
„+. Poate că în lumea asta este mai multă ură decât 
dragoste. Dar dragostea este mai puternică şi într-o zi, 
chiar dacă nu o să trăiesc să văd, ea trebuie să câştige“ 


(Regina Maria) 

BALCIC” 


lon PILLAT 


Priveliştile sunt ca oamenii: cu unele te înrudeşti din copilărie, pe altele le alegi 
cu afinitatea trainică ce hotăreşte soarta sufletelor noastre. Cu dealurile, viile şi zăvoaiele 
argeşene dela Florica şi la fel cu stepa unduiată din Miorcanii de pe Prutul moldovenesc 
legătura mi-au făcut-o sângele părinţilor şi cele mai vechi amintiri. Balcicul însă mi-a fost 
hărăzit ca încununarea dragostei mele pentru mările sudice şi cerul mediteranean. M'a cu- 
prins treptat ca o iubire nouă, cu nostalgia atotputernică a apelor şi a luminii. Mi-a fost o 
încântare pentru ochi, o iniţiere pentru suflet şi pentru minte un învățământ. Peste pito- 
rescul cetăţii cu minarete, case vechi turceşti, cişmele în şoaptă şi cafenele pitice sub pla- 
tani; peste feeria râpelor albe pe care se cațără mahalale asiatice, măgari de coloarea 
cenuşei şi tătăroaice în şalvari ca portocala; peste vraja aceasta oarecum ireală de Halima, 
Balcicul mi-a dăruit legenda biblică şi mitul elin. Când în fapt de seară sub smochin des- 
copeream la fântână, trăgând vălu-i pe ochi, pe Samarineanca însăşi cu vas de aramă pe 
umăr; când în albia de piatră sub jghiab curgător recunoşteam sarcofagul tocit: sub decor 
trăiam o realitate mai adâncă şi zei ascunşi îmi arătau limpede drumul Heladei şi înţele- 
sul sufletului meu adevărat. Sub cerul însorit, în străvechea Dionysopolis, închinată de 
către Greci zeului viței, echilibrul se naşte firesc între beţia dionisiacă şi seninătatea lui 
Apolo. Astfel în mine avântul nomadului scit se potoleşte în aşezări geto-romane pe un 
tărâm de vis ancestral. Adâncirea priveliştei odată cu arheologia sufletului chiamă pe buze 
fiinţa pură a cuvântului şi ritmul armonic al lunii, pentru care Balcicul ne poate fi cheie şi 
prilej. Orice împlinire tinde la despoiere: peisajul ca şi poetul. Sub romantismul multico- 
lor al orientului, clasicismul desgropat îşi impune temeliile şi marea veşnică legile ei 
eterne. Particularul se rotunjeşte în simbol şi formele pământului frământat, în linii senine 
de țărm clasic. Şi pe măsură ce desăvârşeam cunoştiinţa locului un sens nou al artei îmi 
răsărea luminos ca pânzele acelei corăbii în taina amurgului, pasăre albă spre regăsitul 
Balcic. 


* În: Ion Pillat. Balcic, Craiova, „Scrisul românesc“, 1940. Desen de Maria Pillat-Brateş 

BALCIC" 


Emanoil BUCUŢA 


„„. Ca o solie a acestui înţeles, cele dintâi trei clădiri noui ridicate în cartierul nou 
al Balcicului au fost trei case de pictori: Szatmary, Cuţescu Storck şi Regină Maria. Scri- 
itorul Dunării şi al Mării, Jean Bart, s'a făcut şi el proprietar chiar în inima târgului. Şi mai 
sunt şi alţii. Ştiţi căsuţa cu faţa la Mare şi cu linii de templu grec a lui Murgoci, unul din- 
tre cei dintâi descoperitori şi cercetaşi ai plaiurilor acestora însorite. Acum e a unui pictor 
şi ea, întărită cu tot felul de zidărie, pe care surpările fireşti ale pământului sau ploile o 
crapă şi o duc la vale. Prin iarba grasă se strecoară încet broaşte țestoase. O prigorie co- 
lorată s'a oprit într'un migdal. Vântul plimbă umbra unor nori de vară prin lespezile şi 
țăndările de piatră ale cimitirului turcesc de pe coastă, ca nişte pânze de catarge argonaute. 
S'aud cum cad apele dulci din râpă în râpă. E Balcicul oraş de artă. 

Pe oricare din cele trei drumuri vine încoace călătorul, fie de la Ecrene şi Teke, 
suind din valea mlăştinoasă a Batovei, fie dela Cavarna, cu sânurile adânci în mal care 
depărtează şoseaua de Mare, şi fie în sfârşit din largul câmpului cu crâng mărunt şi cu 
grâuri, dinspre Bazargic, el nici nu bănuie Balcicul cuibărit pe faţa cealaltă a povârnişu- 
lui. Nimic nu pregăteşte, în monotonia netedă a zării, pridvorul acesta de frumuseţe. EI sea- 
mănă rânduri de curţi aşezate în caturi dedesubt cu viaţa lor măruntă. Culorile sunt tari şi 
simple, galben de stambă, negru de aba, albastru de cârpă de cap, argint de brățări şi măr- 
gean de cercei. Aceeaş mişcare a femeii care duce tingirile cu apă în cele două urechi ale 
cobiliţei sau jocul copiilor în pulbere. Totul se face pictural. Surpăturile sunt rotunjite şi 
fără fir de vegetaţie, albe de cretă în soare şi vinete sau galbene chihlimbarii în lună după 
cum cad în umbră sau în văpaie. Câte o fată pozează, plecând nevinovată ochii şi cu tava 
dela cuptor proptită în brâu. Pe aici s'a săpat, după temeliile vechilor oraşe trace şi greceşti, 
şi s'a dat de urme de acropole şi de tot felul de lucrări în piatră. Capete de zei greceşti şi 
trupuri de femei sau fragmente funerare cu inscripţii, au ieşit la iveală. Ele au luat drumul 
Varnei şi al Sofiei. Sub noi a răscolit locurile Tafrali! şi căutările lui n'au rămas fără iz- 
bândă. Câteva lucruri se mai găsesc în mâna unuia şi altuia, deşi ar avea mult mai mare 
rost într'un muzeu local. Iată, această tablă de închinare, cu Heracle rezemat în ghioagă, 
crăpat în două peste piept ca de sabie! Cât de sigură e tăetura şi cât de înflorit scrisul! Pe 
locurile pe care le călcăm astăzi era Cruni, cea cu apă bună, numită mai târziu Dionysopo- 
lis, după numele zeului nebuniei trace, şi a înflorit Carbona portulanelor venețiene şi geno- 
veze. Intre zidurile ei a domnit Balica pe la 1345, care a dat poate şi numele oraşului. 

Se întâlnesc dealuri oprite în loc, dupăce au fost mutate de vre un cutremur, de 
ape sau de vânt, şi în cârca lor, ca nişte cuiburi, case turceşti de lut sau mici fortărețe de 
piatră, drumuri suitoare de căruţe printre pâlcuri de oţetari şi de iarbă uscată, şi goluri ne- 
aşteptate, ca o rupere de legătură dela unii la alţii. E Balcicul tainic, pe care trebuie să-l 
cauţi cu grijă ca să-l descoperi pe după celălalt şi zărindu-l fără să fie zărit. 

Dar mai e un Balcic, nou, o întrupare de basm, din basmul care pluteşte peste lo- 
curi. E Balcicul al patrulea, zidit de pictori şi de visători. Privirile celorlalte fug spre el. Acolo 
sunt viile, tremură din frunze plopii monumentali, cad din înălțimi apele dulci, s'au înfipt în 
pământ tare palatele. Acum şapte, opt ani era altfel, Regina Maria nu fusese încă dusă de pic- 
torul Szatmarz, într'un popas care trebuia să fie numai de un ceas în drum spre Cavarna, 
dela moscheia mică din port, cu brâu colorat, prin mahalaua tătărască şi prin oraşul vechiu, 


5 


ProEuropeana Clubul cărții digitale 


= 
Aaa 
9 
[3%] 
e) 
= 
= 
iei 
i 
S 
- 
9 
E 
Ss 
S 
S 
(a) 


ai 
= 
[=] 
(3% 
es 
= 
c 
pa 
5 
= 
5) 
= 
.S 
5 
3 
a 


până la morile pârâului alb. Scurtul popas 
de-atunci ţine şi astăzi. Sub paşii cari au 
mers pe-acolo, paşi albi şi regali, cu amintiri 
scoțiene, au ieşit grădinile spânzurate de 
acum, zăgazurile împotriva Mării, fâşiile de 
apă curgătoare pe alei şi palatul cu ferestre 
mari, care privesc departe. 

Felul cum s'a născut palatul, des- 
voltările şi înţelesul lui mai adânc le-a zu- 
grăvit, cu tot fiorul ctitorului şi artistului, 
Regina Maria însăşi. Plopul aplecat peste 
luciul şoptitor şi morile încovoiate sub 
olane roşii au fost începutul. Dacă începu- 
tul n'a fost un lucru mult mai intim, che- 
marea Mării pentru cineva care era o fiică a 
ei şi venea din țări unde Oceanul bate pi- 
cioarele castelelor medievale cu berbeci de 
talazuri şi de pâlcuri ţipătoare de pescăruşi! 
Balcicul s”a deşteptat, după această desco- 
perire, altul. 

Balcicul a pătruns în arta şi în lite- 
ratura română cu un loc al lui, de pe acum 
limpede conturat. Mai puţin în literatură, 
cum era şi firesc, pentrucă lirica în deobşte, 
care freamătă în decorul ei propriu interior, 
se fereşte de celălalt, ca de orice prilej de 
împrăştiere, ceeace n'a împiedicat pe Ion 
Pillat să ne dea vedeniile biblice ale unor 
stanţe ondulate şi pe Adrian Maniu fiorii 
gorganelor scitice cu regi îngropaţi călări în 
ele; pentrucă epica se loveşte de lipsa omu- 
lui bine încadrat şi a putinţelor, cu răgaz de 
observaţie şi analiză, ceeace n'a adus mai 
puţin paginile concentrate ale Tătăroaicei 
lui Oscar Walter Cisek, fragmentele de me- 
morii ale Reginei Maria, şi descrierea, cu 
împletitură din două fire, poezie şi ştiinţă a 
lui George Vâlsan; a pătruns însă, triumfal 
şi pentru totdeauna în pictură... 


*În: Emanoil Bucuţa. Balcic, Craiova, Editura 
„Ramuri“, 1931. 

! Orest Tafrali. La cite pontique de Dionyso- 
polis, Paris, Gunther, 1927; 
Născut în anul 1876, Tulcea. Istoric român, 
membru corespondent al Academiei Ro- 
mâne; specializare în artă bizantină la 
Paris, doctorat la Sorbona; profesor la Ca- 
tedra de Arheologie și Antichităţi a Univer- 
sității ieşene (din 1913); fondator al 
revistei "Arta și arheologia" (1927). A 
murit la Iaşi, în 1937. 

Balcic 

Craiova, Ramuri, 1931 


INSCRIPȚII PENTRU BALCIC 


Alexandru COLORIAN 
Inscripţii pentru Balcic 
Bucureşti, 1937 


TAN PILLar 


BALCIC 


vinzari za 
MARIA FILLAT-ERA TIE 


Ion PILLAT 
Balcic 
Ilustrații de Maria Pillat-Brateş 
Craiova, Scrisul românesc, 1940 


BALCIC: 


„.. Cine vrea să vadă întocmai înfăţişerile din Cartea Sfântă, să vină în Balcic. E 
aici, aşa cum a fost, toată ţara Vechiului Testament, marea de la Capernaum, Galileia cu 
mierle, Bethleemul şi Nazaretul, Orientul cu geamii şi caravanseraiuri. 

Balcicul e ca o ramă de argint a iubirii. 

Balcicul e un orăşel de album care n'a pierdut nimic din poezia Orientului ar- 
haic. Îi lipsesc cămilele îngenunchiate dinaintea cişmelelor de bucurie, ca să te crezi în Da- 
mascul Siriei, ori departe, sub flacăra cerului, pe ulițele sfărâmate ale Arabiei pietroase. 

Minaretele înţeapă cerul, caprele se împung pe steiurile ascuţite ale stâncilor, fe- 
meile îşi poartă şalvarii şi capa de doliu, iar asina tătarului coboară ritmat potecuţa prăfoasă 
cu burduful de apă ori cu vreascuri uscate de smochini, ca'n poemele biblice din La 16 
gende des si&cles. (...) 

Toate sunt din flacără şi din argint: casele şi geamiile, potecuţele de piatră, stân- 
cile de teatru, fântânile cu inscripţii, căldăruşele femeilor din burgadă, corăbiile cu pân- 
zele umflate, pescăruşii luaţi de vânt, frunzele migdalilor, trandafirii răsuciţi pe pergolele 
putrede ale grădinilor, strugurii pietroşi, praful şi diademele de spumă ale mării. (...) 

În antichitate îl ocrotia zeul Soarelui şi al Vinului. Era cetate dionisiacă. Pe dosul 
monedelor cu chipul zeului erau doi ciorchini de struguri. 

Dionisopolis a fost oraş de petreceri şi de aventuri elenice, oraşul vinului, al mie- 
rii, al turturelelor şi al iubirii. 


* În: Gh. Mugur. Dovă oraşe: Mangalia şi Balcic 
Colecţia „Lumea turistică“, nr. 1 (ghid interbelic, f.a.). 


a E 
9 
is] 
să 
E 
II 
SĂ 
Z 
i 
le) 
le) 
E) 
a 
= 
5 


ProEuropeana Clubul cărții digitale 


Dacia literară, nr. 3, 2011 


= 
= 
[e] 
S 
De) 
= 
[= 
Ii 
0 
S 
Lai 
[3 
E 
9 
3) 
S 
[a] 


RÂNDURI DE VACANȚĂ... 


Grigore Olimpiu IOAN 


O şuerătură pufnită răguşit din cazanul locomotivei, câteva batiste fluturate la 
geamuri şi trenul s”a avântat din gara de Nord într'o huruială cadenţată. 

După câteva ore de mers confortabil, întrerupt de birul limonăzilor prin staţii, 
trenul normal a răsuflat o clipă în gara Medgidia. 

Aci, călătorul gonit de zăduful năpraznic al Capitalei, se suie într'un „auto- 
motor”. 

Acest vehicul, rudă cu trenul, semi-tramvai şi ex-vagon de clasa III-a, merge şi 
el tot pe şine. Are un motor de moară, un eşapament de motocicletă şi o sirenă indignată, 
de remorcher ruginit. 

Pasagerii sunt transportaţi într'o trăncăneală metalică neîntreruptă şi într”o sgâl- 
țâială de rumbă drăcească. 

Omiţând aceste mici neajunsuri, „auto-motorul” prezintă un covârşitor avantaj 
asupra trenului şi anume pe acela că poţi scoate capul în voe pe fereastră în timpul mer- 
sului fără a risca să prinzi în ochi funinginea şi scânteele locomotivei. 

După aproape trei ore de drum cu „auto-motorul”, călătorul păşeşte buimăcit prin 
praful oraşului Bazargic. 

Aci, după o contondentă înghesuială în jurul unei case de bilete, se poate sui în- 
tr'un autobuz care n'are nimic de invidiat faţă de „auto-motor” şi pe care te-ai aşteptat să 
scrie în arabescuri mâzgâlite: „Tranzit Balcic, via Addis-Abeba”. 

După o nouă oră de opinteli zguduite şi învăluite de praf, autobuzul ajunge pe cul- 
mea Balcicului. 

Geana albas- 
tră a mării care cuprinde 
zarea, odată cu adierea 
sărată a largului, te face 
să uiţi purgatoriul călă- 
toriei, pregătindu-te să 
cobori în paradisul 
Coastei de argint, cu su- 


fletul zâmbind. 
* 


Casele Balci- 
cului, înfinpte”n povâr- 
nişul coastei, par nişte 
ulcele smălţuite risipite 
într'o râpă şi cocoțate 
unele deasupra altora. Nutzi ACONTZ - La mare 

Din olane în 
olane, terasele lor înver- 
zite coboară până'n bă- 
taia dantelată a valurilor. 

Pe uliţi sugru- 
mate între ziduri şi pă- 
şind din  treaptă'n 
treaptă, călătorul 
ajunge pân'la cheiu. 

Pe întinsul 
viu şi clar al mării, băr- 
cile gingaşe par legă- 
nate în melodia unei 
simfonii uriaşe pornită 
din adâncuri. 


Nutzi ACONTZ - La mare 


Totul e alb, albastru, verde, ţesut în sclipeala aurie a soarelui. 

Balcicul îşi înconvoaie arcuiala coastei de calcar într'un golf de sidef cu reflexe 
de argint scânteietor. 

* 

Balcicul pare să fie o simpatică rămăşiţă de orient, împodobită cu pitorescul gea- 
miilor şi savoarea fesurilor autentice şi decolorate. 

În plus în acest orăşel fericit se trăeşte în zodia „post-adamică” a costumului de 
bac. 

Din creştetul coastei şi până în stâncile malului, nu vezi decât uniforma pieilor 
arse de soare. 

Noţiunea de plaje şi de oraş se confundă într'o nevinovată impudicitate, în care 
toată lumea se simte nespus de bine. 

În centru, pe străzi, la masă, la cazino, la plaje sau la debarcader, moda acestei po- 
pulaţii semi-nude nu consideră de absolută necesitate decât încălțămintea, căci în afară de 
sandalele romane restul vestmintelor sunt pur convenţionale. 

Timpul şi-l petrec toți invariabil, împărțindu-l între cura de plaje, baia la mal sau 
la larg, şi partida zilnică de table şi bridge dela cafeneaua turcească. 

Prânzul şi cina îi strâng la câteva restaurante umbrite, unde voia bună scapără 
printre mese, împletindu-se cu ultimele şlagăre bucureştene, înflorite de fantezia tarafuri- 
lor locale. 

Din când în când, o plimbare cu barca cu motor până la Ecrene îţi desvălue din 
mijlocul golfului toată măreţia coastei încrustată cu verdeață şi căsuțe, care-şi scaldă poa- 
lele'n mare. 

Seara, când luna priveşte ironic de după dunga alburie a malului, perechile ghe- 
muite umăr în umăr, se lasă legănate de barcă spre larg. 

Şi'n dâra vâslelor cari se înfig în undă se”'neacă toate grijile anului. 

Din când în când, doar vocea barcagiului, molatecă şi dezacordată de vântul fur- 
tunilor, îngână cântând plăpând şi isteţ: 

„Frunza verdi cucurăz 

E giugiuc Balcic sacăz...” 


* În: Universul, an 53, nr. 217, 8 aug. 1936 


9 


ProEuropeana Clubul cărții digitale 


= 
= 
[=i 
ta 
Lie) 
= 
= 
' 
i 
S 
[5 
= 
9 
5 
S 
[a) 


= 
ză 
e 
S 
Le) 
= 
c 
i 
= 
g 
5) 
> 
Ss 
[3] 
% 
a 


Victor St. POPESCU 


Un colţ de rai parcă s'a desprins din cer şi s'a coborât pe meleaguri româneşti. 
Şi-a întins culorile suave în cel mai frumos golf al coastei noastre. Acest gând răsare în 
mintea proaspătului călător încremenit în faţa frumuseţii de basm a Balcicului. 

Străzi întortochiate şerpuesc printre case turceşti, joase, cu ţiglele atârnând pe 
marginile acoperişurilor sucite, cu uşi şi ferestre strâmbe. Pe uliţe, în băi de praf, se scaldă 
arapii mititei cari, la ivirea străinilor, se reped să le vândă inele de sticlă, mărgele de scoică 
şi alte produse indigene. 

Dar, călătorul nu se opreşte aici. Repede, toate dispar şi îi umple vederea, marea. 
Podoabă fantastică a Coastei de Argint, ea copleşeşte deopotrivă prin sălbatica ei frumu- 
seţe şi prin imensa întindere de apă. 

Albe, de sidef, malurile golfului strălucesc în focul soarelui, peste marea pustie, 
îmbinată departe cu azurul cerului de vara. 

În aer stăpâneşte un parfum ciudat şi o bucurie neobişnuită cuprinde păsările ce- 
rului. 

Iar ca urmare, în suflet răsar sentimente nobile şi porniri generoase. 

Jocul felurit al undelor mării şi diversitatea peisagiului adaugă încă o forţă de cu- 
smaraldul cel mai pur până la albastrul dens şi întunecat al marilor adâncimi, poartă pe ne- 
teda lor strălucire cojile albe ale bărcilor pescăreşti şi pânzele graţioase ale cuterelor uşoare. 

În volte frumoase şi largi, velele se împart pe mare, în joaca lor de sportivi înve- 
deraţi, vâslaşii ocolesc cu precauţie pe abilii înotători. 

Pretutindeni este sărbătoarea mare a verii, aci, pe malul mării, în golful Coastei 
de Argint care, pe deplin, îşi merită numele său minunat. Malul acesta alb, râpos, ostil ve- 
getaţiunei şi omului, reflectă aceeaş lumină argintie şi sub razele lunii. 

Forme curioase, sucite, obosite dar totuşi atrăgătoare se întind până fund, la Ca- 
liacra, prăvălite din faleza argintie. Spre Sud, totul se schimbă brusc şi o plantație râzătoare 
se agaţă de maluri şi se risipeşte pe văi, copleşindu-le de viaţă. Tufe dese, verzui, arbori 
stufoşi, flori, iarbă grasă îmbogăţesc toată şerpuirea lor până în vale la Ecrene. 

Revenind dela mare, în oraş, te cuprinde iarăşi farmecul oriental, în plimbările 
prin cartierul tătărăsc ca şi prin cartierele mărginaşe. Arhitectura, îmbrăcămintea şi obi- 
ceiurile sunt păstrate aici cu sfinţenie şi poţi admira fesul şi turbanul pitoresc cum nu ţi se 
întâmplă în republica lui Ataturk. 

dogoare, printre turcii visători, tolăniţi cu privirea în gol pe praguri, te duce cu gândul în 
alte civilizaţii ale orientului şi farmecul cadrului creşte. 

lată şi partea modernă a oraşului, la malul mării, mai apropiată de noi, demnă nu 
mai puţin de a fi trăită şi admirată. 

Seara, în nopţile cu lună, farmecul oraşului se măreşte, lăutarii restaurantelor fac 
acorduri mai puţin false, pe când lungile melopee ale barcagiilor răsună de orişiunde. 

Marea acum străluce şi din când în când apare în lumina lunii câte o umbră de 
barcă, sau, mai încolo, o luminiţă pe bord, pâlpâind încet şi dulce. 

Plimbările pe mare sunt mai seducătoare decât oricând. Suflete fericite se urcă 
grabnic în bărcile uşoare şi plutesc după aceia în voe, pe întinderea nemărginită, în timp 
ce barcagiul intonează veşnicul cântec al Balcicului: „Ada-Carcâz”. 


* În: Universul, an 53, nr. 233, 24 aug. 1936 


Mihai COȚOVANU - Peisaj din Balcic 

Pe o şosea albă, pudrată cu pulbere de calcar, urmând o cale cu ondulaţiunile ca- 
racteristice solului din Cadrilater, se înşiră calea ce pleacă din Bazargic spre Balcic. 

Pe tot drumul în dreapta şi în stânga, câmpii imense ce se perd în orizont, aco- 
perite cu clăi de grâu ce par tabere nesfârşite, iar, din distanţă în distanţă, sunt păduri cu 
poene largi în preajma lor, unde pasc turme de capre şi oi, păzite de păstori turci, cari tân- 
jesc nesimţitor, indiferenți de viaţă şi inconştienţi. 

Sunt tipul fidel al vieţei orientale. 

Satele şi ele sunt pustii şi adormite; prin ele nici câinii nu dau semne de viaţă şi 
e atâta tăcere, încât nici ciripit de păsărele nu se aude, căci satele sunt lipsite de umbră, lip- 
site de pomi şi de verdeață. 

Din depărtare, par ruine asiriene, căci din ele nu se distinge decât piatra albă din 
care sunt construite casele şi gardurile. 

După o cale de 36 klm. de la Bazargic şi cu vreo 2 klm. înainte de a intra în oraş, 
apar doi giganţi de calcar care se împreună în unghiu cu vârful în mare. 

În golul acestui unghiu apare pe un fond azuriu, marea, nesfârşita mare. 

Oraşul nu se vede, căci drumul e pe culmea înălțimilor şi este aşezat în amfitea- 
tru, scoborând până la mare. 

Oraşul scoboară până la mare. Pe strada principală şi paralele cu această stradă, 
cad străzile în formă de terase. 

În faţă, marea care e întotdeauna frumoasă şi liniştită, este încercuită de un imens 
golf, care are în stânga, cam la vreo 30 klm., capul Kaliacra, iar în dreapta, capul se lun- 
geşte aşa de departe în mare încât apar siluete din portul Varna. 


* În: Universul, an XXXIV, nr. 207, 29 iulie, 1915 

BALCIC, ULTIMA IUBIRE 
A REGINEI MARIA A ROMÂNIEI 


Anghel POPA 


Balcic, un nume cu rezonanţe orientale, desemnând un loc învăluit în lumină şi 
topit de un soare torid, care mi-a fascinat copilăria ca un tărâm îndepărtat, unde era greu 
să ajungi, dar şi prin consemnul tăcerii care plana asupra lui, ca alte nume aflate atunci, 
ca şi astăzi, sub zări străine. Mă impresiona, în mod deosebit, o vedere a castelului, ridi- 
cat de Regina Maria a României, acel „Cuib singuratic“, cum l-a numit suverana. 

Am sperat mereu, în special în anii studenţiei, să-mi port paşii pe aleile din gră- 
dina castelului, mărginite de trandafiri şi crini regali, florile preferate ale reginei, şi să 
admir arhitectura construcţiei ce îmbină, în mod armonios, stilul bizantin, maur-medite- 
ranian şi românesc. Vremurile mi-au dovedit că dorinţa mea era doar un vis ... Dar într-o 
zi, precum în poveştile din 1001 de nopţi, visul meu a devenit realitate. Era pe la începu- 
tul deceniului nouă al veacului trecut. Poposeam în strada Cerchez, aflată la poalele Să- 
răriei, sub liliacul din curtea scriitorului ieşean Aurel Leon, „Bădia“, cum îi spuneau 
intimii. Mă ataşasem, spiritual şi sufleteşte de această „enciclopedie“ a Iaşului, ca şi de 
exuberantul poet George Lesnea, în redacţia revistei „Cronica“, încă din anii studenţiei 

mele. Mi-a spus, cu toată sinceritatea, că voi „pleca“ la Balcic, cât mai curând posibil. Am 
aşteptat, cu multă nerăbdare, un semn de la Iaşi. Într-un târziu, am primit o epistolă de la 
„Bădia“, în „Câmpulungul cel Modovenesc', aşa cum îi plăcea să spună. Datată 7 iunie 
1982, scrisoarea îmi aducea, printre altele, vestea mult aşteptată: „Apropo, Cosmovici îmi 
şopteşte că te aşteaptă şi el“. 

M-am deplasat la Iaşi, determinat şi de alte obligaţii profesionale (la 14 iunie, 
acelaşi an, mi-am susţinut teza de doctorat în cadrul Universităţii „Alexandru loan Cuza), 
dar m-am oprit şi la casa din strada Cerchez, unde mă aştepta, cu adevărat, un „Cosmo- 
vici“. Era un „Balcic“ veritabil, o guaşă, datată 1926 şi semnată Jean Cosmovici (1888- 
1952), pictor şi director al Academiei de Belle-Arte din Iaşul interbelic. A fost una din 
lucrările de suflet ale maestrului, având în vedere că, în „sofrageria“ casei din Dealul Co- 
poului, era singura pictură ce întâmpina oaspeţii săi dragi: Mihail Sadoveanu, fraţii Teo- 
doreanu, George Enescu (văr primar cu pictorul Cosmovici). O pictură care-mi încântă 
astăzi şi mie sufletul, una din sutele de lucrări realizate de pictorii români în perioada din- 
tre cele două războaie mondiale, care au constituit curentul artistic, numit de criticii de artă, 
„perioada de la Balcic“. Aproape că nu există pictor român care să nu fi fost la Balcic, în 
taberele de creaţie, iniţiate şi patronate de regină. Astfel de opere plastice au împodobit 
Pinacoteca din Balcic, în anii menţionaţi, şi mai pot fi găsite în Pinacoteca Naţională a 
României, precum şi în colecţiile particulare. Cine dintre colecţionarii români nu deţine 
un „Balcic“, nu se poate numi colecţionar! 

Pictura menţionată reprezintă un colţ din mahalaua tătărască, care constituia, îm- 
preună cu alte trei mahalale sau cartiere (turcească, bulgărească şi românească), micul şi 
pitorescul Balcic. Un cer de un albastru pur, ca şi cum marea s-ar fi mutat pe bolta ce- 
rească, străjuieşte o aşezare, parcă străveche, din vremuri ancestrale, topită sub razele soa- 
relui. Un drum pavat cu piatră (aşa cum erau toate străzile localităţii, realizate de 
administraţia Balcicului), mărginit de construcţii din chirpici, specifice nomazilor, ce stau 
sub semnul efemerului, cu garduri înalte, din piatră, cu un pământ galben, lutos, aşa cum 
au toate stepele lumii. Oaze de verdeață şi umbră, punctate de mici cafenele din care te 
îmbie mirosul cafelei. La o cişmea, de la marginea drumului, tătăroaicele, în costumele lor 
tradiţionale, aşteptând să-şi umple vasele din lut cu apă, privesc pe trecător cu ochi isco- 

ditori, oblici, de sub vălul lor de mătase. Sub un arbore, un lustragiu local îşi face mese- 
ria, semn al prezenţei civilizaţiei occidentale. 

Prin această mahala, am „intrat“ eu în Balcic, în anul de graţie 1982. Dar dorinţa 
mea, din totdeauna, era de a ajunge la castelul reginei Maria, ultima iubirea a vieţii sale. 
Am reuşit să-mi concretizez această dorinţă, doi sau trei ani mai târziu, de această dată cu 
ajutorul pictorului ieşean Adam Bălţatu (1898-1979), autor a mai multe lucrări despre 
Balcic, unde a poposit constant, după 1930, cum mi-a mărturisit fiul său, un fost pilot al 
aviaţiei de vânătoare, din ultimul război mondial. 

Este tot o guaşă, semnată şi datată 1935, intitulată „Vedere spre Ecrene“. Un loc de 
la ţărmul Mării Negre, aflat la marginea celor trei terase pe care a fost construit „Castelul sin- 
guratic“. Prin vegetaţia grădinii, estompat, se vede castelul cu turnul său oriental, ce amin- 
teşte de o geamie, locul unde imamul, invocând numele lui Allah, cheamă pe credincioşii 
musulmani la rugăciunea zilnică. Se vede, transparent, şi delicata capelă ortodoxă, numită 
de suverană „Stella Maris“. În acest loc, regina Maria, înainte de Marea Trecere, a hotărât, 
printr-un ultim codicil al testamentului său, să-i fie depusă inima, după moarte. Decizia i-a 
fost respectată. La scurtă vreme, după decesul său, survenit în iulie 1938, inima i-a fost pusă 
într-un glob de cristal, care a fost introdus într-un scrin din aur, împodobit cu stemele pro- 
vinciilor româneşti, care au constituit România Mare. Micul scrin, înfăşurat în drapelele na- 
ţionale ale Regatului României şi Marii Britanii, (ţara sa de origine), a fost aşezat în capela 
din grădina de la Balcic. Dar inima suveranei noastre, atât de iubitoare şi generoasă, nu şi-a 
găsit odihna, din cauza vremurilor tulburi şi neiertătoare, scrinul fiind mutat, numai după 
doi ani, la castelul de la Bran (din apropierea Braşovului) şi povestea, ca orice poveste, con- 
tinuă şi astăzi să ne bântuie dureros amintirile, ca neam. 

De atunci, nu am mai „fost“ la Balcic, deşi îmi doresc nespus de mult acest lucru, 
vrând să revăd locurile cu acele peisaje mirifice, purtând ceva din enigmaticul lumii orien- 
tale, şi să mă închin, chiar şi pentru o clipă, la scrinul reginei Maria. 

CĂLĂTORIILE VISĂRII 


Grigore ILISEI 


Balcicul, perla Cadrilaterului de pe Coasta de Argint a Mării Negre, a fost când- 
va visarea tainică a fiinţei mele. Îmi doream fierbinte în vremurile acelea să ajung acolo, 
la fel cum râvneam în secret să călătoresc în Bucovina, la Cernăuţi şi-n Basarabia, la Chi- 
şinău, Soroca, Orhei, Cetatea Albă, Vâlcov şi în alte locuri din cuprinsul pământurilor 
dintre Prut şi Nistru. Am simţit încă de copil că aceste ţinuturi sunt părţi din trupul ţării, 
din trupul meu. Parcă le pierdusem eu şi vroiam să mă duc într-acolo să le întregesc, să mă 
întregesc. Nu se vorbea de acestea la şcoală. Ferit-a Doamne! Subiectul era unul tabu şi 
discutarea lui pricină de pierdere chiar a libertăţii. Acasă, da, dar cu o oarecare fereală, eso- 
pic câteodată, deoarece şi pereţii aveau urechi. Destul să se priceapă fie şi de mintea încă 
proastă a unui copilandru. Tata îşi amintea din când în când de Cernăuţi, de anii de studii 
la Teologie. Pe pereţii antretului casei din Maior loan 18, de la Fălticeni, atârnau câteva 
palimpseste fotografice din anii de facultate. Trei la număr. O fotografie din 1934, anul ju- 
bileului de 50 de ani ai Societăţii „Academia Ortodoxă”, cu mulţimea studenţilor şi pro- 
fesorilor, în care se afla şi tata, ciucure în faţa clădirii Mitropoliei Bucovinei, cu aspectul 
ei de cetate asiatică, o alta cu triumviratul de conducere al Societăţii, între care şi părin- 
tele meu, trezorierul acesteia, şi o a treia înfăţişându-i pe absolvenţii promoţiei din 1937, 
cu dascălii lor, fotografiaţi în faţa intrării Facultăţii de Teologie. Despre Basarabia se vor- 
bea mai des acasă la noi. Nadejda, a doua soţie a tatei, era de la Răciula, din părţile Chi- 
şinăului, fiica unui culac deportat cu băieţii săi în Siberia, de unde s-a întors după decenii 
bătrân şi stins sufleteşte. Nadejda, care reuşise cu surorile ei să se refugieze peste Prut, is- 
torisea cu împăienjenire lăcrămoasă grozăviile prin care trecuse. Aceste istorii m-au în- 
demnat să scriu în cele două ultime romane ale mele, „Pasaj de rațe sălbatice” şi „Între 
linii” despre această tragedie românească şi s-o evoc pe fundalul sumbru al comunizării 
României. 

Cu privire la alt sfârtecat teritoriu ce aparținuse o vreme României (1913-1940), 
Cadrilater, nu prea venea vorba în căminul fălticenean. Nu avea de fel atingere cu bio- 
grafia seminţiei noastre. Abia mai târziu, după ce m-am căsătorit cu Ecaterina, ai cărei bu- 
nici vieţuiseră la Petia, lângă Bazargic, de unde s-au refugiat la Constanţa înainte de 
începerea războiului, povestea acestui vremelnic pământ românesc şi-a făcut loc în saga 
familiei. Aflasem, e drept, câte ceva despre Cadrilater din cărțile de istorie şi geografie pe 
care învățase tata la Liceul „Nicu Gane”, ce fuseseră pâinea mea de lectură în acei ani 
când nu se găseau cărți şi, totodată, porția mea zilnică de adevăr. 

Din această atmosferă, dintr-un asemenea ghem de istorii, s-a nutrit interesul 
mereu viu pentru pământurile înstrăinate. Am tot tras nădejde să mă ajute Dumnezeu să 
le calc cu pasul şi să-mi scald sufletul în lumina lor binecuvântată. La Cernăuţi am fost 
prima dată în 1988, în drum cu maşina spre Cracovia, unde fusesem invitat de colegii de 
breaslă polonezi pentru un sejur de două săptămâni. Am fost fericit de acest noroc ce-mi 
ieşise în cale, dar m-am îndurerat constatând în scurta trecere pe la Cernăuţi că duhul ro- 
mânesc era izgonit mai de peste tot şi splendidul burg nu mai părea de loc un oraş româ- 

nesc. Senzaţia aceasta m-a încercat, din păcate, şi în călătoriile ce-au urmat în Nordul Bu- 
covinei după 1989. 

În Basarabia tot îmi propusesem să merg, dar toate tentativele eşuaseră în vremea 
stăpânirii sovietice. Ultimul eşec de dinainte de ieşirea Moldovei din colhozul statal so- 
vietic s-a petrecut în 1984, când am vizitat U.R.S.S. în cadrul schimburilor dintre uniunile 
de scriitori ale celor două ţări. Am cerut atunci la Moscova ca să mi se îngăduie la întoar- 
cerea în România cu trenul un popas la Chişinău, dar am fost refuzat defel elegant, ci ţepos 
de-a dreptul. Am mers în Basarabia de multe ori după 1989 şi confrații mei întru scris, din 


care mulţi îmi sunt la suflet, mi-au dat sentimentul încurajator că ceea ce-i românesc nu . 


piere, ca să preiau o zicere dintr-un legendar cântec patriotic. 

Întâmplarea a făcut să mă duc în Cadrilater înainte de a călători în Basarabia şi 
în Nordul Bucovinei. Mă găseam la mare, în vacanţă, la Constanţa, şi am folosit ocazia ex- 
cursiilor de o zi organizate de O.N.T. Carpaţi pentru o vizită la Varna, Nisipurile de Aur, 
Albena. În program era prevăzut şi un scurt popas la Balcic. Pentru mine şi doamna mea 
a reprezentat punctul de maxim interes. Eram bucuroşi să vedem tărâmul mitic al Reginei 
Maria şi să descoperim pitorescul oriental care-i fascinase atât de mult pe pictorii români 
interbelici, creatori ai unor pânze inegalabile, de un exotism cu parfum indicibil. Dar, dez- 
amăgire. Parcă toate acestea nu existaseră vreodată Se păstrase doar magnificienţa locu- 
lui, străjuit ca de un mirador de superba alcătuire a Palatului Reginei Maria. L-am vizitat. 
Fusese transformat în Casă de Creaţie. Deşi bine conservat, mi s-a părut că suna a peşteră 
pustie. Cu toate astea parcă n-am mai fi plecat de acolo. Colţul acesta de pe Coasta de Ar- 
gint, mirific în toată cuprinderea lui, te vrăjea pur si simplu. Am ţinut, la întoarcere, să-l 
zugrăvesc, am apelat la un penel al cuvântului, ce-mi era mai la îndemână, şi am dat la 
iveală o stampă. Am aşezat-o mai apoi în caietul de stampe, în cartea mea „Stampe euro- 
pene”, apărută în 1976 în colecţia „Reporter XX” a Editurii Junimea. lată acele notații: 
„Balcic. Pământul are carnaţie de calcar. Intrăm parcă într-un ţinut al piramidelor. Stârvuri 
uriaşe de calcare şi nisipuri, stârvuri de rinoceri şi mamuţi. Sculptura asta modernă a ieşit 
de sub dălţi de vânt. Pe câte o asemenea arătare-giulgiuri feruginoase sau blănuri de iac. 
Printre namilele preistorice, pe sub ele, Balcicul, cel de sus şi cel de jos, oraş cu 12000 de 
locuitori. Străzi pe pante abrupte, cu vârtejuri ameţitoare, dând toate spre golful înfipt ca 
un vârf de săgeată între căpăţânele de zahăr ale țărmului înalt şi stâncos. Plaja e îngustă 
cât un prag de fereastră. Case-una lângă alta. Şindriluite. Oraşul pare un fabulos muşuroi 
de termite. Albul nisipos al pământului se prelinge peste case, mai ales în partea de jos. Îm- 
părăţeşte pretutindeni albul ca în oraşele arabe de la Mediterana, albul acela nu atât al 
purității, cât al supravieţuirii. Policromii, ciudățenii surprinzătoare. Le priveşti uimit şi-ţi 
aduci aminte de unii dintre pictorii noştri care au amestecat aici culorile, s-au fermecat şi 
au nemurit cu zugrăvelile lor toposul. Minunăţia, căreia te laşi pradă, cheamă la visare şi 
la lucrarea frumosului. De asta, desigur, bulgarii, au transformat Palatul Reginei Maria în 
Casă Naţională de Creaţie. În castelul calcaros, cu minaret, se toarnă filme de epocă, se 
scriu romane, se ciopleşte piatra, se deschid şevalete şi se pictează. Dar irepetabilul Bal- 
cic românesc nu se repetă, deoarece e ceva irepetabil. Jur împrejurul Palatului se întinde 
un parc de 50 de hectare, cu specii rare, mediteraniene, care au găsit aici, între pereții înalți şi 
proteguitori ai Golfului Balcic, o calotă de aer dulce ca în marea de dincolo de Bosfor şi 
Dardanele. Copacii tivesc alei sculptate în stâncă. Ai senzația păşind, că mergi în litiere de 
atlas verde, roşu. Izvoarele de apă străbat vase comunicante, cad în cascade şi se desfac 
în franjuri de cişmea. Apa e rece, miroase a pământ neînsorit. Mai la vale, sub poala co- 


pacilor, străluce marea care fierbe într-un samovar siniliu”. 

BALCIC MON AMOUR 


Hortensiu ALDEA 


La Pontul Euxin, artiştii români au descoperit un peisaj mirific cu o vegetaţie fas- 
tuoasă, ce va marca pictura românească interbelică realizând minunate „balcicuri”. 

Era după 1913. Cel dintâi care a pornit pe marginea mării, din punctul oraşului 
Mangalia, pe drumuri cretoase, a fost pictorul Alexandru Satmary, descoperind fantastice 
spaţii stimulatoare: ... Surtuchioi, Cavarna şi Balcic. 

În urma lui Satmary au venit pictorii Ipolit Strâmbu şi Iosif Iser. 

„Atunci a apărut în pictură, la început ca o curiozitate, mai apoi ca un element sta- 
tornic care a chemat privirile tuturor, chipul cu o mie de feţe şi o mie de vrăji al Balcicu- 
lui. Cu acest chip de exotism romantic, cu minarete şi geamii, cu turci şi turcoaice a intrat 
Balcicul în pictura românească... Balcicul nu era numai un țărm înflorit de orient, era şi 
o revărsare de lumină strălucitoare, multicoloră, care făcea din el o vedere fără pereche” 
(Al. Busuioceanu). 

În timp, Balcicul a devenit o colonie a picturii şi culturii româneşti prin farmecul 
lui, prin atmosfera de boemă şi profesionalism. 

Cândva, un mare prieten al picturii româneşti, istoricul şi criticul de artă francez, 
H. Foncillon, vorbea de şcoala de la Marea Neagră, în care avea în vedere lucrările lui 
Gh. Petraşcu de la Mangalia şi Techirghiol, cu anul 1906, precum şi cele ale lui N. Tonitza 
de la Mangalia de prin anul 1920. 

La Balcic, vară de vară se întâlneau Petraşcu, Tonitza, 1. Iser, Th. Sion, C. Ressu, 
Al. Steriade, St. Dimitrescu, Fr. Sirato, L. Grigorescu, N. Dărăscu, C. Cutzescu-Storch, 
sculptorul Boris Caragea, scriitorii Camil Petrescu, Emanuel Bucuţa, Mihail Sebastian, 
Adrian Maniu, Ion Pillat, actori, regizori şi colecționari, oameni politici, fiecare având 
grupul său cu cele mai diverse preocupări. 

Dacă prezenţa M. S. Regelui Ferdinand era discretă, apariţia „Sultanei” (Majesta- 
tea Sa Regina Maria) era un adevărat eveniment. 

Cafenele modeste, localnici consumându-şi tabieturile orientale, mahalale sărmane 
dar pitoreşti, renumita cişmea de la Balcic, celebrul cartier tătărăsc, „Tătăria”, precum şi 
nu mai puţin minunatul golf cu Coasta de Argint, au constituit motive plastice ce au con- 
sacrat opera a numeroşi artişti reprezentativi ai picturii româneşti interbelice. 

Monografia „Balcicul în pictura românească” (realizată de Doina Pauleanu), pre- 
cum şi o serie de lucrări din colecţii particulare ne oferă prilejul de a defini personalitatea 
fiecărui maestru al picturii româneşti care prin coincidenţă a pictat acelaşi peisaj (J. A. Ste- 
riade, St. Dimitrescu, Max Arnold, St. Popescu, N. Dărăscu, Hans Eder, R. Schwaitzer- 
Cumpănă, Adam Bălțatu şi mulţi alţii). 

Pentru pictori îndrăgostiţi de Balcic, un sprijin real şi discret l-a constituit colec- 

ționarul Octavian Mosescu, personalitate plină de entuziasm care a fost ultimul şi cel mai 
devotat primar al Balcicului interbelic. La insistenţele lui în Parlament s-a votat legea prin 
care s-a hotărât să se atribuie scriitorilor şi artiştilor consacraţi un teren pe care aceştia 
să-şi construiască casă sau atelier. 

Octav Moşescu a creat Universitatea Liberă „Coasta de Argint“, în cadrul căreia 
personalităţi ale plasticii şi culturii româneşti au susținut numeroase conferinţe (Gala Ga- 
laction, Emanoil Bucuţa, Th. Sion ş.a.), cu un program coerent de prelegeri, ce informa pu- 
blicul asupra conţinutului lor. 


CURSURILE DE VARA 


ale | Iniversitam Populare „Coasla de Argint” Balcic 
Do i 


PREILEGERILE D-LI 


Gala Galaction 


ala Galaction 


Balcicul a devenit o adevărată şcoală estivală a picturii româneşti, prin vraja lumi- 
nii şi a culorilor, a izbutit mari izvoare de creaţie (Al. Busuioceanu). 

Pitorescul Balcicului a educat şi a pus în valoare generaţii de pictori interbelici, de 
la Gh. Petraşcu şi Pallady, până la tinerii Adam Bălţatu, Nutzi Acontz, V. Popescu, Elena 
Popeea, Hans Eder, Sabin Pop, care au revenit an de an în acest loc. 

Vilele lui Kimon Loghi, Cutzescu-Storch, S. Mutzner, Magdalena Rădulescu erau 
cunoscute, fiind locul unor întâlniri estivale scânteietoare. La realizarea acestor frumoase 
case de vacanţă o contribuţie a avut-o cunoscuta arhitectă Delavrancea Gibory, apropiată 
prietenă a pictorilor. 

Farmecul mirificului spaţiu a educat şi a pus în valoare pictori interbelici din toate 
generaţiile. 


Odată cu plecarea inimii Reginei Maria se pare că marele har plastic al Balcicului 


s-a risipit. 

STELLA MARIS* 


La plaja liniştită când stelele înnumeri 
Coboară pe poteca pustie sub smochin 
Colina, cumpănindu-și izvoarele pe umeri 
Ca o fecioară greacă purtând urciorul plin. 


Pârae în şoptire ascund prin seara sură 
Străvechile tulpine cu tinere mişcări; 
Treptat mai şters amurgul în ritmică măsură 
Sandala de lumină o joacă peste mări. 


Oglinzi se sparg cu sgomot şi se refac pusderii, 
Colina se ridică pe cerul tot mai clar, 

Când le aştern pe piatră poverile durerii, 
Privind cum crește steaua pe valul solidar. 


* În: lon Pillat. Balcic, Craiova, „Scrisul românesc“, 1940 

Alexandru COLORIAN* 


INSCRIPȚII PENTRU BALCIC 


Cetatea, cu o sută de fântâne, 
Murmuru-l risipeşte pe aripe; 

În seara stinsă, ochii de cadâne 
Se'nchid în amintiri de moarte clipe. 


* 


Întârzie sfioasă luna'ntre portaluri 
Şi umbrele fug repezi pe coline; 
Încremenite zac caicele pe maluri 
Şi steaua cade'n goluri sibiline. 


Aştept în seara de mătase şi magie 
Din crini şi roze să răsară prada 
Visată în 1001 nopţi de reverie; 
O, taci! Alături e Scheherezada. 


* Alexandru Colorian, n.1896 - m.1971. Volume (selectiv): „O, suflete...“, „Apoteoza“, 
„Discurs pentru Narcis“, „Fanarioţii“, „Inscripţii pentru Balcic“ (1937) 


Pa 

Volbură Poiană NĂSTURAŞ* 


BALCIC** 


Peste tremurarea mării 
Paseri albe ning omăt. 
Din lumina depărtării 
Vine-o barcă îndărăt. 


A ţâşnit de pe colină 
Fulger de argint în sus; 
Doar un vis de mandolină 
Legănat pe val s'a dus. 


Stă o fată pe o piatră 

Cu șşirag de scoici la gât... 
O ţigancă de la șatră 

Îi descântă de urât. 


Eu simţii arsura setei 

De adâncuri - pe când marea 
Alina pe sânul fetei 
Nemurirea şi'nserarea. 


* Pseudonimul literar al ofițerului superior Const. |. Năsturaş, n. 13 martie 1890 în 
Galbeni (Roman), din familie de preoţi. Şcoala primară la Galbeni și laşi, seminarul 
„V. Costachi” din laşi şi şcoala de ofiţeri de infanterie din București. A debutat prin 
1907 în ziarul „Unirea” din laşi, cu versuri. Volume (selectiv): Spre Viaţă (1912); 
Glasul Brazdelor (1914); În noaptea Paştilor (1920); Lumină nouă (1920); Luna în 
Prag (1923), Regina Maria (1923); Din stejar, stejar răsare (1935). 

* În: Universul, an. 53, nr. 247, 7 sept. 1936 

ALEGORIE ȘI SENS GLOBAL 


Rodica MARIAN 


ÎN „LUCEAFĂRUL“ 


Specificul alegoriei în construcţia sensului 
din „ Luceafărul” eminescian 


În mod tradiţional alegoria presupune un transfer din planul abstract al unor în- 
ţelesuri de profunzime într-un plan figurativ de suprafaţă. Alegoria poate fi înscenată în di- 
verse specii literare, poem, teatru, epopee, roman etc. şi este considerată o încifrare de 
gradul cel mai simplu, având o dezlegare implicită, transparentă. Din perspectiva lingvis- 
ticii integrale alegoriile, ca şi proverbele, zicătorile, fabulele ori parabolele sunt metafore 
lingvistice sau semnificaţionale, de sens, fiind nişte microcontexte care interpretează 


Caiet Pt oil 


Caiet omagial 
editat cu prilejul inaugurării ansamblului 
monumental „Mihai Eminescu“ 
(sculptor Gh. Alupoaie), 
Edmonton, Canada, 2011 

lumea. În textele alegorice, într-o primă 
formă de structurare, sensul se constru- 
ieşte pe baza cunoaşterii generale a lumii 
prin experiența sensibilă curentă. Sensul 
este inferat din ceea ce există şi pe această 
cale se furnizează şi designaţiile preexis- 
tente, dar sensul (se presupune sensul tex- 
tual) nu transformă radical semnificaţiile, 
adică nu transformă radical ceea ce există 
ca înţeles în imaginea alegorică. În alți ter- 
meni, în alegoria ca metaforă prelungită în 
discurs, ca şi în poveste, ceea ce se desco- 
peră este chiar sensul ei spiritual. 

Ca să justifice încadrarea în ale- 
goric, textul Luceafărului, ar trebui să se 
conformeze, semnificaţiilor microcontex- 
tului alegoric, însă vom vedea că o analiză 
a metaforelor „punctuale” care intervin în 
construcţia sensului textual, în special a 
celor care apar la nivelul „mai de adân- 
cime” al sensului (cel numit A2) vor forţa 
modificarea semnificaţiilor din aşa-numita 
experienţă curentă. Spun aceasta fiindcă 
la acest nivel de sens unele metafore ori 
unităţi minimale de sens vor deveni noduri 
semantice puternice (mărci forte pentru 


sensul global), în jurul cărora se coagulează adevărate zone semantice specifice textului 
respectiv, numite noduri metaforice. Pentru Luceafărul astfel de noduri sunt cele două 
nume ale personajului principal Luceafărul-Hyperion, cu sensul lor integrat semanticii 
textuale, delimitând inclusiv dimensiunile temporale în care se înscriu cele două feţe- 
ipostaze ale eroului, ca şi figura complexă a dedublării, multiplu funcţională în acest text, 
la nivel semantic şi compozițional (de exemplu, un aspect al acesteia, ar fi transfigurarea 
din final a lui Cătălin, acea „luceferire” a lui, după cum am spus alteori). 

Voi considera necesar să arăt că legitimarea cenzurii ontologice între cele două 
„lumi semantice” ale eroului cu două ipostaze textuale!, ori între cele două feţe ale sale 
(Luceafărul şi Hyperion) se poate demonstra prin diferite mijloace analitice, dintre care 
construcţia sensului textual îşi poate fructifica avantajele într-o aplicată analiză pe text, în 
modul de lucru al conjugării metaforelor ori unităţilor minimale de sens de la nivelul de 
suprafață al textului, până la cele de adâncime, care reverberează şi în alte microcontexte 
ale poemului, dar acestea sunt mult mai lesne de urmărit în analize concrete pe text (ex- 
tinse ca număr de pagini), aşa încât cu prilejul de față mă voi rezuma la concluziile anali- 
zei respective şi la dezbaterea de idei asupra contextualizării acestor concluzii într-o 
reprezentativă parte din uriaşa literatură a poemului eminescian. 

Pe de altă parte însuşi poetul era conştient de natura obligatoriu încifrată, adică 
încriptată, a ideii poetice în forma expresiei, intuind — încă într-un studiu de tinereţe — con- 
diţia poetică în nişte termeni care vor face, mai apoi, obiectul teoriilor semiotice contem- 
porane: „Adevărat este cum că poezia nu are să descifreze, ci din contră are să încifreze o 
idee poetică în simbolurile şi hieroglifele imaginilor sensibile [... ] Ideea e sufletul şi acest 
suflet poartă în sine ca inerentă deja cugetarea corpului său [...] astfel cum cauza poartă 
în sine o urmare neapărată a ei'?. 

Astfel, alegoria ca Idee, ca experienţă care se aşează, sub forma unei abstracţiuni 
ori metafore, în mintea oricărui vorbitor al unei limbi poate să evolueze ori să se modifice, 
Chiar şi în ceea ce priveşte „soarta geniului pe pământ”, care printr-o îndelungată istorie 
era şi este încă obstinat concepută ca geniu neînțeles. Aşa încât, separaţia lumilor corela- 
tivă în arsenalul romantic cu geniul ostracizat de precara limită omenească (implicând sta- 
tismul şi imobilitatea acestor lumi) şi imposibilitatea trecerii zidului dintre ele, conformă 
cu un set de credinţe şi cu o mentalitate anume, fie circumscrisă temporal, fie perenă (există 
un mod romantic de-a vedea lumea), îşi poate totuşi schimba accentul de semnificaţie, 
într-o altă dominantă, altă mentalitate, la fel de perenă ca viziunea romantică. Aşadar, din 
formula „inaccesibilitate şi incompatibilitate” care configurează condiţia geniului trăitor 
printre oameni, ca o distanţare precum aceea dintre ceresc şi pământesc, într-o dualitate 
constitutivă a însăşi naturii geniului, condiţie care este încifrată în poem ca o devenire a 
Luceafărului spre Hyperion, adică dintr-o entitate creată şi excepțională devine un nemu- 
ritor al spiritului. Geniul, e de bun simţ, face parte din lumea devenirii (a observat şi Petru 
Creţia?, acuzând confuzia lui Eminescu, cea care — metaforic — asimilează geniul cu Ideea 
şi entităţile eterne, încât „instalarea poemului în idee este hibridă”). Dar povestea Lu- 
ceafărului ne arată, după cum însuşi poetul scria (la acest text voi reveni), că geniul, aici 
pe pământ, nici e capabil a ferici pe cineva, nici capabil de a fi fericit, dar el îşi dobân- 
deşte scăparea din noaptea uitării prin suferinţa ori poate înţelegerea necesităţii de a nu 
avea ceea ce se cheamă în lume noroc. Geniul, privit dinafară, Luceafăr la început, inac- 
cesibil prin depărtare (dar vizibil de către ceilalţi, de unde şi aşa-numitele lecturi ale pri- 

virii, care au revoluţionat interpretarea Luceafărului, începând cu cea, referenţială, a lui 
Dan C. Mihăilescu“) şi de aceea potenţator al dorințelor omeneşti, accede din lumea de- 
venirii la lumea formelor eterne, o lume hyperionică, cum voi arăta. Respectiv, nodul me- 
taforic al noului nume, Hyperion, instituie în text o entitate diferită de condiţia luciferiană. 
Pe de altă parte (discuţia este veche), Luceafărul ştie despre felul său de nemurire, altfel, 
o spusese încă demult G. Călinescu, ar fi absurd să-şi ceară moartea, adică o altă natură, 
care i-ar consfinţi soarta omenească. Fiind în poem un erou activ numai în visele eroinei, 
Luceafărul (care la începutul poemului este inactiv, așteaptă) este evident contaminat de 
dorința plenară a tinerei fete („De dorul lui şi inima Și sufletu-i se împle”). Amplitudinea 
patimii sale se poate frânge numai prin conştientizarea precarităţii condiţiei umane, in- 
clusiv a iubirii, iar nemurirea afirmată cu orgoliu şi siguranţa superiorității (sunt luceafă- 
rul de sus) se adresează fetei numai în visele ei (o urma adânc în vis, ea trebui de el în somn 
aminte să-şi aducă), pe când în marea implorare cere să-i fie reluat al nemuririi nimb şi ne- 
agra vecinicie, resimţite (toate) ca fiind greu de suportat. Confuzia supremă rămâne, cred, 
cea dintre ora de iubire şi setea de repaosul primordial, pe care patima sa le asimilează, 
ceea ce confirmă, poate, ipoteza prin care condiţia lui, a Luceafărului, ar fi o entitate tex- 
tuală, proiectată numai de visul protagonistei basmului-poem (cum crede Petre Mihai Gor- 
ceas). 

Însă, dincolo de acestea, nu este dificil de acceptat, nici în statutul alegoriei, că 
nemoartea, perenitatea ce-l face pe Luceafăr peste fire nu este din tărâmul transcendent al 
veşniciei, fiindcă lumea aceasta, o lume întreagă care i se revelă lui Hyperion prin lecţia 
Părintelui său ceresc, este şi cea a părintelui său, adică cea a Creatorului, Hyperion fiind 
congener cu Atotputernicul: „Noi nu aveam nici timp, nici loc / Şi nu cunoaştem moarte”, 
adică o veşnicie în care nu există cunoaşterea morţii, nici perpetuitatea vieţii renăscătoare 
din moarte. Această nemurire simțită (mă simt) şi asumată astfel este cea a sufletului ne- 
muritor din om (Ms.22556), dar şi cea dobândită prin nemurirea creaţiei, de care geniul este 
conştient, fiindcă altfel numele lui n-ar intra în neuitare. Secvența epilogului din finalul 
poemului, la care voi reveni, cea în care apar ambele nume ale eroului, poate lămuri şi 
dualitatea sa, dar cel care se întoarce la locul lui, este evident ipostaza devenită Hyperion, 
care nu este în replica de la sfârşit „rece, trufaş şi detaşat, în veşnicia lui, vindecat de pa- 
timi prin orgoliu şi prin dispreț”, ci mai curând „sterilizarea pasiunii” sale izvorăşte din 
înţelepciunea redobândită a conştiinţei de sine, printr-o iluminare metafizică, ca soluţie 
soteriologică (în sensul general al ascezei din filozofiile antice). Argumentele textual- 
metaforice le voi detalia mai departe, ajunge acum să anticipez că exegeţi de marcă ai 
poemului, care au stăruit asupra sensului alegoric şi asupra sensului global poetic, au ab- 
solutizat fie o natură, fie alta a ambivalentului Luceafăr-Hyperion, ajungând la concluzii 
opuse, cum ar fi extremele deduse din finalul poemului, fie înaltă seninătate (Vianu), fie, 
la polul opus, tristeţea cosmică (Creţia) ori nefericirea ontologică a geniului (Noica). Am- 
bivalenţa eroului din Luceafărul determină uneori nişte contradicții interne în demonstra- 
ţiile unor exegeţi de marcă, precum Tudor Vianu ori Petru Creţia, la care voi reveni pe 
parcursul comentariului privitor la poziţiile lor interpretative, ceea ce confimă şi îndritu- 
ieşte rezistenţa în timp a tulburătoarei şi marii taine ce învăluie încă poemul (numită ast- 
fel de Perpessicius acum 70 de ani), taină asaltată de mulţi, foarte mulţi exegeţi şi analişti, 
şi care rămâne aproape inalterată, din anul apariţiei poemului, 1883. 

Luceafărul, ca stea „făcătoare de lumină” în lumea basmului din poem (nu în bas- 

mul Fata în grădina de aur, basm versificat de Eminescu după cel al lui Kunisch, unde 
zmeul este clar caracterizat ca o natură increată: „Tu, care nici nu eşti a mea făptură, Cu- 
vânt curat ce-ai existat, Eone, Cu glasul mândru de eternă gură, Când universul era ceaţă 
sură”) rămâne în lumea devenirii, adică în cea (supra)pământească, cosmică, ce aparţine 
de lumea creată, chiar dacă ciclicitatea trecerii lui prin moartea renăscătoare, ca şi cea a 
soarelui este superioară, prin cuantumul timpului incorporat, ciclului vital al oamenilor 
(„Un soare de s-ar stinge-n cer/ S-aprinde iarăşi soare”, „Dar piară oamenii cu toţi / S-ar 
naşte iarăşi oameni”..., paralelismul este evident, şi în variante acelaşi destin îl au stelele, 
pământurile, toate fiind cuprinse în acei „Căci toţi se nasc...“, şi opuse în mod evident 
lumii transcendente „lar tu Hyperion rămâi...”). Pe când Hyperion, cel „pe deasupra mer- 
gătorul” (prin semantica numelui), aşa cum îi revelează Părintele ceresc Luceafărului na- 
tura sa profundă, este o /ume întreagă, increată, fără timp şi spaţiu, deci fără început şi 
sfârşit. De aceea, se impune nuanţarea diferenţei dintre nemurirea Luceafărului, care are 
început (transparenţă semantică evidentă, implicând un început, din condiţia veşniciei 
create, care are o naştere), pe de o parte şi mă simt nemuritor, în ipostaza Hyperion, care 
este asimilat veşniciei increate, asemenea şi Marelui Creator şi nu are moartea în el. Re- 
velatoare variantă! („Hyperion care rebel/ Răsai din lumi cu soare/ Cine nu are moartea-n 
el/ Acela nu mai moare”) 

Transparenţa tradițional implicată în alegoria Luceafărului, înfeudată, precum se 
ştie, viziunii romantice a lumii, căreia marele poet — ca şi majoritatea receptorilor lui ce 
n-au părăsit mentalitatea romantică — îi sunt cu totul circumscrişi, ar fi aspiraţia către un 
ideal de neatins. Schema arhicunoscută a geniului neînțeles este dominantă şi este numai 
simptomatic nuanţată, din moment ce în expresia textului unei recente prefețe la o nouă 
traducere în ebraică se poate detecta o rezervă, mai bine zis o precauţie, privind neferici- 
rea poetului: „De-a lungul anilor, poemul a fost înţeles ca fiind expresia absenței unui des- 
tin fericit al marelui poet, în viața sa intimă şi în cea socială. Zidul de netrecut al lipsei 
înțelegerii reciproce dintre geniu şi oamenii obişnuiţi, cei care de fapt îl înconjoară, rămâne 
veşnic” (s.n.) În acest context nu se insistă asupra consecinţelor statismului alcătuirii 
lumii, dar este evident că barierele sunt imuabile, propagând în operă un întreg arsenal de 
ecouri tragico-dramatice, însă aici nu se subînţelege, nici măcar implicit, banalitatea cruntă, 
aceea care l-a indignat pe C. Noica, a micimii, a neputinței şi a neînţelegerii venind din- 
spre lumea comună”. 

Trebuie să fac precizarea, foarte importantă, că cele două „lumi” ale poemului, 
configurate sub cupola naturii pământeşti, respectiv a celei cereşti, stau într-o dreaptă cum- 
pănire, fără a fi evaluate prin superioritatea vreuneia dintre ele şi nici nu sunt opuse axio- 
logic în viziunea critică a Irinei Petraş!, ceea ce schimbă perspectiva concluziilor globale, 
înfeudate îndeobşte contradicţiei esenţiale, generatoare de sens. 

Sensul alegoric presupus în critica interpreţilor din generaţia „clasică” a capodo- 
perei eminesciene este constant, dar şi precar, fiindcă exegeţi recunoscuţi precum Tudor 
Vianu ori Petru Creţia ajung la cele mai polarizate concluzii majore, pornind de la acelaşi 
sens alegoric presupus, în cazul lui T. Vianu, interferat în parte cu sensul precizat de Emi- 
nescu însuşi în celebra notă pe o filă de manuscris, notă mult comentată, la care desigur 
Voi reveni. 

Îndelungate prejudecăţi şi locuri comune din aria culturală a mentalităților, atât 
de reticente la orice schimbare, persistă încă în înţelegerea şi judecarea capodoperei poe- 

ziei române, Luceafărul eminescian. Fenomenul nu este singular (şi alţi romantici au fost 
deformaţi în receptarea culturală a vremii lor şi după aceea, precum Novalis, Goethe, H5I- 
derlin, Hugo) şi nici pernicios, decât în măsura în care această înțelegere minimalizatoare 
şi reductivă se perpetuează în studiile serioase ale criticii mai noi, ori considerate ca fiind 
de autoritate. 

Filozofia incorporată în poemul eminescian se lămureşte a fi, în multe abordări, 
cea la care Tudor Vianu se referea sub expresia statismului şi a imobilităţii lumii, cu struc- 
tura ei tripartită, om, stea, Dumnezeu!!. Din recunoaşterea legică a acestei alcătuiri, a se- 
paraţiei lumilor ce nu se pot uni, extrage apoi T. Vianu accentul înalt de seninătate din 
sfâşitul poemului. Amintesc concluzia lui Vianu fiindcă aceasta n-a prea fost urmată în 
tradiţionalele exegeze ale poemului eminescian, fiind de obicei preferat înţelesul sensului 
final ca unul vindicativ, cel al resentimentului şi al revoltei de tip romantic occidental (par- 
țial revigorat, mai recent, în atitudinea lui Petru Creţia!?). Totuşi, foarte rar, îmi pare că se 
insinucază o astfel de stoică şi quetistă meditaţie, în defavoarea dezamăgirii, a sarcasmu- 
lui ori a nefericirii supreme. Totuşi, pe această coordonată, s-a putut accede, tot prin ab- 
solutizarea distanţei de netrecut dintre „lumi” şi a axei Jos-Sus, adică pe o altă cale 
direcţionată de grila romantică, la vitalismul şi exaltarea personalităţii, care în anii 1930, 
prin viziunea lui D. Caracostea se opunea criticului Tudor Vianu!?. 

Comentariile asupra sensului alegoric trebuie să le încep prin banalitatea de a-mi 
reitera credinţa că în ce-l priveşte pe „adoratul” poet naţional se întâmplă un fenomen pa- 
radoxal, dincolo de mitizare şi de demitizare. De obicei, Eminescu (astăzi în mod obsti- 
nat), ca şi alţi romantici, pe alocuri (Novalis, Goethe, H5lderlin, Hugo), este „prost citit”, 
după cum se exprimă Constantin Noica, fiindcă „falsele interpretări” pornesc chiar de la 
celebra notație a lui Eminescu asupra poveştii pe care-o poetiza!* în Luceafărul. Această 
superficială „proastă citire” a alterat fondul tematic al poemului însuşi, reducându-l la pla- 
titudinea romantică a aspiraţiei către un ideal de neatins, ceea ce conduce la un sentiment 
stingheritor!, spune C. Noica, eu aş zice mai mult, la un sentiment ce oscilează între 
spaima de ridicol şi furia îndreptăţită de bănuiala unei frustrări reale. Pentru claritatea de- 
monstraţiei este nevoie să reproduc notiţa eminesciană, dar şi, parţial, comentariul lui C. 
Noica, din buna justificare a pertinenţei sale şi pentru deschiderea revoluţionară ce-o im- 
plică. 

Eminescu scria: „„[...] Înţelesul alegoric ce i-am dat [poveştii Luceafărului] este 
că dacă geniul nu cunoaşte nici moarte şi numele lui scapă de noaptea uitării, pe de altă 
parte aici pe pământ nici e capabil a ferici pe cineva, nici capabil de a fi fericit. El 
n-are moarte, dar n-are nici noroc. Mi s-a părut că soarta Luceafărului din poveste seamănă 
mult cu soarta geniului pe pământ şi i-am dat acest înțeles alegoriei”. Gândul hotărâtor — 
care ar trebui să înlăture de la început platitudinea romantică a aspiraţiei către un ideal de 
neatins — este faptul, spune Noica, că „nu este nici urmă, în propria interpretare a poetu- 
lui, de neputinţa şi mizeria sufletului pământesc de a se ridica la un ideal, ci e vorba, în chip 
tulburător, dimpotrivă, de mizeria naturii aceleia generale şi superioare, care este geniul 
sau, în poveste, Luceafărul”!€. 

Nefericirea ontologică a geniului este, pe de altă parte, o coordonată reprezenta- 
tivă a liricii eminesciene, inclusiv în poemul Luceafărul, după cum arătam alteori!”, fiind 
suferința generalului de a nu putea prinde ființă, în termenii lui Noica. În alţi termeni, co- 
relativi semantic cu celebrul poem, geniului îi este dat să simtă totdeauna durerea unei 

vieți eterne, iar această simţire se reflectă ca limită numai în cazul relaţionării cu nelimita 
dăruirii de sine, emblematic înscrisă în senina aşteptare a Cătălinei, ceea ce contrazice iz- 
bitor optica superiorității geniului. În fond, C. Noica transferă vina neîmplinirii fiinţei în 
„orbirea” Luceafărului, care nu vede „deschiderea” atât de curată „în întinarea ei chiar” a 
făpturii individuale, care vrea, şi în final, „iubirea cealaltă”!8. Altfel spus, din perspectiva 
lui Noica, cea a devenirii întru ființă, Cătălina este salvată din devenirea întru devenire prin 
aspiraţia ei constantă şi senină, la care Luceafărul răspunde cu orbirea din el, pe care nu 
i-o „risipise nici măcar Părintele cel mare, cu lecţia lui”. Explicaţia dată de Eminescu sen- 
sului alegoric al Luceafărului se lămureşte astfel, în concepţia lui Noica, prin faptul că ge- 
niul este eul care şi-a găsit sinele, ştie „de legi şi necesitate” („este în noi ceva mai adânc 
decât noi înşine” spune poetul), iar soarta Luceafărului din poveste seamănă mult (zice 
Eminescu) cu soarta geniului fiindcă nu poate ferici pe nimeni şi nu poate fi fericit. Nefe- 
ricirea geniului şi a Luceafărului este de ordin ontologic, fiindcă nu poate să ridice la el 
lumea „norocului” şi nici să coboare în ea. 

În termenii filozofici ai devenirii întru fiinţă, geniul ar fi aşadar marcat de tra- 
gismul acestei neputinţe, ceea ce se apropie de interpretarea dată de Ioana Em. Petrescu, 
cea a menţinerii prin gândire a lumilor în ființă, mai bine zis în aceasta ar consta tragis- 
mul Luceafărului. Doar că, în înțelegerea mea, cel care răspunde la ultima invocaţie a Că- 
tălinei nu mai este Luceafărul, ci Hyperion, cel care a devenit conştient de sine, împreună 
cu noul său nume, cel care devine împăcat cu lumea sa întreagă; astfel el rămâne în această 
lume a generalului, care-i este acum suficientă, precum şi fata de împărat rămâne în lumea 
contingenţei. În esenţă, îmi pare că statornicia întru aspirație a Cătălinei o ridică întru se- 
ninătate, cu toate că nu ştie despre Fiinţă, cum spune Noica. Tot astfel, aş putea sublinia 
că noua ipostază a Luceafărului care este Hyperion, „cel pe deasupra mergător, cel ce- 
resc” (după înţelsul etimologic al numelui) se ridică întru seninătate, fiindcă ştie de Fiinţă, 
dar nu este nefericit, se simte „rece” în suflet (în variante în suflet = în lumea mea), ceea 
ce explică acţiunile sale, adică, nu mai cade ca-n trecut. Prin urmare „orbirea” Luceafă- 
rului este împăcarea cu nefericirea, conştientizarea acestei neputinţe. Năzuinţa liberă şi se- 
nină pe care Noica o conferă fetei, ca un „splendid exemplar de feminitate, superior naivă, 
dar şi detaşată” se armonizează, în credinţa mea, în cele din urmă, cu „zvonul de ordine” 
lăsat de „trecerea lui Hyperion [a geniului] prin lume”, după cum spune acelaşi Noica des- 
pre finalul poemului. 

Dacă Noica răstoarnă ecuaţia romantică a aspiraţiei către un ideal de neatins, con- 
siderând-o o platitudine pentru marea şi tulburătoarea problemă a poemului eminescian, 
argumentând în sensul că nefericirea geniului este de ordin ontologic, iar tânăra fată de îm- 
părat este statornică şi senină în iubirea de absolut, cariera acestei presupuse înţelegeri 
alegorice nu a fost totuşi compromisă, ea insinuându-se subtil în foarte docte şi sensibile 
analize mai noi. 

Petru Creţia care extrage esenţa poemului şi a lumii lui întegi din temeiurile sale 
lirice şi nu din scenariul de idei (alegoric) şi ajunge la afirmarea faptului că poemul este 
pătruns „de una dintre cele mai adânci tristeţi ale fiinţei”, aproape, aş zice, de coordonata 
plutonică conferită de 1. Negoiţescu postumelor. În privinţa instalării hibride a poemului 
eminescian în idee, cum am mai spus, Petru Creţia reproşează expesiei celei mai elaborate 
a „inaccesibilităţii şi a incompatibilităţii” o dublă adulterare „de resentimente exterioare 
ei şi de confuzia dintre geniu şi entităţile eterne”. Observațiile sunt justificate în privinţa 

resentimentelor, dacă le interpretăm în cheie romantică, iar în ceea ce priveşte confuzia lui 
Eminescu am lămurit, poate, întreaga problemă prin dubla natură a Luceafărului-Hyperion. 
Curios este însă faptul că analistul promotor al tristeţii cosmice şi al durerii celei adânci 
ale fiinţei (confină poate cu nefericirea ontologică a geniului) se lasă sedus şi de acea mu- 
zică „senin-amară a sinelui adânc”, pe latura ei luminoasă, fiindcă observă ceva asemănător 
cu zvonul ordinii din concluzia lui Noica: „Există în Luceafăr, fără ştirea lui, puterea unei 
prezenţe cosmice atât de mângâietor intense, încât, sub raza lui, lumea de jos este santifi- 
cată. [...] Ceva care poate lăsa în suflet fie şi numai pentru o vreme, semnul luminii lui şi 
o chemare care cheamă dincolo de noroc şi dincolo de împlinirile lui”!%. Toate acestea nu 
pot fi determinate de trăsătura fundamentală a temeiurilor lirice, fiind rezultatul firesc al 
construcţiei sensului, la care contribuie deopotrivă structura epică, basmul, acţiunile, me- 
taforele, numele, şi ele nu se pot separa de expresia textuală. 

Tudor Vianu spune că în acest poem este sensibilizată mai acut condiţia dragos- 
tei imposibile prin păstrarea eroului în ipostază de stea: „Este în natura iubirii romantice 
acea aspirație fără fund şi fără ţintă, cum numai o stea din tărie poate trezi într-o inimă 
omenească”. Totuşi, în opinia mea, această subtilă observaţie nu este dusă până la con- 
secinţa ei firească, adică spre relevarea profunzimii iubirii eroinei, ca aspirație ideală, din 
cauza clişeului interpretativ al inferiorităţii patosului femeii față de cel al geniului simbo- 
lizat de astrul luminos al nopţii, deşi acel dor de moarte după Luceafărul din cer, expri- 
mat în starea de trezie (nu în somn), în dialogul Cătălinei cu Cătălin, mărturisind o 
combustie supremă a sentimentului, ar fi putut nuanța grila romantică a superiorității ipos- 
tazei alegorizate a poetului. Astfel, intuiţia asupra textului, evidentă în citatul anterior şi 
în prima parte a celui următor, se estompează în favoarea comodelor scheme reductive 
din arsenalul romantic: „Nesaţiul dragostei şi resentimentele ei au rămas tot timpul temele 
eroticii lui Eminescu, până în ziua când în Luceafărul el le dă o ultimă şi definitivă întru- 
pare'*?!. Cu totul altă atitudine interpretativă răzbate însă într-un alt context al aceluiaşi 
studiu, în care străbate un zvon al echilibrului din clişeul neînţelegerii reciproce. Este cel 
puţin curios, cum în acelaşi studiu asupra Luceafărului, Tudor Vianu ia apoi în conside- 
rare notiţa poetului despre sensul alegoric „geniul nu e capabil a ferici pe cineva, nici ca- 
pabil de a fi fericit”) şi ajunge la cu totul alte idei: „În sinteza acestor discordanţe, pornite 
deopotrivă din sufletul bărbatului ca şi al femeii, se restabileşte un fel de echilibru, care 
elimină resentimentele şi astfel sfârşitul poemului se poate înălța în cerul înalt al senină- 
tății” (p. 130). 

Tudor Vianu observă, în acelaşi timp, cu fineţe, (este ciudat, fiindcă se expri- 
mase ireverenţios despre iubirea ei minoră) expresia plastică a depărtării şi farmecul mu- 
zical din confesiunea Cătălinei, dar tot fără s-o ridice din condiţia de inferioritate a elanului 
ei sufletesc, cu toate că tocmai la acest personaj cu aparenta lui puţinătate de simţire apare 
textualizată, încă înainte de tulburătoarea confesiune, exclamaţia revelatoare, pomenită 
mai sus: “O, de luceafărul din cer/ M-a prins un dor de moarte”. Acest dor de moarte este, 
în opinia mea, o grăitoare variantă a farmecului dureros, care apare la un personaj angre- 
nat direct în trăirea iubirii şi nu în exprimarea sentimentului proiectată în trecut ori viitor, 
dar, în mod numai aparent paradoxal, nu se îndreaptă spre fuziunea prezentă şi întreagă a 
iubirii, adică nu se consumă în scena întâlnirii dintre Cătălin şi Cătălina, ci se îndreaptă spre 
absentul şi depărtatul /uceafăr din cer 

Specificul alegoriei ca sens construit în text ar putea elucida nefericirea Lucea- 

vestea în seninătatea lui Hyperion, ca acceptare împăcată a menirii sale. De fapt ar putea 
lămuri evoluţia neputinței de-a fi fericit spre acceptarea sorții de a fi astfel, adică împăca- 
rea cu „durerea unei vieţi eterne”, cu acel dor prin care ursitorile l-au deosebit de orice glo- 
rie omenească, „un dor adânc şi îndărătnic foarte/ De-o frumuseţe cum nu e nici una” 
(„Muşat si ursitorile”). 

Secvența cea mai importantă demonstrează analitic natura duală a personajului 
principal, considerat în general ca o identitate ficțională unitară în exegeza anterioară, care 
presupunea o unitate a personajului, cel mult o recompunere a lui prin reunirea celor două 
fețe. Pornind de la interpretarea diferită a sensului celor două nume proprii şi analizând di- 
versele fațete ale comportamentului „indivizilor textuali”, - în special, înscrierea în di- 
mensiuni temporale diferite, ipostazele ireductibile ale nemuririi, precum şi recuperarea 
şi/sau imposibilitatea morţii -, vreau să demonstrez că avem de-a face cu două identități 
textuale total diferite, care aparţin unor lumi esenţial opuse (şi nu doar ca „două feţe ale 
unuia şi aceluiaşi personaj”). 


1 Rodica Marian, „Lumile“ Luceafărului, Cluj, Editura Remus, 1999. 

2 Mihai Eminescu, Strângerea literaturii noastre populare, în M. Eminescu, Literatura populară, 
Bucureşti, 1977, p. XX. A 

3 Petru Creţia, Eminescu editat şi comentat de Petru Creţia, Editura Humanitas, Bucureşti, 

1994, p. 38-39. 

4 Dan C. Mihăilescu, Perspective eminesciene, Editura Eminescu, Bucureşti, 1982. 

5 Petre Mihai Gorcea, Steaua din oglinda visului, Editura Eminescu, Bucureşti, 1983. 

6 Această însemnare manuscrisă are un titlu revelator: „Nemurirea sufletului şi a formei indivi- 
duale”. 

7 Petru Creţia, op. cit., p. 14. i 

8 Mihai Eminescu, Luceafărul, Traducere în ebraică Tomy Sigler. Prefaţă (în ebraică) Andrei 
Fischof, Editura Onyx, 2008. 

9 Constantin Noica, „Luceafărul ” şi modelul fiinţei, în idem, Sentimentul românesc al fiinţei, Edi- 
tura Cartea Românească, Bucureşti, 1978. Noica răstoarnă ecuaţia romantică a aspiraţiei către 
un ideal de neatins, considerând-o o platitudine pentru marea şi tulburătoarea problemă a poe- 
mului eminescian, argumentând în sensul că nefericirea geniului este de ordin ontologic, iar tâ- 
năra fată de împărat este statornică şi senină în iubirea de absolut . 

10 Irina Petraş, “Știința morții ” II, Editura Paralela 45, 2001 şi Feminitatea limbii române. 
Genosanalize, Casa Cărţii de Ştiinţă, Cluj, 2003. 

11 Tudor Vianu, Eminescu, Editura Junimea, laşi, 1974, p. 132. 

12 Petru Creţia, Eminescu editat şi comentat de Petru Creţia, Editura Humanitas, Bucureşti, 
1994,p. 39, 11. 

13 D. Caracostea, Contribuţia noii generaţii, în Arta cuvântului la Eminescu, Editura Junimea, laşi, 
1980, p. 125. Valoarea supremă este în interpretarea lui Caracostea „acea plinătate a demnităţii 
eminesciene, conştiinţa de sine opusă lumii” (p. 125). 

14 Este vorba de notiţa de pe fila 56 a manuscrisului 2775B, reprodusă de Perpessicius în Opere, 
volumul II, Bucureşti, 1943, p. 403-404. 

15 C. Noica, op. cit., p. 98. 

16 Id. Ib., p. 99. 

17 Rodica Marian, Lumile ” Luceafărului, ed. cit., p. 88, 157, 207 etc. 

18 C. Noica, op. cit., p. 106. 

19 Petru Creţia, op. cit., p. 40. 

20 Tudor Vianu, Luceafărul, în Eminescu, ed. cit., p. 90. 

"21 Ibidem. 


Sl 


ProEuropeana Clubul cărții digitale 


= 
Azi 
=: 
lar] 
co 
= 
[= 
s 
g 
e 
9 
[3] 
& 
a 


= 
= 
[= 
(3 
De) 
= 
[= 
"8 
s 
5 
= 
Rusi 
5; 
5 
[a] 


HOMO POETICUS EMINESCIANUS 
(CUM CITIM PE EMINESCU) 


George POPA 


Dintru început trebuie spus că pentru a înţelege creaţiile lirice, pentru a vibra 
consonant cu un poem, este necesară sensibilitatea pentru poezie. Înzestrat cu această afi- 
nitate electivă originară, cititorul receptează o poezie cu ajutorul a ceea ce s-a numit pre- 
dispoziția metafizică, inerentă raţiunii umane. Această însuşire efectuează atât activitate 
cognitivă, cât şi axiologică, în sensul că priveşte valoarea vieţii în perspectiva, pe de o 
parte, a marilor valori spirituale, iar pe de altă parte, a celor două stigmate ale vieţii umane, 
suferinţa şi perisabilitatea. 

Predispoziţia sau simţul metafizic înfăptuieşte receptarea unei poezii prin două 
apriorisme: un apriorism înnăscut - constituit de necesitatea pentru entitatea umană a ar- 
moniei şi totodată, aparent paradoxal, năzuinţa eliberării din sistemul limitelor, iar pe de 
altă parte, un apriorism „secundar ”, constituit de o matrice formativă, dobândită prin 
amprenta ancestrală a unei specificități etnice, la care se adaugă experienţa vieţii şi a cul- 
turii cititorului. Cu fiecare recitire a unei poezii venim cu o nouă viziune, cu o nouă des- 
chidere a percepţiei datorată experienţelor sensibilităţii şi intelectului vieţuite între timp. 

Omul este fiinţă a finitudinii, adevăr formulat de-a lungul gândirii filozofice de 
la Heraclit şi Aristotel la Heidegger. Or, pentru ca să nu se dizolve în „infinitul cel rău”, 
forma, finitul trebuie organizate după o cât mai perfectă ordonare internă. Această ordo- 
nare este armonia. Corpurile fiinţelor, florile, lumea astrală, tot ce se află în natură este un 
complex universal de armonii, armonia fiind acea alcătuire a finitudinii care, excluzând in- 
formul, dispersia, face cu putinţă existențialul şi, în modul acesta, conferă plenitudine şi 
certitudine onticităţii în ordine umană. Din acest motiv, nevoia omului de armonie este vi- 
tală: ea însemnează nevoia de existenţă. 

Ca atare, conform acestui apriorism sine qua non, într-o poezie, într-o operă de 
artă în general, omul receptează coerenţa sau incoerenţa, armonia sau disarmonia, adică 
factorul care îi induce certitudinea vieţii sau incertitudinea. Într-o poezie care este un delir 
verbal, un heteroclit confuz, cuvintele se risipesc fără a lăsa amprentă în memoria citito- 
rului. Aşa fiind, preocuparea poetului este tocmai această alcătuire armonioasă a liricii 
sale. În acest sens, Eminescu scrie: „Și eu, eu sunt copilul nefericitei secte/ Cuprins 
de-adânca sete a formelor perfecte”. 

În ce priveşte apriorismul secundar, acesta este, pe de o parte, cel al originilor, 
care modulează o anumită viziune despre viaţă şi lume, iar pe de altă parte, este experiența 
socio-culturală a valorilor, triada factorilor care afirmă viaţa — adevărul, eticul, esteticul. 

Aparatul receptor al apriorismului românesc este alcătuit esenţial din: vocaţia 
pentru cânt, aspiraţia spre estetic, spre lumină şi spre înălțimi toate întrunite, de pildă, în 
balada Mioriței. Lirica unui poet se bucură de o receptare cu atât mai ideală, cu cât poe- 
mele sale reflectă amprenta spirituală originară a poporului respectiv. 

Relativ la experienţa culturii - poetice, artistice, filozofice a cititorului, — la prima 
lectură, ea modulează actul receptării intuind implicaţiile din cele trei domenii în poemul 
respectiv, dar şi la lecturi ulterioare, mai ales când poemul este deschis polisemic, îmbo- 
găţind nuanțele, văzul interpretării. Pentru cititorul cu vocaţie poetică, primul impact ră- 
mâne însă cel al revelaţiei esenţiale. Revelaţiile ce se adaugă la lecturi succesive 
reîntemeiază unui poem de fiecare dată o altă faţă a adevărului poetic, o altă perspectivă 
a deschiderii estetice. 

Dar ţinem să subliniem un fapt decisiv, şi anume că receptarea unui poem, la fel 
ca şi receptarea oricărei opere de artă, presupune o afinitate electivă, o potrivire genetică 
spirituală, cultivată apoi prin lecturi din marea poezie. 

Factorii care converg într-un poem pentru a realiza armonia, „un organism viu ca 
natura” (Kant) sunt, pe de o parte, unitatea, adică logica internă a ideii poetice, a discur- 
sului liric, iar pe de altă parte, organizarea perfectă a prozodiei. 


Logica internă 

Coerenţa ideatică a unei poezii, precum şi a oricărei opere de artă, este hotărâtoare 
pentru receptare. Fuga de idei, aglomerarea de imagini care nu polarizează către un sens 
unitar - sens rezultat fie al unui mers linear, sau al confruntării dialectice dintre tensiuni 
ideatice - este refractară receptării, tocmai pentru că este un agregat disarmonic, astfel că 
nu induce cititorului sentimentul certitudinii existenţiale. Un gazel al lui Hafiz, un sonet 
al lui Petrarca, o poezie a lui Goethe, Baudelaire, Tagore ş.a., oricât de extinse ar fi, cons- 
tituie un rotund indisolubil din care nu se poate scoate nimic şi nici nu se poate adăuga. 
Generează un intens sentiment de „ordine şi frumuseţe”, cum se exprimă Baudelaire, de 
„ordine sublimă”, cum cere HOlderlin. 

Ca atare, poeme precum /nfinitul al lui Leopardi, Ode on melancholy al lui John 
Keats, FHlarmonie du soir al lui Baudelaire, Dintre sute de catarge al lui Eminescu consti- 
tuie cleştare măiestrit tăiate cu dalta, dar din care lumina ideilor se răsfrânge în universal 
şi, astfel, în receptarea noastră. 

Poemele eminesciene cu vastă extindere ideatică se desfăşoară într-o desăvârşită 
unitate, o coerenţă subtilă care ştie să creeze şi să inducă înţelesul urmărit: de pildă, în Lu- 
ceafărul - drama contrariilor istorial/transistoric, noroc/nenoroc, teluric/ceresc; în Poves- 
tea magului călător în stele - incompatibilitatea dintre geniu şi lumea necunoscută în care 
a fost aruncat; în Memento mori, evoluţia ineluctabilă a civilizaţiilor de la mărire la dis- 
pariţie, consecutiv, de fiecare dată, decăderii morale. 

Aceste poezii sunt alcătuite din numeroase nervuri tensionale care înscriu sinte- 
tic ideea metafizică, şi din care iradiază concluziv înţelesuri perene. În acest sens „Lu- 
ceafărul“ se încheie cu antinomiile: „Ce-ţi pasă, ție, chip de lut/ Dac 'oi fi eu sau altul?// 
Trăind în cercul vostru strâmt,/ Norocul vă petrece/ Ci eu în lumea mea mă simt/ Nemu- 
ritor şi rece”; pentru că geniul este gândire pură, un străin într-o lume străină, idealul 
căutat de el se află dincolo de tărâmul uman; iar în Memento mori apar profeţii tulbură- 
toare: „E apus de Zeitate ş 'asfinţire de idei”; „Ştim de nu trăim pe-o lume, ce pe nesim- 
țite cade?/ Poate că în văi de caos ne-am pierdut de mult... de mult”. 

Poemul eminescian naşte dintr-o idee poetică unică şi se învoaltă dinlăuntru în 
afară concentric, ca un organism viu, analog unei corole din mugure. Totul serveşte cu 
necesitate, convergent şi sintetic acea idee germinală. Şi nimic nu poate fi înlocuit. De 
aici unitatea poemului, logica internă desăvârşită. Poemul se află în absolut. 

Armonia prozodică 

Privitor la problema armoniei prozodice, trebuie spus că un poem eminescian 
este rezultanta unei construcţii de rară ştiinţă şi rafinament, angajând, practic, integralitatea 
diverşilor factori care pot interveni în această procesualitate stilistică. 

Armonia eminesciană se datoreşte în primul rând incantaţiei verbale. Eminescu 
a dispus de o veritabilă magie în a pune în valoare cantabilitatea limbii noastre. Plecând 
de la cuvintele încărcate cu potenţial eufonic, îmbinând apoi cuvintele în orânduiri de 
asemenea cu virtuţi de cântare, în adevărate linii melodice, cu o modulare a tonurilor şi tim- 
brelor analog undelor muzicale, iar versurile şi strofele orchestrate între ele similar frazelor 
muzicale, întregul poem devine o piesă simfonică. Pe inefabilul melodicităţii, se desfăşoară 
tensiunile spaţiale, temporale şi cele ideatice, intim intricate cu ritmurile naturii, ale uni- 
versului. Melodicitatea poeziei eminesciene este un fenomen unic, un veritabil miracol şi, 
din acest motiv, cu neputinţă de imitat. 


Or, în muzicalitatea poemului cititorul întâlneşte calitatea receptivă cea mai nemij- 
locită, căci muzica însemnează armonizarea interiorităţii noastre, a sufletului nostru 
„ideal”, de care vorbeşte Hegel, cu faptul pur de a exista dus la plenitudinea sa, absoluti- 
zarea identificării eu-existenţă. Grecii mergeau până la a recita poeziile acompaniați de liră. 
Dacă nu ar emana melodicitate, poemul ar fi perforat de cuvinte. Şi, prin aceasta, şi su- 
fletul nostru ar fi sfâşiat de cuvinte. Melosul contribuie decisiv la a crea un continuum, o 
integralitate capabilă să fie receptată nemijlocit de intuiţia noastră poetică. 

Aşa cum se ştie, vital pentru un poet este ca poemele sale să fie uşor de reținut, 
să persiste în memoria cititorului. Or limpiditatea ideilor şi cantabilitatea versurilor repre- 
zintă condiţii esenţiale în acest sens. Este ceea ce are loc în mod magistral şi, totodată, 
uimitor de firesc în poezia lui Eminescu. 


Un alt factor care contribuie la armonia poemului eminescian este evritmia. Rit- 
mul este cel care ordonează haosul, captând astfel posibilul existenţial: el înfăptuieşte 
geometriile de arhitecturare a oricărei ontologii, începând cu mişcările astrelor. Ca atare, 
pe de o parte, autorul Luceafărului excelează în ştiinţa subtilă a ritmurilor diverselor 
metrici, inclusiv antice, precum şi a rimelor, ambele menite să reliefeze de fiecare dată 
cât mai adecvat şi expresiv nuanțele ideii poetice. 


Dar în afară de aceste două fundamentale funcţii prozodice, Eminescu dezvoltă 
un original complex al sistemelor de ritmicitate. 

Unul dintre aceste sisteme este cel a/ vibraţiei lăuntrice cu vibrația lucrurilor din 
afară, înfăptuindu-se una din modalităţile de armonizare dintre suflet şi univers. Într-o vari- 
antă la Glossă, Eminescu afirmă: ,„ Timpul care bate-n stele / Bate pulsul şi în tine”. În poezia 
O, mamă... o mişcare perpetuă din spaţiul din afară se preschimbă în spaţiu lăuntric, în conşti- 
inţa armonizării naturii cu repaosul etern: „Mereu se vor tot bate, tu vei dormi mereu.../ Mereu 
va creşte umbra-i, eu voi dormi mereu.../ Mereu va plânge apa, noi vom dormi mereu...” 


Cadenţarea dintre spaţiul extern şi cel sufletesc, cu transformarea firească a spaţiu- 
lui senzorial în zări sufleteşti o întâlnim, între altele, în poezia Și dacă... „Și dacă ramuri bat 
în geam/ Şi se cutremur plopii,/ E ca în minte să te am/ Şi-ncet să te apropii.// Şi dacă norii 
deşi se duc,/ De iese-n luciu lună,/ E ca aminte să-mi aduc de tine-ntotdeauna ”. Acest poem 
oferă un paradigmatic exemplu de comuniune dintre eu şi lume, comuniune urmând unei 
necesităţi interne, şi anume, identitatea de structură ontologică şi afinitate afectivă. 

Sublinierea incompatibilităţii dizarmoniei cu existenţialul este viguros exprimată 
de Eminescu printr-un alt sistem de ritmicitate, şi anume acela al ritmicei antinomice. 

Dacă de cele mai multe ori ritmica sensurilor în lirica eminesciană este armo- 
nizatoare, reflectând comuniunea universală, alteori ea este disonantă sau chiar antagonică, 
relevând latura inarmonică lucrurilor, a lumii. Aşa ia naştere melancolia din poezia emi- 
nesciană de iubire, conştiinţa dureroasă a denivelării potenţialului dintre ideal şi inerția 
telurică. Acest gen de ritmică apare cu osebire în poeziile Pe lângă plopii fără soţ... Ce e 
amorul), Adio, S-a dus amorul... În cele patru poeme este vorba de o ritmicitate antitetică 
dintre zborul spiritului care nu poate respira decât în zonele de sus ale semnificaţiilor 
eterne, şi lipsa de zbor a unor fiinţe fără vocaţia absolutului: „Prea mult un înger mi-ai 
părut / Şi prea puţin femeie ”. În loc de a aprinde, prin puterea creatoare a iubirii, un astru 
pe cer promis nemuririi (,„ În calea timpilor ce vin / O stea s-ar fi aprins ”), fiinţa îndrăgită 
coboară în ţinutul comunului: „Căci azi le sameni tuturor / La umblet şi la port”. 

Acel cutremur mutaţional („7u trebuia să te cuprinzi / De acel farmec sfânt”) 
care să preschimbe iubirea şi iubita în entităţi nepieritoare nu a avut loc, şi cele două sfere 
axiologice, ritmate o vreme armonic de către poet în speranța comuniunii şi osmozei, au 
rămas tot timpul paralele şi nu coincidente, iar acum se despart pentru totdeauna, plecând 
fiecare pe traiectoria destinului său: „uman, prea uman”, pe de o parte, ceresc pe de altă 
parte. Ritmicitatea este conflictuală, tragică. Este o disritmie care exprimă o frustrare cos- 
mică de ordin valoric. 

Cu toate acestea, nu principiul dizarmoniei este comunicat de cele patru poezii. 
Disonanţa este chemată aici pentru a împlini o funcţie bine definită: delimitarea prin con- 
trast a condiţiei armoniei, - cosmice şi spirituale, — în ultimă instanţă, a condiției hyper- 
ionice. Ritmul antagonic este infinit depăşit de conştiinţa superioară a idealului comuniunii 
spirituale, a armonizării universale prin iubire. 

Dar armonie cosmică însemnează nu numai ritmizarea mişcărilor de flux şi reflux 
existenţial, comuniunea dintre eu şi univers, cadenţarea inimii noastre cu sistolele lumii. 
Armonie însemnează de asemenea ascensiunea convergentă a omului, a lucrurilor, a cos- 
mosului către înaltele trepte ale spiritualizării. 

Armonia creaţiei lui Eminescu îşi are astfel o altă valență în puritatea universu- 
lui său poetic, elevația viziunilor sale. Poezia lui Eminescu este un spaţiu al imaculării, un 
orizont serafic analog spaţiilor poetice ale lui H6lderlin, analog surâsului personajelor lui 


Leonardo da Vinci, analog muzicii lui Mozart. 

Ca atare, cuvinte precum sfânt, senin, dulce, dor, blând, duioşie, lumină, ar- 
monie, iată simbolurile în jurul cărora polarizează ideile poetice eminesciene, deschideri- 
le sufleteşti şi ale intelectului. Cu ajutorul luminii - constantă fizică, şi duioşia, lumină 
lăuntrică, Eminescu a creat o lumină integrală care constituie o altă modalitate de armo- 
nizare între natură şi suflet. EI scrie în postuma Mureşanu: „Odată încă-n viaţă să mă-nnec 
în lumină/ Să caut armonia a sferelor senină/ În inima-mi...” Comuniunea cu universul 
este oficiată ritualic în graiul negrăitului, vibrația emoţională suind întotdeauna in exta- 
Sis mentis. 

Prin participarea convergentă a diverşilor factori amintiţi mai sus, se ajunge fi- 
nalmente la acea senzaţie particulară indusă de poemul eminescian, la acea stare inefabilă 
care este perfecta armonie interioară. 

În acest sens, decisiv intervine în primul rând armonizarea sufletului cu restul 
lumii pe care Eminescu o înfăptuieşte prin originala sa filozofie a spaţiului poetic: con- 
vertirea lumii din afară în substanţă sufletească, folosind în acest scop drept mediu de 
transfer mişcarea temporală, şi anume mişcări ale elementelor naturii, mişcarea muzicală 
sau mişcarea luminii. Se constituie astfel un continuum spaţiu-timp dinamic, care se 
preschimbă în mod firesc în mişcare sufletească. Prin această transformare, pe de o parte, 
i se oferă cititorului o Casă a Fiinţei, adică un spaţiu de locuit lăuntric şi o mişcare muzi- 
cală devenit prezent etern (Platon), iar pe de altă parte, are loc deschiderea infinitului psi- 
hic către orice spaţiu imaginabil: fizic şi metafizic, spaţiul mitului şi al visului, al 
idealităţilor şi al transcendentului. 

Eminescu este marele vizionar spaţial al poeziei universale, conferind spiritului 
cel mai larg orizont de respiraţie. Tensiunea continuă a liniilor spaţiului fizic devenită 
lăuntrică, şi muzicalitatea conferă poemului calitatea de continuum în pururea mişcare, 
făcându-l să se insereze nemijlocit în percepţia intuiţiei poetice a cititorului, în vibrația 
timpului său interior. Poemul, care este un concentrat de cosmicitate şi de onticitate, devine 
durată intimă, suflet pur, eu „ideal” în necontenită realizare de sine. 

Rezumând, puritatea şi melodicitatea cuvintelor, corespondenţa ritmică dintre 
mişcările naturii şi ale sufletului; alternanţa dintre viziunile plastice şi mişcările 
emoţionale; arhitectonica prozodică unită intercondiţionat cu logica internă a desfăşurării 
ideii poetice - întreg acest complex transformă poemele eminesciene în veritabile exercitări 
ale armoniei cosmice, de o inventivitate şi de o incantaţie care semnează acel unicat în lite- 
ratura noastră şi care face imposibilă transpunerea în altă limbă. 

Armonia eminesciană rezultă astfel din organizarea internă a poemelor într-o 
Structură indisolubilă, factorul decisiv pentru ideală receptare de către cititor. Fiecare com- 
ponentă de formă şi idei se intercondiţionează atât de perfect, de unitar, încât lipsa uneia 
ar destrăma poemul respectiv, care este un organism viu, o impecabilă totalitate. Este îm- 
plinit în felul acesta dezideratul de întotdeauna al operei de artă de a fi imperfectibilă, 
necorectabilă, orice intervenţie echivalând nu cu o simplă mutilare sau amputare, ci cu 
moartea operei, respectiv, cu moartea poemului. 

Vom da un exemplu de perfectă logică internă cu impact nemijlocit asupra cititoru- 
lui. Este vorba de Somnoroase păsărele, considerată de unii critici o modestă romanţă, 
deşi, în realitate, este de mare ştiinţă şi amplă respiraţie pe diverşii vectori ai dinamicei 
lirice. Tema poeziei este instalarea progresiv suitoare a liniştii, chemată să deschidă spre 
spaţiul de dincolo al visului. În acest sens: se linişteşte mai întâi elementul cel mai gălă- 
gios al naturii —fauna — „„Somnoroase păsărele/ Pe la cuiburi se adună ” —, apoi se liniş- 

teşte flora - codrul negru tace, florile dorm în grădină; urmează acum două simboluri ale 
liniştii — lebăda pe pământ —, Trece lebada pe ape/ Între trestii să se culce”, iar în final, 
apare doamna liniştii cereşti, „ Peste-a nopții feerie/ Se ridică mândra lună ”- care armo- 
nizează pacea întregului univers nocturn şi totodată deschide transorizontul visului. 


Funcţia de eliberare 

Aşa cum arătam la începutul expunerii, dacă necesitatea armoniei satisface certi- 
tudinea noastră ontologică, în calitate de făpturi ale limitelor, ale finitudinii, totodată spiri- 
tul tinde către eliberare. Poemul trebuie să ofere cititorului deschiderea către libertatea 
fără limite. O astfel de deschidere, care ni se impune de la primele versuri ale unei poezii 
eminesciene, este nemărginita deschidere spațială. Pe de o parte, are loc deschiderea spre 
spaţiul cosmic din afară, de la priveliştile naturii până la spaţii în desfăşurare indefinită, 
aşa cum are loc în poezia La steaua, sau transcenderea în zariştea nemărginită a basmului 
din poezii precum Povestea teiului, Călin, Povestea magului călător în stele, pentru ca în 
Luceafărul să se ajungă la transorizontul primordialităţii. Zborul lui Hyperion către De- 
miurg oferă spiritului nostru poate cea mai largă înaripare din lirica universală, purtân- 
du-ne dincolo de spaţiu şi timp infinit cheltuite şi depăşite: 

Porni Luceafărul, Creşteau/ În jur a lui aripe,/ Şi căi de mii de ani treceau/ În tot 
atâtea clipe. 

Un cer de stele dedesupt/ Deasupra cer de stele,/ Părea un fulger ne-ntrerupt/ Rătăci- 
tor prin ele. 

Şi din a chaosului văi/ Jur împrejur de sine,/ Vedea, ca-n ziua ce de-ntâi/ Cum 
răsăreau lumine. 

Cum izvorând îl înconjor/ Ca nişte mări de-a-notul./ El zboară gând purtat de dor,/ 
Pân "piere totul totul. 

Există însă nu numai o deschidere în afară, ci şi o alta, lăuntrică — „nimeni 
nu-mi poate spune până unde se întind hotarele sufletului meu”, scria Eminescu. Această 
deschidere interioară are loc prin amintita fenomenologie spaţială particulară, transfor- 
marea lumii în spaţii sufleteşti cu ajutorul unei mişcări muzicale ca, de exemplu, sunetul 
de corn din Peste vârfuri sau printr-o mişcare a luminii ca în La steaua, Apari să dau lu- 
mină, Şi dacă... 

De asemenea, eliberarea are loc către deschideri infinite pe dimensiunea tempora- 
lității, în sens de perpetuă derulare, în numeroase poezii, între care, Memento mori, Veneţia, 
Trecut-au anii, Din valurile vremii, La steaua, Bolnav în al meu suflet. Pe de altă parte, 
găsim la tot pasul secvenţe de timp absolutizat, secvenţe de prezent etern, care ne 
eliberează de vremuirea consumptivă, exemple între altele, finalurile din Dorința, Peste 
vârfuri, Pe lângă plopii fără soţ, Atât de fragedă, Sara pe deal, Luceafărul ş.a. Sudarea 
spaţiului cu timpul într-un continuum cosmic apare în zborul lui Hyperion spre Demiurg, 
în Strigoii, Melancolie, Crăiasa din poveşti, Despărţire, De câte ori, iubito... ş.a. 

Un continuum spaţio-temporal de mare mobilitate şi în nepotolită extindere, in- 
ducând o mişcare sufletească de profund patetism, desfăşoară poezia Dintre sute de catarge 
- mişcare fără oprire din cauza dramaticei irezolvabilităţi spirituale: „De-i goni fie noro- 
cul,/ Fie idealurile,/ Te urmează în tot locul/ Vânturile, valurile.// Nenţeles rămâne gân- 
dul/ Ce-ţi străbate cânturile,/ Zboară vecinic îngânându-l/ Valurile, vânturile”. Cititorul 
este intens antrenat — odată cu valurile care sparg catargele şi vânturile care îneacă păsă- 
rile călătoare, în această dramă cosmică a geniului de a nu fi înţeles. Continuumul spaţiu- 

timp din Luceafărul constituie una din cele mai ample desfăşurări din lirica universală, cul- 
minând cu zborul fulgerător al lui Hyperion către demiurg. Eliberarea spiritului cititoru- 
lui este maximă în această uluitoare deschidere fizică, la care se adaugă mişcarea ideatică 
de la teluric la astral, de la creat la increat, de la măruntul posibil uman, la transorizontul 
metafizic. Parcurgând Luceafărul, cititorul trăieşte o încântare înalt eliberatoare, una din 
cele mai pure disponibilizări spirituale. 

Subtilă şi cu deosebită rezonanţă asupra receptării cititorului este mişcarea eli- 
beratoare constituită de fenomenologia în trei momente: bios-tanatos-bios, adică viaţă- 
moarte iniţiatică-renaştere pe un plan existenţial superior, pe care o întâlnim în mitul lui 
Zalmoxe (sau Zamolxe), precum şi la Orfeu şi Dionysos, toţi trei fiind de origine tracă. 
Este vorba de poezii în care se pleacă de la lumină — fizică şi/sau spirituală, se trece prin 
întuneric de asemenea fizic şi/sau spiritual, pentru a se ajunge la renaştere în lumina su- 
perioară, divină. 

Aşa are loc, de exemplu, foarte expresiv în poezia Arât de fragedă. Aici prima hi- 
postază este constituită de o lumină asemenea florilor de cireş întruchipată şi emanată de 
o făptură aproape eterică. Urmează întunericul chemării carnale unde femeia decade - dar 
din care poetul o înalţă sub forma unei icoane divine, asemănătoare Fecioarei Maria, re- 
dându-i astfel aureola din care fugise. În poezia La steaua, se pleacă de la lumina unui 
astru, urmează întunericul străbătut de moartea ei, după care lumina reînvie în neuitarea 
iubirii poetului. În Venere şi Madonă, în prima hipostază iubita apare un prototip al înge- 
rilor, urmează decăderea bacantică, dar, în final, devine o sfântă „prin iubire”. În Pe lângă 
plopii fără soţ, momentul inițial este viziunea luminoasă a poetului care vede femeia în me- 
tafora geamului ce străluceşte şi proiectată în nesfârşirea timpurilor; se opune însă neîn- 
țelegerea femeii, iar în al treilea moment lumina se reaprinde sub forma candelei 
sacralizând divinitatea iubirii. În poezia Cu mâine zilele-ţi adaogi, hipostaza luminoasă ini- 
țială este ziua de azi înveşnicită, urmată de o întreagă defilare a necurmatei treceri, dar în 
final izbucnesc priveliştile sclipitoare cosmice sub contemplarea gândului etern, pentru 
care şi moartea este o părere, o luminoasă vestitoare de vieţi. În Luceafărul se porneşte de 
la lumina astrului în haine festive şi iluminarea sufletească a Cătălinei, urmează întuneri- 
cul fizic al nopţilor şi opacitatea psihică a fetei de împărat refuzând iubirea de sus, pentru 
a se transcende în final către oceanele de lumină însoţind zborul lui Hyperion spre De- 
miurg. În peste vârfuri şi Dorinţa eliberarea are loc către inefabilul unei morţi şi a unui 
somn cu virtuţi transfiguratoare. 

Subliniem că această fenomenologie de model zalmoxic nu constituie pentru 
Eminescu un joc, o gratuitate, este o necesitate onto-axiologică de a depăşi atât viaţa co- 
mună cât şi moartea. 

Evident, una din cele mai nemijlocite eliberări a sufletului pe care o induce citi- 
torului lirica lui Eminescu rămâne de ordin muzical. Este unul din marile secrete ale magiei 
eminesciene. Precum afirmă, între alţii, Beethoven, Schopenhauer, Nietzsche, Rilke, muz- 
ica este marea eliberatoare a omului, datorită caracterului ei de a se afla la interferența 
dintre fizic şi metafizic, dintre materialitate şi spirit, aşa încât ne descătuşează de orice 
determinare şi condiţionare, ne poartă „mai departe, mai departe”. Inefabilul indus de 
muzică este o stare culminativă în sensul golirii de orice conţinut până a nu persista decât 
bucuria pură a eliberării — Hchste Lust ! — „cea mai înaltă voluptate”, cântă Isolda în fi- 
nalul operei wagneriene. Nietzsche afirma ascultând muzica: — „Nu mai sunt nici suflet 
nici trup, ci un al treilea lucru - homo sui transcendentalis ”- om transcendent lui însuşi. 

Un alt aspect esenţial îl constituie faptul că Eminescu trebuie citit în termeni de 
etică, şi anume, etica hyperionică, adică la cea mai înaltă temperatură spirituală. Amintim 
etica luminii şi a armoniei, etica socială din Scrisori, etica rădăcinilor din Doină, etica de- 
taşării princiare din Glossă, etica iubirii transfiguratoare culminând în Luceafărul, etica 
procesului de creaţie despre care am vorbit în cele precedente. Şi peste toate, etica glori- 
ficării naturii pe care o Eminescu o considera sfântă şi despre care afirma: „Nebuni sun- 
tem, cu toţii, natura-i înţeleaptă... Da, da, numai natura are dreptate-n veci”. Precum 
ştim, cele mai fascinante descrieri ale naturii din lirica noastră aparţin autorului poemului 
Călin. 

Într-un cuvânt, poezia lui Eminescu constituie acea creaţie ideală care satisface 
cititorului certitudinea existenţială şi totodată îl pune în cursă pentru depăşirea infinită a 
limitelor. Altfel spus, ea satisface sensibilitatea cititorului pentru armonie, care este sen- 
sibilitatea naturii umane pentru frumos, iar deschiderile eliberatoare satisfac predispoziția 
noastră metafizică, sensibilitatea pentru sublim. 

Ținem să subliniem un fapt de la sine înţeles, şi anume că, aşa cum întreg acest 
complex de subtilităţi stilistice şi ideatice, pe care am încercat să le identificăm în feno- 
menologia alcătuirii poeziilor lui Eminescu — nu a fost gândit şi aplicat de poet pas cu pas, 
componentă cu componentă, ci a constituit fapta algebrică a unor intuiții poetico-metafi- 
zice, a unui „dicteu” - tot astfel, cititorul nu receptează discursiv, analitic o poezie, ci in- 
tuitiv prin aparatul aprioric originar despre care am discutat, şi anume, sensibilitatea la 
poezie, la frumos, la armonie şi, pe de altă parte, amplitudinea deschiderilor gândirii. 

Iar privitor la altitudinea gândirii din aparatul receptor al cititorului, să nu uităm 
faptul fundamental: lirica lui Eminescu este prin excelenţă reflexivă. Intuiţia sa metafizică, 
aşa cum singur a denumit-o, intelectul său eroic, după un cuvânt al lui Giordano Bruno, 
au atins culminaţii ale cugetării filozofice, rareori întâlnite la alţi poeţi sau filozofi. În li- 
rica sa autorul Luceafărului a făcut ontologie, axiologie, psihologie, sociologie, estetică 
literară. A formulat adevăruri definitive despre viaţă, despre iubire, despre conflictul bine- 
rău, despre libertatea spirituală. 

S-a spus că o poezie este cu atât mai valoroasă cu cât conţine mai multe aforisme. 
Este cazul liricii eminesciene. Se poate afirma fără exagerare că Eminescu a spus cam tot 
esenţialul despre tot esenţialul. Un adevărat catehism al înţelepciunii. lată câteva exemple: 

În ceea ce priveşte concepţia despre iubire, Eminescu pleacă de la contopirea ex- 
tatică: „Adormind de armonia/ Codrului bătut de gânduri,/ Flori de tei deasupra noastră/ 
Or să cadă rânduri-rânduri ”,- suie la sacralitatea iubirii: „Tu trebuia să te cuprinzi/ De 
acel farmec sfânt,/ Şi noaptea candela s* aprinzi/ lubirii pe pământ. ” - transformă apoi 
diada în sufletul lumii: „, Voința ei ş'a ta de se-mpreună/ Atunci e suflet în întreaga fire ”, 
iar, în final, cei doi se înalță apoteotic până refac lumina şi divinitatea primordiale: „Când 
fiinţele se 'mbină,/ Când cufund pe tu cu eu,/ E lumină din lumină,/ Dumnezeu din Dum- 
nezeu ”. 

Iată observaţii lucide şi amare despre viaţă: „La nimic reduce moartea cifra vie- 
ţii cea obscură”. „, Toate-s praf... Lumea-i cum este şi ca dânsa suntem noi”. „În orice om 
o lume îşi face încercarea,/ Bătrânul Demiurgos se opinteşte-n van ”. „Giîndirea noastră 
spuma zădărniciei noastre... ”,, Toate au trecut în lume, numai răul a rămas”. „Cei mai 
mulți din oameni după nimic alerg... Viaţa noastră este o eroare perpetuă ”. 

Găsim şi gânduri potrivite vremii noastre: „Secoli de întuneric ţin în lanţuri de 
umilire spiritul... Astfel e maşina lumei, găseşti sculptori fără mână, orbii pictori, urşii cri- 

tici. Ici-colo câte-un geniu şi peste tot gunoi”. 

Glossa rămâne paradigmatică pentru un breviar al înţelepciunii în viaţă: „Privi- 
tor ca la teatru! Tu în lume să te-nchipui:/ Joace unul şi pe patru,/ Totuşi tu ghici-vei 
Chipu-i./ ... Tu aşează-te deoparte, Regăsindu-te pe tine,/ Când cu zgomote deşarte! Vreme 
trece, vreme vine”. 

Gânduri despre creaţia poetică: „Nu ne mustrați! Noi suntem din cei cu-auzul 
fin/ Şi pricepurăm şoapta misterului divin./ Sublimul adevăr noi l-avem din cer”. Ne amin- 
tim de un gând analog al poetului englez Cecil Day Lewis : „Zempt me no more, for ] have 
known the lightning 5 hour — „nu mă ispitiţi, pentru că eu am cunoscut ceasul iluminării“. 

lată şi gânduri despre sine: „Am fost un om ce spune adevărul... A vieţii mele 
carte e scrisă cu durere... Voit-am a mea limbă să fie ca un râu/ D'eternă mângâiere... şi 
blând să fie cântu-i”. Eminescu şi-a recunoscut geniul încă de la primele scrieri: „Eu sunt 
un geniu, tu o problemă ”, afirma în poezia Replici, iar în Geniu pustiu, „Dumnezeul ge- 
niului m-a sorbit din popor cum soarbe soarele un nor de aur din marea de amar ”. Crea- 
torul „Luceafărului“ s-a confundat cu simbolul său notând: „Ca un luceafăr am trecut prin 
lume”. La fel ca şi alţi poeţi, între alţii Shakespeare, despre care a spus „S'aduc cu tine-mi 
este toată fala”, Eminescu a fost conştient de veşnicia sa în memoria posterităţii: „Azi ci- 
tesc făr 'a pricepe, mâni vor şti să mă citească... Cântările din pieptul meu,/ O, vreme să- 
racă/ Vor răsuna cu drag şi dor/ Şi n-or să mai treacă”. 


* 


Lirica eminesciană exprimă dinamismul muzical al existenţialului uman — simţire 
şi intelect - îmbogăţit cu dinamica ritmurilor universale. Astfel, ni se induce o trăire în 
continuă desfăşurare cu inflexiuni ce se prelungesc în ecouri repetate în zările profunde ale 
sufletului, ecouri care continuă şi după ce poemul s-a „încheiat”, aşa cum se întâmplă, de 
pildă, în Peste vârfuri, O, mamă..., Trecut-au anii... etc. unde are loc eliberarea în spaţiile 
abisale ale interiorităţii noastre, aflată ea însăşi, prin esenţă, în pururea mişcare. 

Un poet ca Eminescu este o conştiinţă a esenţelor, iar în vremuri de restrişte spi- 
rituală, precum cea actuală, el trezeşte memoria obosită a eternității. Lectura poeziei sale 
ne redă nouă înşine în acea elevată hipostază în care ne recunoaşte instanţa valorilor ne- 
pieritoare. 

Eminescu este ghidul nostru etic şi vizionar. Este modelul absolut, afirma Roza 
del Conte. Pentru Eminescu poezia a fost mai mult decât un exerciţiu estetic, chiar supe- 
rior, o adevărată dramă; o dramă sacră în a ridica lumea şi pe noi ceilalţi la puterea poeti- 
cului, ca unică formă de reală fiinţare. Repet ce-am spus şi în altă parte: Eminescu a 
preschimbat lumea într-un templu în care se efectuează euharistia cosmică, transformarea 
lucrurilor în idealităţi sfinte. 

Hâlderlin afirma: „Ceea ce durează, poeţii întemeiază”. Veşnicia românească a 
fost întemeiată de Eminescu. „De la Eminescu încoace noi existăm în adevăratul sens al 
cuvântului”, afirmă Şt. Teodorescu. lar Emil Cioran, „Fără Eminescu ar trebui să ne dăm 
demisia”. Opera sa constituie chintesenţa definitorie a spiritualităţii româneşti. Ieşirea din 
spiritul hyperionic ar însemna ieşirea din sistemul nostru ordonator onto-axiologic, rătă- 
cirea fără ţintă, aşa cum ar avea loc cu o stea căreia i-ar veni ideea să evadeze de pe orbita 
sa, şi ar umbla bezmetică prin spaţii. Un fel de moarte spirituală. 

Condiţia existenţială a fiului Ipoteştilor a fost sublimul: a vieţuit întru sublim, a 

cugetat, a simţit, a suferit sublim. Reamin- 
tim cuvântul despre sine; „Ca un luceafăr 
am trecut prin lume ”, şi se întreba „„Fost-am 
în lume unic ?” Noi cei de astăzi - cu unele 
minuscule excepţii - ştim că Eminescu a 
fost unic. Făcându-ne dar sublimitatea poe- 
ziei sale, el ne spune că, pentru a-i înțelege 
creaţia, avem nevoie de aripi care să ne 
poarte fulgerător într-un dincolo al celei mai 
înalte eliberări spirituale. 

Dar cine dispune înainte de toate 
de aceste aripi? 

Nu se prea ştie că Eminescu a de- 


dicat poeziile sale în primul rând tinerilor. Gheorghe GRIGURCU 
Intr-o postumă denumită Aducând cântări Catalog liric 
mulțime, Eminescu scrie: „Aducând cântări Iaşi, Convorbiri literare, 2010 


mulțime / Şi mai bune şi mai rele,/ Mă în- 
treb cu îndoială/ Cine caută la ele?”. Şi, 
mai departe, enumără poporul truditor, care 
numai cu poezia nu are treabă, apoi se re- 
feră la alte grupe sociale, precum - „Cei 
care păzesc cântarul/ Al dreptăţii, dragă 
Doamne?// Sau la cei care-şi pun osul/ 
Carul statului de-l mişcă?/ Ah, prea ştii mai 
dinainte/ Tot ce-i doare tot ce-i pişcă.// Eu 
nu pot să le dau lefuri,/ Nici onori, nici pen- 
siune,/ Nu-s în Stare ca să judec/ Merite - 

pentru Națiune”. Nu aceştia îi vor înţelege M. PINA BI ia 
gândurile, ci tinerii care, afirmă Eminescu, Satu-Mare, Eco Print, 2011 

îi vor citi versurile cu priviri de flori albas- 
tre, astfel că în inimile lor curate vor pă- 
trunde tremurânde poeziile sale. Din acest 
motiv, Eminescu închină cartea sa tinerilor, 
pentru ca sufletele lor să devină tot aşa de 
frumoase ca şi poeziile sale. Fiecare să se 
transforme în ceea ce am putea numi homo 

DUBLU EMINESCIAN: 
FIGURAL ŞI INDECIDABIL ÎN „REPLICI“ 


Silviu MIHĂILĂ 


1. „Eminescu după Eminescu”: de la criza canonului romantic la deconstrucție 

Exegeza eminiesciană cunoaşte două direcţii majore de investigare a universului 
eminescian: prin „punerea în oglindă” a lui Eminescu cu literatura posteminesciană şi prin 
situarea istorico-literară, tematologică, stilistică a operei eminesciene sub „cupola” ro- 
mantismului major european. Ne interesează cea de a doua direcţie de cercetare şi ne vom 
susține afirmaţiile în baza argumentelor propuse de Ioana Bot- „cunoscând reflexele leneşe 
ale unor trasee cartografiate de mai bine de un secol de primii exploratori ai operei, şi 
anume: despre ultimul mare romantic european, despre poetul iubirii absolute, despre ar- 
monia limbii sale poetice şi atâtea altele, încerc să demonstrez o nonsuprapunere între ceea 
ce textul arată şi demonstrează prin construcţia sa. Astfel de „uzaje celebre”, moştenite şi 
devenite adevărate poncife în interpretarea exegezei eminesciene, îmi întăresc convingerea 
că Eminescu, mai degrabă, se desparte de romantism. Poetul anunţă, în fond, o nouă para- 
digmă, cea a existenţei postromantice, mai exact, a modernismului timpuriu.” Cu toate 
acestea, nu ne propunem să negăm apartenenţa poetului la spiritul veacului romantic, fap- 
tul că Eminescu este un poet romantic îl ştim prea bine; lucru mărturisit chiar de poet prin 
versurile programatice devenite, odată cu trecerea timpului, modalitate de revendicare a 
exegeţilor în ceea ce priveşte demersul hermeneutic propus, unul exclusiv romantic: „Nu 
mă-ntoarceţi nici cu clasici, / Nici cu stil curat şi antic- / Toate-mi sunt deopotrivă, / Eu 
rămân ce-am fost: romantic.” (Eu nu cred nici în Iehova) Teza pe care dorim să o demons- 
trăm urmăreşte, de fapt, o relativizare a raportării poetului naţional exclusiv la sfera ro- 
mantismului major european. Închiderea lui Eminescu în detrimentul unor bariere exegetice 
de tipul scriitor romantic (şi atât!) limitează aria de interes a cercetătorului în ceea ce 
priveşte evidenţierea de noi şi seducătoare ipoteze de ordin exegetic. Prin situarea lui Emi- 
nescu la graniţa dintre romantism şi modernism, într-un punct terminus de criză, încercăm 
să deschidem opera poetului atât din perspectiva istoriei ideilor noastre literare cât şi a mo- 
delelor hermeneutice propuse. Poezia eminesciană credem că se dovedeşte a fi pe cât de 
„uşor” sau „comun” de citit - în spiritul lansat de marea majoritate a exegeţilor - pe atât de 
nouă şi de revelatoare la un c/ose reading; insolitul reiese tocmai din locurile comune, arhi- 
cunoscute, „trase la indigo” de către studiile de specialitate. Adică, de unde ne aşteptăm mai 
puţin să se întâmple. 


2. Figural şi indecidabil în „Replici“ 
Voi urmări această „nonsuprapunere” - între ceea ce textul spune că face şi ceea ce 

îi: ial Pease i 
dovedeşte prin construcţia sa - în poezia Replici (1871), pe care o consider emblematică din 
această perspectivă. Textul poetic denunţă, cu alte cuvinte, criza canonului romantic la Emi- 
nescu şi drept soluţie- despărţirea poetului de romantismul european major. Călin Teutişan 
vorbeşte despre „instaurarea convenției”? la Mihai Eminescu, adică o construcție a textu- 
lui poetic care naşte (falsa) impresie că s-ar încadra în totalitate sub auspiciile romantis- 
mului major, pentru că „prin criterii romanticii intenționează să rezolve ruptura dintre 
subiect şi obiect, pe de-o parte, dintre eu şi lume, iar pe de altă parte, dintre conştient şi in- 
conştient (teren pe care se aproprie cel mai mult de paradigma modernităţii).” Prin urmare, 
voi numi criza canonului romantic eminescian, în termenii lui Jacques Derrida, deconstrucție 
prin care înţeleg: „o dinamizare a conceptelor în manieră nonhegeliană, adică sub forma 
unui pluralism în care contrariile coexistă complementar, fără a mai ajunge la momentul re- 
zolvării logice prin sinteză [...] practicând o pedagogie a ambiguităţii.”+ Voi utiliza con- 
ceptele de figural şi indecidabil (pe care le voi defini pe parcursul analizei de text) specifice 
„deconstrucţiei ” pentru a demonstra faptul că textul eminescian „se deconstruieşte” spre a 
atinge un alt grad de actualitate, cu alte cuvinte, „nu mai găsim în text ceea ce plecasem să 
aflăm, pentru că textul nu face ceea ce promisese să facă.”5 

Erotica este una dintre temele poeziei eminesciene cel mai des interpretată şi so- 
cotită, de cele mai multe ori, „tabu”, de „rezistenţă eminescologică”: 
unul dintre obiectele predilecte ale exegezei [...] poetul nostru naţional se vedea consacrat 
şi comentat ca poet al naturii şi iubirii, mai îndrăgostit de iubire decât de femeie, căutător 
de absolut în dragoste [...] tocmai din cauza acestei aparente limitări a <<sensului nou>>, 
considerăm că ea (erotica, n.n.) constituie un obiect cum nu se poate mai potrivit al unei 
recitiri cu mize polemice.” 

Poezia Replici este construită după „reţetele” modelului romantic european, tema 
fiind iubirea, ilustrată de scena perechii îndrăgostite: „poezia eminesciană nu evită forma 
adresativă, confesivă, prin care personajul liric îşi comunică starea îndrăgostită iubitei.” La 
o primă vedere, dialogul liric „cântă” iubirea romantică într-un registru armonios, siropos, 
„ca la carte”, aşa cum cere romantismul major european: „în tonuri care amestecă nuanțele 
elegiei cu cele ale idilei se configurează [...] o imagine intimistă, în care cuplul îşi trăieşte 
cu o beatitudine uşor disperată sentimentul autosuficient, în izolare faţă de lume sau pre- 
luând din aceasta doar elementele cosmice simbolice.” 

Scena dialogului romantic este ilustrată de confesiunile de iubire ale îndrăgostiţilor: 
sub forma schimbului de replici, poezia pune în discuţie declararea iubirii în relaţie cu „cel 
de lângă”, cu alteritatea. Construcţia simetrică a poeziei se bazează pe un paralelism al 
oglindirii: „poemul formulează o alchimie apolinică a amorului împărtăşit [şi, n.n.] se re- 
flectă prin gestica ritualică a personajelor, în propriile sale oglinzi paralele, alcătuind ast- 
fel un construct artistic ale cărui graniţe transcend limitele mecanice ale paginii tipărite şi 
se instalează într-un spaţiu al infinitului." Încercarea de definire a „celuilalt”, a parteneru- 
lui, a alterităţii uzează de clişeele şi imaginarul romantic „bătătorit”, canonic în epocă, ast- 
fel încât avem (falsa) impresie că textul nu ne spune nimic nou decât ceea ce ştiam deja şi 
că poezia eminesciană este cât se poate mai explicită şi previzibilă: adică, una presărată cu 
„ingredientele” specifice romantismului, înfățişându-ne aceeaşi „„poveste” languroasă, aşa 
cum suntem obişnuiţi, într-un registru al figurilor de stil şi al vocabularului sentimental, 
amoros, specific îndragostiţilor: „Tu eşti o undă, eu sunt o zare / Eu sunt un ţărmur, tu eşti 
o mare, / Tu eşti o noapte, eu sunt o stea- / Iubita mea.” (Replici) Însă aşa cum observă Ioana 

Bot, la Eminescu „experimentul imaginarului poetic este mereu însoţit de experimentul 
limbajului poetic [...] astfel încât să pună la încercare limitele şi puterile limbajului poetic. 
Pentru a fi deplină, experienţa ființei îşi caută mereu o expresie în cuvântul poetic, care să 
excedeze în vreun fel limitele rostirii inaugurate.” Întrebuinţând exclusiv verbe la indica- 
tiv prezent, descrierea celor doi îndrăgostiți de către fiecare în parte „se construieşte într-un 
regim al prezentificării, iar sub aspect retoric [forma fixă de trei versuri şi un vers final sin- 
tetizator, de tip concluzie, n.n. ] este un contrapunct pentru discursul privirii îndrăgostite şi, 
totodată, o tentativă de a submina valoarea de prezentificare a cuvântului care descrie ceea 
ce vede subiectul, ceea ce vede fiecare jumătate a perechii în celălalt.”"! 

Prin încărcarea poeziei cu elementele de viziune romantică - tropi romantici „„pito- 
reşti” şi o atmosferă visătoare, halucinatorie, încărcată de vrajă şi emoție: „Tu eşti o ziuă, 
eu sunt un soare / Eu sunt un flutur, tu eşti o floare / Eu sunt un templu, tu eşti un zeu- / lu- 
bitul meu.” (Replici) - pe care le... denunţă, textul oferă limbajului romantic posibilitatea 
de a fi reluat din nou: „limba pare nu numai pusă la treabă, realizată, ci şi întoarsă la ori- 
gini, restaurată într-o forță primară de aprezentare, refăurită în semne noi.”? Astfel, figu- 
ralul - în termenii lui Laurent Jenny: „procesul estetico-semantic care condiţionează 
readucerea discursului la puterea actualităţii”!? - se caracterizează la nivelul construcţiei 
poeziei Replici „printr-un paralelism neîntrerupt între acțiune şi cuvânt (înţeles întotdeauna 
ca logos, cuvântul configurează spaţiul de rostire al figuralului [...] un asemenea tip de text 
pune împreună, în fragilitatea revelaţiei, al întâlnirii celor doi în pereche, puterea privirii de 
a accede la sens, <<văzut>> de fiecare din parteneri în celălalt, şi puterea cuvântului (<<în- 
drăgostit>>) de a exprima acest sens, încercându-le pe amândouă.” 

Identitatea celor doi îndrăgostiţi rămâne incompietă, numirea/rostirea iubirii cere 
nerostitul, iar ambiguitatea caracterizărilor cere indecidabilul. Termen propus de Jacques 
Derrida, indecidabilele sunt „nuclee semantice care transcend opoziţiile filozofice (binare), 

conţinându-le totuşi într-o formă care interzice rezolvarea antinomiei prin sinteză dialectică 
[...] şi menţin limbajul în stare de nedeterminare, dezorganizându-l din interior prin ambi- 
guitatea lor structurală [...] de tipul pharmafton: nici... nici; sau... sau; şi... şi)"5 Definirea 
îndrăgostiţilor cere nerostitul, deoarece caracterizarea „celuilalt” este o încercare de „ros- 
tire pe jumătate”, parţială; în fond, a ceea ce nu se poate în întregime rosti, exprima, echi- 
vala sau cuantifica: iubirea. Deşi poezia se structurează pe întinderea a şase strofe - dintre 
care două aparţin dialogic iubitului, iar patru strofe aparţin rostirii iubitei - lectorul tot nu 
află cine este iubitul şi cine este iubita. Indecidabilul „nu va avea niciodată însuşiri proprii 
şi definibile”!S , de aceea, discursul celor doi îndrăgostiţi care se destăinuie şi se privesc „nu- 
meşte, alegoric, sensul de <<nenumit>> [...] prima caracteristică a acestei priviri ce se ros- 
teşte este fundamentala ei ambiguitate.” 

Şi pentru Carmen Vlad, la nivel tematic, textul poetic îmbracă „hainele” alegorice 
ale ambiguităţii numirii, „nuanţele” textului încercând o rescriere poetică a raportului 
lingvistic dintre semnificat şi semnificant care „se instituie pe relaţia a două planuri fun- 
damentale: planul conţinutului şi cel al expresiei, sau, altfel spus, pe relaţiile elementelor 
care semnifică cu elementele semnificate”!8. Bazându-ne pe afirmaţiile lansate de Carmen 
Vlad, observăm că textul poetic propune o dublă posibilitate de decodificare a mesajului 
liric. Pe de-o parte, într-un cod exclusiv romantic şi, prin urmare, „elementele care sem- 
nifică” deducem că fac parte din inventarul imaginarului romantic, prin serii de compara- 
ţii în corespondenţă uşor de ghicit la nivel tematic, a planului conţinutului: dacă iubitul e 
rege, iubita e regină ş.a.m.d. Pe de altă parte, „elementele semnificate”- la nivelul planu- 
lui expresiei - sugerează un nou cod poetic de descifrare a textului liric, bazat, fără-ndoială, 
pe tiparele poetice romantice (adică pe „elementele care semnifică”), dar pentru a anunţa 
o nouă „partitură” poetică: cea modernă. 

Imposibilitatea numirii/definirii partenerului se realizează printr-o serie de termeni 
exclusiv substantivali care alcătuiesc un portret indecidabil, de tipul şi... şi: iubitul este şi 
„Zare” şi „ţărmur” şi „stea” şi „ziuă” şi „floare” şi „zeu” şi „stemă” şi „geniu” şi „rege” şi 
„lumină” şi „cânt”, iar iubita este şi „undă” şi „mare” şi „noapte” şi „soare” şi „fluture” şi 
„templu” şi „frunte” şi „problemă” şi „regină” şi „caos” şi „arpă”. „Elementele semnifi- 
cate” construiesc, astfel, o imagine a fiecărui îndrăgostit în parte: ambiguă, slab conturată 
şi nedefinită în totalitate, adică suspendată. 

Simptomatică pentru „erotica eminesciană” ni se pare asocierea antinomică mas- 
culin-feminin, exemplificată în poezia Replici prin opoziţia „,zi-noapte ”, înscriindu-se, prin 
urmare, în registrul eroticii eminesciene tematizată de Edgar Papu: aproape-departe; şi care 
instituie, în termenii loanei Bot, imposibilitatea refacerii androginului platonician, drept 
urmare, imposibilitatea împlinirii iubirii, căci, dacă „apropierea înseamnă moarte, în schimb 
distanţa înseamnă nevoie de puntea ambiguă a rostirii, adică suferitoare înstrăinare de 
celălalt, pe care îl văd, îl recunosc ca jumătate a mea, dar care, astfel, nu sunt eu, până la 
care nu voi ajunge niciodată deplin, decât încetând amândoi să mai fim”!*: „O, tot ce-i mis- 
tic, iubite barde, / În acest suflet ce ţie-ţi arde, / Nimic nu e, nimic al meu / E tot al tău.” (Re- 
plici, s.n.). 

În concluzie, credem că poezia eminesciană Replici ne oferă posibilitatea de a 
pune sub semnul întrebării apartenenţa lui la paradigma romantică, ceea ce ne îndreptăţeşte 
să îl privim pe Eminescu desprinzându-se de viziunea utopiei romantice, fiind, mai de- 
grabă, un exponent al unei noi episteme. Limbajul eminescian riscă, doreşte să ajungă unde 

limba nu a mai ajuns, principala sa 
funcţie fiind inovarea stilistică, 


configurativă, ontologică etc., 
căci: „plasată la punctul de emer- 
genţă a conştiinţei în lume, lirica 
se realizează în cuvânt, adică 
printr-o permanentă spargere a li- 
mitelor limbajului, pregătind limba 
pentru noile concepte prin care ea 
va asuma, în contul gândirii 
umane, universul.”2 


1. Apud Ioana Bot, Conferinţă susţinută 
în cadrul Colocviului Naţional Stu- 


denţesc „Mihai Eminescu”, laşi, 
22.05.2008. 
2. Vezi Călin  Teutişan, Eros şi 


reprezentare. Convenții ale poeziei 
erotice româneşti, Piteşti, Editura Para- 
lela 45, 2005, pp. 79-129. 

3. Ibidem, pp. 88-89. 

4. Jacques Derrida, în loana Em. Petrescu, 
Modernism. Postmodernism. O ipo- 
teză, Cluj-Napoca, Editura Casa Cărţii 
de Ştiinţă, 2003, p. 28. 

5. Apud Ioana Bot, art.cit.. 

6. Ioana Bot, Discursul unei priviri îndră- 
gostite - exerciţiu de recitire a poeziei 
eminesciene -, în Limbă şi literatură, 
anul XLIV, vol. III-IV, Bucureşti, 
1999, p. 18. 

7. Călin Teutişan, op.cit., p. 97. 


10. Ioana Bot, Discursul unei priviri în- 
drăgostite - exerciţiu de recitire a 
poeziei eminesciene -, art.cit., p. 20. 

11. Ibidem, pp. 28, 30. 

12. Laurent Jenny, Rostirea singulară, tra- 
ducere de Ioana Bot, prefaţă de Jean 
Starobinski, Bucureşti, Editura 
Univers, 1999, p. 16. 

13. Ibidem, p. 10. 

14. Ioana Bot, Discursul unei priviri în- 
drăgostite - exerciţiu de recitire a 
poeziei eminesciene -, art.cit., p. 21. 

15. Jacques Derrida, în loana Em. Pe- 
trescu, op.cit., pp. 68, 69. 

16. Jacques Derrida, Diseminarea, tradu- 
cere de Cornel Mihai Ionescu, Bu- 
cureşti, Editura Univers Enciclopedic, 
1997, p. 101. 

17. loana Bot, Discursul unei priviri îndră- 
gostite - exerciţiu de recitire a poeziei 
eminesciene -, art.cit., pp. 28, 22. 

18. Carmen Vlad, Semiotica criticii lite- 
rare, Bucureşti, Editura Ştiinţifică şi 
Enciclopedică, 1982, p. 103. 

19. Ioana Bot, Discursul unei priviri în- 
drăgostite - exerciţiu de recitire a 

20. loana Em. Petrescu, Configuraţii, ed. 
a Il-a, Cluj-Napoca, Editura Casa 

REGULAMENTUL 
Concursului Naţional 
de Poezie şi Interpretare Critică a Operei 
Eminesciene „Porni Luceafărul... 


Centrul Judeţean pentru Conservarea şi Pro- 
movarea Culturii Tradiţionale Botoşani, cu spriji- 
nul Consiliului Judeţean Botoşani, în colaborare 
cu Editurile Junimea şi „Convorbiri Literare” din 
Iaşi, precum şi cu revistele de cultură „Convor- 
biri literare”, „Poezia”, „Dacia literară”, „Feed 
back”, „Viaţa Românească”, „Familia”, „Vatra”, 
„Euphorion”, „Steaua”, „Hyperion”, „Conta”, 
„Semne”, „Poesis”, „Luceafărul de dimineaţă”, 
„Porto-franco”, „Ateneu”, „Cafeneaua Literară”, 
„Argeş”, „Bucovina Literară”, „Antares”, Filiala 
Iaşi a Uniunii Scriitorilor din România, Uniunea 
Scriitorilor din R. Moldova şi APLER, organi- 
zează, în perioada 10-13 iunie 2011 Concursul 
Naţional de Poezie şi Interpretare Critică a Ope- 
rei Eminesciene „Porni Luceafărul...”, ediţia a 
XXX-a. 

Concursul îşi propune să descopere şi să pro- 
moveze noi talente poetice şi critice şi se adre- 
sează, astfel, poeţilor şi criticilor literari care nu 
au debutat în volum şi care nu au depăşit vârsta de 
40 de ani. 


Concursul are trei secţiuni: 

Poezie: 

1) Carte publicată — debut editorial. 

2) Poezie în manuscris (nepublicată). 

3) Interpretare critică a operei eminesciene. 


Lucrările vor fi trimise, până la data de 10 mai 
2011, pe adresa: 

Centrul Judeţean pentru Conservarea şi Pro- 
movarea Culturii Tradiţionale Botoşani, str. Uni- 
rii, nr. 10, Botoşani. 

Relaţii la tel. 023 1-536322 

E-mail: centrul _creatiei_bt(Ayahoo.com. 

„* SCENE CONTIMPORANE |» 

premere pperea 5 


Aurel RĂU 


A UNE PASSANTE 


Din spuma mării, răsărind - buimacă, 
Lumea bărbaţilor să o admire. 

Trup, suflet, la un loc! Ce să se facă, 
Obiect perfect - și cruce - de iubire? 


Şi-un aer triumfal, în deslușire 
Conjuncţii, ce, astrale, intră-n horă, 
De echilibru stări, de auroră 
Îmbujorări. Şi-acel contur, subţire, 


AL buzelor, ce nu ştii cum să-l iei, 
In lunga, din priviri, comunicare, 
Preţ de-o secundă. Punct ţintit, lovit... 


Apoi văzându-şi iar, de drumul ei. 


Şi-nvingător, și-nvins! Şi gândul, mare, 
Că - e, doar, scris - s-a și păcătuit. 

DE ARTĂ 


Din nou, iar lumea-n formă, rost de artă. 
Pulsări, plusări, sex-şopuri şi psaltiri. 
Frecăm dur menta, purul, să despartă 

În cinici şi-nvârtiţi, eh, înzidiri! 


Prin tir de celulare, nici respiri. 

Moderni şi clasici, într-o altă soartă. 
Căderi în sus. Vreun giob la Înalta Poartă. 
Femeile patron şi hoţii miri. 


„Cine nu are casă, nu-şi mai face”, 
Traduci: „vremi de urgie”, vremi „sărace”? 
Să sperii noaptea, râzi, nu îţi dai foc. 


La vreun potop, tsunami, ronțăi gumă. 
Spui de castele-n Spania, nu-n glumă. 
Şi, formă, neschimbând nici timp, nici loc! 

DOR DE SUD 
(răsfoind „Astronomie E Spaţiu”) 


Deschid atlasul. Noapte. Carul Mare 

Mă ia-n slăvi. Virgo, Draco, Linxul, Leu-s. 
Dar şi-Aurigul, Peştii, Algol, Cepheus. 

Cu Signus cruce-mi fac; moft Lira doar e. 


Ci-ar fi, c-un Magelan, prin Nori..., cu-o Libra, 
Cu-o Ara, Vela, Musca, semn a-ţi face. 

Într-un Bing-Bang, deodată, văi buimace 
Lactee, văl de văl drapându-şi fibra. 


Centuri magnetice, să-ți pui. Străluce 
Deasupra Crucea Sudului - pe ape, 
Un vast mormânt, sau gânduri, lumii mume - 


Din pietre scumpe. Nici un colț nu scape, 
Din negrăit! Printr-un Sextant, doar, cum e, 
in Sud, să vezi, cobori. Şi pune-i cruce! 

„CE ROST ARE?* 


Gheorghe SCHWARTZ 


În perioada de după naşterea fiului şi moartea soției, Bastardul a avut mai multe dis- 
cuţii cu Pater Jakobus, eruditul fost papistaş trecut la noua credinţă şi devenit îndrumăto- 
rul spiritual nu numai al tuturor copiilor rezidenţi în han, ci şi al adulților, cu toţii adânc 
pătrunşi de credință. 

- Ce rost are orice strădanie, atunci când, în fiecare moment, indiferent cum l-ai pre- 
gătit, poţi păţi ceva rău, chiar să mori? se tânguia Bastardul părintelui. 

- Omul trebuie să se poarte demn şi să respecte măcar Poruncile cuprinse în Deca- 
log, îi răspundea Pater Jakobus. Dumnezeu vede tot şi răsplăteşte strădania curată a fie- 
căruia. 

- Ce rost are orice strădanie, când, mai mult decât în propria noastră nenorocire, 
putem fi loviți, în fiecare moment, indiferent cum l-ai pregătit, prin dispariţia a ceea ce 
iubim cel mai mult? continua tânărul disperat, părând că nu a auzit replica celuilalt. 

- Dacă nu ne-am strădui să trăim în conformitate cu învăţăturile Domnului, n-am 
fi mai mult decât nişte animale! Pater Jakobus striga, bănuind că urechea rea a tânărului 
văduv l-a făcut pe acela să nu-l audă. 

Dar Bastardul l-a auzit. 

- Şi cu ce suntem noi mai buni decât animalele? 

- Marea deosebire dintre noi şi animale este aceea că noi credem. Dobitoacele nu 
fac decât să mănânce, să doarmă, să se înmulțească. 

În ochii Bastardului apăru o scânteie rea: 

- Eu nu mai cred. Eu nu mai cred, părinte! Cum aş putea să mai cred într-un Dum- 
nezeu care mi-a luat singura ființă care m-a înţeles şi m-a iubit? Iar eu, în loc să mă gră- 
besc să mă duc imediat după ea..., eu nici măcar atât nu fac pentru Barbara! scânci el. 

- Căile Domnului sunt prea profunde pentru ca noi, nevolnicii, să le putem înţelege. 
Dacă n-ar fi aşa, am fi mai înţelepţi decât se cade să fie oamenii. 

Dar tânărul nu-l mai asculta. În mod tot mai evident, Bastardul nu stătea de vorbă 
cu Pater Jakobus decât pentru a-şi limpezi cu voce tare propriile gânduri. 

- Eu încă nu sunt în stare s-o urmez pe Barbara. Vocea nu-i mai era plângăcioasă, 
ci rece ca lama stiletului pe care l-a primit de la bunic, atunci când împlinise zece ani, 
cuţit pe care-l purta mereu sub cămaşă, nedespărţindu-se niciodată de el. Dar eu nici nu 
mai cred. Aşa că am ajuns, aşa cum ai spus tu, un animal care „nu face decât să mănânce, 
să doarmă, să se înmulțească”. Ăsta sunt şi asta voi face până ce nu voi mai fi. Dar nu 
vreau să trăiesc asemenea unui animal de curte, crescut şi hrănit pentru a fi pus pe masă 
şi mâncat printre râsete şi râgâieli! Eu vreau să fiu o jivină care să-şi procure hrana cea mai 
bună, să doarmă în paiele cele mai curate şi să călărească orice femelă îi va place! Doar 
pentru asta văd eu că mai are rost să ne străduim. Pe urmă, vocea îi deveni din nou plân- 
găcioasă: Dar de iubit n-o să mai iubesc niciodată pentru că n-am s-o regăsesc în nici o fe- 
melă pe Barbara! 

Lui Pater Jakobus nu i-a mai rămas decât să se roage pentru oaia rănită. Fără a reuşi 

să-şi alunge nici el din minte un gând al dracului de asemănător cu vorbele pline de hulă 
ale Bastardului: „Ce rost a avut să studiez atâta şi să mă străduiesc să ţin minte, dacă n-am fost 
în stare să-i alin suferința acestui nefericit şi nici să-l readuc măcar cu un pas mai aproape 
de dreapta credință?” 


Hansa a început să intre în criză. Oamenii deplângeau decăderea vremurilor şi pier- 
derea frumoaselor timpuri pe care părinţii lor ar fi trebuit să le trăiască lipsiţi de griji. 
Unele cetăţi simțeau mai mult decât altele declinul. De pildă Liineburg, localitatea de pe 
Ilmenau. Cu vreo zece ani în urmă, fără ca să fi anticipat cineva nenorocirea, au dispărut 
nesfârşitele bancuri de heringi de la Falsterbo. Nici imensele rezerve de sare nu-şi mai gă- 
seau cumpărătorii. Şi nici măcar vechiul obicei de a obliga toate corăbiile ce treceau prin 
apropiere să se abată din drum şi să-şi vândă mărfurile la preţuri preferenţiale nu mai func- 
ţiona. În doar douăzeci de ani, puternicul oraş comercial a devenit tărâmul care, peste vea- 
curi, a fost numit de Heinrich Heine „reşedinţa plictiselii”. 

Liineburg semăna tot mai mult cu o femeie cândva frumoasă ajunsă o bătrânică de- 
crepită. Lucru constatat şi de Bastard, cu ocazia unei scurte călătorii în localitatea ador- 
mită!. Micul Monstru îşi părăsea rar „câmpul său de bătaie”. Iar când o făcea, bucuria 
lucrătorilor din bucătărie era de scurtă durată: două-trei zile, cel mult o săptămână. 

Întotdeauna, deplasările Celui de Al Optzeci şi doilea era atent ţintite şi migălos pre- 
gătite. Ajuns într-o zi de vară caniculară în cetatea parcă pustie, micul personaj cu barba 
caraghioasă — un copil? —a reuşit să trezească atenţia localnicilor dezobişnuiţi ca un străin 
să le mai calce drumurile. 

În vechiul centru al oraşului se afla o casă cu două caturi, o clădire unde nu mai lo- 
cuia decât un singur bărbat. Acela a moştenit-o din străbuni, familia sa fiind la fel de veche 
ca şi localitatea, însă rudele sale fie au murit, fie au plecat — mai ales tinerii —, mutându-se 
cu totul în locuri unde viaţa nu părea chiar atât de îngheţată. La poarta acelui cetățean 
respectabil a bătut Bastardul, propunându-i, nici mai mult, nici mai puţin, decât să-i cum- 
pere casa. Bătrânul, luat prin surprindere, inițial a refuzat, apoi a cerut o zi de gândire. Pe 
care a primit-o. Până atunci, aşteptând răspunsul, micuțul personaj, mult prea serios şi 
prea protocolar pentru un copil — fie el şi un copil cu barbă! — a tras la han. (Un han desi- 
gur incomparabil mai modest şi mai pustiu decât Diavolul Argintiu din Hanovra.) Cine să 
mai vină la Lineburg? 

Într-un loc unde de obicei nu se întâmplă nimic, orice fleac devine un eveniment. 
Aşa şi apariţia caraghiosului străin. Care a venit să cumpere Casa Bâttcher, pe care nicio- 
dată nimănui nici măcar nu i-a trecut prin cap să încerce s-o înstrăineze de la tradiţionalii 
ei stăpâni. Casa Bâttcher reprezenta un sinonim al tradiţiei! Oamenii erau revoltați şi nu 
şi-au ascuns indignarea nici în sala mare a hanului, unde, la o masă, obraznicul străin stă- 
tea cu o cană de vin în faţă. De parcă ar fi aşteptat pe cineva. 

S-a făcut seara şi încăperea s-a umplut de muşterii mai mult ca în alte zile: a apă- 
rut o temă de discuţie, iar subiectul noutăţii se afla de faţă! Bărbaţii din Liineburg nu s-au 
abținut de la comentariile cele mai acide la adresa „micuţului obraznic”. Care părea să nu 
audă nimic. (lar auzul său atât de slab îl şi scutea de majoritatea invectivelor care treceau 
pe lângă el?.) Şedea cu a cincia cană de vin în faţă şi se uita în gol. Din când în când, sco- 
tea dintr-un buzunar interior al micuţei sale tunici o piatră verde şi se uita la ea. Sau prin 
ea? Sigur aştepta pe cineva! Dar nu l-a căutat nimeni. Cine să-l caute? 

Până la urmă, mai mult pentru a-l provoca, câţiva bărbaţi s-au aşezat la masa lui şi 
l-au întrebat dacă nu vrea să cumpere şi casele lor. Sau pământurile pe care le aveau. Tonul 

lor era un amestec de agresivitate şi ironie. Puştiul uitându-li-se drept în faţă, le răspun- 
dea că trebuie să vadă ce vor aceia să vândă, dar că, în principiu, este gata să facă şi alte 
afaceri. 


- Plătesc cu banii pe loc! le-a mai spus. 

În jurul lor s-a strâns toată lumea din han. Unul i-a descris proprietatea sa şi „mi- 
cuţul obraznic” a repetat că mai înainte trebuie să vadă ce i se oferă, dar că pentru ceea ce 
i s-a spus poate da un preţ aproximativ de atâţia guldeni. 

Omul, uitând că (deocamdată) totul nu era decât un joc, a sărit ca ars, zbierând că 
n-a mai văzut 0 asemenea neruşinare ca un ţânc caraghios să pretindă — şi încă pe cel mai 
serios ton cu putință — că mândra sa gospodărie valorează atât de puţin. 

- Eu nu oblig pe nimeni să vândă! s-a apărat tânărul. Cine vrea vinde, cine nu vrea 
n-are decât să rămână cu o casă cel puţin pe jumătate nefolosită, când ar putea cu banii pri- 
miţi să-şi deschidă o afacere ori pur şi simplu să trăiască mai bine. 

Pe urmă s-au prins în horă şi alţi localnici, dar fiecare a trebuit să constate că ofer- 
tele străinului era tot mai mici. Invers proporţionale cu indignarea lor. Care tot creştea. 

Atmosfera era şi ea tot mai încordată, când, totuşi, s-a dovedit că „micuțul obraz- 
nic” n-a aşteptat în zadar atâta vreme. În han îşi făcu apariţia bătrânul Bâttcher. 

- V-am aşteptat abia mâine, l-a primit tânărul. 

- Eu nu voiam decât să te întreb câteva lucruri, înainte de a mă hotărî. 

(Pe faţa Bastardului trecu un zâmbet: „Dacă ai venit, înseamnă că te-ai hotărât!”) 

Urmă o discuţie în faţa tuturor acelor martori. Unii localnici au încercat să-l sfătu- 
iască pe vechiul lor vecin să nu se lase ispitit cu câţiva gologani, el, a cărui familie este atât 
de stimată la Liineburg. Nu numai la Liineburg, se grăbiră să întărească ideea şi alţii, nu 
numai la Liineburg, ci şi în împrejurimi! Ehei, când pronunţi numele Bâttcher... 

Dar bătrânul nu se lăsă influenţat. (Toţi cei din neamul lui au fost nişte încăpăţâ- 
naţi!) Aşa că „întrebările” domnului Bâttcher s-au transformat în adevărate tratative. Mi- 
cuţul personaj s-a dovedit deosebit de înţelegător şi, dacă te gândeai mai bine, tot ce spunea 
era logic şi de bun simţ. Bătrânul trăia de vreo zece ani singur. Cât timp o să poată s-o mai 
ducă aşa? Şi cine o să-l îngrijească? Sigur, binevoitori se arată întotdeauna, mai ales rude 
interesate de o moştenire cât mai mare şi cât mai apropiată. Dar dacă n-or avea ce moş- 
teni, nici n-o să le mai pese de domnul Bâttcher. În schimb, cumpărătorul se angajează prin 
contract să trimită o familie de oameni de treabă care să aibă grijă — când o fi cazul — de 
el. Da, domnul Bâttcher poate să folosească după bunu-i plac gospodăria şi tot ce se află 
în ea, chiar şi după ce aceste lucruri au fost vândute. lar dacă oamenii care se vor muta la 
etaj nu se vor purta cumsecade, atunci vor ajunge câţiva martori — asemenea celor aflaţi 
în seara aceea de faţă — şi casa va reveni vânzătorului, fără ca să trebuiască să dea înapoi 
nici un bănuţ. După care micul personaj a scos un act dintr-o geantă pe care o ţinea pe 
bancă alături de el şi l-a citit cu voce tare. Era un contract conţinând condiţiile atât de 
avantajoase pe care tocmai le-a expus. După care a pus documentul înapoi în geantă. 

- Nu, nu am banii aici! îi asigură pe cei a căror privire l-au urmărit tot timpul. (Parcă 
le-ar fi spus: n-are rost să atenteze la geantă, fiindcă tot n-o să găsească mare lucru în ea.) 
Dar, când va fi nevoie, vor fi şi gologanii de faţă! Pentru prima oară, puştiul acela atât de 
enervant şi de nepotrivit de serios scăpă un râs scurt. 

În sală se făcu tăcere. Să rişti atâta bănet pentru o casă, în condiţiile în care chiar 
tu propui o clauză prin care ajung doar câţiva martori şi poţi pierde tot! Păi, dacă le va cere 
bătrânul domn Bâttcher, oricare dintre cei de faţă va depune mărturie că oamenii trimişi 


de pitic nu s-au purtat aşa cum ar fi trebuit. 
x 53 pe 


ProEuropeana Clubul cărții digitale 


= 
= 
=) 
(3% 
co 
= 
[= 
'p 
5 
— 
5 
= 
3 
5 
% 
a) 


= 
= 
=) 
ta 
De) 
= 
c 
i 
e 
[3 
= 
fo) 
5 
5 
a 


- Aşa că mai gândiţi-vă şi ne întâlnim tot aici mâine dimineaţă! 

Al Optzeci şi doilea sorbi ultimele înghiţituri din cea de a şasea cană de vin şi dădu 
să se ridice. Îmbiat de propunerile atât de pueril de generoase pe care tocmai le auzise, unul 
dintre localnici se arătă şi el interesat să mai discute condiţiile în care şi-ar vinde şi el o 
casă care a rămas goală după ce copiii i s-au mutat la Hamburg. Ironia şi agresivitatea din 
tonul său au dispărut. A fost ca şi cum cineva ar fi spart cepul unui butoi, unul după altul 
alţi şi alţi localnici şi-au adus aminte de proprietăţile nefolosite pe care le deţineau, dar şi 
de oportunitatea care li s-a ivit de a-şi vinde şi casele în care trăiau pentru a avea cu ce se 
muta „în locuri unde se mai poate face ceva!”. 

Micuţul străin îi ascultă o vreme, apoi decretă că a doua zi, de dimineaţă, le stă la 
dispoziţie. S-a făcut târziu şi nu mai avea rost să discute, când ar fi mai bine ca toată lumea 
să-şi limpezească gândurile. „Somnul este un sfetnic bun!” 

Care somn? Noaptea aceea multă lume n-a dormit în Liineburg. Ciudat puşti! Cu 
toată înfăţişarea lui atât de caraghioasă, vorbele îi sunau extrem de matur. Şi asta, după ce 
a băut pe căldura acelei zile de vară şase căni de vin! Sigur, propunerea lui era cam uşu- 
ratică, dar când te mai întâlneşti cu o asemenea ocazie? Şi, în fond, de unde a apărut, pe 
neaşteptate, personajul? Şi cine era el, de i s-au încredinţat atâţia bani? 

Când s-a aflat că era vorba de nepotul stăpânului Hanului Diavolul Argintiu, des- 
pre care circulau atâtea legende, singura remarcă pe care a mai repetat-o cineva a fost: „Şi 
când te gândeşti că băiatul acesta a rămas atât de treaz şi după ce a băut opt căni de vin pe 
căldura asta! L-am văzut eu cum le-a băut pe toate!”. („Băiatul” era un bărbat care a tre- 
cut de 25 de ani... lar numărul cănilor de vin „băute pe căldura asta” a tot crescut şi el..., 
devenind cincisprezece, douăzeci, peste douăzeci!) 

După ce au mai rămas până aproape de zori în local, oamenii au plecat acasă să dis- 
cute şi cu familiile ciudata întâmplare şi să stabilească ce era de făcut. Însă, amintindu-și 
de înghesuiala care s-a creat când, unul după altul, au vrut să trateze cu străinul (care nu 
mai era nicidecum „micuțul obraznic”), fiecare dintre ei s-a grăbit să ajungă primul la han. 

Al Optzeci şi doilea, obişnuit să se scoale devreme, de data aceea a întârziat mai 
mult în odaia cea mai scumpă, pe care a închiriat-o doar pentru el singur. Pe urmă, a luat 
tacticos micul dejun şi abia după aceea „s-a pus la dispoziţia onoraţilor domni”. Totuşi, 
pentru început, „Ein Mann — ein Work”, aşa că primul cu care a perfectat afacerea a fost 
bătrânul Bâttcher şi toţi cei de faţă au trebuit să accepte că s-a semnat contractul exact aşa 
cum l-a prezentat micuțul domn cu o seară înainte, cu toate clauzele atât de favorabile 
cumpărătorului... Da, dar când au venit şi ceilalți la rând, ofertele n-au mai fost atât de ge- 
neroase şi, pe măsură ce s-au parafat şi următoarele înţelegeri, preţurile au tot scăzut. 

- De ce? Eu nu oblig pe nimeni să cumpere şi nimeni nu mă poate obliga pe mine 
să dau mai mult decât cred eu! 

Pe deasupra, localnicii au constatat cu uimire că domnul străin cunoaşte perfect nu 
numai fiecare casă şi fiecare teren din Liineburg, dar şi loturile dimprejur. Era suficient ca 
un gospodar să-i propună spre vânzare o clădire ori o bucată de pământ şi oaspetele ştia 
şi unde se află şi în ce stare se găsea oferta. Iar când proprietarul, dezamăgit de preţ, îi pro- 
punea să vină să se edifice la faţa locului, aşa cum a pretins însuşi onoratul oaspete în ziua 
precedentă, micul domn dădea plictisit din mânuţă şi spunea că nu e nevoie să se depla- 
seze — „Uite câtă lume mai aşteaptă după dumneata!” — şi, ca să arate că într-adevăr nu era 
necesar să „vadă cu ochii lui” dădea câteva amănunte, unele pe care nici proprietarul nu 
le ştia. (De pildă: „La dumneata în beci stratul de apă freatică este atât de sus..., iar spa- 
ţiul nefiind protejat, pivniţa nu numai că nu este folosibilă, dar riscă să prăbuşească întreaga 

clădire!” Ajuns acasă, omul cobori în partea de subsol pe care într-adevăr n-o mai folosise 
de multă vreme şi constată că, după ultima inundație, fisurile pereţilor au devenit mult 
mai amenințătoare ca înainte.) 

Cu toate că preţurile au scăzut vertiginos, convingerea că ar fi o nebunie să nu te 
foloseşti de o asemenea oportunitate, poate unică — „Cine o să mai vină să cumpere ceva 
în locul ăsta mort?” — i-a făcut pe cei ce au apucat să ajungă printre primii la contracte să 
vândă în condiţiile impuse de Bastard. Iar onoratul oaspete i-a plătit pe toţi pe loc. Până 
când a întors punga din care a scos până atunci monezile, arătându-le că şi-a terminat fon- 
durile. 

- Ceilalţi mai gândiţi-vă! Poate o să trimit pe cineva peste o săptămână cu alţi bani 
şi va cumpăra el în numele bunicului meu. 

Un singur localnic a mai reuşit în ziua aceea să-i vândă un teren cu o livadă. Asta 
pentru că micuțul străin a aflat că acela avea pagini dintr-un almanah al lui Nostradamus 
cu reţete de bucătărie. Pagini pe care le-a primit drept bonus*. 

Oamenii l-au rugat să nu-i uite şi cei care n-au ajuns să încheie târgul pe loc au 
trăit o deznădejde cumplită. Oamenii l-au implorat să nu-i uite şi el le-a promis şi s-a ţinut 
de cuvânt. 

Înainte de plecare, cineva şi-a luat inima în dinţi şi l-a întrebat: 

- Cum de nu v-a fost frică să veniţi singur cu atâta bănet într-un loc străin? 

- Când atâta lumea a sperat să primească fiecare o parte din aceşti bani, cine ar fi 
avut curajul să-i dezamăgească pe toţi? Şi, pe urmă, de unde şti dumneata că am venit de 
unul singur? Şi i-au văzut, pentru a doua oară, rânjetul de o secundă pe faţa aceea atât de 
serioasă. Bastardul şi-a scos dintr-un buzunar interior al tunicii ochiul verde de pisică şi i- 


* 

a privit prin el pe localnici. Luaţi prin surprindere, aceştia s-au uitat nedumeriţi, însă n-au 
apucat decât să-i vadă pentru a treia oară rânjetul rece. 

După ce a plecat, a doua zi a fost găsit leşul unui bărbat. L-o fi atacat pe străin, în- 
cercând să-i ia documentele cu care a părăsit Liineburg? Individul acela, mortul, n-a fost 
decât o haimana, un ins capabil de orice faptă! Dar poate că s-o fi certat cu un altul ca el 
şi acela să fi fost mai puternic. 

După o altă săptămână, în casa mare s-a mutat o familie, venită de la Hanovra, un 
bărbat, o femeie şi mai mulţi copii, toţi pentru a-l îngriji pe respectabilul bătrân Bâttcher. 
Şi nimeni n-a putut să le găsească nici cea mai mică vină. Însuşi domnul Bâttcher n-a avut 
decât laude pentru modul cum s-au purtat noii săi locatari, oameni cu multă frică de Dum- 
nezeu. 

Pe rând, şi celelalte gospodării cumpărate de Bastard au fost ocupate de proprieta- 
rii străini, care au ştiut să se facă repede acceptaţi de localnici. 


Pe drumul de întoarcere spre Hanovra, Bastardul s-a oprit la mănăstirea Sfânta Fe- 
cioară Imaculată. S-a nimerit ca tocmai în ziua aceea să fie aşteptaţi oaspeţi de seamă, ie- 
rarhi şi conducători laici. Pregătirile erau în toi, toată suflarea lăcaşului fiind implicată. 
Mănăstirea Sfânta Fecioară Imaculată era celebră nu numai pentru superba grădină de 
flori şi zarzavaturi străjuită de o uriaşă livadă de pomi fructiferi, ci şi de renumitul Maitre 
Pierre Jer6me, fostul bucătar al regelui Franţei, călugărit după ce unica sa fiică a fost gă- 
sită omorâtă, după ce a fost violată. Făptaşul (sau făptaşii?) n-a fost găsit niciodată. Aşa 
că Pierre JerGme a renunţat la privilegiile şi influenţa covârşitoare pe care le-a deţinut la 
curtea regală franceză, dar nu a abandonat marea sa vocaţie, arta gastronomiei. „Părintele 
francez”, cum mai era numit, şi-a ales bine locul de refugiu: mănăstirea Sfânta Fecioară 
Imaculată nu excela nici printr-o austeritate ieşită din comun şi nici prin erudiţia călugă- 
rilor, ci a devenit un fel de azil pentru oamenii care voiau să uite şi să-şi găsească fără acte 
mari de asceză alinarea în Dumnezeu. Pe acolo s-au perindat bărbaţi din toate stările, de- 
veniţi egali sub aceleaşi rase, printre ei, se spunea că, de-a lungul vremurilor, au fost şi ca- 
pete încoronate, cardinali şi episcopi. Odată refugiat în acel lăcaş, nimeni nu-şi mai declina 
fostul rang..., dar nici nu depunea un zel deosebit spre a-l ascunde cu totul;. 

Bastardul, „maestru bucătar” şi el, a dorit de mult să viziteze „laboratorul gastro- 
nomic” despre care se vorbea atât de încântat şi care, prin faima sa, făcea ca mănăstirea 
să devină locul de întâlnire preferat al mai marilor vremii. Despre bucătăria de acolo, scri- 
bul a citit că dispunea de cea mai mare colecţie de manuscrise conţinând reţete culinare, 
iar o copie a atât de reputatului „La Viander” prelucrat de Guillaume de Tirel stătea mereu 
deschisă pe un pupitru. Maftre Pierre JerOme a avut un statut special printre fraţii săi, sta- 
reţul fiind conştient că aceluia i se datorează faptul că lăcaşul a devenit un centru politic 
şi religios atât de căutat. Celui de Al Optzeci şi doilea, făcând parte din viţa Bătrânului şi 
fiind primit ca atare, i s-au cerut scuze că nu i se poate oferi în ziua aceea atenţia pe care, 
desigur, o merită din plin, însă aşteptata foarte înaltă vizită necesita preocuparea tuturor 
fraţilor. Totuşi, un călugăr rotofei, părintele Michael, nici el cu mult mai înalt decât Bas- 
tardul, s-a oferit să-i stea la dispoziţie. Şi astfel, după doar câteva cuvinte schimbate cu sta- 
reţul şi alte câteva cu Pierre Jerâme, părintele Michael, turuind într-una, îi prezentă 
bucatele gătite pentru acea zi. Cu tot torentul de cuvinte prăvălit asupra sa, Al Optzeci şi 
doilea n-a înţeles mare lucru din ceea ce-l interesa. Pentru că era gălăgie în bucătărie, şi-a 
spus, pentru că el nu pricepea prea bine franceza, şi-a mai spus. Aşa că şi-a rugat ghidul 
s-o ia mai rar şi să-i explice nu numai ingredientele necesare diferitelor preparate, ci şi scu- 

lele de care se foloseau bucătarii, multe niciodată văzute altundeva: râşniţe pentru galan- 
gal, tocătoare pentru mărunţit carnea, o morişcă pentru măcinat maniguette sau grăuntele 
Paradisului, un alambic pentru fiert ceaiuri, un miniteasc pentru preparat verjus (aguridă), 
astfel încât savoarea bobului de strugure să rămână intactă, grătare de diferite mărimi şi 
din diferite materiale, fiecare pentru alt soi de carne, dar şi pentru legume, cuțite de toate 
formele, unele speciale pentru deschiderea scoicilor, altele pentru dezosatul peştilor (pen- 
tru fiecare specie, alt model de cuţit), şase cuptoare diferite, numeroase vase pentru fier- 
tul conţinutului în aburi, alte recipiente pentru strecurat sosurile. Şi câte şi mai câte. Nici 
reţetele nu-i erau cunoscute „maestrului bucătar” de la Hanul Diavolul Argintiu, mai ales 
că toate purtau denumirile din vechile manuale franţuzeşti: „Hochepot de poullaile”, „Gar- 
lins”, „Chaudeau flamen” „Brouet saraginois”, etc.€. 

- Nici o problemă! l-a liniştit bondocul său cicerone şi i-a prezentat mai multe cărți: 
aici veţi găsi tot ce vă interesează. Cum? Şi un „La Viander”? Să ştiţi că acesta e scump! 
Păi, reprezintă o versiune extrem de fidelă a celei prelucrate încă de „Taie Vânt”. 

Părintele Michael dispunea de zeci de înscrisuri şi, în ocazii asemănătoare, mai de 
fiecare dată reuşea să le vândă la preţuri piperate numeroşilor vizitatori. Pe lângă Maitre 
Pierre Jerâme, pardon, fratele Pierre Jerome, părintele Michael aducea şi el venituri con- 
sistente mănăstirii. (Însă şi lui personal...) 

Plecând încă înainte de a trebui să suporte agitația datorată sosirii aşteptaţilor 
înalţi oaspeţi, Bastardul a putut să-şi raporteze un bilanţ bun: în mai puţin de o săptămână 
cât a lipsit de acasă, şi-a umplut geanta cu contracte pentru numeroase proprietăţi cumpă- 
rate la preţ de nimic şi a învățat o seamă de secrete ale gastronomiei. Dar, mai important 
decât toate, a strâns idei pentru alte „îndeletniciri conexe”. 

Atunci s-a născut, de pildă, gândul achiziţionării corăbiilor care aveau să navigheze 
sub drapelul Diavolului Argintiu, o flotă ciudată, cu echipaje amintind de oamenii de la Lii- 
neburg care, până nu de mult, interceptau negustorii veniţi cu mărfuri pe ape, îi obligau să 
ancoreze în docurile lor, să le cumpere sarea şi heringii şi să le vândă din produsele aduse 
la preţurile dictate de ei, „preţurile locale”. Nu era vorba despre piraterie, totul se petre- 
cea în urma unor negocieri, cei a căror rută trecea pe acolo ştiau la ce să se aştepte. La fel, 
nici oamenii Bastardului nu au arborat pavilionul negru cu cap de mort, ci un diavol ar- 
gintiu pe fond albastru, albastrul fiind culoarea mării senine. Oamenii Celui de Al Optzeci 
şi doilea erau politicoşi, le explicau celor ale căror corăbii le acostau că, de fapt, le fac un 
serviciu, cumpărându-le marfa cu bani peşin, fără a-i obliga să mai meargă să descarce în 
porturi îndepărtate. Se întâmpla ca echipajele astfel tratate să fie chiar mulțţumite, dife- 
renţa de preţ faţă de cât ar fi putut obţine de la destinatarii iniţiali ai produselor transpor- 
tate de ei neoferind sume considerabil mai mari. Acel comerţ se realiza în larg şi marinarii 
Diavolului Argintiu nu deveneau agresivi decât atunci când dădeau de încăpăţânarea câte 
unui căpitan cu care nu se puteau înţelege nicicum în legătură cu preţurile. (Scribul îşi 
aduce aminte de sintagma „armata de oameni” pe care a mai amintit-o şi al cărei obiect de 
activitate a fost atât de puţin cunoscut. În mod sigur, interceptarea corăbiilor comerciale 
pe mare n-a fost singura ei misiune.) Şi cu această flotă au ajuns să se obişnuiască navi- 
gatorii, iar ea n-a constituit nici pe departe cel mai mare rău pe care-l puteai întâlni pe 
apele Mării Nordului. 

O altă „preocupare anexă”, dar una mult mai pe faţă, a devenit creşterea peştilor, a 
animalelor şi a păsărilor în iazuri şi ferme proprii. De ce să cumperi, dacă poţi să ai tu în- 
suţi atât încât să devii şi un vânzător pentru alții? Dacă, până atunci, nu existau pe lângă 
han decât câteva cocini şi o curte de păsări, în ultimul sfert al secolului al XVI-lea, Bătrânul 

şi descendenţii lui au amenajat un lac pe care l-au populat cu speciile cele mai productive 
de peşti şi au stăpânit turme de vite cum n-a avut nimeni nu numai în Saxonia Inferioară, 
dar nici altundeva. Şi au mai avut şi o crescătorie de porci şi turme de oi. La un moment- 
dat, au devenit angrosişti de carne, peşte şi lână. Produse pe care nu le mai duceau să le 
vândă în târguri, ci veneau oameni din toate direcţiile pentru a se aproviziona de la ei. O 
fostă manufactură de ţesut lână a funcţionat încă mai multe sute de ani. Extinderea atât de 
mare a activităţilor îşi va arăta riscurile, dar, timp de patru generaţii, lucrurile au funcțio- 
nat cu succes. 

Şi în bucătărie, Micul Monstru a întreprins o serie de modificări. În primul rând, a 
înlocuit o mare parte dintre ustensile. Meniurile s-au schimbat iarăşi, devenind potrivite 
pentru cele mai diferite buzunare”. Pentru că a învăţat cum se pot conserva materiile prime, 
precum şi mâncărurile gata gătite, i-a făcut pe mulţi să se mire, aşa cum s-a mirat şi el la 
mănăstirea Sfânta Fecioară Imaculată, de pildă cum de se poate servi fără riscuri păstrăv 
altundeva decât în locul unde a fost prins, ştiindu-se că păstrăvul se strică dacă nu e con- 
sumat pe loc. 

Aceste dezvoltări l-au făcut să iasă, în sfârşit, din bucătărie. (Dar şi-a extins sfera 
de supremație tot treptat.) Pentru că mâncarea pe care o oferea Hanul Diavolul Argintiu a 
devenit mult mai diversificată, rămânând totuşi accesibilă diferitelor categorii de muşte- 
rii, clientela a devenit prea extinsă chiar şi pentru spaţiile pe care bunicul le-a mai mărit o 
dată. Aşa că a amenajat, pe lângă emblematica sală cu şemineul cu Diavolul cel Mic, punga 
cu 40 de guldeni şi lada adusă de Golo, şi alte trei încăperi, una pentru ocazii speciale 
(nunţi, botezuri, zile de naştere etc.), alta pentru clientela cea mai selectă, un fel de stră- 
moş al unui „club” al notabilităţilor, unde acestea s-au obişnuit să vină şi să consume în 
fiecare seară. Plus încă o sală cu regim special. Bătrânul n-a fost convins de necesitatea 
acestor separări: el a acţionat întotdeauna după principiul că banii celui bogat sunt la fel 
de valoroşi ca şi banii celui sărac. De aceea, la început nici n-a fost de acord cu discrimi- 
nările propuse. Bastardul nu mai făcea de mult scene de isterie, aşa cum s-a comportat 
când cu femeia din bucătărie pe care Stăpânul nu i-a permis s-o dea afară şi nici nu-şi mai 
contrazicea bunicul în vorbe. În schimb, îl punea în faţa faptului împlinit. Două zile după 
ce Bătrânul a declarat că nu vede oportună împărţirea clienţilor după statut social, Micul 
Monstru l-a luat de guler şi l-a aruncat afară pe un amărât care s-a pus la masă într-una din- 
tre încăperile noi. Cum oamenii obişnuiesc să se grupeze în cârciumă după rang, munci- 
torul aşezându-se lângă muncitor, ţăranul lângă ţăran, neîndrăznind acesta să se apropie 
prea mult de masa notabilităţilor, unde nici n-ar avea ce vorbi şi nici nu s-ar simţi bine, 
semnalul dat de Bastard n-a făcut decât să le aducă aminte muşteriilor uituci unde le e fie- 
căruia locul, nemaifiind vreodată nevoie să li se spună de către cineva care le este masa şi 
sala cuvenită. 

Pentru că afluenţa de clienţi a sporit şi tot sporea în continuare, Al Optzeci şi doi- 
lea a obţinut din nou o creştere de personal. Până atunci, aceeaşi oameni care lucrau în bu- 
cătărie erau şi cei ce duceau comenzile. Micul Monstru a specializat funcţiile şi le-a 
ierarhizat, astfel încât fiecare ştia ce are de făcut şi făcea numai acel lucru, la fel cum fie- 
care ştia şi de ce răspunde. Dacă, de pildă, Bastardul găsea un vas nespălat sau prost spă- 
lat, era pedepsit nu numai cel ce nu s-a achitat corect de sarcină, ci şi cel ce-i era şef. Iar 
pedepsele nu mai erau de mult simple încruntări ori simple ţipete, ci ajungeau până la 
sancţiuni fizice. Cu cât urcai pe scara funcţiilor, cu atât deveneai mai solidar cu subordo- 
naţii pentru fiecare eroare săvârşită de oricare dintre aceştia. Şi au apărut şi funcţii noi: de 
exemplu, Bătrânul nu a înţeles multă vreme ce rost are să ţină un om doar pentru a supra- 

veghea una dintre săli. Ba, cel care avea această misiune în încăperea rezervată notabili- 
tăţilor trebuia să aibă întotdeauna şi haine mai acatărea. Numai că, de când „maestrul bu- 
cătar” a fixat acei precursori ai şefilor moderni de sală, lucrurile au produs din nou 
îmbogăţiri. Nu, nici până atunci nu s-au întâmplat multe scandaluri între clienţii Hanului 
Diavolul Argintiu. Singur prestigiul Bătrânului a fost întotdeauna suficient ca oamenii să 
se stăpânească şi, dacă aveau ceva de împărţit, s-o facă afară, în stradă, cât mai departe. 
Doar că băutura înceţoşează minţile, iar Al Optzecilea nu putea fi întotdeauna de faţă pen- 
tru a le aminti şi celor mai nestăpâniţi unde se găsesc. Aşa că „şeful de sală”, bărbatul înalt 
şi muşchiulos, îmbrăcat impecabil, se afla tot timpul la locul său, gata să intervină atunci 
când cineva nu plătea sau dacă era pe cale să izbucnească o dispută. (La o primă vedere, 
era vorba despre o slujbă simplă şi de invidiat: zdrahonii aceia nu făceau nimic toată ziua 
şi toată noaptea, nu stăteau decât pe lângă pereţi şi se uitau la ceea ce se întâmpla în faţa 
lor. Şi nici nu se aflau în post zi lumină, aşa cum muncea restul lumii din han, ci erau lă- 
saţi să se odihnească după doar câteva ore, schimbându-se între ei. Pe urmă, invidioşii au 
trebuit să-şi recunoască, şi ei, că este infinit mai greu să stai, să priveşti şi să nu faci nimic 
altceva, infinit mai greu decât să faci ceva tu cu mâna ta. Mulţi dintre „şefii de sală” chiar 
au ajuns să-l implore pe Micul Monstru să le dea orice altă misiune, oricât de grea, doar 
să-i absolve de a petrece „fără rost” ore în şir. Când Bătrânul îi reproşa că a pedepsit prea 
aspru pe cineva pentru o vină în fond măruntă, nepotul îi răspundea pornind de la exem- 
plul celor ce insistau să nu fie puşi să „stea degeaba”: „Oamenii ăştia iubesc munca, lu- 
crul este un privilegiu, aşa că trebuie obişnuiţi să nu-şi strice singuri această plăcere!”.) 


* Fragment din romanul Cei o sută — Diavolul Argintiu. 


1 Ca şi episodul de la Castelul Obersdach, scribul îl aminteşte şi pe cel de la Liineburg doar ca pe 
un exemplu pentru formarea, dezvoltarea şi activitatea Bastardului. Şi pentru că, dintre nu 
foarte numeroasele evenimente punctuale pe care a reuşit să le descopere, acestea i s-au părut 
printre cele mai semnificative. 

2 Totuşi, asemenea celor mai mulţi hipoacuzici, şi Al Optzeci şi doilea era susceptibil la orice 
s-ar fi putut spune despre el şi şi-a dezvoltat un simţ suplimentar cu ajutorul căruia testa cele 
ce se petreceau în jurul său. De aceea, scribul nu poate decât să admire modul cum această fi- 
inţă atât de impulsivă reuşea să se controleze, atunci când situaţia i-o cerea. 

3 „Un om — un cuvânt” (în lb. germană). 

4 Noua invenţie — cărţile — se vindeau fără a fi copertate, întrucât unii cumpărători erau interesaţi 
doar de un anumit fascicul din ele. Cine dorea să păstreze întregul op îl ducea la legat. 

5 În secolul al XIX-lea, în timpul războaielor napoleoniene, mănăstirea a fost transformată în ca- 
zarmă, condiţie în care grădinile şi livada au decăzut. Mai târziu, clădirile au găzduit un laza- 
ret şi, în final, ajunse într-o stare de degradare avansată, au fost dărâmate pentru a face loc 
unui centru industrial. 

6 Bastardul nu a fost niciodată prea vorbăreţ, cu atât mai puţin de data aceea: cum să pretindă că 
şi el este maestru bucătar, atâta vreme cât habar n-avea nici măcar de titlurile din manualele 
clasice de gastronomie? 

7 Pentru gurile cele mai distinse, la Hanul Diavolul Argintiu au început să apară specialităţi unice 
nu numai pentru Saxonia Inferioară, ci pentru întregul Occident. A fost momentul în care a 
apelat şi la un manuscris păstrat în cufărul adus de Golo şi care conţinea reţete ale unui fost 
ministru bucătar al hanului tătarilor, unul care i-a făcut stăpânului său bucate atât de bune 
încât acela s-a tot îngrăşat fiindcă nu se mai putea opri din mâncat, motiv pentru care respecti- 


vul demnitar a şi fost executat. 


8 Şi uneori adăuga: „Numai aşa poţi să uiţi!”. 


ProEuropeana Clubul cărții digitale 


= 
Rea 
= 
(3 
Le) 
= 
< 
g 
S 
- 
5) 
= 
.Ş 
5 
% 
a) 


SEMNUL NEPUTINȚEI - PODUL 


Aurel ANDREI 


Piesă de teatru într-un act 
Personajele: - BORDEA 

- PRIMUL INDIVID 

- AL DOILEA INDIVID 

- BĂRBATUL ÎN NEGRU 


(Câteva elemente sugerează arcada unui POD, stâlpul de susţinere al PODULUI, 
o masă veche şi uzată, un scaun, un pat. De jur împrejur, sprijinite de pereţii cenușii, 
momâi care au lanţuri la picioare, ca vechii deţinuţi. Deasupra fiecărei momâi este scris 
mare: FRICA! SPAIMA! TEAMA! NEBUNIA! NELINIŞTEA! Ziare lipite peste tot. Pe o 
folie din plastic se vede o formă de OM având în faţă o cutie în care oamenii aruncă bani, 
mâncare, lângă forma de OM se vede o vioară. Dintr-un casetofon se aude constant un 
scârțâit de vioară. Trec umbre care aruncă monezi într-un fel de pălărie. Alături de pălă- 
rie un câine jucărie mare şi rufos cu un fes pe cap. BORDEA se opreşte şi se uită în pă- 
lărie. Dă mulțumit din cap. BORDEA are câte o sacoşă de plastic în fiecare mână. 
Răstoarnă conţinutul pe masă şi se vede o sticlă de Coca-Cola pe jumătate plină, saiam, 
pâine, resturi de țigări. Când şi când pe POD trec maşini grele, claxoane, țipete, PODUL 
vibrează). 

BORDEA: (Bea din sticlă, se şterge cu mâna la gură). Grozavă băutură! 

- Americanii au inventat-o. Americanii ăştia sunt daţi dracului! Inventează tot, dom- 
nule! 

- Am inventat şi noi ceva: REVOLUȚIA la televizor! 

- Noi am făcut REVOLUȚIA şi ei au venit peste noi cu tot felul de invenții şi... (Se 
gândeşte)... DEMOCRAŢIA!!! 

- O GOGORIŢĂ PENTRU PROŞTI. Toţi sug cuvântul ăsta ca pe-o bomboană! 

- În numele DEMOCRAȚIEI noi îi alegem şi suntem tot mai săraci în timp ce ei 
sunt aleşi şi sunt putrezi de bogaţi! 

- Tâmpiţii! 

- Strâng averi şi nu se gândesc la ultima clipă! 

- Că vine şi aia! Din lumea asta nu pleci decât aşa cum ai intrat în ea: GOL! GOL- 
GOLUȚ! 

- Câteva scânduri, nişte lacrimi de crocodil vărsate pe ici şi acolo şi multă pândă! 

- Comentarii: A fost un mare OM! A făcut ce-a vrut din viaţa asta! A avut totul! 

- Şi acum? Acum uitaţi-vă la el! Zace acolo nemişcat ca un obiect inutil şi dacă-l 
mai lasă vreo două-trei zile începe să şi pută! Ha! Ha! Ha! 

- (Priveşte sticla de cola în zare). Am citit într-un ziar... (Se caută prin buzunare, 
pe sub haină)... Unde naiba le-am pus? 

- Să ştii că le-am pierdut pe drum, în timp ce fugeam de ăia... (De sub haină îi cad 
ziarele). Nu le-am pierdut! (Întinde ziarele mototolite, rupte, pe masă). 

- Aşa ca ăsta era ziarul ăla... (Netezeşte hârtia). Scria acolo că băutura asta, Coca- 
Cola, deshidratează oasele. 

- O fi deshidratând, tot ce e posibil, dar pe alte meleaguri, pe la noi încă nu s-a auzit 
de aşa ceva. 

- Toată lumea bea Coca-Cola. 

- Şi eu beau. (Bea din sticlă). Şi oasele mele sunt întregi. Nu simt nicio deshidratare! 

- Am văzut şi în filme. 

- Nu-mi scapă nici unul de la grădina de vară. 

- E acolo un copac uriaş. Mă urc în el, mă întind pe o creangă groasă cât piciorul 
unui elefant şi mă uit la filme ca boierul! 

- Acum e frumos afară, e cald, e bine, stau şi câte o noapte întreagă acolo, dar la 
iarnă? 

- Văd eu. Poate că o să am din nou norocul din iarna trecută când m-am împriete- 
nit cu femeia de serviciu de la cinema „VICTORIA”. 

- Toată iarna am trăit ca un belfer! A fost ca în rai! 

- Din păcate s-a întors cretinul de bărbat al ei acasă. Fusese fugit cu altă femeie în 
lume şi cum aia îl părăsise s-a întors la nevasta lui. 

- Am fost nevoit să plec. Dacă mai întârzia o lună de zile o luam de nevastă. 

- (Visător). O femeie... 

- Ce bună ar fi acum o femeie?! 

- O femeie îţi dă aripi, te face să pofteşti mai mult, să vrei mai mult de la viaţă! 

- Dar o femeie adevărată nu una care să fie azi cu mine, mâine cu altul... 

- Dumnezeu a lăsat pe pământ bărbatul şi femeia. A lăsat un cuplu. Unul fără altul 
nu se poate. 

- Ba se poate! 

- Cine spune că se poate? 

- Cum cine, eu! 

- Stai puţin că le-am încurcat! (Zace citeva clipe). 

- Eu cum trăiesc fără un suflet de femeie lângă mine? 

- Am avut şi eu o FEMEIE. O NEVASTĂ. 

- Pe primul ei bărbat l-a băgat în pământ. Cică a fost bolnav şi de aia a murit. Din 

cauza ei a murit. Atunci nu eram sigur de asta. Acum sunt. Şi la ce-mi foloseşte dacă 


ştiu acum? La nimic... 

- Toată ziua urla şi ţipa ca o dementă! Nimic nu-i plăcea. 

- Când am întâlnit-o eu era într-un hal fără de hal. Dăduse peste unul care ţinea 
morţiş s-o bage la spitalul de nebuni. 

- Ho, nenică! am zis eu! Până aici! Am luat-o de mână şi i-am spus: „De azi înainte 
eşti nevasta mea! Fără spitale! Fără nebuni”! 

- Nu ştiam ce nenorocire îmi fac singur! Cu mâna mea! 

- Vorba proverbului: „Pe cine nu laşi să moară, nu te lasă să trăieşti”. Aşa am păţit- 
o eu. 

- Dragostea ei a ţinut trei zile. Următoarele au trecut din inerție şi deodată a întâl- 
nit un alt bărbat mai tânăr decât ea şi care suferea de o boală mai ciudată. (Se gândeşte). 

- Oare cum se chema? 

- Pres... Pres... (Nu-şi aduce aminte). În orice caz o avea mereu sculată, dar nu-şi 
termina treaba niciodată. 

- A fugit cu el în lume. 

- Normal că m-am înfuriat. Dar unde să-i caut? Unde să-i găsesc? 

- Lumea e mare şi cam ciudată! Cînd mă gîndesc la lumea asta care a devenit şi mai 
mare, mă strînge în spate. 

- Aşa că e mai bine să închid ochii şi să mă fac că n-o văd. 

- S-au întors după doi ani de zile. (Între timp şi-a rulat o ţigară groasă în hârtie de 
ziar, şi-a aprins-o şi din când în când pufăie din ea). 

- Era de nerecunoscut. Avea nişte riduri mari pe faţă, chiar şi o cicatrice sub ochiul 
stâng. 

- Ce-ai păţit? am întrebat-o. 

- M-a bătut într-o zi, zice ea. 

- Ce-a făcut? m-am prefăcut eu că n-am auzit bine. Atunci s-a apucat să urle ca ne- 
buna: „M-a bătut, ai auzit! M-a bătut! Şi ce dacă m-a bătut! Mă săturasem de el şi nu-l mai 
puteam suporta! Nu-i mai suportam scula aia, tîmpită! Şi el... şi el mă bătea atunci!” 

- Am auzit, că nu sunt surd. 

- A mai urlat, s-a tăvălit pe jos apoi a plecat din nou. 

- Dracu ştie unde! 

- Ne-am întâlnit la tribunal. 

- Greşeală fatală! 

- Bunică-mea, Dumnezeu s-o ierte, spunea că nici o femeie nu introduce divorţ 
pentru că n-o să fie fericită niciodată. 

- Divorțul, aşa spun cărţile din bătrâni, se dă numai de către bărbat. 

- Şi n-a fost fericită. A ajuns din rău în mai rău. 

- A cerut partajul. Casa i-au dat-o ei. Mie mi-au dat mobila asta care nu mai e bună 
de nimic. 

- A plouat pe ea, a bătut-o vântul, a nins-o. Fumul şi praful au înnegrit-o. Nici nu 
se mai zăreşte în peisaj! 

(Se aude o melodie cântată de Valeriu Sterian:,, Mă duc ades cu gândul/ Prin vea- 
curi înapoi/ Să înțeleg istoria/ Acestui neam de soi.// Hei, aici la noi/ Pe acest pământ/ Oa- 
meni buni au fost/ Oameni buni mai sunt.// Şi tot ce urcă-n noi/ Iubire sau durere/ E din 
străbuni venit/ Şi ce-i străbun nu piere./ Hei....”). 

- Frumos cântec... (Murmură, îngână şi el melodia, stâlcit bineînţeles). 

- Să înţeleg, să înţelegi, să înţelegem... (De sus cade un pachet, se duce şi-l ridică, 
miroase conţinutul). 

- E de la madam Veronica. Numai ea îmi aruncă o sticlă din plastic cu cafea. (Bea 
din sticla cu cafea). Ce bună e! (Strigă). Să vă dea Dumnezeu sănătate, doamnă Veronica! 
Îi uitasem gustul... (Se apropie de forma OM). 

- Ia uite ce de bani s-au strâns de ieri până acum! 

- Oamenii sunt darnici la suflet cu oamenii necăjiţi. (Adună banii şi-i pune într-o 
cutie, peste alții). 

- Dacă merg în ritmul ăsta, în şase luni cumpăr o cameră. O cameră numai a mea! 

- Doamne! Ce minunat o să fie atunci! Să fii înconjurat de patru pereţi ai tăi! Patru 
pereţi, o fereastră şi o uşă! Un rai! 

- Când eram cu nevastă-mea... (Se opreşte brusc). 

- Nevastă-mea... (Fumează îngîndurat). 

- A rămas şi fără casă. Tâmpitul ăla i-a vândut-o şi după ce-au păpat banii i-a dat 
papucii. S-a dus la alta. 

- Şi cât m-am rugat de ea să nu facă ceea ce a făcut. 

- Nu ne potrivim sexual! ţipa la mine. Tu vrei una eu vreau altceva sau pe un altul... 
Şi altul a găsit... 

- (Îşi trece mâna peste barbă). Mi-a crescut barba. (Îşi miroase cămaşa). Ia uite 
cum put! A transpiraţie! Trebuie să fac un duş, să-mi spăl ciorapii şi cămăşile. (Caută). 
Detergent mai am şi puţin săpun... 

- Să văd dacă am şi apă în butoi. (Dispare după stâlpul de susținere al PODULUI 
şi revine). Nu-mi ajunge... 

- Poate că o să plouă mai spre seară. 

- (Se aud țipete, bufnituri, înjurături, urlete, camioane grele zguduie PODUL, totul 
vibrează în jur). 

- Ia uite cum se mai întinde căţeaua asta de VIAŢĂ! Cum urlă! Cum se zvârco- 
leşte în călduri! 

- (Îşi astupă urechile cu palmele şi strigă). Încetaţi! Încetaţi! Gata! (Se face linişte). 

de porc. Cu mujdei de usturoi. Cu garnitură de cartofi. Cu nişte castraveciori în oţet ală- 
turi!... Pe urmă să bei un pahar cu vin roşu, să te întinzi în pat şi cine ştie, poate vine şi o 
femeie alături... 

- (Se chinuie). Nu, nu trebuie să mă gândesc la asta! Nu trebuie să mai simt ceva! 
Fără sentimente!... (Tace. Se aude o coasă care coseşte iarba tare, apoi din ce în ce mai 
încet...). 

- Femeie... Ţâţe mari, minte puţină... Avea nişte ţâţe apocaliptice, şi miroseau dum- 
nezeeşte! Dar minte deloc. 

- Puteam să nu ajungem aici! De ce târfa asta de viaţă mi-a scos-o în cale tocmai 
pe ea? De ce a trebuit să plătesc aşa? 

- Ce greşeală mă urmăreşte din urmă? 

- Nu-mi amintesc nimic. N-am făcut rău nimănui! 

- Să fi cerut eu prea mult de la viaţă? 

- Am vrut o familie, un copil! Să am pentru cine munci, la cine veni acasă! 

- Am vrut prea mult? 

- (În genunchi, cu faţa spre cer). AM VRUT PREA MULT, DOAMNE? 

- (Tăcere). Nu mă aude. Poate că nu există şi de aia nu mă aude. 

- Din câte femei sunt pe lumea asta, de ce a trebuit s-o întâlnesc tocmai pe ea? 

- De ce tâmpenia asta numită DRAGOSTE s-a aprins când am întâlnit-o pe ea? 

- Nici un semn. Tăcere. Doar tăcere. 

- Aşa o fi lucrând DIVINITATEA? Prin tăcere? Cu subînţelesuri? 

- (Se ridică şi se apropie de masă, împrăștie resturile de țigări, ia câte un chiştoc 
şi-l miroase). O recoltă bogată. 

- (Separă mucurile, făcând mici grămăjoare). Astea sunt de la „KENT”. Bune ţi- 
gări, dar mie nu-mi plac. 

- (Miroase alt muc). Marlboro. Astea sunt ceva mai pe placul meu. 

- a să vedem noi ce ţigări sunt în punga pusă deoparte de stimabilul nostru ospă- 
tar. (Desface o pungă mică albă şi-o miroase). Ce ţigări or mai fi şi astea? (Mestecă un muc 
şi-l scuipă jos). Ce gust ciudat au! (Şi mai mirat). Ce-or fi astea? 

- (Studiază celelalte resturi). Nu scrie nimic pe ele. (Gânditor). Să fie?!... (Reve- 
laţie). Te pomeneşti că sunt resturi de ţigări cu droguri? 

- Atunci am dat de dracu”! 

- Cu ăştia care se droghează nu-i bine să te pui! Ăştia sunt în stare şi de crimă pen- 
tru un pic de drog! 

- Naiba m-a pus să le iau de pe masă. Le-am văzut adunate acolo şi ce mi-am zis: 
ia să le iau eu că n-o fi cu foc. 

- Dacă ăla care le-a strâns le caută acum? 

- (Speriat). Te pomeneşti că nu mi s-a părut şi chiar eram urmărit de cineva? (Se 
uită în toate părțile). 

- Nu-i nimeni! (Îşi face curaj). 

- Îmi fac gânduri de pomană. Mai întâi nu sunt convins că sunt resturi de droguri. 
Apoi de unde să ştie ăla sau ăia cine le-a luat de pe masa lor? 

- Nu mai era nimeni în bar. 

- Trebuie să fiu atent. Nici în barul ăla n-am să mai intru... Cel puţin o vreme. 

- (Ia un muc mai mare). Ăsta are urme de ruj pe el. Un roşu aprins, violent. Cam 
nervoasă tipa care le-a fumat. 

- Ia uite cum a muşcat din filtrul ăsta! Aproape că l-a distrus. Are strungăreaţă în 
față. Despre femeile astea se spune că sunt foarte iubăreţe. 

- lubăreţe?... Curve, domnule! Vorba lui Napoleon! Toate femeile sunt curve în 
afară de mama mea! Dar şi ea este femeie. (Râde). 

- Asta sigur aştepta un bărbat. Cu câtă ură a muşcat din ea! 

- Țigara e ca şi femeia. O aprinzi, o guşti încetişor ca să nu se treacă repede. 

- Şi pe asta a muşcat-o! Şi pe asta... Una, două, trei... Ia uite! Sunt zece mucuri! 
Înseamnă că a aşteptat vreo jumătate de oră. 

- Uneori stau la intrarea în baruri, pe terase şi-i privesc. 

- Cum intră, cum ies. Unii se ţin de mână, alții se îmbrâncesc, unii se mai înjură. 

- Când se despart supăraţi sunt cel mai trist din lume. 

- Nu-mi plac oamenii supăraţi. Mă deprimă. 

(CASETOFONUL cântă la vioară, de peste tot se aruncă bani. Căţelul latră, dă din 
lăbuțe). 

- Strada oferă un spectacol pe cinste! Mai ceva ca la teatru! 

- Cea mai des văzută de mine e scena asta: Poc! Poc! (Imită mersul femeii pe tro- 
tuar, de fapt mimează scena în totalitate). Aşa fac tocurile femeilor pe mozaic. Ţoc! Țoc! 
Ţoc! Pupat pe amândoi obrajii. Zdrang! Scaunul tras de sub masă. Fleoşc în el şi după 
aceea priviri aruncate de jur-împrejur să vadă cine se află la celelalte mese, imediat apare 
pachetul de ţigări, degete lungi şi fine apucă ţigara în timp ce ţâţele imense se lasă greu 
peste masa dintre ei spre mâna întinsă cu bricheta aprinsă. E țâfnoasă fata. Încă mai speră... 
(Se aud foşnete ciudate, BORDEA tresare). 

- Cine e acolo? (Vacarmul obişnuit de pe POD). Mi s-a părut sau cineva se furişează? 

- (Speriat). Să fi venit ăla după resturile de drog? 

- Nu cred. N-avea de unde să ştie că le-am luat eu. Dar mai ştii? Dacă m-a văzut 
cineva? 

- Trebuie să le ascund, dar unde? (Priveşte în jur). Poate că în ele n-or să caute... 
(Desface o momâăie şi ascunde punga în ea, apoi o aşează la loc, rezemată de perete). 
Cred că e o ascunzătoare bună. (4u rămas nişte resturi pe masă. BORDEA le priveşte). 


SC 

- Şi cu astea ce fac? 


- Am să-mi fac şi eu una din ceea ce a rămas pe masă. 

- Să văd şi eu cum sunt ţigările astea. Ce efect au asupra mea!. (Răsuceşte o țigară 
şi fumează, tuşeşte). 

- Ce gust idiot au?! Şi mirosul e tâmpit! (Împrăştie fumul şi stinge ţigara). 

(Se duce la masă şi muşcă din salam, treptat devine mai neliniştit). 

- Ce naiba se întâmplă? Frica? (Se duce la momâia deasupra căreia scrie: FRICA! 
Îi trage câteva palme) 

- Nu mă laşi în pace? Ia uite cum am început să transpir. Când omul simte frica do- 
reşte să mănânce sau să iubească o femeie. 

- (Lângă forma OM cade o sacoşă care se rupe şi resturile se împrăştie peste tot. 
BORDEA ia un ciot de mătură şi mătură gunoiul). Încă un nesimţit... 

- Coji de cartofi, ceapă stricată, asta pute cel mai urât, pătrunjel, coji de ouă, nici 
un os de carne. 

- Parcă ar fi vegetarian. 

- De, carnea e scumpă. 

- Cum scad vânzările, domnii ăia graşi cu vile luxoase şi maşini superbe scumpesc 
carnea. (Ia un ziar). Aici scrie că scad impozitele la carne, iar domnii ăia, într-o veselie dia- 
bolică, o scumpesc. 

- La noi ca la dracu”! 

- (Pe POD se întâmplă un accident, țipete, claxoane de maşini, sirene de poliţie, 
de salvare etc.) Încă un accident. Încă o viaţă distrusă. Încă o familie îndoliată. 

- Câteva ore va fi aici ca în iad. 

- M-am obişnuit cu accidentele. 

- Parcă ce este VIAȚA? 

- Nu era mai bună o altă variantă? 

- Cine stabileşte asta? 

- Un program? O întâmplare? Greu de răspuns. 

- Urci încet, ajungi la o culme şi apoi cobori. 

- Taman ca PODUL ăsta sub care îmi duc eu zilele acum. 

- Are o pantă de urcare, o culme şi pe urmă începe coborâşul. Ajungi cum s-ar 
spune în partea cealaltă. Dacă nu cumva cazi de pe POD şi atunci nu se ştie unde ajungi. 

- PODUL este legătura dintre RAI şi IAD. Pe POD se întâmplă tot felul de chestii 
ciudate. Dacă este înalt, atunci este ales de sinucigaşi pentru a se arunca în gol. 

- Toţi aleargă ca bezmeticii, se grăbesc să ajungă fiecare într-un loc în care, spun 
ei, se simt în siguranță. 

- Aiurea. Nu există un loc sigur nicăieri. Când îţi e lumea mai dragă atunci se în- 

tâmplă ceva şi te dă peste cap! 

- Ieri... Un cortegiu impresionant. Am ieşit să văd ce este. Ca niciodată peste pod 
nu treceau maşini. Se auzea aşa un răpăit ritmic de picioare. Măi să fie! mi-am zis şi am 
ieşit să văd ce se întâmplă. 

- Ce credeţi că era? 

- Cel mai mare afacerist din oraş. Mort, domnule! 

- Mort ca toţi morţii. Îl duceau în sicriu la cimitir. Într-o tăcere ciudată. Jumătate din 
oraş era în stăpânirea lui. Fără excepţii. Case peste case, blocuri întregi, toate hotelurile din 
oraş erau ale lui. 

- Mulţi oameni au rămas pe drumuri din cauza lui. 

- Şi la ce i-a folosit toată imensitatea asta de avere? 

- La nimic. A lăsat totul aici, altora care cine ştie ce vor face cu ea. 

- Numai Dumnezeu poate să-i înțeleagă. Eu nu pot. 

(Se aude un geam spart, țipetele unei femei şi imediat cade de sus o FEMEIE GON- 
FLABILĂ). | 

- (BORDEA o ridică râzând). TÂRFA DE APARTAMENT! 

(De sus se aude vocea unei FEMEI: „Ai să te duci după târfa ta! Eu n-am nevoie 
de perverşi în casa mea!"). 

- Săraca...(Nu se ştie la cine s-a referit... O miroase şi e scârbit). Dar urât mai mi- 
roşi! Nu te-a spălat niciodată. O să te pun lângă celelalte... (O pune lângă perete, alături 
de celelalte momâi). 

(Apar doi indivizi. PRIMUL INDIVID se apropie de masă şi miroase resturile de 
țigară, BORDEA îi vede şi se sperie). 

BORDEA: Cine sunteţi voi? 

PRIMUL INDIVID: (Adulmecă aerul). Aici s-a fumat canabis. Uită-te bine la el. 

AL DOILEA INDIVID: (Se apropie de BORDEA şi-i dă tircoale). Cred că el este. 
Vine deseori pe la noi şi adună resturile de ţigări de pe mese, bea ce a mai rămas prin pahare. 

PRIMUL INDIVID: (Către BORDEA) Unde sunt? 

BORDEA: Ce să fie? 

PRIMUL INDIVID: Scoate repede punga de plastic pe care ai luat-o din barul de 
lângă cinema „VICTORIA”. 

BORDEA: (Încăpăţinat). N-am fost acolo. 

PRIMUL INDIVID: EI te-a văzut când ai ieşit din bar. Aveai nişte pungi din plas- 
tic în fiecare mână. (Îi arată pungile de pe masă). Pungile astea! 

AL DOILEA INDIVID: Ce-ai luat tu nu sunt doar nişte resturi obişnuite de ţigări. 
Mai era ceva acolo foarte important pentru noi. 

BORDEA: (Încăpăţânat). N-am fost în barul de care vorbiţi voi. 

PRIMUL INDIVID: (Îi arată restul de țigară de pe masă). Astea ce sunt? 

BORDEA: Scrum de la o ţigară. 

PRIMUL INDIVID: (Îl apucă de piept). Mă, tu-ţi baţi joc de mine? 

BORDEA: Doamne fereşte! 

PRIMUL INDIVID: Atunci unde sunt? Unde le-ai ascuns? 

BORDEA: N-am ascuns nimic! 

PRIMUL INDIVID: (Scoate un pistol din buzunar, îl agită prin fața lui BORDEA, 
Dacă nu le scoţi, atunci?... 

BORDEA: Atunci ce? 

AL DOILEA INDIVID: Ăsta nu-şi dă seama cu cine are de-a face! 

BORDEA: Dacă nu plecaţi de pe teritoriul meu, strig! Vor veni oameni. 

PRIMUL INDIVID: O să vină pe dracu”. Eşti un pârlit de boschetar. Nimeni n-ar 
nevoie de tine! Faci umbră degeaba pământului! 

BORDEA: Dacă nu plecaţi, strig! 

PRIMUL INDIVID: Eşti sigur că vrei să strigi? 

BORDEA: Da. (Se pregăteşte să ţipe, însă individul îl împușcă). 

AL DOILEA INDIVID: (Uluit) Ce-ai făcut? 

PRIMUL INDIVID: Am făcut ce trebuia. 

AL DOILEA INDIVID: Dacă a auzit cineva împuşcătura? 

PRIMUL INDIVID: Dracu” a auzit-o! Nu vezi ce vacarm este deasupra?  Mz 
bine caută o ascunzătoare. Te-ai gândit ce păţesc eu dacă nu-i duc lu” ăla punga? Preci 
că le-a ascuns undeva. 

AL DOILEA INDIVID: (Arătând momâiele). Astea ce dracu” mai sunt? 

PRIMUL INDIVID: (Răscolind). Păpuşi, nu vezi? Era cam ţicnit tipul! 

AL DOILEA INDIVID: Şi pervers. Ce urât miroase! (Arată FEMEIA GON 
FLABILĂ, o înțeapă cu ceva ascuţit şi FEMEIA GONFLABILĂ se dezumflă fâsâind, 
Aşa sunt toate femeile, fâsâite! (Râde). 

PRIMUL INDIVID: Lasă dracului gonflabila şi caută în păpuşi! (Caută amândc 
şi găsesc punga de plastic). Am găsit-o. Ţi-am spus eu că vom găsi punga? Hai să mer 
gem. 

AL DOILEA INDIVID: Şi cu el, ce facem? 

PRIMUL INDIVID: Lasă-l aici! Cine o să-l caute? Un boschetar mai puţin în ora 
şul nostru. (Ies. BĂRBATUL ÎN NEGRU apare şi se apropie de trupul lui BORDEA. i 
duce lângă celelalte momâi rezemate de perete apoi îi pictează faţa în culori țipătoare. S 
face întuneric şi ochii momâilor devin fosforescenţi, momâile parcă dansează în întune 
ric în timp ce pe POD trec maşini grele, claxoane puternice, țipete, urlete, totul vibreazi 
în jur, iar PODUL stă parcă să se prăbuşească, să explodeze... BĂRBATUL ÎN NEGRI 
s-a aşezat şi fumează liniştit privind, în sus, spre POD...). 

„OPTȚIUNEA DE A MĂ OCUPA DE CRITICĂ 
A FOST O GREŞEALĂ EXISTENȚIALĂ” 


Alexandru Călinescu 


Pentru foarte mulţi din cei care-l cunosc, Alexandru Călinescu este Profe- 
sorul. Căci arareori mai ai sentimentul acesta de identitate perfectă între un nume 
şi un titlu, ori senzaţia stranie că s-ar putea ca „ Profesorul” să fie numele, iar „Ale- 
xandru Călinescu” titlul. Îi contempli silueta tăcută, în amfiteatre, în biroul directo- 
ral de la Biblioteca Centrală Universitară, sau traversând aproape melancolică 
străzile agorei, şi te întrebi câtă compatibilitate mai există între noblețea structurală 
a acestui om, intelectualitatea lui debordantă, şi un prezent tot mai gălăgios, mai de- 
sacralizat, mai lipsit de sens. Apoi, când silueta iese din câmpul tău vizual, ți se pare 
că ai devenit foarte sărac şi ţi se mai pare că nu ştii încotro s-o apuci... 

Călin Ciobotari 


Domnule Călinescu, vă văd uneori pe străzile Iaşului, fie cu nepoţelul, fie 
singur. De fiecare dată îmi lăsaţi impresia unui om cufundat în gânduri. La ce se mai 
gândeşte profesorul Alexandru Călinescu când urcă sau coboară Copoul? 

Cu nepoţelul mă vedeţi mai rar acum, pentru că e la şcoală, la Bucureşti. Mă ve- 
deţi mai mult singur. E foarte posibil să las această impresie. La ce mă gândesc? La fel de 
fel de lucruri; fie lucruri ce ţin de existenţa cotidiană, de griji zilnice, de banalităţile vie- 
ţii noastre de toate zilele, fie mă preocupă ideea vreunui text, a vreunui articol. Sau pur şi 
simplu... 

Priviţi în gol! 

Nu mi-a plăcut să privesc în gol. În general mi-a plăcut să văd, să am imagini... 

Dar, spuneţi-mi, intelectualul anilor '70 avea alte teme de gândire decât in- 
telectualul secolului XXI? 

Categoric, avea şi alte teme de gândire, cele ale momentului. Era altă optică, era 
altă vârstă, probabil alt ritm al gândirii, mai febril, mai nervos, capricios, imprevizibil. 
Sunt şi teme constante, recurente, ce ţin pe de o parte de preocupările mele profesionale, 
culturale, dar şi de avatarurile mele existenţiale, de fibra mea intimă. 


„„ Trebuie să fii Andrei Pleşu ca să aspiri să devii o prezenţă marcantă în viaţa cetăţii” 


Simţiţi că statutul intelectualului a suportat modificări în ultimele decenii? 
M-ar interesa un răspuns prin prisma ideii de model. 

În anii '70, din punct de vedere oficial, intelectualul nu reprezenta un model. EI 
ocupa un loc secund. Omul muncii conta; în primul rând muncitorul, apoi ţăranul coope- 
ratist şi abia după aceea intelectualul. Atunci când totuşi intelectualul devenea model, era 

vorba despre modele de slugărnicie în fața puterii. Exista un fenomen care se produce în 
astfel de condiţii, ale societăţii totalitare, în sensul că intelectualii puteau deveni pentru 
anumite categorii - de tineri, de oameni cultivați — nişte repere. Era un prestigiu pe care îl 
aveau scriitorul, artistul, actorul... 

Astăzi cum ar trebui privit intelectualul? 

Astăzi, trăind într-o societate normală, cel puţin din punctul de vedere al opţiu- 
nilor democratice, problema nu se mai poate pune în aceeaşi termeni. Nu mai există o in- 
telectualitate underground, subversivă, care să fie invocată drept contramodel în raport cu 
intelectualii conformişti. Sigur, regăsim şi acum anumite ipostaze, încercări de a recâş- 
tiga prestigiul, audiența. Însă trebuie să fii Andrei Pleşu ca să aspiri să devii o prezenţă mar- 
cantă în viaţa cetăţii. Nici măcar cazul lui nu e foarte pertinent. Scrie la ziar, la revistă, are 
acum şi o emisiune, însă audiența e scăzută. Gândiţi-vă la tirajul publicaţiilor, la faptul că 
mass-media şi-a pierdut din putere şi consistenţă. Apoi, tipul de gândire şi scriitură ale lui 
Andrei Pleşu nu sunt la îndemâna oricui. 

Trebuie să ne îngrijoreze situaţii de genul acesta? 

Nu, trebuie doar să ne facă să constatăm cât de jos e nivelul cel mai de jos. E 
limpede că avem vârfuri, sus stăm relativ bine, putem oferi exemple, nume de prim rang; 
jos, însă, stăm foarte prost; acolo s-a produs o desprindere radicală de cele culturale, de cele 
spirituale. 

Ceea ce spuneţi mi se pare foarte relevant chiar pentru breasla scriitori- 
cească. Nu vi se pare că, în inflaţia aceasta halucinantă auctorială, lucrurile cu ade- 
vărat importante se pierd? 

Nici nu s-ar putea altfel. Nu trebuie să fim nostalgici în raport cu epoca aceea care 


Mircea Dinescu şi Alexandru Călinescu în Piaţa „Mihai Eminescu“ laşi 


a 


ProEuropeana Clubul cărții digitale 


= 
= 
[=] 
(3% 
cs 
= 
Lei 
e 
[i 
= 
E 
e 
3 
[5] 
3 
[2) 


= 
= 
i=i 
ai 
5 
= 
= 
E 
8 
5) 
= 
Ss 
5 
3 
[a) 


pe de o parte nu are cum să se mai întoarcă, iar pe de altă parte, chiar dacă părea să acorde 
scriitorului un loc privilegiat, avea atâtea păcate încât părţile bune deveneau minime. În 
momentul în care ai o producţie editorială liberă, este evident că vei fi înecat de veleitari, 
iar selecţia este tot mai dificil de făcut. În ce priveşte Uniunea Scriitorilor, ea nu mai există 
în parametrii în care exista odinioară. În nici un caz nu văd cum ar putea să-şi recâştige 
acel statut, şi acela conjunctural, artificial. Toate lucrurile astea trebuie nuanţate. Uniunea 
Scriitorilor a avut o perioadă un rol pozitiv; părea că există acolo o anume libertate de ex- 
presie, ori un anumit tip de rezistenţă. A avut, însă, şi perioade în care s-a plasat la polul 
opus. 


„În ultima vreme nu le mai vorbesc studenţilor mei despre cenzură şi comu- 
nism, ci despre Proust şi Gide” 


Apropo de trecut, domnule Călinescu, dumneavoastră cum priviţi peste 
umăr? Cu mânie, resemnare? V-aţi împăcat cu istoria? 

(zâmbeşte — C.C.) Când privesc peste umărul stâng, o fac cu mânie. Din păcate, 
bună parte din existenţa mea, esențialmente tinereţea, s-a petrecut în nişte condiţii ingrate. 
Peste umărul drept privesc mai senin, detaşat cumva. Îmi spun că acesta a fost destinul unor 
generaţii, nu doar al meu; şi, dacă e să fiu sincer, comparativ cu mulți alţii, am avut un des- 
tin lin. Întotdeauna când evoci o anumită perioadă, chiar întunecată, dacă ea se asociază 
cu vârsta tinereţii, imaginea va fi mai luminoasă. Memoria reţine şi mizeriile, dar şi lu- 
crurile frumoase, irepetabile, pe care le puteai face doar la 20-30 de ani. 

Un astfel de „lucru ” frumos rămâne revista „Dialog”, pe care aţi coordonat-o o 
bună perioadă de timp şi care, iată, a rămas un reper pentru prezentul acesta atât de am- 
biguu. 

Da, între 1972 şi 1983 se circumscrie perioada mea de „Dialog”. A fost un înce- 
put confuz. Primul val de furie, după tezele din iulie, trecuse, oficialităţile îşi dăduseră 
seama că săriseră peste cal şi o lăsaseră mai moale. Iată de ce la mijlocul anilor '70 s-au 
putut face destul de multe. Nu uşor, e adevărat, însă se putea. Aveam conştiinţa a ceea ce 
se întâmpla; nu în întregime, pentru că nu ne puteam detaşa de epocă, nu o puteam privi 
obiectiv, lipseau distanţele temporale. Făceam ceea ce s-a numit mai târziu „rezistenţa prin 
cultură”, o formulă mult contestată, mult acuzată ca fiind ipocrită, ca încercând de a scuza 
inerția poporului român, lipsa lui de reacţie în faţa terorii. În ultima vreme, conceptul 
acesta mi se pare că începe să fie reabilitat. Unul din cei ce contribuie la această reabili- 
tare este chiar Andrei Pleşu care acum un număr de an spunea că e o vorbă fără sens. Cum 
adică să rezişti prin cultură? Făceam cultura cum cizmarul făcea încălțări. Ei bine, nu e 
chiar aşa. Suntem pe terenul literaturii, al limbajului, al filosofiei. Nu e chiar totuna în a 
face cultura cu a face o operaţie de hernie, sau o pereche de pantofi. Mă rog, ceea ce în- 
cercam noi era să oferim o alternativă la cultura oficială. Vorbeam despre autori români 
selectându-i în aşa fel încât să alegem valorile, evitând ciurucurile. Alegeam temele de 
discuţie în aşa fel încât să nu se regăsească în nomenclatorul oficial al dezbaterilor vremii. 
Făceam trimiteri la autori străini, despre care nu se ştia mai deloc. 

Vă asumaţi nişte riscuri... 

Riscurile erau împărțite. Atâta vreme cât a existat cenzura, mergeam acolo, eu sau 
colegi de redacţie, şi negociam cu cenzorul încercând să salvăm cât mai mult, să facem să 
treacă, acesta era cuvântul. Aveai de-a face cu o prezenţă umană, care purta o răspundere. 


= 

Se întâmpla o boacănă, răspundeam şi eu şi el. Când s-a desfiinţat cenzura oficială, a fost 
un dezastru. A apărut o cenzură multiformă, tentaculară, plus că s-a mai întâmplat ceva: a 
fost stimulată autocenzura, dusă uneori până în zonele paranoicului. De ce tentaculară? Nu 
mai aveam un interlocutor care punea o ştampilă şi dădea bunul de tipar. Nu, acum aveam 
mai multe instanţe: comitetul de partid, cel de la judeţ, comitetul de cultură şi educaţie 
socialistă etc. Puteau să te trimită de la unul la altul, nimeni nu-şi mai asuma răspunderea, 
pentru că nu mai aveau o justificare instituţională. De aici o frică generalizată, o prudenţă 
radicală. Găseai cenzura şi la autor, sub forma autocenzurii de care spuneam, însă în spe- 
cial la editori, la redactori şefi care suflau şi în iaurt. În fine, până la urmă lucrurile se 
echilibraseră, pe linia acelei imagini cu şurubul care ba se strânge, ba se lărgeşte. Revista 
şi-a continuat existenţa şi după 1983, într-un mod onorabil, fără concesii. Îmi amintesc — 
pare şi caraghios astăzi — ce luptă am dus în acei ani pentru a nu scoate menţiunea „revistă 
de cultură”, aşa cum vroiau forurile. Dacă o scoteam, ar fi trebuit să publicăm tot felul de 
materiale aşa zis educative, politice. Realmente ne-am agăţat cu obstinaţie de această ti- 
tulatură, de acest fleac esenţial, simptomatic. 

Chiar, când le vorbiţi studenţilor dumneavoastră despre asemenea întâm- 
plări, cum reacţionează? Îi simțiţi interesaţi cu adevărat? 

În ultima vreme nu le mai vorbesc studenţilor mei despre cenzură şi comunism, 
ci despre Proust şi Gide. În urmă cu câţiva ani, aveam ore la Jurnalism şi discutam şi te- 
mele acestea. Unii erau foarte interesaţi. Li se părea halucinantă, de necrezut istoria cen- 
zurii. Sincer să vă spun, nu ştiu astăzi ce reacţii mai au dacă le aduce cineva în atenţie 
astfel de subiecte. Ştiu pe cineva care face o teză de doctorat despre revistele culturale 
studenţeşti. Personal, cred că subiectul nu este epuizat. 

Consideraţi că avem suficientă distanţă temporală pentru a putea judeca obiec- 
tiv fenomenul? 

Da, după douăzeci de ani un cercetător poate formula puncte de vedere oneste, 
obiective. E drept, în cazul nazismului, totul a devenit o adevărată obsesie a societăţii oc- 
cidentale; judecarea nazismului a durat decenii. Nu ştiu ce se va întâmpla peste alți două- 
zeci de ani în legătură cu raportarea la comunism. Nici nu cred că trebuie să mergem cu 
gândul atât de departe. Când vorbim sau analizăm revistele de cultură dinainte de '90, nu 
trebuie să ajungem în zone atât de ...abisale. 


„E o utopie să mai credem că o revistă ar putea iniţia o direcţie ideologică, de gândire” 


Când am intrat în biroul dumneavoastră, răsfoiaţi o publicaţie culturală. 
Cum vi se pare peisajul publicisticii culturale de astăzi? 

Când aţi intrat, răsfoiam presă franţuzească proaspăt primită. Presa culturală ro- 
mânească? Mi se pare inegală. Sunt câteva publicaţii bune, care s-au modernizat, au ţinut 
pasul cu vremea. Mă gândesc la o revistă cum ar fi „Dilema veche”. Altele au încremenit 
în nişte formule mai ruginite. Dincolo de aceste aprecieri, nu-mi dau seama ce public mai 
are presa culturală. Tirajele, ca şi în cazul ziarelor, sunt foarte mici. 

Şi atunci ce-i mână în luptă pe autorii de reviste? 

Aş face o comparaţie cu perioada interbelică. E drept, presa stătea mult mai bine, 
nu exista concurenţa televiziunii, a internetului. Fac această analogie prin prisma apariţiei 
unui număr mare de publicaţii, unele efemere, altele care rezistau. Ansamblul mi se pare 


viu, animat, aşa cum este şi astăzi. 

Alexandru Călinescu la Galeriile „Pod Pogor-fiul“, Iaşi, 2006 


Credeţi că în prezent o redacţie, un grup de colaboratori mai poate crea un 
curent de gândire? 

Nicidecum! E o utopie să mai credem că o revistă ar putea iniţia o direcţie ideo- 
logică, de gândire. 

Însă tabloidele au reuşit aşa ceva, în negativ, desigur! 

Bineînţeles, pe linia senzaţionalului, a spectaculosului, a strip-tease-ului la pro- 
priu şi la figurat, a confesiunilor fără reţineri şi fără decenţă. E aici zona unui exhibiţio- 
nism fără nici o legătură cu ceea ce înseamnă cultura. Situaţia, însă, nu e prezentă doar la 
noi. Şi în ţările europene, revistele de cultură cu audienţă le numeri pe degete. 


„Mi-a plăcut să fiu profesor. Am avut această vocaţie a comunicării, a trans- 
miterii unor lucruri, a aşteptării altor lucruri” 


Aş vrea să trecem şi la o altă etapă a dialogului nostru. O parte importantă 
a carierei dumneavoastră v-aţi construit-o în jurul ideii de critică. Cât de pregnantă 
a fost dimensiunea aceasta în raport cu celelalte (profesorat, publicistică şi aşa mai 
departe)? 

Dacă e să fiu sincer, cred că opţiunea de a mă ocupa de critică a fost o greşeală 
existenţială. 

Mă speriaţi, domnule profesor! 

În entuziasmul vârstei, am debutat foarte devreme în critică. Mă rog, cu recen- 
zii, cu articolaşe... Înţelept ar fi fost să mai aştept. Pe de altă parte, privind perioade de mai 
târziu, când, spre exemplu, făceam cronică literară săptămânală, mă gândesc că am irosit 
mult timp, că mi-am stricat ochii citind multe pagini ce nu meritau a fi citite. Ideea de a 
face critică literară mi s-a inculcat în adolescenţă. Din fericire, aspectul acesta nu a impietat 
asupra a ceea ce a reprezentat profesiunea mea principală: cariera didactică. Nu vreau să 
fac nici un fel de demagogie, am făcut această mărturisire de multe ori, în diferite contexte: 

mi-a plăcut să fiu profesor. Am avut această vocaţie a comunicării, a transmiterii unor lu- 
cruri, a aşteptării altor lucruri. Desigur, au fost şi momente când am practicat această me- 
serie cu mai puţină plăcere; mă refer, bunăoară, la ultimii ani, când nivelul calitativ al 
studenţilor a scăzut. Masificarea învăţământului superior, lipsa de valoare a diplomei de 
licenţă, porţile prea larg deschise — toate astea au consecinţe grave. Ţări precum Franţa sau 
Marea Britanie, conştientizând riscuri de acest tip, au făcut ce-au făcut şi şi-au menţinut 
aşa numitele „şcoli înalte”, marile universităţi unde se accede foarte greu. În rest, masifi- 
carea e generală. Interesul pentru lectură a scăzut, fiind înlocuit mai întâi de interesul pen- 
tru televiziune, apoi pentru internet. 

Un secol al imaginii! 

O fi, numai că, iată, pe ecranul monitorului (4lexandru Călinescu indică moni- 
torul de pe biroul domniei sale — C.C.) eu am text. 

Fenomenul e foarte vizibil în modul în care a evoluat arta spectacolului de 
teatru. Citeam cronicile de spectacol scrise de dumneavoastră pe vremuri şi nu pu- 
team să nu constat câtă atenţie acordaţi piesei pe care se construia spectacolul. Acum, 
în tot mai multe cazuri, textul devine banal pre-text. Aţi adus vorba despre lecturi. 
Ce cărţi mai citiţi, domnule profesor? 

Citesc proză românească contemporană. O fac şi din plăcere, însă şi pentru că 
sunt preşedintele juriului de la Ziarul de Iaşi. Uitaţi-vă, chiar aici pe birou am două cărţi 
aflate în concurs. Mai citesc cărţi ale unor scriitori pe care i-am urmărit şi pe care îi regă- 
sesc cu plăcere. Poezie, în schimb, citesc mult mai puţin. Primesc volume, însă... 

Citiţi dedicaţiile! 

(ne amuzăm — C.C.) Da, dedicaţiile le citesc! Foarte bună! 

Simţiţi că avem, la ora aceasta, o literatură puternică? 

Nu pot să mă mai pronunţ! Cred că am ajuns şi la o saturație. A fost o perioadă 
în care mi-am făcut conştiincios datoria, am citit, am fişat, am scris. După '90, am citit cu 
bucurie o serie de cărți de a căror existenţă auzisem, dar la care, în comunism, nu avuse- 
sem acces. Am citit enorm, spre exemplu, despre istoria comunismului. Am reluat publi- 
cistica de tip cultural dar, dacă aţi apucat să aruncaţi un ochi peste textele mele, m-am 
preocupat adesea de aspecte ce nu ţineau de sfera literaturii: actualitate politică, aspecte 
referitoare la mass-media, omniprezenţa imaginii şi aşa mai departe. 

De multe ori cu inegalabile reflexe ludice, greu de prevăzut în textele dum- 
neavoastră de dinainte de '90... 

Mă amuzam mai puţin pe atunci! Nici nu m-aş fi putut desfăşura! Revenind la lec- 
turi, e foarte clar că nu poţi citi tot şi, implicit, nu e corect să te pronunţi. Dacă m-aţi fi în- 
trebat în 1980 cum apreciez literatura română de la acel moment, mi-ar fi fost infinit mai 
uşor să răspund. 

În absolut vorbind, mai poate un critic să se pronunţe asupra unei literaturi 
care parcă a explodat? 

Cantitativ vorbind, nu mai e posibil aşa ceva. E o producţie literară ce nu poate şi 
nici nu merită a fi parcursă în întregime. Criticii — şi în spaţiul cultural românesc există cri- 
tici foarte buni, mulţi dintre ei tineri, criticii, aşadar, operează anumite selecţii intuitive, re- 
cunosc nume care le-au atras atenţia cu alte prilejuri, frunzăresc câteva volume necunoscute. 
E o doză considerabilă de hazard în exercitarea actului critic. În schimb, fiţi convins că au- 
toul X din oraşul Y, va avea cronici extraordinare la revista Z din oraşul vecin. 

Poate un grup de critici foarte buni să ridice o literatură? 


Nu poate! Literatura se ridică singură, sau nu se ridică deloc. Priviţi ce fenomen 

spectaculos s-a produs în cinematografie, acolo unde, ca prin miracol, au apărut generaţii 
extraordinare de cineaşti. Cine putea prevedea înainte de 1990 că vom avea parte de pre- 
mii internaţionale, la un ceas când cinematografia era ce era?! Când în afară de Lucian Pin- 
tilie nu mai era nimeni. 

Să nu-l uitaţi pe Sergiu Nicolaescu! 

(cu ironie — C.C.) Vă asigur, nu-l uit! 

Domnule profesor, aş vrea să încheiem cu un exerciţiu de imaginaţie pe care 
obişnuiesc să-l propun interlocutorilor mei. Dacă aţi avea posibilitatea să alegeţi un 
timp şi un spaţiu în care să vă manifestaţi ca intelectual, care ar fi acestea? 

Dacă aş fi avut această posibilitate, aş fi încercat să evit comunismul! 

Puteaţi cădea în ceva şi mai rău... Istoria e plină de felurite gropi! 

Da, admit că se putea şi mai rău! Dacă aş fi putut evita comunismul, dar ar fi tre- 
buit să trăiesc între aceleaşi repere cronologice, ar fi fost normal să aleg altă ţară, proba- 
bil Franţa, care, chiar dacă n-a fost scutită de intemperii, a trăit această perioadă în 
normalitate. Altă epocă? Nu ştiu, când mă gândesc la altă epocă mă gândesc şi la ce aş 
pierde sub raportul confortului şi al facilităţii. Sunt născut la oraş, un citadin obişnuit cu 
ce îți oferă o civilizaţie urbană, fie ea şi modestă precum cea ieşeană. Altfel, să mă întorc 
la trăsura cu cai, la spălatul în lighean... Au pitorescul lor, însă parcă nu mi le-aş dori. 
Mai e acea lume foarte interesantă, adorabilă prin atmosferă, galerie de personaje, cafe- 
nele, berării, de la finele secolului XIX şi începutul secolului XX, lumea lui Caragiale. Însă 
nu cred că mi-aş găsi locul nici acolo! 


Lucian Vasiliu, lon Ţăranu, Alexandru Călinescu, Romulus Rusan, 
Ana Blandiana, Pavel Florea, Constantin Parascan 


Balconul casei „Vasile Pogor“, laşi, 1988 
Foto: Constantin-Liviu Rusu 

O TERMINOLOGIE RELIGIOASĂ ORTODOXĂ" 


Maria CARPOV 


Am în mînă o lucrare pe care, ca traducător-practicant, am apreciat-o drept un eve- 
niment editorial. Este vorba de Dicţionarul bilingv de termeni religioși ortodocşi, român- 
francez şi francez-român, realizat de Felicia Dumas. Sentimentul de eveniment editorial 
mi-a fost dat atît de ineditul acestei apariţii, cît și de cauţionarea ei de către o editură cum 
nu se poate mai specializată, Doxologia, a Mitropoliei Moldovei şi Bucovinei, cartea fiind 
tipărită „cu binecuvîntarea Înaltpreasfinţitului Teofan, Mitropolitul Moldovei şi Bucovi- 
nei”. 

Materia este împărțită în două volume, din raţiuni ce ţin de conţinut, dar și de co- 
moditatea mînuirii lucrării, după cum ne spune autoarea în ampla „Introducere”/Avant- 
propos, care ne face şi o primă familiarizare cu procesul de elaborare și rezultatul acestuia. 
Fiecare din cele două părţi „urmează o direcție de precizare a echivalenţelor lexicale” O 
rapidă incursiune în istoria — desigur, doar recentă — amintește evenimentele, victoria re- 
voluţiei bolșevice şi exodul grecilor din Asia Mică, evenimente favorabile formării unor 
comunităţi care au făcut posibilă şi necesară practicarea cultului creştin ortodox într-o 
zonă unde catolicismul avusese, aproape două milenii, exclusivitatea. Naturalizarea noi- 
lor veniți şi cu atît mai mult apariţia unei noi generații, născută în Franța, aduce în centrul 
preocupărilor problema traducerii textelor liturgice, nu numai ca necesară, ci și urgentă. 
Treptat, este alcătuit un lexic francez pentru desemnarea unor noțiuni de imediată utilitate. 

Prima trăsătură ce caracterizează această terminologie ar fi originea cuvintelor. 
Limba greacă este sursa principală, această limbă îşi pune aşadar amprenta pe lexicul re- 
ligios ortodox francez. O altă trăsătură definitorie ar fi dinamismul, întrucît avem de a 
face cu „o limbă pe cale de formare”, al cărei mijloc principal de îmbogăţire este „exerci- 
țiul traducerii” textelor liturgice ale ortodoxiei exprimată în limba greacă. Felicia Dumas 
semnalează un număr mare de astfel de traduceri, menţionînd, cînd este cazul, existența 
variantelor. Această activitate se desfăşoară adesea în grupuri de traducători, a căror cons- 
tituire este dorința de a realiza traduceri nu doar satisfăcătoare, ci şi în măsură, tocmai prin 
calitatea lor, să contribuie la adoptarea acestor versiuni de către toate comunitățile orto- 
doxe, ceea ce ar însemna generalizarea unei terminologii. Ideea unificării lexicului orto- 
doxiei este o preocupare de foarte mare importanță în toată această muncă de traducere, 
stabilirea sinonimiilor interlingvistice, a echivalenţelor, a corespondențelor etc. nu pot fi 
nesocotite atunci cînd se urmăreşte obținerea unor texte inteligibile, „calitate esențială” a 
textelor liturgice traduse în franceză. Pe lîngă realizarea acestei exigențe, inteligibilitatea, 
practica traducerii permite desprinderea și fixarea unor norme lexicale care dau identitate 
„limbii liturgice”, în cadrul limbii franceze, deşi această limbă liturgică are, așa cum sub- 
liniază Felicia Dumas, în comun cu franceza fundamentală structurile morfo-sintactice. 
De aceea este preferabilă desemnarea ca „terminologie religioasă ortodoxă [în franceză]”, 
aidoma oricărei alte terminologii tehnice, a cărei specificitate este descrisă în detaliu de 
către autoarea Dicţionarului. Normele lexicale răspund definiției dată de Andre Martinet, 
care ţine seama de situațiile în care se stabilesc aceste norme. 

Corpusul întocmit şi investigat de Felicia Dumas este bogat și variat — peste 40 de 
tipuri de surse ortodoxe scrise, înregistrări audio ale unor interviuri/convorbiri cu orto- 
docși de limbă franceză și de toate rangurile bisericeşti. 

Examinarea, cu instrumentele analizei lingvistice, a structurii terminologiei reli- 
gioase ortodoxe ne semnalează eterogenitatea surselor: un nucleu de origine latină pre- 
zent în structura lexicală a tuturor confesiunilor creştine din Franţa, împrumuturi din greacă 
şi slavonă, calcuri după greacă, sintagme din franceza fundamentală/literară adaptate la 
uzul specializat. În toate aceste situaţii de formare a unei terminologii tehnice, o atenţie 
specială este dată fenomenelor de adaptare fonetică, morfologică, integrare semantică, 
procese metaforizante etc. 

Întrucît un astfel de dicţionar nu a existat pînă acum, în Introducerea/Avant-propos 
la cele două volume, autoarea face o serie de precizări de natura unui foarte folositor ghid 
al utilizatorului, pornind de la faptul că, pe lîngă furnizarea echivalenţelor semantice ale 
termenilor-intrare, Dicţionarul comportă foarte multe explicaţii de ordin enciclopedic. 
Dezvoltările enciclopedice pun în evidenţă multiplele circumstanţe în care ele se dove- 
desc necesare, de la întîlnirile între ortodocși francezi şi ortodocşi români, pînă la impli- 
carea în atingerea unor scopuri didactice, avînd în vedere existenţa unui învățămînt în 
limba franceză, destinat formării unor specialişti, în facultăţile de teologie ortodoxă din Ro- 
mânia. Sînt aspecte care sugerează complexitatea unui context extralingvistic ce nu poate 
fi ignorat. 

Trebuie adăugat, de asemenea, că, spre marele beneficiu al utilizatorului motivat, 
Dicţionarul oferă o listă de o lungime considerabilă cu nume proprii, în general antropo- 
nime (nume de sfinți din calendarul ortodox), după cum, în volumul francez-român, se 
găsesc cîteva rugăciuni și fragmente liturgice unde o parte din terminologia care face 
obiectul acestui dicţionar poate fi citită în aplicații reale. 

După opinia autoarei, „redactarea unui dicţionar român-francez, francez-român de 
termeni ortodocşi este un demers terminografic complex, dar pasionant, strîns legat de 
problema actuală a terminologiilor, şi mai ales de nevoia extinderii cîmpurilor epistemo- 
logice descrise de aceste terminologii către cultural şi, în cazul nostru foarte precis, către 
domeniul religios. Avem de a face cu un instrument lexicografic esenţial și fundamental 
pentru abordarea acestei terminologii de tip confesional...” 

* 


Acum un an și cîteva luni, Felicia Dumas ne dădea prilejul să apreciem drumul de 
urmat pentru aprofundarea unui domeniu și, urmare firească, formarea unui specialist. Mi-am 
amintit atunci începutul cu o teză de doctorat despre gestul liturgic bizantin, din care 
a rezultat o carte pe care bibliografiile despre non-verbal n-o omit. „Prilejul” de acum un 
an era apariția volumului L 'orhodoxie en langue francaise. Perspectives linguistiques et 
spirituelles, de aceeaşi autoare, în care sînt frecvente analizele comparative ale unor tra- 
duceri (română>franceză) făcute în scopul de a crea posibilitatea perceperii „practicilor 
privitoare la impunerea normelor lexicale ce participă la crearea terminologiei religioase 
în limba franceză”. Dicţionarele erau aşadar „pe şantier”, pregătirea lor se regăseşte, de alt- 
minteri, în numeroasele studii comunicate de Felicia Dumas la reuniuni ştiinţifice organi- 
zate la noi sau în Franța, pe tema limbajului confesiunii ortodoxe, în Lexique du frangais, 
apărut în 2008, unde zona lexicală consacrată limbajului religios ortodox este tratată ca 
limbaj specializat, limbajele specializate fiind, subliniez, una din direcțiile de cercetare 
„de vîrf” în lingvistica momentului prezent. De amintit, de asemenea, şi cursurile magis- 
trale de terminologie religioasă ortodoxă (în limba franceză) predate la Facultatea de Teo- 
logie Ortodoxă de la Universitatea „Alexandru loan Cuza”, titular fiind Felicia Dumas. 

Aşadar, o diversificare necesară și posibilă 
a demersului subordonat unei teme omni- 
prezente. Rezultatul, în aceste condiţii, este 
previzibil. Un specialist redutabil ne pro- 
pune un instrument de lucru absolut nece- 
sar, care, în scurtă vreme, îşi va demonstra 
marea sa utilitate. Am convingerea că cei 
ce vor folosi de pe o poziție profesională 
Dicţionarul/ele  elaborat/e de Felicia 
Dumas, nu doar cu multă competenţă, ci şi 
cu o admirabilă răbdare, cu o remarcabilă 
grijă pentru detaliu, specialiştii, aşadar, vor 
aprecia efortul autoarei, confirmînd astfel 
aşteptările. Felul în care vor percepe această 
apariţie editorială principalii ei beneficiari, 
implicaţi major de condiţia lor profesională, 
care cere mult dorita dublă competenţă, va 
constitui adevărata judecată de valoare în 
legătură cu un instrument de lucru. Dar nu 
doar ei vor fi beneficiari, deoarece nu doar 
lingviştii interesați de limbajele speciali- 
zate, nu doar traducătorii ce vor dispune de 
un - cu siguranță - indispensabil ajutor în 
activitatea lor vor găsi soluţiile cele mai 
bune, validate de o practică ce se va îmbo- 
găți mereu cu scopul de a realiza uniformi- 
zarea lexicului confesiunii ortodoxe, 
oricare ar fi geografia, harta practicării ei. 
Să nu-i uităm, deci, nici pe cei fără aseme- 
nea preocupări şi ocupaţii, căci şi ei vor 
avea satisfacția de a găsi aici răspunsul la 
multe întrebări pe care și le vor fi pus şi - 
cine ştie? - stimulentul pentru noi întrebări. 
Într-adevăr, pe lîngă răspunsul cel mai po- 
trivit la o serie de exigenţe tehnice de ordin 
lingvistic ce fac identitatea unei lucrări lexi- 
cografice, Dicţionarul oferă o mare bogăţie 
de cunoştinţe care trezesc curiozitatea, în- 
treţin interesul şi, în cele din urmă, asigură 
o motivaţie deplină tuturor celor ce vor 
avea şansa să aibă în mînă această lucrare al 
cărei public-țintă, indiferent de gradul de 
motivare şi de natura acesteia, este, de fapt, 
atit de larg. 


* Felicia Dumas. Dicţionarul bilingv de ter- 
meni religioşi ortodocşi, laşi, Editura 
„Doxologia“, 2010 

VOL. 
Ion N. OPREA 
loan Antonovici - Depozitarul. Opere 


Vol. ] şi II 
Iaşi, PIM, 2011 


PIIRIA LURSIANTIN PAVLOVICI 


TORTURA, 
PE ÎNȚELESUL TUTUROR 


Florin Constantin PAVLOVICI 
Tortura, pe înţelesul tuturor 
Memorii. Ediţia a Il-a 
Bucureşti, Fundația Academia Civică, 2011 


Daniel 'Tureea 


Cana 


Daniel TURCEA 
Epifania 
Cele din urmă poeme de dragoste creştină 
Ediţie îngrijită de Lucia Turcea şi Pr. Sever Negrescu 
laşi, Doxologia, 2011 


POEMUL SUB PRESIUNE 


loan HOLBAN 


Pa Pentru cine cunoaşte poezia ardelenilor, în general, a 
echinoxiştilor, în special, “ecuaţia” lirică din volumul de debut 

Dinu Flămând, -; | al lui Dinu F lămând, Apeiron (1971), unde se identifică o pa- 
radigmă de sensibilitate care creşte dintr-un aspru raport ten- 


Stive de tăcere sional - cel dintre stepa cazacului ori husarului “pe cale de 

Se: poştă tătară” şi “toamna” muzicii de orgă ce “încreţeşte cate- 
drala-n falduri” - poate părea cel puţin paradoxală sau, poate, 
o întîmplare, un “păcat” al tinereţilor;, mai întîi sînt cuhniile, 
pragurile, troica şi samurul alb din Prinţesa: “Înfloreau în ier- 
buri călcîii ei,/ noi, călăreţi de stepă, mai mulţi de trei/ prin 
Bugeag şi Kameniţa ne purtam/ guduroşi,/ cale de poştă tătară 
băteam înspre Lipova/ pentru umerii ei preafrumoşi./ Mai 
mulţi de trei,/ toți husari firoscoşi/ traşi în mustăţi sumeţite cu rost/ pentru dragostea vă- 
duvei, după post./ Mai mulţi de trei,/ noi, blegoşi visători cu dor de femei,/ am fi mers 
de-a-n călare spre Veneţie/ după mărgele, maramze şi farbe/ la dor să-mbie./ Dar se lăsă un 
îngheţ în praguri de ape/ şi ne-am risipit cu toţii să nu ne scape/ trecerea ei./ Trecerea ei, 
fără troică, pe jos,/ cu samururi albe la gît şi la mînă,/ trecerea ei de stăpînă/ la cuhniile ne- 
buloaselor noastre,/ prin ţările noastre de jos...”. Apoi, în Organistul, sună grav tuburile de 
la orga albastră a prinţului poemului: “Orga albastră, pasăre de goluri/ la drumuri n-ai s-o 
vezi umblînd pe jos/ cu organistul fîlfîind în tuburi -/ galactică supapă şi pleoapă! (...) Se 
încreţeşte catedrala-n falduri/ de-atîta muzică prin zid pierdută/ şi crapă oul de porumbă- 
n poduri,/ se scurge pe vitralii-n temelii/ acolo unde clopot de picioare/ aţiţă focul în ca- 
zanul orgii./ Ape freatice străbat mulţimea/ - un lac vulcanic furnicat în mîluri/ de rîuri 
nedospite şi confuze -/ deasupra apelor, un veac de frunze/ îngălbenind în toamna-acestei 
muzici./ Şi toți frămîntă miîlul în neştire,/ se tot afundă apăsaţi de frunze/îngălbenind în 
toamna-acestei muzici./ Şi toţi frămîntă mîlul în neştire,/ se tot afundă apăsaţi de frunze/. 
sub rădăcina fagilor de piatră,/ deasupra umblă-n crengile pădurii/ un organist cu degete 
prelunge./ O, genul triumfal, un organist ne-adună,/ atîtea goluri umplem împreună!/ 
Otravă de poem sub vena cavă,/ constant poem aflat sub presiune,/ cenuşă proaspătă 
aruncă-n goluri,/ cînd păsările Phoenix stau bolnave. / La vama clapelor un organist ne- 
adună,/ prinţ al poemului!”. 

Călărețul de stepă şi prinţul cu degete prelunge la claviatura orgii împart lăuntrul 
poetului din Apeiron şi din toată poezia lui Dinu Flămând, de la Poezii (1974), Altoiuri 
(1976), Stare de asediu (1983), pînă la Viaţă de probă (1998), Dincolo (2000), Tags (2002), 
Migraţia pietrelor (2000; 2003), Grădini (2005), Frigul intermediar (2006), Umbre şi Fa- 
leze (2010), Biopoeme (2010) şi Stive de tăcere (2011); n-a fost o toană sau o întîmplare 
din tinereţea debutului, pentru că, iată, poetul poartă, peste ani, “gramatica stepei” în Stare 

de asediu, apoi, în Parisul tuturor catedralelor „încreţite” în faldurile muzicii de orgă, o ciu- 


x e 


dată nostalgie după “sîrbele din Balcani, colbul stepelor şi Kalinka...”, cum spune în vo- 
lumul din 1998, Viaţă de probă. În fond, încă din Apeiron se defineşte în lirica lui Dinu 
Flămând ceea ce el însuşi numeşte poemul sub presiune, unind luciul apei cu stîrvul de 
dedesubt, lacul vulcanic al stărilor explozive cu imaginea surpării lente a lumii într-un 
poem “orb, fără temă”, cu floarea metaforei strivită sub talpă; sau drama din Ovidiu la 
Tomis (“Gutta cavat lapidem - scobeşte,/ scobeşte, bătrîne, în piatra zării/ cu lacrimile tale 
sfredelitoare!/ Vinde-ţi, de viu, intestinele/ pentru rachetele lor de tenis,/ fă exerciţii de 
mitridatism: înghite zilnic/ doze progresive din noua tristeţe care/ pînă la urmă/ ucide de- 
finitiv...”) cu “perfida comedie a naturii” pe care o joacă zeițele Ceres şi Parca, ale grîne- 
lor şi destinului, din Roma interzisă poetului pierdut în stepele din Est; sau somnul amiezii 
cu mirosul de rut al florii de soc; sau evocarea evului crepuscular şi fina trimitere la poe- 
zia unui coleg echinoxist (Un S întors aminteşte de fiinţa sub formă de S a lui Adrian Po- 
pescu) cu animalul - disperare „în formă de ger”. Sub stivele de tăcere, de sicrie şi de 
nimic pe care pare a se clădi textul, poetul ascunde trăirile intense şi ţipătul disperat al 
unei lumi într-o cromatică fauve, unde ierburile fierb către albastru, lîngă verdele sala- 
mandrei şi sîngele fiinţei (Băiatul cu salamandra), mâinile sînt gălbui, oglinzile, negre, 
ora e de fosfor, florile trupului sînt vinete, ciorba e neagră şi frigul e de argint, iar ziua în- 
tîlnirii lui Hamlet cu Yorick e văruită în galben; cromatica, foarte importantă mai ales în 
primele cărţi, nu e a unui peisaj anume: ea potențează mişcările violente, imperceptibile, 
însă, din afară, ale fiinţei interioare, rîul de sub gheaţă, cum se spune în poemul Mina cu 
mănuşă din volumul Poezii. 

Toată poezia de început a lui Dinu Flămând pare o conica notificare asupra stă- 
rilor sinelui; nesiguranța, pînda, înstrăinarea şi nostalgia departelui în Apeiron; “O, seara 
mîinile devin gălbui,/ stau între vînturi uşile aprinse,/ pe unde treci perdele lungi se scu- 
tură./ Negre oglinzi ce nu te mai arată/ alcătuiesc prilejuri de-ntuneric,/ în păianjeni/ fire 
fosforice se-nveninează./ Tot mai nesigur între lucruri reci,/ perdelele se-ntind libidinoase,/ 
tot ce atingi e o înstrăinare/ acoperindu-ne cu gesturi rare./ Un frăgar/ cu dude negre lu- 
minează casa,/ o stare ca de pîndă prin unghere -/ parcă o limbă linge sare-n geam.../ O, 
seara/ cînd lucrurile toate te cunosc/ e prea departe sufletul. Şi-n lampă/ pui flori de crin 
s-adoarmă în petrol./ Aşa cum sufletul...” (Înstrăinare familiară); frumoasa disperare care 
macină fiinţa - un interior cu ţevi de frig -, aşteptarea, chinul acesteia, apăsarea pe care o 
dă teama de umbră, lumina care îngheaţă înlăuntru în Poezii: “Acest violoncel umflat e 
teama,/ stăm în puterea ei şi aşteptăm/ legaţi adînc cu fire placentare./ Curge din zid un 
sunet gros ca fumul,/ ne risipim, ne adunăm,/ nu ne atingem pielea asudată./ Interior cu ţevi 
de frig.../ Pocnetul uşii, asprul, negrul, golul,/ prelinsul picăturii lungi de apă,/ somnul 
spre ziuă înfundat cu cîlţi,/ pereţi asudaţi şi carnea moale,/ şi molecula devorînd, enormă, / 
sporii tăcerii în derivă.../ Acest violoncel, această teamă, / această aşteptare, acest chin,/ 
teama aduce aburi de tetanos/ prin zid, prin varul timpului” („Interior“); imperiul plictisu- 
lui şi tinereţea bătrînă din A/toiuri, tinereţea postumă într-o lume în aşteptare şi sub tot felul 
de interdicții, aflată într-un apendice al timpului, într-un perpetuu an bisect, unde se trece 
dintr-o suferinţă în alta prin ecluzele navigabile ale fluviului lăuntric, sufocarea de zi cu 
zi într-o “tristeţe-clapon”, născută la trecerea de la tristețea ceţoasă la aceea “vertebrată”; 
cînd iluziile se acresc în mereu repetata întrebare -ghilotină “dar noi cînd vom trăi?“, iar 
aşteptarea în penumbră a prefacerii arde în cuptorul unui țipăt în Stare de asediu: “Acesta 

la cablul de susţinere.../ Imagine/ a zilelor mele: trag de catgut cu dinţii/ şi-mi închid ră- 
nile,/ găsesc în durere cloroformul/ împotriva durerii.../ Tîrăsc după mine un trup încurcat 
în odgoane,/ perpetuum mobile în somnul naţional/ pe care numai aşteptarea îl împinge 
din spate./ Pretutindeni aşteptare şi interdicţii/ şi ochii invizibili ascunşi în pereţi;/ huruit 
de fiare vechi, coşmarul se reproduce/ în noaptea din miezul zilei. Navighez prin pivniţe/ 
şi mă trag la edec...” (Perpetuum mobile). 

Aceasta e glazura poeziei lui Dinu Flămând, aceea care a dus în eroarea de a o citi 
în cheia monotoniei şi a unei lirici monocorde de extracţie bacoviană, eventual; în adevăr, 
imperiul plictisului, aşteptarea, nesiguranța, tristeţea, dar şi zonele de identificare - pîlcul 
cu spini, grădina cu nuci şi meri bătrîni, pe mare, plutind “spre dezastru” sau în “largul 
nins”, pe muntele Heniu, sus, unde fulgerul cald se stinge în afine şi unde “se fabrică in- 
finitul”, în toamna transilvană, în verile tulburi sau în ninsorile “cu anestezie”, în alte lo- 
curi unde nu se întîmplă nimic - au putut crea imaginea unui univers poetic prăbuşit în 
monotonie şi în cenuşiul derizoriu al cotidianului atoatestrivitor. O imagine înșelătoare 
pentru că, iată, poetul pune un a/toi, o nouă genă şi o nouă sevă tulbure, plină de viaţă, 
adică, într-un teritoriu ce părea stins în melancolie şi plictis: “Sufletul presimţea o iarnă 
adîncă,/ fulgeră însă pe cer, e o primăvară bolnavă,/ soarele galben se scurge pe ziduri,/ 
vorbele tale-mi aduc o durere neaşteptată./ Am să ies în grădină cu un braţ de altoiuri,/ 
merii se umflă de-o sevă tulbure,/ umedul vînt în decembrie răscoleşte/ simţul de mugur, 
adormitul, simţul de mugur.../ Cu un braţ de altoiuri mai reci, mai puternice/ sub fulgere 
îngheţate, în frigul durerii...”, scrie Dinu Flămând în Jarnă cu fulgere din volumul semni- 
ficativ intitulat A/toiuri. Altoiul este metafora care pune în valoare, în chip explicit, starea 
duală a lumii poeziei lui Dinu Flămând, care nu se dezvoltă, însă, în polaritate, ci într-o 
căutată unire a contrariilor, coincidentia oppositorum, cum spuneau cei de demult; port- 
altoiul şi altoiul, lumea surpată şi mugurul plin de sevă, golul din noi şi cuvîntul, ca la su- 
merieni, ne învaţă poetul în Mir sumerian, somnia, muzica (Sibelius, Bach), nivelînd, 
astupînd fisurile, “acvariile somnului”, ceața compactă şi “vulcanul de vise multicolore sub 
fruntea ta“. 

Într-un dens eseu, Poezia lui Dinu Flămând, lon Pop constată, cu dreptate, fap- 
tul că “Dinu Flămând nu e un poet «monoton» şi monocord, poezia sa rezervă o anume 
doză de «imprevizibil»”; se petrec, în fapt, mari dislocări de sentimente, stări şi senzaţii, 
poetul, cu ochii larg închişi, cum spune, navigînd pe un fluviu interior, sub vraja unei 
somnolenţe erotice, de exemplu. Tot ce părea că aparţine amintitului imperiu al plictisu- 
lui e dinamitat în explozia stivelor de tăcere şi de nimic, pe care poezia le-a clădit vers cu 
vers, de la Apeiron pînă la Stare de asediu; somnia e o minciună, realul “altoit” explo- 
dează de sub focurile stinse, vîntul de pe culmea domoală a muntelui Heniu “pregăteşte 
cremenea incendiilor”, ceața e acum a zilelor disperate, din lumea nouă a altoiului dispare 
lumea veche a portaltoiului. Iată ce pot ascunde nişte lanuri somnoroase: “lanuri somno- 
roase de cînepă acopereau Transilvania/ lumina foşnea prin frunzele lor fibroase/ erau pri- 
mele zile ale infernului/ oamenii dispăreau de prin case/ plugurile rugineau/ brazde 
neterminate urcau spre cer/ ura îşi aruncase în ele sămînța/ toamna soseau prin sate oameni 
în haine de piele/ cu pistoale la brîu/ li se spunea lupii roşii - luau şi ouăle de sub cloşcă/ 
pe la geamuri femeile plîngeau tăcerea lui Dumnezeu/ viaţa respira scurt/ copiii aveau 
mucii pînă la brîu/ uneori bunicul meu ridica din pămînt ochii şi-l suduia/ cu năduf pe Sta- 

lin/ oamenii îl credeau nebun/ se făcea gol în juru-i la cîrciumă/ cînd mergea să îşi bea al- 
coolul/ astăzi e sărbătoarea morţilor/ aş vrea să-i fac un poem/ dar acea vreme nu e poeti- 
zabilă/ poezia e un pansament prea scurt să cuprindă inima”. Nimicul întîmplat zilnic e 
“picoteala lui Dumnezeu”, scrie Dinu Flămând în Grădini, aici se adună stivele de sicrie 
şi de tăcere, somnolenţa singurătăţii, nefericirea şi tristeţea picotind, dar nimicul are elec- 
tricitate (“uneori nefericirea ta statică e încărcată/ cu un rest din electricitatea nimicului”, 
se spune în Frigul intermediar) şi nervozitate: “ceremonii ale invizibilului/ seceri de gheaţă 
pe piscurile insomniei/ continuă să năvălească aceleaşi valuri/ dinspre trecut/ umflate de 
nervozitatea nimicului/ iar sub arcadele privirilor/ mele stinse imagini cu capul în jos atîr- 
nînd/ tresar ca o colonie de lilieci/ au văzut oribilul şi neputinţa curgînd pe mîinile para- 
lizate/ de ataraxia prezentului/ şi era ca o sîngerare din corpul umbrelor/ şi au simţit 
trecerea timpului cum în adîncul rîului/ umbra peştelui mîngiie pietrele/ noi generaţii în 
gura Infernului/ parodiază misterele/ mare voioşie va fi cînd alte guri de varani/ vor sfă- 
rîma alte cranii” (Umbre şi Faleze). În sfîrşit, fiinţa ce părea abandonată în plictis şi me- 
lancolie trăieşte ziua cînd se fisurează ceva “sub linia orizontului”, iar zonele sale de 
identificare ies din monotonie: foşnetul calm, somnoros, al platanilor, de pildă, nu e decît 
aparenţa de deasupra rădăcinilor care ară oraşul pe dedesubt: “într-o zi se fisurează pe ne- 
aşteptate ceva/ sub linia orizontului/ o briză nervoasă întunecă/ faţa soarelui/ norul trece 
pe acolo/ cu groapa unei absenţe/ se aud dinţii nimicului/ rumegînd umbra pe o singură 
parte/ în miezul miezului se aşază contrariul miezului/ cu un ghem de cifre înmugurite/ 
ceva ce depăşeşte înţelegerea minţii tale/ anticipă şi se răzgîndeşte/ rădăcinile platanilor 
continuă să are/ oraşul pe dedesubt/ la fereastră aerul pare pus/ să pîndească nemişcarea 
lăuntrului/ ecoul smulge botul cîinelui din lătrat/ seara miroase a animal/ frigul fuge cînd 
omul îşi scoate mîna din buzunar/ moartea încearcă să scape de stocuri” (Amplitudini de 
probabilitate, lătrat). 

Poezie/ intensitate, spune Dinu Flămând în 2006, în Frigul intermediar; poemul 
sub presiune, scria poetul la debut, în 1971, în Apeiron: sînt forme ale unei alte poezii pe- 
netrantiste, păstrînd nu atât litera, cît atitudinea şi spiritul poeţilor care au lansat-o în anii 
30 ai secolului trecut. Poemul sub presiune e locuit de figuri lirice bizare; omul cu mînă 
verde, “doar tînărul Jameson şi Beckett bătrînul rămîn cu tine la masă”, metecul univer- 
sal, frustraţii suburbiilor, autorii de graffiti, vagabonzii care trăiesc în vagoane abando- 
nate pe linia moartă într-un sictir al sictirităţii din trenurile, metroul şi hîrbuitele 
autobuze-metaforă din Parisul exilului; “Vagoane de tren ies din bezna periferiei/ cu fu- 
rioase inscripţii pictate la miezul nopţii/ cînd spre gările de triaj se strecoară frustraţii sub- 
urbiilor/ să-şi tatueze pe uşi numele şi uimirea/ de a se vedea în chiar ciclonul uitării - 
acolo unde/ a fi se zvîntă extrem de repede şi devine un a fi fost/ decolorat pe vitrine mur- 
dare - graffiti/ călătorind pe carcasa metrourilor spre centrul oraşului/ pe liniile circulare 
ale indiferenţei - răcnete /anonime/ în curentul rece al timpului prin galeriile/ unde ab- 
senţa e polenizată de forfota şobolanilor/ la trecerea convoaielor de cuvinte - zags/ pe 
crusta zidurilor citite numai de ochii orbilor/ şi un fel ghemuit de a zgîndări inutilita- 
tea/cînd fără-de-perechea se izbeşte de propriul ei umăr/ în singurătatea lumii - Dasein/ al 
foburgurilor şi sictir al sictirităţii/ nimicul sare capra peste spinarea logicii/ iar neantul ne- 
antizează dînd zor să afle/ de ce există ceva şi nu mai degrabă nimic -/ ceva nimic sosind 
cu metroul mai degrabă decît ceva ceva/ şi ceva mai degrabă existînd ca neexistentul/ doar 

în deschiderea furiei lui spre lume - defilare/ de fraze vagon prin albeaţa ochiului/ poezie- 
incizie - parazit al transportului în comun/ viaţă pe hîrbuitele autobuze-metaforă/ ajunse 
la capătul liniei şi golite repede/ în depouri sub jetul chimic/ ce dizolvă literele...” (Tags). 
Şi vechile zone de identificare s-au năruit în uitarea, lipsa de reacţie şi somnolenţa xanax- 
ului, “medicament al exilului”; podişul transilvan, purtat peste tot cu sine e acum “sub 
paşii morţii pe cerul Parisului”, e la urma urmelor, într-o “prelungire a ezitării”, cum de- 
fineşte exilul în Grădini; e pierdut în Paradisul “cu bălării şi fantome” din oraşul poeților 
meteci. | 

O dislocare foarte importantă în structura teritoriilor poeziei lui Dinu Flămând se 
produce o dată cu volumul din anul 2000, Dincolo, cînd lirica sa primeşte o a treia di- 
mensiune, după ce imperiul plictisului şi vulcanul de vise multicolore de sub frunte vor fi 
trasat limitele şi punctele de contact ale primelor două: vulcanul lăuntric sparge crusta ce- 
nuşie de deasupra pentru a deschide orizontul unui dincolo al tuturor libertăţilor, unde se 
descojeşte tăcerea, e o desime de colburi, iar fiinţa primeşte mîngiierea altei lumini, din 
non-timp: “Tăcerea se descojea în adîncul şopronului unde/ miazănoaptea/ celor două ză- 
podii gemene stivuia de cîteva generaţii/ finurile/ cosite în august prin ani fără secetă. Era 
o desime/ de colburi şi timp uneori despicată pieziş de o/ rază de soare ce ţişnea printre 
două scînduri/ de dincolo. Era o rază de miere incendiată/ înaintînd prin uimirea priviri- 
lor noastre cu/ nepăsarea/ unui peşte primordial în oceanul nocturn./ Încremeniţi în această 
ploaie uscată ne întindeam/ mîinile spre o nepricepută senzaţie cu atingeri/ şi neatingeri/ 
lente, înmugurite de dincolo, iar mişcarea/ în lungul spadei clare făcea să tremure sporii/ 
întunecimii./ În suspensia zilelor de atunci am trăit/ primejdiile abandonului şi ne pregă- 
team să primim/ mîngiierea altei lumini din lăuntrul acelei lumini/ de non-timp:/ Aminti- 
rea lor e o rană de ploaie pe zid” (Raza). Eul se instalează în această desime de timp - atît 
de dens încît devine non-timp - ca o reacţie la sufocarea din spaţiile închise, căutînd de- 
partele, frisonul călătoriei spre oriunde altundeva decît blocul cu multe etaje din Paris; 
dincolo de secunda noastră fărîmiţată, într-o prezenţă prin absenţă, aproape-departe, cum 
spune poetul în Fractal, Mozaic şi Somn, fragmente din Dincolo, pentru a continua călă- 
toria în acelaşi orizont al aproapelui-departe în rîu neînrîurat şi întunericul se sperie de 
copil din Frigul intermediar, apoi, în Faleze. Dincolo, în volumul Grădini, e undeva, 
locul departe de aspra atingere a celorlalte două dimensiuni; “există undeva un rîu cu apă 
ce nu mai udă/ o scîndură aplecată la gardul peste care nu încetez să trec/ o potecă ce fuge 
adînc în pămînt de la un an la altul/ şi mirosul de cină venind seara de la casa abandonată/ 
un lătrat de cîine strivit de ecoul trenului ce s-a dus/fuioare de fum firave ieşind din hor- 
nuri demult căzute/ anumiţi copaci la umbra cărora se adună morţii/ unele stranii scîrţii- 
turi de la porţi încă nedeschise/ există cîțiva oameni care au trecut prin mine şi au rămas/ 
şi nenumărați nori de pe streaşină cărora se prelinge/ lumina somnului/ în nopţile mele cu 
insomnii de ploaie prin deşerturile/ în care toate acestea de acum înainte mă locuiesc/ fără 
să mă atingă”. 

Noii dimensiuni îi corespund două figuri lirice despărţite/unite cu o mare fineţe 
a sugestiei: dincoace e fiinţa care încearcă să vorbească, dincolo e aceea plecată după în- 
țelesuri. Poetul, adică, universul său, unde plictisul, lehamitea şi exploziile din lacul vul- 
canic dinăuntru se reformulează în zarea departelui. De la Apeiron la Stive de tăcere s-a 
scris povestea uneia dintre cele mai pasionante aventuri lirice din poezia noastră de azi. 

ROMANCIERUL 
ŞI CÂTEVA DIN PIERDUTELE SALE ILUZII“ 


Vasile IANCU 


A trecut ceva vreme de la publicarea eseului filosofic „La 
trahison des clercs” (1927). Teoria esenţială a lui Julien Benda din 
acest text filosofic — deşi câţiva comentatori l-au catalogat, poate, 
răutăcios, depreciativ, drept un pamflet deghizat — acea teorie a 
făcut carieră. Şi mai face. Dovadă că şi-n zilele noastre este citat 
— eseul —, discutat, aplicat la diverse fenomene culturale, sociale. 
Lucrarea este un fel de răfuială-reproş cu intelectualii vremii (în 
original, cu cărturarii) „angajaţi”. În ideologii, în opera politicului, 
în istoria terestră, contemporană, pledând pentru „valorile spiri- 
tuale în absolut, în istoric”. Pledoarie care este, să recunoaştem, 
fisurabilă. Nu poţi să ceri oricărui creator să fie rupt, izolat total de 
istoria timpului său, de istoria umanităţii, în genere. 

Ar fi o încorsetare într-un pat al lui Procust extrem de păguboasă, dogmatizantă 
pentru creatori (şi creaţie, desigur). Chiar şi din motivul simplu că fiecare creator de artă/ 
literatură/ valori spirituale/ culturale are antenele sale de recepţie a realului, are propriile 
sale idealuri în actul de zămislire a unui fapt simbolic, idealuri care, şi ele, nu sunt imua- 
bile, are talentul său specific şi modalităţi distincte de a şi-l pune în operă, are o psiholo- 
gie aparte, un caracter anume. Într-o societate normală, orice „teză”, orice „directivă” în 
câmpul literelor, artelor, ştiinţelor socio-umane, dar nicăieri, frizează absurdul. Fireşte, 
atunci când faci din creaţia ta un vehicul pentru o ideologie sau alta, nu mai e vorba de artă, 
de literatură, pur si simplu. 

Pierre de Boisdeffre afirmă, minimalizându-i vădit contribuţia (în a sa „Istorie vie 
a literaturii franceze de azi”), că singurul discipol al lui J]. Benda este Jean-Frangois Revel. 
Cred că s-a înşelat. 

lată că şi pe solul culturii române există — desigur, creator — un „discipol” (poate, 
şi emul?) al lui ]. Benda. În contemporaneitate. În haine şi tonuri particulare, cu idei spe- 
cifice, acordate realităţii noastre, timpului său. EI este Nicolae Breban. Vigurosul, origi- 
nalul romancier, cel care a dat cititorilor bucuria lecturii romanelor „Francisca”, „Animale 
bolnave”, „Bunavestire”, dar şi altele. Nu citisem opul la care ne oprim acum — „Trăda- 
rea criticii” —, când l-am asociat eseului semnat de francez, altfel, pomenit chiar în pri- 
mele pagini, ştiind opiniile autorului român, exprimate sau doar sugerate în presa culturală, 
precum şi în rarele sale intervenţii publice. Cum nimeni, însă, nu seamănă cu nimeni (nici 
în lumea oamenilor... comuni, pentru că nici frunzele unui arbore nu sunt identice până la 
ultima nervură), nici N. Breban nu-i asemenea lui Julien Benda, din „Trădarea intelectua- 

lilor”. Mai cu seamă că raportările critice la vremuri/ contexte/ spaţii culturale nu pot fi 
decât diferite. Una era Franţa culturală de după Primul Război Mondial, alta e România 
de după evenimentele din decembrie 1989. În Franţa acelor timpuri stânga bolşevică era 
extrem de agresivă şi câştigase numeroşi adepţi (unii, stipendiaţi de Kremlinul stalinist) 
în rândul intelectualilor, în România postdecembristă comunismul se pulverizase ca sis- 
tem de conducere statală (cu reziduurile pe care le ştim şi le percepem şi azi) şi destui cri- 
tici literari — că despre ei vorbim — au considerat că şi-au îndeplinit misia. Poate că unii 
dintre ei au şi obosit să mai fie cronicari. De ce să nu admitem şi acest fapt, omenesc, în 
fond? Şi mai e o diferenţă: românul Breban este, întâi de toate, aş zice, fundamental, ro- 
mancier; francezul Benda e, în primul rând, filosof (chiar dacă în dicţionare franceze este 
numit numai scriitorul şi, eventual, polemistul, eseistul Julien Benda, iar Pierre de Bois- 
deffre îl defineşte scurt şi... „romancier mediocru”, ceea ce poate fi şi adevărat). 

Dominantă în amplul eseu semnat de Nicolae Breban nu e nicidecum o răfuială 
cu elita criticii literare de la noi. Nici vorbă. Ci mai mult un regret că aceşti critici (şi-i por- 
tretizează) şi-au trădat, mai toţi, dacă nu toţi, uneltele care i-au consacrat. Ce i-au consa- 
crat, de fapt? Promovarea valorilor literaturii române contemporane şi punerea între 
paranteze critice a falselor valori, a acelor producţii literare oficiale şi oficializate, tipărite 
în tiraje de masă de regimul comunist, ca mijloace propagandistice, pe deasupra şi pre- 
miate, onorate cu bani mulţi, a literaturii „angajate” în formarea „omului nou”. Onestita- 
tea, nu doar a judecătorului, ci şi a omului N. Breban, caută motivațiile abandonării 
uneltelor criticilor în discuţie, caută să priceapă cursul noii critici, a noii literaturi. Sub- 
titlul cărţii explică acest demers: „... o încercare de a-mi înțelege timpul, cultura din care 
provin şi spiritul ei, în actualitate”. 

În introducere, se opreşte, în mod special, la Ion Negoiţescu, „splendidul critic 
şi istoric clujean (...), care, vai, nu şi-a putut duce la bun sfârşit proiectul lui de-o viaţă, 
publicând doar fragmente ale unei istorii posibile, cu nu puţine studii grăbite, însăilate şi, 
după părerea noastră, scrise sub imperiul unei alte cenzuri, interioare, decât cea căreia 
i-au fost supuşi, mai mult sau mai puțin, toți din patria comunistă”. Despre celelalte isto- 
rii literare (posibile ori tipărite), romancierul Nicolae Breban are păreri ferme, fireşte, di- 
ferite de la caz la caz, nuanţate, potrivite gustului său, gândirii sale, precizând că „nu aş 
vrea prin Studiul de faţă să mă erijez într-o postură care nu-mi convine şi nu mi se potri- 
veşte, aceea de arbitru al receptării. Sunt prea vechi şi decis profesionist al romanului ca 
să ambiţionez la alte titluri”. „Iluziile literaturii române”, istoria semnată de Eugen Ne- 
grici, este o „excelentă sinteză a literelor noastre, o iute şi incisivă panoramă asupra crea- 
ției literare”, „un fel de cinism aplicat”, care „se opune, poate, în primul rând stilului şi 
mai ales viziunii constructoare, universaliste pe care o propunea cu mai bine de jumătate 
de secol în urmă divinul Călinescu”. 

Proiectul lui Eugen Simion, din care a publicat patru volume — „Scriitori români 
de azi” —, „despre cărți şi autori pentru care a luptat curajos şi unde, adeseori, formulează 
judecăţi de valoare sigure, rezistente”, n-a fost împlinit. Pentru că, „ocupat cu înalte şi me- 
ritorii funcții culturale, şi l-a neglijat”. Nicolae Breban nu ia deloc în calcul şi ipoteza că 
E. Simion (dar şi alţi critici) nici nu are de gând să scrie o istorie a literaturii române. Poate 
că proiectul său este — a fost — altul. Autorul nostru „speră totuşi că va reveni asupra lui”. 
Tenacitatea sistematică a ardeleanului (şi cu sânge nemţesc în vine) nu concepe abando- 

nul, proiectul nefinalizat, fragmentul, fie el şi strălucitor. Vrea opere majore! 

Alt capitol e consacrat grupărilor literare, aşa cum le judecă scriitorul Nicolae 
Breban. Din capul locului face o distincţie netă, în opinia noastră, deloc lipsită de temei, 
dimpotrivă. „Azi se vorbeşte atât de mult şi de aiuritor (s.m. — V. 1.) despre generaţie, ui- 
tându-se ce au însemnat grupurile literare pentru dezvoltarea iute şi năvalnică a litera- 
turii naţionale...”. Sunt numeroase exemple care confirmă raționamentul: scriitori de vârste 
diferite, înghesuiți într-o generaţie sau alta numai pentru că au câteva modalităţi de ex- 
presie comune, scriitori care nu încap în nicio generaţie, aşadar, care scapă categorisirilor 
biologice. Unii scriitori nu sunt încadrabili nici curentelor literare predominante în timpul 
vieţii lor creatoare, darmite generaţiei din care, prin întâmplare, fac parte. Chestia asta cu 
generaţia cutare şi cutare, care ar îmbrăţişa nu ştiu ce stil, nu ştiu ce modalităţi expre- 
sive, care ar avea, cică, o viziune comună asupra conceperii textului literar etc., e pur şi 
simplu artificială. Şi nu slujeşte, cred, decât unor istorici literari care îmbrăţişează categoria 
— era să zicem dogma — generaţionistă din raţiuni de facilă metodologie pur didactică, de 
canonizare comodă. 

Lăsăm la o parte faptul că orice creator de literatură autentică — pentru că despre 
ea vorbim, în mod special — e unic în felul său. 

Nicolae Breban vorbeşte, între altele, de grupurile mari, formatoare de istorie li- 
terară, de la „Junimea” (şi — adăugăm — „Convorbiri literare”), „din jurul modestei reviste 
«Sburătorul»”, „de grupul de evrei care era la timona extrem de influentei «Gazete lite- 
rare», revistă condusă de un redactor-şef care nu era evreu, Paul Georgescu, de grupul 
oniric, de acela format la revista „Steaua ”, de grupul de la Păltiniş ş.a.” Ironia autorului 
— frecvent întâlnită în „Trădarea criticii” se aplică şi în cazul unui membru al grupului din 
urmă, „fostul filosof” Liiceanu. „Cum veţi răspunde, să zicem, la judecata de apoi, maes- 
trului dvs., Noica, la faptul că ați trădat vocaţia de filosof pentru care, se părea, aveaţi se- 
rioase aptitudini?”, e întrebat autorul „Jurnalului de la Păltiniş”. „Liiceanu se justifică — 
scrie N. Breban — afirmând că jurnalele pe care le publică (şi pe care prietenul său N. Ma- 
nolescu le premiază cu mare aplomb la România literară), sunt de fapt un răspuns. Dl. 
Liiceanu — şi poate şi cunoscutul critic — vor să ne facă să credem că aceste jurnale sau 
false memorii sau ce-or fi pot avea pretenţia de a fi proză, mai ştii, poate chiar roman!” 
Şi o ultimă observaţie: „... nici o revistă literară după revoluţie şi nici măcar notabila şi 
citita, prestigioasa Românie literară nu se poate lăuda că a anunțat o nouă direcţie...” 
Despre G.D.S. numai atât: grupul şi revista „22” „au devenit, destul de repede, doar vocea 
unei secte culturale, a unei «false elite»”. 

Pana prozatorului de faţă se ilustrează în cel mai bogat compartiment al volu- 
mului: „Portrete“. Îi aflăm aici pe: Lucian Raicu, „mo/doveanul meu evreu, ce purta, cu si- 
guranță, fără a părea lucid de asta, praf de geniu pe epoleții invizibili ai mantiei sale 
literare”, Matei Călinescu, „fostul prieten, excelentul critic şi teoretician literar român”, 
devenit pragmatic precum americanii, Nicolae Manolescu, alt fost prieten, „important 
critic şi istoric literar care s-a născut într-o zi de mare noroc”, Eugen Simion „care a ară- 
tat înalte virtuţi în ceea ce priveşte interpretarea şi lupta pentru afirmarea multor valori 
contemporane”, reproşându-i însă „o prea iute acceptare a evidenţei factorilor de decizie, 
de influențare a lumii şi pieţei literare”. Mai sunt „portretizaţi” Gabriel Dimisianu („nu 
a păşit pe terenul mai aspru al monografiilor, studiilor, sintezelor”), Mircea Martin („s-a 

lăsat tras de ispititorul curent al teoriei es- 
teticului românesc şi european”) şi foarte 
fugar (într-o pagină!) Al. Călinescu, Cor- 
nel Ungureanu, Petru Poantă şi Irina Pe- 
traş. 

Ultimul capitol poartă genericul 
titlu „Stafia prezentului”. Care stafie e 
„compusă din discursuri «morale», excesiv [ inechinoaidabile 
imflamate, acuze publice de pe un tron | 
auto-construit, mii de articole de ziar şi re- 
viste care se învârt în jurul problemelor 
mici, ades inventate, cu aere doctorale, su- 
ficiente prin aceea că se recoltează din 
acea felie de intelectualitate a țării, cel mai Garii MOLDOVAN 
adesea necreatoare, în sensul exact al aces- Tiechiinociabila 
tui cuvânt, parazitând însă binişor pe cul- Cluj-Napoca, Eikon, 2010 
tură, pe trecutul literar, cu o insistentă 
mixtiune cu acelaşi fragment segment al ac- 
tanților politici, ceilalți fiind de-a dreptul 
afurisiţi”. Ar fi voit să facă parte din această 
„elită”, zice Nicolae Breban, şi Marin 


Li 
Preda şi Nichita Stănescu, dacă ar fi trăit, ! 
„ca să luăm doar doi giganți postbelici, a 3 
căror persoană sau operă nu sunt aproape i 
niciodată citate, discutate, dacă nu sunt de-a Z 
dreptul calomniate de membrii acestei “ 
«elite» cu tot mai accentuate semne de ve- - 
ritabilă sectă a culturii”. Dar azi, nici ro- Theodor CODREANU 
mancierul nu mai doreşte această „onoare”. Transmodernismul 


Şi (se) întreabă ironic: „De alrfel, cine ne-ar ligi Pr imeepe EetiaDLl 


putea-o conferi?” Sunt, în „Trădarea criti- 
cii”, şi iluzii pierdute ale scriitorului Bre- 
ban. 

Orgoliosul polemist, puternicul 
romancier, în răspăr cu noua „elită” inte- 
lectuală, cu o bună parte a criticilor literari, 
cu reproşuri, poate, nu întotdeauna drepte, 


cu oarece frustrări şi gânduri sceptice, ne 3 
oferă cu certitudine o carte ce ne îndeamnă n: 
la meditaţie. = 
îi 

e aul [si 

. [5] 

Bianca BRATU = 

* Nicolae Breban. Zrădarea criticii, Bucureşti, Învățătorul Ion Creangă $ 
Biblioteca „Ideea europeană“, 2009 laşi, Princeps Edit, 2011 S 

O CARTE DESPRE SINELE ARHAIC 
ŞI DIALECTICILE AMINTIRII“ 


Daniel CORBU 


Ceea ce poate observa cititorul care răsfoieşte filă cu 
filă din aparatul critic aplicat marelui humuleştean este că Ion 
Creangă este un scriitor fără reproş. Nici un comentator nu 
i-a reproșat humuleşteanului că un oarecare fragment din 
Amintiri, din Nichifor Coţcariul sau din poveştile sale are 
scăderi estetice, impardonabile scăderi de stil, abateri de la 
moralitate, Creangă rămânând, aşa cum afirma N. lorga prin 
1890, „cel mai original şi mai românesc dintre prozatorii 
noştri”. 

Trebuie spus că opera lui lon Creangă a cunoscut cel 
puţin trei perioade ale receptării critice. Cea dintâi, critica 
aurorală, având drept protagonişti pe Nicolae Iorga, Leca 
Morariu, Grig. |. Alexandrescu, C. Săteanu, Dumitru Furtună, 
Garabet Ibrăileanu, N. Țimiraş, E. Lovinescu, Jean Boutiere 
ş.a., se afla sub semnul entuziasmului şi cel al apologeticului. 
Într-o a doua etapă a receptării, care începe cu studiile lui G. Călinescu (Viaţa lui Ion 
Creangă apărea în 1938), exegeţii au impus imaginea unui creator complex, o speţă de ho- 
merism, „o perfecţiune în elementaritate”, cum a spus Vladimir Streinu. Dar nici un exe- 
get al acestei perioade de receptare critică (Tudor Vianu, Pompiliu Constantinescu, Şerban 
Cioculescu, G. Ivaşcu ş.a.) n-a negat ideea de creaţie estetică superioară impusă de la în- 
ceput, umorul cu totul original şi, mai ales, ştiinţa de a folosi „stereotipiile culturii orale” 
pentru a-şi impune modele proprii. Cea de-a treia etapă de receptare este o relecturare a 
operei lui Creangă din perspectivele noi asupra textului aduse de semiotică, de postmo- 
dernism şi implicaţiile sociale ale postmodernităţii, precum şi de interpretarea critică din 
unghiul ezoterismului. Noile interpretări sunt semnate de Vasile Lovinescu (Creangă şi 
Creanga de aur), Valeriu Cristea (Dicţionarul personajelor lui Creangă), Eugen Simion 
(on Creangă. Cruzimile unui moralist jovial), loan Holban (Jon Creangă. Spaţiul memo- 
riei), Irina Petraş (Un veac de nemurire), Constantin Parascan (Măştile inocenței), Petru 
Rezuş (Creangă, mit şi adevăr), Gheorghe Crăciun (Amintirile din copilăria cuvintelor), 
Mircea A. Diaconu (Jon Creangă. Nonconformism şi gratuitate), ca să numim cele mai im- 
portante studii. 

Cartea academicianului Mihai Cimpoi (Sinele arhaic. Ion Creangă: dialecticile 
amintirii şi memoriei) se încadrează cu asupra de măsură noii etape de receptare critică a 
operei lui Creangă. Şi nu cred că vom comite o greşeală aşezându-l pe exegetul de la Chi- 
şinău alături de Vasile Lovinescu şi Eugen Simion, adepți ai metodei simbolologice, în 
care primează descifrarea scenariilor simbolice şi semnele ezoterice accesibile doar ini- 
țiaţilor. 

Pornind de la arhetipalitatea de fond a lui Creangă, de la sinele arhaic şi dialectica 
memoriei, exegetul susţine spectaculoase argumentaţii critice, după ce în fiecare capitol 

lansează o idee provocatoare. Capitole pre- 


cum Naturalitatea, Antifrasismul, Mitolo- 
gia personală, Carnavalescul, Omul ironic, 
Ludicul, Anecdoticul. Eu/Celălalt care oferă 
studiului carnalitate, sunt demonstraţii de 
mare fineţe, folosind grile moderne şi post- 
moderne, privind actualitatea operei lui Ion 
Creangă. 

Dacă Eugen Simion, un recunoscut 
hermeneut al biograficului, aplica, în cartea 
sa Jon Creangă. Cruzimile unui moralist jo- 
vial (Ed. Princeps Edit, 2011) disocierea 
biografistă eul biografic şi eul profund, nici 
Mihai Cimpoi nu scapă de grila ergografică 
(Barthes) şi nici de cea a eului care vrea să 
fie altul (Rimbaud). De asemenea, ca şi 
Eugen Simion, academicianul Mihai Cim- 
poi consideră Amintiri din copilărie nu o 
autobiografie, ci o autoficțiune, în care ele- 
mentele autobiografice îşi înmulţesc şi îm- 
bogăţesc semnificaţiile.  „„Acordurile 
dramatice ale autoficţiunii — afirmă Mihai 
Cimpoi —, ca şi acordurile tragicului exis- 
tenţei sunt anihilate prin amânare şi elibe- 
rare cathartică, fiindcă va cânta doar 
plăcerea cu care el îşi ţine discursul ca actor 
în marele teatru al lumii, Zheatrum mundi.” 
Autorul prezentei cărţi, Sinele arhaic, sus- 
ţine ideea că „discursul narativ crengian se 
structurează antifrastic, adică în temeiul 
unei procesuale devieri de la sensul adevă- 
rat” şi că avem de-a face cu „o insinuare 
glisantă a contrariului de la o diversiune se- 
mantică bine orchestrată, care să impună 
sensul comic/ironic”. Sunt astfel numeroase 
idei originale, deseori şocante (aşa cum ne- 
a obişnuit Mihai Cimpoi în toate studiile 
despre clasici, începând cu Eminescu), spri- 
jinite pe argumentaţii psihologice, filozo- 
fice şi filologice şi grile noi de lectură. 

Sinele arhaic. lon Creangă: dialec- 
ticile amintirii şi memoriei este o carte in- 
citantă prin originalele demonstraţii şi noile 
sensuri descoperite în opera clasicului Ion 
Creangă, pe care şi-l dispută chiar şi post- 
moderniştii. 


* Mihai Cimpoi. Sinele arhaic. lon Creangă: 
Dialecticile amintirii şi memoriei (eseu), 
Iaşi, Editura „Princeps Edit“, 2011 


Eugen SIMION 
Ion Creangă 
Cruzimile unui moralist jovial 
Prefaţă de Mihai Cimpoi. 
Iaşi, Princeps Edit, 2011 


Ion Creangă 
Nonconformism şi gratuitate 
Iaşi, Princeps Edit, 2011 


I.D. MARIN 
Pedagogia lui Creangă 
Iaşi, Princeps Edit, 2011 

CELE MAI FRUMOASE ÎNTÂMPLĂRI 
SE SCRIU PE AER“ 


Cristina CHIPRIAN 


Volumul lui Gheorghe Mihai Bârlea, Umbra lucrurilor, consemnează stări inefa- 
bile de tranziţie între patrimonii poetice recunoscute: amintirea, reflecţia, nostalgia, peste 
care se proiectează nuanţa adumbrită a înţelegerii - titlul sugerând schimbarea insesizabilă 
de optică atunci când creezi umbra sau când o percepi cu adevărat. 

Imaginarul panoramează spaţiile originare şi pe acelea culturale, marcând atmosfera 
şi identificând eul liric în ipostaza ingenuă a descoperitorului de minuni sau de adevăruri. 
Lucrurile „îşi încep viaţa în vis”, apoi intersectează realitatea ca, în cele din urmă, să lase 
„o parte de umbră” în viziunea poetică. Imaginea vizualizează conceptul, definindu-l în 
trepte: să povesteşti seara, întunericul, suferinţa, iar sufletul să reacționeze chiar înainte de 
aceasta, „cu un pas înaintea lucrurilor.” Poemul se delimitează prin viziune, dar mai ales 
prin muzică (În penumbra poemului). Trăirile reale şi cele rememorate se acumulează 
pentru a produce mareea cuvintelor „pe sufletul o albie de râu / în care mari lopeţi ne 
sapă...” | 

Există un conflict interior al conştiinţei cu eul său originar (Lasă-te prădat), o criză 
a identităţii: „nepotrivirea câtă există/[...] din vina cuvintelor.” Cuvântul devine semnul 
unei existenţe tainice, care dedublează eul şi aruncă punți către tărâmul promis. „Cătuşele 
zodiei” capătă dubla semnificaţie a naşterii pe pământ şi a corespondenţei cosmice. Cu- 
vântul îşi regăseşte rezonanţa psalmică în relaţie cu textul revelat: „şi un psalm peste ge- 
nunchi gândind [...] aromele largului m-or îmbăta.”(Arderi) Prins în miracolul zicerii, eul 
liric contrabalansează iubirea şi moartea: „şi nu este dat omului să se teamă de dragoste.” 
(Joc tainic). Controlul imaginilor este uneori pierdut, ca şi cum privirea se exilează în 
fragmente disperate, neconştientizate: „cineva răzbună un vis” (Crochiu) 


Imaginarul conturează real chiar şi iluzia: „prezenţa ta îmi face bine/lucrurile încep 

să se întrebe”. Ironia suavă estompează 
gândirea: „ţi-aş răscoli sufletul cu lungi/in- 
cantaţii din Cântarea Cântărilor”. Declara- 
ţia de dragoste este „ca o şansă/a 
textualismului duios”, „trezind / calde im- 
pulsuri pentru estetică”. Conceptul îşi re- 
descoperă impulsul cotidian, ocazionând 
spiritului veritabila sa desfăşurare. Într-o în- 
cercare de artă poetică, identificăm conflic- 
tul între trupul imperfect al poetului şi 
esenţa sa creatoare: „ar semăna cu unul din 
poemele cele mai frumoase[...]/el este 
numai un om frumos[...] (Poetul). Poezia, 
sau Cartea albă, se constituie din cele mai 
frumoase întâmplări care se scriu pe aer / 
respirând”. Visul se face gând, gândul ia 
formă concretă, „cuvintele îşi întâlnesc 
vocea/şi nimeni nu tulbură înţelegerea lor”. 

Arta şi viața conturează esenţa poetică 
a unui creator care încearcă desprinderea de 
concept şi reîntoarcerea la concret printr-un 
excurs în memorie şi meditaţie, la finele că- 
ruia suntem avertizaţi să nu deducem că 
arta ar fi superioară vieţii. Probabil nici 
viaţa superioară artei. Pentru că lucrurile se 


află de fapt în umbra lor. 


* Gheorghe Mihai Bârlea. Umbra lucrurilor, 


Cluj-Napoca, Editura „Dacia XXI“, 2010. 


"= Galaicu-Păun 


O  — 


Arme grăitoare 


ramasa 


Emilian GALAICU-PĂUN 
Arme grăitoare. Poeme 
Chişinău, Cartier, 2009 


Aurelia BORZIN 
Chişinăul e o tabletă de ciocolată 
Bucureşti, Vinea, 2010 


Grigore VIERU 
Cele mai frumoase POEZII 
Transpuse în germană de Ion Mărgineanu 
Concepţie grafică de Andrei Ichim 
Chişinău, Cadran, 2010 


Ca 

DESPRE ETNOLOGIE, 
CU ÎNTREITĂ MÎHNIRE* 


lon FILIPCIUC 


Deschid cu înfrigurare o carte recentă de etnologie, chiar astfel intitulată de cunoscu- 
tul şi harnicul folclorist Iordan Datcu, Cartea de etnologie, Studii şi articole publicate în 
revista „Răstimp” (nr. 1/ 2002-nr. 1/ 2009), cu o menţiune demnă de luat în seamă — „Carte 
apărută cu sprijinul Centrului Cultural Mehedinţi” —, chiar de către cei stipendiaţi să se în- 
grijească de tradiţiile culturale din întreaga ţară, şi mă cuprinde o întreită mîhnire. 

Înainte de toate, pentru că din 2002 pînă în 2009 au apărut foarte multe cărți de etno- 
logie, despre care nu aveam ştire, nu am reuşit să le văd sau să le citesc şi tare aş fi vrut 
să le am în casă. Între acestea, trebuitoare mi-ar fi cîteva instrumente de lucru: 

Culegeri de texte, precum Sărbători şi obiceiuri. Vol. I, Oltenia, cu răspunsuri la an- 
cheta pentru Atlasul Etnografic Român, care va fi structurat în patru serii, în 20 de vo- 
lume, editat de Institutul de Etnografie şi Folclor „C. Brăiloiu” din Bucureşti, coordonat 
de Ion Ghinoiu la Editura Enciclopedică, Bucureşti, 2001, 400 p., ce „contribuie la o mai 
bună cunoaştere a zăcămintelor folclorice şi etnografice româneşti” (p. 11); Bibliografia 
generală a etnografiei şi folclorului românesc (1905-1918) vol. II, coordonată de regre- 
tatul savant Adrian Fochi şi redactată acum de loan Şerb, urmare a volumului I (cuprin- 
zînd perioada 1800-1891), publicat în 1968, lucrare ce „nu este o simplă listă de titluri, 
întocmită din nevoi particulare — cum s-au mai făcut şi în trecut —, ci izvorăşte din consi- 
deraţii ştiinţifice unanim recunoscute pe plan internaţional şi reprezintă un elaborat ştiin- 
țific sistematic, la nivelul exigenţelor mondiale” (Adrian Fochi, Cuvint înainte); Legende 
din Plaiul Cloşani, culegere de Cornel Boteanu, 2002; monografia Vădeni (pe Prut), stră- 
veche vatră de cultură, realizată de Stelian Spânu, Ed. Saeculum 1.0, 2002, 126 p.; altă 
monografie despre Spermezeu, străvechi sat românesc de la poalele Ţibleşului, de preot 
Marius Dan Drăgoi, Editura Limes, Cluj-Napoca, 2001, 383 p.; Atlasul etnografic român, 
vol. I. Habitatul — cu secţiunile 1. Satul; II. Gospodăria; Il. Locuinţa şi interiorul — edi- 
ţie coordonată de Ion Ghinoiu, Editura Academiei Române şi Regia Autonomă Monitorul 
Oficial, Bucureşti, 2003, 272 p., despre care editorul scrie că apare „tîrziu, după ce ţări pre- 
cum Austria, Germania, Suedia, Polonia, Elveţia, Belgia ş.a. îşi au de multă vreme ase- 
menea lucrări fundamentale”, întîrzierea avînd însă şi două avantaje: „folosirea experienţei 
lucrărilor din ţările citate şi cartografierea computerizată a hărților”. De precizat că volu- 
mul al doilea a fost tipărit în 2005, iar cel de al treilea în 2008, semn că lucrurile merg pe 
un făgaş promiţător. (p. 48-51). 

Profile mai sumare sau mai bogate de etnologi ca I. C. Chiţimia, cu un veritabil me- 
moriu de activitate (p. 28-35 şi 176-192), Ion Pop-Reteganu (p. 36), lon Diaconu (p. 37- 
38), Elena Niculiţă-Voronca (p-38); Lucia Berdan (p. 39), Paul H. Stahl (p. 41-42), 

Gheorghe 1. Neagu (p. 52-57); Ovid Densuşianu (p. 58-61); Ovidiu Papadima (p. 61-62); 
Ion Nijloveanu (p. 68); George Muntean (p. 69); Cornelia Călin-Bodea (p. 69-70); Grigore 
Bostan (p. 70-71); lon Muşlea (p. 72-75); Dumitru Stanciu (p. 76-77); Alexandru Dima (p. 
78-96); Gheorghe C. Mihalcea (p. 99-100); Constantin Eretescu (p. 101-104), între ale 
cărui cărţi este prezentată Fata Pădurii şi Omul Nopţii în compania fiinţelor suprana- 
turale, Ed. Compania, 2007, 576 p. şi Știma Apei. Sudii de mitologie şi folclor, Ed. Et- 
nologică, 2007, 280 p.), Dumitru Pop (p. 105-107 şi 136-138); Otilia Hedeşan (p. 
107-109); Petru Ursache (p. 110-114); loan Şerb (p. 115-120 şi 128-130), Petre V. Ştefă- 
nucă (p. 121-127); S. FI. Marian (p. 131-135); Ştefania Cristescu-Golopenţia (p. 161-187); 
Hary Brauner (p. 168-171): Ovidiu Bârlea (p. 172-175); Gheorghe Vrabie (p. 193-196); 
Grigore Botezat (210-211) şi Gh. Pavelescu (p. 212-214). 

Apoi, studii de mitologie semnate de Ion Taloş, Petit dictionnaire de mythologie po- 
pulaire roumaine, Ellug, Universit6 Stendhal, Grenoble, 2002, 216 p., ori de autori pre- 
cum loana Andreescu (p. 197-204) şi Mircea Eliade, cu etnografie şi folclor în Jurnalul 
Portughez (p. 205-209). O menţiune specială merită periodicul „Revista Asociaţiei învă- 
țătorilor mehedinţeni”, apărut lunar la Turnu Severin, între 1928 şi 1944, probînd că inte- 
resul pentru cultura tradițională este oarecum statornic în Mehedinţi. 

Despre toate aceasta scrie etnologul Iordan Datcu şi nu-mi rămîne decît să-i admir dă- 
ruirea-şi răbdarea în a consemna roadele unei munci pe care nimeni nu o răsplăteşte, deşi 
fiecare carte se aşează la consolidarea temeliilor fiinţei naţionale. 

Şi, parcă pentru a mă întrista şi mai mult, Centrul Cultural Mehedinţi îmi trimite ulti- 
mul număr din revista „Răstimp”, Drobeta-Turnu Sevrin, publicaţie prin care observ că 
reuşeşte un fapt cultural demn de toată gratitudinea. Aş spune chiar, lansîndu-mă într-o fi- 
gură poetică nu prea la locul ei într-o asemenea discuţie, că la Turnu Severin „Răstimp” 
este un far care, din cînd în cînd, mătură cu un puternic fascicol de lumină spaţiul etno- 
grafic din toate ţinuturile româneşti. Bine ar fi să ajungă şi la Suceava, pentru că aici, într-o 
instituţie similară, finanțată din ban public, se tipăresc opuri fără nici o legătură cu 
etnologia ținutului de către un ...închipuit editorial care îşi închipuie că reproducînd de-a 
hurta articole şi fotografii, colportate de prin publicaţii bucovinene interbelice, sau exhi- 
bînd publicitate mascată unor fotogenice grupuri folk, face cultură tradiţională, cînd există 
în Bucovina atîtea manuscrise — şi la Cernăuţi, şi la Suceava, dar şi prin alte oraşe sau sate 
—, cu sau despre folclor încă nefrunzărite măcar. Ca să nu mai pomenesc de colecţia Cîn- 
tece din Bucovina, iniţiată de Matthias Friedwagner prin-1910 şi rămasă în cea mai mare 
parte inedită chiar şi după un veac de la culegerea textelor. 

Spun la Suceava, unde încă mai stă în picioare casa lui S. FI. Marian, cu o bibliotecă 
etnografică pe măsură şi cu priceperea şi puterea de muncă a doamnei Aura Brădăţeanu, 
care cu adevărat „şterge colbul” de pe manuscrisele savantului bucovinean şi editează Bo- 
tanica poporană română, cu acuratețe filologică şi într-o splendidă ţinută grafică. 

Tare mă tem însă că în secţia pentru conservarea şi promovarea tradiţiei culturale de 
la Centrul Cultural „Bucovina” din Suceava nici nu există o bibliografie cu monografiile 
sau cărțile de profil apărute în ultimii ani în acest spaţiu. Pentru menirea unei asemenea 
instituţii, a se consulta volumul Creaţia populară românească. Lucrări editate de centrele 
judeţene ale creaţiei populare 1954-2002, bibliografie întocmită de Stelian Cârstean, Cen- 

trul Naţional pentru Conservarea şi Promo- 
varea Culturii Tradiţionale, Bucureşti, 
2003. Oricum, în publicaţia „Revista Bu- 
covinei” de la Suceava se lăfăie de cîţiva 
ani O singură semnătură care nu are compe- 
tență decît în „înjurătură”. Or, în acel gene- 
ros „Răstimp” din Mehedinţi citim dări de 
seamă nu doar despre cărţile folcloristice is- 
cate în judeţul de la Dunăre, ci de la Bis- 
triţa, din laşi, Bucureşti sau Paris. 

În al treilea rînd, sînt mîhnit de indife- 
rența generală față de etnologie şi tradiția 
folclorică, singura valută culturală cu care 
ne mai putem înfăţişa în pridvorul european 
al popoarelor civilizate, care, într-un mo- 
ment istoric, vor trebui să dea seamă în faţa 


„judecății de apoi a culturii şi prin ce expre- 


sii estetice şi-au dobîndit mîntuirea, neam 
cu peam. 

Cartea de etnologie este, în fapt, o isto- 
rie fragmentară şi aleatorie a folcloristicii şi 
etnografiei româneşti din primul deceniu al 
mileniului III. Meticulozitatea autorului, 
aşezarea fiecărei cărți în rama paradigmei 
subiectelor abordate de etnologi şi preciza- 
rea importanţei ştiinţifice a lucrărilor în 
context românesc sau mondial sînt abordate 
într-un stil sobru, echilibrat, fără accente 
critice prea dure şi fără elogii pantagruelice. 

Într-un cuvînt, Cartea de etnologie al- 
cătuită de etnologul Iordan Datcu atrage 
atenţia că în ţara noastră mai viețuiesc vreo 
cîţiva cărturari vigilenţi, harnici şi compe- 
tenţi în a oferi lumii şi faţa luminată de tra- 
diţia folclorică a poporului român. Cea 
brăzdată de manele şi taclale politice tra- 
gem nădejde să nu ne întunece şi viitorul. 


* Iordan Datcu. Cartea de emmologie, Studii 
şi articole, Craiova, Editura MIM, 2009 

INTRANSIGENȚA METAFOREI” 


Carmelia LEONTE 


Rostiri sacadate, volute aspre, colțuroase prin care se exprimă sensibilul, diafanul, 
aceasta este miza stilistică a Cărţii cu anluminură semnată de Paul Aretzu. Enunţuri ex- 
trem de concise, formate uneori din numai câteva silabe, sacadarea respirației poetice prin 
multitudine de sintagme surprinzătoare, puncte atotputernice şi ubicue ce fracturează per- 
cepţia, toate acestea vor să sugereze abrevierea acestei lumi, structura ei mozaicată, im- 
posibilitatea de a reface întregul în absenţa revelaţiei, scurtimea timpului şi, implicit, a 
spectacolului din care facem parte. Evident, eliberarea de artificii inutile în căutarea esen- 
țialului. A fi în esenţă înseamnă a fi în Dumnezeu. Dar enunţurile simple au scopul nede- 
clarat, isihast, de a opri gândurile în loc pentru a ne putea umple de fiorul rugăciunii. 
Poezia se estompează îndărătul mesajului teologic. Face un pas înapoi. Pasul este spre na- 
tura mistică a persoanei, spre dezvăluirea omului interior, în sensul în care Berdiaev vor- 
bea despre asta. Şi acest om se arată prin gesturi mărunte dar încărcate de gravitate. Şi 
totuşi, spre deosebire de Cartea psalmilor, unde poetul adoptase un limbaj biblic, de 
această dată scriitura optzecistă este prezentă, chiar dacă printr-un abia detectabil ecou. 
Discrepanţe valorice între versuri fragmentează percepţia provocând aşteptări frustrate 
(iată deja conturat principiul metaforei!) prin schimbarea radicală a orizontului de desfă- 
şurare. Introducerea desuctului, a derizoriului în planul afirmării persoanei destabilizează 
speranţa pentru a o reconstrui pe un temei mai profund, cel al acceptării omului în toate 
paradigmele sale: „pe o sfoară sunt agăţate cămăşi fără guler, fără cap,/ izmene fără labe, 
fără sex./bem vinul îngropat în ulcioare./ lângă apa mării ca nişte păsări. cei/ cu gustul bo- 
tezului./ ca o rană înjunghiată, un buric triunghiular pe cer./ vieţuitoarele ling mâinile, se 
lipesc de piele./ bătrâni, cu buze ostenite, rezemaţi de umbrele/ noastre.” 

Nu e vorba de invulnerabilitate în lupta cu nimicul prăfos al existenţei — teama 
(creştină) de Marele pluteşte ca o pânză argintie peste lucruri — , ci de renunţarea la indi- 
vidualitatea meschină în favoarea metamorfozelor ireversibile pe care le provoacă accep- 
tarea celuilalt, a Persoanei. Poetul trăieşte sentimentul religios într-o deplină uitare de sine 
şi într-o totală ignorare a efectelor de scenă. Pândeşte gesturile mărunte ale aproapelui 
pentru a le îngreuna cu semnificaţii, pentru a le restabili coerenţa, punându-le totodată în 
valoare simplitatea. Este de remarcat că aceste gesturi sunt lipsite de temporalitate, fiind 
limpezi şi elocvente în sine, parcă aflate în căutarea unei realități absolute, pe care o as- 
cund şi în acelaşi timp o relevă. Este o poezie care impresionează prin gestul tăcut şi sme- 
rit, probabil ca urmare a convingerii autorului că limbajul, chiar angelic fiind, nu asigură 

transfigurarea ontologică a condiţiei umane. Ci numai simplitatea poate conduce spre si- 
nele fiecăruia (Sf. Augustin, în Confesiuni, spunea: „Târziu te-am iubit, frumuseţe atât de 
veche şi atât de nouă! Şi iată, tu erai înlăuntru, iar eu în afară, şi te căutam acolo...”). Deşi 
a fi simplu e un lucru greu. Echivalează cu o periculoasă coborâre în sine, în istoria sacră 
a persoanei: „precum aducerea de lumină de sfioşi./ i-am scos ghetele şi i-am tras mâne- 
cile de la/ palton./ primii paşi în istoria sacră. pe lângă păsările/ troiţelor ciugulind în ră- 
zoare// în alte limbi. şi cu dichisuri poleite./ carte suflată de duhul pre limbă rumânească.” 
Să arăţi lucrurile cu degetul — sau mai mult: să îl arăţi pe Dumnezeu cu degetul, prins în 
vâltoarea lumii ca într-o plasă — este o îndrăzneală care trebuie apreciată, o dovadă de 
curaj. „eram mulţi./ nu-ncăpeam pe câmpul minat/ cu boabe de grâu, cu seminţe/ de floa- 
rea soarelui ori de dovleac./ luam pâinea blândă cu mâini de gunoier. şi scriam pe/ ea ca 
pe o hârtie poroasă./ până a venit zăpada inutilă, fără de asemănare./ dinăuntrul cărţii./ dar 
eu despre retragere aş fi vrut să vorbesc./ despre infundibul. despre sfânta limbă moartă./ 
în care geamurile dau în interior./ ca ochii muribunzilor. împăienjeniţi/ de luciditate. din- 
colo de reproducerea timpului./ în vidul ce rămâne după consumarea zilei.” Observăm că 
a lua o pâine în mâinile aspre (de gunoier) contrabalansează lupta cu nimicul copleşitor şi 
uniformizant. Realitatea gestului devine evidentă şi invulneravilă. Pentru că gesturile se 
văd pe pânza lumii, însă dincolo de ele poetul întrezăreşte pe acel Cineva care este resor- 
tul lucrurilor, Adevărul. Ce este pâinea dacă nu metafora intransigentă a trupului lui Hris- 
tos? 

Aşadar, insignifiantului i se conferă valoare estetică. Ba mai mult, spirituală. El 
poate omogeniza existenţa care suferă de un fragmentarism defăimător, adică de o condi- 
ţie pur retorică, subminată din interior de stridenţă şi de singurătate. Soluţia problemei 
este restabilirea condiţiei de imnograf a poetului. Nu întâmplător sunt invocate în volum 
manuscrisele bisericeşti, remarcabile prin arta de a mânui tăcerea şi miniaturalul. Paul 
Aretzu şi-a însuşit ceva din gândirea cărturarului anonim, retras în chilia lui, ceva din aple- 
carea-i semnificativă asupra lumii, redând efemerului conotaţii mistice. Doar ştim bine: lu- 
crurile mărunte le ascund pe cele mari! Întregul volum se sprijină pe greutatea paradoxală 
a gestului efemer care susţine lumea, contribuind la împietrirea unei pagini de viaţă. La 
strălucirea unei icoane. Atunci când poetica gestualității lipseşte, poezia se transformă în 
peliculă cu pretenţii de obiectivitate sacerdotală. Aceasta este maxima simplitate care pro- 
duce şi un maxim efect. Majoritatea scenelor par a fi lipsite nu numai de temporalitate, dar 
şi de culoare. Avem impresia că ne scufundăm în nişte fotografii alb-negru tensionate prin 
interioara lor căutare a esenţialului (în contradicţie cu „anluminura” din titlu) şi atrăgân- 
du-ne în vâltoarea lor ireversibilă. Poezia devine o mască a tăcerii şi un zbor spre înalt. Este 
o metaforă verticală. Intransigentă. 


* Paul Aretzu. Cartea cu anluminură, Piteşti, Editura Pământul, 2010 

SPIRU HARET: LECȚIA REFORMATORULUI 


Alexandru ZUB 


În plin proces de schimbări socio-politice şi mentale, de un dramatism evident, 
tema însăşi a schimbării chibzuite, raţionale, devine una de strictă actualitate. Identifica- 
rea de exemple, modele, metode, sub acest unghi, se vădeşte extrem de utilă. 

De aceea, a evoca, oricât de succint, figura lui Spiru Haret, acum, când se împli- 
neşte un secol de la moartea sa, nu e decât prea firesc. Orice mare figură din trecutul stu- 
diabil merită atenţie, însă anumite figuri, cele care ne-au marcat benefic destinul, în 
momente cruciale, au dreptul la o prezenţă mai vie în memoria şi inima noastră. Este mai 
ales cazul amintit, al cărui nume se evocă predilect în legătură cu reforma învăţământului 
de la finele secolului XIX şi din anii următori, însă care a jucat un rol mult mai important, 
sub unghi social, unul a cărui actualitate este neîndoielnică!. S-a mai spus acest lucru, 
semnalându-se analogii între epoca lui şi anii atât de tulburi, traversaţi de noi, în căutarea 
unui echilibru mai stabil pe tărâm politic, economic, moral?. La timpul său, în ultimul sfert 
al secolului XIX, Spiru Haret, savant pozitivist şi pedagog de elită, căuta soluţii adecvate 
la o criză a educaţiei publice, care se prelungea din altă generaţie, în cadrul unui proiect 
modernizator ce implica şi asemenea convulsii. Spre deosebire de alți cărturari, matema- 
ticianul Haret înţelegea să-şi pună uneltele disponibile în slujba societăţii româneşti, la a 
cărei ameliorare pe multiple planuri voia să contribuie optim. Nimic mai semnificativ 
decât subiectul ales pentru discursul său de recepţie la Academia Română, unde a promis 
să trateze, în 1892, „influenţa ştiinţelor pozitive asupra condiţiilor vieţii moderne'*. Din 
păcate, discursul n-a mai avut loc, însă ideile respective se pot degaja din restul operei. 

Născut în laşi, la 15 februarie 1851, Spiru Haret a studiat la Bucureşti, apoi la 
Paris, ştiinţele fizico-matematice, cu un interes special pentru astronomie, domeniu în care 
a obţinut şi o anume notorietate. Un crater de pe faţa invizibilă a lunii îi va purta numele, 
postum, la propunerea Uniunii de resort. Deşi ar fi putut rămâne acolo, ca unul ce se re- 
marcase prin calități deosebite, a preferat să se întoarcă în ţară, aici unde, ca şi alţi tineri 
din epocă, socotea că sunt atâtea de făcut. 

Un parcurs exemplar se degajă din activitatea sa, pe tărâmul şcolii, ca profesor 
la diverse trepte, dar şi în viaţa social-politică, pe care acţiunile sale au înnobilat-o. Doc- 
tor în matematici la Sorbona, a acceptat să predea totuşi la un gimnaziu, înainte de a în- 
cepe o carieră universitară, cu rezultate ce s-au bucurat ab initio de o largă recunoaştere. 
Academia Română l-a ales membru corespondent în 1879, titularizându-l în 1892 şi de- 
semnându-l mai târziu chiar vicepreşedinte (1904). La recepţia solemnă, el trebuia să se 
ocupe de raportul dintre ştiinţă şi viaţa modernă”, temă reluată apoi mai sistematic în vo- 
lumul Mecanica socială (1910). Partea cea mai fecundă a activităţii sale se leagă însă de 
sfera şcolii, în care limpezimea gândirii, spiritul practic, generozitatea şi stăruința au rodit 
din plin, marcând o epocă şi reverberând în posteritate. Ca membru în Consiliul perma- 
nent de instrucţiune, inspector general al şcolilor, secretar general al Ministerului de resort, 

apoi ca ministru din 1897 (cu unele sincope) până în 1910, el a influenţat decisiv soarta 
şcolii, la toate nivelele. Lui şi unor spirite afine din aceeaşi sferă de activitate li se dato- 
rează elaborarea şi aplicarea măsurilor ce au condus la o semnificativă resurecție etno- 
culturală, mai ales în mediul rural, rămas cumva în paragină după impulsurile primite în 
epoca Unirii. 

În jurul lui 1900, când se plasează reforma şcolară ce i se atribuie, lumea româ- 
nească se afla în plină criză, reclamând măsuri urgente şi pe mai multe planuris. Bucuros 
că a putut contribui la ieşirea din impas, revitalizând resursele naţiunii, Haret mărturisea, 
în Pagini de istorie (1906): „Sunt fericit că am avut cunoştinţele cerute pentru a face cal- 
culele meticuloase necesare pentru a rezolva, aşa cum s-a rezolvat, o problemă cu deose- 
bire grea'*. Lucrase nu doar ca profesor şi om politic, ci şi ca „tehnician” al reformei, ceea 
ce se poate constata lesne din corpusul de texte editat postum pe seama sa. Un asemenea 
plan de primenire, totodată instituţională şi la nivel mental, adică sufletesc, nu se putea 
naşte din gol, nici realiza peste noapte. Eforturi diseminate de-a lungul câtorva generaţii 
se pot evoca în acest sens, de la Asachi şi Kogălniceanu până la V.A. Urechia, Maiorescu 
şi alți contemporani de vază. Întâmplarea a făcut (dacă se poate spune aşa) ca Haret însuşi 
să beneficieze, pe linie de învățământ şi la Academia Română, de sprijinul unor persona- 
lităţi de marcă, precum P.S. Aurelian, Dr. C. Istrati, P. Poni, D.A. Sturdza, A.D. Xenopol, 
implicaţi şi ei în acest efort de benefică schimbare socio-culturală. Din epoca Unirii Prin- 
cipatelor până la finele secolului XIX, s-au produs destule semne ale acestui fenomen, 
comparabil de altfel cu ceea ce se întâmpla şi în restul lumii. S-au fondat asociaţii de pro- 
fil, mai peste tot în zona extracarpatină, s-au organizat congrese de specialitate, din ini- 
țiativa unor oameni sensibili la realităţile din jur şi gata să contribuie la orice efort 
ameliorativ. Mişcarea ateneistă şi „extensiunea universitară” se cuvin amintite mai întâi 
consensual, ca expresie a acestei nevoi de regenerare, ajunsă acută în anii când Haret ges- 
tiona rosturile învățământului românesc. 

Definiţia pe care o dădea atunci sistemului educativ e mereu actuală: „Învăţă- 
mântul unei țări este chemat să îndeplinească un întreit scop. În prima linie, el trebuie să 
formeze buni cetăţeni. În a doua linie, el trebuie să procure tuturor tinerilor fondul de cu- 
noştinţe care este indispensabil oricărui om în viaţă, fără osebire de treaptă socială: acesta 
este învăţământul obligatoriu. În fine, el mai trebuie să formeze contingente pentru toate 
carierele cari sunt necesare pentru viaţa completă şi armonică a statului”. În acelaşi sens, 
el socotea că „învăţământul, ca să fie desăvârşit, trebuie să se îngrijească nu numai a cul- 
tiva spiritul, înavuţindu-l cu cunoştinţe multe, dar a cultiva şi inima, a forma caracterul, a 
face, în fine, ceea ce se numeşte educaţiunea tinerimei”*. 

Să mai adăugăm că, în opinia sa, „studiul istoriei trebuie să fie un mijloc de a in- 
filtra în sufletul copiilor conştiinţa națională, de a-i face să înţeleagă rostul chemării în lume 
a poporului din care face parte; de a le insufla încredere într-însul, iubire de ţară şi dorinţa 
de a se devota pentru dânsa. Istoria trebuie să le arate suferinţele trecute ale poporului 
român, venite toate din neunirea dinăuntru sau din vrăjmăşia celor din afară; ea trebuie să-i 
facă să înţeleagă deosebirea dintre azi şi ieri, virtutea şi înțelepciunea naţiunii care a ştiut 
să se înalțe acolo unde este prin înţelepciunea şi vitejia ei şi a conducătorilor ei'”. Prin ac- 
tivităţile puse la cale de Haret, „s-a dovedit, din nou, o spune singur, că pătura țărănească 
posedă calităţi, nebănuite încă, de energie, pricepere şi iniţiativă. Pentru orice om care po- 
sedă cel mai elementar simţ politic, descoperirea aceasta era de o importanţă capitală”!0. 

Masivul corpus de texte, editat de G. Adamescu ş.-a., a fost conceput în slujba 
Comitetului pentru monumentul lui Spiru Haret, însă a ajuns a însemna mai mult, căci a 
inclus, în unsprezece volume, „operele ştiinţifice, scrieri diverse, scrisori publice şi parti- 
culare”, completate cu o bibliografie generală, devenind astfel şi o sursă documentară 
inestimabilă!!. Pe acest temei, cu deosebire, s-au întocmit studii multidisciplinare, s-au 
făcut restituţii de tot felul, privind educaţia, cercetarea ştiinţifică, viaţa social-politică, s-au 
publicat chiar şi unele biografii (G. Adamescu, G. Arghirescu, Emil Bâldescu, C. Dinu, 
Eugen Orghidan, Şerban Orăscu, N. Teodorescu, G. Țiţeica, în ordine alfabetică), ceea ce 
denotă o anume continuitate a interesului pentru legatul haretian. Dacă e să rezumăm acest 
legat, la un secol de la moartea savantului pedagog şi om politic, câteva elemente ni se par 
definitorii. „Scopul său — ne previne un exeget — a fost multiplu: o societate mai cultă, 
mai dreaptă, mai avută”, mai sensibilă la morală şi la datoria civică, una în stare să reali- 
zeze finalmente idealul naţional!?. 

În acest sens, el a militat pentru extensia cercetării de la ştiinţele pozitive la praxa 
curentă; pentru aprofundarea spaţiului social pe linia aşezămintelor de caracter educativ: 
şcoală, societăţi culturale, presă etc.; pentru un raport mai just între cogniţie şi practică; 
pentru inculcarea spiritului cooperatist în societate, îndeosebi în lumea satului; pentru re- 
forme întemeiate pe o „mecanică socială”, ştiinţă căreia s-a silit să-i analizeze chiar el fun- 
damentele. Mai trebuie spus că în opinia sa reforma educaţiei avea nevoie nu de o singură 
lege, ci de legiferări în etape, prin măsuri de caracter limitat, secvențial, tocmai spre a re- 
duce din tensiunile existente în diverse zone ale societăţii româneşti >. 

A contat, desigur, în reuşita haretiană, faptul că a avut alături, în acest efort co- 
losal de schimbare în viaţa şcolii, figuri de talia lui N. Iorga, T. Maiorescu, S. Mehedinţi, 
P. Poni, D.A. Sturdza, V.A. Urechia, A.D. Xenopol, ei înşişi adânc legaţi de sistemul edu- 
cativ şi gata să pună umărul. 

Un îndemn la claritate conceptuală şi înţelepciune practică e deductibil din opera 
lui Spiru Haret, masivă, diversă, ca şi din analizele cele mai competente cuprinse în bi- 
bliografia conexă. Relevându-l, o dată în plus, nu facem decât a-i sublinia actualitatea pe- 
renă!“. 


! Cf. Eugen Orghidan, Spiru C. Haret, reformator al învăţământului românesc, Bucureşti, 1994. 

2 Nicolae Arsenie, Haret, criza şi cota neunică, în Flacăra lui Adrian Păunescu, XI, 5 (4-10 feb. 
2011),p. 11. 

3 Operele lui Spiru C. Haret, |, Bucureşti, f.a., p. XXIX (infra: Operele...). 

+ Ibidem. 

s Cf. Ion Bulei, Lumea românească la 1900, Bucureşti, 1984; Atunci când veacul se năştea, Bucu- 
reşti, 1990. 

* Apud Nicolae Arsenie, op. cit. 

7 S. Haret, Raport asupra activităţii Ministerului Instrucțiunii Publice şi al Cultelor, Bucureşti, 
1903, p. 5. 

* Ibidem, p. ll. 

” Idem, Circulara nr. 43265 din 1902, apud Operele..., Il, p. 166. 

'0 dem, Învățătorii şi politica, în Operele..., IX, p. 1. 

"1 Operele lui Spiru C. Haret, I-XI, Bucureşti, f.a. (laşi, 2010). 

!2 Şerban Orăscu, Spiru Haret, Bucureşti, 1976, p. 6. 

13 Ibidem, p. 56-57. 

14 Cf. şi Eugen Orghidan, op. cit. 

DE LA MEMORIALISTICĂ LA ROMAN 


Andrei MOLDOVAN 


Apariţia recentă a celui de al doilea volum al cărţii Arta de a fi păgubaş de Niculae 
Gheran (Oameni şi javre, Biblioteca Bucureştilor, 2010), la doi ani după primul tom, Târ- 
gul Moşilor, în aceeaşi regie editorială (din păcate, fără distribuţie în reţeaua de librării), 
readuce în discuţie raportul memorialisticii cu romanul. In comentariul ce-l realizam la vre- 
mea tipăririi primei părţi (Despărțirea de Rebreanu, „Vatra”, nr. 5-6, 2009), făceam tri- 
mitere la cartea lui Nikos Kazantzakis, Raport către El Greco, o lucrare ce e o adevărată 
„dare de seamă” asupra existenţei autorului, a raporturilor sale cu lumea şi cu timpul. Cu 
toate astea, nimeni nu spune că nu ar avea de-a face cu un roman. Asta pentru că de multă 
vreme s-a înţeles, sper, că aşa-zisa literatură de ficţiune nu se ridică neapărat pe seama 
trădării unei realități din care porneşte, ci prin capacitatea ei de a înălța o astfel de reali- 
tate (tranzitivul) în spaţiul valorilor estetice durabile. Este nevoie să atribuim ficţiunii o ase- 
menea conotaţie, pentru că în clipa în care îi abandonăm capacitatea de a crea valori 
perene, devine lipsită de interes pentru literatură. Cu Arta de a fi păgubaș ne aflăm într-o 
situaţie similară. Pare surprinzător că nu puţini cronicari ai primului volum au căzut în 
capcana memorialisticii. Există şi o explicaţie în asta, prin faptul că autorul evocă un timp 
relativ recent, premergător celui de al doilea război mondial, dar şi vremea conflagrației, 
cu timpurile tulburi ce le-a adus, într-un Bucureşti ce încă mai e aidoma şi poate fi călcat 
cu piciorul ici-acolo. Nostalgia multora pentru propria-le tinereţe, cât şi pentru vremuri şi 
locuri parfumate altfel şi-a spus cuvântul. Nu e de mirare că o detaşare de imediat au rea- 
lizat comentatorii ce şi-au dus şi îşi duc traiul dincolo de „zidurile” cetăţii lui Bucur. Il am 
în vedere în primul rând pe profesorul Ion Vlad, cu un foarte interesant text în revista clu- 
jeană „Tribuna” (nr. 156, 1-15 martie 2009). 

Acest al doilea volum, Oameni şi javre, nu şi ultimul al seriei, pentru că pe ultima co- 
pertă autorul avertizează că mai urmează două (Epoca de aur, Epoca de arginți), prin tim- 
pul evocat, cel al instaurării noii puteri după război, mergând până spre sfârşitul epocii lui 
Gheorghiu Dej, aduce în prim-plan actori importanţi ai vieţii politice şi culturale a ţării, 
personalități pe care nu le poţi boteza altfel, nici să le atribui alte fapte înafara celor ce şi 
le-au asumat: Ana Pauker, Gheorghiu Dej, lon Gheorghe, Nicolae Ceauşescu, Ion Iliescu, 
Teohari Georgescu, Miron Constantinescu, Walter Roman, Mihai Beniuc, Petru Dumitriu, 
M. Sântimbreanu, Vlad Muşatescu, Tudor Arghezi, Al. Piru, Dimitrie Stelaru şi mulţi alţii. 
De aici şi tentaţia, dacă nu un sentiment de datorie, de a se ancora în coordonatele clasice 
ale unor memorii pe care doar modalitatea de abordare a autorului le trădează. Să mai 
adăugăm că volumul masiv, de aproape 600 de pagini, este o frescă a vremii evocate, lucru 
ce obligă în multe privinţe spre o direcţie care să nu contorsioneze realitatea. 

Atâta doar că personalităţile atât de cunoscute se află în carte în ipostaze mai puţin 
ştiute, ca să nu spunem surprinzătoare, şi sunt văzute din perspective inedite. Cititorul va 
descoperi, spre exemplu, uimitoare secvenţe din viaţa intimă a Anei Pauker sau amănunte 
necunoscute până acum în legătură cu întâlnirea de taină dintre Vişinski şi Iuliu Maniu, prin 
care reprezentantul puterii sovietice îi propunea fruntaşului țărănist să preia funcţia de şef 
al guvernului, convins fiind că printre comuniştii români nu poate găsi o soluţie. Relata- 
rea a fost făcută doar autorului de către comandorul Coşoveanu, participant la întâlnire. În 

spiritul cărţii, însă, se cuvine să amintim aici evocarea ascensiunii lui Teohari Georgescu, 
mult mai relevantă pentru stilul lui Niculae Gheran: 

„După-amiezile cu Berta, nopţile cu Berta, după starea vremii: când în căpiţa de fân 
din fundul curţii, turtită cătinel-cătinel, când la comun, despărțiți de-un paravan indiscret. 
Până-ntr-o zi când tipograful a şters putina, ca şi cum n-ar fi existat. 

- Asta din cauza soră-tii, că nu se mai sătura. Băga în ea cât în cuptorul de la «Gagel». 
Brutărie-n trei scimburi, să saturi un reghiment. 

- Cine poate oase roade! 

- Bine zici, c-ajunsese omu” piele şi os. Ce-o fi zis băiatu”: dacă-n perioada de antre- 
nament îi aşa, ce-o fi mai departe? Şi-apoi ruşinea de a se fi dat în stambă... 

- Că n-or fi fost călugări, s-o facă pe ascunselea. 

- Dar nici să fluiere ca sor-ta în timpul exerciţiului, cum n-am auzit de când mama 
m-a făcut. După ce horcăia de ziceai că-şi dă sufletu”, fluiera ca lovită de streche, să ştie 
toată ulița când e pe terminate. [...] 

S-au ciondănit până când s-au pomenit vizitaţi de-un agent de la Siguranţă cu poza 
lui. L-au recunoscut fără nicio ezitare: 

- E Teohari Georgescu, prietenul care m-a dat uitării, că nu mi-a mai călcat pragul. 
Până mai ieri, beam şi noi câte-o ţuică, două, după care o ciocănea pe cumnată-mea. [...] 

Cum să nu i se acorde titlul de comunişti din anii grei ai ilegalităţii, când hruba din 
Tei fu recunoscută ca locuinţă conspirativă, depozit clandestin de manifeste ale fostului ti- 
pograf, ajuns pe cai mari după August *44?! Darămite Berta, care purtase tot greul misiu- 
nii, transpirând şi fluierând pentru derutarea duşmanului de clasă? Fiindcă între timp se 
măritase, rămăsese ceva mai discretă în privinţa trecutului revoluţionar, răspunzând cu 
modestie celor din administraţia Comitetului Central, unde lucra: 

- Nu ne-a fost uşor, tovarăşi!” (p. 162) 

Spiritul satiric ce l-a caracterizat şi îl caracterizează pe Niculae Gheran nu se dezminte 
nici acum, dar el se asociază cu o remarcabilă putere de înţelegere a omenescului din 
aproape oricare situaţie. Să nu uităm că autorul priveşte lumea ce o evocă din interiorul ei. 
Fiu al unui comerciant de cereale, e cuprins şi el după război de febra idealismului, cu o 
flacără de scurtă durată, dar suficientă ca să-i croiască destinul. Autoironia este modalita- 
tea prin care se judecă pe sine, actor de dramă într-o comedie grotescă. Mai îngăduitor 
pare să fie cu ceilalți jucători, fără a-i absolvi de păcate, dar folosind o ironie mai puţin co- 
rozivă, una care scoate în lumină, dar nu ucide. 

Numirea lui lon Bănuţă la conducerea Editurii de Stat pentru Literatură şi Artă în locul 
lui Petru Dumitriu (admirabil portretizat!) dă prilejul autorului să-şi desfăşoare întreg arse- 
nalul satiric, uneori mai controlat, cu aprecieri „ţinute în frâu”, doar ca să aibă de unde creşte: 

„Bănuţă venea din neant, după cum, bietul de el, n-avea nici o vină. Picase precum 
Agamiţă Dandanache în plină campanie electorală, când jocurile păreau făcute. Au tre- 
buit să treacă zile multe, ca să aflăm că până atunci condusese o publicaţie obscură, Lupta 
C.F R., pe care n-o găseai nici pe peronul Gării de Nord, darămite s-o citeşti. Muncitor 
la Uzinele Griviţa, fusese potcovit cu ani grei de închisoare în contul unei activităţi ilegale; 
îşi terminase pe sponci liceul după August 1944, iar acum făcea eforturi să absolve şi sec- 
ţia de ziaristică a Universităţii din Bucureşti. Dar, surpriză: după eliberarea din închisoare, 
ca activist în zona Banatului, tipărise o plachetă de versuri — Cetatea tăcerii (1946) - , ur- 
mată după un deceniu de un alt volum ocazional, Izvoare (1956). Cartuşe oarbe trase în gă- 
lăgia vremii, neauzite de nimeni. Nu şi de colegul său de atelier, lăcătuşul Leontin Sălăjan, 
ajuns ditamai conducător de partid, ministru al forţelor armate, post-mortem nume de bu- 
levard în Bucureşti, iar azi nimic. Atunci însă enorm, deşi apostrofat cu prietenie de cel care 
ținea să „se dea mare” în ochii mei, spunându-i la telefon: 

- Bă, Leontine, într-o zi ai să te lauzi c-ai muncit lângă poetul Ion Bănuţă şi nimeni 

n-o să te creadă!” (p. 476) 

Autorul îi admiră fără rezerve dârzenia cu care îşi apără confrații în faţa autorităţilor 
politice superioare, spre deosebire de Petru Dumitriu care era „prea încântat de el însuşi 
pentru a fi insistent în susţinerea altora” (p. 492). Niculae Gheran, în schimb, nu ratează 
ocazia de a-l face pe celebrul A. Toma, poetul proletcultist de tristă amintire, director şi el 
într-o vreme la aceeaşi editură, lipsit de modestie şi de simţul măsurii, erou al unor schim- 
buri de replici antologice, precum cel pe care îl are cu şoferul său mucalit şi nu lipsit de 
inteligență (moştenit de la fosta Editură a Fundațiilor Regale): 

„— Apoi, domnule director, să mă iertaţi că vă întreb: cine e mai mare, dumneavoas- 
tră sau Eminescu? 

- Dragă băiete, fiecare în felul său!” (p. 475) 

Dincolo de personalităţile devenite personaje, în stare să comunice cu personajele ce 
nu au fost niciodată personalităţi, realităţile vremii sunt zugrăvite printr-o abundență de 
episoade narative ce fac lectura atractivă. Aflăm aspecte anecdotice de la primul curs de 
marxism-leninism ţinut la Universitate, precum şi despre starea învăţământului cu înlo- 
cuirea profesorilor universitari, relatate de Mircea Sântimbreanu. Nu lipsesc scene redând 
anchete dure pentru descoperirea celor care ascundeau „cocoşei de aur”, cu metode dia- 
bolice pentru a obţine declaraţii; nici recrutarea „brigadierilor” pentru şantierele ce s-au 
deschis la Salva-Vişeu şi la Agnita-Botorca, apariţia „patrioţilor” (denumire ce şi-o dă- 
deau cei care recrutau) băgând spaima în oameni, precum năvălirea tătarilor de odinioară; 
un dialog despre poeţii proletcultişti autorul îl are cu Theodor Constantin, directorul pro- 
ducţiei editoriale; o altă recrutare, cea a candidaţilor pentru învăţământul superior, este 
aproape incredibilă, pentru că aceştia nu sunt condiţionaţi de absolvirea învățământului li- 
ceal, ci de un dosar bun. Realităţi ce ar putea genera un cor de lamentaţii, precum cele ale 
sufletelor din Purgatoriu, sunt văzute cu detaşare, cu o doză consistentă de umor, lucru ce 
permite o ierarhizare valorică din partea autorului, plasarea anomaliilor la locul ce îl me- 
rită, dar fără ură, cu bonomie şi ironie totodată. De pildă, un personaj având funcţie de con- 
ducere în Comitetul pentru Cultură Fizică şi Sport, „un monument de gogomănie”, se 
dovedeşte plin de elan: „Să facem ascensiuni la munte şi la mare, iar pe piept să ne fluture 
în vânt insigna G. M. A. (Gata pentru Muncă şi Apărare, complex de exerciţii, n. a.).” Par- 
curgând paginile Artei de a fi păgubaş nu poţi să nu faci trimitere şi la catrenele lui Păs- 
torel Teodoreanu, cam din aceeaşi epocă, constatând cu amărăciune că „Petru Groza în 
carlingă” e un biet nevinovat pe lângă o seamă de personaje din cartea lui Niculae Ghe- 
ran, hotărâte, cum s-a văzut, să construiască nu doar o societate nouă, ci şi un tip de om 
asemenea ei. 

Cu toate cele mai sus arătate, volumul despre care opinăm are calităţi majore ce ne 
determină să afirmăm că suntem în faţa unui veritabil roman. În primul rând, structura 
textului are în centru un personaj, Nae, tânăr căutându-şi un rost în viaţă şi care trece 
printr-o serie de întâmplări demne de pana unor autori romantici precum Alexandre Dumas 
sau Victor Hugo. O seamă de încercări îl privesc direct, iar în cazul altora este doar mar- 
tor. Relatarea la persoana întâi ne trimite spre o literatură a autenticului, în care până şi no- 
tele de subsol fac parte din narativ, precum în cazul romanelor lui Camil Petrescu. Există, 
cum am mai spus, o aglomerare a faptelor epice (cum îi place şi autorului să spună, fiind 
asta şi o influenţă exercitată asupra sa de romanele lui Liviu Rebreanu căruia, după cum 
se ştie, i-a publicat întreaga operă pe parcursul a patru decenii într-o ediţie critică monu- 
mentală de 23 de volume), de natură să dea viaţă textului. Experiențele tânărului pornit spre 
luminarea propriulu-i destin, precum Oedip odinioară, dau coerenţă şi sens întregului ma- 
terial epic şi orientează evoluţia altor personaje cu întâmplările lor. Insist asupra acestui 
lucru pentru că multe dintre episoade sunt atât de puternic conturate încât par să aibă de- 
plină autonomie. Luate separat, ele rezistă. În cadrul volumului, însă, lucrurile stau altfel. 

Aşa am putea aminti povestea Mihaelei din Sinaia sau episodul în care dirijorul Ro- 
berto se străduie să alcătuiască în sanatoriul din Moroieni o orchestră simfonică având 
obiectiv interpretarea unor piese celebre, numai că, în lipsa instrumentelor, interpreţii 
urmau să mimeze doar (pagini demne de Eugen Ionescu). Tot astfel, putem avea în vedere 
întregul capitol dedicat serviciului militar, un soi de lagăr de muncă al unei armate de 
strânsură, fără arme, coborâtă parcă dintr-o altă lume. Asemenea episoade sunt numeroase, 
dar ele nu „fug” din întreg, din curgerea romanului, ci îi dau consistență. Nu pot să nu 
menţionez în mod special memorabila întâlnire dintre Maricel Gafton şi Dimitrie Stelaru, 
relatată autorului la Casa de odihnă a scriitorilor de la Peleş (Sinaia) de către primul. După 
un banchet prelungit, amabil, D. Stelaru îl ia cu el „acasă” pe mai tânărul poet care nu era 
bucureştean şi nu prea avea unde merge la acea oră: „- Ajunşi în faţa unui bloc, am luat 
liftul până la ultimul etaj, după care am mai urcat un cat pe jos, până m-am pomenit pe te- 
rasa imobilului, unde într-un colţ îşi avea culcuşul tânărul poet, nu demult elogiat de Lo- 
vinescu. Şi-a întins braţele ca un vultur, invitându-mă să admir panorama oraşului de la 
picioarele noastre: «Nu poţi fi cu adevărat liber, dacă nu pluteşti peste viermuiala gângă- 
niilor. Aici suntem cu adevărat stăpâni, având doar cerul deasupra.» Mărinimos, mi-a dat 
câteva covoare — strânse cu siguranţă de pe scări - , după ce în prealabil a avut grijă să le 
scuture. «Prietene, culcă-te liniştit şi dormi ocrotit de stele.» Cum să mă culc în haine noi 
peste zdrenţele de curăţat pingele? M-am dezbrăcat şi mi-am aşezat pantalonii şi sacoul 
pe-o antenă de radio, din multele sârme ce ne înconjurau. Fără acea noapte buimacă, n-aş 
fi înţeles mai târziu tâlcul bizarelor poeme din Noaptea geniului, la fel de stranii precum 
autorul lor.” (p. 391) Fără îndoială, e un document literar, dar şi o pagină de literatură. 

În structura cărții se rezervă un loc aparte cârciumei, care este o adevărată Agora pen- 
tru o mahala ce se respectă. Acolo se rostesc replici memorabile, se întâlnesc personaje de 
toate categoriile, se prepară băuturi pentru toate gusturile, se degustă bucate pe care doar 
amintirea le mai poate aduce şi „se rezolvă” problemele majore ale omenirii. E locul să 
spunem că Niculae Gheran nu este doar un bun cunoscător al mâncărurilor din evocata-i 
tinereţe, ci şi un împătimit al prezentării lor (din familia lui |. Creangă şi M. Sadoveanu), 
incapabil să-şi mascheze plăcerea descrierii: „Şi-apoi mielul... Ce croitorie a mai făcut cu 
el după ce i-a scos bohotăile şi l-a spălat pe dinăuntru cu vin! De i-a lăsat doar inima, ri- 
nichii şi ficatul, răsfățându-l cu ierburi ştiute, sare şi piper... Să fi văzut cum bodogănea 
când i-a cusut blana pe burtă, trăgând mereu cu ochiul la focul din groapa dichisită cu 
lemn de stejar, să-i dea putere, de brad, să-l parfumeze. Când s-apucat să-l tăvălească în 
pământul noroit cu luare-aminte — de nu se mai vedea din blană nicio floacă - , nu ştiam 
dacă-şi bate joc de noi ori a nebunit de-a binelea. Şi ce joc de picioare-n jurul focului, mai 
ceva ca-n tribul Baluba... Când a scos momâia din jăratic, ziceai că-i oală de pământ, pe 
care a spart-o să dezghioace mielul, fraged ca pâinea muiată-n lapte, ca şi cum neam de 
neamul lui n-ar fi fost îmblănit.” (p. 69) Astfel de secvenţe, care nu sunt puţine, concurează 
doar cu paginile dedicate amorului (de toate felurile), o adevărată Ars amandi, cu toate va- 
lenţele sale erotico-didactice. La un moment dat, autorul afirmă: „Noroc că nu mă făcuse 
mama fată, că bine nu ajungeam,” (p. 414) Eu aş spune să se bucure că nu s-a născut în 
secolul de aur al împăratului Octavius Augustus, pentru că, foarte probabil, i-ar fi ţinut de 
urât lui Ovidius, la Tomis. Ceea ce, din perspectivă literară, nu e de rău. 

O prezenţă pitorească, ce nu o putem trece cu vederea, este bătrânul evreu Herşcu 
Rudel, comersant din curte-n curte, nevoiaş, dar cu o înţelepciune esopică. Este una din- 
tre multele voci ale autorului, aceea morală, de echilibru şi înţelegere adâncă a lumii, pre- 
zentă din când în când în roman, destul pentru a constitui un reper. 

Finalul dă un sens profund romanului lui Niculae Gheran, acela al unei lumi care se 
înstrăinează de sine, generând o nostalgie stăpânită, dar puternică pentru mahalaua ce îşi 
schimbă straiele şi se mută în centru. 

G.M. ZAMFIRESCU 
ŞI TEATRUL NAȚIONAL DIN LAŞI 


Dumitru IVĂNESCU 


Şase ani de zile, cei în care şi-a dat măsura talentului; din mai 1933 până în martie 
1939, dramaturgul şi regizorul G. M. Zamfirescu a activat la Teatrul Naţional din Iaşi. 
Alături de Ionel Teodoreanu, Mihail Sadoveanu, G. Topîrceanu, Mihail Codreanu, lon 
Sava şi o redutabilă echipă de actori, G. M. Zamfirescu a contribuit din plin la prestanţa 
şi personalitatea scenei ieşene. La Iaşi, a ajuns în urma invitaţiei făcute de directorul tea- 
trului, lonel Teodoreanu, în jurul datei de 19 mai 1933. A rămas în localitate o săptămână 
pentru a-şi definitiva angajarea ca director de scenă şi a se pune la curent cu programul noii 
stagiuni. Amănunte privitoare la ceea ce-şi propunea să facă în noua sa activitate se află 
în interviul oferit revistei „România literară”, nr. 79-80, din 20-26 august 1933. „Fireşte 
că ultimele două luni mi-au fost răpite — afirma G. M. Zamfirescu cu acest prilej — numai 
de lecturi în directă legătură cu viitoarea mea activitate ca director de scenă al Teatrului 
Naţional din laşi. lată o seamă de dramaturgi: Valentin Kataev, Jules Romain, Juskievici, 
Ostrovski, Brukner, Zweig, Shaw, Shakespeare, Ibsen, Moliere, Marcel Achard, Hofinan- 
nsthal, ale căror opere, înscrise în repertoriu, a trebuit să le recitesc şi să le adnotez. 
Odată cu aceste lecturi, au fost necesare atente documentări asupra autorilor. Aşadar un 
număr respectabil de studii şi comentarii”. 

La laşi, G. M. Zamfirescu a sosit într-un moment deosebit de prielnic, atât pentru 
scena ieşeană, cât şi pentru sine. Referindu-se, în interviul amintit mai sus, asupra celor 
cu care trebuia să colaboreze, el se exprima astfel: „D-u/ Ionel Teodoreanu posedă toate 
calitățile de cultură şi înţelegere, de pondere şi sinceritate, ale unui admirabil director de 
teatru. De altfel, prin prestigiul pe care îl acordă un Mihail Sadoveanu sau Mihai Co- 
dreanu, un Petre Bogdan, Emil Serghie sau Omer Popovici, toți membri ai comitetului de 
conducere, prin ansamblul format din cei mai buni actori pe care i-a avut vreodată un 
teatru de provincie şi prin repertoriu, Teatru Naţional din laşi va rămâne şi anul acesta 
al doilea aşezământ cultural al ţării”. 

Perspectiva de a lucra într-o muncă pe care o iubea şi care, în acelaşi timp, îi dădea 
o anumită siguranță materială, după o perioadă îndelungată de incertitudine şi instabilitate, 
îl face pe G. M. Zamfirescu să primească cu entuziasm oferta lui lonel Teodoreanu, lucru 
ce se poate observa cu uşurinţă din declaraţiile viitorului prim director de scenă al Teatrului 
Naţional din laşi. Trebuie precizat însă, pentru cei mai puţin familiarizați cu opera dra- 
maturgului, că nu în 1933 s-a stabilit primul său contact cu scena ieşeană. Dacă vom răs- 
foi arhiva teatrului şi colecţia de manuscrise vom observa că o serie din lucrările sale 
dramatice făcuseră obiectul discuţiilor în şedinţele Comitetului de lectură: în 1925 piesa 
Cuminecătura, în 1927 Domnişoara Nastasia, în 1928 Fu poruncă de la Suceava şi Pri- 
măvara ce S-a dus, ş.a. Asta pentru a ne limita la lucrările originale, dar mai pot fi amin- 
tite şi traducerile din F. Brukner şi Andre Birabeu, Molima tinereţii şi, respectiv, Dame 
nature, ambele oferite teatrului ieşean. 

În cei şase ani cât a stat la laşi, G. M. Zamfirescu a regizat 29 de piese, un număr 

impresionant dacă avem în vedere şi întreruperile provocate de boala sa, condiţiile de 
lucru, cu trei repetiţii pe zi, cu premiere la interval de o săptămână, pentru a satisface gus- 
tul unui public prea puţin numeros. Să nu uităm că în aceşti ani a elaborat şi unele din cele 
mai reuşite romane ale sale, cu toate că munca de regizor îi răpea cea mai mare parte a tim- 
pului. Într-o scrisoare din această perioadă, Zamfirescu mărturisea cu durere: „Despre 
mine nu pot Să-ţi spun decât că sânt trist. Montările mele au avut, aici la teatrul din laşi, 
mult succes dar activitatea regizorală m-a împiedicat să scriu, să continui Maidanul cu 
dragoste, care este primul dintr-un ciclu de romane asupra vieţii bucureştene. Lipsa de 
timp şi imposibilitatea de a mă concentra, pentru a scrie aşa cum simt şi cum cred eu că 
trebuie realizată o operă literară, mă ucide”. 

Ca regizor, sau director de scenă cum se numea atunci, Zamfirescu nu admitea 
niciun compromis, niciun rabat, toate eforturile actorilor şi ale personalului auxiliar tre- 
buiau să aibă un singur scop: realizarea spectacolului de artă. Din acest motiv, pe drept sau 
nu, a avut, mai ales cu actorii şi presa de specialitate, unele diferende. Ca dramaturg, a făcut 
parte, o bună bucată de timp, şi din Comitetul de lectură al Teatrului Naţional din Iaşi, co- 
mitet care avea obligaţia să se pronunţe asupra repertoriului, cu deosebire în privinţa dra- 
maturgiei originale româneşti. Unele documente pe care le publicăm acum reflectă şi 
această preocupare a sa, dar, în egală măsură, ne edifică asupra producţiei sale dramatice 
şi a legăturilor pe care le-a avut cu scena ieşeană. 


1 

1925, iulie, Bucureşti. Cererea lui G. M. Zamfirescu adresată direcţiei Teatrului 
Naţional din laşi pentru a pune în discuţia Comitetului de lectură lucrarea sa Cuminecă- 
tura. 

Domnule director, 

Am onoarea a vă depune, în două exemplare, piesa mea Cuminecătura, cu rugă- 
mintea să binevoiţi a o depune, spre cercetare, onoratului Comitet de lectură. 

George Mihail Zamfirescu din Bucureşti, str. Constantin Bonea, nr. 5. 

Iulie 1925 

[| Rezoluţie] 7925, septembrie 6. Se va supune Comitetului de lectură. Pennescu. 
Textul se va preda bibliotecii, iar autorului i se va comunica că piesa d-sale, de o valoare 
literară necontestată, n-a fost admisă de Comitetul de lectură, fiindcă nu are acțiuni tea- 
trale. Pennescu. 

Arhivele Naţionale Iaşi (în continuare ANI), fond Teatrul Naţional Iaşi, dosar 314, 
f. 28, în şedinţa Comitetului de lectură din 30 septembrie 1925, în prezenţa lui C. B. 
Pennescu, |. Botez şi I. Petrovici, piesa lui G. M. Zamfirescu a făcut o bună impresie, deşi 
a fost respinsă. Comedie tragică, Cuminecătura, având ca motiv de inspiraţie nuvela lui 
C. Negruzzi Alexandru Lăpuşneanu, a fost reprezentată la Teatrul Naţional din Cernăuţi, 
iar lumina tiparului a văzut-o în 1925. 


2 

1927, octombrie, Iaşi. Cererea lui G. M. Zamfirescu adresată lui M. Codreanu, di- 
rector al Teatrului Naţional din Iaşi, pentru a pune în discuţia Comitetului de lectură lu- 
crarea sa Domnişoara Nastasia. 

Domnule director, 

Am onoarea a vă prezenta un exemplar din lucrarea mea dramatică Domnişoara 
Nastasia şi vă rog să binevoiţi a dispune să fie supusă onoratului Comitet de lectură, spre 
avizare. 

Rezultatul îmi va fi comunicat în Bucureşti, str. Constantin Bonea, nr. 5. 

Primiţi, vă rog, domnule Director, asigurarea deosebitelor sentimente ce vă nu- 
tresc 

George Mihail Zamfirescu, laşi, oct. 1927 


Domniei Sale Domnului Director al Teatrului Naţional laşi 
[Rezoluţie] 

15.1.1928. La Comitetul de lectură 

Director M. Codreanu 


ANI, fond Teatrul Naţional laşi, dosar 498, f. 10. Original. Domnişoara Nastasia, 
deşi a existat un proiect de punere în scenă în acel an, a fost jucată la Iaşi abia în 1933, în 
regia autorului, rolurile principale fiind interpretate de Angela Luncescu (Nastasia), C. 
Ramadan (Ion Sorcova) şi Aurel Ghiţescu (Vulpaşin). 


3 

1928, octombrie 5, laşi. Proces-verbal al Comitetului de lectură de la Teatrul Na- 
ţional din laşi prin care se acceptă introducerea în repertoriu a piesei Primăvara ce s-a dus 
de G. M. Zamfirescu. 

Proces-verbal nr. 75 

Subsemnații, membri ai Comitetului de lectură, întruniţi astăzi 5 octombrie, am 
citit piesa Primăvara ce s-a dus, un act provincial de G. M. Zamfirescu şi am aprobat să 
fe stă în repertoriul actualei stagiuni. Drept care s-a încheiat prezentul proces-ver- 

al. 
Director Membri: 
M. Codreanu M. Sadoveanu, Morcovescu-Tebajen 


ANI., fond Teatrul Naţional Iaşi, dosar 814, f. 29. 


4 
1933, noiembrie 30, Iaşi. G. M. Zamfirescu îi comunică lui Aurel Ghiţescu distri- 
buirea în rolul Karl din piesa Karl] şi Ana. 


Teatru Naţional laşi 

Nr. 1130 
Domnului Aurel Ghiţescu 
Loco. 

Vi se aduce la cunoştinţă că sânteți distribuit în rolul Karl din piesa Karl şi Ana şi 
vă invităm să vă prezentaţi la repetiţie vineri, ] decembrie 1933, ora 9,30 a.m. 

Această schimbare în distribuţia piesei, Karl şi Ana, până la prezentarea noului 
director al teatrului, a fost făcută de subsemnatul, căruia, potrivit art. IV din Contractul 
de locaţiune de serviciu nr. 2, înregistrat la nr. 535, din 9 iunie 1933, îi revine conduce- 
rea şi responsabilitatea directă a activităţii artistice a Teatrului. 

Prim director de scenă, G. M. Zamfirescu 

Anexe: rolul Karl din piesa Karl şi Ana 


ANI, fond Teatrul Naţional laşi, dosar 569, f. 13. Copie 


5 

1937, mai 24, laşi. Referatul lui G. M. Zamfirescu la piesa Ofensiva albă de Ro- 
mulus Cioflec. 

Referat 

Piesa domnului Cioflec are calităţile unei opere dramatice reprezentabile. Carac- 
terele sânt tranşante, acțiunea are un crescendo iar situaţiile sânt amuzante. 

Căteva expresii oarecum forțate au fost subliniate de subsemnatul şi pot fi uşor în- 
lăturate de autor. 

Sânt de părere ca piesa să fie citită, în plenul Comitetului de lectură, pentru for- 
marea unei opțiuni de ansamblu — singura în măsură să promoveze o lucrare dramatică 
sortită să fie înscrisă în repertoriul Teatrului Naţional. 

George Mihail Zamfirescu, 24 mai 1937 


ANI, colecţia Manuscrise”, nr. 402, f. lv. Original. 

CONCEPIUL DE NIVEL ISTORIC LA CIORAN 


lonei NECULA 


Deşi n-a agreat niciodată ideea de progres, de dezvoltare, de evoluţie, ba chiar a dez- 
avuat-o constant şi cu o înverşunare nereprimată, Cioran a recurs deseori la sintagma ni- 
velului istoric sau treaptă istorică prin care desemna tocmai stadiul gradului de evoluţie 
dobândit de o comunitate într-un anumit moment al evoluţiei sale istorice. E o contradicție 
la mijloc, vede oricine, dar cum să ne mirăm de această bagatelă când e vorba de un autor 
ca Emil Cioran, la care contradicţia constituia regula şi-ncerca, pe cât îi sta în putinţă, să 
nu lase nimic necompromis? Cine, dintre cei familiarizați cu lucrările lui Cioran, n-a rămas 
surprins de frecvenţa cu care teza şi antiteza, afirmaţia şi negația ei coexistă într-o unitate 
simbiotică — stânjenitoare şi lămuritoare deopotrivă? 

Ideea de nivel istoric se află într-o corelaţie directă şi complinitorie cu cea de medie 
culturală, din care derivă pentru a se redistribui ca indicator într-o dispunere panoramată 
şi generoasă privind destinul şi devenirea istorică a spiritualităţii unui popor. 

Cioran operează cu acest concept încă din perioada românească a activităţii sale, iar 
în Schimbarea la față a României îi conferă înţeles de ştachetă şi fundament epistemic 
în asumarea unui destin istoric în lume. „Un popor n-are destin în lume decât în clipa în 
care a trecut treapta istorică. Este însă riscant — dacă nu imposibil — a preciza data şi 
chiar epoca în care el trece o asemenea treaptă. Când valorile pentru care luptă un neam 
se cristalizează într-o adevărată lume istorică, atunci acel neam s-a integrat în devenirea 
culturilor. A preciza momentul acelei cristalizări este inutil deoarece afirmarea în lume 
nu se face deodată pe toate planurile, ci, de cele mai multe ori, prin succesiunea lor. Aşa 
e cazul Italiei, care prin Renaştere a intrat în istorie prin planul spiritual“ (Schimbarea 
la faţă a României, p.27). 

Cel puţin la acea dată, Cioran se interesa de condiţiile în care ţara sa şi-ar fi putut 
depăşi treapta istorică pentru a se înscrie în rândul ţărilor cu destin. Tatona mai multe 
direcţii din care se putea ivi izbăvirea şi asumarea unei deveniri măreţe, orgolioase şi 
exemplare pentru popoarele din Balcani. Factorul decisiv îl constituia forţa vitală — sin- 
gurul în măsură a-i ridica decisiv nivelul istoric, iar aceasta (forţa vitală) putea fi articu- 
lată pe orice formă de viaţă spirituală şi nu excludea dintre factorii ce puteau potenţa 
trecerea unui neam într-o altă treaptă istorică nici religia, momentul religios, care poate fi 
de o fecunditate unică. „Procesul prin care un neam se elaborează prin religie, în auro- 
rele sale, este elementul care scuză păcatul reacţionar ce defineşte cu timpul fiinţa reli- 
giei. Un popor care n-a cunoscut în începuturile sale tensiunea şi fiorul contactului cu 
religia nu înțelege nimic din rosturile trezirii din somnul materiei, din semnificaţia întâii 
discontinuități, a primului salt. Numai în aurora naţională religia este un factor hotărâ- 
tor“. (Schimbarea... p.81). 

Orice popor ipostaziază un anumit nivel istoric care-i asigură identitatea de sine, dar 
saltul istoric, intrarea într-o devenire spirituală monumentală, reclamă depăşirea acestui 
nivel şi asumarea unui destin prodigios, trecerea într-o nouă treaptă de evoluţie. Că im- 

pulsul propulsiv poate veni de la religie o dovedeşte protestantismul german, care a pro- 
vocat o creştere a „autoconștiinței şi o ridicare — dacă nu efectivă şi politică, în tot cazul 
interioară — a nivelului ei istoric“ (dem, p. 81). Sigur, România, cu religiozitatea ei ge- 
latinoasă şi odihnitoare, nu se află în această situaţie şi nu se poate aştepta la un impuls din 
această direcţie care să-i umple imensele goluri psihologice şi istorice şi să-i permită tre- 
cerea într-un alt registru de evoluţie. A existat, într-adevăr, un moment prielnic, când re- 
ligia chiar putea să direcţioneze escaladarea unui nivel istoric superior; a fost momentul 
Maglavidului când misticismul intrase în conştiinţa publică iar mase mari de credincioşi 
băteau pulberea drumului pentru a se împărtăşi din vedeniile ciobanului, dar din păcate „n-a 
înţeles nimeni că Maglavidul precede un mare fenomen politic. Nu s-a gândit nimeni că 
aceiaşi oameni, uniţi astăzi în credința în Dumnezeu, mâine se vor putea uni pentru altă 
credință “ (Singurătate şi destin, p.284-289). Forţa României constă în vitalitatea ei, în po- 
sibilitățile ei lăuntrice neconsumate, şi în găsirea resorturilor care îi pot alimenta o idee pro- 
fetică şi o împlinire în planul autoconştiinţei, condiţie prealabilă pentru a se exhiba mai 
apoi în ideea de forță. „Autoconştiința se justifică prin forță “, conchide vitalistul Cioran 
în dauna scepticismului său funciar. (Idem, p.39). 

Revine asupra acestei idei şi în capitolul final al Schimbării... unde este ipostaziată 
spirala istorică a României, pentru a sublinia mai apăsat că „procesul de creştere al Ro- 
mâniei este atât de artificial şi accesul ei la putere atât de nefiresc, încât numai cultivând 
din afară anumite idealuri vitale ei se poate realiza o urcare pe o treaptă istorică “ (dem, 
p. 215). 

Cioran a privit tot timpul ideea de treaptă sau nivel istoric ca pe un derivat al forței 
vitale, al vitalismului în act, în faptă, în viaţa politică. Şi cum modul de gândire vitalist a 
rămas neviciat în toată disiparea sa fragmentară ulterioară putem admite că şi conceptul 
care i-a frisonat tinereţea şi căruia i-a consacrat atâtea pagini inflamate şi-a păstrat în con- 
tinuare funcţia paradigmatică. 

La douăzeci de ani după strămutarea sa pe malurile Senei, în noiembrie 1968, încă 
se mai gândea să extragă din ideea tinereţii sale învăpăiate toate sensurile epistemice im- 
plicate. „Aş vrea, nota într-unul din fabuloasele sale caiete cu notații ocazionale, să scriu 
ceva despre problema nivelului spiritual (subl. în text). Dar nu sunt sigur că sunt în stare“ 
(Caiete II, p. 378). Învăpăierea trecuse? 

Nu cred, dar îi redusese din valoarea paradigmatică şi-l aşeza la baza relaţiilor inter- 
individuale. ,„, Veşnica problemă: cea a nivelului spiritual. Dacă nu te afli la acelaşi nivel 
cu cineva, nu te poţi înțelege cu el. Nivelul spiritual se măsoară prin gradul de înstrăin- 
are față de lume. Dar cum să stabileşti în chip obiectiv acest grad? Atunci când vorbesc 
cu cineva, ştiu la ce să mă aştept din partea lui, ştiu până unde pot merge cu el. El însă 
nu ştie. Crede că mă înţelege. Si poate că mă înţelege în felul lui. Căci nimic nu spune că, într- 
un anumit domeniu, n-a mers mult mai departe decât mine. Cu toate astea, de experienţă 
spirituală e capabil doar acela pentru care contează din ce în ce mai puţine lucruri, pen- 
tru care cercul intereselor se restrânge pe măsură ce merge înainte (Caiete II, p.388). 

Nu spun că ideea de nivel istoric (sau treaptă istorică) a fost structurată de Cioran în 
toate articulațiile ei paideice, dar şi cele câteva referințe identificate de noi indică totuşi câte 
ceva din combustia ei epistemologică şi lucrativă, care-o face operațională şi-o oportuni- 
zează pentru corecta încadrare a unei comunităţi pe scara evoluţiei istorice. Că şi această 
idee de nivel istoric trebuie corelată cu conceptul de medie culturală şi cu cel al conţin- 
utului interior este o altă problemă de care nu ne ocupăm în aceste rânduri. 

CARTEA VIEȚII CĂRTURARULUI AL. HUSAR 


Grigore CODRESCU 


Crescut şi modelat de către generaţia de aur a 4/mei Mater interbelice din Cluj 
şi Bucureşti, năsăudeanul Al. Husar, cu rădăcini în Ilva Mare, a refăcut drumul cărtura- 
rilor ardeleni care au contribuit atât la ridicarea cultural-ştiinţifică a Iaşilor prin Universi- 
tate. Profesorii săi, Lucian Blaga, Tudor Vianu, N. Iorga, David Prodan şi ceilalţi sunt 
luminile care i-au dezvăluit calea spre filosofia culturii şi estetică. În 1959, în urmă cu 
peste jumătate de veac, o întâlnire cu fostul său coleg de la Liceul „G. Coşbuc” din Nă- 
săud, Gavril Istrate, îl determină să treacă munţii la Iaşi, ca să preia Conferinţa de Istoria 
ideilor estetice, de Teoria literaturii şi de Istoria literaturii universale; avea 39 de ani, iar 
cel care-i determină transferul era lingvistul-decan al Literelor ieşene, Gavril Istrate. Pro- 
fesorul atâtor generaţii de studenţi, iubit şi admirat constant, s-a stins la vârsta patriarhi- 
lor, într-o dimineaţă din luna mai a primăverii din 2009, la Spitalul „Sf. Spiridon”. Cele 
peste douăzeci de cărţi cu studii academice, eseuri, evocări istorice, memorialistice, poeme, 
monografii, publicistică etc. ne conturează o personalitate de prim rang din ultima jumă- 
tate de veac, om de blibliotecă, dar şi creator literar, universitar, însă şi spirit dedicat ce- 
tăţii, teoretician, dar şi conducător de instituţii cultural-ştiinţifice, estetician, dar şi spirit 
misionar ca atâţia ardeleni. 

Cartea antologică (AJ. Husar în amintirile contemporanilor, laşi, „Princeps 
Edit“, 2010), îngrijită de Margareta Husar, era aşteptată şi ne mângâie pe cei care-l pre- 
uim. Masivă şi elegantă, lucrarea realizată de cunoscuta editură ieşeană are aproape patru 
sute de pagini, în care sunt cuprinse circa şaizeci de colaborări („amintirile contempora- 
nilor”), câteva zeci de pagini de iconografie (emoţionante şi expresive), o scurtă prefaţă a 
redactorului Daniel Corbu, un interesant şi meticulos itinerar biografic şi, spre final, o 
emoţionantă evocare a cărturarului-profesor realizată de Margareta Husar, soţia sa, profe- 
sor secundar la Liceul „Emil Racoviţă” din Iaşi. Addenda, în chip oarecum neaşteptat, 
pare a fi partea cea mai densă şi expresivă, mai ales prin interviuri precum cel realizat de 
Cassian Maria Spiridon. 

Poate că, cititorilor obişnuiţi, textele incluse de editori în antologie le comunică 
mai puţine lucruri, fără conotaţiile umane ce le trăiesc foştii studenţi, colegi, colaboratori, 
admiratori fie şi de la distanţă, rude, public interesat de figura unei personalităţi aparent 
anacronice, ori comilitoni cu bună şcoală. Pentru noi însă, cei din această din urmă cate- 
gorie, componenta afectivă este, în carte, puternică, în pofida unor date ce ţin de planul 
oţios al comunicării, sau de registrul clişeistic prin care se strecoară uneori impresia de fas- 
tidios, chiar regretabil, pe fundalul tablourilor indelebile din anii tinereţii. Impresia de 
complexitate şi de rezonanţă persistentă rămâne desigur, mai întâi datorită puternicei per- 
sonalităţi care a fost universitarul, esteticianul, eseistul erudit şi profesorul Al. Husar, ca- 
lificat în faţa tuturor generaţiilor drept Maestrul, chiar dacă se adresa multora, generos, cu 
apelativul Colega, fiindcă profesorul nostru era, cel puţin în public, ori în comunicare in- 
terumană, ceremonios, febril, academic, însă dionisiac şi erudit, liric şi meditativ. Tocmai 
de aceea facem nişte observaţii mai aplicate, căci semnatarii textelor nu sunt oricine. Ti- 


Ze 

tlurile textelor includ metafore sau superlative, calificative apoflegmatice, epitete hiper- 
bolice, ori sintagme celebre sub formă de citate ascunse, încât o parte din ele împing sec- 
venţe din texte în registrul stilistic encomiastic, iar acesta paralizează textul dedicat unui 
mare scriitor în fond, ce a căutat tocmai valorile expresive. 

Desigur, multe evocări zvâcnesc şi se fixează în memorie prin idee, ori prin ex- 
presie, sintaxă stilistică şi amprenta conceptelor, cum sunt cele semnate de Lucian Vasi- 
liu, Magda Ciopraga, Petru loan, ori Cassian Maria Spiridon; altele învăluie cititorul prin 
căldura evocării şi prețuirea profesorului (Anica Rugină, Olga Rusu), după cum copleşesc 
prin lirism şi umanitate, dar şi prin vibraţie a intensității evocările Margaretei Husar şi a 
Mărioarei Husar (Rusu), sora regretatului cărturar. Dau însă o înadinsă culoare cărţii şi 
anume inserţii — recunoaştem, rod al preaplinului afectiv, sub formă de poeme dedicate 
Maestrului (doar că, în vers clasic, rimează subzistă cu ne-asfixă şi simt cu mint; după 
care un fel de repetiţie-monorimă se construieşte pe verbul există; într-un alt text — paro- 
dic oare?! dialoghează — cine credeţi? Andreea Marin cu Al. Husar despre „departele me- 
tafizic”, „febra platoniciană a căutării iubitei”, iar la urmă — „surprize, surprize” — apare 
Ciopraga şi plâng ambii profesori unul pe umerii celuilalt! N-am reuşit aici să ne asumăm 
nicio stare de spirit obişnuită! Altcineva evocă pe larg şi patetic o plenară judeţeană p.c.r. 
— horibile dictu! cu Maxim Berghianu la tribună; mai suportabile sunt alte evocări, în care 
persoane simpatice povestesc cu gust onctuos momente biografice proprii, în care l-au 
putut amesteca şi pe generosul universitar, ori în care rezultă ce inteligenţi şi toleranţi erau 
naratorii ce-şi etalează zeci de pagini despre sine şi meritele lor (vorba Poetului „Nu slă- 
vindu-te pe tine... lustruindu-se pe el”); dar asemenea interferenţe ale hilarului cu micile 
vanităţi, precum şi ale autoscopiei cu grandomania nu impietează o carte ce fixează, co- 
rect în genere, locul unei puternice personalități în posteritate. 

Adevărul e că, până la un moment, am aşteptat textele care să intre şi în substanţa 
cărților esteticianului (Mezapoetica, Ars longa, Tradiţii naţionale în estetică şi filosofia 
artei etc.), texte care sunt prezente în volumul A/. Husar în amintirea contemporanilor, 
e drept, cu referinţe însă predominant convenţionale, chiar când aparţin unor specialişti în 
materie. L-am ascultat conferenţiind la Bacău pe Maestru, la Simpozionul Naţional de Es- 
tetică de la Centrul Internaţional de Cultură „G. Apostu”, în noiembrie 2007, deci cu doi 
ani înainte de a se stinge (avea 87 de ani): vibra de înălțimea ideilor şi a conceptelor lan- 
sate spontan, de tensiunea bucuriilor spiritului. Ne gândeam atunci ce forţă a avut Profe- 
sorul nostru să se situeze aproape atemporal, dincolo de conjuncturile politico-ideologice, 
sprijinindu-se pe repere filosofice ce nu se sincronizau cu canonul oficial. Pentru noi, stu- 
denții din anii "60, trimiterile la bibliografia germană, italiană şi franceză sunau cam exo- 
tic. Prietenul său, Constantin Ciopraga, îl califica „umanist cu sensibilitate de poet”, iar 
într-un dicţionar academic e caracterizat drept „orator entuziast, captivant şi singular prin 
idealismul său”. Despre opera sa ştiinţifică şi literară s-a vorbit încă puţin. În aceasta sunt 
analize la nivel academic privind „arta şi simbolul”, „arta ca mimesis”, „estetic şi artistic”, 
„poein”. Profesorul nostru ni s-a părut mereu supratemporal, informat însă cu noutăţile, ne- 
circumstanţial însă afabil, un voluptos al Ideii, însă şi receptiv la plăcerile vieţii şi lumii. 

Dincolo de marea bucurie de a fi parcurs o asemenea carte de la Princeps Edit, 
dar şi de micile accente critice scăpate cu blândeţe mai sus, remarcăm cu delectare toto- 
dată funcțiile generoase ale ei: de cronică a Iaşului cultural-literar din ultimele decenii, de 
bază a unei posibile monografii a Maestrului, precum şi de schiță de moravuri la intersecţia 


generaţiilor din lumea universitară şi cultural-literară. 

VALENTIN SILVESTRU 


Bogdan ULMU 


Susținerea, recentă, a unei teze de doctorat despre marele critic şi umorist (autoare 
— profesoara Anca Ifrim, din Botoșani) m-a făcut să-mi reamintesc lucruri mai puțin cu- 
noscute, din existența celui mai longeviv teatrolog român. Mai întîi, vreau să apreciez fap- 
tul că o doctorandă care nu l-a cunoscut, l-a ales ca subiect de monografie (e şi meritul 
îndrumătoarei, colega mea, Sorina Bălănescu). Apoi, mai fac o mărturisire: n-am văzut 
niciodată, la o susţinere doctorală, o „galerie” atît de numeroasă, venită la Iaşi, tocmai de 
la Botoşani. Sala Symposion a Universităţii de Artă s-a umplut cu prietenii, rudele şi co- 
legii doctorandei! Frumos gest! (la ieșeni, de multe ori, nu vine nici un coleg sau amic 
concitadin). Revenind la cel evocat: s-a vorbit în teză - şi nu numai — despre ghinionul lui 
Valentin Silvestru de a fi trăit o epocă în care, nolens-volens, trebuia să fii obedient în fața 
puterii comuniste. E adevărat: am citit, cîndva, o cronică a scriitorului în care-i mulțumea 
tovarăşului ...Dej pentru că teatrul românesc e valoros. Dar şi Moliere îl flata pe Regele 
Soare. Nu-i mai puţin adevărat că marele teatrolog, după 1970, a susţinut, cu curaj, mon- 
tări riscante, acuzate de „dinozauri” și activişti (Lear, Revizorul), a urmărit, infatigabil, pe 
harta țării, spectacolele tinerilor regizori, a organizat festivaluri și colocvii care nu erau 
deloc pe placul politrucilor (multe desfiinţate ulterior, pentru că nu respectau „linia parti- 
dului”). 

Era un om cumpătat, sobru, ridea cînd era cazul, dar știa să „păstreze distanța”; 
nu l-am văzut niciodată „cu chef” (în lumea festivalurilor constituia o excepţie, fireşte!); 
reprezenta cu succes România în seminarii internaționale (vorbind bine patru limbi). Şi to- 
tuşi, spre finele vieţii, l-am surprins, o dată, într-o postură ...atipică: eram la Zorleni, lîngă 
Birlad, şi la un moment dat s-a sculat de la masă și...a intrat într-o horă moldovenească în- 
drăcită. M-am frecat zadarnic la ochi: tot el era! S-a vorbit, la un moment dat, într-unul din- 
tre referate, despre necesitatea aflării exacte a locului în care s-a născut: sursele indică ba 
Vasluiul, ba Scînteia, ba Rebricea...Părerea mea, de om care i-a stat alături opt ani, în vre- 
mea studenţiei, şi puţin după, e că însuşi Valentin Silvestru nu dorea să se afle cu exacti- 
tate acest amănunt biografic. Tot aşa cum nu pomenea niciodată despre etnia părinţilor săi. 
Ba chiar îl deranjau teribil discuțiile pe aceste teme! Că tot veni vorba: era un om și iubit 
în lumea teatrului, dar și antipatizat. A avut o polemică notorie cu Paul Everac, a fost ata- 
cat urît, chiar în revista de specialitate, de către Artur Silvestri (organizatorii defăimării au 
ales special un ins cu nume asemănător!), iar după 1990 a avut o cherelă publică cu Ma- 
rian Popescu şi Ion Caramitru. Am citit lucruri nedrepte despre Valentin Silvestru şi-n car- 
tea de memorii a lui Dumitru Furdui. Riscul intoleranţei! Era o personalitate dominatoare, 
nu putea să fie adulat de toți... În fine, vreau să mai povestesc ceva curios: acest umorist 
autentic (a condus cu succes şi AUR — Asociaţia Umoriştilor Români, desființată odată cu 
dispariția sa) nu avea ...umor spontan! E/abora! Pare incredibil, dar am să ofer un argu- 
ment peremptoriu: în două ocazii, aflîndu-ne în tren, ca să treacă vremea, făceam concurs 
de epigrame; în ambele, celebrul umorist nu a putut termina epigrama! (exerciţiu simplu, 
de altfel). 

Şi finalul a fost pe măsura paradoxalei lui personalități: după ce a învins o boală 
cumplită, după ce a scăpat teafăr din atîtea şi atîtea peripeții — pe pămînt, pe apă, în aer, 
prin toate colțurile lumii - un om atît de prudent, atât de precaut, să fie călcat de o maşină, 
pe trecerea de pietoni! 

li mulțumesc Ancăi Ifrim pentru că mi-a prilejuit această rememorare... 

ARCA LUI NOE 
ARCA LUI NOE 

Evgheni STEPANOV (Federaţia Rusă) ______ 


S-a născut în anul 1964 la Moscova. Licenţiat al Facultăţii de Limbi Străine a 
Institutului Pedagogic din Tambov (1986), specializare — limbile franceză, germană. A 
studiat la Universitatea de Educaţie Creştină din Geneva (1992). Din 2006, membru al 
PEN Centrului Rus. Distins cu Blazonul Părintelui futurismului rus D. Burliuk. Laureat 
al Festivalului de avangardă „Feed Back” (România). 

Este autorul mai multor cărți publicate în Rusia, SUA, Bulgaria. La Editura 
Fundaţiei Culturale Poezia din Iaşi i-a apărut volumul bilingv de versuri „Istoriograf mie 
însumi” (2010; trad. L. Butnaru). 

La editura pe care o conduce, „Vest-Konsalting” din Moscova, au apărut anto- 
logia poeţilor români „Cina//Vecernea 12+1” şi cartea de versuri a lui Leo Butnaru 
„Pescinka-Jemciujina-Pustânea” („Fir de nisip-Perlă-Pustiu”; trad. C. Covalgi, E. Ste- 
panov, V. Ciudin). 


EMIGRAŢIE 


emigrație în vis 
manuscrise străine 
cărți 
internet 
drum 
emigrație dintr-un stat 
cu numele eu însumi 

ÎN MEMORIA LUI BRETON 


o mică şi bună afacere 
imensă fericire 


guillevic şi gomringer 

joacă ping-pong 

arbitru e celan 

cu trenul electric plec din po-ves-ti-ri la new york 
fac opriri scurte 

africa - să nu-mi amintesc! - 

geneva - să nu-mi amintesc! - 

parisul - să mă strădui să uit! - 

gloanţele azerbaidjanului 

oarbe erau 


eu - sunt aici mă opresc eu-nu-s aici 
eu nu-s aici mă opresc sunt-pretutindeni 


nu trebuie 
nu trebuie 
nu trebuie 


translator din diverse limbi 


eu am ajuns traducătorul propriului sine 
pare-se aici nu poate fi vorba de modestie 


Prezentare şi traduceri: Leo BUTNARU 

BOTEZURI STRADALE BIZARE 


Stelian DUMISTRĂCEL 


Fără a fi patetic, rândurile care urmează se vor un apel la conştiinţa civică ieşeană. 
Dacă ne pasă în ce mediu cultural trăim. 

O cunoştinţă, căutând Institutul de Filologie Română „Alexandru Philippide” (in- 
stituţie pentru care îi dădusem ca adresă „Strada Codrescu, nr. 2”), îmi telefonează şi mă 
întreabă, oarecum descumpănită, pe unde vine strada respectivă, întrucât în zona pe care 
i-am indicat-o a găsit o inscripţie Sr Dr CODRESCU. „— O fi alta?”; — „Nu, nu e alta, dar 
nu e doctor!”. Îmi sfătuiesc cunoştinţa să ajungă la numărul 2 şi apoi vom vedea cum stau 
lucrurile. Iar pentru cititorul căruia ne adresăm să judece, dăm informaţiile care urmează, 
trimiţându-l, mai întâi, eventual, şi la site-ul /iit.iit.tuiasi.ro/, unde se găsesc adresele in- 
stitutelor de cercetare ale Filialei laşi a Academiei Române, şi unde, pentru Institutul deja 
numit, ca şi pentru încă alte trei care funcţionează în aceeaşi clădire, Casa Asachi, adresa 
este „Str. T. Codrescu, nr. 2”. 

Aşadar „T. Codrescu”, iar inițiala reprezintă numele Theodor, care a fost şi este, 
adesea, transcrisă Th. Poate de aici să fi pornit... rebotezarea străzii, după vreo însemnare 
de mână, neglijentă, dată celui care a scris tăblițele cu menţiunea falsificatoare citată la în- 
ceput (probabil aşa un 7h. a putut deveni Dr?). 

Istoricul, scriitorul şi filologul în cauză, fost jurnalist şi traducător, a semnat tot- 
deauna THEODOR, şi nu numai ieşenii, ci însăşi cultura naţională îi datorează mani- 
festarea unei deosebite şi îndreptăţite consideraţii, pentru activitatea ca redactor la 
publicaţia unionistă „Zimbrul” şi, mai apoi, pentru publicarea, între 1852 — 1895, a 25 de 
volume de documente istorice, sub titlul generic de Uricariul (uric însemnând „document, 
act; hrisov, zapis”), operă pentru care a fost distins cu titlul de membru corespondent al 
Academiei Române. Dar Theodor Codrescu nu a susținut vreo teză de doctorat, nu a primit 
vreun titlu de „doctor honoris causa” al vreunei Universităţi, iar printre studiile sale nu s-au 
aflat unele din domeniul medicinii, astfel că atribuirea titlului de doctor nu se justifică în 
niciun fel. 

Evident, doar una dintre aceste situaţii ar putea îndreptăţi ceea ce devine o jenantă 
doctorizare stradală a importantului om de cultură ieşean din secolul al XIX-lea; altfel 
stau lucrurile în cazurile în care o stradă poartă într-adevăr numele unui doctor. Primele 
de acest fel peste care dai pe internet sunt „Strada Doctor Victor Papilian”, din Craiova, 
oraş în care viitorul medic, profesor universitar, şi-a început studiile liceale, ori „Strada 
Doctor lon Raţiu”, din oraşele Turda şi Arad, primul reprezentând locul naşterii, dar şi al 
odihnei de veci, iar al doilea municipiul care l-a ales deputat, în 1996, din partea PNȚCD, 
pe doctorul în drept lon Raţiu. 

În pofida faptului că în Nomenclatorul străzilor din municipiul Iaşi, ca şi pe harta 
de pe site-ul /hartionline.ro/iasi/harta/straziS.htm!/ apare, totuşi, doar numele „Strada Co- 
drescu”, neavenita titrare academică stradală se insinuează în diferite înscrisuri publice; 
astfel, de exemplu, în lista de pe internet a firmelor din Iaşi aflătoare pe strada în discuţie, 
cel puţin pentru una se indică o adresă de tipul „Str. DR. CODRESCU 9 IASI Cod Postal: 
700479”. Desigur, în caz de litigiu, orice avocat interesat poate invoca, în acest caz, situ- 
aţia de viciu de formă, un fals reprezentându-l şi indicarea unui cod poştal pentru un nume 
de stradă ce nu figurează în lista pentru municipiul laşi de la adresa /cod-postal.ro/. 

Să ne întoarcem la repere mai vechi şi mai sigure; cu numele „Codrescu” figura 
această stradă şi într-o lucrare de referinţă, cea a lui N.A. Bogdan, Oraşul Iaşi. Mono- 
grafie istorică şi socială, ilustrată (trimitem la reeditarea de la Tehnopress, din 1997, 
p. 90) şi am supus discuţiei acest penibil adaos deoarece o atare incurie administrativă nu 
este singura ce sfidează statutul de oraş cultural al Iaşilor. 

Cu o substi- 
tuire în cel mai scu- 
zabil caz prin 


confuzie ne confrun- i i | | URI CARIUL 


tăm în cazul străzii i CUPRIADRTULU DI: 
„Theodor Pallady”, A : | Hrisove, Ispisâce. Urice, Anaforale, 

Ş : i ! : y î  Praclamaţiuui, Hatişerife, și alte acte 
aparent inexistentă |/ A e de ale Mulduvei şi Ţărei Hominesej, 
oficial.  Semnalăm, || E DE epela unul fii, șipăuă la 1854. 

i d dă = Sub direetivenaea 
aşadar, oscilaţia între |E$ | Bia 
Palade şi Pallady, ca | 7 pie Ma) | Țonoi, fionRescu, 
nume al unei străduţe |! Te A i —.— 
ce leagă strada nu- | - i i TOMUL AL VI, 
mită Lascăr Catargi | ij Ati ul ma. 
de aceea care poartă sei . E. Sana 
numele de M. Kogăl- jasara 


niceanu. Mai întâi, | „REM a 
atât după site-ul citat 
anterior, cât şi după 
Nomenclatorul străzilor din municipiul Iaşi, respectiva arteră de circulaţie s-ar numi încă, 
pur şi simplu, Palade. Dacă, însă, pentru informaţii (căci la faţa locului nu se găseşte 
nicio tăbliță indicatoare) te adresezi unui ieşean, este drept, ceva mai tânăr, care locuieşte 
acolo, acesta îți poate dovedi, pe baza cărţii de identitate, că te afli pe strada Theodor 
Pallady. 

Tot atât de încurcate sunt informaţiile, după internet, privind situarea firmelor 
ieşene din zona în discuţie; astfel, una care oferă „servicii de vânzări autoturisme şi uti- 
laje noi şi rulate” este înregistrată pe „Strada Theodor Pallady”, dar alte firme, cu diferite 
preocupări, înregistrate, este drept, în 1991 sau 1992, au ca adresă „Strada Palade”, deşi 
toate se află pe aceeaşi arteră de comunicaţie. 

Să vedem cine şi ce pierde din această învălmăşeală şi dacă este vreun câştigător. 

S-ar putea presupune că, eventual, o transcriere „populară” suspectă, Palade, din 
sursele citate, neactualizate încă, a fost înnobilată recent de persoane cultivate din mu- 
nicipiul nostru sau de o anume comisie de la Primărie, în Pa//ady, dar lucrurile nu stau 
deloc aşa. Denumirea Palade se găşeşte în lucrarea mai sus citată a lui N.A. Bogdan, 
Oraşul Iaşi..., din 1915, în lista intitulată Alfabetul stradelor (în ediţia din 1997, la p. 92), 
iar numele este al unui boier, hatmanul Constantin Palade, cunoscut, mai întâi, prin aceea 
că, în 1823, domnitorul Ioniţă Sandu Sturza i-a întărit hrisovul privind dreptul de a înfi- 
inţa „târg la Podu Iloaiei” (vezi ghepardul.ablog.ro) şi a cărui casă mai fiinţează, se pare, 
pe strada al cărui nume... s-a metamorfozat! 

Mai important pentru noi este însă faptul că respectivul a devenit, într-o manieră 
originală, chiar personaj literar, fiind figura centrală a unei poezii a lui Daniil Scavinschi, 
intitulată Călătoria dumnealui hatmanului Costandin Paladi la feredeile Borsăcului, chiar 
dacă „opera” este comentată ironic de Titu Maiorescu, în studiul său Observări polemice, 
din 1869, printre criticile aduse Lepturariului rumânesc al lui Aron Pumnul („curioasa 
călătorie la Borsec, în care Scavinschi se vede foarte maltratat de tovarăşii săi de drum, 
boierii Vasilică Milu, aga Costache, hatmanul Palade cu cocoanele lor şi care se termină 
aşa: «La Borsec, cu feredee, cu mese, cu adunare, Se uitase mai cu totul a drumului 
supărare»). 

Cam după 1995, cuiva, poate persoană importantă, eventual chiar pornită îm- 
potriva nedreptăţii sociale, i-a trecut prin cap că ne putem scutura de trista amintire a vechiu- 
lui regim feudal (întârziat la noi!) şi că s-ar putea profita de asemănarea numelor pentru 
a cinsti (nu-i aşa?) memoria pictorului Pallady! Va fi fost vreun fals justiţiar, va fi fost 
vreun simplu şugubăţ (dacă nu un simplu ignorant), dar un astfel de gest este cel puţin 
discutabil. 

Cu o cinstire am fi datori, deoarece, într-adevăr, pictorul Theodor Pallady s-a 
născut la Iaşi, ba, mai mult, a şi locuit un timp, în copilărie, pe strada Păcurari şi, apoi, după 
1906, în vecinătatea Iaşilor, în zona a cărei amintire ne-a lăsat-o prin tabloul intitulat Casa 
de la Bucium. Pe urmele amintirilor, într-o sensibilă evocare publicată în 2007 în „Ziarul 
Lumina”, lon Mitican, autorul a numeroase cărţi despre oraşul nostru, care a notat că, în 
urmă cu câţiva ani, de la o trăitoare în zona respectivă, ar fi auzit chiar un nume „Hudiţa 
lui Palade” (!), a lansat un mişcător şi îndreptăţit apel „Redaţi Iaşului şi Buciumului casa 
marelui pictor”. 

Ca să nu mai vorbim iar de inconveniente pe care actuala situaţie le prezintă 
pentru firmele cu adrese nemotivat diferenţiate, de pe strada Palade — Pallady (de tipul 
celor ce pot fi găsite pe internet, ca reclamaţii, în legătură cu erori din „Certificatul de 
nomenclatură stradală”), ar fi important ca, răspunzătoare de situaţiile create, munici- 
palitatea ieşeană să găsească strada demnă (ori numai potrivită) a purta numele marelui 
pictor, revenind şi asupra transferului uzurpator, aşadar de-a dreptul ofensator ca ţinută, 
înfăţişat în rândurile de faţă. Dar şi să anuleze acordarea, pe furiş, a unei distincţii aca- 
demice de care biografia lui TheodorCodrescu nu duce lipsă! 

ANDREI MAKINE - FEMEIA CARE AȘTEPTA 


Corina ROMILA 


Lectura lui Andrei Makine provoacă un adevărat spectacol în natura originar im- 
parţială a Literei, trecând lectorul prin multiplele nivele ale unei tensiuni ce se desface 
continuu între banal şi dramatic, între firesc şi tragic, între elegant şi grotesc. Explozia du- 
alismului tematic îşi găseşte punctul iniţial în firea însăşi a scriitorului, scriitor de limbă 
franceză, născut şi crescut în Siberia ostilă rafinamentului şi subţirimii vieţii. Promovat ca 
francofon în urma publicării Testamentului francez (al patrulea roman al său, premiat cu 
trei premii simultane în Franţa — fapt fără precedent), Makine îşi menţine structura tipic 
rusească în interiorul cărţilor sale, amestec de parfumuri şi senzaţii tari, întinse între stepă 
şi saloane, derulate expresiv într-un stil de o rară frumuseţe. 

Dincolo de personajele care se particularizează în entități umane purtătoare de 
nume şi de însemne individuale, există la Makine, parcă mai mult decât la alţii, câteva 
mari personaje colective, omniprezente în operele sale, ca o materie lichidă împrăştiată uni- 
form printre rânduri, pretext prin care autorul îşi exhibă experienţele personale, sufer- 
inţele, dezamăgirile, idealurile: Omul Sovietic, Siberia, Occidentul. Toate se sprijină 
reciproc pentru a crea antiteze sufleteşti, imagini contradictorii ce-şi precizează şi ac- 
centuează unele altora limita, conturul. Eul profund al autorului se divulgă treptat, căci, cu 
privirile fixate spre Vest, el duce cu sine obsesia unui destin însângerat, soarta patriei sale 
lăuntrice, unde, răstignită între sârma ghimpată a lagărelor şi ţărâna contorsionată de ger, 
Iubirea nu poate prinde nicidecum rădăcini (Pe vremea fluviului Amur). Într-o asemenea 
lume care-i curge totuşi prin vene, omului i se poate ierta mai uşor ispita de a-şi imagina 
că dincolo de frontiere, înr-un univers plămădit din aceleaşi dorinţe, umanităţii lui i-ar fi 
permis să-şi identifice trăsăturile. 

Construcţia narativă speculează pe alocuri, în stil balzacian, efectul pe care-l 
poate avea repetarea unui nume de oraş în mai multe romane (ca de exemplu Smolensk), 
devenit loc comun al întregii experienţe umane, concepută ca o sumă de variaţii infinite 
pe aceeaşi temă. Makine e obsedat de paradoxul inegalităţilor care astupă fondul comun 
ce ne leagă pe toţi, care ne face să fim, “învinşi şi învingători, egali în putrefacție” (Mu- 
zica unei vieţi). Întoarce pe toate feţele indiferența “universalului” uman la suferinţele 
concrete: cum pot fi unii fericiţi, îmbătaţi peste măsură de propriile iluzii carnale şi sătui 
de opulenţa pe care le-o oferă gratuit contextul în care i-a aruncat existenţa, în timp ce 
alţii, sub privirile aceluiaşi cer impasibil şi rece, se descărnează treptat, devin cadavre vii 
fără să-şi problematizeze destinul, în timp ce un băieţel, a cărui simplă fericire se află “în 
pliul moale al braţului mamei sale” (în /ubirea omenească), îşi află deodată mama cu cla- 
vicula ruptă de către un soldat, murind fără ca moartea să-i poată da explicaţii sau să-şi jus- 
tifice gestul... 

Fără a fi moralizator în concepţie, Makine îşi asumă întreaga problematică a 
lumii, devenind un umanist în intenţie, scormonind cele mai depline şi paradoxale viduri 
ale minţii şi cărnii umane.Acestora le construieşte nesfârşite definiţii, fie pentru a le de- 
nuda în faţa unei himere a dreptăţii, fie — poate - pentru a le stoarce, ca pe un puroi din rană, 

absurdul. Sentinţele abundă, de cele mai multe ori izbucnind din suferința imediată a per- 
sonajelor, care nu ezită să-şi arunce gândul în toate compartimentele pământului, pentru 
a cuprinde simultaneitatea unor fapte omeneşti desăvârşit opuse. Această reflecţie a au- 
torului omniscient desface lumea în bucăţi interpretabile, supuse unei analize lucide, la 
îndemâna judecății oricărui muritor. Diagnosticarea tumorilor maligne universale însă nu 
are decât un statut descriptiv. Terapia colectivă îşi află eşecul în supradozele de absurd, care 
durează parcă într-un prezent continuu pe axa suferințelor, inegalităţilor şi incoerenţelor 
omeneşti. “De pe terasă, în densitatea întunecată a cerului, descopăr constelația Lupului. 
Sărbătoarea continuă. Cefele groase se instalează în nişte limuzine caricaturale, plebea are 
dreptul la un microbuz rablagit. Când ajunge la un anumit nivel de clovnerie socială, pros- 
tia omenească îţi provoacă aproape milă. De cealaltă parte a graniţei, atât de aproape de 
oraşul acesta, războiul e în toi, satele ard, adulţii omoară copii, copiii devin ucigaşi. Lumea 
împotriva căreia lupta Elias Almeida... Uşa terasei vecine se deschide, două siluete as- 
cunse în întuneric se instalează în şezlonguri. Femeia albă şi grasă şi prietenul ei din Kin- 
shasa îşi înmoaie buzele în aperitivul verbal al unei împerecheri...” (Iubirea omenească) 

Lui Makine îi place să şocheze. Îi plac experienţele extreme şi nu scuteşte spec- 
tatorul de detaliile aproape fotografice din scenele sângeroase ale războaielor, din scenele 
intime sau din cele care descriu frumuseţea peisajelor ruseşti... Astfel, de pildă, autorul 
surprinde ca într-un stop cadru, cu dezinvoltură verbală, “lipsa esenţialului” în procesul 
firesc al împreunării omeneşti, nelăsându-i timp cititorului să-i mai gândească intimitatea, 
dezbrăcându-l până la oase de pudoarea indispensabilă acestor acte, atunci când se con- 
sumă discret în lumina unui sens. Înfiptă adânc în propria-i carne, sexualitatea nu are nimic 
de spus, devine decupaj banal sau meschin al unor interese curbate în chip fals sub noţi- 
unea iubirii. Mai rău, atunci când conţinutul acestei “iubiri” este sinonim cu trădarea, 
Makine construieşte scene din care să poată extrage concluzii amare, cum ar fi descrierea 
unor buze de mamă ce-şi vor săruta peste câteva zile copilul, buze surprinse de prezentul 
narativ sărutând dezinvolt sexul unuia dintre amanți (Jubirea omenească). Femeile “con- 
sumatoare de scrumbie sărată”, care beau apă şi îşi fac nevoile fiziologice, având aşadar 
organe specifice, nu pot face decât jocul tentaţiilor carnale. Ele sunt, în opinia scriitoru- 
lui, cele pe care, din păcate, se sprijină firea în zilele noastre. Tocmai pentru a accentua 
aceste impresii, la capătul celălalt, în cadrul tipologiei feminine, apare personajul Vera, din 
romanul Femeia care aştepta, cu o structură ce pare desprinsă dintr-o preistorie a omenirii, 
de pe vremea când substanţa libertăţii nu se diluase în “alchimia” vulgarităţii. Vera este ele- 
ment de discrepanţă socială, o provocare pentru muritorii de rând, o replică a naturii in- 
genue la tot complexul de acte care formează astăzi industria uşoară a sexului şi a 
“eternului” feminin. “O femeie atât de clar hărăzită fericirii şi care alege, aproape cu 
nepăsare, singurătatea, fidelitatea faţă de un absent, refuzul de a iubi...”. Este definiţia 
naratorului, cu care şi începe romanul, parcă pentru a-şi avertiza cititorul de la bun în- 
ceput că va avea de a face cu un personaj neobişnuit, al cărui potenţial omenesc este es- 
tompat de nişte principii dintr-o altă lume. “Mă gândeam la surâsul ei, la gestul mâinii cu 
care mă saluta, la dragostea pe care ar fi putut s-o ofere atâtor bărbţi şi pe care nu o dădea 
nimănui”. Rămasă “văduvă” înainte de vreme, fiindu-i luat logodnicul în război, Vera, o 
copilă de numai şaisprezece ani, îi făgăduieşte acestuia, înainte să plece, nemurirea iubirii 
ei şi certitudinea că îl va aştepta toată viaţa. Scenariu clasic, derutant prin forţa sa iniţială, 
dar sfărâmat ulterior, în cele mai multe din cazuri, sub greutatea timpului nepăsător. Însă 
pentru Vera cuvintele nu sunt simple construcţii verbale, purtătoarele unor impresii de mo- 
ment. Pentru ea rostirea e metafizică, atemporală, nu are nimic în comun cu semnele ba- 
nale ale relaţiilor omeneşti. Odată promisă fidelitatea, ea îşi sacrifică fiinţa trăgând-o până 

aproape de absurd. Fire erudită (fusese pe punctul de a-şi susține teza de doctorat în lingvis- 
tică la Sankt-Petersburg), corporalitate frumoasă, chiar şi la o vârstă trecută de tinereţe, ea 
calcă în picioare toate avantajele pe care viaţa i le propune pentru a se retrage la Mirnoie, 
un cătun siberian populat doar de babe uitate de vreme, unde îşi consumă uitarea de sine 
în numele aşteptării unui iubit absent. Naratorul, tânăr intelectual din Sankt-Petersburg, o 
întâlneşte pe Vera în momentul în care soseşte în satul ei pentru a culege informaţii despre 
obiceiurile locului. 1 se povesteşte istoria ei, interpretată de cei care o cunosc în multiple 
moduri, căci, pentru fiecare, caracterul acestei femei este pe cât de veridic aproape de 
“sfinţenie”, pe atât de provocator de scenarii imaginare, unde fiinţa austeră şi castă a fe- 
meii se dedublează într-o entitate umană asemănătoare cu restul lumii, cu amanți ascunşi 
şi interese bizare. Tânărul este fascinat de Vera, o fascinaţie stimulată mai întâi de apariţia 
ei inaccesibiă, iar mai apoi de o tensiune a unei relaţii în care, cu faţa întoarsă spre el, fe- 
meia priveşte totuşi cu disperare tacită spre Celălalt. În acest “dialog” sufletesc zbuciumul 
reciproc dă naştere unei poezii de iubire de o candoare sublimă. Bărbatul este din ce în ce 
mai dornic să posede o fiinţă de care crede că este îndrăgostit, femeia iubeşte pentru a-şi 
împlini un gol imens, pe care-l poartă de treizeci de ani după sine. El suferă de o gelozie 
absurdă, pe un soldat care poate nici măcar nu mai trăieşte, ea suferă că nu-l poate trăda 
după atâţia ani de autoexilare în iluzia că îl va regăsi. Povestea ajunge la apogeu în mo- 
mentul în care Vera, cu fiinţa strânsă şi trupul părăsit, se dăruieşte. Explicaţia vine ulterior, 
atunci când cititorul află odată cu tânărul intelectual, dintr-o informaţie găsită în ziarul 
cumpărat de Vera, că soldatul mult aşteptat este căsătorit, mare şef comunist peste o fa- 
brică din apropiere. Deruta bărbatului este sinonimă cu panica. Se imaginează legat pe veci 
de această femeie care cu siguranţă îl va fi înlocuit deja cu soldatul ei. Iar el este încă 
tânăr, deloc dispus să se însingureze alături de ea în pustiul siberian. În câteva ore de la 
consumarea actului carnal, metamorfoza reacţiilor sufleteşti ale intelectualului îl dezbracă 
de coajă, lăsând goi aburii sentimentului numit iubire. O consumase pe Vera până la 
epuizare. Nu mai avea nevoie de ea, de trupul sau de taina ei. Venise momentul să plece 
şi îi era teamă că nu va fi lăsat, că o nouă tragedie se va repeta în viaţa ei, că poate urmau 
alţi ani în care de data aceasta el va fi cel mult aşteptat. Însă Vera se dovedi impasibilă. Era 
prea matură, prea cerebrală, să nu fi învăţat deja că bărbatul este pe deplin trecător. lar ea 
nu era dintre cele flămânde de conţinuturi goale. Odată taina distrusă, trupul posedat devine 
materie inutilă pentru bărbat. Atunci intervin cuvintele, explicaţiile, iar dialectica su- 
fletească se desface în clasamente bazate pe logica vieţii. ar Vera este un caracter integru, 
îi lasă celuilalt libertatea să nu mai apară sau să dispară, nu se împotriveşte acestor raţio- 
namente. Ea este personajul pasiv, îmbibat de aşteptare resemnată, o aşteptare în gol, pe 
care doar trecerea completă a timpului ar mai putea-o soluţiona. 

Scriitorul are charisma atmosferei. Tot ce povesteşte este pătruns de duhul de- 
taliilor sublim alese, aşezate piesă cu piesă într-un ansamblu care transmite mesajul într-o 
formă deplină. Personajele lui, caractere puternice şi insolite, izbăvite de norme, îşi 
dezvăluie povestea prin intermediul altor personaje, care deschid de obicei romanele lui 
Makine, devenind apoi simple pretexte ale istorisirii vieţii celor dintâi. Scenariile naraţi- 
unilor îşi împrumută unele altora din trăsături, căci peste tot ne izbim de stepă, de geruri, 
de războaie, de sânge, de zbucium carnal, de idealuri înfrânte... Această repetiţie, însă, nu 
oboseşte spectatorul, căci ingredientele se amestecă întotdeauna altfel, croind drumuri dis- 
tincte către privitori. 

De o muzicalitate aparte, proza autorului francofon trădează o ființă coborâtă 
dintr-un neam matur de suferință, care şi-a conservat însă poezia nealterată. 

CARLOS EDMUNDO DE ORY 


Benoit VITSE 


Trebuie ştiut faptul că, astăzi, poezia spaniolă este una dintre cele mai inovatoare şi 
mai pasionante. Mulţi dintre autorii actuali au urmat drumul lui Antonio Machado, Luis 
Cernuda, Juan Ramon Jimenez și Federico Garcia Lorca. Fie la Barcelona, cu pocţii ca- 
talani Jose Agustin Goytisolo, Pere Gimferer, Jaime Gil de Biedma, fie la Madrid, cu Jose 
Hierro, Javier Reverte, Jorge Riechman sau în alte regiuni cu Victor Izco (Pampeluna), An- 
tonio Rigo (Palma de Maillorca), Ezequias Blanco (Zamora), Spania poate prezenta un 
tablou al poeziei contemporane deosebit de bogat. 

Din păcate, a murit, pe 11 noiembrie 2010, un talent unic ce ocupa un loc important în 
acest tablou: Carlos Edmundo de Ory. Născut la Cadix în 1923, acest poet lucid şi sub- 
versiv a părăsit în 1968 Spania lui Franco pentru a se instala în Franța, la Amiens, unde s-a 
ocupat de biblioteca aflată la Casa de Cultură. A publicat la vremea aceea o culegere de 
aforisme — „Acrolithes” („„Aeroliţi”) — mici bijuterii de concizie şi subtilitate: „Poezia este 
vomă de pietre preţioase”. A continuat în spaniolă o operă profundă și originală, fiind în 
același timp unul dintre marii animatori ai mișcărilor avangardiste din Spania. Începând 
cu anul 2002, i-a fost decernată o serie întreagă de premii şi distincţii ce arătau cât de mult 


era prețuit în ţara sa, cu toate că alesese să trăiască în Franţa. 


Sihastrul din adâncul grotei 

Aveam 20 de ani şi îmi petreceam zilele într-o grotă ce se numea MCA, MACU sau 
Casa de Cultură din Amiens. În această grotă sălășluia un sihastru. Un sihastru care 
putea să pară chiar îngrijorător la prima vedere. Mai întâi pentru că vorbea franceza cu 
un accent extrem de intimidant. lar apoi, pentru că atunci când îşi ridica privirea spre 
tine, trebuia să-i răspunzi „prezent. Primele luni s-au scurs astfel, între teama şi res- 
pectul pe care le inspira acest om, cu toate că zâmbea. Domnea într-o bibliotecă, pe o 
mochetă silenţioasă. Deci în şoaptă am început să vorbim. 

Ştiam că scrisese un studiu despre Lorca și, în special, că era poet. La 20 de ani sun- 


tem cu toții poeţi, aşadar trebuia să ne întâlnim, el — cu talentul său vertiginos, noi — cu 

singurul lucru pe care-l aveam atunci pentru a supraviețui: aroganța. Cu o lipsă de mo- 
destie ce astăzi mă distrează, îi supuneam atenţiei poemele mele. Avea acea inteligență de 
a nu te descuraja niciodată, explicând totodată: „Dacă vrei să fii numit POET încă din 
tinereţe, aranjează-te să trăieşti puțin. O viaţă lungă doar pentru o poreclă este ridicolă. ” 

Uneori, chiuleam de la cursuri ca să mai stau de vorbă cu el. Dar le recuperam pen- 
tru că-mi explica atât de bine ceea ce un poet sau altul are interesant, ba chiar mă ajuta 
la unele teme pe care le aveam de făcut. 

Adesea, acest sihastru arunca pietre pe care le numea aeroliți. Erau aforisme pe care, 
în mare parte, nu le-am înţeles decât mult mai târziu: „, Omul este un animal care așteaptă 
ziua de mâine. ” Sau „„Viespe, albine, muşte! Asta măcar înseamnă viaţă! ”. În perioada 
aceea, Carlos Edmundo conducea şi un Atelier de Poezie Deschisă. Eram câțiva care ve- 
neam să-l asculte. Cu multă răbdare, explica, explica mereu. Dar în special ne asculta, ne 
lăsa să vorbim şi ne punea să citim ceea ce mâzgălisem pe caietele noastre de mici poeți. 
Într-o bună zi, hotărâsem să facem un „happening ”. Să punem în scenă o parodie-sacri- 
legiu a sfântului sacrificiu pe textele lui Baudelaire, Nerval, Vigny, etc. I-a venit ideea să 
o numească „„Missa Negra ” pentru a evita orice contestaţie din partea Casei de Cultură. 
EI era preotul iar eu copilul din cor. O seară întipărită adânc în memoria tuturor celor 
care au participat. Carlos a fost prezent de altfel şi la prima mea aventură teatrală, la Bou- 
logne-sur-Mer. Acest sihastru se mişca şi ne îmbrâncea. Pot să spun că totul, pentru mine, 
cu el a început. 

Viaţa a făcut ca drumurile noastre să se separe, geografic vorbind. Dar am avut şansa 
și marea emoție să-l revăd acum câţiva ani. Avea același surâs ironic, aceeaşi simplici- 
tate şi acea profunzime care inspiră respectul și entuziasmul totodată. Am început să-i 
citesc textele în spaniolă şi mi-au plăcut foarte mult. Astăzi nu mai este, știu că nu mai am 


grotă de vizitat și sihastru de ascultat. 


Hiperbola îndrăgostitului 

Te iubesc atât de mult încât dorm cu ochii deschiși/ Te iubesc atât de mult încât vor- 
besc cu copacii/ Te iubesc atât de mult încât mănânc privighetori/ Te iubesc atât de mult 
încât lacrimile-mi sunt bijuterii din aur/ Te iubesc atât de mult încât sufletul meu poartă 
codițe împletite/ Te iubesc atât de mult încât uit de mare/ Te iubesc atât de mult încât 
păianjenii îmi zâmbesc/ Te iubesc atât de mult încât sunt o girafă/ Te iubesc atât de mult 


încât îi telefonez lui Dumnezeu/ Te iubesc atât de mult încât tocmai m-am născut. 

GÂNDURI DESPRE PICTORUL MIRCEA ISPIR 


Valentin CIUCĂ 


În fiecare primăvară, atunci când i(n)spir aerul proaspăt al mereu aşteptatei primăveri, 
gândul mă poartă şi spre pictorul atâtor memorabile portrete, artistul care, comunicând cu 
profunzimile fiinţei sale comunica, în fapt, cu cei care îi populau imaginarul. Discreţia ar- 
tistului, tăcerile sale proverbiale arătau că interiorizarea era o metodă de lucru. Laborios şi 
tenace avea capacitatea de a dialoga cu cel de lângă el dar şi cu timpul ireversibil. Era preo- 
cupat să lase semnele fiinţei sale prin accesarea personalităţii celorlalţi şi, astfel, izbutea să 
dezlege enigmele eului. A face portretul celuilalt era, de fapt, un exercițiu de admiraţie fi- 
nalizat printr-o sensibilă şi credibilă confesiune. I-am vizitat uneori atelierul lui Mircea Ispir 
din Lăpuşneanu. O dezordine bine gestionată crea atmosfera unui spaţiu unde artistul se în- 
tâlnea cu adevărat cu el însuşi. Impecabilele sale portrete, tratate compozițional, aveau su- 
portul unui veritabil psiholog care putea interpreta abisurile fiinţei. Psihologia îi era 
permanent un partener, expresia împlinirea unui dialog cu modelul şi cu el însuşi. Interesat 
de principiul festina lente, pictorul făcea din imagine o dezbatere despre profunzimile eului 
şi, prin extensie, ale lumii. Expresivitatea şi adevărul caracterial al modelului îi erau parte- 
neri şi sfătuitori într-un demers ce tindea permanent spre zonele autenticității interpretării. 
Portretul poetului /oanid Romanescu, de pildă, este un excurs original în teritoriile poeziei, 
al inefabilului după cum alte portrete urmăreau identificări somatopsihice în acord cu fiinţa 
interioară a modelelor. În dimensiunea compozițională şi cromatică, Mircea Ispir semăna cu 
pictorii din Renaştere, unde culoarea în sine avea preţiozitatea tonurilor minerale. A se grăbi 
încet, era o formă de respect pentru arta picturii, unde reflecţia face casă bună uneori cu ges- 
tul spontan, inspirat. Valorile cromatice, totdeauna utilizate cu mare îngrijire, puneau ac- 
centele care puteau anima suprafaţa şi determina respectoase aprecieri. Portretul 
sentimentelor, iar nu asemănarea fizionomică interesa, cât şi expresia fiinţei de dincolo de 
vizibil. Aceeaşi strategie i-a permis pedagogului, care a urmat treptele ierarhice până la ni- 
velul de conferenţiar universitar, să poată transmite şi studenţilor, noţiunile de bază şi ideea 
că libertatea de exprimare este un drept inalienabil al fiecărui creator cu personalitate. Ri- 
goarea desenului şi a structurii compoziționale deveniseră adevărurile simple ale fiecărui 
gest plastic. De fapt, Mircea Ispir făcea explicită trimitere la maestrul său, pictorul Gheor- 
ghe Şaru, a cărui rigoare profesională a permis şi accesul la libertatea propriei opţiuni de a 
vedea şi exprima altfel. Personalitatea pictorului ieşean, verificată şi apreciată în spaţiul local, 
în prezenţele sale pe simezele din Bucureşti sau Cluj, precum şi în selecții itinerate peste ho- 
tarele României, făcea din reflexivitate un mod de a se raporta la real şi la propriile eresuri. 

În materia compozițiilor cu anvergură evocator istorică sau simple decupaje din rea- 
litatea spaţiului moldav a dovedit aceeaşi acribie a detaliului ca şi în viziunile ample ale unor 
peisaje generice. Pictorul Ispir, permanent inspirat, a evitat spontaneitatea deseori eclatantă, 
în favoarea paşilor mărunți şi a unui perfecţionism lăudabil. A văzut atât de bine şi atât de 
profund, încât în anii din urmă ochii l-au trădat. Privirea însă a rămas la fel de pătrunzătoare, 
este drept, cu eforturi numai de artist ştiute. Considerat, unanim şi pe bună dreptate, un ar- 
tist major în arta ieşeană şi românească, pictorul Ispir s-a înveşnicit în propria sa creaţie, 
ideea ziditorului zidit fiind autentică şi frecventabilă de orice iubitor de artă. Deşi au trecut 
cinci ani de la ultima tuşă de culoare şi de penel, artistul este permanent prezent printre cei 
care i-au fost alături, de cei care trec pragul sălilor de expoziții sau Muzeului Naţional de Artă 
de la laşi. Evocarea de acum face parte din recursul la memorie ca o premiză de continui- 
tate şi de permanentă speranță, potrivit căreia lumea se poate salva doar prin accesul la fru- 
museţe şi adevăr uman... 

MANUEL MĂNĂSTIREANU 


Vasilian DOBOŞ 


Se cunoaşte că ţine pensula cu trei degete divine. Se cunoaşte că mângâie inte- 
rioarele bisericilor. Nu se înspăimântă de registrele negre ale culorilor. Elogiază tristeţea? 
Nu. Elogiază morbiditatea? Nu. Ridică doar vălul pentru a şti cum arată sufletul în vremuri 
nocturne. Stările sunt dure, la o vedere superficială, când vezi cum se contopesc forma fi- 
zică şi spaţiul. Omul lovit de furtună, omul într-o colivie neagră. 

Sunt ochi care nu văd de prea multă lumină, câte un flash luminos îndulceşte o 
grimasă, nu a durerii, ci a unei cutremurări metafizice, discrete, abia intuibilă. Este lumina 
Tăcerii. Vezi sângerări, vezi ceața care se aşează pe fiinţe. Parcă trupurile sunt atrase de 
Dumnezeu, în expansiune lentă, încercând să fie pereţi golului. 

Pe simeze, toate acestea sunt ca un film în desfăşurare, un film expresionist, un 
film absurd. Chipuri care ies din Casa Omului şi care intră în Casa Cerului. Un schimb între 
întuneric şi lumină. Întunecime abundentă şi lumină concentrată într-o pupilă. Ar fi jonc- 
ţiunea dintre lumina subţire a lui Nichita Stănescu şi cerneala neagră, neagră, neagră a lui 
Cezar Ivănescu. 

Aceste contraste au loialitatea lor. Nu sunt plânsuri, nu sunt extazieri. Sunt adân- 
cimea vieţii, ascunsă în fiinţă. Adusă vederii noastre, trezeşte şi întăreşte, eliberează şi ilu- 
minează. 


Imaginea solitudinii noastre devine pecetea unicităţii lui Manuel Mănăstireanu, 
una tectonică. 


Manuel MĂNĂSTIREANU - Ciclul NOPȚI 

24 IANUARIE 1859 


Dumitru IVĂNESCU 


Există în istoria popoarelor momente importante care oferă perspectiva indis- 
pensabilă înţelegerii sensului şi trăsăturilor unei întregi perioade istorice, care pun 
în lumină înfăţişarea unei epoci. Acestor momente aparţine 24 ianuarie 1859 — 
Unirea Principatelor Române, rod al străduințelor româneşti, rezultat al energiei, 
tactului şi priceperii politice. 

Cabinetele diplomatice şi politice ale continentului, ca şi opinia publică, au ur- 
mărit cu atenţie chestiunea românească din momentul în care aceasta, mai ales 
după 1855, a devenit un element de care depindea, în mare măsură, rezolvarea 
conflictului european. Redeschiderea problemei orientale, provocată de războiul 
Crimeii, a pus în discuţie situaţia Principatelor Române. Interesul manifestat de pu- 
terile europene s-a concretizat, în cadrul Conferinţei de la Viena, atât prin faptul 
că la punctul întâi al dialogului pentru încheierea păcii se afla schimbarea statu- 
tului juridico-politic al Principatelor Române (înlăturarea protectoratului rus, men- 
ținerea suzeranității otomane şi instituirea sistemului de garanţie europeană), cât 
şi prin declaraţia prin care reprezentantul Franţei a făcut-o, la 26 martie 1855, 
când a propus unirea celor două principate sub un prinţ ereditar, străin sau român. 
„Printre combinaţiile existente, menite să asigure Moldovei şi Ţării Româneşti o 
stabilitate şi o forţă suficientă — spunea în memorandumul delegatul francez Bour- 
queney — prima ni se pare a fi Unirea celor două Principate într-un singur stat. Nu 
este necesar să se insiste asupra a ceea ce a făcut natura spre a uşura această unire, 
asupra identităţii de limbă, de obiceiuri, de legi şi de interese”. 

Conferinţa de la Viena a luat sfârşit fără a aduce pacea așteptată, dar în ce-i 
priveşte pe români, marile puteri au luat act de dorinţa lor pentru Unire şi acest 
lucru poate fi considerat un bun câştigat. În anul următor, la 25 februarie 1856, la 
Paris, s-au deschis lucrările Congresului în cursul căruia problema românească nu 
şi-a pierdut deloc importanţa şi acest lucru se poate constata din prevederile tra- 
tatului încheiat cu acest prilej. Cele două principate au fost puse sub suzeranita- 
tea Porții, dar şi sub garanţia puterilor, erau apărate de „vreun drept particular de 
amestec în treburile interne”, li se garantau „o administraţie independentă şi na- 
țională, şi o deplină libertate de cult, de legislaţie, de comerţ şi de navigaţie” şi se 
stabilea că nicio intervenţie armată nu putea avea loc pe teritoriul lor „fără un 
acord prealabil între puteri”. Împărţite în două tabere, Franța, Rusia, Prusia şi Sar- 
dinia, pe de-o parte, Turcia, Austria şi, ulterior, Anglia, de cealaltă parte, puterile 
Europei au hotărât să trimită în Principatele Române o Comisie de informare şi să 

asculte doleanţele românilor ce trebuiau exprimate cu prilejul convocării Adună- 
rilor ad-hoc. Aceste doleanţe, analizate de Comisia europeană, urmau să fie pre- 
zentate unei conferinţe la Paris a celor şapte puteri, a cărei menire era să se ocupe 
de organizarea viitoare a Principatelor Române. Congresul de Pace din 1856, pe 
lângă faptul că a luat în discuţie situaţia Principatelor ca o componentă foarte im- 
portantă a crizei orientale, a relevat şi o nouă dispunere în cadrul sistemului de 
alianţe constituit în perioada războiului. Cele două tabere amintite mai-nainte, uni- 
onistă şi antiunionistă, s-au format nu pe baza opţiunilor afective pentru ideea 
Unirii, devenită, datorită românilor, o problemă internaţională, cât mai ales pe 
jocul de interese care guverna aceste puteri în anii ce au urmat încheierii conflic- 
tului militar. Deosebirile de păreri şi interese care s-au manifestat în timpul Con- 
gresului faţă de „principiul Unirii” vor continua după încheierea lucrărilor atât 
făţiş, în cadrul dezbaterilor Comisiei europene de la Bucureşti, cât şi în culise, cu 
prilejul alegerilor pentru Adunările 
ad-hoc. 

La 12 iunie 1857, Ch. Mourny, 
ambasadorul Franţei în Rusia, după o 
discuţie avută cu cancelarul Gorcea- 
kov referitoare la modul în care 
membrii Comisiei europene interpre- 
tează litera şi spiritul Tratatului de la 
Paris, îi comunica ministrului de ex- 
terne Walewski o serie de date de- 
osebit de semnificative despre 
atitudinea guvernului austriac faţă de 
problema românească, date obţinute 
prin intermediul reprezentantului Ru- 
siei la Viena, Budberg. Acesta din 
urmă, după o întrevedere cu ministrul 
de externe, contele Buol, semnala in- 
teresul nedisimulat al cabinetului 
austriac faţă de subiectul la ordinea 
zilei, contele recunoscând că „ches- 
tiunea Principatelor este de o impor- 
tanță foarte directă pentru Austria, 
este pentru ea o afacere de existenţă”. 
Sensul real al acestui interes în viziu- 
nea diplomatului austriac se baza pe 
„faptul că Pincipatele nu concep Uni- 
rea fără un prinţ străin şi fără o inde- 


(Bârlad) 
Autor: Paul Vasilescu 

pendenţă absolută faţă de Poartă”. 

Îngrijoraţi de faptul că în preajma frontierelor proprii ia naştere un stat naţio- 
nal independent, punct de atracţie pentru românii aflaţi în imperiu şi un exemplu 
molipsitor pentru mişcările de emancipare naţională, austriecii au fost adversarii 
cei mai redutabili ai Unirii. Uneltirile lor au fost hotărâtoare în realizarea acelui 
adevărat complot internaţional antiunionist care a dus la falsificarea alegerilor 
pentru Adunarea ad-hoc din Moldova. Faptul în sine era previzibil, dacă se avea 
în vedere, printre altele, şi ameninţarea făcută de acelaşi ministru austriac. „I-am 
spus domnului Bourqueney — a afirmat Buol — că dacă domnul conte Walewski do- 
reşte să-mi promită că se abţine şi că nu va lua o poziţie atât de netă în problema 
Unirii, eu însumi mă angajez să nu iau poziție. Dar dacă el continuă să încerce să 
influenţeze populaţia, contrar spiritului Tratatului de la Paris, mă voi considera 
îndreptăţit să combat această influenţă prin aceleaşi mijloace. Austria are aici 
prea mult interes pentru a rămâne o spectatoare pasivă”. 

În interiorul Principatelor lupta unionistă s-a desfăşurat cu o adâncă intensitate 
mai ales după ce în anii 1856-1857, treptat, cei mai mulţi dintre revoluționarii exi- 
laţi în timpul revoluţiei paşoptiste s-au întors în ţară. Crezul revoluţionar nu fusese 
uitat. „Vrem să fim o naţiune, una puternică şi liberă — spusese N. Bălcescu — prin 
dreptul şi datoria noastră, pentru binele nostru şi al celorlalte naţii, căci vroim fe- 
ricirea noastră şi avem o misie a împlini în omenire”. În Moldova, datorită spriji- 
nului acordat de Gr. Al. Ghica, adept al unor principii liberale şi susţinător al 
Unirii, mişcarea unionistă a avut un caracter legal şi s-a desfăşurat sub auspiciile 
Societăţii Unirii, ulterior a Comitetului electoral al Unirii, care coordona toate 
comitetele înfiinţate în principalele localităţi ale ţării. La fel, în Ţara Românească 
mişcarea pentru Unire era coordonată de Comitetul central de acţiune, iar la în- 
ceputul anului 1857 un Comitet central al unirii a preluat întreaga activitate des- 
făşurată în ambele Principate Române. Colaborarea celor două mişcări naţionale 
avea ca suport ideea „unirii cu fraţii de dincolo de Milcov”, iar propaganda făcută 
în rândul cetăţenilor urmărea ca programul unionist să fie cunoscut şi să capete 
adeziunea naţiunii. 

Aşa după cum este cunoscut, programul, în patru puncte, dădea expresie celor 
mai importante doleanţe ale naţiunii române: autonomia şi neutralitatea Principa- 
telor Române, Unirea, prinţ străin, guvern reprezentativ cu o singură adunare ge- 
nerală. În acelaşi timp au fost enunțate principiile viitoare ale organizării noului 
stat: respectul dreptului de proprietate indiferent de natura ei, egalitatea tuturor 
românilor în faţa legilor, libertatea individuală şi libertatea muncii pentru ţărani. 

Înainte ca evenimentul aşteptat de întreaga naţiune să se realizeze, cei mai 
mulţi oameni politici români considerau că Unirea celor două ţări este singurul 
mijloc de a satisface dorinţele legitime ale întregului popor. Semnificativ în acest 

sens este un articol apărut la Iaşi, în ziarul „Zimbrul”, din 20 iunie 1856, sub sem- 
nătura lui Gh. Melidon, în care se afirma că Unirea „e o trebuinţă naţională, ins- 
tinctivă, pe care un român o simte curgând împreună cu sângele prin vinele sale, 
o suge cu laptele de la sânul mamei sale, o respiră cu aerul ţării sale, o gustă cu 
rodurile țarinei sale, o vede în curgerea apei patriei sale, o priveşte în configura- 
ţia terenului său”. Acelaşi autor, argumentând dorinţa de unire, apelează la comu- 
nitatea de origine, limbă, port, istorie şi interese, cu următoarele cuvinte: „Nu 
suntem noi, moldovenii şi muntenii, fraţi de acelaşi tată, nu vorbim noi o limbă, 
nu profesăm una şi aceeaşi religiune, nu avem aceleaşi obiceiuri şi năravuri, ace- 
leaşi tradiții şi suvenire, aceeaşi istorie, nu purtăm noi acelaşi nume, aceeaşi îm- 
brăcăminte, nu am trecut noi prin aceleaşi suferinţi şi calamităţi, nu avem aceleaşi 
speranţe şi interese?”. 

În vara anului 1857, sub presiunea actelor arbitrare ale caimacanului Vogoride, 
menite să împiedice libera exprimare a dorinţei de unire, M. Kogălniceanu scria 
camarazilor de idei din Bucureşti sfătuindu-i să depună toate eforturile pentru sus- 
ținerea cauzei naţionale, care se va hotări la laşi. „Faceţi toate eforturile pentru a 
anula listele electorale din Moldova — îi scria Kogălniceanu lui ]. I. Filipeanu, la 
8/ 20 iunie 1857 — căci, crede-mă, nu la Bucureşti ci la laşi se va hotărî marea 
Chestiune”. 

Noile alegeri care au avut loc în Moldova s-au încheiat, după cum era de aş- 
teptat, cu victoria zdrobitoare a unioniştilor. Lucrările celor două Adunări ad-hoc 
s-au deschis la 4 şi respectiv 9 octombrie 1857, ambele adoptând acelaşi program: 
autonomie, unire, principe străin, guvern reprezentativ şi neutralitatea Principate- 
lor. Adoptarea moţiunilor unioniste de către cele două adunări naționale a însem- 

nat un prim fapt împlinit de care guvernele Europei au trebuit să ia cunoştinţă. 

La 22 mai 1858 s-au deschis la Paris lucrările Conferinţei căreia îi revenea 
obligaţia, conform Tratatului de pace din 1856, de a analiza atât doleanţele Prin- 
cipatelor Române exprimate în Adunările ad-hoc, cât şi propunerile Comisiei eu- 
ropene, iar în final să decidă asupra „problemei româneşti”. Dezbaterile, marcate 
de interese contradictorii, au alunecat pe panta compromisurilor, rezultatele obţi- 
nute nefiind cele aşteptate de români, marile puteri încercând, în fapt, o soluţio- 
nare decentă, care să nu-i afecteze interesele şi prestigiul. Convenţia din 19 august 
1858, fructul Conferinţei de la Paris, a stabilit că cele două principate vor avea câte 
un domnitor şi câte o adunare pentru fiecare, o Comisie centrală la Focşani pen- 
tru legiferări de interes comun, o Curte de Casaţie Comună, armatele sub comanda 
unui singur şef, menţinerea suzeranității otomane, garanţia colectivă a marilor pu- 
teri şi denumirea de Principatele Unite ale Moldovei şi Valahiei. Aşa după cum 
bine s-a observat, Convenţia suferea de un defect fundamental, acela că „nu sta- 
bilea nici unirea şi nici separaţia Principatelor”. 

Documentul elaborat la Paris avea pretenţia de a fi „definitivat” organizarea ad- 
ministrativă şi politică a Principatelor Române, el fiind, în concepţia creatorilor, 
legea fundamentală a ţării, în realitate reprezentând doar rezultatul eforturilor pe 
care Europa le făcuse din dorinţa de a oferi ceva naţiunii române şi acel ceva era 
un act plin de anomalii ce instituia un regim hibrid, de acest păcat dându-şi seama 
chiar cei care contribuiseră la aducerea lui pe lume. Trebuia, acum, ca națiunea ro- 
mână să hotărască ceea ce până atunci influenţase în mod determinant, dând curs 
dorințelor şi speranţelor sale, şi aceasta avea să se întâmple prin soluţia dublei ale- 
geri a colonelului Alexandru loan Cuza, alegere care punea Europa în faţa altui 
fapt împlinit, a unui act politic ce nu mai putea fi schimbat. 

Alegerea lui Alexandru I. Cuza a provocat un entuziasm neobişnuit, entuziasm 
ce se regăseşte în presa epocii, în corespondenţa principalelor participante la acest 
eveniment, în memorialistică, în rapoartele diplomaților. Opţiunea românească 
avea o multitudine de semnificaţii; ea însemna protestul unei naţiuni împotriva 
amestecului şi a dominaţiei străine, o victorie a ideilor noi împotriva unei lumi 
vechi, un act de dreptate şi de demnitate. Beclard, consul general al Franţei la Bu- 
cureşti, ocupându-se de acest „semn manifest al dorinţei naţionale”, în raportul 
trimis ministrului său de externe, scria: „Alegerea lui Alexandru Cuza a fost o ma- 
nifestare cu totul naţională. Adaug, şi nu-mi va fi greu să demonstrez, că această 
manifestare devenise necesară”. În Moldova, potrivit datelor oferite de consulul 
Victor Place, alegerea, care s-a făcut „fără intrigi, fără violenţe, fără corupţie”, re- 
prezenta „triumful complet al ideilor unioniste şi liberale împotriva vechiului sis- 
tem de corupţie care şi-a trăit traiul”. Referindu-se la alegerea lui Al. I. Cuza la Iaşi, 
D. A. Sturdza, într-o scrisoare trimisă la 19/ 31 ianuarie 1859 lui A. C. Golescu, 
descria bucuria generală provocată de acest eveniment cu următoarele cuvinte: 

„N-am văzut niciodată un entuziasm asemănător cu cel din acea zi. În piaţa pala- 
tului erau adunaţi aproape 10.000 de oameni. Toate străzile principale erau pline 
de lume. Ore întregi au durat strigătele entuziaste ale poporului. Principele era 
atât de emoţionat încât în tot timpul trecerii în revistă a fost cu lacrimi în ochi. 
Timp de patru zile oraşul a fost iluminat. Timp de patru zile procesiuni impozante, 
luminate de 400-500 torţe, veneau să-l felicite pe domn”. 

Alegerea lui Alexandru loan Cuza ca singur domn al Principatelor Române, la 
24 ianuarie 1859, a însemnat primul pas spre realizarea statului naţional român 
unitar. Au urmat, în cei şapte ani de domnie, importante reforme economice, po- 
litice, sociale şi culturale care au pus bazele modernităţii noastre. 


Litografie 1909, Turnu- vin (50 de ani FR la Unirea Principatelor). 
Alexandru loan Cuza şi colaboratorii: 
V. Alecsandri, M. Kogălniceanu, Constantin Negri şi Episcopul Melchisedec. 


Autor: prof. Alexandru Resmeriţă 

TEXTUL REGĂSIT 


Liviu Rebreanu și cărțile sale...* 


NICULAE GHERAN | ANDREI MOLDOVAN - Cât se citeşte de fapt, d-le 
Rebreanu? 

- Imensa majoritate a românilor nu 

LIVIU mai citește absolut nimic, afară de vreun 

aj ziar oarecare, după ce a scăpat de pe băn- 

REBREA cile şcoalei. Și şcoala n-are menirea decât 

prin el însuşi de a pregăti pentru viaţă. Lectura adevărată 


ar urma de-abia după şcoală. Fără de lec- 
tura aceasta ulterioară, şcoala rămâne 
stearpă. În alte țări, unde setea de cultură e 
organică, statul nu mai are nevoie să-și 
caute cititorii. Literatura nu înseamnă nu- 
maidecât romane sau poezii, ci cartea bine 
scrisă în general. Aiurea dezinteresul statu- 
lui e înlocuit prin interesul cetățeanului față 
de literatură. La noi statul ar trebui să înlo- 
cuiască, prin interesul său, dezinteresul ce- 
tăţeanului. (...) 


EDITURA ACADEMIEI ROMĂ 


- Cine se ocupă de carte atunci? 

- S-a creat un minister al artelor care se ocupă sau nu se ocupă de 
Operă, de teatre, de expoziţii, de concerte, fără să se gândească măcar la 
carte. Acordându-se câteva premii sau ajutoare scriitorilor, se crede că s-a 
făcut destul pentru literele româneşti. Şi nimeni nu vrea să vază că, prin pro- 
cedeiele acestea, cartea însăşi rămâne mereu în suferință. 

- Cum adică în suferinţă? 

- Cultura nu se impune niciodată cu ordine. Trebuie însă să fie la înde- 
mâna oricui, oriunde și oricând. În cel mai ascuns sătuleţ, precum se găsește 
sare şi pâine, să se găsească și cartea. Să fie acolo, să o vază oamenii, să-i 
cheme ea însăşi. Puterea ei de atracţie se va exercita mai curând sau mai târ- 
ziu. 

- În ce priveşte procesul de publicare, sesizaţi vreun neajuns, vreo 
dificultate? 

- Din nenorocire, relaţiile dintre scriitor şi editor devin tot mai rare. 
Editorul, neavând la dispoziție capitalul considerabil ce i-l cere confecționa- 
rea cărţii, își reduce din ce în ce mai mult ambițiile intelectuale. Nu mai ti- 
păreşte decât cărți iscălite de autori cu nume, care garantează, prin 

circulaţia lor, vânzarea într-un termen convenabil. Se caută romanele, mai 
puțin nuvelele. Restul deloc. 

- Chestiunea financiară este din nou o problemă delicată! 

- Volumele de versuri sau de teatru care apar sunt tipărite, cele mai 
multe, pe cheltuiala autorului, fiindcă asemenea cărţi nu prea găsesc cum- 
părători... Un scriitor tânăr sau mai puţin cunoscut nici nu se mai poate apro- 
pia de un editor. Lipsa de capital a ucis curajul editorului român, iar sfiala 
acestuia primejduieşte avântul scriitorului... Câștigul n-ar fi excesiv în sine, 
dar devine foarte onorabil când ne reamintim că nu e întovărășit de nici un 
fel de risc, căci toate riscurile sunt ale editorului... 

- Şi până la urmă din ce pricină e toată această ignoranță față de 
carte? 

- E curios și important pentru aprecierea mentalităţii care a călăuzit şi 
călăuzeşte destinele statului român, că s-au acordat privilegii tuturor între- 
prinderilor naţionale, numai industriei cărții, nu! Orice fabrică de cuie na- 
ționale are asigurate mai dinainte diverse credite şi scutiri de impozite și 
apărări de concurenţă străină prin taxe vamale prohibitive; cartea româ- 
nească a rămas ca un copil vitreg, fără sprijin, fără apărare, fără înţelegere. 
Cultura şi cartea sunt considerate, azi ca şi ieri, drept un lux primejdios. Cât 
timp vor fi considerate așa, evident că o îmbunătăţire serioasă a situației nu 
se poate produce. Până atunci scriitorul, editorul și librarul vor continua a se 
duşmăni între ei, contribuind astfel și mai mult la lâncezeala producţiei căr- 
ţii româneşti... 

- Să înţeleg că vorbiţi despre o criză a cărții... Care sunt consecin- 
ele? 

- Printre atâtea crize ce bântuie în țară, criza aceasta a cărții românești 
e poate cea mai îngrijorătoare, fiindcă efectele ei, mai puțin simţite azi, se 
vor răzbuna în viitor. Rarificarea cărţii românești nu va putea fi compensată 
prin nimic. Într-o bună zi ne vom găsi complet dezarmaţi culturaliceşte în 
fața minorităţilor care se hrănesc sufletește de peste granițe. Apoi pierderea 
cititorilor înseamnă și pierderea scriitorilor. (...) 

- Poate atunci Societatea Scriitorilor să îndrepte în vreun fel lucrurile? 

- În realitate, fireşte, salvarea scriitorilor nu o poate împlini Societatea 
lor. Scriitorul e singular prin însăși natura meseriei sale. Nici în Rusia Sovie- 
tică nu s-a putut permanentiza o sindicalizare a scriitorilor. Creaţia literară 
nu suferă colectivizarea. Societatea Scriitorilor nu va fi în stare niciodată să 
asigure mijloacele de trai ale membrilor ei, deși asta e durerea cea mai mare 
şi de totdeauna. Atunci?... Ne rămân iluziile. Și speranţele într-o solidaritate 
profesională adevărată între scriitori. Fiindcă fără solidaritate, Societatea 
Scriitorilor îşi pierde singurul ei rost de existență. 


* (Fragmente din „Europenism sau românism?”, apărute în revista Drum nou, |, nr. 6, 
10 febr. 1924, pag. 2. Reprodus în Liviu Rebreanu, Opere, vol. 16, pag. 219 - ediție 


de Niculae Gheran). 

Eugen Herovanu, Ilie Bărbulescu, prof. V. Buţureanu (minerologul), Fufonel Negruzzi, dr. Tzaicu, Lascăr Antoniu, 
A.D. Xenopol, Al. Bădărău, Dabija, C. Buznea, Vas. Teodoreanu, An. Ciurea, dr. Ştefănescu-Galaţi, I. Vărlănescu ş.a. 
1908-(1912) Iaşi 

POEMUL REGĂSIT 


Cezar BALTAG 


RĂSFRÂNGERE ÎN MEMORIA SOARELUI 


Toate sunt sub semnul tău, Apollo. 
Clipa plouă-n noi torențial. 

leri a rîs un ulm. O vară-ntreagă 

o femeie a iubit un deal. 


În stejar, unde septembrie ţese 
ulii într-un aprig cerc sonor, 
de ieri seară vremea o măsoară 
Absalom, pendul nemişcător. 


E aici un loc din care-n toate 
laturile lumii mă aud. 

Nordul e un punct din care-ncepe 
numai sud şi sud şi sud şi sud. 


Timpul plouă-n lucruri. Valea ţese 
ulii într-un aprig cerc sonor. 

Unde duci, soţie a-ntîmplării, 
inimile noastre în urcior? 


* Cezar BALTAG (n. 1939, Mălineşti, jud. Hotin, Bucovina — m. 1997). Fiu de preot. Fa- 
cultatea de Filologie a Universităţii din Bucureşti. Corector, redactor la „Gazeta literară”, 
redactor-şef adjunct la „Luceafărul”, Bursă în SUA (1972) — întâlnire decisivă cu Mircea 
Eliade (din opera căruia traduce exemplar). Din 1990 redactor-şef al revistei „Viaţa Ro- 
mânească”. Pentru opera sa poetică a primit premii ale Uniunii Scriitorilor, premiul Aca- 
demiei Române (1981) şi Premiul Naţional „Mihai Eminescu” (1993, Botoşani). 


(Pagină realizată de Lucian VASILIU) 

UMANISM ŞI CULTURĂ 


George POPA 


Farmecul culturii este cel mai mare farmec. 
Eminescu 


Termenul de „umanism” - cultura animi - a fost utilizat pentru prima oară 
de Cicero. Pentru el exista „omul uman”, - homo humanus - adică romanul educat, şi 
omul barbar — homo barbarus - needucat în spiritul noțiunii de „virtus romana”, care 
trebuia să constituie modul de gândire şi viaţă al întregii omeniri. 

Noţiunea de umanism a fost restrânsă într-o vreme pentru a defini spiritul 
Renaşterii când, odată cu întoarcerea la izvoarele culturii greceşti antice, are loc pla- 
sarea din nou a omului în miezul universului. Pe de altă parte, datorită faptul că no- 
ţiunea a apărut la romani, Heidegger considera că acesta este un motiv pentru a afirma 
că primul umanism aparţine Romei. În realitate, fiecare epocă şi-a creat „umanismul” 
ei, adică un mod de a afirma fiinţa umană în lume. 

Astfel, într-o primă formă, cultura proumană apare încă din paleolitic. Pictura 
rupestră - frescele de la Altamira, Lascaux etc - constituie o remarcabilă viziune şi ca- 
pacitate artistică de promovare şi eliberare umană, în sens de delimitare în raport cu 
universul prin transformarea peşterilor într-un sanctuar, un spaţiu sacru” asumat, 
smuls haosului din jur, devenit un microcosmos omenesc, un centrum mundi huma- 
num. Desenele abstractizante decantau existenţa spre a putea fi însuşită magic. Ar- 
haicul reuşea astfel să creeze o primă treaptă în suişul ajungerii omului la afirmarea 
de sine. 

Egiptenii au creat un umanism de o puternică originalitate şi forţă spirituală, 
în sensul că omul se considera de aceeaşi natură cu divinitatea. Viaţa pământească nu 
era decât o pregătire pentru întoarcerea în dumnezeirea originară. Aspiraţia cerească 
era exprimată prin supradimensionările din creaţiile artistice — piramidele, templele, 
coloşii statuari - la care se adaugă expresia transfigurată a faraonilor, model imaginile 
reginei Nefertiti, soţia faraonului Akhnaton, - cel care instituie primul monism religios, 
şi astfel prima mare revoluţie spirituală. Conştiinţa că este consubstanţial cu Re, zeul 
soare, îi crea egipteanului acea responsabilitate cosmică, şi anume, de a cultiva în 
cursul vieţii terestre infinitudinea marilor valori, - bine, adevăr, frumos, dreptate, 
simţire, măiestrie — şi, pe revers, de a nega infinitudinea antivalorilor, astfel că după 
moarte, în faţa lui Osiris, decedatul se declara curat, prin celebra „declaraţie de 
inocenţă” (Cartea morților, Ieşirea la lumină; detalii: G.Popa, Meditaţii asupra liri- 
cii universale, ed. Timpul, 2007). 

Dacă egiptenii credeau că omul este răsfrângerea divinității pe pământ, şi pa- 
tria sa este cerul, în schimb, grecii au considerat că zeii sunt răsfrângeri ale omului pe 
Olimp, pentru că „omul este măsura tuturor lucrurilor” — afirma Protagoras ; iar zeii 
nu sunt decât făpturi împrumutând modelul fizic al omului şi având aceleaşi păcate, 

doar că sunt nemuritori. Omul, înţeles ca rațiune, ca lumină a minţii, centrează ma- 
terial şi spiritual universul văzut şi nevăzut. Umanismul grec merge până la a consi- 
dera că pe pământ se află unica viaţă, dincolo de Lethe, în moarte, nu suntem decât 
nişte umbre triste şi uituce. În timp ce cultura egipteană a avut drept caracteristică de- 
finitorie sublimul, grecilor a aparţinut cultura frumosului — prin descoperirea şi apli- 
carea în sculptură şi arhitectură a formulei matematice - „secţiunea de aur” — model 
al reprezentării corpului omenesc în arta statuară rămas inimitabil. Fapt fundamental, 
grecii au creat filozofia cu ramurile ei, precum şi genurile literare, deci toate discipli- 
nele pe care noi le numim astăzi „umanistice”. Era cuvântul raţiunii iluminate ade- 
vărul formulat de Aristotel - „, Poezia este mai adevărată şi mai elevată decât istoria ” 
— afirmaţie care proclamă o dată pentru totdeauna rolul omului în univers, şi anume, 
de a trăi poetic, idee ce va fi reluată, între alții, de H5lderlin şi de Eminescu, acesta 
definind Grecia antică „Lume ce gândea în basme şi vorbea în poezii ”. Şi amintim că 
Platon vorbea de Apollo pythianul ca fiind instructorul întregii umanități. 

Creştinismul creează un nou model de umanism, de promovare a omului în 
lume, întemeiat pe iubire, pe egalitatea dintre oameni şi fraternizarea universală sub 
veghea unui Dumnezeu unic, idee ce venea de la Zarathustra, împrumutată apoi de 
evrei. Creştinul este un om pe care destinul l-a solidarizat cu ceilalţi semeni prin pă- 
catul adamic, de unde negarea trupului, a materiei ca fiind o citadelă a păcatului, iar 
lumea - o vale a plângerii. Omul se poate mântui printr-o viaţă morală petrecută în 
frica de Dumnezeu. 

După un mileniu de confuzie şi convulsii care au caracterizat Evul Mediu, 
când omul era subordonat unui dublu despotism — religios (mai precis, sacerdotal) şi 
social, are loc reacţia : apare Renaşterea care, afirmă Joseph Buchardt, a însemnat, re- 
descoperirea omului, fiinţă centrând din nou universul, alături de redescoperirea lumii 
şi a frumuseţii naturii — mutație petrecută sub influenţa gândirii lui Platon şi Aristo- 
tel. Apare individualismul. Omul nu se mai confundă cu divinitatea şi nici cu natura, 
ci i se conferă demnitatea de a fi el însuşi. Noua concepţie despre măreția omului a 
dus la acea explozie renascentistă de genii, ne mai întrecută ulterior la o asemenea 

amploare şi profunzime. 

Sub inducția spiritualităţii anticei Elade, Renaşterea a fost un pisc foarte lu- 
minos în istoria spiritului. Ea face hotar între ceața Evului Mediu şi degringolada 
axiologică a lumii moderne, - evoluţie iniţiată în acel timp de încrederea nelimitată 
a omului că poate domina natura, devenită noneu, şi o poate exploata în folosul său, 
idee care ar fi rămas benefică dacă, în evoluţia istoriei, ar fi fost controlată de con- 
ştiinţa morală. Personalitatea cea mai complexă şi cel mai vizionar creator al Renaş- 
terii, Leonardo da Vinci, a anticipat în profeţiile sale antiumanismul epocii noastre, 
consecinţă a pervertirii ulterioare a individualismului, devenit egolatrie distructivă a 
naturii şi a propriilor valori spirituale. 

Având în vedere condiţia sa, a străinătăţii într-o lume pe care nu o cunoaşte, 
o fiinţare impusă de hazardul mânuit de liniile energetice incontrolabile ale firii, omul 
încearcă, pe de o parte, să răspundă la întrebările : „de unde venim, ce suntem şi unde 
ne ducem ?” — titlul tabloului testamentar al lui Paul Gauguin, iar pe de altă parte, as- 
piră să se dezrobească de diversele servituţi la care îl supune condiţia sa destinală ; să- 
şi creeze un sens al său, un antidestin. 

Şi ce însemnează să fii liber ? Libertatea însemnează să ai posibilitatea ca, în 
scurtul răgaz pe care natura ni l-a rezervat în istoria eternității, să ne putem bucura de 
tot ceea ce ne oferă propria alcătuire, natura, societatea, precum şi de ceea ce ne dă- 
ruieşte creativitatea umană. 

Aşa cum afirma Pico della Mirandola, omul este unica fiinţă la care existenţa 
precede esenţa. Ca atare, omul se face făcând, îşi autocreează esenţa în ceea ce în- 
făptuieşte. Or, pentru a fi creatoare, pentru ca omul să-şi instituie prezenţa în fiinţare, 
fapta sa trebuie să fie împlinită în armonie cu societatea şi natura. „Omul nu este om. 
EI devine om graţie echipamentului său sociocultural”, scria Erasmus. 

* 

În cea mai simplă definiţie, umanism - realizarea lui homo significans - în- 
semnează promovarea valorică a entității umane în univers. Însemnează dezvoltarea 
posibilităților de care dispune fiinţa umană pentru satisfacerea cât mai deplină a celor 
două năzuinţe fundamentale - autocunoaşterea şi eliberarea spirituală. Religia, mo- 
rala, artele, filozofia, ştiinţele constituie domeniile de afirmare şi dezvoltare ale celor 
două aspirații. 

Ca atare, definitoriu pentru noţiunea de umanism este axiologicul : acesta 
presupune un ansamblu de idei şi activităţi ale căror scop este promovarea persona- 
lității umane şi a existenţei în general, efectuată sub semnul valorilor spirituale. Şi 
dat fiind că sistemul axiologic, sfera valorilor umane este incorporată în opere esen- 
țiale, umanismul implică formarea caracterelor prin modelarea înfăptuită de cultură. 
Hegel afirma: „Atâta realitate şi putere are un individ, câtă cultură posedă”, iar Ed- 
mund Husserl : „Cultura este lupta umanităţii de a se înţelege pe sine”. 


Friedrich Schiller considera că umanismul reuneşte frumosul cu binele — ka- 
lokagathia - simbolul fundamental al spiritualităţii vechilor greci. Acesta este unicul 
capabil să impulsioneze la modul ideal nu numai omul, ci şi comunitatea. El credea 
că educaţia estetică, bazată pe însuşirea valorilor culturale, constituie modalitatea cea 

mai eficientă pentru a conduce individul şi societatea către libertatea spirituală. Edu- 
carea sub semnul frumosului şi al sublimului este cea care dă aripi sentimentului celui 
mai înalt — iubirea - şi aşa se poate atinge armonia şi fericirea universale — idee cul- 
minând cu Oda bucuriei, preluată de Beethoven în Simfonia a IX-a. Marc Aureliu 
afirma: ,, Când omul încearcă să se ridice prin cultură, o apropiere aproape cerească 
ia naştere între doi oameni, oricât de departe ar fi unul de altul” 


Cultura însumează totalitatea perspectivelor vizionare pe care omenirea le-a 
produs şi le posedă la un moment dat în a transvalua existența umană la o cât mai ri- 
dicată treaptă spirituală. Umanitatea este un imens efort al experienţelor corului inte- 
ligenţelor lumii în căutarea unui orizont cât mai aproape de absolut, trecând mereu prin 
noi sisteme de înţelegere şi noi soluţii, noi modele de a reevalua viaţa omului, viaţa 
cosmică. 

Pe acest drum suitor, cultura are, pe de o parte, funcţie informativă, ne face 
cunoscută istoria şi geografia spirituală a umanităţii ; pe de altă parte, mai importantă 
încă, este funcţia formativă, funcția etică. „Cultura formează caracterul”, afirma Kant. 
Operele culturale sunt oglinzi în care aflăm ceea ce ar trebui să fim şi ne induc o spi- 
ritualizare din ce în ce mai elevată. Eminescu formula îndemnul: 
„Citeşte, citeşte mereu, creierul tău va deveni un laborator de idei şi imagini din care 
vei întocmi înţelesul şi filosofia vieţii”. Lectura pasionată a diverselor arte şi a siste- 
melor de gândire a intrat în creuzetul elevatului umanism al operei eminesciene. 


Pentru înţelegerea creaţiilor din diversele domenii este necesară cultură plu- 
rivalentă. Procesul fragmentar de a gândi este marele pericol de a nu înţelege noţiu- 
nea de om total, de care vorbea încă Hipocrate - fizic şi psihic, idee care venea de la 
tracul Zalmoxis. 

De pildă, fără cultură religioasă şi mitologică nu poate fi înţeleasă arta, în 
primul rând a Renaşterii. Fără cultură filozofică nu vom pătrunde sensul profund al 
clarobscurului din tablourile lui Leonardo da Vinci şi Rembrandt, nici muzica lui Be- 
ethoven şi nici lirica eminesciană. Fără a cunoaşte Divina Comedia şi Florile răului 
nu putem descifra universul sculptural al lui Auguste Rodin, fără exerciţiul înalt al 
gândirii rămânem în afara sensurilor complexului brâncuşian de la Tg. Jiu, unde se află 
istoria în piatră a aventurii omului în lume. Noica afirma despre Eminescu: „Căci toc- 
mai extraordinara adâncire în cultură a poetului i-a făcut cu putinţă lirica ” . 

Dar - de subliniat - nu orice cultură, ci ea trebuie să fie selectivă. Cultura este 
suma graiurilor celor aleşi. Ne adresăm lor, nu este timp pentru opere nesemnifica- 
tive. Marile idei, marile călăuze se găsesc numai pe creste. 

Un proverb japonez afirmă : „Cultura este ceea ce rămâne după ce ai uitat tot 
ceea ce ai învăţat”. Ce rămâne după experienţele spirituale trăind creaţiile de vârf ale 
omenirii ? Rămâne modelajul care dă distincţie sufletului, nobleţe faptei, aripi inte- 
lectului ; îţi oferă deschidere spre lume - altfel te apropii de ceilalţi, altfel simţi su- 
blimul naturii şi percepi mesajul capodoperelor. Vezi dincolo de ce vezi. 

Cultura educă ochiul ca să vedem frumosul, urechea să percepem inefabilul, 
inima pentru a vibra simpatetic. Încă Thales, primul filozof presocratic, afirma : 


E 1902 


ProEuropeana Clubul cărții digitale 


Dacia literară, nr. 1, 2011 


Dacia literară, nr. 1, 2011 


„Cine este fericit? Cel care are inteligenţă şi o natură deschisă culturii spirituale”, iar 
Heraclit - „Cultura este un alt soare pentru oamenii instruiți”. „Cultura este izvorul în- 
tregii vieţi spirituale, scria Eminescu, ...este educarea inteligenței... Lipsa de cultură 
este egală cu lipsa de moralitate”. Cultura, releva Kant, oferă posibilitatea univer- 
sală a comunicării, fapt care sporeşte plăcerea pe care o resimţim individual receptând 
operele de artă. 

Pe de altă parte, fiecare creaţie de artă precum şi operele unor gânditori poeţi, 
lecturate în emoția sensibilităţii şi a intelectului, este o oglindă în care ne descoperim 
o altă hipostază a sinelui nostru cel mai profund. Pătrunzând, în uimirea sufletului şi 
a spiritului, universul leonardesc şi rembrandtian, hâlderlinian şi eminescian, mozar- 
tian şi beethovenian, platonician şi nietzschean, ne îmbogățim cu un alt noi înşine. 

Prin operele culturii omul îşi creează libertatea spirituală. Cultura umanistă 
te redă propriei interiorități, îţi conferă nobleţe şi detaşare aristocrată. 


Dintre creaţiile omului, muzica este cea mai umanizantă şi mai eliberatoare. 
De pildă, muzica lui Beethoven poate fi considerată cea mai completă „umanistic”, 
în sensul stabilirii acordului sublim al omului cu lumea şi viaţa, de care vorbea HGl- 
derlin : Simfonia V-a stabileşte acordul dintre om şi destinul său, Simfonia VI-a ar- 
monizează omul cu natura, iar a [X-a cu întreaga omenire. Beethoven afirma „Muzica 
este o revelație mai înaltă decât toată înţelepciunea şi filozofia... Muzica face să iz- 
bucnească focul spiritului oamenilor”. 


În Untergang des Abendlandes - Apusul Occidentului, Oswald Spengler cons- 
tata că, pe măsură ce o civilizaţie se dezvoltă, ea se sterilizează spiritual, cultura de- 
cade până la pigmeizare şi pervertire. Acest fenomen a fost relevat mai de demult de 
Eminescu în Memento mori, definind modernitatea - ,, E apus de zeitate, ş 'asfinţire de 
idei”. 

Aşa se face că în epoca noastră zborul cosmic a luat locul zborului spiritual. 
Fetişismul banului şi al consumului, fetişismul sexului, inflaţia divertismentului de 
moment, - au avut drept rezultat amputarea viziunii cosmice, a răspunderii spirituale 
a omului faţă de el însuşi şi faţă de ceilalți. 

Bântuie un duh malefic al tăgadei şi profanării ducând la criza generalizată a 
valorilor, desacralizarea lumii, desenchantement du monde, dezumanizarea.. „Nimeni 

soarele n-opreşte să apuie-n murgul serii, Nimeni Dumnezeu s-apuie de pe cerul cu- 
getării ”, adăuga vizionar Eminescu. Actualmente, în presă, pe sticlă, „împărații goi” 
ai lui Andersen se lasă denigrator cu toată greutatea opacităţii lor mintale asupra unor 
valori superlative, de exemplu, între altele, balada Mioriței şi opera eminesciană. S-a 
vorbit despre „idioţi savanţi”. /diotes în limba greacă, idiota în latină - însemnează 
„ignorant” în opoziție cu papaideumenos — „om cultivat”. Lipsa de cultură — apai- 
deusia - se traduce prin lipsă de discernământ. 


leşirea din marasm, calea vindecării nu poate fi decât una : refacerea dru- 
mului către semnificativ, către elevaţie, către valoric. După ce a devenit prada pro- 
priului său absurd, trebuie să urmeze recucerirea omului de către sine însuşi. Este 
necesar să aflăm un sens în nonsensul aparent al existenţei, un ideal care înalţă, lu- 
minează şi purifică, şi nu negări oarbe care coboară, întunecă, întinează, glorificând 
în mod morbid şi bezmetic moartea reală sau moartea vic. 

Omul nivelat, omul care a devenit funcţionarul docil al automatismelor de 
fiecare zi, trebuie schimbat într-o fiinţă care încearcă să-şi semnifice superior fiece act, 
depăşind realitatea umilitoare pentru spirit. Căci, scria Pindar: “muritorilor le sunt 
date zile nemuritoare”. iar Hegel - “realitatea are duminicile sale”. 

Adevărul absolut nu poate fi atins. Atunci trebuie să ne construim propriul 
nostru adevăr - un adevăr al responsabilităţii faţă de propria şansă de a exista, faţă de 
ceilalţi, faţă de natura care ne-a creat. Este falsă libertate să faci ce-ţi comandă sforile 
inconştientului şi sforile străzii. 

Omul a evadat din propria sa identitate, a adoptat nu-ul ca atitudine faţă de 
viaţă şi univers — nu-ul care se află în infern, afirmă Eckhart, — şi vrea să anuleze toate 
valorile, odată cu autoeliminarea sa de pe tabloul pictorului. Antiumanismul artei ac- 
tuale reflectă incertitudinea, deruta, imposibilitatea omului de a se mai înțelege pe 
sine, de a se accepta, consecinţă a unei epoci când răul - esenţă a omului, în opinia lui 
Shakespeare şi a lui Eminescu, a ajuns la cote paroxistice ; sau/şi poate că, în evo- 
luţia sa, omul a ajuns la plictisul tragic de sine. Astfel, Baudelaire considera că „lumea 
este pe cale să sfârşească: călătorie la capătul posibilului pentru om”, iar Nietzsche 
afirma : „Ne precipităm într-o cădere continuă”; şi Eminescu încheia : „Poate că în văi 
de haos ne-am pierdut demult, demult”. 


Desigur, nu există reţetă miraculoasă care să oprească imediat şi instantaneu 
avalanşa alunecării în abis. Pentru că este în firea lucrurilor ca însăşi căderea să se 
transforme în energia întoarcerii pe creste. În încercarea de a regăsi calea regală către 
demnitatea cosmică a omului, cunoaşterea deschiderilor umanistice ale diverselor cul- 
turi este esenţială. 

Este nevoie de o adevărată revoluţie culturală pozitivă care să ne conducă la 
refundamentarea sistemului axiologic. În acest sens, sub semnul valorilor marii cul- 
turi, se cere revizuirea direcțiilor care au condus, de milenii sau de un secol, umani- 
tatea în această parte a lumii, şi al căror eşec trebuie recunoscut şi asumat. 

Astfel, este creştinismul „umanism integral”, aşa cum afirmă Jacques Mari- 
tain ? Un lucru deosebit de important, constă în aceea că lisus a renunţat la ideea unui 

dumnezeu particular, exclusiv al unui popor, ca lahve-Elohim al iudeilor - şi, dimpo- 
trivă, el a adoptat ideea unui Dumnezeu unic pentru toate popoarele. Omul actual se 
întreabă însă cum au fost posibile ca în numele lui lisus şi a universalei iubiri creş- 
tine, să aibă loc uciderile repetate, precum războaiele religioase, inchiziţia, noaptea 
Hughenoţilor, exterminarea templierilor, arderea pe rug a unor mari valori ale inteli- 
genţei umane etc. ? Există un dumnezeu al crimei ? 

Pe de altă parte, o problemă capitală este următoarea : creştinismul a preluat 
un mit din Vechiul Testament, cel adamic, şi astfel l-a umilit pe om, pe toată veşnicia, 
făcându-l încă înainte de naştere vinovat de un păcat pe care nu el l-a comis, şi anume, 
un păcat imaginat de o anumită cultură între multe altele. Acest episod biblic umileşte 
de asemenea ideea de Dumnezeu, amputându-i absolutul prin introducerea spiritului 
răului care domină lumea. Preceptele morale şi sacrificiul lui lisus Hristos, care a in- 
trodus iubirea universală în lume, aşa cum celălalt sacrificat, Socrate, introdusese ra- 
țiunea - sunt de o extraordinară frumuseţe. Pentru orice om rațional însă, nu poate fi 
în mod real umanistă o doctrină care neagă viaţa, considerând-o vinovată, impură din 
veşnicie în veşniciei, negare întreţinută de spaima miticului „păcat originar”. 

Aşa se face că spirite precum Goethe, Novalis, Hegel, Nietzsche — au găsit 
superioară umanistic filozofia lui Spinoza, care proclamă codumnezeirea omului. În 
viziunea lui Hegel spinozismul este „un eter sublim al substanţei unice universale în 
care gândirea trebuie să se scalde înainte de a sui încă mai departe”. Autorul Lucea- 
fărului, care afirma că „Dumnezeu nu este în cer şi pe pământ, el este în inima noas- 
tră ”, a fost atras şi el de frumuseţea morală a panteismului gânditorului olandez, aşa 
cum a fost fascinat şi de panteismul din gândirea hindusă. De altfel se uită faptul că 
aşa precum aflăm din Evanghelia după loan, în una din predicile sale lisus afirmă „Eu 
am spus : sunteți Dumnezei” (loan, 10,24). Aserţiunea lui Eminescu - „Eu e Dumne- 
zeu ” (ms. 2262, f. 2v) — este coincidentă cu afirmaţia lui lisus. Şi Giordano Bruno, în 
lumina căruia Eminescu intenționa să modifice radical finalul Luceafărului, scria: 
„Totul este în tot... toate, particule din unitatea divină, din Dumnezeu ” . Astfel, în 
acord cu aceste postulate, Eminescu proclamă pandumnezeirea a tot ce există : lumea 
este o teofănie în reciprocitate - Dumnezeu se manifestă în om, omul se arată în Dum- 
nezeu. 

Eminescu a fost atras şi de altitudinea ideatică a budismului, acesta din urmă 
punând în centrul preocupărilor omului „suferinţa şi suprimarea suferinţei”, şi nu o 
presupusă vină urmată de un blestem etern al neamului omenesc. De asemenea, în 
contrast cu legenda biblică, în care omul este pedepsit pentru că a muşcat din „mărul 
cunoaşterii”, în budism păcatul capital al omului este avidyă - ignoranţa : ignorăm 
faptul că avem un fals eu — „micul eu ”, de care vorbea Eminescu - şi că mântuirea si- 
nelui constă în imperativul etic al iubirii universale. 

Seamănă mai curând a glumă de neînțeles afirmaţia lui Henri Lefebre care 
consideră că „marxismul este umanism”, idee geamănă sartrismului, care clama că 
„marxismul este adevărata filozofie a timpului nostru”, iar „un anticomunist este un 
câine”. Atari afirmaţii distorsionează atât noţiunea de umanism, cât şi de intelectual. 


In schimb, interesantă apare idea de umanism în concepţia lui Martin Hei- 

degger. Într-o amplă Scrisoare despre umanism, acesta combate ideea curentă de 
umanism şi pune sub semnul întrebării umanismul creştin, reducându-l la ideea de 
mântuire, precum şi umanismul revendicat de marxism şi existenţialism. Pentru gân- 
ditorul german, adevăratul umanism este a înţelege că omul este om în măsura în care 
îi apare limpede destinul său şi anume : fragment din infinita Fiinţă - Sein -, aceasta 
îl aruncă în lume, (Da-Sein), astfel că omul este cel care ec-sistă (der Ek-sistierende), 
adică se află în starea de “deschidere către ființă. Scopul „aruncării” este ca omul 
„să ia în grijă fiinţa”. Acesta este sensul existenţei sale. A gândi acest adevăr al fiin- 
ței însemnează „a gândi humanitas a lui homo humanus ”. Astfel, afirmă Heidegger, 
„ceea ce contează este humanitas în slujba adevărului fiinţei, dar fără umanism în sen- 
sul lui metafizic”. Situându-se în deschiderea-luminatoare către ființă, şi încredin- 
țându-i-se rolul de „păstor al fiinţei”, omul îşi împlineşte în acelaşi timp şi onticitatea 
şi teleologia etică. 

Heidegger reafirmă un adevăr dintotdeauna, şi anume, că omul ajunge la 
„prezenţa prezenţei sale” în artă - în poezie în primul rând, deoarece casa omului este 
limbajul. Totodată, omul este cel care mântuieşte poetic Fiinţa de ascunderea ei ca 
adevăr ultim. Acesta este rolul nostru umanist. Viziunea lui Heidegger despre uma- 
nism ca afirmare de către om a ontologicului în univers este mai curând mistică şi 
poetică. Se află aici, concepţia platoniciană cu raport răsturnat : omul nu este un ar- 
hetip decăzut din lumea Ideilor eterne şi încearcă întoarcerea în spaţiul hiperboreean 
al Fiinţării Supreme, idee împrumutată şi de creştinism - ci, dimpotrivă, este sa/va- 
torul a însăşi fiinţării ca atare. 

Or, pentru a atinge un nivel cât mai aproape de plenitudinea esenței sale, 
omul — afirmă Heidegger, trebuie să se adape la izvoarele spiritualității universale. 
Atât timp cât omul nu este cultivat, el este în situaţia „unui arbore sau a unei stânci care 
sunt, dar nu există”. Esenţa fiinţării omului este gândirea, conştiinţa de sine, iar în 
cultură omul îşi află deschiderea „iluminatoare” către existenţă, către autenticitatea şi 
demnitatea sa. Creaţiile artistice, muzica înainte de toate, înaripează această evadare 
care ne face să transcendem condiţia noastră ontică — finitudinea. 

În eseul Originea operei de artă, filozoful din Freiburg afirmă: „Existentul în 
totalitatea sa, lume şi pământ parvin la ecloziunea adevărului lor în opera de artă... 
Şi orice operă de artă este în mod esențial poem ”. Sub influenţa decisivă a liricii lui 
Hâlderlin, care a determinat comutarea radicală a gândirii lui Heidegger, acesta reia 
afirmaţiile autorului Imnurilor : „poeții creează ceea ce durează ”, şi „numai poetic 
merită omul să trăiască pe pământ”. HSlderlin credea că în viitor religia, filozofia şi 
ştiinţele vor dispare şi că religia poeziei va fi unica activitate spirituală a omului. 

Concepţia lui Heidegger despre om şi noţiunea de umanism este interesantă. 
În creuzetul ei au intrat - alături de poezia lui Hălderlin - gândirea lui Platon şi Spi- 
noza, precum şi creaţia lui Rilke. EI acordă omului rolul central în univers, în sensul 
că asigură instituirea prezenţei în fiinţare a propriei entităţi, precum şi a lumii, fapt 
care are loc cu ajutorul spiritualităţii culturii. 

La rândul său, Edmund Husserl, în conferinţa Criza umanităţii europene şi fi- 
lozofia, constatând decăderea Occidentului - "naţiunile europene sunt bolnave” - amin- 
teşte că Europa culturală a luat naştere în Grecia secolelor VII şi VI î. Cr. Acea cultură 

s-a concretizat într-o ştiinţă a vieţii întregii lumi, pe care au numit-o „iubire de înţe- 
lepciune”, o ştiinţă universală a idealităţii spirituale. Pierdută fiind cheia înţelegerii 
spiritualităţii greceşti, este pierdută conştiinţa identităţii omului — şi de aici, criza cul- 
turii, criza umanismului. 

Dar criza morală a Europei actuale nu se datoreşte numai pierderii contac- 
tului cu filozofia de viaţă a vechii Elade, ci pierderii spiritualităţii în jurul căreia şi prin 
care se instituie diversele etape ale istoriei omului în drumul său „de la finitudine spre 
polul infinităţii”. 

Europa s-a născut dintr-un mediu paradigmatic al spiritualităţii, iar oboseala 
ei de azi trebuie vindecată prin spiritualitate. „Căci numai spiritul este nemuritor ”, 

afirmă Husserl. lar sediul spiritului se află în cultură. Naufragiul spiritualităţii mo- 
derne poate fi salvat doar de cultură. Ea poate schimba /e desenchantement du monde 
în re-enchantement. 

Desigur, nu neapărat un umanism teoretizat într-un sistem doctrinar este de 
adoptat, ci acea atitudine etică recomandată de Kant : „acționează în aşa fel încât în- 
făptuirile tale să devină model moral universal”. Aceasta este adevărata personali- 
tate a omului, adaugă autorul Criticii rațiunii practice. „, Omul este în adevăr destul 
de nesfânt, dar umanitatea din persoana lui trebuie să fie sfântă”. 

Modulat de aleasă cultură, acest umanism nu este o filozofie abstractă, ci acea 
„iubire de înţelepciune”, înţeleasă ca vibraţie şi faptă proumane de fiece zi - faţă de 
ceilalți, faţă de natură, faţă de noi înşine. Acesta este rolul unei antropologii veritabile, 
- a ştiinţei despre om şi destinul său în lume. 

Pentru reîntemeierea unui asemenea umanism este însă stringentă nevoie de 
voinţele reunite ale unor modele, ale unei elite, ale unei intelectualităţi luminate şi 
având harul implicării sociale, capabilă să învingă puternicele forţe negative şi astfel 
să înfăptuiască comutarea spirituală a culturii pe plan naţional şi universal. 

N.A. BOGDAN ŞI JUNIMEA 


Constantin OSTAP 


Autorul celei de a doua ediţii a monografiei Oraşul Iaşi, cea din 1913, pu- 
blicistul N. A. Bogdan (1858-1939), a fost mult timp uitat şi strădaniile lui de a 
realiza, după 1930, cea de a treia ediţie, mult îmbunătăţită, au fost zadarnice. Ma- 
nuscrisele pentru acea visată lucrare se păstrează la Biblioteca Centrală Universi- 
tară „Mihai Eminescu“ (arhiva N. A. Bogdan) şi la Direcţia judeţeană a Arhivelor 
Naţionale (colecţia N. A. Bogdan). Editura Tehnopress din laşi a reeditat, în 1997, 
această monografie, la care şi-au adus o modestă contribuţie Olga Rusu şi sem- 
natarul notelor de faţă, prin acea Scurtă biobibliografie şi comentariu introductiv 
intitulat Destinul unei cărți. Volumul era prefaţat de primarul municipiului aşi, 
prof. univ. dr. Constantin Simirad (Zidirea unei legende), care avea cuvinte de 
preţuire pentru opera harnicului istoriograf ieşean: „Monografia «Oraşul laşi» a 
lui N. A. Bogdan este de fapt un imn, o odă de iubire nemăsurată a acelor oameni 
care pe aceste locuri au vieţuit. Nu se aude un singur glas, al autorului, ci se aud 
vorbele tuturor celor care au zidit laşi. Nu numai zidire de lut şi piatră fac laşii. 
Zidirile nevăzute ale minţilor luminate au făcut de fapt urbea noastră nemuri- 
toare. N. A. Bogdan ne deschide cartea sa şi noi cădem în visare şi plutim în lumi 
neșştiute de eroi legendari, cu locuri biblice, cu taine ale nemuritorilor “. 

Cu ocazia festivităților din anul 2008, din iniţiativa Primăriei municipiului 
laşi, editura Junimea a reeditat şi ea această monografie a lui N.A. Bogdan, în ex- 
celente condiţii grafice, care se dorea „o reverență tăcută “ adresată bătrânului 
publicist. Remarcabil era faptul că noua reeditare conţine studiul introductiv al is- 
toricului Cătălin Turliuc. 

Atenţia mi-a fost atrasă de cuvintele din final: „... Cu certitudine, o viitoare 
ediție critică se impune, cu atât mai mult cu cât un vast şi generos material auxi- 
liar se păstrează la Biblioteca Centrală Universitară „Mihai Eminescu “ din laşi, 
precum şi în dosarele Colecţia N.A. Bogdan, a/late la Direcţia Judeţeană a Ar- 
hivelor Naţionale Iaşi (s. n.). Un astfe de viitor demers ar da măsura exactă a fe- 
lului în care această monografie a trecut proba timpului şi a marcat istoriografia 
dedicată oraşului laşi.” 

În 1943 a existat preocuparea editurii Cartea Moldovei pentru realizarea 
unei noi reeditări a monografiei lui N. A. Bogdan, colectivul pentru realizare fiind 
compus din Adrian Pascu, Grigore Scorpan, Rudolf Suţu, Constantin Turcu, Gheor- 
ghe Ungureanu, şi Camil Vasiliu. Evenimentele din 1944 nu au permis finalizarea 
acelei iniţiative. 

Cu ocazia reeditării din 1997, am studiat documentele aflate la cele două 

instituţii menţionate şi păstrez numeroase notații de atunci. Între acestea, şi cele 
incluse în volumul XIX de la B.C.U. Iaşi, intitulat Junimea. 

Lucrarea din 1913 a lui N. A. Bogdan a fost apreciată de câteva personali- 
tăţi ale Iaşului acelor vremuri, între care şi profesorul dr. Panait Zosin (1873-1942). 
În ziarul „Adevărul“ din 28 septembrie 1913, comentându-se primele fascicole 
apărute înainte de editarea în volum a lucrării (1915), autorul scria: „„... Dar fas- 
cicolele acestea nu amintesc decât pe departe întâia ediţiune (cea din 1904, n. 
n.). În realitate, este o lucrare aproape tot nouă şi surprinzătoare mai ales prin 
erudițiunea ce o desfăşoară. Se vede că d. Bogdan este unul din acei cercetători 
migăloşi, dedicat cu trup şi suflet lucrării lor, neafectaţi întru nimic de acel ger- 
mene al reclamelor banale care trâmbiţează rezultatul... D. Bogdan surprinde în 
toată puterea cuvântului prin opera sa de înaltă erudiție (...) Stilul d-lui Bogdan 
curge uşor, ca într-o fermecătoare desfăşurare de poveste, făcându-ne să retrăim 
începutul vieţii Iaşilor, lovindu-ne (sic!) semnificativ şi simbolic cu o notă de de- 
licios, dar şi dureros sarcasm... “ 

În „Opinia“ din 27 iunie 1914, în articolul Oraşul Iaşi semnat „Rodion“ 
(dr. Steuerman) se consemna: ,,... Este o operă istorică de mare merit, fiind unică 
în genul acesta şi fiind, prin proporţiile şi varietatea ei, vrednică de bogatul tre- 
cut al unui oraş care — ori ce s-ar zice - oferă cel mai mare interes şi cea mai 
abundentă documentare istorică din câte prezintă vreun alt oraş al țării... “. Fraza 
aceasta ne reamintește aprecierea istoricului Cătălin Turliuc referitoare la mate- 
rialul documentar adunat de N. A. Bogdan, cel care ,„...pune din nou un uriaş ma- 
terial la îndemâna cercetătorilor de astăzi şi de mâine şi întregeşte astfel, pas cu 
pas, o operă literară şi patriotică pe care alții, peste timp, nu vor avea decât s-o 
ducă mai departe“ (Ss. n.). 

N.A. Bogdan, pregătind cea de a treia ediţie, intuise că, în ediţia din 1913- 
1915, informaţiile despre celebra societate literară ieşeană erau lacunare şi — în 
parte — eronate. Astfel, în Cartea V din ediţia a doua (Aşezăminte scolastice şi 
educative), vorbind despre Societăți culturale din vechi (sic!) şi actuale (p. 271), 
spunea: „O societate literară, JUNIMEA, se înfiinţă în 1865 (1) în laşi, din ini- 
țiativa lui Vasile Pogor, T.L. Maiorescu, Teodor Rosetti şi lacob Negruzzi... “. Era 
omis numele lui P.P. Carp, iar anul înființării era eronat. 

Alte informaţii succinte despre Junimea erau date în Cartea XII (Oameni 
de seamă ai Iaşului). Astfel, la pagina 486 (Vasile Conta, Mihail Eminescu, lon 
Creangă) se menţiona: „Am arătat îndărăt, cum s-a format Societatea literară 
Junimea, în laşi, în 1865 (!) şi cari au fost pornirile sale. Prin organul literar 
Convorbiri Literare, ce a apărut în laşi, începând din 1866 (1867 —n.n.!) şi până 
la 1888, un număr foarte mare de membri s-a grupat în jurul acestei societăţi... 
Aproape tot ce a fost mai inteligent şi mai harnic, dintre literaţii ieşeni, s-a aso- 
ciat la JUNIMEA. În Junimea s-a manifestat în toată puterea talentului lor ată- 
tea nume de samă, ieşeni în cea mai mare parte, sau cari ş-au făcut o parte de trai 
în laşi. Tabloul ce reproduc, conținând portretele marei majorităţi a membrilor Ju- 

nimei... poate da o idee cine au fost membrii acestei Societăţi... “*. Dar, în docu- 
mentul XIX-35 din Arhiva N.A. Bogdan de la B.C.U., s-a păstrat nota cu rectifi- 
carea cuvenită: ,, J-iul Tablou (1873) fotografic al membrilor Junimei, fondată în 
1863 (n.n.), făcut înainte de cel publicat de mine în Orașul laşi“. 

Documentul XIX-37, referitor la apariţia publicaţiei Fra nouă, este elocvent 
în acest sens. Comentând mutarea Convorbirilor literare la Bucureşti, el nota fap- 
tul că o parte din vechii junimişti (A.C. Cuza, N. Volenti, Eugen Ionescu, Petre 
Missir, C. Canano) „, ...hotărâră să editeze un ziar săptămânal, cu titlul ERA 
NOUĂ, în care să-şi manifeste ideile ce predominau la Junimea, mai ales în 
timpul din urmă. Astfel, în anul 1889... făcură să apară la Tipografia Naţională 
foaia săptămânală Era nouă... ca redactor curent fiind angajat publicistul N. A. 
Bogdan (S.n.). Această foaie apăru regulat vreo zece ani, până când P Missir se 
strămută la Bucureşti, iar Eugen Ionescu şi Canano încetară din viaţă... “. 

Deoarece am amintit de anul 1889, anul morţii lui Eminescu, să notăm că 
în documentul XIX-40 se vorbeşte despre Darea de seamă semnată de prietenul 
poetului, A. Chibici-Râvneanu, cu privire la realizarea monumentului funerar de 
la cimitirul Bellu, acel „act de pietate în memoria lui Eminescu “. Găsim aici in- 
formaţii despre contribuţia lui T. Maiorescu la realizarea monumentului, dar şi de- 
cizia acestuia ca sumele ce urmau a se obţine de la editura Socec pentru editarea 
poeziilor poetului să fie destinate premierii lucrărilor ce se vor publica despre 
Eminescu şi opera sa. 


Rectorul Vasile Işan 
inaugurează Muzeul Universitaţii „Alexandru loan Cuza“ 


laşi, 26 oct. 2010 

Documentul XIX-36, referitor la Vasile Alecsandri (a cărui caricatură este 
dată în documentul XIX-8), conţine copia scrisorii de felicitare (în limba fran- 
ceză) a Doamnei Elena Cuza trimisă poetului, la data de 28 iunie 1878, din Bou- 
logne s. Seine. Reproducem, în traducere, fragmentul de început: „Dragă D-le 
Alecsandri O telegramă a lui Baligot v-a adus deja la cunoştinţă cit de mare a fost 
surpriza şi bucuria noastră luând cunoştinţă din jurnale despre strălucita voas- 
tră victorie de la Montpellier (...) Mulţumiri şi glorie ţie, dragul nostru Basil. Cit 
de bucuroasă şi de mândră am fost de victoria voastră: bucuroasă ca prietenă şi 
mândră ca româncă ... “. lar documentul XIX-7 conţine copia fotografică a cupei 
oferită poetului pentru „Ginta latină “ ... 

Vorbind despre preocupările Moldovei de după 1800 în ceea ce priveşte 
„răspândirea luminii culturii... spre a ajunge acolo unde celelalte naţiuni din Eu- 
ropa au putut să se ridice“, el scria: ,,... Drept această ţintă, începând de prin 
1865 (?), în vechiul laşi, fosta Capitală a Moldovei, mulţi tineri ce se luminau la 
cunoştinţele mari ale ţărilor apusene găsiseră că este bine, în interesul lor, cât şi 
al întregului neam, să se înfrăţească într-o societate culturală, pe care o boteza- 
seră «Junimea» (5. n.), cu scopul de a se cultiva tot mai repede şi tot mai bine, ca 
să nu rămână românul mai jos de alte naţii străine... . În încheiere, se aducea un 
cald elogiu acelor înaintaşi: ,,... Aceștia toți şi-au făcut datoria de vrednici români 
şi mulți, nenumărați sunt cei cari, cetind produsele stăruinților şi a minţii lor, au 
aprins (sic!), prin sforțări uriaşe, să ducă astăzi la culme gloria străbună a Ro- 
mâniei mari“. În proiectata ediţie a III-a ar urma să se rectifice anul înfiinţării Ju- 
nimei. 

Harnicul istoriograf aduna orice document ce se referea la Junimea din laşi. 
Un exemplu poate fi nota din revista J/ustrațiunea (documentul XIX-44), referi- 
toare la decesul generalului Gh. Bengescu-Dabija (,....// vedem la Iaşi, făcând 
parte din Junimea, cu ai cărei membri a păstrat până în cele din urmă cele mai 
bune raporturi“). 

Documentul XIX-51 include articolul profesorului Constantin G. Bedreag, 
publicat în ziarul Lumea, intitulat Aspecte sociale din „Junimea “ de la laşi 1863- 
1874-1885. Interesează finalul, unde este dat un tabel al celor 145 de membri ai 
Junimii, „vechi şi noi, grupaţi pe categorii sociale (Profesori universitari, pro- 
fesori de liceu, magistrați, parlamentari, prim miniştri, prefecţi, militari supe- 
riori, avocați, moşieri, diverşi). 

Sunt şi alte numeroase documente referitoare la Junimea ieşeană. Vom în- 
cheia cu cele referitoare la Serbările „Junimii “ din 1936, anunţate de ziarul Lumea 
din 8 martie 1936 (X1X-50). Se stabilise „definitiv“ ca aceste serbări, iniţiate de 
fostul primar Osvald Racoviţă, să aibă loc în zilele de 26 şi 27 aprilie 1936. Găsim 
în documentul XIX-39 originalul scrisorii din 6 martie 1936 a Comitetului de or- 
ganizare a sărbătoririi societăţii „Junimea“ din laşi, semnată de C. Meissner, prin 
care N. A. Bogdan era invitat să colaboreze cu material documentar destinat tipă- 
ririi volumului festiv proiectat (,,... Vă punem la dispoziție spațiu de cel mult 10 
pagini de tipar obişnuit, fără nici o limită minimă “). S-a păstrat şi textul invita- 
ției semnată de primarul Osvad Racoviţă, prin care era rugat „„...să acceptați să 
faceţi parte din Comitetul de organizare “. Invitaţia a fost acceptată şi N. A. Bog- 

dan a contribuit substanţial la organizarea acelei memorabile sărbătoriri. Astfel, în 
nota din Lumea se specifica: „,...Deasemenea, s-a ales o comisiune compusă din 
d-nii ]. Băleanu, Gh. Ghibănescu, N. A. Bogdan, Rudolf Suţu şi A. D. Atanasiu, 
care se va ocupa cu amenajarea unei expoziţii retrospectivă în sala teatrului “. 

S-a păstrat tabloul Jon Creangă şi colaboratorii, colegii, intimii şi comen- 
tatorii, cu specificarea: „Colecţionat de N. A. Bogdan, cu concursul economului 
D. Furtună, 1934". 

Ziarul „Lumea“ a publicat articolul lui Artur Gorovei, O scrisoare a lui 
Iacob Negruzzi, (documentul XIX- 50) în care autorul spunea că, deşi nu a fost 
membru al Junimii literare, „... am cunoscut pe câţiva dintre cei mai reprezenta- 
tivi membri ai ei. Cu lon Creangă am fost prieten; cu Titu Maiorescu am avut oa- 
recare legături sufleteşti; ... am cunoscut pe Eminescu, cu Nicolae Gane eram 
înrudit destul de aproape (...). Am descoperit, în «Muzeul Folticenilor» cores- 
pondenţa lui Nicolae Gane... Am procurat d-lui Torouţiu Albumul Societăţii Ju- 
nimea înființat în Aprilie 1878". 

Urma relatarea despre conferinţa pe care a susţinut-o la Fundaţia „Regele 
Carol I“ din Bucureşti, în ziua de 15 februarie, 1934, cu subiectul „/on Creangă “. 
În 1924, pe când lucra la Monografia oraşului Botoşani, a găsit informaţii despre 
Serdarul Iordache Negruţi. Atunci i-a trimis lui lacob Negruzzi o scrisoare, ce- 
rând unele lămuriri. „Secretarul perpetuu“ al Junimii i-a răspuns prin scrisoarea da- 
tată 11 noiembrie 1924, care conţinea şi arborele genealogic al familiei Negruzzi, 

„aşa cum l-am găsit printre hârtiile ta- 
tălui meu “. Articolul se încheia cu aceste 
cuvinte: „,... Dacă aș fi ştiut că se face ser- 
barea Junimii dela Iaşi, aş fi expus şi eu 
aceste documente interesante “. Se ştie că 
acea serbare a făcut obiectul volumului 
Comemorarea «Junimii» la laşi — 
1936, tipărit la tipografia Alexandru 
Ţerek în 1937. 

lată numai câteva dintre docu- 
mentele pregătite de N.A. Bogdan pen- 
tru cea de a treia ediţie a monografiei 
Oraşul Iaşi, principala operă a acestui 
inimos istoriograf ieşean, pe nedrept 
uitat un timp. Cele două reeditări ale 
monografiei, cea din 1997 şi 2009, 
aprecierile istoricului Cătălin Turliuc, 
articolele apărute în presa locală despre 
acest fiu al Iaşului sunt dovezi că 
munca lui despre oraşul laşi şi despre 
oamenii fostei capitale a Moldovei a re- 
zistat „probei timpului“. Însemnările de 
faţă se doresc un modest omagiu adus 
memoriei istoriografului N.A. Bogdan, 
despre a cărui operă principală Oraşul 
Iaşi, A.D. Xenopol, în Raport cătră 
Academia Română, spusese: „Ar tre- 
bui să fim foarte fericiţi dacă toate ora- 
şele noastre ar poseda asemenea 
lucrări asupra lor“. 

documentele antuma 
ale 
grupului de la aşi» 


Luca PIŢU 
Documente antume ale 
«Grupului de la Iaşi». 
Iaşi, Opera Magna, 2010 


EVROPA ACASĂ 


Europa acasă. 
Text şi fotografii de Aura Christi 
Bucureşti, /deea Europeană, 2010 


Cassian Maria SPIRIDON 
Farmecul discret al dreptei cumpăniri. 
Atitudini literare, volumul V. 
Cluj-Napoca, Eikon, 2010 


PAREMIOLOGIA 
ÎN PUBLICISTICA EMINESCIANĂ 


Stelian DUMISTRĂCEL 


Tipărirea, între 1980 şi 1989, sub egida Academiei Române, a celor patru vo- 
lume ce cuprind publicistica eminesciană a făcut posibilă investigarea temei enunțate 
în titlu: reamintim faptul că publicistica poetului este tipărită în vol. IX (1980), X 
(1989), XI (1984) şi XII (1985; în textul acestui articol, pentru citate, trimitem la anul 
apariţiei articolului, urmat de cifra indicând volumul şi pagina din volumul respectiv). 
Pe de altă parte, beneficiem de faptul că în volumul al XVI-lea, apărut în preajma cen- 
tenarului morţii poetului (1989), este cuprinsă corespondenţa şi un bogat material do- 
cumentar, ambele categorii utile, de asemenea, pentru cunoaşterea utilizării stilistice 
a parimiei în textul eminescian!. 

Analiza de faţă are ca obiect aspectele stilistice reflectând prima parte a activi- 
tăţii de gazetar a lui Eminescu („Albina”, „Federaţiunea”, „Familia”), cuprinsă între 
1870 şi octombrie 1877, când poetul îşi încheie colaborarea la „Curierul de laşi”, in- 
trând în redacţia „Timpului” de la Bucureşti; această primă parte reprezintă anii for- 
mării şi ai unui prim model jurnalistic. Faţă de articolele aparţinând acestei perioade 
(în special din paginile „Curierului”), în cele din ultima fază bucureşteană se pot ob- 
serva deosebiri de tonalitate şi de limbaj, deşi schimbarea se produce treptat. Avem în 
vedere, în linii generale, trecerea de la stilul colocvial, familiar, la unul cu rezonanţe 
oratorice, de dezbatere publică în cadru național. 

Ne-am oprit asupra acestor scrieri, întrucât publicistica oferă posibilitatea 
cunoaşterii, pentru prima dată într-un tablou de ansamblu, pe baza discursului jurna- 
listic, a profilului general al teoreticianului în domeniul culturii şi al înfruntărilor de 
idei din sfera istoriei, al ideologului-conştiinţă a naţiunii, după cum scrisorile ne în- 
făţişează un Eminescu om demn şi sensibil în relațiile cu personalităţi de talia unui 
Maiorescu, cu părinţii, cu prietenii şi cu cei care i-au fost apropiaţi, ironic sau caustic 
cu alţii. Toate împreună, articole de ziar şi scrisori, se constituie, în acelaşi timp, într-un 
corpus al operei originale nebeletristice, ilustrând modul de a scrie al lui Eminescu, 
dar nu versuri şi proză artistică, iar stilul acestor scrieri reprezintă un element de refe- 
rinţă şi pentru aprecierea întregului creaţiei artistice propriu-zise. 

Printre numeroasele şi semnificativele mărturii ale preocupării poetului pentru 
problemele limbii române literare un loc aparte îl ocupă interesul acordat idiotismelor 
(să ne reamintim, pe scurt: idiotism “expresie sau construcţie caracteristică unei limbi, 
care nu poate fi tradusă în altă limbă cuvânt cu cuvânt”), aspect asupra căruia a atras 
atenţia încă Perpessicius. Culegerile de proverbe şi „asemănări” pe care Eminescu le-a 
extras din manuscrisul lui Iordache Golescu intitulat Pi/de, povățuiri şi cuvinte ade- 
vărate... sunt mărturia unui „spirit metodic ce-şi pregăteşte armele unei culturi active”, 
dar, alături de acestea, manuscrisele eminesciene cuprind şi „liste oarecum im- 

provizate, dictate de imediate nevoi practice, din care-şi alimentează opera ziaristică, 
atăt de bogată în expresii populare” (subl. n.; Perpessicius, Eminescu, Opere, VI, Li- 
teratura populară, 1963, p. 623). 

Însuşi poetul, pentru care locuţiunile şi expresiile sunt „parte[a] netraductibilă 
a unei limbi” şi „formează adevărata ei zestre de la moşi strămoşi” (LX, 487), a for- 
mulat aprecieri directe asupra valorii stilistice a izolărilor lingvistice şi a contextelor 
paremiologice în repetate rânduri. Recenzând Fa/sul tratat de vânătoare al lui Odo- 
bescu, el scrie: „Limba e curată şi are farmecul noutăţii. O mulţime de cuvinte şi forme 
idiomatice, până acum scrise puţin sau defel, dar a căror origine întăritoare este limba 
poporului nostru, fac cartea prețioasă şi din punct de vedere lexical; citațiile arată gus- 
tul şi cultura autorului” (subl. n.; 1875, IX, 106-107). La înfiinţarea unui club al stu- 
denţilor, publicistul, om al cetăţii, făcea recomandarea că filologii „ar putea să se 
ocupe, de ex., cu strângerea locuţiunilor şi proverbelon> (1877, IX, 311), după cum, 
referindu-se la limba unui cronograf de la Buzău din 1638, sublinia faptul că textul este 
„bogat în locuţiuni proprii numai limbii române” (1877, IX, 408), iar printre meritele 
traducerii de către Mite Kremnitz a unor bucăţi de proză românească este şi acela că 
„reproduce pe cât este cu putinţă orice locuţiune românească prin una echivalentă ger- 
mană” (1877, LX, 409). Am putea observa, într-o paranteză, că la fel procedase Emi- 
nescu traducând din franceză, din ziarul „Gaulois”, portretul sultanului Abdul Hamid, 
despre care se credea că „e mână spartă şi-i place oca mare”... dar, de fapt, „leagă pa- 
raua cu şapte noduri” (1876, LX, 195). 

În intenţia alcătuirii unui repertoar propriu de locuţiuni, zicători şi proverbe 
(despre care verbea Perpessicius şi care, pe un anumit plan, se aseamănă cu dicţiona- 
rul eminescian de rime), poetul observă şi vorbirea celor din jur; astfel, printre surse 
îl putem considera a fi şi pe un oarecare preot Gheorghe Ionescu, în necrologul căruia 
a ţinut să remarce că vorba îi era „întrețăsută cu glume nevinovate şi maxime de 
înţelepciune a vieţii” (1877, IX, 393), sau pe moşul Terinte Barbă-Lată, răzeş de la 
Fundari, din ţinutul Vasluiului, autoritate a cărui „vorbă veche de baştină” o găsim in- 
vocată în conceptul unei scrisori din perioada revizoratului şcolar, comentând făgă- 
duinţele subprefectului judeţului: „Tânărul spune câte face, bătrânul câte au făcut, 
nebunul câte are de gînd să facă» (1876, XVI, 326; cf. şi o variantă de redactare). 

Apreciind că mijloacele stilistice ale publicistului sunt adaptate la partener şi 
la împrejurare, putem observa că în articolul de ziar, prin care se comunică şi cu un 
cititor obişnuit, plasticizarea ideii se realizează frecvent prin formula de extracție popu- 
lară, a cărei apariţie poate fi adesea numai spontană: „azi alb, mâne negru, azi Rada, 
mâne Neaga” (f.a., LX, 448), „pe mică pe ceas” (1877, LX, 399), „cât frunza şi iarba” 
(1876, LX, 261), „ca-n satul lui Cremine”, „faţă cu Stan sau Bran” (f.a., IX, 479), „de 
la creştet până-n tălpi» (1877, IX, 323), „cu ghiotura” (id., 279). Asocierea cuvintelor 
fir şi păr reprezintă nucleul unor construcții a căror ierarhizare concurează analiza se- 
mantică clasificatoare a lexicografului. Cele două cuvinte se găsesc în sintagma fir 
de păr [o ştire politică] „era numai cât c-un fir de păr deosebită de o declaraţie de 
război” (1876, LX, 239), dar şi în contexte ce adaptează expresiile a nu i se clinti 
(cuiva) un fir de păr din cap („un fir de păr din capul suditului chezaro-crăiesc n-a fost 

atins de nimenea”; 1876, LX, 300) şi a tăia firul (de păr) în patru ([diplomaţia] „de- 
prinsă a tăia un fir de păr în patru figuri silogistice”; 1877, LX, 360), ca şi în locuţi- 
unea din fir în păr: „Sultana Valide i-a spus lui Abdul-Hamid tot complotul din fir în 
păr” (1876, LX, 279); [expresivitatea unei limbi constă în capacitatea ei de a] „deosebi 
din fir în păr gândire de gândire” (1877, IX, 407). 

Locuţiunea verbală expresivă este, de asemenea, întâlnită în textul articolelor 
politice: a ieşi cu mâna goală (dintr-o afacere; 1876, IX, 276); a tăia în carne vie (id., 
285); apune la cale (cu sensul special de “a pune pe calea cea bună”, id., 386); a fi cu 
mâinile legate (id., 464); formula canonică este uneori şi contextual adaptată la situ- 
ație: a mânca pita lui Vodă (d., 465). 

Solicitarea funcţiei de caracterizare expresivă a unui fapt reiese pregnant din 
analiza contextului în care este situată zicala. Ipocrizia primejdioasă a administraţiei 
austriece din Bucovina, după răpirea acestei provincii, când, în 1782, se cereau in- 
formaţii în materie de reglementări juridice Divanului Moldovei, este înfăţişată în ur- 
mătorii termeni: „Noii guvernanți umblau ca mâţa pe lângă păsat, doar s-ar putea 
deduce cumva dreptul de proprietate a «Stăpânirei» asupra pământurilor mănăstireşti, 
răzăşeşti şi a locurilor din târguri” (1876; LX, 255; asupra acestei probleme, cf. Şte- 
fanelli, Documente din vechiul ocol al Câmpulungului Moldovenesc, 1915). 

Din punctul de vedere al încadrării în text, pot fi făcute cel puţin două obser- 
vaţii. În primul rând, că, uneori, este folosită formula şi tehnica citării paremiologice 
propriu-zise, de semnalare a intertextualităţii: „De acolo proverbul: toată lumea să 
moară, numai Manea să trăiască” (1876, LX, 166); „povestea cântecului: pe de laturi 
cu bănaturi, la mijloc pară de foc” (id., 195); „vorba ţiganului: ce-mi pasă mie că 
trăieşte toată lumea, dacă mor eu” (id., 449). În al doilea rând, putem aprecia că funcția 
zicătorii şi proverbului de a încadra, diacronic, faptul particular în dimensiunile ex- 
perienţei şi atitudinii colective, este argumentată de plasarea contextelor paremiolo- 
gice în chip de concluzii după un comentariu sau în loc de comentariu propriu-zis. Aşa, 
de exemplu, un articol referitor la reflectarea situaţiei încordate din Balcani din iunie 
1876 în anumite ziare se încheie astfel: „Știut este: satul arde, baba...” (IX, 129). 
Beletristica submediocră şi stilul impropriu ale unei publicaţii „care primejduieşte 
prin apariţiunea ei fiecare duminică” a oraşului Caracal este „încurajată”, în încheierea 
articolului Flori stilistice din ziarele româneşti, prin antifrază: „Aşadar sempre avanti! 
ce dracu, ori caftan pân-în pământ, ori ştreangul de gât” (1876, LX, 119), iar finalul de 
la o notă reprodusă din „Curierul Bolgradului”, pretențioasă prin stil, imposibilă prin 
grafie, dar care mai recurgea şi la citarea unor proverbe (printre care „Niqui salcia 
pom, niqui ciocoiul hommu”), îi provoacă redactorului de la „Curierul de Iaşi” ur- 
mătoarea exclamaţie admirativă: „Bravo Qurierul Bolgradului, ziar politiqu, 
quomerquial, agriquol! Minte la el cât glas la peşte” (1876, IX, 122). 

Ironia se transformă adesea în sarcasm. Numirea în senatul turcesc a unui paşă 
„celebru” pentru că fusese „singurul ministru în toată Europa care nu ştia citi şi scrie” 
este „salutată” în stil satiric popular: „unu la mână şi cei mulți înainte” (1877, IX, 
316). Acumularea formulelor expresive dă adesea articolului politic (după cum ob- 
serva Al. Oprea în studiul introductiv la volumul al IX-lea de Opere, Publicistica lui 

Eminescu) tonalitatea de foileton. În octombrie 1876, poziţia diferitelor ţări europene 
faţă de evoluţia războiului cu Turcia este comentată sugestiv: cutare ţară „n-are gust 
să se bată pentru ochii frumoşi ai bancherilor din Londra”, altele au o situaţie finan- 
ciară precară, „şi... războiul se ştie că-i feciorul lui bani-gata ş-a lui mână-spartă”, iar 
concluzia, în ceea ce-i priveşte pe români, îi aduce aminte poetului „vorba ceea: mai 
bine vrăjmaş c-o faţă decât prieten cu două” (LX, 232). Formula finală este o zicală po- 
livalentă, evocându-le simultan pe taler cu două feţe şi fereşte-mă, doamne, de prie- 
teni, că de dușmani mă feresc singur, întâlnită ca atare şi în culegerea mai sus-citată 
a lui Iordache Golescu. 

Dar Eminescu însuşi se detaşează de model şi sparge tiparul locuţiunii româ- 
neşti, al citatului savant, sau construcţia unei zicători, prelucrând-o sau adaptând-o, ori 
numai evocând-o în formularea-i proprie (vezi şi mai sus, pentru locuţiuni). Procede- 
ele respective se înscriu, în linii generale, în modalităţile de modificare a enunţului 
după cele patru „figuri de construcţie” delimitate de Quintilian în Arta oratorică: 
„adiectio”, „detractio”, „immutatio” şi „transmutatio” (cunoscuta „quadripartita 
ratio”). 

Astfel, începutul cunoscutului vers „Un regat pentr-o ţigară...” din Cugetările 
sărmanului Dionis este parafrazarea celebrei replici („Regatul meu pentru un cal”) 
din piesa Richard al III-lea a lui Shakespeare, iar într-o scrisoare din 1877, către Titu 
Maiorescu, deviza ordinului iezuiţilor, „Ad majorem Dei gloriam”, devine Ad majo- 
rem Junimea gloriam („Ich hore, dass Sie bald nach Iaşi kommen...”; XVI, 185). O 
originală parafrazare după o altă celebră replică din Shakespeare poate fi găsită în tex- 
tul unui scurt anunţ critic, tipărit în „Curierul de laşi” din 4 mai 1877, pe care, pentru 
savoarea-i ironică, îl cităm în întregime: „Între multele nenorociri ce le va fi întâmpi- 
nat vestita lebădă din Avon putem număra şi traducerea în iambi de cinci picioare pe 
care d. Adolf Stern, literat din Bucureşti, au aplicat-o melancolicului Hamlet. Cine va 
traduce însă păsăreasca d-lui Stern pe româneşte — asta-i întrebarea” (IX, 373). 

Frecvent, locuţiunea este integrată organic textului polemic: unele gazete un- 
gureşti, dacă ar putea, „i-ar soarbe pe români într-o lingură de apă” (1876, LX, 213); 
afirmaţia unor ziare străine că românii ar căuta conflictul cu Turcia „ca să se poată 
arunca în braţele Rusiei” este explicată „adică că am căuta cum s-ar prinde nod în 
papură” (1877, LX, 296); atmosfera din Cameră, nesemnificativă faţă de criza minis- 
terială iminentă din ianuarie 1877, şi de neînțeles, este comentată de publicist printr-o 
referire la misterioase şi învăluite în mirific manifestări ale ofidienilor: „se va fi 
fierbând piatra scumpă în Bucureşti” (id., 315). Să observăm şi adaptarea la nece- 
sităţile caracterizării unei situaţii a locuţiunii a lua foc cu gura: [unele ziare] „ar lua 
mai bine foc în gură decât să spuie [adevărul]” (1877, LX, 436), a zicătorii nu tot ce 
zboară se mănâncă, prin „isteţi, cari cred că tot ce zboară se mănâncă” (ibid.), sau 
jocul de cuvinte ce dă o valoare nouă compusului verbal zgârie-brânză (de fapt, “om 
zgârcit”) în „oameni cari zgârie la hârtie ar putea să zgârie brânză şi să cântărească la 
masline” (ms.; LX, 449). 

Această detaşare faţă de formula fixă, utilizată doar aluziv, poate fi coroborată 
cu citarea printre proverbe a unei formule generalizatoare aparţinând vorbirii fami- 

liare, selectată într-o suită prin înrudire tematică: „Luând în serios proverbele că 
«haina-l face pe om» şi că «acela căruia Dumnezeu îi dă o slujbă îi dă şi minte destulă 
pentru ea” (1877, LX, 344). Fără îndoială, în ultimul caz, poate fi vorba chiar de o 
încercare de a forja ad-hoc, cu intenţii ironice însă, un context proverbial sau un 
„pseudoproverb”, o propensiune pragmatică ce caracterizează şi publicistica de astăzi 
(cf. Cezar Tabarcea, Poetica proverbului, Bucureşti, 1982). 

Pentru Eminescu, însă, fondul paremiologic românesc atât de prețuit (vezi re- 
cunoaşterea lui Pann, „cel isteţ ca un proverb”) este, fără îndoială, unul dintre domeni- 
ile care se pretează la adevărate exerciţii de stil în căutarea întregii dimensiuni a 
faptului de limbă, atunci când elementele prezumtive dintr-un „aforism despre 
aforisme” sunt doar subtil evocate („Deşi «poate» şi «se zice» sunt, după zicală, cam 
rude cu minciuna”, 1876, LX, 288), dar mai ales atunci când părţile constitutive ale zi- 
calei servesc pentru marcarea liniilor de forţă ale enunţului sau ale unei demonstraţii. 
Din acest punct de vedere, ne vom opri asupra a două cazuri, privind apelul la zicalele 
iarna n-o mănâncă lupul şi Vodă da şi Hâncu ba. 

Analizând, în octombrie 1876, perspectivele izbucnirii războiului între ruşi şi 
turci, se presupune că Turcia va evita o campanie de iarnă, întrucât „pentru arab, 
egiptean şi alte rase de la miază-zi iarna e un duşman [de] neînvins, pe care, după cum 
zice proverbul, nu-l mănâncă lupii” (IX, 223-224). lată, aşadar, cum, poate numai ca 
exerciţiu privind o formulă nouă de desfăşurare a elementelor enunţului paremiologic, 
adecvată imperativelor lapidarităţii, sentinţa înglobează între primul ei termen şi cei 
următori raptul particular în sprijinul explicării căruia a fost invocată generalizarea. 

Semnificaţia zicalei Vodă da şi Hâncu ba, reflectând vechi realităţi politico- 
sociale (cf. Gh. Ghibănescu, Din traista cu vorbe, laşi, 1924), este solicitată de pro- 
fundul cunoscător al cronicilor şi al istoriei naționale în faimoasa incursiune în trecutul 
țării noastre pe care o reprezintă conferinţa Influența austriacă asupra românilor din 
Principate. Ca şi în cazul precedent, în enunţ este evitat tonul sentenţios, elementele 
zicalei fiind prezentate într-o adevărată orchestrație. În condiţiile manifestărilor de 
descentralizare feudală, „Vodă, adică statul, putea să zică da, Hâncu zicea ba şi pe-a 
lui Hâncu rămânea”; se constată, apoi, „înmulţirea neamului lui Hâncu” şi abia în 
condiţiile înrăutăţirii situaţiei, „Hâncu îşi deschide ochii, se sparie de câte vede şi nu 
ştie de unde vin relele, nu ştie că din ba a lui” (1876, IX, 167; cf. 172, unde se reia zi- 
cala în comentariu). 

Evident, în toate cazurile din urmă, ne aflăm la polul opus al apariţiei, mai mult 
sau mai puţin spontane, a izolării lingvistice de tipul pe mică pe ceas sau a tăia în 
carne vie: scriitorul îşi „domină” limba, dispersând şi reluând într-o distribuţie sa- 
vantă elementele zicalei, cu efect de amplificare a puterii de sugestie. 

Înainte de a încheia, vom aminti că în corespondenţa poetului izolările lingvis- 
tice şi contextele paremiologice nu lipsesc, dar ele constituie apariţii sporadice ce se 
subordonează relaţiilor pe care le impune, în mod firesc, statutul partenerilor. 

De exemplu, într-o scrisoare din 1878, de la Floreşti (judeţul Dolj!), Caragiale 
şi Ronetti Roman sunt mustraţi folosindu-se limbajul zonei dialectale în care Emi- 
nescu se afla la acea dată: „vă trimit cioarelor în crucea hotarelor pentru că nu-mi 

scriserăţi din câte s-a întâmplatără arih în dan tătară” [formulă încifrată din limbajul 
corespondenţilor!], expeditorul interesându-se dacă Rosetache „tot mai e mare şi tare 
în satul lui Cremine” (XVI, 349). În sfârşit, iată şi textul unei telegrame adresate la Iaşi 
lui Iacob Negruzzi: „Rog pe părintele Creangă/ Ca să sune din talangă,/Din talanga cea 
de boi/ Ca să auzim şi noi/ Doresc să petreceţi bine,/ Să nu mă uitaţi pe mine”, cu un 
final tipic mesajelor populare scrise (f.a., XVI, 186-187). 

Deşi orice evocare a lui Eminescu ni-l recheamă pe Creangă prin atracţia în- 
rudirii de talent şi de simţire, de această dată, invocarea marelui humuleştean se im- 
pune din raţiuni aparte. Parcurgând publicistica eminesciană, descoperim o apropiere 
mai puţin cunoscută a celor doi scriitori, sub semnul preţuirii aceloraşi ipostaze ale 
limbii vechi şi înțelepte, deşi deosebirile de „tehnică” sunt evidente, Creangă, pentru 
care poate fi găsit un precursor doar în Costache Negruzzi, fiind, după cum a fost ca- 
racterizat, un maestru al încorporării, de tip rabelaisian, a expresiilor idiomatice, a 
zicătorilor şi proverbelor în proza noastră artistică. Dacă, mutatis mutandis, putem 
compara dicţionarul de rime eminescian cu listele de proverbe şi „asemănări” extrase 
după Dinicu Golescu şi alte surse şi dacă, în ciuda aparentei „brutalităţii” a imaginii 
campestre, admitem că funcţia rimelor este aceea surprinsă de metafora din urmă- 
toarele versuri dintr-o postumă: „Astfel, la clăi de vorbe eu fac vîrfuri/ De rime splen- 
dizi”, atunci izolările din vorbirea populară, zicătorile şi proverbele au, în primul rând 
în proza jurnalistică, acelaşi rol în ceea ce priveşte relieful expresiv al enunţului. Pe 
de altă parte, dar legat de acest aspect, mai mult sau mai puţin pragmatic, putem avea 
în vedere faptul că prin modalităţile stilistice ale referinţei, impactul paremiologic al 
publicisticii eminesciene poate fi interpretat conform aprecierii aceloraşi chintesenţieri 
lingvistice aparţinându-i lui Lucian Blaga: „avem proverbe care prin fineţea lor par 
nişte cuvinte de spirit azvârlite pe câmp unul altuia, de zei-plugari” (Pitoresc şi reve- 
lație, în Spațiul mioritic). 

Aprofundând studiul operei lui Eminescu, ne aflăm în situaţia perpetuă de a 
constata cum, cu trecerea timpului, creşte sentimentul datoriei față de moştenirea artis- 
tică şi de demnitate scriitoricească şi umană lăsată acestui neam întreg de geniul po- 
etic şi de gândire al pământului românesc. Creştere ce reprezintă o probă a măsurii în 
care ne învrednicim, după vremuri şi prin vremuri, de oameni ce au născut şi în 
Moldova. 


' Menţionăm faptul că o variantă a acestui text, sub titlul Contextul paremiologic în publicistica emi- 
nesciană, a fost tipărită în revista „Limba română” (Chişinău), anul 1, 1991, nr. 2, p. 92-97, şi 
că, apoi, unele observaţii în legătură cu această temă apar şi la D. Vatamaniuc, în capitolul Po- 
etica publicisticii din vol. Publicistica lui Eminescu..., Bucureşti, Editura „Minerva”, 1996, p. 
235-259. 

> Pentru folosirea, de către Eminescu, a unor enunţuri ce aparțin «discursului repetat» din latină 
sau din franceză, ca şi pentru apariţia modificărilor expresive ale acestor enunţuri după figurile 
reprezentând «quadripatita ratio», trimitem la volumul nostru Discursul repetat în textul jur- 
nalistic. Tentaţia instituirii comuniunii fatice prin mass-media, Editura Universităţii „Alexandru 
loan Cuza”, laşi, 2006, p. 89, 172, 218. 

PROPRIETARUL FĂRĂ ACTE 


M-am născut 

odată cu primul cuvânt 
scris. 

Sunt foarte tânăr 
mama nu mai este 
să-mi spună că-i seară, 
nu-i mai simt pe umăr 
umbra ca de lună, uşoară... 
Cerul o ţine 

şi, 

grele, 

straiele vorbelor 

mă împresoară. 


Sunt aici pe știutul pământ 
mai singur ca ieri, 

ca azi, 

şi ca poimâine, poate... 


Tucu MOROŞANU 


Lumea ca pe-o apă mă-nvolbură. 


Sunt proprietarul fără acte 
al unei ruini 
intacte. 

Arcadie SUCEVEANU 


NOUL ICONAR 


Lui Vasile Leviţchi, 
in aeternum 


De câteva zile, apare printre discipoli 
umbra Profesorului - 
Caii Hurmuzăcheştilor nechează-n lucarne 


Ay, în absenţa solului, plantele-acestea 

ar putea slobozi rădăcini 

în paharul cu apă! 

O lumină prevestitoare se aprinde pe ziduri 
poeţii tineri duc în pumni lumini de cenaclu 
uimiţi, negustorii din pieţe descoperă 
chipul lui Franz Josef și chipul lui Carol | 
bătute adânc pe monede 


„Înşelător e somnul Leviathanului, păgubos 
e vinul de Ghetsimani” - 

vorbirea lui se înscrie în părți de vorbire 
pe pereţii şcolii din sat 

se-ncrustează armonios în lemnul catedrei 

Se bucură zeii bătrâni 

de sub pietre îşi dezgroapă inima 

iconarii 

Pe nesimţite sabia dintre noi se înmoaie 
arginţii din palmele sicofanţilor se topesc 
şi se scurg printre degete în pământ 


Ay, ay, caii Hurmuzăcheştilor 
beau amurg pe cupole! 


O lună cu ciucuri verzi și cu ciuf 

stă înfiptă în dealul Ţeţinei. 

Domnul Profesor o spintecă 

surâzător cu un cuţit roşu de diamant 
şi, din burta ei, scoate 

luna „cea sfântă și clară” 

Dumitru VACARIU 


Ultimul rug 


Eu am aprins rugurile 

tuturor celor osândiţi la arderea pe rug, 
privindu-i cum ard 

şi cum mor în chinuri nevinovaţi... 


Apoi am fost acuzat şi eu de erezie 

şi tot eu am dat foc propriului meu rug... 
Şi ard mereu de veacuri, 

ori, poate de milenii 

urlând rugi și blesteme zadarnice... 


Şi nimeni nu mă aude, 
şi nimeni nu mă vede, 
şi nimeni nu mă crede... 


Apus însângerat 


Vezi?... apune soarele... 

De ce, oare, nu l-or fi lăsând 
norii, cei negri şi orbi să apună 
în culcușul său roz al ultimelor speranțe?... 


Şi ce negri și ucigaşi par norii în jurul său 
Grăbindu-i apusul trist!... 

Alexandru Ovidiu VINTILĂ 


strălucirea cozii de păun 
întru veşnica pomenire a poetului Petre Stoica 


! ziua strălucea cum o coadă 

de păun ploua cu argint pe 
streşinile caselor 

pluteam deasupra 

cerului purtam câte un steag 

în spate fiecare dintre noi 
aveam steagul nostru desfăcut 
ca o batistă imensă mortuară 
priviţi aspectul calm al 

acestei mese tăcerea animalelor 
în timpul vânătorii amurgul 
straturile de mărar cu polen otrăvit 
nopţile care înnegresc totul! 

llie Tudor ZEGREA 


Noli me tangere 


„lisus i-a zis: „Nu te atinge de Mine căci încă 
nu M-am suit la Tatăl Meu;”. 
Sfânta Evanghelie după loan, cap.20, 17. 


- Au ce-i cu pustiul din privirile-acestea pierdute? 
Şi ce e cu mine şi cu viața mea, Ingere? 


Îmi răspunse tăcerea cu foşnetul ierbii pe foste redute 
şi corul antic ce repeta inspirat : noli me tangere!... 


Colbul îmi strânge glezna piciorului ca o cătuşă, 
urmele, urmele sunt gata-gata să sângere. 

Voci răguşite, leșinate ca apa-n cenușă, 

îmi şoptesc încet la ureche: noli me tangere!... 


Ziduri tăcute macină-n taină pierdutele noastre victorii, 
arcuind razele lunii într-o dublă răsfrângere 

şi tăcerea lor unge osia morţii cu viaţă şi glorii... 

Dar brusc ne somează o voce: noli me tangere!... 


Dintr-un poem genial sare maşnificul Corb Înzadar... 

După ce cercetase totul, inclusiv ora de stingere, 

şi în timp ce nota ceva cu vârful aripei pe o filă de calendar, 
ceasul din turnul primăriei bate răgușit: noli me tan-ge-re.!... 


Mâine... mâine, ce-o să-nțeleagă lumea din aventura noastră? 
Şi iar te întreb, ce e cu viaţa aceasta, Îngere? 

Când vocea mea, chiar vocea mea îmi strigă la fereastră: 
Noli me tangere!...Noli me tangere!... Noli me tangere.!... 

DIALOGURILE DACIEI LITERARE 


Ştefan Lemny, un apropiat al lui Cantemir 


Un fel de „fiu rătăcitor” al Iaşului, istoricul Ştefan Lemny s-a întors 
din Paris, pentru câteva zile, în dulcele târg. N-a făcut-o răspunzând la vreun 
dor penelopic (deşi, cine ştie?), ci la invitația Centrului Cultural Francez, pen- 
tru a-şi lansa volumul Cantemireştii. Aventura europeană a unei familii princiare 
din secolul al XVIII-lea, apărut, în traducere din franceză, la Editura Polirom. 
Un bun prilej pentru o relaxată discuţie despre trecut şi prezent, aşa cum aceste 
noțiuni Sunt privite de un înalt funcţionar public al Istoriei. 


Călin Ciobotari 


Domnule Lemny, vă spun bun revenit la Iaşi, oraş pe care, de altfel, îl cu- 
noaşteți şi de care sunteţi legat. Aţi activat aici, până în 1990, la Institutul „A.D. 
Xenopol”, după ce, o perioadă, aţi lucrat în cadrul Complexului Muzeal Naţio- 
nal „Moldova” şi la Biblioteca Centrală „Mihai Eminescu”. 

Sunt foarte emoţionat şi îmi amintesc cu mare plăcere de vremurile acelea. De 
altfel, timpul petrecut la Iaşi a reprezentat un episod de mare delectare intelectuală 
din activitatea mea, în ciuda condiţiilor politice de la finele anilor 1980. Din punct de 
vedere profesional, al ambianţei colegiale, lucrurile s-au petrecut admirabil. Am în- 
drăgit mult Iaşul (şi continui să-l îndrăgesc) şi am dorit să devin ieşean prin adopţie, 
la origine eu fiind sucevean. E motivul pentru care, după finalizarea studiilor, am ac- 
ceptat postul de la muzeu, chiar dacă nu coincidea cu preocupările mele de cercetare. 
Mai exact, eram încadrat ca restaurator de metale sau, cum spuneam eu în glumă, „ti- 
nichigiu”. N-am avut deci şansa unei activităţi muzeistice propriu-zise, dar am putut 
aprecia seriozitatea acestei activităţii la Palatul Culturii. Exista o nobleţe a meseriei şi, 
bineînţeles, o pasiune pe care profesiunea ţi-o pretindea. Desigur, oamenii trebuiau să 
răspundă atunci şi unor comenzi propagandistice, însă au ştiut s-o facă în mod inteli- 
gent, fără a compromite esenţialul misiunii lor profesionale. Era şi cazul directorului 
de atunci al muzeului ieşean, lon Arhip, de care îmi amintesc mereu cu plăcere, şi 
care a încercat să ne ajute atât cât a putut pe mine şi pe soția mea în primii paşi pe care-i 
făceam atunci în activitatea noastră profesională. 


Începuturile 
Totuşi, când aţi simţit că aveţi apetenţă pentru cercetare istorică? 


Cred că încă din ultimii ani de liceu (e vorba de liceul Ştefan cel Mare din Su- 
ceava). Intâmplarea a făcut că, la Suceava, am locuit alături de casa în care trăise fol- 

cloristul Simion Florea Marian. Fiica acestuia mai trăia împreună cu soţul ei, profe- 
sorul Mihai Cărăuşu, şi amândoi mi-au permis cu generozitate accesul la arhivele fa- 
miliale, ceea ce mi-a oferit privilegiul unei documentări autentice. A fost, cred, un 
prim impuls pe care îl doream concretizat într-un fel de monografie Simion Florea 
Marian. Eram fascinat de opera pe care a lăsat-o acest harnic preot bucovinean. Acum, 
ca istoric, am uneori nostalgia revenirii la această operă ce se constituie ca o foarte im- 
portantă sursă pentru cunoaşterea istoriei poporului român. Sunt acolo elemente legate 
de fazele esenţiale ale vieţii: naşterea, căsătoria, sărbătorile, moartea — toate prezen- 
tate din perspectiva tradiţiilor analizate şi consemnate de Marian. 

E mai degrabă un demers etnografic. 

Da, însă istoricul nu poate ignora etnograful, mai ales când e vorba de a re- 
constitui o epocă precum cea medievală şi premodernă, pentru care nu dispunem de 
prea multe surse. 

În general, ca istoric sunteți adeptul interdisciplinarităţii? 

Fără îndoială! lar credinţa aceasta o datorez în bună parte şcolii istorice ieşene, 
în sensul larg al cuvântului, graţie mai multor profesori foarte riguroşi, erudiţi. La Ins- 
titut acest suflu era imprimat de istoricul Alexandru Zub. 

La Biblioteca „Mihai Eminescu” cum aţi ajuns? 

În căutarea unui loc potrivit cu preocupările mele, un loc unde puteam împăca 
dorința de cercetare cu profesia, m-am bucurat când mi s-a oferit posibilitatea de a 
mă transfera la Biblioteca Centrală Universitară. Am avut atunci şansa de a întâlni un 
director admirabil, în persoana lui Mihai Bordeianu, care mă cunoştea de altfel încă 
din anii de studenţie, când frecventasem biblioteca asiduu. Nutresc o adâncă recu- 
noştinţă faţă de acest om cu totul deosebit. Mi-a încredinţat colecţiile de carte rară şi 
manuscrise, deşi eram foarte tânăr. Abia ajunsesem în Bibliotecă şi mi-a pus în braţe 
corespondenţa lui Goga, recent achiziționată, pentru a mă ocupa de îngrijirea ei în ve- 
derea publicării. Aveam la dispoziţie un birou mare, în care am putut să etalez în- 
treaga corespondenţă, şi eram bucuros de a mă putea dărui acestei nobile şi interesante 
activități de editare. 

Nu suficient, însă, pentru a vă împiedica să faceţi pasul spre Institut... 

Țineam o legătură veche şi neîntreruptă cu cei de acolo. Frecventam Institutul 
încă din studenţie, când îmi făceam ucenicia de cercetător, aveam legături directe cu 
unii istorici, îndeosebi cu domnul Zub. Alături de domnia sa, au fost şi alţii care mi-au 
marcat începuturile: n-aş putea să-l uit pe specialistul în epocă veche Nicolae Gostar, 
apoi pe Vasile Neamţu, profesorul de ev mediu; sau Gheorghe Platon, pentru epoca 
modernă, spre a-i menţiona doar pe câţiva dintre cei care nu mai sunt în viaţă. 

Pe Alexandru Zub cum vi-l amintiţi? 

Întâlnirea cu domnul Zub a fost cu totul şi cu totul deosebită. Am descoperit în 
el un personaj neobişnuit în peisajul istoriografic al epocii respective, un istoric ati- 
pic. Nu era un personaj în vogă în lumea universitară; din contra, apărea ca un cerce- 
tător în marginea peisajului public, ba chiar nefrecventabil, în ciuda prestigiului său 
intelectual. El însuşi îmi spunea că, dacă doresc să urmez o carieră universitară, ar 
trebui să cultiv relaţiile cu alte persoane. La domnul Zub am descoperit o bibliotecă 
enormă de care, cu generozitate, m-a lăsat să profit. Îmi împrumuta cărți esenţiale la 
care nu aş fi avut altfel acces. Mai mult, nu rareori mi-a dăruit din volumele sale pe 
care le deţinea în dublu exemplar. M-am bucurat că a acceptat să facă parte din comisia 
de referenţi la susţinerea doctoratului şi m-am bucurat că a fost acceptat la rându-i să 
aibă această calitate, nu prea obişnuită atunci pentru un cercetător. Faptul a fost posi- 
bil şi pentru că profesorul Platon, conducătorul meu de doctorat, un om foarte deschis 
şi receptiv la fenomenul cultural, îi nutrea el însuşi o deosebită preţuire. 


Un veac: al XVIII-lea 


De ce secolul XVIII? De unde pasiunea pentru acest secol şi nu pentru 
altul? 

Venirea mea la Institut era în legătură oarecum cu nevoile şi exigenţele priori- 
tare ale cercetării în momentul respectiv, exigenţe ce reclamau un specialist care să lăr- 

gească cercetarea secolului XVIII. Tentaţiile istoricilor se îndreptau cu precădere spre 
secolele de glorie, epoca lui Ştefan cel Mare şi a urmaşilor săi, sau secolul XIX, cu ma- 
rile sale momente: revoluţia de la 1848, Unirea, Independenţa, Marea Unire. Secolul 
XVIII, în schimb, asociat cu fanariotismul nu stârnea acelaşi interes. 

Ideologia comunistă dicta anumite raportări la acest secol? 

Nu cred. Niciodată, în tot ce am făcut, n-am simţit vreo presiune ideologică. 
Ideologia respectivă era interesată de alte momente ale trecutului, de momentele glo- 
rioase adesea prezente în festivitățile zilei, cum erau Unirea, istoria trecutului revolu- 
ţionar sau a luptei pentru independenţă, în fine, istoria clasei muncitoare şi a Partidului 
Comunist Român. 

Avem voie să privim acest secol ca un fel de Antichitate a Țărilor Române? 

Dacă ar fi să judecăm după aparenţa sa de lâncezeală orientală, secolul pare 
destul de puţin tentant. Există fără îndoială destule semne ale Luminilor europene, 
dar ele au îmbrăcat mai mult forma unor Lumini în „anteriu şi giubea” cum spunea atât 
de plastic Paul Cornea. Oricum, e interesant de observat că începutul acestui secol 
ilustrează de minune, prin Dimitrie Cantemir, spiritul cosmopolit, propriu Luminilor, 
un spirit treptat abandonat spre finele veacului odată cu redeşteptarea naţională. E un 
secol care a adus lucruri bune, dar care a generat şi o profundă criză de conştiinţă. 

Dificultatea pentru cercetătorul secolului XVIII este că e nevoie de o doză con- 
siderabilă de răbdare pentru a străbate sute şi sute de documente, în căutarea unei unde 
de lumină care să redea viaţa secolului respectiv în toată complexitatea ei, reînsufle- 
ţind tabloul atitudinilor despre moarte, iubire, ritmul vieţii cotidiene etc. Numai aşa 
poţi constitui un peisaj cu adevărat interesant al acestei epoci. Trebuie să întreprinzi 
o adevărată muncă de arheolog, ce reconstituie întregul pornind de la urme izolate, de 
unde, poate, impresia de adevărată „antichitate” a acestui secol. 

Cât de mult credeţi că suntem datori veacului cu pricina? 

Părerea mea este că ne-a marcat foarte mult. Într-un fel, ne-a deschis spre mo- 
dernitate, dar ne-a şi ţinut într-un anumit orientalism. E, dacă vreţi, o modernitate cu 
nuanţe orientale care continuă şi astăzi. Există un post-fanariotism sesizabil în men- 
talităţi, în comportament. M-aş feri, totuşi, să fac generalizări prea aventuroase. 


Și un nume: Cantemir 


Unul din subiectele asupra căruia aţi insistat a fost familia Cantemir, fa- 
milie care, iată, vă datorează o carte de succes — Cantemireştii. Aventura euro- 
peană a unei familii princiare din secolul al XVIII-lea. Nu v-aţi temut că subiectul 
nu va interesa publicul francez? (Cartea a fost scrisă în limba franceză, fiind ulte- 
rior tradusă în româneşte — C.C.). 

Bineînţeles ! A fost o mare nebunie din partea mea. Dificultăţile pe care le-am 
întâmpinat până la publicarea acestei cărţi au confirmat-o. Dar am crezut că datoria is- 
toricului este de a contribui la luminarea a ceea ce se cunoaşte mai puţin din trecut, 
Chiar dacă ar trebui să înfrunte indiferența publicului şi editorilor pentru subiectul 
ales. Doream apoi, ca istoric român stabilit în Franţa, să arăt compatrioţilor din He- 

xagon că România nu este numai ţara lui Dracula, şi că istoria noastră a dat un prinţ 
al Luminilor, demn de o mai justă cunoaştere. 

Nu vi se pare că interesul pentru Cantemir în spaţiul românesc s-a dove- 
dit a fi destul de scăzut? Un exemplu: nici până la ora aceasta nu este tradusă în 
limba română întreaga sa operă. 

Editura Academiei a început din 1973 publicarea ştiinţifică a operei lui Cante- 
mir mulțumită pasiunii regretatului Virgil Cândea. Alte ediţii au apărut în afara seriei, 
de exemplu, Cartea ştiinţei muzicii, publicată la Editura Muzicală în anul de graţie 
1973; de graţie fiindcă sărbătorirea a 300 de ani de la naşterea lui Cantemir a inspirat 
numeroase contribuţii temeinice pe această temă. 


Ştefan Lemny prezentând volumul 
Cantemireştii. Aventura europeană a unei familii princiare din secolul al XVIII-lea. 
Biblioteca Universitară „Mihai Eminescu“, laşi, 29 noiembrie 2010 


Dar Istoria imperiului otoman? 

Într-adevăr, n-o avem într-o ediţie românească academică. Există o ediţie, cea 
a lui Iosif Hodoş, din secolul XIX, demult depăşită, ca de altfel ediţiile în engleză, 
franceză sau germană, singurele cunoscute atunci ale operei lui Cantemir. Aşteptăm 
o ediţie modernă, care să plece de la descoperirea manuscrisului latin făcută de Vir- 
gil Cândea, manuscris publicat deja, dar numai în formă facsimilată. Mai există un ma- 
nuscris latin al Istoriei imperiului otoman la Sankt Petersburg; acesta e studiat de 

specialiştii ruşi şi, probabil, va constitui obiectul altei ediţii. 

Spuneţi-mi, cât de mult a contat plecarea dumneavoastră în Franţa, la în- 
ceputul anilor '90? Cât de mult a contat ea pentru istoricul Ştefan Lemny? 

A însemnat şi bine, a însemnat şi rău! Rău, în sensul că a marcat o întrerupere 
a activităţii mele de „cercetător sută la sută”. Am avut totuşi şansa să mi se deschidă 
poarta Bibliotecii Naţionale a Franţei, unde mi-am găsit un loc în care mă simt, ca să-l 
citez pe Eminescu, „ferit de grija zilei de mâine”. Mă aflu acolo în mijlocul colecţii- 
lor preţioase ale Bibliotecii, unde am ocazia să descopăr, printre altele, şi surse im- 
portante privitoare la istoria românească. Dar am continuat cu aceeaşi pasiune 
cercetarea istorică. Am pierdut în cantitatea producţiei, dar am câştigat, cred, în cali- 
tate, devenind mai riguros, mai critic, încercând să satisfac exigenţele unei istorio- 
grafii ce a reprezentat pentru mine un model, prin Şcoala Analelor. În asta aş vedea 
„binele” acestei experienţe. 

Totuşi, vă gândeațţi în anii '80 că veţi ajunge să fiţi tradus în ...română? 

A, nu! Nici o clipă! 

Cum vi s-a părut, la lectură, traducerea în limba română a „Cantemireş- 
tilor”? 

Excelentă. Am citit traducerea cu emoție, fiind eu însumi un împătimit al şle- 
fuirii formei. Şi aici, la capitolul „scriitură”, îi datorez mult domnului Zub. În perioada 
începuturilor mele, a avut răbdarea să-mi citească textele, să mi le corecteze, ajutân- 
du-mă la momentul oportun să-mi găsesc propriul stil, urmându-i exemplul de claritate 
şi de grijă pentru expresie. De aceea am citit cu sufletul la gură traducerea realizată 
de Magda Jeanrenaud, ştiind prea bine povestea traducătorului care trădează! Cred 
însă că a scris-o aşa cum aş fi scris-o eu în română, şi în orice caz a tradus-o mai bine 
decât aş fi tradus-o eu. Traducătorul are totuşi o distanţă critică faţă de text şi conlu- 
crarea prietenoasă cu Magda s-a dovedit benefică pentru versiunea românească. 

Credeţi că istoricul trebuie să rămână, prioritar, un tehnician sau este obli- 
gat să-şi permită „luxul” unul stil? 

Trebuie să cultive un stil, cu atât mai mult cu cât, fără stil, e dificil să transmiţi 
ceva. Cred că dificultatea principală a scrierii în franceză a acestei cărţi a constat în 
găsirea unui stil potrivit, a unor tonalități care să pună în valoare conţinutul şi să facă 
lectura cât mai agreabilă. M-am ambiţionat să scriu în franceză, asumându-mi toate 
inconvenientele scrierii într-o limbă învățată. A fost, însă, şi un prilej să constat cât de 
mult îţi ordonează gândirea un astfel de exerciţiu. Am ajuns la faza în care îmi este mai 
uşor să scriu în franceză decât în română. Dar desigur rămân multe subtilităţi ale scrii- 
turii pe care le stăpânesc mai bine în română decât în franceză. 

Veţi rămâne fidel acestui secol sau resimţiţi şi tentaţia unor flirturi cu alte 
epoci? 

Sigur, am avut tentaţiile mele, însă îmi dau seama că nu se poate, că nu avem 
timp să răspundem tuturor tentaţiilor. 

Plus că secolul XVIII s-ar simţi trădat de Ştefan Lemny... 

(zâmbeşte — C.C.) Posibil! Să nu credeţi că mă ocup exclusiv de secolul XVIII 
românesc. În Franţa mă concentrez, în mare măsură, pe Revoluţia Franceză. Preocu- 
parea pentru Cantemir a fost, cred, un fel de datorie achitată faţă de secolul XVIII ro- 
mânesc. 

Pomeneaţi despre spiritul cosmopolit ce amprenta începutul veacului des- 
pre care vorbim. În spaţiul românesc, Cantemir este privit ca un caz izolat? 

Din păcate, da, chiar dacă au existat şi alți cărturari la vremea respectivă, in- 
clusiv alți principi luminaţi, cum erau Mavrocordaţii. Dacă ar mai fi existat câteva 
personalităţi de acelaşi calibru, cultura română ar fi arătat altfel acum. De altfel, în- 
tâlnirea dintre Cantemir şi cultura română s-a produs destul de târziu. EI a fost cu- 
noscut mai întâi în alte spaţii. Mult mai târziu, spre finele secolului, a început să se facă 
apel la opera sa. O operă a cărei publicare avea să se realizeze la noi abia în secolul 
XIX. Nu putem vorbi, aşadar, despre un impact imediat al lui Cantemir asupra litere- 
lor şi culturii româneşti în general. 

Consideraţi că aţi epuizat subiectul „Cantemir”? 

A, dimpotrivă! Iniţial, îmi propusesem un fel de eseu menit a prezenta publi- 
cului francez această personalitate pe care credeam că o cunosc foarte bine. O falsă im- 
presie; revăzând lucrurile, luând şi o anume distanţă, mi-am dat seama că nu e chiar 
atât de simplu. Am înţeles cât de tributari suntem mitului şi că imaginea pe care o 
aveam la început era foarte confuză. Practic, am reluat toate sursele, am făcut un drum 
la Moscova şi Sankt Petersburg pentru a lua contact cu istoriografia rusească, extrem 
de importantă, însă puţin cunoscută în România. Aşa se face că am ajuns să aprofun- 
dez mai mult decât îmi propusesem iniţial. Cercetările asupra istoriei familiale a Can- 
temireştilor mi-au revelat chiar mie lucruri surprinzătoare. 

M-am întrebat adeseori dacă istoricul poate ajunge să iubească o epocă pe 
care o studiază sau dacă îşi cenzurează mereu afectivitatea în favoarea privirii 
obiective, lucide. lubiţi secolul Cantemireştilor, domnule Lemny? 

N-aş spune că iubesc acest secol, şi n-aş crede că afectivitatea deţine un rol 
prea important în preocupările mele. Dimpotrivă, sunt foarte critic. Veţi găsi în carte 
numeroase pasaje în care încerc să fiu mai sever decât mulți din cei care l-au interpretat 
pe Cantemir. Apar, e adevărat, şi sentimente. De exemplu, ceea ce găsesc foarte nobil 
în această familie este puternica legătură tată-fiu. Am şi intenţionat ca unul din pilo- 
nii cărții să fie această relaţie, să reliefez, deci, ce înseamnă Cantemir-tatăl şi Cante- 
mir-fiul. Asta şi în raport cu tradiţiile culturale din societatea europeană, or cu cele din 
societatea est-europeană, unde modelul patern este atât de puternic. Se uită că, dacă 
Dimitrie Cantemir a fost cunoscut în Europa intelectuală a secolului XVIII, faptul 
acesta s-a datorat în primul rând fiului său, care, ambasador al Rusiei în Anglia şi 
Franţa, s-a străduit din răsputeri să impună atenţiei opera părintelui. Antioh merge, de 
fapt, pe urmele părintelui său, dar alegându-și propriul său drum. În timp ce tatăl este 

muzician, istoric, fiul merge mai mult pe ! 


calea poeziei. Amândoi sunt la fel de sen- 


sibili la lumea artelor, însă urmând căi oa- 
recum diferite. Fiul este un adept al muncii 
de migală pentru formă, pentru claritate, 
pentru stil, pe când tatăl scrie „la prima arun- 
care a condeiului”, nefiind genul de autor 
care revine asupra detaliului. 

Poate tatăl avea mai puţin timp 
la dispoziţie. 

Sigur că dacă ar fi întârziat prea 
mult asupra fiecărei scrieri, poate n-ar fi 
lăsat o operă atât de bogată în diverse do- 
menii de preocupări. Dezavantajul tipu- 
lui de scriitură pe care Dimitrie l-a 
practicat e că astăzi este foarte greoi de 
citit, chiar de către specialişti. Când scrie 
în româna veche, eşti obligat să te înar- 
mezi cu multă răbdare. Cronicarii, din 
contra, sunt mult mai uşor de citit. 


Totuşi, prezentul... 


Domnule Lemny, obişnuiesc să 
propun interlocutorilor mei un exerci- 
ţiu. Dacă aţi avea posibilitatea de a vă 
retrăi viaţa alegându-vă timpul şi spa- 
țiul în care să o faceţi, pentru ce timp şi 
pentru ce spaţiu aţi opta? 

Dificilă întrebare! 

Secolul XVIII, poate? 

Nu, nu cred! Aş zice că sunt mul- 
țumit de timpul şi spaţiul în care trăiesc 
acum. O epocă de pace, de stabilitate, în 
care poţi beneficia de marile progrese ale 
ştiinţei şi tehnicii şi te poţi dedica mai 
bine culturii. Aşadar, prezentul, oricât de 
curios ar părea un asemenea cuvânt în 
gura unui istoric! 


Interviu de Călin CIOBOTARI 

Ilie DANILOV 
Nesupuși tiparelor vremii. 
Puşkin. Dostoievski. Cehov. Esenin. Şvarţ. Brodski. 
Bucureşti-laşi, 
Editura C.R.L.R, Editura Sfântul Mina, 2010 


Evgheni STEPANOV 
Istoriograf mie însumi. Versuri. 
Versiune românească de Leo Butnaru. 
Iaşi, Editura Fundaţiei Culturale Poezia, 2010 


Stefan Lemny 


CANTEMIREȘTII 


Ştefan LEMNY 
Cantemireştii. Aventura europeană a unei 
familii princiare din secolul al XVIII-lea. 

Prefaţă de Emmanuel Le Roy Ladurie. 
Traducere de Magda Jeanrenaud. 
laşi, Polirom, 2010 


DIN CORESPONDENŢA PRINȚILOR 


MARIA ŞI ANTIOH CANTEMIR 


Cititorilor de la noi le sunt cunoscute în special satirele şi încercările 
poetice ale lui Antioh Cantemir (1708 — 1744), transpuse în română de C. Ne- 
gruzzi şi A. Donici, într-o primă variantă, respectiv de Virgil Teodorescu, într-o 
ediție din 1966!, în vreme ce partea cea mai interesantă şi mai consistentă 
a creaţiei autorului în cauză — ne referim la corespondenţă şi la rapoartele 
sale diplomatice — reprezintă în continuare o noutate pentru mediul cultural 
autohton. O primă tentativă de valorificare a acestui segment de operă s-a 
realizat în 2005, prin apariția volumului Prinţesa Cantemir. Portret de epocă 
şi corespondenţă inedită, într-o ediţie ce insera un amplu studiu al lui Leonid 
Maikov consacrat familiei, refugiate în Rusia, a fostului domn al Moldovei, 
precum şi dialogul epistolar dintre Antioh, numit ambasador al Curţii din 
Sankt-Petersburg la Londra şi Paris, şi sora acestuia, Maria, afla: 
cova. De curînd, noi secvenţe din pomenitul dialog la distanţă ne-au devenit 
accesibile, întregind în bună măsură imaginea pe care ne-am putut-o forma, 
pe marginea textelor existente, despre Cantemireşti. Versiunea în română a 
trei asemenea secvenţe o inserăm, în cele ce urmează, în paginile revistei 
„Dacia literară”. (Leonte IVANOV) 


Maria către Antioh 
Moscova, 30 decembrie 1734 


Scumpul şi prea iubitul meu frate, 


dacă tot a trecut atîta timp de cînd am primit scumpa dv. scrisoare din 8 no- 


iembrie, ajunsă la mine pe 7 decembrie, măcar am găsit oportună şi prielnică ziua de 
astăzi pentru a-mi îndeplini îndatorirea mea frăţească de a vă răspunde. Nu neglijența 


mea, ci nevoia m-a împiedicat şi m-a făcut să mă abţin [de la a vă scrie] dintr-un motiv 
atît de întemeiat, dovedind că ştiu că am dreptate şi cerîndu-mi iertare pentru acest 
lucru: scuzele mele vor fi dinaintea dumitale acceptate ca juste, după cum spune şi pro- 
verbul: guam caput dolet omnia membra langue (sic!).? Mai bine de două săptămîni 
am suferit din pricina acestei boli, boală care m-a slăbit, dar cauza ei a fost prea marea 
cantitate de sînge din corp, ceea ce mi-a afectat şi vederea. Doctorul Sevast? mi-a slo- 
bozit mult sînge din mîna dreaptă şi, peste numai cinci zile, am început să mă simt mai 
bine. M-au cam părăsit puterile, acum însă sunt complet vindecată şi chiar am ieşit ieri 

încă o dată şi-L mai rog din toată inima să nu mă lipsească de această bunătate. 
Nu merită s-o îndepărtați pe Tigroaică*, deoarece n-am remarcat la ea nici un 


fel de cruzime şi nici un fel de intenţii de a se împrieteni cu altcineva, în ciuda faptu- 
lui că, datorită bogăției pe care o posedă, mulţi năzuiesc la mîna ei, asemeni lui Iason 
la lîna de aur. Dacă maică-sa e atît de nepăsătoare, ea n-are nici o vină, pentru că 
n-are putere nici s-o înduplece, nici să-i poruncească cui şi ce să scrie. Unchiul 7i- 
groaicei” va sosi astăzi sau mîine la noi şi va fi numit, cu gradul de general-maior, în 
fruntea miliției populare, cu menţiunea că va sta în satul unde a locuit Cioro din Di- 
tansk. Prin el, trag speranţa, voi putea afla, dacă nu în întregime, măcar în parte, in- 
tenţiile mamei Tigroaicei şi ale Țestoasei* în ce vă priveşte, iar cu timpul, probabil, vă 
voi putea răspunde în mod clar asupra acestei chestiuni şi a înclinațiilor pe care le vor 
fi avut ei în privinţa dv.” Ştiu că fratele nostru Şerbant rar cînd se-apucă să scrie scri- 
sori, este neglijent şi arareori trimite ceva pentru alţii. Cît priveşte satul ipotecat de fra- 
tele nostru, în această privinţă, cu ajutorul lui Dumnezeu, în marea Sa îndurare, îl vom 
putea ajuta curînd, deoarece pe 22 ale acestei luni fratele nostru Matei s-a însurat” cu 
fata prinţului Iakov Lobanov-Rostovski, Agrafena.!% Mama acesteia a promis că-i va 
da drept zestre 5 mii de ruble în bani; în plus, de încă 5 mii, 300 de țărani, împreună 
cu satul lor, în Kolomna!!, în afară de diferite bijuterii, haine şi alte lucruşoare, care 
fac şi ele vreo 4 mii de ruble. Am văzut-o de multe ori: îmi pare frumoasă şi deşteaptă, 
la fel de înaltă ca şi logodnicul ei şi nu pare să aibă mai mult de 18 ani!?, după cum ne 
asigură rudele ei. Să dea Dumnezeu ca nunta să se facă după sărbători (cu prilejul că- 
rora vă felicit) şi mă rog lui Dumnezeu ca noul an să vă aducă noi binefaceri şi ca 
Preamilostiva Suverană!S să manifeste bunăvoință faţă de dv. Fiind cursul prea mic, 
deocamdată nu vă trimit poliţa de 500 de ruble, ci vreau să-i dau unui negustor pe 
nume Wolf, iar el o va expedia atunci cînd cursul va fi mai mare. Cît priveşte restul 
de bani, îi voi păstra ca şi cum ar fi ai mei. Cu cel pomenit vă voi trimite, de aseme- 
nea, portretul meu!*, care, am impresia, e destul de bine făcut şi-mi seamănă, şi chiar 
dacă n-o fi realizat cu prea mare măiestrie, e cel puţin pe măsura faimei pictorului. Vă 
mulțumesc pentru rochia cu broderii de lînă, pe care mi-aţi dăruit-o. Dacă aş putea să 
descriu ceea ce mi-e în suflet, aţi putea înţelege dragostea frăţească ce v-o port. Voi 
încerca să fac tot posibilul să vînd cu preţul stabilit sau chiar mai scump acele bijute- 
rii pe care vă pregătiţi să mi le trimiteţi. Numai că, în momentul de față, cursul pen- 
tru orice fel de mărfuri e foarte scăzut, cum se întîmplă şi cu bijuteriile, cu excepţia 
briliantelor, care sunt ceva mai bine cotate. Printre cei săraci se mai întîlnesc oameni 
bogaţi, iar dintre aceştia se va găsi vreun cumpărător. Şi fiindcă a sosit clipa să-mi în- 
chei scrisoarea, gîndindu-mă şi să nu vă plictisesc cu cititul, rămîn preasupusa dv. 
soră, 

Maria Cantemir. 


Maria către Antioh 
Moscova, 19 martie 1739 


Scumpul şi prea iubitul meu frate, 


ultima şi multaşteptata dv. scrisoare din 22 februarie, trimisă cu poşta obiş- 
nuită, m-a bucurat peste măsură, deoarece am aflat din ea că staţi bine cu sănătatea. 
Mulţumindu-vă la nesfîrşit pentru viaţa fericită şi anii mulți pe care mi-i doriţi, îl rog 
pe Dumnezeu acelaşi lucru în ce vă priveşte şi să vină şi pentru noi vremurile fericite, 
cînd ne vom putea bucura împreună; poate că soarta cea atroce se va schimba şi ne va 
fi prielnică cînd va voi Dumnezeu şi nu ne va lăsa pînă la urmă nemîngiiaţi. În pro- 
blema noastră cu mama vitregă există, din cîte văd, o oarecare speranţă, iar scrisorile 
dv., îndeosebi cele din 4 ianuarie, au atras bunăvoința oamenilor cumsecade față de 
noi. Dimpotrivă, fratele nostru comun!$ se preocupă doar de propriile treburi; cu- 
noaşteţi înclinația lui spre a face rău tuturor: are o singură grijă, să trăiască doar pen- 
tru sine şi pentru Elena sa. Celălalt frate [Şerban]!€, scrie că ar vrea să plece din casă, 
dacă prin aceasta nu dăunează interesului nostru. 

Dumnezeu să-l ocrotească pe Alteța Sa, Ducele de Curlandia!”, care a mani- 
festat o grijă cu adevărat părintească faţă de casa noastră. I-am scris fratelui să se gră- 
bească să ducă la bun sfîrşit problema noastră cît mai repede, poate că a auzit în sfîrşit 
de plecarea scumpei noastre mame vitrege în ţara sau principatul ei de cinci mile.!$ 
Prinţul Cerkasski se îngrijeşte de asemenea de binele nostru, el nu-şi va lua înapoi cu- 
vîntul, iar atunci cînd va fi la Petersburg, ne va ajuta în ce fel poate. Dumnezeu să-i 
insufle ideea să înceapă demersurile în favoarea interesului dv. particular şi să se arate 
neşovăielnic în dispoziţia lui, aşa cum cred că o are nestrămutată. E drept că fiica sa, 
bogată sau nu, merită stima graţie darului ei înnăscut, aşa cum mama ei o are pe cea 
a ambiţiei. Deşi cunoaşte prea bine virtuțile şi meritele altora, ea nu doreşte, totuşi, să 
facă acest pas din încăpăţinare şi nu-şi va schimba năravul, precum ciupercile care 
răsar după ploaie. Ei îi place întotdeauna să fie foarte înfumurată şi sper să se sufoce 
cîndva cu fumurile astea. Însă voia Domnului nu poate fi schimbată: mă rog ca Dum- 
nezeu să înmulțească zilele Preamilostivei noastre Suverane, care v-a răsplătit cu o atît 
de înaltă funcţie. Tot ceea ce cu răbdare aşteptaţi se va împlini, e suficient ca nădej- 
dea în Dumnezeu să fie neclintită. Şi poate că gîndul meu nu e unul de consolare, deşi 
iubirea pe care i-o purtaţi fiicei | 7estoasei] mă îndeamnă să mă port astfel. Probabil 
că tăcerea 7igroaicei se explică prin cine ştie ce vorbă auzită de la tatăl ei. În ce vă pri- 
veşte, nu cred că o va promite vreodată altcuiva. Soţul sărmanei Ekaterina!” este bine 
sănătos. E posibil ca, odată cu bătrîneţea, proastele năravuri să se fi schimbat şi ca 
dintre hoţi unul să fi devenit sfînt.% Deşi Camaraş nu l-a citit pe Machiavelli, se pri- 
cepe la politică: îi serveşte pe toţi cei cărora vrea să le intre pe sub piele şi îi înşeală 
pe cei care nu-l cunosc. I-a scris stăpînului său că nu doreşte să se amestece în nici un 
fel în treburile casei noastre; dar atît el, cît şi stăpînul său, n-au dorit niciodată să vă 
întoarceţi: apele tulburi nu vor să le vadă pe cele liniştite; se tem permanent de ele 
şi-şi fac griji ca nu cumva, cu timpul, cînd dreptatea se va instaura, greşelile lor să fie 

pedepsite. Cum nu mai am ce vă scrie, vă felicit cu prilejul Sfintelor Sărbători de Paşti 
şi rămîn a dv. prea supusă soră, Prinţesa Maria Cantemir. 


PS: Fratele, prinţul Matei, şi cumnata vă mulțumesc pentru salutări, urîndu-vă 
sărbători fericite. 


Antioh către Maria Cantemir 
Paris, 6 decembrie/25 noiembrie 1739 


Mult stimată Doamnă, soră şi stăpînă, 


am aflat cu o nemărginită satisfacţie, din ultima dv. scrisoare, scumpă mie, de 
pe ll octombrie, despre buna stare a sănătăţii dv. şi a fraților noştri. Chiar dacă n-am 
primit, vreme de cîteva săptămîni, veşti de la prinţul Şerban, nu trebuie să fim neli- 
niştiţi în ce-l priveşte, întrucît a ajuns cu bine la Kiev. Războiul deja s-a terminat, iar 
odată cu el şi toate pericolele; e aproape fericirea de a ne aduna împreună?! Vă rog să-l 
îmbrăţişaţi din partea mea şi să-i doriţi să fie răsplătit pe măsura eforturilor şi a ser- 
viciilor sale. Dumnezeu încă nu ne-a dat să fim stăpîni peste vechea noastră patrie, 
care, chiar dacă a fost supusă în întregime de glorioasele armate ale Preamilostivei 
noastre Suverane, a trebuit să se întoarcă sub jugul barbarilor.? 

Facă-se voia Domnului, în faţa căreia toţi trebuie cu resemnare să ne supu- 
nem. Am aflat din scrisoarea prințului Constantin că Majestatea Sa a hotărît cu bună- 
voinţă să anuleze perceperea taxelor de la noi? şi nu mă îndoiesc că veniturile care ni 
s-au confiscat ne vor fi întoarse. În cazul acesta, vă rog să primiţi partea de bani care 
mi se cuvine şi cu ea să răscumpăraţi satele fratelui nostru Matei”, lăsîndu-i toate ve- 
niturile pe care nu am de gînd să le folosesc pentru mine în nici un fel. Pentru ca să 
aveţi toate cele necesare, anexez o scrisoare „de consiliere”, de care să vă folosiţi cînd 
va fi nevoie. 

Îi scriu fratelui nostru să nu facă un pas greşit împotriva propriilor interese. 
Aş fi vrut să primesc vreo veste de la Tigroaică, dar nu mai sper: îl cunosc prea bine 
pe tatăl ei şi nu mă încălzesc cu ideea că va întreprinde ceva. Timpul zboară, or eu nu 
ştiu ce-o să-mi doresc peste doi ani. Cu poşta precedentă nu v-am scris, deoarece am 
stat la pat cu puţină febră, de care acum, cu voia lui Dumnezeu, am scăpat şi mă simt, 
la fel ca înainte, minunat. Îmi aranjez noua locuinţă, în care trag nădejdea să mă mut 
odată cu Anul Nou. Transmiteţi-i urările mele verişoarei, rămîn pentru totdeauna al dv. 
frate şi servitor supus, 

A[ntioh], prinţ Cantemir. 


! O a doua ediţie, revăzută, a Stihurilor lui Antioh Cantemir va apărea la Iaşi în 1979. 


2 Proverbul în latină sună astfel: Dum caput aegrotat, omnia alia membra dolent (Cînd te doare 
capul, întregul organism suferă). 
3 Sevast era medicul familiei Cantemir. După moartea fostului domn al Moldovei, el va deveni me- 


dicul personal al prinţesei Maria. 

+ Maria Cantemir obişnuia să atribuie porecle persoanelor de la Curte sau din cadrul familiei. Era, 
înainte de toate, o măsură de precauţie faţă de ochii funcţionarilor care le interceptau scrisorile. 
Pe de altă parte, porecla constituia o modalitate de răzbunare a prinţesei pe acele persoane care-i 
erau antipatice, fie ele şi rude, cum e cazul soţiei lui Constantin Cantemir, poreclită în scrisori 
Elena, întrucît, asemenea personajului homerian, a băgat zîzania între fraţi. De remarcat, aşadar, 
ingeniozitatea corespondentei în a găsi acel supranume, care să i se potrivească purtătorului ca 
o mănuşă. Zigroaica era porecla dată Varvarei Alekseevna Cerkasskaia, o persoană „greu de 


prins”, cu care prinţul Antioh intenţionase, la un moment dat, să se însoare. 

5 Nikita lurievici Trubeţkoi (1699 — 1767), prinţ, general-feldmareşal, consilier secret; era fratele Ma- 
riei lurievna, mama Tigroaicei. Antioh Cantemir i-a închinat mai multe texte. 

* „Ţestoasa” sau „prinţul-ţestoasă” erau poreclele date de către Maria Cantemir lui Aleksei Mihai- 
lovici Cerkasski (1680 — 1742), unul din cei mai bogaţi oameni din imperiu, tatăl preconizatei 
logodnice a lui Antioh şi viitor mare cancelar al Rusiei (1741 — 1742). Prin supranume, prinţesa 
Maria amenda încetineala în reacţii, incertitudinea respectivului om de curte. 

7 Prinţesa Maria face aluzie la plănuita logodnă dintre fratele ei Antioh şi Varvara Cerkasskaia. 

8 După cum se ştie, principele Dimitrie Cantemir şi soţia acestuia, Casandra Cantacuzino, au avut 
şase copii, două fiice (Maria şi Smaragda) şi patru fii (Matei, Constantin, Şerban şi Antioh). Alţi 
doi băieți mor pînă să împlinească vîrsta de un an. Şerban (Serghei) Cantemir a fost cel mai lon- 
geviv dintre urmaşii principelui moldav (1706 — 1780); în calitate de ofiţer de gardă, a partici- 
pat la Războiul ruso-turc din anii 1736 — 1739. Relaţiile dintre fraţi n-au fost întotdeauna 
cordiale, după cum reiese şi din epistolele de faţă. 

* După cum reiese din text, e vorba, în fapt, de logodnă. 

10 Agrafena lakovlevna Lobanova-Rostovskaia (1708-1772) era unul din cei 28 de copii pe care 
prinţul Iakob Ivanovici Lobanov-Rostovski (1660 — 1732) i-a avut în urma a două căsătorii. 

1! Kolomna — raion din centrul părţii europene a Rusiei, la vărsarea rîului Moscova în Oka. 

12 Dacă ne raportăm la data naşterii, logodnica prinţului Matei avea 26 de ani, în ciuda asigurărilor 
date de rude. 

'3 Este vorba despre cea de-a doua împărăteasă a Întregii Rusii, Anna loannovna (1730 — 1740), fiica 
țarului Ivan V şi soţia pentru patru luni a ducelui de Curlandia, Friedrich Wilhelm. În perioada 
cît a domnit, posturile cheie din conducere „au încăput pe mîinile nemților”, dintre care se dis- 
tingea favoritul împărătesei, Biron. 

14 S-a păstrat un singur tablou, semnat de pictorul Ivan Nikitici Nikitin (1680 — 1742), întemeieto- 


rul şcolii portretistice ruseşti din secolul al XVIII-lea, doar că nu se poate stabili cu precizie 

identitatea persoanei care i-a servit artistului ca model, mai exact dacă este vorba de Maria Can- 


temir ori de sora acesteia, Smaragda (1701 — 1719). Datarea tabloului, anii 1710 — 1720, nu ne 
ajută în acest sens, mai întîi pentru că, între 1716 şi 1720, Nikitin s-a aflat la studii în Italia, apoi 
pentru că există o neconcordanţă între vîrsta modelului şi vîrsta chipului zugrăvit. Cum Sma- 
ragda moare înainte de întoarcerea pictorului în Rusia, ar însemna că i-a pozat la vîrsta de 15 ani, 
ceea ce pare exclus dacă ţinem seama de cel de-al doilea considerent. În cazul în care chipul zu- 
grăvit aparţine Mariei Cantemir, tabloul a fost realizat mai curînd după 1730 şi atunci menţiu- 
nea din prezenta scrisoare a prinţesei Maria devine un indiciu demn de luat în considerare în 
lămurirea acestei probleme. Se ştie de asemenea că, în 1732, pictorul Nikitin a fost arestat pen- 
tru răspîndirea unor pamflete la adresa lui Teofan Prokopovici şi a stat închis vreme de cinci ani 
în Fortăreaţa Petru şi Pavel din Petersburg, după care a fost surghiunit în Siberia, la Tobolsk, gă- 
sindu-şi sfîrşitul pe drumul de întoarcere, după sfîrşitul domniei Annei loannovna. „Faima pic- 
torului”, de care vorbeşte semnatara epistolei, e un argument în plus în rezolvarea acestei 
probleme, dacă luăm în considerare faptul că Nikitin era pictorul Curţii şi cel mai vestit portre- 
tist al acelor ani din Rusia. Actualmente, tabloul se află în colecţia Muzeului Mănăstirii Noul Ie- 
rusalim, locaş fondat de patriarhul Nikon la nord de Moscova. 
!5 Constantin Cantemir. 


1 Sau Serghei. 
17 În 1737, duce de Curlandia este ales Ernst Johann von Biihren (Biron), favoritul împărătesei 


Anna loannovna. 

'* Între 1562 şi 1795 a existat, pe teritoriul actualei Lituanii, un asemenea Ducat al Curlandiei şi Se- 
migaliei, cu capitala la Mitava, de a cărui mărime rîdea prinţesa Cantemir. După nuntă, Anasta- 
sia Ivanovna a plecat în micul ducat al soţului ei, de unde va reveni în 1741. 

19 Adică Antioh Camaraş (m. în 1753). Venit în Rusia din Moldova, acesta a fost administratorul 
casei principelui Dimitrie Cantemir. Prinţul moldav i-a lăsat cu limbă de moarte că va primi o 
pensie viageră de 100 de ruble pe an, dacă va continua să slujească în casa copiilor săi cu aceeaşi 
credinţă şi corectitudine, cum l-a slujit şi pe el. Antioh Camaraş l-a susţinut pe Constantin în pro- 
cesul acestuia cu mama vitregă şi în cel legat de moştenire, de aici şi aluziile Mariei Cantemir. 

% Fireşte, aluzie la scena biblică a răstignirii lui Hristos. 

?! Dorinţa prinţului Antioh Cantemir de a reveni în Rusia nu l-a părăsit pe parcursul ultimilor patru 
ani de viaţă. În acest sens, a însărcinat-o pe sora sa cu achiziţionarea unei locuinţe în apropiere 
de Moscova, unde să-şi petreacă restul zilelor. 

* Antioh se referă la Războiul ruso-turc din anii 1735-1739, în urma căruia Rusia a pus stăpînire 
pe Azov, dar a pierdut o parte din sudul Ucrainei, Moldova şi Valahia, aceste teritorii rămînînd 
sub suzeranitate otomană. 

5 Pentru veniturile obţinute de fraţii Cantemir între anii 1725 şi 1730. 


* Pentru a plăti datoriile, prinţul Matei şi-a amanetat cîteva din satele proprii. 

N. IORGA: ACTUALITATEA OPEREI 


Alexandru ZUB 


În geografia spirituală a neamului nostru N. lorga deţine un loc proeminent, 
situându-se între marile piscuri, alături de Cantemir, Kogălniceanu, Eminescu, Eliade, 
şi pe aceeaşi linie a personalităţilor harismatice, la care trebuie să ne raportăm mereu 
cu gratitudine. Istoric, literat, om politic, îndrumător cultural, el aparţine unei familii 
de spirite afine marilor genii ale Renaşterii, pe care le-a şi evocat adesea. A fost com- 
parat cu Tit-Liviu, cu Pico Della Mirandola, cu Voltaire. Cele mai înalte aprecieri au 
fost făcute pe seama prodigioasei sale opere. Nici un superlativ n-a fost omis pentru 
a-i defini amploarea, diversitatea, profunzimea, impactul ştiinţific şi moral. Un con- 
temporan spunea despre dânsul, înainte chiar de a ajunge la jumătatea vieţii, că a în- 
ceput prin a fi celebru în mai multe domenii şi va sfârşi în legendă. 

În adevăr, o dimensiune mitică se poate recunoaşte în figura sa încă din pri- 
mii ani de activitate publică. Ea va spori cu vremea, stimulând interesul comenta- 
torilor, dar şi obnubilând totodată o justă recepţie. În ansamblu, opera sa, variată, 
contradictorie, polimorfă, constituie un imens latifundiu, pe care bibliografii n-au 
ajuns încă să o repertorieze exhaustiv. Ceva necunoscut se descoperă mereu din ne- 
număratele lui demersuri. Şi încă mai important, ceva nou putem găsi mereu, cu fie- 
care nouă lectură a uneia sau alteia din scrierile sale. Ceea ce lorga spunea despre 
Kogălniceanu, anume că opera lui surprinde mereu prin actualitate, putem spune des- 
pre el însuşi. Explicaţia constă, pe de o parte, în faptul că marele savant a contribuit 
sub diverse forme la rezolvarea unor chestiuni mereu actuale, iar pe de alta în calita- 
tea aportului său. A făcut-o cu adâncă simpatie, cu înţelegere de istoric genial, cu de- 
votament Civic. 

Soarta poporului român l-a interesat în primul rând şi de aceea a înţeles să-i 
consacre o bună parte a resurselor sale, studiind-o în dimensiunea trecută, ca şi în pre- 
zentul sau viitorul ei. Decisiv i-a părut întotdeauna prezentul, asupra căruia s-a în- 
dreptat cu toată energia, înțelegând să ia parte la asanarea şi înnobilarea lui. 

Profesor universitar din 1894, era destul de bine plasat pentru a-şi influenţa 
contemporanii mai tineri, pe care i-a îndrumat stăruitor, generaţie după generaţie. 

Publicist, a contribuit mai mult ca oricine la formarea şi direcția spiritului 
public, imprimând curentului sămănătorist, în primii ani ai secolului XX, pecetea per- 
sonalităţii sale. 

Istoric de anvergură, a contribuit ca nimeni altul, extensiv şi intensiv, la cu- 
noaşterea de sine a poporului român şi la integrarea istoriei acestuia în durata univer- 
sală. 


Gânditor în acest domeniu, a luat parte la dezbaterile teoretice şi de metodă 

care au animat istoriografia de-a lungul câtorva decenii. Generalităţile sale cu privi- 
re la studiul istoriei cuprind contribuţii semnificative la progresul gândirii despre om 
şi mişcarea lui în timp. 


Literat, a scris teatru, poezie, memorialistică, evocări de peisaje, monumente, 
personalități. 

Om politic, s-a străduit să contribuie la rezolvarea marilor probleme ale tim- 
pului, ca şef de partid, parlamentar, ministru, fiind una dintre figurile proeminente ale 
vieţii sociale din prima parte a secolului său. 

Experienţa trecutului l-a făcut să înţeleagă mai bine prezentul, la îndrumarea 
căruia a socotit că e dator să participe. Istoricul, după opinia sa, nici nu poate fi înţe- 
les altfel decât ca „un bătrân prin experienţă”, depozitar al unei înţelepciuni colective 
imemoriale, pe care numai studiul istoriei o poate asigura. 

Venind în cultura română după ce junimismul îşi epuizase oarecum forța, N. 
lorga a căutat să pună noile accente de care aceasta avea nevoie. „Am ajuns la vârsta 
când trebuie să plecăm în toate de la cunoştinţa de noi înşine, de la cea mai deplină şi 
serioasă cunoştinţă a tuturor puterilor şi a slăbiciunilor noastre. A venit vremea să lu- 
crăm numai cu puterile noastre, oriunde le avem; a venit vremea să ţintim numai către 
scopurile noastre, bine cercetate şi alese şi pe deplin luminate. Am ieşit de la stăpân, 
nu mai putem fi calfa nimănuia; voim să trăim din lucrul nostru pentru a întemeia bine 
căminul nostru cel mic, vatra noastră cea îngustă”, nota istoricul în 1906. Este ideea 
capitală pe care se sprijină mai toată opera sa pragmatică şi de reflecţie. O regăsim în 
tot ce a inițiat ca cercetător, ca om politic, ca ziarist. 

Istoricul se arată nu mai puţin angajat sub acest unghi. Pentru el, autocu- 
noaşterea la nivel naţional constituia o sarcină de prim ordin. Numai aşa se putea 
ajunge la unitatea deplină pe tărâm politic şi construi o societate civilă, capabilă a 
spori energiile creatoare şi a situa mai bine comunitatea românească în lume. Istoria, 
în accepţia respectivă, e în acelaşi timp gândire şi faptă („pensiero e azione”, spunea 
aproape simultan Croce), fiind pusă la lucru adesea ca instrument al redresării şi al 
creaţiei durabile. Spre deosebire de alți istorici, lorga îndrepta interesul principal spre 
clipa de faţă, prezentul fiind dimensiunea temporală asupra căreia oricine e dator a 
lucra. Trecutul chiar nu poate fi studiat decât prin experienţa furnizată de clipă, iar 
viitorul nu se poate concepe şi modela decât pe aceeaşi bază. Complexitatea realului 
e ceea ce l-a impresionat mereu pe istoric. 

În numele acestei complexităţi, el a definit corespunzător discursul istoric, 
eliminând tot ce i se pare artificial, mecanic, fără viaţă, pentru a elabora la rândul său 
un sistem explicativ, unul menit să facă din istorie o istoriologie, adică „o construc- 
ție dinamică”, fără obişnuitele „sertăraşe” ale specialistului, o construcţie care să pre- 
zinte în fond „tragedia acestui neam omenesc”. 

Înainte de a concepe un atare sistem, vizând istoria universală, Iorga s-a aple- 
cat asupra fragmentului de umanitate care e poporul român, spre a-l prezenta lumii aşa 

cum i se revela dintr-o imensă acumulare 
de date şi prin viziunea filosofică la care 
ajunsese el însuşi, în contact cu marii 1s- 
torici ai timpului şi cu vasta, inepuizabila 
literatură de specialitate. A sporit el însuşi 
enorm fondul de date, a scris un număr 
fabulos de studii şi monografii, a întoc- 
mit sinteze la diverse nivele, extinzând 
mereu sfera de referinţe şi căutând să 
atingă maxima coerenţă integrativă pe 
seama istoriei regionale şi apoi a mon- 
dializării discursului. 

Opera eminentului polihistor se 
pretează desigur şi la alte lecturi suscep- 
tibile să-l recomande ca o sursă mereu va- 
labilă de idei, atitudini, exemple. Este 
apanajul marilor creaţii de a se oferi sub 
alte aspecte interesului public în continuă 
primenire. Viaţa, în primul rând, e aceea 
care dictează o asemenea atitudine, defi- 
nită chiar de N. Iorga drept o sursă pri- 
mordială a noutăţii discursului istoric. O 
noutate inerentă, se poate spune, din mo- 
ment ce istoria însăşi, „disciplina cea mai 
umană din toate”, îi apărea, cu nuanţe 
semnificative aduse de timp, ca un tărâm 
al vieţii care e mereu nouă. Simplul fapt 
că „istoria” trece prin altă ființă umană o 
face diferită, misterioasă, inepuizabilă. 

Se poate spune că o atare pers- 
pectivă a devenit între timp tot mai ac- 
tuală şi că marele nostru istoric se 
numără printre acei precursori curajoşi 
care au pregătit umanitatea pentru abor- 
darea holistică şi ipso facto pentru noi 
sinteze. 


(Text revăzut şi extins din Cronica, 
XXV, 1990, nr. 48, 29 nov., p. 1,2) 

Călin Emilian CIRA 
Convorbiri despre N. Steinhardt. 
Prefaţă de loan Pintea. 
Cluj-Napoca, Eikon, 2010 


Solilocvii în public. 
laşi, Princeps Edit, 2010 


în amintirile contemporanilor 
Antologie de Margareta HUSAR 


Al. Husar în amintirile contemporanilor. 
Selecţie de texte şi itinerar biografic: Margareta Husar. 
Prefaţă: Daniel Corbu. 

Iaşi, Princeps Edit, 2010 


IORGA DESPRE POLONIA 
ŞI CULTURA POLONĂ 


Nicolae MAREŞ 


Nicolae lorga a fost un mare îndrăgostit de cultura, de istoria şi de poporul po- 
lonez, de aici şi sintagma de mare filopolon, care deseori i-a fost atribuită. Dascălul 
naţiunii a dovedit şi a mărturisit aceasta în cele mai inedite prilejuri, şi în nenumărate 
rânduri. Toate se găsesc în scrierile şi în publicistica sa. Şi n-au fost puţini polonezii 
care l-au apreciat în timpul vieţii sale; i s-a acordat de timpuriu titlul de membru de 
onoare al Academiei de Ştiinţe şi Arte din Cracovia, în 1924, cât şi de doctor honoris 
causa al mai multor universităţi poloneze. 

Nicolae Iorga era primit în ţara Jagielonilor regeşte, meritele sale fiind cunos- 
cute atât în mediul universitar cât şi de publicul larg, iar în organizarea programului 
se implica Ministerul Afacerilor Externe prin serviciul său de protocol; la rândul său, 
istoricul îşi uimea colegii şi publicul cu erudiţia nemaiîntâlnită. A participat, în au- 
gust 1933, la Congresul internaţional al istoricilor organizat în capitala Poloniei, fiind 
printre stelele mediatice ale reuniunii, ca vice-preşedinte al Comitetului internaţional 
de organizare, alături de contele Bronistaw Dembinski, despre care întotdeauna a avut 
cuvinte de apreciere pentru reputaţia colegului său, aspecte asupra cărora vom reveni. 

Amintesc că în turneul pe care l-a făcut în 1924 la Varşovia, Vilnius, Poznan, 
Cracovia şi Lwow a ţinut şi câte trei conferinţe la fiecare universitate, rodul gânduri- 
lor şi reflecţiilor sale despre Polonia cuprinzându-le în florilegiul intitulat: Note po- 
lone, publicat în Biblioteca pentru toţi, în anul 1925, lucrare ce s-ar cuveni retipărită, 
cât şi în bilanţul pe care îl face într-un editorial din 1 iulie 1924. 

Ca fenomen de receptare a polonităţii în lume, polonezii ar trebui să traducă şi 
să retipărească această lucrare, mai ales că mulți dintre contemporanii noştri vistulani 
ştiu prea puţin sau mai nimic despre Iorga. lar în ultima vreme, pe meleagurile polo- 
neze atât de elogiate de Iorga, nici nu se mai aminteşte de el. 


Steagul polon... 


Încerc să spicuiesc din miile de fişe, făcute timp de decenii, câteva gânduri ale 
lui lorga despre Polonia şi polonezi. 

Incep cu Steagul polon — editorial publicat în Neamul Românesc (nr. 112/1917), 
în timpul primului război mondial —, în momente când soarta Poloniei era încă nepe- 
cetluită, părerilor liderilor polonezi legate de viitorul ţării lor fiind destul de împărţite, 
să nu spun divizate. Despre acest simbol alb-roşu al Poloniei, atât de drag naţiunii po- 
loneze, pe care Iorga îl păstra printre lucrurile cele mai de preţ, ca pe un trofeu de su- 
flet, primit fiind de la profesorul polonez Tokarski, cel care l-a învățat la gimnaziul din 
Botoşani istoria, franceza şi latina, insuflându-i şi dragostea pentru polonitate, n-a 
uitat niciodată. În plin război surprinde cu marea-i sensibilitate manifestarea soldaţi- 
lor polonezi înregimentaţi printre milionul de militari ruşi, veniţi parcă mai degrabă 


e 


ProEuropeana Clubul cărții digitale 


Dacia literară, nr. 1, 2011 


Dacia literară, nr. 1, 2011 


să ne prăduiască decât pentru a ne ajuta în lupta împotriva puterilor centrale, care ocu- 
paseră cea mai parte din teritoriul României. 

În Neamul Românesc aşadar, ziarul care apărea atunci la laşi, Nicolae Iorga a 
scris, am spune, un poem, despre Steagul polon. „La Galaţi s-a ridicat steagul polon, 
al vulturului alb care a biruit de atâtea ori crucea de pradă a Teutonilor şi a păzit Ră- 
săritul întreg — şi cel rusesc şi cel românesc — de cucerirea germană. EI a fâlfâit mân- 
dru şi liber, aclamat cu entuziasm de nobilii soldaţi în arme cu ochii plini de lacrimi 
la vedenia ţării lor ieşite din mormânt. Şi a găsit de la început un tovarăş în steagul Ro- 
mâniei, care şi el a s-a zbătut şi zbate încă pe atâtea câmpuri de mucenicie ale popo- 
rului înfățişat de dânsul. Unul lângă altul în frăţească apropiere, ele ne-au anunţat 
nouă o garanţie de viitor pentru poporul nostru chinuit şi sacrificat: un vecin de care 
ne leagă atâtea tradiţii mai vechi, pe lângă elemente esenţiale în sufletul însuşi al 
acestor două naţiuni, de o gingaţă simţire, de o pornire devotată către ideal, de un 
adânc despreţ faţă de sila copleşitoare a materiei brute. Acest steag polon noi îl cu- 
noaştem. El a fost multă vreme ascuns în casele noastre, atunci când, la capătul unei 
revoluţii nenorocite, el era urmărit împreună cu ultimele rămăşiţe sângerate ale apă- 
rătorilor săi, cărora noi li-am deschis larg, cu tot riscul nostru, ce nu era mic, porţile 
unei frăţeşti ospitalităţi. Între patru păreţi româneşti a stat el, păzit cu sfinţenie pentru 
ziua cea mare care trebuia să vie, şi o ştiu Polonii cari în muzeul din Sviţera au între 
chipurile lupătorilor şi martirilor lor şi chipul ocrotitor desinteresat al lui Cuza- Vodă.“ 

Găsim oare în lume scrise în acele timpuri şi după aceea un astfel de eseu sau 
o asemenea pomenire, înserată pe prima pagină a ziarului. lar Neamul Românesc era 
citit cu sufletul la gură de militarii români, aşa cum va mărturisi peste ani marele pu- 
blicist Pamfil Şeicaru. 

Sau, mai ştie oare cineva azi, în Polonia, cine a fost graficianul, pictorul deco- 
rativ Rola Piekarski (1857 — 1909)? 


„Boemul” Piekarski şi marele pictor Smigelschi 


Nicolae lorga este cel care ne-a lăsat o mărturie pioasă despre acest artist im- 
portant al tinereţii sale, slujitor al tiparului, precum Wyspianski în ţara sa natală, care 
se identifică cu arta decorativă în publicistica românească la începutul secolului al 
XX-lea. 

La moartea artistului, în octombrie 1909, publicistul de largă expresie scrie un 
necrolog plin de simţire despre acest „om ciudat!”, „adăpostit la noi, venit Dumnezeu 
ştie de unde şi de ce”. Menţionează istoricul că boemul acesta mai tot timpul cu pă- 
hăruţul alături, „era de mirare câte le ştia!”. „Era foarte talentat pictor decorativ. Foile 
lui de titlu în culori tari şi linii aspre nu erau lipsite de un deosebit simţ al împodobi- 
rii. Casa de editură „Minerva” îi datoreşte mult. Şi noi toţi cei care am tipărit la dânsa. 
Desemnurile lui Piekarski au chemat publicul la citirea cărților noastre”. 

lată însă câtă pioşenie în rândurile cu care lorga încheie necrologul. „Unde e 
acuma, i-i desigur mai bine pribeagului. Aici pe pământ a avut mult amar. Şi în clipele 
când era singur cu dânsul, singur şi cu mintea limpede, va fi curs, într-o tresărire de 
mândrie, şi o lacrimă asupra suferințelor lui, pentru care şi el era vinovat — între altele, 
fiindcă aşa-l lăsase Dumnezeu”. (Nicolae Iorga, Oameni care au fost, Editura Mi- 
nerva, BPT nr. 368, vol. 1,p.221). 

Sau despre un alt artist plastic, Octavian Smigelschi, de data aceasta român, 

născut la Ludoş, însă de origine poloneză. Tatăl său era descendent al unei familii 
nobile poloneze, refugiat în Ardeal în 1850, în urma evenimentelor de la 1848-1849. 
Mama sa, Ana Sebastian, era aromâncă. 


Casa Memorială Nicolae Iorga din Vălenii de Munte 


Pentru a înţelege mai bine în întregime mesajul lui Iorga, menţionăm că 
Octavian Smigelschi, după o solidă pregătire în artele plastice, realizată şi la Buda- 
pesta, de aici încercarea ungurilor de a-i atribui apartenenţa la cultura maghiară (as- 
pect forţat care nu putea să îi scape istoricului), a efecutat în 1904 o călătorie de studii 
la monumentele de artă veche din Ţara Românească, Moldova şi Bucovina. A fost 
aceasta un bun şi fericit prilej pentru Smigelschi de a se inspira în executarea picturi- 
lor ce se află în numeroase biserici transilvane, printre altele şi cele realizate în Cate- 
drala mitropolitană din Sibiu, fiind în fapt un predecesor al lui Costin Petrescu în 
frescă, paralelă care a scăpat până în prezent istoricilor de artă. 

In pomenirea cordială pe care Nicolae loraga i-o face, neîntrecutul istoric amin- 
teşte că la Blaj „zac amorțite pe vecie mâinile făcătoare de minuni ale marelui pictor 
Octavian Smigelschi”. 

Literatul precizează că portretul nu l-a ispitit pe artist, cu toate că a lăsat nu- 
meroase pânze demne de luat în seamă, am adăuga noi. Cred că a făcut Iorga digre- 
siunea respectivă pentru a trece mai uşor la constatarea că „de la început la sfârşit 
acest frate de canonic (referire la Victor Szmigelski (1856-1918, profesor şi canonic 
greco-catolic la Blaj), trăit între preoţi, după ce răsărise în umbra turnurilor bisericii 
celei mari din Blaj, a stat între icoanele mari, curate sfinte şi altfel decât prin cununa 
de aur a celor cu care legea creştină a umplut cuprinsurile nesfârşite ale cerurilor. Ast- 
fel viaţa lui a fost de la un capăt la altul numai o rugăciune; ea s-a desfăşurat sub ochii 
dumnezeirii care se făcea văzută pentru alţii prin degetele lui cucernice”. 

Relevând că el a fost un altfel de meşter decât contemporanii săi, lorga subli- 
niază dăruirea şi efortul pe care îl făcea artistul Smigelschi, înzestrat cu „o conştiinţă 
pioasă faţă de lucrul său, închis cu totul în gândul celor ce avea să facă, având doar 
putinţa de a vădi printr-un zâmbet marea-i iubire pentru cei mai de aproape ai lui, iar, 
încolo, stângaci şi tăcut, venind ca o umbră şi dispărând fără să-i prinzi de veste — aşa 
a fost el. Între o sută de oameni de talent din zilele noastre, unul dacă-l vei găsi ast- 
fel”. 

lată, aşadar, un medalion caracteristic pentru forţa de exprimare a lui Iorga, 
care, zugrăvindu-i chipul şi pasiunea, surprinde — am spune într-o acoladă de mare 
simpatie — o impresie cutremurătoare. „N-avea cincizeci de ani şi putea să lucreze 
încă foarte mult. Îţi pare aşa de rău că de acum înainte aceasta nu se mai poate şi că 
trebuie să vie celălalt care se va naşte în alt veac.” Astfel, într-o frază, eseistul pune 
în lumină opera epocală a artistului, exprimându-şi durerea că „a lăsat ţărnei degetele 
de lut care-l împiedicase până atunci de a crea desăvârşirea, din care şi dânsul astăzi 
face parte.” (ibidem, op. cit. pp. 323-325). 


Medalioane în marmură despre universalitatea sienkiewicziană 


Marelui romancier polonez, Henryk Sienkiewicz, laureat al Premiului Nobel 
din 1905 pentru romanul Quo vadis?, Nicolae Iorga îi dedică două medalioane. Pri- 


Ca 


ProEuropeana Clubul cărții digitale 


Dacia literară, nr. 1, 2011 


Dacia literară, nr. 1, 2011 


mul în 1916, la moartea scriitorului, săvârşită — după cum se ştie — în Elveţia. Fără 
teama de a greşi putem afirma că scriitorul şi istoricul român surprinde, în câteva 
fraze, ceea ce a însemnat pentru polonezi opera lui Sienkiewicz, pentru a sublinia cât 
de mare ar trebui să le fie de-a pururi recunoştinţa, nu numai cea dovedită până atunci. 
Istoricul culturii universale îl asociază pe autorul lui Pan Wotodyjowski cu însuşi su- 
Țletul polon. 

„„A spune despre dânsul (Sienkiewicz) că a fost un mare romancier, un mare psi- 
holog, un mare scriitor ar fi prea puţin. Şi ar fi de prisos. Cine dintre contemporanii 
noştri n-a cetit, nu cu ochii, ci cu bătăile inimii sale, ceva măcar din operele omului 
care în Bartek învingătorul a slăvit, zâmbind, pe bietul soldat polon al cauzelor stră- 
ine, care într-o serie de măreţe romane istorice a făcut mai mult decât Walter Scott pen- 
tru Scoţia sa medievală şi care, în Fără dogmă, a creat chipul Anielkăi, superior tuturor 
figurilor de blânde femei jertfite care rătăcesc prin paginile scrisului modern? Sien- 
kiewicz a fost însă, şi în cel din urmă rând al său, altceva, mai mare decât forma lite- 
rară care i-a cucerit gloria. El a fost însuşi sufletul polon, în părerile lui de rău pentru 
trecut, în mândria de strămoşi, în protestarea contra umilinţii şi apăsării de azi, în cul- 
tul bunătăţii şi milei, de care sunt capabile numai popoarele foarte nobile şi foarte ne- 
norocite. 

EI moare prea târziu şi prea devreme. Prea târziu ca să fie cruțat de priveliştea 
nespuselor suferinţi ale poporului său și pentru a se mângâia la vederea biruinţii, reu- 
nirii, reîntemeierii acelui popor, prea devreme.” (ibidem, vol. 2, pp. 40-41). 

Scrise, aceste rânduri, în 1916, în plin prim război mondial, dovedesc puterea 
de premoniţie a istoricului, aceea că Polonia îşi va redobândi libertatea, aşa cum a 
afirmase cu mai puţin de un an în urmă, în decembrie 1915, în timpul dezbaterii în Par- 
lamentul României pe marginea Mesajului Tronului. 

Va reveni cu un alt omagiu pe care îl aduce marelui scriitor polonez în 1924, 
cu prilejul aducerii osemintelor pentru a fi îngropate în Catedrala Sfântul loan din 
Varşovia, subliniind că „poporul polon plăteşte azi datoria lui de recunoştinţă faţă de 
unul din scriitori cari, în veacul al XIX-lea, de sfâşiere şi suferință, i-au făcut gloria.” 

Ca un neîntrecut exeget al literaturii universale, Nicolae Iorga îl analizează şi 
din această perspectivă, tocmai pentru a surprinde în câteva tonuri universalitatea 
sienkiewicziană: „Henryk Sienkiewicz aparţine de mult umanităţii. Cărţi cum e Quo 
vadis sunt scrise pentru lumea de oriunde şi din orice vreme, asupra căruia autorul lor 
a aruncat o suflare de nobil sentiment creştin, înălţând şi purificând sufletele. În Fără 
dogmă, cetitorul de orice nație s-a putut lăsa prins de acelaşi farmec al celor mai de- 
licate schițări de sentimente omeneşti. Marele povestitor polon a fost un sol de bine, 
un mângâietor, un îndemnător pentru oricine are simţul sfinţeniei vieţii morale. 

Dar vorbind umanităţii, el a rămas omul naţiei sale. Ar fi putut să se spuie că a 
iubit-o; el a trăit în ea şi pentru ea, înlocuind vremelnicia cu conştiinţa existenţei ma- 
relui suflet polon de-a lungul secolelor. Şi de aceea ţara lui îl primeşte azi pe dânsul, 
pribeagul, nu numai cu admiraţia pe care, ieri, Franţa o dădea, la mormânt, altui scrii- 
tor de mare faimă, ci cu acea duioşie care se cuvine numai acelor care mult au suferit 
şi au sperat mult, crezând în om şi în viaţă, în cele bune şi în cele drepte”. Se întoarce 
apoi la Polonia slavă, care l-a dus cu cinste la cele veşnice în Panteonul Skalka din Cra- 
covia pe pictorul Henryk Siemieradzki, printr-o manifestare grandioasă de solidaritate, 
pentru a conchide că, „Pe Sienkiewicz îl readuce la sine cu acelaşi sentiment de fră- 
ţie naţională Polonia liberă, dovedind că la popoarele alese fericirea nu conrupe”. (ibi- 
dem, vol. 2, p. 208). 

Pomenirea lui Glixelli şi Dembinski — azi uitaţi în Polonia 


În decembrie 1938, Nicolae Iorga avea să îl pomenească succint pe fostul 
cursant polonez al Cursurilor de vară de la Vălenii de Munte, Glixelli, fost rector al 
Universităţii din Vilnius, menţionând că s-a stins din viaţă după un lung exil, inexpli- 
cabil, pe care l-a suportat cu greu. „De pe când nu era încă decanul Universităţii din 
Vilno, el se arătase un bun prieten al nostru, venind şi la Vălenii de Munte, pe o vară 
întreagă, pentru a ţine în limba franceză acele lecţii de literatură polonă care au fost 
publicate în limba noastră. De acea când a fost să aleagă, a venit drept la noi. Cu o 
foarte modestă însărcinare la Universitatea din Bucureşti, el s-a consacrat aşa de mult 
studiilor româneşti, încât a pregătit un studiu adâncit asupra Învăţăturilor lui Neagoie 
Basarab, promițând şi o ediţie a lor, mai lungă trudă, care desigur nu va rămânea pier- 
dută”. (ibidem, vol. 2, p. 329). 

La 21 ianuarie 1940, la zece luni înaintea uciderii mişeleşti de la Strejnic, Ni- 
colae Iorga va face pomenirea marelui istoric polonez, Bronistaw Dembinski, prielej 
de a reevoca „măreţul congres” pe care acesta şi elevii lui l-au organizat în Polonia, 
precizând că întrunirea internaţională a fost „o afirmare a marelui rol de civilizaţie pe 
care cu mândrie îl luase asupra-i patria sa în sfârşit liberată”. Nu uită Iorga, Omul care 
întotdeauna a fost recunoscător faţă de cei îndrituiţi să le poarte recunștinţă, că: „os- 
pitalitatea tradiţională a poporului polon s-a întrecut pe ea însăşi”, ca să încheie cu 
dureroasa întrebare pe care de atâtea ori o reiterese de la izbucnirea războiului în Vea- 
mul Românesc: „De ce se înverşunează o crudă fatalitate şi asupra unor astfel de oa- 
meni?”. 

Că Nicolae Iorga nu înceta să fie întotdeauna drept, tot în timpul amintitului 
Congres l-a întâlnit cu un prilej protocolar pe ministrul afacerilor externe al Poloniei, 
colonelul Jozef Beck, despre care în amintirile sale nu vom găsi cuvinte măgulitoare. 
Drept ca întotodeauna, fostul premier român a consemnat în memoriile lui: „Beck nu 
ne iubeşte şi nu ne stimează. [i trebuie minciuna păcii, chiar dacă ar fi să rupem din 
trupul nostru (Basarabia: NM) pentru a i-o procura”. (Nicolae Iorga, Memorii, vol. 6, 
p. 121). 

Un adevărat cult a nutrit Nicolae Iorga faţă de personalitatea mareşalului Jozef 
Pitsudski, revenind deseori în publicistica sa cu descrierii asupra caracterului şi ma- 
nifestării acestui brav oştean. Vom spicui câteva din acestea. 

Astfel, la 15 octombrie 1931 a rostit, la un banchet oferit în cinstea mareşalu- 
lui, următoarele cuvinte: „Sunteţi dintre acei oameni rari, cărora nu li se poate găsi o 
definiţie... Dar cum ţările trăiesc prin sufletul lor, şi cum acest suflet se încorporează, 
mai bine decât în cărţi şi în opere de artă în aceste personalități predestinate şi cărora 
le-a fost rezervat locul să fundeze şi să păzească cu devotament Patria lor, permite- 
ți-mi să salut în Dv. pe acela care, mai mult ca o dată, a fost Polonia întreagă” (Neamul 
Românesc 16 octombrie). 


orga şi Pilsudski în 1932 
În aceeaşi zi apare în ziarul pe care îl conducea, Neamul Românesc, şi edito- 
rialul Un creator: Mareșalul Pilsudski. In câteva rânduri, istoricul şi demnitarul român 


aşterne simțăminte sincere şi îndemnuri pentru populaţia României: „Pentru a petrece 
patru săptămâni supt dulcele cer al toamnei noastre îl avem oaspete iubit pe mareşa- 

lul Pitsudski. EI ne face din nou onoarea şi plăcerea unei vizite. /.../ Ostaş şi om poli- 
tic, revoluţionar şi creator, naționalist şi adânc înţelegător a tot ceea ce trece şi pe de- 
asupra sacrului cult al propriei individualităţi naţionale, acest splendid exemplar al 
nobilei sale rase şi-a scris în analele Poloniei şi a poporului polonez o pagină din cele 
mai strălucite. /.../ În jurul celui care se odihneşte pe pământul nostru să facem cu toţii 
atmosfera celei mai respectuoase ospitalităţi.” (ibidem, Neamul Românesc, 16 oc- 
tombrie). 

Despre cordialitatea cu care a scris despre polonezi şi situaţia Poloniei din sep- 
tembrie 1939, o dată cu ocuparea ţării lor de germani şi ruşi, până spre sfârşitul vie- 
ţii, m-am pronuţat cu alte ocazii. (cf. România literară, sept. 2009) 


PAGINI DIN CUTIA DE IENUPĂR 


Liliana URSU 


La radio: Varşovia şi Marea Poloneză. La Bucureşti ploaie. Inima lui Chopin 
picură la streaşina casei mele cristaline arpegii şi un fel de rouă visătoare. 

Varşovie, pasăre Phonix, re-născută, re-citită, re-căsătorită cu propriul trecut. 
Atitea invazii. Atita suferinţă ai îndurat dar şi atîta bucurie curată cum mierea plutind 
dinspre mînăstirea Nera. 

Poate aveam şi eu un pic de sînge polonez dacă mama s-ar fi măritat cu băia- 
tul acela transparent de blond, mirific de aristocrat, von Kaminsky pe nume, arestat de 
comunişti şi dispărut în Aiud-urile sec.XX. Fără de urmă. Doar scrisorile lui rămân do- 
vada cea mai frumoasă că a iubit o fată cu ochii verzi de peste podul Gării din Sibiu. 

„La Pologne, la Pologne, nu e teribil de frig acolo?” scria pe genunchi şi cu 
mănuşi Wislava Szymborska iar ecoul răspunsului ei din acelaşi poem mă urmăreşte 
şi acum: „Nu! De loc, nu e frig, de loc!” 

Ai, ai, poveşti ale sufletului de poet, magnifice umbre, sărbătorind cîte un vers 

în nămeți. În jurul unui foc închipuit. Din crengi de chiparos şi portocal. Sau 
sărbătorind vîrstele poemului în acordurile concertului pentru vioară şi orchestră de 
Johanes Brahms. 

Dintr-o sanie coboară Cseslav Milosz la braţ cu Ovidiu şi se alătură marii 
sărbători a vîrstelor poemului. Au adus cu ei şi un tort numai şi numai din cuvinte ui- 
tate 


precum: rost, temei, priceasnă, menuet, prisacă, odinioară. Un tort învelit în 
frişca zilelor 

tinere cînd toţi scriam primul poem de dragoste sau prima scrisoare. 

La radio: Varşovia şi Marea Poloneză. La Bucureşti ploaie. Şi o felie din tortul 
poeţilor lăsată pe pervaz. Spre bucurie. Spre hrană. 

SCRIITORI DIN GRECIA 


lota PARTHENIOU 


S-a împărţit între lumea copiilor şi poezie. Locul ei de origine este Melingoi 
(din regiunea Dodonei), unde şi-a petrecut copilăria. Mai târziu s-a stabilit la loannina, 
în patriarhala casă a bunicilor — cu oglinzi vechi şi mari şi cu grădina plină de rodii. 
Studiile pe care le-a urmat la Universitatea din Salonic au orientat-o spre cariera de con- 
silier preşcolar. Din volumele ei de versuri, menţionăm: Particule (1981), Nu! (1986), 
Spre a zbura deschide-vom fereastra (1992), Albastrul lunii (1994), Şi vestmîntul 
aruncat în lături (2002), Primit-ai scrisorile mele? (2007). A scris, de asemenea, şi 
opere inspirate din universul copiilor, pe care le-a dedicat lor: Deschide-vom fereas- 
tra şi zborul ni-l vom lua (1992), A fost odată o mică Lună (1999), Nu te ascunde, 
căci te voi găsi (2000). 


... SAU OARE SUNT EU? 
(fragmente) 

Miroase a ferigă; 

miroase casa a ferigă tăiată. 

De multă vreme casa n-a mai mirosit 

a ferigă tăiată 


şi a gutuie parfumată; se-mprăştie mireasmă 
de ferigă tăiată. 


Tu, doamnă de prin vii 
setea ţi-ai stîmpărat-o cu o umbră deasă 
cu o rogojină largă. 


XX x*k 


Pare să fi căzut ninsoare 

pare să fi nins cu multă, multă nea. 
Ce albă-i neaua... scrisorile 

mi le-ai primit? 


Ştii tu, poştaşul 

mai cade uneori; zăpada-l acoperă... 
nimic nu se mai vede, ştii... 

doar calul lui ce mai răzbeşte. 

Şi să mai ştii — calul său plînge. 

Ai mai văzut, vreodată, cal să plîngă? 


Prezentare şi traduceri din limba neogreacă de Valeriu MARDARE 


Ia 


ProEuropeana Clubul cărții digitale 


Dacia literară, nr. 1, 2011 


Dacia literară, nr. 1, 2011 


Vasilis MARGARIS 


S-a născut la Pramanta/ Tzoumerka, în Epir (Grecia), în 1941. După absol- 
virea Institutului Zosimaia Sholi, a urmat studii universitare la Ştiinţe Politice şi Fi- 
lologie. Din 1964, publică poeme în reviste ca „Ipirotiki Estia”, „Nea Estia” ş.a. Pe 
lângă volume de poezii ca Poeme (1986), Răscruce (1996), Pasaj (2000), 131 de 
poeme (2001), alte cărţi ale sale cuprind studii şi eseuri, precum şi impresii de că- 

„lătorie: Arhitectura din Ioannina (1979), Expresii populare din Epir (1982), Greci 
iluştri de la 1400 (1982), Despre obiceiuri (1984), Cetăți ale Epirului (1985), Case 
tradiționale din Epir (1988), Scriitori şi literați din loannina (1991), Judecăţi şi 
puncte de vedere (1996), Călătorie în Grecia Salentina (2003), Ioannina de pia- 
tră (2008). Poemele de mai jos sunt traduse din volumul 137 de poeme. 


AMINTIREA PĂDURII 


Învie totul iarăşi. 

Se mişcă-n mine opacele năluci 

şi de departe o muzică îmi sună cunoscută. 
Drumul pădurii se scurtează 

ne lasă şi copacii unul câte unul 

şi murmurîndul mal al rîului ne lasă 

şi soarele apusului care se stinge. 


LUNA, ÎN ACEASTĂ SEARĂ 


Bizară-i luna în această seară, 

dură precum oţelul, rece ca fierul, 

de-un fals portocaliu, de-un galben mincinos 
urcă încet, pe cerul de-un albastru-nchis. 
Gîndesc c-o vom îndupleca 

să-şi ia din nou vechiul ei chip, 

Jovialul şi copilărescu-i chip, 

ca inima să ne-o vrăjească-ntreaga noapte. 


Bizară-i luna în această seară. 


Prezentare şi traduceri din limba neogreacă 
de Andreas RADOS şi Valeriu MARDARE 

lannis MOTSIOS 


Profesor universitar, cercetător şi poet, născut în 1930 la Despotis/ Grevena 
(Grecia). Pe lângă numeroasele cărţi cu studii filologice (dintre care amintim Ana- 
liza structurală a textelor poetice, Atena, 1983, Proza greacă (1600-1821), Atena, 
1990, Kostas Varnalis şi literatura greacă din anii Rezistenței, Literatura greacă 
contemporană (1900-1967), Moscova, 1973, a publicat şi următoarele volume de 
versuri: Ecouri (Atena, 1970), Foalele lui Eol (Atena, 1973), Omseyru 6ypv 
(Poeme traduse în limba rusă, Moscova, 1975), Ithaka (Poeme traduse în limba 
maghiară, Budapesta, 2004). Poemele de mai jos fac parte din ultimul lui volum, 
La margine de bleu (Salonic, 2008). 


PILAȚII 


Ce tare se-nmulțiră, de la un timp, Pilaţii: 

aduceţi apă cît mai multă, ca mîinile să şi le spele. 
Dar apă, unde să găseşti, pe a Golgotei culme? 
Şi-atunci, îşi spală mîinile, şi ei, cu sînge de Hristoşi. 


Ce tare se-nmulţiră şi Crucile, de la o vreme! 


EU NU SCRIU VERSURI 


Nu, nu: eu nu scriu versuri, ci doar îmi copii viaţa 
pe cînd îmi amintesc, trăind din nou, 

apuse întîmplări, istorii împrăştiate 

şi le sădesc pe foi imaculate, 

să se albească neagra lume. 


Iar ale lor vlăstare pe muzici să danseze le voi pune 

pe care să le ia cel plin de dor, pămîntul cu piciorul să-l izbească 
din neagra zi, îmbelşugat să se prelingă 

culoarea mov şi să-nflorească. 


Prezentare şi traduceri 
din limba neogreacă 
de Andreas RADOS 

şi Valeriu MARDARE 

"EX LIBRIS 


BIOPOEME 


= 


Dinu FLĂMÂND 
Biopoeme, 101 poeme. 
Bucureşti, Editura Academiei Române, 2010 


Ioan GROŞAN 
Un om din Est. 
Bucureşti, Noul Scris Românesc, 2010 


Ioan MUREŞAN 
cartea Alcool. 
Bistriţa, Charmides, 2010 

Aurel DUMITRAŞCU 
Cine merge în Paradis. 
Îngrijire ediţie, note, stabilire text: 
Adrian Alui Gheorghe. 
Postfaţă: Antonio Patraş. 
Piatra Neamţ, Conta, 2010 


Viorel MUREŞAN 
Buchetul de platină. 
Desene: Marcel Lupşe. 
Cluj-Napoca, Eikon, 2010 


Liviu Ioan Stoiciu 


Liviu loan STOICIU 
Pe prag (Vale-Deal). 
Bucureşti, Cartea Românească, 2010 


ION PETROVICI 
LA RADIODIFUZIUNEA ROMÂNĂ 


lonei NECULA 


Maiorescian prin formaţie, lon Petrovici a-ncercat, pe cât i-a stat în putinţă, să-l 
imite şi să-i refacă itinerarul de viaţă şi de implicare în viaţa politică şi culturală a 
țării. L-a urmat la Universitate, în Parlament şi la Academie dar, neavând o societate 
culturală prin intermediul căreia să influenţeze cultura şi trendul evoluţiei româneşti, 
s-a repliat în cadrele nou-înfiinţatei instituţii a Radiodifuziunii, care nu exista pe vre- 
mea magistrului său junimist. De unde Maiorescu îşi petrecea serile în dezbateri pre- 
lungite de cenaclu, Petrovici se retrăgea în cabina radiofonică şi-şi rostea conferinţa 
vesperală. 


Ca instituţie, Radioul românesc s-a înfiinţat şi-a evoluat odată cu filosoful, a 
crescut şi s-a afirmat sporitor în viaţa spirituală a ţării în paralel cu autorul fi/gurații- 
lor filosofice. Într-o emisiune târzie, din octombrie 1967, când avea deja 85 de ani, 
chiar face un scurt istoric al Radiodifuziunii Române şi recunoaşte c-a fost martor și 
agent implicat la această invenție minunată, de care s-a legat printr-o întreită calitate: 
ca ascultător, ca vorbitor şi ca preşedinte de scurtă durată al Consiliului de adminis- 
traţie al Radiodifuziunii. 

Mai ales în vremea senectuţii, când deplasările filosofului au devenit anevo- 
ioase şi nu mai putea frecventa concertele şi spectacolele teatrale, radioul suplinea 
într-un fel, această neputinţă. Rămăsese un consumator de muzică bună şi chiar moar- 
tea l-a surprins pe stradă, în drum spre concertul ce se anunţase la Ateneu. 

A fost, de asemenea, un colaborator pătimaş al postului naţional de radio şi-a 
susţinut, în intervalul 1932-1965, peste 55 de conferinţe radiofonice propunând o 
mare diversitate de subiecte şi teme. Împreună cu Simion Mehedinţi, Nicolae Iorga, 
C. Rădulescu-Motru, Goga, N. Crainic şi alţi cărturari din epocă au transformat noua 
instituţie radiofonică într-o tribună publică, ştiinţifică şi culturală, într-un cadru de 
educaţie naţională. Conferinţele radiofonice reprezentau momentele de vârf ale pro- 
gramului radiofonic, iar Petrovici, se ştie, era un orator desăvârşit şi răspundea cu 
toată bunăvoința invitaţiilor pentru a conferenţia, indiferent dacă veneau din ţară sau 
din partea instituţiei radiofonice. Avea libertatea de a-şi alege subiectele şi, după cum 
mărturiseşte „la un moment dat s-au strâns atât de multe asemenea prezentări pe teme 
variate, a căror formă rezumativă şi concisă nu excludea totuşi deplina înfăţişare a 
conţinutului, încât au reunit alături mai multe volumaşe din Biblioteca pentru toţi, 
compuse în cea mai mare parte din aceste mici conferinţe rostite la microfon“ (lon Pe- 
trovici, Talentul oratoric, Bucureşti, Editura Casa Radio, 2002, p. 349). 

Cât priveşte ipostaza de preşedinte al Consiliului de administraţie al Radiodi- 
fuziunii, Petrovici recunoaşte, în aceeaşi emisiune din 1965 a Danei Roşu, c-a deţinut 
această demnitate din mai până în decembrie1941. 

Mărturisirea este exactă, dar incompletă. Dintr-o declaraţie dată acuzatorului 

public la 11 iunie 1945 aflăm c-a făcut parte din mai multe consilii de administraţie 
inclusiv în perioada mai 1942-august 1944, când a fost confirmat ca preşedinte de mi- 
nistrul Propagandei, Mihai Antonescu. „Eu am introdus radioul în România. Societa- 
tea Radio a fost constituită sub preşedinţia mea în 1928. De la această dată am fost în 
permanenţă în Consiliul de Administraţie“. 

Dar Petrovici mai spune ceva: „Eu personal am întocmit programul Radio de 
la Universitatea Radio pe care eu am înfiinţat-o. Precizez că programele le făceam 
împreună cu o comisie., am dat o directivă pentru ca la Radio să se emită o serie de 
conferinţe în cadrul acestei Universităţi Radio, cu continuitate şi unitate, cu subiecte 
variate“ (CNSAS, dosar 18965, vol.l pag.4v ) 

De remarcat că după fatidica zi de 23 august 1944, cercetarea vinovăției gru- 
pului de la Radiodifuziunea Română - personalităţi remarcabile ale ştiinţei şi cultu- 
rii româneşti din acea vreme, Em. Bucuţa, Gh. Ciolac, Scarlat Lambrino, Gh. Leon, 
N. Bănescu, Dragomir Hurmuzescu, V. Papacostea şi mulți alţii, era lăsată în seama 
acuzatorului public, St. Ralescu, care conducea interogatoriile, lua declaraţii de la fie- 
care, emitea ordonanţe de zi şi le cerea celor cercetaţi să-şi propună martori în proce- 
sul ce li se pregătea. N. Bănescu, bunăoară, l-a propus ca martor pe profesorul Parhon. 

În perioada când Petrovici s-a aflat în fruntea Consiliului de Administraţie s-a inau- 
gurat la laşi postul Radio Moldova, la 2 noiembrie 1941, prilej cu care a rostit o vibrantă 
cuvântare în care făcea şi o succintă radiografie a momentului tragic prin care trecea ţara. 
Au mai participat la această festivitate inaugurală Mihai Antonescu, preşedinte ad interim 
al Consiliului de Miniştri, Vasile lonescu, directorul general al Societăţii Române de Ra- 
diodifuziune, C. Ionescu, primarul Iaşului şi mitropolitul Moldovei, Irineu. 

Cuvântarea rostită de Petrovici la inaugurarea acestui post de radio era im- 
pregnată nu doar cu rumorile unui moment festiv, dar şi cu viscolirile acelui ceas greu 
de istorie devălmăşită, când cele două dictaturi ale momentului — stalinistă şi hitle- 
ristă — s-au înţeles subteran în sfârtecarea hărţii româneşti, iar ţara trecea prin mo- 
mente cumplite de derută şi de deznădejde. În cuvântarea sa, Petrovici încerca să redea 
Iaşului demnitatea de centru social şi cultural de unde „ar urma să plece puternice îm- 
prăştieri de raze, care să măture umbrele nopţii întârziate peste Prut şi peste Nistru şi 
să încorporeze cât mai repede atâtea suflete dezorientate de zbucium şi de alarme, în 
vigoarea organică a sufletului românesc“. 

Petrovici încerca să redea oamenilor nădejdea în vremuri mai bune, când va fi 
recuperată partea de Moldovă înstrăinată, dar fixa şi menirea noului post de radio ie- 
şean. „Căci un singur moment nu am conceput postul acesta ca un simplu instrument 
de multiplicare a programului de la Bucureşti, ca un transmiţător al programului de 
la centru pe meleagurile Moldovei reîntregite. L-am conceput ca program autonom, 
a cărui strălucire va fi însă atârnarea de hărnicia forțelor locale, de silințele, de grija 
şi entuziasmul lor“. 

Insistă asupra acestei idei: „Fac un apel călduros către toate forţele localnice să 
considere postul acesta nu ca o filială a centrului, ci ca o mândrie a locului şi după cum 
regimentele moldovene au câştigat de curând laurii câmpului de bătaie, tot aşa forţele 
moldoveneşti spirituale să se distingă în mânuirea acestui puternic instrument de pro- 
pagandă de unde se vor bombarda fără odihnă cazematele obscure care vor fi rămas, 
pe ici, pe acolo, în sufletele celor timoraţi sau rătăciţi“ (p.318). 

Se-nţelege că ulterior, când filosoful va fi supus la caznele acelor lungi şi sor- 
dide interogatorii securiste, printre acuzele ce vor cântări greu în rechizitoriul opu- 
lent şi ruinător vor fi reţinute şi cele câteva idei rostite într-un moment de mare 
încărcătură emoţională. 

Revenim. Nu ştim cât de mult a contat prezenţa lui Petrovici în aceste consilii 
de administraţie ale radiodifuziunii româneşti. În declaraţia dată acuzatorului public 
arată limpede că „Vasile Ionescu, ca director era factotum la Societatea de Radiodi- 
fuziune“ (CNSAS, ibidem), dar faptul c-a avut iniţiativa unui post de radio ieşean şi 
a unei emisiuni speciale consacrată conferinţelor publice pentru a oferi cărturarilor 
vremii o tribună de unde-şi putea propaga ideile şi convingerile lor rămuroase a re- 
prezentat un pas important în optimizarea climatului cultural şi în drenarea conştiin- 
ţei publice spre înțelegerea corectă a problemelor ţării. „În cadrul acestei Universităţi 
Radio, mărturiseşte în acelaşi document cerut de acuzatorul public, se ţineau şi con- 
ferinţe cu privire la Ardealul de Nord, ca o dovadă că aceste programe erau în afară 
de calitatea politică“ (ACNSAS, dosar 18965, vol.I, p.4v). 

Într-un limbaj popular şi lipsit de preţiozităţi indigeste, cei ce treceau prin faţa 
microfonului instituit de Petrovici ridicau probleme rezolubile şi de mare interes pen- 
tru ţară. Cine-a cercetat conferințele susținute de Simion Mehedinţi, de C. Rădulescu- 
Motru, de N. lorga sau Goga rămâne surprins de abilitatea conferenţiarilor în 
abordarea celor mai actuale probleme ce frământau societatea românească. 

Ion Simionescu, bunăoară, într-o conferinţă din 21 mai 1934 intitulată Bursie- 
rii Academiei, explică ascultătorilor cum se cheltuiesc fondurile Academiei — fondul 
Adamachi, fondul Papadopol destinat şcolilor de comerţ. Dimitrie Gusti, în confe- 
rinţa din 14 mai 1935, ridică problema cărţii şi a bibliotecilor săteşti, iar |. C. Filitti, 
la 5 iulie 1933, face o radiografie a evoluţiei noastre politice în intervalul de la Cuza 
la Carol al II-lea. Nu mai insistăm; exemplele sunt aşa de numeroase că pot alimenta 
conţinutul unei analize distincte. 

Petrovici era şi el bine conectat la cerinţele acestei emisiuni. Ba chiar cred că 
era cel mai interesat să-i asigure funcţionalitate, eficienţă şi longevitate. Era doar 
fructul iniţiativei sale şi trebuia să-i optimizeze toate oportunităţile, aşa cum au fost 
imaginate la înfiinţare. 

În anul 2002, Editura Casa Radio, prin harnicul editor Marin Diaconu, a avut 
iniţiativa lăudabilă de a aduna în volum, sub titlul Talentul oratoric, toate conferin- 
țele radiofonice ţinute de Petrovici între anii 1932-1943, împreună cu interviurile acor- 
date (ultimul încredinţat lui Nicolase Florescu în 1968), ca şi piesa de teatru O 
sărutare, care a avut în anul 1942 şi o versiune radiofonică. 

Cum era de aşteptat, majoritatea conferinţelor lui Petrovici dezbăteau probleme 
filosofice, iar unele dintre ele au fost incluse în diferite volume — bunăoară în volu- 
mul Fulguraţii filosofice şi literare — chiar de autor, care le-a conferit o ţinută acce- 
sibilă şi îngrijită. A conferenţiat despre obstacolele în cunoaşterea sufletului, despre 
prejudecată şi adevăr, psihologia vârstelor, mediocritate, a evocat personalitatea unor 
gânditori din cultura franceză, precum Jean-Marie Guyau şi Felix Ravaisson, şi s-a 
aplecat asupra unor destine româneşti, precum Delavrancea, Alecsandri sau Octavian 

turăreşti de care dispunea cu asupra de măsură. 

UN MEMORIAL AL DURERII LA IAŞI 


Valentin CIUCĂ 


La solicitarea Asociaţiei victimelor comunismului, Asociaţiei Deţinuţilor po- 
litici ş.a., Primăria laşi a luat decizia de a realiza la Iaşi un monument simbolic cu ca- 
racter evocator privind victimele comunismului. Lucrarea a fost atribuită artistului 
Vasile Leondar, având ca termen de finalizare anul 2010. 

La solicitarea artistului m-am angajat să particip, prin consultanţă artistică, la 
realizarea acestui proiect atât de necesar în spaţiul public ieşean. Ideea iniţială a au- 
torului monumentului a fost concentrată pe asocierea unor siluete umane înlănţuite 
pe al căror chip se citea suferinţa, umilinţa, sacrificiul în numele unor valori demo- 
cratice reale şi traumele celor care au suferit în temniţele şi lagărele comuniste. Adia- 
cent ideii de bază, personajele încătuşate sugerează umilirea celor care au crezut şi au 
luptat pentru libertate şi democraţie. 

De la primele schițe asupra monumentului, alături de arhitectul ansamblului, de 
domnul Bazon, reprezentantul Asociaţiei victimelor comunismului, am discutat pe 
faze proiectul monumentului. Fotografiile depuse la dosarul lucrării indică schimbă- 
rile suferite de proiectul iniţial, propunerile de amplificare a ideii de demnitate şi sa- 
crificiu să fie mai pregnant subliniate prin ansamblul şi detaliile operei. Receptiv şi 
imaginativ, sculptorul Vasile Leondar a cooperat şi a ales expresiile cele mai convin- 
gătoare pentru a genera un impact emoțional şi simbolic major în raport cu privitorii. 
Schimbările discutate pe parcurs au condus la o lucrare de netă valoare artistică şi 
simbolică, bazată pe un modelaj spiritualizat, dinamic şi dramatic. Turnarea mache- 
tei realizată la scara 1/1, într-un atelier specializat în astfel de lucrări de la Arad a con- 
firmat valoarea operei şi dramatismul ei. A opta pentru forme contorsionate 
expresionist a fost o decizie corectă, supralicitările formelor torsionate de o durere fi- 
zică şi morală totodată asigurând un mesaj artistic inechivoc, fiind în acelaşi timp un 
fel de memento pentru ca România să nu mai trăiască astfel de înjosiri ale fiinţei 
umane. 

Permanentele discuţii şi consultări cu artistul Vasile Leondar, în diversele faze 
de elaborare ale lucrării, au condus, prin excelenta contribuţie a arhitectului, la edifi- 
carea unei opere de mare impact emoţional şi estetic, schimbând fundamental tipul de 
până acum al statuarului ieşean. Salut reuşita lui Vasile Leondar şi o apreciez în con- 
secinţă. 

Aprecieri axiologice asupra creaţiei lui Vasile Leondar 


în ansamblul operei sale 


Ca pictor al formelor dinamice, rezonante cromatic, simbolice prin libertatea in- 
terpretărilor posibile, artistul se arată dispus să apeleze şi la alte forme de expresie 
plastică. O solicitare privind realizarea unui Monument consacrat memoriei victime- 
lor comunismului i s-a potrivit temperamentului năvalnic şi a devenit o şansă de a ieşi 
o vreme din constrângerile bidimensionalului şi a evada în zona de impact a volumu- 
lui înscris în spaţiu. Mizând pe datele unei documentări riguroase Vasile Leondar ata- 
şează propriile experienţe ale exilului şi izbuteşte să elaboreze o compoziţie unde 
sculptura se întâlneşte cu arhitectura şi în raport cu mediul ambiant. Asemenea mo- 
nument are anvergura unui elogiu adus celor care au suferit în lagărele şi închisorile 
comuniste, la Canal şi în alte tabere de muncă forțată. Ideea recunoştinței pentru cei 
care au suferit pentru ideile şi idealurile lor nu putea fi exprimată altfel decât prin ape- 
lul metaforei durerii, suferinţei şi libertăţii refuzate. 

Formula expresionistă la care a apelat sculptorul este conexă celei care suge- 
rează durerea fizică şi intratabilele dureri morale. Bărbaţii striviţi de călăi nemiloşi 
reuşesc prin tăria de caracter şi credinţa în idealul libertăţii să reziste, se răzvrătesc şi 
pot să şi moară în numele unor valori şi idealuri umaniste. Formele tensionate expre- 
sionist amplifică prin sugestie directă dramatismul împins până la sacrificiu. Mâinile 
îngemănate ale prizonierilor de conştiinţă, ridicate spre cerul speranţei într-o lume 
mai bună, strigătul mut ca la Eduard Munch, generează lecturi plastice pline de patos 
amar. Lanţurile, expresiile flagelate ale osândiţilor, mâinile scheletice, picioarele schi- 
lodite prin forţa brută, volumele contorsionate, în general conferă ansamblului scul- 
ptural dramatismul unor tragedii antice. Ansamblul monumetal consacrat victimelor 
comunismului, asimilat de ieşeni încă din timpul ridicării statuii evocatoare pe soclu, 
profilată pe trupul de marmură a fundalului sugerând sfânta cruce a neamului româ- 
nesc, a devenit deja un loc de pelerinaj, de meditaţie asupra sacrificiului şi suferinţei 
în numele unui ideal. Vasile Leondar a revenit în spaţiul cultural ieşean urmat de un 
public care simte că artistul a spus deja, dar va mai spune multe în domeniul simbo- 


lic al statuarului din România. 

MUZEUL ETNOGRAFIC AL MOLDOVEI. 
SCURT ISTORIC (1943-1958) 


Emilia PAVEL 


Anul 1943 reţine câteva momente decisive. Primul se datorează Senatului Uni- 
versităţii „Alexandru loan Cuza”. Acesta a hotărât înființarea muzeului ca instituţie de 
păstrare şi conservare profesionistă a obiectelor de cultură tradițională specifică spa- 
ţiului teritorial moldovenesc. Senatul se conforma unei bune tradiţii interbelice. Atunci 
luaseră ființă câteva instituţii de bază şi de interes naţional, cerute de împrejurările 
favorabile survenite după Primul Război şi după întemeierea României Mari. Este 
vorba despre Muzeul Etnografic al Transilvaniei, organizat la Cluj de Romulus Vuia 
în anul 1922, de Muzeul Satului Bucureşti organizat de Dimitrie Gusti şi Henri Stahl 
în 1936 şi de Muzeul Limbii Române. Senatul Universităţii „Alexandru loan Cuza” 
a decis, printr-o comisie de specialişti, să fie ales pentru organizarea insituţiei etno- 
graful Ion Chelcea, domiciliat la Cluj, membru de seamă al Institutului Social Român 
şi reputat cercetător în domeniu. În Raportul Comisiei se făcea aprecierea că acesta 
este „etnograful cel mai indicat pentru organizarea viitorului Muzeu Etnografic al 
Moldovei”. Documentul a fost publicat în Monitorul Oficial, partea I, nr. 24/29, 1, 
1943, 813, conform statutului şi se făcea, totodată, chemarea publică a lui lon Chel- 
cea pentru ocuparea Conferinţei de Etnografie, care funcţiona pe lângă Catedra de 
Geografie umană a Facultăţii de Geografie laşi. 

Al doilea moment îl implică pe Ion Chelcea însuşi. Venit la catedră în martie 
1943, printr-un memoriu trimis Ministerului Culturii Naţionale şi al Cultelor, cu nr. 
20932, din 18 aprilie 1943, acesta obține aprobarea de înfiinţare a Muzeului Etno- 
grafic al Moldovei. Etnograf şi muzeograf, el a fixat profilul muzeului în lucrarea sa 
„Menirea Muzeului Etnografic al Moldovei” Iaşi, 1943. După cum susţine autorul, 
noul muzeu avea drept obiectiv principal „a salva mărturiile de civilizaţie şi cultură 
populară; a aduna materialul necesar unei sinteze ştiinţifice etnografice şi de a constitui 
un element educativ pentru public”. 

Un al treilea moment, tot în 1943, se datorează donatorului luliu Pascu, fost 
magistrat ieşean stabilit la Bucureşti. Pasionat colecţionar de obiecte de artă popu- 
lară, de pe întreg teritoriul ţării, acesta dăruieşte muzeului întreaga sa colecţie, cca. 340 
de obiecte, ţesături, scoarţe, port popular, ceramică şi obiecte de lemn, cu o singură 
condiţie: în dreptul fiecărui obiect, în inventar, să fie specificat „Darul Mariei şi luliu 
Pascu” (vezi copia de pe adresa lui Iuliu Pascu, înregistrată la nr. 1280 din 4 mai, 
1943, de către Rectoratul Universităţii din laşi). 

Obiectele etnografice intrate în patrimoniul muzeului prezintă doar interes pen- 
tru un studiu comparativ, deoarece provin în majoritate din Transilvania şi Banat. 

În opera de realizare a Muzeului Etnografic al Moldovei, lon Chelcea a fost 
susținut la început de folcloristul Artur Gorovei care, în anul 1892, înființase la Făl- 

ticeni Revista „Şezătoarea”, prima revistă de folclor din ţară, iar prin legăturile pe 
care le avea cu folcloriştii francezi, între care Paul Sebillot, a făcut cunoscut folclorul 
românesc în Europa. În februarie 1944, Artur Gorovei donează muzeului ieşean bi- 
blioteca sa de specialitate — 500 de volume, cărţi şi reviste, cu rugămintea ca, după 
moartea sa, biblioteca să-i poarte numele. Astfel, Artur Gorovei, ca şi Maria şi luliu 
Pascu, prin donațiile făcute, pot fi consideraţi ca membrii fondatori ai Muzeului Et- 
nografic al Moldovei. 

În martie 1944, în urma apropierii frontului, muzeul, împreună cu Universita- 
tea ieşeană, a fost evacuat în mare grabă la Zlatna. Este meritul profesorului Ion Chel- 
cea de a fi salvat piesele adunate până atunci, cu excepţia unei monoxile de lemn, în 
care mai erau şi câteva piese de pescuit, care a rămas pe rampa gării din laşi, din ne- 
glijenţa şefului de gară. 

Cele mai importante date din istoricul muzeului nu sunt marcate de anul 1943, 
anul înființării sale „pe hârtie”, fiindcă el rămânea în continuare fără personal, fără 
local şi fără o subvenție care să-i permită achiziţionarea de obiecte. Pe scurt, exista 
doar „cu numele”, fiind reprezentat prin directorul său onorific, lon Chelcea. Muzeul 
etnografic din laşi n-a avut condiţiile de dezvoltare normale... 8 ani de zile (1943 - 
1951) datorită războiului. 

Până în anul 1951, activitatea este concentrată în jurul Conferinţei de etnogra- 
fie, sediul său fiind în biroul conferenţiarului Ion Chelcea, în care erau depozitate cele 
653 de obiecte etnografice, obţinute numai din donaţii, şi valoroasa bibliotecă de spe- 
cialitate. În afară de colecţia donată de Maria şi Iuliu Pascu, 340 de obiecte, tot în acel 
timp, adică între anii 1943 — 
1951, trebuie menţionată şi co- 
lecţia provenită din Gărcina — 
Neamţ, Voineşti — laşi şi Co- 
marna — laşi, sau alte obiecte 
donate de studenţii Facultăţii de 
Geografie, care urmau cursurile 
de etnografie, cum ar fi colecţia 
de ouă încondeiate. Cunosc 
bine aceste date, deoarece, după 
reforma învăţământului din 
1948, Facultatea de Istorie, la 
care eram studentă în anul III, 
s-a unificat cu geografia şi am 
urmat cursul de etnografie al 
prof. lon Chelcea, iar la sfârşi- 
tul anului am dat examen de 
specialitate. În anul 1951 am 
devenit primul colaborator al 
prof. Ion Chelcea. În afară de 


PA A Prof. univ. dr. lon Chelcea 
deplasările pe teren, răspundeam (primul director al Muzeului Etnografic al Moldovei laşi) 

de gestiune (din a treia zi de la încadrarea mea la muzeu), de inventarierea tuturor 
obiectelor, după cum se poate vedea din inventarul ştiinţific al muzeului, precum şi de 
conservarea pieselor textile care erau păstrate în lăzi. 

În anul 1951 se produce, de fapt, recunoaşterea oficială a existenţei Muzeului 
Etnografic al Moldovei, când trece de sub egida Universităţii în schema organizato- 
rică a Aşezămintelor culturale şi, respectiv, la Secţia Culturală a judeţului laşi. Pentru 
prima dată Muzeul este recunoscut ca Instituţie oficială de Stat, este trecut în bugetul 
statului; i se aprobă bani pentru achiziţii şi cercetări etnografice în Moldova, o schemă 
de funcţionare şi un local, în casa „Cuza”, unde în prezent funcţionează Muzeul Uni- 
rii laşi. 

Erau puţini profesori de etnografie în acea perioadă în ţara noastră. În afară de 
director, pe postul de şef de secţie a fost încadrată subsemnata, absolventă a Facultă- 
ţii de Istorie şi Geografie a Universităţii „Alexandru loan Cuza” Iaşi, promoţia 1950, 
cu examen de stat), desenator Viorica Bălan, artist plastic şi licenţiată în limba fran- 
ceză şi istorie, iar supraveghetor Verona Praznicu. 

Directorul Muzeului şi şefa de secţie au participat la cercetările complexe de la 
Bicaz, organizate de Academia Română, cu prilejul construirii Complexului Hidroe- 
nergetic de pe Valea Bistriţei. Au fost cercetate satele ce urmau a fi dislocate, începând 
de la Bicaz, Izvorul Alb şi în continuare, până la Galu. În acea perioadă, colectivul de 
etnografi ai Academiei era condus de părintele etnografiei româneşti, prof. Romulus 
Vuia care, în anul 1922, a organizat la Cluj primul muzeu Etnografic de la noi din 
ţară — în prezent, 1954, şef de secţie la institutul de Etnografie şi Folclor al Academiei 
Române. Personal am solicitat să fac parte din colectivul care studia portul popular 
condus de Florea Barbu Florescu. 

Cercetările etnografice de la Bicaz s-au întins pe durata anilor 1954 — 1959. 
Tema la care am efectuat cercetări, portul popular de pe Valea Bistriţei, s-a finalizat 
prin publicarea materialului, în lucrarea colectivă Arta populară de pe Valea Bistriţei, 
editată de Academia Română în anul 1969. Cu această ocazie, am achiziţionat o va- 
loroasă colecție de port popular de pe Valea Bistriţei. 

Ion Chelcea, şef în această expediţie, a cercetat meşteşugurile. Rezultatele cer- 
cetărilor au fost incluse în lucrarea FEmografia Văii Bistriţei — Zona Bicaz, apărută în 
anul 1973, la Piatra Neamţ. 

La rândul ei, Viorica Bălan a realizat o importantă arhivă de desene documentare 
care, la plecarea sa din muzeu, în anul 1953, a intrat în patrimoniul instituţiei. Postul de 
desenator a fost ocupat de Horaţiu Constantinciu, absolvent al Academiei de Arte. 

Pe lângă arhiva de desene, muzeul posedă şi o fototecă semnificativă. În afară 
de colaborarea cu Academia, se impunea grăbirea ritmului achiziţiilor, pentru a se 
putea organiza Expoziţia de bază. De aceea, în anul 1953, a fost încadrată preparator 
Aurora Turcu, transferată din învăţământ. 

În iunie 1954, Gheorghe Bodor, absolvent al Facultăţii de Litere, a fost numit 
asistent, iar în luna martie 1955, Petru Cazacu, absolvent al Facultăţii de Istorie a fost 
încadrat îndrumător. Acesta a fost colectivul statornic, care a depus susţinute eforturi 
pentru constituirea colecţiilor şi, ulterior, organizarea expoziţiei de bază, adică muzeul. 

Intre timp, a fost încadrat Pantelimon Filioreanu, care a lucrat în special la pre- 
gătirea pieselor în vederea expunerii lor. 

Din lipsă de personal de supraveghere, colectivul ştiinţific era obligat să se 
ocupe de curățirea şi spălarea obiectelor, care soseau de pe teren în condiţii necores- 
punzătoare şi care, odată ajunse, trebuiau pregătite pentru a fi expuse în expoziția de 
bază. Aşa au fost spălate şi curățate piesele de port popular ce urmau a fi expuse în 
muzeu, în lipsă de laborator de restaurare şi conservare a patrimoniului. 

În acea perioadă, activitatea muzeografică se efectua în condiţii grele, deoa- 
rece localul era în curs de renovare (actualul sediu al Muzeului Unirii, de pe strada Lă- 
puşneanu), iar aducerea obiectelor era destul de anevoioasă, din lipsa mijloacelor de 
transport. Ele erau depozitate în jurul clădirii, mai ales obiectele de lemn, şi zilnic tre- 
buiau conservate şi curățate de praf. 

În luna decembrie 1954, ministrul culturii, Iosif Chişinevschi, se afla în vizită 
la Iaşi. Printr-o hotărâre a Consiliului de Miniştri, Palatul Administrativ, care adăpos- 
tea toate instituţiile administrative din oraş, a fost transformat în Palat Cultural, menit 
a adăposti muzeele ieşene şi biblioteca „Gh. Asachi”. 

Hotărârea luată de Ministerul Culturii a fost aplicată în toată ţara, Palatele Ad- 
ministrative fiind transformate în Palate Culturale. 

Evacuarea Palatului a durat până în luna martie 1955, când a început mutarea 
patrimoniului muzeului. Muzeul Etnografic, prin reprezentanţii săi, a optat ca spaţiu 
de expunere pentru sălile ocupate până atunci de Tribunalul laşi, unde se află şi în 
prezent. Organele locale ne-au reproşat că am ocupat prea mult spaţiu pentru muzeu 
şi ne-au avertizat că dacă nu vom avea destule exponate pentru toate sălile de muzeu, 
vom fi destituiţi din funcţie. 

Între anii 1951 şi 1954, când la muzeu existau numai două cadre de speciali- 
tate — „Personalul, cum s-a arătat, e compus din 2 forţe, cu preocupări ştiinţifice (di- 
rector şi şef de secţie), una forță de muncă e repartizată activităţii tehnice, desenatorul, 
şi mai e o tov. femeie de serviciu” (Marcel Lutic, Jumătate de veac de la deschide- 
rea Expoziţiei de bază a Muzeului Etnografic al Moldovei, Anuar, vol. VIII), p. 275), 
patrimoniul muzeului s-a constituit astfel: în anul 1951 — 131 obiecte, nr. inv. 654 — 
785; în anul 1952 — 596 obiecte, nr. inv. 786 — 1382; în anul 1953 — 344 obiecte, nr. 
inv. 1383 — 1726; în anul 1954 — 409 obiecte, nr. inv. 1727 — 2135. 

După mutarea în Palat, patrimoniul a fost valorificat într-o expoziţie tempo- 
rară în care au fost expuse obiecte de lemn privind ocupațiile din Moldova, agricul- 
tură, viticultură, păstorit şi meşteşuguri, fiind vizitată zilnic, de un numeros public, 
încât organele locale s-au convins de necesitatea spaţiului pe care l-am solicitat. 

La organizarea acestei expoziţii au participat directorul şi şeful de secţie, de- 
oarece colegul Gheorghe Bodor era repartizat pentru organizarea Muzeului memorial 
„Vasile Alecsandri“ din Mirceşti, fiind absolvent al Facultăţii de Litere Iaşi. 

Între 1951 - 1954, se discuta organizarea unui muzeu istoric — etnografic la 
Iaşi, de aceea au intrat în patrimoniul muzeului obiecte istorice, care se aflau la dife- 
rite instituţii din oraş sau conace boiereşti din alte localităţi. Aşa se explică prezenţa 
colecţiei de obiecte istorice care au aparținut Muzeului Municipal şi care se aflau de- 

pozitate în podul fostei clădiri a Arhivelor Statului Iaşi, din curtea Mănăstirii Golha. 
Am inventariat această colecţie într-un frig cumplit, în iarna anului 1953. 

O altă importantă colecţie adusă în Muzeu de subsemnata este Colecţia de 
obiecte de la Schinetea — Dumeşti — Vaslui, de la conacul Mareşalului Prezan. Am 
plecat singură la gara laşi, de unde am luat trenul către Vaslui. Am coborât la gara Ra- 
faila, de unde am plecat la cel mai apropiat CAP din apropiere, la Todireşti, cca. 3 
km. distanță de gară. M-am prezentat cu delegaţia la director, cu rugămintea de a-mi 
înlesni deplasarea la conacul Mareşalului Prezan cu ajutorul unui mijloc de transport. 
Directorul, omenos, a înţeles situaţia şi mi-a dat o căruţă, care avea numai inimă şi 
două loitre, trasă de doi cai. Un cetăţean mâna caii. Am plecat la Schinetea pe un drum 
de ţară cu un praf cât palma, trecând prin centrul de comună, prin satul Dumeşti. 

Mobilierul care urma să fie adus la gară era voluminos, paravane de lemn, scri- 
nuri, dulapuri, oglindă de cristal. Cu greu au putut fi depozitate în căruţă. La întoar- 
cere, am oprit în satul Dumeşti, la Vasile Simiuc, rotar, de unde am luat tiparul pentru 
făcut colaci întregi la roată, pe care l-am adăugat în căruţă cu ajutor de la rotar şi de 
la cetăţeanul care mă însoțea. Cu greu am ajuns la gara Rafaila cu aşa încărcătură. La 
gară, toate obiectele au fost pregătite pentru a putea fi transportate cu trenul la laşi. E 
puţin spus că au fost greu de adus aceste obiecte la Iaşi în condiţii extrem de vitrege, 
însă planul de activitate trebuia îndeplinit. Nu te întreba nimeni cu ce bani ai expediat 
obiectele la Iaşi. 

O altă importantă colecţie a fost adusă de la Sfatul Popular Regional, actuala 
Prefectură, apoi de la bisericile Banu, Nicoriţă şi Sfântul Sava, de la Muzeul de Anti- 

chităţi Iaşi, de la Biblioteca Universităţii, Colecţia de ceramică dacică de la Poiana Te- 
cuci, donată muzeului de profesorii Ecaterina şi Radu Vulpe, de la Muzeul de Anti- 
chităţi Bucureşti. Obiectele istorice existente în patrimoniul Muzeului Etnografic au 
fost ulterior transferate Muzeului de istorie al Moldovei, cca. 1000 de obiecte, între 
care amintim: strana de lemn a lui Petru Rareş, făclii de breaslă, steaguri de breaslă, 
tuburi de lemn şi ceramică de la canalizarea oraşului, arme, halebarde, vase de porţe- 
lan de Sevre, scrinuri japoneze, ca şi tronul ultimilor domni moldoveni. Cele două 
scrinuri japoneze, vasul de porțelan de Sevre, ca şi tronul ultimilor domni moldoveni, 
în prezent sunt expuse în Muzeul Unirii laşi. 

În anul 1954, în luna septembrie, s-a fixat definitiv profilul Muzeului Etno- 
grafic al Moldovei, în cadrul Consfătuirii pe ţară a muzeografilor etnografi care a avut 
loc la Suceava şi la care am participat. 

Între 1951 — 1954, când la Muzeu existau numai două cadre de specialitate, 
patrimoniul Muzeului s-a îmbogăţit cu valoroase colecţii etnografice care au fost eta- 
late ca piese unice în expoziţia de bază, adunate din cele mai reprezentative zone et- 
nografice din Moldova, ca de exemplu: oloiniţa cu berbeci” (ciocane) de la Volovăţ 
— Suceava, teascul cu pene verticale şi ciocanul de pisat sămânță, mişcat de picioare, 
de la Ulma — Suceava, barca monoxilă denumită „ciobacă” şi alte unelte de plutărit de 
pe Valea Bistriţei. Valori deosebite sunt piesele de pescuit din Fălciu — Huşi, „chersâ- 
nul” de la Broscoşeşti — Huşi, „strujniţa cu butuc” de la Balciu — Miroslava — Iaşi, ti- 
parul de făcut colaci întregi la roată, de la Dumeşti — Vaslui, adus de noi odată cu 
obiectele de la conacul Mareşalului Prezan, „scăunoaia” de la Dobrovăț — laşi, mobi- 
lierul de la Dăneşti — Vaslui, ceramica de la Marginea — Rădăuţi şi Tansa — laşi. 

Colecţia de port popular pe care am achiziționat-o a contribuit la îmbogățirea 
patrimoniului Muzeului cu valori din zona Iaşi, „Clupca” de la Mironeasa şi primul 
costum specific zonei laşi de la Rediu Tatar. Cămaşa din pânză de lână ţigaie, iţari în- 
crețiți pe picior, iţari de „101” creţi şi bârneaţă aleasă cu motive, stilizări vegetale şi 
mărgele pe margine, le-am achiziţionat în anul 1952 de la Moş Toader Zaborilă, de 60 
de ani, care se afla cu exponatele de vânzare în Piaţa Sfântul Spiridon Iaşi. Era cos- 
tumul de mire al moşului, pe care îl păstra pentru înmormântare, aşa cum arată tradi- 
ţia. Costumul fusese cusut la nuntă de către mireasă. 

O altă piesă de îmbrăcăminte achiziționată de noi tot în anul 1952, a fost su- 
manul de Tătăruşi — laşi. 

Adăugăm la cele menţionate şi colecţia din Heci — Lespezi, Tătăruşi — laşi, Bo- 
roaia şi Bogdăneşti — Fălticeni, Bilca — Rădăuţi, Breaza şi Fundu Moldovei — Suceava. 
Cele mai frumoase piese de port femeiesc şi bărbătesc, cu o vechime de peste 100 de ani, 
le-am adus din Pipirig — Neamţ, din satele componente ale comunei — Stânca, Pâţâligeni, 
Dolheşti, Pluton, Boboieşti şi Dolia, situată în vârful muntelui. Tot din Pipirig — Neamţ 
s-au achiziţionat atunci şi obiecte de mobilier țărănesc, decorate cu motive zoomorfe 
crestate, cum sunt mesele cu ladă, decorate cu motive zoomorf crestate, „capete de cai”, 
sau lăzile de zestre, precum, şi piese utilizate în diverse meşteşuguri săteşti. 

Până în anul 1955, din punct de vedere administrativ, Muzeul Etnografic al 
Moldovei a aparţinut Secţiei culturale a judeţului Iaşi, şeful acestei secţii fiind Cons- 

tantin Penevici, o persoană care a sprijinit efectiv dezvoltarea Muzeului, cu bani pen- 
tru achiziţii de obiecte muzeale şi fonduri pentru schema de personal. Începând cu 
luna decembrie a anului 1954, când Palatul Administrativ devine Palat Cultural, di- 
rector a fost numit distinsul om de cultură, fost director al Bibliotecii „Mihai Emi- 
nescu” laşi, Grigore Botez. Datorită diligențelor şi a efortului depus de conducerea 
Palatului şi a personalului administrativ de atunci, au început lucrările de restaurare 
şi a transformării sale în spaţiu de expunere pentru muzee. După doi ani de activitate 
susținută din partea constructorilor, în anul 1957, în luna aprilie, Muzeul Etnografic 
al Moldovei, împreună cu întreprinderea „Decorativa” din Bucureşti, începe monta- 
rea mobilierului pentru expoziţia de bază. În 1955, apare o nouă schemă a muzeelor, 
apar posturile de muzeografi şi de îndrumători de muzeu. Cu această ocazie, din şef 
de secţie am fost încadrată pe post de muzeograf, ca şi colegul Gh. Bodor, iar Petru 
Cazacu şi Aurora Turcu pe posturile de îndrumător muzeu. 

După anul 1955, cercetarea etnografică s-a intensificat. Din această perioadă, 
menţionăm Colecţia de obiecte din Vrancea, achiziționată de la prof. lon Diaconu, 
Colecţia din Pomârla, Ibăneşti, Hilişeu, Zamostea, Văculeşti, Dumbrăveni, judeţul 
Botoşani, Colecţia din zona Neamţ, de la Pipirig, Ghindăoani, Grumăzeşti, Crăcăoani, 
Oşlobeni, Bodeşti sau Colecţia de pe Valea Bistriţei, la care se adaugă Colecţia din 
Vama — Câmpulung, Straja — Rădăuţi şi Ilişeşti, Suceava. La tema „Obiceiuri de Anul 
Nou”, după o documentaţie serioasă cu lucrări de specialitate publicate, am achizi- 
ţionat masca de capră de stuf şi masca de moşneag din Popeşti laşi, ca fiind cele mai 
autentice şi specifice Podişului Central Moldovenesc. În urma acestei activităţi, am 
fost acuzată că mă ocup de superstiții şi misticism şi de lucruri care nu sunt de viitor, 
cu toate că tematica muzeului fusese aprobată de forurile superioare,. Această povară 
am dus-o ani de-a rândul în spate şi bineînţeles că măştile aduse de noi în anul 1956, 
luna decembrie, au rămas până astăzi în muzeu. Mai mult, mi-am continuat cerceta- 
rea pe această temă şi, în anul 1971, am reuşit să public lucrarea Jocuri cu măşti — zona 
Iaşi (Podişul Central Moldovenesc), iar în anul 1972, Măști populare moldoveneşti. 
După bibliografia de specialitate publicată de noi, doi etnomuzicologi americani de 
prestigiu, soţii Ana şi Artur Brieglib, de la Universitatea din Los Angeles — Califor- 
nia, s-au deplasat în România, în Ajunul Anului Nou, 1972, pentru a studia măştile. 
Cu acest prilej, cercetătorii americani şi-au fixat ca obiectiv principal de studiu măş- 
tile din Popeşti — laşi. I-am însoţit pentru a le da explicaţii necesare în legătură cu 
aceste obiceiuri. Au fotografiat, înregistrat şi filmat toate formaţiile existente şi n-au 
plecat fără a lua cu ei o mască de moşneag, cu pene, care, după spusele lor, seamănă 
cu a indienilor din America. Masca a fost expusă la Muzeul Universităţii din Los An- 
geles — California, după cum reiese din fotografia pe care ne-au trimis-o ulterior şi pe 
care noi am publicat-o („Mască de moşneag din Popeşti — laşi, în SUA”, în Anuarul 
Muzeului Etnografic al Transilvaniei, 1997 şi în lucrarea „Jeux ă masques en Molda- 
vie”, Palatul Culturii, 1998, laşi). 

Lucrările pe care le-am publicat: Portul popular din zona Iaşului, laşi, 1969; 
Portul popular din zona Iaşi, cu o variantă în limba franceză, laşi, 1970; Portul po- 
pular din zona laşi, Bucureşti, 1975, continuare tematică, care a fost publicat cu pri- 

lejul organizării în anul 1973, aprilie — 


mai, la Muzeul Satului Bucureşti, a expo- 
ziţiei Portul popular moldovenesc pe 
zone etnografice. 

Primul Muzeu Etnografic al Mol- 
dovei la Iaşi a fost inaugurat la 16 fe- 
bruarie 1958. Subliniem efortul şi 
răspunderea asumată de colectivul mu- 
zeului din acel timp, condus de directorul 
Ion Chelcea care, abuziv, a fost pensionat 
la numai 55 de ani, în aprilie 1957. 

Numărul de obiecte achiziționate a 
crescut de la 654 (inventariate în 1951) la 
3048 (nr. de inventar din anul 1957). 

Postul de director a fost încredinţat 
lui Gh. Bodor. Din personalul de supra- 
veghere menţionăm pe: Eugenia Sauciuc, 
Ana Tofan, Ana Balan, Ana Bejan şi 
Constanţa Dănilă. Tot cu această ocazie 
s-a aprobat postul de gestionar, care a fost 
ocupat de Ilie Păduraru. Până atunci, am 
răspuns de tot inventarul muzeului din 
1951 şi până în anul 1957. Prin demisia 
desenatorului Horaţiu Constantinciu, pos- 
tul de desenator a fost ocupat de Victoria 
Semendeaev, absolventă a Facultăţii de 
Arte plastice. 

Etalarea obiectelor pe săli, în expo- 
ziţia de bază, a durat din septembrie până în 
decembrie 1957. La panotare ne-a ajutat 
doamna Elena Secoşanu, care atunci se pen- 
sionase de la Muzeul de Artă Populară din 
Bucureşti. Când a venit la Iaşi, a donat Mu- 
zeului cca. 10 exponate de ceramică de Kuty 
care au îmbogăţit colecția. 

Data de 16 februarie 1958, când a 
avut loc inaugurarea Muzeului Etnogra- 
fic al Moldovei şi deschiderea oficială 
pentru public, a însemnat afirmarea mu- 
zeografiei etnografice ieşene. Academi- 
cianul Romulus Vulcănescu afirma: 
„Muzeul Etnografic al Moldovei este o 
perlă a muzeografiei etnografice româ- 
neşti”. 

E ADEMIA ROMANĂ 


C. STERE 
Opere. În preajma revoluţiei. 

Ediţie îngrijită de Victor Durnea. 
Studiu introductiv de Eugen Simion. 
Postfaţă de Mihai Cimpoi. 
Bucureşti, Academia Română, 
Fundaţia Naţională pentru Știință şi Artă, 2010 


Ion N. OPREA 
Scurte medalioane. Semnal istorico-literar. 
Postfaţă: Constantin Clisu. 
laşi, PIM, 2010 


Un senior al spiritului 
VLADIMIR STREINU 


Teodor PRACSIU, Daniela OATU 
Un senior al spiritului - VLADIMIR STREINU. 
Eseu critic. 
laşi, PIM, 2010 

NESTINSA FLACĂRĂ A LIBERTĂȚII 


Grigore ILISEI 


S-a glosat mult despre lipsa de verticalitate a românilor. S-a acreditat ideea că 
aceştia au supraveţuit în istorie şi datorită faptului că au înţeles deseori să se supună 
pentru a-şi păstra obiceiurile şi fiinţa, decât să se împotrivească, fie şi cu riscul piei- 
rii. Era, poate, şi o vedere filosofică asupra rosturilor, cuprinsă atât bine în zicerea în- 
țeleptului proverb: „Capul plecat sabia nu-l taie”. S-a afirmat, şi încă se mai macină 
vorbe în această privinţă, că naţia noastră a acceptat comunismul ca pe un fel de fa- 
talitate şi n-a opus rezistenţă tăvălugului bolşevic prăvălit peste o bună parte a Euro- 
pei după ultimul război. Neadăvărat pe de-a întregul. Au existat destule complicități 
şi o resemnare aproape generală, boală de care suferim, din păcate, şi azi, când o altă 
molimă, cea a dregătoriei corupte şi incompetente pare să ne copleşească. Dar nu se 
poate trece cu vederea că au fost şi destui români care s-au opus comunismului şi so- 
vietizării ţării şi au făcut-o nu doar în taina făpturii lor, ci deschis, fără ocolişuri. Des- 
pre aceşti mucenici s-a vorbit puţin şi în şoaptă în regimul trecut. Erau numiţi 
aventurieri, extremiști, legionari, orbi, care nu vedeau cursul vremurilor. De bună 
seamă că s-or fi numărat printre cei aproape trei mii de luptători anticomuniști din 
munți şi astfel de oameni, însă cei mai mulţi dintre combatanți erau de bună credinţă 
şi mai ales nu concepeau ca ţara lor să fie ocupată. Pentru libertate erau dispuşi să dea 
prețul cel mare, viaţa. Transpare cu limpezime din acţiunea lor, despre care s-a vorbit 
şi s-a scris mai mult, dar nu îndestul, după 1989, o donquijotescă pornire, precum şi 
o credinţă curată în valori înalte şi un idealism al purității. 

Pe un astfel de om l-am cunoscut din paginile unei cărţi, una din acele tipări- 
turi ce-ar trebui să fie parte a bibliografiei şcolare, dând seamă de eroismul unor ro- 
mâni care au crezut că se pot opune comunismului cotropitor. Cartea se intitulează 
Muntele mărturisitor. A apărut la Editura „Timpul” în 2002, sub semnătura scriito- 
rului Constantin Hrehor. Eroul acesteia este luptătorul anticomunist Gavril Vata- 
maniuc din Suceviţa, cel care, vreme de şase ani, între 1949 şi 1955, a înfruntat cu 
neînfricare, alături de camarazii săi, trupele Securităţii în Munţii Bucovinei. Un per- 
sonaj mitic. A marcat copilăria şi adolescenţa de la Suceviţa ale poetului şi teologului 
Constantin Hrehor. Acesta a fost atât de puternic impresionat de curajul consăteanu- 
lui său, de setea lui de libertate, de drama sa şi a multor locuitori ai satului, care l-au 
sprijinit, plătind amarnic cu teminţa şi viaţa, că a simţit nevoia să zugrăvească poves- 
tea lor într-o carte, spre a fi de învățătură şi pildă neamului întreg. Valoarea de sim- 
bol şi model l-a atras pe Constantin Hrehor în această scriere, cum subliniază de altfel 
autorul cărţii încă de la prima pagină: „Povestitor cu harismă, cu o experienţă exis- 
tenţială ce iese din normalitate pe parcursul relatărilor care dau chip acestui «roman» 

construit din întrebări laconice şi răspunsuri colocviale, din naraţii epopeice, Gavril 
Vatamaniuc se vrea nu un nume spre neuitare, ci un rostitor de adevăr, o figură cu re- 
lief într-o galerie de temerari care şi-au pus viaţa în slujba demnităţii...”. 

Demersul lui Constantin Hrehor este unul neuitător, săvârşit în numele adevă- 
rului. Şi-a propus, ca atâtea altele de acest fel, din anii ce-au urmat căderii comunis- 
mului, să dovedească prin fapte de necontestat că românii nu s-au predat fără luptă, 
că au avut martirii lor, îndreptățiți la respectul lumii. 

Nu de mult am avut norocul să-l cunosc pe acest dârz şi de nebiruit Gavril Va- 
tamaniuc. L-am vizitat pentru a-l portretiza întru aducere aminte într-o emisiune de 
televiziune. Luptătorul din urmă cu peste 60 de ani este acum aproape nonagenar, dar 
lasă senzaţia că dogoreşte în alcătuirea sa trupească aceeaşi ardoare ce l-a determinat 
să ia drumul muntelui în 1949 şi să pornească, cu câţiva camarazi, la fel de cuteză- 
tori ca şi el, lupta cu arma în mână împotriva unui inamic infinit mai puternic. Băr- 
batul de 86 de ani este o încarnare fericită a verticalităţii şi credinţei în idealurile de 
dreptate şi libertate. Nimic nu l-a putut clinti din drumul său, nici cumplita temniţă, 
în care a stat nouă ani. A scăpat, deşi era condamnat pe viaţă, grație decretului din 
1964. A tălăzuit şi tălăzuieşte în fiinţa sa atâta dorinţă de slobozenie, de adevăr şi jus- 
tiție, că nimic altceva decât sentimentul fără de egal al libertăţii n-a prezentat o cât de 
mică însemnătate pentru dânsul. Vroia să fie liber. Această fierbinte aspirație i-a dat 
aripi, încât atunci când se afla pe vârfurile Obcinelor, foşnind de securişti, i se părea, 
cum ne-a destăinuit-o fericit, că e un dac liber. La fel ca atunci se simte şi azi. În inima 
lui arde acelaşi foc sarcu. La flăcările acestuia s-a plămădit verticalitatea ce-i şi o vir- 
tute a poporului român şi pe care el, şi alţii aidoma lui, a întrupat-o cu atâta vigoare 
şi demnitate. Sunt fapte pentru care binemerită prețuirea şi neuitarea noastră. 

Un astfel de mod de a înţelege să-ţi trăieşti în demnitate şi curaj viaţa, să-ţi 
asumi destinul, să nu fii vierme, ci om de adevăratelea, ţine de exemplaritate şi de o 
forţă lăuntrică ce nu-i una obişnuită. Aceşti semeni ai noştri, prin eroismul şi puterea 
lor de jertfă, sunt admiraţi, dar şi pizmuiţi, chiar consideraţi a nu fi întregi la minte 
de vreme ce şi-au înfrânt instinctul de conservare şi s-au expus dispariţiei fizice, mâ- 
naţi nu de interese meschine, dimpotrivă animați de o cauză, una din cele înalte. Des- 
pre faptele acestor oameni, ce-au dobândit aură mitică, s-a vorbit cu fereală şi teamă 
în comunism, dar şi cu un respect de multe ori sacerdotal, în pofida încercărilor per- 
fide şi neîntrerupte ale puterii de a terfeli imaginea lor şi a-i livra opiniei publice ca 
legionari, terorişti, exaltaţi ori nebuni. După prăbuşirea regimului totalitar despre fap- 
tele lupătătorilor a început să se audă şi au prins a se depăna cânturile epopeii bătălii- 
lor duse şi a se ridica o parte din ceţurile ce-au învăluit dramatica şi însângerata istorie 
a luptelor din munţi cu Securitatea. S-au scris cărți, au fost realizate emisiuni de tele- 
viziune şi s-au produs reparaţii morale şi materiale ce i-au privit pe puţinii supravie- 
țuitori. Însă luptătorii n-au câştigat pe deplin acel loc respectabil în istorie, de care se 
bucură, de pildă, militanţii din Rezistenţa franceză. În localităţile de baştină n-au de- 
venit figuri legendare, cum era firesc, ci adesea motiv de gâlceavă, de invidie, de ură, 

cum s-a petrecut la Suceviţa cu Gavril Vatamaniuc. Privit chiorâş de unii dintre con- 
sătenii săi, considerat primejdios a vieţui pe mai departe în satul său de Securitate, 
care l-a lăsat a înţelege că e gata să-l lichideze, acesta a fost nevoit să părăsească Su- 
ceviţa la scurt timp de la ieşirea din închisoare şi să se stabilească la Frasin, unde do- 
miciliază şi în prezent. Şi azi, la atâta amar de vreme, urmaşii unora din cei care l-au 
ajutat pe Vatamaniuc şi pe tovarăşii lui văd în consăteanul lor sursa răului de care au 
avut parte cu asupra de măsură, fiind închişi, ucişi în detenţie, părinţii şi bunicii lor. 
Are loc o stranie orbire. Este confundată victima cu adevăratul călău, care a fost re- 
gimul comunist. După 1989 s-a adăugat invidia, ceea ce nu face decât să sporească 
alienarea. Faptul că aceşti jertfitori primesc o recompensă pentru anii de temniţă, de 
pătimiri, îi transformă în duşmani ai comunităţilor în care şi-au dus sau îşi duc zile- 
lele. Suntem, aşadar, martorii unei pervertiri morale. 

Poate acest fenomen aproape maladiv n-ar fi căpătat asemenea dimensiuni dacă 
societatea ar fi aşezat faptele luptătorilor din munţi la locul cuvenit în ramele istoriei. 
La Mănăstirea Putna, la sfârşit de august 2010, la Colocviul Fundaţiei „Creaţie şi Cre- 
dință, Acad. Zoe Dumitrescu-Buşulenga — Maica Benedicta”, cu tema „Fertilitatea 
mitului”, eseistul Sorin Lavric, unul dintre comunicatori, a glosat inspirat şi substan- 
ţial pe marginea resurselor mitologice ale episodului rezistenţei anticomuniste cu arma 
în mâini, dovedindu-ne că există în rândul elitei româneşti preocupări de îndreptare a 
acestei regretabile erori. A fost o pledoarie pentru reconsiderarea luptei acestor oa- 
meni şi aducerea la cunoştinţa lumii a unui capitol sacrificial neştiut sau ignorat, ce 
ar putea, odată cunoscut, să ne proiecteze într-o lumnină a vitejiei şi neînfricării an- 
titotalitare, de unde cam lipsim pe nedrept. O temă generoasă şi importantă, abordată, 
cum aveam să-mi dau seama ulterior, nu întâmplător, ci constituind o preocupare mai 
profundă a distinsului om de cultură bucureştean. Venise la Putna şi vroia să folo- 
sească prilejul ca să stea de vorbă cu descendenţii lui Vasile Motrescu, poate cel mai 
aprig luptător din Munţii Bucovinei, figură mitologică, cel care i-a înfruntat vreme de 
peste un deceniu pe securiştii trimişi de regim să-l lichideze, împuşcându-l în cele din 
urmă şi punând astfel capăt rezistenţei din acest colț de ţară. Am aflat despre toate 
acestea după prezentarea incitantei sale comunicări, rostuită într-o nobilă tentativă de 
întemeire a unui mit al luptătorilor anticomuniști din România. l-am spus atunci lui 
Sorin Lavric că în Bucovina mai vieţuieşte unul dintre camarazii lui Vasile Motrescu, 
Gavril Vatamaniuc. Şi-a manifestat pe loc dorinţa de a-l întâlni. Acest lucru s-a în- 
tâmplat peste câteva zile, când Constantin Hrehor, cel care a zugrăvit homeric pe 
eroul Odiseii, pe Gavril Vatamaniuc, în Muntele mărturisitor, l-a dus pe Sorin Lavric 
la Frasin. A fost o vizită inițiatică, aşa cum mi-a zis apoi telefonic. Sorin Lavric a 
rămas o noapte la sfat cu cel numit în carte „haiducul bătrân”. Şi-a întărit credinţa, 
după desfătătoarele vorbiri, că mitul nestinsei flăcări a libertăţii, întruchipat de aceşti 
teribili luptători, nu e o închipuire, ci viaţă şi îi datorăm cinstirea şi situarea sa în 
sanctuarele cele sfinte ale istoriei noastre. 

VOCABULARUL LATIN CREŞTIN, 
FUNDAMENT 
PENTRU UN NOU TIP DE LIMBAJ 


Lucia DĂRĂMUŞ 


Motto: Linqua interpres est animi. 
(Limba este tălmaciul sufletului.) - Horatius 


Literatura latină, nu e nevoie de nici o demonstraţie, se cunoaşte, prin toate 
genurile pe care le dezvoltă, stă la baza literaturii de astăzi. Practic ceea ce avem astăzi 
nu constituie o noutate — Nihil novi sub sole. 

De asemenea, prin expansiunea în tot Imperiul Roman a noii religii — creştinis- 
mul — se conturează o literatură nouă, cu principii noi, literatura latină creştină ex- 
primîndu-se prin genurile şi formele cunoscute pe de o parte şi literatura patristică, 
strict dogmatică, pe de altă parte. 

În acest context apare o nouă limbă, latina creştină, cu o gramatică aparte, cu 
o stilistică de asemenea proprie, desigur, pe linia latinei autorilor clasici. Studierea 
apariţiei, dezvoltării şi evoluţiei acestei limbi care se abate de la normele gramaticii 
şi stilisticii clasice este importantă deoarece face obiectul limbii creştine, o limbă 
tehnică, din cadrul tuturor sistemelor lingvistice, unde creştinismul a pătruns. 

Dicţionarele occidentale, în genere, fac distincţie între latina eclezială şi latina 
creştină. Schrijnen (Charakteristik des altchristlichen Latein, Nijmegen, 1932) de- 
osebeşte Kirchlatein de Christlatein. 

Originalitatea limbii latine creştine constă nu atît în crearea unor termeni noi 
(aceştia, în măsura în care sînt, aparțin de dogmă şi, subscriind Monseniorului Schrij- 
nen, fac parte din latina ecleziastică — Kirchlatein) cît mai degrabă în crearea unei 
lumi noi prin reinventarea stilisticii, prin reinventarea limbajului, recurgînd în special 
la planul figurat, la împrumuturi din limba greacă, apelînd la autorii necreştini, filosofi 
greci şi latini, din vocabularul cărora au preluat termeni abstracţi. 

La sporirea vocabularului latin creştin au contribuit traducerile, care fac obiec- 
tul separat al unui studiu, neincluzîndu-se în literatura creştină propriu-zisă, traducerile 
începînd cu secolul al II-lea. E vorba de transpunerea în latină a textelor greceşti cum 
ar fi: Biblia, Păstorul lui Hermas etc. după cum subliniază Ch. Mohrmann — 7raits 
caracteristiques du latin des chretiens, Miscellanea Mercati, I, Vatican, 1946. 

Baza conceptuală creştină, şi ne referim aici la sistemul lingvistic latin, trebuie 
să ţină cont de: 

Stil — Aici avem în vedere vocabularul, mijloacele de îmbogăţire, planul figu- 

rat, planul afectiv — modalitatea de expresie specifică noii religii, creştinismul — latura 
mistică şi întrebuinţarea simbolurilor. 

Gramatică — Acest context, după cum au arătat specialiştii, nu propune o for- 
mulă originală, ci avem, mai degrabă, abateri de la norma clasică, deja consacrată prin 
autorii literaturii clasice. 

Un alt punct de vedere constă în maniera de traducere, considerînd că modi- 
ficări gramaticale au survenit şi sub imboldul contaminării între limbi, sistemul gra- 
matical în care urma să se transpună, şi nu în ultimul rînd maniera de a se raporta la 
universal, de a percepe lumea, mentalitatea specifică acelui sistem. 

Lucrările de specialitate, care au consacrat mii de pagini studiind vocabularul 
autorilor creştini, subliniază creativitatea lexicală în urma imprumutului din limba 
greacă. Chr. Mohrmann semnalează un aspect care ţine de latura tehnică a latinei creş- 
tine, dar şi de orizontul filosofic al acesteia, considerînd că în mod special s-au păs- 
trat termeni greceşti care desemnează ierarhia, slujitorii, instituţiile clericale, termeni 
şi acţiuni concrete. Pentru latura abstractă a dogmei sînt utilizate cuvinte latinești, 
care însă beneficiază de noi conotaţii. 

Aşadar se au în vedere doar acele împrumuturi din greacă ce s-ar putea încadra 
în cîmpul semantic al reprezentării ierarhice, sau al reprezentării instituţiilor clericale. 
În cele ce urmează ne vom orienta privirea doar asupra cîtorva termeni în vederea 
exemplificării. 


kk 


Lat. diaconus 

Termenul diaconus reprezintă un împrumut făcut de latina eclesiastică din 
greacă: gr. diakonos care are următoarea reprezentare semantică, în conformitate cu 
Dictionnaire etymologique de la Lanque Grecque, E. Boisacq, Paris, 1916: 

Adj. - cel care face un serviciu 

Subst. — 1. Servitor, cel care serveşte la masă 
2. diacon 
3. diaconiţă 

Dacă iniţial gr. diakonos indica pe cel care servea la masă, în perioada elenis- 
tică ajunge să desemneze anumiţi oficianţi de cult în temple (B. Reicke, Diakonie, 
Festfreude und Zelos, 1951) anticipîndu-se sensurile creştine pentru gr. diakonos, lat. 
diaconus. 

Dinspre slujirea cu o încărcătură strict şi vădit materială, se ajunge la slujirea 
spirituală, indicîndu-i pe cei puşi în funcţii cultice. În acest sens, desemnînd două cat- 
egorii ierarhice, vine textul din Filipeni: “Paulus, et Timotheus servi lesu Christi, om- 
nibus sanctis in Christo lesu, qui sunt Philippis, cum episcopis, et diaconibus.” (Ad 
Philippenses 1:1 in Novum Testamentum Graece et Latine, Nestle- Aland, Stuttgart, 
1906). “Paul şi Timotei, robi ai lui lisus Christos, către toţi sfinţii în Christos Iisus, care 
sînt în Filipi, împreună cu episcopii şi diaconii. 

F.J.A. Hort (The Christian Ecclesia, 1897, p.198) este de părere că cei doi ter- 

meni, pe de o parte gr. episkopois, pe de altă parte gr. diakonois, se referă strict la 
structura dihotomică a Bisericii — de conducere şi de slujire şi nu la ierarhie. 

În sprijinul ideii că diakonos este un termen deja specializat tehnic, în cadrul 
latinei N.T. şi intră în ierarhie alături de alte cuvinte ca: presbiteros, episkopos etc, 
există pasajul din 7 Zimotei 3 în care se realizează portretul episcopului şi al dia- 
conului, calităţile şi virtuțile unor persoane investite în aceste slujbe duhovniceşti: “Et 
hi autem probentur primum: et sic ministrent, nullum crimen habentes” (Ad Timo- 
theum 1,3:10). 

Varianta grecească pentru ministrent propune diakoneitosan. Aşadar, după ce 
vor fi demonstrat că au virtuţi clare, fără să li se aducă vreo învinuire, pot să fie dia- 
coni. 

Latina eclezială prin Clement, Ignatius şi alţii, sugerează aceeaşi abordare, ca 
ultim sens al lui diakonos, prezentînd funcţia lui ierarhică, foarte clară, după cum vom 
putea observa din cele ce urmează. 

“ Si quis loquitur, quasi sermones Dei: si quis ministrat, tamquam ex virtute, 
quam administrat Deus: ut in omnibus honorificetur Deus per lesum Christum cui est 
gloria, et imperium in saecula saeculorum...” (Petri Epistula |, 4:11). 

“Dacă cineva vorbeşte (să vorbească) precum sînt cuvintele lui Dumnezeu, 
dacă slujeşte (să slujească) potrivit virtuţii pe care i-a oferit-o Dumnezeu, ca să fie 
glorificat Dumnezeu în toate, prin lisus Christos, a căruia este slava şi puterea în vecii 
vecilor...” 

Trebuie subliniat faptul că se face distincţie între slujirea unui bărbat în bise- 
rică şi slujirea unei femei. Diaconatul în mod direct şi exclusiv ierarhic, în măsura în 
care termenul devine sinonim cu ucenic sau înger prin extensie interpretativă. În acest 
sens există lat. minister — slujitor, ucenic, slugă, discipol. 

“(...) regnum meum non est de hoc mundo, si ex hoc mundo esset regnum 
meum, ministri mei utique decertarent ut non traderer ludaeis nunc autem regnum 
meum non est hinc.” 

(Secundum lonnem 18:36 in Novum Testamentum Graece et Latine, Nestle- 
Aland, Stuttgart, 1906). 

“Împărăţia mea nu este din lumea aceasta, dacă împărăţia mea ar fi din lumea 
aceasta, slujitorii (ucenicii) mei s-ar lupta ca să nu fiu predat iudeilor acum, însă îm- 
părăţia mea nu este de aici.” 

În contextul oferit latinescului minister i se atribuie o triadă semantică: 

e sensul de ucenic 

e sensul de înger, raportat la împărăţia care nu este de aici 

e sensul de discipol 

Mai interesant devine termenul diakonos, cînd este pus în legătură cu o femeie. 

În Epistola lui Pavel către Romani întîlnim un fragment, unic în Biblie, unde 
se vorbeşte despre slujirea în Biserică a unei femei, însă trebuie avut în vedere rapidi- 
tatea cu care se trece peste acest moment, faptul că apare o singură dată, apoi nu se 
pune accent pe diaconat la femeie, nefăcîndu-se o listă a virtuţilor. De asemenea, este 
foarte interesant că în greacă avem diakonos şi cînd vizează slujirea la bărbat, dar şi 

în acest caz singular pentru slujirea femeii, pe cînd în traducerea latină se face dis- 
tincţie, diaconus fiind specializat, doar pentru bărbaţi. 

În greacă adj. Diakonos, on, avînd aceeaşi terminaţie şi pentru masculin şi pen- 
tru feminin, poate fi întrebuințat şi în caz excepţional, pentru o “slujitoare a Domnu- 


= 99 


lui. 

În latină termenul diaconus este substituit prin sintagma esse in ministrio — a 
fi în slujba, pentru a se evita confuzia cu masculinul, deoarece, în latină adjectivele de 
declinarea a II-a substantivate sînt numai masculine. 

Lat. diaconus pe lîngă extensia semantică minister, mai uzitează termenul 
servus Şi varianta conservus, care reprezintă un construct din prepoziția cum, prove- 
nită din arh. com care devine con cînd este urmat de d, j, £, g, s, , v, ca în exemplele 
con — clamo, con-duco, con-fero, con-venio, con-servo... 

Aşadar, conservus este un construct din arh. con, care înseamnă “împreună cu” 
şi servus- “rob”, “slujitor”, “lucrător”, “servitor”. 


> 


XXX 


Lat. baptizo 
Provine din gr. Paptizo, la rîndul său din baptizein, care înseamnă “a se scu- 
să plizo, p , 
funda”, “a uda” iar în limbajul ecleziastic “ a boteza”, faţă de greaca clasică. 


Evocări la Muzeul „Calistrat Hogaş“, Piatra Neamţ. 
20 de ani de la moartea poetului Aurel Dumitraşcu. 
Coordonator: Adrian Alui Gheorghe 
(Foto: Emil Nicolae) 

Actul botezului are legătură, fără îndoială, cu loan Botezătorul, cel care predi- 
ca şi boteza în pustia Iordanului, conform scrierilor biblice. Iordanul, care se varsă în 
Marea Moartă, se află la o depărtare de 12 km de Khirbet, spaţiul în care trăiau adep- 
ţii grupării esenienilor, după afirmaţia lui Filon din Alexandria şi a lui losephus 
Flavius. 

Potrivit lui ]. Thomas (Le mouvement baptiste en Palestine et Syrie, 150 avant 
Jesus Christ — 300 apres Jesus Christ, Gembloux 1935) între esenieni, identificaţi de 
cercetătorii moderni cu pustnicii de la Qumran, şi loan Botezătorul ar fi existat legă- 
turi atât de ordin spiritual, cît şi practic. loan Botezătorul practica botezul precum ese- 
nienii scufundările periodice (...). 

Aşadar botezul are diverse conotaţii fiind practicat în antichitate de diferite co- 
munităţi religioase. În interiorul comunităţii formate în jurul lui lisus Galileanul, 
botezul era un rit foarte important cerut adepților, celor convertiți la noua religie. Însă 
botezul, aşa cum arată descoperirile arheologice, precum şi scrierile religioase, îşi are 
rădăcinile în iudaism. Cei care intrau în religia iudaică, în perioada dintre Vechiul Tes- 
tament, erau botezați prin cufundarea în apa unui rîu, ca simbol al spălării spirituale. 

loan Botezătorul, prin actul botezului practicat de el, reprezintă o punte de legă- 
tură între actul cufundării la iudei şi cel al creştinilor, fiind un antemergător al botezu- 
lui creştin. 

Spre deosebire de riturile de cufundare ale celorlalte grupări religioase, botezul 
creştin aduce elemente noi, fiind nu doar o spălare spirituală, ci o transformare, după 
cum precizează Pavel. Adeptul, cel care urmează să fie botezat, va suferi moartea şi 
îngroparea o dată cu intrarea în apă şi revenirea la o viaţă nouă, înviere în momentul 
în care iese de sub apă (...). 

Revenind la actul Noului Testament care a favorizat în limbă apariţia termenu- 
lui baptizo, acesta cunoaşte moduri de manifestare diferite: 


Botezul lui loan — un rit care se realizează prin intermediul apei: „Respondit 
eis loannes, dicens: Ego baptizo in aqua: medius autem vestrum stetit, quem vos nesci- 
tis.” (Secundum loannem 1:26 in Novum Testamentum Graece et Latine, Nestle- 
Aland, Stuttgart, 1906). “Ioan a răspuns acestora, zicînd: Eu botez cu apă, însă în mij- 
locul vostru stă cineva pe care voi nu-l ştiţi. ” 

În contextul de faţă baprizo are sensul de “a scufunda în apă”, reprezentînd un 
act de purificare, de curăţire. Acesta îşi are originea în tradiţia iudaică — (Cf. Is 4:4; 
30:27; Dan. 7:10) 


Botezul cu Spiritul Sfint 

După cum s-a putut observa, botezul realizat de loan nu reprezintă un act mîn- 
tuitor, ci o prefigurare a celor ce vor urma. Contrar acestuia, botezul cu Spiritul Sfînt 
implică intervenţia directă a cerului: “(...) ipse vos baptizabit in Spiritu Sancto (...)”; 
“EI vă va boteza întru Sfîntul Spirit.” Epistola către Romani face referire la scufun- 
dare ca la îngropăciune, un prag dintre o parte şi alta: “Consepulti enim sumus cum 
illo per baptismum in mortem: ut quomodo Christus surrexit a mortuis per gloriam Pa- 
tris, ita et nos in novitate vitae ambulemus.” (Ad Romanos 6:4) 

“Căci prin botezul în moarte am fost îngropaţi împreună cu Acesta, după cum 
Christos s-a ridicat dintre morţi prin gloria Tatălui, tot astfel şi noi să umblăm prin în- 
noirea vieţii.” 

Pasajul din Coloseni, va evidenția, pe lîngă aspectul amintit mai sus, şi 


Na 

revenirea la o nouă viaţă: 

“(...) consepulti ei in baptismo, in quo et resurrexistis per fidem operationis 
Dei, qui suscitavit illum a mortuis.” (Ad Colossenses 2:12) 

“Îngropaţi cu el în botez, am înviat prin el, prin credinţa salvării lui Dumnezeu, 
care l-a ridicat pe acesta din morţi.” 

Emergenţa sensului termenului baptizo, în cele două exemple, ridică spre 
problematizare două aspecte cu două conotaţii: 

A fi îngropat împreună cu Christos în botez, de unde, prin extensie, a muri 
împreună cu Christos faţă de cele prezente. 

eA învia împreună cu Christos, a te ridica din cufundare la o viaţă nouă, 
lăsîndu-ţi cele dinainte în groapă. 

Aceste două accepţiuni semantice conferă sintagmei botez cu Spiritul Sfint un 
nou atribut, acela de unire — unire în moarte, unire în viaţă. De reţinut că este vorba 
de botezul cu Spiritul Sfînt şi nu cu apă, deci investirea sau pecetluirea cu Spiritul 
Sfînt. 

Sintagma a fi botezat cu Spiritul Sfint presupune sinonimia cu a te uni cu Spir- 
itul Sfint, a fi în Christos. 


Botezul cu focul 

Dacă botezul cu apă însemna “purificare”, botezul cu Spiritul Sfînt “unire cu 
Christos”, botezul cu foc va avea alte accepţiuni. (Cf. Mt. 3:11). “Ignem veni mittere 
in terram, et quid volo nisi ut accendatur? Baptismo autem habeo baptizari. (...)” (Se- 
cundum Lucam 12:49-50). “Am venit să arunc foc pe pămînt şi ce vreau decît să fie 
aprins? Însă am botezul cu care să fiu botezat.” 

Expresiile baptizabit (...) igni (Mt. 3:11) şi mittere in terram (Lc. 12:49), 
printr-o relaţie semantică directă, înfăţişează pedeapsa. Baptizabit (...) igni va căpăta 
sensul de a pedepsi. 

Avînd în vedere textele date, termenul baptizo reliefează următoarea structură 
semantică: 

a scufunda 

a uda 

a purifica 

a muri față de păcat 

a învia la o viaţă nouă 
a pedepsi 

Din aceeaşi sorginte Macedo-românii au dezvoltat forma păredzu şi, conform 
cu Lazăr Şăineanu (Semasiologia Limbii Române, Timişoara, Editura De Vest, 1999) 
“românii din Istria, afară de puţin cunoscutul batez şi botez, întrebuinţează, în general, 
vorba cărşti din slavicul Krustiti, literal “a creştina”, care, ca şi în româneşte, e iden- 
tic cu “a boteza”. 

În tradiţia populară românească, prin actul botezului, Biserica dă pruncului o 
mamă spirituală şi un tată spiritual, naş sau cumătru, provenit din latina eclezială com- 
pater, de la com şi pater. 

Acest obicei se reflectă şi în literatura populară ca în balada Român Gruie 
Grozăvanu: 

“Creştinează / Şi botează...” Pe lîngă această desemnare pur religioasă, ter- 
menul mai are o conotaţie peiorativă, semnalată de Lazăr Şăineanu în opera citată: 
“Botez, ironic, udătură, bunăoară, într-o snoavă de Ispirescu: Îndată se pomeniră în 

apă; cei mai mulți se scăldară scăldatul din urmă, vro ciţiva scăpară numai cu un 
Boleziia ""(u) 
Dacă în toate aceste exemple termenul îşi găseşte aplicabilitatea într-o manieră 
concretă, exemplul următor intră într-un unghi teologic, descoperind sensul des întîl- 
nit în Noul Testament, soteria ca escatologie. 
Iniţial salus, utis, substantiv feminin, înseamnă “sănătate”, “scăpare”, “plecă- 


>> ce 


A. 


> 


ciune”, “salutare” în sens de rămas bun. E importantă o scurtă trecere în revistă a ter- 
menului şi a familiei lexicale, în vederea evidenţierii bogăției semantice, care a stat la 
baza noului concept. 

e “Multam salutem foro dicere” — (Cic.) — A spune rămas bun forului. 


e “* Mea salus” — (Plaut) — Draga mea / Salvarea mea 


e “ Fuga salutem petere “ — (Nep.) — A-şi căuta salvarea în fugă. 
Din aceeaşi familie fac parte: 


e “salutaris” — aducător de sănătate, util, folositor 


e “salutifer, construct din salus şi fero” — folositor pentru sănătate 

e “saluto” — a saluta, a trimite cuiva salutare, a chema în ajutor, a se închina 

e “salutator” — cel ce salută şi sensul se dezvoltă pînă ajunge a-l desemna pe 
cel care salută prea des, devenind client şi chiar lingușitor prin extensie. 

e “salutatio” — salutare, închinăciune 

e “salutariter” — cu folos 

e “salutatorius”- privitor la salutări 

Pe aceeaşi rădăcină există şi termenii: 

e “salveo” — a fi sănătos 

e “salvo” — a salva, a mintui 

e “'salvus” — teafăr, sănătos. 

Lexicon totius latinitatis, Roma, 1940, vol I-VIII, îl pune în legătură cu sanscr. 


Sarva, care înseamnă întreg, bun, nevătămat, ca în exemplele: 


e “salvus sis” — în bună stare (Ter.) 
e “'salvus sum” — am scăpat (Ter.) 


e “ salve!” , imperativul de la “salveo” — fii sănătos! 
Li3 39 ce » A d 
e “salve”, adv. de la “salvus” — în stare bună. 


Pe baza acestei bogății semantice şi plecînd de la conotaţiile versiunii greceşti 
a scrierilor religioase, latina eclezială preferă calcul semantic, îmbogăţindu-l pe sa/us 


(m), 


Un sinonim pentru salus este redemptio, care în scrierile patristice cîştigă tot 
mai mult teren, aproape substituindu-l pe sa/us. Probabil, autorii creştini îl preferă pe 
redemptio, pentru că acesta, pe lîngă toate sensurile lui salus pe care le preia, mai im- 
plică înţelesul de cumpărare şi răscumpărare. Deşi rar, îl întîlnim totuşi în Epistola 
către Romani — “Lustificati gratis per gratiam ipsius, per redemptionem, quae est in 
Christo Iesu (...)” — (Ad Romanos 3:24). “Sînt neprihăniți, fără plată, prin grația sa, 


prin răscumpărarea care este în Christos lisus.” 


În privinţa celorlalte modalităţi lingvistice prin care vocabularul latin creştin 
s-a conturat, acestea, desigur, sînt multiple, implicînd domenii ca formarea cuvintelor, 
limbajul figurat, stilistica, morfologia, sintaxa etc. Toate acestea, însă, necesită studii 


de sine stătătoare. 


Cert este că asemenea studii sînt necesare în orice sistem lingvistic, pentru 
cunoaşterea evoluţiei limbii, dar şi a unui sistem filosofico-religios. 

O SCRISOARE A LUI AUGUST STRINDBERG 


lleana STĂNCULESCU 


Fondul Constantin I. Karadja! din patrimoniul Arhivelor Statului din Bucu- 
reşti cuprinde scrisori adresate prinţesei Mary Karadja, semnate de personalităţi ale 
epocii, precum scriitoarea Selma Lagerlâf?, sculptorul Carl Milless, exploratorul Sven 
Hedin“ ş.a. 

Reproducem mai jos textul unei scrisori, semnate de August Strindberg5, în 
care dramaturgul îi mărturiseşte lui Mary Louise Smith Karadja că Visul ar fi cea mai 
frumoasă piesă de teatru pe care a scris-o şi îi sugerează să o citească. 

Din modul în care se adresează, Strindberg pare a fi purtat o corespondență 
largă cu soţia lui loan Karadja, dar în fondul de arhivă citat nu am găsit decât această 
scrisoare“. Analizând cele 22 volume de corespondenţă Strindberg, precum şi scriso- 
rile Strindberg din arhivele suedeze, mai ales din Kungliga Biblioteket din Stockholm, 
aflăm că Mary Karadja i-ar fi scris dramaturgului mai multe epistole. 

Datând din 14 ianuarie 1910, scrisoarea a fost trimisă din reşedinţa dramatur- 
gului suedez, din Stockholm (Drottninggatan 8-4). Blocul, cu şase nivele şi orna- 
mentaţie art noveau, construit pe colţ, la intersecţia între Drottninggatan şi 
Tegnergatan, a fost denumit simbolic de Strindberg: Turnul albastru. Din 1973 adă- 
posteşte Muzeul Strindberg, în memoria ultimilor patru ani din viaţă (iulie 1908 — mai 
1912) petrecuţi aici de dramaturg. 

Spațiile interioare au fost reconstituite exact, astfel încât pe biroul de la etajul 
patru putem vedea şi astăzi atent orânduite toate instrumentele de scris folosite de 
Strindberg: tuşul vişiniu închis, cu care este redactată şi scrisoarea pe care o edităm, 
precum şi hârtia suedeză făcută de mână, din oraşul Lessebo, neliniată, pe care August 
Strindberg o folosea pentru corespondenţă. 

Strindberg se va muta pe Drottninggatan 8-4, din Casa Roşie de pe Karlavăgen, 
pe 11 iulie 1908, la 59 de ani, profund îndurerat de separarea de actriţa Harriet Bosse, 
cu care se căsătorise la 6 mai 1901. 

Visul (Ett dromspel) este o dramă iniţiatică compusă de August Strindberg în 
1901, considerată şi astăzi de literatura de specialitate precursoarea dramei expresio- 
niste, trădând prețuirea dramaturgului suedez pentru filosofia lui Emanuel Sweden- 
borg”. 

Visul, ca şi Preafericitul (Lycko) Per, piesă menţionată şi ea în scrisoare, este 
o dramă iniţiatică, vorbind despre călătoria pe pământ a lui Agnes, fiica zeului Indra. 
Agnes, interpretată în premiera piesei (17 aprilie 1907) de actriţa Harriet Bosse, co- 
boară pe pământ pentru a vedea cum trăiesc oamenii. 

Visul poate fi înţeleasă mai bine dacă o vizualizăm în contextul mărturiilor tul- 
burătoare din jurnalul scris de August Strindberg. Aflăm astfel că piesa este compusă 

într-o perioadă în care dramaturgul suferă de o depresie acută, după despărţirea de iu- 
birea vieţii sale, actriţa Hariette Bosse. 

La 22 august 1901, Strindberg notează în Jurnal: (...)Am reluat Drama Cori- 
dorului şi Instalarea [nume date în timpul lucrului, dramei Visul]. De mai multe ori 
m-a apucat o poftă furioasă de a dormi. Am citit ceva despre Beethoven. La ora prân- 
zului, am primit o scrisoare de la Harriet, ea îmi scrie că: „am plecat pentru tot- 
deauna ... Ce se va întâmpla acum? Ce voi face cu toată povestea asta pe care am 
luat-o în serios cu atâta religiozitate? 

Este ziua de naştere a tatălui meu şi ziua onomastică a lui Harriet. 

Însemnările din 23 — 30 august 1901, din Jurnalul ocult, cuprind obsesiv sin- 
tagma am plâns mult... 

O primă etapă a piesei este finalizată, după cum mărturiseşte în Jurnal, între 23 
sept — 5 oct. 1901 şi se bazează pe un contact direct cu budismul (contact pe care au- 
torul, prin diverse lecturi, îl avea încă din anul 1870), sau indirect, intermediat de in- 
terpretarea ideilor budiste oferite de textele filosofului Schopenhauer. 

Citind mărturiile din Jurnalul ocult, aflăm că autorul a avut în vedere şi posi- 
bilitatea unui alt titlu: Castelul care se înalță, la care a renunţat treptat în favoarea Vi- 
sului, considerând că acesta reflectă cel mai bine structura internă a piesei — o dramă 
inițiatică, alcătuită pe scheletul unei reprezentări onirice. 

Etapa finală a redactării piesei Visul se încheie în jurul datei de 20 nov. 1901, 
iar premiera va avea loc la Stockholm la 17 aprilie 1907. 


Cine a fost prinţesa Mary Karadja? 

Mary Louise Smith Karadja, fiica cea mai mică a senatorului suedez Lars Ohl- 
sson Smith şi a primei sale soţii Maria Lovisa Collin, s-a născut la Stockholm, la 12 
martie 1868”. Încă de la vârsta de 5 ani, Mary Louise Smith dovedeşte talent deose- 
bit pentru limbi străine. Ajunge să vorbească fluent franceză, engleză, greacă, olan- 
deză, germană, spaniolă, italiană şi latină. 

În anul 1887 stârneşte mari comentarii în societatea suedeză a vremii, prin tre- 
cerea la ortodoxie şi prin căsătoria sa cu reprezentantul Imperiului Otoman la Stock- 
holm: loan Karadja Paşa!”. Cei doi soţi vor avea trei copii născuţi la Haga, unde aveau 
pe atunci reşedinţa: Constantin Jean Etienne Othon Herbert (19 februarie 1888 - 15 de- 
cembrie 1889), Constantin Jean Lars Anthony Demetrius!! (24 noiembrie 1889 — 28 
decembrie 1950) şi Despina (13 nov. 1892 — 1983). Constantin Karadja se va căsători 
cu fiica lui Aristide Caradja!?, Marcelle. 

În articolul omagial apărut în nr. 47 al ziarului Idun, din 20 nov. 1896, cu oca- 
zia revenirii în Suedia a prinţesei, se vorbeşte despre multiplele calităţi ale sale, ac- 
centuându-se talentul deosebit pentru artele plastice. 

Mary Louise Smith Karadja are şi reale înclinații literare, exprimându-se cu 
mare eleganţă în suedeză, franceză şi engleză, după cum o dovedesc volumele pe care 
le-a editat: volumul de aforisme în limba franceză Etincelles; piesa de teatru!* care a 
avut multiple reprezentări în Anglia: Victory; poemul mistic din 1909, scris iniţial în 


<> 

suedeză în 1899 (Mor ljuset) şi tradus de Mary Karadja în engleză - Towards the 
Light'*, precum şi poeziile sale!5. 

Poemul mistic Mor ljuset (Spre lumină) este de fapt o viziune pe care autoarea 
susţine că a avut-o în 1899, în capela Castelului de la Bovigny, când se ruga la mor- 
mintele soţului şi băiatului lor cel mare. În prefaţă, Prinţesa Karadja afirmă că cine ci- 
teşte poemul ar putea crede că este rodul unei îndelungi meditații, dar de fapt acesta 
i-a fost dictat” în acea noapte de Sânziene, din 1899. 

Mary Smith dovedeşte (cu precădere după pierderea fiului cel mare, în 1889, 
şi a soţului, în 1894) o înclinaţie profundă spre transcendental, fiind o personalitate im- 
portantă a miscării spiritualiste din Suedia, pe linia Swedenborg. Scrie în acest sens, 
drama cu subiect biblic Regele Solomon, eseul The Esoteric Meaning of the Seven Sa- 
craments şi The Ancient Therapeuts! şi alte scrieri. Alături de Lizzy Lind af Hageby 
şi Anna Synnerdahl, a editat, între anii 1902 — 1904, periodicul spiritual: XX” sefler. 

După moartea soţului ei în anul 1894, Mary Smith nu s-a mai recăsătorit. 

S-a stins din viaţă la Locarno în 1943. 


Reproducem mai jos textul scrisorii în limba suedeză şi traducerea 


Madame 


Ert intresse for min dramatik ăr jag tacksam fâr, men Lycko-Pers resa ăr upp- 
tagen fâr England. For Gvrigt vill jag som framgăr inte bli presenterad med ett torftigt 
folkstycke som Lycko-Per!”. 

Om ert intresse ăr lika starkt, anbefăller jag er som teosof mitt stârsta och 
vackraste stycke Drâmspelet, som hărmed Gversândes. Men stycket kan inte ges utan 
att det lilla forordet trycks pă programmet, să att publiken făr veta att pjăsen fore- 
stăller en fârvirrad drâm. Samma volym innesluter ocksă tre av mina stârsta och băsta 
dramer. Lât mig nu hâra ert intryck af Drâmspelet!5. Det blev slutligen gifvet pă 
Svenska teatern under bemedling av en teosof. 


Eder trotte Strindberg Drottninggatan 8 —4, 14 januari 1910 


PS Alla mina dramer finns pă tyska, i tre volymer ocksă pă franska. 


* 


Doamnă, 

Sunt recunoscător pentru interesul pe care îl manifestaţi pentru piesele mele, 
dar Călătoria lui Lycko-Per!” este deja preluată în Anglia. De fapt, după cum se vede, 
nu doresc să fiu reprezentat cu un text accesibil precum Lycko-Per. 

Dacă interesul dumneavoastră rămâne la fel de intens, vă sugerez ca teosof 
cea mai mare şi frumoasă piesă a mea, Visul, pe care v-o şi transmit. Piesa nu poate 

blicul să îşi dea seama că piesa reprezintă un vis confuz. Volumul transmis conţine şi 
trei din cele mai mari şi mai bune drame scrise de mine. Aş dori să aud părerea dum- 
neavoastră despre Visul. A fost în cele din urmă reprezentată pe scena Teatrului Sue- 
dez, prin intermediul unui teosof. 


Al dumneavoastră obosit Strindberg, Drottninggatan 8-4, 14 ianuarie 1910 


PS. Toate dramele mele se găsesc în limba germană şi în franceză în trei vo- 
lume. 


! Pentru inventarul documentelor aparţinând fondului Karadja de la Arhivele Statului din Bucureşti, 
Biblioteca Academiei Române şi Biblioteca Naţională a României, fondul Saint Georges, vezi: 
Georgeta Penelea-Filitti, Lia Brad-Chisacof, Comorile unei arhive. Fondurile Constantin I. Ka- 
radja, Editura Demiurg, Bucureşti, 1996 (în cont.: GPF, LBC, Comorile). 

> Selma Oittilia Lovisa Lagerlăf (20 nov. 1858 — 16 martie 1940). 

3 Carl Emil Wilhelm Milles, născut Andersson (23 iunie 1875 — 19 sept. 1955). 

+ Sven Anders Hedin (19 feb. 1865 — 26 nov. 1952). 

5 Johan August Strindberg (22 ian. 1849 — 14 mai 1912), scriitor, dramaturg şi eseist suedez. 

* GPF, LBC, Comorile, p. 250: dosar 225. 

7 Emanuel Swedenborg (29 ian. 1688 — 29 martie 1772), om de ştiinţă suedez, filosof şi mistic creş- 
tin. În jurnal, pe 3 ianuarie 1901, notează: (...) Swedenborg bântuie ca o stafie. Dar chiar şi 
Bosse. Vezi: August Strindberg, Jurnal ocult, editura Univers, Bucureşti, 1997, traducere şi note: 
Gabriela Melinescu, după ediţia Okulta dagboken, Bonniers Frlag, 1963, p. 19 (în cont.: Jur- 
nal ocult). Pentru Strindberg şi Swedenborg vezi şi Mircea Eliade, Jurnal. 1970-1985, editura 
Humanitas, Bucureşti, 2004, vol. II, p. 23 — 25 etc. (vezi Indice de nume). 

* Okulta dagboken (Jurnalul ocult) a fost început la Paris, când August Strindberg locuia pe str. 
Assas, la Hotelul Orfila, la 21 feb. 1896 şi lucra la redactarea dramei Inferno. Titlul însuşi tră- 
dea-ză intenţia autorului de a vorbi în scris despre anumite experienţe paranormale care au in- 
tervenit în experienţa sa cotidiană. Jurnalul se va încheia pe 11 iulie 1908, atunci când Strindberg 
se desparte definitiv de apartamentul de pe Karlavăgen, în care locuise cu soţia sa Harriet Bosse, 
şi se mută la etajul patru al pensiunii din Drottninggatan 8-4, în speranţa că durerea divorțului i 
se va diminua prin schimbarea ambientului. 

Pentru versiunea în lb. rom., vezi: Jurnal ocult. 

” Pentru profilul prinţesei, vezi: Joakim Langer, Pelle Berglund, Constantin Karadja bara ett liv till, 
Sivart Fârlag, Stockholm, 2009, p. 21-35 (cap. Mary Smith şi prinţul Karadja); Inga Ryberg, 
Mary Smith Karadja: brânnvinskungens dotter som blev prinsessa, Carlshamniana, nr. 22, p. 
127-166, 2007. 

10 Pentru arborele genealogic al familiei, vezi: 

http://wwww.ghyka.com/Familles/Caragea/Caragea_01.pdf 

1 Este vorba de Constantin I. Karadja, diplomat român, bibliofil, autor a numeroase studii despre 
cultura română veche şi despre relaţiile dintre Ţările Române şi statele europene. Actul de naştere 
se află la Arhivele Statului din Bucureşti, fondul Karadja, vezi: GPF, LBC, Comorile, p. 218: 
dosar 242. 

"2 Prinţul Aristide Caradja (28 septembrie 1861 — 29 mai 1955) celebrul entomolog şi jurist român, 
membru de onoare al Academiei Române, care a lucrat mare parte din viaţă pe domeniile de la 
Grumăzeşti. Vezi şi studiul lui Alexandru Marinescu: http://www.revistamuzeelor.ro/arhpdf/ 

2005_01_08.pdf. 

15 Pe lângă această piesă, Mary Karadja compune în suedeză piesele: Seger: skădespel i 3 akter, 

Fritze, Stockholm, 1897, 4. B. C. Postrestante. Lustspel i 3 akter, Fritze, Stockholm, 1898, Efter 

uppvaknandet: skădespel i 3 akter, Fritze, Stockholm, 1898, Seger: skădespel i 3 akter, Fritze, 

Stockholm, 1897, care au fost reprezentate pe scenele suedeze. 

Pentru versiunea engleză a textului suedez, realizată de Prinţesa Karadja, vezi: 

http://books.google.ro/books?id=yQxQuY 9ubgoC&printsec=frontcover&dq=Karadja&source= 

bl&ots=NInH890puw&sig=WIMGjW dkzBhbDMleOye6rhn7NZO&hl=ro&ei=Y 3XxS_KwN4J 
kmgOlgsXx0Cw&sa=X&oi=book_result&ct>result&resnum= 1 &ved=0CBMQ6AEwADgK?v= 
onepage&q&f=false 

La Biblioteca Academiei Române, sub cota 273115, se află o ediţie din 1914, apărută la Londra, a 
poemului Towards the light, cu autograful autoarei şi următoarea dedicație: To Conteas Canango 
with every good wish from the author. 

15 Două dintre acestea Er stjărnfall (O stea căzătoare) şi Fragment (Fragment) sunt reproduse în 
articolul: http://www.ub.gu.se/fasta/laban/erez/kvinnohistoriska/tidskrifter/idun/ 1 896/pdf 

/1896_47.pdf 

!* Este vorba despre o prelegere pe care Prinţesa a ţinut-o în faţa Societăţii de psihoterapeuțţilor, la 
Caxton Hall, Londra, pe 6 dec. 1909, editată în suedeză Forntidens terapeuter. Foredrag, 
Litteraturforlaget, Stockholm, 1910 


17 A se vedea comentariul lui Bjorn Meidal asupra textului scrisorii, din August Strindbergs Brev 18. 
Maj 1909-maj 1910, Bonniers, Stockholm, 1993, p. 257 (scrisoare nr. 6878). Din acesta reiese 
că Mary Karadja i-a scris dramaturgului pe data de 10 ian. 1910 (scrisoare aflată în patrimoniul 
Bibliotecii Regale din Stockholm), în numele secretarului Teatrului His Majesty's Theatre, din 
Londra, domnul F. Wheelens. Acesta ar fi întrebat dacă Lycko-Pers resa ar putea fi reprezentată 
la Londra. Scrisorii pe care o traducem în articolul de față, Mary Karadja îi va răspunde printr-o 
altă epistolă aflată la Biblioteca Regală din Stockholm, din data de 4 feb. 1910. 


1* Editia facsimilata a manuscrisului aflat la Kungliga Biblioteket (Stockholm): 

http://litteraturbanken.se/+forfattare/StrindbergA/titlar/EttDr%C3%B6mspel/sida/3/faksimil 

1% Piesa Călătoria Fericitului (Lycko)-Per, ca şi Soţia Domnului Bengt a fost alcătuită de A. Strind- 
berg în 1882, la directa solicitare a directorului Teatrului Dramaten din Stockholm, Ludvig 
Josephson. Călătoria lui Lycko-Per este o dramă iniţiatică, alcătuită după modelul oferit de Ibsen 
prin Peer Gynt. Piesele erau compuse de A. Strindberg, special pentru actriţa Siri von Essen (17 
aug. 1850 — 21 apr. 1912), cu care se căsătorise la 30 dec. 1877. 

MASS MEDIA ŞI VIOLENŢA SIMBOLICĂ 


Maria FLOREA 


Acceptăm media ca pe o sursă constantă de violenţă pe care însă nu încercăm 
întotdeauna s-o eliminăm, ci, dimpotrivă, o folosim ca pe un efect de catharsis pen- 
tru eliminarea propriilor frustrări. Mai grav însă este atunci când suntem victimele 
violenţei fără să conştientizăm acest lucru. Şi nu vorbim despre manipulare în sensul 
cel mai direct, ci despre violenţa simbolică, acea violenţă care sustrage sau ascunde 
anumite înţelesuri dintr-o informaţie şi care se bazează pe credinţele sociale deja în- 
rădăcinate. Teoria violenţei simbolice se bazează pe o teorie a credințelor sau, mai de- 
grabă, pe o teorie a construcţiei de credinţe, pe munca de socializare necesară pentru 
producerea de agenţi dotați cu scheme de percepere şi apreciere care să le permită să 
observe comenzile înscrise într-o anumită situaţie sau într-un discurs şi să le respecte. 

Efectul principal al violenţei simbolice este consolidarea sentimentului de in- 
ferioritate a celor dominați. Violenţa simbolică ește o trăsătură esenţială, în orice sis- 
tem care are valoare formativă sau informativă. 

În cazul violenţei simbolice de tip pedagogic, sociologul francez Pierre Bour- 
dieu consideră că trebuie îndeplinite anumite condiţii. Să existe un emiţător care are 
o anumită autonomie, un receptor (destinatar), iar cele două elemente să fie unite 
printr-un raport de comunicare pedagogică. Finalul constă în consolidarea unui habi- 
tus care este rezultatul interiorizării unui ansamblu limitat de semnificaţii considerat 
legitim, cu alte cuvinte un ansamblu legitim de norme, valori, reguli, semne şi sim- 
boluri care ne însoțesc în practica socială. Habitusul permite unui individ de a se pro- 
mova în viaţa socială şi de a avea propriile interpretări, iar pe de altă parte îi îngăduie 
să fie asemeni celorlalți membri din categoria socială căreia îi aparţine. 

Există mai multe instrumente de impunere a violenţei simbolice: instrumen- 
tele de cunoaştere şi construire a lumii obiective, mijloacele de comunicare, instru- 
mentele de dominare - puterea politică. Astfel, cei vizaţi de violenţa simbolică sunt în 
primul rând beneficiarii sistemului de învăţământ, apoi consumatorii de media şi, nu 
în ultimul rând, electoratul. _ 

În societatea contemporană, violenţa simbolică este parte a sistemului de ma- 
nipulare socială şi politică, prin care se încearcă a se crea repere morale, valori sociale 
dezirabile pentru publicul larg, toate organizate în ritualuri sociale care ascund sem- 
nele dominaţiei. 

Violenţa simbolică trimite la acreditarea şi impunerea unor categorii de gândire 
şi definire a relaţiilor sociale, a percepţiilor despre mediul social sau despre structura 
de putere a acestuia. Acest tip de violenţă perpetuează o anumită formă de organizare 
a puterii în societate, generând în acelaşi timp şi mecanismele de înţelegere şi accep- 
tare a acestei ordini sociale şi politice. Astfel, violenţa simbolică acreditează o formă 

de putere simbolică. 

Pentru a demonstra existenţa violenţei simbolice în interiorul mijloacelor de 
comunicare în masă trebuie să arătăm că şi câmpul jurnalistic, asemeni celorlalte câm- 
puri sociale se caracterizează prin lupta pentru dobândirea bunurilor specifice câm- 
pului. Aceste bunuri sunt capitalul economic, capitalul cultural şi capitalul social. 

În interiorul câmpului, raporturile dintre agenţi sunt raporturi de forță, domi- 
nație — supunere şi de luptă pentru ocuparea poziţiilor superioare. 

O formă particulară pe care o îmbracă resursele economice, culturale şi sociale 
mobilizate în orice câmp, atunci când sunt cunoscute şi recunoscute ca legitime, con- 
ferind posesorului o putere mai mare, este capitalul simbolic definit prin onoare, pres- 
tigiu, reputaţie. Luptele pentru dobândirea capitalului simbolic şi convertirea 
diferitelor tipuri de capital în capital simbolic conduc la transformarea raporturilor de 
forță în raporturi de semnificaţie şi, prin acestea, la mistificarea esenței lor atât în ochii 
dominaţilor cât şi în cei ai dominanţilor. 

Câmpul jurnalistic îşi datorează importanţa în lumea socială prin deținerea unui 
monopol de facto asupra mijloacelor de producţie şi de difuzare a informaţiei. Chiar 
dacă deţin o poziţie inferioară în interiorul câmpurilor culturale, jurnaliştii au ajuns să 
domine prin mijloacele de exprimare publică, de acces la notorietatea publică, ceea ce 
pentru oamenii politici şi pentru unii intelectuali reprezintă o miză capitală. Din acest 
motiv, toate câmpurile de producţie culturală sunt supuse constrângerilor din partea 
câmpului jurnalistic. 

Violenţa simbolică se manifestă în presa scrisă şi în televiziune în special prin 
folosirea din abundență a faptului divers, a informaţiilor omnibus prin care se elimină 
informaţiile importante, oferind telespectatorilor informaţii facile, lipsite de asperi- 
tăţi, pe înţelesul tuturor şi acceptate de toţi, care nu ridică semne de întrebare şi care 
nu dau naştere la dezbateri de ţinută. Totul tinde spre omogenizare şi banalizare, spre 
confirmarea unor lucruri deja cunoscute, lăsând neatinse structurile mentale. 

Violenţa se exercită cu complicitatea tacită a celor care o îndură ca şi, de multe 
ori, a celor care o exercită, în măsura în care nici unii nici alții nu sunt pe deplin con- 
ştienţi de faptul că o îndură sau o exercită. Jurnalistul spune că oferă ceea ce i se cere, 
publicul spune că priveşte, consumă ceea ce i se dă. 

Astfel, se ajunge la o televiziune care sub masca de raportare a unei lumi fe- 
nomenale, nu face decât să jongleze cu propria imaginaţie având drept ţintă construi- 
rea în ochii telespectatorilor a propriei sale imagini. Televiziunea are ca obiectiv să 
transforme fiecare telespectator în propria sa oglindă. 

Clar, mass-media ne impun propriile lor alegeri. Asta nu înseamnă însă că face 
vizibilul invizibil, dar trebuie să recunoaştem că ceea ce ne oferă spre vizionare nu este 
întotdeauna ceea ce aşteptăm să vedem: agenda mediatică, agenda politică şi agenda 
cetăţeanului simplu nu sunt întotdeauna identice. Se vehiculează ideea că media in- 
formează şi deformează, dar pentru a nu-l transforma pe jurnalist într-un ţap ispăşitor, 
trebuie să admitem că această deformare nu este întotdeauna voluntară. Odată în plus, 
media este maşina de informare, pe cât de puternică pe atât de fragilă care manipulată 

devine agent de manipulare şi se ocupă de pacientul manipulat. 

Analiza sociologică a practicii sondajelor de opinie, dezbaterile politice tele- 
vizate sau manifestaţiile de stradă prezentate în presă arată că de fapt nu este vorba 
despre un progres în adevăratul sens al cuvântului ci mai degrabă un fel de sofisticare, 
de folosire a unor raționamente false care denaturează adevărul, căutând obţinerea 
credibilităţii, folosindu-se de „tehnologiile sociale” şi încercând să dea impresia că 
astfel se oferă cuvântul poporului. Analistul francez apreciază că în fapt, odată cu 
acest aşa zis progres, câmpul politic tinde să se închidă în sine, jocul politic fiind din 
ce în ce mai mult lăsat pe mâna specialiştilor care, folosindu-se de sondajele de opi- 
nie, pretind că dau cuvântul publicului larg. În realitate, ei se folosesc de aceste son- 
daje asemeni unui ventriloc care-şi împrumută vocea marionetei sale. Astfel, în zilele 
noastre, idealul democratic este mai puţin ameninţat de totalitarism decât de acest tip 
de demagogie savantă, la fel de periculoasă deoarece creează aparenţa unei democra- 
ţii. 

În televiziune, cuvintele tind să aibă putere de vizualizare, dau credibilitate 
unei informaţii neverificate şi dau semnificaţie de eveniment unor fapte mărunte. Mo- 
deratorii încearcă să epateze folosind cuvinte puternice şi pentru care nu-şi asumă res- 
ponsabilitatea efectelor produse asupra publicului. 

Eterogenitatea politică şi socială a consumatorilor de media obligă jurnaliştii să 
invite în cadrul emisiunilor pe aşa numiții specialişti în „ştiinţe politice” care îşi expun 
propriile opinii, cifre, grafice, analize şi comparații istorice, marcați de preocuparea 
lor pentru obiectivitate, de dorinţa de a se distinge de restul actorilor angajaţi în lupta 
politică, pe scurt, interesaţi să ocupe o poziţie care pare să fie mai puţin în afara decât 
deasupra gâlcevii politice. Cel mai adesea, aceşti specialişti se perindă de la o televi- 
ziune la alta, de la o emisiune la alta şi nu de puţine ori dezbat subiecte diferite din 
domenii care nu au legătură unul cu altul. În lucrarea Despre televiziune, Pierre Bour- 
dieu încearcă să înţeleagă de ce un invitat ar accepta să participe la o emisiune de te- 
leviziune? De cele mai multe ori, invitatul nu se duce la respectiva emisiune ca să 
spună efectiv ceva, ci din cu totul alte motive: pentru a se arăta şi a fi văzut. „A fi în- 
seamnă a fi perceput” spunea filosoful şi teoreticianul irlandez George Berkeley. Ast- 
fel, în zilele noastre, micul ecran a devenit un fel de oglindă a lui Narcis, un loc de 
exhibare narcisistă. Interesant de observat de câte ori un potenţial invitat la o emi- 
siune de televiziune se întreabă dacă ceea ce are el de spus e destinat să ajungă la ure- 
chile tuturor? 

Pierre Bourdieu susţine că „universul invitaţilor permanenţi este o lume închisă 
a inter-cunoaşterii, care funcţionează conform unei logici a autoconsolidării perma- 
nente”. 

Înfruntările de idei dintre invitaţii aflaţi în platou sunt în fapt previzibile, indi- 
ferent de domeniile din care provin sau de statutul lor social. 

Una dintre datoriile esenţiale ale cercetării, în special în domeniul sociologiei 
este aceea de a împărtăşi lumii rezultatele obţinute. Asemeni unor „funcţionari ai uma- 
nităţii” cum spunea filosoful austriac Edmund Husserl, plătiţi de stat pentru a des- 

coperi lucruri referitoare la lumea so- 
cială. Din această perspectivă ar trebui să 
privească şi cel care este chemat să-şi 
spună părerea la televiziune. Întrebări la 
care ar trebui să găsească un răspuns şi 
cei care adresează invitaţia: „Are acest 
om ceva de spus? Beneficiază el de cele 
mai bune condiţii pentru a spune ceea ce 
are de spus? Ceea ce are de spus merită 
să fie spus în acest loc? Pe scurt, ce face 
el acolo?”. Să fie oare aceasta o cenzură 
sau întrebări ale unei autocenzuri profe- 
sionale? 

Apariţia imaginii a dus la fenome- 
nul de video-craţie, dominaţia imaginii. 
Oamenii au tendinţa să creadă în ceea ce 
văd cu ochii lor, imaginile dând impresia 
de „real”. Există un decalaj între „lumea 
simbolică” (realitatea aşa cum este ea 
prezentată pe micul ecran) şi realitatea 
cotidiană a telespectatorului. Cu alte cu- 
vinte, televiziunea este un mijloc de co- 
municare în masă care nu caută să 
răspundă unei nevoi a publicului (infor- 
mare, divertisment, educare), ci mai cu- 
rând se străduieşte să creeze nevoi. 
Televiziunea este supusă presiunii audi- 
matului şi implicit pieţei economice. Pa- 
tronii trusturilor media consideră că o 
emisiune are valoare doar dacă a avut un 
rating bun. 

Violenţa simbolică se manifestă în 
special în divertismentul de televiziune 
care devine o nevoie fundamentală a 
omului modern, în faţa căruia el îşi con- 
struieşte identitatea postmodernă. Domi- 
naţia este dată şi de 
emisiunile de tip reality-show. 

În concluzie, avem de-a face cu 


televiziunii 


violenţă simbolică într-o televiziune care 
„ascunde arătând”. 

DE DEMULT 


Ion MITICAN 
Iaşi, file de demult. 
Vechi locuri şi zidiri ieşene. 
laşi, Tehnopress, 2010 


CONFLUENTE 
PROVIDENȚIALE 


Ba Vrămeamtsi 


Nicolae CÂRLAN 
Confluenţe providenţiale 
(Petru Comarnescu şi loan Gh. Vrăneanţu). 
Suceava, Lidana, 2010 


Paul MIRON 
O lume pe dos. Convorbiri cu Ovidiu Nimigean. 
Cuvânt înainte: Nicolae Manolescu. 
Nota asupra volumului: Elsa Liider. 
Piteşti, Paralela 45, 2010 


FILE DINTR-UN JURNAL TEATRAL 


Bogdan ULMU 


Lucrez într-un teatru care, de o lună, a devenit teatru de proiect. Adică, nu are 
nici un actor angajat! Şi histrionii sunt plătiţi 3 repetiţii, apoi per spectacol. Dacă joacă 
de 4 ori pe săptămînă, e bine — cîştigă mai mult decît înainte. Dar dacă nu joacă de loc? 
Nici nu vreau să mă gîndesc!... 

Pe de o parte, crezi că-i bine aşa, fiindcă interpreţii vin la repetiţie cu interes, 
deoarece şi joacă, şi iau bani. Pe de alta, dacă găsesc un job mai bun — şi mai prost, n- 
au cum! — te poţi trezi că pleacă din distribuţie, cînd vor muşchii lor. 

Nu ştiu ce să zic... stau cu emoţii, să văd odată premiera asta, scoasă, în dru- 
muri lungi şi multe, şi repetiţii scurte şi puţine... 

a 

Citeam undeva că au existat, în istorie, meserii care azi ne pot stîrni rîsul: 
CLOVYN de înmormintări. Sau ŞTERGĂTOR de funduri regale. 

Dincolo de un prim zîmbet, înţelegi mai tîrziu că nu-i de rîs: sunt de o jenantă 
actualitate... Priviţi emisiunile tv şi vă veţi convinge... 

ei 

Revăd Zitanic Vals, pe micul ecran. În rolul lui Spirache — Dem Rădulescu. 
Teoretic, ar trebui să te-aştepţi la o cascadă de giumbuşlucuri, de la notoriul cabotin... 

Şi totuşi, e cel mai bun din spectacol. Cel mai discret, modern, profund. Dă 
clase unor grosiere precum Tamara, Dorina şi Cesonia, cărora nici nu le mai dau nu- 
mele întreg, de jenă... 

L-am mai văzut pe Bibanu cîndva, grav, dramatic, în Familia Posket, şi pe 
Bănică, sensibil, liric, în Mitică Popescu. Comicul impresionant în dramă merită toată 
admiraţia. Dramaticul cu talent comic, la fel. 

Deplorabil e cel care joacă o viaţă doar ospătari şi poliţai în scheciuri, la Re- 
vistă. Şi cea care face numai prostituate, prin seriale. 

ei 

Întîmplarea a făcut să fiu alături de Constantin Chiriac (managerul Festiva- 
lului de la Sibiu), de două ori, la interval de 14 zile. E un om care te complexează: face 
5-6 oraşe din Europa şi Asia, în fiecare lună. Ducîndu-mă cu maşina, pîn” la gară, în 
Bucureşti, vorbea mereu cu secretarele despre Moscova, Varşovia, Tokio, Bogota... 
Pleca la Madrid şi după ce se-ntorcea, fugea în Croaţia ş.a.m.d. 

Şi fiindcă veni vorba, printre altele, de Learul lui Şerban cu Mariana Mihuţ, 
mi-a spus Costache că şi Zholdak visa unul cu... Pliseţkaia! Ţi-e şi frică să-ntrebi dacă 


va mai apuca vreun bărbat, rolul... 

ION TRUICĂ 


Vasilian DOBOŞ 


Grafician, creator de filme de animaţie, profesor la Arte, scenograf, autor de 
cărţi, publicist. Moralitatea: 100%. De toate acestea menţionate, nu poate fi sepa- 
rat, fac parte din universul fiinţei sale şi funcţionează ca o lege imuabilă, o cosa 
mentale. Este complementar cu arta şi scrierile Orientului, în animaţie (peste 40 
de filme şi aproape tot atâtea premii, prezenţe la Cannes) regăsim spiritul româ- 
nesc pur, plin de valoare umană, demnităţile, sacrificiul istoriei („„Brâncoveanu”, 
„Rovine”, „Meşterul Manole”), teme şi personaje ale universalităţii („Don Juan”, 
„Don Quijote”...). Alăturând filmele graficii sale, misterioase, avem amplitudinea 
sacră, metafizică, a lui Ion Truică. Avem pe constructorul unei lumi semiotice, 
când descriind graţia, când tensiunea nevăzută a fiinţei, pe care Marin Tarangul o 
aude şoptind: „dacă aş fi subțire, desen aș vrea să mă fac, să curg în mâna aceasta 
şi ieşind din ea să mă mişc atât de uşor încât să fiu doar atingere. Simplă, scurtă, 
fulgerătoare”. 

Profesorul nu era deloc sofisticat, dorea unicate, multă ştiinţă de carte, de 
prim raft, esenţa din orice lucru, modernitate cu esenţele străvechi ale lumii. Când 
era nemulțumit, zicea: „Faceţi, bă, nişte gogomârle şi vă bucuraţi trei zile!” 

Orice ochi de om ar trebui să vadă ciclul său de grafică „Porţile Infernu- 
lui”. Acest Om seamănă cu litera A, din toate scrierile lumii. Este duhul în sine al 
semnului. Sacru şi demn. 

IOAN PETRAŞ 
CEL CARE CIOPLEŞTE FLUIERE LUI DUMNEZEU 


loan HOLBAN 


loan Petraş era să debuteze în deceniul opt al secolului trecut; în 1976 „îl cunoaşte 
pe Alexandru Ivasiuc care se angajează să-l debuteze cu un volum de poeme. Moartea 
prematură a scriitorului, la cutremurul din 4 martie 1977, risipeşte această şansă”, scrie, 
cu nedisimulată amărăciune, poetul într-o autoprezentare din antologia Adânc pe adânc. 
Sacerdoţiu liric (2006), unde tipăreşte câteva poeme alături de alţi poeţi care şi-au asu- 
mat misiunea preotului de mir. Cum se vede, debutul nu s-a petrecut la timpul său, a fost 
mereu amânat, deşi, preot într-un sat din Mureş, la Alba-Iulia, Caransebeş şi Timişoara, a 
stat aproape de spaţiul său de identificare, cu înţelegerea reală a relaţiei de geneză reci- 
procă dintre cult şi cultură, dintre rostirea liturgică şi sacerdoţiul poeziei. 

loan Petraş s-a recuperat repede după 1990 şi a fost asumat de colegii săi de gene- 
raţie (Lucian Vasiliu, Adrian Alui Gheorghe, Adrian Dinu Rachieru, lon Monoran, Cons- 
tantin Hrehor), dar şi de Valeriu Anania, Cornel Ungureanu, Şerban Foarţă, care au scris 
despre cărţile poetului, Perdeaua de lacrimi (1998), Bucuriile epifanice (2000), Feres- 
trele Rănilor (2003), Vârsta cuvintelor (2005), Cartea bucuriilor epifanice (2007). 

În eseul de referință Memoria Fiinţei. Poezia şi sacrul (2008), Horia Bădescu 
pune în ecuaţie termenii corelaţiei între poezie şi sacru, fixând viaţa şi textul poetului în 
orizontul unui mereu reluat efort de căutare a memoriei dintâi, a aceleia pierdute de om 
atunci când a fost alungat din Eden: „Am putea spune că, alungat din Paradis, omul a fost 
alungat şi din propria memorie. O memorie din care nu s-a păstrat decât sfâşietoarea nos- 
talgie după starea dintâi. Nostalgia timpului când, locuind în şi fiind locuit de transcen- 
denţă, trăia starea de Fiinţă. Nostalgia după el însuşi. Căci alungarea din Paradis înseamnă 
alungarea din sine însuşi. Înseamnă căderea în existenţă şi uitare, căderea în starea sa de 
creatură. Înseamnă să resimtă, cu disperare, absenţa a ceva esenţial, pe care-l caută în rea- 
litatea exilului său — lumea exprimată. În imensitatea lumii sensibile, istoria omului este 
istoria unei absenţe şi a căutării legate de această absenţă. Absența şi căutarea Adevăru- 
lui, a Fiinţei. 

loan Petraş este unul dintre acei (puţini) poeţi care au regăsit această memorie a 
Fiinţei, iar calea de acces către Paradisul pierdut, unde era locuit de transcendenţă, ră- 
mâne poemul însuşi, vehicul, obiect exterior cuvântului, dar şi în-trupare a sinelui mai 
profund: „Prin fărâmile nopții eu văzut-am cândva/ un proaspăt poem ca-nceputul de 
mare/ şi cuvintele lui mă râvneau fiecare/ cu sclipiri scuturate dintr-o tânără stea./ Eram 
tânăr ca roua așteptând dimineţi/ şi poemul acela mă chema înspre el/ ca rubinul ce-şi 
soarbe frumuseţea-n inel/ ca lumina cu care tu mă-nveţi, mă dezveţi./ Eram pur ca amiaza 
sub chemările lui/ şi poemul acela m-a-ngropat sub aripă/ viaţa mea peste tot era numai 
risipă/ o poiană de lacrimi la-ndemâna oricui./ L-am primit ca pe-un înger şi el nu s-a mai 
dus/ blând poemul acela dezertat într-o noapte/ lângă el licuresc jucăuşele şoapte/ să te 
urc tot mai Sus,/ să te urc tot mai sus./ — Hai, vino, hai intră la mine-n poem/ prea mult te 
aştept să mai baţi trist la uşă/ tot vuietul lunii se preface-n cenuşă/ de lumina din tine mii 
de fluturi se tem!/ — Hai, vino, petală de cântec curat,/ dez-iarnă-mă vară,/ dez-toam- 
nă-mă vară,/ te-apasă pe mine primăvară povară,/ când tristele ploi ale dorului cad!/ — Hai, 
vino, hai intră la mine-n poem/ prea mult te aştept să mai baţi trist la uşă/ tot vuietul lumii 

se preface-n cenuşă/ de lumina din tine/ mii de fluturi se tem” (Zbaterea poemului), scrie 
Ioan Petraş în volumul debutului său amânat, Perdeaua de lacrimi. 

Chiar dacă şi mistica şi poezia proclamă, mărturisesc adevărul, revelându-l şi chiar 
dacă legăturile dintre ele sunt „imemoriale”, având aceeaşi origine şi aceeaşi finalitate 
(ambele izvorăsc din credinţă) şi comunicându-se prin aceleaşi fapte şi gesturi (ceremo- 
nializarea contemplaţiei), poezia e, mai ales, în relaţie cu sacrul, nu cu religia: natura poe- 
ziei, o dovedeşte loan Petraş în toate cărţile sale, este transreligioasă. Există încă 
numeroase punți între sacru şi poezie, pe care poetul le explorează cu subtilitatea şi ştiinţa 
de carte a teologului, dar şi cu subiectivitatea atât de marcantă a poetului; astfel, structu- 
rile ritmice ale poeziei sunt fundamental ritualice, poeticul substituie starea de Fiinţă ace- 
leia de creatură, transferând în plan estetic practicile sacrale, poemul devenind o experienţă 
sacrală individuală: natura istorică, ontologică, gnoseologică şi specificitatea discursului 
alătură poezia şi sacrul, într-o sinteză lirică explicit formulată mai ales în Ferestrele Ră- 
nilor şi Cartea bucuriilor epifanice. 

Din primul volum chiar, poezia lui loan Petraş mărturiseşte sacralitatea poeziei 
prin (re)descoperirea sacralităţii fiinţei iubite, a Evei regăsite în poienile cu îngeri, înainte 
de păcat, într-o „relaţie” edenică: „Prin poiene cu îngeri te-am găsit,/ fremătândo,/ atâr- 
nată de ei, străjuită de ei,/ şi mireasma privirii peste mine lăsând-o/ m-am trezit nămețit 
de-ale vocii scântei./ Te-am găsit, fremătândo, între cântec şi vis/ n-aveai trup, n-aveai tre- 
mur,/ numai lacrimă doar/ şi cu jarul albastru al ierbii am scris/ în iubire hotar, în iubire 
hotar/ Eu te las, miresmato,/ ca şi cum te-aş găsi/ la o cină cu fluturi, pe sub foşnetul 
lunii/ mi-este inimă noaptea şi mi-e lacrima zi/ când norocul iubirii leagă cerul cu funii” 
(Lacrima zi). 

Privirea fiinţei sacre are „mireasmă”, scânteile vocii „nămeţesc”, între cântec şi vis, 
în iubire e un hotar (nu sabia lui Tristan, care îl separă de Isolda, ci neatingerea pentru că 
iubita nu are trup), ea cinează cu fluturii sub foşnetul lunii pe care o poartă în păr „ca un 
nimb”, poarta spre Eva e „pentru rouă şi fluturi”, cerul e un „popor de petale”, cuvintele 
sunt izvoare, mări „dantelând curcubeie”, chipul care luminează ca o sfântă e înger şi cân- 
tec. Sacralitatea e, într-o altă ordine, spațiul securizant, zona de siguranţă a fiinţei, iar poe- 
mul-vehicul care o conduce spre Edenul pierdut e pavăza: acolo „toate cu lumină-s unse/ 
şi-nvelite-n curcubeu”, iubita, rezemată „de al cerbului corn”, este invocată cu nume de 
alint (fremătândo, minuneo, mireasmo, lumino, cuib de fluturi, bucuroaso, luminoaso, ne- 
umbro), iar decorul este unul al feeriei: chiar şi sfârşitul e în lumină, dragoste şi bucurie: 
„Se ascunde toamna-n frunze/ şi prin gânduri cerul meu/ toate cu lumină-s unse/ şi-nve- 
lite-n curcubeu./ Nu-i cuvânt să nu te ştie/ lacrimă să nu te creadă/ vorba-i tristă ciocâr- 
lie/ cu privirile-n zăpadă./ Glasul meu ninge arginţi/ degetele fierb în mâini/ printre toate 
tu alinţi/ clipe, zile, săptămâni./ Odihneşte-te, minuneo,/ prin neliniştea-mi de jar/ şi când 
noaptea vine, spune-o/ dorurilor mele iar/ Fă-te toamnă şi îngroapă/ vara mea de-ndră- 
gostit/ când prin nori o să înceapă/ un de gheaţă asfințit” (Rugăciune de toamnă). Sa- 
cralitatea nu e doar a gestului ritualic, a ceremoniei contemplaţiei, ci şi a chipului, a 
înfățişării şi înfiinţării în peisajul edenic de dinainte de începutul lumii, într-o nuntă a fi- 
inţelor fără trup, a reunirii în Fiinţă, adică; iubita este mireasa, asemuită doar cu lumina, 
purtată de dantela valurilor „ca pe-o cascadă de fluturi”, cu mâinile „unduit amurg”, ochii 
„potecă pe care-mi tremură sufletul”, buzele „cuiburi de fluturi”, pune preţ peste rugină, 
vine ca sărutul pe icoană, cu o puritate „de iarnă”, aducând un potop de luceferi şi frunze 
pe cale „undeva pe sub îngeri” şi cernând „aur fraged, praf de lună”, ea este, asemenea poe- 
mului, pavăza fiinţei, spaţiul de siguranţă, fie şi în miezul tristeţii unui elegiac pur-sânge: 
„Printre zvelte corzi de harpă fumegau/ aceste/ cântece triste/ în care se bănuia, neninsă, 
nestinsă,/ floarea/ sufletului tău.../ Ca nişte lacrimi poposeau clipele/ nuntindu-se/ cu şo- 
văielile toamnei/ ce mai dăinuia prin carnea fructelor./ Tu eşti tristă, iarnă a inimii,/ al- 

fabet al destrămării/ şi pridvor în care câțiva trandafiri/ dau căldură/ murind luminoşi că 

te-au văzut!/ — Fă ceva cu tristeţea! O haină a depărtărilor/ fă din ea/ sau culcuş nerâv- 
nitelor pietre!/ Eu ies/ dintre crini, de nimeni crezut/ cu piept în flăcări/ şi/ curat/ să bi- 
ciuie-n el privirile tale/ şi oştirea de degete ce doarme/ sub streşina pletelor...” (În miezul 
tristeţii). 

Dacă volumul din 2000, Bucuriile epifanice, va fi „topit” în sumarul celui de peste 
şapte ani, Cartea bucuriilor epifanice, cu Ferestrele Rănilor, în poezia lui loan Petraş 
vine Rafael, unul dintre îngerii Domnului, anume cel care tămăduieşte oameni şi l-a pus 
în lanţuri pe Asmodeu, căpetenia diavolilor. Rafael, căruia loan Petraş îi consacră cartea 
din 2003 (prima secţiune se intitulează chiar Cartea lui Rafael) şi al cătui nume se tra= 
duce din ebraica Vechiului Testament prin „Elohim a vindecat (răutăţile mele)” este, ase- 
menea celorlalţi trimişi ai Domnului (Gabriel, Mikael, Tobit, Satanael, Utiel), „o ființă 
spirituală, veşnic mişcătoare, liberă, necorporală, locuieşte în cer şi are un singur lucru de 
făcut: să laude pe Dumnezeu”, ne încredinţează loan Damaschin. Şi nu regăsim un 
(auto)portret al poetului aici, al celui care face sacerdoţii lirice? 

Cu Ferestrele Rănilor, poezia lui loan Petraş îşi asumă în chip explicit rostirea li- 
turgică la nivelul sintagmei citate chiar („Cuvine-se cu adevărat/ ca pe frunzele verii/ să 
nu se stingă/ Maica Luminii” scrie poetul în Axion, repetând începutul unei cântări mi- 
nunate despre Fecioara Maria, din timpul liturghiei: „Cuvine-se cu adevărat/ Să te fericim 
pe Tine/ Născătoare de Dumnezeu”), poetul însuşi primind harul îngerului, acela de a bine- 
cuvânta pe Domnul, cum spune într-un text dedicat deloc întâmplător lui Constantin Hre- 
hor, şi el prezent în amintita antologie cu cei care cioplesc fluiere lui Dumnezeu: „Sub 
chivot/ prin faguri liturgici/ îmbătrâneşte tămâia/ așteptând o ninsoare de îngeri,/ arcaş 
al cuvintelor/ Poetul/ nădăjduieşte tot timpul/ ca lacrima din piatră/ să poată cuprinde/ 
melancolia rugului./ prin coaptă lumină/ el ciopleşte/ fluiere lui Dumnezeu” (Sub chi- 
vot). Ferestrele Rănilor introduce, însă, în viziunea lirică o semnificaţie particulară a Cu- 
vântului, despărţit, iată, în două înţelesuri: Cartea (Cărţilor) şi Poemul, ca o ipostază a 
acestuia: „Dacă-ntr-o zi voi bate în zidul cetăţii,/ cu lacrima cuvintelor/ voi auzi scârțăi- 
tul unei porţi/ sub care flutură/ aripa Poemului./ Neumbrit mă-nvălui/ Rafael/ când dărui 
lumină/ prin ferestrele rănilor/ Aripile Cărţii cuprind/ un văzduh fără seamăn” (Către 
Rafael). Chiar dacă locul originar e unic (acolo sunt lumina, tămâia, heruvimii), modul în- 
făţişării e subtil diferit: Poemul e lumina, Cartea e jertfa şi rugăciunea. Cel care le uneşte 
este Poetul — Ingerul care se naşte acolo unde „roua îşi dobândeşte sălaş”, mărturia lui e 
„de lumină”, iar rostul său de a fi este misionarismul, colindul, umbletul; Cartea îşi cerne 
melancolia în „făgașul” Poemului, trece în el, într-o cântare care, ca şi pădurea, e „bizan- 
tină”, sfârşind calea la o „cină de taină” cu pâine şi vin, la euharistie: îngerul din Carte este 
poetul din Poem, amândoi au un potir, un chivot şi cuminecă: „Tu mă ştii după lumină/ 
după jertfă eu te ştiu/ pâinea-n tine se-nsenină/ vinu-n mine e târziu./ Plouă-n cântec cu 
fecioare/ ninge-n clopot cu gutui/ tu-mbraci teii în răcoare/ până-s vreascuri rugului./ Şi-a- 
mândoi păziţi de rouă/ ca de fluturi o Scriptură/ ne vom frânge trup şi sânge/ dalbă cu- 
minecătură” (Bucurie III). 

Cel mai important volum al lui loan Petraş, Cartea bucuriilor epifanice, adân- 
ceşte, diversifică şi multiplică înțelesurile poeziei sale, aducând, lângă „mireasma sâm- 
burilor unei cărți de altădată” (Bucuriile epifanice, din anul 2000), un complex simbolic 
nou, cu pivoţii fixaţi, deopotrivă, în cultura teologică a autorului (editor şi îngrijitor al Pa- 
tericului egiptean, Limonariului lui loan Moshu, Sbornicului rugăciunii lui lisus şi 
Dicţionarului enciclopedic de cunoştinţe religioase), dar şi în paradigma sa de sensibi- 
litate. Dimineţile de ivoriu, soarele tânăr, grădinile cereşti unde dăinuie „aromele cânte- 
cului”, pustia care se umple de „stoluri de fluturi” şi „stoluri de îngeri”, tristețea spălată 
de vânturile primăverii” amintesc decorul edenic din prima carte, Perdeaua de lacrimi: 

„aromele cântecului/ dăinuiesc prin grădini cereşti/ soarele tânăr reazemă/ fructele cu- 
vintelor/ dreptmăritoare/ eu te ştiu/ după albăstrimea/ cu care grăieşti/ de la umbra co- 
pilului/ ce dă azi în floare/ aromele cântecului/ strălucesc nestemate/ fremătând bucurii/ 
cu psalmi în lumină .../ unde eşti tu,/ c-ai putea să aduni/ atâta slăvire din/ poemele ce se-n- 
senină?/ aromele cântecului/ peste flori de oliv/ în fraged balans/ ca-ntr-o veche nin- 
soare/ şi copilul ce poartă surâsul votiv/ al nopții de iunie, şerpuitoare.../ aromele 
cântecului/ îngropate-n letopiseţ/ pe treptele slavei/ ce musteşte-n cuvinte.../ în văzduhul 
trupului tău ceresc seme[/ şi atât de cuminte/ tămâios de cuminte” (aromele cântecului). 
Lumea aceasta nu e un spaţiu anume, un topos; ea se multiplică şi, în acelaşi timp, este 
energia care, printr-o mişcare centripetă, absoarbe realul năruit, locurile surpate, pustia, re- 
topind totul ca într-o luminoasă gaură neagră: oximoronul e, de altfel, propriu acestei poe- 
zii care găseşte mereu rosturile fiinţei în neființă, întunericul luminos, urâtul frumos, 
deşertul roditor, vegheat de stolurile fluturilor şi al îngerilor: „stoluri de fluturi umplu ia- 
răşi pustia/ pe aripi le joacă focuri nemaivăzute/ printre spini nemiloşi sunt/ struguri din 
via/ atâtor adâncuri vreodată ştiute/ pietrele cântă sub biciul de soare/ chipuri de oameni 
pe-aici?, de-o vecie!/ nimic nu se schimbă, nu doare, nu moare/ vântul adie a Epifanie/ sto- 
luri de îngeri în pustie vor trage/ cu pluguri de-argint/ brazde lungi de lumină/ tu învaţă 
din nou să ştii să te bucuri/ făptură cu har. Va fi seară şi Cină” (altă vedere). 

Poezia însăşi e o altă vedere a lumii şi sinelui; „formula” sa, în poezia lui loan Pe- 
traş, este harul care aduce, în lumea văzută altfel, anotimpul de lumină şi freamătul ede- 
nic, locul şi starea din memoria pierdută şi regăsită: „în calmul acestei lumini/ mi se 
împrăştie sufletul/ până nu mai rămân/ decât semnele harului/ mă veţi cunoaşte după po- 
lenul/ adunat sub streşina clipei de-acum/ şi felul cuminte în care/ ziua creşte pe umerii 
mei/ prin grădini feciorelnice/ va rămâne/ doar cea prin care paşii noştri/ luminat-au 
noaptea de iunie/ stingerea curcubeului/ n-am s-o-nţeleg/ în vreme ce îngerii vor bolti 
acest anotimp/ de lumină/ între noi, jucăuşul chip al copilului/ vlăstar de arhanghel/ cu 
freamăt edenic în zâmbet” (poem). Nesperat piedestal, mal şi lumină, pruncul îşi asociază, 
în aceeaşi logică a structurilor imaginarului liric, simbolurile mire/ui-mir care „bate cu to- 
iagul de-argint în apele rugăciunii” şi mielului: „tu paşti miei în lumină/ pe umerii fiecă- 
rei primăveri/ sângele tău e-un copac înflorit/ de care-mi atârn/ obosit cuvintele/ ce n-au 
încăput în poeme/ tu paşti miei în lumină/ lângă vatra profetului înfrunzit/ de nesomn şi 
priveghi/ ţi-ai lăsat pe marginea lunii/ şiragul de lacrimi făgăduit Preacuratei/ tu paşti 
miei în lumină/ printre ape/ lângă pietre bătrâne/ un înger îţi ţine de umbră/ amiaza îşi ră- 
coreşte obrajii/ în cerurile ochilor tăi/ să nu cadă frunza de pe poemele mele/ Epifania/ 
tu paşti miei în lumină” (miei în lumină). Scrierea poemului se supune ritualului, cano- 
nului (preotului şi poetului) la loan Petraş, ca şi la Constantin Hrehor, Dorin Ploscaru, 
loan Pintea, Nicolae Jinga, Ştefan Baştovoi, relaţia dintre poezie şi sacru este la vedere, 
într-o altă vedere, cu vorbele poetului, cum, la fel, raportul dintre cult şi cultură. 

Starea epifanică din care creşte poezia lui loan Petraş este a unui e/egiac; „cântec 
de doliu”, conform etimologiei greceşti, elegia îşi asumă în cărţile poetului toate atribu- 
tele definiţiei de dicţionar: un lirism de o tristeţe organică — lamento —, confesiune senti- 
mentală, contemplaţie meditativă şi reverie nostalgică, cu polarizări şi motive precum 
Singurătatea, despărțirea de iubită, efemeritatea sau vidul existenţial, moartea, caducitatea 
civilizaţiilor. Ca în imn, de exemplu, o elegie „ca la carte”: „cămăși de somn/ îmbrac- 
acest prunc/ şi Pruncul dintâi, totdeauna/ se dă jos din jilțul Cei fără de umbră/ să-i în- 
cheie nasturii de-argint/ în urmă rămâne/ o pulbere de miere peste orice cuvânt/ marea se 
dă la o parte/ şi/ Cerul/ pictură/ sfânt sfânt sfânt/ mă iau după înger/ până-mi dau seama/ 
că-s frate — pământ/ de maci invadat/ în ţara de sus a Melancoliei/ ce te-nvaţă cum psalmi 
să-mpleteşti/ şi să taci/ vorbi-vor mierlele/ mirese-nşirate pe frânghii de aur/ cădelniţe-n 
miriştea Cerului/ anotimpuri de-mbrăcat/ pruncii luminii/ prin văile Lerului”. 

NICOLAE LABIŞ 
CEL DIN SCRISORI“ 


Adrian ŢION 


Interesul pentru corespondenţa lui Nicolae Labiş a început să se manifeste destul 
de devreme în presa literară. Cam pe la paisprezece ani de la tragica sa trecere în neființă, 
Gheorghe Tomozei, cel mai ataşat afectiv de biografia poetului dintre poeţii generaţiei 
sale, citează masiv din scrisori şi comentează pe marginea lor. I-a urmat prietenul „la ca- 
taramă” Valeriu Bogdăneţ, care a donat Compexului Muzeal Bucovina din Suceava „câ- 
teva relicve epistolare din colecţia sa”, întregind astfel Fondul Memorial-Documentar 
„Nicolae Labiş” cu piese demne de atenţia cercetătorului, elocvente pentru cunoaşterea 
unor aspecte mai puţin cunoscute din viaţa poetului de la Mălini. Un continuator, printre 
alţii, al difuzării scrisorilor labişiene este, fără îndoială, Nicolae Cârlan, preocupat să con- 
tribuie, alături de Mircea Coloşenco, la visatul proiect al lui Gheorghe Tomozei: Nicolae 
Labiş - Opere complete. Din strădaniile lui Nicolae Cârjan de a valorifica arhiva Fondu- 
lui „Nicolae Labiş” s-a născut o carte-document care reuneşte, într-o primă ediţie, cores- 
pondenţa tânărului poet (rămas tânăr!) cu prietenii săi, cu apropiații şi cu părinţii. Aşadar 
Nicolae Labiş - Corespondenţă este o realizare merituoasă, care, prin funcţia de circu- 
laţie a cărţii, iată, îndeplineşte rolul unui colţ de muzeu volant punând la dispoziţia publi- 
cului larg, interesat de personalitatea lui Nicolae Labiş, scrisorile poetului. 

Volumul, îmbogăţit cu reproducerea xerox a numeroase scrisori olografe, e împăr- 
țit în două secţiuni. Prima parte cuprinde 58 de pagini în care Nicolae Labiş este emitent, 
iar în a doua, avem 42 de pagini, în care poetul este destinatar. Precocitatea şi talentul 
semnatarului de 15 ani al scrisorilor, asemeni căpitanului Dick Sand de aceeaşi vârstă lan- 
sat pe valurile creaţiei lirice, sunt puse în evidenţă încă din primele epistole, datate 1950, 
pe când era elev la Fălticeni. Atmosfera perioadei de „avânt revoluţionar” este prinsă de 
la început în sintagme precum „clubul muncitoresc”, „tovarăşe eleve”, „şedinţă la raion”, 
„şcoală fruntaşă” sau chiar în semnătură: „Nicolae Labiş Utemist”. După cum suntem 
avertizaţi de comentatorii săi, „în scrisori, Labiş foloseşte ironic şabloanele epocii — pe care 
nu le-a ocolit în opera sa în toate cazurile”. Desigur, ironia e dublată de un orgoliu copi- 
lăresc aproape. Jovialitatea emitentului răzbate din multe scrisori. În 1951 expediază o de- 
peşă lui Valerii din tabăra de la Vălenii de Munte, lăudându-se cu noi cuceriri, mai ales în 
rândul unor fete maghiare şi povestindu-i despre discuţiile purtate cu băieţii maghiari în 
legătură cu poezia lui Petâfi. După această infuzie de maghiarisme, evocate entuziast, 
semnează în glumă Nicolae-Micloş. Mă îndoiesc sincer că la acea vârstă fragedă putea să 
privească mai adânc sau critic epoca de transformări, mai ales că intrarea la Şcoala de Li- 
teratură „Mihai Eminescu” îi oferise deja privilegiul de a fi găzduit, de pildă, la Sinaia, în 
„castelul Foișor, unul din cele trei castele ale dinastiei regale”, unde, se lăuda scriind pă- 
rinţilor, „am o cameră foarte bună — dormitorul reginei — cu baie, cu patul regal...” Copi- 

lul din Mălini se vede dintr-o dată în castelul regal! La Oraşul Stalin (Braşov) stă aproxi- 
mativ o lună pentru a se documenta în vederea scrierii unui reportaj. La Sinaia se află ală- 
turi de scriitori şi compozitori importanţi ai momentului, participă la primirea unei delegaţii 
de scriitori din URSS. Succesul primelor scrieri şi dorința de competivitate îl împingeau 
spre o viaţă senină, albă, poate lipsită de griji. Se pare că, dacă s-ar fi înregimentat trup şi 
suflet în rândurile membrilor partidului unic, l-ar fi aşteptat o viaţă de nomenclaturist a la 
Petru Dumitriu. Dar el, după cum se autodefineşte într-o scrisoare, preferă să fie „derbe- 
deul hoinar” în sens rimbauldian. Ceea ce „tovarăşii” n-au mai apreciat. Mai târziu, după 
excluderea din organizaţia de bază a Uniunii Tineretului Muncitor şi după alte experienţe 
notate fugar, fără comentarii, („am fost la gospodăriile colective, la procese chiabureşti, 
la fabrici”) e posibil să fi încolţit în sufletul lui o seamă de resentimente, devenind mai 
rezervat în privinţa ataşamentului necondiționat faţă de clasa conducătoare şi atitudinea 
aceasta nu putea să nu trezească suspiciuni. După cum mărturisea sora lui Margareta într-un 
recent interviu publicat de Dacia literară din nr. 4/ 2010, a ajuns să fie urmărit de Secu- 
ritate şi seria speculațiilor în legătură cu ea se cunoaşte. 

Scrisorile lui Labiş dau o imagine concludentă despre epoca în care s-a format, dar 
şi despre viaţa lui interioară, preocupările şi activităţile lui. În vizită prin laşi, merge în 
Copou: „Am văzut teiul lui Eminescu legat cu fier ca să nu se rupă”. De la Fălticeni, re- 
latează frecvent despre întâlnirile de la cinematograf cu fete. Pe ecran se proiectează filme 
sovietice precum Departe de Moscova. Din laşi, realizează câteva crochiuri de personali- 
tăți ale timpului: „ades îl văd pe orbul Codreanu, cel mai de seamă sonetist al nostru — 
cum îşi poartă bătrâneţea pe străzi pipăind cu bastonul roşcat şi amintindu-şi de vremurile 
când avea ochi, ură şi suflet”. Scrisoarea către „Valerică” din februarie 1952 continuă: „E 
pe-aici şi fostul tipograf de rând Lesnea — tălmăcitorul lui Puşkin, Lermontov şi Esenin - 
Şi nimeni nu ştie să povestească despre beţii şi bătăi de mahala ca dânsul. Apoi Țaţomir, 
cântăreţul omului nou, cu ochelarii lui colorați şi cu căciula brumărie pe care şi-a pârlit-o 
într-o sară cu ţigara din nebăgare de seamă.” 

Scrisoarea care sare din şirul strict comunicaţional şi al inventarierii unor întâm- 
plări, evenimente este cea datată Bucureşti 2 ianuarie 1953, adresată părinţilor. Lungimea 
ei face loc unor viziuni înrudite prozastic şi structural cu fantasticul ponderat. Fabulaţia 
porneşte de la evocarea obiceiurilor de Anul Nou de acasă, de la bătaia feciorilor cu cuţi- 
tul „când era joc la şcoală” şi ajunge la cruzimea unui „vis omorât” cu reprezentarea ob- 
sesivă, macabră a puiului de găină atât de iubit şi gingaş, alintat mai întâi în palmă, apropiat 
de faţă în joacă şi apoi, după ce şi-a băgat capul în gura lui, el i-a muşcat capul, scuipân- 
du-i-l înfricoşat afară... Un joc sinistru cu viaţa. Se pare că în noaptea fatidică de 9 spre 
10 decembrie 1956, „pasărea cu clonţ de rubin” s-a răzbunat pe cel care a muşcat prea 
lacom din minunăţiile vieţii. 

Un cuvânt asupra tipăririi acestei cărţi. Fiind vorba despre o lucrare cu caracter 
pronunţat documentar, unde acribia exactităţii predomină, s-ar fi cerut o mai mare atenţie 
acordată corecturii textului, operaţie exclusă, din păcate, din sarcina editurilor noastre de 
azi. 


* Nicolae Labiş, Corespondenţă, Suceava, Editura Lidana, 2009. 

CREAȚIA LITERARĂ 
VAZUTĂ PRIN NOUA PSIHOLOGIE“ 


Nicolae BUSUIOC 


Sintagma „fiinţă întru poezie”, fără a forța nota hermeneutică, cred că poate fi nuan- 
ţată pornind şi de la conflictele interne ale creatorului, un fel de divergențe care iau forma 
unei lupte între trei instanţe: sinele, eul şi supraeul. Din principiile noii psihologii rezultă 
că sinele constituie nucleul pulsional al personalităţii, eu se ridică treptat din sine, iar su- 
praeul e un fel de cenzură prin care eul este pus de acord cu realul şi moralul. În actul de 
creaţie literară au loc similitudini cu rolurile jucate de cele trei instanțe amintite. În acest 
caz nu ne gândim la modelul omului freudian, manipulat de pulsiunile sale, şi care deter- 
mină sensul conduitei umane, dimpotrivă, ne ducem la cel care îşi regăseşte trăirile între 
mister şi revelare, aşa cum Lucian Blaga susţinea trecerea de la aparenţe la esențe, de la ime- 
diat la transcendent. Pentru ca omul să devină creator, fie în ştiinţă, fie în artă, actul gândi- 
rii lui trebuie să fie precedat de o schimbare a modului de a exista. De la omul biologic, 
dominat de instinct şi irațional, de pulsiune şi inconştient, s-a ajuns la omul spiritual, la 
care prin metafizică cunoaşterea este împinsă dincolo de limitele obişnuite, în zona punţi- 
lor de legătură între înţelegere, cultură şi valoare, cheia întregii filosofii a creaţiei. 

Această scurtă paralelă între omul freudian şi cel blagian e un fel de argument pen- 
tru susţinerea unui comentariu asupra cărţii Grigore Vieru — poetul arhetipurilor de Mihai 
Cimpoi. „Omul Vieru, organic legat de principiul matern al universului şi de copilăria con- 
cepută ca stare naturală «naivă», în sensul lui Schiller, reproduce un act primordial, repetă 
un model mitic. Trăieşte, prin urmare, sentimente pe care le-au cunoscut cei dinaintea lui, 
strămoşii cu fiinţa lor arhaică”, spune autorul. Şi mai departe: „Identificăm (în poezia lui 
Grigore Vieru, n. n.) sensuri mitice şi în relaţia cu femeia-iubită şi femeia-mamă, care pre- 
zintă în Sakuntala (motivul îl întâlnim la Goethe şi Tagore) două înfăţişări complementare 
— prima e asociată dansatoarei Urvasi, iar cea de-a doua e chiar mama universală (Laksmi). 
Aceste relaţii constituie taina primordială a existenţei, care exercită o funcţie protectoare a 
eului (subl. n.) ca parte a naturii”. Amintirea „eului” aici, sub apărarea căruia poetul trăieşte 
în ontologia originară, ne prilejuieşte reîntoarcerea la una dintre cele trei instanţe ale psi- 
hologiei. Omul nu poate domina fiinţarea, cel mult o face parţial pentru că elementele fi- 
inţării se ascund sub „dublul chip de refuz şi împiedicarea accesului”. E tocmai ca în cazul 
eului care, potrivit reflexelor biopsihologice de apărare, îşi declanşează mecanismele in- 
conştientului. Procesul acesta este întâlnit în „sublimare” dar şi în „intelectualizare”, când 
aspiraţia este transformată în gândul abstract. Se adaugă apoi „raţionalizarea”, care e un 
travaliu intelectual de prezentare a aspirațiilor astfel încât să le facă, logic şi cultural, ac- 
ceptabile. Se impun mai întâi eforturile omului de a se înţelege pe sine şi apoi de a cunoaşte 
problemele universului însuşi. 

În Poezia originilor, capitolul deschizător al acestei extrem de interesante cărţi, cri- 
ticul literar Mihai Cimpoi demonstrează, printre altele, cum pot fi interpretate lucrurile câtă 
vreme ele sunt ancorate în psihismul din copilărie, cu alte cuvinte cum psihanaliza propune 
un model de dezvoltare a personalităţii, care privilegiază copilăria. „La Grigore Vieru, 
mama şi copilul sunt două centre deschise, luminătoare de preaplinul fiinţei şi fiinţării. 
Taina de esenţă divină care încercuieşte omul despecetluieşte, se descifrează instantaneu 

[...]. Înconjurat de aura luminoasă a vieţii, se erijează în postura de primvenit, vibrând ca 
vioara printre lucrurile care-i par că sunt prima oară, aşteptând ca un copil dimineaţa”. De 
ce poet al arhetipurilor? Răspunsul e simplu: pentru că Grigore Vieru este, esențialmente, 
un liric profund al arhetipurilor, al principiilor matriciale, al timpului mitic şi al originilor, 
elemente asupra cărora criticul insistă cu argumente inatacabile într-un sumar-labirint: Poe- 
zia originilor, Sacrul, Principiul matern al universului, Copilul ca homo ludens, Timp cla- 
Sic şi timp intern, Portret interior. 

Pornind de la ideea că psihanaliza are vocaţia universală a explicaţiei, ea poate de- 
veni şi un sistem de interpretare folosit în analiza literară. De altfel, un sistem conceptual 
simplu, coerent şi de o generalitate întinsă se aplică în toate domeniile. Cu ajutorul lui în- 
cercăm să înţelegem cum un scriitor este „o fiinţă întru poezie” şi cum „o figură-simbol” 
într-o asumare la nivel de superioară conştiinţă reprezintă un destin existenţial exemplar. În 
textul de faţă oferim nu atât un demers critic cât o paralelă între actul de creaţie şi o psiho- 
logie a interacțiunilor la omul plasat în arhetipalitate, clasicitate (gnomică, rapsodică, fol- 
clorică — în ordinea precizată de autor) şi religiozitate. Poezia lui Grigore Vieru poate fi 
văzută sub semnul acestei conexiuni întrucât e o poetică de valorificare a abisului ontolo- 
gic, e specifică elogiului adus firescului, organicului, naturalului şi unui timp mitic şi mis- 
tic care se asociază sub umbrela aceleeaşi taine. „Natura devine leagăn matern, ia chip de 
mamă protectoare. Aerul mistic, care pătrunde fiinţa poetului, transformă piatra de pe mor- 
mântul mamei în ultima patrie; actul muririi în Basarabia înstrăinată se învesteşte cu sen- 
sul mântuirii, căci e pusă sub atributul arhetipal al liniştii pregenetice, din care va reizbucni 
iarăşi viaţa. Sacralizarea însemnând maternizarea naturii, poetul imaginează o reînfiinţare 
a vieţii printr-o reîncarnare sui-generis a mamei dispărute în eternitate. Viul e, în viziunea 
organicistă a poetului, un viu matern.” 

Să ne întoarcem tot la psihologie. Noul model al omului propus de ea este reinves- 
tit cu responsabilitatea construcţiei lumii, pe care o percepe „intenţional”. Experimentele 
psihologiei formei pun în evidenţă capacitatea creierului uman de a poseda aptitudini spe- 
ciale de a sesiza formele”. Cuprinderea în ele a lumii exterioare are loc sub acţiunea sen- 
percepute de Grigore Vieru în plan arhetipal şi religios, pentru a ne referi doar la aceste 
structuri, se datorează aptitudinii (talentului) specifice spiritului printr-un proces de punere 
în relaţie, de invenţie a unei totalităţi, chiar şi în condiţiile de a face abstracţie de raportu- 
rile între elementele totalităţii. Ceea ce este perceput în discursul liric este în primul rând 
forma globală în care se organizează aceste elemente. Psihologia susţine că fiecare per- 
cepţie depinde de o reţea complexă de linii de forță, care la rândul lor sunt simultan func- 
ţie de subiect şi de evenimentele ce-i trezesc interesul. Mihai Cimpoi remarcă în poezia lui 
Grigore Vieru tocmai aceste evenimente şi modul în care ele au fost percepute de poet. 
Exemple: simbolul cumulativ şi iradiant al mamei, natura care devine leagăn matern, su- 
fletul care păstrează ceva din zămislirea din apele primordiale, semnificaţia ambivalentă de 
naştere şi moarte, dramatizarea vieţii cu fericirea şi nefericirea ei etc., în fond elemente ale 
totalităţii percepute de un eu accentuat şi redate printr-un supraeu ce se impune prin nota 
originală pe care o oferă liricul existenţial în dialog cu viaţa şi moartea. Viaţa este înfăți- 
şată extatic, în simplitatea şi complexitatea ei, iar moartea ca pe o stare de calm mioritic. 

Desigur, gama percepţiei poetului este extrem de largă. Misticul se regăseşte în ex- 
perienţa sufletească trăită sub semnul extazului, atitudinea ritualică faţă de divinitate este 
exprimată în dimensiunile religiei noastre ortodoxe, dar şi de legătura strânsă dintre ființe 
şi lucruri. Interesant este faptul că lumea e prezentă ca o comuniune în care forţele con- 
flictuale se ciocnesc şi se neutralizează, este precum strigătul eu/ui asupra sinelui ascuns pe 
cate îl scoate din amorţire, îndreptându-l spre lumina supraeului înălţat. Viaţa internă a 

gândurilor — reflexivă, intimă, metafizică —, trăirea retrasă în umbra fiinţei subconştiente răz- 
besc până la urmă la suprafaţă, acolo unde contemplă orizontul celest dar şi spaţiul real-te- 
luric. E ca şi cum această viaţă nu ar avea voie să renunţe la frumuseţe, adevăr, meditaţie 
şi logos. „În angrenajul complicat al vieţii trebuie să aflăm forţa motrice ascunsă care pune 
în mişcare întregul mecanism al gândirii şi voinţei noastre”, spune Goethe. Prin prisma noii 
psihologii, opera poate fi receptată ca expresie a unor proiecţii ale sinelui către identitate şi 
originalitate, în ciuda faptului că eu/ are mai multe măşti pentru a-şi camufla chipul şi os- 
tentaţia. Acum proiecţiile din zona psihanalitică au ecou în cele mai neaşteptate abordări li- 
rice, acum ele iau forma rostirii în spaţiu şi timp, cu un mesaj cultural, social sau de alt tip. 

Mecanismele psihologice se derulează într-un sistem doar de ele „conştientizat”, 
timp în care scriitorul beneficiază de suportul sinelui şi al eului în procesul de creaţie lite- 
rară, fără a se gândi că notația lui lirică şi sentimentală îşi are sorgintea în miraculoasele fe- 
nomene psihologice. Henri Bergson punea mare miză pe „un contrast între senzaţii 
analoage, dar toate aceste senzaţii corespund unei cauze a cărei influenţă e privită ca una 
de maximă importanţă”. De la cauză la efect. Cel care are vocaţia pătrunderii enigmelor psi- 
hicului uman poate risipi aura de mister care înconjoară actul de creaţie. T. Ribot pune sem- 
nul de egalitate între inspiraţie şi factorul inconştient: „Inspirația rămânând impersonală în 
fondul ei, neputând veni de la individul conştient, atunci trebuie să admitem că derivă din 
activitatea inconştientă a spiritului”. Natura inconştientului este una dintre stările sibilinice 
ale psihicului. Doar psihologia individuală înlesneşte oarecum observarea materiei afec- 
tive care constituie fondul unei drame lirice: durerea şi bucuria, violenţa şi iubirea, reţine- 
rea sau înflăcărarea — sentimente şi emoţii care iau naştere sub vibrația trăirilor omeneşti, 
încât imaginaţia afectivă, în plină posesiune a mijloacelor sale de expresie, creează poezia, 
poemul dramatic, textul literar în genere. Se spune că rolul psihologiei este acela de a stu- 
dia manifestările naturii umane ca pe un fapt, fără să o condamne şi fără a o absolvi. 

Regăsirea identităţii profunde la Grigore Vieru vine să se opună oricărei prejudecăţi, 
oricărei ambiguităţi, tocmai acesta este scopul volumului, gândit şi argumentat de acade- 
micianul Mihai Cimpoi, cel care ştie să aleagă între măsura deplină a valorii şi criteriile dis- 
creditării de moment, să cântărească cu atenţie la cumpăna „cu două ciuturi”, liniştindu-i 
pe toţi cei care aveau şi încă mai au incertitudini asupra integrităţii simbolice a operei ma- 
relui poet. „Omul nu mai trăieşte într-un univers pur fizic, el trăieşte într-un univers sim- 
bolic” (Cassirer). Limbajul, mitul, arta, religia sunt părți ale acestui univers. Criticul, pentru 
a explica faptul că poetul Grigore Vieru a trăit din izvorul obârşiilor — tradiţie, natură, vatră, 
limbă, mamă, copilărie, istorie, cultură — face adesea trimitere la ideile lui Goethe, Tagore, 
Holderlin, Heidegger, Bachelard, Blaga, Noica, Poe, Baudelaire, Hegel, Vasile Voiculescu, 
Nichifor Crainic, Umberto Eco şi alţii, susținând că discursul liric intens etic al poetului este 
punctat de argumente-cheie, este impregnat de viziunile tragice ale existenţei. Fu deplin, 
legat şi luminat de intuiţia miracolului în creaţie, face ca „golul din ființă” să se diminueze 
până la limpezirea stării sufleteşti. Creaţie supremă a naturii şi a spiritului, omul are în ve- 
dere misiunea morală şi culturală, unde educarea propriului eu devine o tentativă de ins- 
truire a umanităţii, calea devenirii lui într-o fiinţă creatoare. 

Repetăm, lectura cărții Grigore Vieru, poetul arhetipurilor a fost făcută prin grila 
unor principii psihologice de care este bine să se ţină seama, mai ales atunci când avem în 
vedere raportul între arhetip, ca model ideal, inteligibil după care a fost creată lumea sen- 
sibilă, şi impactul unui text literar actual. Un alt tip de lectură decât cel pur exegetic, nu ne- 
apărat într-o nouă ordine discursivă. 


* Mihai Cimpoi, Grigore Vieru — poetul arhetipurilor, laşi, Editura „Princeps Edit“, 2009. 

INCURSIUNI FAIFERIENE” 


Ştefan OPREA 


După două incursiuni în istoria teatrului (românesc şi universal), publicate în vo- 
lume autonome, Florin Faifer ne-a oferit, recent, o a treia, de data aceasta în istoria criticii 
dramatice româneşti împlinind astfel un demers complex asupra unui domeniu — teatrul — 
în care se află implicat — ca profesor şi cercetător de nobilă stirpe. 

Coborâtor din sferele mai înalte şi mai precis conturate ale istoriei literare, cu con- 
tribuţii excepționale la opuri academice de definitivă referinţă (cităm doar Dicţionarul li- 
teraturii române de la origini până la 1900 şi Dicţionar general al literaturii române), 
dar şi cu volume personale de critică, istorie şi eseistică literară, Florin Faifer se simte în 
largul său şi în zona criticii dramatice, pe care o priveşte şi o judecă dezinvolt, ca un ade- 
vărat cunoscător, capabil de evaluări şi ierarhizări exacte, din perspectivă strict axiologică. 
Este evidentă la el pasiunea pentru valorile constituite, pe care însă îi place şi ştie să le ree- 
valueze, să le repună în discuţie, amendând fără complexe ceea ce consideră a fi fost exa- 
gerat, insuficient sau inexact în judecăţile antecesorilor, fie ei oricât de prestigioşi. 
Trecutolog literar voluptuos, distinsul nostru coleg are pasiunea redescoperirilor şi reeva- 
luărilor, aruncând lumini noi asupra unor zone şi asupra unor personalităţi fie uitate, fie pe 
nedrept clasate. Istoria criticii dramatice româneşti îi oferă, în acest sens, un teritoriu pe cât 
de întins, tot pe atât de lăsat în paragină, un teritoriu în care s-au manifestat — începând de 
la jumătatea secolului al XIX-lea — cei mai de seamă cărturari şi literatori — unii cu contri- 
buţii semnificative la naşterea şi impunerea criticii dramatice ca gen de sine stătător. Aces- 
tora le acordă Florin Faifer cea mai mare atenţie, evidenţiindu-le meritele şi neocolindu-le 
limitele, astfel încât volumul de faţă ne apare ca un peisaj complet, cu forme de relief di- 
verse, cu înălțimi şi prăvălişuri şi cu o „vegetaţie spirituală” specifică perioadelor în per- 
manentă curgere. 

Procedeul folosit de cercetător e cel cronologic, încât cititorul de azi îşi dă seama fără 
efort de evoluţia pe care a cunoscut-o critica dramatică la noi, de la începuturile diletante, 
incidentale, impresioniste, de la opiniile „de bun simţ” specifice jumătăţii de secol XIX, 
până la eforturile profesionalizării şi ale asumării teoriei teatrale din perioada interbelică şi, 
de aici, până la degringolada conceptuală de după ultimul război. 

Istoricul aruncă mai întâi o privire critică asupra „candorilor şi fervorilor” de înce- 
put, asupra contribuţiei Daciei literare şi a momentului paşoptist, evidențiind „spiritul cri- 
tic în ofensivă”. Critica începe să devină reflexivă, ridică ştacheta exigenţelor. I. H. 
Rădulescu le cere actorilor talent şi aplicare firească, învăţătură, gust, glas sănătos, fizio- 
nomie interesantă, cunoaşterea artelor frumoase. Idei utile pentru dezvoltarea teatrului ro- 
mânesc descoperă cercetătorul la Cezar Bolliac şi la Barbu Catargiu, la C. D. Aricescu şi 
la Gh. Barițiu, la Pantazi Ghica şi la C. A. Rosetti (teatrul ca şcoală de moral şi ca oglindă 
a societăţii; „actorul trebuie să aibă simplitate şi măsură”; „Nimic nu e mai urât pe scenă 
decât exagerarea”). Nicolae Filimon, apoi, e prezentat ca fiind deja „un profesionist al cri- 
ticii” (cu prioritate al criticii teatrului muzical), cu o etică a scrisului publicistic şi cu opi- 
nii ferme, judicioase asupra repertoriului, jocului actoricesc şi a publicului (a cărui 
sensibilitate e nevoie să fie cultivată, educată pentru a putea fi un partener comprehensiv). 

După această tratare în grup, sunt desprinse şi prezentate individual personalități cu 
preocupări predominant literare, dar care au avut contribuţii substanţiale şi în domeniul cri- 

ticii teatrale: Al. I. Odobescu („critica surâzător erudită”), Bogdan Petriceicu Hasdeu („un 
teoretician fastuos”), Titu Maiorescu („un clarvăzător”), Mihai Eminescu (cu „măsurariul” 
său), |. L. Caragiale (cu reflecţiile sale antiromantice), C. D. Gherea (promotor al criticii so- 
ciologice). În profiluri concentrate, sunt puse în relief opinii critice care au contribuit deci- 
siv la evoluţia genului. Pe Maiorescu, de pildă, îl priveşte prin prisma studiului său 
Comediile d-lui Caragiale, cu referire la scopul moral al artei, care nu poate fi decât acela 
al „înălțării impersonale”: „Orice emoţiune estetică [...] face pe omul stăpânit de ea [...] 
să se uite pe sine ca persoană şi să se înalțe în lumea ficţiunii ideale [...] Cu cât cineva va 
fi mai capabil prin dispoziţia sa naturală sau prin educaţie a avea momente de emoţiune 
impersonală, cu atât va fi mai întărită în el partea cea bună a naturei omeneşti”, „Orice că- 
dere în sfera habitudinilor şi intereselor de zi cu zi poate duce la dizolvarea emoţiilor artis- 
tice, la inautenticitate”. Păstrând intact respectul cuvenit marelui critic (creator, la noi, al 
stilului ideilor, cum îl caracteriza Ibrăileanu), Florin Faifer nu se sfieşte să-i amendeze 
unele absolutizări care „împing lucrurile prea în abstract sau, în orice caz, prea departe 
(ca, de pildă, atunci când defineşte arta ca pe un reproş al inteligenţei, anulându-i funcţia 
de cunoaştere)”. E, acesta, un exemplu şi o dovadă că autorul incursiunilor nu-i un sim- 
plu înregistrator al opiniilor marilor înaintaşi, ci un cercetător cu păreri proprii, capabil să 
ordoneze valorile trecutului după un „măsurariu” judicios, specific istoricului şi criticului 
de azi. Şi nu numai în comentariul asupra lui Maiorescu sunt evidente asemenea atitudini 
şi puncte de vedere, ci şi în cele referitoare, de pildă, la Eminescu şi Caragiale. La cel din- 
tâi observa — poate cam în pripă — că acordă prioritate eticului în defavoarea esteticului. 
Aici, autorul volumului de faţă reia, cred, o opinie (şi aceasta pripită şi marcată de un exa- 
gerat subiectivism) a lui Mihail Sebastian care, acordând demersurilor de critică teatrală ale 
lui Eminescu doar o „valoare documentară”, le socotea a fi drept rezultat al „halucinantu- 
lui miraj” care a însemnat pentru Eminescu scena, „către care îl îndemna o imaginaţie 
aprinsă şi un spirit nemăsurat de aventură”; textele critice eminesciene (pe care — fapt evi- 
dent — Sebastian nu le-a cunoscut în întregime) au şi unele calităţi — recunoaşte dramatur- 
gul —, numai că acestea n-ar fi de ordin estetic, ci etic... Observaţia e limitată şi dovedeşte 
că Sebastian n-a cunoscut studiul eminescian Cultură şi ştiinţă (descoperit printre ma- 
nuscrisele poetului şi publicat în 1932 de D. Murăraşu), care, chiar dacă ar fi o traducere 
(cum presupun unii comentatori), evidenţiază unele idei ce fundamentează concepţia este- 
tică eminesciană; sunt subliniate în acest studiu raporturile dintre cultură şi simţul frumo- 
sului („un raport şi o îmbinare deosebit de intimă cu frumuseţea”), ceea ce implică — observă 
şi Al. Husar — atât sentimentul receptivităţii valorii estetice, cât şi realizarea obiectivă a fru- 
mosului în viaţa omului. Deşi nu este decât o schiţă a problematicii abordate (socotită ast- 
fel chiar de poet), studiul cuprinde date esenţiale ale concepţiei eminesciene despre artă ca 
parte integrantă a culturii. Dar chestiunea merită o discuţie mai largă şi nu e locul aici pen- 
tru aceasta. Notez doar convingerea mea — bazată pe o cercetare minuțioasă a activităţii lui 
Eminescu în domeniul criticii teatrale — că poetul a fost cel dintâi comentator român de tea- 
tru cu o pregătire teoretică de specialitate (a şi tradus în româneşte cel mai important tratat 
de teorie teatrală din vremea sa, cel al lui Heinrich Theodor Râtscher — Arta reprezentă- 
rii dramatice dezvoltată ştiinţific şi în legătura ei organică), pregătire teoretică evidentă 
în toate demersurile sale critice. De altfel, însuşi Florin Faifer — după ce îi semnalează ero- 
rile, opiniile prea personale, exagerările şi limitele — recunoaşte că Eminescu a fost un „spi- 
rit competent pentru care principiul estetic, împletit cu acela etic, este, în cronici, un 
principiu de căpătâi” (s.n. Şt. 0.) 

Cu 1. L. Caragiale, F. F. e şi mai sever decât cu Eminescu, observând că, în critică, 
genialul dramaturg „nu trădează, orice s-ar spune, un spirit teoretic”; „Caragiale explică 
arta băbeşte””; „In chestiunile estetice, dramaturgul face figura unui diletant, chiar dacă 

unul superior”; „Caragiale scapătă în kitsch”. 

Sfârşitul de secol XIX şi începutul de secol XX aduc, în critica dramatică, unele voci 
noi, şi F. F. îi trece în revistă — cu meritele şi limitele lor — pe Grigore Ventura şi pe Mihai 
(Mişu) Văcărescu Claymoor, pe Fr. Dame, G. I. lonescu-Gion, Nicolae Petraşcu, Ion C. 
Bacalbaşa şi pe alţii, pentru a se opri, apoi, la câteva personalităţi de relief, precum Al. Da- 
vila („un reformator”), la Mihail Dragomirescu („un teoretician dogmatic”), la Pompiliu 
Eliade („criticul universitar”), la Tudor Arghezi („adept al teatrului de idei”, „cu fulgerări 
de violenţă pamfletară”). Sunt apoi aşezaţi judicios pe scara valorilor Corneliu Moldovanu, 
Liviu Rebreanu, lon Marin Sadoveanu, Camil Petrescu, Lucian Blaga, regizorii cu temei- 
nice demersuri teoretice şi critice V. |. Popa, Ion Sava, G. M. Zamfirescu, dramaturgul Mi- 
hail Sebastian, dar şi alţi profesionişti ai criticii dramatice din perioada interbelică. Peisajul 
e bogat şi divers, şi mai ales privit fără complexe de criticul şi istoricul de azi, care ştie a 
discerne între ideile perene şi pletora de opinii valabile doar a doua zi după un eveniment 
teatral. 

Ceea ce a urmat după ultimul război în critica dramatică e întunecat şi sinistru. 
„Păzitorii fideli ai cauzei” sunt menţionaţi şi amendaţi fără menajamente: Radu Lupan, 
Horia Deleanu, Simion Alterescu, Margareta Bărbuţă, Tr. Şelmaru, Radu Popescu, H. Zalis 
şi alţii încă. Dar „zona întunecată” a primelor decenii postbelice începe să se lumineze trep- 
tat, au loc „schimbări la faţă”, înlocuiri ale vechilor măşti cu altele, mai nuanţate. Semna- 
lul e dat de B. Elvin, urmat de Valentin Silvestru — „staroste al breslei”, care, „plătind şi 
tribut străşniciilor stângiste”, practică o critică mai judicioasă, cu un „verb liniştit, stilat, con- 
ţinând granule de sare atică”. Profesionalismul câştigă teren prin câteva individualități 
demne de luat în seamă: Vera Călin, Florian Potra, Ecaterina Oproiu. Vechile încrâncenări 
ideologice se nuanţează şi atmosfera devine mai respirabilă, deşi „reperul inviolabil” ră- 
mâne, totuşi, creaţia progresistă”. Apare o nouă generaţie de critici al cărei „star” devine 
George Banu, flancat de boemii şi rebelii in spe Dinu Kivu, Victor Parhon, Paul Cornel Chi- 
tic şi de alţii — pe care însă F. F. îi menţionează cam otova, deşi diferenţele valorice dintre 
ei sunt, uneori, foarte mari. De pildă, n-are cum să stea Liliana Moldovan alături de Ileana 
Popovici sau de Const. Paraschivescu; nici Julieta Țintea, Mălina Stănescu sau Ileana Co- 
lomicţ, alături de Sebastian Costin; nici Vlad Andrei Orheianu sau Irina Toma alături de Ma- 
rius Robescu, Cristina Dumitrescu, Alice Georgescu, Ludmila Patlanjoglu. 

Cam nepotrivită îmi pare separarea pe care o face F. F. între criticii bucureşteni şi cei 
din provincie, deşi el însuşi zice: „cum le place unora să apese, cu iz discriminator”. Zice, 
dar o face el însuşi, aşezându-i pe critici, geografic, pe judeţe. Mă rog, acceptăm că ar fi şi 
acesta un criteriu axiologic. Să ne oprim la judeţul laşi. Ordinea în care sunt menţionaţi ie- 
şenii propune, desigur, o ierarhie în care pe primul loc se situează, pe drept, N. Barbu (cu 
o îndelungată şi serioasă activitate de câteva decenii). Următorii pe această scară a valori- 
lor sunt Liviu Leonte şi Al. |. Friduş, iar abia după ei — Const. Paiu, Al. Călinescu, Mihaela 
Mârţu, Odette Kauffman, Sorina Bălănescu, Anca-Maria Rusu, Călin Ciobotari, loana Petcu 
(din motive lesne de înţeles, m-am scos din ecuaţie pe mine, iar pe Oltiţa Cîntec am găsit-o 
trecută printre bucureşteni, ca şi clujenii Maria Vodă-Căpuşan şi Valentin Taşcu, ca şi oră- 
deanca Elisabeta Pop, ca şi braşoveanul Aurel Brumaru). Ar fi de făcut aici unele comen- 
tarii în legătură cu profesionalizarea criticilor dramatici, dar — pentru a nu fi bănuit de 
subiectivism — le las pe seama cunoscătorilor. 

Volumul se încheie cu referiri severe la adresa criticilor tineri de azi: „Se deosebesc 
prin atitudine şi limbaj de cei dinaintea lor şi chiar încearcă să-şi facă din asta un panaş. 
Sunt, ce mai vorbă, înfipţi, cu o schimă de îngâmfare, convinşi fiind că ei ar fi posesorii ade- 
vărului, ai cerinţelor clipei [...]. Concepând abuziv, şi strâmb, lărgimea de spirit, ei iau în 
braţe tot ce trece de marginile firescului [...]. Infidelitatea, chiar trăsnită, chiar bulversantă 

a unor viziuni regizorale le dă fiori de entuziasm, teatrul de formulă clasică (psihologic 
ş.a.m.d.) umplându-i de o nesfârşită lehamite şi silă”. Foarte exact, numai că şi aici F. F. îi 
pune pe toţi în aceeaşi oală, în timp ce realitatea ne obligă să facem diferențieri. Nu merită 
nici într-un caz calificativele de mai sus nici Andreea Dumitru, nici Mirona Hărăbor, nici 
Daria Dimiu — toate trei fiind critici de o mare seriozitate şi probitate, departe de ifosele şi 
isteriile unor Iulia Popovici sau Mihaela Michailov. Apoi, nu fac parte din acelaşi detaşa- 
ment, nici ca vârstă, nici ca valoare, Ruxandra Anton sau Raluca Tulbure. 

Dar peste toate aceste (hai să le zicem) neajunsuri sau scăpări ale autorului, Incursi- 
unile... lui Florin Faifer rămân extrem de preţioase pentru istoria teatrului, nu doar prin uni- 
citatea lor, ci şi prin valoarea judecăților, prin sistematizarea „materiei”, prin prezentarea 
integrală a peisajului critic românesc văzut în evoluţiile şi involuţiile sale şi, nu în ultimul 
rând, prin claritatea expunerii şi prin stilul elegant, permanent colorat de străfulgerări ale 
inteligenţei, de ironii şi sarcasme specifice autorului, permanent înnobilat de luminile unei 
alese culturi. 

Volumul este prefaţat de Liviu Malița, care îi schițează autorului un profil egal cu un 
întrutotul justificat elogiu, subliniindu-i „silueta cărturărească impunătoare” şi „stilul 
dezinvolt, elegant şi vivace, de o claritate adamantină a frazei, un stil de o coloratură per- 
sonală, absolut inconfundabilă”. 


“Florin Faifer, Incursiuni în istoria criticii dramatice româneşti. Zodia Balanţei. 
Iaşi, Editura Timpul, 2010, 154 p. 

NUMAI POETUL DEASUPRA VALURILOR” 


Amalia VOICU 


Versetele Constanţei Buzea (unii ar spune poeme 
în proză ori proze poematice) din volumul Nerrăitele (UI) 
corespund unor litanii care vor să înlocuiască trăirea cu 
poezia în sine: este un alt fel de a spune — „nu trăiesc eu, ci 
poezia mă trăieşte pe mine; scriu, deci exist...“. Sub im- 
periul unui ermetism oarecum frustrant pentru cititor, scri- 
itoarea lasă să se întrevadă complexul, creator, de altfel, al 
lucrului făcut de mână omenească, al scrisului adică, înge- 
nuncheat în faţa Creatorului (celui născut, iar nu făcut, cum 
zice Crezul creştin). „Lasă-mă, Doamne, să-mi murmur/ 
povestea în clar. Copil fără naştere! sunt la picioarele Tale. 
Jilţul Tăw/ izvorăşte azur ce se lipeşte de buzele/ mele, goale 
de plânsul cuvintelor/ ce se vor naşte cu mine,/ cel plin de 
visul fără folos/ dinainte de fapta pornirii”. : 

Îngerul este un alter-ego al poetului, fie că este înaripat şi ascensional, fie că este 
un înger căzut - „Dacă ar fi cu putinţă/ să aud vaierul umbrei, duhul ei fără somn/ de plantă 
ca fumul, urne să se ridice din/ dalele tari însoţind fluviul (...)// „Copil refuzat, sufletul tău 

atins de har, rămas între stâlpi cărora îngerii trişti/ spre a te umbri, te primesc cu mâhnire/ 
din braţele mele”. Engrame eminesciene (însă într-un sens etimologic pozitiv, de întipărire 
în subconştient) sunt îngerul şi umbra, faţa şi reversul aceleeaşi medalii, sau mai degrabă 
al aceleeaşi persoane. 


Poate prea cerebrală, poezia se salvează (în celălalt sens, soteriologic antic) şi 
revine în cele din urmă la sentimente (!), datorită dispersărilor inocente ale discursului - 
„Albi în iarbă, culcaţi în iarbă,/ cu nori pe faţă, nevinovaţi căutând! înainte de gândul 
găsirii./ Sub iarbă, pământ, sub nori trist şi umed/ pământ”. (Dormirea). Pecetea gravităţii 
nu dispare, tocmai pentru că, din păcate (şi din fericire), englezescul grave (mormânt) se 
ascunde dincolo de aceste versuri... . 

Dacă Brâncuşi modelase o Cuminţenia pământului, există şi aici o reprezentare [i- 
terară, o poezie intitulată mai scurt Cuminţenia, care începe astfel - „Răpit în trup ca-ntr-un 
calvar,/ sufletul meu, să-l văd nu-l ştiu,/ nici el nu vrea”. Sunt şi alte versuri frumoase, 
compuse în interiorul cercului strâmt al libertăţii asumate, adică în limitările condiției 
umane - „Ca foc ce pe zăpadă umblă,/ pe albul marmurei din treaptă/ mi se topesc ge- 
nunchii-n umbră/ cât rugăciunea mea aşteaptă” sau „În spatele casei, pe acoperiş,/ îngerul 
fiului îşi strivea aripile/ stând singur şi încercând să-ndure/ seninul, cu ochii deschişi” 
(Desfigurarea). 

Unele sentințe lirice apasă întregul discurs, încărcând totul cu aceeaşi sinceritate şi 
gravitate - „„Lumea-i umbrită fără scăpare/ de indexul lui Dumnezeu”. Altele sunt doar 
ecouri de vechi tropare şi refrene: „Îngeri alină buzele întru arsură/ şi izvorăsc mireasmă 
din străvezimi” (din Rugăciunea continuă). 

Partea a doua a volumului, Dictando, este situată în cu totul alt registru. Ritualurile 
cotidiene evocate nu vor să spună decât că, până la urmă, /umea în lentă surpare este sin- 
gurul tablou mundan prea vizibil în fiece clipă. În poemul Despre iertare sunt evocate 
sfintele cuvinte, pupile ale lui Dumnezeu, simbolurile spiritualităţii, logos-ul şi ochiul om- 
niscient, fiind suprapuse în acelaşi tipar universal. Într-o paradigmă similară, dar negativă 
de data aceasta, una din obsesiile de profunzime ale Constanţei Buzea este faptul că un sin- 
gur cuvânt, ploaie, nu apare în mod explicit în scrierile lui Mihai Eminescu. Explicitează 
însă liric autoarea - „Nu i-a simţit lipsa, vocabularul său lăsându-se seninătăţilor, purtat de 
o muzică lăuntrică în care li s-a făcut loc şi care le-a primit” (O recitire agonică). 

În ultimul compartiment liric, Versurile neamăgitoare, scriitoarea procedează aşa 
cum se crede despre cei care se află în pragul morţii: derulează cu rapiditate, d rebours, 
întreaga viaţă şi parcursul ei artistic, concluzionând - „Duhul înstrăinării e întrupat, pos- 
teritatea-i/ la un pas, eternitatea, cine ştie ! Mult îndurând,/ cu multe m-am acoperit. În 
preajmă şi deasupra,/ flori pentru poet ca pentru Dumnezeu.” Aşadar, poeta C. Buzea 
doreşte să arate că, uneori, cugetarea trebuie să fie mai tare decât pasiunea, că poetul nu 
trebuie să se lase purtat de val, ci să fie, pe cât posibil, deasupra valurilor lumeşti, cum mai 
spune Eminescu. 


* Constanţa Buzea, Netrăitele (1), Bucureşti, Editura Vinea, 2008. 

ROMANUL UNEI PERSONALITĂȚI FASCINANTE“ 


Vasile IANCU 


Avem sub ochi — spre lectură şi posibile comentarii — două masive volume aproape 
intimidante prin masivitatea lor (recunosc, mă ataşez fără prejudecăţi de cărţile cu di- 
mensiuni rezonabile, evident, bune şi foarte bune, după gustul nostru), însumând apro- 
ximativ 1.600 de pagini. Tipărite. Personajul principal al uneia dintre ele este C.D. 
Zeletin, „prestigios scriitor şi om de ştiinţă”, de fapt, omagiul Academiei Bârlădene adus 
preşedintelui ei de onoare, cu prilejul împlinirii vârstei de 75 de ani (la 13 aprilie 2010), 
op alcătuit de prof. Elena Monu, dr. în Istorie, preşedintele Academiei Bârlădene (Ed. 
Sfera, Bârlad, 2010). Pentru cei care nu ştiu, societatea artistică „Academia Bârlădeană” 
a fost întemeiată la | mai 1915 de G. Tutoveanu, Tudor Pamfile şi Toma Chiricuţă (pri- 
mul, institutor, revizor, profesor, poet, creator de reviste, „personalitate emblematică pen- 
tru urbe, al doilea, cunoscut etnolog, şi ultimul, un preot luminat şi generos. Instituţia a 
fost reactivată în 1990. Personajul principal al celuilalt compact volum (de peste 800 de 
pagini) este Principesa Elena Bibescu, marea pianistă, semnat de C. D. Zeletin. 


Înarmat cu răbdare folositoare — în cazul celui de al doilea op, cu satisfacţiile ci- 
titorului iubitor de istorii, de savuroase secvenţe stilistice şi de autentice pagini de proză, 
fără a minimaliza în nici un fel, dimpotrivă, strădania benedictină a doamnei Elena Monu, 
care a alcătuit ediţia de cinstire a cărturarului şi omului de caracter C. D. Zeletin —, aşa- 
dar, pus în priză de nesăţiosul lector din noi, am parcurs cele 1.600 de pagini (inclusiv re- 

producerile foto care îmi procură întotdeauna o plăcere aparte). Şi sedimentările de după 
au venit firesc, aşa cum le vom aşterne, sintetic, mai jos. Cu accente justificate pe mo- 
nografia extrem de bogată în informaţii, interpretări, digresiuni seducătoare acoperind 
mai toată paleta artelor (în primul rând, muzica, dar şi literatura, plastica etc), cu apeluri 
docte la arbondologie, o disertaţie, cum spune cu modestie autorul, despre marea pia- 
nistă Elena Bibescu. Din capul locului, ţinem să adăugăm, mult mai puţin cunoscută — şi 
pe nedrept — în viaţa artistică, în cultura noastră, decât Martha Bibescu, scriitoare fran- 
ceză de origine română, nepoată prin alianţă a celeilalte prințese, poate, şi din cauza lon- 
gevităţii şi frumuseţii, o persoană şarmantă în spaţii publice, cochetând cu personaje 
politice de talie europeană, poreclită chiar în ţara de adopţie „Martha Hari”, pentru fi- 
logermanismul ei manifest în Primul Război Mondial. 

În argumentul ediţiei, Elena Monu scrie, între altele: „... domnia sa a văzut lu- 
mina zilei în satul Burdusaci, fostul judeţ Tecuci, astăzi, județul Bacău. Cum însă copi- 
lăria şi adolescenţa, adică anii formării sistematice, C. D. Zeletin şi le-a petrecut la 
Bârlad, unde a urmat cursurile Colegiului Naţional „Gheorghe Roşca Codreanu ”, Aca- 
demia Bârlădeană, al cărei preşedinte de onoare este de la reînfiinţarea ei în 1990, are 
bucuria de a da continuitate inițiativei de acum cinci ani, publicând volumul de faţă, re- 
zervat anilor 2005-2010. EI cuprinde alte texte, alte documente şi alte ilustraţii decât 
cele publicate la Bacău” (în 2005 — n.n.). Precizăm că numele din acte al scriitorului, 
tălmăcitorului din lirica italiană şi franceză C. D. Zeletin este Constantin Dimoftache, 
iar profesiunile care i-au asigurat existenţa au fost acelea de medic şi profesor universi- 
tar de biofizică la Universitatea de Medicină şi Farmacie „Carol Davila” din Bucureşti. 
Între performanţele sale de traducător, notăm doar două: Medalia de Aur, la Edinbourgh, 
Anglia, pentru Sonetele lui Michelangelo şi Premiul Uniunii Scriitorilor din România 
(1991) pentru cea mai bună traducere de poezie: Charles Baudelaire „Florile Răului”. 

Volumul înglobează studii, cronici, articole, eseuri, interviuri, scrisori, note, ilus- 
traţii, facsimile inedite referitoare la opera originală şi la cea de tălmăcitor semnată C. D. 
Zeletin, precum şi la momente semnificative din biografia sa. Găsim aici şi consemnări 
vizându-l pe scriitorul şi pe medicul/ universitarul de elită ale unor personalităţi de seamă 
ale culturii şi ştiinţei: Tudor Vianu, Perpessicius, George Emil Palade, biologul american 
de origine română, premiat Nobel (1974), (născut la Iaşi, dar al cărui tată, Emil Palade, 
profesor de filozofie şi pedagogie, se trăgea dintr-un sat din acelaşi fost judeţ Tutova), 
Barbu Cioculescu ş.a. Relevante sunt aprecierile unor critici de ştiută autoritate despre 
monumentala lucrare „Principesa Elena Bibescu”. Una din ele: „C. D. Zeletin recom- 
pune cu pacienţă, dar şi cu nerv de observator acut impozanta galerie de cunoştinţe apro- 
piate ale pianistei. Rezultă o serie de portrete detaşabile ce s-ar putea eventual integra pe 
final altor construcţii istorice, prin acea capacitate a d-sale pe care o menţionăm de a in- 
vesti un intens interes în fragment, în amănunt, în derivație“ (Gheorghe Grigurcu: „O 
carte somptuoasă” — România literară, XL, 21, p. 12, 30 mai 2008). Echilibrată obser- 
vaţie face şi Sorin Lavoic apropo de medicii scriitori: „Foarte puțini au reuşit să-şi păs- 
treze talentul pe timp îndelungat. Un Papilian sau un Voiculescu în trecut, iar azi un C. 
D. Zeletin, un Răzvan Petrescu sau un Emil Brumaru — sunt cazuri rare. Talentul lor a 
fost şi este pre-medical, iar marele lor merit este că au ştiut să-şi menţină pregătirea me- 
dicală departe de înzestrarea literară. Cum au reuşit, numai ei ştiu” (România literară, 
XLI, 26, p. 6, 3 iulie 2009). 

Probabil că nici ei nu ştiu prea bine cum se petrece acest lucru. La fel se întâmplă, 
de altminteri, şi-n cazul inginerilor care scriu literatură, şi-n cazul profesorilor, aviatori- 

lor, silvicultorilor, apicultorilor, marinarilor ş.a.m.d. Literatura are regulile ei pe care 
numai talentul scriitorului — atât cât i-a fost hărăzit fiecăruia — le ordonează, le intuieşte, 
le amuşinează, le supune — sau nu —, le contorsionează cum îi vine, pierzându-se uneori 
în hăţişurile lor misterioase. 

Pentru a pune în lumină un adevăr ignorat mereu de nulităţile cu pretenţii, de se- 
midocţii urcați accidental pe socluri efemere, acela că marile valori sunt, de regulă, şi 
mari caractere, iar modestia, simţul măsurii fac parte organică din existenţa acestor ca- 
ractere, reproducem un fragment dintr-o scrisoare a lui George Emil Palade. La propu- 
nerea lui C. D. Zeletin şi a nepotului savantului, Radu Şerban Palade, de a se înfiinţa o 
expoziţie permanentă cu documente donate de George Emil Palade, la Universitatea de 
Medicină şi Farmacie „Carol Davila”, laureatul Nobel răspunde: „Pentru selecția defi- 
nitivă a obiectelor expuse în această secție (Diplome şi Medalii), aştept sugestiile voas- 
tre care trebuie să fie ghidate de consideraţii locale, înainte de toate de spațiul disponibil 
ca şi de efectele anticipate. 

Nu trebuie să speriem lumea şi nu trebuie să facem imposibile prezentări similare 
făcute de alţi absolvenţi ai Facultății de Medicină din Bucureşti în viitor”. Scrisoarea e 
expediată pe 22 august 2002 şi poartă antetul: University of California, San Diego. 

„Principesa Elena Bibescu. Marea pianistă” e romanul vieţii, personalităţii ar- 
tistice, omului ales Elena Bibescu, fiică a lui Manolache Kostaki Epureanu, „mare patriot 
şi bărbat de stat”. Să zăbovim, cale de câteva cuvinte, asupra acestui personaj, tatăl stră- 
lucitoarei şi puţin cunoscutei pianiste Elena Bibescu. Născut la Bârlad (22 aug. 1824), cu 
reşedinţă boierească de suflet la Epureni-Tutova, de care e legată, în bună parte, şi copi- 
lăria Elenei, dar şi a fraţilor şi a copiilor ei, M. K. Epureanu este „unul din autorii diplo- 
matici, morali şi politici ai Unirii Principatelor”, primul preşedinte al Consiliului de 
Miniştri după instalarea lui Al. |. Cuza ca domn al Principatelor, „promovând o politică 
liberală în expansiune, dar conservatoare în esență”, „sfătuitor de taină şi un sprijin în zgu- 
duirile financiare prin care trecea tânărul stat”. Mai târziu, este ministru al Justiţiei în gu- 
vernul Lascăr Catargiu, în timpul domniei fertile a lui Carol I, lider al Partidului 
Conservator, un adversar constant al politicii de apropiere faţă de Rusia, în care a văzut, 
cu luciditate şi înalt simţ patriotic, un pericol permanent pentru România. Vremurile i-au 
dat dreptate. Elocvent este şi faptul că, atunci când s-a votat în Senat independenţa de stat 
a României, preşedinte al acestui for legislativ era Manolache Kostaki Epureanu. A murit 
în sept. 1880, fiind înmormântat (tot la Bârlad) cu funeralii naţionale. Atunci, Elena era 
deja o pianistă recunoscută în cercuri muzicale elitiste, după ce absolvise strălucit Con- 
servatorul din Viena, avându-l profesor de pian pe celebrul Anton Rubinstein, cu care a 
avut constant relaţii de sinceră prietenie artistică, umană, până la moartea acestuia (1894). 
Prin mamă, remarcabila pianistă se înrudea, în linie directă, cu familia Negri; dar fami- 
lia Epureanu avea legături de rudenie şi cu alte neamuri ce au făcut cinste acestui popor: 
Sturdza, Roşca-Codreanu, Esarcu. Şi evident, prin căsătoria Elenei cu prinţul Alexandru, 
fiul domnitorului Gheorghe Bibescu, cu această vestită familie. Toţi cei trei copii ai cu- 
plului familial Manolacke Kostaki Epureanu şi Maria (Marghioliţa), fiică a logofătului 
Alex. Sturdza Bârlădeanul şi a Smarandei-Ecaterina (1853-1911), Elena (1855-1902), 
eroina monografiei lui C. D. Zeletin, devenită principesă Bibescu, Ion (1856-1894) — au 
trăit într-un climat cărturăresc, moral-creştin, au făcut studii temeinice, au avut o educa- 
ție aleasă. Fireşte, Elena are sclipirea marelui ei talent. Deşi există puţine date privitoare 
la educaţia muzicală timpurie a Elenei Kostaki Epureanu, autorul scormoneşte arhive, 
documente de familie, citeşte enorm (notele bibliografice sunt impresionante), stoarce 

orice informaţie şi oferă cititorului o imagine verosimilă a acestei perioade din biografia 
personajului. Din această enormă cantitate de informaţii, parcă nu vrea să lase, în text, 
nimic deoparte, de unde şi impresia de arborescenţă saturată în destule pagini. 

„Inițierea muzicală a primit-o în copilărie, în casele părinţeşti din Bârlad şi la 
conacul de la Epureni. (...) Cele dintâi noţiuni de muzică cultă i s-au predat de către 
profesori particulari, potrivit tradiției boiereşti. Cum tatăl desfăşura o activitate poli- 
tică fără răgaz, fiind ministru în mai multe rânduri în guvernul tinerei Românii, fiica şi-a 
urmat părintele, aşa că lecţiile de pian, începute în Moldova, au continuat în Capitala 
Principatelor Unite”. 

Sigur este că a studiat cu Ana Barozzi, „socotită geniu pianistic al epocii”, de ori- 
gine italiană, cimotie, prin alianţă, cu Elena Bibescu. C. D. Zeletin dezvăluie şi în acest caz 
nu doar stăpânirea unor bogate informaţii în materie, ci şi un autentic apetit pentru ar- 
hondologie, pentru complicatele înrudiri între diverse familii de cărturari, politicieni, oa- 
meni de cultură şi artă, diplomaţi etc. Cu acribie de specialist, ne delectează şi cu schiţe 
vizând astfel de ascendenţe şi descendenţe genealogice (spiţa Ventura, înrudirea familii- 
lor Roşca-Codreanu, Kostaki şi Negri, înrudirea, prin alianţă, dintre Elena Bibescu şi Ana 
Barozzi, ramura genealogică Manolache Kostaki Epureanu, ramura genealogică Gh. D. Bi- 
bescu). Seducţia istoriei este evidentă. Nici un personaj al amplei lucrări — şi, în primul 
rând, Elena Bibescu — nu este lăsat în afara istoriei, cu preponderență, în afara istoriei cul- 
turii contextuale. Pentru a releva puternica personalitate a eroinei acestui adevărat roman- 
monografic e suficient, cred, să menţionăm câteva din ideile şi temele unor capitole (în 
total, volumul are 28): întâlnirea cu Franz Liszt la Pesta, Alexandru Bibescu — poet, filo- 
log şi bibliofil, salonul artistic al principesei Elena Bibeascu de la Paris, relaţia Elena Bi- 
bescu şi Vasile Alecsandri, concert memorabil la Londra, eternele întoarceri acasă, prezenţa 
accentuată la Ateneul Român, dar şi în viaţa artistică a Bârladului, debutul compozitoru- 
lui George Enescu, un triumf al principesei Elena Bibescu — momentul 1898, prietenia ex- 
tatică dintre Regina Carmen Sylva şi principesa Elena Bibescu, legăturile marii pianiste, 
dar mai cu seamă ale fiilor săi, Anton şi Emanuel, cu Marcel Proust ş.a. 

Povestiri, istorisiri, întâmplări, unele cu tentă anecdotică de calitate, altele specta- 
culoase, ce dau farmec opulentei „dizertaţii”, toate aceste episoade, scrise cu mână sigură 
şi argumentate, formează, sau pot forma — ele, însele, substanţa, miezul unor romane cu 
subiecte acroşante. Bunăoară, descălugărita Jeanne Bibesco (1868-1945), cum scrie auto- 
rul în capitolul „«Burbonii de la Dunăre...» Bibeştii trăitori în Franţa“, „îşi merită locul în 
această erudită monografie, „deoarece celebritatea i-a adus-o ieşirea din mănăstire şi reve- 
nirea din Algeria în Franţa, unde mondenitatea fostei stareţe a surprins, a contrariat, a re- 
voltat, a nedumerit prietenii şi admiratorii familiei Bibescu din Paris, înrudită cu întregul 
Gotha...”. Mai cu seamă că această „aristocrată cosmopolită, româncă după tată şi străne- 
poată a mareşalului Ney după mamă, cultivată, fabulos de bogată”, l-a cucerit iremediabil 
pe şeful guvernului francez, Emile Combes, cu 34 de ani mai în vârstă decât prinţesa nără- 
vaşă. E numai una din istorisirile senzaţionale din „Principesa Elena Bibescu”. 

Creator de atmosferă (a se vedea, de exemplu, şi descrierile salonului artistic al 
Elenei Bibescu, de la Paris rue de Courcelles, un veritabil muzeu, frecventat de figuri 
ilustre ale vieţii literare/ artistice din capitala culturală a Europei acelui timp), C. D. Ze- 
letin se revelă, în multe pagini şi un fin plăsmuitor de psihologii umane. De aceea, ală- 
turi de alte calităţi ale lucrării, găsim că portretul — expresiv — este foarte bine reprezentat. 
Autorul ar putea — ne gândim — alcătui, pe baza propriei cărţi, un dicţionar de portrete care 
s-ar citi cu delectare. 

Pe C. D. Zeletin-poetul îl regăsim foarte rar în paginile acestui volum. Şi doar în 
ipostaza de iubitor al poeziei şi în relaţia directă, sugestivă, cu subiectul, nu de creator 
liric. Spre beneficiul lucrării. Din când în când, cu măsură, ne propune versuri din crea- 
ţia unor personaje ale cărţii — N. B. ! —, versuri necunoscute publicului larg, nici chiar cri- 
ticilor literari (un sonet de Alexandru Bibescu dedicat celor două surori, Elena şi 
Ecaterina, cu fragment dintr-o satiră de contele Robert de Montesgiou, înrudit cu Bibeş- 
tii, prin alinţă, traduceri de Vasile Voiculescu din Nadeje Ştirbei, fiică a prinţului George 
Bibescu, o strofă dintr-un poem de Ion Pillat, o poezie de marele jurist Const. Hamangiu, 
închinată clavirului, semnată, curios, cu un pseudonim feminin ş. a.). 

Să revenim puţin la portretistul C. D. Zeletin. Câteva secvenţe „zugrăvind” per- 
sonajul central al cărţii pot fi convingătoare: „Principesa Elena Bibescu moştenise feno- 
menala intransigenţă a bunicii Smaranda Sturdza, pe care însă nu a proiectat-o în afară, 
unde ar fi putut leza orgolii şi ambiţii, ori tulbura împrejurările vieţii normale, ci asu- 
pra ei înseşi, în sensul perfecţionării la culme a artei pianistice, fără concesii, fără răgaz, 
fără milă de sine. (...) Dinspre Kostăkeşti, moştenise tensiunea continuă a spiritului, de- 
gajarea, superioritatea voioasă şi elocvenţa, pe care le ilustra atât de bine tatăl său. În 
privinţa generozităţii şi a dezinteresării semăna celor din familia lui Costache Negri...”; 
„Ca din instinctul unei datorii şi ca într-o formă de maternitate sublimată şi extinsă, 
marea pianistă l-a răsfrânt asupra debutului componistic al lui George Enescu, Paris, 6 
februarie 1898, cu prilejul premierei Poemei române interpretate de către Concertele 
Colonne, debut al cărui nerv şi amploare ea le-a asigurat. Elena Bibescu rămâne cea din- 
tâi conştiinţă de geniu în care s-a oglindit genialitatea componistică şi interpretativă a 
lui George Enescu”; „Vibrând sub convingeri şi presimţiri eshatologice, Elena îşi di- 
vulga preocupările privitoare la viaţa de după murire a sufletului şi era imposibil ca pio- 
sul polonez, «vagabondul de rasă nobilă şi mândră», cum îl numeşte Anna de Noaille (e 
vorba de Ignaţiu Paderewski, pianistul, compozitorul şi omul politic polonez — n.n. — 
VL), să nu fi intrat în rezonanţă cu tensiunile spiritualiste ale principesei românce. Ne- 
liniştile ei erau întreținute, în țară, de febra amintirii şedinţelor de spiritism de la caste- 
lul Peleş ale Carmen Sylvei, deseori asistată de prietena ei de la Paris, şedinţe ce au 
împins-o pe regină pe panta unei drame dinastice, iar pe Elena Bibescu într-o rezervă 
prudentă şi dureroasă privind revenirea în patrie”. Cum se vede, portretele au încărcă- 
tură psihologică, spirituală. Rareori, aflăm în arsenalul literatului monografist C. D. Ze- 
letin portretul fizic, iar atunci când se face apel la el e făcut în tuşe rapide şi vii. 

Mărturisirea de la început („„Sper ca această carte să trezească amintirea unei ar- 
tiste care a străbătut cerul vieţii ca un fulger...”), succintul şi necesarul capitol prim des- 
pre tradiţiile cărturăreşti din Bârlad, de care se leagă indisolubil familia Kostaki, 
altminteri, cu un rol important în istoria ţării, sutele de note bibliografice (e posibil să 
treacă de o mie?), fermecătorul material iconografic (peste 100 de reproduceri foto), in- 
dicele de nume vorbesc, şi ele, de acribia deosebită a autorului, de probitatea scriitorului 
aplecat asupra unui subiect pe cât de complex, pe atât de fascinant. Subiectul: marea pia- 
nistă Elena Bibescu. 

„Existenţa ei este foarte puţin cunoscută azi. Pentru a-i sublinia importanța, ar fi 
suficient să amintim faptul că, în convorbirile lui cu Bernard Gavoty, George Enescu i-a 
închinat întreaga sa operă de până la Oedip ce nu purta dedicaţii”, scrie C. D. Zeletin. 

„Principesa Elena Bibescu. Marea pianistă” e, credem, un op de referinţă în li- 
teratura de gen. 


* C.D. Zeletin, Principesa Elena Bibescu, marea pianistă. Bucureşti, Editura Vitraliu, 2007. 

MARCEL MUREŞEANU, 


UN VINOVAT DE CLARVEDERE” 


Ironicul 
e deasupra tim- 
pului. Ironia 
pune distanţe, 
din acest motiv 
poate fi com- 
parată cu un 
perete de sticlă 
sau mai bine 
zis cu o lentilă 
prin care ironi- 
cul priveşte 
lumea cu aten- 
ție, mult mă- 
rită, îi observă 
carenţele şi se detaşează de ea. Sticla în sine 
este un produs al distanţării, al înstrăinării 
salvatoare. Dar în ce context o găsim în car- 
tea lui Marcel Mureşeanu? „Coadă la rai, 
coadă la iad/coadă la pământ, coadă la 
vânt/coadă la spânzurătoarea de sti- 
clă!/Aceiaşi oameni!” (10). Este vorba de 
spânzurătoarea de sticlă — metaforă superbă 
(ce trădează dintru început nevoia de crite- 
rii, prin verticalitatea ei, şi de singurătate), 
dar care răstoarnă spectaculos datele pro- 
blemei. Ironia însăşi devine o spânzurătoare 
de sticlă, prin care poetul priveşte lumea în 
timp ce de bună voie îşi pune gâtul în 
ştreang. Oare credinţa lui este că merită să 
îşi dea viaţa pentru o clipă de luciditate? 
Asta şi spune, deloc patetic, cu ironie... În 
definitiv, aceea e clipa pentru care s-a năs- 
cut poetul, pentru care a trăit şi a îndurat 
totul. Ironicul înghiţit de şarpele spânzură- 
torii s-a simţit mereu vinovat de clarviziu- 
nea pe care urma să o aibă şi a căutat să 
scape de vină printr-un armistițiu precar, 
obţinut prin nevedere: „EI îşi vede tatăl 


Marcel Mureşeanu 


Carmelia LEONTE 


gol, prin fereastră,/ şi nu-l recunoaşte./ 
Dă-mi un săpun! Zice tatăl/ şi copilul în- 
chide ochii,/ crapă uşa încet şi întinde să- 
punul,/ aburul apei calde înăbuşă glasul,/ 
în cada aceea de porțelan/ zadarnic caută 
copilul mâna tatălui” (20). Poetul, adică ob- 
servatorul lucid, este în acelaşi timp tatăl 
pierdut în norii de aburi şi copilul care caută 
şi nu găseşte, deşi undeva, dincolo de pere- 
tele aburit, sclipirea neiertătoare a spânzu- 
rătorii de sticlă poate fi percepută ca o lamă 
de cuţit între cei doi. Îi separă definitiv şi în 
acelaşi timp îi demască, prin asemănare. 

În timp ce lumea se cufundă în ceaţă, 
poetul fuge de ambiguitate, dar claritatea la 
care ajunge este înşelătoare. Pare să taie ca 
un laser, ca o spânzurătoare de sticlă, reali- 
tatea, dar în urma secţionării nimic nu mai 
e de înţeles. Lucrurile nu se mai recunosc 
între ele, părțile disparate îşi întorc spatele 
definitv. În aceste condiţii, îndoiala nu mai 
este metodologică, ci ontologică: „Fu con- 
templu din timp,/ Dumnezeu contemplă din 
afara Timpului,/ eu mă mişc din grădină la 
fântână/ Dumnezeu se mişcă deodată/ pe 
toate cărările/ şi jeleşte-n urechea mea 
surdă... îndoieşte-te!” (27). 

Teama de eşecul pe care Dumnezeu 
l-ar fi putut sădi în lucruri, ca un adaos as- 
cuns al alterităţii sau poate ca o promisune 
nemărturisită şi stângace (aceea că lumea, 
nefiind previzibilă, o fi incomodă, dar nici 
nu se sfârşeşte aici!), această teamă este 
prolifică pentru poet. „Un întuneric tânjitor 
după lumină/ e întunericul de dimineaţă!/ 
Nu se teme el, oare,/ de ce va face lumina 
cu el,/ precum noi ne temem de ce va face 
el/ cu sufletele noastre?” (17). 

Nu lipseşte sentimentul de bucurie, 

care creşte din lucruri şi se revarsă peste 
marginile lumii, astfel încât uşor începe să 
semene cu spaima. lar spaima nu are înce- 
put şi nu are sfârşit, este mereu prezentă, ca 
un animal ascuns care roade la rădăcina fi- 
inței. Misterul devine grotesc. Singurătatea 
de sticlă e fără leac pentru că permite co- 
municarea iluzorie, prin însăşi vederea lu- 
crurilor, dar ambiguizează disperant totul, 
prin falsă claritate. 

Poziţia poetului în lume este oricum 
ingrată. El e un moderator între lume şi 
Dumnezeu, dar orice moderator, ştim bine, 
chiar şi de la seratele literare, are un rol de- 
corativ şi pleonastic, el ia cuvântul şi dă cu- 
vântul, deşi în realitate cuvântul nu poate fi 
luat şi nu poate fi dat. Orice moderator este 
un impostor. Dar a modera înseamnă a 
cumpăni, a aduce echilibrul. Cu această po- 
vară pe umeri, poetul pare un copil pierdut 
printre lucruri enorme, al căror înţeles îl 
caută. Gesticulează mult, dar vorbeşte 
puţin, preocupat fiind de înţelesul profund 
al lucrurilor şi nu de sonoritatea lor extrin- 
secă. (De aici lapidaritatea formulelor poe- 
tice.) Imaginile rezultate din gesturi sunt 
amprente timide pe geamul dintre poet şi 
lumea despre care el scrie. Când în sfârşit 
lumea îşi va întoarce privirea spre aceste 
amprente, atunci... atunci... Ce va fi atunci? 
Poetul a ştiut, dar nu îşi poate aminti. „Până 
trec puntea, până trec puntea..../ Cineva 
mi-a spus ce să fac până trec puntea.../ Dar 
uite c-am uitat ce trebuie să fac/ până trec 
puntea!” (11). Aşteaptă suspendat în acest 
gol de memorie ca într-o spânzurătoare ce 
are meritul că îl înalță deasupra lumii, îi dă 
o singularitate exemplară (deloc de invi- 
diat!), dar nu îl ucide. Totul se întâmplă 
pentru ca el să devină din ce în ce mai clar- 
văzător. Cu alte cuvinte, vina creşte. Lu- 
crurile vor fi văzute aşa cum sunt. 


*Marcel MUREŞEANU, Boeme, Cluj-Napoca, 
Casa Cărţii de ştiinţă, 2009. Versiune en- 
gleză: Cristina Tătaru; Versiune franceză: 
Alexandru Jurcan; Versiune italiană: Ga- 
briela Lungu. Ilustrații: Irina Petraş. 

Ajuns un 
brand al Editu- 
rii  „Humani- 
tas”, Mircea 
Cărtărescu 
continuă la noi 
modelul scrii- 
torului interbe- 
lic, industrios 
şi de succes — 
un Sadoveanu, 
un Cezar Pe- 
trescu mai ales. 
Publicat după 
realizări  ma- 
jore, precum 
trilogia romanescă Orbitor, încheiată în 
2007, sau nuvelele din volumul Nostalgia 
(subintitulat însă „roman”), volumul Fru- 
moasele străine putea fi unul de destindere 
a nervului epic, mai ales că este format din 
trei naraţiuni, foste foiletoane într-o revistă 
de advertising. Aceasta pare să fi fost şi in- 
tenţia, de vreme ce cartea ne este insistent 
recomandată ca sursă de umor. Coperta a 
IV-a previne despre un comic ubicuu, „de la 
zîmbetul discret la rîsul cu lacrimi” iar în 
prefața autorului se avansează o definiție a 
omului ca animalul „care ştie să rîdă” (p. 
8)... Dacă naraţiunile, care cuprind expe- 
riența unui contact epistolar cu un artist 
danez alienat, care ştie să tapeze (Antrax), 
respectiv a unui voiaj de grup scriitoricesc 
în Franţa (Frumoasele străine) şi a unuia in- 
dividual, la Bacău şi prin împrejurimi (Ba- 
coviană), nu se pot menţine în zona 
delectabilului, faptul se datorează fondului 
anxios al scriitorului, înaintînd prin mulţime 
de gînduri şi filozofeme de neagră umoare 
către denunţarea unei situaţii existenţiale vul- 
nerate „în praf şi cenuşă, în isteria concetă- 
țenilor” (p. 73). 

Imprejurarea de a ne fi susţinut doctora- 
tul cu o teză despre fantasticul contempo- 
ran, ulterior editată (Fantasticul în proza 


> a x Ilircea 
cărțărestu 


românească actuală), în care mai multe pagini se preocupă de ficţiunea cărtăresciană, ne 
dă prilejul să reconfirmăm această atitudine existenţială, ca sursă primordială de epic. Ast- 
fel, reprezentativă pentru tonul cărţii ni se impune cea de a treia povestire, Bacoviană, în 
care iluziile de tînăr scriitor invitat să-şi cunoască admiratorii din provincie se transformă 
în coşmarul unei rătăciri funambuleşti, sub spectrul foamei şi sub apăsarea nopţii. Vizio- 
narismul scriitorului porneşte totdeauna din terifiant, dar formula jurnalieră încercată de 
data aceasta îl constrînge să reflecte cotidianul şi imaginarul refulat se va consuma într-o 
mulţime de observaţii virulente. Risipa de răutăţi la adresa propriei ţări (p. 76: „mizeria ro- 
mânească””; p. 118: „mizeria națională”; p. 76: „copii [italieni] atît de uşchiţi că ziceai că 
sînt de-ai noştri” (?!)), precum şi a propriului oraş, capitală a acesteia (p. 52: „amărita 
noastră capitală”; p. 11: „hidoasele ruine de pe (arguably) cel mai urît bulevard din lume”) 
încă este interpretată ca de bonton. Mai triste apar jocurile de cuvinte, cu intenţie ironică, 
de genul „se ştie că românul nu pere, ci mere” (p. 80) ori poate doar de amuzament — „a 
umblat prin Laponia pînă i-a tăiat cineva elanul” (p. 75). Care elan ni-l mai taie şi cîteva 
complicaţii în exprimare — „cherubim” (p. 131), latinism sau mai degrabă unul dintre atât 
de îndrăgitele anglisme, în loc de tradiționalul heruvim sau cel puţin de neologicul che- 
rubin. Un text eminescian celebru este compromis prin citare eronată („sicriu bogat, co- 
voare (subl. ns.) şi flamuri” (p. 14) — corect „,...sicriu bogat, /Podoabe şi flamuri” sau, altă 
variantă din Mai am un singur dor, „... sicriu bogat, /Făclie şi flamuri”) iar relatarea unei 
călătorii în Provence, prin contradicţie logică — „cele vreo şapte ore lungi pe care le-am 
făcut cu trenul” (p. 157) vs. „orele au trecut repede... pe comodele fotolii ale trenului” (p. 
159), tip de eroare dezvăluind oboseala unui scriitor care şi-a făcut mîna şi acum i se în- 
tîmplă să lunece în fraze prefabricate. 

Lejer, în intenţie, discursul se confruntă şi cu reflexul prozatorului de a-şi puncta pro- 
cedeele de efect, astfel că vom fi purtaţi încă o dată în fabulosul copilăriei de la Tîntava, 
cu bunicul lăudăros după cum e şi nepotul (umor?); în escapada băcăuană se consemnează 
încă o experienţă onirică paranormală, la Tescani, cu prințesa Cantacuzino strigoaică stre- 
curîndu-i-se naratorului goală în pat etc. Între acestea, Mircea Cărtărescu stăpîneşte mi- 
nunat climaxul şi asistăm la o nouă teribilă progresie, cea a groazei de frig într-o locuinţă 
olandeză neîncălzită din zgîrcenia proprietarului. Fireşte, întîmplările depăşesc rapid ve- 
ridicul: am fost preveniţi din prefaţă, „cu un mic zîmbet vinovat pe buze”, că autorul va 
înflori faptele. Din trecutul postmodernist, obişnuinţa intertextului este, de asemenea, la 
locul ei (nostim, p. 21, Alexandrescu: „un maior în blugi? Drept, cam ciudat vine...”) dar 
mai interesant este cît de des revin parafrazările din Caragiale şi din Creangă, reafirmaţi 
astfel ca repere epice sigure. Mai tîrziu, se cade de acord şi cu Rebreanu, care, cu decenii 
înainte, a făcut observaţia despre mitul Parisului la români, însă şi formularea cărtăresciană 
este frumoasă (p. 153: „acest oraş la fel de fundamental minţii noastre ca intuiţia spaţiu- 
lui şi a timpului, la fel de iluzoriu ca şi ele”). Întretăierea prea multor intenţii retorice tră- 
dează un moment de debusolare în cîmpul epic iar în această privinţă sînt de semnalat 
mai multe dintre confesiunile care fac din text şi un considerabil (deşi amar) jurnal de 
scriitor: „simţindu-mă, ca întotdeauna, nimeni” (p. 122); „sînt un timid patologic” (p. 223) 
şi chiar „de fapt, nici nu mă socotesc un scriitor” (p. 116). Elaborarea cărţii pare să fi urmat 
un traseu invers, pornind de la nevoia de ficţionalizare a unor asemenea stări afective şi 
nu de atingere a lor prin aleatoriul mai mult sau mai puţin controlat al notaţiei cotidiene. 
Pînă la urmă, avertismentele de început, cu umorul care ar putea să nu fie gustat de unii, 
se dovedesc a fi mai mult o scuză camuflată pentru eventualele sale absenţe din paginile 
nici pe departe umoristice şi comice doar pe alocuri — la modul negru şi, deseori, progra- 
matic. Rămîne însă, ca model, arta de a consemna incursiunea prin lume a unui scriitor care 
nu ezită să-şi ia cu el nesiguranța şi obsesiile, precum şi mijloacele prin care s-a obişnuit 
a le exhiba, contribuind prin aceasta la consolidarea statutului eroului autoficţional. 


* Mircea Cărtărescu — Frumoasele străine, Bucureşti, Editura Humanitas, 2010, 300 p. 

CĂRȚI PRIMITE RECENT 


(cronologic şi selectiv) 


mail 


e Ilie DAN, Din cărți şi despre cărți. Botoşani, editura Ouadrat, 2010; 

e Anastasia DUMITRU, În cuvânt. Versuri. Cu o prezentare de Paul Dugneanu. Constanţa, Ex 
Ponto, 2010; 

e Ştefan MITROI, Dulce ca pelinul. Roman. Ediţia a II-a. Bucureşti, Detectiv, 2010; 

e Dorina RÂULEŢ, E prea multă tăcere. Versuri. laşi, Junimea, 2007; 

e loan ȚICALO, Pojar. Proză. Câmpulung Bucovina, Biblioteca „Mioriţa , 2010; 

e Corneliu ANTONIU, Fructe de mare(Oyahoo.com. Poeme în engleză, germană, franceză. Galaţi, 
Antares, 2010; 

e Olimpiu NUŞFELEAN, Poeme pentru cei care citesc în linişte. Cluj-Napoca, Eikon, 2009; 

+ Dinu OLĂRAŞU, Vamă. Poeme. Cluj-Napoca, Eikon, 2010; 

e Paul MUNTEANU, Jadul cu îngeri pe talpă. Vol. III. Proză. laşi, Samia, 2010; 

e Melania CUC, Lebăda pe asfalt. Poeme. Bucureşti, Anamarol, 2010; 

e Radu ȚUCULESCU, Românul erectil (texte perplexe, persuasive, persistente...). Cluj-Napoca, 
Limes, 2010; 

e Ion DUMBRAVĂ, Poeme de trecut vara şi alte poeme. Târgu-Mureş, Romghid, 2010; 

e Daniel-Silvian PETRE, Overdose & Napalm d'Or. Versuri. Bucureşti, Blumenthal, 2010; 

e Vasile FUTUREL, Ze iubim, Basarabie! laşi, Princeps Edit, 2010; 

e Maria BOLOGA, Un Vas fără Nume. Versuri. Timişoara, Eubeea, 2010; 

e Ticu LEONTESCU, Crucea-Răscruce. Poeme. Prefaţă de Constantin Buiciuc. Cu un cuvânt de 
Eugen Dorcescu. Timişoara, Antrophos, 2010; 

e Liviu OFILEANU, /nstincte canibalice. Versuri. Cu un cuvânt de Mihai Curtean. Sibiu, A.7U., 
2010; 

e Mihai PASCARU, Piramida. Satul şi copilăria lui Andrei Dumitriu. Proză. Prefaţă de Diana 
Câmpan. Cluj-Napoca, Eikon, 2010; 

e Constantin ANTON, Schitul Hadâmbu — rugăciuni întru credinţă şi iubire. Prefaţă de lon Chi- 
riac. laşi, Panfilius, 2010; 

e Iancu GRAMA, Bastonul Euclidei. Versuri. Bacău, Corgal Press, 2010; 

+ Gheorghe PĂUN, Privind peste umăr (memorii premature). Geamăna- Argeş, Tiparg, 2010; 

e Betiana CĂLIN, Punct cu punct. Versuri. Cu un cuvânt de Angela Marinescu. Bucureşti, Ex Li- 
bris Universalis, 2010; 

e Jean-Pierre SIMEON, Lettre d la femme aimee.../ Scrisoare despre moarte adresată femeii iu- 
bite. Poeme. Traduceri şi prefaţă de Dinu Flămând. Cluj-Napoca, Limes, 2010; 

e Ileana GRIGORE, Șirag de şoapte (versuri). Craiova, Contrafort, 2010; 

e Aurel CEHAN, Elixir de sănătate (satiră şi umor). Craiova, Contrafort, 2010; 

e Andrei POPETE-PĂTRAȘCU, Îngeri la zid (versuri). Craiova, Contrafort, 2010; 

e Alexandru GHEORGHE-CÂRŢU, Adriana şi iubirile ei (roman de dragoste). Craiova, Con- 
trafort, 2010; 

e Lucia GHERCIU, 4/foiul râsului. Poeme. Timişoara, Brumar, 2010; 

e Roxana GALAN, Convorbiri încercuite. Prefaţă. Cu o prezentare de Simion Bogdănescu. Bâr- 
lad, Sfera, 2010; 

e Raul Ovidiu VASILIU, 7reizeci şi cinci. Versuri. Cu o prezentare de Liviu Apetroaie. laşi, Pim, 
2010; 

e Ştefan AMARIȚEI, Wolia roşie sau călăul patetic. Teatru. Prefaţă de loan Holban. Iaşi, Cronica, 
2010; 

e lon ANDREIȚA, /0/ poeme. Bucureşti, 

e Ion ANDREIȚĂ, Viaţă, drumuri, litere. Publicistică. Râmnicu Vâlcea, Antim Ivireanul, 2010; 

e Petre GIGEA-GORUN, Amăgitoare patimi omenești. Poeme. Craiova, Sitech, 2009; 

e Ionel O. CIOROIANU, Șarje rapide (epigrame şi dedicaţii). Craiova, Contrafort, 2009; 

+ Mihai RĂDOI, 47 optulea păcat. Versuri. Craiova, Sitech, 2009; 

e Gheorghe MIHAIL, Un clopot de suspine. Poezii. Craiova, Contrafort, 2009; 

e Trifu ŞOŞDEAN, Înaincea căşi mielie (Înaintea casei mele...). Poezii în grai bănăţean. Uzdin 
(Banat, Serbia), Tibiscus, 2010; 

e Liviu ȚIPLICA, Scara fără îngeri. Versuri. laşi, Princeps Edit, 2010; 

e Veronica ŞTIR, Mugur de iarnă/ Clar de caprifoi. Versuri. Bistriţa, Karuna, 2010; 

e Laura GHERMAN, Su/let de tinichea. Poeme. Bistriţa, Karuna, 2010; 

e Dan BISTRICEAN, Amiaza omului cu felinar. Versuri. Prefaţă de A.G. Secară. Brăila, Opinia, 
2010; 

e Diana CORCAN, Tubaj cu şarpe. Versuri. Cu prezentări de Gabriela Gherghişor şi Traian T. Co- 
şovei. Timişoara, Brumar, 2010; 

e Vasile Sevastre GHICAN, Veşti de pe o planetă în agonie. Versuri. Galaţi, Alma Print, 2009; 

e Gheorghe BĂLĂIASA, /nsectar epigramistic (cu o predoslovie de Leonard Gavriliu). Paşcani, 
Moldopress, 2010; 

e Radu-llarion MUNTEANU, Zrompetistul care semăna cu Melchiade. Proză. Cu prezentări de 
loan-Pavel Azap şi Tudorel Urian. Cluj-Napoca, Limes, 2010; 

e Ioana ALBU, Dincolo de umbră. Proză. Prefaţă de lon Podosu. Cluj-Napoca, Limes, 2010; 

e Graţian JUCAN, Flori de gând şi grai. Extrase. Satu Mare, Citadela, 2010; 

e Ionel BUȘE, U/tima vară cu Emiko şi alte... povestiri. Cluj, Fundaţia Alfa, 2010; 

e Victor STEROM, 7reptele/ Shkallet. Volum bilingv. Traduceri în albaneză de Baki Y meri. Bu- 
cureşti, A/banezul, 2010; 

e Viorel PIVNICERU, Vers de toamnă. Alba Iulia, Gens latina, 2010; 

e Petruţa CHIRIAC, Vocea mea distinctă. Eseuri, corespondenţă, ecouri. laşi, Opera Magna, 
2010; 

e Vasile IFTIME, 4/re poeme, alte femei. Cu o prezentare de Adrian Alui Gheorghe. Piatra Neamţ, 
Conta, 2010;e George SANDA, Adevărul înlănţuit. Bucureşti, editura George Sanda, 2010; 

e Andrei P. VELEA, Gimnastul fără plămâni. Poeme (debut). Galaţi, editura Centrului Cultural 
Dunărea de Jos, 2010; 

e loan Costache ENACHE, Eroi au fost... (memoriile mele). Postfaţă de Constantin Huşanu. Edi- 
ţie de Ion N. Oprea. laşi, Pim, 2010; 

e Ion TRUICĂ, Praful şi pulberea. Versuri. Cu grafica autorului. Iaşi, Opera Magna, 2010; 

e Valeriu VALEGVI, /storii înainte de marele clic/ Histories before the big click. Versuri. Cu gra- 
fică de Ion Truică. laşi, Opera Magna, 2010; 

e NOUĂ COMENTARII DESPRE PARTIDUL COMUNIST (Editor: The Epoch Times, New 
York). Bucureşti, Semne, 2010; 

e Sena AZIZ SULEYMAN, Cosmologia firii. Constanţa, Ex Ponto, 2010; 

e Gheorghe LUPU, Ce rămâne (antologie). Selecţie şi prefaţă de Adrian Dinu Rachieru. Cluj-Na- 
poca, Grinta, 2010; 

e Ştefan IOANID, Poemul dintr-un singur cuvânt. Bucureşti, Criterion Publishing, 2010; 

e lon DUMBRAVĂ, Poeme de trecut vara şi alte poeme. Târgu-Mureş, Romghid, 2010; 

e Petru SOLONARU, Jerraion. Versuri. Constanţa, editura Nelinişti metafizice, 2010; 

e Ana LUDUȘAN, Proştii. Roman. Cluj-Napoca, Limes, 2010; 

e Dumitru BARĂU, Anotimpul visării. Brăila, editura Zeit, 2009. 

Revista „Dacia literară“ 
poate fi procurată 
şi vizitând 
muzeele literare 
ieşene: 


1. DOSOFTEI, 
2. VASILE ALECSANDRI 
(Mirceşti), 
3. CONSTANTIN NEGRUZZI 
(Trifeşti), 
4. MIHAIL EMINESCU, 
5. ION CREANGĂ 
6. VASILE POGOR („JUNIMEA“), 
7. NICOLAE GANE 
(CENTRU DE MUZEOLOGIE), 
8. MIHAIL SADOVEANU, 
9. MIHAI CODREANU, 
10. OTILIA CAZIMIR, 
11. G. TOPÎRCEANU 

Revista este membră a 
Asociaţiei Publicaţiilor 
afle Literare şi Editurilor din 
România (APL.E.R.) 
şi a 
fe 9) Asociaţiei Revistelor şi 
„+? Publicaţiilor din Europa 
A: (ARPE) 


Vă invităm să susţineţi apariţia 
publicaţiei, prin abonament, în 
formula: 

1. COMPANIA NAȚIONALĂ 
„POȘTA ROMÂNĂ“ 

2. MUZEUL LITERATURII 
ROMÂNE - Str. V. Pogor nr. 4, laşi, 
cod 700110 - prin mandat poştal în 
sumă de 22,20 RON, cu menţiunea 
pentru daniela ILIE (tel. 0232.410340, 
0747.499400, între orele 9-15). 
Această sumă reprezintă: 15.00 RON 
cost revistă (6 numere/an) şi 7,20 RON 
cost speze poştale. Sumele pot fi 
virate către Societatea Culturală 

TEXTUL REGĂSIT 
Constantin NOICA 


Titu Maiorescu și lumea noastră* 


Noi nu suntem Atenieni. 

Pe Titu Maiorescu așa ni l-au trecut nouă, tinerilor de azi. Poate l-au 
falsificat, nedreptățindu-l sau dimpotrivă înfrumusețându-i masca; dar 
aşa ni l-au înfățișat: drept un om peste care a coborât harul rațiunii şi 
care făcea să coboare harul raţiunii peste ceilalți. Câte lucruri nu ni s'au 
spus despre armonia, echilibrul, spiritul critic şi seninătatea lui! 

Noi nu l-am cunoscut și nu-l putem cunoaşte. Îi căutăm cărţile și 
găsim doar frânturi din creaţiile cele mari pe care nu le-a dat. Îi citim 
„Însemnările zilnice” şi ne trudim să nu ne lăsăm amăgiţi de puţinătatea 
lor. Dar vedem mai ales deformările, da deformările pe care le-a produs 
în câteva cazuri, și atunci simțim, că a fost într'adevăr un om mare. Când 
sunt mari, oamenii desfigurează realitatea dimprejurul lor. 

Dar mai simțim un lucru. Simțim mai mult decât că Titu Maiorescu 
a fost cineva. Simțim că A FOST cineva. ll admirăm, îl folosim, îl înţele- 
gem chiar; dar când ni se vorbește despre actualitatea lui, ne isbește 
cât de „ocazional” sună vorba aceasta. Ne este el actual? Va fi fiind celor 
pe cari amintirea sa nu i-a părăsit niciodată. Nouă ne poate da lecţii, 
lecţii dintre cele mari; actual nu ne este. Cărturarul din el, vizionarul po- 
litic, omul, chiar omul public, copleşitorul om public, - ne par ai altei 
lumi. Se poate lămuri și obiectiva o impresie ca aceasta? 

Cărturarul mai întâi. Cum ar putea fi Titu Maiorescu cărturarul ideal 
pentru ziua românească de azi? Nu ne depărtează de el numai starea 
aceasta de fapt că acum, prin diferenţierea socială, pe de o parte, prin 
întregirea naţională, pe de alta, cei înzestrați dintre noi au libertatea de- 
a fi mai cărturari decât putea fi el. Nu ni-l distanțează numai împreju- 
rarea, relevată cu atâta pătrundere de către profesorul |. Petrovici, în 
culegerea d-sale despre Maiorescu, împrejurarea că acesta n'a rămas fi- 
losof pentrucă trebuia să se „adapteze nevoilor”, dintr'un înalt senti- 
ment al datoriei; că şi-a sacrificat propria sa vocaţie creatoare, dovedind 
astfel deopotrivă generozitate față de societatea românească dar şi - spun unii 
- lipsa acelui demon creator care pecetluiește pe cărturarul ideal. Între 
tipul râvnit de noi și el mai stă o curioasă trăsătură a lui Maiorescu, alt- 
ceva chiar decât trăsătura „logico-criticistă”, relevată în același loc de 
profesorul Petrovici: stă o pornire (sau poate o deformaţie profesională?) 

către comunicare şi expresie. Întâlneşti în vol. II al „Însemnărilor” măr- 
turisirea filosofului cum că se ocupă de cursul său dela Universitate şi că 
„în sfârşit am priceput pe Fichte; acum însă Schelling; apoi mă aşteaptă 
încă, amenințător, Hegel” (18/ 30 lan. 1885). Cum, abia pentru curs își 
limpezea Maiorescu noţiunile? Nu e nimic scoborâtor aci, firește, pentru 
un profesor, şi sunt mulţi cărturari cari rămân simpli profesori. Dar căr- 
turarul nostru ideal nu e profesorul. Cartea, pentru noi, e neliniște, nu 
curs. Turburarea problemelor, mai mult decât satisfacția soluţiilor de cir- 
cumstanţă, e materia noastră, iar oratoria şi profesoratul răspund la altă 
sete decât cea care ne încearcă. 

Răspunde setii noastre vizionarul politic? Fireşte, ar trebui cerce- 
tate mai atent discursurile sale parlamentare; poate, de asemenea, schi- 
ţele și proiectele sale pentru o istorie naţională. Dar dacă-i vorba să 
descifrăm înţelesul a ceea ce simte lumea de azi față de un înaintaş cu- 
noscut cu aproximaţie, atunci vom spune, că după gustul contemporani- 
lor noștri, el nu înțelegea destul de dramatic istoria. Intr'un rând, 
Maiorescu se plângea că de 50 de ani i se împuiau urechile cu prăbuşirea 
imperiului austro-ungar! Au cei de azi o sensibilitate prea adânc răsco- 
lită, de vreme ce simt peste tot prăbușiri şi prefaceri? Fapt este că vi- 
zionarul politic de azi e mai puţin intelectualizat decât Maiorescu (ce 
extraordinar factor de stabilitate inteligența!) dar mai adâncit, poate 


Fotografie Titu Maiorescu din arhiva N. A. Bogdan 
de la Biblioteca Centrală Universitară „Mihai Eminescu“, laşi 

este pe linia marilor noastre probleme naţionale, că un Eminescu este din 
plin, în timp ce un Titu Maiorescu rămâne un proces încă deschis. Poate 
că şi de astădată activitatea socială ni-l înstrăinează pe cel din urmă. 
Căci la fel cum filosofia e plină de probleme când e gândită, dar plină de 
supărătoare certitudini când e profesată, - viziunea politică a unui sim- 
plu spirit profetic e înălțătoare și peste timp, în vreme ce fapta omului 
politic e mediocră și în timp. Om al armoniei şi faptei, Maiorescu făcea 
concesii istoriei, în loc s'o gândească și transforme în cadrul unei viziuni 
care să ne însuflețească încă. 

Ne însuflețește poate omul din Maiorescu? Da, acesta ne poate sta 
uneori mai aproape. Un cititor al „Însemnărilor zilnice”, mai ales al pri- 
melor, nu va rezista înflăcărării manifestate de-a-lungul acelei adoles- 
cenţe dârze, singuratice, luptătoare şi pline de exemplare vrednice. Va 
fi încă turburat, poate, de atenţia şi stăruința cu care-și gospodărea în- 
totdeauna viaţa omul acesta hărăzit cu rațiune. Hotărât, e „un tip de 
umanitate” impresionant. Dar şi aici, între noi şi el stă aticismul acela al 
său. Timpul nostru e însetat de autenticitate: o vieață fără mai multe 
planuri este oare cu putință? se întreabă cei de azi. lar vieaţa lui Maio- 
rescu e una de atenian, cu mai multe planuri. E prea serioasă dispropor- 
ţia - aşa cum era la Grecii descriși de Nietzsche - între dezastrul interior 
şi seninătatea exterioară. Nu va fi fost el chiar schopenhauerian (cum 
precizează, pe lângă atâtea alte lucruri de preţ, neostenitul și genero- 
sul editor, profesorul Rădulescu Pogoneanu) dar „profundul său dispreţ 
faţă de vieaţă”, despre care vorbește de câteva ori Maiorescu, e real. Și 
soarta Atenienilor acestora ai spiritului este să scrie jurnale intime, care 
să surprindă dacă nu chiar să scandalizeze. Dar știți ceva? Dacă din Ro- 
mânia aceasta tânără - din rândul celor muncitori și încă anonimi - va ieși 
vreun nou Titu Maiorescu, suntem de pe acum siguri că jurnalul său nu 
va fi o surpriză. E, în timpul nostru, o râvnă de-a trăi vieața pe un singur 
plan, de-a ne totaliza în jurul unei singure experienţe. De ce n'a avut-o 
Maiorescu? Poate pentru că n'a cunoscut o experiență hotărâtoare, pen- 
tru vieaţa interioară, singurătatea („neghioaba mea imposibilitate de-a 
mă bucura singur de ceva”, 9/ 21 Aug. 1882); şi mai ales pentrucă, în pre- 
lungirea singurătăţii, na întâlnit această unică școală de sinceritate şi 
simplicitate care e creştinismul. Lumea noastră crede în omul creştin. 
Maiorescu nu se întâlnise cu el. Şi de aceea, poate, nu se întâlneşte nici 
cu aleșii ceasului de azi. 

Dar la acestea toate apologeţii și actualizatorii lui Maiorescu pot 
consimţi. Ei ne vor răspunde totuşi: rămâne ceva care face din el spiri- 
tul actual prin excelenţă; nu e nici cărturarul, nici vizionarul politic, nici 
măcar omul, dar e omul public. lar aici, tocmai aici vrem să le spunem 

cât de schimbate ne par nouă, celor de azi, lucrurile. 

Ştim bine ce impresionant exemplu de corectitudine, ce extraordi- 
nară lecţie de stil a dat societăţii noastre Titu Maiorescu. Ştim bine ce 
s'ar câștiga dacă am isbuti cu toţii, noi tinerii, să-i reedităm, pe măsura 
noastră, cazul; să-l imităm pur și simplu. Dar e prea mult și prea puţin 
în acelaşi timp. 

Noi nu suntem Atenieni. Pentru cei de azi vieața publică nu e, ca 
pentru un Maiorescu, o „agora”. Ea e - în mod ideal, fireşte - o biserică. 
Comunitatea cea mai înaltă visată azi e altceva decât una prin consen- 
sul inteligenţelor. E o comunitate de dragoste. 

Dragoste! Ar fi putut rosti Maiorescu, așa simplu şi creștineşte, cum 
îl gândim azi, cuvântul acesta? Ar fi acceptat el, așa cum acceptă cei su- 
fleteşte vii din timpul nostru, că inteligenţa slujeşte, în planul acesta, 
dragostea, și câteodată se pierde în ea? 

lar dacă tot n'aţi simţit că între Maiorescu și noi s'a întâmplat ceva, 
luaţi acest ultim fapt, această ultimă piatră de încercare. Luaţi întâm- 
plarea aceea turburătoare pe care-o povesteşte şi comentează undeva, 
în vol. II al Însemnărilor, Maiorescu. | se povestește despre regina Elisa- 
beta că, bolnavă şi închipuindu-se pe pragul morții, recita într'una din 
poezia populară: 

Aşterne-te drumului 

Ca şi iarba câmpului 

De suflarea vântului. 

Ştiţi cum comentează Maiorescu? Minunat de frumos şi deprimant 
de exact, în acelaşi timp. „Dovadă, scrie el, de farmecul şi puterea poe- 
ziei simţite, deşi rima e greşită. Par'că deschide o legănare în infinit” (27 
Febr. 1882). 

Deşi rima e greşită... Stai şi te întrebi: cum era construit omul 
acesta, care simţea în același timp legănarea în infinit şi eroarea de 
rimă? Titu Maiorescu are dreptate, desigur. Şi tocmai aceasta ne întris- 
tează: că e, și în faţa morții şi în faţa miracolului poetic, din speța celor 
cari au dreptate. 

Între Maiorescu şi lumea noastră e deosebirea aceasta: noi nu mai 
simţim că rima e greșită. Am simţit că, dincolo de inteligenţa care per- 
cepe erori şi adevăruri, se poate trăi, crede, şi chiar mai mult decât atât. 
Am descoperit frumuseți pe deasupra canoanelor și adevăruri dincolo de 
criteriile rostirii lor exacte. 

Asta-i tot: pentru noi rima nu mai e greşită. Noi nu suntem Ate- 
nieni! 


* Text publicat în „Universul literar“, sâmbătă, 24 februarie 1940 

Societatea Scriitorilor Români. 


În primul rând: Constantin Banu, D. Anghel, Constantin Maisner, Natalia Negru, C.C. Arion, d-na Arion (?) şi Cincinat Pavelescu. 


În rândul al doilea: P. Cerna, ?, Tudor Arghezi, N. Davidescu, At. Mândru, N. Dunăreanu, |.A. Bassarabescu, (?), Alex. C. 
Satmari, Petre Locusteanu, ? (invizibil), |.A. Bassarabescu, lon Minulescu, ?, Emil Gârleanu, Gh. Adamescu, H.S. Leca, 
Caton Theodorian, N.N. Beldiceanu, Mihail Sadoveanu, Corneliu Moldoveanu şi Zaharia Bârsan. 

În rândul al treilea: N. Pora, ?, C. Sandu-Aldea, Al. Cazaban, 1. Dragoslav, ?, Radu Rosetti, ?, George Tutoveanu, Donar 
Munteanu şi A. de Herz; ultimii doi din rândul al patrulea, neidentificaţi. : 

(fotografie realizată la 27.X1.1911 la restaurantul-hotel „Bulevard“-Bucureşti) 
FoRdbeliivhezea RliBuiteărțiudtiăitălemâne laşi, inv. nr: 5290/L 

VISUL LUI DONO 


PROZĂ DE: 
Alfredina IACOBITZ 


Visa frumos. Visa că e liber, că nu mai şterpelise nimeni roşii de pe tarabă uitând 
să fure şi castraveţii, că toţi hoţii aveau loc de muncă şi că după inundaţiile de anul trecut 
la Giugiuleşti fiecare beneficiar al venitului minim şi plecatului maxim garantat are acum 
vila lui unde să-şi invite vecinii numai dacă avea chef şi dacă aceştia se prezentau civili- 
zaţi la uşă cu un buchet de zambile sau imortele plictisite de anostul vieţii de apoi pentru 
doamna cu acelaşi calificativ din dreapta cum priveşti oblic. Mai Visa Dona că prin Giu- 
giuleşti pe unde trece acum drumul European 7240 bis se înființase facultate de limbi stră- 
ine şi Ambasada. Ambasada României la Giugiuleşti. Cascada comunală şi ştrand pe care 
scria cu litere de-o şchioapă „la nămolul cu obrazu fin”. Era bineînţeles o şchioapă mai spe- 
cială, câştigătoare a fazei iarna pe uliţă la olimpiada de cuvinte încrucişate genetic. Dono 
se foi în aşternut, îşi îndesă scufia moale şi albă cu canaf roz în ape pe vârful capului şi 
plescăi oarecum nemulţumit prin somn. Nu voia să viseze asta. Întoarse visul înapoi. Se 
făcea de data aceasta că fix la Pleaşca de Sus colț cu Frecata la Rece toată suflarea şi ră- 
suflarea uliţei era o mare comunitate. Nu existau case. Toţi stăteau laolaltă cu toată lumea 
pe un preş mare şi galben cu franjuri împletiţi, mâncau ridichi cu musteţele pleoştite şi nu 
existau conflicte. Era o iubire absolută în care localnicii se bălăceau privind în gol şi gân- 
dindu-se ce bine că nu au muncit niciodată ca să nu aibă după ce să le pară rău când vine 
viitura. Erau toţi ca unul. Mai precis, când unul se ridica să se uite în zare se ridicau toţi 
şi viceversa. Când se ridicau toţi să meargă la toaletă o lua la sănătoasa după impunătoa- 
rea şi grăbita lui persoană şi şeful sanepidului în încercarea disperată dar utilă de-a îm- 
piedica puhoiul să mai dea iama în brusturi deoarece natura trebuie ocrotită şi pe cât se 
poate ocolită la aşa porniri atavice. Era bun. Aşa mai mergea. Ăsta vis. Mai visă apoi Dono 
că azi era liber şi n-avea să se înființeze la opt jumate fix să înroşească telefonul la fel de 
fix din birou că doar nu era obligat să-şi consume el minutele, lunile şi anii din viaţă pe 
finalitatea devastantă a convorbirilor în interes profesional care se mai numeşte şi factură 
telefonică. De fapt, fără să ştie chiar asta făcea. Dono visa că în sfârşit face tot ce vrea cu 
de la sine putere şi i se rupea acum de poliţişti, de se pe pe, de se pa pa, de statistica beţi- 
vilor căzuţi în râu în timp ce încercau să se combine cu vinul care se încăpăţâna să se lase 
umilit până la stadiul de şpriţ şi chiar i se rupea în vis dacă se dau sau nu fluturaşii luna 
asta. Aşezat de cu seară pe o pernuţă din catifea roşie brodată cu inițialele CD adică într-o 
decriptare alfabetică imediată căraţi-vă, dorm telefonul mobil zbârnâi oferindu-i gratis lui 
Dono bucuria unui coşmar. Mai brusc decât curentul care cade defectându-ţi maşina de 
spălat Dono presimțţi că în cazul în care nu doarme sigur dansează tango lipit cu două-trei 
simptome de schizofrenie. Căscă larg ochii şi se plezni cu palma peste frunte. Era luni. O 
altă luni. Sau aceeaşi. Lunea fatală. Nicicum pe considerente de sex appeal ci din per- 
spectiva unui pumn imaginar tras prin văzduh drept în creştetul capului, peste scufie. 

— Dormiţi, băi, bine că trebuie să vin eu la serviciu în locul vostru că mai bine mă 

culcam aici noaptea trecută la cât vă doare fix în cot... 

Era prea târziu să mai reacționeze. Clipa sosise. 

— Să nu-mi spui că dormi la ora asta, că te şi întorci de unde ai venit. Ia zi, dormi 
sau ce mai precis făceai în clipa în care am început să-ţi formez numărul de telefon care 
oricum în cazul tău nu prezintă şi nici nu reprezintă vreo noimă de logică a gândirii. 

— Fac gimnastica de întreţinere săru-mâna că mi s-a cam lăsat... 

— Nu te-am rugat să mi te descrii dezbrăcat, auzi? Te-am întrebat ce mama naibii faci 
de nu eşti la serviciu. Mai precis, în tocul uşii cu agenda ta ciufulită de culoare bleu în dinţi 
şi recitând tragic-comedii de-alea, de-ale tale... Cu tâlc. Cu mascaţi, cu nemascaţi, cu re- 
cidivişti, cu părăsite, cu amanți sărind geamul cu indicatorul parcarea interzisă în mână, 
cu babe colecţionare de cazier, cu medicamente compensate sau cozi la liber pentru tipi- 
zate la rostopască... asta te-am întrebat şi nu suport să te aud îngăimând numai tâmpenii. 
Sau tu chiar dormi... 

— Săr-mâna, eu tocmai... 

— Tocmai, netocmai, lasă-mă băi cu gesturi de-astea libidinoase şi mişcă-ţi fundul 
aici! M-ai auzit sau trebui să vin la tine acasă să mă vezi când îţi vorbesc? 

— Acu vin. În treij de secunde... 

Dono încercă o combinaţie simultană între striptis şi plasarea ciorapilor pe orbita 
tavanului cu lustra zornăind de ţurțurii tandem cromatic cu scufia. Adică roz. Pescui în 
grabă cu arătătorul, deget valorificat de doamna învăţătoare pentru a arăta în faţa clasei cât 
de troglodit poţi fi tu ăla din ultima bancă, de sub pat, cheile de la maşină. Acolo le as- 
cundea de ani de zile sperând că a doua zi va pleca pe jos să-i mai scadă burta. Luă în 
grabă şi un gât de sirop pentru tuse. Dorinţa i se îndeplini ca prin minune şi Dono începu 
să tuşească precum un măgar. Era fericit. Medicamentul cumpărat la supra preţ din bazar 
îşi dovedise utilitatea. Ca să câştige timp îşi făcu vânt şi o porni către parterul blocului şer- 
puind pe balustrade. În drum răsturnă găleata plină cu zoaie a femeii de service lovind-o 
în cap cu montul de la degetul mare. Mişu dintr-a doua începu să urle că se lasă cu vio- 
lenţe stradale însă era prea târziu pentru orice fel de obstacol apărut în calea carierei lui 
fulminante aşa că Dono îi trase un şut doamnei Marcela, pensionara de la patru care chi- 
hăi de plăcere gândindu-se că-i un semn divin iar alesul ei este aproape. Dono ajunse în 
parcare. Nu ştia ce să facă şi de ce toate i se arătau numai lui. Toate maşinile erau albas- 
tre şi cumpărate în rate. El în schimb era verde la față. Tocmai descoperise că plecase de 
acasă costumat în cearceaf. Şi cu faţa de pernă pe cap. Nu mai visa demult. Era însă cu si- 
guranţă nebun de legat. Avea în picioare o pereche de ciupici împletiţi de culoare roz care 
rânjeau enervanţi din vârfurile ascuţite prevestind o răzmeriţă. Descoperi absolut dărâmat 
că purta ciorapi de damă din aceea cu plasă însă îi plăcu totuşi faptul că avea să se prezinte 
în lume extrem de sexy cu trandafirul mov prins la pojartier. 

— Arăt chiar bestial, îşi spuse Dono ştergând cu marginea brodată a cearceafului în 
care se înveşmântase retrovizoarea aburită. Păcat că nu e octombrie să prind masa peleri- 
nilor că praf făceam babele venite să mănânce sarmale şi să plece acasă cu butoaiele de 
aghiazmă în spate. Cu siguranţă, sunt un tip bine. Păcat că în grabă îşi uitase sub pat po- 
şetuţa maro având gravată inscripţia dacă n-o faci tu primul vin eu şi te leg de gard. Era 
pierdut. Nu semnase condica. De fapt, era şomer. Se şi închipuia dormind prin cartoanele 
din curtea blocului şi pescuind cu degetul mic răsărind timid din mănuşa zdrenţuită o coadă 
de sardină dintr-o cutie destinată conform planurilor iniţiale pisicilor rebegite din cartier. 

Dono devenea tot mai deprimat. 

Se aşeză pe marginea unei borduri care nu se ştia dacă avusese cândva faţă de au- 
tostradă sau era o întâmplare a naturii că fusese înălţată aşa frumos pe o distanţă de trei 
metri şi începu să-şi jumulească trandafirul de la jartică. 

— Mă iubeşte... viol. Nu mai iubeşte... tâlhărie. Mă iubeşte, căsăpit în cazinou, nu mă 
iubeşte, baborniţe violate cu acordul părţilor. Mă iubeşte, traficant premiat la olimpiada de 
împletit cannabis. Asta era ultima petală a trandafirului mov. Se chema de fapt că îl iubea în 
mare taină conţinutul unei ştiri cu stupefiante eliberate compensat. Se scărpină în cap cu o 
crenguţă smulsă din boschetul ornamental pentru care plătise cash asociaţiei de proprietari 
o sumă egală cu leasingul maşinii şi se privi în băltoaca rezultată dintr-o anterioară supă cu 
tăiței de caşă catapultată de la trei în timpul unui conflict conjugal. 

Un horcăit scurt asemeni unui schimbător de viteză în agonie îl zgudui din temelii. 
Era telefonul mobil personal pentru care plătea în fiecare lună fără nici o noimă gândea el 
dar n-o spunea niciodată de teama colegului Eustachio şi-a mai tinerei angajate pe numele 
său de scenă trompa anunţându-l probabil că un deţinut al penitenciarului de maximă si- 
guranţă şi minim confort mâncase plastilină la micul dejun. Uite-aşa, de-al naibii, că n-a 
vrut instructoarea de traforaj să-i dea premiu pentru migala aşezată nopţi la rând în lucra- 
rea „Gherla, primul meu surâs“ la concursul de traforaj viteză organizat trimestrial între 
celule. O altă zgâlţâitură îl trânti pe Dono la pământ enervându-l totodată ireversibil pe ziua 
care tocmai se scurgea. Era telefonul de serviciu la care dacă nu răspundeai de prima dată 
a doua primeai direct o jumătate de melesteu direct în fizionomie. 

N-avea de ales. Răspunse la ambele apeluri odată după ce scuipă de trei ori în sân 
şi guma de eucalipt care-i desfunda sinusurile. 

— Alo, neaţa, să trăiţi dom comandant, sărumâna. 

În cazul în care comandantul mai puţin subtil crezu de cuviință că mâna îi poate fi 
cu adevărat sărutată, el fiind duhovnicul spiritual al angajaţilor poliţiei judeţului, nu ace- 
laşi lucru se întâmplă cu persoana de sex feminin către care fusese îndrumat complimen- 
tul bisex „trăiţi săru'mâna“. 

— Dacă faci care cumva mişto de mine s-ar putea să-ţi găseşti biroul la bagaje de 
mână când vii la serviciu. Asta dacă mai vii. Ce dai azi? 

— Acuma vorbeam... 

Nu că vorbeai acuma, nu mă lua aşa ca la careu. Trebuia să vorbeşti până acum ju- 
mătate de oră că lefurile ştiţi să vi le negociaţi, scuipă flăcări şefa lui Dono care nici nu-și 
închipuia că e parte a unui accidental şi inedit trialog. 

— Staţi puţin dom comandant că vă sun eu... 

— Băi tu ai mâncat un tripluştecher? Dono cu cine vorbeşti în dodii? 

— Cu mine. Adică vreau să spun cu nimeni. 

Aha, după ce eşti zăbăuc mă mai faci şi nimeni, da mişcă încoace că deja am pus 
mâna dreaptă pe condică şi stânga pe pontajul pentru concedii şi zile libere. 

Am auzit de la alţii că doar tu nu eşti prost să te informezi că doi traficanţi de eu- 
genii au primit mandate şi un deţinut a înghiţit superglu încercând să-şi ia singur mulajul 
omuleţului. Ia marş la serviciu. Unul dintre telefoane muţi. Era semn bun şi nu prea. Co- 
mandantul încă aştepta să intre în vorbă. Dono demară în trombă. Câţiva metri fugi pe 
lângă maşina care luase startul aşa de nebună, însă Dono reuşi din fugă să deschidă por- 
tiera. Cearceaful îi fâlfâia prins în portieră în timp ce scufia îşi flutura plină de abnegaţie 

moţul croşetat manual. Era ora nouă. 

Dono încerca să se relaxeze însă drama criminalului care înghiţise plastilina nu-i 
dădea pace. Mai mult decât atât nu putea înţelegea cum anume ajunsese materialul lipicios 
la pârnaie şi ce s-ar fi întâmplat dacă de exemplu cretinul de criminal ar fi avut febră şi ar 
fi încercat s-o modeleze în forma şi cu realele calităţi ale unui termometru. Făcu planul 
zilei. Trebuia să meargă la pârnaie şi la Vultur la urgenţe. Acolo ar fi trebuit ca plastilina 
să-i fie extrasă endoscopic. Maaare tâmpit şi ăsta, auzi să-şi ia mulaj când nici măcar 
n-are ce face cu dinţii că acolo le dă să mănânce terci de fasole şi pireu. Deschise apara- 
tul. Cântau surorile Baccara, de fapt o rudă de-a lor mai îndepărtată, pensionară pe caz de 
boală, Steluţa Baccara, fiindcă mătuşile ei care ar fi trebuit să vină să cânte la laşi de Re- 
velion se pregăteau de culcare. Şi se jucau cu metrul de croitorie făcându-se că-şi iau mă- 
surile vieţii de apoi. Tot apoi Dono schimbă canalul. 


Încerca să urce panta de pe Lascăr Catargi. În zadar însă. Maşina i-o tot lua la vale 
către Unitatea de primire urgenţe din cadrul Spitalului judeţean „Cinci într-un pat“. Ur- 
marea tratamentului: relaţii extraconjugale garantate fiecărui pacient. Varianta sărbătorită 
pe rit vechi. Subconştientul lui Dono lucra frenetic. Pesemne că iar aduseseră acolo vreun 
boschetar care-şi amanetase apartamentul nedecomandat să-şi poată plăti întreţinerea şi se 
suise pe schelele nonagenare ale Teatrului Naţional după ce băuse impermaganat dres cu 
furazolidon şi umbreluţă în vârf. Începea să intre în sevraj. Ştirea cea adevărată, mana ce- 
rească a salariului lui pe mandatul unui director se ascundea parcă prin boscheţii părcule- 
ţului din faţa spitalului, loc în care şiroiau pe bănci pacienţii externaţi înainte de a fi 
consultaţi, toţi sănătoşi asemeni tunului lui Ștefan ce Mare care-şi consultau reţetele ne- 
compensate şi buzunarele compensate 100% prin reverberanta exclamaţie mioritică lăsaţi 
banii şi oile la uşa cabinetului. Restul, deşi nu-l veţi mai obţine, vă priveşte. Ce-ar fi să fac 
o şmecherie să schimb culorile la semafor, rânji Dono larg şi lung cu voce baritonală, oca- 
zie cu care vânzătoarea de peste drum îşi vărsă cafeaua pe fustă şi fugi speriată în ali- 
mentara în care se aflau acum doar ea şi cele douăzeci de borcane de compot pentru a suna 
la 112 cu ocazia faptului că suferise o instantanee arsură între coapse. Dono începea să tre- 
mure şi ochiul stâng îi clipea nervos. Dacă schimb roşu cu verde bag o ştire la două... În- 
cepea să fie invidios pe recolta lui Ciuho. Cum adică, ăia au la îndemână cele mai alese 
ierburi să se calmeze aşa la un reniflat şi el săracu, acu înghimpat în lipsa subiectului, cum 
să se calmeze? 

Mă duc la Ciuho şi-i spun să-mi dea să trag o priză. Tripluştecher am în sertaru” de 
la birou şi mi-l conectez singur. După ce mă calmez am să văd din nou viaţa în culorile 
sumbre, ataşate bernei departamentului pe care cu atâta mândrie îl deservesc mie, lor şi po- 
pulaţiei care s-a împrumutat la bancă pentru două camere decomandate în boscheţi. Deja 
intuiesc apa mare venind puhoaie în varianta pieptişă Bulevardului Carol... Spumega de 
bucurie. Năvăli în curte la Ciuho şi-l luă pe sus cu tot cu asistenta care completa plictisită 
o trimitere pentru radiografie. Era un caz special. După ce-şi înghiţise proteza un bărbat 
ajunse la stomatologul care-i pili dinţii direct în esofag. Bărbatul muşca acum direct cu 
mărul lui Adam şi respira cu premolarii. 

— Don doctor, don doctor, trăiţi... se agăţă Dono de împăratul perfuziilor, fracturi- 
lor, migrenelor premeditate şi în general monologului că data viitoare nu mă mai urc în 
cireş, ochesc pomul de la distanță. 

Ciuho îşi agăţă în secunda doi ste- 
toscopul roşu de după gât, luă poziția bi- 
pedă sincron acroşând din mers foile de 
internare şi o cutie cu bromoval. Ochii lui 
Dono licăreau suspect din spatele triajului 
luat cu asalt astfel încât doctorul îşi asigură 
o minimă prevedere pentru a scăpa şi astăzi 
cu viaţă. 

— Ce coma mea alcoolică te-a apucat 
aşa... pe stomacu” gol? Ce te repezi ca hin- 
gherii la padoc? 

— Don doctor, salvaţi-mă sau omo- 
râţi-mă! Dono se agăţă de stetoscopul prin 
ale cărui urechi se putea lesne citi varianta 
superioară a pulsului unui disperat în cău- 
tare de subiecte. N-am ştire pe azi, don doc- 
tor, si nu mă duc aşa la serviciu că mă pune 
să-mi iau liber. Orice, don doctor, un acci- 
dentat de tricicletă, una care şi-a scăpat 
pudra peste picior, unu care şi-a mâncat tri- 
gliceridele de nervi, povestea unei babe vio- 
late în lipsa suspectului şi pe care o 
consiliați acum s-o vindecaţi de depen- 
denţă... Orice, orice... Vă implor, începu 
Dono să plângă cu sughiţuri care aminteau 
de ziua în care îşi văzuse pentru prima dată 
fluturaşul cu salariul... Dono se trânti în ge- 
nunchi. Nu plec de aici până nu-mi daţi un 
caz. Pricepeţi? Urlă Dono şi zidul principal 
al penitenciarului de maximă spre oarecare 
siguranţă se prăbuşi fără ca nimeni să fi co- 
mandat vreo implozie. 

— Îţi dau, dar cu o condiţie, bubui şi 
Ciuho. 

— Spuneţi, don doctor şi dorinţa vi se 
va îndeplini pe loc drept. 

— Bine. Vreau ca două săptămâni la 
rând să memorezi toate textile ştirilor care 
apar la televizor. Altfel, unde-ţi stă capul 
acolo nu va sta nici o declaraţie de-a mea fi- 
indcă aşa am eu chef acum şi aici pe loc. 
Bine? 

Dono se înmuie asemeni unui bilet 
de tramvai scăpat în ploaie. Pe faţa lui nu se 
mai putea citi nimic. Nici preţul, nici să- 

geata aferentă locului de compostat. Nici măcar faptul că e bilet şi nu etichetă de la puii 
dublu refrigeraţi nu se mai putea citi. 

— Dar eu nu pot să... începu Dono să se miorlăie trăgându-şi la suprafaţă cu gă- 
leata ultimele puteri asemeni cuiva care se uită-n fântână şi vrea să vadă dacă faţa îi face 
valuri. În aceeaşi secundă un tic se născu sau mai degrabă un reflex condiţionat de su- 
biectul ştirilor sale din care oricum nimeni nu înţelegea nimic. Un deţinut care tâlhărise un 
controlor de bilete şi furase chitanţierul pentru a-şi da singur amendă se hlizea în luciul apei 
fluturându-i pe lângă urechi mandatul de arestare şi unghiera care-i fusese ca un frate de 
cruce şi-l ajutase împreună cu o coadă ruginită de furculiță să sape cei douăzeci şi cinci 
de kilometri de tunel la capătul cărora deţinutul evadase. De fapt, nu tocmai, pentru că nu 
găsise alt loc mai prost ales să-şi ițească tâmp capul chel pe a cărui ceafă era tatuat “voi 
îmbârliga prima babă care cară sacoşe de-a lungul străzii” fix în mijlocul unui magazin ali- 
mentar şi când să zică şi el că treaba ceea i-a ieşit, exact ca-n seriale un poliţist care cum- 
păra macaroane pentru nevastă-sa îl călcă pe bătătura degetului mare de la dreapta. Aşadar 
Marean, tâlharul de pe ruta lui 5, urlă că adică ce-i bătătura lui să se urce pe ea cu toată 
greutatea organul legii, iar polițaiul se împiedică în celălalt bocanc şi căzu cu gura în pro- 
priul fluier drept care Marean îşi dete singur un şut în fund ca să-şi facă vânt şi o zbughi 
la sănătoasa agățând în timpul crosului prieteniei şi câteva rădăcini de ţelină despre care 
aflase la Gherla că întăresc pe-adicătelea caracterul însă colega lui de salon nu mai apu- 
case să-i spună şi cum. Adică dacă fierte, suc sau puse la murat cu morcov şi ardei gras. 
Marean rânjea acum în ceafa lui Dono care simţea pentru prima dată pe propria-i piele ce 
înseamnă aia să faci mişto într-o ştire de unul care escaladase babele la miezul nopţii cam 
fără voia lor. Avea gura cât capul cică odată încercase să înghită o minge de fotbal numai 
aşa că zicea el avea şi poarta în dreptul ficatului care era la rândul său praf din cauza faul- 
turilor susţinute în mod repetat cu secărică şi frecţie de albăstrele. Se uită cruciş ca ur- 
mare a faptului că la un moment dat încercase să „dezbată” un rebus iar demersul se dovedi 
din faşă un eşec deoarece careul de cuvinte crucişe fusese mult prea elevat în terminolo- 
gie şi el nu studiase asta la master. În fine, Marean poseda şi o pereche de urechi cât două 
frunze de brusture, pentru că decât să meargă la carceră preferase uscatul pe frânghie, în 
poziţie verticală, prins în cârlige de sateliții corp comun cu orbita cometei care acum ţine 
loc de cap şi din care izbucnesc bilunar meteoriți despre care ceilalți puşcăriaşi credeau că 
sunt stele căzătoare şi-şi puneau dorinţe care mai de care de deocheate. 

— Ce ţelină şi sparanghelul meu faci aici, domnu” Dono? Ai? Compui cumva vreun 
textuleţ de-ăla care ţine treze jurnalele alea cu rapandule care se taie pe burtă cu lama în 
formă de semnul mirării şi mătăluţă zici că de fapt sunt puncte, puncte? 

Dono rămase în stil. Pentru profani traducem că începea, lent dar temeinic să-i în- 
gheţe sângele în vene, nu de alta însă nu ştia dacă aroma de ţelină proaspăt culeasă la 
vreme de seară de la raionul cu specific are şi contraindicaţii. Încercă manevra care-l salva 
de altfel în fiecare dimineaţă când era chemat la careu. Pipăi încet telefonul agăţat de gât 
cu şnuruleţ bleu ciel în carouri şi încercă să formeze pe bâjbâitelea 112. Aroma ţelinei care 
bătea de la distanţă dependenţa magazinelor de vise îl trânti la pământ şi de acolo Dono 
tastă de fapt codul pin al cardului de salariu, un fel de plastic la purtător fără nicio legă- 
tură cu realitatea. 

— Da ce băi, baragladină, vrei să chemi pompierii, ambulanţele sau gărzile patrio- 
tice? rânji Marean-cunoscător declarat al numărul apelului de urgenţă care-i semnase şi lui 

testamentul taman când se aşezase în genunchi s-o ceară pe Sofica de nevastă după ce un 
sfert de oră mai devreme îi ceruse cu un şiş între dinţi să nu scoată un sunet că-i boţeşte 
celofanul la carcasă. Telefonul lui Dono mârâi feroce şi o voce abruptă apăru la celălalt 
capăt al tunelului. 

— Ce dracu te apuci să tastezi pinul la card între cinşpe şi treizeci ale lunii? Sau ai 
uitat că unde lucrezi mătăluţă întâi trebuie să lustruieşti clanța şi abia apoi să te benoclezi 
pe ecranul bancomatului... 

Dono uită de recidivist şi fu cuprins de remuşcări la beregată... 

— Dar eu nu... eu din greşeală... Eu nu vreau bani, am zis de-acu câţiva ani că mun- 
cesc aşa, pe gratis, să se facă dreptate... 

— Să nu te-aud cu neologisme de-astea, urlă Marean ieşindu-şi din pepeni, ţelină, 
varză murată şi lăptuci cu ştevie. Sau tu crezi că gata, dai două telefoane, vin gaborii, mai 
vine un brancardier forțând linia continuă cu targa pe cocoaşă şi gata faci tu dreptate... Pe 
măsură ce urla ochii i se bulbucau şi se colorau în zeghe. De fapt nu vom şti niciodată 
daca i se bulbucau ochiurile prăjite de sub sprâncene sau dacă nu cumva i se contorsionau 
buzele deoarece legenda spune că puşcăria scuipă afară la liberare contorsionişti nenu- 
măraţi. Buni profesionişti de altfel care tocmai de aceea nu se mai însoară. Marean îşi 
scoase degetele din buzunar şi le puse la mână şi-l apucă pe Dono de zona privată purtând 
inscripția mărul lui Adam. Monument al naturii protejat prin decizia autorităţilor locale şi 
aflat în renovare după o altă altercaţie cu un nebun care se suise pe schele să ceară două 
decomandate schimb cu garsoniera şi când aflase că locuinţa nu are gresie şi centrală îi să- 
rise lui Dono exact pe măr. Marean se afla la capătul răbdării pentru că auzise el că la 
capăt toată lumea coboară şi tu poţi să-l jefuieşti pe vatman în voie. ÎI prinse cu stânga pe 
Dono de jugulară deoarece dreapta era convalescentă în urma bătăturilor îndelung exer- 
sate şi ţelinei acroşate la smoc şi-l aruncă peste marginea fântânii. Dono se prinse cu de- 
getele de nas şi încercă să coboare în adâncuri cu găleata. Numai că lanţul pârâi şi el simţi 
că se tot duce. Îşi revăzu întreaga viață, cum făcuse el mişto odată de un moşneag din Afu- 
matele care dormea cu capra după ce o îmbătă cu cocârţ dublu tras, cum se hlizise el două 
zile că una de prin birou plecase la chioşc să-şi cumpere scobitori şi uitase să mai vină de- 
oarece pe drum intrase din greşeală la facultate, cum se suise unul în cireş şi nevastă-sa îi 
furase scara să-şi dea jos amantul din podul casei şi cei doi se încăierară „pe fondul con- 
sumului de alcool” cum ar spune Ciuho motiv pentru care unul ajunse la UPU înfipt într-o 
furcă iar celălalt înghesuit cu forţa în sticla de rachiu. Îi părea sincer rău mai ales că apa 
din fântână fu oprită brusc din cauza unor lucrări la staţia de epurare. Se lovi cu bărbia de 
fund. Probabil de fundul fântânii. Ceva îi spunea însă că altceva nu este chiar aşa cum 
părea să fie. Dono auzi o bubuitură pe care o şi percepu ca atare. Şi asta pentru că era pro- 
pria bubuitură sosită cu el la pachet. Căzuse din pat. Încet, încet, miji ochii care păreau fa- 
rurile unei mâţe când te joci cu lanterna peste gard şi numeri curci. Constată că nu poate 
să respire şi asta fiindcă se ţinea cu degetele de nas să nu înghită apă. Acuma nu mai în- 
ghiţea nici aer. Mărul era acolo, pe creanga din gâtul lui devenit în timp derdeluş pentru 
dicarbocalm şi vitamine anti-termice. Avea însă un cucui în barbă. Dono căzuse din pat. 
Se îmbrăţişă victorios. Visase. Nu venise încă ora, putea să se mai lăfăie pe gresie şi să mai 
caute subiecte până la sfântu' aşteaptă. Se zbenguia pe loc de fericire şi se gândea ce bine 
e să ai o zi liberă de la serviciu şi mai multe de la Dumnezeu şi să nu trebuiască să dai ra- 
portul la sumar. Era mândru că stă acasă. Imaginaţia lui Dono sări pe pereţi şi-i desenă cu 

cretă roşie o zi plină de toată fericirea cosmică a umanităţii fără teren, poliţie, furturi şi 
bătăi. Ceva mârâi însă duşmănos. Îşi băgă degetele în urechi şi scoase limba că pe-adică 
îl doare la bască. Ceva sau cineva mârâi din nou. 

— Nu-i posibil, se prăbuşi Dono mai jos decât nivelul cel mai de jos al gresiei pe care 
poposise. Să vezi că mă cheamă la serviciu. Nu mă duc! Să fiu al naibii dacă mă duc. În- 
cepu să-şi smulgă nervos fir cu fir restul părului din vârful capului. Voia să se autoflage- 
leze cumva şi să-şi ia concediu medical chiar şi cu verificare la domiciliu. Un gând în 
culorile curcubeului îi încolți în minte semn că şi în capul lui venise primăvara. Întinse 
încet mâna sub pat, acolo unde de regulă se ţin armele albe. Chicoti. Îşi drese vocea şi 
scoase un mi minor aşa ca un fel de gargară. Chicoti din nou şi se băgă sub pat cu totul. 
Ba nu, lăsă afară vârful ciupicului împletit care-i ţinea atât de cald iarna, când trebuia să 
doarmă cu aragazul deschis. Asta, preventiv, în caz că nu se întâmpla nimic peste noapte 
să aibă el o ştire în portofoliu. Ridică tacticos degetul mic în sus, apucă paharul apucă te- 
lefonul cu două degete şi tastă un şir indian de cifre numai de el ştiute. Era hotărât. O va 
face. Trebuia să se întâmple dar nu ştiuse niciodată când va veni momentul. 

— Alo, trăiţi don comandant, ce dracu” faceţi? Aşa vreau eu să vă vorbesc în dimi- 
neaţa asta na îi bun? Spuneţi-mi pentru măgăria asta mă puteţi băga o lună? Cum unde, 
don” comandant... nuuuu... acolo e prea simplu eu vreau la capitolul perversiuni cu un 
tacâm de pui... Nu se poate... Da auziţi don” comandant ştiţi, v-am zis eu odată că am par- 
ticipat la multe violuri dar nu m-am implicat în niciunul. Aha, vă amintiţi, zâmbi Dono cu 
colțurile gurii unul în jos şi celălalt fireşte ascendent. Ei bine, nu e adevărat. M-am implicat 
don comandant şi puteţi să-l întrebaţi şi pe unul Marean, ăla cu gura cât o lubeniţă de i se 
mai spune şi antenă parabolică de maximă siguranţă. Suntem complici, don” comandant 
şi ştiţi cum se spune în filmele de dragoste iartă-l pe el şi ia-mă pe mine. Te rog, vă rog, 
mă rog don” comandant fac orice traforaj, goblenuri, împletesc nuiele, pictez scriu poezii 
pe pereţii celulei însă nu mă lăsaţi să mă întorc la serviciu, vă rog... Răspunsul de la ca- 
pătul conversaţie î trimise pe Dono la nebuni. Prea târziu. Acolo ştia cum e. Închise me- 
lancolico-furios telefonul mobil agresând de nervi tasta roşie până când aceasta se făcu 
palidă de durere. Lăsă capul pe partea dreaptă şi restul corpului să circule în voie. Îşi trase 
pantalonii de culoare maro peste pijamalele cu nuanţa fisticului adăugat la prăjitură. Îşi 
puse cămăşuţa galbenă în carouri şi-şi agăţă telefonul de gât. Se opri în mijlocul holului. 
Aruncă o privire în curtea blocului iar privirea se şi agăţă de sârma pe care Lenuţa de la 
patru atârnase cu mult entuziasm colecţia de toamnă iarnă a lu” bărba-su după cum ur- 
mează: două perechi indispensabili corp comun cu şoseta şi o pereche amant dispensabil. 
Sau invers. Maieu cu guler din mileu bej tricou vernil cu inscripţia „şi eri e o zi”. Toate 
asortate cu invidiabila pereche de pantaloni „trening” cu buzunarele cusute în formă de X. 
Una bucată operă artă semnată însăşi Lenuţica aşa, să-i treacă lu” bărba-su să mai com- 
pleteze integrame din mers. La capătul vestic al sârmei trona însă un prosop de şters pi- 
cioarele uşor ros pe la colţuri, amintind demn de zilele în care apa caldă nu fusese oprită, 
de culoarea alb gălbuie a pensionarului care-şi primeşte cuponul recalculat. Dono îşi re- 
veni din leşinul care-l învăluise odată cu invidia că nu avea şi el maieu cu mâneci bufante 
şi guler din macrameu, goni către prosop, forță linia frontului, trecu finishul, desprinse 
printr-un salt în înălţime o creangă din copacul plantat în urmă cu o sută de ani de una din- 
tre familiile care luase ţeapă la căsătorie deoarece nu primise nici suta de euro şi dăduse 

şi la târnăcop să planteze pomul, dizlocă cu 
gura cârligul de pe sârmă şi flutură victo- 
rios prosopul pe care şi-l înfăşură în jurul 
umerilor. 

— Asta e. Vreau să fiu fantoma de la 
operă. Nu vreau să fiu o stea căzătoare şi 
nici o perseidă, chiar dacă ambii termeni 
denumesc acelaşi lucru. N-am să fiu me- 
teoritul nimănui. Asta-i culmea, se încruntă 
Dono. Mă urc pe schele la teatru să mă în- 
tâlnesc cu nebunu' ăla care de câte ori se 
îmbată strigă în gura mare că vrea să joace 
Hamlet... Dono se înveşmântă în cearceaf 
şi începu să fugă desculț prin oraş până 
ajunse la schelele pe care le sărută cu la- 
crimi în ochi. Era hotărât. Aruncă în gea- 
mul de la croitorie cu prima cărămidă pe 
care o găsi în cale. Zgomotul ţăndărilor îl 
prinse cu telefonul deschis. 

— Auziţi, auziţi, don” comandant, 
am distrus patrimoniul, îşi frecă Dono mâi- 
nile de fericire. Dacă nu mă băgaţi la 
Gherlă eu aici îmi fac mutaţia. Pe schelele 
de la teatru. Cu tot cu familie, rate şi birou. 
Dono puse timid vârful piciorului drept pe 
prima bară metalică şi urcă. Era acum în 
dreptul lojei actorilor... în dreptul foaieru- 
lui... în sfârşit în dreptul Sălii Pruteanu sin- 
cron cu acoperişul prăbuşit din motive 
independente destinului colectiv. Îşi pături 
cearceaful sub cap. Se întinse mulţumit cu 
faţa în sus si răcni scurt întâlnind în drum 
masca aşezată pe ceea ce odată reprezen- 
tase acoperişul clădirii. Băgă mâna pe geam 
şi stinse lumina. Nimeri din greşeală calul 
lui Ştefan cel Mare şi tresări. Sau poate că 
era Murachi restaurat, conservat şi uitat de 
pe la vreun casting. Adormi fericit şi sigur 
că la un moment dat, peste o sută de ani, 
când Teatrul Naţional va sta iar în picioare, 
un muncitor cu trafaletul în stânga şi bor- 
canul de zacuscă în dreapta îl va trezi şi-l 
va trimite la serviciu... 

O CASĂ ÎN NOAPTE 


PROZĂ DE: 
Paul MIHALACHE 


Aşa se întâmplă mereu când mă întorc singur aici, şi încep să-mi aduc aminte. Mă 
prinde răsăritul cu ochii în tavan, spunându-mi că ar fi putut fi altfel. Că trebuia să fie alt- 
fel. Uneori aprind lumina, şi încerc să citesc, dar gândul îmi zboară aiurea. Pun un disc cu 
Pink Floyd, de preferința Ummagumma, ori A Saucerful of Secrets, şi îmi aprind ţigară de 
la ţigară. Îmi spun că nu ar fi trebuit să mă întorc, că nu era încă totul pierdut. Câteodată 
mi se pare că îi aud vocea, şi atunci pornesc aiurea pe străzi, doar-doar oi reuşi să uit, să 
mă liniştesc întru câtva, şi să pot adormi măcar două, trei ore, spre dimineaţă. Dar fiecare 
detaliu: umbra unui copac în lumina palidă a vreunui felinar pâlpâind, un câine vagabond 
care mă urmează câţiva paşi în speranţa că va căpăta ceva de mâncare, ori, cel puţin, un 
dram de afecţiune, ritmul paşilor câte unui insomniac pe trotuarul ud, toate acestea îmi 
amintesc, o dată în plus, de plimbările noastre nocturne, când era mult prea cald să putem 
dormi, ori chiar pentru a face dragoste, şi-o porneam împreună pe mahalalele pustii, ţi- 
nându-ne de mână, şi sporovăind fericiţi despre tot felul de nimicuri. 

Mi s-a întâmplat de curând. Am urcat spre Independenţei, apoi pe Sărărie, în sus, 
pe lângă casele răcoroase şi acoperite cu iederă, strecurându-mă printre maşinile parcate 
una lângă alta, pe trotuarul îngust, aproape inexistent. Inspiram adânc aerul rece al nopţii, 
şi îmi spuneam că locul meu nu e aici, că fusese o greşeală pe care trebuia, cumva, să o 
îndrept. Nu ajunsesem nici măcar la aleea care coteşte spre Eminescu, când m-am aşezat 
pe bordură să-mi aprind o ţigară. Din spate, de la casa în dreptul căreia mă oprisem, se 
auzea o melodie care-mi părea cunoscută. M-am întors şi am privit: printr-un geam 
răzbătea lumina slabă a unei veioze. Dacă nu ar fi fost trei noaptea, poate mi-aş fi făcut 
curaj, şi aş fi încercat poarta; ceream o cană cu apă, sau aşa ceva, găseam eu un pretext, 
dar la ora aceea era imposibil. Şi totuşi... ce aveam de pierdut? Ceva mă făcea să cred că, 
în spatele ferestrei, trebuia să fie o femeie singură, cu o carte în mână, fără să citească, cu 
gândul aiurea, oarecum aşteptându-mă. Cât de slab pot fi uneori, mi-am spus. Dar asta nu 
putea fi trădare. Voiam să mă răzbun, pentru că mă părăsise. Voiam să... ce mai conta? 
Voiam să bat în uşă, şi să intru în casă, să-mi petrec noaptea la lumina difuză a acelei ve- 
ioze, învăluit de muzica slabă pe care o auzeam încă, vag, din stradă. Şi, la urma urmei, 
şansele de a-mi fi fost împlinite aşteptările erau infime. Probabil că nici măcar nu voi trece 
de poartă. Să nu mai spun că înăuntru putea locui un bărbat aprig la mânie, ori vreo bătrână 
care să cheme, numaidecât, poliţia. Dar nu riscam cine ştie ce... Chiar şi aşa, nu putea fi 
mai rău decât să mă întorc, resemnat, în camera mea din Podul de Fier, gândindu-mă acum, 
în plus, că nici măcar nu am încercat. 

Poarta era deschisă. Mai mult: în curte nu erau câini. Poate că e deja suficient, 
m-am gândit. Să nu forţez mâna destinului. Dar, până la urmă, de ce nu? Doar el o forțase 
pe a mea în atâtea rânduri. Aleea, de-a lungul căreia creşteau, în straturi atent îngrijite, 
crizanteme roşii şi albe, ducea la o uşă mare, din lemn stacojiu, fără vizor. Am bătut, întâi 
încet, de trei ori, apoi ceva mai tare, dar dinăuntru nu se auzea nici un zgomot. Era şi fi- 

resc: ce femeie ar deschide uşa, la trei noaptea, unui necunoscut? Poate o fi şi adormit. 
Dacă era, într-adevăr, vorba despre o femeie... Avea deja timp să fi sunat şi la poliţie. Mă 
aşteptam la orice. Cu destule emoţii, ce-i drept, dar fără să fiu de-a binelea speriat, am pus 
mâna pe clanţă. Ar fi fost mult prea mult... însă nici nu am avut timp să mă gândesc la 
urmări, căci uşa se deschise, cu un scârţâit sinistru, care nu prevestea nimic bun. Am rămas 
locului preţ de mai multe clipe, neştiind ce ar trebui să fac, după care, ghidându-mă după 
muzică, am păşit pe coridorul lung, care cotea la dreapta, spre camera luminată ce mă 
atrăsese de când eram încă afară. Nu puteam crede că sunt acolo, făcând ceea ce făceam, 
atât de lipsit de judecată, intrând ca un tâlhar într-o casă străină. Mă aşteptam ca dintr-o 
clipă într-alta să fiu luat pe sus, lovit, ori chiar ameninţat cu un pistol. Încă mai puteam face 
cale întoarsă, fără ca nimic din toate astea să se fi întâmplat. Dar când necuratul îşi bagă 
coada, nu mai scapi atât de uşor. În timp ce prin minte mi se perindau astfel de gânduri, şi 
încă multe altele şi mai sumbre, m-am pomenit deja în dreptul uşii, ultima pe care o aveam 
de deschis, pentru a-mi duce la capăt ideea smintită care pusese stăpânire pe mine cu 
aproape jumătate de ceas în urmă. Fie ce-o fi, mi-am spus, dar inima îmi bătea atât de pu- 
ternic, încât mi se părea că o aud, gata-gata să-mi spargă pieptul. Şi dacă, totuşi, e femeia 
cufundată, cu ochii deschişi, în visare, şi care mă aşteaptă? Până acum trebuie să mă fi 
auzit, iar dacă nu a făcut încă nimic... şansele nu pot fi chiar atât de mici, îmi făceam curaj. 
O decizie de moment îţi poate schimba viaţa. De ce să nu încerc? Dacă mi se întâmplă 
ceva, Eliza va şti că din cauza ei fusesem atât de nesăbuit, că nimic nu mă mai interesa, 
că nu mai aveam ce pierde... Adevărul e, însă, că tremuram ca varga. Dacă cineva m-ar fi 
văzut, cred că s-ar fi prăpădit de râs: hoţul căruia îi tremură picioarele, ori cavalerul care 
(uitasem să spun că ţineam în mână o floare, ruptă chiar din straturile de pe marginea aleii 
din curte — mai mult ca măsură de protecţie: indiciu evident al intenţiilor mele paşnice) 
apare în faţa iubitei palid la față, livid, şi mort de frică; dar nu era timp acum să mă gân- 
desc la astfel de lucruri. Cu inima în dinţi, am încercat uşa, dar aceasta nu s-a deschis. În 
doar câteva clipe, spaima îmi dispăruse subit, aproape cu desăvârşire, şi mă cuprindea 
furia: adică ajung până aici, fac ceea ce puţini bărbaţi cu mintea întreagă ar fi îndrăznit, 
şi, la capătul drumului, dau de o uşă închisă. Asta mi-e acum răsplata?! Să mă fi auzit, într- 
adevăr, femeia dinăuntru, şi să se fi încuiat în cameră, tremurând de frică prin vreun dulap, 
ori sub pătură? Nu-i nimic: atunci o să intru pe geam! Fără să mai stau mult pe gânduri, 
am ieşit degrabă în curte, şi, cu floarea între dinţi, m-am prins de pervazul ferestrei luminate, 
ridicându-mă cu putere în braţe. Dar geamul era închis, iar înăuntru nu părea să fie nici ţipe- 
nie de om. Dacă s-a ascuns, nu are rost să bat în geam: oricum nu va deschide. 

Din capătul străzii se auzea, tot mai aproape, sirena unei maşini de poliție. Au şi 
ajuns, mi-am spus. Dacă au câini, nu-mi foloseşte la nimic să mă ascund. Nu-i timp de pier- 
dut. Aşa că am sărit gardul prin spate, şi am străbătut, fără să alerg, curtea largă şi pustie 
în care nimerisem. Sirena ajunse în dreptul casei, dar nu se opri, şi acum se distingea, din 
ce în ce mai slab, pierzându-se în depărtare. 

— Bună... nici nu ştiu cum să spun... dimineaţa, de acum, zise o voce liniştită, 
chiar din spatele meu. Cu ce vă pot ajuta? 

Am sărit ca ars. Credeam că-mi stă inima în loc. 

— Trebuie că m-am rătăcit. 

Când m-am întors, am văzut un bătrâne! sfrijit, cu faţa blajină, de la care tocmai 
aflam că e paznic, şi că mă aflam în curtea unui depozit de materiale de construcţii. Se cam 

plictisea, aşa că puteam rămâne la o partidă 
de zaruri, dacă voiam, dar totuşi, cum ajun- 
sesem acolo? — era doar curios, nu voia să 
devină indiscret. E clar că nu-i în toate 
minţile, mi-am spus. Dar am noroc. Altul 
cine ştie ce primire mi-ar fi făcut... 

— Nu stau, mă grăbesc. Dar spu- 
neţi-mi, vă rog, cine locuieşte în casa de vis 
ă vis? am întrebat, arătând cu capul în di- 
recţia din care venisem. 

— Nu ştiu, fiule. Eu nu mă bag în 
treburile altora. O partidă şi gata. Am şi ceai 
cald în termos, dacă bei cu zaharină, cum îl 
prepar eu. Ştii, de la o vreme, trebuie să ţii 
regim. Altfel... 

Totul se petrecuse cu două zile în 
urmă. Noaptea trecută nu am ieşit din casă, 
tulburat de cele întâmplate, şi fiindu-mi 
frică să nu fiu cumva recunoscut de vreun 
martor întâmplător, dar acum, pur şi simplu 
nu mai pot rezista. Mă îmbrac, şi pornesc 
grăbit pe Sărărie (e abia miezul nopţii), atent 
la casele din stânga, să nu trec cumva fără 
să-mi dau seama. Uitasem de Eliza, de tot 
ceea ce pierdusem, de viaţa mea dinainte, 
şi-mi pusesem în gând că trebuie, întâi de 
toate, să aflu cine locuieşte acolo, ce hram 
poartă, şi dacă mă văzuse când am intrat 
nestingherit pe poartă, apoi pe uşa neîncu- 
iată. Am recunoscut gardul de la depărtare, 
dar, apropiindu-mă, auzeam tot mai distinct 
glasuri energice: voci de femei şi de bărbaţi, 
chiar din acea direcţie. În grădină era o 
masă mare — să tot fi fost vreo trei, patru pe- 
rechi, care beau şi mâncau, vorbind veseli 
unii cu alţii. Nu-mi venea să-mi cred ochi- 
lor; dar nici nu mă puteam opri: ce să-i în- 
treb?... M-ar fi crezut nebun de legat. Am 
grăbit pasul fără să privesc prea insistent în 
direcţia lor, am trecut de liceu, şi, la vreo 
două sute de metri mai sus, m-am aşezat pe 
bordură să-mi aprind o ţigară, şi să-mi lim- 
pezesc, cât de cât, gândurile. Din spate, de 
la casa în dreptul căreia mă oprisem, se 
auzea o melodie care-mi părea cunoscută. 
M-am întors şi am privit: printr-un geam 
răzbătea lumina slabă a unei veioze. 

Romanian Literature, Book Reviews 
Cluj-Napoca, Casa Cărţii de Ştiinţă, 2010 


Despre dragoste. Anatomia unui sentiment. 
Un epilog-discuţie despre dragoste 
cu Al. Paleologu 
Bucureşti, Ideea Europeană, 2010 


PAUL GOMA 


Săptămâna Roșie 


nie - 3 iulie 1940 


Basarabia și evreii 


Paul GOMA 
Săptămâna Roşie (28 iunie-2 iulie 1940) 
sau Basarabia şi evreii. Eseu 
Bacău, Vicovia, 2010 


Paul GORBAN 


biserica de pe bloc 


în biserica de pe bloc 

bate un aer de toamnă dezbrăcată 

şi icoanele se izbesc de lampa de neon 

în care gâzele și-au ridicat piramide mortuare 
în care lumina bate din aripi 

asemenea fluturilor ce şi-au găsit liniștea 

pe buze de femeie 


a mai trecut un an 

de când răsare zilnic soarele de sub pământ 

a mai trecut un an 

de când mă scutur de cântece şi încerc să fiu om 
ba chiar a mai trecut un an 

de când nu mai ştiu de unde începe primăvara 


la miezul nopții sub fereastra mea 

de la etajul şase cântă luna 

odată cu rugăciunile din Cetăţuia 

o aud cum aduce cuvinte 

purtate de păsările care au atins 
săptămâni întregi apa 

la miezul nopţii aud cum în gara Nicolina 
coboară din corpuri ce plimbă pe linii viață 
ţipetele sufletelor scoase din fântâni 
ţipetele sufletului meu 

prins în becul de neon o icoană de pe bloc 


<a 

Nicolae TURTUREANU 


Corespondenţe 


Cum să-ţi spun ? 

aşteptam un mesaj de la tine 

ca pe o iminenţă, ca pe un medicament 
miraculos, care ar fi putut să mă salveze. 
De la ce ? Nu știu.Dar îl aşteptam 

cu fervoare şi deznădejde. 

Deja luam în calcul faptul 

că a trecut un veac de singurătate 

de cînd nu mi-ai mai dat nici un semn 

de carte, nu mi-ai mai povestit 

nicio întîmplare cu copii cuminţi şi babe frumoase 
sau cu ierni liniștite ca oile 

pe care le-a mîncat lupul 

în copilărie. 


Care lup şi care copilărie ?! 


De mai multe ori am ridicat receptorul 
şi-am vrut să formez numărul 

dar m-am oprit. 

Mi se părea o imprudenţă, o indecență 
să-ţi tulbur apele teritoriale. 

Şi ce să-ţi spun ? Şi ce să-mi răspunzi ? 


Aşteptînd, deodată mi-am dat seama 
că nu aştept nimic, că totul curge 

în tipare prestabilite 

implacabil și inconştient 

într-o singură direcție 

şi orice deturnare de sensuri 

este ca o sărbătoare inutilă. 


i i 

A fost ziua ta. De cinci ori a mai fost ziua ta. 
Ai fi împlinit o vîrstă rotundă.O simţi cum pulsează 
în vena miinii stîngi şi-n plutirea trupului 

desprins de suflet 

pe coridoarele reci 

de la o stare de dez- 

agregare la alta ? 


Astăzi mi-e rușine de mine (retroactiv) 

pentru toată agitația, pentru tot festinul 
zilelor mele de naştere. 

Era ca și cum m-aș fi născut iar şi iar, 

pînă la a 66-a oară, 

şi toată lumea trebuia să ia act 

de această nemaipomenită întîmplare, 

fără a realiza că, pînă la urmă, ceea ce rămîne 
este bătaia în ușă a poștașului 

care îți aduce o scrisoare. 


Ar putea, expeditoarea, să nu scrie nimic, 

să copie cartea de telefoane 

sau mersul trenurilor 

Dar faptul că, după ce sfişii plicul, 

ca şi cum înlăuntru ar fi un drog vital, mortal 

ce ţi-a lipsit multă vreme, 

după ce extragi ca dintr-o sticlă aruncată-n mare 
SOS-ul 

şi vezi scrisul ei rotund, uşor înclinat spre dreapta, 
după ce recunoști că, iată, ţi-a scris. 


îţi spui că ar fi putut să-nşiruie cuvinte 
decupate din cărţi şi ziare, 
amalgamate, aiurite, incoerente 


Dar ea le decupează, le sfişie din ea însăşi 
iar faptul acesta te albește şi mai şi 
de emoție 


Şi pentru că totul trebuie înăbușit, îngropat 
(ca o boală tainică și ruşinoasă) 

înghesui repede răspunsul într-un plic 
deschizi geamul, 

vîntul de nord îţi ia plicul din mini 

şi-l duce spre o destinaţie necunoscută. 


Sa 

Ştefania HĂNESCU 


prin pîlcuri de iarbă roşie 
colțurile zilei 
îşi scurg otrava 


+kăk 
depărtări 


se înfig în secundă 
ca nişte ace de brad 


kk 


noaptea 
se prăbușește peste mine 
ca o cetate 

Andrei ZANCA (Germania) 


mugur de roză 


mai devreme ori mai târziu, cu toţii 
am fost alungaţi din copilărie 


dacă eşti viu 

deîndată vei fi detestat 
în această savantă 
mortificare 


sfânta dimineaţă de iarnă 
a miresmei de pâine şi cafea 
când cu toţii te iubeau, dacă... 


multe se trag de la rănile copilăriei 
cum murmurul acela celebru 

pe patul de moarte 

rosebud 


ce nouă ne este 
mireasmă, rozei 
îi este susur de iubire 


splendoarea nu se naşte din conflict 

ET IN ARCADIA EGO" 


Eugen MUNTEANU 


Nu pot să spun că am avut cîndva sentimentul că aparţin sau am aparţinut unui 
«grup de la Iaşi», polarizat în deceniile al optulea şi al noulea ale secolului trecut în 
jurul revistelor studenţeşti Opinia şi Dialog, nici în contemporaneitatea directă a „fap- 
telor”, nici după aceea. Faptul că am gravitat însă cîţiva ani, în timpul studenţiei mele, 
în sfera circumscrisă de aceste două publicaţii, a jucat totuşi un oarecare rol în for- 
marea mea intelectuală, un rol care merită efortul de a încerca, scriind aceste rînduri, 
să înţeleg mai bine despre ce a fost vorba. Voi relata deci unele fapte, aşa cum mi le 
amintesc, interpretîndu-le, după trei decenii, din perspectiva subiectivă a devenirii ul- 
terioare. 

Trebuie să fac mai întîi o disociere preliminară. Se vorbeşte astăzi despre o 
„grupare intelectuală” de la Iaşi, despre o „atmosferă” sau un „spaţiu” al revistelor 
studenţeşti ieşene din ultimele două decenii ale erei comuniste, ceea ce reprezintă un 
fel de abuz al interpretării istorice sau al memoriei colective, căci, în percepţia mea, 
nu putem vorbi nicidecum despre o coerenţă coagulantă oarecare, nici generaţional, 
nici ideologic nici, cu atît mai puţin, programatic. Mai mult încă, profilurile celor două 
principale reviste, Dialog şi Opinia studențească, se conturau evident, prin tipologia 
redactorilor şi a colaboratorilor, ca şi prin conținuturile textelor, în mod distinct, di- 
vergent şi chiar concurenţial. Dialogul apărea mai „elitist”, mai literar şi mai „occi- 
dental” şi mai „cosmopolit”, pe cînd Opinia lăsa impresia că este mai popular, mai 
ziaristic, mai „ancorat în realitate”, mai „autohton”. Ceea ce aveau în comun cele două 
grupări, repet, concurente, era „efectul” produs asupra cititorilor studenţi. Un anumit 
sentiment difuz al subversiunii în raport cu presa literară oficială, impresia că te afli 
în contact cu „altceva”, mai proaspăt şi mai autentic (inclusiv prin format şi modul de 
prezentare jurnalistică), făceau ca fiecare număr să fie aşteptat şi citit cu asiduitate, cel 
puţin de studenții de la filologie pe care îi cunoşteam mai bine. Am aflat ulterior şi ştim 
astăzi că ochiul Partidului şi al Securităţii vegheau cu mare atenţie şi metodă, dar 
această „libertate într-un ţare” eu cel puţin nu am resimţit-o ca atare în epocă. Şi mai 
era ceva, esenţial pentru tinerii aspiranţi la gloria literară din acei ani. Într-o vreme în 
care posibilităţile de publicare erau foarte restrînse iar revistele literare oficiale erau 
ca şi închise debutanţilor care nu acceptau să se „înregimenteze” în corul propagan- 
diştilor, faptul de a fi publicat un text mai semnificativ într-una din aceste reviste (mai 
era şi Echinoxul clujean!) echivala cu un mic triumf, un început de consacrare certă. 
Umblai zile în şir cu revista în buzunar şi o arătai colegilor, prietenilor, rudelor, în- 
cercînd să-i faci să înţeleagă cît de important deveniseşi! Dacă mai aveai şi şansa să 
îţi auzi într-o seară numele rostit la Europa Liberă, într-una din emisiunile lui Virgil 

Ierunca şi ale Monicăi Lovinescu, care monitorizau cu atenţie presa literară din Ro- 
mânia, atunci consacrarea era „definitivă”! 

Ca să revin acum la experienţa personală, încercînd să îmi pun ordine în amin- 
tiri, disting două etape ale participării mele la „fenomenul” pe care îl discutăm, una, 
iniţială, ca student şi redactor la Opinia studențească, a doua, ulterioară, ca simplu 
colaborator ocazional la amîndouă revistele, pe parcursul anilor 80. 

Cîteva cuvinte despre prima etapă. Nu mai ţin minte dacă, trimis de vreunul din- 
tre profesori, chemat de cineva din redacţie sau de capul meu, într-o seară din toamna 
anului 1975 sau 1976, mi-am luat inima în dinţi şi am intrat în sediul redacţiei Opi- 
niei studenţeşti, o cămăruţă la Casa de Cultură a Studenţilor, mobilată sumar şi plină 
de fum de ţigară în momentul în care am păşit în ea. Era programată o şedinţă de re- 
dacţie şi, din cele 8-10 persoane câte erau prezente, îmi mai amintesc doar de Petru 
loan, Liviu Antonesei, Valeriu Gherghel şi Silviu Lupescu. În seara aceea, sau poate 
într-una din cele care au urmat, am remarcat şi prezenţa discretă dar pregnantă a lui 
Ştefan Afloroaei, de care mă voi apropia ulterior, în 1985, cînd, el asistent universitar 
iar eu cercetător, ne vom reîntîlni la nişte cursuri de vară de limba germană de la Frei- 
burg. Pe Valeriu Gherghel îl remarcasem cîţiva ani înainte, într-o tabără naţională „de 
creaţie” unde fuseserăm strînşi, undeva prin Munţii Semenicului, cîteva zeci de elevi 
cu veleităţi literare din prin toată ţara. Era poet pe atunci şi, ca cel dintii ieşean pe care 
îl vedeam în carne şi oase, reprezenta în ochii mei de dobrogean autodidact, fără re- 
pere şi fără un „pedigree” onorabil, ceva din ființa unui Iaşi ideal, pe care tocmai îl cu- 
noscusem prin poezia lui Mihai Ursachi. Acum Gherghel renunţase pare-se la poezie, 
în favoarea unei eseistici subtile şi de substanţă. Aveam în comun admiraţia pentru cul- 
tura antică tîrzie şi gustul pentru erudiţia clasică, dar de apropiat ne vom fi apropiat 
cîţiva ani mai tîrziu. La Liviu Antonesei te atrăgea şi te agasa în acelaşi timp o febri- 
litate permanentă şi disponibilitatea de a lua mereu o iniţiativă sau de a croi vreun 
plan. Cultivat, deschis, voluntar, direct şi convingător, cu doar cîţiva ani mai vîrstnic 
decît ceilalţi, loan Petru era singurul „profesor” printre noi. Desemnat de „foruri” să 
conducă revista, nu mi se părea deloc să aibă ceva din falsitatea „tovărăşească” a unui 
activist de partid, ceea ce, de fapt, era. Cît despre Silviu Lupescu, student politehnist, 
tăcut dar săritor şi îndatoritor, care la început îmi făcuse impresia că este un fel de 
„Chibiţ”, un outsider între filologi şi filosofi, despre el am înţeles repede că era capul 
limpede al revistei, „făcătorul” ei, în fapt. 

Fără nici o formalitate, m-am trezit aşadar redactor al revistei! Mi s-a cerut să 
scriu ce vreau şi cum vreau! lar ceea ce scriam, eseuri, cronici literare, recenzii, dar 
şi cîteva reportaje şi interviuri, apăreau prompt în numărul curent, întocmai cum le 
scrisesem, fără nici o cenzură. Numai că, spre deosebire de alți colegi, care au conti- 
nuat activitatea în redacţie şi după terminarea studenţiei, vizînd probabil o carieră 
scriitoricească sau jurnalistică, pe mine începuseră să mă atragă alte orizonturi. Întîl- 
nirea cu un mare savant, Gh. Ivănescu, descoperirea marii lingvistici în urma lecturii 
sistematice a scrierilor lui Eugenio Coseriu şi împrejurarea că în 1983 am devenit cer- 
cetător ştiinţific la Institutul de Filologie Română «A. Philippide» (pe atunci Centrul 

de Lingvistică, Istorie literară şi Folclor al Academiei Române) m-au făcut să îmi dau 
seama că vocaţia mea este alta, aşa încît am renunţat la tipul de publicistică practicat 
în cei 2-3 ani la Opinia. 

Începe astfel cea de-a doua etapă a participării mele la „aventura” celor două 
reviste studenţeşti. Chiar dacă nu mai eram implicat direct, continuam să le citesc pe 
amândouă cu regularitate şi să colaborez, mai rar, dar cu lucruri mai importante pen- 
tru mine. Acum au apărut în cele două reviste traducerile mele din Properţiu, Plotin, 
Sf. Augustin, Ockam şi Thomas de Aquino, fragmente consistente din volume pe care 
le voi publica ulterior. Era de neimaginat ca respectivele texte să poată fi găzduite în 
altă parte, cu excepţia, poate, a publicaţiilor confesionale cu circuit închis, aşa încît 
eram fericit să le văd tipărite. Insist asupra unui detaliu care ilustrează metabolismul 
complicat şi paradoxal al relaţiilor redacţiei cu cenzura. Este vorba despre publicarea 
într-un număr din 1984 al Dialogului, pe o pagină întreagă, ultima şi deci cea mai vi- 
zibilă, sub titlul dat de mine Poemul prieteniei, a capitolelor din cartea a IV-a a Con- 
fesiunilor în care Sf. Augustin povesteşte despre experienţele sale erotice „suspecte” 
din adolescenţă. Asupra pasajelor respective îmi atrăsese atenţia Givanni Papini, în cu- 
noscuta sa monografie Sant "Agostino, pe care tocmai o citisem. Nu pot să spun că aş 
fi avut ambiția unui „gest curajos”, eram totuşi curios să văd dacă cineva „se va 
prinde” şi îmi va respinge textul. Acesta a apărut totuşi! În acei ani, cenzura nu mai 
exista oficial, fiind înlocuită de „vigilenţa revoluţionară” a redactorilor înşişi, supra- 
vegheată însă de secţia de presă a Partidului. Nu mi-am putut da seama niciodată dacă 
vreunul dintre redactori a remarcat subtextul „imora!” al fragmentelor propuse şi „s-a 
făcut că plouă” sau dacă pur şi simplu nimeni n-a observat nimic... Un mic act de cen- 
zură s-a petrecut totuşi. Nu îmi mai amintesc dacă redacţia mi-a impus sau am decis 
eu însumi (autocenzura!), dar l-am numit pe Sfintul Augustin nu cu acest nume al său 
universal cunoscut, ci cu cel „laic” de ... Aurelius Augustinus! 

Am rămas cu impresia că, în ultimii ani de dinaintea căderii comunismului, 
Opinia studenţească evoluase, începînd mai ales cu perioada cînd a fost condusă de 
Ştefan Mitroi, de la profilul cultural mai larg al începuturilor spre o formulă propriu-zis 
ziaristică, cu unele accente senzaţionalist-conformiste împrumutate parcă din Flacăra 
lui Adrian Păunescu. Dia/ogul în schimb şi-a păstrat pînă la sfîrşit standardele şi po- 
ziţia „subversivă”. În ultimii ani de apariţie, cititorii avizaţi căutau în revistă textele 
lui Alexandru Călinescu, Luca Piţu, Dan Petrescu sau Sorin Antohi, pe care ştiau să 
le citească în cheia potrivită, adică pe fundalul zvonurilor sau frînturilor de informa- 
ţii despre „problemele” lor cu Partidul şi cu Securitatea. 

O istorie viitoare a presei literare româneşti din anii comunismului va eviden- 
ţia fără îndoială locul real ocupat de cele două reviste studenţeşti ieşene într-un pei- 
saj cultural de altfel destul de arid şi monocord. O dată împlinită, promisiunea 
iniţiatorilor volumului de față de a publica, pe lîngă mărturii ale unora dintre actori şi 
a martorilor contemporani, o serie de documente de arhivă inedite, va oferi o bună 
bază documentară şi căi de interpretare mai nuanţate. Deocamdată, criteriul de eva- 
luare pe care nu îl putem evita este cel al „rezistenţei prin cultură”. Ca şi colocviul na- 

țional studenţesc «Mihai Eminescu» de la 
laşi sau «fenomenul Păltiniş», gruparea 
informală şi heteroclită coagulată în jurul 
celor două reviste construise un fel de en- 
clavă în sînul culturii oficiale comuniste, 
puternic ideologizată şi instrumentată po- 
litic. Simpla existenţă şi funcţionare a 
unor asemenea enclave atesta, cred, exis- 
tenţa printre tinerii intelectuali de atunci 
a unei „voințe politice” alternative. În 
lipsa curajului «dizidenţei» sau al unei 
opoziții făţişe — admirat de mulţi, invi- 
dat şi chiar detestat de cîţiva pentru cura- 
jul aventurii sale opoziţioniste, Dan 
Petrescu a rămas un solitar! —, „rezis- 
tenţa prin cultură” a fost formula prin 
care, sub masca imparţialităţii şi a ne- 
utralității, minoritatea activă a intelectua- 
lităţii din ultimele decenii ale 
comunismului s-a opus cu oarecare efi- 
cacitate „rinocerizării” generalizate. Îm- 
potriva analiştilor care apreciază că 
asemenea „enclave”, tolerate în mod per- 
vers de autorităţile comuniste ca un fel de 
„supape” controlabile, ar fi jucat pînă la 
urmă un rol negativ, căci, alimentînd o 
iluzie, ar fi împiedicat coagularea unei re- 
zistenţe intelectuale explicite şi autentice 
(ca in Cehia, Uniunea Sovietică, Ungaria 
sau RDG), îmi pun întrebarea retorică: A 
te fi simţit liber şi solidar cu un grup, fie 
acesta şi informal, într-una dintre cele 
mai opresive societăţi totalitare ale seco- 
lului a fost oare puţin lucru? 

laşi, 12 august 2009 


” Am scris acest text la solicitarea lui Sorin 
Antohi şi a lui Dorin Popa, pentru un volum 
dedicat revistelor studenţeşti ieşene „Dia- 
log“ şi „Opinia studenţească“ şi rolului pe 
care acestea le-au jucat în peisajul cultural 
şi social din ultimele două decenii de comu- 
nism; întrucît volumul proiectat întîrzie să 
apară, public aici acest articol. 

Din poezia vinului. 
Selecţie de Valentin Talpalaru 
Iaşi, Opera Magna, 2010 


Emil IORDACHE 
Prelegeri de iconologie 
Iaşi, Vasiliana '98, 2010 


Bogdan ULMU 
Nu trăim ca să mîncăm!?... 
- atitudini, amintiri şi voluptăţi culinare - 
Iaşi, Opera Magna, 2010 

DIALOGURILE DACIEI LITERARE 
cu Gellu DORIAN 


UN BRAND DE ȚARĂ: 
PREMIUL NAȚIONAL „MIHAI EMINESCU“ 


Longevitatea în cultură e un fenomen destul de rar întâlnit. Festiva- 
luri, publicaţii, glorii, toate se nasc şi mor într-un fel de carusel al efemeri- 
tății şi zădărniciei. Din când în când, însă, în mareele acestea evenimenţiale, 
câte o permanenţă se face vizibilă. E cazul Premiului Naţional „Mihai Emi- 
nescu” de la Botoşani, care, după două decenii, continuă să respire pros- 
pețime, autenticitate, valoare. În cele ce urmează, Gellu Dorian, devenit 
veritabil înger păzitor al Premiului, vorbeşte despre ceea ce s-ar putea numi 
biografia unui eveniment remarcabil. 

Călin Ciobotari 


Domnule Gellu Dorian, au trecut douăzeci de ani de când a fost inaugu- 
rat Premiul „Mihai Eminescu”. Aţi crezut de la început în longevitatea acestui 
proiect? 

Îmi sunt proaspete încă în memorie începuturile acelea... Era, pe atunci, la 
Botoşani, şi regretatul Emil Iordache. Lui i-am vorbit prima dată despre această idee. 
Vroiam să schimbăm formatul Zilelor Eminescu, manifestare cu tipic festivist, cu tot 
felul de cutume şi reguli vechi. Se simţea nevoia unei schimbări majore. Părerea mea 
a fost că, dacă doream să atragem atenţia, trebuia să impunem un Premiu Naţional de 
Poezie „Mihai Eminescu”. Mi se părea a fi singura soluţie. 


„ Pluteam, credeam în tot felul de utopii, deci proiectul mi se părea perfect 
realizabil” 


Instituţia Premiului cum era privită la acea dată în România? 

Contau premiile Academiei şi ale Uniunii Scriitorilor. În rest... Premiile acor- 
date în cadrul Festivalul Eminescu erau şi ele de efect, dar nu au avut o respiraţie prea 
largă, fiind oarecum conjuncturale. A mai existat un motiv care m-a îndemnat să mă 
lupt pentru această idee. În toamna anului 1990, Corneliu Vadim Tudor acorda un Pre- 

miu Naţional de Poezie „Mihai Eminescu” unei poete anonime. Am propus Primăriei 
Botoşani proiectul unui astfel de premiu, serios conceput, serios acordat. În primă- 
vara lui 1991, pe 27 martie, după ce a trecut prin numeroase şedinţe de Consiliu Local, 
proiectul a fost, în sfârşit, aprobat. 


Emil Iordache cum a reacţionat când i-aţi vorbit despre această idee? 

Emil s-a arătat foarte sceptic. Nu credea că un eveniment botoşenean putea 
să devină unul de anvergură naţională. Desigur, el era mai realist decât mine; eu plu- 
team, credeam în tot felul de utopii, deci proiectul mi se părea perfect realizabil. În 
treacăt fie spus, Emil dorea să plece din Botoşani, ceea ce, de altfel, în toamna acelui 
an a şi făcut. 

Totuşi, cum aţi descrie Botoşaniul cultural al acelui timp? 

Din punct de vedere cultural putem vorbi despre o anume configurare: exis- 
tau instituţii de cultură, din 1969 se derulau Zilele Eminescu, apoi Casa memorială de 
la Ipoteşti reprezenta un ferment cultural; alături de ea, s-a ridicat o clădire, mascată 
sub forma unor „prestări servicii”, inaugurată de Centenarul morţii lui Eminescu; din 
1989 funcţiona un „soi” de muzeu, punct de cercetare, care, ulterior, a devenit ceea ce 
se numeşte acum „Memorialul Ipoteşti - Centrul Naţional de Studii „Mihai Eminescu”. 
Exista, aşadar, un context general favorabil. Petru Creţia, cel care se ocupa de Ipoteşti, 
a fost foarte încântat. La fel, Laurenţiu Ulici, care la propunerea mea, a fost de acord 
ca primul preşedinte al juriului de acordare a acestui Premiu să fie Petru Creţia. Am 
făcut împreună nominalizările şi juriul a hotărât ca laureatul primei ediţii să fie poe- 
tul Mihai Ursachi. Era ca un fel de răsplată a întoarcerii lui din exilul american. Ma- 


gistrul a fost primul scriitor român din exil care s-a întors irevocabil în România. 


Gellu DORIAN (în centrul imaginii) 
şi parte dintre invitaţi (Ana Blandiana, Dorin Tudoran, Aurel Rău...), 15 ianuarie 2011 


a 

Zilele „Eminescu“ la Casa „Aron Pumnul“ - Cernăuţi, 14 ianuarie 2011 
Bust „Eminescu“ realizat de sculptorul Marcel Guguianu 


o. 


Se ştie că Petru Creţia este autorul involuntar al mutării festivităţii de 
premiere din iunie în ianuarie... 

Într-adevăr, a luat o decizie pe care nici acum nu mi-o explic: cu o zi înainte 
de acordarea premiului, a binevoit să dispară din peisaj, după ce, în prealabil, avusese 
câteva discuţii aprinse cu diverşi invitaţi. N-a mai vrut să gireze acest premiu. Între 
timp, la Ipoteşti a ajuns Mihai Ursachi, însoţit de principesa Sofia, flancat şi de poe- 
tele Gabriela Negreanu şi Doina Uricariu. Venise, bineînţeles, să-şi ia premiul. În 
această situaţie, singura soluţie viabilă a fost cea a lui Laurenţiu Ulici, care a propus 
schimbarea regulamentului: premiul urma să fie înmânat în luna ianuarie şi, la fiecare 
ediție, să fie acordat pentru anul precedent. 

Magistrul Ursachi nu s-a supărat? 

Nu, a înţeles situaţia. A donat odăjdii şi o sumă de bani bisericii din Ipoteşti, 
după care a aşteptat şase luni de zile, până în ianuarie 1992, pentru a fi încununat ca 
laureat al Premiului Naţional de Poezie „Mihai Eminescu”. A fost singura coroniţă 
făcută în porțelan cu fir de aur, la Dorohoi, după modelul celei oferite lui Vasile Alec- 
sandri de regină. Îmi amintesc că, pe scena Teatrului din Botoşani, a ţinut un recital 
ce a durat mai bine de o oră. Foarte degajat, cu tactul lui bine ştiut, a recitat „Poemul 
de purpură”. A fost, să recunoaştem, un început bun, cu toate ocolişurile ce păreau a 
compromite un proiect ce urma să devină cel mai râvnit premiul literar din România 
postdecembristă. Atât de bun încât Laurenţiu Ulici i-a spus atunci poetului: „Magis- 
tre, zece ani la rând, de acum înainte, trebuie să acorzi coroniţa”. 

Şi a venit? 

Cu regularitate, ediţie de ediţie. Ultima coroniţă a înmânat-o poetului Cezar 


22 zii 

Ivănescu, la ediția a XI-a, în 2000, când la Botoşani au fost peste 400 de scriitori pre- 
zenţi la ceea ce s-a numit „deschiderea Anului Eminescu”. 


„Prin 2001 scandalul luase proporţii atât de mari încât am fost pe punctul 
de a mă retrage din echipa de organizare” 


Care au fost ecourile acelei prime ediţii? Nu mă refer la publicul din Bo- 
toşani, ci la ecouri în lumea literaţilor din România. Au privit cu ochi buni pro- 
iectul? 

Da, din câte îmi amintesc şi din câte s-au consemnat în presa timpului, ecoul 
a fost favorabil. Desigur, unele lucruri s-au pornit cu stângul. Însăşi mutarea din iunie 
în ianuarie a stârnit unora îndoieli, neîncredere în continuitatea proiectului. La a doua 
ediţie, când, la Botoşani, a sosit Gellu Naum, totul părea deja bine pecetluit. Laurenţiu 
Ulici s-a implicat enorm în impunerea premiului, şi la obţinerea a ceea ce se numeşte 
„presă bună”. De la ediţie la ediţie prestigiul premiului a crescut în aşa măsură încât 
era evident că nu se mai putea da înapoi. Un alt element care a contribuit decisiv la 
recunoaşterea naţională a proiectului botoşenean a fost notorietatea juriului, alcătuit 
din personalităţi marcante ale criticii literare, universitari din patru centre culturale: 
Bucureşti, laşi, Cluj şi Timişoara. Ei bine, juriul acela fusese „bătut în cuie” pentru o 
perioadă de zece ani. 

Nu era riscantă o perioadă atât de mare? 

Nu, mai ales că, prin forţa împrejurărilor, componenţa lui s-a mai modificat. 
De exemplu, în locul lui Alexandru Călinescu, plecat la Paris, a venit de la Iaşi Da- 


Poetul Vasile Tărâţeanu la Zilele „Eminescu“ 
Căminul cultural Herţa (Ucraina), 14 ianuarie 2001 


E a 

niel Dimitriu. Sau, după moartea lui Marian Papahagi, de la Cluj, a venit Petru Poantă, 


doar pentru câţiva ani. Au urmat lon Pop, Florin Manolescu, adus de prin Germania. 
Oricum, modalitatea de jurizare era una foarte secretă, cu plicuri sigilate ce se des- 
chideau la Bucureşti sau la Botoşani, când venea Ulici aici. 

Nominalizările cine le face? 

Nominalizările le face în decursul anului Fundaţia Hyperion. Găsim trei- 
sprezece-paisprezece nume de poeţi, ţinând cont de diverse „sondaje” neoficiale. 
Ținem cont primordial de criteriul valorii; contează notorietatea poetului, opera omnia. 
Mai există şi ideea de a recupera personalităţi nedreptăţite în perioada predecembristă. 
În România comunistă nu a existat un premiu pentru poezie de asemenea anvergură. 
Tinichelele oferite de comunişti, se vede, nu au însemnat nimic, ci doar compromite- 
rea acelora care le-au obţinut. 

De-a lungul celor douăzeci de ani au existat şi contestări vehemente? 

Mai mult pe plan local, din partea unor consilieri care se considerau şi scrii- 
tori. Doreau nici mai mult nici mai puţin decât să facă parte din juriu, confundând in- 
stituţia juriului cu cea a consiliului local. Le-am explicat că nu se poate. Prin 2001 
scandalul luase proporţii atât de mari încât am fost pe punctul de a mă retrage din 
echipa de organizare. 

Aţi simţit tendinţa politicului de a confisca premiul? 

Da, am simţit-o! Am şi păstrat secvenţe din presă care indică tocmai tentația 
aceasta a politizării actului cultural. De exemplu, un consilier, membru al Partidului 
România Mare, făcea presiuni pentru acordarea unui premiu lui ...Corneliu Vadim 
Tudor. Din alte direcţii se tot sugera acordarea unui premiu lui Adrian Păunescu. Lau- 
renţiu Ulici, în 1992, când s-a hotărât să rămână preşedintele juriului pentru zece ani, 
a luat decizia ca asupra anumitor poeţi să fie aplicată un fel de lustraţie. Printre aceş- 
tia se număra şi Adrian Păunescu. 

Aşadar a contat şi dimensiunea etică, biografică a poeţilor. 

Da, şi aici ne referim la cei care înainte de 1989 avuseseră un anumit tip de 
comportament. Din nefericire, unul dintre cei deja premiaţi s-a dovedit a fi colaborat 
cu Securitatea. E vorba despre Ştefan Augustin Doinaş, însă, după cum se ştie, în si- 
tuaţii de şantaj maxim, când a ieşit din puşcărie. Şi alți laureați au făcut jocuri mai mult 
sau mai puţin dovedite cu fosta securitate. Cazul lui Mihai Ursachi, şi el fost deţinut 
politic, care i-a jucat pe securişti pe degete, cum a vrut el, este proverbial. Însă acest 
aspect nu a contat, ci dimpotrivă, reparația morală trebuia făcută şi astfel. 

Asta referitor la colaborarea cu Securitatea. Ce ne facem însă cu eticul 
în general? Mă gândesc, spre exemplu, la Mircea Dinescu, ale cărui gesturi pu- 
blice, unele din ele marcate politic, produc cel puţin un disconfort asupra înţele- 
sului de „poet”. 

Mircea Dinescu a fost nominalizat încă de la prima ediţie, însă Laurenţiu 

Ulici a sugerat să mai aştepte un timp. Era perioada în care Dinescu plecase, în con- 
diţii pe care nu vreau să le reiau aici, de la Uniunea Scriitorilor. Un timp n-a mai fost 
nominalizat. Era şi tânăr, deşi se putea spune că avea o operă poetică destul de bine 
conturată. Până la urmă i-a fost decernat premiul la ediţia a XVII-lea. 

Cu toate acestea, am remarcat că lipseşte din colecţia de antologii cu lau- 
reaţii acestui premiu. 

Am avut anul trecut discuţii cu el. Şi eu şi Mircea Martin... A refuzat, argu- 
mentând că tocmai îşi scoate câteva volume cu poeme din „Plai cu boi” şi „Aspirina 
săracului”, plus un CD şi o colecţie de vin, şi că n-ar vrea să suprapună evenimentu- 
lui încă o antologie. A rămas ca anul acesta să-mi dea acordul pentru editarea cărţii. 
Am insistat, deoarece nu vreau ca această colecţie să fie incompletă. 


Ne-am gândit ca la anul să scoatem o antologie a nominalizaţilor” 


Pe parcurs a apărut şi ideea unui premiu pentru Debut. 

A început să se vorbească despre aşa ceva în 1996, când laureata marelui pre- 
miu a fost Ileana Mălăncioiu. În cadrul şedinţei extraordinare a Consiliului Local, 
Ileana Mălăncioiu a propus acordarea premiului pentru debut. Laurenţiu Ulici, la rân- 
dul său, a fost de acord. Propunerea n-a fost aplicată decât din 1999, când s-a acordat 
premiul pentru 1998. Primul tânăr poet premiat a fost Doru Mareş. Anul următor, în 
2000, an declarat Anul Eminescu, premiul l-a luat T.O.Bobe, unul din „detractorii” lui 
Eminescu. Culmea e că l-a acceptat. Alături de el a mai fost premiat ieşeanul Dan 
Bogdan Hanu. Acum sunt peste douăzeci de laureați ai acestui premiu. Anul trecut 


Oaspeți întâmpinați de primarul Cătălin Mugurel Flutur 


Botoşani, 15 ianuarie 2011 

am editat şi o antologie cu majoritatea acestora. 

După 13 ani de la iniţierea acestui premiu, constataţi că au confirmat 
aceşti tineri poeţi premiaţi? 

Cei mai mulţi au confirmat. De alţii nu se prea mai ştie nimic. Mă gândesc, 
de exemplu, la Cristian Pohrib sau Sebastian Sifft. Erau ediţii când se acordau şi câte 
trei premii. Între timp, regulamentul s-a înăsprit. Nu excludem neacordarea premiu- 
lui în vreun an în care juriul va considera că nu are din ce să aleagă. 

Însă vor fi şi ani în care să nu se acorde marele premiu? 

Categoric nu! 

Dar nu se epuizează odată şi odată poeţii importanţi? 

Se epuizează fizic, poate, însă opera lor rezistă (râdem — C.C.). Intenţionez 
să realizez un sondaj pe un eşantion de 500 de subiecţi din lumea literară prin care să 
procur sugestii de perspectivă pentru următorii 20 de ani. Ştiu cât de mari sunt su- 
biectivităţile, însă voi face o medie a lor. Mai sunt convins că unii poeţi se vor auto- 
numi, însă nu va fi posibil căci răspunsurile la sondaj vor trebui semnate. Pe 20 de ani 
poate nu, însă pe 10 ani poţi prefigura opera omnia unui poet. 

Mie mi se pare foarte stranie situaţia nominalizărilor. Nu găsiţi frustrant 
pentru un poet să devină un fel de abonat la nominalizare? Ştiu că sunt cazurile 
unor nume nominalizate de şapte-opt ori. 

Ba chiar de unsprezece ori. Este cazul lui Ion Mircea. Ne-am gândit şi noi la 
aspectul acesta. Am luat în calcul neanunţarea nominalizărilor. Cu alte cuvinte, ideea 
de nominalizare să rămână doar un instrument util juriului. 

Pe de altă parte, însă, şi a fi nominalizat reprezintă un prestigiu pentru 
cel în cauză. 

E adevărat, reprezintă jumătate din valoarea premiului. Tocmai de aceea ne- 
am gândit ca la anul să scoatem o antologie a nominalizaţilor. 

Un „salon al refuzaţilor”... 

Sau un „Nobel contra Nobel”... 


„Imi place să cred că mereu vor exista oameni care să înţeleagă rostul unui 
asemenea demers cultural, oameni care să se implice cu cel puţin atâta dăruire cu 
câtă m-am implicat eu” 


Domnule Dorian, să discutăm despre colecţia pe care aţi scos-o la Editura 
Paralela 45. Fiecare din laureaţii Premiului, cu excepţia deja pomenită, are parte 
de o antologie. A fost generată această colecţie de împlinirea unei vârste rotunde 
a Premiului? 

Nu! Încă de la început, în statut se preciza că Premiul constă în trei aspecte: 
o coroniţă, o sumă de bani şi editarea unei cărţi. La fiecare ediţie ne loveam, însă, de 

probleme financiare, aşa încât am tot amânat editarea volumelor. De pe la ediţia a 
XVl-a am simţit că a devenit un imperativ apariţia acestei colecţii. Am făcut un me- 
moriu către Primărie, primarul a înţeles, aşa încât anul trecut ne-am apucat de treabă. 
A fost mai greu decât ne închipuiam. Unii laureați au trecut la cele veşnice; a trebuit, 
prin urmare, să tratăm chestiunea drepturilor de autor, cu urmaşii lor. Nu întotdeauna 
am fost înţeleşi corect, însă până la urmă am scos-o la capăt. De exemplu, Ileana Mă- 
lăncioiu are drepturile de autor vândute. În cazul ei n-a fost posibilă o antologie, ci o 
reeditare. Pe de altă parte, Editura Polirom s-a dovedit foarte generoasă, dându-ne 
„dezlegare” pentru două cărţi unde deţinea, pentru zece ani, drepturile de autor. 

Următoarea colecţie cum şi când va fi? 

De la următoarea ediţie vom scoate an de an cartea respectivă, respectând re- 
gulamentul iniţial. 

Anul acesta, invitaţii au avut prilejul unei vizite la Cernăuţi. Cum a venit 
ideea aceasta? Este exclusă posibilitatea ca, în viitor, să poată fi laureați ai aces- 
tui premiu poeţi de limbă română din Ucraina şi R. Moldova? 

Trebuie să recunosc că ideea unei astfel de vizite la Cernăuţi, loc legat de pri- 
mele studii ale lui Mihai Eminescu, dar şi de istoria unei Românii în graniţele ei de 
altădată, i-a aparținut primarului Botoşanilor, Cătălin Mugurel Flutur. Nu părea deloc 
simplă ideea, ştiind cu câte probleme aveam să ne confruntăm. Însă s-a dovedit, to- 
tuşi, uşor de realizat, găsind înţelegere 
peste tot, de la Consulatul României din 
Cernăuţi la oficialităţile cernăuţene şi, 
mai ales, de la inimoşii scriitori de 
acolo, Vasile Tărâţanu şi Ilie Tudor Ze- 
grea şi până la, cum am spus, cei de la pri- 
măria  botoşăneană. Când primarul 
botoşănean a auzit că de la sosirea lui Sa- 
doveanu în fruntea unei delegaţii de mari 
scriitori români, aici la Cernăuţi, acum 
peste şaptezeci de ani în urmă, un astfel 
de mare desant nu s-a mai petrecut până 
în acele zile, şi-a dat seama de importanţa 
istorică a acestui gest, într-un spaţiu în 
care românismul este unul pur, fără patos, 


din inimă şi dornic de continuare a limbii Poetul laureat al ediţiei 2011 
Dinu Flămând în autocar, 
în drum spre Cernăuţi, 14 ianuarie 2011 


care ne-au aşteptat la Herţa, loc de origine foto: Lucian Vasiliu 


= 


române. Cei peste patru sute de români 

a unor mari oameni de cultură români, explică de la sine necesitatea unor astfel de în- 


tâlniri. La fel, întâlnirile de la Cernăuţi, de la Casa „Aron Pumnul” şi de la statuia lui 
Mihai Eminescu, au adunat sute de iubitori de limbă română, ca de altfel şi cea de la 
Liceul „Gh. Asachi” din Herţa. Nu-i poţi avea la un loc nici în România pe mari poeţi 
ca Ana Blandiana, Ilie Constantin, Dorin Tudoran, Cristian Simionescu, Adrian 
Popescu şi Dinu Flămând, ca să amintesc doar de laureați, şi critici literari ca Mircea 
Marin, Cornel Ungureanu şi lon Pop, încât prezenţa acolo a unui grup de peste cinci- 
zeci de scriitori importanţi ai momentului literar românesc poate fi considerată un 
eveniment de excepţie. Atâta timp cât se scrie bine în limba română, şi se împlineşte 
o operă poetică remarcabilă, nu excludem posibilitatea ca pe viitor Premiul Naţional 
de Poezie „Mihai Eminescu” să fie obţinut şi de un poet din Basarabia sau Bucovina 
de Nord. 

În cele două decenii de organizare, aţi simţit vreodată sentimentul de 
blocaj, de neputinţă de a mai continua? 

O, da! Inclusiv anul trecut, când eram realmente sufocat de tot felul de pie- 
dici. Fiecare pas înainte se dovedea a fi cumplit de dificil. Momentul cel mai greu a 
fost în 2001. În presa locală se iniţiase o campanie foarte urâtă împotriva mea. l-am 
ignorat şi, cu timpul, au dispărut de la sine. Anul acesta am văzut doar câteva discu- 
ţii pe forumuri, în care se estima cam ce aş câştiga eu din „afacerea” asta. M-am şi 
amuzat, unii susțineau că acordăm premiul cuiva din afara ţării ca să ne putem plimba 
noi prin străinătate. 

Domnule Gellu Dorian, credeţi că destinul Premiului de la Botoşani, 
devenit, iată, o instituţie naţională, depinde de entuziasmul câtorva oameni li- 
mitativ numiţi „organizatori”, sau îşi va continua parcursul şi independent de 
ei? 

Îmi place să cred că mereu vor exista oameni care să înţeleagă rostul unui 
asemenea demers cultural, oameni care să se implice cu cel puţin atâta dăruire cu câtă 
m-am implicat eu. Pe de altă parte, referindu-ne la factorii decidenţi, nu cred că vreun 
viitor Primar sau Consiliu Local ar îndrăzni să distrugă un brand al Botoşaniului. Ba 
mai mult, un brand de ţară, dacă e să urmărim ecourile din afară. Patru dintre laureați 
trăiesc în afara ţării, fiind, cumva, vectori de imagine ai Premiului. Va conta mult şi 
presa ce se va face în jurul Premiului, în jurul colecției... Şi nu doar presa românească. 
Am mai spus-o, Institutul Cultural Român ar trebui să preia acest brand, să-l promo- 
veze afară, cât mai departe. În România se scrie poezie de calitate. Din păcate, puţini 
ştiu de ea... 

IN MEMORIAM 


VALERIU ANANIA 
(1921-2011) 


«...l-am cerut patriarhului îngăduinţa unei luni de „libertate” şi am plecat mai 
întâi la Glăvile, unde am plâns pe mormântul maică-mi. Tatăl meu murise la numai 
câteva luni după ea, într'o casă de bătrâni, şi fusese îngropat acolo, în sat străin. 
Nu mă gândesc niciodată cu venin la anii mei de puşcărie; mă cuprind însă cum- 
plite resentimente faţă de asupritorii mei pe numai două gânduri: că maică-mea a 
murit tristă şi că mi-am pierdut biblioteca (din cele aproape două mii de volume, 
adunate cu trudă şi cheltuială de-a lungul anilor, am mai găsit vreo cincisprezece). 

M'am dus apoi la Bistriţa şi am găsit-o pe Mama Olga fără uniformă călu- 
gărească, în rochie lungă şi tulpan negru, într'o casă, cu chirie, de lângă poarta (dar 
în afara) mânăstirii. Mama Sia slăbise de tot, de inimă rea. Aveau să moară, amân- 
două, departe de ctitoria lor, în casa de bătrâne a mânăstirii Viforâta, lângă Târ- 
govişte. M'am întors repede la Bucureşti. 

Avusesem grijă să ascund imediat caietele scoase în taină din puşcărie. În 
casă nu le puteam ţine; la tânăra vampă veneau tot felul de inşi suspecți, şi numai 
târziu a putut Mitică s'o dea afară din casă. M'ar fi acoperit doar caietele „origi- 

Casa „Vasile Pogor“, laşi, 24 octombrie 1991 

nale”, rămase la Aiud. l-am trimis o cerere comandantului. N'am primit nici un 
răspuns. l-am mărturisit patriarhului că-mi plesneşte capul de atâta încărcătură. 
Mi-a împrumutat, conspirativ, o maşină de scris, am dus-o acasă şi, vreme de trei 
săptămâni, ziua şi seara până târziu, am scurs prin clape cele două piese şi o bună 
parte din poezii. (Aveam vreo şase-şapte ani când taică-meu, negustor cu prăvă- 
lie, mi-a pus în spate un „Vermorel”, adică o maşină de stropit via, s'o duc pe deal, 
la oamenii care lucrau şi mai aveau nevoie de una. Când am ajuns în vârful dea- 
lului, la vie, unul din lucrători mi-a desfăcut curelele şi mi-a luat fierăria din 
spate; am avut senzaţia limpede că prind aripi şi încep a pluti pe deasupra văilor 
largi. Aceeaşi senzaţie mă încerca acum, cu fiecare pagină pogorâtă din povara 
cerebrală.) Dactilogramele celor două piese, Steaua Zimbrului şi Meşterul Ma- 
nole, au rămas în posesia lui Mitică, au ajuns mai târziu la editură şi sunt repro- 
duse aidoma în ediţiile prime ale acestor două lucrări, ediţii care nu m'au făcut 
niciodată fericit, în afara satisfacţiei că, oricum, apăruseră. E motivul pentru care, 
în 1970, m'am hotărât să trec întregul text prin vârful condeiului — altfel contro- 
lat pe hârtie decât pe tăbliţa invizibilă — şi să alcătuiesc o versiune ne varietur. 

La câteva luni, lucrând eu în Biblioteca Sfântului Sinod de pe strada Antim, 
m'a chemat la uşă un individ care mi-a spus că e de la Securitate. Mi-a pus în 
mână un pachet şi a plecat repede. Erau caietele rămase la Aiud! ...» 

(Valeriu Anania. Memorii, laşi, Editura Polirom, 2008) 


Valeriu Anania la Zilele „M. Sadoveanu“ (ediţia a XX-a) 
5 noiembrie 1991, Iaşi - Muzeul „M. Sadoveanu“ 

FĂRĂ PLURAL, ADEVĂRUL... 


Alexandru ZUB 


O carte ieşită din comun, sub multiple 
aspecte, e Adevărul fără plural, scoasă de 
doamna Lidia Popiţa Stoicescu la Editura Pai- 
deia!, acolo unde s-au publicat, în ultimii ani, 
numeroase lucrări cu tematică spiritualistă. Titlul 
trimite desigur la ştiuta sintagmă evanghelică, în 
care Adevărul face corp comun cu Calea şi Viața 
pentru a constitui programul escatologic creştin. 

Autoarea, cu rădăcini semnificative în 
mediul clerical de peste munţi, s-a făcut remarcată 
iniţial ca cineastă, apoi ca romancieră şi eseistă an- 
tamând teme religioase şi morale, în scris şi ra- 
diofonic, iar în ultimul timp şi la televiziunea de 


înaltă ţinută Trinitas. Întâia ipostază e momentan cvasi necunoscută marelui public. 
A doua, cea de scriitoare, s-a bucurat însă de frumoase aprecieri, la timpul său, prin 
Zoe Dumitrescu-Buşulenga, Al. Paleologu, Doina Florea, Gheorghe Vlăduţescu, cel 
din urmă fiind şi prefaţator al volumului de eseuri Adevărul fără plural. 

Cine a parcurs cele trei tomuri romaneşti (Vai celui singur), apărute cu 
ani în urmă?, nu poate fi surprins de noua iniţiativă, nici tematic, nici de calitatea 
discursului. Autoarea denotă acelaşi interes pentru dimensiunea religioasă a vie- 
ţii, fie aceasta individuală sau colectivă, aceeaşi sete de a pune întrebări, acelaşi 
curaj de a căuta răspunsuri, noile sale „texte” alcătuind un de ce sistematic şi co- 
erent, după cum se remarcă şi în prefaţă: „Acelaşi adevăr, într-o diversitate de si- 
tuări şi, astfel, într-o pedagogie mereu reluată, nu şi repetată. Fiecare eseu este el 
însuşi, dar toate sunt ca unu. De aici, şi frumuseţea şi adevărul fiecăruia. Ca şi ale 
întregului. Diversitatea creează peisajul, unitatea dă profunzimea”?. 

Asemenea însuşiri au fost remarcate şi de un teolog en titre, Ciprian 
Olinici, într-o luminoasă postfață, în care „timpul meditaţiei şi vremea creaţiei” al- 
cătuiesc termenii unei ecuaţii sui generis, definind chiar miezul acestui corpus 
eseistic de ţinută“. Două creaţii plastice, la distanţă de milenii, Gânditorul de la Ha- 
mangia şi brâncuşiana Rugăciune, i-au sugerat postfaţatorului unele analogii idea- 
tice, cadrul firesc al „dialogului” cu „aproapele” iniţiat de autoare în Adevărul 
fără plural. Meditaţia şi rugăciunea merg împreună. „E o bucurie să priveşti cerul 
ridicând ochii spre el. Dar este o minune să poţi vedea cerul răsfrânt în cele de pe 
pământ, pentru că atunci Îl vezi chiar pe Creator oglindit în creaţia Sa”. O atare 
sugestie se degajă şi din coperta volumului (semnată de Maria Constantinescu), în 

care un prea delicat lujer floral leagă („La infinitul ultimei abscise”, după o cu- 
noscută expresie) cerul şi pământul. „De fapt, conchide glosatorul, gândirea şi ru- 
găciunea sunt o luptă cu timpul, dar una fără front şi fără dorinţa de victorie în 
timp. Este o imagine a ceea ce afirma Andre Frossard: zor ceea ce pierde omul în 
lupta sa împotriva timpului câștigă în eternitate'5. Prezentul şi veşnicia sunt de alt- 
fel ipostaze definitorii pentru ortodoxie. 

Istoria, în viziunea autoarei, face „bună casă” cu tradiţia şi textele sacre, 
cu biografiile de sfinţi şi arhierei, din timpuri imemoriale până în proximitatea 
timpului nostru, un timp plin de interogaţii, dacă nu şi, în egală măsură, de răs- 
punsuri adecvate. Mitropoliţii Dosoftei, Varlaam şi Antim Ivireanul stau alături, fi- 
resc, de Sfinţii Apostoli, de Maria Egipteanca şi de alte figuri biblice. Episoadele 
comentate în volum, deşi scrise în timp, oarecum ocazional, formează un tot, un 
ansamblu demn de a fi ţinut la căpătâi, căci invită la relectură şi la meditaţie. 

Dialogul cu sine, adesea tensionat, dramatic, înseamnă totodată şi des- 
chidere spre celălalt, comuniune cu aproapele, după cum insistă cu rost autoarea, 
convinsă că aceasta e şi o cale posibilă a regăsirii de sine, în duh creştin, de trans- 
cendere a mundanului. Scrisul, în acest sens, devine legitim o misiune. 

Dacă e să caut, fără nici o tentaţie sistematică, un reper livresc mai 
aproape de noi, m-aş gândi anume la Jzvorul Luminii de Florica T. Câmpan, volum 
de meditații religioase, cu aceeaşi obsesie a Adevărului, cu accente pe experiența 
paulină şi pe nădejdea mântuirii€. Căci Apostolul Pavel „este unul dintre primii 
care a întemeiat Biserica Vie mai înainte de a fi fost zidită în piatră. El a creat 
structura organizatoare a Bisericii şi a formulat adevărurile creştinismului”. Sunt 
tocmai adevărurile pe care le regăsim — subliniate cu tărie — şi în eseurile subscrise 
de Lidia Popiţa Stoicescu, într-un spirit pe care „teologia spirituală” îl reînno- 
ieşte mereut. 

Cu unelte specifice, romanciera din Vai celui singur le pusese deopotrivă 
în evidenţă, lucru deja sesizat de critică? şi întărit anume de noul volum, din care 
au şi fost sedimentate, într-un CD, unele segmente mai de seamă: „un florilegiu 
de meditații şi confesiuni, pricinuite de experienţe — personale sau învecinate — de 
relaţia între om și Creatorul lumii, între om şi Creaţie, între om şi semenii lui”!0. 

Semnalând minimal apariţia noului volum publicat de Lidia Popiţa Stoi- 
cescu, nu putem încheia fără a spune că este vorba de o scriitoare ce merită, fără 
îndoială, un loc mai vizibil în conştiinţa publică. Ne putem aştepta de la talentul, 
stăruința şi solitudinea ei activă la gesturi creatoare care să o impună pe măsură. 


1. Lidia Popiţa Stoicescu, Adevărul fără plural, Bucureşti, Ed. Paideia, 2010, 590 p. 
2. Idem, Vai celui singur, |, laşi, Junimea, 1990; 111-2, Junimea, 2004. 

3. Idem, Adevărul fără plural, p. 6. 

4. Ibidem, p. 576-581. 

5. Ibidem, p. 577. 

6. Florica T. Câmpan, Izvorul Luminii, laşi, Ed. Noăl, f.a. 

7. Ibidem, p. 354. 

8. Cf. Slawomir Biela, Dumnezeu singur ajunge, Bucureşti, Ed. Tradiţie, 2003. 


9. Zoe Dumitrescu-Buşulenga, Prefaţa la Vai celui singur, 2004. 


10. Lidia Popiţa Stoicescu, op. cit., p. 10. 

TEORIILE CIVILIZAȚIEI 


loan HOLBAN 


Poetă importantă a literaturii noastre contempo- 
rane, cu o lirică pendulînd mereu între asaltul febril al 
senzorialului şi desfăşurarea largă, calmă, temeinică a 
unui cod cultural ferm articulat în Vindecările (1976; 
1998), Jugastru sfiala (1977), Vietăţi fericite (1980), 
Natură moartă cu suflet (1982), Mîna pe față (1984), 
Ochiul atroce (1985), Institutul inimii (1995), Puterea 
Leviatanului (1995), Inima axonometrică (2002), au- 
toare a unor dense eseuri monografice - Apocrife des- 
Doina pre Emil Botta (1983), Ecorşeuri. Structuri şi valori ale 
Uricariu poeziei româneşti moderne (1989), Nichita Stănescu. 
Lirismul paradoxal (1998) -, editoare a zeci de cărți ale 
contemporanilor şi traducătoare inspirată a lui Alain 
Gheerbrant şi Jean Chevalier, Doina Uricariu publică 
acum în urmă o carte masivă, în două volume, adunînd 
aproape nouă sute de pagini, greu de încadrat în canoanele speciilor genului epic; 
Maxilarul inferior (2010) e, deopotrivă, o cercetare istorică, o autobiografie literară, 
o carte de confesiuni şi memorii, dar şi una de interviuri: Maxilarul inferior s-a scris 
atunci cînd istoria a putut fi citită şi asumată ca o proză de idei, altfel spus, cînd struc- 
turile imaginarului s-au cristalizat în orizontul documentelor de arhivă, al datelor pre- 
cise, cărţilor, certificatelor şi al depoziţiei martorilor, iar istoria a putut fi o sinteză 
epică: “La scara mică a istoriei intervine acel individualism şi e loc liber pentru infi- 
nite nuanţe şi... indeterminisme. La scara cea mare, istoria poate strivi cu determinis- 
mele ei, care cad greu, precum piatra de mormânt peste Christos. Dar într-o zi, o găseşti 
dată la o parte, iar mormîntul e gol. Va trebui să treacă o vreme pentru ca istoria să-şi 
adune forțele şi să cuprindă Europa scindată, tot ceea ce uneşte această zonă, profund, 
nespectaculos şi imperceptibil. Să ştim ce a supravieţuit după al doilea război mondial. 
Ce s-a măcinat, s-a atrofiat ori a fost desfigurat în Europa şi în omul european. De-a 
lungul unei jumătăţi de veac sau al unui secol. Să devenim conştienţi de determinis- 
mele duratei lungi. De impactul macroistoriei. Să cercetăm apoi, la scară medie, gru- 
purile sociale, imperiile, civilizațiile, nucleele umane, de la familii aristocratice şi 
monarhii la grupuri economice şi de opinie. Apoi, la scara duratei scurte, a timpului 
iute, vizibil, marcat de evenimente în trombă şi experiența unor indivizi pe care-i cu- 
noaştem, cu numele şi destinul lor, să se înregistreze evenimentele, la suprafaţa lor, 
existenţa ca fulgerare, aceea singură în care ne scaldă partea de sînge din scala tim- 
pului”. 

Acestea sînt palierele istoriei cercetate şi etajele naraţiunii care se ţese în jurul 
ei din Maxilarul inferior. Cartea se scrie, în principal, pe firul convorbirilor purtate 
la Versoix cu Regina Ana; fascinată de nobilitate, de fotografiile, documentele, măr- 
turiile, înscrisurile şi oamenii care îi dau contur (Constantin Brîncoveanu îi pare, în at- 
mosfera de la Versoix, “un bărbat de o rară gentileţe”), Doina Uricariu se apropie de 
istorie ca şi cum ar fi un album de familie sau o galerie de portrete, căutînd orice e în- 
scris, din convingerea de nezdruncinat că acolo încep istoria şi civilizaţia: “Descopăr 
mereu în istorie, gravitînd în jurul acestor familii de regi şi prinți, cum se creează in- 
stituţii şi societăţi, imense teritorii de civilizaţie”, scrie Doina Uricariu, descoperind 
istoria la fel cum descoperi un oraş, “pas cu pas”, în realitatea văzută, dar şi recon- 
struită prin forţa imaginarului pentru că, iată, în copilărie, “se topea” după poveştile 
“despre mări şi țări, palate şi conace” ale doamnei Guerrero, lăsînd să se aprindă im- 
aginaţia la istorisirile “despre regi şi regine”. Poveştile cu zîne şi cu zmei sînt poveşti 
cu regi şi regine, iar ceea ce inflama altădată imaginaţia copilului se transformă, pe o 
linie care cochetează cu psihanaliza, într-un fel de complex al nobilităţii; în fond, ros- 
tul demersului Doinei Uricariu din Maxilarul inferior e să descopere civilizația bine 
aşezată, teritoriile ei, fie că le află în istorisirile Reginei Ana ori în propriile medita- 
ţii: “O lume civilizată creează parcuri, nu le desfiinţează, lacomă să toarne beton peste 
grădini şi să înlocuiască pădurea de pomi cu una din stîlpi de beton”; Claridge's Hotel 
din Londra “inspiră o civilizaţie bine aşezată”; Biblioteca din faţa Palatului din Bu- 
cureşti ar trebui să se cheme Biblioteca Fundațiilor Regale şi nu Biblioteca Central 
Universitară pentru că “aşa se întîmplă în ţările civilizate”; Florenţa e “un manual de 
învăţătură în sine, o lecţie de civilizaţie” etc. 

Primul teritoriu al civilizaţiei, acolo unde locuiesc personajele din poveştile 
doamnei Guerrero şi celelalte “personaje”, ale cercetătorului în biblioteca de la Ver- 
soix, se identifică într-un castel, într-un palat şi chiar într-un hotel (e drept, 
Claridge's din Londra, “o bijuterie Art Deco”) sau în conacul lui lon Pillat de la Mior- 
cani, cu terasa îmbietoare şi colonada sa; şi aceasta pentru că palatul (castelul, conacul) 
e o locomotivă a istoriei, nu doar “un columbariu de saloane cu porumbei aristocrați”. 
De aceea, inamicul cel mai periculos pentru societatea (postymodernă şi omul său ră- 
miîne “atentatul la adresa civilizaţiei” astfel încît ironia adesea demolatoare şi sarcas- 
mul unor pagini din Maxilarul inferior sînt provocate de această agresiune a 
kitschului, inculturii şi lipsei de maniere asupra civilizaţiei bine aşezate; în această 
zonă de confruntare se ivesc raporturile tensionale dintre fică/oşie (personalizată prin 
M.C., de exemplu) şi majestate, dintre aristocrația spiritului şi ideologiile de lemn, 
cînd de fapt, singura noastră monedă de schimb e cultura, distanţele de mentalitate şi 
(bună) creştere dintre copiii crescuţi cu guvernantă, într-un mediu aproape aristocra- 
tic şi copiii crescuţi cu cheia la gît, ca şi fractura provocată de comunism, în Grecia 
(ruinele palatului de la Tatoi al regelui elen oferă imaginea unei lumi dărîmate, rănite, 
dar nu definitiv surpată) şi, mai ales, la noi, unde casele naţionalizate au fost “lăsate 
de izbelişte, de chiriaşii îngrămădiţi cu furca în ele” şi unde “patrimoniul a fost omo- 
rît, ca şi oamenii, ca şi prezentul”, începînd cu sobele Meissen, Jugendstil, Belle Epo- 
que, dispărute “sub loviturile ciocanelor” şi continuînd, fără oprire, cu mănăstirea 
Văcăreşti, în anii “80, cu serviciile de porțelan, cristalurile şi tacîmurile de argint fu- 

rate, de, la Pelişor, în anii “50, de “scriitorii mercenari”. Doina Uricariu iese adesea de 
pe răbojul cu nume şi poveşti, din teritoriile (re)descoperite ale civilizaţiei, pentru a 
face crude radiografii ale (i)realităţii imediate; “Cernobilul mental al Tezelor de la 
Mangalia din 1982” cu “gradul de radiaţii malefic produs de conceptul omului nou“, 
noua “aristocrație”, de după 1990, a “neamului prost şi lipsei de har”, formată, în chip 
generic, din foste vînzătoare din magazinele fostului regim, libertatea cuvîntului care 
nu a adus “o prea mare schimbare în oameni”, dimpotrivă, îi dezvăluie “faţa desfigu- 
rată şi caracterul multor semeni, ce înseamnă o lume inumană, uşor manipulabilă, 
lipsa de civilizaţie şi minciuna, ca armă letală”, martiriul bisericii - acestea sînt datele 
unei lumi pe care Doina Uricariu o priveşte cu amărăciunea constatării că nimic nu 
s-a schimbat, că e o “foarte mare pierdere de speranţă, acum, la români”: istoria de tris- 
tă amintire e, acum, prezentul de “nedemnă trăire la români”. Alternativa? lată : “Atiît 
de mult mi-aş dori ca România să nu mai fie condusă de oameni care n-au de-a face 
cu muzica, doar cu zgomotul. Şi furia de a-şi menţine puterea, fără să zidească mai 
nimic din ceea ce s-ar fi cuvenit să zidim pe plan economic, moral, artistic, spiritual”: 
chiar, ce-ar fi ca România să fie condusă de oameni cărora să le placă muzica (de ca- 
meră, sonate, clasică “în interpretări unice”)? 

Povestea şi tot ceea ce o creează în Maxilarul inferior (dialogul cu Regina 
Ana, fotografiile, documentele, arhivele, cărțile, dar şi imaginaţia aprinsă) reprezintă, 
în fapt, o inițiere în lume şi în istoria acesteia, o (re)cunoaştere a lor în dinamica în- 
tîmplarilor care transformă viața în destin. “Meditaţiile despre proză sînt meditații 
despre drumuri”, scrie Viktor Şklovski în Despre proză; în Maxilarul inferior, nu 
doar proza, ci istoria însăşi se configurează în călătoriile totdeauna iniţiatice ale per- 
sonajelor-narator (Regina Ana şi Doina Uricariu): în ţările nordice şi la San Sebastian, 
la New York şi în Africa, la ruinele Marelui Zimbabwe - în Ocolul Pămîntului, cum 
se numeşte unul dintre capitolele volumului -, apoi, la Oarba de Mureş, în povestea 
Reginei Ana şi în aceea a tatălui mutilat pe frontul celui de-al doilea război mondial, 
Doina Uricariu caută istoria şi sensul propriei biografii. Pe aceste drumuri, descrise, 
imaginate ori parcurse aievea, povestea cheamă altă poveste; aceea a Reginei Ana pe 
aceea a căsătoriei părinţilor şi a rănii primite de Uricariu Gheorghe la Oarba de Mureş 
(viaţa “bate” proza, nu doar filmul, cum se vede), povestea băiatului lui tanti Clava din 
Basarabia şi aceea a plămînului lui. Corneliu Coposu cheamă poveştile din fotografii 
(cu rostul şi rolul madlenei lui Proust, adesea) sau pe aceea a supei de porumbei, la 
Bucureşti şi în Venezuela; Doina Uricariu intră, prin rădăcina memoriei, în poveştile 
care se multiplică într-o serie narativă readucînd cititorului farmecul atît de dulce al 
povestirilor Șeherezadei: “Sunt atîtea poveşti de spus despre fiecare chip din aceste 
imagini, încît am rescrie cele O mie şi una de nopți. Ale Europei de data aceasta. Is- 
toria monarhiilor europene, istoria Europei moderne ar putea îmbogăţi istorisirile 
Șeherezadei”, scrie Șeherezada, contemporana noastră. 

Nevoia de document e o nevoie acută de real, scrie cît se poate de explicit Doina 
Uricariu în Maxilarul inferior, lucrează cu frenezie şi trăieşte “o stare euforică” în faţa 
documentelor, studiază îndelung spaţiul unde respiră omul căruia vrea să-i facă por- 
tretul, iar stadiul la Versoix, explorînd biblioteca, fotografiile şi înscrisurile, stînd de 
vorbă cu maiestăţile lor, Regina Ana şi Regele Mihai, sau albumul propriei familii îi 
(re)descoperă, în fond, documente ale memoriei colective. În dublul timp al rememo- 

rării - cînd înregistrează casetele la Versoix, în convorbirile cu Regina Ana şi cînd le 
transcrie -, Doina Uricariu face un inventar al valorilor care compun civilizaţia din 
acele documente ale memoriei colective; familia şi simbolul biblic proteguitor al femeii, 
identificarea naţională şi individuală, patriotismul, mîndria de a fi român (“În anii “50 
cînd se spunea să fim mândri că suntem români, asta însemna să fim mîndri că stăm sub 
cizma ruşilor. Şi că suntem internaţionalişti proletari, uniţi sub aceeaşi minciună. Apoi, 
să fim mîndri că suntem români a însemnat să fim mîndri că-i turnăm pe românii care 
nu se lasă înregimentaţi de dictatură. Atît de maculată şi de deturnată a fost această 
mîndrie, încît e greu s-o mai invocăm, acum cînd e mai importantă ca oricînd”), mo- 
narhia care e “un factor de unificare”, unind un popor, conferindu-i identitatea lui “poate 
cea mai civilizată”, afinitatea, democraţia şi aristocrația spiritului, nuanţa, toleranța; 
pledoaria pentru recuperarea acestor valori surpate în cea de-a doua jumătate a seco- 
lului trecut, ca şi aproape obsesiva evocare a civilizaţiei oriunde şi oricînd i se relevă 
fac din Maxilarul inferior o carte a elitelor: Eugene Ionesco, Regele Mihai, Al. 
Paleologu, Regina Ana, Acterian, Eliade, Cioran, Steinhardt (un eseu al acestuia i se 
pare o seră plină de orhidee, vecină bună cu grădina de flori ţărăneşti a unei mănăstiri), 
Simone Weil, Nelly Catargi, Raoul V. Bossy, figurile ilustre ale monarhiilor europene, 
de la țările nordice pînă în Spania, re-prezintă, în documentele memoriei colective, 
echivalentul valorilor mereu invocate, proprii teritoriilor vaste ale civilizaţiei. 

Refacerea ierarhiei de valori e, însă, condiţionată de recuperarea adevărului, 
de năruirea zidului Berlinului din fiecare om pentru că, iată, “oamenii ar trebui să fie 
atenţi ca nu cumva să existe în ei un zid al Berlinului, o fărîmiţare a spaţiului lăuntric, 
o falie în interiorul propriului lor suflet”. Doina Uricariu scapă de retorica aproape 
fatală a sintagmei cu ajutorul eseistei şi poetei. Astfel, eseista aseamănă complicata şi, 
nu de puţine ori, dureroasa operaţie de recuperare a adevărului cu felul de a citi o fo- 
tografie (unde filosofia poziţiei mîinilor, de pildă, poate instrui asupra adevărului din 
cronici şi însemnări autobiografice) sau a unei picturi din Pompei; “Există acolo o 
pictură în care temele mov sunt suprapuse pe un fundal roşu. Ea reprezintă momen- 
tul de dezvăluire al misterelor, în cadrul unei ceremonii de iniţiere. Gesturile rituale 
sunt doar schiţate. Desenul marchează simbolurile. Vălul e dat la o parte, dar pentru 
cei neiniţiaţi taina rămîne de neatins şi totul pare plin de echivocuri. Exact ca româ- 
nii care, chiar şi atunci cînd cunosc istoria lor din ultimele decenii, din lecturi, dacă 
nu dintr-o experienţă directă, au aerul că ar privi-o din afară, asemenea vizitatorilor 
de la Vila Misterelor din Pompei”. 

În replică, uşor de anticipat, poeta face apel la metaforă: “Ne scufundăm în tre- 
cut, în noi - scrie Doina Uricariu -, ca păsările care caută peşti în adînc, gîşte, şi rațe, 
şi lebede, şi pelicani, şi ce-om mai fi, toţi ne scufundăm după aceşti peşti care pot să 
ne scape, ai memoriei. Ce hulpavi, ne vînăm sub ape memoria”. Metaforei oamenilor 
vînîndu-şi, hulpavi, memoria i se adaugă , în orizontul autobiografiei, aceea a reface- 
rii maxilarului inferior, de aici provine şi titlul surprinzător al cărții Doinei Uricariu; 
“Am citit anatomia maxilarului inferior ca şi cum l-aş fi mîngîiat pe tata. Cînd glon- 
tele exploziv i-a smuls jumătate de mandibulă, limba şi i-a produs practic un crater în 
obraz, în bărbie, în falcă, el a distrus acest os nepereche, descris în tratate. Cum poate 
fi refăcut un os nepereche, singurul os mobil al viscerocraniului? (...) Bătălia dusă o 
viaţă pentru refacerea şi prezervarea mandibulei unui mare invalid de război merită să 

ne aducă aminte că istoria şi memoria 
noastră au fost nu doar ţinte de tragere 
continuă, ci chiar oameni ucişi sau răniţi. 
Cît sunt de vindecaţi aceşti răniţi? Se 
poate vorbi despre transplantul de istorie. 
Despre transplantul de memorie. Cu gre- 
fon propriu sau extern”. 

Maxilarul inferior e şi o autobio- 
grafie literară, un hronic şi un cântec al 
vîrstelor scriitoarei; responsabile cu scrie- 
rea şi (în)cîntarea lor rămîn poeta, cu fine 
distilări lirice şi eseista, cu (auto)ironia sa 
caldă, subtilă, uşor corozivă, ca în acest 
autoportret, singurul, de altfel, din carte; 
“Cred că am trăit o parte din îndrăgosti- 
rile mele numai privind lumea din jur, ci- 
tind despre ea. Acesta a fost norocul meu, 
într-un fel, să-mi găsesc de lucru scriind 
şi citind. Altfel, cu energia pe care o am şi 
pasiunea care mă mistuie, cine ştie ce in- 
cendii aş fi provocat în mine şi în ceilalți. 
Cultura a liniştit firea mea pasională, mi-a 
dat punga cu cuburi de gheaţă pe care o 
foloseşti ca să mai diluezi paharul cu 
whisky. Cu cititul şi privitul celor se sunt 
mi-am creat sistemul de ecluze. Cum simt 
că nivelul a crescut peste limita admisi- 
bilă, cum dau drumul şuvoaielor să 
inunde bazinele în care nu sufăr. Dacă n-aş 
fi citit şi iubit ceea ce am citit, cred că 
viaţa mea în România devenea ceea ce şi 
era pentru mai toată lumea, un serial al 
supravieţuirii şi al înrăirii. Am cunoscut 
mulţi oameni pe care comunismul i-a în- 
răit, i-a prostit, i-a ticăloşit. Bag seama că 
au citit mai puţin decît mine sau au avut 
o chimie diferită de a mea. De fapt, m-am 
umplut de poveşti şi am reuşit să văd 
mereu altceva”: viața Doinei Uricariu în 
România €, în bună măsură, şi viaţa noas- 
tră aici, cu bunele şi cu relele ei, cu su- 
perbiile şi sucurile negre ale otrăvurilor 
de zi cu zi. 

- volumul I dintr-un interviu de un cristian - 
Bucureşti, Casa de pariuri Literare, 2010 

TREPTELE SPIRITULUI HYPERIONIC 


Constantin CUBLEŞAN 


Cercetarea operei eminesciene pe care o între- 
prinde George Popa, cu statornicie, în numeroasele sale 
studii (cărţi) dedicate acestuia, este una ce vine din per- 
spectiva judecării implicaţiilor filosofice. Exegetul însuşi 
şi-a construit un sistem de gândire, personal, asupra sen- 
surilor şi semnificației umanităţii în marea dinamică exis- 
tențială cosmică, având ca sprijin tocmai ideile poetului, 
pe care le dezvoltă într-un discurs eseisitc de rafinament 
şi subtilitate interpretativă. Domnia sa, odată cu atâţia alți 
comentatori ai creaţiei eminesciene, observă că există un 
fir ideatic foarte pregnant, bine strunit, ce traversează în- 
treaga creaţie a lui Eminesu, dându-i unitate şi consis- 

di tență. Desigur, poemul Luceafărul este cel ce dă măsura 

cotei de vârf şi în acest sens revenirea constantă asupra 

discutării lui este întru totul îndreptăţită. “Luceafărul — spune domnia sa — constituie 

o sinteză de spaţii fizice şi — corespunzător — sufleteşti, rezumând sferele ontice posi- 

bile în concepţia umană. Aceste spaţii desfăşoară o impresionantă suită de planuri 

tensionale, a căror mişcare coregrafică metamorfozează variate stări spirituale, şi sunt 

chemate să delimiteze antinomic două sfere existenţiale: absolutul şi contingentul”. E 

exprimată aici ideea pe care se dezvoltă studiul (în trei trepte) consacrat, cel mai re- 
cent, Luceafărului: Luceafărul. Treptele spiritului Hyperionic”. 

Mai întâi, George Popa face distincţia, necesară, între “spaţiul strâmt” al ome- 
nescului şi “spaţiul stelar” al Luceafărului, un spaţiu “Situat în afară de timp şi de 
loc”, un spaţiu al “absolutului” unde se află ființa supremă. Năzuinţa pământencei 
Cătălina, către ideal, mărturiseşte “elanul structural al fiinţei umane către dezmărgi- 
nire”, dorinţa finitului de a participa la cosmic. Este, de fapt, o încercare de a-şi de- 
păşi “spaţiul condiţiei umane”. De cealaltă parte, Luceafărul, fiinţă de lumină ("lumina 
are aici funcţie ontologică“) care, pentru a putea comunica cu lumea omenescului, 
trece prin diverse transformări, “întrupări”. O primă “apropiere” este aceea în care 
“lumina celestă a Luceafărului trece prin spaţiul realităţii” din afara spaţiului răsfrân- 
gerii”, prin cel al oglinzii şi de aici “în văzduhul visului”. E spaţiul în care încearcă 
să se unească “fizicul cu metafizicul”. O nouă treaptă intermediară se face prin foc 
“într-un spaţiu tensional al flăcărilor iradiante”. Şi la această “pătrundere a absolutu- 
lui în orizontul vremelnicului”, Luceafărul o cheamă pe Cătălina în alte sfere, celeste, 
pentru împlinirea unei iubiri ideale, dar fata de împărat nu se poate ridica până la “ni- 
velul planului existenţial” propus. Insuccesul comunicării Luceafărului cu fecioara 

determină în el o răzvrătire împotriva propriei fiinţe şi pleacă “spre adâncimile cele 
mai iradiante ale conştiinţei sale de făptură superioară“. Zborul către demiurg trece 
printr-un spaţiu “construit din convulsii de lumină“. El se prezintă în faţa unei Jude- 
căţi axiologice în urma căreia înţelege că “ireductibilitatea sferei absolutului la sfera 
contingentului” nu mai este “de ordin ontologic” ci de “ordin axiologic”, pentru ca fi- 
nalul poemului să evidenţieze doar distincţia între orizontul teluric şi cel ceresc al 
existenţialităţii. 

În cel de al doilea eseu — Transvalaluarea hyperionică a temporalităţii — 
din tripticul ce alcătuieşte prezentul studiu, pune în discuţie problema denivelării va- 
lorice între “două registre ontologice pe scheme antinomice”. Factorul timp este de 
luat aici în considerare. Cercul strâmt al omenescului trebuie înţeles — ne spune 
George Popa — ca fiind tocmai limita temporală a acestuia, “o lume a finitudinii”. 
Noutatea pe care marşează exegetul în interpretarea sa constă în faptul că lumea fini- 
tului este marcată de norocul, de bucuria de a trăi, “care trăieşte şi îşi depăşeşte în vi- 
braţie, în ardere, în intensităţi condiţia îngrădirii în spaţiu şi durată“. De cealaltă parte, 
ființele astrale au nemurirea, sunt neschimbătoare, dar nu cunosc fericirea pentru că 
“nu cunosc iubirea”, nu cunosc variata desfăşurare de stări ale simţirii proprii sufle- 
tului omenesc”. Eseistul îşi propune să urmărească astfel, raportul dintre cele două 
spaţialităţi — umană şi astrală — în Luceafărul. Drama hyperionică rezultă din nepu- 
tinţa schimbării unui “neconţinut etern” într-un “conţinut pământesc, dar extatic”. De 
aici se ajunge la impasul de natură ontologică a timpului însuşi: "impas în înţelesul că 
nici una dintre cele două formule, nici cea a timpului efemer, dar <fericit>, specific 
condiţiei umane, — nici timpul imuabil şi etern, dar anistoric, fără mlădierea existen- 
ţială, nu constituie alternative ontice satisfăcând axiologic la modul absolut”. 

Din perspectiva eternului, oscilaţia temporalităţii de ordin omenesc “oscilând 
de la transfigurare la neant”, apare ca un nonsens. Entităţile cereşti, prin lipsa de is- 
foricitate, de culoare şi vibraţie existenţială, prin lipsa participării afectuoase, duc la 
înţelegerea — din perspectiva umană - că sunt nişte morți (“căci eu sunt vie, tu eşti 
mort”). În Luceafărul, zice George Popa, se încearcă soluţia unor antinomii efeme- 
ritate/veşnicie, pământesc/ceresc prin “sintetizarea celor două forme ontologice de 
tip: ieşirea dintr-o veşnicie imuabilă şi trecerea către o eternitate în mişcare, adică spre 
o veşnicie care se poate autoreînnoi perpetuu prin infuzarea cu viaţă“. Dar concluzia 
este că “cele două temporalităţi, cele două formule existenţiale sunt ireductibile una 
la cealaltă“. 

George Popa pune o întrebare cel puţin incitantă, căutând a desluşi opțiunea 
poetului însuşi, a lui Eminescu, în acest caz şi - detaliind semnificaţiile punctelor de 
interferenţă a celor două forme de temporalitate - constată că “balanţa dintre imanent 
şi transcendent, dintre uman şi suprafiresc înclină către sfera omenească“ aşa încât 
poemul Luceafărul apare ca unul al “reabilitării sferei contingentului omenesc în ra- 
port cu lumea fantomatică a ideilor omeneşti”, ca în nenumărate alte poeme ale sale. 

O altă întrebare, în prelungirea celei dintâi, este cea referitoare la preferințele 
autorului şi a opțiunii cititorului pentru una dintre cele două condiţii ontice. Exami- 
nând lirica, în genere, eminesciană şi, evident, poemul Luceafărul, George Popa se 
vede îndreptăţit să afirme că Eminescu “dă mărturie faptului că preferă ruinele fier- 
binţi ale arderii umane efemere pustiului descarnat al supratemporalităţii stelare”. No- 

rocul despre care se vorbeşte în finalul poemului este acela al puterii umane de a-şi 
trăi clipa fugară ce i s-a dat, cu mare “încărcătură de intensitate”, acest “noroc” fiind, 
de altfel, “trăsătura esenţială a destinului omenesc”. Din această perspectivă este adusă 
în discuţie, ca argument esenţial, Oda (în metru antic) în care se întâlneşte, tot aşa, o 
“anumită nuanţă a opoziţiei dintre cele două destine: uman şi astral, între două ordine 
de temporalitate: efemer şi veşnic”. Analiza poemei e de subtilitate interpretativă, de- 
monstrându-se că aici “timpul uman pare preferabil prin modularea infinită a conţinu- 
tului său, prin însuşirea de a îngădui ieşirea eului din el însuşi şi a putea comunica şi a 
se armoniza prin iubire cu restul lumii”, şi ajungând la conştientizarea impasului celor 
două forme de timp, “poetul cheamă nepăsarea, renunțarea şi intrarea în stingerea de- 
finitivă“. E pus în discuţie, într-un paralelism ideatic, şi poemul Povestea magului că- 
lător în stele, văzând aici “eul geniului” ca o “conştiinţă pură supratemporală“. 

În fine, cel de al treilea eseu - Eliberarea dincolo de dincolo — se structurează 
pe întrebarea:”Ce este libertatea metafizică absolută? ” Apelul se face la filosofia 
brahmaniană, eseistul venind apoi la gândirea lui Giordano Bruno, care “se afla în 
ideea lui Eminescu privind refundamentarea operei sale”, căci într-un manuscris, poe- 
tul se exprima în sensul nevoii de a modifica finalul Luceafărului ("cu mult schim- 
bată la Giordano Bruno”), v. ms.2257, f.4291. George Popa îşi propune să elucideze 
ce ar fi să însemne acest “ă la Giordano Bruno” şi ducându-se la opera acestuia, atrage 
atenţia că pentru ilustrul italian “suprema eliberare însemnează întoarcerea la Neîn- 
ceputul absolut, dincolo de orice model de fiinţare, de orice model de <lume>”, con- 
cepând o transcendenţă de “dincolo de orice sistem ontologic, o antilume”. Aici — 
devine concluzia — este “sălaşul geniului”. George Popa constată că această supra- 
realitate este relevată de ştiinţa contemporană nouă, astfel încât acel Archaeus emi- 
nescian “nu este o speculație gratuită a minţii sau misticism, ci o < fulguraţie 
intelectuală > a instinctului metafizic relevând un adevăr ultim, cel al decondiţionării 
metafizice radicale, al totalei eliberări”. Tocmai de aceea, Luceafărul îi apare ca “o 
melodie fără sfârşit, constituită din deschideri metafizice întrebătoare mereu şi mereu 
reluate — metaforă muzicală a spiritului omenesc”. 

Într-un soi de anexe, de apendice — Addendum — sunt trecute în finalul aces- 
tui triptic eseistic pe tema treptelor temporalităţii în Luceafărul, câteva meditații pri- 
vind relația dintre Faust-ul goethean şi Luceafărul lui Eminescu, punctând 
convergenţele şi divergenţele ideatice şi factologice semnificative ale subiectelor şi tra- 
tării acestora, în cele două capodopere. Mai este ataşat şi un frumos exerciţiu liric, un 
poem personal — Lume şi geniu — pe care autorul îl vede ca o “continuare imaginară 
a dialogului ceresc”, inspirat din poemul eminescian şi din textele filosofice ale lui 
Giordano Bruno, dar sugerând şi contactul cu ideile hegeliene, pentru a poetiza, en- 
comiastic, un soi de definire a personalităţii lui Eminescu: "Da, - zice Demiurgul lui 
George Popa — pe pământ apare-un ins, O altă lume-n lume,/ Cât vecii gândul lui 
e'ntins/ Şi geniu-i al său nume”. 


” George Popa, Luceafărul. Treptele spiritului Hyperionic. Sibiu, Editura Arhip Art, 2010. Cu 


versiunea engleză datorată Aurorei Ştef. Traducerea versurilor în engleză aparţine lui Dimitrie 
Cuclin (1972). Carte distinsă cu Premiul Naţional “Mihai Eminescu”, la Festivalul literar “Mihai 


Eminescu”, ediţia a XX-a, 2011. 

ISTORIA UNEI SPECII LITERARE: 
SONETUL ROMÂNESC 


Liviu GRĂSOIU 


Către sfârşitul lui 2010, în ziua Sfintei Ecate- 
rina, a fost prezentată publicului ieşean eleganta ca- 
setă cuprinzând trei volume, reunite sub titlul 
(Aneronoxăaa Antologia Sonetului Românesc. Autorul este acelaşi 
incurabil iubitor de poezie şi de carte frumos editată, 
binecunoscutul poet, traducător şi editor Radu Cârneci, 
iar locul unde s-a desfăşurat ceremonia întâlnirii cu 
cititorii a fost ales cum nu se putea mai inspirat: Vila 
Sonet, acolo unde a trăit şi a trudit întru veşnicia so- 
netului, legendarul Mihai Codreanu, personalitate a 
Iaşilor din anii interbelici, iar după aceea devenit 
umbră protectoare a visătorilor moldavi. Lucrarea da- 
torată lui Radu Cârneci vine în continuarea altor iniţiative, antologii dintre cele 
mai neaşteptate, ce completează bibliografia unei creaţii originale, impunătoare, 
egală cu sine la un nivel estetic superior. „Antologia Sonetului Românesc” a be- 
neficiat de sprijin financiar din partea M.C.C. prin Administraţia Fondului Cul- 
tural Naţional, de Editura Muzeului Literaturii Române din Bucureşti, de 
consultanţii numiţi Nicolae Dragoş, Dumitran Frunză, Dieter Fuhrmann, C.D.Zeletin, 
George Corbu, Tudor Opriş, Arcadie Suceveanu şi Şerban Codrin, redactor de 
carte fiind Lucian Chişu, directorul M.L.R. Un colectiv competent şi câte o Post- 
faţă pe măsură la fiecare volum, semnată (în ordine) de C. Ciopraga, D. Micu şi 
M. Cimpoi. 

Ideal ar fi fost desigur ca întreaga casetă să apară odată, dar pesemne că 
banii s-au livrat cu încetinitorul şi după îndelungate intervenţii, ceea ce s-a simţit 
în organizarea materialului, prevăzut a fi repartizat în două volume, apoi în trei, 
adăugându-se secvenţe inutile (prin aceea că sunt incomplete). Chiar dacă îşi au 
rostul lor în panorama generală propusă, ele luminează doar în parte atât concep- 
țiile artistice ale unora dintre antologaţi, cât şi semnificaţiile transpunerii unor 
piese în alte limbi. 

Ambiţia lui Radu Cârneci se înscrie printre proiectele grandioase (aş spune) 
vizând prezentarea literaturii române. După moda dicţionarelor exhaustive, a is- 

toriilor literare cu a căror greutate fizică autorii se mândresc căci încearcă puterile 
bietului intelectual şi-i dezechilibrează bugetul şi aşa ciopârţit de mai marii zilei, 
după eforturile sisifice (adesea nefinalizate încă) de a mai întocmi câte o ediție 
completă a clasicilor dispreţuiţi de noii barbari, după constatarea că ediţiile critice 
nu mai pot fi realizate pentru că specialiştii sunt pe cale de dispariţie, iar munca 
patriotică a epuizat demult energiile, s-a trecut la întocmirea de antologii tematice, 
locale sau acoperind o anumită perioadă istorică continuând o tradiţie ilustră. Radu 
Cârneci a izbutit în ceea ce şi-a propus: a înălţat un monument editorial sonetului 
autohton, pornind de la actul său de naştere datorat lui Gh. Asachi, parcurgând 
apoi mai bine de un secol şi jumătate şi scoțând la lumină efortul (mai strălucitor 
ori mai sărac) al tuturor celor ce au comis această bravură: punerea pe hârtie a 
măcar unui sonet, adică încercarea de a-şi măsura forțele cu duritatea diamantină 
a ceea ce editorul numeşte Coroana de aur a poeziei. Chiar dacă această caracte- 
rizare are în ea ceva din emfaza macedonskiană, nu poţi (în calitate de critic) să 
nu fii de acord că rigoarea, eleganța formală, bogăţia sentimentelor, mularea în 
anumite limite a tiparului fix în funcţie de talentul şi forța inspiraţiei poeţilor au- 
tentici rămân trăsăturile definitorii ale acestei specii a genului liric, a cărei isterie 
se numără cu veacurile şi poate fi aflată în orice literatură europeană (ori având sta- 
tut de prelungire a acesteia). lată însă ce crede însuşi Radu Cârneci despre numita 
alcătuire de 14 versuri: „O,Prinţ, ivit sub zodia minunii / Sonet încins cu legi dom- 
nitoare / din care armonii se nasc, odoare / dând străluciri adânci înţelepciunii // 
Pilduitor genunchii-şi pleacă unii / la chipul tău, cuvinte domnitoare / sculptându- 
te, iar frumuseţea doare / de necuprins ca-ntinderea genunii // Şi timpul trece, 
însă nu te fură / nu-i pentru tine negurosul Lethe, / drept în toga-ți — fragedă ar- 
mură - / Surăzător şi trist ca vechi portrete / sublimului dai veşnică măsură / iar 
trecerii mirabile regrete...” (Prinţul Sonet) Pe un ton ceremonios, cu oarecare 
preţiozitate, transmisă de vechii trubaduri, poetul oficiază parada de gală a celor 
invocaţi. Poate că Antologia... ar fi fost mai nimerit să poarte un alt titlu, care să 
marcheze mai precis prezenţa, în ordine cronologică, a tuturor celor ce au scris şi 
ori numai sonete. 

Categoria celor ce au compus şi sonete este, evident mult mai amplă decât 
a acelora specializaţi numai în sonete. Ce-i drept faima unora din cea de-a doua 
categorie se datorează mai ales cultivării sonetului. Cazul ilustru îl reprezintă V. 
Voiculescu, a cărui experienţă propusă a încoronat o operă poetică de primă mână. 
Voi reveni asupra acestui unicat. Până atunci să subliniez că titlul ales de Radu 
Cârneci (Antologia Sonetului Românesc), face trimitere exactă şi la modul în 
care confrații săi (contemporani sau din alte vremi) au tratat sonetul. Adică des- 
tul de liber, indiferent că respectau formula celui italian, francez ori englez. Im- 
portantă pentru Poetul român s-a dovedit fixarea şi comunicarea mesajului în 
doar 14 versuri. Ritmul, versificaţia, dispunerea rimelor au căpătat cele mai ne- 
aşteptate forme. O indisciplină creatoare, ce a contribuit la vitalitatea speciei, 
tocmai prin ruperea intenţionată a corsetelor. Sigur că nu şi-a permis acest lucru, 

părintele necontestat, Gh. Asachi şi nici chiar tumultosul I. Heliade Rădulescu, 
cel dintâi care a inoculat celor două catrene şi două terţine necesara doză de li- 
rism, subiectivism şi tentă filozofică, preluate firesc de către urmaşi. Parcurgând 
uriaşul inventar alcătuit de Radu Cârneci, se impune observaţia că antologatorul 
a acordat mai multă atenţie autorilor decât rezultatului estetic. Scotocirea în cele 
mai uitate unghere ale literaturii române înseamnă un act de devoțiune rarisimă, 
în aceşti ani când nume mari, repere de necontestat nu se bucură de nici măcar o 
simplă apreciere (favorabilă ori nu) din partea unui critic de calibrul lui N. Manolescu. 
În replica sa (probabil involuntară) Radu Cârneci nu doar că îi aminteşte pe foarte 
mulți uitaţi, dar le publică şi câte o piesă ori două, pentru ca posteritatea să de- 
cidă, să aleagă între meşteşugarul priceput sau rudimentar, între aceia pentru care 
sonetul s-a dovedit o întâmplare, o demonstraţie că pot şi ei versifica (aici intră 
în general criticii, prozatorii şi gazetarii) ori între ponderea sonetelor în ansam- 
blul unor creaţii solide, complexe, unde coexistă formele cele mai diverse, de la 
poemul într-un vers, la poemul amplu, de inspiraţie socială ori istorică. Spre a fi 
mai bine înţeles, am făcut trimiterea la creatori de valoarea lui I. Pillat, Aron Co- 
truş, Lucian Blaga, lon Barbu, Adrian Maniu, B. Fundoianu, Dan Botta, Tudor 
George, Horia Zilieru, Şt. Augustin Doinaş, Horia Bădescu, Şerban Foarţă, Gh. 
Istrate ş.a. Dacă, iniţial, sonetul a avut un caracter mai cu seamă galant, transmi- 
țând florii iubirii, sau elegiac, în timp el s-a diversificat incredibil, dovedindu-se apt 
spre a sintetiza, cristalin şi precis, orice idee, orice concept, orice trăire. Deschi- 
zând la întâmplare monumentala Antologie se poate fiecare convinge de acest 
adevăr. Ca şi de acela că de la începuturi şi până la Eminescu (deci în circa 40 de 
ani) sonetul (ca şi întreaga poezie românească) a reuşit un salt uriaş, aproape in- 
credibil, căci de la Eminescu totul s-a scris altfel, în altă cheie, în altă tonalitate, 
tinzând spre înălțimi ameţitoare. Sonetele sale au ridicat atât de sus ştacheta es- 
tetică, încât înşişi emulii macedonskieni, şcoliţi la parnasianism şi simbolism, s-au 
lăsat copleşiţi la modul exclusiv artistic. Aşa se face că poeţi al căror suflu nu avea 
amplitudinea titanilor, s-au exprimat la un nivel realmente demn de a stârni ad- 
miraţie. Media liricii noastre (inclusiv a sonetului) rămâne şi acum impresio- 
nantă, iar ea s-a păstrat şi în anii dictaturii comuniste, barzii de ocazie nereuşind 
să altereze armura bine sudată de artişti adevăraţi, obligaţi să iasă din scenă, spre 
a reveni ulterior, cu aură de martiri şi simbolizând poezia eternă. Este citat mai 
întotdeauna V. Voiculescu, surpriza cea mare a generaţiilor de după războiul al 
doilea. Prin Sonetele imaginare... se încununa nu doar opera sa poetică, ci şi 
eforturile nobile ale colegilor săi de generaţie (M. Codreanu detaşându-se prin 
constanţă inconfundabilă). 

Se deschidea totodată o nouă cale, riscantă şi cam dură pentru cei ce se în- 
cumetau în dovedirea calităţilor obligatorii sonetiştilor. Rezultatele au fost adesea 
notabile, însă impresionează armata celor care se închinau acestui „Prinţ”: sone- 
tul. Se pare însă că efortul i-a speriat pe unii, poeţi impunători nedovedindu-se 

tentaţi de asemenea încercări. Nu ştiu 
ca, de pildă, Alexandru Al. Philippide, 
Cezar Baltag sau Mihai Ursachi, valori 
incontestabile, să fi publicat vreo piesă 
în respectivul format. După cum mi s-a 
confirmat studiind Antologia... inade- 
renţa principalilor optzecişti la rigorile 
specifice. Se pare că mult mai lesne se 
umplu cu poeme interminabile pagini 
de reviste ori de carte, libertatea totală a 
discursului liric fiind pe măsura neli- Paul MICLĂU 
niştilor şi prea lesne influenţabililor Eterna prima oară. Sonete. 
poeţi afirmaţi după 1980. Nu-i am în Bugateşii, Aeterais, 2010 
vedere aici pe aceia a căror trăire se 
consumă în exprimări concise, inteli- 
gente, generate de idei şi de cultură asi- 
milată. Din păcate, ei sunt în minoritate Aurcl Rău 
numerică. Îmi vin în minte nume pre- 
cum Ion Stratan, Gabriel Chifu, Lucian Optzeci 
Vasiliu, Marta Petreu, Cassian Maria fe porii 
Spiridon, Traian T. Coşovei. 

Pe căutătorii de noduri în papură 
îi va consola omiterea talentaţilor Mircea 
Micu, Pan Izverna ori Dionisie Duma, Aurel RĂU 
dar în privinţa preferințelor pentru o Clui TE aa de puei 

j-Napoca, Napoca Star, 2010 
anume piesă din creația marilor poeţi, 
aici discuţia devine inutilă, subiectivis- 
mul celui ce a inventat rondo-sonetul PP , 
coexistând cu acela al fiecărui dintre “ÎNRLORII al 
noi. 


Ar mai fi de semnalat şi creditul 
acordat de Radu Cârneci câtorva tineri 
în care probabil Domnia Sa vede viito- 
rul sonetului românesc. Sper să nu se fi 
înşelat, iar peste vreo 2-3 decenii, să 
spunem, un alt entuziast erudit să dăru- 


iască un monument editorial asemănă- „loan PETRAŞ 

E Lăcrimarul înflorit. 
tor cu acesta comentat — cam superficial Prefaţă de Mircea Petean 
— mai sus. Cluj-Napoca, Limes, 2010 

DRUMUL SPRE STELE 


Grigore ILISEI 


Deşi avem speranţa reîntâlnirii în ceruri,des- 
părţirile de cei pe care i-am cunoscut, sau de cei ne- 
ştiuţi direct, dar însemnând ceva pentru comunitate, 
au răsunet trist şi prelung în lăuntricitatea fiinţei 
noastre. De ne-au fost apropiaţi şi dragi, reverbera- 
rea e dureroasă şi de multe ori de netămăduit cât 
trăim. 

A plecat dintre noi o făptură care, cu sigu- 
ranţă, dă naştere unor astfel de simţiri. A avut un 
loc în inimile multora dintre absolvenţii Secţiei 
Franceză de la Facultatea de Filologie a Universi- 
tății «Alexandru loan Cuza». Magistrul de litera- 

A ” tură clasică franceză, decanul dintre anii 1976-1984 
Silvia Buţureanu aia aie A ca 
(1926-2010) al Facultăţii, director în acelaşi interval al Centru- 
lui de Lingvistică, Istorie Literară şi Folclor, Silvia 
Buţureanu, cea care a trecut la cele veşnice în acel noiembrie împrimăvărat din 
2010, la 84 de ani, avea un fel de a fi cald, binevoitor, generos, dar şi exigent şi ne- 
concesiv. Deşi aparențele o înfăţişau poate puţin distantă în aristocrația sa de plăs- 
muire cu trăsături mai degrabă ale nordului scandinav, Silvia Buţureanu nu era o 
alcătuire omenească glacială. Combustiile ce-o cutreierau erau însă bine stăpânite. 
Lăsa impresia unui olimpianism şi a seninătăţi clasice. E de presupus că această 
cumpănire a judecăților şi comportamentelor, măsura lucrurilor, ce ţinea de orga- 
nicitatea sa, îşi aveau sorgintea tocmai în conceptele clasicismului francez al se- 
colelor al XVII-lea şi al XVIII-lea, pe care l-a predat cu harul dascălului vocaţional, 
cu temeinicie şi chiar cu o ardenţă bine temperată, aşa cum o impunea gravitatea 
şi importanța subiectului. Nu s-a limitat doar la exerciţiul didactic,căruia i se dedica 
devotat şi afectuos, ci s-a ocupat, cu uneltele cercetătorului acribios şi de studierea 
diferitelor aspecte ale creaţiei clasicilor francezi. A dat contribuţii substanţiale, cu 
acente originale, în chestiuni majore ca: «Literatura franceză a clasicismului şi 
epocii luminilor», «Caracterul erudit, taxinomic şi normativ al clasicismu- 
lui», „Estetica antiromanului în «Jaques le Fataliste» de Diderot”. Autorul de stu- 
dii şi articole s-a oprit şi asupra literaturii franceze contemporane, cerecetând între 
altele comicul în opera lui Eugen Ionesco, repetițiile în proza lui Antoine de Saint 
Exupery. S-a consacrat şi confluenţelor literare franco-române şi a publicat solide 
articole despre traducerile franceze din Eminescu, Coşbuc, Caragiale, precum şi 
un binevenit studiu privitor la ecourile operei lui Anatole France în România. În ar- 
ticolul publicat în 1965 la secţiunea de Limbă şi literatură a „,Analelor ştiinţifice “ 

ale Universităţii „Alexandru loan Cuza“, Silvia Buţureanu a trecut în revistă tra- 
ducerile franceze din Eminescu, pornind de la descoperirea din 1905 a poetului na- 
țional în Franţa. Cel care a semnalat întâia oară în spaţiul galic existenţa unui mare 
liric român a fost poetul francez Lucien Bazin, care i-a închinat «un înflăcărat 
imn»: «A Mihail Eminescou, poete national roumain», publicat în volumul său de 
versuri «L/aube interieurey». Nicolae Iorga a semnalat în «Semănătorul această re- 
verenţă, scriind că e întâia închinare ce se aduce din largul lumii culte». Silvia Bu- 
ţureanu reproduce un fragment din poezie, subliniind că semnatarul acesteia 
dovedeşte uimitoare pătrundere în personalitatea artistică a poetului nostru: «În tristele 
amurguri ce-mbrac-a noastre frunţi/ Cu negură de visuri, când singuri îţi arăţi/ Al 
lunii disc de aur vrăjind singurătăţi,/ Când raza ei coboară peste câmpii şi munţi,/ 
În ceasurile acelea de teamă ne-nţeleasă ?/ Când mările respiră o dulce adiere/ 
Atunci pluteşti, poete, scăpat de-orice durere/ Şi Țara ta ţi-o legeni cu drag, ca pe 
o mireasă». În acest studiu, rod al unei riguroase, dar şi înfiorate aplecări, ni se în- 
făţişează întregul tablou al tălmăcirilor în franceză ale lui Eminescu, analizate me- 
ticulos în articulațiile artei traducătorilor, revelându-li-se meritele indiscutabile, 
dincolo de gestul de stimă, dar şi limitele. În acest sens concluzia întinsei şi doctei 
cercetări este cât se poate de grăitoare, cu toate adierile de tristeţe:«Nu există încă 
în limba franceză o traducere cu adevărat reuşită şi deficienţa provine poate-aşa 
cum afirmă Al. Philippide — din structura desosebită a sistemelor prozodice din 
cele două limbi. Dar nu e mai puţin adevărat — şi faptul este cunoscut — că nici unul 
dintre traducătorii lui Eminescu nu este un artist autentic, un poet cu gamă de sim- 
țire asemănătoare». Şi contribuţiile privitoare la traducerea lui Coşbuc în franceză, 
care se opresc la transpunerile realizate în antologii apărute în Franţa, semnate de 
Hubert Juin, un publicist francez şi prieten al României şi Septime Gorceix, se dis- 
ting prin aceeaşi capacitate de revelare a originaliltăţii acestor încercări şi a felului 
în care autorii ajung sau nu la esențe, la ceea ce este specific poetului tradus. 
Scriitorul francez căruia i s-a robit benedictin Silvia Buţureanu a fost Colette. 
S-a ocupat atotcuprinzător de opera sa în teza de doctorat intitulată «Colette er la 
recherche de soi-meme», susţinută cu succes în 1973 sub conducerea profesorului 
N. I. Popa, care i-a fost un veritabil mentor şi a poftit-o să intre în echipa de cadre 
didactice de franceză a Universităţii ieşene. Teza, ce se constituie într-o cuprinză- 
toare monografie, una dintre cele mai importante abordări de acest fel din cultura 
română, a fost pregătită minuţios în stagii de documentare în Franţa, la Paris şi 
Strasbourg. Lucrarea a impus-o ca o specialistă de marcă a creaţiei acestei mari 
scriitoare franceze. Articolele privitoare la Colette, tipărite de-a lungul timpului în 
diverse periodice, au luminat multiplele fațete ale acestei personalităţi de statură 
universală, prezentând legăturile ei cu lumea animală, cu natura şi conturându-i 
efigia de creator de univers convergent. Portretul pe care l-a configurat Silvia 
Buţureanu, într-un larg spectru de nuanţe, s-a focalizat îndeosebi asupra aventurii 
interioare. Monografia în întregul ei pledează argumentat şi convingător că: "Nu 
există «mai multe Colette » — romanciera cuplului libertin, prietena naturii şi ani- 
malelor, memorialista indulgentă — cum susţine Maria Le Hardouin, ci o singură 
Colette, care străbate din unitatea intimă a operei. Toate cărțile sale nu formează, 

în ultimă instanţă, decât o carte, în care 
se conturează puternic portretul celei 
care le-a scris. Dacă în primele opere in- 
vestigaţia este spontană, experienţele ul- 
terioare îi adaugă sporuri de adâncime, 
demersul devine deliberat, intuiţia se 
transformă în reflecţie, autocunoaşterea 
este proiectată pe ecranul larg al condi- 
ției umane». 

Mijloacele şi limbajul critic din 
arsenalul cercetătoarei era sincron cu 
ceea ce se petrecea novator în câmpul 3 să 
criticii acelei vremi. De altfel Silvia Românii din afara graniţelor țării. 
Buţureanu a fost printre acei exegeţi ro- Istorie, cultură, spiritualitate. 
mâni care au luat în discuţie şi au fami- Volum coordonat de Iulian Pruteanu-Isăcescu 
liarizat cititorul român cu promotorii ii CE acidul nica 
curentelor cele mai noi ale domeniului. 
Este de notorietate un amplu excurs 
asupra poeticii lui Jan Starobinski, care 
este, remarcă Silvia Buţureanu, una 
a «privirii, «ochiul viu». Aceasta «tre- 
buie să surprindă, în cazul fiecărui scrii- 
tor studiat, mecanismul interior care, 
străbătând obstacolul, duce de la apa- 
renţă la esenţă». 

S-a petrecut spre stele un om din 
cei aleşi, cu un neadormit spirit critic, Anuarul Muzeului Literaturii Române Iași 
din care-şi trăgea, de bună seamă, firul cazi anl. IEI 

Ș e de Da zi a aşi, Junimea, 2010 

modestia sa proverbială. A săvârşit tot i 

ceea ce-a săvârşit smerit, cuviincios şi 
cu inima mereu deschisă către semeni. 
A ştiut să-i respecte şi să-i aşeze pe toți, 
pe care viaţa i-a scos în cale, la locul po- 
trivit şi meritat. E pilduitor pentru con- 
cepția sa despre viaţă modul în care şi-a 
modelat fiica, pe Rodica Dimitriu, cea 
care o continuă în Universitatea ieşeană 
cu o splendidă carieră la Catedra de 
Engleză. 

Astfel de făptuitori de bine, cu 
amiros de înţelepciune, sunt sortiți neui- 


- 
. 


Antologia laureaţilor 
953540 sac pete, d Dra £ Concursul Naţional de Proză „Mihai 
tării. Rămân în amintire cu reputaţia de Sadoveanu“, laşi, ediţia | 

CITESC, DECI EXIST 


Nicolae BUSUIOC 


A citi este probabil o formă de supravieţuire în spirit, nu numai impulsul 
care ne scoate dintr-o acută indiferenţă sau somnolenţă, este în acelaşi timp o 
formă de justificare intelectuală, trecând uneori de la discursul pronunţat de ora- 
litate la cel fixat pe hârtie. Subiectul asupra căruia se apleacă cititorul nu este atât 
de important sau în orice caz nu atât de vital cât ispita de a citi despre el. Luăm în 
calcul probabilitatea lecturii pentru că ea face parte, vrând — nevrând, din destinul 
omului, din acel prescris independent de voinţa lui. Şi nu în ultimul rând, lectura 
este o bună terapeutică pentru a rezista în faţa mediocrităţii care are tendinţa de a 
se extinde acaparator. Omul adună în timp ceva, adună o zestre care, cu şansă, se 
poate transforma ea însăşi în operă. Desigur, apare şi vulnerabilitatea ca parte a sta- 
tutului ontologic al individului. Poate fi un mare vulnerabil la alte ispite, viaţa e 
complexă. Dacă nu rămâne un ignorant şi insensibil, se va lăsa uşor „pradă” sub- 
tilităţii de a citi, chiar şi din inocenta curiozitate de a vedea cum funcţionează ex- 
pansiunea intelectuală. 

Atunci când nu avem încotro s-o luăm, spunem că alergăm în utopie sau în 
nostalgie, într-un timp visat sau într-un spaţiu exotic. Ne afundăm în lectură. 
Marii gâditori au ajuns, pe căi diferite, aproape unanim la ideea că existenţa noas- 
tră întreagă n-ar fi supravieţuit fără istoria trăită şi lăsată nouă mărturie în piatră, 
în hrisoave, cărţi şi mituri esenţiale. Nume de glorie precum Homer, Dante, 
Shakespeare, Goethe, Cervantes, Tolstoi, Eminescu, Hugo, Rilke, Whitman, 
Tagore ne subjugă magnific, iniţiindu-ne în marea literatură a lumii. Ne întoar- 
cem la literatură pentru că aici ne întâlnim cu reperele idealismului renascentist, 
reconfortant şi senin într-un timp grăbit şi bezmetic, aici poate o clipă de euforie 
se transfigurează în infinit, clipa în care mirarea însăşi naşte înțelepciune, precum 
sunetul fantastic din vibraţiile clopotului cu subtilă structură alchimică. Margue- 
rite Yourcenar remarcase la vremea ei golul imens ce apare ca o discontinuitate 
uneori dezagreabilă între epoci, sisteme, curente şi generaţii, fapt care a ridicat 
sentinţa până la rangul de principiu: mai mult decât un ideal etic, moartea este un 
ideal estetic. Dar acest lucru ne întoarce la modelul uman dintr-un trecut înde- 
părtat, ceea ce este cu neputinţă din moment ce azi nu se mai operează cu sacri- 

ficii, voințe, gânduri şi idealuri de tip cavaleresc sau trubaduresc, nici cu accep- 
tul semnelor relevante ale „decăderii” în ispite nobile. Contemporanii lui Pascal, 
clasicizanţii în genere, apoi romanticii au impus principii ţinând fie de cogitoul 
cartezian, fie de iluzia „rescrierii”. Contemporanii noştri, semioticienii sau poie- 
ticienii, reconstruiesc şi redefinesc statutul scriitorului în raport cu profilul epo- 
cii lor. Raporturi riguros studiate între personaje şi obiecte, între creator şi 
receptor, între scris şi citit — toate acestea solicită o foarte serioasă asimilare, li- 
teratura mergând până la a se confunda cu viaţa. Unii scriitori consideră impor- 
tant un text în relaţiile lui de intertextualitate, în determinările şi impulsurile care 
vor fi existând la apariţia lui. Literatura este însemnată pentru om în măsura în 
care ea l-a marcat, înlesnindu-i cunoaşterea şi autorevelarea, este importantă pen- 
tru că declanşează idei şi mecanisme care până la lectură erau doar în stare latentă. 
Apoi, şi nu în ultimul rând, textele literare invită cititorul la meditaţie, preluând 
din dilemele şi accentele autorului acele elemente şi nuanţe care-i corespund cel 
mai bine existenţei lui. Lectura s-a transformat într-un perpetuu subiect existen- 
țial. 

Se spune că în Evul Mediu cei care ştiau să citească nu erau condamnaţi la 
moarte, indiferent care ar fi fost motivul osândirii lor. Citesc, deci exist căpăta va- 
loare de viaţă şi de moarte, lectura devenea o veritabilă protecţie şi a existenţei fi- 
zice, cartea era dorinţa înfiorată şi vibrația spiritului, reprezenta ieşirea din 
nonexistenţă. Nu se cunosc prea multe amănunte din acea vreme privind subiec- 
tul, dar faptul că reflecţiile de toate tipurile (mai ales cele filosofice) au dăinuit, 
multe dintre ele sub vălul anonimatului, întăreşte orice presupunere cu trimitere 
la cititul cărților. Epocile următoare aveau să răspândească cu adevărat cartea în 
lume, consemnările care accentuau rolul cunoaşterii prin lecturi se înmulţeau. Pa- 
radoxal, odată cu sfârşitul Evului de mijloc se cam pune capăt privilegiului amin- 
tit. Pe la anul 1750, un Diderot este arestat pentru că a publicat opusculul 
„Scrisoare asupra celor orbi spre folosul celor ce văd”. Un exemplu din lanţul 
multelor jertfe întâmplate ulterior. Citesc, deci exist, dar nu mai suntem atât de si- 
guri de calitatea existenţială din zilele noastre. Cititul ca îndeletnicire de suflet şi 
minte se diluează văzând cu ochii. Presimţiri năvalnice şi nelinişti mistuitoare. 
Nu facem analize cu înverşunare şi dispreţ, nici judecăţi cu inclemenţă pentru că 
exigenţele ar putea să se revendice doar de la principii prea dure. Actualitatea sin- 
tagmei Citesc, deci exist ne duce cu gândul mai ales la ceea ce ar avea ca rezultat 
conversațiile purtate prevenitor şi amiabil, pentru că numai ele lasă teren favora- 
bil dialogului tolerant şi mişcării dezinvolte în lumea scrierilor. Seducţia cărții va 
rămâne totuşi precum speranţa la care nu renunţă nimeni. 

VICTOR ION POPA 
ÎN CORESPONDENȚĂ 


Dumitru IVĂNESCU 


Remarcabil prin activitatea sa multilaterală, desfăşurată în perioada inter- 
belică, de publicist, poet, pictor scenograf, director de scenă, dramaturg, roman- 
cier, nuvelist, profesor la Conservatorul din Bucureşti şi animator al teatrului de 
masă, Victor lon Popa a rămas pentru cei care l-au cunoscut omul de o energie fără 
seamă a cărui principală calitate era, după cum bine observa unul din contempo- 
ranii săi, aceea de a avea „o mie de calități”. Câte ceva despre preocupările sale 
atât de diverse vorbesc şi scrisorile inedite pe care le reproducem mai jos, adre- 
sate de către autorul lui Tache, lanke şi Cadâr inginerului P. Vasiliu din Huşi, 
frate cu Aurel Vasiliu, acesta din urmă cunoscut mai ales pentru studiile sale de is- 
torie literară dedicate lui Mihai Eminescu. 

Prima dintre scrisori şi cea mai interesantă dintre cele de faţă, trimisă în pri- 
măvara anului 1935, — rândurile lui Victor lon Popa nepurtând nici o dată, anul 
1935 fiind trecut pe scrisoare de către destinatar, ca de altfel şi la celelalte două, 
ambele din 1936, — e o mică mostră de ceea ce era în stare acest om: „teatru, tur- 
nee, cărţi de scris, expoziții de întocmit şi de desfăcut”, după propria-i mărturisire. 
Purtând o doză de ironie tandră, scrisoarea e sincera mărturisire despre viaţa co- 
tidiană a scriitorului. Ca fapt de istorie literară, anii 1935-1936 ai corespondenţei 
de faţă coincid cu scrierea piesei de teatru Răzbunarea sufleorului, oferită ulte- 
rior Teatrului Naţional din Iaşi şi susţinută în Comitetul de lectură al respectivei 
instituţii de către un alt om de teatru, Sandu Tleajen. În finalul referatului făcut cu 
acest prilej, Tleajen afirma următoarele: „Prin meşteşugul stăpânit de autor cu o 
rară măiestrie, prin ţinuta literară plină de culoare şi vioiciune, prin conflictul pu- 
ternic urmărit în ascensiune al fiecărui act şi, mai ales, prin vigoarea cu care au- 
torul a reuşit să smulgă un subiect de adâncă semnificaţie umană din mediul 
actoricesc destul de des exploatat, piesa Răzbunarea sufleorului merită să fie re- 
prezentată. Prin această lucrare dramatică Teatrul Naţional din laşi va adăuga 
victoriilor sale de până azi încă o biruinţă autentică de artă teatrală cu o piesă 
romanească” (ANI, Teatrul Naţional Iaşi, dosar 830, f. 36). Spectacolul de pre- 
mieră a piesei Răzbunarea sufleorului a avut loc la Iaşi, în ziua de 11 martie 
1937, în regia lui G. M. Zamfirescu, decoruri Th. Kiriacoff. Dintre interpreţi n-au 
lipsit Cezar Rovinţescu, Margareta Baciu, Bruno Braesky, Şt. Ciubotăraşu, Remus 
Ionașcu, C. Sava, Gh. Popovici etc. 

Celelalte scrisori, existente, ca şi prima, în Colecţia Documente a Arhive- 
lor Naţionale Iaşi, emise un an mai târziu, oferă unele informaţii despre intenţiile 


lui V. |. Popa de a reabilita casa părintească de la Dodeşti. 
= 61 Sai 

1 
Dragii noştri, 


Îngăduiţi-ne familiaritatea acestei titulaturi — singura pe care o găsim mai 
ritmată şi mai rimată cu aceea ce păstrăm în inima noastră din foarte repede — tre- 
cătoarele clipe ale ceasurilor petrecute în Huşi. 

Şi dacă ne îngăduiți familiaritatea asta, trebuie să ne îngăduiți şi amarnica 
imputare că n-aţi mai dat pe la noi, deşi am auzit că aţi fost prin Bucureşti şi to- 
odată să ne daţi voie a mărturisi că ne copleşim şi noi de mustrări, că v-am lăsat 
atâta vreme fără veşti. 

Adevărul e însă că amândoi — soaţă şi soț — am fost într-atât de mult co- 
pleşiți de treburi: teatru, turnee, cărți de scris, expoziţii de întocmit şi de desfă- 
cut, încât noţiunile de timp s-au făcut praf. Şi ca o dovadă, iată. Scriem acum şi 
parcă nu ne-am văzut de câteva zile, iar nu de şase luni, ori Dumnezeu mai ştie 
câte sunt. 

Asta ne-ar da dreptul să o facem pe nevinovaţii, dar n-o să întrebuințăm 
argumentul ci o să ne cerem frumos iertare pentru nepromptitudine şi o să recu- 
noaştem că s-ar fi cuvenit s-o avem. 

În sfârşit, după ce protocolul e împlinit — uf! — iată-ne la pas egal cum se 
zice în aviaţie şi gata să schimbăm mingile prieteniei cu aceeaşi elasticitate pe 
care o dă neprihănirea. 

Prima minge salută şi întreabă despre sănătate, voe bună şi ocupații. 

A doua dă veşti că domnul Victor lon Popa după ce a ajuns în Bucureşti la 
1 octombrie, a intrat imediat pe şantier lucrând din zori până în miezul zilei şi 
după un ceas până în miezul nopții la Expoziţia Echipelor (cred că ați primit car- 
tea — catalog). 

Asta a ținut până pe 9 decembrie, când domnul Victor lon Popa, amintindu- 
şi că două luni de zile a lucrat în frig, în hardughii goale fără foc dar cu ciment 
pe jos, a lăsat grija suferințelor eventuale la un fir alb din trupul său, care se nu- 
meşte nervul sciatic. Acest nerv şi-a luat sarcina în serios şi l-a trântit la pat pe 
susnumitul domn, aşa încât l-a prins Crăciunul în bandaje, salicilat, diplosal, gar- 
dau, sloan  liviment şi alte otrăvuri de felul acestora. 

Dar abia a făcut sforțarea să se înzdrăvenească şi îndată un editor nemi- 
los i-a adus aminte că-i datoreşte un roman de vre-o doi ani (luase un acont bun 
atunci d. Victor lon Popa!). Deci sus numitul a pornit să scrie şi a scris cât a putut 
până la 17 ianuar când a trebuit să plece cu iubita-i soaţă în turneu (25 de zile) 
în țară, când n-a făcut decât nervi şi nu s-a ales decât cu vre-o 40 de cărți citite, 
el care trebuia să termine pe acea „una ” pe care o începuse. 

S-a întors acasă şi a isprăvit cartea pe la 18-19 februar. Apoi l-a prins 

„Luna Bucureştilor ” (e secretarul general al Comitetului, vezi Doamne!) şi de-o 
săptămână încoace l-a prins şi o gripă. 

Astăzi însă s-a sculat din pat şi e vesel. Dovadă e chiar scrisoarea asta ză- 
păcită care miroase întocmai ca ploaia de afară: a primăvară, a negrijă şi a gu- 
turai! Pasămite d. Victor lon Popa a început să prindă grai de când i-a dat voie 
doctorul să mănânce supe false şi macaroane adevărate (ceea ce nu-i o apreciere 
Sau un diagnostic asupra conflictului italo-abisinian ci pur şi simplu dietă medi- 
cală). 

Dar dacă părăsim câmpul destul de trist al amintirilor neplăcute şi pornim 
spre un viitor, care, forțamente e roz şi primăvăratic, şi doamna şi domnul n-au 
decât nădejdi frumoase şi visuri trandafirii. 

Dar fiind că nu poţi face planuri de viitor fără să nu te razimi pe datele tre- 
cutului, am început a culege amintirile clipelor petrecute în tihna orășelului dum- 
neavoastră mititel, dar bucşit de copaci, oameni inimoşi, ...(Text ilizibil, circa 
patru cuvinte, n.m D.].). 

Ba nu zău, nu vi-i păcat să strângeți atâta linişte sănătoasă, atâta aer curat 
şi atâta tihnă şi să n-o daţi şi altora măcar în firimituri? Noi v-am da bucuroşi din 
canonul şi zdruncinul nostru sleitor, dar ne sunteţi prea dragi să vă osândim la su- 
ferinţele noastre. 

Care e atunci morala? Credem că una singură. Scrieţi-ne două rânduri şi 
nu ne mai ocoliţi niciodată pentru că, — pe Dumnezeu! — de se mai întâmplă pozna 
asta, dăm foc Huşului şi ne bucurăm privindu-l de sus, de la Dobrina, cum se bu- 
cura Neron privind Roma... 

Și acum sărutări, sărutări de mâini şi salutări (împărţiţi-le care cum se 
cuvin) de la Maria Mohor şi Victor lon Popa. 


2 
Scumpe prietene, 


Duminică 5 iulie sosesc la Dodeşti cu echipa regală, pentru cele trei luni de 
lucru. Dacă-ţi pot cere — şi aş face-o cu toată stăruința — sacrificiul să dai o goană 
până acolo, ca să ne vedem şi să stabilim un program de lucru, îngădue-mi s-o fac 
fără să fiu ameninţat de remuşcări că te fur tihnei duminicale sau altor treburi mai 
de seamă. De poţi, pune-l la acelaş canon şi pe bunul, pe simpaticul nostru medic 
primar, dr. Theodoru, căruia nu-i scriu fiindcă nu ştiu cum să îndrept scrisoarea 
ca să nu încurce drumul spre celălalt dr. Theodoru, pare-mi-se şi acela medic şi 


la fel de primar... 

Deci, nădăjduind că ne vom 
vedea duminică, pentru că anul acesta 
eu nu voi mai sta într-una la Dodeşti, 
ci voi veni doar din când în când — şi 
datele nu le ştiu, ele depinzând de as- 
primea treburilor mele în Bucureşti — 
te rog să transmiţi doamnei omagiile 
mele şi calde salutări ale doamnei 
mele, iar dumneata primeşte de la fie- 
care din noi strângerea de mână pe 
care o chezăşueşte neclintita noastră 
prietenie. 


Victor lon Popa 


3 


Scumpe domnule inginer şi 
scumpă rudă 


Își trimit oamenii cu căruțele pen- 
tru adusul... lăzii cu cue şi a lemnaru- 
lui. Totodată te rog din inimă să intervii 
şi mata pe lângă prietenul Enciu ca să 
aranjeze cum crede de cuviinţă pentru 
ca să ni se dea de la Bulboaca sau Chiţ- 
cani cei 12 piloţi de 9-10 metri pentru 
aşezarea picioarelor, fiindcă lemnele pe 
care le avem aici nu sunt bune — aşa 
spune picherul. Lemnarul s-ar duce de 
aici să şi le aleagă singur. Eu încep 
mâine dimineaţă dărâmarea podurilor. 
Cu cele mai calde mulțumiri şi o strân- 


gere de mână absolut familiară. 


Victor lon Popa 

Adrian MICHIDUȚŢĂ, Viorel BURLACU (coord.) 
Ştefan Zeletin - Un romantic al filosofiei româneşti 
Tecuci, Editura Centrului Cultural „Dunărea de 
Jos “ Galaţi, 2010 


Adrian Michiduţă 
Viorel! Burlacu 


VASILE PÂRVAN 
ISTORIOSOF 


Adrain MICHIDUȚĂ, Viorel BURLACU (coord.) 
Vasile Pârvan istoriosof 
Tecuci, Editura Centrului Cultural „Dunărea 
de Jos “ Galați, 2009 


ls OA genu 


tatonia Gândadului 


Un om pentru istoria Bârladului 
Bârlad, Fundaţia Culturală „Dr. Constantin 
Teodorescu “, 2010 


UN DESTIN POETIC 


Carmelia LEONTE 


Uneori mintea o ia înaintea privirii şi 
ANA BLANDIANA creează forme sau cuvinte care nu există acolo 
unde credem că le vedem. Mi s-a întâmplat acest 
fenomen când am citit titlul noii cărți de poeme 
semnate de Ana Blandiana: Patria mea 44 , Hu- 
manitas, 2010. De fiecare dată am citit Sufletul 
meu A4 şi aveam impresia că aşa se intitulează 
cartea. Am început să scriu despre ea, despre sim- 
bolistica sufletului în format A4, cum mi-o expli- 
cam eu, să perorez pe seama metaforei şi a 
îndrăznelii de a-ţi prinde sufletul în acest format, 
când, spre uimirea mea, aruncând încă o privire 
întâmplătoare pe copertă, pentru a nu ştiu câta 
oară, am văzut în sfârşit titlul corect. Imediat am 
pus punct acelor rânduri unde demonstram cum 
se poate cuibări sufletul în interiorul unei pagini, 
ca într-o placentă albă din care se va naşte. 

Patria, care va să zică. Asta e cu totul altceva. Sau poate că nu? Oricum Ana 
Blandiana scrie despre sufletul ei, cel vegheat de îngeri, ca despre singura patrie 
în care se poate odihni şi în oglindirea căreia se poate recunoaşte. 

Hazardul sau poate Dumnezeul lecturilor a făcut să citesc în acelaşi timp cu- 
legerea de eseuri Cuplul de Suzanne Lilar. Mi-am amintit astfel de reproşurile pe 
care Aristotel i le-a adus lui Platon, privind „separarea” spiritului de trup. De fapt, 
arată Suzanne Lilar, dualismul platonician nu este o opoziţie între două lumi, ci 
între două ordini sau două planuri de viaţă al căror conflict îl trăim noi înşine. 
Amintesc toate astea pentru că, deşi Ana Blandiana îl evocă pe Plotin, e mai bine 
să ne întoarcem la Platon pentru a observa conflictul dintre spiritul care vrea să 
învingă şi trupul care învaţă să moară. Un asemenea conflict, trăit pe cont propriu 
de fiecare dintre noi, ajunge să pervertească înţelegerea lucrurilor. Poeta deplânge 
rigidizarea existenţei umane, dedublarea schizoidă a sensurilor profunde. Princi- 
piile sunt întotdeuna gemene şi vrăjmaşe. De pildă, virtutea purificatoare a lumi- 
nii nu exclude soarele negru al poeziei, în umbra căruia sentimentul poetic devine 
contradictoriu şi enigmatic. Îmbătrînirea lumii, deşi ar trebui să aducă un plus de 


Ca 

înţelepciune, se traduce mai ales printr-o carenţă de libertate. Aceste „principii” 
sau idei fundamentale, pe care se sprijină creaţia, ies la suprafaţa existenţei, capătă 
forme concrete, inepuizabile şi respingătoare. Una dintre ele este moartea, mani- 
pulare supremă în scena vieţii. O alta este mecanica perfectă a naturii, percepută 
drept supremă cruzime. Este o mecanică de ceas deşteptător care în mod contra- 
dictoriu induce somnul (inconştienţa). Însă poeta a schimbat liniştea... expresio- 
nistă şi somnia lui Blaga pe revolta lui Arghezi. Ea are nevoie de claritate ca de 
aer şi încearcă, pentru o limpezire a situaţiei, să treacă metafizica prin filtrul ra- 
ţiunii. Poezia devine o judecată de apoi cu semn schimbat, în care divinitatea este 
somată să răspundă unor acuzaţii grave: „Dumnezeu care i-ai învăţat pe fiecare al- 
tceva/ Şi ştii dinainte tot ce i se va întâmpla fiecăruia,/ Aş da orice să înţeleg ce-ai 
simţit/ Când ai stabilit proporţiile/ Otrăvurilor, culorilor, parfumurilor,/ Când ai 
aşezat într-un cioc cântecul/ Şi în altul croncănitul,/ Şi-ntr-un suflet crima şi în 
altul extazul,/ Aş da orice, mai ales, să ştiu/ Dacă ai avut remuşcări/ Că pe unii i-ai 
făcut victime şi pe alţii călăi,/ Egal de vinovat faţă de toţi/ Pentru că pe toţi i-ai pus/ 
În faţa faptului împlinit./ Dumnezeu al vinovăţiei de a fi hotărât singur/ Raportul 
dintre bine şi rău,/ Balanța menţinută cu greu în echilibru/ De trupul însângerat/ 
Al fiului care nu-ţi seamănă” (Rugăciune). Dar a încerca să supui transcendenţa 
legilor empirice nu poate constitui decât o nouă sursă de suferinţă. Faimosul stri- 
găt arghezian „Vreau să te pipăi şi să urlu: Este!” deschide un drum înfundat. Pen- 
tru că, în mod evident, convingerea interioară, Împărăţia cerurilor nu pot fi pipăite. 
(Veţi spune: Dar Apostolul Toma cum a făcut asta? El a avut şansa lui în istorie, 
unică şi irepetabilă.) 

Ana Blandiana, în schimb, pipăie vinovăția lui Dumnezeu, cel care, în loc 
să ne ofere câte o doză homeopatică de moarte pentru a ne vindeca (sau pentru a 
deveni conştienţi de posibila noastră nemurire), ne aruncă într-un crâncen specta- 
col al cruzimii, ca într-o groapă cu lei: „, Mai nevinovată, dar nu nevinovată/ În 
acest univers în care/ Înseşi legile firii hotărăsc/ Cine trebuie să ucidă pe cine./ Şi 
cel ce ucide mai mult este rege: Cu ce admiraţie este filmat/ Leul placid şi feroce 
sfârtecând căprioara,/ lar eu, închizând ochii sau televizorul,/ Am senzaţia că par- 
ticip la crimă mai puţin,/ Deşi ştiu că-n opaițul vieţii/ Trebuie pus mereu sânge,/ 
Sângele altuia.// (...) Mai nevinovată, dar nu nevinovată,/ Totuşi mai nevinovată 
decât tine,/ Autorul acestei perfecțiuni fără milă,/ Care ai hotărât totul/ Şi apoi 
m-ai învăţat să întorc şi celălalt obraz” (Animal Planet). Din raţiuni estetice şi de 
persuasiune mesajul cristic este răstălmăcit. Desigur, nu e vorba de a ne umili şi 
mai mult, ci de a nu răspunde la rău prin rău, de a depăşi legea talionului. În felul 
acesta deja nu mai suntem coparticipanţi la crimă. 

Ana Blandiana foloseşte poezia ca instrument de îndreptare a destinului. 
Dar uitându-se în jur nu poate să nu observe ineficienţa instrumentului ales. Gloa- 
tele tropăie la fel de sfidător, corbul croncăne întotdeauna sinistru, materia se dis- 

truge şi, odată cu ea, civilizațiile. Poeta 
surprinde o solemnitate în mişcare, dar 
aceasta nu poate fi ţinută pe loc, ci intră 
rapid în disoluţie. Nu se supune simţu- 
lui tactil. Tristeţea (rilkeeană) provenită 
din conştiinţa limitării nu poate fi su- 
plinită prin nimic. Acordurile diafane 
ale harfei rănite tremură pe suprafața 
universului, ea însăşi zgrunţuroasă. 
Materia este agresivă: taie, zgârie, ră- 
neşte. Şi apoi... dispare! Supremă con- 
tradicţie, concretul însuşi nu este 
consecvent cu sine pentru că, iată, nici 
măcar materia nu rămâne sub incidenţa 
pipăibilului. Poeta este tracasată de 
formele aerului care îi distorsionează 
înaintarea prin lume, desfoliind-o trep- 
tat. Această inconsistenţă a materiei, a 
vieţii, a vârstelor răneşte prin ne- 
dreapta ei emfază. Inconsistenţa se 
umflă pe suprafaţa lucrurilor, cu pre- 
tenţii dictatoriale. Ea nu poate fi con- 
tracarată nici măcar de sugestia 
(baudelairiană a) frumosului ca expre- 
sie a stingerii. Nimic nu o învinge. 
Poate doar... nevinovăția? Dar unde să 
o găsim? În neştiință? Un asemenea 
răspuns este nemulţumitor pentru ci- 
neva care visează la împăcarea dintre 
spirit şi materie. Materia însăşi ar tre- 
bui să ştie, nicidecum spiritul să ig- 
nore. Conflictul poate fi depăşit prin 
convertire. Dar misterele sângelui duc 
dincolo de pragul memoriei, însă ni- 
ciodată pe culmea extazului unificator. 
Şi atunci? Rămâne în picioare miraco- 
lul constituirii, din toate aceste neşanse 
şi frumuseți, a unui destin exemplar. 
Un destin poetic. 


ENTRI NOI 


Adela POPESCU 
Între noi - timpul / Entre nous - le temps. 
99 poeme / 99 poemes. 
Traduit du roumain par 
Claudia Dumitriu et Zaharia Macovei 
Bucureşti, Anima, 2010 


= 
e 
p=] 
(TI) 
ui 
(3 
= 
[iri 
[&] 
= 
2 
| 
a!: 
po | 
ii 


Vasile TĂRÂŢEANU 
Eu sunt cel ce sunt. Poeme. 
Traducător: Vitali Kolodii 
Cernăuţi, editura „Alexandru cel Bun “, 2010 


Doina CETEA 
lerboaia. Proză scurtă. 
Cluj-Napoca, Dacia XXI, 2010 

CONSTRUCȚII IDEATICE 
EMBRIONARE 


loan RĂDUCEA 


Volumul lui Andrei Pleşu Vote, stări, zile. 1968 
- 2009 adaugă compartimentului de bază, intitulat 
identic, alte două fragmente, cu subtitlurile „Texte co- 
mentate” şi „Anexe”, neobişnuită instituţionalizare a 
reflexului, de tip clasic, de a comenta pasajul care se 
vădeşte interesant. Autorul a simţit nevoia să des- 
prindă două fragmente din opera lui Emil Cioran, să 
le citeze şi să le gloseze, pe rînd. Mai ales de la cita- 
tul „indiferența şade bine bătrîneţii” se obţin, pe trei 
paragrafe numerotate, observaţii la rîndul lor citabile, 
precum „e bine să îmbătrîneşti din vreme” (celălalt 
citat este despre independenţa spiritului). Totuşi, ca- 
pitolul „Texte comentate” se face ridicol prin scur- 
time, doar 4% pagini, utile mai mult să semnaleze ideea resuscitării marginaliilor 
la opere consacrate. 

„Anexele”, care cuprind două tipuri de „recitiri” (Nichita Stănescu for- 
mula mai bine, Cartea de recitire), consemnează pasul anterior, al depozitării tex- 
telor decupate, constînd într-un colaj de citate captive, plăcute autorului, poate şi 
prin eterogenitatea lor, de la Avva Agathon (în Pateric) la Delavrancea orator sau 
Eminescu publicist. Ele nu sînt defel interpretate, în afară de comentariul impli- 
cit presupus de selectarea lor, însă un intertitlu mărturiseşte intenţia educativă: 
„Mică antologie pentru vremuri de tranziţie” Q5 p.). 

Asemenea volute finale sînt utile descifrării textului central, o variantă de 
jurnal al tensiunii spiritului, organizat cronologic, cu intermitențe, care trece cu 
abilitate peste marile momente ale vieţii şi carierei, cele mai multe eludate fie şi 
în aluzii. Andrei Pleşu iese a doua oară în faţa publicului cu notații jurnaliere, căci 
fragmentarismul este principiul de discurs potrivit, de vreme ce gîndim intermi- 
tent şi numai asemenea notații respectă procedura intimă a gîndirii. Faţă de Jur- 
nalul de la Tescani (1993; ed. a II-a, 1995) ideea nu pare să se fi schimbat, dar s-a 
cîştigat o arie tematică mai largă şi o perspectivă de bildungsroman. 


ProEuropeana Clubul cărții digitale 


Prima însemnare este de la 19 ani, datată 1 ianuarie 1968 (autorul s-a năs- 
cut la 23 august 1948), fixînd tema riscului intelectualităţii: „un păgubos joc dublu: 
să trăieşti şi să te analizezi în acelaşi timp” (p. 11). Curînd, tînărul reflexiv este ab- 
sorbit de tematica religioasă, e gata „să se convertească”, obţinînd şi cîte o imagine 
memorabilă: „Efectul palpabil al slujbei: oamenii devin lumînări” (p. 13). Ten- 


dinţa de platitudine a retoricilor divergente, reunite sub acelaşi semn, se dimi- 
nuează prin detaşarea cîtorva preferinţe. Autorul se eschivează de la jurnalul 
existenţial, preferă construcția aforistică, pe teme elevate. Din viaţa cotidiană ni 
se oferă concluziile unor stări nedetaliate, ajungîndu-se la o mecanică a extrage- 
rii de sensuri generale, uneori cu efect rizibil: după aşteptarea (zadarnică) a două 
domnişoare (la 3 iunie 1969, „„marţi”), grava concluzie că aşteptarea unei femei 
care întîrzie „e ocupaţia «destinală» a masculinităţii“! Notaţia s-a făcut la 21 de 
ani, e de sperat că a fost păstrată din amuzament. 

Paginile sînt, de la început, pline de citate, destule momente fiind con- 
semnate exclusiv prin excerpte din varii surse, ca mod de a schiţa evoluţia spiri- 
tuală, astfel că plăcerea lecturii depinde de şansa pe care o avem să ne potrivim cu 
gusturile lectorului din text. Nici autorul nu e prea sigur de el şi merge cu însem- 
nările la C. Noica, să fie verificat. 1 se reproşează tocmai excesiva siguranţă a no- 
tației. După cîteva săptămîni, primul an autoficțional se încheie frumos, în ajun de 
Crăciun: „Marţi, 24 decembrie: Singurătatea adevărată... aceea din care nici reu- 
şita nu te poate scoate.” 

Actul de raportare la propria fenomenalitate a unei personalităţi este miza 
unui asemenea text şi ea este cu atît mai atractivă cu cît manifestă oscilaţii în ti- 
purile de discurs utilizate, inovînd semnificativ în cîmpul notaţiei biografice. Cu 
tot fragmentarismul, farmecul variaţiei stilistice se păstrează, ajungîndu-se la enu- 
merarea numirilor populare ale ciupercilor: „trufa, zbîrciogul, creasta cocoşu- 
lui...”, ca probă de baroc românesc; la metaforă — pe pajişte, femeile în rochii sînt 
„mâînăstiri la şes” (p. 26); la poem chiar, „turnat vertiginos”, „în cheie vag supra- 
realistă”, după cum se cenzurează, inoportun, inspiratul. De altminteri, această 
cenzură, care îl va fixa în cele din urmă în limitele stilului eseistic (uneori) stră- 
lucitor, singur şi-o reproşează, cîţiva ani mai tîrziu — p. 42: „Nimic clar, nimic 
adînc, nimic eficace. Mereu aceeaşi bilbiială plină de morgă”. Unele notații con- 
stituie mai curînd microeseuri de substanţă, pe teme precum modernitatea curen- 
telor politice, şansele investigaţiei ştiinţifice, asceza, ieşirea din timp, diferenţa 
preot/teolog... Toate se dovedesc a fi doar moduri embrionare de a consuma vir- 
tualele vaste construcţii ideatice pe care le-ar fi deschis temele respective. 

În ceea ce priveşte condamnatul poem, el se încheie cu distihul „Cine-i 

contra nu-i creştin, /Ba eu sînt că mă abţin”, indicînd, în afara pasagerei libertăţi 
suprarealiste, o constantă a volumului şi poate cea mai semnificativă preocupare 
a scriitorului, cea de reintegrare a sfințeniei în intelectualitate (a elaborat, în acest 
sens, şi un tratat, Despre îngeri). Pentru lărgirea suprafeţei spirituale creştine sînt 
adunate cu bucurie multe citate, care vor accentua, desigur, exilul interior al tînă- 


rului, mai ales în anii comunismului. 

Previzibile, prin specialitatea urmată (istoria artei), erau notaţiile de este- 
tică vizuală — la H. Bosch, excelent şi ca formulare: „luxuria imaginii e mai ispi- 
titoare decît luxuria cărnii” (p. 57). Efectul maxim se obţine dacă trăirile estetice 
sînt suprapuse pe cotidian. Două pagini de coşmaresc urban în Țara Bascilor, la 
Bilbao, „abces dentar” în care „te dizolvi” se încheie antifrastic: „Aici, la Bilbao, 
s-a născut Unamuno” (p. 59). După o vreme, sensul van al erudiţiei este detectat 
şi pagina începe să fie dominată de relaţii despre maestru, Constantin Noica, şi des- 
pre cercul său, prin aceasta conturîndu-se valoarea de document istorico-literar a 
cărții. 

Cele mai coerente însemnări de după 1989 nu sînt pe teme politice, deşi 
naratorul a ajuns şi ministru, ci despre transcendent, acum din perspectivă matură 
(mai ales după şansa unor convorbiri cu părintele Galeriu). Pe baza unei catehi- 
zări suficient de clare pentru a nu mai suprapune religiozitatea cu mistica culturii 
(cazul curent printre intelectuali, pînă azi) se schiţează soluţii filozofice, lingvis- 
tice etc. din punctul de vedere al credinţei. Calitățile stilistice merg pînă la agrea- 
bile inovaţii şi, denunţîndu-se erorile Cercului de la Viena, se reţine „febrilitatea 
comatoasă a inteligenţei”, faţă de „viaţa reală a spiritului”, pe care tot Patericul o 
cuprinde mai bine. La un alt Crăciun, mai recent, cuvintele sînt majestuoase: e 
„sărbătoarea unei invazii. Cerul ia cu asalt pămîntul... Cuvîntul ia cu asalt carnea” 
etc. (p. 171). 

Apărată cu tenacitate de-a lungul anilor, libertatea spirituală a autorului ve- 
rifică o axiologie clară, creştină, cultivată în spirit clasic. În aceste condiţii n-ar tre- 
bui să pară surprinzătoare uşurinţa cu care este identificat riscul major al 
ciberneticii, asociată de obicei cu nenumărați termeni pozitivi. Într-o însemnare din 
anul 2006, ea este percepută ca „experienţă a dependenţei”, „fără precedent”, vir- 
tual transformabilă în „terorism soft”. Fie şi printr-o singură remarcă de acest gen, 
volumul face ca funcţia socială a intelectualului să fie suficient demonstrată. Fap- 
tul că spectacolul funcționalităţii sale stă pe arta varierii biografemelor a fost de- 
monstrat pe note, stări, zile. 


” Andrei Pleşu, Note, stări, zile. 1968 — 2009. Bucureşti, Editura Humanitas, 2010. 

CONFESIUNI POLEMICE 


Vasile IANCU 


„Am spus deseori că îmi măsor viața în cărţi şi 
nu în ani” — aşa îşi începe confesiunile lucide, dar şi 
Augustin Buzura | | polemice — fireşte, şi subiecte pe frecvente pagini, 
| | doar oameni cu suflet suntem — scriitorul şi publicis- 
cai | | tul Augustin Buzura, în volumul A răi, a scrie, edi- 
QC TRAI, | | ţie îngrijită de Angela Martin (Limes, Cluj-Napoca, 

c 2009). Am citat din prefaţa-mărturie „De la un zid la 
Q SCRIE | altul”. Prozatorul de forță artistică indubitabilă, pro- 
bată în atâtea romane de referinţă în literatura română 
contemporană, se simte peste tot. Şi omul sincer care 
este Augustin Buzura, pe alocuri, cu un umor ardele- 
nesc de cea mai bună calitate. Dar nota dominantă a 
scrisului, a destăinuirilor sale (implicit, în interviuri 
publice) este, cum ştim, seriozitatea judecăților de va- 
loare. Emoţionant şi pentru noi, cititorii — darmite pentru scriitor, cunoscut în toată pă- 
tura cititorilor de literatură bună din România comunistă „atâta câtă era această pătură, 
mult mai subţire după 1989 —, este un episod, între destule momente tulburătoare trăite 
de Augustin Buzura care nu spera „nici măcar o clipă că pe parcursul vieţii” (sale) va 
avea şansa să asiste la căderea comunismului. lată-l: „Abia întors acasă (de la Bucu- 
reşti la Cluj — n.a.), m-am pomenit chemat la poartă de o tânără care mi s-a adresat 
pe un ton cum nu se poate mai firesc, de parcă ne-am fi ştiut dintotdeauna: «Domnule 
Buzura, noi vom ieşi în stradă. Am venit să ştiţi şi dumneavoastră». Lucra la o fabrică 
de confecţii, după cum aveam să aflu mult mai târziu şi gestul ei de mare încredere mi-a 
răsplătit toate neliniştile îndurate din cauza urmăririlor şi confruntărilor cu cenzu- 
rile, toate eforturile de a spune adevărul, de a nu mă preda”. Şi mai spune ceva foarte 
evident acest episod petrecut în zilele revoluţiei de la Timişoara, după ce prozatorul 
primise veste — şi chiar zgomotul focurilor de armă, prin receptorul telefonului — de 
la Cornel Ungureanu, criticul şi istoricul literar, „prietenul de cursă lungă”. Spune că 
Augustin Buzura era — este — o personalitate cunoscută şi respectată în oraşul vieţui- 
rii sale, ani mulţi, unde şi-a scris cele mai multe şi importante cărți ale sale. Aici, în 
această prefaţă, care sintetizează gândurile, opiniile, opţiunile, proiectele exprimate în 
tot volumul, îşi dezvăluie şi dezamăgirile postdecembriste: lipsa de idei, de proiecte 

a intelectualilor (oare se include şi pe sine?), foşti turnători ai Securităţii şi zeloşi 
scribi/ cântăreţi ai cuplului Ceauşescu au devenit, brusc, după evenimentele din de- 
cembrie 1989, mari luptători pentru democraţie, cu o indecenţă pe cât de suspectă, pe 
atât de reprobabilă, neplăcuta experienţă provocată odată cu întemeierea Fundaţiei 
Culturale Române (devenită Institutul Cultural Român, care „s-a debarasat de tot ce 
s-a construit vreme de cincisprezece ani”), semne îngrijorătoare că ne-am putea în- 
toarce la ceauşism fără Ceauşescu etc. Totuşi, ne întrebăm: aceeaşi teamă l-a încercat 
şi în timpul regimului Iliescu, atunci când minerilor care terorizaseră capitala li se 
mulțumea ca unor tovarăşi de nădejde?! 

O interesantă, revelatoare convorbire a scriitorului Augustin Buzura cu fosta 
cercetătoare de la o secţie specializată a postului de radio „Europa liberă”, Crisula 
Ştefănescu, convorbire care a avut loc la Miinchen, în perioada octombrie-decembrie 
1989. Între multe date privitoare la biografia scriitorului, mustind de secvenţe me- 
morabile, de sumar, dar autentic Bildungsroman, aflăm — deloc surprinşi, dimpotrivă 
— că modelul intelectual, modelul de muncă scriitoricească, pentru ardeleanul Augus- 
tin Buzura a fost şi, probabil, mai este Liviu Rebreanu, iar opera, de o perfecţiune ab- 
solută, rămâne aceea semnată de Shakespeare. Apropo de erorile, impardonabile, 
totuşi, ale unor critici: „În privința celor două volume de început, criticii făceau tri- 
miteri la scriitori pe care nu-i citisem. Eram foarte în urmă, cum ţi-am spus, cu lec- 
turile”. Povesteşte, apoi, cum s-au născut romanele Absenţii, Feţele tăcerii, Refugii, 
Orgolii, Drumul cenuşii, care au fost relaţiile cu Marin Preda, cu Adrian Păunescu, 
cu Ana Blandiana şi Romulus Rusan, cum decurgeau discuţiile — tensionate — cu cen- 
zorii, cu unii critici şi cu alţi scriitori, despre libertate şi dictatură, despre literatura 
română contemporană, despre lecţiile istoriei etc. Lucidă şi dreaptă judecată are ro- 
mancierul (şi publicistul) Augustin Buzura atunci când în discuţie este adusă poziţia/ 
atitudinea Occidentului faţă de România şi valorile ei: „Un mare poet al nostru, vor- 
besc de Nichita Stănescu, a trăit când România era «cea mai», cea mai independentă, 
cea mai... şi cea mai... De ce nu l-a băgat nimeni în seamă? N-a fost mare? Este vina 
României că nu l-a afirmat. Dar, oare, nu şi a celor ce nu s-au uitat nici măcar din gre- 
şeală în ograda noastră? Este lovit un negru în Africa de Sud şi, pe bună dreptate, 
toată lumea îl plânge pe bietul nenorocit! Eşuează pe plajă o balenă şi iarăşi: trage- 
die universală. Dar se întâmplă ceva în Europa cu douăzeci şi trei de milioane de oa- 
meni, ca să nu mai pun la socoteală şi milioanele vecinilor, şi prea puţini sunt dispuşi 
să vadă ce se petrece în realitate, nu în aparenţă”. Generosul Augustin Buzura, dar şi 
intelectualul care ştie să preţuiască valorile breslei, crede că „nu văd de ce Marin 
Preda ar fi mai prejos decăt unii dintre cei care au luat premiul” (Nobel), îşi mani- 
festă „toată admirația pentru Dinescu”, acordând faimosul interviu într-o publicaţie 
franceză, în plină dictatură ceauşistă. 

Şi un adevăr valabil şi acum, la 21 de ani de la rostirea lui (cu tristeţe): „Ceea 
ce este foarte rău la noi, de pildă, că reapar teoriile cu cartea «pe înțelesul oameni- 

lor» şi alte teorii, cu substrat politic, îşi găseşte echivalent şi aici (în Occident — n.m. 
— V..), într-o serie de teorii altfel formulate, dar cu acelaşi înţeles. Ceea ce mi se pare 
o degradare”. 

La întrebarea finală (,... de ce romanele tale sunt optimiste...”), scriitorul răs- 
punde: „Optimismul lor provine din încrederea mea oarbă în nenorocita asta de viaţă! 
Şi de naţiune”. Răscolitor răspuns. Şi emblematic pentru acest romancier. 

Textul convorbirii a apărut iniţial în volumul Teroarea iluziei, în 2004, aşadar, 
după 15 ani. De ce nu a fost difuzat — evident, parţial — la „Europa Liberă”? Explică 
doamna Crisula Ştefănescu: „Cum oaspeții noştri urmau, în majoritatea cazurilor, să 
se întoarcă în ţară şi să fie chestionaţi de Securitate în legătură cu cei pe care-i în- 
tâlniseră în Occident, aveam mare grijă să nu-i expunem inutil. De multe ori, numai 
un număr limitat de persoane ştiau despre prezenţa unui scriitor sau a unui artist la 
Miinchen. Întâlnirile şi discuţiile nu aveau loc în clădirea „Europei Libere”, ci acasă 
Sau într-un restaurant nefrecventat de români, fără să înregistrăm, bineînţeles, nimic”. 

În capitolul Tentaţia risipii, este publicat un pseudojurnal, un recurs la memo- 
rie legat de avatarurile apariţiei romanului Fefele tăcerii, geneza romanului Vocile 
nopții şi alte mărturisiri. Toate, foarte preocupante. Găsim în aceste pagini şi relatări 
despre „avantajele” pe care le-a avut scriitorul Augustin Buzura cunoscându-l oare- 
cum pe Gogu Rădulescu, lider comunist, şi amănunte, unele picante — dramatice, des- 
pre urmărirea prozatorului de către securişti şi turnători ai Securităţii, referiri la 
„Dicţionarul Scriitorilor Români”, coordonat de Mircea Zaciu. 

Un compartiment dens cuprinde mai multe interviuri cu scriitorul Augustin Bu- 
zura (o convorbire e tripartită: romancierul şi doi critici de prim-plan — Eugen Simion 
şi Valeriu Cristea). 

Polemistul Buzura, cu arme bine ascuţite, cu lovituri argumentate, dar nu păti- 
maşe, nicidecum, fatale, e prezent şi într-un pasaj ca acesta: „Din păcate, Breban nu 
a figurat niciodată în acest dicționar (Laffont — Bompiani — n.m.), deci n-am avut cum 
să-i iau locul. Dacă Dumitru Țepeneag tot nu are ce face la Paris, decât să meargă 
la editura care îmi tipăreşte cărțile şi să mintă că am plagiat, că traducerea era 
proastă etc., etc., mai bine s-ar strădui să facă lobby pentru Breban, deşi, în buna 
tradiție dâmbovițeană, sunt sigur că nu absenţa valorosului nostru coleg îl intere- 
sează pe acest Sancho Panza de poche, ci prezenţa mea. Oricum, îi promit şi alte du- 
reri de acest gen”. Pe Paul Goma, căruia îi apreciază gestul din 1977 şi „eforturile de 
a descrie sistemul penitenciar de la noi (...), dar m-aş opri aici. Căci, după cum s-a 
văzut, nici curajul nu i-a dat în clocot. A fost suficient că generalul Pleşiţă să-l prindă 
de barbă, ca numai după patru zile să revină la sentimente mai bune faţă de secreta- 
rul general al partidului. Scrisoarea prin care-i cere îndurare lui Ceauşescu este 
model de laşitate şi turnătorie. A divulga numele tuturor celor care l-au ajutat cu 
bani, a trecut în dreptul fiecăruia suma primită...” Şi un alt fapt pe care nu-l iartă 
Augustin Buzura: i-a insultat pe Monica Lovinescu şi Virgil Ierunca, „fără de care 

n-ar fi existat”. Să judecăm şi să despărțim apele. 

Opul A trăi, a scrie, pe lângă certa valoare de document literar, semnat de unul 
dintre cei mai importanţi prozatori români, are şi virtuţi sapienţiale. Şi, pe urmă, e re- 
confortant să citeşti rânduri ca acestea: „Cele mai importante lucruri pe care le-au 
descoperit gerontologii sunt munca până la epuizare şi proiectele cât mai îndepărtate. 
Nu mă pot preda nici în faţa vârstei, nici în faţa diverselor maladii. Cred că dacă voi 
muri vreodată, voi muri scriind la computer... Mă simt în formă şi tânăr. Trecut, dacă 
vreţi, într-o altă dimensiune intelectuală”. 


O REVISTĂ - CARTE DE BIBLIOTECĂ PERENĂ 


Dacă în anii studenţiei noastre, mai cu seamă, în 
ultimii doi ani, citeam cu oarecare regularitate „Gazeta 
literară” (din 1968, „România literară”), „Contempora- 
nul”, mai rar, „laşul literar” (din 1970, „Convorbiri li- 
terare”), „Cronica”, după absolvire, când scăpasem la 
ceva parale, mi le procuram aproape frecvent — primele 
două şi „Luceafărul” — de la un „debit de tutun şi ziare”, 
pe care domn” David mi le reţinea cu amabilitate de ne- 
gustor sadea. Pe lista mea de presă literară am inclus, 
sporadic, ce-i drept, şi alte publicaţii, inclusiv, „Les let- 
tres frangaises” (aceasta, vădit de stânga, dacă nu chiar 
comunistă, de aceea, şi permisă pe piaţa noastră, ca şi 
„organul” Partidului Comunist Francez, L'Humanite, 
însă, citind-o, revista, îmi exersam şi cunoştinţele de 
franceză şi, prin contrast, aflam că există în literatura franceză contemporană nu numai 
Louis Aragon, ].-P. Sartre eiusdem farinae, ridicaţi mereu în slăvi drept „cei mai”, ci 
şi alți scriitori, de regulă, puşi la zid). Dar revista care mi-a deschis cel mai mult ori- 
zontul asupra literaturii universale „la zi”, cu nume mari, ale căror cărţi au fost traduse 
ceva mai târziu, a fost „Secolul 20”. Din ea am citit prima oară traducerile lui Mircea 
Ivănescu din James Joyce („Ulysses”), poeme de Ezra Pound, informaţii despre şi co- 
respondenţă, cu certe calităţi literare, de Martha Bibescu, traduceri din Kafka (am şi 
acum în faţa ochilor pagina cu titlul nuvelei „Metamorfoza”, care m-a răvăşit), infor- 
maţii despre biografia lui G. Brassai şi legăturile acestuia cu lumea artistică pariziană, 
despre dansul novator al lui M. Bejart, primele date despre poetul-matematician, gân- 
ditor original al unei noi estetici, Pius Servien, poeme de acesta, fiul marelui mate- 
matician şi fondatorul astronomiei la noi, ca disciplină academică propriu-zisă, N. 
Coculescu, traduceri din Ivan Bunin, premiat Nobel, fugit din Rusia bolşevică în 1920 
şi stabilit în Franţa, din Virginia Woolf, proză de Milan Kundera, în traducerea lui 
Jean Grossu, aşadar, înainte de stabilirea sa în Franţa, când a trecut la literatura de ex- 

presie franceză etc., etc. Mi-amintesc, ca azi, că la puţin timp după ce citisem „India”, 
„Şantier”, „Şarpele” (editate la „Naţionala-Ciornei”, evident, în perioada interbelică, 
împrumutate de la un coleg de slujbă, acesta, împrumutându-le la rându-i, zicea, din bi- 
blioteca lui Traian Chelariu), în „Secolul 20” a apărut nuvela „La ţigănci”. (Despre 
Mircea Eliade nu aveam decât sumare informaţii, din „Istoria...” călinesciană şi 
aceasta împrumutată, pe scurte termene, de la un profesor de literatură din generaţia 
interbelică, Conu” Mişu, despre care am mai povestit undeva). Abia în 1969 apar două 
volume din beletristica fantastică a savantului, cumpărate „cu pile” la o doamnă li- 
brăreasă-şefă. 

Revista la care facem acum referire (la un moment dat, apărea foarte... nepe- 
riodic, temându-mă, în anii optzeci, că va fi suspendată, dictatura găsea oricând pre- 
texte să interzică ceva, darmite o publicaţie de literatură universală cu destule 
semnături incomode, nealiniate, de „foşti”) a intrat în biblioteca mea ca o carte de că- 
pătâi, ocupând un loc de onoare. Pe scurt, cam asta e relaţia noastră cu „Secolul 20”, 
de un deceniu, „Secolul 21”. 

Ultima apariţie (1-11/ 2010) e consacrată dansului. Artă care — îmi spun — a mai 
fost subiectul unor dezbateri în paginile publicaţiei. Mă uit în colecţie şi, într-adevăr, 
descopăr că numărul 1 din anul 1968 era dedicat poeziei şi dansului; unde sunt texte 
despre Maia Pliseţkaia, despre Balanchine, Maurice Bejart, despre Frederich Ashton 
care, înainte de a începe repetițiile se retrăgea în oratoriul din Brompton pentru a-l 
chema pe Dumnezeu în ajutor, ca totul să-i iasă bine, nu un triumf voia, ci să aibă sen- 
timentul firesc al datoriei împlinite, ca atunci când lucra cu Anna Pavlova, de la care 
moştenise un esenţial punct de vedere: pas de deux să transmită o sensibilă scenă de 
dragoste, o dramă între două fiinţe. (Oare câte dintre dansurile contemporane, des- 
tule, simple elucubraţii de gimnastică, nici măcar aerobică, mai pot transmite senti- 
mente de dragoste, de iubire frumoasă?). Şi cine putea să scrie mai adecvat şi cu reală 
competenţă despre M. Bejart decât Irinel Liciu? 

În numărul pomenit din anul recent încheiat, putem citi despre dansul româ- 
nesc la bilanţ, despre epoca de aur — fără nici o ironie, în relaţie cu „iepoca” — a ba- 
letului românesc, „când pe scena noului teatru de Operă de pe Splai aveau loc 
spectacole extraordinare”, despre prezenţa lui Diaghilev şi Stravinski, despre bale- 
tele lui Mihail Jora, un capitol de „mişcare liberă” cu Geta Brătescu, G. Călinescu, 
Mariana Celac (referiri la arhitectul B. Ioanide — 1887-1968), recuperări (Floria 
Capsali, Trixi Checais, Stere Popescu, Irinel Liciu), despre maeştri şi discipoli etc. 

Închei cu un punct de vedere exprimat de Vivia Ştefănescu vizându-l pe 
unul dintre marii coregrafi ai culturii noastre: „Nu cunosc, în toată istoria dansu- 
lui românesc, nicio altă personalitate atât de longevivă şi de complexă din punct 
de vedere profesional, în afara regretatului maestru Oleg Danovski”. E vorba de 
loan Tugearu. 

Numeroase imagini foto (unele, color), de o frapantă expresivitate şi de o 
bună calitate a reproducerilor, dau un plus de consistenţă şi farmec revistei. 


SE 

URZEŞTE POEMUL ÎMPREJURUL 
ZIDIRII CĂZUTE” 


Cristina CHIPRIAN 


Fortăreaţa, noul volum al lui Miron Kiropol, 
radiografiază o stare lirică reconfirmată şi identifică o 
direcţie a poeziei contemporane: creația ca re-geneză. 
Universul poetic se restructurează din elementele pure 
ale începutului, atinse de perfecțiunea primei arderi, dar 
şi de imperfecţiunile formei nedecise. Subiectul liric 
trăieşte bucuria şi spaima nelimitării („ca şi cum aş fi 
matrice unui zeu”; „De azi cu totul devin îndrăzneală/ 
A unui univers mereu incoruptibil”) şi trebuie să accepte 
lumea aşa cum el însuşi o imaginează („Jar ştiinţa mea 
[...] Năştea din valuri pământurile fortărețelor”). 

Ipostaza iniţiatică a eului poetic este aceea de a 
trăi fără a exista, de a fi în lume fără a-i putea suprave- 
ghea devenirea, deoarece esenţialul se află rupt de fi- 
inţă: „Trăiesc şi va trebui să cânt în derivă”; „Acolo în 
retorica mişcare/ Sunt eu şi totul se clatină”. Reperele înalte strălucesc în ceaţă, ca şi 
cum n-ar fi încă determinate. Creatorul arhetipal este marcat de multitudinea forme- 
lor şi pluritatea atitudinilor, de libertatea apăsătoare a celui care reface tiparele. Ine- 
ditul acestei ipostaze de nemărginire conduce către imaginarul extatic: „Vremea izbi 
Cu vis orice piept în mine”. 

Universul, reconstruit în manieră magică, este lipsit de „Cuvânt şi Apoteoză”, 
urmărit de spectrul voinţei supradimensionate, care nu poate găsi întruparea. Primor- 
dialele îşi pierd funcţionalitatea iar elementele îşi redistribuie forţele: „Orice esență 
şi boltă se măresc/ Umplându-ne tot atât cât şi abisul”. În universul cu matrici re-for- 
mate, subiectul se caută pe sine şi se raportează la orizonturile (in)certe. 

Poezia îşi caută legile şi cuvintele, iar poetul are nevoie de curaj şi determinare 
agonice. În contextul universului propriu reconstruit, Miron Kiropol are viziunea unui 
Dumnezeu prunc, înfăşurat în abis, care încă nu ştia să vorbească. De aceea a fost ne- 
voie să gângurească şi să creeze „toate nuanțele infinitului”. Vocabulele, nerostite, 
transportau totuşi puterea esenței şi suflul divin, iar poezia a apărut pentru a-l face pe 
om „devenire a gânguritului divin”. Mesajul textului este vizionar: „Oamenii şi ani- 
malele vor veni să se roage pentru tine/ Ca la origine”. 

„Fortăreaţa”, simbol al unor fortărețe edificate de autor în cursul existenţei 
sale, reprezintă o construcţie inspirată, care îşi alege materialul în „sfărâmarea” con- 
tinuă a ființei umane. Sensul „trăit pe jumătate” este emblematic pentru forţa re-ge- 
nezei umane şi pentru profunzimea înţelegerii, care se disipează cu fiecare cuvânt 
rostit. Este „un vis păgubaş”, corespunzând unei eternităţi de trăire şi unei continui- 
tăţi înțelepte. Este o întreprindere necesară, întrucât astfel creatorul va fi mântuit de 
„insemnele Maledicţiei”, adică de limitele sale umane. Opera este o înălțare şi o com- 
pensaţie pentru „cel izgonit”, străin de suflul divinității dar şi de natura terestră. În in- 
teriorul „fortăreţei”, viaţa e o „întunecare ce place”. 


* Miron Kiropol, Fortăreaţa. Iaşi, Editura Timpul, 2009. 
GATA SĂ ARDEM ODATĂ CU VOCALELE NOASTRE” 


Titlul volumului oferă mai multe deschideri 
asupra universului imaginar al lui Valentin Talpalaru. 
„Vorbitorul” aflat în exerciţiul funcţiunii meta- 
lingvistice este poetul, creatorul prin cuvânt, care de- 
codează la rândul său mesajul originar. Termenul 
„umbră”, având o valență dublă (de substantiv sau ad- 
jectiv) prezintă o subtilă conotaţie lingvistico-geo- 
grafică (limbă vorbită într-o anumită regiune) dar şi 
vocaţional-temperamentală (aşezat sub semnul um- 
brei). În acest context, adjectivul „ultim” are valoare 
de înseriere, dar şi expresia calităţii. Volumul Ultimul 
vorbitor de umbră marchează un itinerar specific prin 
imperiul Lirei, recuperatoriu pentru valorile poeziei 
tradiţionale şi/ sau personale, dar şi un itinerar €x- 
ploratoriu al unor lumi contemporan-paralele, pro- 
iectate uneori în registrul postmodernist. 

Uimirea în faţa miracolelor lumii deschide volumul, făcând aluzie la blagiana 
tăcere descoperitoare de adevăr. Urmează apoi structura interogativ — meditativă de ex- 
tracţie argheziană („, Cine nu mai vine deloc...” — Poarta dindos). Erosul, străbătând 
majoritatea poemelor, exprimă sentimentul înrădăcinat în fiinţă şi eternizat (,„, Locuieşti 
în partea mea de rai” — Administrativă) dar şi senzualitatea graţioasă (Indiscreţie) 
sau dorul ancestral („De la mine pin la tine/ nici nu-i cînd şi nici nu-i cine ” — Des- 
cîntec de aproape). 

Un filon liric postomodernist transfigurează imaginile conferindu-le sugestie 
atitudinală („Pînă la capăt voi fugări ziua ”; „„ Trag timpul de mânecă ”). Tragicul in- 
tersectează cotidianul şi întârzie mântuirea („Moartea vine tirziu de la drum... soartă 
de stea care cade mereu”). Ipostaze culturale neomogene traversează ţinutul ubicuu 


= 

al spiritului, supraetajat în punctuaţia parantezei — ,, (Stelele încilcite se vaietă) ”; „(Ştii 
tu, din jale s-a 'ntrupat Electra) ” —, sau supralicitat în aldine — „şi nimic nu mă tul- 
bure ”. În discursul poetic dialogat intervine replica unică — vocea destinului nedesci- 
frat (Bună ziua). Imaginarul grotesc substituie viziunea rafaelită (Invitation au 
voyage — “vele din gene de femeie”/ În parc — „tu fluieri şi îi imiţi zborul negru”). 
Lexicul marchează suprapunerea de registre şi sensibilitate: „din snopul de tăceri ci- 
vile/ îmi treier cina micului eon” — Scurtă ochire. 

O artă poetică descifrăm în poezia care dă titlul volumului: creatorul se află pe 
drum care îi pune la încercare harul, puritatea convingerilor, puterea de înțelegere; el 
se asociază sau se dedublează, practicând ipostaza vorbitorului de umbră („care des- 
chide întunericul”), a gânditorului („lîngă el se naşte un zvon/ şi cuvintele se ridică 
în picioare”), a confesorului („eu comunic prin rime mai bine... ”). În finalul acestui 
salt către umbră, raţiunea este recuperată („De rest neguțătorul mi-a vindut lumină ”). 
Cartea este cenzurată din interior şi redusă la o primă pagină — probabil a esenţelor. 
Motivul umbrei, al misterului opţional, revine: „Prin ascunzişuri de hârtie” — Pod de 
umbre. 

O înaltă alchimie a expresiei poetice susţine ambiguitatea lingvistică extinsă în 
Libaţii: „Astfel se naşte apocalipsa/ din setea unei alte alme ”. Decriptat în registrul 
neologic termenul a/te exprimă noblețea, aspiraţia absolută aflată astfel în relaţie cu 
sfârşitul apoteotic al lumii. De asemenea neologicul elipsă exprimă o traiectorie as- 
cendent-descendentă sau o structură deficitară. Astfel, poetul scoate din umbra neex- 
primării sferele de înţeles care gravitează în cosmogonia cuvântului. 


” Valentin Talpalaru, Ultimul vorbitor de umbră. Iaşi, ed. Opera Magna, 2009. 


TREBUIA SĂ FIU AICI ŞI ACUM" 


Conform subtitlului, cartea este „un florilegiu 
de poezie contemporană română şi rusă,” apărut în 
ediţie bilingvă şi incluzând creaţiile a 13 poeţi născuţi 
de o parte sau de alta a Prutului: Lucian Alecsa, 
Adrian Alui Gheorghe, Leo Butnaru, Lucian Vasi- 
liu, George Vulturescu, Vasile Gârneţ, Nichita Da- 
VECERNEA nilov, Liviu Georgescu, Gellu Dorian, Marta 

% Petreu, Cassian Maria Spiridon, Liviu loan Stoi- 

UHHA 2] ciu, Chiril Covalgi. Este o selecţie atent alcătuită, în 

12+1 ] traducerea lui Chiril Covalgi şi Leo Butnaru. 

CINA i Conştiinţa înscrierii într-o structură culturală na- 

| | ţională sau supranaţională se exprimă în versurile lui 
Vasile Gârneţ („noi basarabenii, suntem traducători — 

trădători”) şi ale lui Liviu loan Stoiciu („de ce m-am născut în românia...”). Genera- 
ţia afirmă un crez sau chiar mai multe: „A încercat să schimbe filosofia teoretică sau 
lirică / pe teoria practică [...]” (Leo Butnaru); „precum rugăciunea sau meditaţia/ 
care nu plictisesc niciodată” (Vasile Gârneţ), iar uneori o ierarhie de valori descom- 
pletate: „joc fără reguli/ biserică fără Dumnezeu” (Chiril Covalgi). 

În completarea acestor ancorări culturale, poeţii antologiei fac să răsune coarda 
tragicului modern, definitiv ascunsă în vibrația eului liric. Secolul XX îşi prezintă pa- 
radoxurile în structuri oximoronice: „Se sfârșea sfârşitul unei lumi/ şi începea înce- 
putul unui om” (Nichita Danilov); „Sint obosită [...] sînt euforică sînt pentru 
totdeauna/ înfrântă” (Marta Petreu): „pe unii nici moartea nu-i face mai liberi” 
(Vasile Gârneţ): „din somn nu te trezeşti atât de uşor ca din moarte” (Gellu Dorian). 
Liricul vizionează, presimte sau imaginează extremele, împingând limitele umanului 
înspre imaginar şi meditativ, într-o circumscriere mai generoasă a sferei. Această miş- 
care de lărgire a orizontului se identifică a fi una dintre ţintele selecţiei. 

Este un joc de potenţialităţi şi direcţii, stări de agregare, culori şi transparenţe 
ce condiţionează înţelegerea Totului şi „pendularea în sfera prezentă”, de unde „ni- 
meni nu se va întoarce.” Incertitudinea prezenţei şi accepţiei sacrului proiectează vi- 
ziuni apocaliptice, epifanii neaşteptate sau ascensiuni virtuale. Fiinţa umană caută 
purificarea sau semnul unificator: „Rugul se ruga de stele... Sufletul trecea râul cân- 
tând” (Liviu Georgescu); „intr-un ochi al bâtrânului de/ la masa din colț s-a răzlețit 
o flăcăruie” (George Vulturescu). Imaginarul sacru redistribuie registrele, consființind 
contaminarea cu profanul: „Cârciuma este un pian la care toți cântă, (Gellu Dorian); 
„ascult vecernia şi spun/ nimic deosebit nu  s-a-ntâmplat” (Cassian Maria Spiridon). 

Delimitarea inferioară, prin raportare la animalic, conferă discursului poetic re- 
zonanţe profunde şi nonconformism: „în orice/ literă e doar reptila din mine,, (George 
Vulturescu); „Sint animalul dresat de poezie [...] mi-e frică precum cărnii abandonate 
de duh” (Adrian Alui Gheorghe); Subumanul reprezintă o contrapondere a divinului, 
imaginând destructurări ale fiinţei şi detalieri estetizante: „în aceste trupuri de febră 
e o scurgere de/ substanţă [...] bolgie cu bolgie” (George Vulturescu); „instinctele i 
se ascut în zecimi de secundă/ la polizorul vertebrelor [...] mă urzică până şi senti- 
mentul patern/ mă doftoriceşte un maidanez, (Lucian Alecsa); „vine, din când în când, 
zgârâind cu/ ghearele [...] Mă aşez de cealaltă parte a geamului şi-i strig” (Liviu 
Ioan Stoiciu). 

Dubla proiecţie a umanului extinde câmpul reflecţiei poetice şi diversifică ipos- 
tazele creatorului. Inspirația este o experienţă existenţială trăită peste limitele cunos- 
cute, transpusă incomplet în cuvinte: „ci mai mult prin imagini/ cu trei şi patru şi cinci 
dimensiuni/ care trec dincolo de înţelesul cuvintelor” (Nichita Danilov); „Farul trimite 
semnale în univers [...]/ Limbajul e mai etern ca orice cuvânt.,, (Liviu Georgescu); 
„poezia mi-a dat putere să urlu” (Adrian Alui Gheorghe). Poemul se confundă cu în- 
săşi viaţa, de aceea alcătuirea lui nu trebuie să pară schematică, adică având început 
şi sfârşit, margini şi îngrădiri: „la început chiar din/ miezul infinitului, care, se spune/ 
e cu centrul pretutindeni şi hotărnicirile nicăieri.” (Leo Butnaru). 

Alte delimitări ale umanului se su- 
gerează în experienţa conştientizată a iu- 
birii sau în reflecția asupra morţii, pe care 
imaginarul poetic le unifică şi le con- 
fruntă simultan: „după liniştea pe care o 
sărutai în cârciumi/ zile lungi şi albastre 
ca mărgelele de la gâtul femeii” (Gellu 
Dorian), „„Arunc zarurile peste trupul 
unei femei/ ea mă priveşte şi plânge.” 
(Nichita Danilov). „Ea ştia că tandrețea 
ar fi putut s-o împace cu sine” (Marta Petreu); 
„Cum se spune la viaţă? Tramvai!/ cum 
se spune la moarte? Tramvai/ Cum se 
spune la iubire?” (Adrian Alui Gheorghe); 
„4ş vrea să spun ceva despre cenuşa 
ochilor tăi crepusculari” (Lucian Vasiliu). 
Condiţia umană se relevă ca o taină în 
care te iniţiezi perpetuu sau prin care în- 
cerci să te autodefineşti: „Ja tine totul e 
tristețe şi suferinţă/ eşti irespirabil” 
(Vasile Gârneţ); am iubit/ siguri că nimic 
nu ne poate salva (Cassian Maria Spiri- 
don): „ăsta mi-e destinul/ stau liniştit în 
afara cărnii” (Lucian Alecsa); „Câtă in- 
coerenţă în/ filosofia generală a parţial 
învinşilor...” (Leo Butnaru) „acolo uit să 
vorbesc/ în liniştea desăvârşită a unui 
strigăt de moarte” (Lucian Vasiliu) „Mi- 
crofonul Universului/ e deja inclus/ iar eu 
ce am de spus?” (Chiril Covalgi). 

Indiferent de tendinţa în care s-au 
încadrat sau de direcţia pe care au impri- 
mat-o creaţiei lor, cei treisprezece poeţi 
cuprinşi în antologie ilustrează un meri- 
dian liric bântuit de semne şi revelații 
unice, confruntat cu limite existenţiale şi 
influenţe specifice, care au determinat 
proiecţii şi viziuni originale. 


* Cina. 12 + 1. Vecernia. Florilegiu de poezie 
contemporană română şi rusă. Traduceri de 
Leo Butnaru şi Chiril Covalgi. Moscova, 
Editura „„Vest-Konsalting”, 2010. 

Matei VIŞNIEC 
Domnul K. eliberat. Roman 
București, Cartea Românească, 2010 


P 
Bianca MARCOVICI 
Muntele meu, Carmel 
(culegere de texte antologice şi inedite) 
Israel, 2011 


Paul ARETZU 
Cartea cu anluminură 
Piteşti, Pământul, 2010 


REDESCOPERIREA FEMINITĂȚII 


Laura SOLOMON 


Apărută la Editura A/ma Mater a Universităţii „Vasile Alecsandri” din 
Bacău, cartea Victoriei Huiban, Feminitate şi erotism în literatură, este nu doar 
un rod al muncii de ani şi al lecturii — pe tema abordată — de zeci de ani, ci şi ivire 
în lumină a unui laitmotiv al vieţii şi al creaţiei autoarei: eternul feminin. 

Titlul, nu îndeajuns de cuprinzator pentru un conţinut atât de bogat (de- 
oarece cartea nu abordează tema feminităţii numai în literatură), readuce în aten- 
ţia cititorilor o problematică deseori abordată, dar niciodată epuizată, niciodată 
golită de sens, ci, dimpotrivă, cu ramificații semantice care se îmbogăţesc, se mul- 
tiplică, se adâncesc odată cu trecerea vârstelor istorice ale umanităţii, de la apari- 
ţia Evei şi până astăzi. 

Tema este tratată nu numai prin aplicaţii pe opere literare, ci şi prin tri- 
miteri la alte arte, cum ar fi pictura sau ştiinţe, precum: istoria, psihologia, filoso- 
fia, prin tehnici care aparţin semanticii, stilisticii sau chiar, uneori, psihocriticii. 
Prezentările diacronice, de perspectivă, care atestă o largă deschidere culturală, 
sunt completate de analizele minuţioase, pe text, ale unor opere literare alese cu 
grijă, după anumite criterii („„complexitatea viziunii asupra personajului feminin, 
diversitatea perspectivelor narative, dar şi preferința, mai mult sau mai puţin ex- 
plicită, faţă de anumite texte, deoarece, în esenţă, receptarea literaturii are un ca- 
racter emoţional-subiectiv.” p. 297), analize care probează atât spiritul riguros, 
ştiinţific, cât şi creativitatea autoarei. 

Structura cărţii este circulară, paginile de Concluzii evidențiind toate sen- 
surile anunţate în Introducere şi tratate în celelalte trei capitole, sensuri referi- 
toare la modul în care se configurează, în textul literar, imaginea femeii. Atenta 
analiză a conceptelor feminin, feminitate şi feminism constituie baza teoretică — 
absolut necesară tratării unei teme atât de ample — pentru viitoarele analize apli- 
cate personajului feminin din literatura română modernă, perioada interbelică. În 
viziunea autoarei, „esenţa feminităţii pare a fi mult râvnita frumuseţe. (...) Ambi- 
valența frumuseţii îşi are, de fapt, sorgintea în complexitatea contradictorie a fe- 
minităţii: ea reflectă desăvârşirea celestă, trezind nostalgia absolutului, dar şi 
incită, seduce, sfâşie şi provoacă, având gustul fatalităţii ...” (pp. 21-22). Atribu- 
tele feminităţii sunt: ispitirea, seducţia, magia, graţia, frumuseţea sau puterea de 
sacrificiu. Deosebit de pertinentă este prezentarea istoricului ideologiei feminis- 
mului, de la începuturi (plasate în Evul Mediu târziu), trecând prin faza de crista- 
lizare — ca manifestare în plan politic, social şi cultural —, din secolul al XVIII-lea 
şi până astăzi — la feminismul contemporan (după 1960), aflat sub semnul operei 

lui Simone de Beauvoir. Cititorul interesat de această tematică va găsi aici cele mai 
importante titluri de studii feministe: Râsul Meduzei, de Helene Cixous, Timpul 
femeilor şi Geniul feminin, de Julia Kristeva, Pentru o poetică feminină, de 
Elaine Showalter, Paternitatea literară, de Sandra Gilbert, Gândul umbrei, de 
Mihaela Miroiu etc. Fraza cu care autoarea îşi încheie capitolul introductiv con- 
duce cu uşurinţă spre problematica abordată în următoarele trei capitole: „Femi- 
nismul reprezintă, astfel, dincolo de inerente manifestări extreme, ideologia care 
a redat fiecărei femei demnitatea, oferindu-i libertatea de a alege, de a-şi explora 


CE ESI 


(p. 60). 

Din nou în perspectivă diacronică, imaginea femeii este prezentată — de 
această dată -, „între realitate şi ficţiune”, din Antichitate până în secolul XX. Cu 
ambiţii exhaustive, exemple deosebit de numeroase, dar într-un stil clar, în fraze 
curgătoare, care conduc cititorul din aproape în aproape, capitolul al doilea pleacă 
fie de la imaginile idealizate ale femeii din miturile antice ( Gheea, Isis, Penelopa 
etc.), fie de la imaginile întunecate ale acesteia ( Elena, Eriniiile, bacantele), trece 
printre personajele feminine ale lui Dante, Francois Villon, Shakespeare, Petrarca, 
Boccaccio, Corneille, Balzac, Stendhal, Charles Dickens, Dostoievski, ajungând 
până la G.B.Shaw, Ibsen sau Alfred Jarry. 

Capitolul al treilea, intitulat Arta portretului feminin în proza interbelică, 
este, de fapt, un studiu analitic destinat prozei lui Felix Aderca şi a lui Gib Mihăescu. 
Personajele feminine se află, în scrierile lui Aderca, sub semnul senzualităţii, re- 
marcă Victoria Huiban, ca element cheie al feminității. Descoperind simboluri re- 
curente — cum ar fi cel al şarpelui -, autoarea le decodifică, oferind cititorului o 
multitudine de semnificaţii, în centrul cărora stă tot femeia — aceeaşi, aparent, din- 
totdeauna şi care, declarativ puternică, „rămâne fragilă şi dezarmată în faţa celui pe 
care îl iubeşte, căci setea de tandreţe rămâne vulnerabilitatea sa.” (p. 131). Pornind 
de la mărturisirile prozatorului însuşi, autoarea conchide că cele mai reuşite perso- 
naje ale acestuia sunt personajele feminine, deoarece Felix Aderca „nu se proiectează 
în operă doar ca personaj masculin (...), ci se regăseşte, ca Flaubert în madame Bo- 
vary, în aproape fiecare femeie pe care privirea cercetătoare a dublului său ficțional 
a descoperit-o, a captat-o şi a cuprins-o în propriul său suflet...” (p. 141). 

Într-o combinaţie de stil ştiinţific, riguros, în care elementele de teorie li- 
terară (referitoare la tehnicile portretizării) se încadrează perfect discursului ana- 
litic şi stilului eseistic, învolburat, interogativo-declarativ — subcapitolul dedicat 
conturării ipostazelor feminităţii în proza lui Gib Mihăescu evidenţiază — prin mul- 
tiplele exemple — nuanțele atât de diferite ale aceleiaşi teme, „de la trivialitate şi 
patimă adulterină, la idealizare şi fidelitate absolută” (p. 142), toate, însă, subsu- 
mate aspiraţiei spre idealitate: „Cu diferite măşti, toţi eroii din roman sunt nişte în- 
setaţi de idealul feminin...” (G.Călinescu, Istoria literaturii române de la origini 
până în prezent). Bogata galerie de tipuri feminine din nuvelele lui Gib Mihăescu 
(fecioare, adulterine, soţii devotate, femei demonice sau angelice, curtezane) este 

înlocuită, în romane, de un prototip al feminităţii, preponderența idealului femi- 
nin fiind sugerată — spune autoarea — chiar de titluri: Femeia de ciocolată, Bra- 
țul Andromedei, Rusoaica, Donna Alba. Personajele masculine, însingurate, se 
caracterizează printr-o sete erotică de feminitate, dorință împlinită, uneori (vizând 
ipostazele exemplare ale femeii), doar la nivel imaginativ, ca în cazul lui Ragaiac 
din Rusoaica: „pentru a o vedea mai bine, împrumutam fetei mult aşteptate când 
trăsăturile Avdotiei Alexandrovna, sora lui Rascolnicov, când ale Zinei, ori Dariei 
din Posedaţii, ale Nataşei din Război şi pace, ale Nastasiei Filipovna din Idiotul, 
ale Ekaterinei Ivanovna ori Gruşencăi din Fraţii Karamazov, sau ale Soniei, din 
Crimă şi pedeapsă...” (Gib Mihăescu, Rusoaica). După lungi şi atente analize ale 
personajelor, atât feminine, cât şi masculine, autoarea îşi încheie capitolul printr- 
o sintetică încadrare tipologică: în proza lui Gib Mihăescu, dincolo de multiplele 
ipostaze ale feminităţii, reprezentativă este femeia depărtărilor — femeia de cio- 
colată, femeia astrală, fata „cu ochii în infinit”, nobila Donna Alba sau fantasma- 
tica Rusoaică. 

Capitolul dedicat Hortensiei Papadat-Bengescu vizează nu atât concepţia 
scriitoarei despre ideea de feminitate, cât mai ales imaginea scriitoarei înseşi, fie 
oglindite în conştiinţa contemporanilor sau a posterităţii, fie autoreflectându-se — 
real sau imaginar, prin scrisori, mărturisiri, interviuri sau prin propria operă. Prin 
însuşi modul de concepere a acestui capitol autoarea, Victoria Huiban, câştigă la 
nivel de originalitate, fără a pierde, însă, teren, nici în plan ştiinţific, pentru că 
toate argumentele aduse sunt solide, susţinute de o bibliografie pertinentă. Imagi- 
nea Hortensiei Papadat-Bengescu în conştiinţa contemporanilor este refăcută, ca 
un puzzle, prin prisma unor personalităţi precum: Garabet Ibrăileanu, Pompiliu 
Constantinescu, Tudor Vianu, Ovid Crohmălniceanu, Vladimir Streinu, G. Căli- 
nescu, Şerban Cioculescu ş.a.. Dintre perspectivele posterităţii (Constantin Cio- 
praga, Florin Mihăilescu, Mircea Anghelescu tec.), autoarea se opreşte la câteva 
aspecte, considerate reprezentative: comparaţia cu Virginia Woolf, cu Marcel 
Proust, evidenţierea imaginarului apei, a „poeticii privirii”, existenţa sub semnul 
interiorităţii sau pluralitatea de nuanţe estetice. Autoportretul „în fărâme” prinde 
contur prin creionarea mai multor ipostaze: „prietena devotată sau discipola din 
scrisori, scriitoarea matură din autobiografie, Fetița din memorialistică, privită 
nostalgic în oglinda timpului.” (p. 272). Personajele feminine bengesciene sunt 
„(...) derivate din structura sufletească a autoarei şi se înscriu în acelaşi tipar: fe- 
meia singuratică, contemplativă, narcisistă, excesivă în reacţii.” (Elena Zaharia- 
Filipaş, Studii de literatură feminină), personaje prin care, de altfel, scriitoarea se 
„eliberează de sine însăşi”. 

Cartea Victoriei Huiban se adresează atât unui lector inocent, interesat de 
tema abordată, cât şi lectorului competent, care va găsi în aceste pagini analize mi- 
nuţioase stilistice, corecte determinări conceptuale şi erudite trimiteri culturale. 

BIOGRAFII 


Stelian DUMISTRĂCEL 


Sub un enunţ metaforic, ca şi cel din titlu, 
acela de „Viaţa cuvintelor”, Editura „Humanitas” a 
Marius Sala F cp Ata A 
ci pina lansat un proiect editorial coordonat de Marius Sala, 
O moştenite, vicepreşedinte al Academiei Române, care sem- 
imprumutate i za se : 
si create nează volumul deschizător al colecţiei respective, 
intitulat 707 cuvinte moştenite, împrumutate şi cre- 
"aţa cuvintele ate. De altfel, toate apariţiile viitoare sunt puse, 
evocând (polemic?) un simbol cultural al naraţiunii, 
sub regimul (din păcate restrictiv), al cifrei 101. 
Ca o datorie de onoare, subliniem faptul că 
acad. Marius Sala este nu numai cel mai important 
exeget contemporan al domeniului (prin numeroase 
lucrări de specialitate, tipărite de-a lungul a trei decenii, în ţară şi peste hotare), ci 
şi cel mai activ şi mai cunoscut interpret, pentru un public mai larg, al lexicului 
limbii române, prin captivantele-i expuneri din cadrul ciclului despre istoria cu- 
vintelor de la TVR Cultural, publicate apoi în două volume, şi Cuvintele — 
mesageri ai istoriei (2009). lată, în acest sens, o motivare editorială din partea au- 
torului: „Mi-a făcut mare plăcere să constat că emisiunile mele despre istoria cu- 
vintelor româneşti de la Canalul Cultural al Televiziunii Române, ale căror texte 
au fost publicate în cele două volume intitulate Aventurile unor cuvinte româneşti 
(2005, 2006), ca şi articolele mele din revistele „Magazin istoric” şi „Istorie şi ci- 
vilizaţie”, au trezit interesul unui public larg pentru probleme privind etimologia. 
De aceea, m-am gândit să imaginez o colecţie de cărți concepută ca itinerar în 


lumea cuvintelor româneşti. În diversele volume ale acestei serii, publicul inte- 
resat ar urma să afle, de la specialişti în lingvistică, informaţii variate despre origi- 
nea şi evoluţia cuvintelor româneşti”. 

Pentru o scurtă trecere în revistă a conţinutului volumului la care ne 
referim, insistăm asupra ideii de biografie, de scriere a vieţii cuvintelor, oglindită 
şi de un original sumar. Prima parte a volumului, Despre cuvinte, în general, este 
una de teorie a limbii în ceea ce priveşte lexicul, cu implicaţii de filosofie şi de is- 

torie a limbii, într-o expunere elevată, dar accesibilă unui public larg, intenţie şi 
realizare puse în lumină de intitularea secţiunilor, de tipul Certificatul de naştere 
al cuvintelor (în legătură cu etimologia, din care aflăm şi de ce despre unele cu- 
vinte se poate afirma că sunt „fără dată de naştere”), Apariția cuvintelor (cu per- 
tinente exemple privind clasele „creaţii interne” şi „împrumuturi”, ultimele fiind 
directe, dar şi indirecte, concept prin care se trimite la aşa-zisa categorie a „cu- 
vintelor călătoare”) şi, în sfârşit, ,„, Moartea ” cuvintelor (capitol în care se răspunde 
întrebării „De ce mor cuvintele?”). 

O a doua parte, Despre cuvintele româneşti, în special, după o introducere 
generală privind Moştenirea latinească, atrage atenţia asupra unui triptic repre- 
zentând o schiţă a tipului lingvistic dacoromânesc, ca un idiom împrumutător, 
creator, dar, la rândul său, şi exportator de cuvinte. Este în general recunoscut 
statutul românei ca „mare importator de cuvinte” (autorul volumului L 'emprunt 
linguistique, Louis Deroy, a caracterizat româna chiar drept un „paradis al îm- 
prumuturilor”). Dincolo de aceasta, însă, important este fenomenul creaţiei pe 
teren românesc (prezentat în secțiunea Româna — creator de cuvinte), cu referire 
la un aspect tehnic, derivarea, dar cu extinderea discuţiei asupra unor trăsături 
aparte ale acestui mijloc de formare a cuvintelor, derivarea expresivă, ca rezultat 
al afectului, şi ca manifestare a posibilităţii de a forma nume comune de la nume 
proprii. 

Pentru publicul larg, dar şi pentru specialişti, un interes aparte îl suscită 
cel de al treilea element al tripticului, secţiunea ce propune imaginea românei ca 
„exportator”: cuvinte româneşti au fost împrumutate de vorbitorii tuturor limbilor 
învecinate teritorial sau de cei ai minorităţilor naţionale de pe teritoriul românesc, 
prin relaţii de diferite tipuri cu românii. O situaţie aparte are, de exemplu, terme- 
nul brânză, răspândit într-un larg areal european central, dar mai ales sudic, sud- 
estic şi estic, fie prin transhumanță, fie prin comerţ (cuvântul respectiv este prezent 
în nu mai puţin de treisprezece limbi, printre care bulgara, sârba, maghiara, ceha, 
polona, rusa, ucraineana, dar şi turca, neogreaca sau italiana!). 

Biografiile, înfăţişând adevărate aventuri în ceea ce priveşte circulaţia 
şi evoluţia semantică a celor 10/ cuvinte moştenite, împrumutate şi create, ofe- 
rite de acad. Marius Sala în prezentul volum, constituie şi o promițătoare intro- 
ducere pentru următoarele apariţii din colecţia „Viaţa cuvintelor”; coordonatorul 
promite publicarea unor volume cuprinzând radiografii ale unor domenii cum 
sunt termenii religioşi, termeni care numesc monede, referitori la muzică, la şah 


etc. 

La rândul său, în cel de al doilea volum din 
colecţie, Rodica Zafiu prezintă biografiile, deosebit 
de interesante şi atrăgătoare, a 101 cuvinte argotice. 
Ținem să reamintim faptul că autoarea, profesor la 
Universitatea din Bucureşti, şi-a făcut o adevărată 
pasiune din cercetarea şi comentarea cuvintelor de 
diferite categorii ale limbii române, în special a 
celor de actualitate, în cadrul unor rubrici din peri- 
odice de cultură: „Luceafărul”, „Dilema”, dar mai 
ales în cea săptămânală intitulată Păcatele limbii, 
din „România literară”. 

Cu dificultatea selecţiei pe care o constituie 
nu doar (până la urmă!) convenţionala cifră 101, ci 
mai ales faptul că, sondând mediul aşa-numitelor structuri paradigmatice 
(sinonime, antonime şi chiar omonime), cu preferința pentru zone ale variaţiei di- 
astratice şi diatopice, în carte sunt discutate (probabil) aproape o mie de cuvinte, 
prezentăm numele de bază ale câtorva dintre personajele, mai trecuțele sau mai 
june, ale căror biografii sunt atent urmărite şi explicate de autoare din perspectiva 
naşterii şi a unei vieţuiri mai mult sau mai puţin publice: abureală, bengos, ca- 
raliu, cocalar, diliu, gagiu, încliftat, lovele, machit, marfă, mucles, naşpa, pro- 
dus, şmen, tiră, uşchit, zotcă. 

O bogată documentare, pornind de la dicţionare şi lucrări de erudiție până 
la mesaje de pe internet, dar cu precădere pătrunderea lucrurilor, fineţea analizei, 
ca şi precizia şi eleganța exprimării fac din contribuţiile lexicale ale Rodicăi Zafiu 
o lectură incitantă şi, în acelaşi timp, agreabilă. Desigur, pe unii i-ar putea contraria 
interesul de a atrage atenţia unui public mai larg asupra unor piese dintr-un mozaic 
având, până nu demult, chiar pentru lingvişti, o reputație mai mult decât îndoiel- 
nică, aceea de limbaj „secret” al unor categorii sociale în parte marginale şi mar- 
ginalizate, începând de la destul de puţin vinovaţi elevi şi chiar studenţi (mai ales 
a celor din internate) şi de la militari, dar ajungând până la răufăcători de diferite 
specii, printre care şi hoţii, în „acţiune” şi, mai apoi, în închisoare. 

Cuprinzătorul studiu introductiv al volumului ne răspunde din plin la 
această întrebare şi la multe altele, provocate de parcurgerea istorisirii vieţii cu- 
vintelor analizate. Pentru a se feri de profesori, de superiorii ierarhici şi, în gen- 
eral, de societate, indivizii acestor categorii au recurs la folosirea unor cuvinte şi 
expresii, apărute pe diferite căi, înțelese, mai întâi, numai în mediul respectiv, ceea 
ce a determinat caracterul „criptic” al argoului. Dar apartenenţa la (unele din) 
aceste grupuri nu a creat, numaidecât, doar sentimentul inferiorităţii sociale, ci şi 

un anumit orgoliu, o anumită bravadă faţă de... restul lumii; aşadar, de aici, carac- 
terul „identitar” al argoului. În sfârşit, deoarece comunicarea umană, în diferite îm- 
prejurări, se caracterizează şi prin ceea ce specialiştii au numit „joc şi glumă” (în 
germană „Spiel und Scherz in der Sprache”), este uşor de înţeles de ce cuvinte şi 
turnuri lingvistice ale argoului, iniţial secrete, dar (poate chiar din această cauză) 
apreciate de marea masă a vorbitorilor ca deosebit de expresive, au pătruns în vor- 
birea familiară. 

Pe nimeni nu mai miră faptul că, de pildă, unii termeni, ţinând cândva de 
numitul caracter secret, au ajuns să fie cunoscuţi şi acceptaţi în registrul numai 
informal, dar mai ales în registrul ludic al mediului familiar; printre aceştia se află, 
de exemplu, dintr-o epocă mai veche, barosan, mişto, şpagă, şmecher, sau (a) şuti, 
(a se) uşchi, iar, din vorbirea expresivă actuală a mediilor „exotice”, ciumete, co- 
calar, naşpa, şmen, țeapă. 

Desigur, dacă niciun părinte nu le recomandă copiilor săi folosirea unor 
astfel de termeni în public sau, să zicem, în vorbirea cu bunicii, după cum niciun 
profesor nu acceptă utilizarea lor în cursul lecţiilor, este greu să li se interzică 
tinerilor integrarea în mediul vârstei lor prin adoptarea unei vorbiri mai... colorate, 
caracteristică unei atmosfere dezinhibate şi unei anumite dorinţe de a se delimita 
social. 

Cercetările Rodicăi Zafiu, bazate pe aproape totalitatea surselor şi exegezelor 
de profil ţinând de domeniul autohton, contribuie în mod esenţial la impunerea 
unei adecvate evaluări sociolingvistice şi psiholingvistice a argoului ca manifestare 
a universaliilor mentale, iar, pe de altă parte, răspunde curiozităţii publicului larg 
asupra originii şi sensului unor cuvinte aparte care învârstează expresiv nu numai 
vorbirea familiară, ci, adesea, şi discursul public. 

Volumul 1071 cuvinte argotice oferă, în acelaşi timp, specialiştilor, prile- 
jul unei plăcute noi confruntări cu admirabila uimire exegetică şi disponibilitate 
interpretativă a Rodicăi Zafiu faţă de creativitatea lingvistică. 

Recomandăm călduros cititorilor nu numai aceste două volume, dar, în 
acelaşi timp, îi provocăm să urmărească apariţia celorlalte cărţi de biografii din 
seria de la „Humanitas”, asigurându-i de bucuria cunoaşterii pe care ne-o aduce, 
mai ales într-un astfel de format, cercetarea lingvistică, una ce are, după cum a afir- 
mat Magistrul Eugeniu Coşeriu, în interviul maraton intitulat Lingvistica inte- 
grală, „cele mai multe legături cu modul de a fi al omului, cu toate activităţile 
umane în general”, aşadar un statut care îi impune cercetătorului (mai puţin celui 
care se ocupă cu „lingvistica formală”, cu gramatica de exemplu, adăuga nu fără 
maliție Coşeriu), în afară de cultura lingvistică, racordarea la cultura propriu-zisă 


şi la ştiinţele culturii: istorie, literatură, filosofie. 

SABIA TĂCERII, SABIA LUMINII 


Petruş ANDREI 


Volumul Ursine Sabia tăcerii de Simion Bogdănescu, beneficiază de o postfață ge- 
neroasă, pertinentă şi persuasivă din partea editorului-scriitor Valeriu Stancu. 

Titlul volumului este, ca şi ale celorlalte anterioare, incitant şi inspirat: „a ursi”, în cre- 
dinţele populare înseamnă a hotărî soarta, destinul unei fiinţe abia născute; ursitoarele din 
basmele noastre nu aveau decât această menire; pe de altă parte, „ursin” este, după cum înfă- 
țişează prima copertă a cărţii, un animal marin, asemănător scoicii, ale cărui glande reprodu- 
cătoare sunt comestibile; (şi fructele de mare bogdănesciene sunt bune la gust dar trebuie să 
ştii să le deschizi...), de asemenea, într-un vers pillatian aveam să întâlnim asemenea fiinţe 
submersibile, misterioase şi criptice: „Pescui ursine rare mărgărint cu luci de stea”. 

Sabia, spada sau paloşul (conform, Dicţionarului de simboluri) sunt arme de pene- 
traţie, instrumente ale adevărului în acţiune şi, după Boileau, „Rien n 'est beau que le vrai”. 
Sabia cu care Alexandru cel Mare a tăiat nodul gordian simbolizează înțelepciunea de a în- 
lătura obstacolele; de remarcat că lampa şi garda săbiei se îmbină sub formă de cruce. 
„Sabia este un simbol al puterii în stare să dea sau să ia viaţa”. Ea „simbolizează forţa so- 
lară”, cu înţeles falic, indicând o „energie generatoare”. 

După izgonirea din Rai, Dumnezeu a aşezat la răsăritul grădinii Edenului heruvimi 
cu săbii de flăcări pentru a păzi drumul către Pomul Vieţii, paradisul devenind astfel „tărâ- 
mul interzis”. 

Dar de ce „sabia tăcerii”? Din mai multe motive presupunem: există în popor su- 
perstiţia potrivit căreia, în noaptea Sfântului Andrei, fetele care îşi fac pe ursită şi aduc de 
la izvor, în toiul nopţii, apă neîncepută, trebuie să păstreze pe tot parcursul drumului, legea 
tăcerii, altfel distrug „vraja nepătrunsului ascuns în adâncimi de întuneric” (Lucian Blaga). 

Tăcerea ar fi, asemeni pământului necultivat o vreme, mai roditoare, orice creator 
având o perioadă de gestație înainte de a naşte copilul său de spirit. Sunt tăceri mai grăi- 
toare decât cel mai viu dialog, vorba poetului: „Mi-e dor cumplit de-un clar de lună/ Şi de-o 
tăcere dimpreună”. 

Însoţit de muzele sale: Bendis, Pythia şi Nausicaa, poetul pribegeşte, asemenea lui 
Ulysse, pe „marea Egee” sau pe o mare de durere ori pe o „mare de rune” sau pe „mări sub 
pustiuri”, meditând, într-o lume indiferentă sau chiar ostilă, asupra destinului său, asupra 
posterităţii, asupra staturii şi statuii sale, asupra timpului şi spaţiului. 

Izvoarele de inspiraţie ale acestui volum se duc, în timp, dincolo de practicile creş- 
tine, în stră-vechime: în descântece, în vrăji, în magie, de aici şi magia verbului şi versului 
său. 

În stilul poetic bogdănescian, încântă sintagmele inedite, metaforele surprinzătoare, 
personificările şi alegoriile... 

Când viorile lui Petrică sau Minulescu tac, se aude un solo de vioară cu-n arcuş stâr- 
nit de vânt ori o lacrimă cerească: „Vioară albă, albă nimănui/ flori de cireş în degete-amă- 
rui// licorn de zare, frăgezit licorn,/ mort muzical cu tine mă întorn// Nu are struna voce s-o 
îndemn/ mă chinuie şi demonul de lemn// Nu urcă nota sacră peste grui/ cu ce să-nsânger 
spicul nimănui// Vioară albă, un mormânt de ieri/ vinele mele strune nicăieri.” 

Lan Lan (China) 


Realitatea 


Nu e ziuă, nu e noapte. 

Nu e bine, nu e rău. 

Un grup de oameni suferă. 
Doar atât. 


Ne e cuvântul absolut. Ş 
Cenușa aceasta de hârtii răspândite de vânt. 


Un grup de oameni suferă. 
Doar atât. 


În pământul arat totdeauna 
doar o femeie cu un coş în mână 
seamănă fără nici o vorbă. 


Spui ca vei pleca 


Spui că vei pleca. E bine. 
Asta înseamnă că nu mai eşti. 


Cine sunt eu atunci? 


Ești pus înapoi în originea apei de timp 
iar cuvântul m-a lăsat încet, încet 

în malurile de trecut unde 

zboară cenușa memoriei 


Cine sunt eu atunci? 
Traduceri de Gao Xing 

CINSTIREA RECIPROCĂ 
A CĂRTURARILOR POLONEZI ŞI ROMÂNI 


Nicolae MAREŞ 


A fost meritul lui Bogdan Petriceicu Haşdeu, poate şi al lui Ion Bianu, care 
cu siguranţă au propus şi susţinut alegerea, la 20 martie 1890, printre membrii co- 
respondenţi ai Academiei Române, atunci când Polonia era de mult dezmembrată, 
a profesorului Emil Katuzniacki (1845-1914. Astfel intră în Panteonul ştiinţific 
românesc eminentul slavist polonez, profesor de filologie slavă comparată la Uni- 
versitatea din Cernăuţi. Savantul se remarcase de ani buni în ochii românilor prin 
publicarea Uricelor domneşti în „Akta grodzkie i ziemskie”, cât şi a documen- 
telor moldoveneşti şi munteneşti (Dokumenta moldawskie i multanskie). Emil Ka- 
tuzniacki s-a mai remarcat şi ca autor unor studii istorico-literare privind coloniile 
române în Galiţia. 

În 1888 îi apăruse Evangeliarum Putnarum, iar în 1896 Actus epistolaque 
Apostolum. A fost membru al Academiei de Ştiinţe din St. Petersburg şi Doctor ho- 
noris causa al Universităţii din Cernăuţi. 

Peste opt ani, la 19 decembrie 1898, Carol I semnează decretul regal prin 
care se înfiinţează consulatul general (onorar) de la Varşovia, condus de Iosif Lan- 
dau. Pentru secolul al XIX-lea sunt două gesturi culturale şi politico-diplomatice 
remarcabile din partea autorităţilor româneşti, încât le-am putea denumi de recu- 
noaştere a Poloniei. Nu cunoaştem alte ţări central sau sud est europene care să fi 
făcut gesturi similare. 

După reconstituirea statelor unitare român şi polonez, în noiembrie şi de- 
cembrie 1918, primul membru de onoare străin al Academiei Române (28 mai 
1928), dintre învățații polonezi, a fost renumitul mineralog şi petrograf Jozef Mo- 
rozewicz (1865-1941), membru al Asociaţiei Geologice a Carpaţilor, participant 
la reuniunea geologilor din 1927 de la Bucureşti. A fost apreciat în România şi 
pretutindeni în lume pentru studiile şi cercetările chimice ale rocilor minerale, cât 
şi ca descoperitor al câtorva specii noi. 

Nicolae Iorga este primit, la rându-i, cu mare fast, la 18 iunie 1924, ca 
membru al Academiei de Ştiinţe şi Arte din Cracovia (Akademia Umiejetnosci). 

La 26 mai 1931, savantului român Nicolae Iorga i s-a decernat - din partea 


Universităţii din Vilnius - titlul de Doctor Honoris Causa, cu ocazia marcării a & 


350 de ani de la înfiinţarea ei. Din răspunsul cordial dat alocuţiunii rostite de mi- 
nistrul polonez la Bucureşti, K. Szembek, reținem evocarea pe care istoricul o 

face în planul raporturilor bilaterale: „De la emigranții polonezi de la 1863 me- 
lancolicii moldoveni au tras elemente de energie şi entuziasm”. Referindu-se la tra- 
tatele dintre România şi Polonia cerea, probabil, şi din postura de prim-ministru: 
„să le transformăm în realităţi fecunde şi să nu stea prin sertare”. 

La 27 mai 1932, Academia Română a ales printre membrii corespondenţi pe 
istoricul polonez, Olgierd Gorka (1887-1955), fost ataşat militar la Bucureşti, în 
anii 1919-1921, profesor la Universitățile din Lwow şi Varşovia, un apropiat al lui 
Nicolae Iorga. În anii '30 Olgierd G6rka a descoperit la Munchen o cronică con- 
temporană a lui Ştefan cel Mare, care a produs o mare vâlvă printre medieviştii 
români, ea fiind publicată în 1931 în „Analele Academiei Poloneze” (1931), în- 
soţită de un vast studiu intitulat: Kronika czasow Stefana Wielkiego Moldaw- 
skiego ” (O cronică a vremii lui Ştefan cel Mare) — demers ştiinţific reluat în 
paginile „Revistei istorice române” sub titlul Cronica epocei lui Ștefan cel Mare 
— 1457-1499”. În 1932 a scris lucrarea „Akkerman et Kilia et la campagne de 
1497” în care a făcut dese referiri la evenimentele din timpul domniei lui Ștefan 
cel Mare. Dintre lucrările sale mai amintim de studiul: Realitatea istorică şi sen- 
sul poziției politice a Poloniei în sud-estul Europei (1934). 

Peste numai doi ani, Academia Română îi va alege, la 28 mai 1934, prin- 
tre membrii de onoare străini pe Stefan Mazurkiewicz (1888-1945), profesor şi 
decan al Facultăţii de Ştiinţe a Universităţii din Varşovia, conducător al Școlii de 
matematică din capitala Poloniei, specialist în calculul probabilităților şi în teoria 
mulțimilor cât şi pe cunoscutul matematician, Waclaw Sierpinski (1882-1969), 
profesor la Universitatea din Lwow din 1910; internat în Rusia în timpul primu- 
lui război mondial. Din 1918 profesor al Universităţii din Varşovia, devine unul 
din creatorii principali ai Școlii de matematică de la Varşovia — cunoscut prin stu- 
diile sale din domeniul teorii numerelor, teorii mulțimilor, topologiei etc. Membru 
al Academiei Poloneze de Ştiinţe. Alegerea din mai 1934 a fost reconfirmată şi 
după război, la 3 februarie 1965. 

Fără a se declara expres a fi o reciprocitate, Universitatea din Varşovia 
acordă în vara anului 1934 titlurile de Doctor Honoris Causa academicienilor ro- 
mâni: Dimitrie Pompeiu şi Gheorghe Ţiţeica, în domeniul matematicii. 

În timpul vizitei oficiale efectuată în România de şeful statului polonez, Ig- 
nacy Moscicki (1867-1946), la 21 iunie 1937, Academia Română îl alege printre 
membrii străini de onoare, cinstindu-l astfel pe fostul profesor la Universitatea 
din Friburg (Elveţia), unde acesta condusese un laborator de fizică cu specializa- 
rea în electrotehnică şi electrochimie. Se cunoştea că în 1913 cercetătorul s-a în- 
tors în Polonia şi a înființat Școala Politehnică din Lwow, unde a condus catedra 
de electrochimie, iar din 1916 Institutul de gaze, transformat în Institut de cerce- 
tări chimice. Din 1921 a fost directorul Uzinei de produse azotice din Chorzow. 
Autor a importante invenţii, printre care condensatorul electric (1904). Din iunie 
1926 preşedintele Poloniei. 

FURI a 
1934 — Varşovia — Universitatea acordă titlurile de Doctor Honoris Causa 
academicienilor români: Dimitrie Pompeiu şi Gheorghe Ţiţeica, în domeniul ma- 
tematicii. 

Alegerea la 3 februarie 1965, ca membru corespondent al Academiei Ro- 
mâne a fiziologului polonez de formaţie pavloviană, Jerzy Konorski. (1903- 
1973) deschide o nouă etapă în această cinstire reciprocă. Învăţatul polonez era 
cunoscut faptul că în 1934 a pus bazele unui laborator de studierea fiziologiei cre- 
ierului, al Institutul de Fiziologie Experimentală de la Varşovia. S-a remarcat în 
studierea funcțiilor scoarței cerebrale prin metoda extirpărilor. Membru al Aca- 
demiei de Ştiinţe din Varşovia şi al Academiei de Ştiinţe din New York. 


Tot atunci au mai fost aleşi Janusz Groszkowski (1898-1984), eminent 
specialist în domeniul radioelectricii şi electronicii, al tehnicii vidului, cu contri- 
buţii deosebite în elaborarea principiilor de funcţionare şi construcţie a radaruri- 
lor. În timpul celui de al doilea război mondial a lucrat la sistemul de decodare a 
bombelor zburătoare V1 şi V2, pus la dispoziţia Londrei prin intermediul Arma- 
tei Naţionale din Polonia. Doctor Honoris Causa al Politehnicii din Varşovia, Lodz 
şi Gdansk, al Academiilor de Ştiinţe din Cehoslovacia, Ungaria, URSS, Bulgaria, 
Cuba. A mai fost ales istoricul Henryk Jablonski (1909-2003), membru al Acade- 
miei Poloneze din 1952, ministrul învăţământului, luptător în mişcarea de rezis- 
tenţă din Franţa, fost preşedinte al Consiliului de Stat, autor a numeroase studii 
legate de mişcarea socialistă. 

În anul 1996, istoricul Dan Berindei a fost ales membru titular străin al 
Academiei Poloneze de Ştiinţe şi Arte, când devine şi preşedinte al Comitetului 
Naţional al Istoricilor din România. 

La 27 iunie 1997, Academia română îl alege printre membrii de onoare stră- 
ini pe geologul şi cercetătorul polar polonez, Krzysztof Birkenmajer (născut 6 
oct. 1929 la Varşovia). Cercetător la Institutul de cercetări geologice al Academiei 
Poloneze de Ştiinţe, s-a impus prin cele 13 expediţii efectuate în Groenlanda şi An- 
tartica de vest. Autor a peste 600 de lucrări în domeniul geologiei. A fost secretar 
al Comitetului Internaţional de Cercetare al Antarcticii. 

La începutul mileniului al III-lea, la 6 iunie 2001, Adunarea Generală a Aca- 
demiei Române îl alege, prin vot secret, ca membru onoare din străinătate pe Su- 
veranul Pontif, loan Paul al II-lea. Academicianul Virgil Cândea avea să 
sublinieze că: „Teologului şi gânditorului aplecat asupra adevărurilor eterne şi 
problemelor de etică ale societăţii, chemat în ultimul sfert de veac să se pronunţe 
şi să intervină în marile confruntări internaţionale de la sfârşitul războiului rece, 
printr-o susţinută acţiune de apărător al libertăţii şi al demnităţii umane împotriva 
totalitarismelor de toate nuanțele, i-a fost dat să facă paşi determinanţi de apropiere 
între plan spiritual, gest aşteptat de aproape un mileniu de la sfâşierea unităţii creş- 


tine şi, astfel, a Europei”. 
= 93 sa 

CHEMAREA MUZELOR 


Virgiliu ONOFREI 


Cred că dinaintea Providenţei suntem egali, că în scurgerea timpului sub 
cerurile care ne privesc în tăcere neastâmpărul de fiecare zi, viaţa unuia nu e mai 
prețioasă decât a celuilalt şi că odată cu dispariţia unui om piere un univers ire- 
petabil, de gânduri, de visuri şi de sentimente. 

Şi totuşi, ce rămâne după trecerea noastră ? Rămâne, pentru o vreme, urma 
faptelor, cele care ne diferenţiază şi ne dau măsura propriei vieţi. 

Unii sădesc un pom, ridică o casă, cresc un copil pentru a deveni om, iar alţii 
nu fac nimic din toate astea. Pentru unii, viaţa e un ţinut al veseliei pe care-l stră- 
bat fără bătaie de cap, adulemcând plăcerea ca un copoi în căutarea vânatului. 
Pentru alţii, dintre îndemnurile lumii şi ale propriei firi, lupta pentru a fi în faţă la 
împărţirea bucatelor este cea care le stârneşte elanuri virile, le înfierbântă sângele, 
împingându-i în răspântiile vieţii spre acumularea grăbită de averi, titluri şi ono- 
ruri, prin care îşi evaluează existenţa mulţumiţi de sine, înainte de a dispărea în ce- 


Desen de G.M. CANTACUZINO 


(colecţia Muzeului Literaturii Române Iaşi - donația familiei) 

nuşa rece a stingerii definitive. 

Toate sunt zădărnicie, goană după vânt, spune Eclesiastul, şi poate aşa ar fi 
spus, pentru a-şi simți mai uşoară povara destinului, şi G.M.Cantacuzino, el atât 
de brutal şi de nedrept despărţit, în vremuri stricătoare de conştiinţe şi vieţi, de ceea 
ce şi pentru el, ca om, a avut desigur preţ — soţie şi copii, bunăstare, succes şi no- 
torietate, ajuns la capăt de drum. 

Un drum de suişuri şi coborâşuri, cu preaplin de lumină şi amarnice întu- 
necări, început în 1899 la Viena, şi încheiat prematur, la Iaşi, la 1 noiembrie 1960, 
după ani de căutări şi acumulări, dar nu doar pentru sine ci şi pentru ceilalți, pen- 
tru noi toţi, devenit astfel drum al dăruirii. Afând de un asemenea destin, însuşi 
Eclesiastul ar fi evitat să mai rostească sentinţa biblică şi astfel, nu ar mai fi tre- 
cut în ochii lui G.M.Cantacuzino, pentru care „Totul are un sens, chiar dacă toate 
trebuie să piară”, drept un „fățarnic dezabuzat”. 

Când a murit, în timp ce încă mai lucra la ansamblul Mitropoliei, munci- 
torii de pe şantier i-au cioplit o cruce de piatră pe care au scris Profesor Arhitect 
George Matei Cantacuzino. Ea îi stă la căpătâi în iarba „Eternităţii” şi spune în 
două cuvinte, prea puţine, care a fost menirea scurtei sale vieţi. 

A fost arhitect, unul dintre cei mai proeminenţi ai perioadei interbelice, a 
fost şi profesor, dar nu numai atât, acest pribeag pe căile artelor, în căutarea ab- 
solutului, a frumosului creat de Dumnezeu sau de mâna omului, pe care l-a spo- 
rit el însuşi cu mintea şi simţirea, lăsând urme statornice în cultura românească. 

Nu se împacă statornicia cu pribegia, veţi spune. 

În lumea de azi, a competiţiei acerbe, eficiența maximă şi specializarea de 
excelenţă într-un domeniu limitat sunt exigenţe axiomatice ale reuşitei. 

Societatea are propriile nevoi şi îşi creează algoritmii de funcţionare, din 
care nu lipsesc aceste exigenţe. Îşi creează şi structurile profesionale potrivite, tot 
mai compartimentate, tot mai multe la număr şi mai diminuate în cuprindere. 

Acestea sunt cerinţe obiective, desigur, născute din dezvoltarea cunoaşterii 
şi multiplicarea formelor de activitate umană, deci şi a profesiilor şi a derivatelor 
lor. 

Pentru susţinerea lor, societatea mânuieşte abil bagheta magică a specia- 
lizării, pe care o îndreaptă spre individul anonim, abstract, fără altă identitate decât 
cea cuprinsă într-un număr, cerându-i în acelaşi timp, contradictoriu, o adapta- 
bilitate promptă la schimbările accelerate de pe piaţa muncii şi din nomenclatorul 
de profesiuni. A te sustrage acestor tipare ce te restrâng, ascultând de chemări re- 
bele dinăuntrul tău sau din afara ta, care-ţi promit deschiderea, este după unii to- 
tuna cu rătăcirea spre ratare, şi de multe ori cei ce gândesc aşa au dreptate. 

În atari condiţii modelul Renaşterii rămâne pe soclul pe care l-a aşezat is- 
toria, nu mai coboară pentru oameni. Totuşi, dacă societatea îşi rezolvă mai bine 
problemele fasonându-l pe individ potrivit nevoilor ei de eficienţă maximă, mă 

îndoiesc că acesta, captiv al unui spaţiu restrâns şi predeterminat, cu ambiția mereu 
aţâţată de stridentele chemări ale imperativului „be the best !”, se va vedea vreo- 
dată ca om deplin, adică liber. Liber în spirit, liber în aspirații, indiferent la ochea- 
dele succesului rapid şi cu orice preţ, liber să răspundă chemărilor de lumină din 
sine sau din lumea cea mare de dincolo de nori, din care într-o zi va realiza că 
face parte. 

Fireşte că pentru cel care nu aude nici o chemare, nici o şoaptă, nici ve- 
nită din sine nici de aiurea, societatea, oferindu-i o ocupaţie prefabricată, precis de- 
limitată, cu care să-şi treacă viaţa de rutină, face o faptă bună, îl îngrădeşte dar îl 
şi serveşte. 

Ce faci însă, când cele cu multe chipuri ale frumuseţii, artele, te cheamă 
irezistibil, iar în sufletul tău respiră nevoia vitală a zborului către ele ? Ce faci 
când chemarea muzelor devine polifonică, iar a te lăsa legat de catargul unei sin- 
gure arte şi al eficienţei prin specializare unilaterală, oricât de plină de promisiu- 
nea succesului ar fi, nu te izbăveşte ? 

Faci ce a făcut şi G.M.Cantacuzino, îţi rupi legăturile şi asculţi îndemnul 
muzelor, chiar dacă schela certitudinilor riscă să se rupă, încercându-te pe tine în- 
suţi îndoiala, chiar dacă unii vor vorbi în apropierea ta, pentru a te micşora, de 
diletantism, de lipsă de profunzime şi de risipire. 

Aşadar, cine a fost George Matei Cantacuzino ? Poate că, ascultând de 
înscrisul de pe crucea de la „Eternitate”, ar trebui să reducem unghiul aprecierii 
sale la ceea ce a creat ca arhitect. 

Cred însă că, dimpotrivă, trebuie să-l deschidem şi, lăsând arhitecturii 
locul bisectoarei, ce i se cuvine de drept, să ne bucurăm de izbânda cantacuzină 
în alăturarea într-o singură fiinţare, a trei arte — Arhitectura, Pictura şi Literatura, 
sub tutela unei vaste culturi, a unei neobişnuite înzestrări plurivalente şi a setei de 
absolut, care au făcut posibil ca, în miezul secolului al XX-lea, în România să 
existe un Om al Renaşterii. 

În ultimii ani, petrecuţi la Iaşi, a locuit într-o chilie umilă de monah şi s-a 
dedicat cu obstinaţie muncii de creaţie. În arhitectură, pentru construcţiile şi ame- 
najările ansamblului de la Mitropolie, în pictură şi acuarelă prin care portretizează 
Iaşul, locul unde „dorul şi miresmele te copleşesc”, şi în cuvântul scris, din care 
s-au născut „Scrisorile către Simon”. Trei arte, cărora le-a fost hărăzit un om cu 
egală vocaţie pentru fiecare dintre ele, un om al plenitudinii spirituale, de nobleţe 
înnăscută, singular în cultura românească. 

Pentru mine, artistul G.M. Cantacuzino şi opera sa, multiformă şi totuşi 
unitară, deşi folosind mijloace de expresie diferite, reprezintă un miracol. De mi- 
racol ţine faptul că un om născut şi educat, la începuturile sale, într-o altă cultură 
decât cea românească şi în sunetele altor limbi decât ale celei vorbite de români, 
a ajuns să iubească atât de curat şi să slujească atât de înalt România, această „Ţară 

de farmec şi de puţine virtuţi, în care se găsesc câteodată eroi dar nu sfinţi, nici fi- 
losofi, în care lumea moare uşor fără a şti să trăiască”. Un om care ar fi putut 
trece prin viaţă cu pas uşor, la braţul protector al unei genealogii prestigioase, pier- 
dut în reverii sterile, înconjurat de fantomele înaintaşilor cantacuzini, sau să se 
irosească în saloanele parfumate ale protipendadei ori în bâlciul disputelor poli- 
tice. 

În loc de asta, el a adus în viaţa românească, aşa cum îl elogia Tudor 
Arghezi, „o prezenţă activă cu mintea, cu braţele, a unui Cantacuzino, păianjenul 
unui blazon, din care a coborât pe firul lui, în şantierul eforturilor şi speranţelor 
colective”. 

Încercarea de a te apropia de el şi de a-i cunoaşte şi înţelege opera clădită 
pe acest şantier îţi cere să te familiarizezi cu paradoxul, să ai disponibilităţi pen- 
tru visarea contemplativă, pentru „lene”, cum o cunoaşte el, dar şi pentru aventura 
călătoriei în timp şi spaţiu pe puntea corabiei lui Simbad Marinarul, între orizon- 
turi mereu schimbătoare ale istoriei, pe ape de atâtea ori ostile, către limanul fru- 
museţii pure. 

Acestea sunt condiţiile primare ale unei întâlniri lui G.M.Cantacuzino 
înainte de a-i deveni tovarăş de drum, la care se adaugă sine qua non cultura. 

Cunoaşterea şi înțelegerea operei sale cer timp şi efort de cercetare, dar pen- 
tru ele primeşti răsplata unor continue revelații. Descoperindu-l pe el te descoperi pe 

tine însuţi şi descoperi o imagine pe care credeai că o ştii, dar pe care nu ai văzut-o 
până acum zugrăvită cu atâta luciditate şi afecţiune, imaginea lumii în care ţi-a fost 
dat să te naşti, bogata frumuseţe, cultura, arta acestei țări numită România. 

Prin el devii mai conştient de însemnătatea arhitecturii, „cea mai sinceră 
cronică a unei epoci”, cea care depune mărturie despre viața societăţii umane mai 
deplin şi mai veridic decât tomuri întregi de istorie. Şi înţelegi că demnitatea pro- 
fesiei de arhitect ar trebui să rămână neatinsă de meschinărie, incultură şi vulga- 
rizare, că arhitectul are datoria „de a lucra cu pasiune la lucruri care sunt pieritoare, 
de a lucra la ele ştiind că sunt pieritoare, că va veni ziua când vor fi distruse şi ui- 
tate, de a pune în ele tot ce sufletul are mai bun şi mai scump”. Menirea arhitec- 
tului este, atât cât îl ţin puterile şi îl ajută împrejurările, de a crea armonii prin 
lumea de forme specifice, utile şi frumoase, pe care le imaginează. Armonia este 
cea care reuneşte cele trei modalităţi artistice prin care s-au exprimat sensibilita- 
tea, inteligenţa, spiritualitatea lui Cantacuzino, creativitatea sa. Trei înfățişări ale 
aceleiaşi aspirații spre armonie şi echilibru, învăţate de la marea cultură clasică, 
năzuinţă pe care o afli împlinită în oricare din operele sale, fie de arhitectură sau 
artă plastică, fie literară. 

EI percepe foarte exact cerinţele timpurilor moderne, urmare a transfor- 
mărilor în plan social, tehnic şi cultural, şi defineşte misiunea socială a arhitectu- 
rii, nevoia ca ea să-şi adapteze răspunsul, de la regândirea oraşului la codurile 
formale ale esteticii moderne. Dar acestea din urmă, nu ca scopuri în sine, ca de- 
monstraţii ale unui spirit avangardist avid de propria-i afirmare, ci ca o consecinţă 
firească a evoluţiei spre înnoire. 

Refractar faţă de orice formă de exces, se distanțează astfel în mod explicit 
atât de fanatici ai modernismului, cât şi de conservatori, susținători ai tradiţiona- 
lismului. 

De altminteri, nici nu îl preocupă în mod deosebit confruntările de idei, di- 
namica Mişcărilor din Avangarda artistică europeană, ceea ce surprinde, desigur. 
Nici unul dintre protagoniştii acesteia, cu excepţia lui Le Corbusier, nu îşi găseşte 
locul în comentariile sale. 

Înţelegând că epoca în care trăieşte „aparţine stilului funcţional şi disci- 
plinei constructive”, adoptă limbajul esenţializat al funcţionalismului în arhitec- 
tura hotelului Bellona şi a vilelor de la Eforie, sau a blocului Carlton, de la 
Bucureşti, dar o face cu măsură, fără exhibarea unor veleităţi avangardiste, şi res- 
pinge cu hotărâre sintagma corbusiană „machine a habiter”, pe care o consideră 
inumană, cu totul străină de raporturile naturale ale locuinţei cu realităţile geo- 
grafice şi culturale ale unui loc, concepţie care, spune el, poate produce „coşma- 
rul maşinii de locuit şi a locuinţei-maşină valabilă la Ecuator şi la Polul Nord”. 

Nu este preocupat nici de crearea unui stil personal, de imagine identitară 
imediat recongnoscibilă, nici de o adeziune exclusivă la un curent sau altul, şi cu 

atât mai puţin la o modă sau alta. 

În schimb, în creaţia sa arhitecturală de obiect, de la prima lucrare — Banca 
Crissoveloni din Bucureşti, până la ultima — pavilioanele administrative ale Mi- 
tropoliei din laşi, după lucrările perioadei moderniste, sunt constant prezente ar- 
monia arhitecturii clasice, echilibrul, simţul măsurii. Ceea ce face însă valoarea 
exemplară a concepţiei cantacuzine este regăsirea aceluiaşi spirit şi în rezolva- 
rea relaţiei dintre obiect şi mediul de inserţie, fie natural, fie construit, pe care o 
tratează dintr-o reală perspectivă contextualistă. Deşi tema ca atare nu se înscrie 
în analizele sale teoretice decât colateral, eu cred că acesta este mesajul cel mai im- 
portant al operei lui ca arhitect practician, care se adaugă temelor predilecte la 
care se referă opera sa de teoretician-tradiţionalism şi modernism, interpretarea 
arhitecturii populare, arta şi tehnica, arhitectura şi peisajul, personalitatea în artă 
etc. 

În nici o împrejurare el nu neagă contextul, ci dimpotrivă, şi-l asumă ca 
premisă a procesului de creaţie, încât arhitectura sa nu aduce nici o tulburare ca- 
drului existent, ci se înscrie într-un dialog firesc cu el, ca părţi ale aceluiaşi întreg. 

Pentru aceasta, nu ezită să folosească limbajul formal pe care îl consideră 
a fi cel mai potrivit unui asemenea dialog. Se raportează în primul rând la locul in- 
tervenţiei, la caracterele lui şi nu la situarea temporală a abordării stilistice, a op- 
țiunii sale formale, refuzând un a priori în acest sens. 

Aşa se explică atât arhitectura din anii '30 a imobilului din Piaţa Universi- 
tăţii sau o blocului Kretzulescu de pe Calea Victoriei, din Bucureşti, cât şi cea din 
anii 1956-1960 a ansamblului Mitropoliei de la Iaşi. În ceea ce priveşte această ul- 
timă lucrare, expresia de inspirație palladiană a celor două pavilioane nu poate 
avea altă explicaţie decât abordarea contextualistă a temei arhitecturii monumen- 
tale într-un cadrul insuficient structurat, însă cu un potenţial urbanistic important, 
un cadru încărcat de semnificaţie, marcat de prezenţa a trei monumente de arhi- 
tectură cu trăsături distincte, dar lipsite de disonanţe. 

Nu ştiu dacă rândurile pe care G.M.Cantacuzino i le scrie în 1960 lui Oscar 
Han despre dorinţa sa de „a pune un surâs latin pe faţa gravă a acestui vechi oraş” 
erau doar un exerciţiu de retorică epistolară de circumstanţă, sau chiar exprimau 
o aspirație reală. Cred însă că beneficiul adus Iaşului prin această intervenţie, 
aflată în defazaj faţă de „estetica modernă” a timpului, stă nu în adaosul de lati- 
nitate primit, ci în întregirea unui ansamblu urban, făcută cu demnitate şi discre- 
ţie. Făcută într-o armonizare cu cadrul existent atât de izbutită, încât cele două 
pavilioane şi amenajările adiacente lor şi catedralei par a se afla acolo dintot- 
deauna, aparţin locului şi-l înnobilează. Nu cred că un adevărat arhitect, care în- 
ţelege că operele sale nu trebuie să fie monumente ale propriei vanităţi, îşi poate 
dori mai mult decât atât. 

Aceasta a fost atitudinea, de esenţă morală, a lui Cantacuzino în întreaga sa 

muncă de arhitect, pentru el a fi „bun artist” presunpunând „umila râvnă a unei 
munci conştiincioase şi continue, excluzând orice complezenţă față de acea artă 
şi de acea muncă. Umilitatea e o zale care se poate purta şi sub haine, pentru a te 
feri de veninoasele săgeți ale vanităţii şi complezenţei”. 

Vanitatea şi complezenţa, artificialul, gestica de paradă i-au fost străine şi 
ca pictor. Pentru el, pictura n-a fost o pasiune oarecare, nici o „violon d' Ingres”, 
ci o expresie la fel de importantă ca arhitectura, a nevoii lui de poezie, de visare 
şi de armonie. O confirmă valoarea picturii sale şi o spune el însuşi în „Scrisorile 
către Simon”: „Deoarece nu mi-a fost dat să fiu poet, şi totuşi am simţit nevoia de 
a mărturisi acele armonii, care nu se puteau fixa în cadenţele dure ale spiritualită- 
ţii arhitecturale, am cerut picturii acele posibilităţi de exprimare care, paralel cu 
nevoia de a construi în funcţia austerităţii canoanelor stricte, mă lăsau să trăiesc 
acele paradoxuri pe care lenea (contemplaţia n.n.), din copilărie chiar, îmi prile- 
juise descoperirea”. 

G.M.Cantacuzino a fost o prezenţă recunoscută în arta plastică interbelică, 
expunând în Saloanele Oficiale de Artă ale vremii, operei sale fiindu-i dedicate 
cronici şi cataloage pe care şi-au pus semnătura nume consacrate ale culturii ro- 
mâneşti — Camil Petrescu, George Oprescu, Mac Constantinescu, Mihail Seba- 
stian şi alţii. 

E firesc ca în compoziţiile sale, peisaje sau naturi statice , să fie vizibilă dis- 
ciplina, rigoarea construcţiei, pe care i-a dat-o formaţia de arhitect, dar cine a 
avut prilejul să-i vadă lucrările, în special peisajele, a fost marcat de prospeţimea 
culorilor, lipsite de violenţă, şi de lumina inefabil de vie, care te absoarbe cu toată 
fiinţa în lumea poeziei. 

În pictura sa, el nu experimentează de dragul experimentului sau modei, 
nici noi tehnici nici noi teme sau limbaje, a şoca nu se potriveşte deloc cu propria 
natură şi cu educaţia primită. Stăpân al meşteşugului deja consolidat stilistic, 
el te face părtaş la propria emoție trăită în faţa frumuseţii, poeziei peisajului ro- 
mânesc, pe care ţi-o transmite în mod direct şi sincer, nemăsluită de farduri care 
se pierd la prima apă de ploaie. 

Tudor Arghezi, care i-a fost un consecvent admirator, şi a cărui casă de la 
Mărţişor încă mai găzduieşte câteva lucrări ale lui, scria astfel în catalogul expo- 
ziţiei din 1943, a lui G.M. Cantacuzino: „.....venisem să văd ce a mai putut să iz- 
butească, după atâţia ani de tăcere, a paletei, arhitectul, şi am plecat din mijlocul 
tablourilor lui, concentrate ca nişte sonete, mai curat şi mai întinerit. Fiecare din 
poemele în culori, din jurul nostru, surâde şi rosteşte, parcă pe şoptite, farmecul 
pământului românesc.” 

Îl reântâlnim pe acelaşi Cantacuzino, arhitectul şi pictorul, şi în scrierile sale, 
adevărate poeme în proză, de la „Arcade, firide şi lespezi”, „Pătrar de veghe” şi „Iz- 
voare şi popasuri”, apreciate superlativ de Perpessicius, Mihail Sebastian sau George 

Călinescu, până la „Scrisorile către 
Simon”, un emoţionant recurs la memo- 
ri€, din care afli cum se formează şi cum 
respiră spiritul unei mari personalități. 

Regăsim în paginile sale aceeaşi 
cumpănire, aceeaşi punte între emoție şi 
adevăr, construită prin atitudinea sa mo- 
rală şi empatia cu pământul şi oamenii 
României, cu luminile şi umbrele ei, 
fără efuziuni sentimentale, critic ade- 
seori, dar fără încrâncenări vindicative 
ca răspuns la suferinţele îndurate. 

Incapabil de a face rău, imun prin 
înțelepciune la „răul şi răutatea altora”, 
pe care le consideră „inerente naturii 
umane, ca naturala umbră pe care o pro- 
iectează binele”, în ciuda nedreptăţilor 
la care a fost supus, nu s-a “constituit în 
tribunal faţă de faptele altora”. 

În vremurile pe care le trăim, încă 
ale confuziei şi neorânduielii, în care 
mediocritatea şi falsele valori sunt atât 
de ofensive în râvna lor pentru pricop- 
seală, iar calitatea autentică atât de fi- 
ravă, chipul nobil al lui G.M. 
Cantacuzino, viaţa şi opera sa sa sunt un 
reper pentru conştiinţă şi pentru încre- 
derea că viața poate fi trăită cu demni- 
tate, de la început până la sfârşit. 

De aceea , pe cei tineri, în special 
pe studenții arhitecţi, care îşi caută mo- 
dele, dorindu-și să se construiască pe 
sine după chipul şi asemănarea acestora, 
îi îndemn fără nici o ezitare să privească 
spre George Matei Cantacuzino. 

Din acelaşi îndemn a venit şi în- 
drăzneala de a-i aşeza numele pe frun- 
tea Școlii de Arhitectură din laşi, cu 
speranţa că într-o zi, prin oamenii săi, 
ea va merita laurii acestui nume. 


NOI DEVELOPARI 
ÎN PERSPECTIVĂ 

CASA-MUZEU: 
IMAGINE-SIMBOL A OMULUI ŞI OPEREI 


Constantin PARASCAN 


Descoperirea elementelor lămuritoare privind relaţia între eu/ empiric şi eul 
profund atunci când avem în vedere fie realizarea unei biografii literare, fie organiza- 
rea unei case-muzeu, fie şi doar înţelegerea mai exactă a vieţii şi operei unui scriitor 
este obligatorie pentru orice istoric literar. 

Este un loc comun faptul că între om (scriitor) şi opera sa există nenumărate 
chei cu care putem pătrunde şi lumina fie biografia (omul comun, cu preocupările 
sale, cu mediul în care a trăit şi scris), fie scrierile sale. Cele două universuri se află 
într-o perfectă complementaritate şi interdependenţă. 

Astfel, şi atunci când se scrie o biografie şi atunci când se doreşte doar a o în- 
țelege şi recepta ca un simplu consumator de literatură, trebuie lămurit faptul că eroul 
(scriitorul) e necesar să fie privit şi ca om obişnuit (neobişnuit) şi ca artist obişnuit (ne- 
obişnuit). ar într-un artist se află proiecția sugestivă, reflectarea simbolică a sumei ca- 
racteristicilor omului obişnuit. 

„Personalitatea omenească — omul practic cu desfăşurarea vieţii lui de la şi di- 
nainte de naştere, şi până la moarte, împreună cu toate împrejurările mediului şi mo- 
mentului sub influența cărora se dezvoltă — este deosebită, prin esență, de 
personalitatea artistică, adică de însuşirile sufleteşti pe care le descoperim cristalizate 
în oprea genială a omului care a creat-o. 

Personalitatea omenească dă materia brută a operelor de artă — materialul de 
percepţie analitică sau de percepţie sintetică simplă. Acest material se subordonează 
fiinţei fizice a individului, existenţei lui pragmatice, ce se desfăşoară, ca obiect, în 
formele de spațiu, timp şi cauzalitate”. 

Înţelegem, astfel, că „realitatea fizică” este altceva decât „realitatea artistică”. 
Şi de aici că viața obișnuită este altceva decât viața artistică (sau a artistului). Mai sim- 
plu: avem de-a face, când e vorba de un creator, cu un eu empiric, „care, în fond, este 
trăirea datorită căreia omului i se cristalizează conştiinţa că el există, omul este înca- 
drat în existenţă, participă la ea, ajunge să simtă că face parte din marea unitate a 
lumii”, şi cu un eu profund, esenţa esenţelor fiinţei creatoare. Şi, arată în același stu- 
diu Liviu Rusu, „poezia şi arta cu valoare estetică nu izvorăşte decât din imanenţele 
eului autentic”. 

lată cum cei doi teoreticieni (M. Dragomirescu şi L. Rusu) au văzut şi teoreti- 
zat existenţa celor două euri (empiric şi profund) care „coabitează” în acelaşi timp şi- 
n acelaşi individ (creator). Înțelegerea relaţiei subtile între acestea duce la evitarea 
suprapunerii naturii celor două euri ca şi analizarea ponderii şi a rolului fiecăruia şi la 
înţelegerea relaţiei subtile dintre acestea. 

Există multe similitudini între o biografie literară şi o casă-muzeu. Şi o bio- 

grafie şi o casă-muzeu (expoziţia în sine cu toate obiectele şi tot ambientul din vremea 
când a trăit scriitorul) trebuie să fie ştiinţifice (folosindu-se o reconstituire riguroasă, 
pe baza documentelor, actelor, mărturiilor, autobiografiilor, jurnalelor, scrisorilor etc.”. 
Şi biografia şi casa-muzeu trebuie să fie exacte. Astfel fiecare cititor, vizitator caută 
nu numai în operă asemănări cu eroii exemplari, dar şi într-o biografie şi într-o casă- 
mueu... punți de legătură cu scriitorul biografiat, ilustrat muzeografic. Nici biografia 
şi nici casa-muzeu nu trebuie să inventeze, să atenueze, să coloreze, să înfrumuse- 
ţeze, să ascundă sau să argumenteze calităţi şi defecte, „ci numai să destăinuie simplu 
etapele unei vieţi. Curiozitatea noastră pentru destinul uman în genere şi admiraţia 
pentru virtutea dusă la o mare potenţă fac să vibreze totul”. 

Atât în scrierea unei biografii literare cât şi în realizarea unei case-muzeu iz- 
voarele pot fi: 

- documentele de arhivă (acte personale, acte de familie, acte privind epoca, 
locul originar, acte privind viaţa obişnuită şi cea de scriitor; 

- scrisori trimise şi primite, scrisori ale altora, jurnale, autobiografii scrise până 
la acel moment; 

- mărturii ale membrilor de familie, verbale sau scrise; 

- mărturii din presa vremii; 

- anecdote; 

- scrierile (toate) ale autorului biografiat ori ilustrat muzeografic. 

De modul în care sunt folosite izvoarele şi de proporţia acestora depinde iden- 
titatea, originalitatea şi culoarea unei biografii sau a unei case-muzeu. 

Mai întâi ochiul critic trebuie să fie foarte atent pentru a selecta doar ceea ce 

Expoziţia documentară „Ion Creangă“, corp B 
(Arhitect Virgiliu Onofrei) 

este semnificativ şi (fără nici un dubiu) autentic şi adevărat. Ne referim şi la docu- 
mentele scrise (scrisori, jurnale, autobiografii, mărturiile contemporanilor şi mai cu 
seamă anecdotele). Mare atenţie atunci când folosim anecdota, şi doar pentru a ilus- 
tra un detaliu, fiindcă „Răutăcioasă sau binevoitoare, dar întotdeauna exemplară, anec- 
dota se limitează astfel la necesitatea de a ilustra un om ilustru, de a-i schiţa caracterul, 
de a trasa câteva linii din istoria vieţii sale”. 

În ce priveşte atitudinea faţă de izvoare (atât în realizarea unei biografii cât şi 
în a unei case-muzeu) s-a spus că „problemele ce stau în fața biografului sunt pur şi 
simplu aceleaşi cu problemele ce stau în faţa istoricului. Lui îi revine sarcina să in- 
terpreteze documentele, scrisorile, relatările martorilor oculari, memoriile, declara- 
ţiile autobiografice de care dispune şi să rezolve problemele de autenticitate a 
mărturiilor, de credibilitate a martorilor”. 

Problema pe care ne-o punem acum (urmând cumva relaţia biografie-operă li- 
terară dar căutând legăturile şi cu casa-muzeu) este în ce măsură opera literară este 
un document pentru biografie, pentru realizarea unei case-muzeu şi în ce măsură bio- 
grafia sau casa-muzeu explică şi elucidează produsul literar propriu-zis. Şi, mai de- 
parte, „Este oare îndreptăţit biograful (şi, desigur, şi muzeograful) să folosească în 
munca lui mărturia operelor literare? Sunt într-adevăr utile şi importante pentru înţe- 
legerea operelor însele rezultatele biografiei literare? (Si, adăugăm noi, ale unei case- 
muzeu). De obicei se răspunde afirmativ la ambele întrebări”. Realizate după normele 
schiţate mai sus, şi biografia şi casa-muzeu vor fi judecate în raport cu: - lumina pe 
care o aruncă acestea asupra operei; - ca mijloc de a studia omul de geniu; - ca izvor 
de materiale pentru cercetarea sistematică a psihologiei scriitorului şi a procesului li- 
terar. 

„Discutând despre operă şi acceptând, ca un dat fundamental, prioritatea şi au- 
tonomia ei, suntem nevoiţi să ne gândim, totuşi, şi la cel care a scris-o, la omul pe 
care noua noua critică l-a eliminat din ecuaţia analizei. Nu este vorba de a ne întoarce 
la biografismul beuvian (la detestabilul procedeu de a explica opera prin viaţa auto- 
rului”. 

În multe cazuri, mai cu seamă al scriitorilor de geniu, „opera creează un mit al 
autorului, după ce autorul a creat o operă care, prin forţa ei, a intrat în mit”. Este si- 
tuaţia scriitorului Ion Creangă, al scrierilor acestuia şi al casei-muzeu din laşi, dedi- 
cată acestuia, pe care l-am ales ca subiect al demonstraţiei noastre. 

De-a lungul anilor, relaţia creator (biografia sa) — operă s-a bucurat de toată 
gama ce poate fi imaginată. Nu ne mai oprim acum la opiniile (de multe ori contra- 
dictorii) ale unor Sainte-Beuve, Proust, Mallarme, Valery, ale psihanaliştilor, care pe 
rând, neagă sau recuperează biografia. Şi vom arăta cum casa-muzeu este (sau trebuie 
să fie) o imagine-simbol a omului şi operei, precizând încă o dată că „Nu există o 
opoziţie tranşantă între imaginaţia literară şi documentul autentic; între ficţiunea ope- 
rei şi adevărul unei vieţi; între intuiţiile personale ale biografului şi mărturiile (chiar 
revelaţiile rudelor); între existența efectiv trăită a celuilalt (a autorului biografiat).” Un 
biograf, un muzeograf pot proceda precum „istoricul” sau ca „romancierul”. Ei „con- 
struiesc” un univers asemenea, care ilustrează, consonează cu omul şi artistul. 

Expoziţia, casa-muzeu recreează imagini. Personajul „Creangă”, personajul 
„Eminescu” (subiectivităţi în fond, imaginari care au ca instrument de identificare 

imaginile) vor fi trataţi ca ficțiuni la puterea a doua. Sau ca ficțiuni reflectate prin două 
lentile din aceeaşi familie dar cu puteri crescătoare. 

R. Barthes a dus o luptă permanentă contra seducţiilor imaginarului. Este drept 
că el avea oroare de orice imagine a sa, de orice fotografie reprezentându-l. „Nu sunt 
eu ăsta” exclama. După el biografia este o „porcărie”, pentru că „încorsetează su- 
biectul în imagini”, acesta considerându-l pe creator, ca şi alţi autori, mult mai com- 
plex decât apare într-o biografie. Cu atât mai mult într-o casă-muzeu. Şi totuşi, 
realizată după normele generale ale unei biografii, ca şi după cele specifice unei ex- 
poziţii muzeale, casa-muzeu vorbeşte, ilustrează, închide în ea esenţa creatorului, a 
vieţii şi operei sale, a procesului creator, o sinteză, în fond, o imagine-simbol. „Lec- 
tura” acesteia se poate face în cel puţin două moduri. 

Cel dintâi are în vedere faptul că vizitatorul ştie destule lucruri despre viaţa şi 
scrierile unui autor. Cel de-al doilea se referă la vizitatorul care nu ştie absolut nimic 
despre omul (creatorul) (şi despre ce a scris acesta) a cărui casă-muzeu o „citeşte”. 
Dacă aceasta este realizată după normele numite mai sus, fiecare va înţelege cel puţin 
ceva care exprimă esenţa. E tocmai imaginea-simbol. 

Şi aici, triunghiul de aur - vorba-scrisul-imaginea - este hotărâtor în recepta- 
rea acestui „univers”. În acest sens, luăm ca exemplu Muzeul „Ion Creangă ” din Iaşi. 
Primul element, care poate lipsi, dar dacă e prezent are un rol de introu de foarte mare 
importanţă, este vorbirea. Şi doar câteva lămuriri privind timpul când a trăit şi scris, 
cum era ca om şi scriitor, care este esenţa operei, izvoarele de inspiraţie, cultura sa, 
locul său în literatura română şi în literatura lumii vor deschide „drum” spre înţelegere. 
Scrisul şi imaginea, în cazul în discuţie, sunt prezente în expoziţia documentară „Viaţa 
şi opera lui |. Creangă” (cuprinzând texte de istorie literară, fotografii, cărți, manuale, 
hărţi, acte personale, documente etc.). (Tot aici se înscriu şi pliantele şi alte tipărituri 
despre autor şi casa-muzeu.) 

Imaginea-cheie, imaginea-simbol se rotunjeşte prin casa-muzeu, prin Bojdeuca 
în care a trăit şi scris lon Creangă şi-n care a rodit şi prietenia legendară cu Mihai 
Eminescu. Este un truism faptul că o casă, atât în exterior, ca arhitectură, cât şi în in- 
terior, „vorbeşte” despre proprietar, despre cel care o locuieşte, despre cel care trans- 
feră din fiinţa sa locului, locuinţei. 

Să imaginăm acum un străin venit din lumea mare la Bojdeuca din Țicău (aşa 
cum ne-am propus pentru demonstraţia noastră), adus, desigur nu de o călăuză de na- 
ționalitate română care ştie, totuşi, câteva lucruri nu despre „copilăria copilului uni- 
versal”, dar despre copilăria sa, de poveştile şi Amintirile... lui Creangă. Doar 
întâmplarea sau curiozitatea născută de o imagine dintr-un ghid al muzeelor din laşi 
sau din România. Ce va înţelege despre „patronul” acestei locuinţe ciudate? Repet, 
chiar dacă nu are nici o informaţie despre om şi opera sa şi nu e doar un copil ci un 
om ajuns la maturitate, şi, desigur, în vizită şi la noi, înseamnă că a mai văzut câte ceva 
în această lume. 

De la prima „ochire” va înţelege că se află într-o margine nu de oraş ci de aşe- 
zare rurală, primitivă chiar. Poate fi, desigur, şi un moft de artist, dar poate fi şi o mă- 
sură a potenţelor financiare ale locatarului. Vizitatorul nostru va fi încântat, întrucât, 

venind din lumea civilizată, zgomotoasă, poluată, ruinătoare de energii visătoare, va 
descoperi aici o oază, un Eden, un colț de rai. Imaginea exterioară trimite într-un anu- 
mit timp. Dispariţia altor case, poate asemănătoare, ajută la situarea într-o anumită 
epocă. Materialul, arhitectura cu dimensiunile ei, poteca îngustă, vegetaţia rustică, 
gardul împrejmuitor... toate vorbesc despre om. Se apropie. Dimensiunile nu se mă- 
resc. Dimpotrivă. Ferestrele-s în cruce şi de dimensiuni piticeşti. Pragul de sus e mult 
prea jos, iar vizitatorul trebuie să se aplece. Ca în templele vechi... se poate spune. Aici 
nu se intră cu fală ci cu o anume cuviinţă. Deşi modest, pare un loc sacru. Puntea în- 
tinsă spre vizitator e ademenitoare. Acesta îşi va da pălăria sau alt ornament Jos, se va 
descoperi adică. Mică dar îndămânoasă, ca o fată harnică, gospodină şi pricepută la 
toate cele, din România rurală, cea din vis, din portretele lui Grigorescu sau ale pic- 
torilor flamanzi sau italieni. Străinul nostru va înţelege şi intrând în casa-muzeu că nu 
s-a înşelat în judecata sa încă de când a ajuns în Dealul Sărăriei şi a privit în această 
Vale a Plângerii, în Râpa Țicăului. 

Căsuţa are două încăperi şi un cerdac cu vederea spre nişte dealuri mioritice. 
În bucătăria din stânga cuptorul adună în jurul său lumina înţelegerii. Sub horn: ceau- 
nul, pirostriile, oale... e clar. Mai ales că în apropiere se află măsuţa cu străchinile 
din veac şi lingurile de lemn plutind în udătura gustoasă. Da. Aici se făceau bucatele 
şi se mânca. Domină lemnul (vase pentru unt, pentru brânză, usturoi etc.) Culori ve- 
getale, armonios îmbrăţişate în covoarele de pe podele, paturi şi pereţi. Icoana Maicii 
Domnului lămureşte apartenenţa la ortodoxie. Sfeşnicile şi cădelniţele trimit la viaţa 
de preot. Paturile înguste, în adevăr laiţe originale, decupate din trunchiuri mari de co- 
paci, aşezate pe lângă pereţi, vorbesc despre utilizarea ingenioasă a spaţiului. Scaunele 
pe care stătea şi scria trimit, de asemenea, şi vorbesc despre gustul pentru simplitate 
şi utilitate. Uneltele de scris: tocul de lemn, călimara de metal fără valoare materială 
deosebită, lampa cu gaz îi „povestesc” vizitatorului nostru despre o lume, o epocă, un 
om, un creator mai aproape de esențe, de natură, de lucruri simple şi utile, comunica- 
rea cu divinitatea, cu eternitatea făcându-se mai uşor şi mai direct. Poate că încearcă 
să-l „rupă” pe Creangă de aici şi să-l aşeze într-un castel medieval, sau chiar modern. 
O floare de munte sau un copac nu vor trăi într-o glastră, într-un spaţiu străin naturii 
proprii. 

Astfel, sintetizând, vizitatorul nostru va înţelege, prin acest exponent, prin 
această casă-muzeu a unui om şi creator neasemeni, în care fiecare obiect-imagine a 
contribuit la realizarea sintezei, a imaginii-simbol, va înţelege, chiar necunoscând până 
atunci ce a scris Ion Creangă, ceva din firea românilor, din veacul al XIX-lea româ- 
nesc, din natura acestui om-creator şi poate îi vor veni în minte vorbele Ecleziastului. 

Cu cât vor fi expuse mai multe obiecte memoriale originale, documente, scri- 
sori etc. , selectate după criterii ştiinţifice, ordonate într-un sistem coerent, sugestiv, 
ca într-o biografie, (acolo însă în scris), cu atât se va realiza o mai reuşită, sugestivă 
casă-muzeu care să închidă în ea imaginea-simbol a omului şi operei. 

BESTIARUL LUI DIMITRIE CANTEMIR: 
VEVERIȚA ANONIMĂ" 


Bogdan CREŢU 


Atât de neînsemnată este prezenţa Veveriţei în acţiunea romanului Istoria 
ieroglifică, încât am avut dubii serioase dacă merită inclusă în acest bestiar ca un 
membru cu drepturi depline ori trebuie pur şi simplu părăsită în rândul gloatei din 
care nu are forța necesară pentru a se desprinde. Personajul (care nu devine şi ac- 
tant) este mereu menţionat într-o enumerare, alături de fraţii săi, fiii Apariului: 
Pardosul, Râsul, Hameleonul. Aceştia se remarcă, fiecare în grade diferite, ca duş- 
mani ai Inorogului; important este însă faptul că ei joacă un rol în reţeaua de in- 
trigi care se ţes în jurul eroului, Hameleonul fiind inima acestei vânători ticăloase. 
Oricum, ceilalţi dau dovadă de energie, se află în continuă mişcare. Veveriţa în 
schimb trăieşte în umbra lor: nu se remarcă prin nici o iniţiativă personală. Din cele 
cinci menționări de-a lungul (şi de-a latul) cărții, ea nu apare niciodată indepen- 
dentă. Este mereu un simplu nume într-un şir. E clar că este condamnată la un 
anonimat pe care nu are cum să-l părăsească. 

Fapt este că nu diferit este statutul său în bestiariile antice sau medievale. 
Acest animal nu a fost niciodată luat în serios. Astăzi ea populează multe desene 
animate (vă mai amintiţi de Chip & Dale?) ori cărți destinate copiilor, intrând deja 
în mentalitatea noastră ca un animăluţ extrem de agil şi de simpatic. Ei bine, ea nu 
a fost mereu percepută în acest mod. Buffon se lăsa şi el impresionat de ghiduşiile 
rozătoarei şi remarca faptul că ea este "una dintre cele mai simpatice creaturi”!. 
Dar naturalistul francez aparţine unei alte epoci decât cea care a creat simbolurile 
animaliere. Câtă vreme creştinismul nu se impusese ca religie autoritară, veverița 
era un animăluţ care îi lăsa pe oameni indiferenți. Plinius (VIII, 58) nu reţine decât 
o eventuală utilitate pe care ea ar putea să o aibă: "Şi veveriţele prevestesc furtu- 
nile şi, după ce îşi astupă scorbura în locul pe unde suflă vântul, îşi sparg o des- 
chizătură în altă parte. În celelalte privinţe, au ca învelitoare o coadă destul de 
stufoasă'?. Sigur, ce altceva să atragă atenţia dacă nu coada stufoasă, care îi jus- 
tifică şi numele, după cum ne informează un dicţionar modern: Aristotel a folosit 
pentru prima oară cuvântul ”skiouros”, în care ”skia” înseamnă umbra, iar "oura” 
- coadă. Prin urmare, veverița este animalul care stă la umbra propriei cozi”. Să re- 
cunoaştem: nici nu existau motive întemeiate pentru ca anticii să îşi îndrepte aten- 
ţia asupra acestui inofensiv animal, câtă vreme imaginaţia lor era ocupată cu mai 
marii ierarhiei bestiarului. Aşa se face că veverița lipseşte din mai toate culegerile 
de fabule ale lui Esop, Fedru, Avianus, din Metamorfozele lui Ovidius. Aristotel 
o uită şi el în tratatul său despre animale. 

A trebuit să vină creştinismul, cu prejudecățile sale dogmatice, pentru a mo- 
difica viziunea aceasta neutră. Chiar dacă veverița lipseşte din marile cărţi ale 

Esnitui Meu, din Fiziolog mai la st şi din Etimologiile lui Isidor din Sevilla, 
prin urmare absentează din mai toate bestiariile, ea nu i-a lăsat indiferenți pe me- 
dievali. În primul rând, înfăţişarea sa o predispunea la a deveni o victimă imagi- 
naţiei aprinse: culoarea o condamna la oprobriu. Michel Pastoureau detaliază, în 
lucrarea sa O istorie simbolică a Evului Mediu Occidental, că tot ceea ce era roşu 
atrăgea automat blamul medievalilor: Iuda era cel ”cu părul roşu”, la fel cum orice 
animal cu blană roşcată era trecut automat în bestiarul infernal“. Într-o altă carte, 
istoricul francez readuce în discuţie "aspectele rele ale roşului: mânia, violenţa, 
desfrâul'”. Fireşte, alături de vulpe şi urs, veverița nu a scăpat, chiar dacă nu a 
fost considerată la fel de malefică. Ea a preluat toate trăsăturile culorii sale. În 
plus, aspectul său întunecat o predispunea la o reputaţie negativă: "În bestiarul 
medieval, ne asigură acelaşi reputat medievist, toate animalele cu blană sau cu 
opene întunecatre sunt, dintr-un motiv sau altul, neliniştitoare sau funeste. Se con- 
sideră că ele ar întreţine relaţii privilegiate cu lumea nopţii şi a morţii, animalele 
brune fiind adeseori considerate mai rele decât cele negre, deoarece par să reu- 
nească culoarea tenebrelor şi cea a flăcărilor infernului”. Degeaba o descrie Al- 
bert Magnus obiectiv în cartea sa De animalibus (XXII, 134): „PIROLUS Este 
puţin mai corpolentă decât o nevăstuică, dar nu la fel de lungă. (...) Ca restul din 
familia rozătoarelor, aceste animale au incisivi lungi pe falca de jos. Sunt animale 
foarte active, neobosite””, o asemenea perspectivă cuminte, neutră nu convenea 
imaginarului medieval, obişnuit să transforme în simbol orice trăsătură a lucruri- 
lor sau a ființelor. Veveriţa trăia în umbra pădurii, ambient prin excelenţă dubios 
şi părea a nu avea stare. Prin urmare, imaginea sa pentru medievali se cimentează 
defintiv în sens negativ. Cu riscul de a abuza de citate, redau această imagine sin- 
tetizată într-un foarte bun dictionar: ”Veveriţa este «maimuța pădurii», după cum 
scria un autor german din secolul al XIV-lea. Trecea drept leneşă, lubrică, proastă 
şi avară. Cea mai mare parte din timpul său este consacrată somnului, hârjonelii 
cu semenii, jocului şi săriturilor prin copaci. În plus, stochează mai multă hrană 
decât are nevoie — ceea ce este un păcat foarte grav — şi nu îşi aminteşte ascunză- 
torile pe care le foloseşte — ceea ce este semnul unei mari prostii. Blana sa roşcată 
este semnul exterior al naturii sale rele”. 

Înarmaţi cu aceste informaţii, să trecem acum la textul lui Cantemir. Veve- 
riţa din Istoria ieroglifică este, mai întâi de toate, anonimul prin excelență. Nu are 
nici măcar forţa de a se pune în slujba binelui sau a răului conform propriilor op- 
țiuni, propriilor credinţe. Dimpotrivă: basculează, odată cu fraţii săi, dintr-o ta- 
bără în alta, fără ca acest lucru să influenţeze în vreun fel intriga romanului. Iniţial, 
face parte dintre nedecişi: "Lupul de pre semnele ce videa, precum tovarăşii săi nu 
cu bune duhuri să poartă bine cunoştea, însă nedejdea într-altă socoteală îşi punea, 
adecă ca când lucrul la ivală ar vini, Pardosul şi fraţii lui, Râsul şi Hameleonul şi 
Veveriţa, cu gura deschisă, în glasul mare vor striga şi partea dreaptă vor ţinea”. 
De bunăcredinţă sau pur şi simplu naiv, Lupul tot mai trage nădejdea că aceştia se 
vor lăsa convinşi prin forţa argumentelor, deşi îi bănuieşte de intenţii meschine, as- 
cunse. Ceea ce nu este cazul, ei fiind intriganţi prin excelență, mergând acolo unde 
pot găsi un profit pentru ei. Dar să nu trecem mai departe fără a observa un lucru: 
deloc întâmplător, între fraţii săi, Veveriţa este menţionată la sfârşit. Este şi un 

semn al locului pe care îl ocupă în ierarhie. Acest moment de expectativă a fost 
însă precedat de unul în care fii Apariului fuseseră aliaţii Inorogului. Aşa îi po- 
meneşte acesta atunci când, la jumătatea cărții, îi detaliază Șoimului istoria con- 
flictului dintre familia sa şi Corb: "Deci Vidra, epitropiia pre acele vremi ţiind, de 
pururea jalobă şi grele pâri cătră Corb trimitea, precum Inorogul, Filul, Lupul, 
Pardosul, Râsul, Veveriţa şi încă alte câteva din jigănii ascultării şi stăpânirii ei nu 
vor să să supuie, ce în tot chipul statul monarhiii să tulbure şi tot trupul publicăi 
spre răzsipă să aducă îmblă”!0. Prin urmare, ei au fost iniţial nişte răzvrătiți, con- 
siderând că dreptatea era de parte fiilor Monocheroleoparadalisului şi că domnia 
nu i se cuvenea Vidrei. Aveau încă bărbăţia (îmi dau seama, cum să nu, că este ca- 
raghios să asociem bărbăţia cu o veveriță) de a înfrunta tirania Corbului şi de a sus- 
ține cauza dreptăţii cu riscul de a părea nu doar anarhiști, ci chiar complotiști 
împotriva ordinii statutului. Să notăm că şi de această dată Veveriţa încheie lista. 
Dar acele vremuri eroice aparţin trecutului. Imediat după convocarea dobitoace- 
lor şi a păsărilor, cei patru fraţi trec de partea Corbului şi semnează, e drept, ală- 
turi de majoritatea covârşitoare a celorlalţi, ”hirograful” care le atestă adeziunea 
la cauza Corbului. Trecerea în tabăra duşmană este astfel pecetluită. 

Schimbând macazul, Veveriţa nu câştigă consistenţă. Ea rămâne tot un ano- 
nim, pe câtă vreme fraţii săi devin agenţi de bază ai Corbului. Sigur, sunt ticăloşi, 
dar măcar sunt plini de viaţă. Ţin totuşi, în pofida devotamentului lor faţă de tiran, 
ei nu merită respectul care se cuvine unor slugi credincioase. Nobilul Şoim nu uită 
să-i amintească asta Corbului, în curajoasul rechizitoriu pe care i-l face în cea de a 
X-a parte a cărţii: "Pardosul, Râsul, Hameleonul, Veveriţa şi alaltă a Apariului si- 
menţie toată, carii într-această dată pentru epitropiia Strutocamilii a sta şi cu gurile 
priietini a să arăta să văd, în cea veche şi nemutată a lor fire, bună nedejde am că 
nice pre mine rău chititoriu, nici prorociile mele ceste de acmu minciunoase să iasă 
vor lăsa, ce peste puţine dzile, sau cu scrisoarea (căci cu gura între dânşii încă de 
mult a le sfârâi au început), sau cu fapta aievea şi de adevărate să le arete şi pre cel 
din moşie şi pre cap giurat neprieteşug, în theatrul a toată lumea, cu dobe şi cu surle 
să-l scoaţă. Au nu sint aceştea carii de la toate stârvurile, cu hârâieturi şi cu clănţă- 
ieturi, ne probozesc? Au nu sint aceştea carii ar pofti nu numai unghi, plisc, ce aşeşi 
nici pene, nici tuleie să nu ne rămâie? (că tot împotrivnicul paguba nepriietinului 
dobândă şi toată scăderea lui adaogerea sa socoteşte). Nici neamul dulăilor decât 
aceştea în răutate mai gios sint, macar că într-această vreme, mai mult părtaşi şi prii- 
tori monarhiii noastre decât jiganiilor ce lor şie de asemenea s-ar părea, ce adevă- 
rul ieste că toți aceştea folosul privat caută şi dobânda chiverniselii hirişe cearcă, 
carile ori cu ce mijloc a le vini ar cunoaşte, cu acela a să sluji nu să îndoiesc”.|! 
(s.n.) Prin urmare, Şoimul intuieşte perfect psihologia acestot slugi lipsite de dem- 
nitate, care, de vreme ce au trădat o dată, o pot face şi a doua oară fără ezitare. Spre 
deosebire de Hameleon, a cărui ură capătă aspecte patologice care îi dau o motivaţie 
solidă, ceilalți fraţi nu sunt capabili să creadă într-un ideal sau să slujească o cauză 
din proprie convingere. Trecerea lor în tabăra păsărilor se justifică doar prin dorinţa 
de câştig. Lacome, lipsite de scrupule, aceste perspnaje sunt, în ochii celui care 
trece fără ezitare de partea adevărului, tot ce poate fi mai demn de dispreţ. Sigur, 
pe această listă Veveriţa ocupă iarăşi poziţia din urmă. 


109 


ProEuropeana Clubul cărții digitale 


Dacia literară, nr. 2, 2011 


În fine, ultima menționare a acestui personaj lipsit cu totul de discernământ 
confirmă pronosticul Şoimului: atunci când vrăjile se leagă împotriva Corbului, fii 
Apariului ies prompt din scenă, pentru a nu fi afectaţi: "Atuncea Pardosul, Ha- 
meleonul, Veveriţa, Guziul cel orb şi alalţi pre lângă dânşii toţi, în toate părţile să 
împrăştiiară, aşe cât pre toţi de odată mreajea a-i cuprinde nu putu”!?. Este sem- 
nul laşităţii, al lipsei de principii tipic levantine. 

Are rost să mai observăm locul Veveriţei în această detestabilă masă? Ea nu 
se poate remarca nici măcar printre ticăloşi. Probabil că, pentru un astfel de per- 
sonaj lipsit întru totul de orice sclipire de personalitate, până şi mediocritatea ar fi 
un termen prea blând. 

E greu de decis dacă principele moldav era adeptul viziunii întunecate, dog- 
matice, specifice mentalității medievale sau avea o perspectivă neutră. Înclin mai 
curând către cea de a doua ipoteză, mai ales că este vorba de un animăluţ extrem 
de familiar spaţiului moldav. Probabil că a ales această mască tocmai pentru că ve- 
veriţa reprezenta un animal banal, aproape (de) nebăgat în seamă: nu aducea pa- 
gube omului, nu deranja cu nimic, putea fi foarte uşor ignorată. Era, altfel spus, 
exact masca de care avea nevoie autorul pentru a reprezenta un personaj lipsit de 
personalitate, a cărui prezenţă în carte mai că e de trecut cu vederea. 

Dar tocmai de aceea eu am preferat să nu o fac. 


* Această lucrare a fost realizată în cadrul proiectul Societatea Bazată pe Cunoaştere — cerce- 
tări, dezbateri, perspective, cofinanţat de Uniunea Europeană şi Guvernul României din Fon- 
dul Social European prin Programul Operaţional Sectorial Dezvoltarea Resurselor Umane 
2007-2013, ID 56815. 

FRANCOPOLIFONIA LA CHIŞINĂU 


Felicia DUMAS 


Luna martie este considerată de aproape două sute de milioane de francofoni 
din circa şaptezeci de ţări drept luna francofoniei. Anul trecut, spre sfârşitul acestei 
luni, s-a desfăşurat la Chişinău un colocviu internaţional de înaltă ţinută academică, 
organizat de Institutul de Cercetări filologice şi interculturale al Universităţii libere in- 
ternaţionale din Moldova, care a reunit numeroşi specialişti de limbă şi literatură fran- 
ceză din Franţa, România, Moldova, Statele Unite şi Camerun. Majoritatea 
comunicărilor au fost publicate într-un volum intitulat conform tematicii generale su- 
puse dezbaterii colocviului — limba, literatura, cultura şi puterea.” La acest volum am 
dori să ne referim în continuare, care ni se pare o reală contribuţie în domeniul lucră- 
rilor consacrate problematicii mult discutate a francofoniei. 

El este conceput ca un anuar, care se află deja la numărul 5. Doi sunt artizanii 
principali ai acestei publicaţii: domnul Pierre Morel, francez stabilit la Chişinău, 
prof.dr. la Universitatea liberă internaţională din Moldova, redactor şef şi doamna 
prof.dr. habilitat Elena Prus, de la aceeaşi universitate, redactor şef adjunct. Subiec- 
tele tratate în articolele din acest număr gravitează aproape toate în jurul relaţiilor 
complexe care se ţes între limbă şi putere, între cultură şi putere, între literatura pro- 
pusă de anumiţi scriitori şi putere. Aceste trei axe structurează tematic ansamblul vo- 
lumului şi sunt justificate în cuvântul-înainte semnat de comitetul de redacţie. Ca la 
orice publicaţie serioasă din punct de vedere ştiinţific, încadrată la categoria B de Aca- 
demia de Științe din Moldova, colegiul de redacţie este format din specialişti cu re- 
nume de la universităţi din Canada, Franţa, România şi Moldova. Ce poate aduce însă 
în plus acest volum la zecile de mii de pagini publicate anual despre francofonie în 
lumea întreagă interesată de acest aspect geo-lingvistic? Puncte de vedere diferite ex- 
primate pe tematica propusă, una de mare impact şi actualitate în spaţiul geografic şi 
politic al Moldovei şi al acestei părți a Europei răsăritene: infiltrarea politicului în cul- 
tură şi literatură, raporturile sale cu limba în general şi cu cea franceză în special. 

Francofonia acestui spaţiu european răsăritean este una polifonică, după mo- 
delul pluralităţii de voci narative despre care vorbeşte şcoala de naratologie rusă, sau 
a coralelor religioase de aceeaşi expresie. Această pluralitate de valenţe ce contribuie 
fiecare în parte la exprimarea unei francofonii polifonice se doreşte a fi surprisă în 
volumul La Francopolyphonie, cu referire la tematica anunţată: „limba, literatura, 
cultura şi puterea”. 

Prima secțiune, consacrată raporturilor dintre limbă şi putere se intitulează su- 
gestiv „limba în centrul puterii” şi reuneşte paisprezece articole semnate de universi- 
tari francezi, români sau moldoveni. Primul dintre ele îi aparţine binecunoscutului 
lingvist francez de la Universitatea Montpellier III, Henri Boyer şi tratează problema 
ideologiei unilingvismului în Franţa, care structurează încă de la început istoria lim- 
bii franceze în două direcţii complementare, subsumate ideii de autoritate: una care ur- 
măreşte eliminarea tuturor limbilor numite regionale (bască, bretonă, occitană...) 

pentru impunerea unei limbi unice, literare şi alta care încearcă se recupereze plura- 
litatea limbii franceze prin legitimarea acestor idiomuri care fac parte din moştenirea 
lingvistică a Hexagonului. Autorul este preocupat de multă vreme de aceste raporturi 
dintre limbă şi putere, limbă şi societate, de contactele şi respctiv conflictele dintre 
limbi. El demonstrează, pornind de la o afirmaţie a fostului preşedinte F. Mitterrand 
că această ideologie a unilingvismului (înţeles prin prisma celor două orientări com- 
plementare, a interlingvisticului şi, respectiv, a intralingvisticului) încă mai persistă în 
societatea franceză contemporană. 

Ana Guţu, de la Universitatea liberă internaţională din Moldova, propune o re- 
flecţie asupra corelaţiei dintre limbă şi putere la toate nivelele — social, politic, eco- 
nomic şi cultural — cu referire îndeosebi la societatea moldovenească actuală. 
Concluzia autoarei este următoarea: „Dezechilibrul constatat dintre rolul pe care tre- 
buie să-l aibă limba română în societatea din RM şi statutul real al acesteia scoate în 
prim plan importanţa lingvistului în definirea politicilor de funcționare a limbilor într- 
un stat”. 

Binecunoscuta lingvistă suceveană Sanda-Maria Ardeleanu de la Universitatea 
„Ştefan cel Mare” propune împreună cu loana-Crina Coroi (de la aceeaşi universi- 
tate) un text deosebit de interesant din perspectiva noilor abordări lingvistice, consa- 
crate investigării textuale a unui tip special de discurs (extrem de puţin studiat), 
discursul din campania prezidenţială din România (din 7 decembrie 2009), surprins de 
mass-media. Cu referire directă la evenimentul integrat momentului discursiv din 7 de- 
cembrie 2009, una dintre concluziile lingvistelor sucevene (specialiste în analiza dis- 
cursului) este că „evenimentele mediatice constituie scena unei retorici electorale, 
prin care se remarcă o amplificare a tendinței de individualizare, în sensul că politi- 
cile discursive tind să promoveze un anumit locutor, cu personalitate distinctă şi abia 
în planul al doilea, valorile ideologice avute în vedere”. 

Laurence Kucera de la Universitatea Paul Valery Montpellier III, din Franţa, ur- 
măreşte implicaţiile pe care le poate avea asupra libertăţilor lingvistice de exprimare 
a scriitorilor relaţia dintre limbă şi putere, relaţie care duce la transformarea limbii în 
vehicul al unei anumite ideologii, iar în rândurile artiştilor la reacţii diferite, dintre 
care cea de exil şi de exprimare în altă limbă. 

În continuitatea preocupărilor referitoare la francofonia românească, Felicia 
Dumas de la Universitatea „Alexandru loan Cuza” din laşi insistă în textul său asu- 
pra modalităţilor şi practicilor prin care se manifesta în România, în perioada comu- 
nistă, puterea simbolică a limbii franceze, limbă-suport a unei francofonii şi francofilii 
cu tradiţie, de care regimul comunist s-a temut atât de mult încât a cenzurat-o, pe- 
depsind de multe ori cu brutalitate pe toţi cei care îşi trădau adeziunea faţă de limba 
şi de cultura franceză. 

Maria Cotlău de la Universitatea de Stat din Chişinău propune o incitantă re- 
flecţie asupra procedeelor de substituire meliorativă şi a rolului acestora în discursul 
Puterii; sunt făcute referiri la limbajul de lemn, la distorsiunea semantică sau golirea 
de sens a unor expresii, la strategiile pshilogice şi lingvistice folosite în unele dis- 
cursuri ale Puterii cu scopul mascării realităţii şi al manipulării maselor. 

Modalităţile în care publicitatea poate fi folosită de puterea politică ca mijloc 
de influențare a maselor, nu numai cea politică ci şi publicitatea comercială care se do- 
vedeşte a avea un potenţial ideologic şi mai mare, sunt prezentate de Svetlana Bordian 

de la Universitatea liberă internaţională din Chişinău. 

Cea de a doua secţiune a volumului, consacrată relaţiei dintre scriitori şi putere 
se deschide cu un text deosebit de interesant al Elenei Prus, de la Universitatea liberă 
internațională din Moldova, consacrat unei hermeneutici a puterii în opera recent lau- 
reatei a Premiului Nobel pentru Literatură, Herta Miller. Autoarea subliniază modul 
în care scriitoarea de origine română exploatează în profunzime mecanismele puterii 


Raporturile a doi scriitori algerieni cu puterea postcolonială sunt descrise cu 
multă fineţe a analizei de către Elena-Brânduşa Steiciuc de la Universitatea „Ştefan 
cel Mare” din Suceava. Sunt urmărite scrierile lui Rachid Mimouni şi Boualem San- 
sal şi luările de poziţie ale acestora faţă de puterea din Algeria posterioară războiului 
de independenţă din anii 60 şi impactul lor asupra modului în care este percepută Al- 
geria contemporană. 

Sabine Loucif de la Universitatea Hofstram Hempstead, New York analizează 
la rândul ei cazul a două autoare de origine vietnameză care locuiesc în Franţa şi scriu 
în limba franceză, demersul lor artistic fiind considerat ca o acaparare de putere prin 
intermediul cuvintelor. 

Valerie Joclle Kouam Ngocka de la Institutul de Cultură şi de Limbi din Ya- 
hounde (Camerun) urmăreşte în textul său contribuţia lui Filippo Tommaso Marinetti, 
fondatorul futurismului, la consolidarea ideologică a fascismului în Italia. 

Scriitorii Ismail Kadare, Orhan Pamuk, Mircea Cărtărescu, Dumitru Crudu, 
Nicolae Popa şi Herta Miiller şi mai ales felul în care aceştia au surprins în romanele 
lor interferenţele dintre puterea politică şi viaţa de zi cu zi a indivizilor reprezintă su- 
biectul reflecţiei pe care o propune în textul său Maria Alexe de la Universitatea Na- 
țională de Arte din Bucureşti. 

Contribuţia fundamentală a poetului Grigore Vieru la definirea identitară a ba- 
sarabenilor, la reconstruirea cadrului de valori naţionale este subliniată în articolul co- 
semnat de Nina Corcinschi şi Cristina Robu de la Academia de Ştiinţe a Republicii 
Moldova. 

Reflectarea urmelor lăsate de evenimentele politice trăite în perioada comu- 
nistă de către scriitorii Virgil Gheorghiu şi Vintilă Horia în două dintre lucrările lor este 
analizată de Galina Florea de la Universitatea „Spiru Haret” din Bucureşti. Este vorba 
despre romanele Ora 25 (tradus în treizeci de limbi) şi Dumnezeu s-a născut în exil 
(care a obţinut premiul Goncourt în 1960). 

Despre reprezentările imaginarului politic în presa literară românească a anu- 
lui 1959, aşa cum transpar ele din articolele publicate în Viaţa românească, scrie 
Nicoleta Ifrim de la Universitatea Dunărea de Jos, din Galaţi. 

În sfârşit, cea de a treia secţiune a volumului, consacrată relaţiei dintre cultură 
şi politică, se deschide cu un incitant articol semnat de Pierre Morel, de la Universi- 
tatea liberă internaţională din Chişinău, despre imaginarul (inclusiv ideologic) sur- 
prins în procesul de redactare a enciclopediilor într-o cultură, despre biblioteca văzută 
ca un fel de super-carte, despre felul în care literatura încearcă să manipuleze lumea 
prin modul în care o povesteşte. 5 

Despre politică şi cultură este vorba în textul semnat de Mihaela Albu de la 
Universitatea din Craiova, care îşi propune o reflecţie asupra modului în care cuvin- 

tele Monicăi Lovinescu şi ale lui Virgil 
Ierunca — exprimate la postul de radio Eu- 
ropa Liberă sau consemnate în articole 
publicate în diverse publicaţii de limbă 
română din diaspora — au contribuit la 
răspândirea adevărului referitor la situa- 
ţia comunismului din România, precum 
şi la alimentarea speranţei că acesta nu 
poate fi îngropat niciodată. 

Alte două texte la fel de intere- 
sante sunt propuse de Alexandru Bohan- 
țov de la ULIM -— despre filmul de 
televiziune moldovenesc în perioada cen- 
zurii ideologice şi a presiunilor exercitate 
de puterea comunistă asupra colectivului 
de creaţie — şi respectiv, de Victoria Buli- 
canu (de la aceeaşi universitate) — referi- 
tor la principalele tendinţe ale mijloacelor 
de informare în masă din Moldova de a 
se focaliza pe personajele politice cărora 
le exagerează în mod tendenţios calităţile 
personale. 

Volumul se încheie cu un text in- 
citant semnat de Nina Cuciuc de la Uni- 
versitatea „Mihail Kogălniceanu” din 
laşi, care aduce în discuţie o problemă 
încă actuală, referitoare la opţiunea unor 
lingvişti basarabeni de a aboli adevărul 
ştiinţific — în perioada „de dezmăţ totali- 
tar sovietic” —, prin argumentarea abe- 
rantă a existenței unei limbi 
moldoveneşti, diferită de limba română. 

Apărut cu sprijinul Agenţiei uni- 
versitare a francofoniei, al ULIM-ului, al 
Alianţei franceze din Moldova şi al ser- 
viciilor culturale ale Ambasadei Franţei 
în Moldova, volumul se concretizează 
într-o încununare de real nivel ştiinţific a 
eforturilor membrilor din comitetul de re- 
dacţie, în special ale profesorilor Elena 
Prus şi Pierre Morel. 


” La Francopolyphonie Langue, litterature, cul- 


ture et pouvoir, no. 5, Chişinău, ULIM, 
2010. 

loan RĂDUCEA 
Lupul. Texte lirice 
laşi, Junimea, 2010 


Constantin NOVAC 


Văduva neagră 
Bucureşti, editura Niculescu, 2010 


Butelia cu oxigen 


Andrei MOLDOVAN 
Butelia cu oxigen. Consemnări critice 
Cluj-Napoca, Eikon, 2010 


„MĂNĂSTIRI ORTODOXE. 1. PUTNA“ 
- O REVISTĂ CU PĂCATE DE NEIERIAT - 


Anghel POPA 


În ultimul timp, mai multe posturi de televiziune din ţară fac reclamă deosebită, 
anunțând pentru toți românii, un eveniment important — apariţia unui serial editorial, 
concretizat sub titlul „Mănăstiri Ortodoxe”, în cadrul căruia urmează să fie publicate, 
în mai multe numere de sine stătătoare, câte o mănăstire (până la data redactării ma- 
terialului au apărut trei numere, | — Putna, 2 — Agapia, 3 — Voroneț). O noţiune foarte 
largă, ce cuprinde mănăstiri din toată ţara şi chiar din alte stat ortodoxe, cum se men- 
ționează în Ghidul seriei, anexă a primului număr. 

Prin intermediul acestei anexe, viitorul cititor este invitat: „descoperă locurile 
sfinte”, ca şi cum până astăzi au fost ascunse cunoaşterii. Nu ştim din a cui iniţiativă 
a demarat acţiunea, dar cunoaştem pe autorii acesteia: „Sfânta Mănăstire Putna” şi 
Editura „De Agostini Hellas SRL” din Atena, condusă de Petros Kapnistos. O afacere 
financiară, fără îndoială, şi nu o colaborare culturală, având un final păgubos sub as- 
pectul conţinutului ştiinţific, cel puţin pentru acest prin număr din seria menţionată. 

Primul număr din şirul mănăstirilor ortodoxe Putna!, l-am aşteptat cu nerăbdare, 
firească pentru tot românul, mănăstirea Putna având pentru mine o rezonanţă deose- 
bită: a fost dragostea copilăriei mele, iscată din poveştile părinţilor mei şi a dragului 
meu învățător, consolidată prin lecturi ştiinţifice, în anii studenţiei, trăită concret, în 
aceeaşi perioadă, când am fost ghid al ONT-ului, în zona Bucovinei, unde conduceam 
grupuri de excursionişti, de 2-3 ori pe săptămână, vizitând opt obiective istorice într- 
o singură zi, din care făceau parte şi mănăstiri, cea de la Putna deţinând locul princi- 
pal. Din aceste călătorii, de suflet pentru mine, care s-au desfăşurat pe parcursul a 
cinci vacanțe de vară, completate de vizitele făcute cu elevii de la Liceul Militar „Şte- 
fan cel Mare”, vreme de 20 de ani, la sfârşit de săptămână, s-a născut ultima mea iu- 
bire spirituală, scriind despre această ctitorie ştefaniană, cele mai frumoase şi calde 
pagini în cartea Serbările naţionale de la Putna. Tot cu acest prilej, am avut fericite 
ocazii de a mă apropia sufleteşte de anumite persoane, cum au fost vieţuitori ai Put- 
nei, călugării Iachint Unciuleac (devenit apoi stareţ al mănăstirii, 1977-1992) şi Pimen 
Zainea (actualul Arhiepiscop al Sucevei şi Rădăuţilor), pe atunci ghizi ai mănăstirii, 
de care m-au legat şi mă leagă dulci amintiri. 

Din aceste motive, anticipând, nu dorim, în cele ce urmează să fim duri în afir- 
maţii sau să discredităm persoane, ci doar să respectăm adevărul istoric, care trebuia 
să nu cedeze în faţa imposturii publicistice şi a ignoranței. Să mai adăugăm că, în ce 

când am editat lucrarea menţionată, am trimis un exemplar stareţului mănăstirii Putna, 
arhimandrit Melchisedec Velnic, de la care nu am primit răspuns până astăzi! Suntem 
răbdători, îl mai aşteptăm, speranţa moare ultima. În scrisoarea ce însoțea cartea, atră- 
geam atenţia asupra faptului că Ghidul mănăstirii se impunea a fi reactualizat în baza 
rezultatelor ultimelor cercetări ştiinţifice, deoarece conţine multe erori; lucrurile au 
rămas în acelaşi stadiu, după cum am fost informaţi, Ghidul respectiv fiind folosit pe 
mai departe. Să mai adăugăm că, în urmă cu aproximativ doi ani, la sugestia colegu- 
lui meu, prof. univ. dr. Ştefan S. Gorovei, părintele Dosoftei, de la Putna, m-a contactat 
telefonic, solicitându-mi un text, într-un succint rezumat al lucrării mele, „cu date mai 
importante”. Ulterior, a revenit, informându-mă că vor realiza ei acest rezumat, fără 
a-mi explica şi care era obiectivul acestei tatonări. Cu acest aspect, discuţiile s-au în- 
trerupt, contribuind la „îngheţare” un număr de telefon transmis greşit şi starea mea 
de şubredă sănătate. 

În acest context, s-a produs publicarea revistei „Mănăstiri Ortodoxe”, număr în- 
chinat mănăstirii Putna. La limita acestui prim număr, vom glosa, fără a intra în deta- 
lii, făcând câteva observaţii generale în legătură cu conţinutul acestuia. Afirmăm 
tranşant, de la bun început, că aproape întregul text al revistei în cauză este o blasfe- 
mie sub raport ştiinţific şi nu numai la adresa mănăstirii Putna, având în vedere locul 
pe care ctitoria ştefaniană îl are în istoria naţională. 

Textul revistei, de la un capăt la celălalt, se prezintă sub forma unor compilaţii, 
punctate pe alocuri de plagiat, cu o structură inextricabilă. Parcă ruşinându-se de 
această impresie, realizatorii nu l-au semnat, lăsându-l sub semnul anonimatului. Chiar 
de la prima pagină se gafează cras, afirmându-se că Ştefan cel Mare a fost fiul lui 
Bogdan al III-lea:, când şi elevii de şcoală primară ştiu că Bogdan al III-lea, numit şi 
cel Orb, era fiul marelui voievod. Pe parcursul întregului text, Ştefan cel Mare e numit 
pentru perioada cât a trăit şi a domnit, „Sfântul Ştefan cel Mare”. Ni se pare o exage- 
rare prezentarea unui domnitor în viaţă, drept Sfânt. Această calitate se acordă, după 
cum se cunoaşte, de Biserica Ortodoxă Română, prin canonizare, unor personalități 
care au avut rol definitoriu în apărarea credinţei creştine şi a fiinţei naţionale, dar 
numai după trecerea lor la cele veşnice. Nu există nici un exemplu, indiferent de pe- 
rioada istorică şi de popor, ca un Sfânt să conducă o ţară. Să mai adăugăm că folosi- 
rea abuzivă a termenului poate duce la banalizarea semnificației acestuia. 

Citatelor, luate din diverse lucrări, nu li se indică autorii sau sursa. Unele explica- 
ţii la diverse reproduceri, cum este cazul Epitafului realizat de Doamnele din Româ- 
nia, sunt ambigue, altele nu-şi găsesc justificarea. Exemplificăm cu „manşeta” 
principesei Ileana de România, a cărei prezenţă în paginile revistei nu şi-o pot explica 
nici autorii... anonimi şi cu atât mai puţin cititorii. Primii, neinformaţi, nu cunosc fap- 
tul că principesa Ileana a avut o mare legătură cu mănăstirea Putna, deoarece a patro- 
nat Serbarea Naţională din 1926, organizată de studenţii români din Cernăuţi, despre 
care nu se menţionează un singur rând, ca şi cum n-ar fi existat. Şi exemplele pot 

continua. 

Serbările naţionale desfăşurate la mănăstirea Putna sunt prezentate haotic, fără 
continuitate cronologică şi confundate cu evenimente aleatorii, realizate sub impulsul 
unor situaţii de conjunctură, deservind scopuri politice de moment, având, fireşte, im- 
plicaţii, cel mult locale. Astfel de evenimente nu pot fi numite serbări naţionale, chiar 
dacă la ele au participat personalităţi politice sau chiar capete încoronate. 

Desigur, numărul închinat Putnei nu şi-a propus să prezinte serbările naţionale ce 
s-au desfăşurat în timp în spaţiul mănăstirii, dar aceste serbări trebuiau punctate în 
spiritul lor, în efectele şi implicaţiile pe care le-au avut în timp asupra naţiunii ro- 
mâne. Pentru că, în ultimă instanţă, raţiunea existenţei mănăstirii Putna e a forței spi- 
rituale şi religioase, la care națiunea română a făcut apel, ca la o instanţă supremă, în 
situaţii cruciale din istoria sa. 

Astfel, serbarea din 1871 este menţionată succint, haotic, prin citate care vor să su- 
plinească lipsa de gândire şi de analiză asupra evenimentului”. În totalitate, textul re- 
feritor la serbarea din 1871 — care NU „a fost inițiată chiar ” de Mihai Eminescu — este 
în neconcordanţă cu pasajul-sinteză ce deschide rubrica atât de semnificativă: „Jeru- 
salimul neamului românesc”. Deşi există o astfel de rubrică încărcată de semnifica- 
ţii, Serbarea naţională din 1904 nu e încadrată aici, din raţiuni ce scapă înțelegerii 
noastre. Această serbare este menţionată telegrafic într-o Cronologie”, care stă sub 
semnul unui neadevăr, autorii cramponându-se pe vechi şi depăşite informaţii, susţi- 
nând că a fost inițiată de Eudoxiu Hurmuzachi! Nu se poate eroare mai mare, vizând 
hilarul, deoarece acesta s-a opus organizării serbării din motive politice, dornic, pre- 
cum toată gruparea „bătrânilor” oameni politici din Bucovina, să protejeze imperiul 
dualist de convulsiile provocate de iredenta română, manifestate prin vârful de lance 
al tineretului studios. „Bătrânii” doreau o serbare, dar desfăşurată în linişte, mai de- 
grabă cu tentă religioasă, fără rezonanţe la trecutul istoric apropiat, care să reamin- 
tească Vienei că Bucovina era parte integrantă a Moldovei, ţara românilor, ca toate 
celelalte provincii româneşti. 

Cel care a propus ca anul 1904 să devină anul comemorării a 400 de ani de la 
moartea lui Ştefan cel Mare, pentru toţi românii, a fost ministrul Instrucțiunii Publice 
şi Cultelor din Vechiul Regat al României, marele reformator al învățământului ro- 
mânesc, Spiru Haret. Propunerea lui a avut rezonanţe şi în teritoriile româneşti aflate 
sub ocupaţie străină, în special în Bucovina, unde voievodul se odihnea în eternitate, 
veghind, de la Putna, la destinul Moldovei. Ca urmare, tinerii bucovineni care-şi fă- 
ceau studiile la Viena, au cerut cu insistenţă, colegilor de la Universitatea din Cer- 
năuţi, să se ocupe de pregătirea unei mari serbări naţionale la Putna. Acţiunile s-au 
declanşat prin Apeluri adresate populaţiei româneşti din Bucovina pentru a sprijini 
material serbarea şi a o susţine prin participare. Sufletul acestor acţiuni a fost studen- 
tul George Tofan. Opinia publică din Bucovina, solidară cu tineretul studios, a somat 
nobilimea românească să părăsească expectativa şi să se ralieze studenţilor în pregă- 
tirea comemorării lui Ştefan cel Mare. În acest condiţii, Eudoxiu Hurmuzachi va or- 

ganiza un Comitet Naţional care se va ocupa de organizarea serbării.!0 

Dacă în cazul acestei serbări sunt făcute câteva precizări, cu erorile menţionate, în 
ce priveşte Serbarea naţională din 1926, organizată de studenţii din Cernăuţi şi patro- 
nată de tânăra şi frumoasa principesă a României, Ileana, nu se pomeneşte nimic! 
Doar la partea Cronologie se menţionează că în 1926 „se instalează în incinta mă- 
năstirii Bustul lui Mihai Eminescu, sculptat de Oscar Han”"!, ca şi cum ar fi căzut din 
cer! 

Serbarea din 1935, care a reunit Bucovina în jurul Monarhiei româneşti ca un gest 
de recunoştinţă pentru iniţiativa regelui Carol al II-lea de a organiza, pe baze moderne, 
Muzeul mănăstirii, cu valorile sale materiale, a fost expediată într-o frază ambiguă!?. 
Regele a sponsorizat reorganizarea muzeului şi refacerea baldachinului din piatră, în- 
tocmai cum a fost inițial, acoperind mormântul domnitorului, precum şi recondiţio- 
narea Epitafului din 1490, donat mănăstirii de Ştefan cel Mare. Tot acum, din iniţiativa 
mitropolitului Bucovinei, Nectarie Cotlarciuc, şi a stareţului mănăstirii, Atanasie Pre- 
lipceanu, Mitropolia Bucovinei a subvenţionat turnarea unui clopot care să-l înlocu- 
iască pe Buga, dăruit de Ştefan cel Mare însă dogit după Primul Război Mondial. Aşa 
a fost turnat clopotul care bate şi astăzi, numit „Carol al II-lea”!5. 

Serbarea naţională din 1957, organizată din iniţiativa unui grup de studenţi de la Uni- 
versitatea „Al. I. Cuza” din Iaşi, nu a mai avut loc, dată fiind intervenţia Securităţii sta- 
tului comunist, manifestarea transformându-se într-un adevărat marş al tăcerii, 
simbolizând protestul tineretului studios, cum am menţionat cu un alt prilej!*. 

Încă un aspect important, subliniat în revistă: autorii menţionează că, în Muzeul mă- 
năstirii, după 1960, era expusă o hartă a Moldovei, delimitată între Carpaţi şi Nistru. E 
un „mit” care trebuie amendat. O astfel de hartă, regimul comunist nu accepta, fiind de- 
parte de un „dezgheţ” politic, cum sugerează textul în cauză!5, iar Biserica Ortodoxă 
Română nu a riscat o astfel de iniţiativă, ce se putea transforma într-o „Golgotă” inutilă 
pentru diriguitorii ei. Asemenea hartă a fost în intenţia — realizare şi expunere în holul 
de la intrarea în Universitatea Alexandru loan Cuza” din Iaşi — doar a Comitetului stu- 
denţesc pentru organizarea aniversării a 500 de ani de la urcarea pe tronul Moldovei a 
lui Ştefan cel Mare, la propunerea studentului Alexandru Zub, în 1957. Tentativa a eşuat, 
deoarece autorităţile comuniste nu au aprobat iniţiativa „subversivă”.16 

Propunerea lui Alexandru Zub, cunoscută la Putna (menţionăm că în perioada pre- 
gătirii serbării din 1957, stareţul mănăstirii, Dosoftei Murariu, a fost informat de toate 
deciziile Comitetului de organizare, prin intermediul studenţilor Alexandru Zub şi Au- 
relian I. Popescu, după cum rezultă din documentele Securităţii comuniste!”, a fost 
preluată şi transpusă în practică, ulterior dar numai după vizita lui N. Ceauşescu, fă- 
cută în primăvara anului 1966. Expunerea hărţii în Muzeul mănăstirii a fost de scurtă 
durată, fiind interzisă, în urma protestului făcut de ataşatul cultural al URSS în Ro- 
mânia, care vizitase mănăstirea. Era un fapt real, ce ne-a fost povestit de fostul stareţ 
arhimandritul Iachint, într-o discuţie pe aleile mănăstirii şi nu în Stăreţie, unde apa- 
ratura de ascultare funcţiona non-stop. După ce lucrurile s-au mai „aşezat” — cum spu- 

nea cuviosul Iachint —, autoritățile comuniste autorizează existenţa hărţii (acoperită şi 
neprezentată vizitatorilor), odată cu evenimentele politice din august 1968 (invadarea 
Cehoslovaciei de trupele Tratatului de la Varşovia, cu excepţia celor româneşti). În 
fond, harta se putea justifica oricând pentru că reprezenta teritoriul Moldovei medie- 
vale şi nu al celei (sau al celor!!!) contemporane. „Repusă” în circuit cultural, harta a 
fost „interpretată” de călugării-ghizi, româneşte! 

Opoziția regimului comunist ateu faţă de Biserica Ortodoxă Română a fost conti- 
nuată din perioada dejistă şi sub noua orientare a lui N. Ceauşescu, deşi s-a creat ilu- 
zia că România Socialistă promovează un „comunism cu faţă umană”. Realitatea a ieşit 
în evidenţă cu prilejul serbării naţionale din 1966. Forţat de împrejurările externe, când 
UNESCO a decis sărbătorirea pe plan mondial a cinci veacuri de existenţă a mănăsti- 
rii Putna, regimul comunist român a reacționat, vrând să probeze schimbarea survenită 
în plan politic. Abilă, noua grupare de la Bucureşti, păstrează însă echidistanţa faţă de 
Biserica Ortodoxă Română. N. Ceauşescu vizitează mănăstirea Putna, nu în mod spe- 
cial şi nici pentru aniversarea inițiată de UNESCO, ci sub pretextul unor „vizite de 
lucru” în judeţele limitrofe celui sucevean, la 22 mai 1966. Astfel că Biserica Orto- 
doxă Română îl va comemora pe Ştefan cel Mare în 2 iulie 1966, printr-o mare serbare, 
la care au participat drepteredincioşi din toată ţara, dar fără reprezentanţii partidului şi 
ai statului român. Aceştia vor participa doar la aniversarea din 10 iulie, sărbătorind cele 
cinci veacuri de la întemeierea mănăstirii de către Ştefan cel Mare!8. Aceasta a fost 
prima şi ultima aniversare naţională la mănăstirea Putna, cu aprobarea regimului co- 
munist. 

Asupra altor aspecte din revista prezentată nu mai insistăm. În fond, publicaţia nu 
şi-a propus să devină o monografie a Putnei, ci doar un ghid pentru publicul cititor de 
istorie şi iubitor de cultură, aşa cum şi mărturisesc autorii anonimi: „O călătorie pen- 
tru suflet!” Numai că nu au reuşit. Pentru că au realizat o lucrare ce aduce mari des- 
ervicii ştiinţifice mănăstirii Putna, nocivitatea ei dublându-se prin faptul că publicaţia 
a fost deja colportată printre cititorii mai mult sau mai puţin cunoscători ai aspectelor 
menţionate de noi. Din aceste motive, lucrarea continuă tradiţia „dezinformărilor”, 
perpetuând falsul istoric din timpul regimului comunist de tristă amintire, promovat 
la alte dimensiuni, atunci, metoda se practică şi astăzi, conştient sau inconştient, sub 
diverse forme, care nici nu mai miră pe nimeni. Trăim într-o lume în care se răstoarnă 
valorile în toate domeniile, se facilitează ignoranţa, impostura, plagiatul, minciuna şi 
hoţia. Şi asta în lumea în care ştiinţa şi cultura în general sunt marginalizate în pos- 
tura de Cenuşăreasă a societăţii, în mod sfidător şi ruşinos, de noua „intelectualitate” 
dâmboviţeană şi de tineretul „studios” din Dorobanţi, o lume în care bătrânii mor de 
foame, iar artiştii şi oamenii de idei se sinucid. 

Şi în această lume tulburătoare, cu probleme stringente, venim noi, vor spune unele 
persoane, să punem în discuţie o revistă, căreia, în ultimă instanţă, i se pot acorda cir- 
cumstanţe atenuante, sub motivaţia că nu se adresează specialiştilor, ci publicului larg. 
Dar tocmai această realitate culpabilizează şi mai mult pe autorii ei, care aveau obli- 

gaţia deontologică de a nu face rabat, in- 
diferent cui i se adresează lucrarea, altfel 
realizând un rebut intelectual. Să mai 
adăugăm şi obligaţia morală, având în ve- 
dere că publicaţia înfăţişează o ctitorie 
ştefaniană nemuritoare, simbol al conşti- 
inţei naţionale române. 

În finalul acestor rânduri, ne întrebăm: 
oare evlaviosul şi înțeleptul Iachint, fostul 
arhimandrit al Putnei, ar fi încuviinţat ob- 
servaţiile noastre? Avem ferma convin- 
gere că da, însă în acelaşi timp, în imensa 
lui cucernicie şi dragoste faţă de sfântul 
locaş, ar fi plecat ochii înspre pământ, ros- 
tind şoptit, în barba-i cu reflexe arămii, 
dojana pentru neascultare către făptuito- 
rii acestei contrafaceri publicistice: 
„Iartă-i, Doamne, că nu ştiu ce-au făcut!” 


! Cf. „Mănăstiri Ortodoxe”, Nr. 1, Putna, 
[Atena, 2010]. 

? Părintele Iachint al Putnei, ed. îngrijită de 
Costion Nicolescu, Ed. Bizantină [, 2000]. 

3 „Mănăstiri Ortodoxe”, nr. 1, p. 3. 

+ Ibidem, p. 9. 

5 Ibidem. 

* Anghel Popa, Serbările naţionale de la 
Putna, Ed. Fundaţiei Culturale „Alexandru 
Bogza”, Câmpulung Moldovenesc, 2004, 
p. 129-154. 

7 „Mănăstiri Ortodoxe” nr. 1, p. 26-27. 

% Ibidem, p. 26. 

* Ibidem, p. 5. 

1% Anghel Popa, op. cit., p. 95-126. 

1 „Mănăstiri Ortodoxe” nr. 1, p. 5. 

!2 Ibidem, p. 25. 

15 Anghel Popa, op. cit., p. 155-166. 

'4 Ibidem, p. 169-192. 

15 „Mănăstiri Ortodoxe” nr. 1, p. 10. 

15 Anghel Popa, op. cit., p. 177. 

1 Ibidem, p. 180. 

1% Ibidem, p. 193-210. 

POVEŞTI CU ZÂNE 


Mircea Radu IACOBAN 


Cum vin de se leagă toate! Locuiesc pe strada ieşeană Tafrali. Când e să 
comand un taxi, ori să comunic cuiva telefonic adresa, nenorocire: Tafrali devine 
Trafali, Tarlafi, Tralafi, aşa că trebuie să dictez pe litere... Trecând pe la Golia cu 
prilejul împlinirii celor 350 de ani de la sfinţirea ctitoriei lui Vasile Lupu, am ni- 
merit la o discuţie despre jilțul Ecaterinei Cercheza, descris cândva cu amănunţime 
tocmai de patronul străzii mele, orientalistul Orest Tafrali. Nici zugrăvite pe spă- 
tarul de jilţ, nici din înfăţişările votive şi nici din tablourile de epocă nu se poate 
desluşi frumuseţea chipurilor celor două femei despre a căror strălucire se dusese 
vestea în tot estul european al veacului XVII: Ecaterina Cercheza, doamna lui Va- 
sile Lupu şi Ruxandra, fiica domnitorului cu prima soţie, Tudosca. Dacă din arta 
bisericească, închingată în rigorile bizantine, nu-i de aşteptat să răzbată triumful 
frumuseţii trupeşti, barem la pictorii „civili” ai veacului s-ar pretinde ceva aplicare 
către bucuria lumească a întâlnirii cu armonia şi perfecțiunea înmănunchiate în 
ovalul aceluiaşi chip. Aş! Portretul Ruxandrei, aflat la Muzeul Rus din Petersburg, 
pare mai degrabă o insultă caricaturală. Ori, cine ştie, va fi înfăţişând o Ruxandră 
la senectute, sleită şi dezabuzată după vieţuirea cu bădăranul cazac Timuş Hmel- 
niţki, cel care, la masa de nuntă, îşi tăia unghiile cu jungherul şi n-a catadicsit să- 
i adreseze un singur cuvinţel socrului, voievodul Vasile Lupu (amănunte în 
documentatele cercetări a Liliei Zabolotnaia din „Revista de istorie a Moldovei ” 
nr. 3, Chişinău, 2008, şi a lui Sorin Iftimi, în culegerea „Mânăstirea Golia ”, laşi, 
2010, pag. 47). Poate şi din pricina absenței mărturiilor portretistice conforme cu 
realitatea consemnată în cronici, amintirea Ecaterinei Cercheza prea repede s-a 
şters. Principală însuşire i-a fost considerată frumuseţea unică; cum se va vedea, 
şi alte alese merite ar fi în măsură să justifice tentativa de readucere în atenţie a 
unui personaj care, în alte culturi, probabil c-ar fi devenit generos subiect de le- 
gendă. Era o cinste pentru mai marii veacului să se însoţească cu circaziene. Şi 
sultanul era fiu al unei frumuseți din Caucaz. Circazienii, pe care unii încă îi mai 
confundă cu georgienii din vecinătate, sunt (mai bine zis, au fost) un popor mân- 
dru, primul atestat în Caucaz, iar cultura lor (Maikop) este considerată cea mai 
veche din lume. Frumuseţea femeilor circaziene (de la 7 ani erau închingate cu 
centuri de fier care să le menţină subţirimea taliei, iar picioarele li se strângeau în 
botine metalice), la care se adăuga educaţia îngrijită, precum şi un simţ matern 
ieşit din comun, le-a purtat renumele până-n capitala Moldovei. Vasile Lupu, cel 
căruia îi datorăm ctitorirea Trei lerarhilor şi desăvârşirea Goliei, dar şi întâia carte 


zi a 

tipărită la Iaşi (în Predoslovie, voievodul scria la 1643: „dăruim această carte 
limbii româneşti ”), rămas văduv, şi-a dorit cu grăbire soaţă circaziană. A trimis în 
Caucaz o mică armată, care a luat pe rând, vilaiet după vilaiet şi a cercetat cu amă- 
nunţime frumoasele locului până a descoperit-o pe splendida Ecaterina, pe lângă 
toate cele şi creştinată. Au cumpărat-o (!) numai că, la întoarcere, solia moldavă 
s-a poticnit de Paşa din Silistra, care, fermecat, ba chiar de-a dreptul... fulgerat, a 
hotărât să oprească circaziana pentru el. Tratative, încontrări, ameninţări, mituiri 
— până la urmă, intervenţia sultanului duce la eliberarea Ecaterinei, nu fără ca Va- 
sile Vodă să trimită la Istanbul şi la Silistra alte nenumărate pungi cu aur. Şi nici 
nu-şi văzuse mireasa! Ciudat, dacă despre nunta Ruxandrei avem belşug de in- 
formaţii, nici o însemnare nu s-a păstrat despre bănuita ceremonie şi petrecere 
domnească a însoţirii cu circaziana. Ecaterina îi dăruieşte domnitorului un copil 
bicisnic, Ștefăniță, viitorul „Papură Vodă” (el însuşi preventiv „însemnat la nas” 
de Gheorghe Ştefan, îi va tăia nasul Spătarului Nicolae Milescu...). Doamna se 
consacră terminării şi înzestrării mănăstirii Golia şi a bisericii „despre doamna” de 
la Curte, dar vin vremuri grele. „ Voivodeasa Lupu se întristează/ Noaptea încă 
mai mult veghează ” spune un cântec popular unguresc. Uzurpatorul Gh. Ştefan îl 
alungă pe Vasile Lupu de pe tron după 19 ani de domnie. Lupu se refugiază în 
Crimeea, Ecaterina, se închide în Cetatea Sucevei. Acolo, ginerele Timuş încearcă 
s-o siluiască. Izbuteşte să-şi păstreze cinstea oferindu-i cazacului 11 fete de boieri 
fecioare. Generos (şi pretenţios), Timuş alege numai trei. Va muri curând, lovit 
de o ghiulea de tun. Ecaterina porneşte în pribegie. Sultanul îi cere lui Gh. Ştefan 
s-o elibereze, dar i se răspunde că doamna e moartă. Peste câţiva ani o vom găsi 
la Istanbul, apoi din nou în Moldova, iarăşi la Istanbul... Nu i se cunoaşte mor- 
mântul. 

Dacă n-am privi istoria ca o înşiruire de date seci, musai de memorat şi- 
atât, încercând, adică, să ne şi imaginăm scenele narate în cronici, am înţelege-o 
altfel. Recitite în cheia ce apelează la ochii minţii, cele de mai sus s-ar cuveni să 
ţină seama de faptul că, prin raportare la realitățile veacului XVII, receptarea spa- 
țiului şi timpului necesită utilizarea altor unități de măsură, iar implicaţiile etice 
ale fiecărui episod se cuvin circumscrise unui cod astăzi greu de înţeles şi impo- 
sibil de acceptat. Să ne închipuim barem aventura unei călătorii de mii de kilometri 
prin spaţii necunoscute (a trebuit traversată călare toată Anatolia, de la vest la est!) 
într-o vreme în care nu existau şosele stabile, indicatoare la intersecţii, moteluri, 
popasuri la Mc Donald's, prognoze meteo, 112 şi... GPS. O estimare optimistă 
alocă unei astfel de trudnice drumeţii (laşi-Tighina-Galaţi-Silistra-Burgas-Saray- 
Istanbul-Eskişehir-Ankara-Samsun-Erzurum-Kutaisi-Oceakov, tocmai în actuala 
regiune rusă Kabardino-Balkaria) barem cinci-şase săptămâni numai la dus. Vreme 
în care cei 60 de moldoveni şi 150 de tătari trebuiau hrăniţi şi odihniţi, caii aşij- 
derea, luându-se în seamă şi nenumăratele primejdii ale drumului prin necunos- 
cut (postelnicul Enachi Catargiu ducea cu sine ditamai tezaurul — pungile cu aur 

menite să cumpere podoaba Caucazului şi să mituiască în jur ceea ce era de mi- 
tuit). Ținutul circazienilor era, atunci, sub stăpânirea Hanului tătarilor, dar şi, in- 
direct, a Sultanului, de bunăvoința amândurora (evident, cumpărată) depinzând 
îndeplinirea neobişnuitei misii. Să ne închipuim, pe mai departe, avatarurile ne- 
obişnuite selecţii de „miss Caucaz”, când s-a mers din vilaiet în vilaiet şi, odată 
învinse orgoliile şi suspiciunile dregătorilor locali, se proceda la minuţioasa cer- 
cetare a candidatelor. Viitoarea mireasă trebuia nu numai să fie frumoasă-cadră, 
de neam ales, poate chiar de „mirza” (mir=domn, zade=fiu), ci şi neprihănită. 
Dacă va fi cu putinţă, şi de religie creştină. Ecaterina îndeplinea toate aceste pre- 
tenţioase condiţii, ba, mai mult, avea o educaţie aleasă, vorbea patru limbi şi, pare- 
se, ştia să citească. Tranzacţia l-a implicat şi pe marele Han, din belşug răsplătit 
cu aurul Moldovei. Şi iat-o pe Ecaterina, însoţită de roaba ei, nu mai puţin arătoasă, 
luând drumul către laşi, unde avea să întâlnească un popor necunoscut, cu o limbă 
neînţeleasă şi, mai ales, un soţ despre care nu ştia nimic altceva decât că-i domn, 
de neam aromân albanez. Solia moldoveană ajunge la Silistra, pe Dunăre; vor fi 
trecut două-trei luni de la plecarea din laşi. Paşa de la Silistra vede viitoarea mi- 
reasă domnească, îi cade cu tronc şi, dornic s-o reţină pentru propriul harem, năs- 
coceşte motivul interdicţiei continuării drumului: circazienii sunt musulmani, 
femeia din Caucaz trebuie să-şi ia bărbat din religia ei, nu un „ghiaur” precum 
Vasile Lupu. N-a vrut să creadă că-i creştinată; totuşi, pentru orice eventualitate, 
i-a trimis un cadiu care s-o şcolească într-ale islamului şi s-o aducă la „adevărata 
credinţă”. Iscusita Ecaterina a găsit cum să scape de cadiu: de câte ori apărea, 
roaba îi aducea o tipsie cu fleică de porc aburindă. Îngrozit, „profesorul de ma- 
homedanism” o tulea imediat. Catargiu trimite solie la Vasile Vodă (altă săptă- 
mână dus-întors). De la Iaşi sosesc pungi cu 3000 de ducaţi-aur. Paşa le ia, dar... 
nu eliberează arestuita. Se zvoneşte zăngănit de arme, oştenii moldavi nu renunţă 
la ocrotirea protejatei şi iau poziţie de luptă — numai că Paşa avea 8000 de ieni- 
ceri... Voievodul trimite solie la Marele Han (alte două săptămâni). Hanul roagă... 
ameninţător de eliberare, dar Paşa se face că n-aude. Pleacă iar solie spre Moldova 
(alte săptămâni), după care Vasile Lupu se adresează direct Sultanului (încă două- 
trei săptămâni şi alt bănct...). Soseşte la Silistra trimisul Sultanului (încă barem o 
săptămână — pe atunci lumea se grăbea încet) cu poruncă de grabnică slobozire, 
altfel Paşa îşi va pierde capul. Şi-l pierduse la figurat, când a dat ochii cu Ecate- 
rina, dar acum, ameninţat cu descăpăţânarea la Yedy-Kule, n-a mai avut încotro. 
Mai ia un ultim peşcheş de la Vasile Vodă (mizilic: 200 de ducați) şi, în sfârşit, 
mica armată trece Dunărea, ducând spre capitala Moldovei preţiosul trofeu cau- 
cazian. 

Ce formidabil film istoric s-ar putea turna pe o astfel de tramă! Parc-am 
şi văzut secvenţe proiectate pe spătarul jilţului de la Golia descris de la fel de ui- 
tatul Orest Tafrali... 

FILE DINTR-UN JURNAL TEATRAL 


Bogdan ULMU 


Montînd anul acesta, la Teatrul Valah, Ivan Turbincă (scenariul meu după 
Creangă), mi-am amintit de un frumos titlu de carte a lui Alexa Visarion: Spectacolul 
ascuns. Căci Ivan al meu, teoretic, destinat copiilor, ascunde o montare anti-sovietică 
destul de străvezie! Nu întîmplător, cînd l-am jucat la Viniţa (Ucraina), a fost întrerupt, 
de două ori, de filosovietici; plus că am fost trimişi acasă ...cu două zile mai devreme! 

Nu mă mîndresc cu asta; de altfel, unii nu cred, nu mă mai mîndresc cu nimic, 
de vreo cinci ani încoace...Importantă rămîne ideea că multe reprezentații conţin, în 
aceeași seară, două spectacole: unul — la vedere; celălalt — ascuns. Cinste lor!... 

* 

Geo Balint mă invită să văd la Bacău spectacolului său... neascuns Femei sin- 
gure (după Dario Fo şi Franca Rame). Cu o singură interpretă, Eliza Judeu, care-i ex- 
celentă. 

Îmi place teribil şi locul unde se joacă: el se numeşte Salon de piane. De ce? 
Fiindcă-i chiar un magazin care vinde piane! Felicitări patroanei care pune la dispo- 
ziție salonul, unor artişti. 

* 

Coșmar de septembrie: după ce, an de an, situaţia concurenţei la unele secții ale 
Facultăţii de teatru a ajuns penibilă, o asistentă a fost somată să aducă cinci candidaţi 
la cea mai năpăstuită secţie. A plîns, a plîns, iar a plîns, apoi a găsit soluţia: cinci 
„„„pensionari de pe scara blocului în care locuia. 

A, că vor fi ulterior decedați, ori exmatriculaţi, e altă socoteală: important e că 
se ocupă locurile... 

Culmea ar fi ca unii dintre pensionari să primească...și burse! Asta le-ar rotunji 
minorul venit şi, iacătă găsim, pe cale onirică, o soluţie simplă de redresare a învăţă- 
mîntului superior!... 

* 
Era o emisiune Tv intitulată Viaţa bate filmul. Pînă aici, nimic grav. 
Dar am citit în presă că ar exista şi o „Elodia...de la Piteşti”! Cu ani în urmă 
s-a vorbit şi de...micuţa Picasso! Sau Gavroche al revoluţiei din decembrie 89! 

Băi frate, învălmășeală se mai produse prin comparatistica asta mass-media! 
Mi-e teamă că-ntr-o zi ne vom pomeni cu Hecuba de la Coarnele Caprei și Vitoria 
Lipan de la Sovata. Că viaţa nu cere cultură. 

Uneori, nici gazetăria... 

* 

Pe prima scenă a țării joacă, uneori, o actriță numită ...Costina Ciuciulică. Să- 

şi schimbe numele! 

UN EVENIMENT MEMORABIL 
- EMINESCU LA BÂRLAD 


Valentin CIUCĂ 


Culturalitatea Bârladului ţine de evidenţă, fiind confirmată atât la bursa tim- 
pului trecut dar, mai ales, în orizontul contemporan. Referirile la cărturarul Stroe 
Belloescu, la N.N. Tonitza, la Academia Bârlădeană sau G. Tutoveanu şi încă alți 
intelectuali de marcă, acreditează ideea că aici a existat permanent un climat de au- 
tentică emulaţie ştiinţifică şi artistică. Evocările privind faptele de ctitorire cultu- 
rală au devenit un gest firesc, revistele editate aici reuşind veritabile exerciţii de 
admiraţie faţă de cei cu adevărat ataşaţi spiritului locului şi valorilor lui. 

Aniversarea lui Eminescu a prilejuit consemnarea la Bârlad a unui eveni- 
ment cu maximă încărcătură simbolică şi afectivă. Dacă în alte spaţii româneşti s-a 
omagiat potrivit tradiţiei aniversarea poetului prin gesturi simbolice de preţuire, 
comunitatea bârlădeană s-a mobilizat pentru gesturi cu totul remarcabile, perene. 
Un om providenţial pentru oraş, doctorul Constantin Teodorescu, un primar re- 
ceptiv şi generos, Constantin Constantinescu, precum şi comunitatea în ansam- 
blu au pus bazele Centrului Eminescu. Gestul pare de-a dreptul eroic în condiţiile 
vitrege ale unei interminabile crize economice, dublată desigur şi de abdicări de 
la standardele înalte ale culturii. Ideea de a amenaja acest Centru Eminescu nu 
presupune paternităţi orgolioase, ci doar bucuria comunităţii bârlădene de a elo- 
gia poetul naţional. 

Propunerii doctorului Teodorescu i s-au asociat primarul oraşului, consilie- 
rii locali, alţi intelectuali şi astfel, s-a identificat într-o veche şi frumoasă arhitec- 
tural clădire, aflată în patrimoniul urbei. Renovarea impecabilă a creat ambianța 
specifică unui centru de studii, precum cel de la Ipoteşti, unde Petru Creţia a tru- 
dit o vreme asupra manuscriselor eminesciene. La Bârlad se află acum o multitu- 
dine de ediţii ale operei eminesciene, unde se remarcă ediţia Maiorescu din anul 
1884, alături de alte zeci de ediţii, unele dintre ele ilustrate de graficieni şi pictori 
notorii. Centrul bârlădean a devenit, chiar de la inaugurare un edificiu menit să du- 
reze, cu atât mai mult cu cât, spaţiile de cercetare şi studiu beneficiază de agre- 
mentul însoţirii cu numeroase opere de artă ce-l reprezintă pe poet şi epoca sa. 
Colecţia numismatică şi cea de medalii jubiliare sau comemorative evocă de fapt, 
dincolo de efigia poetului, respectul pentru trecut ca o premisă pentru viitor. 

Operele de artă expuse, variate şi 
valoroase, impune ideea că varietatea 
viziunilor motivează faptul că fiecare 
dintre noi avem un Eminescu al nostru, 
unic şi irepetabil. Tapiseria Doamnei 
Cela Neamţu, compoziţiile lui Costin 
Neamţu, portretele semnate de Gheor- 
ghe Miron, ilustrațiile lui Georgel 
Pascu, semnele hieratice ale lui Vasilian 
Doboş, interpretările lui Mircea Cojo- 
caru, portretele poeţilor premiaţi la Bo- 
toşani, în viziunea pictorului Florin 
Buciuleac şi Manuel Mănăstireanu, ală- 
turi de alte metafore plastice extrase din 
universul poetic eminescian conduc 
către o operă emblematică sugerând 
Galaxia iubirii în viziunea lui Sabin Bă- 
laşa. 

Atmosfera acestui loc, de-acum 
sfinţit cu duhul poetului național, animă 
sentimentul că timpul lucrează în fa- 
voarea celor care fac din memorie o am- 
prentă de identitate naţională. Elogiile 
decente ale invitaţilor au condus către 
momentul aşteptat al inaugurării bustu- 
lui Eminescu, realizat cu măiestrie ex- 
presivă şi simbolică, de bârlădeanul 
Marcel Guguianu. 

Soarele a ieşit vremelnic dintre 
nouri şi ne-a luminat drumul către noi 
înşine. O asemenea ceremonie lasă 
urme adânci în memoria colectivă şi 
individuală. Bârladul a devenit, o dată 
în plus, o cetate unde Eminescu va fi 
mereu acasă... 

George STANCA 
Angel radios / Ange radieux 
Versiune în limba franceză de 

Muguraş Maria Petrescu 
Deva, Călăuza, 2010 


Munir MEZYED 
Capitol din Biblia poeziei / Chapitre de la Bible 
de la Po6sie / Chapter from the Poetry Bible 
Traducere/Prefaţă de Muguraş Maria Petrescu 
Deva, Călăuza, 2010 


loan BARB 
Sub via fiinţei plâng strugurii 
Sibiu, A.T.U., 2010 


CONSTANTIN TEODORESCU 


Vasilian DOBOŞ 


Poate chiar în lume sunt puţini oameni, numărabili pe degete, ca Doctorul Con- 
stantin Teodorescu. Poate, strângători de frumuseți, mai sunt îngerii. Mare chirurg, 
mare colecţionar, mare boem. Am văzut hârciogi adunând şi ascunzând, avari. El nu. 
EI donează şi construieşte pentru oameni, pentru comunitate. Are galerii unde au be- 
neficiat mii de autori să-şi arate lumii creaţiile; a achiziţionat şi a donat muzeelor de 
artă colecţii întregi; şi-a mutat sufletul argintat în muzee: la Bîrlad şi la Vaslui în mod 
deosebit. A pus umărul la ridicarea Pavilionului Marcel Guguianu. Este marele inițiator 
al înfiinţării Centrului „Eminescu“ la Birlad, căruia a donat colecţia fabuloasă de carte, 
artă plastică, medalistică şi carte poştală, ex libris pe tema Eminescu, inaugurată în 
acest an, chiar de ziua Poetului, 15 ianuarie. Primarul Constantin Constantinescu a 
fost alături de el în toate cele, un alt mândru om al oraşului său. Ave lor! 

Constantin Teodorescu nu este lăsat de Dumnezeu să se odihnească; nu trece o 
zi şi-i mai parafează un proiect de anvergură, până acum numărul lor nici nu se mai 
ştie. El nu le cuantifică, le aduce până la sărbătorire. Nu-i plac fastul, protocolul, se 
bucură doar de fapta împlinită. Iscoditor, cum este, află totul despre valorile care tre- 
buie puse în mişcare şi evidenţă. Educat, cum este, sacrifică totul cu eleganţă şi chib- 
zuinţă bine făcute. Ferm, cum este, finalizează totul, ca omul şi comunitatea să se 
bucure cât mai repede. Îi respectă pe toţi, dincolo de orice marcă etnică şi religie. Are 
mintea şi sufletul celor trei personaje ale lui Victor lon Popa: Tache, lanke şi Cadâr. 
Acesta este omul. Un om al Trinității. 


Centrul „Mihai Eminescu“ Bîrlad 
inaugurat la 15 ianuarie 2011 

Modern and Contemporary Poeți sibieni. 

„Aceasta deci să fie gândirea ce să ne lege împreună aici 
pe mormântul lui Ştefan cel Mare: Ca toți românii care simt în sine 
un suflet mai osebit, o inimă mai nobilă, fie ei din orice sferă, fie ei 
din orice țară, să lucreze neobosit, fiecare în parte şi cu toții îm- 
preună, spre aflarea şi răspândirea mijloacelor care vor putea să în- 
lesnească înrădăcinarea credințelor, năzuinţelor şi speranţelor 
noastre comune în unul şi acelaşi viitor şi să asigure împlinirea ace- 
lui viitor însuşi.” 

(A. D. XENOPOL, Cuvântare festivă..., 1871) 

58 Ştefan Ion Ghilimescu: Costache Negri şi darul misterioasei florărese 

64 Nicolae Cârlan: Mitropolit Silvesi 

67 Stelian Dumistrăcel: Philippide restitutus. . 

75 lonel Necula: Tecuciul ca pâtronim publicistic (fragmente) 

80 Alexandru Husar - inedit: Stafia Europei (1) 


SCENE CONTIMPORANE 


Poezii de: 

82 tefan Ciobanu: Mov 

83 eorge Lixandru: Un pumn, de vorbe 

85 N, Petrescu-Redi: Ge/ozie, Intr-o zi 

86 Liliana Ursu: Vara, Toamna dA 

87 Mara Diana Alexoaea: *** (va trebui să găsesc...) 
Proză de: | i “ 

88 Irina Crumpei: Metamorfozele cuvântului nerostit 


92 Dialogurile „Daciei literare“: =! Cd 
George Popa: „Ideal este să încerci să fii creator...“ 
(interviu de Daniela Gîfu) 

100 Ion Beldeanu: Frumuseţea morală a lui Benjamin Fondane 

102 Ioan Holban: In cuibul izolat de pe Muntele Carmel (Bianca Marcovici) 
106 Vasile Iancu: Confesiunile diaristului sincer (C. Zrandafir) 

107 Anton Ilica: Cei o sută din Palatul Florenţa (Gheorghe Schwartz) 

110 loan Răducea: După 20 de ani (C. Stere) 

112 Alina Irimescu: Zona sinistră, capitolele unui roman (Adam Bodor) 


ARCA LUI NOE 


116 Nicolae Mareş: Lucian Blaga - diplomat la Varşovia 
122 Grigore Ilisei: Vieţile Renaşterii după Mihai Pricop 
125 Florin Cântec: The Armenian Soul of Romania 

127 Vasilian Doboş - Numărul de aur: Valentin Ciucă 

INSTITUTUL DE ISTORIE 
„A.D. XENOPOL“ SEPTUAGENAR. 
MARGINALIA 


Alexandru ZUB 


Aveam într-un fel datoria de a nu trece insensibil pe lângă un atare eveni- 
ment. Şapte decenii de existenţă activă, când e vorba de un aşezământ de cultură, 
nu e puţin lucru şi nu poate fi ignorat fără a lăsa loc la bănuiala că acel interstiţiu 
a fost mai puţin semnificativ pentru domeniul în cauză. 

Am avut de mai multe ori ocazia să mă refer la istoriografia ieşeană, sec- 
venţial sau în lucrări mai ample, de caracter monografic ori în tentative de rapidă 
sinteză, pornind anume de la tradiţiile moldave în domeniu, care au definit în timp 
o certă preeminenţă, de la cronistică până la discursul contemporan. Unele studii 
de amănunt, privitoare la anumite figuri, teme, idei etc., s-au întreprins totuşi, al- 
cătuind o „literatură” destul de vastă şi destul de complexă pentru a face anevo- 
ioasă realizarea unei panorame a domeniului. 

În 1982, când se împlineau patru decenii de activitate, profesorul M. 
Petrescu-Dîmboviţa, director în exerciţiu, a făcut un cuprinzător bilanţ, divizând 
materia în etape, oarecum pe decenii, constatând — în pofida unor „dificultăţi ine- 
rente” — o continuitate grosso modo între istoriografia interbelică şi studiile de 
după război!. Unele aspecte, pe domenii, au fost evocate mai analitic, atunci şi 
mai târziu, în acelaşi spirit de continuitate şi înnoire benefică. 

Eu însumi am socotit că trebuie să conturez un fel de bilanţ istorico-cultu- 
ral, căutând a pune de acord preocupările analitice, de tip pozitivist, cu tentativele 
de necesară sinteză?. Sesizam atunci că asemenea explorări ţineau îndeobşte cont 
de „rezultatele la care s-a ajuns în materiile conexe, istoria fiind, precum se ştie, 
o disciplină prin excelenţă cumulardă, al cărei contur nu se poate trasa decât pro- 
vizoriu şi numai prin colaborarea tuturor ştiinţelor despre om'?. Mai observam, în 
loc de concluzie, că „orice istorie bine gândită este până la urmă o istorie cu/tu- 
rală, căci structurile socio-economice nu interesează în sine, ci numai în măsura 
în care ele participă la explicarea mutaţiilor de ordin sufletesc şi ideatic, aşadar su- 
prastructural”*. De la statistică şi eveniment, aşa-zicând, interesul se deplasa, le- 
gitim, spre o istorie problematizată, aşa cum evolua domeniul şi în alte zone ale 
lumii, mai bine situate geopolitic. 

La semicentenarul Institutului, aproape nesesizat de breaslă, socoteam că o 
istorie a acestuia era încă prematură, deoarece „înainte de a contura o imagine de 

ansamblu, e nevoie de studii fragmentare, pe epoci, teme, personalităţi, astfel ca 
sinteza să beneficieze de piloni cât mai siguri”. Lunga tradiţie istoriografică a lo- 
cului obliga la eforturi consonante, Războiul Întregirii şi moartea lui A. D. Xenopol, 
cel mai de seamă reprezentant al breslei din epoca modernă, au făcut ca 
studiile asupra trecutului nostru istoric să scadă, ca putere de impact, ca presti- 
giu şi chiar ca orizont integrativ. Ilie Minea, G. Brătianu, A. Oțetea, |. Hudiţă, din- 
tre profesioniștii domeniului, au depus eforturi însemnate pentru a reînnoda firul 
țesut de înaintaşi, însă metropola moldavă n-a mai avut puterea de a-i reţine şi 
motiva, încât Ilie Minea a fost silit să se ocupe mai de toate, în revista Cercetări 
istorice, ca şi în studiile personale, în detrimentul sintezei“. Tocmai de aceea, ri- 
dicarea Seminarului său, în 1941, la rang de „institut”, cu numele marelui înain- 
taş, a revigorat momentan studiile istorice, în pofida greutăților aduse de război. 
S-a stins însă prematur, în 1943, înainte ca noul aşezământ să dea roadele visate 
de fondator. 

Urmaşul său, basarabeanul Alexandru Boldur, istoric de vast orizont şi de 
amplă informaţie, a fost nevoit să activeze în anii tulburi şi dramatici de după ul- 
tima conflagrație mondială, ani în care nu existau condiţii favorabile pentru o 
şcoală istoriografică de prestigiu. El a apucat totuşi să schiţeze un amplu proiect 
de renovaţie”, rămas totuşi în acest stadiu, asemeni altora din epocă. „Ştiinţa isto- 
rică română se afla în stare de criză”, după opinia sa, iar depăşirea situației nu se 
putea închipui fără strădanii individuale şi de echipă bine conduse. 


Sediul Institutului de istorie „A.D. Xenopol“ 
Iaşi, str. Lascăr Catargi, nr. 15 

Succesorul său la direcţia Institutului, un slavist, lon-Radu Mircea, a fost 
încă mai puţin norocos pe linia iniţiată de Minea şi extinsă de Boldur. Era un mo- 
ment nefast, de schimbări intempestive şi în istoriografie, moment dominat de M. 
Roller şi alţi „culturnici”, cum avea să le spună un bun cunoscător al domeniului. 

Fuzionând un timp cu multe ştiinţe sociale, apoi numai cu filologia, stu- 
diile de istorie au avut câţiva ani un statut ambiguu, în care totuşi unii profesio- 
nişti de formaţie mai veche şi-au putut exercita relativ onest meseria, mai ales în 
zona instrumentelor de lucru. 

În 1964, cercetarea istorică a cunoscut mutații însemnate şi organizatoric, 
în sensul că istoria şi arheologia au fost reunite într-un singur institut, condus de 
modernistul Valerian Popovici, după a cărui moarte, în 1967, a fost numit direc- 
tor arheologul Mircea Petrescu-Dîmboviţa, viitorul academician, care l-a condus, 
cu rezultate remarcabile, până în anul de graţie 1989. 

În răstimpul menţionat la urmă, peste două decenii, institutul a cunoscut o 
certă evoluţie pozitivă, pe alocuri spectaculoasă, lucru reflectat în publicaţiile — co- 
lective sau de autor — scoase sub egida sa, în premiile atribuite de forurile com- 
petente, în manifestările publice organizate. Anuarul Institutului de Istorie şi 
Arheologie „A. D. Xenopol”, ca şi Arheologia Moldovei au ajuns repere ineluc- 
tabile în istoriografie. 

Remarcam într-o schiță ocazională că nota distinctivă a cercetătorilor din 
Iaşi a fost „poate un accent în plus pe document şi restituţie monografică, accent 
tot mai vizibil în anii 60-70, când primul eşalon de tineri istorici erau în măsură 
să producă dovezi certe de profesionalism”. Este o remarcă pe care orice nouă lec- 
tură a textelor, făcută în deplina cunoaştere a epocii, o verifică din plin. Chiar şi 
în anii când institutele din zona „„umanioarelor” au funcţionat sub egida Academiei 
de Științe Social Politice, meseria de istoric s-a putut exercita onorabil, cu unele 
sincope, fireşte. A depins oarecum de fiecare istoric să-şi definească limitele ra- 
cordării la discursul oficial. 

Disoluţia regimului totalitar, cu penibila tranziţie consecutivă, n-a adus doar 
beneficii corpului istoriografic. Institutele de resort au fost preluate benefic de 
Academia Română. Mi-a revenit mie, din primele zile, fără să o fi dorit, condu- 
cerea Institutului ieşean, a cărui secţie de arheologie s-a transformat repede în in- 
stitut autonom, pentru a-şi gestiona mai bine interesele specifice. Primul tom din 
anuar, în noile circumstanţe, n-a putut ieşi decât diminuat cantitativ şi cu o regre- 
tabilă întârziere, motivată în prealabil prin mutaţiile produse, care au avut darul să 
jeneze desfăşurarea firească a cercetării. Publicaţia scoasă se dorea totodată „spa- 
țiu expozitiv pentru rezultatele dobândite în cercetarea istorică”, dar şi câmp ex- 
perimental, atelier, la îndemâna noilor devoţi ai domeniului, cu preocuparea de „a 
reda istoriografiei noastre demnitatea ştiinţifică şi morală”. Receptivitatea faţă de 
noile paradigme epistemice nu trebuia să diminueze interesul pentru sporul do- 
cumentar şi analitic, dincolo de care istoriografia nu poate năzui la progresele aş- 
teptate. 


Oz 

În acelaşi timp, o revistă de teorie şi cultură istorică, Xenopoliana, a fost 
pusă la dispoziţia celor sensibili la această dimensiune a profesiei (1993), ca bu- 
letin al Fundaţiei omonime, create pentru a răspunde tocmai unei asemenea nevoi. 
Tranziţia impunea eforturi în plus de analiză conceptuală, de reflecţie sistematică 
şi în zona istoriografiei, acolo unde „adevărurile sunt mai mobile, construcţiile 
multiple şi în continuă renovare”, după cum se şi opina în argumentul introductiv 
al publicaţiei!!. 

Numele lui A. D. Xenopol, existent în titulatura Institutului, a fundaţiei co- 
nexe şi a revistei în cauză, trebuia să fie o sugestie de continuitate pe ambele pla- 
nuri: al empiriei şi al reflecției teoretice. Marele istoric ne-a dat prima sinteză 
completă de Istoria românilor din Dacia Traiană, dar şi întâia sinteză epistemo- 
logică sub titlul de 7heorie de /'histoire, ambele sinteze rămânând nişte repere 
ineluctabile în domeniu. Tocmai de aceea revista trebuia să facă loc, programatic, 
la analize menite să contribuie la cunoaşterea istoricului patronim, ca „punte fi- 
rească între noi şi lume”, „un fel de a lega mesajul unei opere de problemele isto- 
riografiei actuale”!?. 

După aproape două decenii, se poate constata că în ambele direcţii s-au 
produs gesturi semnificative, chiar dacă unii dintre cei chemaţi să le dea curs s-au 
arătat încă prea puţin sensibili la rigorile profesiei de istoric. Institutul în ansam- 
blu a cunoscut însă, cum sesizam în alt loc, „o dezvoltare consonantă cu exigen- 
țele istoriografiei din lumea apuseană, modelându-şi din mers vechile programe 
şi asumând altele noi, mai adecvate, în acord cu spiritul interdisciplinar de care stu- 
diul istoriei se lasă pătruns tot mai mult”. 

Analiza sistematică a căii străbătute de la schimbarea de regim până azi ră- 
mâne să se facă, la modul profesional, de către cei care se preocupă mai insistent 
de „istoria istoriei”. 


1. M. Petrescu-Dîmboviţa, Institutul de Istorie şi Arheologie „A. D. Xenopol” la 40 de ani. Reali- 
zări şi perspective, în AIAX, 19/1982, p. I-XXIII. 

„AL. Zub, Contribuţii ieşene la istoria culturii naţionale (1940-1980), în AIIAT, 19/1982, p. 1-24. 

„Ibidem, p. 21-22. 

. Ibidem, p. 22. 

. Idem, Institutul de Istorie „A. D. Xenopol”. Semicentenar, în AIIX, 28/1991, p. 1. 

„Cf. idem, Istorie şi istorici în România interbelică, laşi, 1989. 

. Alexandru Boldur, Știința istorică română în ultimii 25 ani, în Studii şi cercetări istorice, XX, 
1947, p. 1-95 (şi extras). 

8. Vlad Georgescu, Politică şi istorie. Cazul comuniştilor români, Miinchen, 1981. 

9. Al. Zub, Institutul de Istorie „A. D. Xenopol. Semicentenar, p. 6. 

10. Idem, Cuvânt înainte, în AILX, 27/1990, p. VI. 

11. ldem, Argument, în Xenopoliana, I, 1-4, 1993, p. 2. 

12. Ibidem, p. 3. 

13. Idem, În loc de prefaţă, în vol. Institutul de Istorie „A. D. Xenopol” Iaşi, 1990-2000, prezen- 


tare de Mihai-Ştefan Ceauşu, Iaşi, 2001, p. 7-8. 

UN INSTITUT - O ISTORIE 


Mihai-Ştefan CEAUŞU 


Printre institutele de prestigiu ale Academiei Române, având o lungă şi 
prodigioasă activitate de cercetare ştiinţifică desfăşurată în decursul timpului, se 
numără şi Institutul de Istorie „A. D. Xenopol” din laşi. Originea sa instituţională 
coboară până în urmă cu şapte decenii, când, prin ordinul Ministerului Educaţiei 
Naţionale, Cultelor şi Artelor din 18 februarie 1941, Seminarul de Istorie a 
Românilor condus de profesorul Ilie Minea a fost transformat în Institutul de Istoria 
Românilor “A. D. Xenopol“, având a funcţiona pe lângă Facultatea de Litere 
şi Filozofie a Universităţii moldave. Prin această decizie, centrul universitar şi 
academic laşi câştiga un plus de autoritate ştiinţifică, dobândind o importantă 
instituţie de cercetare istorică, aidoma celorlalte două mari centre universitare ale 
României interbelice: Bucureşti şi Cluj, unde funcționau de mai multă vreme in- 
stitute de istorie naţională sau universală. 

Deşi dispunea de mijloace modeste, noul institut, sub conducerea profe- 
sorului Ilie Minea (1941-1943), a desfăşurat de la început o intensă activitate de 
cercetare ştiinţifică. Rezultatele cercetărilor efectuate, în special în domeniul is- 
toriei medii şi moderne româneşti, au fost prezentate publicului în cadrul unor şe- 
dinţe periodice de comunicări, la care au participat, pe lângă istoricii ieşeni, 
numeroşi filologi şi jurişti, precum şi invitaţi din celelalte centre universitare ro- 
mâneşti. Ulterior, comunicările prezentate au fost publicate parte în paginile “Bu- 
letinului Institutului”, parte în volumul XVII al revistei “Cercetări Istorice”. Ilie 
Minea a fost şi fondatorul bibliotecii institutului, pe care, în condiţiile precarită- 
ţii mijloacelor fincanciare de atunci, a înzestrat-o printr-o generoasă donaţie de 
carte, cu peste 4500 de volume provenite din biblioteca personală. 

După decesul întemeietorului său, în februarie 1943, conducerea Institu- 
tului “Xenopol” a fost preluată de profesorul universitar Alexandru Boldur. În 
urma stăruinţelor noului director de a obţine un statut distinct pentru instituţia sa, 
menit să-i asigure o mai bună organizare şi funcţionare, la 25 mai 1943, printr-un 
decret-lege semnat de mareşalul Antonescu, Institutul de Istoria Românilor ”A. 
D. Xenopol”, de pe lângă Facultatea de Litere şi Filozofie, devine “persoană ju- 
ridică de drept public”, sub numele de Institutul de Istorie Naţională “A. D. Xe- 
nopol“, de pe lângă Universitatea din laşi, funcţionând sub autoritatea tutelară a 
Ministerului Culturii Naţionale şi al Cultelor. 

Între altele, specificând scopurile institutului, legiuitorul preciza că me- 

nirea sa era de a contribui “la cercetarea şi studierea trecutului românilor în general 
şi în special al românilor din est” şi de a face cunoscute rezultatele cercetărilor ma- 
relui public. Potrivit prevederilor legii, titularul catedrei de Istoria Românilor de 
la Universitatea din laşi, la acea dată profesorul Boldur era şi directorul Institutu- 
lui de Istorie Naţională. Directorul era abilitat să reprezinte interesele instituţiei în 
faţa justiţiei, a autorităţilor şi a particularilor. Potrivit schemei de organizare şi 
funcţionare aprobate, în componenţa Institutului intrau pe lângă director, un sub- 
director, numit ulterior în persoana conferenţiarului Nicolae Corivan, un şef de 
lucrări, doi asistenţi, un secretar şi un camerist. 

Noul director nota, în noiembrie 1943, faptul că revista “Cercetări Isto- 
rice” a răposatului profesor Minea se transforma, odată cu volumul XVIII, într-o 
publicaţie periodică oficială a Institutului de Istorie Naţională “A. D. Xenopol” din 
laşi şi urma să apară, de acum înainte, cu titlul de: “Studii şi Cercetări Istorice”. 
Noua revistă se prezenta ca una de un înalt nivel academic, având rezumate în 
limbi străine pentru studiile publicate, o rubrică de recenzii şi note bibliografice, 
precum şi una dedicată vieţii ştiinţifice a Institutului. 

Cu toate greutățile provocate de desfăşurările celui de-al doilea război 
mondial, ce au condus la evacuarea temporară a Institutului “A. D. Xenopol”, în 
cursul anului 1944 la Alba Iulia, activitatea ştiinţifică desfăşurată în cadrul său nu 
a fost întreruptă. Rezultatele cercetărilor făcute de Alexandru Boldur, Nicolae Co- 
rivan, Dumitru Constantinescu şi Alexandru Andronic au fost publicate în nume- 
rele XIX/1946 şi XX/1947 din “Studii şi Cercetări Istorice”. 

Sesizând noile orizonturi politice spre care se îndrepta România la sfârşi- 
tul războiului, odată intrată în sfera de influenţă a Uniunii Sovietice, profesorul 
Boldur anunţa în prefața din 1946 a revistei Institutului, ca o prioritate a cercetă- 
rii istorice ieşene, “apropierea între ştiinţa istorică română şi sovietică”, schițând 
Chiar un program de colaborare în acest sens. Acest demers, ca şi cel din anul ur- 
mător, în care propunea chiar apropierea ştiinţei istorice româneşti de materialis- 
mul istoric “de la vecinii noştri”, nu a putut salva existenţa institutului, supus 
aceloraşi avataruri impuse întregii culturi româneşti, după instaurarea regimului 
comunist. 

Sub imperiul schimbărilor instituţionale şi mai ales politice survenite în 
România, odată cu reforma învățământului şi a Academiei Române din anul 1948, 
ce a creat, după modelul sovietic, institute de cercetare mari, cu activitate colec- 
tivă planificată, desfăşurată în conformitate cu doctrina marxistă a materialismu- 
lui dialectic şi istoric, Institutul de Istorie Naţională “A. D. Xenopol” îşi încetează 
existenţa ca instituţie de sine stătătoare şi devine, începând cu anul 1949, secţie a 
Institutului de Istorie şi Filologie a Academiei R. P. Române — Filiala Iaşi. Acti- 
vitatea secţiei de istorie s-a desfăşurat sub conducerea profesorului universitar 
Valerian Popovici, la început în cadrul sectoarelor de istorie medie şi modernă, la 


5 


ProEuropeana Clubul cărții digitale 


ee: 
= 
[= 
(3% 
îi 
= 
e 
Iei 
S 
5 
— 
[5 
= 
3 
5 
5 
[a) 


= 
Z 
[>] 
N 
Si 
= 
c 
'S 
[vi] 
— 
O 
zi 
.S 
[5] 
[0] 
a 


care s-au adăugat ulterior, sectorul de istorie veche şi arheologie, precum şi cele 
de istorie contemporană şi universală. În urma unor reorganizări, prin despărţirea 
de secţia de filologie (azi Institutul de Filologie Română “Alexandru Philippide”), 
în anul 1964 s-a reînfiinţat Institutul de Istorie şi Arheologie “A. D. Xenopol”, a 
cărui conducere va fi asigurată vreme îndelungată de reputatul cercetător al preis- 
toriei româneşti, academicianul Mircea Petrescu-Dîmboviţa (1967-1989). După 
mai bine de un deceniu şi jumătate de funcţionare, institutul a fost reorganizat pe 
colective de cercetare, corespunzătoare preocupărilor cercetătorilor ieşeni, anume: 
colectivul de preistorie; arheologie daco-romană; arheologie feudală; metode mo- 
derne în arheologie; istorie a evului mediu; istorie modernă; istorie contempo- 
rană; istorie a relaţiilor internaţionale; istorie a celui de-al doilea război mondial 
şi istoria culturii. 

În anul 1970, după înființarea Academiei de Ştiinţe Sociale şi Politice a 
R. S. România, institutul ieşean, împreună cu institutele similare din ţară, a tre- 
cut în subordinea acesteia, în condiţiile în care regimul comunist de la Bucureşti 
crease din considerente politice şi ideologice noua instituţie, menită a fi supra- 
pusă peste vechea Academie Română, cu scopul declarat de a controla şi supra- 
veghea activitatea ştiinţifică desfăşurată de institutele din domeniul ştiinţelor 
sociale. Câţiva ani mai târziu (1975), în urma punerii în aplicare a ideilor lui Ceau- 
şescu privitoare la integrarea cercetării ştiinţifice cu “practica social-politică şi în- 
văţământul”, Institutul de Istorie şi Arheologie „A. D. Xenopol” a fost scos din 
subordonarea faţă de Academia Română, fiind integrat Facultăţii de Istorie şi Fi- 
lozofie a Universităţii “Al. 1. Cuza” din Iaşi. În urma acestor decizii, institutul a 
funcţionat până la căderea regimului comunist, într-o dublă subordonare, atât a 
Academiei de Ştiinţe Sociale şi Politice, cât şi a Ministerului Învățământului. 

Schimbările survenite în evoluţia instituţiei şi ingerinţele politicului şi-au 
pus amprenta în bună măsură asupra activităţii de cercetare din institut. Cu toate 
acestea, la finalul deceniului şase şi începutul celui următor, cercetarea istorică 
ieşeană, deşi marcată în continuare de ingerinţele politicului, reuşeşte să depă- 
şească faza dogmatismului stalinist, creându-şi treptat un drum propriu, de o ele- 
vată ţinută ştiinţifică şi academică. Importanţa şi valoarea muncii de cercetare 
desfăşurate în cadrul institutului a fost confirmată de participarea la o serie de ma- 
nifestări ştiinţifice interne şi externe, de publicarea unor valoroase studii în revis- 
tele de specialitate, mai ales, în paginile “Anuarului Institutului de Istorie şi 
Arheologie A. D. Xenopol”, devenit din 1964 principala revistă a centrului de cer- 
cetare ieşean. La acestea s-au adăugat un substanţial număr de lucrări de sine stă- 
tătoare, purtând semnătura unor cercetători de marcă precum: Leonid Boicu, 
Gheorghe Buzatu, loan Caproşu, Veniamin Ciobanu, Dumitru Ciurea, Nicolae 
Grigoraş, Ecaterina Negruţi, Mircea Petrescu-Dîmboviţa, Silviu Sanie, Victor Spi- 
nei, Dumitru Şandru, Leon Șimanschi, Dan Teodor, Dumitru Vitcu, Alexandru 

Zub ş.a., ce au îmbogăţit istoriografia românească în domeniul istoriei vechi, a 
celei medievale, moderne şi contemporane, a istoriei relaţiilor internaționale şi a 
istoriei culturii. Valoarea ştiinţifică a lucrărilor publicate de cercetătorii Institutu- 
lui “A. D. Xenopol” a fost confirmată şi prin distingerea multora dintre ele (11 din 
70 de volume publicate numai în intervalul 1970-1980) cu premiile Academiei 
Române. 

După schimbarea regimului politic în România, în 1989, în urma colap- 
sului regimului Ceauşescu, odată cu dizolvarea Academia de Ştiinţe Sociale şi Po- 
litice a dispărut şi subordonarea faţă de aceasta, iar apoi, la începutul anului 1990, 
institutul a ieşit de sub tutela Ministerului Învăţământului, trecând sub egida Aca- 
demiei Române, ca unitate de cercetare aflată în subordinea filialei sale din laşi. 
În acelaşi an, ca efect al frământărilor şi schimbărilor din lumea ştiinţifică româ- 
nească, dar şi ca urmare a nevoii legitime de specializare resimțţite, s-a constituit 
Institutul de Arheologie, prin separarea colectivelor de istorie veche şi arheologie. 
Ca urmare, instituţia a trebuit să renunţe la o parte din titulatura sa, rămânând sim- 

A. D. Xenopol - statuie în bronz, 1934 


amplasată în faţa Universităţii „Alexandru Ioan Cuza“ laşi 

plu, Institutul de Istorie “A. D. Xenopol”. În anul 1991, colectivul de istorie a 
celui de-al doilea război mondial, condus de dr. Gheorghe Buzatu, s-a desprins de 
institut, formând nucleul Centrului de Studii şi Civilizație Europeană. Apoi, pe 
parcursul ultimelor două decenii, în structura personalului au intervenit o serie de 
modificări substanţiale, în urma pensionării unor cercetători mai în vârstă, a mi- 
grării altora spre alte instituţii, dar şi a angajării a numeroşi tineri studioşi, capa- 
bili a se dedica acestui gen de activitate, situaţie care a dus practic la întinerirea 
corpului de cercetare. Pus sub conducerea academicianului Alexandru Zub (1990- 
2010), iar din 2010 a profesorului universitar Gheorghe Cliveti, institutul a rămas 
să funcţioneze cu un număr cu puţin peste douăzeci de cercetători, repartizaţi în 
cadrul celor cinci departamente existente şi în prezent, anume: istoria evului 
mediu, istoria modernă, istoria contemporană, istoria culturii şi istoria relațiilor in- 
ternaționale. Ca şi mai înainte, în activitatea de cercetare, membrii institului s-au 
bucurat de importantul suport documentar oferit de bogatul fond de carte de spe- 
cialitate existent în biblioteca instituţiei. În afară de aceasta, institutul beneficiază 
de suportul „Fundaţiei Academice <<A. D. Xenopol >>”, constituite în anul 1992, 
cu scopul de a sprijini financiar şi logistic organizarea unor manifestări ştiinţifice 
în domeniu, cu caracter naţional sau internaţional, precum şi de a încuraja de- 
mersurile ce au în vedere valorificarea activităţii ştiinţifice a cercetătorilor. 

Din 1990 şi până astăzi, în forma sa cea nouă, eliberat de ingerinţele po- 
liticului şi ale doctrinei marxiste, Institutul de Istorie “A. D. Xenopol” a cunoscut 
o perioadă de dezvoltare consonantă cu exigenţele istoriografiei din lumea vest eu- 
ropeană, modelându-şi din mers vechile programe şi asumând altele noi, mai adec- 
vate spiritului interdisciplinar de care studiul istoriei se lasă pătruns tot mai mult. 
Totodată, el s-a vrut şi se vrea un important aşezământ de cercetare istorică, menit 
să pună în lucru programe de studiu de o înaltă ţinută academică, ce vizează cer- 
cetări de restituţie monografică, de sistematizare şi analiză a faptelor, dar şi de re- 
construcţie fragmentară, în ideea de a soluţiona, în conformitate cu exigenţele 
timpului prezent, problemele de ordin ştiinţific pe care le suscită trecutul româ- 
nesc. Principalul obiectiv îl constituie cercetarea istoriei românilor, în strânsă co- 
nexiune cu evoluţiile istorice europene din imediata noastră proximitate sau din 
spaţii mai îndepărtate. O atenţie specială este acordată continuării editării izvoa- 
relor medievale, în prestigioasa colecţie naţională Documenta Romaniae Histo- 
rica, Seria A. Moldova, iniţiată la începutul anilor şaptezeci ai secolului trecut de 
profesorul Constantin Cihodaru, ce constituie şi astăzi unul din proiectele funda- 
mentale de cercetare ale Academiei Române. La aceasta se adaugă studiile siste- 
matice efectuate de cercetătorii institutului, privitoare la structura socială a 
societăţii româneşti, la evoluţia instituţiilor, a satului şi oraşului medieval moldo- 
venesc, la demografia istorică, la constituirea şi evoluţia statului român modern, 
la problematica elitelor, a naţionalismului şi a minorităţilor, la politicile culturale 

sau la istoria totalitarismului şi a rezistenţei anticomuniste, adică trecutul românesc 
de la începuturile evului mediu şi până în perioada contemporană. 

Toate aceste preocupări s-au oglindit pe deplin într-o serie de proiecte ale 
corpului de cercetare, cuprinse în cadrul unor programe de largă cuprindere te- 
matică, derulate şi finalizate în cadrul Institutului de Istorie „A. D. Xenopol” din 
Iaşi din 1990 încoace, precum: Izvoarele evului mediu românesc, Stat şi societate 
în perioada modernizării şi construcției naţionale româneşti. Sec. XIX-XX, Con- 
strucţie naţională şi comunicare interetnică: alogenii în spaţiul românesc, Direc- 
ţii şi modele în cultura românească (sec. XIX-XX), România sub regimul comunist, 
România în relaţiile internaţionale (secolele XIX-XX) etc, care au fost axate atât 
pe munca în colectiv, cât şi pe preocupările individuale, proprii fiecărui cercetă- 
tor. Pentru disiminarea rezultatelor cercetărilor efectuate, cât şi pentru realizarea 
unui schimb permanent de idei între cercetători, în afară de tradiționalele şedinţe 
de comunicări bilunare, au fost organizate, fie de institut, fie în colaborare cu in- 
stituţii academice româneşti sau străine, numeroase manifestări ştiinţifice (numai 
în intervalul 2003-2007 pot fi consemnate 26 de simpozioane, congrese, mese ro- 
tunde naţionale şi 24 internaţionale), la care au participat pe lângă istoricii români, 
numeroşi cercetătorii de marcă din străinătate precum: Matei Cazacu, Dennis De- 
letant, Catherine Durandin, Francois Furret, Harald Heppner, Lucian Herşcovici, 
Carol lancu, Ladis Kristof, Hans-Christian Maner, Paul E. Michelson, Dumitru 
Nastase, Katherine Verdery, Krista Zach etc. La aceasta se adaugă participarea cu 
comunicări ştiinţifice a numeroşi cercetători din cadrul Institutului de Istorie “A. 
D. Xenopol” la numeroase reuniuni ştiinţifice de prestigiu, organizate în ţări pre- 
cum: Austria, Franţa, Germania, Italia, Republica Moldova, Polonia, S.U.A., Sue- 
dia, Ucraina etc. 

În intervalul celor peste două decenii de activitate în cadrul Academiei 
Române, rezultatele angajamentelor asumate de membrii institutului s-au reflec- 
tat, înafară de participarea la o întreagă suită de manifestări ştiinţifice interne sau 
externe şi în publicarea a câtorva sute de articole şi studii în paginile publicaţiilor 
periodice proprii, ale altor reviste ştiinţifice de specialitate sau ale unor volume co- 
lective editate în ţară şi în străinătate. Prodigioasa producţie ştiinţifică a Institutului 
de Istorie „A. D. Xenopol” a fost completată de numeroasele cărți de autor, volume 
colective, ediţii de documente, bibliografii etc., apărute în această perioadă sub 
semnătura unor cercetători precum: Gabriel Bădărău, Leonid Boicu, Viorel But- 
nariu, Mihai-Ștefan Ceauşu, Veniamin Ciobanu, Dumitru Ivănescu, Andi Mihala- 
che, Lucian Năstasă, Flavius Solomon, Dumitru Şandru, Cătălin Turliuc, Silviu 
Văcaru, Dumitru Vitcu, Petronel Zahariuc, Alexandru Zub ş. a., fapt ce l-a consa- 
crat drept unul din principalii lideri în domeniul său de cercetare. 

Deşi confruntat cu dificultăți financiare, generate de nenumăratele crize 
şi ajustări ale economiei României, care au impietat asupra valorificării editoriale 

depline a activităţii cercetătorilor, Institutul a reuşit, cu sprijinul Academiei Ro- 
mâne, să continuie publicarea în bune condiţii a principalei sale reviste ştiinţifice, 
“ Anuarul Institutului de Istorie <A. D. Xenopol>”. Periodicul a devenit în timp, 
graţie eforturilor redactorilor săi (lon Caproşu, Leon Şimanschi, Ştefan S. Goro- 
vei, Vasile Docea, Alexandru Zub ş.a.) şi, mai ales, datorită înaltei ţinute acade- 
mice a studiilor publicate, una din cele mai prestigioase reviste de specialitate din 
România, a cărei certă notorietate ştiinţifică a dus la o bună apreciere şi peste ho- 
tare. Parcurgerea sumarele tomurilor XXVII/1990-XLVII/2010 reliefează marea 
diversitate tematică a studiilor cuprinse: aspecte culturale, instituționale şi docu- 
mentare ale evului mediu, construcţia economică, politică şi socială a modernită- 
ţii, demografie istorică, istoria elitelor, dezvoltarea culturii naţionale, românii în 
relaţiile internaţionale, istoria celui de-al doilea război mondial şi a comunismului 
românesc, dezbateri legate de teoria istoriei sau de ştiinţele auxiliare, la care se 
adăugă recenziile şi notele bibliografice, menite toate să contribuie la îmbogăţi- 
rea istoriografiei româneşti contemporane. În afară de aceasta, prin contribuţia 
cercetătorilor din cadrul institutului au fost editate şi alte publicaţii cu caracter pe- 
riodic, precum: “Arhiva Genealogică”, “Studia et Acta Historiae ludaeorum Ro- 
maniae” Şi, în special, „Xenopoliana. Buletinul Fundaţiei Academice <<A. D. 
Xenopol>>”. 

Pe lângă reviste, instituţia de cercetare istorică ieşeană îngrijeşte apariţia 
unor serii tematice, precum: Biblioteca Fundaţiei Academice “A. D. Xenopol“, 
Bibliotheca Historiae Universalis şi Restitutio Historiographica. Volumele de 
autor sau colective editate în cadrul acestor serii, cuprind atât contribuţii analitice, 
cât şi sinteze, menite să repună în circulaţie o serie de figuri ale istoriografiei ro- 
mâne, precum lon Nistor, Ilie Minea, Victor Slăvescu ş.a. sau să analizeze anumite 
aspecte din istoria națională, precum şi interferența acesteia cu istoria universală. 

Toată această activitate meritorie, care dovedeşte pe deplin angajamentul In- 
stitutului de Istorie “A. D. Xenopol” din laşi în viaţa ştiinţifică a țării, ca şi în viaţa 
cetăţii, a condus la obţinerea din anul 2000 a statutului de centru de excelenţă al 
Academiei Române şi ca o dovadă a recunoaşterii prestigiului ştiinţific de care s-a 
bucurat şi se bucură, institutul a primit dreptul de a organiza doctorate. În acelaşi 
timp, în semn de apreciere a rezultatelor cercetărilor şi a prestigiului câştigat în plan 
intern şi internaţional, o serie de cercetători au devenit experţi şi membri ai unor or- 
ganisme naţionale (CNCSIS, Comisia de istorie a Holocaustului, Comisia prezi- 
denţială de cercetare a crimelor comunismului etc.) sau au fost cooptați ca specialişti 
în Comisiile mixte de istorie româno-cehă, româno-polonă, româno-ucraineană, Co- 
misia româno-rusă pentru tezaurul României aflat la Moscova ş. a. 

La finalul acestei succinte prezentări omagiale, nu ne mai rămâne decât 
să adresăm septuagenarului Institut de Istorie „A. D. Xenopol” strămoşeasca urare: 
Vivat, crescat, floreat ! 

ISTORICI ŞI ISTORICI LITERARI 
DESPRE REVOLUȚIA ROMÂNĂ DE LA 1848 (1) 


Gheorghe CLIVETI 


Într-o bună tradiţie intelectuală românească, scrierile istorice s-au văzut asi- 
milate sintezei de istorie literară. Nu arareori istoriografia a fost privită şi ca gen 
literar. De ceva vreme, însă, şi din motive ce ar merita discuţii aparte, apele isto- 
riografiei şi cele ale istoriei literare par să se fi despărţit mult. Cu gândul la o po- 
sibilă reapropiere a lor, ne-am propus câteva reflecţii asupra scrierilor despre 
revoluţia română de la 1848. 

La un bilanţ de mai bine de un secol şi jumătate de la revoluţia română “pa- 
şoptistă”, s-ar putea verifica anumite „învăţăminte” ţinând de istoriografia ei. A 
sporit, în mod firesc, pe măsura trecerii timpului, gradul de obiectivitate pentru re- 
constituiri factuale şi interpretări asupra acestora. Unui atare spor nu i-a cores- 
puns însă şi o direct proporțională facilitare a accesului retrospectiv la autenticul 
celor petrecute în spaţiul românesc sub incidenţa „paşoptismului revoluţionar”. 
Menite, prin natura lor, să asigure acel acces, demersurile istoriografice s-au văzut 
confruntate, din chiar cauza detaşării lor temporale faţă de „momentul revoluţiei”, 
cu necesitatea de a se „legitima” prin „noi date şi interpretări”, resimţind totodată 
dificultatea de a mai „controla” ansamblul unui suport documentar mereu extins 
sau consolidat. Trei impresionante corpusuri documentare, Anu/ 1848 în Princi- 
patele Române”, Documente privind revoluţia de la 1848 în Ţările Române: şi 
Anul 1848 la români“ au şi rezultat din preocupări asidui de a se răspunde necesi- 
tăţii de felul menţionat. S-au acumulat aproape în mod constant publicaţii de do- 
cumente, ediţii de „scrieri de epocă” sau cu caracter memorialistic întru minuţioasa 
atestare a „experienţelor” naţionale, provinciale, de „generaţie”, de diverse „gru- 
puri” ori personale marcate de „spirit paşoptist”. S-a ajuns, nu întâmplător, ca, de 
la a fi încercate de „superstiția ineditului documentar”, demersurile istoriografice 
să dea evidente semne de copleşire a lor de „exigenţele” valorificării a ceea ce 
poate fi realmente semnificant din „textul primar” al unui „moment istoric” de 
principală referinţă pentru „construcţia naţională românească”. 

Mai mult decât „starea documentării”, înlesnitoare dar şi copleşitoare pen- 
tru discernământul reconstitutiv — interpretativ asupra faptelor de interes, predis- 
poziţia scrierilor istorice de a se racorda la „schimbările de vremuri” a suscitat 
întortocherea accesului retrospectiv la „autenticul paşoptist”. Numai într-o ac- 
cepţiune largă, nelipsită de accente de retorism, s-ar mai putea admite că dezvă- 

luirile adevărului despre „revoluţia străbătută de spirit romantic” au urmat un curs 
constant ascendent, că scrierilor istorice, celor literare şi celor juridice le-a reve- 
nit „meritul” de a fi tins deliberat şi deplin consonant spre „îmbogăţirea” cunoaş- 
terii „momentului” de cea mai înaltă edificaţie pentru „deşteptarea naţională a 
românilor”. În fapt, adevărul despre revoluţie s-a dovedit a fi unul mai curând dis- 
putat cu parti pris-uri adeseori tranşant opuse, situându-l când la temelia, când la 
marginea cursului istoriei noastre moderne, decât metodic relevat, din resorturi 
eminamente ştiinţifice”, reclamante de studii de specialitate. La chiar „momentul 
revoluţiei”, adevărul despre aceasta a fost intens disputat, în cuvinte şi fapte mi- 
litante ori în cuvinte şi reacţii denigrante. De o parte însemnată a acelei dispute s-au 
aflat „paşoptiştii ardenţi”, între care Nicolae Bălcescu, C.A. Rosetti, Dimitrie 
şi Ion C. Brătianu, cei mai animați de „crezul revoluţionar”, după repere însuşite 
la „şcoala societăţilor conspirative” şi orientate spre ceea ce Rene Remond, refe- 
rindu-se la „paşoptismul pur”, avea să numească „mitologia romantică a insurec- 
ționării maselor”. Din mediul „ardent” de gândire şi acţiune s-a desprins sublima 
relevare, în ton profetic, dat mai ales de Bălcescu, a semnificației „momentului pa- 
şoptist” de „triumf al binelui asupra răului, al spiritului asupra materiei, al drep- 
tului asupra silei” pentru „mersul revoluţiei de deşteptare naţională şi emancipare 
socială”. A fost dată cea mai înaltă expresie „crezului revoluţionar”, îngemănat 
cu cel naţional, tot şi toate printr-o „pledoarie” străbătută de efuziuni sentimentale, 
de vizionarism, de accente mistice, predispusă la fetişuri (Națiune, Popor, Liber- 
tate, Dreptate, Fraternitate). În planul apropiat „momentului”, a fost încercată va- 
lidarea actelor programatice, a discursurilor şi acţiunilor militante, „înteţitoare” 
ale „focului revoluţiei”. Un atât de „ardent” mod de a tranşa adevărul sau „cauza” 
revoluţiei a fost cumva „tăiat” de „moderaţi”, precum Mihail Kogălniceanu, lon 
Heliade Rădulescu, lon Ghica, Vasile Alecsandri, care au manifestat mai multă 
înclinaţie spre reforme decât spre „insurecţie”, încrezători fiind că pe calea şi cu 
mijloacele preconizate de ei se prefigurau „şanse reale” de consacrare a drepturi- 
lor cetăţeneşti şi naţionale, a instituţiilor libere. Deosebirile de opinii privind „căile 
de urmat” nu au fost împinse până la „a sparge tabăra revoluţionară”, fapt confir- 
mat şi de „evenimentele din Ardeal”, unde „naţionaliştii insurgenți” incitaţi de Si- 
mion Bărnuţiu şi „loialiştii petiţionari” luminaţi de Andrei Saguna au reprezentat 
„poziţii” în cuprinsul şi nu de partea sau contra revoluţiei culminate de faptele lui 
Avram lancu. În cazul „taberei” din Principate, acele deosebiri de opinii au de- 
monstrat, cum „cu ochi detaşat” remarca recent Catherine Durandin, că, la con- 
fruntarea cu duritatea „experienţelor revoluţionare”, încetase „solidaritatea trăită 
la Paris” de „paşoptiştii moldo-valahi”*. Răbufnind pe timpul „exilului post-re- 
voluţionar”, divergenţele de opinii, „animozităţile”, „ranchiunile interpersonale”, 
decurgând din ceva cu mult mai serios decât „pluralismul ideologic paşoptist'”, au 
făcut ca adevărul despre revoluţie să fie deja „umbrit”, în întregul sau în compo- 

Muzeul Unirii, laşi 


nentele sale, de la un aşa-zis „plan iniţial” la „deznodământul mişcării”; de la cla- 
marea solidarităţii naţionale la „scăderile” coeziunii efective între „acţiunea mol- 
dovalahilor” şi cea a „fraţilor de peste munţi”; de la înfruntarea principial 
„comună” a intervenţiei străine la „suferinţa” diferențiată a implicaţiilor acesteia. 

Disputat între „revoluţionari”, cu excese de limbaj din partea celor „atinşi” 
de vanitatea de a şi-l apropia ca „merit personal” sau „de grup”, adevărul despre 
revoluţie s-a arătat a fi extrem de vulnerabil în faţa denaturărilor la care l-au supus 
„reacţionarii interni şi externi”, pe moment, sau „spiritele conservatoare, tradiţio- 
naliste”, atunci şi după aceea. La polul opus celui al elogiului făcut de Bălcescu 
„mersului revoluţiei” s-a aflat cel al „incriminărilor” proferate de Zilot Românul, 
Costache Faca, colonelul, doar maior la 1848, Lăcusteanu!”, îndeosebi de acesta 
din urmă, în Amintirile, de altfel „pitoreşti”, ce au stârnit interesul real al istorici- 
lor literari de renumele unor George Călinescu!! şi Nicolae Manolescu!?, dar au şi 
făcut „de pomină” revărsarea sentimentelor de ură asupra „dăscăleţilor, avocaţi- 
lor şi ciocoilor rapaci de a se urca (prin revoluţie — n.ns., G.C.) pe ruinele boieri- 
lor”!5. Nu dispunem până astăzi de o analiză minuțioasă a interpretărilor asupra 
actelor, cuvintelor şi gesturilor „de la 1848” date de „cei ce au trăit momentul”, de 
partea „revoluţiei” sau de cea a „reacţiunii”. Mărturii edificatoare, de la cores- 
pondenţă privată şi însemnări ori „amintiri” la articole în presa epocii, au fost, 
între timp, publicate, constituind deja un material impresionant pentru o analiză de 
felul celei invocate. O încercare de „organizare a bazelor analizei”, după repere 
cronologice şi tematice corespunzătoare unei concepţii istoriografice contempo- 
rane celebrării a 150 de ani de la „marele eveniment naţional”, a dat conţinut vo- 
lumului III, subintitulat Revo/uția în viziunea contemporanilor, al publicaţiei 1848 

la români, de Cornelia Bodea!*. Dincolo de efortul de extindere a „bazelor de text 
primar”, nu au prea fost încercate de istorici „de profesie” şi desluşiri ale diferen- 
ţelor de opinii între „paşoptişti” referitoare la „cele petrecute” în anul de care s-a 
legat renumele lor. Desluşiri ale acelor diferenţe au stat, e drept, în atenţia istori- 
cilor literari, după exemplul greu de a mai fi atins oferit de George Călinescu prin 
paginile rezervate „romanticilor paşoptişti” din monumentala sa Istorie a litera- 
turii române!” ori după demonstraţia de spirit percutant pe seama disocierii „pa- 
şoptiştilor revoluționari” de cei „reacţionari” întreprinsă, cu raportare la 
„sincronismul european”, de Eugen Lovinescu, ca „parte de miez” a dezinvoltei 
sale Istorii a civilizaţiei române moderne!S. Numai că, pentru atare istorici au con- 
tat nu atât desluşirile disputelor între „paşoptişti” asupra adevărului despre revo- 
luţie, cât cele vădind însemne ideologice, ipostaze atitudinale, cuvinte de care au 
reverberat creaţiile literare ale „combatanţilor de la 1848”, de partea sau împo- 
triva „cauzei revoluţionare””. Revenind la istoricii „de profesie”, aceştia par să se 
fi conectat prea strâns la „mersul vremurilor”, cu „schimbările” ce acestea le-au 
presupus, în reflexii date de „memoria revoluţionară”!*, decât să fi urmat rigorile 
explorării detaşate de orice „prejudecăţi” a „diferenţelor specifice”, de gesturi şi 
înscrisuri, decantate de „tumultul paşoptist”. Scrierile istorice propriu-zise au cam 
trecut peste ceea ce contravenea relevării unei semnificaţii „tranşante”, fie „pozi- 
tivă”, mai mereu, fie „negativă”, despre revoluţia de la 1848. Au „lucrat”, în sen- 
sul unei relevări „pozitive”, „carierele strălucite” ale unor „paşoptişti” ca Mihail 
Kogălniceanu, Alexandru loan Cuza, Dimitrie şi lon C. Brătianu, C.A. Rosetti în 
opera de edificare a statului român modern, înclinația „panegirică” a mai tuturor 
biografiilor „marilor figuri ale revoluţiei”. Prevalenţa semnificației „pozitive”, 
chiar „mirifice”, a revoluţiei a reflectat intens propensiunea mitizantă asupra „ge- 
neraţiei paşoptiste”, la parametri mai înalţi decât cea vădită asupra „generaţiei 
Marii Uniri”. Imaginea „generaţiei de la 1918” s-a răsfrânt, până la a se topi, în 
icoana Marii Uniri; pe când, imaginea „generaţiei paşoptiste” s-a păstrat printr-o 
permanentă redimensionare de sine, în tonalități vii, de foc mistuitor, cuprinzând 
„cugetul şi simţirile” româneşti cele mai profunde; o imagine a unei „generaţii” 
care a dat cea mai puternică expresie — mesianică! — crezului național; a unei „ge- 
neraţii” care, animată de vizionarism romantic şi pătrunsă de imperativele mo- 
mentului istoric, a trasat „programa propăşirii sociale şi naţionale”, edificarea 
României moderne fiind, nu întâmplător, înţeleasă şi ca „împlinire a deziderate- 
lor revoluţiei de la 1848”. Istoriografia revoluţiei s-a pătruns de „efervescenţa mi- 
tului”, reflectând, astfel, o trăsătură definitorie a „paşoptismului”!?. 

Fără îndoială, prin înclinația lor spre a releva una sau alta dintre semnifi- 
caţiile „tranşante” ale „momentului 1848”, infuzionate, după caz, de „spirit libe- 
ral”, de „spirit conservator-tradiţionalist”, de „crez naţional”, de „militantism 
social”, scrierile istorice s-au îndepărtat de redarea „trăirilor omenești”, esenţial- 

mente neomogene, chiar în cuprinderea fiecăreia dintre acele semnificaţii, ale re- 
voluţiei. Pentru Istoria Partidului Naţional Liberal, revoluţia de la 1848, „pre- 
mearsă” de „ridicarea lui Tudor Vladimirescu”, a marcat afirmarea „curentului 
politic” căruia s-au datorat fundamentarea „drepturilor şi libertăţilor individului”, 
edificarea statului român modern”. Întâmplător sau nu, liderii marcanţi ai Parti- 
dului Liberal au venit dinspre „paşoptişti”, pentru perioada „renaşterii politice a 
României”, de care au ţinut „marile acte” ale Unirii, Independenţei şi Regatului. 
Mesajul „istoriei de partid liberal” a presupus plusarea rolului avut de I.C. Brătianu 
şi C.A. Rosetti la 1848, chiar şi prin comparaţie cu cel al lui |. Heliade Rădulescu, 
„uitându-se” că, la „momentul revoluţionar”, purtătorului de „mantie” i-a fost re- 
cunoscută, cel puţin pentru „mişcarea din Valahia”, calitatea de „principal lider”. 
Memoria rolului „revoluţionar” al lui Heliade „a plătit” scump din cauza atitudi- 
nii „adulatului şi contestatului lider de la 1848” faţă de actele naţionale în care, 
după 1856, I.C. Brătianu şi C.A. Rosetii şi-au apropiat rolul de „lideri de partid po- 
litic” revendicant al „meritului de continuator al revoluţiei”. Istoria revoluţiei a şi 
fost văzută, până la un moment dat, ca „bun” de patrimoniu politic eminamente 
liberal. Sub auspicii „de partid” au fost editate cele şase volume de Acte şi docu- 
mente privitoare la Anul 1848 în Principatele Române”, volume de documente şi 
„cuvântări” ale Brătienilor, şi nu numai ale acestora*?. A părut, de aceea, ca deplin 
validabilă documentar aprecierea lui A.D. Xenopol, cuprinsă şi de sinteza sa de /s- 
toria Românilor, după care „revoluţia din 1848 [...] a fost opera partidului libe- 
ral”%. Un punct de vedere asemănător avea să fie exprimat, nu neapărat „de pe 
poziţii de partid liberal”, de Ştefan Zeletin” şi, mai tranşant, de Eugen Lovinescu”, 
două personalităţi „cu cuvânt greu” în dezbaterile din „deceniul al III-lea” al se- 
colului trecut asupra temei „tradiţie şi modernitate”?*. De primă referinţă istorio- 
grafică a rămas însă aprecierea amintită mai sus a lui A.D. Xenopol, istoric ce a 
şi realizat prima prezentare de ansamblu a revoluţiei române de la 1848, cu părţi 
bine cumpănite, în lumina „concepţiei seriale asupra trecutului”,rezervate fiecă- 
ruia dintre „provinciile româneşti”. În dispunerea „serială” a curentelor de idei şi 
atitudini, „trăsăturile liberale” s-au pliat „fenomenului paşoptist” la scara întregii 
naţiuni române. 

În opoziţia explicită, adeseori vehementă, faţă de „istoria de partid libe- 
ral”, faţă de scrierile străbătute de recunoaşterea sensului prevalent liberal, strâns 
conectat celui naţional, al revoluţiei „paşoptiste”, s-au plasat scrierile ce s-au pre- 
tins a ţine de „spiritul critic”, la rigoare de „spiritul conservator-tradiţionalist”?7. 
Numai în echivalență semantică cu acesta din urmă, „spiritul critic” a alimentat, 
se ştie, doctrina conservatoare, mereu adoptantă de un ton cultural-ştiinţific, ilus- 
trat de „mari curente” precum junimismul, sămănătorismul, poporanismul. Fără a 
fi prin excelenţă „arma ascuţită” a celor predispuşi mai curând la reflecţie decât 
la acţiune — în fond, M. Kogălniceanu a fost „un spirit critic” şi „un om al acţiei”28 

-, „critica” de maniera unei „sociologii beletristice”?, de „viziune profesorală”, 
cum o persifla Emil Cioran“, asupra „fenomenului paşoptist”, s-a brodat, cu tim- 
pul, pe canavaua maioresciană a „teoriei formelor fără fond”. Din perspectiva 
acestei „teorii” a fost desfăşurat un rechezitoriu aspru, nedrept nu doar pe alocuri, 
în privinţa revoluţiei „paşoptiste”, înțeleasă la dimensiunea unei cronaxii a „spi- 
ritelor exaltate”, ca impuls al „imitării” unor instituţii „occidentale” (i.e. liberale), 
lipsite de aderenţa la „fondul tradiţional românesc”. Întru susţinerea unui atare re- 
chizitoriu, au putut fi invocate disonanţele interne, insuficienţele discursului şi 
programului „de la '48”. A fost invocat, cu deosebită venerație, „exemplul lui Ko- 
gălniceanu”, de”"mare om” care, deşi reformator liberal, calitate pe care „criticii” 
i-au cam lipsit-o de atributul aferent, înțelesese la un moment dat, prin 1852, să se 
dezică formal de „crezul revoluţionar”, negând necesitatea unor "grabnice şi zgo- 
motoase schimbări”, pe considerentul că atunci „când revoluțiile încep, civiliza- 
ţia încetează [...], orice schimbare silnică, orice prefacere năprasnică neputând să 
ne fie decât fatală”*!. De numele lui Kogălniceanu a fost legată până şi promova- 
rea unui „naționalism de expresie moldovenească”, „tradiţionalistă”?, un „naţio- 
nalism” ce ar fi aureolat „generaţia de la 1840”, a „Daciei literare”. Prin forțarea 
flagrantă a realităţilor „trecute”, dar şi a inconsecvenţelor „pașoptiştilor” în a-şi de- 
limita ei înşişi cronologic „generaţia”*, s-a căutat să fie degajat de întreaga-i sem- 
nificaţie „momentul revoluţionar”, recurgându-se la plusarea, nu lipsită de temei, 
până la un anumit punct, a altora, „programatoare”, precum cel de la 1840, ante- 
rior, sau cel de la 1857, al adunărilor ad-hoc, ulterior revoluţiei“. S-a recurs, de 
asemenea, la plusarea exclusivismului „valah”/"muntenesc” în adoptarea „mij- 
loacelor extreme”, în cultul pentru „acţiunile subversive”, incitate de „discursuri 
incendiare de inspiraţie pariziană”, ce nu şi-ar fi aflat corespondenţa într-un pro- 
gram bine elaborat. Prin considerarea „revoluţionarismului excesiv”, a căii lip- 
site de cumpătare, ca fiind o „meteahnă” proprie „spiritului valah”, a putut fi 
oarecum mângâiat „orgoliul moldovenesc”, rănit, chipurile, de „muntenizarea” 
vieţii politice româneşti după 1859 şi, mai ales, după 1866; a putut fi, de aseme- 
nea, menajat „naționalismul ardelenesc”, care, dincolo de nota „latinizantă” a dis- 
cursului, a avut darul de a deştepta şi mobiliza pe „fraţii de peste munţi” la 
confruntarea cu asupritorii lor „ereditari”; o confruntare situată în continuitatea 
directă a răscoalei lui Horea şi a Supplexului de la 1791 şi care, consfințând în- 
tâlnirea pe terenul aceleiaşi acţiuni a „demersului suplicant”, intelectual, ilumi- 
nist, şi a revoltei sociale, ar fi fost prea puţin atinsă de „ardentul revoluţionarism”, 


x» 


de sorginte „europeană”, al unor Bălcescu, Rosetti, Brătianu etc.*€. „Vocaţia re- 
voluţionară”, pe care şi-au etalat-o cu multă fervoare „paşoptiştii munteni”, a fost 
supusă, de altfel, adeseori, criticii sau chiar caricaturizării, exemplul oferit de 
Caragiale fiind, în acest sens, mai mult decât elocvent. S-a mers atât de departe pe 


linia „criticii negativiste”, încât a fost pusă sub semnul îndoielii până şi autentici- 

tatea (înălțimea sufletească a) crezului naţional al „revoluţionarilor munteni”, care, 
în viziunea retrospectivă a lui Nicolae Iorga, ar fi avut „meritul” de a se fi întors 
„de la Paris, vorbind franţuzeşte perfect, scriind franţuzeşte perfect, ştiind toate 
stradele mari şi mici şi toate răspântiile Parisului, cunoscând toate instituţiile ca 
şi toate încurcăturile vieţii pariziene din acele timpuri. S-au întors mândri, dis- 
preţuind pe părinţii lor, dispreţuind pe bunici lor, dispreţuind pe strămoşii lor, dis- 
preţuind țărănimea barbară a acestui pământ românesc [...]. Au venit în această 
țară cu gândul să ridice steagul tricolor, care, în astfel de împrejurări, nu putea fi 
decât o zdreanţă şi au ridicat zdreanţa lor, au adunat împrejurul ei lumea strigând 
trei cuvinte străine, pe care nu le înţelegea: libertate, egalitate, fraternitate” şi nu 
„vechi cuvinte româneşti: omenie şi dreptate”. 

Desigur, o atare „ieşire iorghistă” la adresa „paşoptismului revoluţionar 
muntenesc” nu a fost singulară. Ea nici nu s-a distins, dincolo de virtuozităţile de 
stil şi de retorică, prin noutate ideatică. „leşirea” lui lorga „a rezonat”, retrospec- 
tiv, cu cele ale exponenţilor „reacţiunii” din chiar „epoca paşoptistă”. Ea „a mai 
rezonat”, în acelaşi mod, cu „dezamăgirile” unora dintre „paşoptişti”, precum 
C. Negri şi V. Alecsandri, pricinuite de „întinarea nobilelor idealuri ale tinereții” 
prin practicile politicianismului. Ce-i drept, în disputele dintre liberali şi conservatori 
pe scena politică a „Vechii Românii”, discursul celor dintâi şi-a făcut o obişnuinţă, 


Sculptor: Rudolf Kocis 


A.D. Xenopol - bust în ciment, 1988 
situat în parcul Muzeului Literaturii Române laşi 

nelipsită de stridenţe, din invocarea „momentului '48”. Replica „spiritelor cri- 
tice”, în numele conservatorismului, dar şi din „simţ estetic”, a trebuit să fie pe mă- 
sură, ea mai putând fi stăvilită de reuşitele guvernamentale ale liberalilor şi de 
strălucitele „puneri la punct” din partea „nostalgicilor paşoptişti”, Brătienii şi Ko- 
gălniceanu, ajunşi la senectute*. Nu a putut fi însă vorba de „puneri la punct” de- 
finitive, „critica paşoptismului”, în speţă a celui „romantic-revoluţionar”, 
urmărindu-şi cursul, ea părând chiar, la cumpăna secolelor XIX şi XX, să-şi fi 
impus registrul specific de evaluare a „realităţilor trecute”, oricum, să fi convins 
o bună parte a intelectualităţii universitare şi scriitoriceşti. Situaţia s-a repercutat, 
o vreme, şi asupra viziunii „socialiştilor români” asupra „momentului paşoptist”, 
pentru C. Dobrogeanu-Gherea „tentativa revoluţionară” de la 1848, socotită pre- 
matură, servind de argument întru susţinerea teoriei „socialismului în ţările în- 
apoiate”, după care, la nivelul societăţii româneşti a amintitului an, nu ar fi existat 
nici condiţiile obiective, nici cele subiective de natură să permită „întocmirea po- 
litico-socială a capitalismului”. În acel context intelectual, demersul lui A.D. Xe- 
nopol consacrat revoluţiei de la 1848, demers întemeiat factologic şi coerent 
ideatic, nu a prea avut cum să se bucure de o audienţă deosebită, dincolo de cer- 
cul cititorilor îndestul de avizaţi să-i pătrundă valoarea contribuţiilor istoriografice 
şi de al acelora care i-au audiat prelegerile la Universitatea ieşeană, conferințele 
sau comunicările ştiinţifice, însă nu până într-atât încât să fi ilustrat „o şcoală” 
pentru ceea ce el înţelegea prin „istoria contemporană a românilor”"*. Demersul 
xenopolian ar fi avut poate o audienţă mai largă dacă ar fi provocat „spiritul cri- 
tic conservator-tradiționalist” în resorturile intime ale acestuia, ceea ce autorul 
Istoriei partidelor politice nu a ţinut, se ştie, să facă”!. 

O provocare de felul menţionat a putut surveni în climatul intelectual şi 
politic din „perioada interbelică”, marcat profund de realizarea Marii Uniri, act ce 
a determinat, între altele, o reaşezare „în pervaz luminos” a amintirii „generaţiei 
paşoptiste”. Critica criticii „fenomenului paşoptist” s-a profilat la un diapazon 
înalt, dat, între alţii, pentru domenii de deschideri teoretice şi practice diferite, de 
Ştefan Zeletin şi, mai ales, de Eugen Lovinescu. Dacă pentru textul zeletinian re- 
ferinţele asupra acelui „fenomen” au fost menite să confirme politico-ideologic, 
pe „firul” unui „tezism marxist cu finalitate răsturnată”? „rolul clasei burgheze” 
şi nu al celei „muncitoare” în „progresul noii societăţi” („capitaliste”!), textul lo- 
vinescian a rămas reprezentativ, la nivelul „spiritualităţii interbelice”, pentru rea- 
şezarea raportului dintre „tradiţionalism”, înţeles de data aceasta ca formă a 
cugetării, nu ca matrice a „vieţii româneşti”, şi „modernism”, scontat ca sens, nu 
ca schimbare superficială în devenirea societăţii, noul climat intelectual realizând 
„cununia între mijloacele de expresie moderne şi sonurile tradiţionale, specifice”. 
În noul climat, reflecţia pe „teme ale secolului XIX” nu a mai părut tentată de a 
urma exemplul dat de Maiorescu, Eminescu, Gherea, Ibrăileanu etc. prin a-şi in- 

tentaţie a ajuns să o constituie finalitatea spiritual-filosofică. Experiențele trecu- 
tului interesau mai ales prin mesajul ideatic, etern, prin tot ceea ce răspundea fas- 
cinaţiei pentru spiritual, primordial, mistic. Nu întâmplător, „fenomenul paşoptist” 
a ajuns să suscite interes pentru noul demers de istoria literaturii*, asupra căruia 
aura romantică (mistică!) a „generaţiei paşoptiste” a trebuit să producă o deose- 
bită impresie“. Desigur, ceea ce a putut interesa era cazuistica literară, romantică, 
şi nu valoarea revoluţiei „paşoptiste” de eveniment fondator pentru edificarea 
României moderne. Sublinierea unei atare valori ţinea de „domeniul” demersurilor 
istoriografice specializate, care, dincolo de preocupările istoricilor ardeleni, cu re- 

zultate deosebite, relative la „momentul 1848” pentru „revolta socială” şi pentru 

„resurecţia naţională” în Transilvania“, nu au prea fost orientate spre a relua ori 
aprofunda „reperele xenopoliene panromâneşti” asupra revoluţiei „paşoptiste”. 
Lui N. lorga, spre exemplu, i s-a părut demn de relevat, în partea conținută de vo- 
lumul IX, Unificatorii, al sintezei sale, mai curând dimensiunea agitatorică, stri- 
dentă, decât cea politico-programatică, elaborată, a „încercării revoluţionare de la 
1848”, din Principate, bineînţeles, nu şi din Transilvania, unde marele istoric a 
admis că, la 1848-1849, a avut loc „o adevărată revoluție românească”*. Cât des- 
pre alţi istorici „interbelici”, exponenţi sau nu ai „şcolii critice”, cu greu ar putea 
fi reţinute în dreptul vreunuia dintre ei realizări semnificative cu privire la revo- 
luţia „paşoptistă”. S-au putut face, tocmai de aceea, „auzite” aprecieri tenden- 
țioase, ocazionale, lipsite de fundament ştiinţific, un Al. Christian Tell şi un M. 
Polihroniade permiţându-şi să aprecieze că ceea ce s-a petrecut la 1848 în Moldova 
ar fi fost „o farsă”, iar ceea ce s-a petrecut în Muntenia „o comedie”*. 


1. Pentru înţelesul expresiei „paşoptismul revoluţionar”, v. Paul Cornea, Mihai Zamfir, Gândirea 
românească în epoca pașoptistă (1830-1848), vol. |, Bucureşti, 1969, p. 22 şi urm. 

2. Anul 1848 în Principatele Române, tom. L-VI, Bucureşti, 1902-1910; de văzut şi C.D. Aricescu, 
Corespondenţa secretă şi acte inedite ale capilor revoluțiunii române de la 1848, broş. I-II, 
Bucureşti, 1873-1874. 

3. Documente privind revoluţia de la 1848 în Ţările Române. B. Țara Românească, Bucureşti, 
1983; Documente privind revoluţia de la 1848 în Țările Române. C. Transilvania, vol. I-VIII, 
Bucureşti, 1977-2007. Până în prezent, corpusul de documente a cărui editare au asumat-o cer- 
cetători din principalele centre academice ale ţării nu include şi volum(e) ţinând de seria A. Mol- 
dova. Cu privire la evenimentele de la 1848 din Moldova dispunem de două volume publicate 
în condiţii şi sub auspicii specifice anilor '50 ai secolului trecut: Anu/ revoluționar 1848. 1. În 
Moldova [Bucureşti], 1950 (volum apărut, sub redacţia lui Mihai Roller, la Editura de stat); Do- 
cumente privitoare la anul revoluţionar 1848 în Moldova, Bucureşti, 1960 (volum alcătuit de un 
colectiv de la Arhivele Statului laşi, condus de Gheorghe Ungureanu). 

4. Cornelia Bodea, 1848 la români, vol. I-II. O istorie în date şi mărturii; Ul. Revoluţia în viziunea 


contemporanilor, Bucureşti, 1982 şi 1998. 

5. Gh. Platon, Românii în veacul construcției naţionale. Națiune, frământări, mişcări sociale şi po- 
litice, program naţional, Bucureşti, 2005; v. în privinţa revoluţiei de la 1848 p. 255-318. 

6. Rene Remond, Introduction ă !'histore de notre temps, vol. Il. Le XTX-e siecle. 1815-1914, Paris, 
1974, p. 188. 

7. Nicolae Bălcescu, Mersul revoluției în istoria românilor, publ. în „România viitoare”, an I, Paris, 
1850, p. 7-16; v. şi Idem, Opere, vol. II. Scrieri istorice, politice şi economice 1848-1852 (ed. 
Gh. Zane şi Elena Zane), Bucureşti, 1982, p. 107-113. 

8. Catherine Durandin, Istoria Românilor, laşi, 1998, p. 96. 

9. Paul Cornea, Mihai Zamfir, op. cit., vol. I, p. 10-14. 

10. G. Călinescu, Istoria literaturii române. De la origini până în prezent (ed. Al. Piru), Craiova, 
1993, p. 195-203. 

11. Ibidem, p. 202 şi urm. 

12. Nicolae Manolescu, Istoria critică a literaturii române. 5 secole de literatură, Piteşti, 2008, p. 
281-283. 

13. Amintirile colonelului Lăcusteanu (ed. Sanda Virjoghe), Galaţi, 1991, p. 177-1977; ediţie recentă 
a Amintirilor, după cea publicată de Radu Cruţescu, la Fundaţia pentru Literatură şi Artă „Re- 
gele Carol II” (f. a.), cu un Comentariu istoric de loan C. Filitti. 

14. „Broşura” lui C.D. Aricescu, Capii revoluțiunii române dela 1848 judecaţi prin propriile lor 
acte, Bucureşti, 1866, s-a situat mai curând în continuarea „polemicilor între paşoptişti”, în ex- 
presii de „scriere de epocă”, decât la un nivel de reflecţii istorice bine cumpănite, degajate de 
parti pris-uri. 

15. George Călinescu nota, în op. cit., p. 135, în temeiul unei avizate lecturi de text: „Care au fost 
realele atitudini ale fiecărui actor în evenimentul de la 1848 este greu azi de stabilit. Toţi se con- 
trazic şi se mint”. De asemenea: „Ca de obicei, în umbra literaturii dospea carbonarismul. Ion 
Ghica, Tell, N. Bălcescu şi alţii făcuseră o <<Frăţie>> cu trepte de iniţiere şi trepte de factură 
clericală: diacon, preot, arhiereu. Iniţiatorii principali erau de bună credinţă şi înflăcăraţi. Eliade 
are ideea neclintită că Ghica este un instrument străin, prin ruda sa N. Mavros, care intriga într- 
adevăr în vederile ţariste. Ghica era prea patriot pe de o parte, prea bizantin pe de alta, ca să nu 
fie în stare a face un joc dublu. Cu legături complete, el avu totuşi toată încrederea turcilor” (v. 
Ibidem, p. 134 şi urm.); „Eliade începu să fie pentru radicali omul <<fatal>> al revoluțiilor” 
(bidem, p. 136); „C.A. Rosetti, atât de popular ca exponent al paşoptismului absolut” (Jbidem, 
p. 166); Mihail Kogălniceanu şi N. Bălcescu s-au ilustrat ca „mesianici pozitivi”, spre deosebire 
de Eliade care „era un mesianic ceţos şi egoist, încredinţat că vremile moderne îi datorau totul, 
fără simţ practic dezinteresat de tot ce nu se învârtea în jurul său” (/bidem, p. 173); „Mesianis- 
mul lui N. Bălcescu este, în stil aprins, tot atât de pozitiv ca şi al lui Kogălniceanu [...] Bălcescu 
fu revoluţionarul pur arzând pentru cauză, punând în luptă fraternitate ori intrigă, iniţiativă, în- 
drăzneli şi idei practice, multe gesturi care în mişcări de acestea aprind mulțimile şi creează mi- 
turi, şi mai ales un spirit de diplomaţie externă conspirativă extraordinară” (bidem, p. 184 şi 
urm.); „Alecsandri cultivă o boemă confortabilă de om bogat, fără obligaţii, ducând o existenţă 
tacticoasă, presărată cu blânde dureri şi iubiri nedramatice [...]. În 1848 scăpă de arestare fugind 
în munţii Hangului şi de aici prin Braşov în Bucovina, unde fu văzut, în Cernăuţi, <<purure 
vesel>>, în haine când albe, când naramzii, pe cap cu o panama” (Jbidem, p. 288, 290). 

16. Eugen Lovinescu, Istoria civilizaţiei române moderne (ed. Z. Ornea), Bucureşti, 1997, p. 85- 
94, 125-136. 

17. Pe lângă paginile rezervate „paşoptismului” de George Călinescu, în op. cit., şi de Nicolae 
Manolescu, în op. cit., v. Paul Cornea şi Mihail Zamfir, op. cit., vol. I-II, passim. 

18. Într-o valoroasă teză de doctorat, ce e de aşteptat să fie consacrată editorial, Paşoptismul în cul- 
tura română. Memoria revoluţionară în a doua jumătate a secolului XIX, teză susţinută public 
în 2009 la Universitatea „Al.I. Cuza” din laşi, Mihai Chiper a reuşit să redea „memoria barica- 
delor — anul 1848 în context comparativ”; „1848 în memorialistica şi uitările secolului XIX”; 

„construcțiile panteonului paşoptist”; „timp şi cronologie, zile naţionale şi memoria în calen- 
dare”; „1848 în programa manualelor”. 

19. V., spre exemplu, Simona Nicoară, Mitologiile revoluției paşoptiste româneşti, Cluj-Napoca, 
1999, passim, cu deosebire următorul pasaj de text: „Discursul fondator al suveranităţii naţio- 
nale, viziunile eschatologice privind o societate a armoniei, fericirii şi bunăstării colective, s-au 
bazat pe formele mesianismului revoluţionar. Formulele mesianice şi profetice, încărcate de spe- 
ranţe, precum <<Revoluţia mântuitoare>>, <<apostolatul naţionalităţii>>, <<Sfânta Constitu- 
ție>> sau <<timpul mântuirii noastre a venit>>, <<Revoluţia este vrerea lui Dumnezeu>>, <<ora 
fericirii a venit>> şi altele, au dobândit o excepţională putere în momentul în care au fost ros- 
tite public de adunările populare [...], veritabile liturghii politice şi cel mai eficient factor de 
contagiune mentală”; /bidem , p. 14. 

20. Introducerea la volumul VI al corpusului Anul 1848 în Principatele Române, Bucureşti, 1910, 

p. I-CXXVIII, realizată de S. Albini, situează „istoricul revoluţiei” într-unul mai larg, al „isto- 

riei partidului liberal”. La un „moment de bilanţ”, cum a fost anul 1923, al consacrării consti- 

tuţionale a Întregirii, apărea Istoricul Partidului Naţional Liberal de la 1848 şi până astăzi, 
lucrare „de partid”, menită să sublinieze rostul revoluţiei „paşoptiste” şi meritul liberalismului 
în edificarea României moderne: „A face istoricul Partidului Naţional Liberal este a face istoria 
dezvoltării politice, sociale şi economice a României în aceşti din urmă 75 de ani (începând cu 

1848 — n.ns., G. C.); căci nu este vreun act mai important, care să se fi săvârşit pentru organi- 

zarea Statului român, fără ca Partidul Naţional Liberal să nu fi luat o parte covârşitoare la în- 

făptuirea lui”; op. ciz., p. 3; v., pentru comentarii, Gh. Cliveti, Liberalismul românesc. Eseu 

istoriografic, laşi, 1996, p. 85-146. 

. Publicarea celor şase volume, cum se menţionează pe foaia de titlu a fiecăruia dintre ele, s-a 

făcut „cu ajutorul Comitetului pentru rădăcinarea momentului lui lon C. Brătianu”. 

22. Scrierile din juneţe şi esiliu, tom I-IL, a doua ediţiune, de C.A. Rosetti, au apărut la Tipografia 
„Românul”, Bucureşti, în 1885. Cele două volume Din arhiva lui Dumitru Brătianu. Acte şi 
scrisori din perioada 1840-1870 au fost publicate de Al. Cretzianu, în anii 1933 şi 1934, la Bu- 
cureşti, sub auspiciile Aşezământului Cultural Ion C. Brătianu (XII, XIII); şi exemplele ar putea 
continua. 

23. A.D. Xenopol, Istoria Românilor din Dacia Traiană, ed. a Il-a, vol. XII. Revoluţia din 1848, 
Bucureşti (f.a.), p. 49. 

24. Ştefan Zeletin, Burghezia română. Originea şi rolul ei istoric, Bucureşti, 1991, p. 25 şi urm., 
163-194; Idem, Neoliberalismul. Studii asupra istoriei şi politicii burgheziei române (ed. C.D. 
Zeletin), Bucureşti, 1992, p. 64 şi urm., 84-46. 

25. Eugen Lovinescu, op. cit., p. 63-98. 

26. Z. Ornea, Tradiţie şi modernism în deceniul al treilea, Bucureşti, 1980, p. 301-304; v. şi Al. Zub, 
Istorie şi istorici în România interbelică, laşi, 1989, p. 231-239 (372). 

27. „Spiritul critic” în cultura română, cu deosebire la nivelul istoriografiei, nu a survenit „după” 
sau ca „reacţie la” ceea ce s-a înţeles prin „paşoptism” ori „romantism”; v., în acest sens, Dan 
Simonescu, Spiritul critic în istoriografia veche românească, Bucureşti, 1943; Valentina Maria 
Curticeanu, Originile conştiinţei critice în cultura română, Bucureşti, 1981; mai ales Al. Zub, 
De la istoria critică la criticism. Istoriografia română la finele secolului XIX şi începutul seco- 
lului XX, Bucureşti, 1985, p. 12-14, pentru aprecieri asupra lucrărilor celor doi autori mai sus 
menţionaţi, la această notă, dar şi pentru observaţii asupra situării târzii, ca timp, a „spiritului cri- 
tic” la Lucian Boia, Evoluţia istoriografiei române, Bucureşti, 1976, p. 196-214, şi Paul E. Mi- 
chelson, The Birth of Critical Historistoriography in Romania: the Contribution of loan Bogdan, 
Dimitrie Onciul and Constantin Giurescu, în „Analele Universităţii Bucureşti”, Istorie, XXXII, 
1983, p. 59-46. 

28. Al. Zub, M. Kogălniceanu, un fondateur de la Roumanie moderne, Bucureşti, 1978, passim. 


29. Ştefan Zeletin, Neoliberalismul, p. 23. 

30. Emil Cioran, Schimbarea la faţă a României, Bucureşti, 1993, p. 115. 

31. Mihail Kogălniceanu, Prefaţă la Letopiseţul Țării Moldovii, laşi, 1852, în vol. Idem, Scrieri 
social-politice alese (coord. Dan Berindei), Bucureşti, 1967, p. 159; v. şi Paul Cornea, Mihai 
Zamfir, op. cit., vol. I, p. 22. 

32. V., pentru aceasta, N. Iorga, Doctrina naționalistă, în Doctrinele partidelor politice (publ. sub 
egida Institutului Social Român), Bucureşti, 1923, p. 37. 

33. N. Bălcescu, în Mersul revoluţiei ..., aprecia drept moment al intrării „generaţiei sale” în acţiune 
anul 1840, pe când Alecu Russo în a sa Studie moldavă (publicată în „Zimbrul”, an ], nr. 1-3, 
1851) considera anul 1835. 

34. Titu Maiorescu, Istoria politică a României sub domnia lui Carol I (ed. Stelian Neagoe), Bu- 
cureşti, 1994, p. 33. La rându-i, Mihai Eminescu, într-unul din ale sale Articole politice, punea 
pe seama adunării ad-hoc a Moldovei adevărata operă de fondare a „României constituţionale”, 
„0 adunare compusă din privilegiați, din boieri, condusă de vornici, care abrogă privilegiile, 
proclamă Unirea României, egalitatea cetăţenească, despărţirea puterilor publice, responsabili- 
tatea ministerială, inviolabilitatea domiciliului şi a persoanei, libertatea conştiinţei ş.a.m.d. Adică 
toată zestrea constituţională a Apusului, fără preţiosul concurs al patrioţilor roşii”; apud Eugen 
Lovinescu, op. cit., ed. cit., p. 131. 

35. Titu Maiorescu, op. cit., p. 33. 

36. N. lorga, O luptă literară, vol. Il, Vălenii de Munte, 1916, p. 300 şi urm.; v. şi Idem, Istoria Ro- 
mânilor, vol. IX. Unificatorii şi vol. X. Întregitorii, Bucureşti, 1938 şi 1939, passim. 

37. Idem, O luptă literară, vol. II, p. 301. 

38. M. Kogălniceanu, Programa de la Mazar-Paşa aplicată de guvernul Ion C. Brătianu. Discurs 
rostit în Şedinţele Camerei Deputaţilor din 26 şi 27 ianuarie 1883, Bucureşti, 1883; Istoricul 
Partidului Naţional Liberal, p. 132 (Manifestul Partidului Naţional Liberal. Apelul către Țară. 
8 mai 1888), v. şi Marin Nedelea, Istoria României. Compendiu de curente şi personalităţi po- 
litice, Bucureşti, 1994, p. 171. 

39. C. Dobrogeanu-Gherea, Neoiobăgia, Bucureşti, 1921, p. 82. 

40. Xenopol vedea, precum în „scrierile de partid liberal”, începutul istoriei contemporane la 
1821/1822; v. A.D. Xenopol, Istoria Românilor din Dacia Traiană, ed. a IIl-a, vol. XI-XII; dem, 
Istoria partidelor politice în România. De la origini până la 1866, vol. 1/1, Bucureşti, 1910; v. 
„prin comparaţie, şi Frederic Dame, Histoire de la Roumanie contemporaine depuis l'avenement 
des princes indigenes jusqu 'ă nos jours (1822-1900), Paris, 1900. 

41. Al. Zub, 4.D. Xenopol. Biobibliografie, Bucureşti, 1973, p. 11 şi urm.; pentru comentarii cam 
„stângiste” asupra „concepţiei sociale” a lui Xenopol, v, N. Gogoneaţă, Z. Ornea, 4.D. Xenopol. 
Concepţia socială şi filosofică, Bucureşti, 1965, passim. 

42. V, pentru comentarii, Gheorghe Cliveti, op. cit., p. 20-24. 

43. Z. Ornea, Studiu introductiv la Eugen Lovinescu, op. cit., ediţia din 1972, p. 57. 

44. Lovinescu aprecia că, până la „modernişti”, „întreaga literatură română a avut un caracter de cri- 
tică socială”; Eugen Lovinescu, op. cit., ediţia din 1997, p. 43 şi urm. 

45. lon Breazu, Edgar Quinet et les Roumains, Paris, 1928; Olimpia Boitoş, Paul Bataillard et la 
revolution roumaine de 1848. Contributions ă L'histoire de relations franco-roumaines, Paris, 
1930; Idem, Raporturile românilor cu Ledru Rollin şi radicalii francezi în epoca revoluţiei de 
la 1848, Bucureşti, 1940; Alexandru Marcu, Conspiratori şi conspirații în epoca renaşterii po- 
litice a României. 1848-1878, Bucureşti, 1930 etc. 

46. George Călinescu, op. cit., cu deosebire p. 173-194 (Meseanicii pozitivi). 

47. lon Lupaş, Din activitatea lui Andrei Mureşanu, Bucureşti, 1925; Silviu Dragomir, Avram Iancu, 
Bucureşti, 1928; Idem, Joan Buteanu, prefectul Zarandului în anii 1848-1849, Bucureşti, 1928 etc. 

48. N. lorga, Istoria Românilor, vol. LX. Unificatorii, p. 117-184, 185-196. 

49. Mihai Polihroniade, Alexandru-Christian Tell, Domnia Regelui Carol 1, vol. 1 (1866-1877), Bu- 
cureşti, 1937, p. 45. 

RECVIEM PENTRU UN MARE ISTORIC 


Dumitru VITCU 


Dacă suferinţele l-ar fi ocolit sau dacă timpul ar mai fi avut răbdare, dacă 
s-ar fi trezit la viaţă într-o lume mai puţin haină şi dacă arderile i-ar fi fost mai lente 
în proiecţiile şi acţiunile mult prea generos şi altruist asumate, omul Leonid Boicu 
ar fi împlinit, în această primăvară, la zi de Arminden, obişnuita (pentru mulţi) 
vârstă de 80 de ani. (...) 

Altfel spus, a plecat omul, dar a rămas istoricul Leonid Boicu, ale cărui 
virtuţi numite: rigoare, metodă, orizont tematic şi zestre ştiinţifică s-au impus deja 
ca etaloane valorice în conştiinţa celor care înţeleg istoria ca pe o veritabilă ştiinţă, 
în cel mai pur spirit tacitian, nicidecum ca pe o profesie speculativă. „Anevoie se 
poate estima astăzi corect — scria, încă din 1991, academicianul Alexandru Zub, 
coleg, prieten şi colaborator apropiat al istoricului care tocmai împlinise 60 de ani 
— un palmares ca acela pe care Leonid Boicu l-a construit cu atâta osteneală, dar 
şi cu însuşiri dintre cele mai alese, cum rar se întâmplă într-o generaţie”. Perfect 
adevărate şi îndeajuns de sugestive aprecieri, aparţinând unui alt reper valoric al 
istoriografiei româneşti din ultima jumătate de veac, formulate în împrejurările 
generale şi specifice postdecembriste, de natură să le amplifice dimensiunea şi 
credibilitatea. 

Dacă pe istoric îl recomandă opera sa, impresionantă nu atât prin dimen- 
siune, cât mai ales prin valoarea intrinsecă a cărţilor şi studiilor publicate, o pro- 
ducţie ştiinţifică ilustrând, deopotrivă, o strălucitoare carieră „frântă spre apogeu'?, 
asupra căreia vom reveni, pe omul Leonid Boicu nu-l putem decripta decât con- 
trapunându-l împrejurărilor şi vremurilor prin care a trecut, generatoare de prea pu- 
ține bucurii, comparativ cu suferinţele, necazurile sau nedreptăţile ce s-au abătut 
asupră-i încă din fragedă pruncie. 

Născut la 1 mai 1931, în Dondoşanii Sorocăi, din ţinutul moldav de peste 
Prut, Leonid Boicu a avut parte de o copilărie şi adolescenţă dramatice, consu- 
mate sub semnul gravelor primejdii, transformate curând în chinuri şi suferinţe, ge- 
nerate de cunoscutul şi odiosul pact Ribbentrop-Molotov din 23 august 1939, 
extinse automat asupra tuturor românilor basarabeni. 

„Ne-am trezit într-o dimineaţă de vară — îşi aminteşte, cu dureroasă emoție, 
distinsa doamnă Silvia Sergent, sora istoricului, într-o recentă corespondenţă ce 
mi-a fost adresată — rupţi de ţară şi pradă unei desnaționalizări sălbatice, rapide şi 
la adăpost de orice intervenţie umanitară din afară. Teroarea s-a instalat, implaca- 


sg 


ProEuropeana Clubul cărții digitale 


= 
= 
9 
(af 
îi 
= 
(= 
Iei 
e 
si 
9 
[3 
Med 
Ri 
5 
9 
[a) 


= 
= 
[=) 
SI 
Ă: 
= 
[ei 
ei 
4 
g 
[5 
= 
Ss 
5 
3 
a) 


bilă, peste noapte, în toată complexitatea ei”. Evident, familia avea să împărtă- 
şească din plin consecinţele provocate de noile împrejurări politice şi militare cir- 
cumscrise ultimatum-ului sovietic înaintat României la 26 iunie 1940. 

După cedarea fără luptă a Basarabiei, bunicul dinspre mamă, lon Verejanu, 
fost primar al Dondoşanilor, considerat drept „delicvent” de noile autorităţi de 
ocupaţie, însoţit de propria-i consoartă (Sonia) şi de fiul lor (Mihail), au fost de- 
portaţi în taigaua siberiană, de unde doar ultimul avea să-şi mai revadă satul, în 
urma amnistiei decretată de preşedintele Nikita Hrusciov. Părinţii „unchiului Mi- 
hail”, septuagenari, s-au pierdut pe rând: tatăl, „destul de repede, răpus de con- 
diţiile extreme de muncă şi climat”, iar mama, respectiv bunica viitorului istoric, 
s-a sinucis pentru a nu consuma din porțţia de pâine a fiului şi a-i asigura astfel su- 
pravieţuirea! Al patrulea membru al aceleiaşi familii, Parascheva Verejanu, sora 
lui Mihail, „scăpase” de deportare pentru că avusese „norocul” de a fi arestată de 
NKVD-işti cu doar o săptămână înainte de trimiterea în exilul siberian a părinţi- 
lor şi fratelui ei. Elevă — în vârstă de numai 17 ani — la un gimnaziu din Climăuţi, 
localitate apropiată de cea natală, avea să plătească însă cu viaţa „crima” de a fi 
interpretat, într-un cerc de prieteni, un cântec românesc cu „foaie verde”, fiind 
împuşcată la Chişinău, după anchete chinuitoare, în primăvara anului 1941! 

Suprimarea totală a limbii române în şcoală şi înlocuirea ei cu limba ocu- 
panţilor devenise, aşadar, o realitate pentru a cărei nerespectare răspundeau cu 
viaţa până şi adolescenţii. Ba chiar şi şcolarii din ciclul primar — stadiu educaţio- 
nal în care se afla pe atunci Leonid Boicu — au avut de suferit, pentru că, din ra- 
ţiuni pretins pedagogice, legate de schimbarea alfabetului românesc şi adoptarea 
celui chirilic (odată cu invazia limbii ruse prin căile şi mijloacele cunoscute, după 
război, şi dincoace de Prut, respectiv: cântece, poezii, gazete de perete, etc.), un 
întreg an şcolar a fost repetat de toţi copiii. Ulterior, momentele dramatice ale 
obligativităţii schimbării graiului aveau să prilejuiască, printre localnicii mai hâtri, 
creaţii sau piese folclorice degajând sentimente de graniţă între ironie şi suferinţă. 

În astfel de împrejurări vitrege şi-a încheiat ciclul primar Leonid Boicu, în 
şcoala din satul natal Dondoşani, sub atenta îndrumare a învățătorului Gabriel 
Umaniţă, cu care fostul elev a întreţinut o „legătură privilegiată” de-a lungul ani- 
lor, până la moartea acestuia, survenită nu mult după 1990. După terminarea ci- 
clului primar, Leonid Boicu a fost trimis la laşi pentru a-şi face studiile liceale, ca 
elev intern, la Liceul Naţional (actualul Colegiu Naţional „M.Sadoveanu”). În 
urma unui riguros examen de admitere, susținut în sesiunea din septembrie 1943, 
a fost declarat admis şi înmatriculat în clasa a I-a A, avându-l ca diriginte pe bi- 
necunoscutul dascăl şi istoric C.A.Stoide. Începute la Iaşi, studiile liceale şi le-a 
continuat la liceul „Regele Ferdinand” din Râmnicul Sărat (localitate unde, între 
timp, se refugiase şi familia sa), după încheierea cărora, în 1951, s-a reîntors în ve- 
chea capitală a Moldovei pentru a urma cursurile Facultăţii de Istorie-Filologie. 

Anii studenţiei, consideraţi îndeobşte cei mai frumoşi din viaţa unui tânăr 
ce se pregăteşte pentru o carieră, au coincis nefericit însă, pentru întreaga-i gene- 
raţie, cu perioada de puternică afirmare şi de maximă expresie a stalinismului în 
România, 1951-1955, când, accesul la studiile istorice mai vechi şi, în primul rând, 
la opera „istoricilor burghezi” A.D.Xenopol, N.Iorga, Gh. Brătianu, C.C.Giurescu 
ş.a. era interzis sau sever restricționat de unii dascăli „universitari” de circum- 
stanță. În pofida tuturor stavilelor şi a împrejurărilor descurajante pentru oricare 
studios ori intelectual al vremii, tânărul student Boicu a avut prestații de excepție 
de-a lungul celor patru ani de facultate, dobândind calificative maxime la toate 
examenele susținute, inclusiv la examenul de stat (azi, licenţa). Nu întâmplător a 
şi fost recompensat, pentru meritele şi rezultatele sale la învățătură, cu bursa spe- 
cială „Nicolae Bălcescu” acordată studenţilor excepţionali. 

După încheierea studiilor universitare, în 1955, performanţele şcolare stră- 
lucite înregistrate de-a lungul anilor de studii, conjugate cu „subţirimea” corpului 
profesoral din Universitate, i-ar fi îngăduit lui Leonid Boicu să ocupe un bineme- 

ritat post în cadrul catedrei de istorie a facultăţii, cu atât mai mult cu cât era şi 
preferatul ilustrului său magistru, profesorul Dimitrie Berlescu. Numai că, nici 
calităţile profesionale, nici însuşirile umane ale proaspătului absolvent şi nici re- 
comandările autorizate ale dascălului său nu au contat pentru factorii decizionali. 
Prin căsătoria sa cu Rodica Ionescu, fiica unor negustori înstăriți din Râmnicul 
Sărat, care fuseseră între timp despuiaţi de bunurile personale şi târâţi prin lăca- 
şurile de „reeducare”, tânărul absolvent îşi dinamitase propriul „dosar de cadre”, 
fiind considerat incompatibil pentru activitatea didactică şi, în consecinţă, îndru- 
mat spre — „munca de jos” — activitatea de cercetare, la Institutul de Istorie şi 
Filologie — cum s-a numit şi a funcţionat la început actualul Institut „A.D.Xenopol” 
— al Academiei Române, Filiala Iaşi. 

A suportat însă cu stoicism dezamăgirile sau nedreptăţile, care l-au urmărit 
într-o severă ritmicitate şi cărora le-a contrapus cinstea şi demnitatea, în relaţiile 
cu oficialităţile de orice fel, plus farmecul personal, bonomia şi generozitatea, în 
raporturile cu cei din jur: colegi, prieteni, vecini, rude, cunoştinţe, etc. Plecarea in- 
tempestivă din ţară în vara anului 1970 — „fuga”, în limbajul politic al vremii, sau 
exilul autoimpus, în expresia făptuitorilor — a familiei Benedict şi Silvia Sergent, 
cumnatul şi sora lui Leonid Boicu, pe atunci ingineri la un foarte important obiec- 
tiv industrial din oraşul Făgăraş, şi stabilirea lor în Elveţia i-a provocat, pe lângă 
trauma sufletească a despărțirii fraterne, o suită de privaţiuni în plan profesional, 
în rândul cărora trebuie înscrisă şi dezamăgirea provocată de eşuarea încercării 
de a fi recuperat în cadrul corpului profesoral al Facultăţii de Istorie, către sfâr- 
şitul deceniului VIII, episod dezvăluit şi comentat ulterior de un martor implicat 
al evenimentului”. Dacă acelaşi pretext sau acelaşi motiv, se dovedise inoperant în 
cazul altor semeni aflaţi în situaţii asemănătoare, dar care ştiuseră a se „adapta” 
noilor constrângeri, lui Leonid Boicu i s-au blocat pentru o îndelungată vreme 
orice legătură cu unica-i soră şi familia aceasteia, şansa dialogului ştiinţific direct 
cu lumea exterioară şi, definitiv, accederea spre funcţiile de comandă ale vieţii 
academice, acolo unde opera sa ştiinţifică, precum şi alesele-i însuşiri de caracter 
îl îndreptăţeau şi-l recomandau cu prisosinţă. 

Rămânând, aşadar, fixat definitiv pe postul de cercetător ştiinţific în cadrul 
Institutului, s-a dedicat până la sacrificiu activităţii de cercetare, desfăşurată al- 
ternativ în biblioteci şi arhive, cu rezultate care nu au întârziat să apară. Dăruirea, 
abnegaţia şi iscusinţa profesională l-au recomandat de timpuriu pentru funcţia cro- 
nofagă (şi riscantă) de secretar de redacţie al publicaţiei Institutului, într-o vreme 
în care cenzura politică veghea descurajant în spaţiul creaţiei, inclusiv în istorio- 
grafie. Devenindu-i coleg, îmi amintesc, de pildă, cu câtă atenţie parcurgea textele 
(studii, articole, note, recenzii, etc) oferite spre publicare revistei „Studii şi cer- 
cetări ştiinţifice. Istorie” (până în 1963) şi, apoi, „Anuarului” Institutului, semna- 
lând neajunsuri formale sau de fond, oferind soluţii ameliorative, încurajând sau 

dojenind după caz, pe ton şi în limbaj care nu blocau, ci stimulau comunicarea in- 
tercolegială. Exigenţa-i profesională, receptată de beneficiari cu fireasca (pe 
atunci) condescendenţă, a exercitat un puternic şi pozitiv impact asupra standar- 
dului valoric al respectivelor publicaţii, dar şi asupra tinerilor cercetători, care au 
descoperit în el un autentic şi fermecător model. 

Întreaga dimensiune a virtuţilor sale ştiinţifice, organizatorice, intelectuale, 
morale şi colegiale sau umane poate fi surprinsă în ipostaza-i de iniţiator şi coor- 
donator al colectivului de istorie a relaţiilor internaţionale în cadrul Institutului 
„A.D.Xenopol”, în anul 1967, colectiv pe care şi l-a dorit mereu cât mai extins (şi 
ca personal şi sub raportul preocupărilor tematice), dar care, din pricina împreju- 
rărilor neprielnice, a rămas şi peste decenii cu aceeaşi structură numerică a înce- 
puturilor, adică „minuscul” — cum însuşi l-a definit. Marcând un evident jalon în 
propria-i carieră ştiinţifică, dominată până atunci de preocupările de istorie eco- 
nomică şi socială, noua direcţie de cercetare, transformată deîndată într-un rigu- 
ros şi statornic program, reclama însă şi resurse umane pregătite corespunzător, pe 
măsura ambiţioaselor proiecţii tematice. Pentru aceasta, n-a pregetat a-şi consuma 
timpul, energia, priceperea şi, mai ales, răbdarea, investite cu rar-întâlnită gene- 
rozitate, chiar dacă finalmente satisfacţiile aveau să fie pigmentate sau devansate 
prin dezamăgiri. 

Reuşitele şi satisfacţiile profesionale înregistrate an după an nu i-au tulbu- 
rat conduita în relaţiile cu semenii, nici nu i-au indus starea de automulţumire care 
să-i viruseze energia sau ritmul necesare viitoarelor împliniri. Cooptat în colecti- 
vul de autori constituit pentru elaborarea şi redactarea volumului IV al tratatului 
de Istoria României, după ce, în cadrul dezbaterilor preliminare, se pronunţase 
critic asupra modului în care fuseseră concepute unele părți ale acestuia, Leonid 
Boicu şi-a focalizat, în paralel, atenţia pe propria-i pregătire de specialitate într- 
un program doctoral, finalizat cu maximă strălucire la Universitatea din Bucureşti 
în anul 1969. Performanţele ştiinţifice realizate într-o cadență admirată sau invi- 
diată, după caz, de colegii de breaslă din ţară l-au impus de timpuriu pe Leonid 
Boicu drept un reper valoric al istoriografiei româneşti şi, în consecinţă, ca pe un 
îndreptăţit, chiar râvnit, partener de dialog pentru istoricii străini. Şansa de a le fi 
interlocutor acestora din urmă şi de a intra în contact cu reprezentanţii altor şcoli 
sau curente istoriografice i-a fost, precum am amintit deja, multă vreme parali- 
zată de acea nefericită menţiune existentă în dosarul său, la rubrica specială şi de- 
cisivă (pentru unii), intitulată „rude în străinătate”. 

Bunăoară, în anul 1975, a fost propus să facă parte din delegaţia română la 
Congresul Internaţional de Ştiinţe Istorice de la San Francisco; n-a mai plecat, nu 
pentru că nu ar fi voit însuşi sau nu ar fi meritat, ci pentru că nu corespundea po- 
litic. Doi ani mai târziu, fiind invitat la Freiburg im Breisgau, în fosta Republică 
Federală a Germaniei, la unul dintre colocviile organizate periodic şi alternativ de 

Universitățile germană şi ieşeană („Al.I.Cuza”) prin râvna profesorilor Paul Miron 
şi Elza Liider, istoricul Leonid Boicu a fost iarăşi împiedicat să participe, fapt ce 
l-a determinat pe unul dintre co-organizatori, profesorul Gauger, să refuze — în 
semn de solidaritate cu oaspetele aşteptat, dar blocat în ţară — a lua parte la lucră- 
rile acelei manifestări ştiinţifice. Gestul voluntar al omului de ştiinţă german, care 
îndeplinea şi funcţia administrativă de prorector al Universităţii din Freiburg, va 
fi avut ecoul aşteptat în rândul factorilor decizionali din ţară, de vreme ce, la edi- 
ţia următoare a aceluiaşi colocviu organizat în spaţiul german, la Regensburg, iso- 
ricului ieşean i s-a îngăduit să plece. E drept, nu fără emoţii pentru el şi nu fără 
anevoioase deliberări din partea decidenţilor politici, întrucât abia în ultimul mo- 
ment a primit viza — alături de alt „proscris” pe atunci, Alexandru Zub — spre a se 
putea alătura delegaţiei. 

Sentimente speciale şi vădite manifesta Leonid Boicu faţă de toți moldo- 
venii de peste Prut, de care s-a simţit mereu legat prin mii de fire nevăzute. Dacă 
pe cei cu ascendență basarabeană, indiferent de profesie, stabiliţi în Iaşi, îi cu- 
noştea îi preţuia şi-i regăsea mereu în anturajul tot mai larg al prietenilor săi, pen- 
tru colegii de breaslă sau oaspeţii chişinăueni care au avut şansa de a ne vizita 
Institutul în anii dictaturii sau mai apoi (precum Alexandru Moşanu, Andrei Eşanu, 
Emil Dragnev sau „moscovitul” Filip Grecul), istoricul ieşean a constituit un reper 
valoric, un suport moral şi o speranţă a izbăvirii, întemeiate toate pe nostalgia tra- 
iului cândva comun, pe dragostea-i profundă şi statornică (rămasă neîmpărtăşită) 
pentru Dondoşanii natali, spre a nu mai invoca sincera-i compasiune pentru soarta 
vitregă a fraţilor de peste Prut. (...) 

Schimbarea macazului politic, la sfârşitul anului 1989, cu toate că teoretic 
lăsa loc, pentru toată lumea, speranţelor de mai bine, înlăturând — în cazul său — 
armătura vechilor injustiţii, suferințe familiale sau frustrări morale, prin deschi- 
derea graniţelor atât către est, cât şi spre vest, practic nu i-a modificat cu nimic sta- 
tutul de până atunci; biografia lui Leonid Boicu a rămas cantonată, în continuare, 
în zona disconfortului moral, datorat, pe de o parte, progresului lent dar neîntre- 
rupt al unei incurabile boli, contractată pe la începutul anilor *80 — ritmul ei înce- 
tinit fiind ţinut în frâu prin medicaţia excepţională asigurată de iubita-i soră din 
Elveţia — şi, pe de alta, din pricina noilor deziluzii ridicate pe soclul trecutelor 
abuzuri. La catedră nu a mai fost invitat de nici unul dintre foştii colegi, colabo- 
ratori şi beneficiari ai serviciilor sau consiliilor sale, deşi era greu de presupus că 
ar fi acceptat, după experienţa trăită cu un deceniu mai înainte şi pe fondul noilor 
convulsii provocate de revoluţie (ca pretutindeni în ţară) şi în lumea universitară 
ieşeană. În Institut, unde s-a bucurat mereu şi plenar de respectul şi prețuirea cu- 
venite unei autorităţi ştiinţifice şi unui factor de echilibru în raporturile interu- 
mane, nu a dorit să se implice administrativ, declinând cu modestie, politicos şi 
motivat orice ofertă, altminteri incomodă şi cronofagă. A continuat însă să lucreze 

şi să participe la viaţa ştiinţifică a instituţiei, considerată mereu a doua sa familie, 
realizând, prin eforturi numai de el ştiute în ultimii ani de viaţă, noi lucrări de sin- 
teză şi câteva studii analitice care-i reconfirmă clasa şi rasa. (...) 

Într-adevăr, cine se apropie de creaţia ştiinţifică a lui Leonid Boicu, nu poate 
să nu constate consecvenţa programatică a direcțiilor sale de cercetare, vădită cu 
exemplară claritate din start. Primul său studiu, intitulat Introducerea telegrafiei 
în Moldova. Contribuţii la cunoaşterea ocupaţiei austriece din anii 1854-1857 a 
Principatelor Române, constituia segmentul tematic de la care va pleca, ulterior, 
pentru elaborarea propriei teze de doctorat. Cum cei mai mulţi dintre moderniştii 
de atunci explorau fondurile arhivistice ieşene din prima jumătate a secolului al 
XIX-lea, în speţă epoca Regulamentului Organic, conducerea Institutului, călău- 
zită probabil şi de alte raţiuni, a decis, la sfârşitul anilor *50 ai trecutului veac, în- 
scrierea în planul de cercetare ştiinţifică a instituţiei a unei teme colective, cu 
caracter monografic, intitulată Dezvoltarea economiei Moldovei între anii 1848- 
1664. La această temă, lui Leonid Boicu i s-au repartizat două capitole funda- 
mentale, extrem de importante în economia de ansamblu a lucrării şi anume 
Industria, respectiv, Transporturile, acoperitoare întregului interstiţiu. Graţie efor- 
tului susţinut al colaboratorilor, cu menţiune specială pentru autorul celor două 
capitole, lucrarea a fost încheiată în anul 1962, publicată un an mai târziu în Edi- 
tura Academiei, şi distinsă ulterior (1964) cu premiul „N. Bălcescu” al Academiei 
Române. Angajamentul tematic, sau obligaţiile înscrise în planul de cercetare şti- 
inţifică al Institutului din primii săi ani de activitate, ca modernist, explică şi pro- 
filul celorlalte studii realizate de Leonid Boicu, consacrate istoriei economice şi 
sociale a Moldovei în epoca „regulamentară”: Despre construcția de şosele şi po- 
duri în Moldova între anii 1834-1844 (publicat în 1958); Despre stadiul manu- 
facturier al industriei în Moldova (1960); Ştiri noi despre industria de postav în 
Moldova la jumătatea veacului al XIX-lea (1960); Lucrările de îmbunătăţire a 
căilor de comunicație în Moldova în vremea administraţiei ruse din anii 1828- 
1834 (1961); Încercări franceze de pătrundere în economia Moldovei în epoca 
războiului Crimeii şi a Unirii (1960); Mijloacele, viteza şi prețul de cost al trans- 
porturilor în Moldova la începutul secolului al XIX-lea (1963); Despre structura 
socială a oraşului moldovenesc la mijlocul secolului al XIX-lea (1963) ş.a. 
Aproape în totalitate, acele studii s-au regăsit ulterior sintetizate, de acelaşi vred- 
nic autor, în cuprinsul capitolelor aferente problematicii abordate în volumul al 
treilea din tratatul de Istoria României, publicat de Editura Academiei în 1964. 
lar maniera analitică extrem de riguroasă şi profundă, de subtilă pe alocuri şi de 
clară, percepută nu de puţini colegi de breaslă ca autentică măiestrie, l-au impus 
aproape de la sine ca model. (...) 

Astfel se şi explică uşurinţa cu care analistul proceselor sau fenomenelor 
economico-sociale petrecute în spaţiul românesc est-carpatic abordează, în cu- 

prinsul altei suite de studii analitice, precum şi în primele sale lucrări cu caracter 
monografic, problematica politică internă şi conexiunile externe ale acesteia, spre 
a se devota apoi cu predilecție cercetării istoriei relaţiilor internaţionale ale Prin- 
cipatelor Române în epoca modernă. Bunăoară, fără a se îndepărta de mai vechile 
preocupări „interne” şi aruncând noi ancore spre exterior, acolo unde subiectul 
propriei dizertaţii doctorale se configurase, probabil, analistul a cercetat atent, pe 
de o parte, interesele economice şi politice străine (austriece, în speţă) în sud- 
estul european, focalizate pe zona Dunării de Jos şi, pe de altă parte, capacitatea 
de rezistenţă a popoarelor mici în faţa tendinţelor expansioniste ale marilor puteri, 
manifestată prin cultivarea legăturilor bilaterale (în acest caz, româno-polone) mo- 
tivate de obiectivul comun al emancipării politico-naţionale. Studiul său Princi- 
patele Române în proiectele lui Karl von Bruck şi Lorenz von Stein de constituire 
a Mitteleuropei în epoca războiului Crimeii (1961) nu face decât să demonstreze 
locul atribuit Moldovei şi Ţării Româneşti, de proiectanţii acelui „Imperiu de mij- 
loc” germano-austriac, în contextul preocupărilor de soluţionare a problemei uni- 
tăţii germane la mijlocul secolului al XIX-lea. În acelaşi registru tematic poate fi 
înscris şi studiul ulterior Considerations sur la politique des Habsburgs d | egard 
des Principautes Roumains (Depuis le XVIII-e siecle jusqu 'en 1848), ale cărui ob- 
servaţii şi concluzii îi vor fi folosit analistului în reconstituirea cadrului istoric 
preliminar evaluării noilor raporturi româno-austriece, în contextul crizei orientale 
din anii 1853-1856. 

Aproape concomitent, reluând firul unei tradiţii istoriografice ilustrată an- 
terior de specialişti de marcă ai domeniului, precum P.P.Panaitescu, Gh. Duzin- 
chevici, Ilie Corfus ş.a., Leonid Boicu a realizat câteva excelente studii analitice 
consacrate relaţiilor româno-polone, din perspectiva efortului comun, ţintind de- 
plina lor emancipare politico-naţională: Din corespondența inedită a lui C. Suţu 
cu Adam Czartoryski (1965); Memoriile lui Michal Czajkowski (Sadik Paşa) ca 
izvor documentar pentru istoria României în vremea războiului Crimeii (1969); 
Raporturile româno-poloneze oglindite în memoriile lui Wladislaw Czartoryski 
(1971) ş.a. Deşi conştientiza că, în procesul „reconstrucţiei” sau restituţiei istorice, 
valoarea unor asemenea surse rămâne adesea îndoielnică, fiind îndeobşte consi- 
derate izvoare de mâna a doua, autorul lor aprecia, cu deplin temei, că aceleaşi re- 
pere informaţionale „capătă un spor de însemnătate în măsura în care 
memorialistul ocupă un loc şi joacă un rol mai important în evenimentele pe care 
ni le înfăţişează”. Fără a mai insista asupra acestor studii, să le spunem, din tine- 
reţe ale lui Leonid Boicu, cărora li se pot adăuga cu folos alte câteva de mare va- 
loare şi rafinament, precum Raporturile româno-polone în timpul revoluţiei de la 
1848 în context internaţional (1975) şi, mai ales, Emigrația polonă în ţările ro- 
mâne în vremea revoluţiei din 1548-1849 (1981), opera sa de căpetenie pentru 
această fază rămâne, neîndoielnic impozantul şi respectatul volum Austria şi Prin- 

cipatele Române în vremea războiului Crimeii (1853-1856), tipărit cu destulă în- 
târziere la Editura Academiei, în anul 1972 şi reprezentând, precum se ştie, pro- 
pria-i disertaţie doctorală. 

(...) Pornind de la constatarea, verificată documentar, că nici un popor ajuns 
în era civilizaţiei nu a trăit în izolare deplină, românii nefăcând excepţie de la re- 
gulă, analistul observă că „anume particularităţi de ordin istoric, factori de natură 
economică şi geopolitică etc. au determinat un specific al incidenţelor româneşti 
cu marea politică internaţională, explicând astfel permanenta, acerba şi adeseori 
dramatica conexiune între evoluţia societăţii noastre şi politica externă a puterilor 
europene”. Este reflecția desprinsă dintr-o altă lucrare a istoricului, purtând un 
titlu sugestiv, de aleasă ţinută ştiinţifică, de un spirit critic, acuratețe analitică şi, 
peste toate, de o capacitate sintetizatoare absolut excepţionale, Geneza „chestiu- 
nii române "ca problemă internaţională ” (1975). Tema abordată, veritabilă şi 
oportună introducere în istoria relaţiilor internaționale ale României, constituia de 
fapt sinteza unui scenariu analitic şi a unui proiect ştiinţific gândite a a long, cu 
suita înfăptuirilor istoriografice ulterioare consacrate implicaţiilor politice ale sta- 
tutului juridic internaţional al Principatelor Române pe durata existenţei şi mani- 
festării acestora în şi din ipostaza de obiect al convulsiilor continentale. 

Prin devoalarea tendinţelor sau a conjuncturilor geopolitice, într-un mo- 
ment istoric sau altul, analistul s-a arătat în egală măsură atent şi interesat pentru 
cunoaşterea mai deplină a societăţii româneşti premoderne şi moderne, cu aşeză- 
mintele, deprinderile, moravurile şi inerţiile ei, asociate adesea şi paradoxal cu 
marile elanuri înnoitoare. Din această perspectivă, lucrarea sa Adevărul despre un 
destin politic. Gr. Al. Ghica (1849-1854), apărută anterior (1973), constituie un su- 
gestiv reper, iar spovedania epistolară a ultimului voievod moldav, făcută după 
încheierea mandatului său septenal, ministrului de externe francez Al. Walewski, 
la 30 mai 1857, este demnă de orice antologie a neputinței politice româneşti“ 

Dacă s-a ocupat cu stăruitoare consecvență — identificabilă pentru unele ca- 
zuri (mijlocul secolului XIX) ca obsesie — de „chestiunea orientală”, ilustrată prin 
alte două studii monografice de referință: Diplomaţia europeană şi triumful cau- 
zei române. 1856-1859, carte publicată în anul 1978, ca o continuare a Genezei şi, 
respectiv, Din istoria diplomaţiei europene: anul 1859 la români, tipărită însă spre 
amurgul scurtei sale vieţi (în 1996), a făcut-o cu deplina şi propria-i convingere 
că acel cadru istoric îi oferea o perspectivă mai amplă, o şansă în plus, de a inte- 
gra efortul românesc spre realizarea statului naţional unitar şi independent în ma- 
rele complex al istoriei europene. Această din urmă lucrare reprezintă, dealtfel, 
dezvoltarea firească a unui studiu analitic dens şi profund, publicat cu câţiva ani 
mai înainte pe aceeaşi temă;, cu sporul de informaţii şi de comentarii pe care tim- 
pul şi noile împrejurări politice (mai puţin sănătatea-i tot mai precară) i le facili- 
taseră. A avut grijă să lămurească nu doar încadrarea evenimentelor în cadrul 

procesualităţii istorice, să le comenteze şi să extragă cele mai adecvate concluzii 
sau învăţăminte, ci să se facă înţeles şi prin limpezirea conceptelor. 

Spre deosebire de alţi istorici, de alte tendinţe şi de alte timpuri, care „au 
exaltat până la indecenţă” — în expresia acad. Al. Zub — contribuţia factorilor in- 
terni în soluţionarea marilor obiective politico-naţionale româneşti, Leonid Boicu 
a căutat să pună în valoare, echilibrat şi lipsit de parti-pris-uri, o multitudine de 
factori, pornind de la premisa iarăşi verificată că fenomenologia istorică este, în- 
totdeauna, extrem de complexă şi că simplificările partizanale sau hagiografice 
blochează, îndeobşte, accesul la adevăr. Dar, repudiind asemenea atitudini, istori- 
cul nu înţelege să se plaseze pe opusul lor extrem, „nerezonabil şi frizând impie- 
tatea”, atribuind, de pildă, împrejurărilor internaţionale şi câtorva mari puteri 
europene rolul determinant în „triumful cauzelor naţionale”. Influenţa condiţiilor 
politice externe asupra luptei românilor pentru formarea statului naţional unitar — 
precizează, ori de câte ori se impune, analistul — n-a fost niciodată negată, ci dim- 
potrivă. Numai că, istoriografia română, ca şi unii istorici străini (precum 
T.W.Riker sau Barbara Jelavich), ale căror opinii converg către aceleaşi încheieri, 
au demonstrat, fără putinţă de tăgadă, că românii înşişi au fost artizanii propriei 
lor organizări naţional-statale. 

În cursul anului 1980, a apărut la laşi o frumoasă sinteză istorică, cu numele 
său aflat între iniţiatorii şi făptuitorii ei: este vorba de România în relaţiile inter- 
naţionale, 1699-1939, sinteză coordonată împreună cu profesorii V.Cristian şi Gh. 
Platon, în cuprinsul căreia Leonid Boicu şi-a asumat, nu întâmplător, spre analiză, 
perioada istorică cuprinsă între anii 1853 şi 1866. Pornind de la premisa că Prin- 
cipatele Române s-au aflat în linia întâi a problematicii care a format obiectul con- 
fruntărilor politico-militare prilejuite de redeschiderea, în 1853, a crizei orientale, 
rigurosul analist constată, între altele, că modul cum a fost reglementat statutul 
politic al acestora „a înlesnit întărirea prezenţei şi influenţei europene, îndeosebi 
franceze, în sud-estul continentului, pe de o parte, şi o evidentă slăbire a înrâuri- 
rii ruse, o prezumare a totalei înlăturări a Turciei, pe de altă parte”. Metamorfo- 
zată apoi în „chestiunea numărul unu a raporturilor internaţionale pe continent 
până în 1859”, problema românească — devansată temporar de cea italiană, în 1859 
şi de cea poloneză, în 1863 — s-a impus, în opinia autorizată a istoricului ieşean, 
prin „ruperea cercului strâmt în care erau încătuşaţi <românii>, spargerea unor 
vechi tipare politice şi accesul pe calea împlinirii emancipării naţionale'*.După 
această dată şi experienţă, istoricul Leonid Boicu a continuat să lucreze, ca şi până 
atunci dealtfel, atât în echipe, cât şi individual, fără a se îndepărta însă de cauza 
română şi de implicaţiile ei internaţionale, cauză ale cărei jaloane teoretice fuse- 
seră deja fixate în 1975. Preţuind retrospectiva în egală măsură ca şi perspectiva, 
deopotrivă importante pentru analistul înzestrat cu un ascuţit spirit critic, rigoare, 
erudiție, sobrietate dar şi eleganța expresiei, s-a întors la geneză prin câteva stu- 

dii segmentare, ce prefigurau însă viitoarea sinteză. Astfel, studii analitice pre- 
cum: Considerations portant sur la reconstitution de la Dacia dans des projets 
europeens du XVIlI-e siecle (1981), ori Momentul 1711 în raporturile politice in- 
ternaţionale ale Principatelor Române (1985), sau In Search for a Model of ju- 
ridical and political Statute of Romanian Principalities during the 18-th Century 
(1985), ori Coordonatele politice europene în secolul XVIII. Interferenţe romă- 
neşti (1986), în sfârşit, O nouă etapă a desfăşurărilor politice internaţionale 
(1768-1792) şi Principatele Române (1986) constituie, laolaltă, verigi ale unuia 
şi aceluiaşi lanţ tematic, care i-a captat iremediabil atenţia şi i-a angajat energia 
creatoare mai bine de un sfert de veac, cu „popasul” sintezei din 1986, sugestiv in- 
titulată Principatele Române în raporturile politice internaționale. Secolul al 
XVIII-lea. De fapt, demersul ştiinţific nu abordează integral veacul luminilor, ci 
se opreşte la ultima confruntare militară din Orientul european a secolului, după 
care autorul — deşi atins de aripa nemiloasă a bolii care-i va măcina, progresiv, 
doar energia, nu şi înţelepciunea sau luciditatea — se va angaja eroic în materiali- 
zarea celui de al doilea volum al sintezei, acoperitor segmentului cronologic care- 
i lipsea din scenariul analitic prestabilit. 

Atent la fapte şi împrejurări, riguros în recuperarea şi interpretarea lor, 
inspirat şi deplin convingător în integrarea şi relaţionarea fenomenelor sau proce- 
selor istorice, omul de ştiinţă Leonid Boicu nu se putea opri la jumătatea drumu- 
lui: apariţia primului volum — care ar fi meritat condiţii grafice pe măsura valorii 
textului — nu i-a potolit gustul şi avântul sintezei, ci dimpotrivă, chiar dacă clep- 
sidra timpului, în cazul său, îşi modificase ritmul. Materialul documentar adunat 
de-a lungul anilor, suplimentat cu noi achiziţii şi permanente lecturi din istorio- 
grafia tot mai bogată a domeniului, l-au ambiţionat să înceapă elaborarea celei de 
a doua părţi a sintezei din 1986, consacrată problematicii şi perioadei istorice care 
a stat — la scară continentală — sub semnul marii revoluţii franceze de la sfârşitul 
veacului al XVIII-lea, iar din perspectivă românească, sub incidenţa prefacerilor 
politice, ideologice şi spirituale cuprinse între pacea de la Iaşi (1792) şi revoluţia 
condusă de Tudor Vladimirescu. 

Impunându-şi un regim de lucru adecvat stării sănătăţii sale, cu „pauze” 
reclamate de tot mai dese controale medicale şi tratamente ambulatorii, îndeosebi 
după evenimentele din decembrie 1989, Leonid Boicu a răspuns, ca şi până atunci, 
invitaţiilor colegiale de a participa la proiectele ştiinţifice comune, regăsindu-se 
cu studii temeinice printre colaboratorii şi/sau coordonatorii volumelor: Istoria 
militară a poporului român, vol.IV (Bucureşti, 1987); Românii în istoria univer- 
sală, vol.III (laşi, 1988); La Revolution francaise et les roumains (laşi, 1989); 
Victor Slăvescu, 1891-1977 (Bucureşti, 1992) sau Istoria ca lectură a lumii (laşi, 
1994). Concomitent, n-a încetat să scrie la partea de sinteză ce i-a fost atât de 
dragă, încât şi-a sacrificat până şi ultimele resurse de energie, sinonime cu ultimele 

clipe de viaţă, pentru a-şi încheia studiul care avea să reprezinte şi cântecul de le- 
bădă al istoricului. Nu unul tânguitor, cum observa perfect îndreptăţit un alt coleg 
de breaslă, ci unul care pune în lumină victoria spiritului asupra materiei. Reali- 
zată în manuscris, sub presiunea neiertătoare a timpului şi nemiloasă a suferinţei, 
cartea n-a apucat să mai vadă lumina tiparului cu autorul ei în viaţă, pentru că, la 
numai o zi după ce trecuse în a 67 primăvară, marele om de ştiinţă a părăsit defi- 
nitiv această lume. 

Prin grija statornică a familiei şi prin osârdia admirabilă a colegului Vic- 
tor Spinei, apropiat de Leonid Boicu nu doar prin profesie, ci şi prin obârşie co- 
mune, cartea manuscris — rătăcită o vreme prin sertare de birou sau rafturi de 
bibliotecă — a apărut totuşi, în Editura Institutul European, când autorul ar fi îm- 
plinit vârsta de 70 de ani. Cu titlu cvasiidentic? celui din 1986, sugestiv şi pentru 
conduita morală a autorului, care n-a dorit să-şi multiplice artificial zestrea şti- 
inţifică (sub raport numeric) prin acordarea unei alte identități propriului demers, 
această ultimă creaţie ştiinţifică dovedeşte, dacă mai era nevoie, că autorul o gân- 
dise în cadrul unui proiect restitutiv mai amplu, menit a repera şi evidenția rapor- 
turile românilor cu lumea europeană în epoca modernă, după modelul oferit cu 
mai bine de jumătate de secol înainte de savantul Nicolae Iorga: nu de „a rescrie 
istoria românilor înşişi, ci de a-i aşeza într-un fel mai exact în cadrul vieţii de obşte 
a lumii Şi, mai cu seamă, de a arăta momentul şi felul în care au înrâurit şi ei acest 
întreg”!0. 

VASILE ALECSANDRI, DIPLOMATUL 


Dumitru IVĂNESCU 


Personalitate marcantă a literelor române, Vasile Alecsandri rămâne în con- 
ştiinţa posterităţii, în egală măsură, şi ca unul dintre oamenii politici importanţi ce 
au contribuit în mod substanţial la făurirea statului român modern. Studiile mono- 
grafice!, ca şi cele ocazionale, elaborate în ultimii 120 de ani de când Alecsandri a 
trecut în nemurire, au evidenţiat nu numai meritele dramaturgului, poetului, pro- 
zatorului sau culegătorului de folclor, ci şi pe acelea ale diplomatului. Desfăşurată 
cu pasiune şi pricepere, în momente importante ale istoriei noastre, 1848-1878, ac- 
tivitatea sa diplomatică a avut ca suprem ţel slujirea intereselor naţionale. 

Studiile viitorului poet şi diplomat au debutat în casa părintească, pentru că, 
potrivit obiceiului vremii, tinerii din familiile înstărite se pregăteau cu profesori 
particulari sau la pensioanele franceze. După ce, împreună cu Mihail Kogălniceanu, 
va căpăta primele iniţieri de la iscusitul dascăl maramureşan Gherman Vida, îi vom 
întâlni pe cei doi prieteni la cursurile pensionului ex-ofiţerului Victor Cuenin?, care 
activa, începând cu | martie 1826, la Miroslava, în preajma laşilor. Aici au învă- 
țat, cu toate întreruperile provocate de epidemiile de ciumă şi holeră din anii 1829 
şi 1831, Vasile Alecsandri, Anastasie Panu, Mihalache Kogălniceanu şi Alexandru 
loan Cuza. După pregătirea făcută în ţară, tinerii Panaite Radu, pictorul Negulici, 
V. Alecsandri, Al. Cuza şi vărul său Nicolae Docan au fost trimişi la Paris pentru 
a-şi trece bacalaureatul, după care urmau să se înscrie la una din universităţile sau 
şcolile tehnice ale Franţei. Cei amintiţi se aflau în grija lui Filip Furnarachi, grec 
din Hios, fostul secretar al marelui elenist Adamantius Coray. Plecarea spre Franţa? 
a avut loc la finele lunii iulie 1834, iar călătoria cu diligenţa a durat 24 de zile, cu 
popas la Cernăuţi unde au întâlnit un nou tovarăş de drum, pe Nicolae Kreţulescu, 
care avea aceeaşi destinaţie“. 

Ajunşi în capitala Franţei, cei cinci moldoveni vor locui pe strada Nâtre 
Dame de Champs, împreună cu mentorul lor Filip Furnarachi. O relatare intere- 
santă despre viaţa celor aflaţi la studii în străinătate ne-a rămas de la Ion Ghica, 
aflat şi el la Paris, pentru care întâlnirea cu tinerii moldoveni a constituit o adevă- 
rată „revelaţiune'5. La sfârşitul lui octombrie 1835, Vasile Alecsandri şi-a trecut 
examenul de bacalaureat în litere, la Sorbona, obţinând calificative lăudabile, şi se 
înscrie la Facultatea de Medicină. După şase luni de frecventare a cursurilor, Alec- 
sandri abandonează studiile în medicină pentru a se dedica celor în drept, dar nu cu 
prea mult succes, deoarece în primăvara lui 1837 îl găsim la Şcoala de poduri şi şo- 
sele”. Renunţă şi la aceasta pentru a se dedica creaţiei literare. În cursul anilor 1839 
şi 1840 au început să sosească în patrie tinerii plecaţi la studii în străinătate: Al. 
Cuza, V. Alecsandri, C. Negri, N. Docan, C. Rola, doi frați Cuciureanu, patru fraţi 

Rosetti şi alţii. Întoarcerea lor din Franţa şi Germania s-a făcut simțită în societa- 
tea moldovenească, pentru că au adus cu ei, ne asigură însuşi V. Alecsandri, „0 co- 
moară prețioasă de idei noi şi de simţiri patriotice, comoară care nu întârzie a 
răspândi averile sale în generaţia cea jună de prin oraşe”*. Bănuit de idei revolu- 
ţionare, la fel ca toţi cei reveniţi din străinătate, datorită adeziunii la „Societatea 
pentru învățătura poporului român” constituită la Paris”, poetul va trebui să se mul- 
țumească cu o modestă slujbă la Vistierie. După cum se ştie, în perioada 1834-1839 
se aflau la studii, în capitala Franţei, cea mai mare parte dintre românii care aveau 
să constituie cercul revoluţionar de la Paris, tineri pe care îi vom întâlni ulterior ca 
participanţi activi la cele mai importante evenimente istorice din viaţa naţiunii. 

Anul 1840 a însemnat un moment important din biografia lui V. Alecsandri; 
apariția revistei „Dacia literară”, care i-a conferit calitatea de scriitor cu prilejul ti- 
păririi primei sale nuvele Buchetiera din Florenţa, şi numirea, alături de C. Negruzzi 
şi M. Kogălniceanu, ca director al teatrelor francez şi român din laşi. Ambele 
evenimente vor marca decisiv destinul său de literat. În perioada premergătoare 
Revoluţiei de la 1848, Vasile Alecsandri desfăşoară o prodigioasă activitate şi e de 
ajuns să amintim, în acest sens, contribuţia sa, împreună cu M. Kogălniceanu, |. 
Ghica şi Panaite Balş, la apariţia prestigioasei reviste „Propăşirea”, care, aşa după 
cum se ştie, din raţiuni de ordin politic, va fi suprimată, repetând cele întâmplate, 
la timpul respectiv, cu „Dacia literară” şi „Arhiva românească”. 

Este cunoscută activa participare a poetului la evenimentele din martie 1848 
de la Iaşi. Prezenţa sa în capitala Moldovei este atestată în lunile premergătoare 
Revoluţiei române. Aflat în rândul celor adunaţi la hotelul Petersburg, prim redac- 
tor al „petiţiei-proclamaţie” cuprinzând cele 35 de puncte, în aceste împrejurări 
poetul creează şi mobilizatoarea poezie Către români, intitulată ulterior Deştepta- 
rea României, în care se făcea mesagerul dorinţei generale a românilor pentru Unire 
şi libertate!0. Scăpat de arestare, în seara zilei de 29 martie 1848, V. Alecsandri reu- 
şeşte să plece din laşi şi să se adăpostească la moşia Hangu, proprietate a Canta- 
cuzinilor, de unde, la mijlocul lunii aprilie, împreună cu Gh. Cantacuzino, va trece 
în Transilvania, nu fără unele peripeții. În acest timp, în Moldova, ofisurile dom- 
neşti trimise isprăvniciilor, garnizoanelor militare şi locurilor de trecere ordonau în- 
tărirea pazei cu slujitori şi mazili, oprirea intrării în ţară a celor proscrişi şi arestarea 
lor!!. 

Ajuns în Transilvania, unde Revoluţia era în plină desfăşurare, Alecsandri 
stabileşte contacte cu G. Barițiu, Andrei şi lacob Mureşanu şi împreună cu ceilalți 
moldoveni sosiți aici (V. Mălinescu, A. Cuza, N. lonescu, G. Sion, C. Negri, 
V. Alecsandri, Al. Russo), se lasă cucerit de idealurile Revoluţiei române de făurire a 
unui „nou regat dac”. Publică acum broşura Protestaţie în numele Moldovei, a ome- 
nirii şi a lui Dumnezeu, în paginile căreia evocă starea lucrurilor din Moldova lui 
Mihai Sturdza şi, de asemenea, vibrantele sale versuri Către români şi Hora 
Ardealului. În acelaşi timp, aflat la Braşov, participă direct la elaborarea celui mai 
radical program revoluţionar, Prinţipiile noastre pentru reformarea patriei, în care, 
analizând principalele deziderate sociale şi naţionale ale revoluţionarilor români, 
hotăra ca obiectiv major unirea Munteniei şi Moldovei într-un singur stat neatâr- 

nat românesc. 

Conform înţelegerii avute cu ceilalți compatrioți, mai ales după ce prezența 
revoluţionarilor moldoveni la Braşov devenise incomodă pentru autorităţi, V. Alec- 
sandri, fratele său Iancu şi C. Negri s-au îndreptat spre Cernăuţi, unde aveau să fie 
primiţi de familia Hurmuzaki şi unde se vor reîntâlni cu cei mai mulţi dintre exila- 
ţii cu care vor constitui un comitet revoluţionar. În timpul exilului, Vasile 
Alecsandri a avut un important rol în acţiunile întreprinse de Comitetul revoluționar 

moldovean, din conducerea căruia făcea parte alături de Alexandru Cuza, C. Negri 
şi Zaharia Moldovanu. Din însărcinarea comitetului, M. Kogălniceanu a publicat 
la Cernăuţi broşura Dorințele partidei naţionale în Moldova, un program de re- 
vendicări sociale şi politice în care sunt amplificate principalele idei din Procla- 
maţia de la Islaz şi Prinţipiile noastre pentru reformarea patriei. Ca membru al 
comitetului, V. Alecsandri îşi va pune semnătura pe mai multe manifeste şi scrisori 
adresate compatrioţilor, precum Proclamația partidului naţional din Moldova către 
români, sau opiniei publice internaţionale, prin intermediul ziarelor franceze „Le 
National” şi „La Reforme”!?. La sfârşitul verii lui 1848, revoluționarii din cele după 
Principate vor trimite, spre a atrage privirile Europei asupra doleanţelor româneşti, 
reprezentanţi la Frankfurt — lon Maiorescu, la Constantinopol — lon Ghica, în Un- 
garia — Al. Golescu-Arăpilă şi la Paris pe V. Alecsandri. 

Ajuns la Paris în septembrie 1848, V. Alecsandri desfăşoară, alături de re- 

prezentantul guvernului provizoriu muntean, o fructuoasă activitate în slujba dezi- 
deratelor naţionale româneşti, informând opinia publică franceză, cât şi pe cea eu- 
ropeană, asupra situaţiei reale existente în Principatele Române. Demersurile i-au 
fost facilitate de amiciţia arătată de Ledru-Rollin, Ed. Quinet, ]. Michelet, P. Ba- 
taillard ş.a., iar publicaţiile franceze („La National”, „La Reforme”, „La Repu- 
blique”, „Le peuple” „L'Evenement” „Le Siecle”, „Le Courrier frangais” „Le Bien 
publique”, „Democratie pacifique”) ale vremii deveniră susţinătoarele cauzei 
moldo-valahe. Fără a avea pretenţia unui diplomat înnăscut, dar probând calităţi de- 
osebite şi animat de sentimente patriotice, Alecsandri se va achita în mod exemplar 
de sarcinile pe care le va primi, aducând un imens serviciu cauzei naționale româ- 
neşti. Datorită comportamentului, calităților şi meritelor sale, în primăvara anului 
1849, ajungând la Brusa, unde se întâlneau emigranții români, el este ales cu una- 
nimitate de voturi în comitetul unic care trebuia să-i reprezinte în faţa guvernelor 
europene. 

Înţelegând că după 1849 în Europa au intervenit o serie de schimbări im- 
portante, Alecsandri va reveni în ţară, mai ales după ce pe tronul Moldovei se va 
afla Grigore Al. Ghica, adept al unor principii liberale şi susţinător al Unirii. Prin- 
cipala sa preocupare în anii postrevoluţionari va fi, cu precădere, cea literară. E de 
ajuns să amintim, în acest sens, iniţiativa editării revistei „România literară”!?. 

Redeschiderea problemei orientale prin izbucnirea războiului Crimeii în 
1854 a făcut ca speranţele româneşti ce doreau realizarea Unirii să prindă noi aripi. 
Alecsandri va fi printre primii care au înţeles să sprijine nobilele idealuri, motiv 
pentru care prezenţa sa în presa franceză devine un fapt obişnuit. O călătorie la 
Londra în vara lui 1854, înlesnirea unor contacte personale între liderii români şi 
oamenii politici francezi, prezenţa sa la Paris în 1855, după ce se încheiaseră lu- 
crările Conferinţei de la Viena şi unde, pentru prima dată, se pusese într-un cadru 
internaţional problema Unirii celor două Principate Române, sunt tot atâtea etape 
parcurse de poet în vederea lămuririi opiniei publice europene şi a cercurilor poli- 
tice şi diplomatice ale continentului despre justeţea cauzei româneşti!“. 

La 25 februarie 1856, la Paris, s-au deschis lucrările Congresului de pace, im- 
portant eveniment pentru viitorul politic al Principatelor. Prin tratatul încheiat la 30 
martie, cele două Principate, puse sub suzeranitatea Turciei, dar şi sub garanţia Pu- 
terilor, erau apărate de „vreun drept particular de amestec în treburile interne”, li se 
garantau „o administraţie independentă şi naţională”, ca şi o „deplină libertate de 
cult, de legislaţie, de comerţ şi de navigaţie” şi se stabilea că nici o intervenţie ar- 
mată să nu poată avea loc „fără un acord prealabil între puteri”!5. Împărţite în două 
tabere, Franţa, Rusia, Prusia şi Sardinia pe de o parte, Turcia, Austria şi Anglia de 
cealaltă parte, Puterile Europei au hotărât să trimită în Principate o Comisie de in- 
formare şi să asculte doleanţele românilor ce trebuiau exprimate cu prilejul con- 
vocării Adunărilor ad-hoc. Aceste doleanţe, analizate de Comisia europeană, urmau 
să fie prezentate unei Conferinţe la Paris a celor şapte Puteri, a cărei menire era să 
se ocupe de organizarea viitoare a Principatelor Române. 

In acest context, personalităţile cele mai reprezentative din cele două Prin- 
cipate au organizat o serie de acţiuni ce aveau drept scop final realizarea Unirii. La 

25 mai/6 iunie 1856, la vila lui Petre Mavrogheni de la Socola are loc constituirea 
comitetului de luptă pentru Unire din care făceau parte, alături de Rallet, Rolla, C. 
Hurmuzaki, C. Negri, M. Kogălniceanu şi V. Alecsandri, ultimului revenindu-i sar- 
cina de a stabili legături cu unioniştii munteni. Îmbrăţişând, cu entuziasmul ce-l 
caracteriza, întregul program preconizat de Comitet şi convins de opţiunea popo- 
rului la ideea Unirii, Alecsandri publică, la 9 iunie 1856, în paginile revistei „Steaua 
Dunării”, inegalabilul poem manifest „Hora Unirii“. 

Domnia lui Grigore Al. Ghica încetase la 8 iulie 1856 şi, conform prevede- 
rilor Tratatului de la Paris, a fost numit un caimacam în persoana antiunionistului 
Th. Balş. La scurt timp după moartea acestuia din urmă, survenită la 1 martie 1857, 
locul său a fost ocupat de Nicolae Vogoride, alt adversar al Unirii, deşi şansa îi su- 
rise şi lui V. Alecsandri, prea puţin dispus pentru asemenea situaţii!*. Vogoride, cu 
asentimentul guvernului turc şi sprijinul celui austriac, a patronat un şir întreg de 
măsuri arbitrare, a schimbat organele administrative, candidaţii pentru Adunările 
ad-hoc erau aleşi numai dintre antiunionişti, listele de alegători erau falsificate. 
Faţă de aceste acţiuni ilegale, partida unionistă se hotărăşte să întocmească un me- 
moriu care să fie înaintat membrilor Comisiei internaţionale cu sediul la Bucureşti. 
O delegaţie formată din fruntaşi unioniști, în componenţa căreia se afla, alături de 
Rallet şi Kogălniceanu, şi V. Alecsandri a fost desemnată să plece în capitala Ţării 
Româneşti pentru a prezenta memoriul şi a susţine doleanţele patrioţilor moldo- 
veni. Misiunea s-a încheiat cu succes pentru unioniști, iar V. Alecsandri găseşte şi 
prilejul fericit de a publica poemul Moldova în 1857, un adevărat protest adresat 
antiunioniştilor. 

Cu toate acestea, N. Vogoride, având sprijinul unor personalităţi politice cu 
trecere la Constantinopol, şi încurajat de guvernele ostile Unirii, cele ale Turciei şi 
Austriei, reuşeşte să falsifice alegerile. Protestele vehemente ale unioniștilor, de- 
misia răsunătoare a prefectului de Galaţi, Al. |. Cuza, un memoriu trimis Comisiei 
internaționale de la Bucureşti, semnat şi de Alexandri, un altul înaintat Comisiei 
electorale, ca şi circularele adresate comitetelor unioniste din ţinuturi au fost tot 
atâtea acţiuni ce au demonstrat opiniei publice internaţionale ingerinţele caimaca- 
mului în organizarea alegerilor. Anularea alegerilor, mai ales datorită insistențelor 
Franţei la întâlnirea de la Osborne a reginei Victoria cu Napoleon al III-lea, şi des- 
făşurarea unor noi alegeri în condiţii obiective a provocat un succes covârşitor al 
unioniştilor, dintre cei aleşi nelipsind Al. Cuza, C. Negri, Anastasie Panu şi, fireşte, 
V. Alecsandri. Desemnat deputat pentru ţinutul Bacău, V. Alecsandri preferă, în 
locul participării la şedinţele Divanului, să plece în Franţa pentru a face o bună 
propagandă cauzei româneşti, lucru declarat, de altfel, într-o corespondenţă adre- 
sată, la Iaşi, lui Victor Place!”. Timp de un an cât a stat la Paris, Alecsandri a frec- 
ventat mediile culturale franceze, întâlnind vechi prieteni sau stabilind noi contacte 
cu personalităţi franceze, din rândul lor nelipsind scriitorii Dumas-fiul, Sully Proud- 
homme, Fr. Coppee, Leconte de Lisle, Camille Doucet, Quinet, Lamartine, com- 
pozitorii Gounod şi Ambroise Thomas, bun prilej pentru a propaga „chestiunea 
Principatelor”, eveniment la ordinea zilei datorită Congresului ce avea loc în capi- 
tala Franţei în vara anului 1858, congres ce a elaborat un statut de organizare a 

Principatelor Române, cunoscut sub numele de Convenţia din 19 august. Conform 
acestui document, locul lui Vogoride in Moldova era luat de o căimăcămie de trei 
(Anastasie Panu, Şt. Catargiu şi Vasile Sturdza), care să rezolve problemele pu- 
blice până la alegerile pentru Adunarea electivă ce urma să desemneze pe domni- 
tor. Noii caimacami au procedat la înlocuirea vechiului guvern cu un altul compus 
din unionişti convinşi ca: |. A. Cantacuzino — la finanţe, G. Cuciureanu — la curte 
şi instrucţie, Al. Cuza — şeful armatei, Panaite Donici — conducător provizoriu la De- 
partamentul lucrărilor publice şi V. Alecsandri, secretar de stat, adică ministru de 
externe!8. În această calitate, Alecsandri a întreprins o serie de acţiuni ce au con- 
tribuit la întărirea demnităţii româneşti şi la câştigarea simpatiei şi admiraţiei din 
partea unor puteri străine. Dintre acestea merită a fi menţionate două: prima — e 
schimbul de note diplomatice pe care îl are cu consulul austriac Gâdel-Lannoy, 
care refuza să dea viza supuşilor români ce voiau să plece în Austria, deoarece pe 
paşaportul lor era trecut Principatele Unite ale Moldovei şi Valahiei. Nota de pro- 
test a lui Alecsandri la adresa acţiunii arbitrare a consulului austriac e o dovadă 
elocventă de demnitate şi dragoste faţă de ţară. După acest conflict, soluţionat în fa- 
voarea sa, o a doua acţiune se referă la relaţiile cu delegatul turc Afif-bei, trimis cu 
firmanul de numire al căimăcămiei, care, protejând în mod deosebit pe Ştefan Ca- 
targi, unul din cei trei caimacami, antiunionist recunoscut, se amesteca în treburile 
interne ale ţării. Alecsandri trimite un memoriu vizirului şi reprezentanţilor mari- 
lor Puteri la Constantinopol în care explică activitatea căimăcămiei şi poziţia lui Şt. 
Catargi. În acelaşi timp destituie pe fostul capuchehaie al Moldovei, Fotiade, 
unealta turcilor şi a lui Vogoride. 

După ce Alexandru loan Cuza a fost ales domn în ambele Principate, pentru 
V. Alecsandri începe o nouă perioadă în activitatea sa diplomatică. Primul lucru 
care trebuia înfăptuit era recunoaşterea internaţională a dublei alegeri a lui Al. |. 
Cuza, pas important pe drumul desăvârşirii Unirii. Pentru aceasta trebuia obținută 
adeziunea marilor Puteri şi să fie anihilată atitudinea potrivnică a guvernelor oto- 
man şi austriac. în acest sens, Alecsandri, reconfirmat la 17 ianuarie 1859, în func- 
ţia de ministru de externe, primeşte din partea lui Cuza misiunea de a pleca la Paris, 
Londra şi Torino!”. Sosit la Paris în ziua de 11/23 februarie 1859, V. Alecsandri 
reuşeşte o întrevedere cu ministrul de externe Walewski, la care ultimul face dovada 
simpatiei ce o purta românilor. A doua zi este primit de Napoleon al III-lea, mult 
mai repede decât se aştepta emisarul lui Cuza, şi de la care Alecsandri trebuia să ob- 
țină acceptul trimiterii unor instructori militari francezi pentru armata română şi 
un împrumut pe piaţa financiară franceză. Datorită tactului său diplomatic cât şi a 
împrejurărilor internaţionale, Alecsandri obţine, pe lângă instructorii solicitați, şi 
10.000 de puşti cu capsule, precum şi două baterii de artilerie. lar la rugămintea lui 
Alecsandri asupra unui împrumut de 6.000.000 franci, Napoleon îl asigură că va in- 
terveni pentru a obţine un împrumut de 12.000.000. 

În afara acestui succes diplomatic, de care Alecsandri putea fi mândru, la 
discuţiile purtate cu Napoleon al III-lea, diplomatul român îi prezintă, în cuvinte 
pline de patriotism, rolul pe care poporul său îl va juca în Europa atunci când va fi 
în întregime unit”. De la Paris, Alecsandri pleacă la Londra, unde îl aşteaptă o mi- 

siune cu mult mai grea, deoarece Anglia nu privea cu ochi buni dezintegrarea Im- 
periului otoman. Primit de ministrul de externe englez Malmesbury (dar ca per- 
soană particulară, pentru că alegerea lui Cuza nu fusese recunoscută), Alecsandri 
se dovedeşte la înălţimea cauzei pe care o servea, reuşind să obţină, până la sfârşi- 
tul întrevederii, din partea diplomatului britanic, promisiunea recunoaşterii dublei 
alegeri. Reîntors la Paris, Alecsandri stabileşte noi legături, căutând să facă cât mai 
mulţi adepţi pentru Unire. Cu acest gând face o vizită şi generalului Kiseleff, acum 
ambasador al Rusiei în Franţa. La o nouă întrevedere cu Napoleon al III-lea şi cu 
ministrul de război al Franţei, Vailland, solul român primeşte noi garanţii în privinţa 
cadoului promis românilor — cele 10.000 de puşti cu muniţia respectivă — precum 
şi trimiterea ofiţerilor instructori. Nu după mult timp, Alecsandri pleacă la Torino, 
ultimul obiectiv al misiunii sale, unde, la 11/23 martie 1859, obţine o audienţă la 
primul ministru piemontez Cavour. În urma discuţiilor purtate cu Cavour, un adept 
convins al recunoaşterii dublei alegeri a lui Cuza, lui Alecsandri i se promite trans- 
portul gratuit al armelor donate de Napoleon al III-lea, precum şi instalarea la Bu- 
cureşti a unui consul reprezentând Sardinia. O vizită protocolară la Victor Emanuel 
îi oferă posibilitatea lui Alecsandri să audă cuvintele de admiraţie ale regelui față 
de poporul român. 

Revenind la Paris, la începutul lunii aprilie 1859, Alecsandri putea să cu- 
leagă roadele misiunii sale. Întruniţi în capitala Franţei într-o conferinţă, cinci din 
reprezentanţii celor şapte Puteri garante recunoșteau dubla alegere a lui Cuza. Iz- 
bucnirea conflictului franco-italo-austriac va întrerupe lucrările conferinței şi va 
amina verdictul până la 6 septembrie acelaşi an. Aureolat de succesele înregistrate 
în cursul misiunii sale diplomatice în Apus, lui Alecsandri i s-a încredinţat, începând 
cu ll octombrie, şi funcţia de ministru de externe al Țării Româneşti, devenind, în 
acest fel, cel dintâi ministru comun pentru ambele Principate, funcţie pe care o va 
deţine, sub diverse guvernări, până la 25 mai 1860. Ca ministru de externe al Prin- 

cipatelor Unite, Alecsandri a dovedit că este nu numai un literat valoros ci şi un di- 
plomat deosebit, probând energie şi pricepere, realism şi clarviziune în toate ac- 
țiunile întreprinse, cu toată conjuctura internaţională nu totdeauna favorabilă. Din 
iniţiativa sa se deschide Agenţia română de la Paris?!, Alecsandri demonstrând im- 
portanţa ei în ceea ce priveşte interesele ţării şi, tot datorită lui, se înființează Bi- 
roul central de corespondenţă şi redacţie de la Paris, un oficiu de propagandă ce 
trebuia să câştige opinia publică europeană la susţinerea cauzei româneşti. 

După 25 mai 1860, activitatea diplomatică oficială a lui Alecsandri se între- 
rupe, din acest moment el participând doar la unele misiuni încredințate de Cuza. 
Una din aceste misiuni se iveşte la începutul anului 1861, an în care, pe plan intern, 
dar mai ales extern, Al. |. Cuza şi colaboratorii săi luptau pentru desăvârşirea Uni- 
rii”. Recunoaşterea Unirii depline, în fapt a statului naţional român, nu s-a făcut 
uşor, mai ales pentru că pe plan internaţional intervin câteva complicaţii. Cavour, 
pentru a lovi în duşmanul direct al unificării Italiei — Austria — ajută pe emigranții 
unguri cu 50.000 de puşti ce trebuiau transportate în Transilvania şi Ungaria prin 
Principatele Române. Transportul, făcut prin portul Galaţi, provoacă nemulțumirea 
consulului austriac”. La intervenţia lui Henry Bulwer, ambasadorul englez la Con- 
stantinopol, Cuza e nevoit să ordone ridicarea armelor de către navele engleze pen- 
tru a fi duse înapoi în Italia, fapt ce provoacă nemulțumirea Franţei şi a Piemontului. 
În acest context, un singur om inspira încredere lui Cuza că va reuşi să ducă la 
capăt această delicată misiune: V. Alecsandri. El trebuia să recâştige sprijinul Fran- 
ței şi Piemontului în lupta pentru recunoaşterea Unirii definitive. 

În capitala Franţei, Alecsandri este primit de ministrul de externe Thouvenel, 
precum şi de Napoleon al III-lea, amândoi fiind, în principiu, de acord cu Unirea. 
De aici va pleca în Italia, unde va întâlni iarăşi pe Cavour şi Victor Emanuel al II- 
lea. Alecsandri le explică situaţia delicată în care s-au aflat atât Al. |. Cuza cât şi gu- 
vernul român atunci când s-au transportat armele, reuşind să convingă atât pe 
Cavour cât şi pe rege şi să recucerească simpatia foştilor prieteni. După realizarea 
Unirii administrative, poetul a considerat că sosise timpul să se dedice mai ales 
proiectelor sale literare, motiv pentru care în toamna anului 1862 se va retrage la 
Mircești, lăsând treburile Agenţiei de la Paris în seama titularului, care nu era altul 
decât fratele său Iancu. 

Spre sfârşitul anului 1863, Al. |. Cuza apelează iarăşi la serviciile prețiosului 
sau prieten şi colaborator. Situaţia internă şi externă căpătase, însă, alte dimensiuni. 
Cuza întâmpina destule obstrucţii din partea partidelor politice, o colaborare cu libe- 
ralii radicali cât şi cu conservatorii fiind imposibil de realizat, şi nu putea pune în 
aplicare proiectele sale decât printr-o lovitură de stat. În această direcţie, singura so- 
luţie pentru domnitor era să obţină acordul Puterilor garante şi, în mod special, să 
câştige de partea sa cercurile politice şi diplomatice din Franţa. La sfârşitul lui no- 
iembrie 1863, Alecsandri ajunge la Paris şi este primit de noul ministru de externe al 
Franţei, Drouyn de Lhuys, iar a doua zi, la 30 noiembrie, i se acordă o audienţă de 
către Napoleon al III-lea. După discuţiile avute, Alecsandri se putea declara mul- 
țumit, fiind convins că Napoleon va sprijini în continuare politica lui Cuza. Va rămâne 
în Franţa până la începutul lui mai 1864, vestea loviturii de stat săvârşită de domni- 

tor la Bucureşti găsindu-l la Paris, aceasta constituind, se pare, şi motivul pentru care, 
la scurt timp, se va întoarce în patrie. În acest fel se încheia un alt capitol din viaţa di- 
plomatică a lui Alecsandri, cel dedicat Unirii Principatelor Române. 

Nu-l vom regăsi pe Alecsandri, în anii ce au urmat, alături de domnitorul 
Cuza, ani ce au fost atât de rodnici din punct de vedere al transformărilor econo- 
mice, politice, sociale şi culturale prin care a trecut ţara. Asta nu înseamnă că Alec- 
sandri nu era de acord cu programul de reforme al domnitorului. Dimpotrivă, dar 
liniştea Mirceştilor îi oferea tot ceea ce poetul îşi dorise pentru planurile sale lite- 
rare. Indignat de înlăturarea lui Cuza din domnie, mai ales de faptul că printre com- 
plotişti se aflaseră şi vechi amici ai domnitorului şi ai săi, cu I. Ghica rupând, pentru 
mai mulţi ani, orice legătură, poetul se va retrage din viaţa politică pentru foarte 
mult timp. Va rezista tuturor tentaţiilor şi propunerilor, chiar şi celor venite de la 
apropiatul său prieten M. Kogălniceanu. 

În anii 1877 şi 1878, anii războiului de independenţă, al cărui ecou se regă- 
seşte în poemele lui Alecsandri, Kogălniceanu, în calitate de ministru de externe, îi 
oferă poetului, pe rând, o misiune la Berlin şi reprezentanța diplomatică a României 
de la Roma. Ambele refuzuri aveau acelaşi motiv: dorinţa de a nu colabora cu 1. C. 
Brătianu, şi mai ales cu C. A. Rosetti, amândoi inamici politici ai domnului Unirii. 
Spre sfârşitul vieţii, după ce i se acordă cele mai mari onoruri pentru meritele sale 
literare, era primul român care primise laurii internaţionali pentru o creaţie literară 
românească, Alecsandri îi scria în iunie 1878, în timpul Congresului de la Berlin, 
care avea să consfinţească independenţa României, lui Kogălniceanu următoarele 
cuvinte: „Să ne punem pe lucru, să luminăm poporul în care există vitalitatea na- 
țională, să renunțăm la dezbinări care ne slăbesc, să ne unim într-un singur gând şi 
să nu ne mai căutăm sprijin decât în noi înşine, lepădându-ne de satana, adică de pro- 
tecţii străine, şi vom ajunge astfel mai departe decât am ajuns până acum. Va veni o 
zi în care vom asista la o colosală dărâmare de imperii şi în acea zi de vom fi pre- 
gătiţi, vom revendica tot ce e, a fost şi este încă al nostru”?2. 

Când nimeni nu se mai aştepta, spre finele anului 1884, acceptă colaborarea 
cu I.C. Brătianu, acesta din urmă făcând deosebite eforturi pentru a-şi atrage de 
partea sa personalităţi proeminente ale societății româneşti. Este numit ministru al 
României în Franţa, funcție pe care o va deţine până la finele vieţii, făcând, încă o 
dată, dovada că nu e numai ambasadorul spiritualităţii româneşti, ci şi un diplomat 
de înaltă clasă. 

Participant activ, timp de peste o jumătate de secol, la importante evenimente 
ale renaşterii naţionale, Vasile Alecsandri putea afirma pe bună dreptate, la 9 august 
1890, într-o scrisoare adresată lui M. Kogălniceanu: „Multe am văzut, multe am 
simţit, multe am îndeplinit, şi când cătăm în urmă-ne, vedem cu mândrie rezulta- 
tele obținute în timp de o jumătate de secol”. 


1. G. Bengescu, Un poete diplomat roumain du XlXe siecle: Vasile Alecsandri, în „Revue des deux 
mondes”, t. LX, 1910, p. 638-670; Marta Anineanu, Din activitatea diplomatică a lui Vasile Alec- 
sandri. Corespondenţă inedită, 1859-1862, în „Studii şi materiale de istorie modernă”, Bucu- 
reşti, 1960, p. 257-262; L. Boicu, Știri noi despre activitatea diplomatică a lui V. Alecsandri ca 

ministru de externe, în „Studii şi cercetări Ştiinţifice. Istorie”, laşi, fasc. 1-2, 1959, p. 195-200; 
N. Corivan, Vasile Alecsandri 1821-1890, în vol. Diplomaţi iluştri, IL, Bucureşti, 1970, p. 231- 
275; Dan Berindei, Vasile Alecsandri, diplomatul, în „Studii”, XXV (1972), nr. 2, p. 257-264; 
George Macovescu, Vasile Alecsandri diplomatul, în „Magazin istoric”, III, 1969, nr. 2, p. 6; G.G. 
Nicolescu, Viața lui Vasile Alecsandri, Bucureşti, 1975; Dumitru Vitcu, Vasile Alecsandri, în vol. 
Diplomaţii Unirii, Bucureşti, 1979, p. 40-83. 

2. N. Cartojan, Pensioanele franceze din Moldova în prima jumătate a veacului al XIX-lea, în Oma- 
giu lui Ramiro Ortiz, Bucureşti, 1929, p. 67. 

3. E. Rădulescu-Pogoneanu, Viaţa lui Vasile Alecsandri, Craiova, 1940, p. 36-37; Marta Anineanu, 
Alecsandri, scrisori, însemnări, Bucureşti, 1964, p. 244-245; V. Alecsandri, Proză, Bucureşti, 
1966, p. 451. 

4. Nicolae Kreţulescu, Amintiri istorice, în „Ateneul român”, p. 526, 594-595; A. D. Xenopol, Ni- 
colae Kreţulescu, 1812-1900-1912, în „Analele Academiei Române”, mem. secţ. ist, seria II, 
tomul XXXIV, p. 726; G. Barbu, Nicolae Krețulescu, Bucureşti, 1964, p. 21-22. 

5. Ion Ghica, Scrisori către V Alecsandri, Bucureşti, 1960, p. 85. 

6. Pompiliu Eliade, Din arhivele Sorbonei, în „Viaţa nouă”, Bucureşti, anul I, nr. 10, 15 iunie 1905, 
p. 227. 

7. Marie G. Bogdan, Autrefois et aujourd 'hui, Bucureşti, 1929, p. 75; Sever Zotta, La centenarul lui 
V Alecsandri, 1821-1921, laşi, 1921, p. 65. 

8. V. Alecsandri, Nicolae Bălcescu, în „Revista română”, vol. II, Bucureşti, 1862, p. 307. 

9. Cornelia Bodea, Lupta românilor pentru unitate națională, 1834-1649, Bucureşti, 1967, p. 25. 

10. G. G. Nicolaescu, Viaţa lui Vasile Alecsandri, ed. a II-a, Bucureşti, 1975, p. 143. 

11. Arh. St. laşi, fond Militia pământească, tr. 1760, op. I-2009, dosar 804, f. 1. 

12. T. Bălan, Activitatea refugiaților moldoveni în Bucovina 1848, Sibiu, 1944, p. 89. 

13. Nestor Camariano, Primul număr al „României literare ” din 1852 a lui Vasile Alecsandri, Bu- 
cureşti, 1940, p. 5. 

14. N. Corivan, V Alecsandri, în Diplomaţi iluştri, |, Bucureşti, 1970, p. 244. 

15. G. Petrescu, D. A. Sturdza, D. C. Sturdza, Acte şi documente relative la istoria renașterii Ro- 
mâniei, vol. Il, Bucureşti, 1889, p. 1082-1083. 

16. Ion Ghica, Amintiri din pribegia după 1847, Ul, Craiova, fa., p. 251. 

17. Victor Slăvescu, Vasile Alecsandri şi Victor Place în 1857, în „Revista Fundațiilor regale”, nr. 4, 
p. 150. 

18. Acte şi documente... vol. VII, p. 610. 

19. „Convorbiri literare”, laşi XI (1888-1878), p. 429-434 şi XII (1878-1879), p. 41-53, 81-88, 153-158. 

20. R. V. Bossy, Agenţia diplomatică a României în Paris şi legăturile franco-române sub Cuza- 
Vodă, Bucureşti, 1931; Marcel Emerit, Victor Place et la politique francaise en Roumanie ă 
l'Epoque de l'Union, Bucureşti, 1931; Cornelia C. Bodea, Din acțiunea de pregătire a Agenţiei 
diplomatice de la Paris, în „Studii”, nr. 6/1960. 

21. Dan Berindei, Înființarea agenţiei diplomatice a Principatelor Unite la Paris, în „Studii”, nr. 
6/1960, p. 99-119. 

22. L. Boicu, Ştiri noi..., p. 198. 

23. D. Ivănescu, Informații din arhivele franceze despre Unirea Principatelor Române, în „ALLAI”, 
1989, XXVI/1, p. 93. 

24. V. Alecsandri, Scrisori, însemnări, ed. Marta Anineanu, Bucureşti, 1964, p. 109-110. 

POEMUL REGĂSIT 


Vasile FABIAN - BOB 


Moldova la anul 1821 


S'au întors mașina lumei, s'au întors cu capu'n jos, 
Și merg toate dimpotrivă, anapoda și pe dos. 
Soarele de-acum răsare dimineața la apus, 

Și apune despre seară cătră răsărit în sus. 

Apele schimbându-și cursul dau să'ntoarcă înapoi, 
Ca să bată, fără milă, cu izvoarele război. 

S'au smintit, se vede, firea lucrurilor, ce la cale 
Aflându-se din vecie, urma pravilelor sale. 

Și-au schimbat se vede încă și limbile graiul lor, 

Că tot una va să zică di mă sui sau mă pogor. 

Toate pân'acuma câte se părea cu neputinţă 

Eşind astăzi la iveală, vor putea avea credință. 
Vreme multă n'a să treacă, și-a ara plugul pe mare 
La uscat corăbierii nu s'or teme de “necare. 

Ce-a să zică-atunci pescariul, când în ape curgătoare 
Îi va prinde mreja vulturi și dihănii sburătoare? 

Ce-a să zică vânătoriul, când în loc de turturele, 
Ne-văzând nici câmp nici codru, va pușca zodii şi stele? 
Nătărăule, ce umbli pe a ceriului fațadă, 


ProEuropeana Clubul cărții digitale 


Zisu-mi-au ieri noapte luna, tâlnind'o la promenadă, 
Suma veacurilor scrise pentru tine'n acest loc 

S'au deșirat de pe crugul Soarelui cel plin de foc. 
lară di eşti vreo comită, rătăcită dintre stele 

Și umbli fără de noimă ieșită din rânduele, 

Ce zăbavă peste vreme te ţine'n calea cerească 

De îngâni cu migăele Armonia îngerească? 

Dacă ești plănită nouă și nu ţii tovărășie 

Colindând pe lângă soare în sistema ce să știe, 

La depărtare căzută te întoarce pe o cale 

Și nu eși nebunește pe hotarul sferei tale. 
Cutezătoriu mai aproape, vei fi ars de multă pară 
Vei să degeri dimpotrivă de te vei depărta iară. 

lată Aurora vine cu veşminte luminate 

Alungând spaimele nopţei peste clime depărtate. 
lară steaua Afroditei vărsând rouă şi răcoare 
Deschide cu-a sale raze porțile sfântului Soare. 

Era nu-ș ce să mai zică, și deabia numa'ncepură, 
Când un nor venind cu ploaie îi spălă vorba din gură. 


(Din Foaie pentru minte, inimă şi literatură. Braşov, Anul 1839, Nr. 13, 
pag. 97—98.) 

VASILE FABILAN-BOB-REU (RĂU), 
UNUL DINTRE PRIMII NOŞTRI POEȚI 


Niculae VRĂSMAȘ 


Printre primii noştri poeţi, despre care nu prea se mai scrie în ultima vreme, 
un loc mai puţin comentat îl ocupă Vasile Fabian — Bob — Reu (Rău), după numele, 
complet, sub care ar trebui să rămână în istoria literară. Poeziile sale au fost pu- 
blicate postum, iar biografia, locul de origine şi evoluţia numelui său nu au prea 
fost îndeaproape cunoscute. 

Într-o mai veche antologie, întitulată „Primii noştri poeți ” (Editura Tine- 
retului, 1964, cuprinzând o reeditare a altora mai vechi şi o prefaţă de Nicolae 
Manolescu), o lapidară „notă biobibliografică” menţionează următoarele: „,Mol- 
dovean prin origine, Vasile Rău, numit apoi după bunicul dinspre mamă Bob şi în 
cele din urmă şi Fabian, prin latinizarea numelui, studiază la Năsăud, Blaj şi 
Cluj. În 1820 Gh. Asachi îl aduce în Moldova, unde Vasile Fabian - Bob e unul din 
primii profesori ai învăţământului naţional din Moldova. În 1829 îl ajută pe 
Asachi la redactarea Albinei româneşti. Toată opera lui sunt două poezii latineşti 
şi patru româneşti.” 

Plecând doar de la această notă, se deschid cel puţin următoarele elemente 

biobibliografice, valabile şi dovedite a fi esenţiale şi anume: evoluţia numelui său, 
de la cel al naşterii, care a fost Rău (iniţial a fost Reu dar a devenit, ulterior, Rău, 
după cercetările noastre), la Bob, după înfiere şi Fabian, după latinizarea lui, la do- 
rinţa poetului; precizarea faptului că „Vasile Fabian - Bob e unul din primii pro- 
fesori ai învățământului naţional din Moldova. ” şi că „„ În 1829 îl ajută pe Asachi 
la redactarea ,„Albinei româneşti ”, iar „, Toată opera lui sunt două poezii latineşti 
şi patru româneşti”, menționare la fel de lapidară, dar care îl încadrează ca poet 
bilingv. 

Prima inadvertenţă din această notă este originea sa, care este ardeleană, 
iar cu semn de întrebare rămâne cea de a patra lui poezie, întitulată „Glasul viito- 
rului”, din care s-a inspirat un alt mare ardelean, Andrei Mureşanu, în poezia care 
a devenit azi Imnul Naţional. Despre această poezie, abia după mai bine de un 
secol, istoricul ieşean N.A.Ursu, susţine că a fost scrisă de George Creţeanu („Cro- 
nica”,nr.25, p.5, laşi, 1966), confuzia atribuirii greşite plecând de la folosirea pseu- 
donimului Fabian. 

Născut în comuna Borgo — Rus, astăzi satul Rusu Bârgăului, comuna Jose- 
nii Bârgăului, jud. Bistriţa — Năsăud, într-o străveche familie de preoţi, ca fiu al 


Ss 


ProEuropeana Clubul cărții digitale 


ze: 
= 
[=) 
(3 
Ă 
se 
[zi 
ei 
fu 
g 
[5 
33 
SS 
3; 
% 
[a] 


= 
hai 
[= 
[3% 
i 
= 
(= 
ei 
= 
[=] 
== 
E 
= 
piei 
[3] 
[i 
a) 


căprarului Petru Reu, din regimentul al II-lea de graniţă năsăudean, Vasile Reu 
(nume dat după cel al preotului din sat, bunicul său dinspre tată, devenit în prezent 
Rău), a fost înfiat de către parohul comunei Maieru, Teodor Bob, bunicul său după 
mamă, nobil oiginar din Mănăştiur — Copalnic, judeţul Someş, văr primar cu loan 
Bob, episcopul Făgăraşului. 

Bunicul său dinspre tată, preotul Vasile Reu din Borgo Rus, a avut patru fe- 
ciori: lon Reu, care a ajuns preot în sat în locul tatălui său; Pavel Reu, care a ajuns 
căpitan în cel de al II-lea regiment de graniţă năsăudean, cunoscut ca un brav ste- 
gar şi erou al batalionului acoperit de glorie, în vestita bătălie împotriva unei ar- 
mate condusă de însuşi Napoleon Bonaparte, la Arcole (1796), lângă Areda, 
Veneţia, mort la Mocod în 1825; Maftei Reu, căprar în regimentul de graniţă şi 
Petru Reu, căprar şi el în regiment şi tatăl celui mai vechi poet, cunoscut din do- 
cumente, originar din Ţara Bârgaielor. 

Fiind înfiat de parohul Toader Bob, bunicul său dinspre mama Anisia, tâ- 
nărul Vasile Reu, devenit Bob, urmează şcoala din comuna Maieru, apoi şcoala 
germană normală din Năsăud şi gimnaziul românesc din Blaj. Cu o bursă acordată 
de Ioan Bob, Episcopul Făgăraşului, văr cu bunicul său, Fabian îşi continuă pre- 
gătirea universitară la Cluj, unde face studii juridice şi de filozofie. În ultimul an 
de studii este pedepsit, se pare pe nedrept, de conducerea instituţiei, fapt pentru 
care Fabian abandonează cursurile şi pierde sprijinul bănesc al episcopului Bob, 
care îi cerea imperios să se facă preot. În perioada clujeană poetul îşi schimbă nu- 
mele de Bob după latinescul Fabian, probabil ca să scape de armată, după cum se 
obişnuia pe atunci, cu toate că în tinereţe visase să ajungă „judecător militar” la 
regimentul grăniceresc, după cum relatau loan Marian şi luliu Moisil. Sau poate 
că nu a rezistat atracției, aproape magnetică, a acelui „redivivus”, pentru care ti- 
nerii intelectuali ardeleni îşi latinizau numele. Se pare că aceasta a fost motivaţia 
pentru care nu s-a reîntors la numele tatălui său Reu (Rău), dar evident a fost fap- 
tul că, după spusele sale, numele de Bob, atât de rezonant al bunicilor dinspre 
mamă, devenise „numai o belea pe cap, că în loc să-mi ajute ceva, îmi făcea mai 
mult stinghereală, şi pe lângă slava numelui ce purtam, zdranţele ticăloşiei mele 
cu atâta mă arăta întru o mai mare urgisire” (Din biografia întocmită de Vasile 
Popescu-Scriban, 1839). 

Nereuşind să-şi finalizeze studiile juridice, deşi a făcut încercări în acest 
sens şi la Oradea, şi nici măcar să obțină un post de „auditor” la cancelaria Regi- 
mentului grăniceresc din Năsăud, sau măcar de slujbaş „dominal” în satul său 
natal, Fabian primeşte în 1820 invitaţia lui Gheorghe Asachi, venit să ducă tineri 
învăţaţi din Ardeal pentru învățământul din Moldova, şi pleacă, împreună cu Va- 
sile Popp, lon Costea şi Iosif Manfi, la Iaşi, unde vor fi profesori, Fabian devenind 
asistentul lui Gh. Asachi. 

După câteva luni de la deschiderea cursurilor are loc suprimarea, de către 
turci, a Academiei Domneşti din curtea Mitropoliei, în urma revoluţiei greceşti de 


ProEuropeana Clubul cărții digitale 


Pi 
Ș 
=] 
9 
O 
= 
Bari 
E 
= 
[ej 
9 
O | 
2] 
=: 
= 
SO 
E=00 
[= 
Ss 
[= 
R=i 
SS 
pă: 
s 
E 
Ş 
K=) 
— 


AZ 
[j 
ul 
= 
. mi 
u=i 
pi 
= 
[i 
2 
E 
E 
= 
o 
a-i 
[i 
* 
< 


la 1821, instituţia fiind redeschisă abia în 1828, de Gh. Asachi, sub numele de 
Gimnaziul Vasilian, care a funcţionat, după 20 noiembrie 1834 prin sprijinul dom- 
nitorului Mihail Sturza, sub denumirea de Academia Mihăileană până în 1860, 
când domnitorul Alexandru loan Cuza va întemeia, la laşi, prima Universitate din 
viitoarea Românie. 

Cărturar de elită şi poliglot, Vasile Fabian - Bob - Reu (Rău), a devenit un 
strălucit profesor la Academia Mihăileană din Iaşi, fiind autorul mai multor ma- 
nuale şcolare, între care o gramatică româno - latină, o aritmetică şi “Elementele 
geografiei”, publicate în 1834. 

A fost numit paharnic, de către domnitorul Mihail Sturza şi a devenit, post 
mortem, unul dintre primii poeţi clasici ai Moldovei şi ai ţării. 

O biografie a poetului a mai fost scrisă în anul 1840, de cărturarul doctor 
Vasile Pop, întitulată „ Zrăsuri oareşcare. Din biografia sau viaţa răposatului D. 
Paharnic Vasile Fabian sau Bob”, care cuprinde informaţii foarte detaliate des- 
pre cel cu care plecase împreună în 1820 la Iaşi, la propunerea lui Gheorghe 
Asachi, pentru a servi învățământul românesc. La baza acestei lucrări biografice 
a stat o scrisoare a vicarului Năsăudului, loan Marian, marele organizator şcolar 
şi dregător bisericesc, fost coleg de şcoală cu viitorul poet la Năsăud şi la Blaj, care 
a cunoscut îndeaproape originea acestuia şi a avut ocazia, prin înalta sa funcţie, de 
a obţine cele mai corecte date. Scrisoarea vicarului năsăudean către cărturarul Va- 
sile Pop este un adevărat document, care constituie componenta de bază în bio- 
grafia lui Fabian. Un alt biograf al dascălului-poet a fost şi Iulian Marțian, în ale 
cărui date sunt presărate însă unele confuzii în privinţa anilor de şcoală din Ardeal. 

Într-o prezentare mai recentă, scriitorul Teodor Tanco face o adevărată sin- 
teză, bine documentată şi critică, privind biografia şi activitatea lui Fabian, recti- 
ficând unele inadvertenţe şi insistând asupra necesităţii păstrării pseudonimului de 

Fabian, ca nume principal, aşa cum şi-a dorit-o poetul. 

În aceeaşi idee, considerăm că alături de Vasile Fabian, numele întreg al 
poetului trebuie să includă atât pe cel de Bob dar şi pe cel de Reu (Rău), sub care 
s-a născut. 

G. Călinescu, în /storia literaturii române de la origini până în prezent 
(Buc.1941), caracterizează poezia lui Vasile Fabian Bob ca fiind înzestrată cu ,, vi- 
ziunile cataclismului ”, cu element ,, idilic”, dar şi cu „vederi pătrunse de un blând 
umor ”, încadrându-l în capitolul ,„, Clasicii întirziați ”, după primii Văcăreşti, Matei 
Milu, Vasile Aaron, Ion Barac, D.Ţichindeal, lon Budai - Deleanu, Dinicu Go- 
lescu, Iordache Golescu, Costache Conachi, Vasile Pogor-tatăl, Gheorghe Asachi, 
lancu Văcărescu şi Barbu Mumuleanu. 

Începuturile lirice ale lui Fabian au avut un caracter omagial şi au fost scrise 
în limba latină. Astfel „Carmen onomasticon ” scrisă în 1820, a fost dedicată lui 
Mihail Sturza, pe atunci eforul şcolilor ieşene, iar o altă odă a fost închinată dom- 
nitorului Ioniţă Sandu Sturza, cu ocazia înscăunării acestuia. Din nefericire, poe- 
ziile scrise de Fabian în limba română sunt foarte puţin cunoscute. Ele au fost 
publicate postum, la trei ani după moartea poetului, graţie lui George Barițiu, pe 
atunci tânăr editor-redactor la „Foaia pentru minte, inimă şi literatură ”, supli- 
ment săptămânal al revistei „Gazeta de Transilvania ”, primul mare periodic al 
românilor din Imperiul Austriac, tipărit la Braşov. Astfel, în nr. 13 din 26 martie 
1839 este publicată în prima pagină poezia „Moldova la anul 1821”, având ur- 
mătoarea precizare: „Poezii dintr-ale răps. Prof. pah. V Fabian. În subsolul pa- 
ginii, sub poezia lui Fabian, Barițiu anexează un apel către cititorii şi cărturarii 
vremii, eventuali posesori ai unor date inedite despre poet, cu următorul conţinut: 
„Mare bucurie ne-ar face cineva, cînd ne-ar împărtăşi mai multe pericope din 
viața acestui bărbat vrednic. Noi nu ştim mai mult despre V. Fabian, decit că dân- 
sul a fost născut aici în Ardeal, nepot al vestitului Episcop românesc unit loan 
Bob. De aici în junia sa au trecut la Moldova, unde ca profesor au deschis viste- 
ria ştiinţelor pentru tinereţea românească de-acolo. Redactorul”. 

Încercarea lui Barițiu a fost benefică. Răspunsul a venit prompt. Cel care îl 
cunoştea foarte bine pe dascălul-poet, şi care va fi primul său biograf, era un fost 
elev al său, de origine transilvană, în persoana pitarului Vasile Popescu - Scriban, 
cel care mai târziu devine arhimandritul unionist al Moldovei, vestitul Filaret Scri- 
ban. 

În nr.14 din 2 aprilie al aceluiaşi an este publicată, tot pe prima pagină, 
poezia „Moldova la anul 1829” iar în numărul 15, următor „Suplement de Geo- 
grafie întru memoria răposatului Școlariu Ştefan Shendrea din Gymnasia Basi- 
liană din lashi, la anu 1834, Octomv. 25”, poezie cunoscută şi sub titlul de 

„Geografia cintirimului”. Tot în „Foaia pentru minte, inimă şi literatură ” este pu- 

blicat şi fragmentul care s-a mai păstrat din „,A/usio ”, în numai patru versuri, scrise 
în limba latină. 

Poezia cea mai importantă a lui Fabian rămâne „Moldova la anul 1821”, 
din care versurile următoare străbat prin veacuri până la noi, reţinându-ne şi azi 
atenţia: 


„S-au întors maşina lumii, s-au întors cu capu-n gios, 

Şi merg toate dimpotrivă, anapoda şi pe dos: 

Soarele de-acum răsare dimineaţa la apus 

Şi apune dinspre sară cătră răsărit în sus”. 

Ele au fost ca un sunet de diapazon pentru Eminescu, care a transpus, într- 
o măiastră simfonie, patetismul lor în Epigonii: 

„S-a întors maşina lumii, cu voi viitorul trece; 

Noi sântem iarăşi trecutul, fără inimi, trist şi rece; 

Noi în noi n-avem nimic, totu-i calp, totu-i străin!” 

Locul lui Vasile Fabian — Bob - Reu (Rău) în literatura română a fost defi- 
nit şi prin publicarea de către Aron Pumnul a poeziilor sale în „,Lepturariul ru- 
mânescu cules den scriptori rumâni ”, tomul III, Viena, 1862, în care Fabian era 
aşezat alături de Antioh Cantemir şi Vasile Cârlova. 

Cu toate că Fabian, unul dintre primii noştri poeţi, a fost aproape uitat (nu 
se mai cunoaşte nici locul de la Iaşi unde a fost înmormântat, se mai păstrează 
doar epitafurile) bârgăuanii şi-au reamintit de el. Prin grija profesoarei de limba 
si literatura română, Rafila Mureşan, director al Şcolii Generale din Rusu 


Bârgăului în 31 decembrie 1997, a fost atribuit numele şcolii în memoria poetu- 
lui Fabian. 


Şcoala Generală 
Vasile Fabian-Bob-Reu (Rău )” 
din localitatea Rusu Bârgăului 

COSTACHE NEGRI 
ŞI DARUL MISTERIOASEI FLORĂRESE 


Ştefan lon GHILIMESCU 


Cu binecunoscuta-i agerime şi putere de judecată, Eminescu elogia cu ose- 
bire la moartea lui Costache Negri, în 1876, anvergura şi prestaţia excepţională a 
diplomatului, afirmat, recunoscut şi respectat în această demnitate de toată Eu- 
ropa . Un an mai târziu, răspunzând unei scrisori primită din partea fiicei ilumi- 
natului domn al Moldovei, Grigore Ghica (în care aceasta constata cu tristeţe că 
după moartea lui Negri Moldova a rămas fără nota ei dominantă!), dintr-o per- 
spectivă evaluativă mai generală, în cuvinte avântate, Vasile Alecsandri îşi situa 
extrem de sus prietenul: „Negri este ultimul reprezentant al marilor noştri 
străbuni, model al tuturor frumoaselor însuşiri care fac cinste omenirii. 

Nobil la înfăţişare, nobil la suflet, totdeauna mare prin sentimentele sale, 
atras totdeauna în chip instinctiv spre ceea ce este frumos, drept şi mare... 

Numele lui fermeca spiritele, frumoasa lui figură cinstită şi simpatică 
atrăgea privirile către acest colț necunoscut pe malul micului râu Trotuş, unde 
avea să se stingă înainte de vreme unul din oamenii cei mai cu suflet. In mijlocul 
tulburărilor noastre, în toiul nenorocirilor, când se părea că orice nădejde era 
pierdută pentru totdeauna, multe inimi îşi regăseau puterea în ideea mângâie- 
toare că Negri era acolo mereu gata să se sacrifice pentru patria sa... “ Personal, 
nu despre frumuseţea impunătoare a figurii lui Costache Negri la maturitate (Ca- 
binetul de stampe al Academiei Române posedă câteva fotografii de-a dreptul ex- 
cepționale!) şi nici despre anvergura contribuţiei sale ca om politic, scriitor sau 
diplomat vreau să scriu aici, ci despre un episod misterios şi foarte puţin cunos- 
cut din tinereţea sa. 

Bărbat cu o alură seducătoare („Costache Negri era unul dintre bărbaţii cei 
mai frumoşi ai ţării” — apud, Radu Rosetii, Amintiri din prima tinereţe), Negri 
moştenea eleganța, atracţia şi morga princiară a mamei sale, Smaranda Donici, 
măritată iniţial cu Petrache Negri şi devenită, după moartea acestuia, soţia „pri- 
mului poet al Moldovei”, Costache Conachi. În treacăt fie spus, răpit de farmecul 
ei — sub numele de alint Zulnia — Conachi îi închinase, încă de pe vremea când Pe- 
trache mai trăia, o suită de poezii de dragoste între care se remarcă şi i-a ajuns 
faima până azi, Amoriul din prieteşug. Cu poetul, Smaranda, care îi supravieţu- 
ieşte primului soţ doar trei ani (m. 1831) are un singur copil, pe Ecaterina, cu- 
noscută şi sub numele de Cocuţa, celebră mai ales datorită răsunătorului episod al 

dejucării înţelegerii dintre soţul său, Neculai Vogoride (caimacanul Moldovei în 
preajma realizării Unirii Principatelor din 1859) şi Inalta Poartă care, în schimbul 
falsificării alegerilor din Moldova, îi promisese lui Vogoride scaunul domniei. 
Costache, trebuie spus, a fost singurul băiat pe care Smaranda l-a avut din cele 
două căsătorii. Şi mai trebuie spus că marele boier Conachi (poate cel mai avut om 
din toată Moldova timpului!), care nu o avea ca urmaş decât pe Cocuţa, a dorit 
imediat să-l înfieze, numai că tânărul Negri a refuzat să lase să piară numele 
strămoşilor săi, chiar dacă tatăl vitreg îi oferise toată averea sa. Costache Conachi 
s-a îngrijit chiar şi în această situaţie să-i ofere tânărului Negri o instrucţie aleasă. 
In 1832, scrie academicianul Paul Păltănea în Viaţa lui Costache Negri, 198S(ftără 
a divulga sursa), Conachi cerea stăpânirii să îi elibereze lui Costache Negri un pa- 
şaport „ca să meargă acum deodată la Viena şi după contenirea boalii holerii de la 
Franţa să meargă la Paris, ca să sfârşească învăţăturile în (...) trii, patru ani“. Ple- 
carea la Viena avea ca scop nu numai continuarea studiilor începute de timpuriu 
la Odesa, dar şi îngrijirea sănătăţii precare la acea oră a tânărului. Nu se ştie ce stu- 
dii a făcut Negri aproape un an în capitala Austriei, dar pesemne că nu s-a dat în 
lături nici să petreacă — fiindcă şi sănătatea îi era acum bună —, să meargă la tea- 
tru sau la operă. Parisul cunoscut dintr-o bogată literatură frecventată cu asidui- 
tate îl atrăgea ca un magnet, dar în august 1833 când ajunge aici nu zăboveşte 
decât câteva zile, după care pleacă la Berlin de unde face descinderi la Hamburg 
şi Knisberg. In 1834, era la Riga, de unde, potrivit lui Paul Păltănea, se întoarce 
la Berlin, si apoi pleacă la Karlsruhe. Conachi primeşte rar în tot acest timp câte 
o veste de la tânărul Negri, situaţie care devine „cronică” în anii 1835-1836, de 
vreme ce în martie 1835 tatăl vitreg convoca adunarea rudelor ca să scrie tânăru- 
lui „pe la locurile pe unde ar socoti că se va fi aflând“. Zenobie Pop, un prieten al 
lui Conachi, îi scria, în sfârşit, la 26 august 1836 că Negri se afla la Neapole cam 
de nouă luni... 

Este evident că tânărul Costache Negri a ales pentru pregătirea sa ca di- 
plomat nu învățământul scolastic rigid al timpului, ci instrucţia vie pe care a do- 
bândit-o într-un adevărat periplu corporatist de iniţiere, în care a inclus studiul 
obiceiurilor şi mentalităților oamenilor întâlniți, investigarea zestrei „academii- 
lor”, cercetarea bibliotecilor şi galeriilor de artă importante, frecventarea me- 
diilor artistice, oricât de etroclite, saloanele, teatrele, sălile de spectacole, 
arhitectura şi monumentele din oraşele pe unde a trecut. La Neapole, unde se 
ştie că Negri a cheltuit mai mult decât îi permiteau resursele deloc neglijabile pe 
care i le asigura din ţară tatăl vitreg, tânărul este sedus, cum îşi amintea şi scria 
în 1839 în Veneţia. Sara a doua, de farmecul oraşului: „întru adevăr că este un 
rar oraş, atât prin frumuseţea climei, a firei, a poziţiei,cât şi a sângelui, căci sunt 
bărbaţi, şi mai cu prisos femei mult, mult frumoase; femei madonă, cu ochi negri, 
coperiţi cu lungi gene, ce învăluiesc căutătura ca albii uşori nouri, ce trec peste 
palida lună pe o răcoroasă noapte a Italiei, femei cu simțţiri aprinse şi netăgăduite, 

ca şi-n toate celelelte părţi ale acestii ţări, unde parcă-i pricină aprinderea văzdu- 
hului...“. Se pare că la poalele Vezuviului Costache Negri cunoaşte din plin atât 
spiritul unui oraş fabulos prin monumentele sale cât şi simptomele bolii secolu- 
lui care, desigur, cu diferenţele de rigoare, nu sunt atât de diferite de cele descrise 
în 1836 de Alfred de Musset în primele două părţi din Confesiunea unui copil al 
secolului. „Perfecţiunea, prietene, îşi spunea dezabuzat Octav — alter-egoul lui 
Musset din opera citată mai sus şi se pare cunoscută de Negri — e tot atât de puţin 
făcută pentru noi ca nesfârşitul. Trebuie să n-o cauţi în nimic, să n-o aştepţi de ni- 
căieri; nici de la dragoste, nici de la frumuseţe, nici de la fericire, nici de la vir- 
tute, dar trebuie s-o iubeşti pentru a fi virtuos, bun şi fericit atât cât îi este îngăduit 
omului să fie”. 

Respirând prin toţi porii idealitatea şi poezia unui romantism întârziat, fru- 
mosul şi înfierbântatul Costache Negri din acei ani va fi intrat în contact cu sigu- 
ranţă în oraşul italian şi cu acele femei care,cum spunea acelaşi Musset, scot un 
roman dintr-o privire. Aproape sigur, date fiind în epocă „obiceiurile studenţilor 
şi artiştilor, atât de libere, atât de frumoase, atât de pline de tinereţe”, dintr-o atare 
relaţie, se va naşte unicul lui copil, o fată pe care viitorul mare om politic a recu- 
noscut-o şi adoptat-o de la bun început. Josefina, căreia Negri s-a străduit şi i-a 
asigurat o educaţie strălucită (,, Doamna Josefina (Sturdza) e femeia cea mai cultă, 
scria ziarul Paloda din 7 nov. 1893“), a fost toată viaţa înconjurată de afecțiunea 
unui tată sensibil, atent şi generos, un părinte care va fi pus în sentimentele pen- 
tru acest unic copil toată tandreţea şi nevoia sa de iubire. În răspunsul la o scrisoare 
a domnitorului Alexandru loan Cuza din 1865 în care acesta i se confesa în le- 
gătură cu adopţia lui Alexandru - fiul Mariei Obrenovici (amanta sa şi mama pri- 
mului rege sârb!) — , Costache Negri găsea că domnitorul s-a purtat ca un om 
cinstit, adăugând că „trebuie să ispăşim aceste vechi păcate şi nu vă voi demons- 
tra aceasta decât prin ceea ce am făcut eu însumi”! 

In privinţa misterioasei mame a fetei, Costache Negri a păstrat spre lauda 
sa o discreţie desăvârşită. Cercetătorii vieţii celui mai respectat demnitar al seco- 
lului al XIX-lea, cum s-a spus, apucând un fir din unele pretinse dezvăluiri făcute 
de Negri unor prieteni, au încercat diferite deducţii. Emil Boldan, care este şi în- 
grijitorul modern al ediţiei de Scrieri din 1966, într-o notă la studiul introductiv, 
pag. XVIII, fără alte amănunte, o consideră pe Sabina Heinefetter mama Josefi- 
nei, fiica lui Negri. Născută în 1809 la Mainz, Sabina a fost una dintre sopranele 
cunoscute ale vremii care,după ce a ajuns la Paris, unde a studiat cu Banderali şi 
Tadolini, a cântat la Theatre Italien până în 1842. „In ipoteza că 1836 este anul de 
naştere al Josefinei, scrie, în replică, Paul Păltănea în monografia consacrată lui 
Negri, pare puţin probabil că Sabina Heinefetter ar fi mama ei, căci artista avea, 
în acest timp, un contract cu «Hochtethen» din Dresda (informaţie de la Săchsis- 
che Landesbibliothek, scrisoare din 1] martie 1980)”. De aceeaşi părere cu Emil 
Boldan s-a situat şi Pericle Martinescu în monografia sa în multe privinţe fante- 

zistă dedicată în 1966 marelui diplomat. In 1887, George Bengescu, într-un arti- 
col despre Vasile Alecsandri publicat în „Convorbiri Literare“, XI, pretindea că ştia 
de la Costache Negri însuşi că numele mamei Josefinei ar fi Sabina Heinefetter. 
S-ar putea ca afirmaţia lui George Bengescu să fi inaugurat seria de adepţi care 
consideră pe Sabine Heinefetter mama Josefinei Negri. 

O opinie concurentă pe care pare că o împărtăşeşte şi Paul Păltănea este cea 
care pleacă de la un misterios „„bilet” prin care o anume Giuseppina îl ruga în 12 
martie 1877 pe colonelul Nicolae Pisoschi să depună un buchet de flori la mor- 
mântul lui Costache Negri — „scumpul meu prieten” —, amănunt pus în legătură cu 
un anumit fapt prezentat de Vasile Alecsandri în „Buchetiera de la Florenţa”, prima 
încercare prozastică mai substanţială a bardului publicată în numărul 3 (1840) al 
Daciei Literare. Dacă nu şi alte amănunte (vezi şi confesiunile fiicei lui Alec- 
sandri, Marie G. Bogdan din Autrefois et aujourd 'hui, 1929), cel puţin titlul scrie- 
rii lui Alecsandri, care pleacă de la o însemnare făcută de poet chiar în timpul 
călătoriei din 1839 în Italia împreună cu Negri (expressis verbi: Buchetiera de la 
Florenţa îndrăgostită de Negri!), au determinat pe unii exegeţi să o considere pe 
pioasa Giuseppina (autoarea depunerii buchetului recunoştinţei de la mormântul 
diplomatului) drept mama Josefinei. Alecsandri însuşi în mâna căruia s-a aflat „bi- 
letul” pe care, de altminteri, l-a şi transcris (va fi ulterior publicat, de Al. Marcu, 
prin 1927!) e bine de ştiut, a fost primul care l-a atribuit „buchetierei de la Flo- 
rența”. Aşadar, una dintre frumoasele florărese (,, atunci când am văzut pentru 
prima dată balurile mascate ale teatrelor, auzisem şi despre o regină a Franţei tra- 
vestită în florăreasă, care vindea violete. Am găsit aici (la Paris, n.n.) florărese 
care vând violete travestite în vivandiere, conf. Alfred de Musset) de la care îşi 
amintea Alecsandri că primea el şi Negri flori în faţa cafenelei Donne din Flo- 
renţa devine pentru N. Petraşcu (Jcoane de lumină, f.a.) Giuseppina Berta, mama 
posibilă a Josefinei Negri. De ce Berta, o cântăreaţă, probabil, de la Teatrul „La 
Pergola” şi nu Strepponi (1815-1897), una dintre interpretele de operă preferate ale 
lui Verdi, prietenă intimă, s-a spus, cu acesta, nimeni nu se mai oboseşte astăzi să 
se întrebe. Mai echilibrat, Paul Păltănea — cel mai bun biograf până la urmă al lui 
Costache Negri — concede că mama Jostefinei trebuie să fi fost o Giuseppina. Pen- 
tru ca misterul să fie deplin, Josefina însăşi a pus în circulaţie propria-i variantă 
în legătură cu mama, afirmând între prieteni că ea ar fi fost baroneasa Dontoru. In 
orice caz, ne informează regretatul Paul Păltănea, pe actul care constata decesul 
femeii, în 1903, oficialităţile oraşului Bârlad rețin în dreptul mamei, într-adevăr, 
pe această baronerasă Dontoru! 

Fără firea aventuroasă a primului domn modern al românilor, care a avut cu 
fatala Maria Obrenovici, fiindcă tot a venit vorba, doi copii (amândoi adoptați de 
Cuza cu permisiunea Elenei Doamna), Costache Negri, ca aproape toţi revoluționarii 
paşoptişti, în prima tinereţe (Bălcescu, Heliade, Kogălniceanu, Tell, Voinescu II etc), 
a fost un copil al secolului său, în sensul pe care îl face celebru Alfred de Musset în 

singurul său roman dus la bun sfârşit, flamboaianta poveste de dragoste dintre cel 
mai romantic dintre poeţii romanticii francezi şi incredibila George Sand... După 
atât de „moderna“ poveste, în 1999, regizoarea Diane Kurys a realizat marele film 
de artă: Amintiri de la Veneţia, un scenariu care ar trebui neapărat prizat în atmos- 
fera cântecului Lettre de George Sand a Alfred de Musset cântat de Celine Dion. 
Aşa cum am mai spus, asupra Josefinei Costache Negri revarsă cu un ne- 
ostoit sentiment al responsabilității toată bogăţia zestrei sale sufleteşti. Alintată 
uneori cu numele de Josetta, fiica marelui diplomat, împreună cu cele 6 fiice re- 
zulatate din două căsătorii (dar să nu-l uităm nici pe fidelul Alecsandri) devin în 
anii retragerii lui Negri din aproape toate funcţiile şi demnitătile publice singurele 
fiinţe care îi alimentează dragostea de viaţă şi puţinele prilejuri de bucurie. In vo- 
lumul doi al Scrierilor îngrijite de Emil Boldan găsim un număr de 53 de scrisori 
adresate, din diferite locuri, într-un răstimp de 23 de ani (1853-1876), de către 
Costache Negri fiicei sale. Redactate toate în limba franceză, departe, evident, de 
a avea caracterul literar istoric al Scrisorilor lui Ghica, de pildă, scrisorile lui Negri 
au un apăsat caracter particular. Din ele putem alcătui, la un moment dat, fişa de 
sănătate (Negri trăia după retragerea din viața publică un acut sentiment al îm- 
bătrânirii!), ba chiar putem urmări pas cu pas evoluţia stării generale a fostului 
diplomat ascuns în bârlogul său de la Târgu Ocna de unde ieşea pentru a se ocupa 
cu plăcere, când nu lua pe umerii săi multele probleme ale administrării averii su- 
rorilor sale, de grădinărit. De la Constantinopol, trimitea la un moment dat o ladă 
de portocale Catincăi, rugând-o pe Josefina, pentru a-şi lua partea, să-i ţină puţin 
de urât mătuşii sale iar pentru a-i face o plăcere lui Vasile Romalo (primul soţ al 
Josefinei, fiul lui Gheorghe Romalo şi al Mariei Rosetti, soră cu Elena Cuza) des- 
cria cu ingeniozitate, în aceeaşi epistolă, pe Josefina însăşi, „republicană cu co- 
cardă roşie în şcoala din cartierul Beaujon” al Parisului la 1848. De la Stambul, 
altă dată, o încunoştinţa pe Josefina că a reuşit să-i dreagă „un şal vechi de fami- 
lie care va ţine încă destul ca să slujească şi copiilor (săi) dacă nu şi alor lor”. Incă 
de la apariţie, în 1862, îi trimitea din Orient „cele întâi două volume din Mizera- 
bilii pe care am pus să mi le aducă din Paris” iar cu un an mai târziu, prin lancu 
Alecsandri (fratele poetului) un e/ixir de fucus, din acelaşi loc, fiindcă această ţară 
e şi ea tare în pomezi, unsori, elixiruri şi altele”. In 1864 îi dădea de veste ca la 
apropiata revenire în ţară îi va aduce în dar un şirag de mărgean şi alte mărunţi- 
suri, iar „doamnei Lambrino, cumnata ta, un papagal şi tutun (să nu uităm că, la 
Paris, George Sand tocmai inaugurase printre femei moda fumatului din pipă!)”. 
De mai multe ori, printre rugăminţile mereu reînnoite de a primi veşti amănunțite 
despre familia sa, Costache Negri nu uita să-şi anunţe grijuliu fiica de faptul că, 
ei sau surorilor sale, le mai trimite încă un tablou (de obicei, portrete!). Costache 
Negri, se ştie prea puţin astăzi, a fost alături de Kogălniceanu un împătimit co- 
lecţionar de artă. Pe lângă pictură de şevalet, Negri a colecţionat mobilier de epocă 
şi un impresionant număr de medalii de aur. De o excepţională valoare, cele 39 de 

tablouri din colecţia Negri, aparţinând 
unor mari maeştri ai picturii universale, 
prin voinţa inflexibilă a lui Negri au 
ajuns aproape toate în depozitele Pina- 
cotecii de Stat din laşi. Rămas fără su- 
ficiente mijloace de subzistență, încă 
din 1871 Costache Negri oferise spre 
cumpărare întreaga sa colecţie statului 
român. Evaluată iniţial la circa 100.000 
lei aur, cam circa de patru ori mai puţin 
decât valora în realitate, de-abia în 1874 
Kogălniceanu reuşeşte să obţină în Par- 
lament votarea sumei de circa 40.000 de Ştefan OPREA 

lei, sumă care, din câte se spune, nu a Pas la pas prin festivaluri 
fost nici ea onorată integral. Achiziţio- laşi, Eipera Magna 201] 
nată cu o sumă modică, sau până la 
urmă, „donată”, întreaga colecţie de ta- 
blouri Negri rămâne graţie gestului pa- 
triotic al marelui om de stat în 
patrimoniul Muzeului de Artă din Iaşi. 
Nu acelaşi lucru avea să se întâmple 


EHILIMESCU 


Virhisiri 


însă, subliniez amănuntul, cu cele 180 he 
de pânze aparţinând lui Kogălniceanu dec ph 
vândute în cadrul unei licitaţii, în 1880, 
la K5ln... DACIA 
Olimpian, presimţindu-şi poate Ştefan Ion GHILIMESCU 
aul atita 1 i64d . Mărturisiri şi judecăţi plurative 
apropia u s ârşit, la numai e ani, axlitini 2 Bea 
în februarie 1876, Costache Negri îi Cluj-Napoca, Dacia XXI, 2011 
scria simbolic Josefinei că a încheiat 
socotelile şi a rupt cu toată lumea, Di 
găsind că şi ea e poate îndreptăţită să-l 1-a 


uite. „Ma vie retirree dans mes mon- 
tagnes, j'ai rompu avec tout le monde 
dont tu parles et il est de toute justice 
qu'il use de la loi du talion et qu 'a son 
tour il m 'elimine de ses souvenirs. 
Neanmoins, je lui en suis recon- 
naissant. Marguerite sera ici dans 10- 
12 jours, et nous t'attendrons tous pour 
Pâ Ai Amurgul zeilor... olografi 
âques avec joie, cozonacs, pascas et (corespondenţă primită) 
cufs rouges “. Craiova, Sitech, 2011 

Marian BARBU 

MITROPOLITUL SILVESTRU 


Nicolae CÂRLAN 


O vreme, imediat după 1989, oralitatea bucovineană de la noi îşi făcuse un 
salutar obicei din a cultiva memoria lui Silvestru Morariu Andrievici 
(14/26.X1.1818 — 03/15.1V.1895), mitropolitul de neştearsă amintire al Bucovinei 
în perioada 1880-1895. Mai cu seamă după ce se (re)pusese în circulaţie aprecie- 
rea lansată de M. Eminescu la data de 8 martie 1880, în coloanele ziarului „Tim- 
pul”, conform căreia arhimandritul Morariu Andrievici, numit mitropolit al 
Bucovinei, era „unul dintre bărbaţii cei mai de caracter şi mai învăţaţi dintre ro- 
mânii din Austro-Ungaria, căruia şcoala poporală şi biserica ortodoxă îi datoresc 
foarte mult.”. În 1995, la centenarul morţii sale, pornisem organizarea unor acti- 
vităţi omagiale la Muzeul Naţional [!] al Bucovinei din Suceava, centrate pe o se- 
siune ştiinţifică — cu tema Familia Morărenilor în istoria Bucovinei — având ca 
invitat de onoare pe un descendent al mitropolitului trăitor peste hotare; ajunsesem 
chiar la prefigurarea unui afiş, dar gerectorul jăneral de atunci al muzeului a sa- 
botat (făcând şi el ce ştie să facă) acţiunea cu o dârzenie ascunsă demnă doar de 
o ticăloşie. Interesul pentru persoana şi personalitatea vestitului ierarh putea să 
capete proporţii normale, menite a-l impune în conştiiţa publică drept o figură em- 
blematică a Bisericii româneşti din Bucovina, ceea ce, în realitate, el a şi fost încă 
dinainte de a (de)ţine în mâna-i dibace şi energică frâiele eparhiei bucovinene. 

Beneficiar al unui praxis intens şi relativ îndelungat, de la preot paroh la ar- 
himandrit de scaun, Î.P.S. Silvestru Morariu Andrievici a fost hărăzit să funcţio- 
neze ca un chiriarh în deplină cunoştinţă de cauză, într-o eparhie care, cel puţin în 
vremea păstoririi sale, n-a fost nicicum scutită de ghemul problemelor antitetice 
pe care el a ştiut să le atenueze sau să le armonizeze cu deplină înţelepciune, cu 
tact şi diplomaţie, pledând pentru o viaţă culturală pe măsura nevoilor enoriaşilor 
săi („parola veacului nostru este cultura”, clama neîncetat Silvestru Morariu An- 
drievici), care nu erau numai de o etnie şi care nu o dată se manifestau şi diver- 
gent, mai ales la nivel de reprezentativitate. Dar mitropolitul Silvestru a avut 
totdeauna puterea şi ştiinţa de a găsi soluţiile de menţinere a echilibrului necesar 
într-o viaţă religioasă normală. Numai faptul că revista „Candela”, organul de pu- 
blicitate oficial al Mitropoliei Bucovinei, apărea în formulă bilingvă — română şi 
ucraineană — este grăitor în privinţa soluţiilor la care marele ierarh a înţeles să 
apeleze spre a menţine clerul şi enoriaşii săi în balanţa unui echilibru benefic pen- 
tru toată lumea. Şi acesta este doar un exemplu dintre atâtea câte s-ar mai putea 
invoca. 

Dar nu despre meritele, multe şi benefice, ale Mitropolitului Silvestru ne- 
am propus să scriem aici, în limitele pe care le îngăduie un articol (în orice caz mo- 
deste în raport cu dimensiunile personalităţii abordate), căci despre acestea se 
vorbeşte pe larg (deşi cu suficientă economie verbală) şi avizat într-o carte doctă 
şi riguros argumentată, care poartă pe foaia de titlu semnătura lui Constantin 
Hrehor — un nume care este el însuşi o garanţie a autorităţii şi seriozităţii unui de- 
mers explorativ onest şi adecvat la obiect nu numai în cadrul expresivităţii, cum 
sunt tentaţi să creadă unii. Ei bine, preotul, poetul, publicistul, exegetul şi grafi- 
cianul inefabil Constantin Hrehor a dat la iveală în cursul anului 2009 teza sa de 
doctorat într-o carte intitulată scurt şi apăsat Silvestru Morariu Andrievici, carte 
apărută la Editura Zimpul, sub emblema de autoritate ştiinţifică a Institutului „Bu- 
covina” de la Rădăuţi (subfilială a Academiei Române). Este prima monografie 
care i se dedică prestigiosului ierarh bucovinean, după mai bine de 110 ani de la 
moarte, după o seamă de evocări mai mult sau mai puţin efemere şi ocazionale şi 
care are, între altele, meritul unei documentări impecabile şi a unor aprecieri difuz 
elogioase, în spiritul discreţiei care-l caracteriza pe marele mitropolit. 

Beneficiind de un Cuvânt înainte semnat de o personalitate marcantă a is- 
toriografiei (nu numai bucovinene) de astăzi — prof. univ. dr. Mihai lacobescu, 
cartea se constituie într-o abordare monografică elaborată cu doctă strategie a con- 
strucţiei, într-un infailibil stil tradițional, îndemânos pentru lectorul de toate cali- 
brele intelectuale. În principal, monografia se structurează în două capitole ample 
şi concludente: Morărenii în Bucovina (un soi de necesară aşezare a subiectului 
în context şi de relevare a antecedentelor de până la urcarea în scaunul chiriarhal) 
şi Silvestru Morariu Andrievici mitropolit al Bucovinei (probă de focalizare exactă 
a demersului cercetării pe dimensiunile fundamentale ale personalităţii), fiecare re- 
prezentând, la o adică, dacă nu câte o micromonografie independentă, atunci 
măcar premisele dezvoltate şi sigure ale unor atare finalităţi, pe care numai am- 
plitudinea şi varietatea bibliografiei parcurse (v. în principal p.137-138, 144-163) 
o pot genera şi susţine în mod adecvat. În esenţă, lucrarea evidenţiază, făcând apel 
Şi la resursele genealogiei, pe de o parte spiţa viguroasă a Morărenilor bucovineni 
din care urma să se detaşeze arborele impunător numit Sivestru (Samuil) Morariu 
Andrievici, iar pe de altă parte, falnica dezvoltare a acestuia în contextul vieţii so- 
cial-politice, culturale şi, în primul rând, bisericeşti din Bucovina celei de a doua 
jumătăţi a veacului al nouăsprezecelea. 

Adunând, selectând, ordonând, clasificând şi interpretând o vastă informa- 
ţie de arhivă (multe documente inedite) şi bibliografică (cărţi, reviste, ziare), din 
ţară şi din străinătate, autorul cărţii în discuţie pune în lumină principalele jaloane 
ale dimensiunilor unei personalități de ierarh care ştie să-şi focalizeze atenţia pe 
direcţii esenţiale ale misiunii asumate, pe repere fundamentale ale vieţii biseri- 
ceşti din Bucovina, care sunt tot atâtea capitole de bază ale lucrării: Autonomia Bi- 
sericii din Bucovina, Sinodul şi Congresul bisericesc; Fondul religionar gr. ort. 


a 

al Bucovinei, Revista „Candela ”, Tipografia arhidiecezană; Societatea „Acade- 
mia Ortodoxă ”, relevând izbânzile activităţii mitropolitului Silvestru, care n-au 
fost puţine şi nici comod de înfăptuit, de unde se desprinde cu justeţe Efigia unui 
ales. A unui ales între aleşi, considerăm noi, cu convingerea că vor mai face-o şi 
mulți alții, după parcurgerea acestei cărţi utile, discret provocatoare, bine (în)toc- 
mite, care ne procură prilejul unei lecturi sapienţiale, cu adevărat o plăcută şi de 
folos omului zăbavă, ca să ne amintim şi aici de vorba înţeleaptă a cronicarului 
Miron Costin. 

După un demers elaborat cu toate dichisurile proprii unui canon academic, 
autorul ajunge, firesc, la un capitol concluziv pe care l-am invocat deja (Efigia 
unui ales), în care se mizează nu atât pe consideraţiile personale (nu puţine şi nici 
lipsite de semnificaţii), pasibile a fi suspectate de subiectivism, cât mai mult pe 
secvenţe de efigie colectate din scrierile vremii, care şi ele sunt amendate subtil 
de autor atunci când tenta encomiastică tinde, în anumite cazuri, să copleşească, 
mai ales în manifestările publice, precum cuvântările la îngropăciunea marelui ie- 
rarh. De aceea nu vom detaşa din fragmentele selectate de Constantin Hrehor 
decât pe unul, care nu fusese, ab initio, menit a deveni public, şi anume pe acela 
desprins din consemnarea de bun simţ a preotului Ilie Andrucovici, operată în cro- 
nica parohiei Pârteştii de Jos: „Continuez scrierea în cronica aceasta, dară plin de 
mâhnire şi întristare iau condeiul la mână. Anul acesta e pentru toată suflarea de 
legea ortodox-orientală un an nefericit, un an de întristare şi doliu. Cauza neferi- 
cirii noastre este moartea, mutarea la cele vecinice a Înalt Prea Sânţiei Sale Ar- 
hiepiscopului şi Mitropolitului nostru dr. Silvestru Morariu Andrievici carele după 
o boală scurtă şi grea au adormit în Domnul în 3/15 Aprilie 1895 la 5 ore demi- 
neaţă. Acesta au fost Archiereu în înţelesul străns al cuvântului. Au fost părintele 
şi conducătoriul bun al preoţimei, ocrotitorul poporului, sprijinitorul tineretului şi 
ajutătoriul celor din nevoi. Pe lângă aceste însuşiri mari, se mai poate aminti de 
Înalt Prea Sânţiea Sa, că ţine strâns cu neamul său românesc, iubind însă şi stimând 
şi toate celelalte naţionalităţi. Fie-i țărna uşoară şi amintirea vecinică”. 

De adăugat, la cele de mai sus, câteva aserţiuni privind tehnica elaborării 
cărţii în măsură să-i potenţeze virtuțile conţinutistice şi expresive: o riguroasă 
compartimentare pe capitole adecvate obiectului abordat, un util indice de nume 
care facilitează consultarea şi un amplu capitol de anexe (vreo 60 de pagini) cu o 
iconografie explicativă /ilustrativă sau complementară ori sugestivă. Şi aceste atri- 
bute conferă cărţii lui Constantin Hrehor un spor de seriozitate şi, implicit, de va- 
loare ştiinţifică, îndreptăţind aprecierea cu care prof. univ dr. Mihai lacobescu 
deschide cuvântul înainte al cărții: „Poet, grafician, publicist, Constantin Hrehor 
îndrăzneşte şi izbuteşte în lucrarea de faţă să ne readucă în atenţie, cu iscusinţă şi 
rigoare, o amplă şi densă pagină din istoria Bucovinei, o temă referitoare la viaţa, 
activitatea, preocupările şi faptele celui mai popular ierarh al Bucovinei, Silves- 
tru Morariu Andrievici.” 

PHILIPPIDE RESTITUTUS 


Stelian DUMISTRĂCEL 


Profitând de o recentă apariţie editorială, vrem, şi prin rândurile de faţă, să 
ne înscriem în viziunea „Junimii 90”, căreia îi aparţinem, de a face, în paginile 
„Daciei literare”, un loc important tradiţiei culturale ieşene şi personalităţilor care 
au creat-o şi, de-a lungul timpului, i-au dat profil, culoare şi parfum. Ar fi, de alt- 
fel, şi un semn de mulţumire pentru o distincţie, deosebit de onorabilă, pe care, re- 
cent, sus-zisa Societate ne-a acordat-o. 

Într-o formulă mai puţin practicată astăzi de publicaţiile culturale şi literare 
(deoarece atunci când cineva care se confruntă cu un nume despre care abia a 
auzit, ori ştie despre purtător prea puţine sau mai nimic, se duce ori este numai bun 
de trimis la vreo ...-pedie), vom începe prin schiţarea celor mai scurte biobibli- 
ografii posibile a două personalităţi la care ne vom referi în textul ce urmează. 

Unul din motive este acela că, după ştiinţa noastră cel puţin, numele celor 
savanţi în discuţie, lingvişti ieşeni, au făcut, pentru literați mai tineri, obiectul unor 
neprimejdioase, dar nedrepte confuzii, din cauza foarte apropiatei înrudiri de fami- 
lie cu alte celebrităţi din lumea umanioarelor. De aici şi proiecția schițelor care 


urmează (dar şi plasarea lor în text, iar nu în note de subsol). 


Alexandru Philippide (1859-1933) a fost tatăl poetului Alexandru A. Philippide 
(1900-1979), cel de al doilea un autor reprezentat, din perspectivă lingvistică, în 
bibliografia tezaurului lexicografic care este Dicţionarul limbii române al Aca- 
demiei (1913-2010) prin nu mai puţin de patru volume (printre care Aur sterp — 
1922, Stânci fulgerate — 1930 şi Vis şi căutare — 1979). Precursorul, întemeietor 
al Şcolii lingvistice ieşene, a fost membru al Academiei Române şi profesor uni- 
versitar la laşi; este autorul unor opere fundamentale aparţinând lingvisticii 
româneşti, cum sunt Principii de istoria limbii (1894) şi Originea românilor (vol. 
I: Ce spun izvoarele istorice, 1925; vol. II: Ce spun limbile română şi albaneză, 


1928). Institutul de Filologie Română al Filialei laşi a Academiei îi poartă numele 


Ca 


începând din anul 1990. 

Gheorghe Ivănescu (1912-1987) a fost unchiul poetului Cezar Ivănescu (1941- 
2008), un proteic artist original, perpetuu contestatar şi răzvrătit, autor a nu- 
meroase volume de versuri, dramaturgie, eseistică, traduceri şi memorialistică 
apărute între anii 1968 şi 2008. Precursorul, cel mai reprezentativ emul al lui 
Alexandru Philippide şi figură emblematică a şcolii întemeiate de acesta, a fost 
membru corespondent al Academiei Române, cercetător ştiinţific în institute de 
profil ale Academiei şi profesor la universităţile din Timişoara, Craiova şi laşi. 
Printre lucrările de referinţă se înscriu Problemele capitale ale vechii române li- 
terare (laşi, 1947) şi Istoria limbii române (1980; ediţia a doua, 2000). Magistrul 


mai multor lingvişti ieşeni şi timişoreni afirmaţi în jurul anului 1980. 


Volumul recent, ce constituie punctul de plecare pentru articolul de faţă, 
este o apariţie editorială semnată „Polirom”, care ne oferă satisfacția apariţiei unei 
cărți ce face proba, de nicio instanţă publică impusă, dar cu atât mai prețioasă, a 
unei staturi ştiinţifice şi a unei trăiri spirituale ce le conferă realizatorilor statutul 
de slujitori ai înaltei culturi şi ai deplinei loialităţi profesionale, ca o cinstire de care 
se vor împărtăşi din partea beneficiarilor lecturii. Ne referim la tipărirea unei mo- 
numentale ediții Alexandru Philippide, cuprinzând un curs de Istoria limbii 
române propus de acest savant la Universitatea din laşi, între anii 1893 şi 1933, 
aşadar în etapa pregătirii, dar şi după publicarea operei sale capitale, Originea 
românilor, şi paralel cu activitatea marelui lingvist ca redactor al Dicţionarului 
limbii române al Academiei (1897 — 1905), aspecte care sporesc dimensiunea şti- 
inţifică a ediţiei şi interesul pentru studierea ei. 

În faţa propriilor conştiinţe şi în forul ştiinţei româneşti, înalta respon- 
sabilitate de a realiza această valoroasă operă şi-au asumat-o, într-o simbolică des- 
cendenţă, G. Ivănescu, promotor al marii ştiinţe a lui Philippide în cadrul unei 
şcoli lingvistice la laşi, obligaţie morală preluată şi continuată de eleva profe- 
sorului Ivănescu, dr. Carmen-Gabriela Pamfil, cercetător ştiinţific principal, lexi- 
cograf, autoare, printre altele, a unei monografii Alexandru Philippide (2008) şi 
editor, în colaborare, al altor opere philippidiene, cea care, la rândul său, i-a tran- 
smis ataşamentul pentru cunoaşterea operei Magistrului Şcolii lingvistice ieşene 
mai tinerei sale colege, dr. Luminiţa Botoşineanu, dialectolog şi editor de texte de 
specialitate, de asemenea cercetător ştiinţific principal la Institutul de Filologie 
Română „Alexandru Philippide” al Filialei laşi a Academiei Române. 

Compararea demersului de faţă cu editarea Cursului de lingvistică gene- 
rală al lui Ferdinand de Saussure de către studenţii acestuia prezintă semnificative 

şi favorabile analogii, sustenabile 
şi prin aparatul critic, exemplar, al 
volumului: Introducerea, o ade- 
vărată monografie philippidiană, 
Bibliografia (în cea mai mare parte 
operă de reconstituire), titrarea ma- 
jorităţii secţiunilor şi adnotarea tex- 
tului acestora, adesea de actualizare 
documentară şi ca stadiu al cunoaş- 
terii, redactarea Anexelor, 
cuprinzând lista operelor lui 
Alexandru Philippide, un număr de 
hărţi, reproducerea de pagini ma- 


amplasat în faţa casei Nicolae Gane (Centrul de 
muzeologie literară - laşi); autor: Oscar Spăethe 


Alexandru PHILIPPIDE - bust în bronz (1923), 


nuscrise din cursul universitar al | ......P. : 
autorului şi din notițe de la curs ale studenţilor săi şi, în sfârşit, două indice, unul 


de nume „ iar celălalt de cuvinte, forme gramaticale, variante fonetice şi elemente 
derivative, acesta din urmă o adevărată trecere în revistă raţională a materialului 
lingvistic studiat. Rezumate în limbile engleză, franceză şi germană încheie volu- 
mul. 

Semnalând însă cartea pentru cititorii „Daciei literare”, ne-am propus 
doar, în primul rând, să atragem atenţia asupra ideii morale pe care o evidenţiază 
profilul deosebit al acestei ediţii critice, atât prin însăşi filiaţia mai sus evocată, cât 
şi prin faptul că, pentru stabilirea textului, autorii ediţiei au utilizat note de curs ale 
unor foşti studenţi ai lui Philippide: Iorgu Iordan, Mihai Costăchescu, lon 
Lăzărescu, Elvira Irimia, Virginia Ghibu, Lucia Pop, Haralambie Mihăescu, 
Diomid Strungaru, S. Vărzaru, cele mai multe, nume cunoscute filologilor, dar 
toate aparţinând şi memoriei afective a numeroşi ieşeni. 

În al doilea rând, vrem să recomandăm acest magistral curs, mereu ac- 
tual, tuturor acelora care se interesează de problematica, deosebit de complexă şi, 
dată fiind puternica personalitate a Profesorului, extrem de pasionantă, în special 
a două mari secţiuni ale cărţii, Istoria sunetelor şi Istoria formelor, adevărate ra- 
diografii nu numai cu privire la domeniul studiat, ci şi asupra viziunii şi compor- 
tamentului de abordare şi cercetare ale acestuia de către specialiştii — lingviști, 
filologi, editori — din diferite epoci şi reprezentând chiar diferite culturi şi men- 


talități. 

Adresându-ne, aşadar, publicului-ţintă al „Daciei literare”, din preocu- 
parea de a-i prezenta unele din acele elemente ale unui portret al omului şi in- 
telectualului Alexandru Philippide care i-au atras marea preţuire şi simpatia 
studenţilor ce-i urmăreau cursurile, a lectorilor revistelor ieşene din epocă la care 
a avut colaborări susţinute, dar care îi atrag şi astăzi pe cititorii operelor sale, ne 
oprim, prin câteva notații, asupra stilului, inegalabil, al unui polemist de înaltă 
clasă, expresie a spiritului critic prin excelenţă al unui fondator, conştiinţă a res- 
ponsabilităţii ştiinţifice acaparante, izvorâte, dincolo de o formaţie excepțională şi 
de un simţ al datoriei pe măsură, din convingerea că savantul nu trebuie să ac- 
cepte ori să treacă cu vederea nici lacunele privind documentarea, nici im- 
provizaţia, nici, mai ales, impostura pretinşilor „specialişti” grăbiţi, atât a celor 
din ţară, cât şi a celor din străinătate. 

Mai întâi, pentru a pătrunde sensibilitatea trăirilor omului de litere, iată o ade- 
vărată profesie de credinţă, în formularea încheierii la cuvântul Cărră cititor, de la volu- 
mul Principii de istoria limbii (păstrăm grafia originalului): 

„Decit, ce folos să umbli prin aceasta lume cu căluşul în gură de frica unor oa- 
meni tot aşa de slabi ca şi tine? Nu-i de ajuns că ne temem la tot pasul de ful- 
gerele cerului să nu ne trăsnească, de ape să nu ne înece, de focuri să nu ne ardă, 
de boli să nu ne omoare? Măcar atita mingiiere să avem şi noi, că un gind care 
ne-a venit, avere de D-zău nouă dată şi de noi nedespărțită, să-l arătăm curat şi 
altora, nepătat de linguşire şi de minciună. 

Pentru aceea, tinerilor neinglobaţi încă în partide şi în secte, lor închin această 

lucrare. Ei vor vide, ca judecători fără părtinire, că probez tot ce spun şi că 

niciun rest de putere nu mi-a rămas pe care să nu-l fi întrebuințat pentru a pro- 


duce ceva lor profitabil. Iaşi, august 1894”. 


Revenind la acest text, pe care l-am reprodus prima dată, ca expresie a 
ceea ce am numit „verticalitatea cercetătorului şi încrederea în destinul profesiei” 
(în vol. Lupta în jurul literei â şi demnitatea Academiei Române, laşi, 1993, planşa 
IX), nu ne putem împiedica să calificăm măcar drept o probă de jalnică opacitate 
stilistică faptul că un om cu bune intenţii, probabil filolog, poate posta pe internet 
citatul de mai sus înlocuind, neglijent, cuvântul căluş, din primul rând al frag- 
mentului citat, prin căluț (wwyw.litera.ro; cf. şi www.bookiseala.ro), fără minima 
sensibilitate, dar şi obligaţia intelectuală de a percepe sensul expresiei figurate a-i 
pune cuiva căluşul la gură, cu atât mai mult cu cât Philippide a fost un „gour- 
mand” în delectarea cu asemenea turnuri stilistice, după cum vom putea vedea şi 

în cele ce urmează 

Asupra stilului polemicilor lui 
Philippide ne vom opri referindu-ne la 
două domenii; este vorba, mai întâi, de 
zona de confruntare prin limbaj a filo- 
logului ieşean cu lingvistul german 
Gustav Weigand, pe baza unor spicuiri 
din lucrarea Un specialist român la 
mai multe numere din revista „Viaţa 
românească” şi, apoi, într-un volum de 
171 de pagini, în 1910). 

Dincolo de faptul că i-a re- 
cunoscut lui Weigand, autor al primu- 
lui atlas lingvistic român, intitulat 
Linguistischer Atlas des dacorumânis- 
Chen Sprachgebietes (Leipzig, 1909), 
meritele de începător al studiilor de di- 
alectologie românească nord- şi sud- 
dunăreană şi că a folosit rezultatele 
cercetărilor acestuia în opera sa capi- 
tală, Originea românilor, Alexandru 
Philippide nu a putut trece cu vederea 
cunoaşterea numai aproximativă a lim- 
bii române de către lingvistul german, 
cauză, şi aceasta, a unor preluări 
eronate şi interpretări de acelaşi fel, a 
problemelor de fonetică, de gramatică, 
de semantică, dar şi de stilistică 
românească, perpetuate şi în lucrările 
doctoranzilor săi, nu numai străini, ci şi 
români, de la „Institut fir Rumânische 
Sprache - Rumănisches Seminar - zu 
Leipzig”. 

Aspectul pe care vrem să-l co- 
mentăm însă aici este în special expresia 


0 oglindă purtată de-a - 
lungul unui drum 
F Ă 


odernitatea, 


Ion Bogdan LEFTER 
O oglindă purtată de-a lungul unui drum 
Fotograme din postmodernitatea românească 
Piteşti, Paralela 45, 2010 

Ovidiu PECICAN 
Voluptăţi literare 
Cluj-Napoca, Limes, 2011 


de suflet 


Nicolae BUSUIOC 
Basarabia de suflet. 
Lecturi şi dialoguri esenţiale 
Cuvânt înainte de loan Holban 
Chişinău, Știința, 2011 

lingvistică a deontologiei profesionale şi a ţinutei umane, o zonă în care Philippide 
are de partea sa superioritatea resurselor ce ţin de spirit, față de cele ce reprezintă 
pornirile agresive de impunere a simplei autorităţi asumate. 

Dacă în discursul public polemica a recurs, dintotdeauna, la cele mai di- 
verse modalităţi stilistice de exprimare, ca o curiozitate ne apare faptul că şi în 
discursul aparţinând limbajului ştiinţific disputa poate avea uneori ca efect 
antrenarea resurselor oralității: lexic popular şi chiar dialectal, semnificaţii pe- 
riferice ale cuvintelor din limba comună şi, deopotrivă, expresii idiomatice de 
diferite origini şi din cele mai variate registre ale vorbirii. Se impune, paralel, 
menţiunea că o atare intruziune este caracteristică, mai ales, unor faze din între- 
buinţarea limbii literare în care, totuşi, încă nu erau precis delimitate aşa-numitele 
stiluri „funcţionale”. Menţionăm, de asemena, că toate exemplele citate în con- 
tinuare sunt extrase din lucrarea Un specialist român la Lipsca. 

Aşa, de exemplu, printre altele, Philippide îi aducea lui Weigand reproşul 
că, atât în publicaţii, cât şi în scrisori particulare, foloseşte termeni injurioşi la 
adresa adversarilor şi chiar a unor persoane la care se referă în treacăt. Astfel, o 
contribuţie etimologică a lui G. Pascu a fost etichetată de Weigand drept o stu- 
piditate („Blâdsinn”), autorul nemeritând „să fie luat în serios”; Iosif Popovici 
este calificat prin termenii mizerabil („der Mensch ist viel zu erbărmlich”), res- 
pectiv mizerabil calomniator („ein elenden Verleumders”), iar despre un primar 
care, în timpul unei anchete, contrariat de unele preocupări ale anchetatorului, a 
„îndrăznit” să-i ceară din nou actele de acreditare din partea autorităţilor de la Bu- 
cureşti, scrie că „a avut neruşinarea (Unverschămtheit) să mă cheme încă o dată 
la primărie” (cu trimitere la însemnări apărute într-un volum din publicaţia Insti- 
tutului din Leipzig, „Jahresbericht des Instituts fiir Rumânische Sprache...” 
(op.cit., p. 157, 158). 

Savantul ieşean respinge, pe ton categoric, folosirea, în dispute ştiinţifice, 
a unor asemenea termeni (Dl Weigand „ar trebui să se ferească ca de foc de a mai 
da oamenilor epitete ca — mi-i ruşine că trebuie să le pomenesc — stupid, ori neruşi- 
nat, ori mizerabil”; op.cit., p. 160). Discursul criticului se vădeşte, adesea, supe- 
Tior, prin ironie: în descrieri şi în argumentare, stilul său este colorat prin 
recurgerea la expresii populare. Astfel, la un moment dat, subliniind o eroare de 
interpretare a lui Weigand din domeniul gramaticii, consideră că o bună docu- 
mentare l-ar fi scutit de încurcătură: „n-ar mai fi confundat scripca cu iepurele” 
(op.cit., p. 33); faţă de comportamente socotite abuzive ale aceluiaşi, referinţa este 
de factură folclorică: se poartă „ca în satul lui Cremene” (p. 157). În alt caz, pre- 


NIZ 

cauţia unui coleg german este pusă pe seama temerii că acesta nu ar fi vrut să pară 
„mai slab în bălămăle” decât opinentul ieşean (p. 159). În sfârşit, formulele ex- 
presive pot apărea într-o adevărată orchestrație: „Dacă cel puţin | Weigand] n-ar fi 
înjurat oamenii, l-aş fi lăsat poate în plata lui D-zeu, pentru că doar ştiu că îm- 


prejurările sânt mai puternice decât mine şi că cerc marea cu degetul când voiesc 
să deschid ochii conaţionalilor mei şi compatrioţilor D-sale. DI Weigand însă în- 
jură oamenii şi aceasta m-a făcut să-mi ies din sărite” — îşi cere scuze, cumva, 
Philippide (p. 160). 

În fond, cei doi polemişti au afinități temperamentale; în exprimarea 
amândurora putem constata distanţarea faţă de un registru public formal al dis- 
cursului, de presupus în discuţiile asupra unor probleme de specialitate şi chiar în 
caracterizarea unor confraţi; dată fiind însă animozitatea care a intervenit, dacă 
Weigand recurge (mai des) la incitare, prin violenţe de limbaj, de partea lui 
Philippide se află ludicul familiar. 

Încheiem această discuţie menţionând faptul că savantul ieşean are însă 
plăcerea de a folosi expresia idiomatică şi pentru a-şi manifesta prețuirea; de 
exemplu, despre Timotei Cipariu, pe care îl opunea specialiştilor improvizaţi, scria 
că îi citise „pe toţi scriitorii români din secolul al XVI-lea şi al XVII-lea din scoarță 
în scoarță”. 

În al doilea rând, pentru a redescoperi talentul de polemist al lui 
Philippide, prezentăm şi portretul unui „specialist” român al epocii, în discursul 
căruia sunt analizate stereotipii de tipul celor care, mai târziu, aveau să fie atribuite 
limbii de lemn administrative, botezate de Philippide „calupuri de vorbă”. 

Reproducem aidoma textul respectiv după Un specialist... (p. 140), cu 
menţiunea că, pentru sublinierea paralelei în discuţie, am intervenit în ceea ce 
priveşte punerea în pagină a paragrafelor, evidențiind grafic formulele şi cuvintele 
de contrast relevante: 

„Spusa lui [a specialistului] farmecă precum fermeca glasul sirenelor. 
D-sa chiar are nişte calupuri de vorbă din care scoate la ocazie ediții nouă, dar 
stereotipe, precum: 

Atunci când laudă: 

«lucrare ce se ridică mult deasupra lucrărilor obişnuite — dovedește stăpînirea 

domeniului de cunoştinţi căruia aparţine — competinţă în feliuritele ştiinţi ajută- 

toare — stăruinţă în urmărirea detaliilor celor mai mici — claritate în expunerea 
principiilor şi faptelor grupate — soluţiunile ce se dau chestiunilor controversate 


şi aprecierile ce se fac asupra teoriilor hazardate sînt cele mai potrivite şi cele 

mai juste în starea de astăzi a cercetărilor — ultimul cuvânt al ştiinţii — scriere sen- 


ină — ultimele cercetări ale învăţaţilor apuseni — dacă cîteva din opiniile D-lui 
*** sint discutabile, această împrejurare nu scade întru nimic valoarea con- 
statărilor făcute — nu pot întra în detalii — spirit strict ştiinţific — rezultate trainice 


ale unui studiu temeinic — productul unui spirit distins — face epocă». 


lar când dezaprobă: 

«lucrarea nu se ridică mult deasupra lucrărilor obişnuite — nu dovedește stăpînirea 
domeniului de cunoştinţi căruia aparţine — lipsă de competinţă în feliuritele şti- 
inţi ajutătoare — lipsă de stăruință în urmărirea detaliilor celor mai mici — ob- 
scuritate în expunerea principiilor şi faptelor grupate — soluţiunile ce se dau 
chestiunilor controversate şi aprecierile ce se fac asupra teoriilor hazardate nu 
sint cele mai potrivite şi cele mai juste în starea de astăzi a cercetărilor — acesta 
nu este ultimul cuvânt al ştiinţii — scriere pătimaşă — acestea nu sînt ultimele 
cercetări ale învăţaţilor apuseni — dacă cîteva din opiniile D-lui *** nu sînt dis- 
cutabile, această împrejurare nu măreşte întru nimic valoarea constatărilor fă- 
cute — nu pot întra în detalii — spirit neştiințific — rezultate şubrede ale unui studiu 


netemeinic — productul unui spirit ordinar — este departe de a face epocă”. 

„Cel mai hazliu din aceste calupuri este că «nu poate întra în detalii». Din 
lipsă de spaţiu!”. 

Dacă nu am... actualizat exprimarea, este şi pentru că am respectat, cu 
folos pentru cititor, un precept philippidian, întru apărarea păstrării nealterate a 
felului de a scrie al unui autor: „limba unui scriitor este, ca şi conţinutul scrierii 
sale, proprietatea lui...”. 


> 


Revenind la monumentala ediţie critică a cursului de istorie a limbii 
române al lui Alexandru Philippide, vom încheia manifestându-ne admiraţia faţă 
de trăirea şi gestul de devoțiune al lui G. Ivănescu de a oferi lingviştilor, filologilor, 
dar şi tuturor oamenilor de cultură, o operă importantă, ştiinţific şi sentimental, a 
fostului său profesor, şi exprimându-ne recunoştinţa pentru munca de benedictin, 
încheiată şi printr-o remarcabilă reuşită tipografică, a editoarelor contemporane 
nouă, pentru înscrierea lor — cu generoasă deschidere spre toţi — în acest exemplar 


dialog peste timp, ca expresie sui generis a ideii de banchet platonician. 

TECUCIUL CA PATRONIM PUBLICISTIC 
(fragmente) 


lonei NECULA 


Există obiceiul ca o localitate, oricare, editând o gazetă să-i împrumute, 
odată cu intenţia şi misiunea încredinţată, şi propriul său nume, să-l poarte pe fron- 
tuispiciul primei pagini. Nu-i o regulă, dar nici excepţie. La Bârlad apare Bârla- 
dul, la Sibiu, Sibiul, la laşi, Iaşul şi nimeni nu se intrigă de fenomen. Trece ca 
firesc, ca natural, logic. 

Tecuciul, oraşul şi fostul judeţ cu acelaşi nume, şi-a împrumutat şi el numele 
unor publicaţii care au ventilat, o vreme, viaţa publică a arealului în diferite mo- 
mente ale evoluţiei sale. De-a lungul timpului au apărut mai multe serii gazetăreşti 
cu acest nume, iar dacă informaţiile mele sunt exacte, trei sunt publicaţiile ce-au 
folosit acest brand titulat pe prima pagină. 

Prima serie a publicaţiei Tecuciul apărut în anul 1899, sub direcţia unui co- 
mitet şi avea o orientare conservatoare. Din păcate, la B.C.U. „Mihai Eminescu” 
din laşi nu se găsesc decât numerele 6-10 şi nu ştim cu exactitate nici dimensiu- 
nea colecţiei integrale şi nici intervalul de timp acoperit. 

Se ştie că la data respectivă, viaţa politică românească era animată de exis- 
tenţa celor două partide politice — liberal şi conservator — care-şi alternau între ele 
răspunderea guvernării. Mai abil, mai activ şi mai bine organizat P.N.L. avea un 
ascendent serios față de Partidul Conservator în ceea ce priveşte accesul la gu- 
vernare. Deţinuse puterea vreme de 12 ani în lunga guvernare dintre 1876-1888 şi 
se încununase cu nimbul obţinerii independenţei, deşi la o privire mai atentă se 
vede uşor că războiul, în condiţiile când Turcia se arătase dispusă să renunţe la tri- 
butul anual şi să recunoască neatârnarea prin voie vegheată, fusese mai mult o ca- 
cealma. 

Acum însă, când lumea se pregătea să intre într-un alt veac, amândouă par- 
tidele treceau prin încurcături şi momente de derută. Aflat la guvernare, P.N.L., cu 
Dimitrie A. Sturza prim-ministru, declanşează scandalul cu Ungaria, pe tema aju- 
torării şcolilor şi bisericilor româneşti din Ardeal, atrăgându-şi acuza de trădător, 
iar Partidul Conservator rămâne fără lider prin moartea subită a lui Lascăr Catar- 
giu, exact în momentul când Regele se pregătea să-i încredinţeze misiunea for- 
mării unui nou guvern. La toate acestea, se adăugau apropiatele alegeri, care vor 
antrena întreaga energie naţională şi vor schimba orientarea politică a ţării. 

Nu facem istorie. In aceste rânduri ne interesează doar ecoul acestor fră- 
mântări în publicistica tecuceană şi amploarea acestor agitaţii în viaţa publică a 
localităţii. Aşa de exemplu, în numărul 6 din 2 aprilie 1899, publicaţia TZecuciul îşi 

informa cititorii despre neaşteptata încetare din viaţă a lui Lascăr Catargiu într- 
un panegiric compus după toate regulile genului. Adânc mâhniţi n-avem cuvinte 
prin cari să exprimăm imensa durere ce ne-a cuprins inimile. Oricum, oraşul era 
sub administraţie liberală, cu Take Anastasiu în fruntea prefecturii şi gazeta, cu 
orientarea ei conservatoare nu face economie de vorbe grele pentru a demasca ne- 
regulile administraţiei liberale. 

Om aspru şi vindicativ, Take Anastasiu nu ierta pe nimeni — dintre cei ce 
nu-i împărtăşeau ideile şi purtările abuzive. Redacţia ziarului publică o scrisoare 
către un intim de-al său din care aflăm că arbora intenţii de răfuială cu doctorul 
Petraş (este vorba de dr. Constantin Petraş, care a dovedit frumoase calități ora- 
torice într-un discurs susţinut la tribuna Parlamentului în care denunța abuzurile 
prefectului liberal în administrarea judeţului Tecuci). Frate bun cu Dumitru Pe- 
trovici — tatăl viitorului filosof Ion Petrovici, va fi evocat de memorialistica te- 
cuceană (a nepotului lui Ion Petrovici, dar şi a fiului său, criticul Nicolae 
Petraşcu) în cuvinte calde, savuroase şi pline de gratitudine. Fusese studentul dr. 
Davila şi se specializase la Paris, unde, precizează Petrovici, a fost folosit ca sa- 
nitar în războiul franco-german din 1870. (De-a lungul unei vieţi, p54). In Ca- 
meră, unde s-a ales deputat, a denunţat, cum spuneam, samavolniciile satrapului 
liberal făcând o impresie deosebită printre cei prezenţi. Jonescu de la Brad, va 
relata Nicolae Petraşcu, ducea degetele în chip de porumbel la gură uitându- 
se la Kogălniceanu. 

Oricum, lupta dintre formațiunile locale ale celor două partide era dură, 
crâncenă, iar ecouri ale acestei dispute aprige ajungeau uneori în paginile gaze- 
telor bucureştene. Epoca, bunăoară, din 28 martie 1899, publică ştiri şi informa- 
ţii despre această dispută, sub genericul 7eroarea din Tecuci. 

Ce-i drept, nici gazeta tecuceană nu rămânea cantonată exclusiv la proble- 
mele comunităţii locale ci făcea incursiuni prin evenimentele vremii şi-şi informa 
cititorii cu mişcarea de idei şi cu politica generală a ţării. Informează, bunăoară, 
despre căderea trădătorului Dimitrie Sturza şi a întregului său cabinet. 

O altă informaţie se referă la înfiinţarea în oraşul Tecuci, din iniţiativa col. 
Florescu, (comandantul garnizoanei din localitate) a unui club al sub-oficerilor 
din Tecuci. Printre cei care au stăruit în această idee este menţionat şi numele It. 
Vasiliu — devenit primul preşedinte al clubului. Am reţinut numele acestui militar 
de carieră şi pentru că mai apare şi în memoriile lui lon Petrovici, ca un apropiat 
al familiei memorialistului. 

Tot în numnărul 6 al publicaţiei întâlnim şi amănunte despre moartea in- 
tempestivă a fruntaşului conservator, Lascăr Catargiu exact în momentul când se 
pregătea de o nouă guvernare. 

Cum anul 1899 era unul electoral, ziarul Tecuciul este conectat neobosit la 
eveniment şi uzează de toate mijloacele pentru compromiterea partidului liberal, 
aflat la putere, şi a corifeilor săi locali. La o scară mai redusă, regăsim în această 

adversitate toată galanteria mijloacelor 
gazetăreşti folosite şi de Eminescu la 
Timpul, mai puţin poate viziunea pro- 
fetică a poetului, concepţia sa filosofică 
privind specificul şi menirea etniei ro- 
mâneşti în istorie şi în lume. 

In memoriile sale, lon Petrovici, 
care avea la acea dată 7 ani, rememo- 
rează şi el evenimentul în termeni ase- 
mănători. „La Tecuci, liberalii nu erau 
în genere simpatizaţi — cu şi fără Take 
Anastasiu — iar la prăbuşirea regimu- 
lui, la Tecuci — am aflat venind de la 
şcoală — s-au angajat muzici ad-hoc, ca 
să cânte, sub formă de serenadă, mar- 
şul funebru la ferestrele corifeilor libe- 
rali” (De-a lungul unei vieţi, Editura 
Fundaţiei Culturale Ideea Europeană, 
Bucureşti, 2007, p.66). 

In primul număr de după câştiga- 
rea alegerilor de conservatori, în numă- 
rul 10 din 16 aprilie 1899, Zecuciul 
publică, sub genericul atât de promiţă- 
tor Galeria Tecuciului un medalion 
consacrat lui Nestor Cincu, devenit 
acum prefect al judeţului. „Intrat în po- 
litică în 1891, se spune, dimpreună cu 
fratele său Theodor Cincu, un alt ne- 
obosit luptător pentru binele oraşului şi 
a județului, imediat după moartea pă- 
rintelui lor, s-a destins mai cu seamă de 
la 1895 încoace de când duce straşnica 
campanie pentru nimicirea paşalăcului 
din Tecuci. A organizat partidul conser- 
vator din Tecuci şi a pus bazele unui 
club conservator. Este de o energie şi un 
curaj cum rar se întâmplă. 

Ziarul nu mai precizează şi des- 
pre ce fel de idealuri politice este vorba, 
dar putem bănui că anticipa, pentru 
fruntaşul conservator de Tecuci, o fru- 


DICȚIONARUL 
scriitorilor români de azi 
(din România, Basarabia,, Bucovina de Nord, Banatul 
Sârbesc, Europa Occidentală, Israel, America) 
de Boris Crăciun şi Daniela Crăciun-Costin 
laşi, Porţile Orientului, 2011 


Funia de nisip 
Piatra-Neamţ, Cetatea Doamnei, 2010 


Sanda Cordoş 
SPIRITUL CRITIC 
LIVIU PETRESCU 


Sanda CORDOŞ 
Spiritul critic la Liviu Petrescu 
Cluj-Napoca, Limes, 2011 

moasă carieră ministerială. Nu va ajunge ministru, dar va ajunge, la alegerile din 
1904 deputat, calitate în care se va remarca, nu prin discursuri desfăşurate, ci prin, 
aflăm din memorialistica lui lon Petrovici, „intreruperi reuşite. Hazul acestor în- 
treruperi era exploatat de partizanii săi, şi ele apăreau ca o bază suficientă pen- 
tru perspectivele ministeriale ale autorului lor. Dar lucrurile, continuă Petrovici, 
s-au întâmplat altfel: conservatorii au căzut de la putere, la izbucnirea răscoale- 
lor ţărăneşti în primăvara anului 1907. Nestor Cincu nu fusese introdus în mi- 
nister, iar după asta au urmat o serie de turburări în partid, de dezbinări lăuntrice, 
care au întârziat realegerea lui Cincu în Parlament.” 

Familia Cincu a rămas, în memoria ținutului tecucean, ca una dintre cele 
mai filantropice şi cu dare de mână, căci de numelei ei se leagă nu doar înființa- 
rea unităţilor spitaliceşti din Tecuci şi Nicorești, dar şi multe alte edificii publice 
— şcoli şi biserici — ridicate prin contribuţia ei. Erau devotați politicii conserva- 
toare, dar înțelegeau conservatorismul în sensul în sensul lui consacrat, de a con- 
serva tot ceea ce s-a dovedit bun şi în deplin acord cu tradiţia şi cu noimele 
evoluţiei organice a societăţii româneşti. Sincronizarea trendului românesc cu evo- 
luţia europeană nu trebuie să ignore filonul autohton, fundamentul dinăuntru, cum 
se exprima Maiorescu şi nu trebuie să suprime ceea ce constituia esenţa şi teme- 
iul modului românesc de fiinţare, aşa cum s-a înţelenit în istorie şi în competiţia 
cu celălalte neamuri megieşe. 

In tot cazul, tecucenii au arătat familiei Cincu o statornică şi nefisurată re- 
cunoștință. Bătrânul Anton Cincu, ctitorise biserica Sf. loan din Tecuci, în inte- 
riorul căreia se află şi cripta familiei, dar contribuise şi la toate înfăptuirile 
importante ale timpului. „La moartea lui, ne încredinţează acelaşi memorialist lon 
Petrovici, s-au făcut funeralii grandioase, cu plancarde îndoliate, care traversau 
de-a curmezişul, ca nişte arcade, străzile pe unde urma să treacă convoiul mor- 
tuar. Pe toate aceste plancarde stă scris «Marelui filantrop», iar asistenţa recu- 
leasă le-a găsit îndreptăţite ” (Op. cit. p.66). 

Nu s-ar putea spune că ziarul, în ansamblul lui, a rămas cantonat exclusiv 
la nevralgiile problemelor locale. In paginile lui vuiau, asemenea ghiocului marin, 
şi câte ceva din învolburările epocii, aşa cum se reverberau în arealul local, la fel 
de împătimit politiceşte, pe care-l subîntindea. Prin intermediul lui, cititorii din 
Tecuci sunt ţinuţi la curent, nu doar cu isprăvile trepăduşilor locali, dar şi cu ceea 
ce se pritocea la Bucureşti, cu politica mare de la Centru. Aşa de exemplu, în nr.7 
din 5 aprilie 1899, cititorii sunt informaţi cu vestea convocării lui G. Gr. Canta- 
cuzino (noul lider al partidului conservator după moartea lui Lascăr Catargiu), la 
Palatul Regal. Vestea convocării s-a răspândit ca fulgerul în tot oraşul. Lumea în- 
treagă părea că răsuflă de sub greutatea acestei lungi crize, presimţind în che- 
marea şefului partidului conservator sfârşitul ei. Mulțimea adunată în faţa 
Palatului Regal era aşa de numeroasă încât liderul conservator a trebuit să treacă 

cu trăsura la pasul cailor din cauza marei aglomeraţiuni. Toată lumea salută cu 
respect pe şeful partidului conservator. 

Mai sunt şi alte indicii care arată că publicaţia tecuceană nu era chiar ruptă 
de evenimentele mari care frământau lumea românească. Bunăoară, în numărul 8 
din 9 aprilie 1899, ziarul îşi informa cititorii despre audiența lui G. Gr. Cantacu- 
zino la Palatul Regal. „Când a plecat d. Cantacuzino, Suveranul i-a recomandat 
să încerce din nou o înţelegere cu d. Catargi şi l-a invitat să meargă azi ca să facă 
cunoscut rezultatul demersului. După d. Cantacuzino s-a dus la Palat D. Carp, 
care a făcut Majestății Sale o dare de seamă despre întrevederea sa cu d. Canta- 
cuzino şi a spus Suveranului că nu poate accepta condiţiile pe care i le oferă d. 
Cantacuzino.” 

Redacţia nu era constituită dintr-o echipă de profesionişti, dar încerca să se 
perfecţioneze din mers. De altfel, în toate numerele publicaţiei consultate de noi, 
n-am întâlnit nici o semnătură, nici un nume, nici un indiciu despre identitatea 
celor ce alcătuiau grupul redacţional. Inţelesese însă că politica ţării nu se face la 
nivel de provincie şi sta cu ochii pe actanţii politicii de la centru, informându-şi 
cititorii cu evenimentele mari, procesate de corifeii partidelor politice. 

O surpriză plăcută întâlnim în nr.10 din 16 aprilie 1899, unde se relatează 
despre premiile decernate de Academia Română pentru intervalul 1898-1899. 
Aflăm de exemplu că premiul Heliade de 5 000 lei a fost decernat lui Gr. Condu- 
ratu pentru opera Relaţiile Țărei Româneşti şi Moldovei cu Ungaria până la 
1526, cu premiul Adamachi i-a revenit lui Greceanu pentru pentru lucrarea Con- 
spectul Florei Române, că premiul Năsturel Herescu a fost acordat lui Petru 
Maior pentru lucrările sale consacrate agriculturii, iar premiul Bodescu lui Nico- 
laie lorga pentru lucrarea în manuscris Studii istorice asupra oraşelor Chilia şi 
Cetatea Albă. 

Cine consultă colecţia ziarului în speranţa că va putea reconstitui câte ceva 
din atmosfera patriarhală a Tecuciului, cu evenimentele care putea să-i nervuri- 
zeze, din când în când tihna şi monotonia sa ipohondrică - cu consemnarea tru- 
pelor teatrale ce poposeau în oraş, cu conferințele susţinute de invitaţi aduşi de la 
centru, cu balurile de la Palatul Primăriei — va avea o mare dezamăgire. Ca orice 
publicaţie de partid, întreaga energie redacțională se consuma în dispute politice, 
în adversităţi şi-n campanii electorale prelungite. 

Oricum, răsfoindu-i paginile îngălbenite de vreme, am regăsit câte ceva din 
cadenţa unei lumi de altădată, încercată zbateri simptomatice şi ductile, dar şi de 
nădejdile împlinirii într-un alt veac, care tocmai se-anunţa. Altfel, ce să mai spun? 
Regăsim în paginile acestei publicaţii tonul grav, aciditatea şi argumentaţia mo- 
delului său central — Timpul, oficios al partidului conservator — dar, fireşte, fără 


fundamentarea şi rafinamentul modelului bucureştean. 
= 79 pe 

STAFIA EUROPEI (1)* 


Alexandru HUSAR - inedit 


Nu, n-am uitat şi mi-ar fi greu să uit acel ceas memorabil, deşi au trecut de 
atunci atâţia ani (mai bine de 60) din viaţa mea. 

Eram, atunci, recent licenţiat în Litere şi Filosofie, profesor la Liceul „George 
Coşbuc” din Năsăud (unde fusesem opt ani, la rândul meu, elev) şi angajat paralel la 
Direcţia Regională a Arhivelor Statului din acelaşi oraş, ca fost discipol al Şcolii Su- 
perioare de Arhivistică şi Paleografie din Bucureşti. 

Mi-a fost dat, în această calitate, aş putea zice, norocul de a revedea după ani 
pe fostul meu profesor de istorie din clasa întâi a liceului, Virgil Sotropa. 

Din vechea gardă a acelor mari dascăli ardeleni, cunoscut încă din anii când 
profesor definitiv, calificat în germană şi maghiară, a predat limba germană, maghiară 
şi româna, istoria, uneori dreptul şi filosofia la liceul al cărui strălucit elev fusese el 
însuşi. Nu fără temei activ la catedră se impusese cu autoritate în şcoală, ajungând a 
fi propus curând ca director al liceului, în pofida oficialităților habsburgice, care-i 
barau calea. Martor acest „ditiramb comic” de la Carul cu bere din partea poetului 
George Coşbuc: „„Sotropa,/ Tu sperii Europa/ cu plângerile tale.../ Țipă guvernul şi 
țara țipă/ Că eşti director/ la Năsăud...” sfârşind cu versetul: „Și salutare, dragă, pri- 
meşte! de la amicul vostru Coşbuc.” 

De asemenea, iscusit publicist, încă între anii 1892-1896 redactor la Gazeta 
Transilvaniei din Braşov, dedicat cu totul preocupărilor literaturii istorice, publicase 
dense studii în Anuarul Liceului din Năsăud, în Anuarul Institutului de Istorie Naţio- 
nală din Cluj, în revista Transilvania, studii şi articole considerate „contribuții de mare 
importanţă pentru istoria Graniţei năsăudene”. Recunoscut istoric al Năsăudului, stu- 
diase trecutul acestui ţinut, scrisese Istoria şcoalelor năsăudene, în colaborare cu eru- 
ditul coleg Nicolae Drăganu. Publicase, împreună cu Alexandru Ciplea, Monografia 
Năsăudului în colecţia „Biblioteca oraşelor noastre”, Bucureşti, şi — ceea ce-l im- 
pune în plan naţional — fondase în 1924 revista istorico-culturală Arhiva Someşană. 

Fapt memorabil, în 1931, împreună cu maiorul Iulian Marțian, cunoscut ar- 
heolog şi emerit bibliofil, au înfiinţat aşa numitul „Muzeu Năsăudean”, depunând îm- 
preună un bogat patrimoniu (prin valoroase donaţii de cărţi, reviste, ziare şi arhivă) şi 
colectând obiecte de artă din ţinut. 

Avea peste 70 de studii şi articole de revistă (circa 2500 de pagini) privind do- 
meniul istoric-social, cultural, studiat între anii 1913 şi 1940, cu o pricepere şi stăruință 
în adevăr fără seamăn. Mărturia unei vieţi ce i-o apreciam din liceu în derularea ei le- 
gendară, — nu uitam — cum să uit? — munca sa îmi era un model ideal incomparabil. 


” Text oferit spre publicare de doamna prof. Margareta Husar, soţia regretatului cărturar. 

Ştefan CIOBANU 


MOV 


mergeam deseori pe linia de tren 
plină de mărăcini 
în căutare de şopârle 


eram trei 
o sfântă treime a copilăriei 
cu pantalonii rupţi 


când ajungeam acasă 
acelaşi chip de mamă mă întâmpina 
ieşind parcă direct prin uşă 


acelaşi miros de mâncare 
proaspăt pregătită ca pentru un zeu 


mă sprijineam cu mâna stângă de peretele din hol 
pentru a mă descălţa 

mama îmi pipăia noua vânătaie 

înflorită pe genunchi 


şi rămâneam aşa 

cu un picior în aer 
aşteptând cu înfrigurare 
sărutul pe pata mov 

George LIXANDRU 


UN PUMN DE VORBE 
Lui Daniel Corbu 


S-a ierbit poteca dintre noi, poete! 
Buruienile ne-au sufocat poemele; 
cuvintele cu care ne vorbim 

nu mai au spaţiu. 

Aerul 

ce se izbeşte de chipurile noastre 
nu mai are sânge. 

Ne stingem, poete! 

printre toate gândurile noastre 
hălăduiesc 

miraculoasele file ale singurătăţii. 


Lângă atâtea fluvii de cuvinte 
se odihneşte furtuna, poete, 
iar la ușa înzăpezită a Bojdeucii 
trupul buruienilor de-alt” dat” 
îşi înalță degetul arătător 

spre umerii albi ai tăcerii. 


Nu mai comunică poteca dintre noi, poete! 
Nici Creangă nu mai trece pe aici. 
Chipurile noastre nu mai au sânge. 

Ne stingem ușor, Corbule, 

aruncând unul spre altul 

ultimul pumn de vorbe 

pentru nu ştiu care viitor. 


e 

Monica PATRICHE 


CUVINTELE UNUI ANTIOHIAN CĂTRE 


ÎMPĂRATUL TEODOSIE 


A fost amar acel ceas ratat al întrupării, 
târându-mă cu lanţul lui greu... 

Apoi strigătele disperate ale mulțimii 

într-un palat gol. Gol. Credeam că porţile 

nu vor putea fi niciodată deschise. 

Ochi vor privi adevărul și vor şti că nu noi, 
oamenii, ţi-am dărâmat statuia. 

Crima este a pietrei care nu ne-a născut regi, 
nici nu ne-a oferit fericirea chipului ei. 

Ca să pot vorbi despre sfărâmarea statuii 
trebuie să fiu o statuie sfărâmată. 

Ca să pot vorbi despre palatul gol 

trebuie să fi fost un palat gol. 

Nu aş scrie despre lanţuri de n-aş fi fost sclav. 


Îți dăruiesc cuvintele durerii zilei aceleia 
când augustul triumf al pietrei, 
mincinoasa ei fericire au fost distruse. 

N. PETRESCU-REDI 


GELOZIE 


Stăm 
cu sabia lui Damocles 
deasupra capului; 


privim cum atârnă 
de firul de păr, 
dar nu, 
nu ne abținem, 
iubito, 
să-l despicăm în patru! 


ÎNTR-O ZI 


Ştiu, într-o zi mă vei părăsi, 
prietene Kronos. 


În părul meu obosit 


îţi vei număra apoi 
arginții trădării! 

Liliana URSU 


VARA 


Râul şi albinele. Vijelia cuvintelor din casa de la margine. În 
pădure partiturile uitate ale liniștii. 

Tăciuni. Tăciuni. 

Pe maluri lanuri de mușeţel, tandreţe a luminii izbucnind din 
mici peisaje neînrămate. 

Acuarele suave ale potecilor neurmate. Şi căpițe de fân şi maci, 
presimţire a leslei. 


TOAMNA 


Casa albă de pe insulă. Pe strada de deasupra mării. Cea cu 
case doar pe o parte. 

De cealaltă parte o pajişte şi malul abrupt ca o întrebare. Sub 
el oraşul de jos, apoi marea. 

Şi biserica, uriaşă corabie, clopotnița-i catarg ivindu-se precum 
un felinar luminând şi orașul de Jos 

Şi vântul, oaspete nelipsit, împarte cu dărnicie frunze acoperi- 
şurilor pleşuve dar şi grădinilor pustii. 

Biete decoraţii ale verii indiene pentru griurile toamnei 

In ferestre: pene, miei și mici corăbii pe talgere de balanţă. 
Pene pierdute de marile păsări migratoare 

ce au odihnit pe aripile lor pe cele mici prea obosite pe drumul 
lor spre sud. 

Şi camera mică, albă, cu o masă lipită de fereastră şi două 
scaune svelte, tot albe. 

La perete o laviță albă cu o cutie ce poate fi trasă și preschim- 
bată în pat. Ca în copilărie, la Apold. 

Drept lampă o lebădă, prevestire a zăpezii. 

Mara Diana ALEXOAEA 


*kk 


va trebui să găsesc câte o explicaţie 

pentru fiecare cuvânt pe care ţi-l adresez 
altfel vei deveni un Dumnezeu cu ochi de sticlă 
şi-mi vei acoperi buzele de nisip 

cu palma ta mare cât o zi de post/ 

mă vei sufoca din privire şi voi rămâne blocată 
într-o cutie a spiritelor 

fac multe rugăciuni şi multe mătănii 

acopăr cutia cu unghiile mele calcaroase 

şi sper ca Dumnezeul meu să mă audă 

în fiecare dimineaţă îmi trec printre dinţi o monedă 
pe care este inscripționat cerul din inima ta 


//repet acest ritual ameţită de mişcările pendulului 
din sufragerie care mereu dă verdictul unei noi zile 
în acelaşi diametru cu cifre// 


mă supun schimbărilor care îmi provoacă oasele 
la un duet de operă căci în fine toţi vom fi 
coechipierii morții 


/ /vorbesc despre moarte 
ca şi cum aș vorbi 
despre un sejur 

în țări străine// 


Premiul revistei „Dacia literară“ la Festivalul Național de Literatură 
„Eusebiu Camilar - Magda Isanos“, Suceava, ediția a XVI-a, 2011. 

METAMORFOZELE CUVÂNTULUI 
NEROSTIT 


lrina CRUMPEI 


A fost odata ca niciodata un cuvânt ce tocmai încolţise într-un gând. Ca orice 
cuvânt serios, s-a scuturat de vag şi confuzie, s-a încordat într-o definiţie cât mai 
clară şi apoi a început să aştepte cu inima la gură să fie rostit. Zi după zi nerăbdarea 
sa creştea în zadar pentru că între vorbele spuse adeseori fără rost, nu se alegea şi el. 
Plin de nedumerire tristă, cuvântul s-a sprijinit de un Suspin trecător ce aştepta în- 
crezător să fie trimis în lume. Suspinul urma să semnaleze o rană proaspătă pe ge- 
nunchiul unei zvăpăiate cu părul răsucit în cosiţe negre. 

- Eu, spuse Suspinul, chem ajutorul celorlalţi, eliberez supărarea adunată în 
suflet şi chiar potolesc din durere. Tu cine ești şi ce faci ? 

Ca orice vorbă nouă, Cuvântul Nerostit avea dificultăți mari în a-și defini 
identitatea şi nu își cunoştea încă numele. Avusese totuşi în primele sale zile de exis- 
tență un sentiment inexplicabil al importanţei sale intrinseci. Acel sentiment îi dă- 
duse curaj şi speranţă că se va auzi în lume cât de curand. Două cuvinte au venit 
ținându-se de mână şi i-au curmat exaltarea cu eticheta « mândrie de începător ». De 
atunci Cuvântul Nerostit a devenit umil și posac, gândindu-se cu teamă că probabil 
este doar un arhaism decrepit care va fi folosit cel mult în scris într-o compunere şco- 
lărească despre viaţa bunicilor. 

- Nu mi-am auzit încă numele, spuse Cuvântul Nerostit către Suspin. Totuși 
ştiu că eu sunt motivul pentru care mama se trezeşte cu zece minute înaintea tutu- 
ror dimineața pentru a pregăti cafeaua. Din cauza mea tatăl o ceartă pe copilă când 
bate mingea în casă sâmbăta, la ora prânzului, când doamna se odihneşte. Eu îi fac 
să zâmbească vineri seara când pleacă de acasă ținându-se de mână, dar tot eu sunt 
atunci când mama plânge înfundat în bucătărie și tatăl umple sufrageria de fum de 
țigară. 

Suspinul asculta cu un zâmbet ironic şi compătimitor întins între litere. 

- Halal de tine ! Cu așa definiţie nu vei fi rostit niciodată. Ai putea fi ruda lui 
Nervos pentru că nervos o ceartă tatăl pe copilă, mama plânge nervos în bucătărie, 
tatăl fumează nervos în sufragerie, dar ce treabă ai avea atunci la ieşirea de vineri 
seară ? Ai putea fi rudă cu Obosit, dar tot nu se leagă bine definiția ta... Eu trebuie 
să iau cuvântul, amice! Daca vrei să ieși în lume, mai lucrează la prezentare ! 

Suspinul a plecat la semnalul trimis de nervii periferici către sistemul nervos 
central. Cuvântul Nerostit a rămas posac şi îngândurat, meditând la definiţia lui con- 
tradictorie ce nu-l lăsa să își împlinească menirea de cuvânt. Anii au trecut deasu- 
pra tuturor cuvintelor din acel univers mărginit de cosițe negre. Multe vorbe noi 

şi-au găsit rostul ieșind în lume cu încântarea începătorilor şi revenind apoi perio- 
dic pentru a numi tot felul de prezenţe, de absenţe, de arătări şi de închipuiri după 
bunul plac al copilei cu plete negre. Cuvântul Nerostit rămăsese fără nume şi sens. 
Anii ce trecuseră îl cufundaseră tot mai mult în disperare şi nimeni nu l-ar fi putut 
învinui. lată doar ultima sa prezentare către cuvântul Optimism care făcuse un popas 
înainte de a se îndrepta către urechiușa stresată a unei fetişcane îngrijorate de lucra- 
rea ei la chimie. 

- Nu mi-am auzit încă numele. Totuși ştiu că eu sunt motivul pentru care po- 
veştile se termină mereu cu fericiri până la adânci bătrâneți. Eu sunt cel care i-a adus 
pe părinţii copilei împreună şi datorită mie a venit copila pe lume. Din cauza mea 
cete de cuvinte noi, grele şi foarte ruşinoase au ieşit în spațiul dintre cei doi părinți. 
Nu își mai vorbesc de câteva săptămâni şi se pare că tot eu sunt implicat. Alina îl ig- 
noră pe Adrian, Maria a luat patru la teză, Victor are tulburări de somn şi nu mai vine 
la şcoală iar eu sunt numele tuturor acestor simptome ciudate. 

- Asta nu prea e o definiţie de scos în lume, amice, spuse Optimismul în- 
foindu-şi vocalele. Nu prea ştiu cum să te ajut. Dar ştii ce ? Măcar nu eşti o prepo- 
ziție. 

Optimismul plecă într-o încordare de corzi vocale pentru a se împlini din nou 
în lumea vorbelor libere. Cuvântul Nerostit rămase în existenţa lui incertă şi confuză, 
gândind la bucuria de a fi o prepozitie : mereu necesară, fără sens, dar indispensa- 
bilă sensului, mereu cuvântată. 

Nici nu ştia sărmanul Cuvânt Nerostit cum aventura lui ontologică avea să se 
complice şi mai mult. El era cauza pentru războaie, crime, sinucideri şi tot felul de 
alte drame livrești și pământești. EI era ingredientul principal în tot felul de scena- 
rii televizate complicate care datorită lui se încheiau însă invariabil în acelaşi fel. Asta 
îi amintea de poveștile copilăriei. Dacă şi-ar fi putut alege definiţia, cu siguranţă ar 
fi ales-o de acolo. 

A urmat apoi o vreme cruntă, o vreme a credinţei în speranţe deșarte. În unele 
săptămâni îi părea că prin minune definiţia lui se eliberează de balastul înţelesurilor 
complicate, şi simţea cum se apropie de cuvântare. EI este sentimentul pe care co- 
pila îl simte când apare format sau imaginat, Bogdan sau Marius sau mai târziu, An- 
drei... În zadar își imagina cuvântul nerostit literele ce îl vor forma și sunetele ce îl 
vor purta în aerul multdorit al lumii de dincolo. Definiţia nu a întârziat să se com- 
plice încă de la prima ei formulare simplificată. Trebuia să fie ceva trainic şi nu se 
potrivea cu vremelnicia constatată retrospectiv în trăirile resimţite uneori. Nu putea 
fi doar un sentiment pentru că în categoria lui fără nume se îngrămădeau tot felul de 
stări, emotii şi sentimente : dor, entuziasm, bucurie, tristețe, neliniște, anxietate, 
furie, speranță, generozitate. Apoi urmau alte stări : plictiseală, dezinteres, nedu- 
merire, dispreţ, dezamăgire, uitare. Acestea, se pare, nu îi erau compatibile şi ii dez- 
membrau definiţia lucrată în săptămâni întregi și o trimiteau către alte concepte şi 
cuvinte. 

Alţi ani s-au scurs. Uneori nimic nu se schimba în partea de lume a Cuvân- 
tului Nerostit. În jurul său se adunaseră în dezordine o aglomeraţie de idei, cuvinte, 

imagini, gânduri, stări şi amintiri de tot 
felul. La început a încercat să le grupeze, 
să le organizeze, să le inventarieze, dar 
perioada năuca a adolescenţei l-a co- 
pleşit. Zi de zi noi elemente erau aduse 
de conexiunile neuronale asupra lui. Cu- 
vântul nerostit nu a mai ştiut cum să nu 
abandoneze. S-a resemnat cu gândul că 
nu va avea nicicând popularitatea unei 
prepoziţii sau căutarea unui cuvânt de zi 
cu zi. Mai apoi a acceptat chiar ideea veş- 
nicei nerostiri. Nu va afla cine este cu ade- 
vărat, cum sună atunci când este rostit, ce 
litere îl compun, către cine este spus, ce alte 
cuvinte îl însoțesc, ce fel de propoziţii for- 
mează. Visase nesfârșit la peisajele care îl vor 
purta către urechea interlocurotului, la aerul 
prin care își va face drum, la expresia feţei ce 
îl rosteşte şi expresia feţei ce îl primeşte. Toate 
în zadar. 

Cuvântul Nerostit ştia deja că din- 
tre toate variantele posibile ar alege pen- 
tru definiția sa inocența basmelor, 
simplitatea naivă a baladelor vechi ce 
cântă fericirea în doi, valorile tradiţio- 
nale, puţin depășite, puţin patetice, dar 
parcă mai apropiate de esenţial. Cunoș- 
tea tot ceea ce se aruncase asupra sa. 
Toate situaţiile, conceptele şi ideile care 
îi transformaseră definiţia în teorie şi 
teoria în filozofie, astfel încât şansele 
sale de a se face auzit în lume scăzuseră 
câte puţin cu fiecare particulă de vreme 
ce îi măsurase trecerea. Totuși, avantajul 
unui cuvânt nerostit e că încă nu și-a 
auzit numele şi încă nu şi-a stabilit iden- 
titatea. Un cuvânt nerostit poate alege, 
iar el alegea doar ce era frumos şi sfânt 
în tomurile de ipoteze vehiculate... 


Premiul revistei „Dacia literară“ la Concursul 
. 


Naţional „Lon Creangă“ - poveşti, ediţia 
a XVIII-a, 16-17 aprilie 2011, laşi 

Domnul K. 
eliberat 


Matei VIŞNIEC 
Domnul K. eliberat. Roman 
laşi, Cartea românească, 2010 


Antologiile revistei SINGUR 
Cluj-Napoca, Grinta, 2011 


zu 
Adcaati Buzdugan (Capela 
excomunicaţilor 


Adrian BUZDUGAN 
Capela excomunicaţilor. 
Povestiri ultimative 
Bucureşti, Humanitas, 2010 


DIALOGURILE „DACIEI LITERARE“ 


George POPA: 
„IDEAL ESTE SĂ ÎNCERCI SĂ FII CREATOR... 


Membru al Uniunii Artiştilor Plastici din România, secţia Critică 
(1967), membru al Uniunii Scriitorilor Români (1970), profesor de medi- 
cină internă... George Popa a confirmat în toate cele înfăptuite. A obţinut 
premiul pentru traducerea din Omar Khayyam la Salonul Naţional de Carte 
(1999), Diploma of Honor, The 3rd World Congress of Poets for Poetry Re- 
search, Iaşi (2001), premiul U.S.R., Filiala laşi pentru Opera omnia (2003), 
premiul revistei Convorbiri literare pentru creaţia eseistică (2004); Doctor 
Honoris Causa a/ Universităţii de Arte „George Enescu” din Iaşi (2008) 
ş.a.m.d. 

Daniela Gifu 


Aş dori să facem câţiva paşi metaforici pe drumul suitor al destinului 
dvs. Cum aţi descrie acest parcurs? 

Este dificil de cuprins în câteva cuvinte un asemenea urcuş spiritual de-a 
lungul a multe decenii. EI a început încă din copilărie, sub veghea unui peisaj cu 
structură particulară şi a mamei mele, de o inteligenţă de excepţie, pe fondul firii 
mele introvertite („copilul acesta e prea adânc”, obişnuia să spună). In ce priveşte 
locul copilăriei, satul era situat pe un deal — Dealul Neicului — iar casa noastră era 
aşezată pe un alt deal, izolată de restul satului, fiind înconjurată numai de întinse 
podgorii; iar la 20 de km spre apus se afla Măgura Odobeştilor, înaltă de 1001 
metri, unde puteam admira feerice apusuri de soare. lar altitudinea cea mai de sus, 
pe care o admiram noaptea când mama ne punea aşternutul pe iarba din curtea 
mare ca să dormim „la aer curat”, era cerul pline de miile de stele, mai ales în au- 
gust, când puteam vedea şi numeroase stele căzătoare: un spectacol care m-a mar- 
cat pentru toată viaţa, duhul înălțării fiind constanta a tot ce am trăit şi am creat. 
Cât o priveşte pe mama, astfel o ţin minte: cu piciorul legăna un copil, cu mâinile 
torcea, iar cu ochii citea o carte aşezată pe genunchi. 

Alături de nenumăratele treburi cu via, gospodăria, copiii etc., mama avea 
o mare pasiune pentru lecturi şi un fermecător dar de a povesti, o magie a fantas- 
ticului, a unui a/tunde mitic, în care mi-am dezvoltat imaginaţia, înariparea eva- 

O a doua treaptă a drumului spiritual a avut loc în clasa Ia cursului secun- 
dar (Seminarul „Sfântul Gheorghe ” din Roman), când am primit la premiu o carte 
de poezii de Eminescu. A fost un moment de extraordinară revelaţie a unei afini- 
tăţi care m-a marcat pentru anii ce aveau să vie. În anii seminarului, preocupările 
mele au fost poezia şi filosofia. Plecând de la Eminescu, am studiat gândirea in- 
diană, budismul în primul rând, apoi presocraticii, Platon, Kant, Schopenhauer, 
Spinoza, Nietzsche... 

Preocuparea filosofică principală în perioada seminarului a fost libertatea 
metafizică radicală, depăşirea oricărui determinism, dincolo de fiinţă şi neființă. 
La şaptesprezece ani am avut „fulguraţia intelectuală”, după o expresie emines- 
ciană, a acestei libertăţi supreme — fransposibilul, adică dincolo de posibil şi im- 
posibil. Această deschidere, acest concept mi-a permis să înţeleg mai târziu 
viziunea lui Eminescu în volumul Spiritul hyperionic sau libertatea metafizică 
eminesciană (2005). 

Dintre poeţi, preferinţele au fost în primul rând Charles Baudelaire, Rainer 
Maria Rilke, Lucian Blaga, în cadrul larg al liricii româneşti şi universale. Din 
primele clase, la îndemnul profesorului de istorie, de mare şi aleasă cultură, loan 
Teştiban, am început să mă preocup şi de artele plastice, de Rembrandt şi Leo- 
nardo da Vinci clar-obscurul tablourilor sale fiind prima mea pasiune. Şi tot prin 
profesorul Teştiban am cunoscut teatrul lui Shakespeare, o uluitoare descoperire 
pentru adolescentul de atunci. lar datorită celebrului profesor George Pascu - mi- 
am dezvoltat gustul pentru marea muzică, începând cu Mozart şi Beethoven. 
Aceşti doi distinşi dascăli, alături de profesorul Gheorghe Ignătescu, un adevărat 
savant privind limba şi literatura română (care în clasa penultimă mi-a prezis des- 
tinul literar), au alcătuit triada de aur a formării mele pe perioada cursului secun- 
dar (1934-1942). Notez un fapt important: fiind elev al unui seminar, am încercat 
să aprofundez marile religii, având discuţii uneori destul de aprinse cu sacerdoţii 
profesori privind aspecte ale diverselor credinţe, budismul părându-mi-se a avea 
unele deschideri preferabile. 

Aţi urmat atât Facultatea de Litere şi Filosofie, cât şi Facultatea de Me- 
dicină. Ce oameni şi ce evenimente v-au marcat în acea încercată perioadă 
postbelică ? 

Am început studenţia cu gândul la o carieră didactică şi ştiinţifică privind Es- 
tetica filosofică. Dintre profesorii care m-au impresionat au fost Dan Bădărău, pro- 
fesor de logică, N. Bagdasar (istoria filosofiei), Vasile Pavelcu (psihologie), iar la 
Facultatea de Litere, N. 1. Popa (limba franceză) şi Th. Simenschy (limba sanscrită). 
O atmosferă universitară de mare prestigiu, de reală elevaţie domnea în acea vreme. 

După doi ani am intrat la Facultatea de Medicină. Aceasta pentru două ra- 
țiuni. Pe de o parte, faptul că în cursul secundar mă preocupasem preponderent de 
filosofie, iar studiul puteam să-l continuu şi la masa de lucru. Pe de altă parte, am 
considerat că sunt dator să fac şi ceva practic pentru om, fapta concretă, socială, 
trebuind să completeze actul gândului, fiecare potenţându-se unul pe altul, acesta 
fiind semnul omului total care ajută omul total, adică soma şi psihic. 

al Universităţii de arte 


Mi-am ales ca domeniu medicina internă, pentru că pune probleme de 
gândire, de intuiţie mai mult decât alte ramuri ale medicinii, iar din medicina in- 
ternă în primul rând m-am preocupat de patologia sângelui, pentru că este orga- 
nul cel mai complex şi plin de funcţii şi de necunoscute, între care funcţia 
imunităţii. A învinge dificultatea diagnostică şi terapeutică este o deosebită satis- 
facţie. 

În decembrie 1959, îl aflăm pe poetul George Popa, la 36 de ani, în pa- 
ginile publicaţiei „laşul literar”. Regăsim aici nume sonore ale liricii 
româneşti: Otilia Cazimir, George Lesnea, Mihai Codreanu ş.a. De ce poeţi 
v-aţi simţit mai legat şi care dintre ei v-au “amprentat” parcursul liric? 

Trebuie să vă spun că din totdeauna am fost imun la modelări din afară, în 
schimb m-am potenţat cu creatori şi modele cu care am avut afinități, ne-am în- 
tâlnit pe aceeaşi lungime de undă a viziunii, în aceleaşi deschideri ale inimii şi ale 
minţii. Epoca la care vă referiţi a fost plină de personalităţi de o mare intelectua- 
litate, de răspundere faţă de cuvântul scris. Am admirat, alături de mulţi alţii, în- 
deosebi pe prea delicata poetă Otilia Cazimir, pe care am vizitat-o în partea ultimă 
a vieţii sale, l-am admirat pe George Lesnea ca om, ca poet şi ca epigramist de 
spontaneitate, excepţional traducător al lui Esenin. Printre personalități amintesc 
pe Alexandru Dima, Dimitrie Costea, Nicolae Barbu, Leonida Maniu, Al. Husar, 
Constantin Ciopraga, Liviu Leonte, Al. Călinescu. Din lumea teatrului, artiştii de 
excepţie Adina Popa şi Teofil Vâlcu, care recitau poeziile din conferințele mele 
despre Eminescu. Ca student am asistat la o „şezătoare” memorabilă, la Teatrul 
Naţional, la care au participat, între alţii, Otilia Cazimir, lonel Teodoreanu, Cezar 
Petrescu, Horia Furtună, fiecare autodefinindu-se prin lecturile prezentate, Victor 
on Popa impresionând în mod aparte prin modestie şi semnificația profund umană 


a schiţei pe care a citit-o. 
e 93 > 


ProEuropeana Clubul cărții digitale 


= 
= 
ja! 
N 
Dă 
= 
ai 
ui 
g 
S 
— 
[3 
= 
E 
5 
& 
la) 


= 
= 
& 
asi 
st 
= 
= 
ei 
e 
g 
5) 
= 
9 
5 
i: 
a 


Într-un cuvânt acea epocă a intrat în legendă — astfel că „a fost odată”... 

După apariţia în „laşul literar”, au trecut zece ani până la debutul edi- 
torial. In fapt e vorba de un dublu debut: traducerea operei lui Omar 
Khayyam, Rubaiyate şi volumul propriu de poeme Laudă formei, ambele apă- 
rute la Editura Tineretului în anul 1969. Ce s-a întâmplat cu tânărul George 
Popa în tot acest timp? 

Acest debut editorial cumva tardiv se datoreşte activităţii clinice şi ştiinţifice 
în materie de medicină, activitate care este foarte acaparatoare. Paralel cu apariţiile 
de literatură am publicat peste o sută de articole de specialitate, zece cărți de medi- 
cină, unele, precum Vademecum de Urgenţe Medicale, carte unicat pe plan naţional. 

Notez însă că între 1955-62 am avut o intensă activitate culturală prin con- 
ferinţe din literatură şi artă (Eminescu, Rodin, Rembrandt, Van Gogh, sculptura an- 
tică, poezia persană, Rabindranath Tagore ş.a. ). Cele două cărţi de artă se aflau 
in nuce în acele conferinţe, precum şi scrierile despre Eminescu, traducerile din 
Omar Khayyam, Tagore, filosofia indiană etc. 

Tot în anul 1969 deveniți profesor de Medicină Internă în cadrul Uni- 
versităţii de Medicină şi Farmacie laşi. Aşadar, scriitor şi profesor, ceea ce 
mă determină să vă întreb: ce relaţie există între cuvântul... medical şi cu- 
vântul... metaforic? 

Cuvântul medicului implică o răspundere capitală. De el depinde diagnos- 
ticul, tratamentul şi comunicarea de ordin psihic cu omul în suferinţă, iar pe de altă 
parte, informaţia limpede, strict ştiinţifică în materie de scrieri în medicină. Este 
o eroare a se crede că oricine poate publica tratate medicale. Multe din ele sunt 
confuze, incomplet informate şi demonstrate, au scop predominant comercial. 

Cât priveşte metafora, cuvântul în literatură, aici este vorba de o altă mare 
răspundere. Cuvintele nu trebuie chinuite, metaforele torturate şi, ca atare, tortu- 
rat şi cititorul. Cel mai greu în arta scrisului, inclusiv în filosofie, rămâne înainte 
de toate să-ţi fie limpede ţie ceea ce vrei să comunici, şi apoi să ai darul limpidi- 
tăţii de cristal, al exprimării fluente, fără poticniri frazeologice şi ideatice. 

De subliniat că a scrie nu este o meserie, o profesie care se poate învăţa, ci 
este o vocaţie, o chemare - care se poate perfecta. 

Trăirea prin artă a fost pentru dvs. esenţială. Aţi nedreptăţit vreo di- 
mensiune a preocupărilor constatate? 

Am încercat să îmbin armonios toate trei artele. Aşa cum am menţionat, 
pentru arta medicală am scris zece cărţi, pentru artele plastice am scris numeroase 
critici de artă şi am publicat două cărţi. lar în domeniul literar, alături de poezii, 
am publicat un număr de studii, între care volumele despre Eminescu. Ceea ce le- 
a îmbinat a fost înclinarea mea încă din adolescenţă pentru filosofie şi poezie. 
Cele trei arte s-au completat unele pe altele. Nu putem intra în detaliu, dar trebuie 
spus că, alături de filosofia practică, medicina este şi gnoseologie, ontologie, axio- 
logie, sociologie, etică, precum şi estetică. Depinde de har şi viziune. La cursurile 
cu studenţii de medicină făceam deseori analogii cu literatura, arta, filosofia, fapt 
care facilita înţelegerea noţiunilor rigide ale profesiunii. 

Când s-a petrecut prolifica întâlnire a cuvântului, ca expresie a gân- 
dului cu sunetul şi culoarea? 

Important este să-ţi faci din viaţă un poem. Asta însemnează să te bucuri 
atât de mirifica poezie a naturii, precum şi de poezia creativităţii umane - litera- 
tură, pictură, muzică, filosofie. 

Armonia este condiţia noastră existenţială. M-a preocupat tot ce a creat 
omul, pentru a mă cunoaşte mai bine, pentru a mă bucura cât mai deplin de şansa 
că sunt oaspete al luminii. Această multiplă deschidere a început din copilărie în 
acel climat de înălţare fizică şi înălţare lăuntrică indusă de sufletul excepţional al 
mamei. 

Spiritul eminescian se resimte puternic în opera dvs. Cum vedeţi dorul 
de eternitate la Eminescu: intuit, învăţat sau/şi moștenit? 

Precum se ştie, dorul este o simţire particulară românului, aşa încât cuvân- 
tul nu are echivalent în nici o limbă. Dorul este o stare filosofică, o năzuinţă de ne- 
potolit spre o împlinire care fuge infinit dinaintea noastră, o tensiune mergând 
până la cvasi extincţie, la moartea iniţiatică, aşa cum are loc în poezia lui Eminescu 

Peste vârfuri, - „Mai departe, mai departe/ Îndulcind cu dor de moarte”, dar foarte 
expresiv şi într-o doină populară „La fântâna din răzor / Se-ntâlneşte dor cu dor/ 
Se sărută până mor”. Constantin Noica afirma că s-ar putea crea o filosofie ro- 
mânească pornind de la cuvântul dor. Prin urmare, dorul era engramat ancestral 
în viziunea lui Eminescu. lar dorul său de veșnicie s-a manifestat mai ales în iu- 
bire, Luceafărul fiind expresia cea mai dramatică în acest sens. lată catrenul care ex- 
primă excepţional altitudinea la care situa poetul iubirea: „Două inimi când se-mbină/ 
Când confund pe tu cu eu/ E lumină din lumină/ Dumnezeu din Dumnezeu”. 

Ce viziuni originale, nerelevate încă, aţi descoperit în opera lui Eminescu ? 
Muzicalitatea liricii eminesciene. Datorită unui deosebit simţ muzical, în li- 
rica sa, Eminescu a fructificat la maximum, în mod unic şi inimitabil, calitatea de 
cântare a graiului românesc. Din acest motiv, limba română în cea mai înaltă ex- 
presivitate şi frumuseţe melodică este cea a autorului Luceafărului. Numai în unele 
poezii populare, prin excelenţă în Miorița, mai întâlnim aceeaşi magie muzicală. 
Fenomenologia asumării lăuntrice a lumii din afară. Eminescu a utilizat 
o fenomenologie originală în asumarea naturii, şi anume, pune în mişcare spaţiul 
extern,- utilizând o mişcare a elementelor firii, o mişcare muzicală sau luminoasă, 
cu ajutorul cărora are loc convertirea lumii externe în spaţii sufleteşti. Această fe- 
nomenologie apare foarte expresiv în Peste vârfuri, sunetul cornului poartă la 
moartea iniţiatică în inefabil: „Mai departe, mai departe/ Îndulcind cu dor de 
moarte”. (Spaţiul poetic eminescian, 1982). 

Sacralizarea lumii. Eminescu este poetul, care, pe plan universal, alături 
de H6lderlin, a folosit cel mai mult cuvântul sfânt pe care l-a atribuit exhaustiv di- 
verselor componente ale naturii şi ale vieţii 

Conceptul de spirit hyperionic. Formulat şi discutat de noi încă din 1982, 
dar dezvoltat în 2002 (Spiritul hyperionic sau sublimul eminescian), acest con- 
cept care caracterizează întreaga operă eminesciană, se referă pe de o parte la al- 
titudinea gândirii, precum şi la noblețea eticii sub diversele ei forme. Intelectul 
lui Eminescu suie la extremele creste pe care le poate atinge mintea omenească, 
unicat în spiritualitatea românească şi afin în acest sens cu Magister Eckhart şi 
Giordano Bruno. 

Muntele - matrice a culturii româneşti. În lumina spiritului hyperionic, 
Eminescu afirmă că albia modelatoare a culturii noastre este muntele, situat în 
centrul ţării, adică înălțarea, (deci nu spaţiul unduitor şi şovăitor deal-vale de la 
începutul Mioriței, balada suie în final la „munţii mari” şi cerul înstelat). „Este 
muntele tatăl al râurilor şi al poporului nostru. Aceasta este cumpăna lui, cânta- 
rul cu care-şi cântărește patimile şi faptele... idealurile”. 

Treptele iubirii. În lirica eminesciană iubirea, „sublima singurătate în doi” 
parcurge următoarele trepte: confundarea cu natura, precum în finalul poeziei Do- 
rința;, apoi sacralizarea iubirii „Tu trebuia să te cuprinzi/ De acel farmec sfânt/ Şi 
noaptea candela s-aprinzi/ lubirii pe pământ; urmează transformarea diadei în 
sufletul lumii — „Jubirea mea şi-a ta de se-mpreună/ Atunci e suflet în întreaga 
lume ”; se suie mai departe la îndumnezeire - „Două inimi când se-mbină/ Când 
cufund pe tu cu eu,/ E lumină din lumină,/ Dumnezeu din Dumnezeu ”, pentru ca, 
în final, cei doi să devină Unul primordial dinaintea creaţiei. „Jubito, suntem în 
mijlocul universului asemenea spiritului divin dinainte de creaţie ”. Este cea mai 
înaltă concepţie despre iubire din lirica universală. 

Concepția despre geniu. Se consideră curent că viziunea lui Eminescu 
despre geniu se află în Luceafărul, având în vedere nota poetului de pe manuscris. 
Însă în acest poem este vorba de soarta geniului în lumea umană relativ la iubire. 
Concepţia eminesciană a geniului apare în postuma Povestea magului călător în 

stele, unde geniul este considerat un străin „aruncat în corpul cel urât” dintr-o 
lume străină. El nu face parte din planul creaţiei, astfel că nici Dumnezeu „nu-i 
poate citi cifrul”, El este gând pur, şi după ieşirea din corpul unde a fost captat, va 
crea o lume paralelă celei a lui Dumnezeu. 

Libertatea metafizică. Alături de Nirvana şi Dao, viziunea lui Eminescu 
despre libertatea metafizică este cea mai radicală din istoria gândirii poetice şi fi- 
lozofice. Intelectul său „eroic” concepea un zbor fără oprire care să depăşească 
orice condiţionare şi determinare, orice status, dincolo de fiinţă şi neființă, dincolo 
de orice concept de lume şi dincolo de absolut. 

Arheul eminescian. Arheul, adică esenţa, sinele, ADN-ul spiritual, mode- 
lul ontologic - “principiul etern” al lui Eminescu a fost luceafărul, cum singur o 
spune: „Ca un luceafăr am trecut prin lume”. 

Cum diagnosticaţi climatul cultural al Iaşilor din ultimii ani? 

În ciuda bulversărilor la care este supusă cultura şi societatea românească, 
cu scăderea îngrijorătoare a spiritualităţii, laşul se bucură de valori autentice, in- 
telectuali şi scriitori de prestigiu datorită cărora alunecarea nonvalorică este con- 
tracarată prin creaţii ale nobleţei sufleteşti şi ale zborului intelectual. Permiteţi-mi 
să nu dau nume, aceștia sunt foarte mulţi şi mă bucur imens că pot colabora cu 
domniile lor, potenţându-mi ideea şi elanul depăşirii acestui moment definit pro- 
fetic de Eminescu astfel: „Frenezie şi dezgust, dezgust şi frenezie, iată schimbă- 
rile perpetui din sufletul modern”. 

Care sunt volumele, de până acum, care credeţi că vă reprezintă cel 
mai bine? 

Cărţile mele sunt operă a uimirii şi a iubirii. A poeziei reflexive. Ea a fost 
marea mea prietenă, Marea salvatoare. Prin ea eu am trăit cu adevărat într-un timp 
supraistoric. Conflictul cu timpul istoric a fost nu rareori dramatic. Timpul trăit 

poetic, adică la modul transfigurat, într-o stare de încântare, de contopire totală cu 
fiinţarea în forma ei cea mai pură, însemnează o ieşire din timpul heraclitian. Nu 
mai suntem „vremuiţi”, ci ne eternizăm într-un prezent absolut. Este o justiţie faţă 
de tine însuţi. 

Trebuie să mai spun că tot ce am scris a fost în ideea unei datorii: ceea ce 
m-a bucurat — natură, literatură, artă, filosofie, trebuie să comunic pentru a trans- 
mite bucuria, încântarea şi altora. Şi nu am scris decât dacă am avut ceva semni- 
ficativ de spus şi care nu a fost relevat încă. Evident, poeziile şi scrierile despre 
Eminescu sunt cele la care ţin cel mai mult. 

În domeniul liricii, ideea re-creării lumii, inclusiv a divinului prin taumaturgia 
poetică reprezintă ideea centrală. Ca formă prozodică, alături de formulele obişnuite, 
am adoptat, după exemplul lui Omar Khayyam, dar în alți parametri ideatici, cazre- 
nul apărut în patru culegeri - reunite ulterior sub titlul de Tratat de uimire. 

În cele şapte volume privind lirica eminesciană, publicate între 1982-2011, 
aporturile personale au fost următoarele: - conceptul de spirit hyperionic, adică 
spiritul crestelor în materie de gândire caracterizând ideatica poetică eminesciană; 
- asumarea lumii printr-o fenomenologie originală, şi anume, convertirea spaţiu- 
lui din afară în spaţii ale sufletului folosind mişcări muzicale sau ale luminii; - 
reinterpretarea Luceafărului în funcţie de ideea lui Eminescu de a-l modifica, în- 
ălțându-i mai ales finalul; libertatea metafizică eminesciană ca depăşire a diadei 
ființă/nefiinţă şi a conceptului de lume; modul cum Eminescu transformă „vre- 
muirea”, timpul efemer în prezent etern; - în interpretarea liricii eminesciene, uti- 
lizarea pentru prima oară a comparatismului complex, adică în raport cu lirica 
universală, cu creaţii din artele plastice, cu piese muzicale şi concepţii din diverse 
sisteme filosofice. 

Dar aş fi nedrept să nu amintesc cele trei volume de literatură comparată, 
cartea Repere în spiritualitatea românească, monografia dedicată lui Auguste 
Rodin, singura din literatura noastră şi tot unică interpretarea filosofică a spaţiu- 
lui pictural în cartea Semnificațiile spațiului în pictură. Amintesc şi volumul de 
aforisme Însemnările unui oaspete al luminii, rezultate din meditaţiile de o viaţă 
asupra existenţei omeneşti. 

Trebuie să vă mai spun că şi traducerile mă reprezintă pe diverse planuri, 
pentru că nu am tradus decât ceea ce era consonant cu structura mea spirituală. De 
pildă versiunea rubaiyatelor lui Omar Khayyam sunt o răsfrângere a marelui poet 
şi gânditor în creuzetul viziunii mele afine. Poetul Horia Zilieru a scris un catren 
în care afirmă că poetul persan „s-a-ntrupat în George Popa”. Traducerea cărţii 
lui A. K. Coomaraswamy, Hinduism şi budism, larg prefațată, este o întoarcere la 
iubirea filosofică din anii adolescenţei. Pe Rabindranath Tagore traducerile mele 
l-au făcut larg cunoscut cititorilor români. Am tradus, de asemenea, Divanul lui 
Hafiz, cele două cărţi de poezie fundamentale ale lui R. M. Rilke - Elegiile dui- 
neze şi Sonetele către Orfeu, însoţite de o amplă exegeză. 

FRUMUSEȚEA MORALĂ A LUI 
BENJAMIN FONDANE 


lon BELDEANU 


La precizarea că publicarea textului de 
faţă (Benjamin Fondane: Lumea existen- 
țială şi Duminica istoriei. Prefaţă la ediţia 
franceză de Michel Carasou. Cu un dosar al 
corespondenţei Jean Grenier — Benjamin şi 
Genevieve Fondane. Ed. Limes, Cluj-Na- 
poca, 2008) s-a realizat prin strădania Luizei 
Palanciuc şi a lui Mihai Şora, adăugăm 
Lunea existențială această succintă caracterizare consemnată pe 


ȘI coperta volumului: „Opera lui Benjamin 
Duminica istoriei 


Benjamin 


Fondane stă deopotrivă sub semnul fulgura- 
ției, al disperării şi revoltei unui om aflat în 

neostoită zbatere interioară”. 

Este ceea ce prin volumul, pus la dis- 
poziţia cititorului interesat, se restituie, altfel 
zis, „principiul existenţial autentic”. De reţinut şi această precizare: că existen- 
țialismul lui Benjamin Fondane „nu este un discurs despre existenţă, spre deose- 
bire de acela al lui Heidegger, de pildă”. Aşa se explică de ce duşmanul filosofiei 
existenţiale devine tocmai abstracţia ipostaziată, ori altfel spus, după cum apre- 
ciază prefaţatorii menţionaţi, „cea care uită omenescul până la renegare”. 

Scris la sfârşitul lunii februarie 1944, într-un Paris ocupat de nemți, Lumea 
existenţială şi Duminica istoriei, ultimul text al lui Benjamin Fondane, a fost pu- 
blicat de Jean Grenier abia în 1945. Finalizarea respectivă s-a produs în mai puţin 
de o lună de zile, atâta vreme cât arestarea poetului s-a petrecut la 7 martie 1944, 
la domiciliul său din Paris. De altfel Grenier va menţiona că studiul în cauză i-ar 
fi fost predat (lui B. Fondane) „cu doar câteva zile înainte de arestare şi depor- 
tarea sa de către Gestapo”. 

Adevărul este, după cum aflăm din notele ce însoțesc eseul menţionat, că 
prin intervenţia sa, Benjamin Fondane nutrea dorinţa de a „apăra filosofia exis- 
tențială şestoviană” (ştiindu-se că nefericitul poet era un admirator al filosofului 

rus Lev Şostov). Forţa eseului constă „și în acea situare (de către Fundoianu de- 
sigur) față de un context, de vreme ce înfruntă, din punct de vedere filosofic, opre- 
siunea nazistă”. Configurând „o rezistență metafizică a individului împotriva 
Istoriei”, Benjamin Fondane voia să-şi definească identitatea filosofică în raport 
cu amenințările cele mai severe ale momentului. 

La demonstraţia lui Camus (din Mitul lui Sisif), cum că este nevoie să „ni-l 
închipuim pe Sisif fericit”, Benjamin Fondane va reacţiona energic: „Dar aici este 
toată dificultatea”. Din aceste cauze, presupunem, va fi luat naştere gândirea 
existenţială, cea care separă tragismul grec de tragicul existenţial. 

Nu altfel se explică încercarea lui B. Fundoianu de a demonstra, în virtutea 
tezelor sale despre absurd, forţa implacabilă a ocupantului nazist. Cu toate că se 
ridică împotriva dictaturii rațiunii universale şi opunea gândirii necesităţii şi a ne- 
antului filosofia existenţială a Scripturii, notează Michel Carasou, Fondane, „nu 
era totuşi un credincios”. Dar el deschidea „o falie în zidul de care şi alții se iz- 
biseră înainte”. 

Semnificativă pentru frumuseţea morală a lui Benjamin Fondane rămâne 
întâmplarea nefericită petrecută în zona sfârşitului său tragic. Fusese arestat, după 
cum se ştie, în urma unui denunţ la Gestapo. Prietenii săi reuşiseră să obţină eli- 
berarea sa, numai că sora Lina n-avea să aibă aceeaşi soartă. Drept pentru care 
poetul preferă s-o însoţească şi să-i împartă destinul tragic. (A nu se uita un amă- 
nunt extraordinar „indicaţii în vederea editării lucrărilor sale”). 

Deportat de la Auschwitz la Drancy, el n-o va mai întâlni pe Lina. („Orice 
urmă a surorii sale” se pierduse, după cum adaugă acelaşi Michel Carasou). 

Şi tot el relatează despre sfârşitul scriitorului şi filosofului, menţionând că 
pentru Benjamin Fondane încrederea în forța divinității rămâne intactă chiar şi 
„în cel mai întunecat moment al duminicii Istoriei” (al Doilea Război Mondial). 
Editorul notează pe supracoperta cărţii de faţă: „Fondane va fi gazat în 2 sau 3 oc- 
tombrie 1944”. (Gazarea s-a petrecut la Birkenau). 

Ceea ce explică de ce „existențialismul lui Benjamin Fondane nu este un 
discurs despre existenţă, ci o alunecare în mirare şi revelaţie. De aici şi necesi- 
tatea salvării dreptului la viaţă al fiecăruia”. Demn de adăugat că volumul LExis- 
tence apare la sfârşitul lui 1945, la Editura Ga/limard. Alături de textul lui B. 
Fondane semnează Albert Camus, Maurice de Gandillac, Jean Grenier, Louis Lo- 
velle, Rene Le Senne, Brice Parain şi Alphons de Waelhreus. 

(Editorul Jean Grenier reuşise să adauge „opiniile cele mai autorizate” re- 
feritoare la mişcarea existenţialistă care se impusese „asemeni unei revelații”, în- 
deosebi după publicarea opiniilor lui Jean-Paul Sartre). 

ÎN CUIBUL IZOLAT DE PE 
MUNTELE CARMEL 


loan HOLBAN 


“Să visezi să improvizezi./ Să te ascunzi în cuvinte./ Să le pisezi în piu- 
liţa de nuci sau prin rîşniţa de cafea./ Să le dai o formă sau să le simţi ca nisipul/ 
strecurîndu-se printre degete./ Să plîngi după ele drama necomunicării./ Asta 
facem toţi: monologăm cu alter ego-ul nostru,/ divulgînd, pînă la urmă, soarta 
lumii/ la nivel de micron,/ microb fără nici o frustrare inamică,/ cum mulți presu- 
pun steaua mea galbenă/ ca o obsesie a neamului”. Acest poem, una dintre cele cî- 
teva “arte poetice” prezente în ultima carte a Biancăi Marcovici, Muntele meu, 
Carmel, (srael, 2011), impune un stil propriu de exprimare, înscriindu-se în “plat- 
forma” generaţiei “80 care nu mai agreează poemele fardate, ascunse sub rimelul 
gros al mijloacelor tradiționale de expresie lirică. Faţă de primele cărţi - Marii 
Anonimi (1985), Ochiul Cuvîntului (1987), Dincolo de Paradis (1989), Revolta 
sîngelui (1992) -, unde simbolistica feminităţii şi a eroticului era mai activă, în 
Întoarcerea cuvintelor (2001), Puțin blond cu mult farmec (2004), Cireşe amare 
sub katiuşe (2006), Impactul virtual (2007), Espresso dublu la Ierusalim (2008) 
şi, mai ales, în Muntele meu, Carmel, Bianca Marcovici îşi apropie teme de largă 
circulaţie în proza şi poezia noastră din ultimii cincisprezece - douăzeci de ani: 
“După Nichita/ a rămas un mormînt alb/ şi-n el a fost îngropat un singur cuvînt,/ 
poate o literă, poate o silabă./ Doar un glas răscolitor pe un marş funebru/ şi rit- 
mul, paşii... care se pierd, undeva într-o văgăună/ neumblată, doar o fantă.../ dar 
cum v-am spus/ doar un singur cuvînt a fost îngropat: /«PUNCTUL»)” (Lumina 
lui Nichita Stănescu). Nu e vorba atît de punerea în ficţiunea lirică a existenţei 
unui prototip, nici de cîntecul romantic al feminităţii căreia i se arată acum oglinzi 
înşelătoare unde “te tragi în moarte” sau steaua rece din visul unei adolescente, cît 
despre o problematizare a condiţiei umane înseşi, în perspectivă poetică, făcînd, 
adică, apel la modalităţile specifice discursului liric unde se esențializează această 
problematică, o des-face la limita poeticului cu epicul (iar autoarea îşi intitulează 
prima parte a volumului Poezii în proză). 

Plasîndu-şi fiinţa interioară între oglinzile paralele ale textului şi realului, 
Bianca Marcovici se dovedeşte a fi consecventă cu ea însăşi pentru că, iată, în 
toate cărţile de poezie şi proză pe care le-a publicat, aproape treizeci, scrisul său 
se structurează în orizontul unei poetici a căutării sinelui şi a relevării raporturi- 

lor tensionate pe care acesta le stabileşte cu realul; începînd chiar cu poemele de- 
butului din Marii Anonimi şi continuînd cu textele din ultimele volume, Espresso 
dublu la Ierusalim şi Muntele meu, Carmel, poeta pendulează între viaţă şi lite- 
ratură, extrăgînd din acest balans baroc un certificat de naştere în dublu exemplar, 
atestînd existenţa omului prin viaţa poetului; aproape fiecare text e conceput în 
perspectiva unei mereu visate redescoperiri a sinelui: “Steaua noastră e atît de 
rece/ uneori nu-ţi găseşti steaua/ atunci presupui că una din ele îţi aparţine! te rogi 
la ea, îţi închipui că, pînă la urmă, îţi va răspunde./ iar dacă îţi va răspunde/ mai 
speri să nu te dezamăgească./ În fapt, noi ne vrem înapoi timpul irosit, nerostit,/ 
neiubit, cîntecul sirenei,/ să se transforme în clipă finită. Euforia vieţii!/ Un fel de 
nemurire ireversibilă. Încîntare, vers!/ Poemele în sine sunt ascunse sub pleoapa 
nedeschisă,/ chiromanţia pe dinăuntru, muzica sufletului pervers!/ clipirea în rit- 
mul apăsării pe litere,/ rugăciunea inventată pe moment, duetul!/ Merge ceva ca 
un metronom/ Moderato... Andante./ Poate e o inimă care pulsează./ Pietrele, fie 
ele luminoase.../ se pot trezi. Doar pentru cei aleşi!/ Vioara mea o privesc uneori/ 
Precum «dulapul» lui Emil Brumaru” (Steaua noastră e încă atit de rece). Poeta 
se citeşte pe sine, privindu-se în oglinda din faţă (text, cititor, stea, pleoapă ne- 
deschisă, vioară, suflet, literă), construindu-se şi constituindu-şi astfel un filtru 
propriu de percepere a lumii care se exprimă în universul fiinţei; aşadar, nu poeta 
exprimă lumea, ci aceasta se dezvăluie în corpul şi gestul celei care o locuieşte: e 
încă o trăsătură care particularizează felul de a scrie al Biancăi Marcovici, în spa- 
țiul aşa-zisei poezii “feminine”. 

Avînd pe retină viaţa-filmul-textul Sylviei Plath (un simbol al noii poezii, 
asumat, ciudat, doar de poetele de astăzi), femeia în faţa oglinzii - Rebela - se 
(pre)face în contactul cu realul (text şi realitate), cu viul, cu “vîrtejul” acestuia, în 
încercarea de a sparge limitele trăitului spre a găsi adăpostul textului: o abia schi- 
ţată dezabuzare pîndeşte din ungherele poemului-compoziţie a existenţei; “Întot- 
deauna bărbatul oprit din fumat/ se întoarce să-şi privească chipul în oglindă/ dar 
tu erai muza/ care nu erai în stare să dărui cuiva/ ceva/ nici măcar o silabă/ nici 
măcar o floare/ te credeai iubită, dar te iubeai.../ colecționai aplauze sub geam/ şi 
farduri ameţitoare/ te cuibăreai pe muntele de minciuni/ uitînd că nu eşti vultur...” 
(Ținta). În ghicitul traiect pe care îl ascunde acest poem se configurează poezia 
Biancăi Marcovici de dincolo de paradisul textului şi de dincoace de infernul trăi- 
rii cotidiene; între ele, poemele din Muntele meu, Carmel imaginează un spaţiu 
protector şi, în aceeaşi măsură, (re)formator: jurul casei, împrejmuirea, cetatea 
asediată de oamenii-căpuşă ai infernului: “Miresmele se datorează/ copacilor din 
jurul casei tale/ E un echilibru fin/ Al împrejurimilor/ Precum şi la interior/ Mi-a dis- 
părut alergia culorii jetonului/ sper să-ţi dispară şi ție alergiile.../ basmul a căpătat 
contur/ să fie de lungă durată!/ Cînd intervine plictisul/ Rădăcinile se rup, florile în- 
gălbenesc/ Fructele cad.../ Aşa-i casa pe care tu trebuie s-o îngrijeşti/ Să facă parte 

din suflet/ Noi am trăit calvarul pornirii de la zero, AICI, e suficient că noi am fost 
părinţii de sacrificiu!” (Rebela); “Încerc să mă feresc/ De oamenii căpuşă/ Dar nu 
reuşesc./ Apar, mereu apar!/ Mereu se interpun între/ mine şi fericire/ între mine şi 
cei dragi mie,/ mereu sapă şanţuri/ să mă îndepărteze/ diverse semne secrete/ Akiva, 
Akiva!/ Asediindu-mă ca pe o cetate” (Akiva, Akiva?). Nu întâmplător, cele două 
poeme deschid volumul recent apărut, prefaţat de Grete Tartler care remarcă, o dată 
mai mult, efortul căutării de sine, drumul spre fiinţa lăuntrică, spre “cetatea” aces- 
teia, fie că e Zidul Plîngerii, “piatra divină”, Coloanele lui Solomon din “Ierusali- 
mul dorit cu ardoare” (Tonul joacă rolul principal), cuibul izolat de pe Muntele 
Carmel, “muntele nostru” (Libertatea de a ne sufoca, Cerul Creatorului, Israelul 
tău) sau camera albă dintr-un poem precum Compartimentarea sufletului, imagi- 
nara insulă Paradis, “insula noastră”, unde “canibalii nu au ajuns”. 

Zidarul din mine care a spoit toate geamurile din poemul Schimb de cu- 
țite verbale prin vecini! e poetul care îşi construieşte preajma, cuibul, cetatea, de- 
parte de asprele atingeri ale istoriei cu războaiele ei neîntrerupte; adeseori, insula 
Paradis e (re)descoperită în amintirile ieşene cu “lacul adormit Ciric”, vinul roşu 
de Tutova, “viu ca lacrima gîndului ultim”, malul Jijiei pe unde umbla “îmbrăcată 
ca o zeiță autentică”, cu nucul “din Elena Doamna” şi “casa mea din nuc” (Ș$ar- 
pele, Casa de dincolo), la Cenaclul de la Casa Pogor, în “dulapul” sau “diligenta 
poştală” ale lui Emil Brumaru: plecaţi în noi - aceasta e sintagma care defineşte 
poate cel mai exact poziţia fiinţei în lume, în preajma casei, cu nepoţii mereu evo- 
caţi, în cetatea şi insula închipuite sau în mierea aducerilor-aminte. Dincolo de 
geamurile spoite de “zidarul din mine”, în camera albă dintr-un compartiment al 
sufletului care şi-a găsit rădăcinile în cuibul de pe Muntele Carmel („Muntele 
meu, Carmel, m-a ajutat în explorarea rădăcinilor mele. Am găsit aici mormîntul 
bunicii mele... alte rude, cîtă frunză, cîtă iarbă!”), poeta se însoţeşte, ca pentru a- 
şi apăra cetatea, de cîteva metafore obsedante; dansul “ca o plimbare prin viaţa ce- 
luilalt” dintr-un poem antologic precum Tango, vioara şi flagiolitul, dar şi îngerul 
sau acoperişul lui Gaudi din Viclenia, Casa de dincolo, Vrajă, ca un simbol, pre- 
cum Sagrada Familia din Barcelona, al (re)construcţiei fiinţei interioare, dincolo 
de romanţa sluţită de vreme şi dincoace de aromele copilăriei: “Sunt din nou în- 
drăgostită/ de ceva nedefinit/ între mărar şi pătrunjel/ ardei şi vinete marinate/ 
ceva între vişine şi cireşe negre/ fără sîmburi!/ Dulceaţă de coacăze şi agude/ ceva 
între nuci noi/ de curăţat/ din capacul copilăriei/ şi zarzăre culese de mine,/ ceva 
cu sîmburii de caise/ sparți pe caldarîm/ cu o piatră mare/ Ceva cu picioarele goale/ 
călcînd pe iarba abia răsărită/ bînd apă dintr-un vas coclit” (Arome). 

Notele şi povestirile din partea a doua a volumului Muntele meu, Car- 
mel trec într-un alt registru esenţele pe care le-au filtrat poemele cărţii; (auto)bio- 
grafia din povestiri precum Rebela, Premeditare, După 25 de ani, Aventuri din 
copilărie este “poezia dureroasă a lucrurilor”, proiectând existenţa ca pe un ca- 

lendar al suferințelor şi experiențelor 
traumatizante, începînd cu anii copilă- 
riei, cu “viaţa grea” de atunci şi profe- 
sorul de vioară care moare a doua oară, 
definitiv, în memoria personajului-na- 


rator, continuînd cu ancheta la poliţia cai ANDRE 
secretă, pentru un presupus şi nedove- £ 
dit furt de bani, cu “maşina de detectat 3 PA 
minciuni”, vinderea casei din laşi şi re- . CR 


cuperarea Mezuzei, a amuletei cămi- 
nului, sfîrşind cu atmosfera războiului | : 
din Liban sau chiar din Haifa, lîngă Raluca BRANCOMIR 
cuib, din Jurnal de război, 2006: totul Par pia 
pare a sta împotriva singurei dorinţe, 

anume, “să nu mă simt umilită”. Lăun- 
trul protector, preajma, cetatea, insula 
Paradis se adună în complexul simbo- 
lic din Magia pietrei, astfel: “Zidul 
Plîngerii e o realitate. Mai am şi o pia- 
tră dintr-o scorbură, luată de la Co- 
lumnele din Timna, Coloanele lui 
Solomon. Pusă la tîmplă sau la urechi, 
e ca o scoică, fără să auzi însă vuietul 


Ngm 


V 


ERSO 


mării. Simţi energia, simţi istoria de gasi 
milioane de ani, e o piatră de bazalt, Anca MIZUMSCHI 
parcă încrustată, simţi ceva echivalent inurfcatie tra ua 
cu redarea lucrului pe care îl doreai, ca Bucureşti, Humanitas, 2010 
ultimul lucru pe care voiai să-l po- 

sezi”, 


Toată poezia lui Shaul Carmel foi ablari 
e o continuă căutare a Ţării Promise şi 
a Templului pierdut; toată literatura 
Biancăi Marcovici e o la fel de neîn- 
cheiată, pasionată explorare a rădăcini- 
lor, din Dorohoi şi laşi, apoi, din Haifa, 
pe Muntele Carmel: “Şi, pentru că totul 
trebuia/ Să aibă un nume, hologramă 


reală, abis,/ chiar dacă verdele a fost mele 
Florina ZAHARIA 

atins/ de teroriştii focului,/ Tărîmul are cn 
un nume:/ Muntele meu, Carmel“. Piteşti, Paralela 45, 2010 

CONFESIUNULE 
DIARISTULUI 
SINCER 


Vasile IANCU ____ 


C. Trandafir 


Din miile de pagini ale celor 46 
(patruzeci şi şase!) de caiete de însem- 
nări diaristice (informaţia ne-o oferă 
chiar autorul), criticul şi istoricul literar 
Constantin Trandafir (trăitor în Câm- 
pina, unde a fost profesor de literatură 
română la un reputat liceu, de la termi- 
narea Facultăţii de Filologie din laşi), 
selectează, iarăşi, câteva sute pentru o 
nouă carte: 1990. Anul şarpelui orb 
(Editura Premier, 2010). Concludent 
titlu. Prima — 1989. Vedere din provin- 
cie (Ed. Vestala), pe care am comentat- 

o într-un alt periodic literar — a fost ti- 
părită în 2009. Aceeaşi înţeleaptă dis- 
tanţare a comentatorului/ jurnalierului 
faţă de evenimentele politice aflăm şi 
aici. Şi în cazul însemnărilor ce privesc 
viaţa privată, familială, profesională 
strădania de detaşare e remarcabilă. 
Ceea ce „agaţă” cititorul sunt, credem, 
câteva calităţi evidente: umorul de ca- 
litate, ironia, când comprehensivă, când 
necruțătoare, dar întotdeauna sinceră, 
stilul îngrijit şi, totodată, expresiv, co- 
lorat, dezvăluind condeiul profesionist, 
iubitor de fineţuri, intelectualul verita- 
bil, care — ne pare în gardă încă de la în- 
ceputul primului volum — nu-i „nici de 
dreapta, nici de stânga”, necum disi- 
denta după... război. Un om care a fost 
— şi este —, constant, de partea adevăru- 
lui, bunului simţ şi onoarei, dezgustat 
de anormalităţile regimului comunist şi, 
din păcate, de anormalitățile perioadei 
de tranziţie spre aşa-zisul capitalism, de 
ipocriziile multor semeni. Nu vrea 
capul nimănui, priveşte cu superioară 
înţelegere păcatele oamenilor (pentru că 
şi le ştie şi pe ale lui, nu o dată trădate), 
se bucură când observă îndreptarea lor 
— atunci când se întâmplă —, se bucură 
când are de-a face cu oameni sănătoşi 
la minte, deştepţi, morali, cu apetit pen- 
tru umor. Jurnalul lui C. Trandafir mus- 
teşte de omenie şi de iubire pentru 
„cetitul cărților”. La mare cinste pentru 
autorul nostru e „viciul cititului”, logo- 
dit pe vecie, precum se vede, şi cu cel al 
scrisului. 


Atitudinea diaristului faţă de 
vremuri şi politici este revelatoare şi din 
motto-ul ales la noul volum: „Nu eram 
nişte fanatici ai anticomunismului de 
peşteră. Vedeam Comunism istoric, iar 
în comunişti — oameni care pot să se 
preschimbe în Democraţi. În acest sens 
scris [Gyorgy] Konrad despre Imre 
Nagy, iar Havel despre Frantisek Krie- 
gel. Aşa că mai târziu, după 1989, nu 
ne-a plăcut — nici lui Havel, nici lui 
Konrad, nici mie — fundamentalismul 
radicalilor anti-comunişti, mai ales al 
celor care în anii dictaturii fuseseră 
muţi ca peştele, iar acum voiau să con- 
struiască spânzurători pentru Ccomu- 
nişti”. Autor: Adam Michuik. 

Când un prieten (cel mai apro- 
piat coleg de facultate) vrea să-l „mobi- 
lizeze” pentru a fi alături de el într-o 
campanie electorală pentru o candida- 
tură în Parlament), răspunsul lui e con- 
centrat în Jurnal: „Ca scriitor şi ziarist 
nu pot fi de-o parte sau de alta, ci pen- 
tru ceea ce cred că e normal pentru toți, 
voi acționa totuşi, fără încrâncenare, 
dar cu polemică acid-ironică şi cu 
pamflete împotriva politicianismului, a 
pornirilor dictatoriale, a violenţei şi in- 
culturii”. 

Anul şarpelui orb este o sinceră 
radiografie umană a acestui interval de 
timp. „Ceea ce pare literar nu-i decât 
felul meu de a scrie”, ne avertizează, cu 
aceeaşi francheţe, Const. Trandafir. Aş- 
teptăm cu luare-aminte şi alte volume 
din acelaşi impresionant jurnal de sertar. 


CEI O SUTĂ 
DIN PALATUL 
FLORENȚA 


Anton ILICA 


Scriind necontenit, Gheorghe 
Schwartz este cel mai prolific prozator 
contemporan. A publicat aproape 30 
volume de proză, în plus, fiind cadru 
didactic universitar la Facultatea de 
Ştiinţe ale Educaţiei şi Psihologie din 
cadrul Universităţii Aurel Vlaicu din 
Arad, mai scrie cursuri pentru studenţi. 
După 1985, are nesăbuita ambiţie de a 
demara un proiect epic de mare anver- 
gură: reprezentarea lirică a evoluţiei 
umanităţii prin intermediul a o sută de 
personaje. Din ciclul Cei o sută, i-au 

apărut opt volume, ultimul — Secretul Florenţa —, prezentând, până acum, desti- 
nul istoric al lumii până în anul 1500. După dispoziţia cu care scrie şi pofta de a 
încheia trecutul şi prezentul umanităţii, sunt sigur că va avea o nouă „nesăbuită 
ambiţie” de a plonja în identificarea epică a semanticii viitorului. Căci nici o lume 
nu se încheie, iar visul de a o proiecta menţine tinerețea cea lungă a omului. Spun 
acestea despre Gh. Schwartz, pentru că viaţa scriitorului se identifică cu scrisul, 
devenindu-i patimă şi ispită, sens de împlinire şi bucurie, fericire şi destin. Bu- 
chetul de arome epice are, în obsesia lui Schwartz, magia cifrei opt, toate titlurile 
romanelor sale au formularea în opt litere, aşa cum numele său este o alcătuire 
ciudată de opt sunete, cu şapte consoane şi o singură vocală. 

Am scris câte o recenzie despre aproape toate volumele lui Schwartz, de 
la Martorul până la Culoarul Templier (inclusiv Vara rece ori Axa lumii). Susţi- 
neam că opera sa literară îl recomandă a fi aşezat pe podiumul valoric al literaturii 
române, iar ciclul încheiat Cei o sută i-ar da toate argumentele pentru un Premiu 
Nobel. Din 1985, a trecut, iată, un sfert de secol de când elaborează „panorama” 
umanităţii de la origini până în prezent. Textul are, până acum, peste cinci mii de 
pagini, fiind un demers absolut impresionant, şi poate descurajant pentru orice lec- 
tor sedus de insuficenţa timpului pentru fascinația, mereu vie, a lecturii. 

Recenzia mea la primul său roman (Martorul), publicată în revista „Ro- 
mânia literară”, prin 1976, a fost construită pe relaţia dintre trei elemente narative: 
decor, eveniment, personaj. Schwartz concepe „panorama umanităţii” prin inter- 
mediul „personajelor” (superb conturate în jurul unei trăsături esenţiale de caracter), 
acestea activează „evenimente” dintre cele mai reprezentative, chiar dacă insigni- 
fiante, într-un „decor” construit cu minuţiozitate, adeseori improvizat, dar purtător 
de misteriozitate şi umbre de magie. Mai mult, autorul, acest mărturisitor cu traiul 
risipit în toate timpurile (adică real şi virtual), nu se detaşează nici de cititor şi nici 
de personajele sale. Se aşază el undeva, într-un foişor confortabil, priveşte, se miră, 
fotografiază şi descrie cu cinism şi fără compasiune ceea ce vede. Din când în când, 
„bietul scrib” transmite vreun mesaj înspre „bunul cititor”, atunci când, din foişorul 
său de observaţie, mai se lasă furat de somn, de lene sau de ignoranță. 

Din punct de vedere al artei narative, asemenea ingerinţe narative au sa- 
voare lirică, îndemnând cititorul la continuarea lecturii, prea obosit adeseori de 
o/orice scriitură amplă, densă şi descurajantă prin lungime şi stufoşenie. „Scribul” 
devine personaj, un neastâmpărat spiriduş, care şopteşte urechii cititorului fel de fel 
de explicaţii justificative, inclusiv lamentaţii seducătoare: „În această carte despre 
rătăcirile care l-au dus prin Palatul Bosci va scrie bietul scrib, încercând să-i fie 
ghid şi bunului cititor şi îndemnându-l să găsească el uşile ce abia se mai deslu- 
şesc în Zidurile clădirii de mult părăsite”. 

Volumul Secretul Florenţa prezintă opt vieţi, din tată-n fiu, din „zalele” 
lungului şir al „celor o sută”: Bizantinul (fiul unui cavaler templier), Exorcistul (că- 
lător spre „ţara dinspre tătari, țara naşterii tatălui său”) - „în urma Exorcistului, a 
rămas o avere uriaşă, un băiat şi numeroase întrebări ascunse şi ele de uitare” -, 

Omul din fereastră (proprietarul Palatului Bosci din Florenţa) — „omul a pătruns în 
clădire şi n-a mai ieşit niciodată” —, Înțeleptul — cel născut în Ducatul Moldovei, 
frumos, deştept şi ocrotit de noroc” —, Nătăfleţul („băiatul nevolnic al Înţeleptului, 
ajuns episcop ”), Cavalerul Marchiz Umberto, moştenitor al „ambițiilor nestăvilite 
ale condotierului, pasiunea clocotitoare a mamei, precum şi dorinţa de dominare şi 
o sete terorizantă de glorie”, Recuparatorul...”averilor evreieşti”, Quasimodo Eros- 
trat (1482 - 1504), „un obiect important în inventarul casei sale”. Vieţile celor opt 
sunt surprinse într-o singură tuşă caracterială, adeseori vicioasă şi contradictorie, 
etalând gesturi experienţiale şi atitudini existenţiale dintre cele mai imprevizibile. 

În Cei o sută, un cititor descoperă (dacă ştie!) asemenea alcătuiri ciudate, 
bizare, care stimulează şi fertilizează atenţia, cu speranţa şi satisfacția de a le des- 
coperi semnificaţia. Atras în mrejele lecturii, şi eu am simţit o pierdere hipnotică 
printre desişuri evenimenţiale, animate de personaje, care intă în vârtej „pe propria 
lor cărare”. Nici n-am avut timp să mă întreb care personaje sunt realităţi istorice 
sau imaginaţie de scriitor (cum ar fi firesc). Actorii trăiesc intens neverosimilitatea 
unei paraistorii, pe care sunt nevoite, parcă de o predestinaţie, să o rostogolească 
în viitor. E o complicitate discretă dintre personaje şi scrib, sursă de virtuţi şi vicii. 
Doar el scribul, poate personajul Schwartz von Schwartz, ar fi în stare să-şi dea 
cuvântul de onoare că ar fi participat, ca martor sau actor, la decriptarea secretelor 
personajelor florentine, deşi — mărturiseşte autorul — „niciodată n-am văzut Flo- 
renţa şi cu atât mai puţin Palatul Bosci ”. Cu atât mai mult, inventivitatea sa nu are 
harul sălbăticiei, ci al domesticirii, convins fiind că numai realitatea e credibilă. 

Susţinut de personaje, Textul pare ciudat, fiind, de aceea, fermecător. Curge 
ca o apă lină pe câmpie, pe care, din când în când, „bietul scrib” o stăvileşte cu ză- 
gazuri, spre a-i da o nouă învălurire. Strategia narativă şi arta animării personaje- 
lor sunt încărcate de capcane şi aleanuri emoţionale. EI se joacă — o plăcere sadică 
— cu sentimentele şi psihicul personajelor, mânuindu-le cu sfori, fără a da impresia 
că jonglează cu destinul acestora. 

Ca fidel cititor al scrisului lui Gh. Schwartz, imi fixez, poate prea des, in- 
teresul pe o întrebare: „câtă imaginație mai are de rispit autorul spre a nu repeta 
configurări de caractere şi încropiri de evenimente”. Capătul drumului „celor o 
sută” se află într-o depărtare apropiată (poate trei — patru volume, adică vreo două 
mii de pagini). Proiectul se va finaliza, cu certitudine, având în vedere tenacitatea 
cu care autorul apasă zilnic tastele pentru a încheia destinul ultimului din şirul celor 
o sută, dar şi pariul pe care şi l-a pus pentru finalizare. Curând maiestuozitatea con- 
strucţiei textuale — asemeni mănăstirii manoleine — va oferi literaturii universale o 
opera fundamentală. E momentul înfiorării, al deteriorării relaţiei dintre autor şi 
operă, al obsesiei unui drum închis, solicitând deschiderea unei noi pârtii de respi- 
raţie artistică şi de consumaţie imaginativă. Destinul tragic al celui decis să nu în- 
cheie ceva este că acesta va fi ispitit să se regăsească într-o permanentă neîmplinire. 

Prozatorul Gh. Schwartz dispune de o bărbătească vigoare artistică. În 
ciuda faptului că lumea cu gustul ei se schimbă, Textul cel mare al scriitorului ră- 
mâne o referinţă pentru literatură, având şansa de a-şi continua cariera în arta cea 
mare a umanităţii. Fericirea e o formă de glorie a artistului trist. 

DUPĂ 20 DE ANI 


loan RĂDUCEA 


pia ea Sub sigla Fundaţiei Naţionale pentru Ştiinţă şi 
e AI [ ERE Artă din cadrul Academiei Române a apărut, în în- 
grijirea reputatului filolog Victor Durnea, ediția de re- 
OPERE ferinţă pentru acest început de secol a romanului În 
E unitate sotii preajma revoluţiei de C.(onstantin) Stere”. Reedita- 
| rea, cu girul academic, a masivei naraţiuni constituie 
o etalare a posibilităţilor pe care le poate oferi o lu- 
crare critică şi cercetătorul ieşean, aflat la apogeul ca- 
rierei, îşi dă măsura competenţei sale. El a reuşit atât 
identificarea, aproape totdeauna justă, a textului ideal 
gândit de autor, încadrarea sa în epocă printr-o com- 
petentă Cronologie, urmată de o detaliată Notă asupra 
ediţiei, cît şi angajarea în demersul său a unor perso- 
nalităţi de talia lui Eugen Simion şi Mihai Cimpoi, 
AO ADRIEAN RRĂ care semnează Studiul introductiv, respectiv Postfaţa. 
Fundata Naonală pentru Stintă i Ani | Comparaţia cu precedenta ediţie, cea în 3 volume din 
anul 1991-1993, îngrijită, cel puţin în mod oficial, de 
către Z. Ornea, îi vădeşte superioritatea în aşa măsură încît îndrăznim să recu- 
noaştem în această spectaculoasă ridicare a standardului de calitate o tendinţă de 
reinstituţionalizare a veritabilei autorităţi culturale, în spaţiul nostru cultural. 
După destui ani de trecere în plan secund a profesionismului filologic, 
soldate, de exemplu în ortografie, cu nefericite iniţiative, abuziv oficializate aca- 
demic, ne reîntoarcem la situaţia în care o muncă onestă şi deseori migăloasă, dar 
care nu pierde nicidecum viziunea de ansamblu, îşi spune în primul rînd cuvîntul. 
Preferînd să joace rolul expertului tehnic, îngrijitorul de ediţie acordă locurile de 
cinste, de prefaţator, respectiv de semnatar al postfeţei, celor doi academicieni 
amintiţi mai sus. Atît studiul introductiv al primului, amplu (36 p.) şi competent, 
mergînd pe ideea disocierii între formula romanescă şi cea a memoriilor din per- 
spectiva practicilor „europene”, cît şi postfaţa celuilalt, care accentuează mobilu- 
rile patriotice ale textului, devin astfel parte a unui scenariu de restaurare culturală. 
Faptul că textul, aparţinînd unui român basarabean, este străjuit de vocile a doi cri- 
tici în vogă, unul de la Bucureşti, altul de la Chişinău, iar elementul catalizator face 
parte din mediul academic ieşean, a fost gîndit, desigur, şi ca valoare simbolică, 
act de afirmare a românismului într-o vreme în care se uită că Europa este totuşi 
continentul naţiunilor sale. 

Amuzantă este uneori Nota asupra ediţiei, fiindcă dă măsura distanţei faţă 
de apariţiile anterioare, cu exemple de neglijenţe dintre cele mai crase din ediţia 
Z. Ornea. Numai omisiunile de cuvinte de aici s-ar ridica la peste 3.000, alte mii 
fiind transcrieri greşite („Odorheiului” în loc de „Orheiului”, „autorităţilor” în loc 
de „autohtonilor”, „sudului” în loc de „Sudanului”, „patul” în loc de „palatul” etc. 
etc.), rezultatele din tipăritura de acum două decenii devenind „aproape catastro- 
fale”, după cum notează cercetătorul, cu delicateţe. Referindu-se la modificările 
operate în grafia unor cuvinte, reținem faptul că s-a urmat modelul autorului în- 
suşi, care şi-a modernizat — însă fără „consecvenţa necesară” — exprimarea şi punc- 
tuaţia, în redacţiile ulterioare. Tot după model auctorial este continuat, într-unul din 
elementele de aparat critic final, „Indicele alfabetic al personagiilor”, care lipsea 
în volumele antume IV-VIII. Credem că enumerarea celorlalte componente ale fi- 
nalului cărţii este suficientă pentru a schița monumentalitatea demersului editorial: 
între paginile 977-1628 sînt prezentate şi „Variantele” la unele pasaje din roman, 
apoi „Interviuri, declaraţii, conferinţe” ale autorului, „Note şi comentarii” despre 
text, amintitul „Indice alfabetic”, „Repere critice” (cronologice), „Bibliografie” 
(opera; referinţe critice în volume, monografice sau culegeri; referinţe critice în pe- 
riodice. Total: 35 pagini.), precum şi amintita postfață. 

C. Stere a dictat textul unor secretari, apoi l-a dat la stilizat prietenilor de 
la „Viaţa Romînească” — Mihail Sevastos, Ibrăileanu şi Topîrceanu — însă roma- 
nul a ridicat dintotdeauna probleme de editare, evidente fiind inconsecvenţele 
pînă şi în cazul unuia şi aceluiaşi cuvînt. În ediţia de faţă, asemenea erori au fost 
în sfîrşit eliminate şi acurateţea romanului recondiționat este deplină, punînd într- 
o lumină crudă naivităţile auctoriale: expresiile în spirit neromânesc, asupra cărora 
nu s-a putut interveni, steluțele puse veşnic la inițiala S, pentru a camufla, aşa-zi- 
cînd, numele Sorocii şi mai ales obstinatele încifrări de antroponime şi toponime, 
unele aproape anagrame, cu zecile şi cu sutele, pentru care credem că ar fi fost utilă 
o scară de final tîlcuitoare, ca la „Istoria ieroglifică” a lui Cantemir, ca să rapor- 
tăm mai rapid „Ciubăreştiul” la Iaşi, „Găinarii Vechi” la Căinarii Vechi (cu pro- 
babilitate), pe „Christophor Arghir” la Iorga, pe „Ciorbadgioglu” la Ibrăileanu, pe 
„Crăsneanu” la Brătianu, pe „Leonte Răutu” la Stere însuşi etc. 

Ca realizare tipografică, ediţia este de asemenea o operă de artă (tipărit la 
Regia Autonomă „Monitorul oficial”): două volume pe hîrtie fină, gălbuie, legate 
în piele, cu semn de carte şnuruit, pe cotor cu facsimilul semnăturii şi cu supra- 
coperta ilustrată, de pe care străjuiesc două portrete fotografice ale autorului, la ti- 
nereţe şi la maturitate. Rămîne ca seria pe care şi-o propune Academia Română să 
dea prilejul restabilirii altor valori clasice, după modelul oferit de această lucrare, 
ce face mai coerent mesajul şi confirmă forţa vastei fresce epice a lui C. Stere. 


* C. STERE — În preajma revoluției. Roman, Vol. L-IL, Ediţie îngrijită de Victor Durnea, Studiu introductiv 
de Eugen Simion, Postfaţă de Mihai Cimpoi, Bucureşti, Colecţia „Opere fundamentale”, Academia Ro- 
mână — Fundaţia Naţională pentru Ştiinţă şi Artă, 2010, Vol. 1— 1360p + XCVI, Vol. Il — 1632 p. 

ZONA SINISTRĂ, 
CAPITOLELE UNUI ROMAN 


Alina IRIMESCU 


Imaginarul specific lui Adam Bodor, românul 
plecat în Ungaria din cauza contextului social și politic 
din România comunistă, este evident în această carte 
tradusă în nenumărate limbi, mediatizată destul în afară, 
E unde este cunoscută și premiată. 

Impresionează în primul rând atmosfera temutei 
zone Sinistra, cu aerul său aproape palpabil, cu mirosul 
amestecat dar atât de semnificativ pentru tot ce se în- 
tâmplă acolo, de la mirosul de medicament, la cel de 
gândaci care o însoţeşte pe temuta „„ colonela Coca Ma- 
vrodin”, de la mirosul ispititor al femeilor care culeg 
fructe şi ciuperci şi până la mirosul de ars care răzbate 
ori de câte ori este nevoie ca ceva supărător să dispară, 
chiar dacă este vorba despre oameni. 

Zona Sinistra este un teritoriu al dezumanizării, 
dar dezumanizarea și absurdul, chiar grotescul, au devenit firești, oamenii le acceptă 
ca pe un dat existenţial. 

Nu pătrundem cu adevărat în această zonă unde nu se poate intra şi ieși decât 
cu permis special, dar nici nu avem nevoie deoarece teroarea și suferinţele fizice şi 
psihice par să fi dat pe afară, să se fi revărsat şi în zonele învecinate, mai ales în Do- 
brin, devenit prin inscripţie cu noroi pe zidul gării „Dobrin City”. 

Oglindă a universului carceral de care Bodor este vizibil marcat...şi pe drept 
cuvânt, zona Sinistra este populată de victime şi călăi cu nume la fel de exotice ca 
și oamenii ce le poartă. 

Zona este undeva la limita cu Ucraina, Basarabia şi Moldova, se vorbeşte aici 
în mai multe limbi: româneşte, ungureşte, țigăneşte...sau în toate în același timp, 
deși uneori oamenii se înțeleg, aşa cum o declară şi naratorul mai mult tăcând. 

Galeria figurilor este o reușită a scriitorului: colonelul Borcan, comisar sil- 
vic, comandantul vânătorilor de munte din Dobrin este identificat în primul rând ca 
posesor al unei umbrele de piele de care nu se dezlipește și care mai apare prin aer 
şi după moartea acestuia. 

Andrej Bodor, naratorul, e când culegător de fructe, când paznic la morgă, 
când om bun la toate, când jucător de şah pe o cămașă cu carouri, mereu mare bău- 

ZONA SINISTEA, 


Ul i 


tor de spirt denaturat, Aranka Westin cârpeşte rufe şi primește iubiții pe fereastră, 
Geza Kkeny este singurul care este recompensat pentru eroismul său printr-un 
bust în dosul grădinilor. 

Mustafa Mukkerman transportă cu camionul carne şi fugari, Bebe Tesco- 
vina, deși copil iubeşte un bărbat care e de vârsta tatălui, Hamza Petrika sunt doi 
gemeni care poartă același nume, Geza Hutira îşi pierde o ureche din cauza geru- 
lui, Gâbriel Dunka e pitic, Elvira Spiridon „face naveta” între casa soţului ei şi cea 
a naratorului, cei doi o împart fără ranchiună căci Andrej i-a salvat viaţa lui Seve- 
rin Spiridon. 

Oamenii poartă la gât plăcuţe cu numele iar când câte unul moare plăcuţa 
este uneori redistribuită. 

Moartea este privită ca normalitate şi e primită firesc, fără dramatism. Cea 
mai frecventă cauză a ei este inventatul ,, guturai tunguz”. Nimeni nu ştie de unde 
vine numele bolii dar este soluţia pentru toți indezirabilii. Epidemia de guturai tun- 
guz este vestită toamna de păsările frigului şi există şi un vaccin pentru el, asta 
dacă nu se hotărăște cumva „anularea epidemiei”. 

Naratorul îşi pierde actele şi aşa ajunge să i se dea acest nume, joc al iden- 
tității căci „eu este altul”, naraţiunea fiind câteodată și la persoana a treia, de parcă 
acesta s-ar dedubla. Andrej Bodor trăieşte într-adevăr, parcă viața altuia. 

Curios însă faptul că Andrej Bodor nu ripostează, nu se revoltă nici el în 
această lume de marionete în care femeile acceptă să fie împărțite de bărbaţi la co- 
manda colonelei Coca, iar incestul este la fel de firesc precum o căsătorie. 

Andrej Bodor are însă se pare o misiune specială, la fel de ireală ca şi oa- 
menii spectrali pe lângă care trece. El trebuie să îl regăsească pe fiul său adoptiv, 
Bela Bundasian, pierdut cu ani în urmă, atunci când a plecat pentru că intrase într- 
o încurcătură. Aceste „încurcături” care determină destinele oamenilor nu sunt ni- 
ciodată clarificate dar ele provoacă înstrăinări, reveniri, abandonări de neexplicat. 
Deși acesta este pretextul aventurării lui Bodor pe acele meleaguri, atunci când 
după ani îl găsește, fiul nu doreşte să fie salvat, mai mult, părintele consideră că, 
de fapt, totul e în regulă pentru că nu erau rude de sânge. 

Această gratuitate a actelor, această lipsă de orice sens şi a sentimentelor şi 
a acţiunilor este înspăimântătoare, provoacă mutații la nivelul individului dezră- 
dăcinat care pierde orice orientare în lume. Absurdul este în zona Sinistra cel mai 
logic şi firesc lucru. 

Dezumanizarea face figurile groteşti. lar îndoctrinarea duce chiar la negarea 
şi punerea în plan secundar a nevoilor fiziologice primare: oamenii mănâncă ceapă 
şi cartofi sleiți dar beau din belşug alcool, piticul Dunka, deşi până la 37 de ani nu 
a avut nicio femeie, atunci când Elvira Spiridon îi este goală în casă, el se duce să 
o reclame, cerând să vină imediat cineva să o ridice pentru că dorise să plece ile- 
gal din Dobrin City, iar el nu dorea să aibă probleme. 

Oamenii nu mai sunt oameni ci devin chiar animale. Totul este degradat, de 
la sunetele corpului care nu mai sunt stăpânite, până la actul sexual și raporturile 

dintre oameni. lubita lui Bela devine treptat animal, corpul i se umple de păr, este 
de nerecunoscut, ea însăşi nu mai ştie cine este. 

Intimitatea şi prietenia nu intră în discuţie, indiferența și urmarea tăcută a 
propriilor interese sunt reţeta supravieţuirii aici unde nu este timp să faci greşeli, 
pentru că orice pas greşit poate să fie ultimul. 

Atunci când însăşi colonela Coca Mavrodin are un moment de slăbiciune 
faţă de Andrei afirmând că este obosită, acesta replică discret că nu este bine ca 
domnișoara să îl inițieze în secretele ei, ceea ce şi Coca recunoaște imediat că a 
fost o scăpare. 

Uneori umorul rămâne singura scăpare, din păcate inaccesibilă multora. 
Când se aude că se va impune ca toţi locuitorii să se tundă și că nu vor mai avea 
drept de liberă circulație prin localitate, Andre) îi rade iubitei tot părul, jubilând că 
soţul o va găsi în acestă stare, după ce îl păcălise şi o luase acasă, ştiind că datorită 
interdicției de a circula o va avea numai pentru el. 

Moartea ia cele mai diverse forme de la donarea corpului pentru muzeul din 
Sinistra, ca ciudăţenie, în cazul piticului, până la sinucidere prin tragere în ţeapă de 
către unul din gemeni, spânzurare sau chiar incendiere. Cine scapă din incendiu 
este îngropat de viu și se betonează orice cale de salvare. 

Cruzimea este şi ea percepută ca un dat firesc. Atunci când se plănuiește in- 
cendierea celor consideraţi contaminaţi cu virusul guturaiului tunguz, acestora li se 
aduce rom ca alinare... şi sunt sfătuiți să mai rabde un pic de foame că se va termina 
repede totul. lar cei dinăuntru mulțumesc pentru o asemenea mărinimie şi grijă. 

Unul dintre motivele textului îl constituie cel al străinului. Cine este străin 
este fie susceptibil să aibă motive ascunse, fie , după ce a fost verificat şi i s-a re- 
partizat o locuinţă nu mai are nicio importanţă și este lăsat în voia lui. 

Totul este aici rodul hazardului. Cei mai vehemenţi apărători ai ordinii ofi- 
ciale au momente de slăbiciune, astfel încât, unele decizii nu pot fi anticipate și 
contrazic vigilența generalizată. Colonela Coca Mavrodin, cea care îl înlocuiește pe 
colonelul Borcan după decesul acestuia își reprimă sentimentele pe care le-ar putea 
avea pentru Andrej, dar îl ţine mereu aproape și îi face să dispară actele lui Bela 
pentru a-l ajuta să plece cu tatăl său. 

Geografie sinistră, rezervaţia naturală Sinistra este aproape izolată „de acolo 
nici un drum nu ducea mai departe”. Aceasta este la poalele munţilor abrupți Pop 
Ivan. 

Deși oamenii se perindă neîncetat și își iau locul unul altuia. Zona este în 
atemporalitate și indeterminare: a sosit acolo primăvara pe înserat, joia trece ca- 
mionul cu carne. Dar nimeni nu ştie cu precizie care este ziua săptămânii. 

Locuitorii împrumută nuanţa locului: „călătorii posaci, care cu cizme de cau- 
Ciuc, care cu opinci”, sau ajutoarele Cocăi Mavrodin , „gânsacii cenușii”. 

Impresionantă, cartea aduce în discuţie degradarea umană, singurătatea, 
ideea de libertate, constrângerile sociale şi politico-ideologie, frustrările şi înstrăi- 
narea omului care trăind într-un mediu care pare edenic este de fapt în infern. 

LUCIAN BLAGA - DIPLOMAT LA VARȘOVIA 


Nicolae MAREŞ 


În anii 1926-1927 poetul, dramaturgul şi publicistul român, unul din- 
tre cei mai promiţători intelectuali ai vremurilor, pe care Nichifor Crainic l-a 
considerat drept un dar oferit de Transilvania Regatului, a in- 
trat în diplomaţie, ca ataşat de presă la Varşovia. Au fost zece luni extrem de 
importante în biografia scriitorului dar şi pentru relaţiile culturale şi de presă 
româno-polone, pentru istoria diplomaţiei româneşti. Documentele inedite, 
păstrate în Arhiva Ministerului Afacerilor Externe, privind perioada varşo- 
viană, pe care le vom publica, cu ocazia celei de a 50-a aniversări de la moar- 
tea sa, pun în valoare activitatea neobosită a diplomatului pentru a combate 
presa de scandal din Polonia în care se publicau materiale dușmănoase, insi- 
nuante, unele chiar infame la adresa României. Interesantă şi inedită este im- 
plicarea sa în redactarea unor materiale prin care încerca să ilustreze 
realităţile româneşti, aspecte privind literatura sau critica literară româ- 
nească etc. 

Nu lipsite de interes au fost şi alte aspecte relatate în rapoartele şi in- 
formaţiile lui Blaga asupra cărora ne vom apleca în eseul nostru. 


Aspecte culturale şi politice româno-polone, despre situaţia internaţio- 
nală în rapoartele şi informaţiile lui Blaga de la Varşovia 


Lucian Blaga remarcă la Varşovia, că în propaganda culturală nu impresio- 
nează deloc simplul material informativ, după cum menţionam mai sus. De aceea 
el şi-a dorit ca ceea ce personal va scrie pentru ziarele de aici să fie de cea mai bună 
calitate. Şi-au fost câteva materiale care îi fac cinste, cum arătam. Nu i-a scăpat 
privirii atente nimic din ce s-a spus despre România în plan bilateral, politic, eco- 
nomic sau cultural: bine sau rău. Şi n-a făcut aceasta pentru sine, ci pentru a in- 
forma despre aceasta Direcţia de presă şi autorităţile româneşti. Nu s-a manifestat 
ca un boem din lumea literară, ci ca un înalt funcţionar extrem de disciplinat şi 
conştiincios. 

Şi, ca o curiozitate pentru a şti ce se petrecea atunci la Varşovia şi în lume, 
merită să evocăm unele din evenimentele petecute în prima parte a anului 1927 şi 
cărora le-a fost martor. 

Amintim astfel, chiar cronologic, relatarea pe care o face despre prezenţa 
pe scena muzicală din capitala Poloniei a dirijorului român, şef al Orchestrei Ope- 
rii din Bucureşti, Egizio Massimi, venit în Polonia, aşa cum a relatat „„Warsza- 
wianka”, din 13 ianuarie, pentru a-l înlocui pe omologul polonez Mlynarski, la 
pupitrul Operei Varşoviene, dirijorul varşovian găzduit fiind la Bucureşti pentru 
a dirija. Aflăm că Massimi a dirijat la Varşovia, printre altele, Carmen şi Aida. 
Blaga reţine faptul că: „Articolul pe această temă din presa poloneză accentuiază 
importanţa acestui schimb de valori între cele două ţări. În ce priveşte arta dlui 
Massini i se recunoaşte multă tinereţe, multă pricepere şi tot atâta temperament”. 

Aflăm pe 22 martie despre faptul că, la rândul lui, Mlynarski se bucură de 
un succes deosebit la Bucureşti. 

Cu regret din datele transmise nu rezultă dacă Blaga personal a participat 
sau nu la spectacole susţinute de dirijorul român. Nici dacă şeful misiunii sau alt- 
cineva din cadrul Legaţiei au fost prezenţi, şi s-ar fi cuvenit, am spune-o azi. 

La 20 martie directorul Direcţiei de presă din Ministerul Afacerilor Străine 
este informat că diplomatul român „ar fi pe calea de a întreprinde o acţiune mai 
sistematică în ce priveşte schimbul unor piese de teatru între noi şi Poloni. Cum 
latura aceasta a propagandei culturale o socotesc de foarte mare însemnătate voiu 
căuta să duc la bun sfârşit discuţiile începute cu anume oameni de teatru”. 

Cu regret, aici se pare că diplomatul a rămas doar la stadiul declarativ. Nu 
avem elemente din care să rezulte ceva concret privind stabilirea sistematică a 
contactelor şi demersurilor sale în plan concret. Numeroasele similitudini şi preo- 
cupări existente în teatrele din cele două ţări ar fi putut duce la realizări de ex- 
cepţie pe linie teatrală. Ne-a dovedit-o din plin montarea din martie 1934 a 
Meşterului Manole pe scena Teatrului din Lwow. Ne vom apleca asupra montării 
respective mai îndeaproape, întrucât reprezentarea, cu sprijinul acordat şi de con- 
sulul general român din localitate, Traian George Gallin, s-a constituit într-un mare 
eveniment cultural românesc. 

Se simte bucuria aparte cu care diplomatul Lucian Blaga remarcă apariţia 
în Messager Polonais, la 15 martie 1927, al „articolului luminos, semnat de Ni- 
colae Iorga asupra relaţiunilor din trecut şi cele posibile în viitor între Franţa, Po- 
lonia şi România”. 

Cu modestia care îl caracteriza, mai ales că îi era dat să se refere la artico- 
lul ilustrului profesor, Blaga menţionează ca el a fost precedat de-un articolaş dat 
ziarului din partea sa, cu privire la personalitatea şi activitatea istoricului. 

Trebuie spus, cu regret pentru istoria culturii şi a diplomaţiei româneşti, 
aceste contribuţii nu se află în ţară. Am făcut unele demersuri pentru a le procura, 
dar m-am convins că intervenţiile pentru a intra în posesia textelor respective nu 
sunt facile. Voi interveni şi prin Institutul Cultural Român la Varşovia, care ar tre- 

bui să aibe în atenţie asemenea aspecte. Acest subiect va rămâne, în continuare, în 
atenţia noastră şi a altor istorici ai diplomaţiei şi culturii româneşti în străinătate, 
atâta timp cât semnalizarea s-a făcut. 

In săptămânile viitoare varşoviene, Lucian Blaga încearcă o mare deziluzie. 
Va afla că la Concursul Internaţional Frederic Chopin, organizat în capitala Polo- 
niei în acel an, din partea României nu s-a prezentat nimeni. Ne-am putea consola, 
că nici în anul bicentenarului naşterii marelui compozitor, în 2010, s-a petrecut la 
fel. Nu s-a prezentat nici un tânăr pianist român. In mod nefericit istoria se repetă 
şi după 83 de ani. Si vai, cât de dureros! 

Am arătat că Lucian Blaga a devenit în zece luni, cât a lucrat la Varşovia, 
o veritabilă instituţie de dezminţire şi de contracarare a informaţiilor false, defăi- 
mătoare sau rău voitoare strecurate în presă sau intrate în circuitul informativ al 
diferitelor agenţii care funcționau în această ţară. 

La unison, la începutul lunii februarie 1927 acestea au publicat veşti despre 
„organizarea iminentă a tot felul de tulburări la Bucureşti legate de succesiunea la 
tron”. Blaga asigură imediat publicarea dezminţirilor necesare. Se petrecea la 9 fe- 
bruarie 1927 în : Epoka, Kurjer Polski, Messager Polonais şi în alte publicaţii. 

A fost perioada în care diplomaţia românească din Polonia a trebuit să facă 
faţă primelor dezinformări cu privire la procesul cunoscut al optanţilor unguri. A 
fost însă meritul ministrului lacovaky, care personal i-a explicat mareşalului Jozef 
Pilsudski şi ministrului de externe, August Zaleski, elemente din fundamentarea 
poziţiei româneşti în cadrul forurilor internaţionale. Cei doi au înţeles similitudi- 
nea existentă între abordarea României şi cea pe care Polonia urma să o dove- 
dească în relaţia similară cu Germania. S-a convenit trecerea la amânarea unor 
pretenţii poloneze ridicate de câţiva moşieri polonezi din Basarabia pentru mai 
târziu, partea polonă având asigurarea Bucureştilor pentru o soluţionare amiabilă, 
lucru care s-a şi petrecut. Aşa s-a făcut că ziarele poloneze au început să apere 
punctul de vedere românesc, fiind scutit diplomatul cu probleme de presă să răs- 
pundă şi atacurilor de pe frontul respectiv. 

În plus, Blaga subliniază cum organele de presă de bună credință au subli- 
niat că cercurile politice bucureştene supraveghează cu atenţie desfăşurarea con- 
flictului între guvernul român şi proprietarii maghiari în Transilvania, care cer 
restituirea moşiilor ce i s-au luat prin reforma agrară. 

„Împotriva opiniei guvernului român, care consideră această problemă ca 
o chestiune interioară, tribunalul mixt dela Paris şi-a declarat competinţa de a ju- 
deca afacerea. Această hotărîre, care privea numai chestiunea competinţei, a fost 
considerată de anumite cercuri ca o victorie a punctului de vedere maghiar. De 
aceea trebue să fim recunoscători guvernului român (sublinierea noastră 
N.M.), că a publicat de curând o broşură cu discursurile reprezentanţilor români 

la tribunalul de arbitraj. Broşura expune clar starea actuală a conflictului, sublini- 
ind radicalismul reformei agrare româneşti, care a fost aplicată fără excepţie asu- 
pra tuturor proprietarilor, şi astfel şi asupra aristocrației maghiare fără severităţi 
speciale, dar şi fără de privilegii. Aristocraţii maghiari au protestat în faţa tribu- 
nalelor româneşti, dar toate instanţele au hotărât că nu se poate face diferenţa între 
proprietarii maghiari şi români. În 1923 conflictul se află pe for internaţional, iar 
tribunalul mixt dela Paris şi-a declinat competenţa. Discursul ministrului român 
al afacerilor străine, pronunţat nu de mult în parlamentul românesc precum şi de- 
cisiunea unanimă a parlamentului dovedesc că România nu va recunoaşte com- 
petenţa tribunalului de la Paris, şi că va aduce toată chestiunea în faţa Ligii 
Naţiunilor”. Erau aspectele despre care ministrul de externe, August Zaleski, le cu- 
noscuse de la lacovaky şi ulterior de la Nicolae Titulescu. 

Prin comportamentul solid şi atitudinea constructivă, Lucian Blaga va se- 
siza Ministerul Afacerilor Străine şi despre aspecte pozitive, care ar fi putut fi mul- 
tiplicate în propaganda românească. Se aduce la cunoştinţă despre ampla 
corespondenţă transmisă din România şi iscălită de domnul Zalplahta, „care ne 
face foarte bune servicii prin corespondenţele sale regulate, publicate în Kurjer 
Warszawski. Acesta tocmai informase cititorii ziarului despre aniversarea în pre- 
gătire a celor cincizeci de ani ce se împlinesc dela răsboiul independenţii. El gă- 
seşte frumoase cuvinte despre eroismul ostaşilor români şi despre priceperea 
diplomatică a oamenilor de stat români cari au creat România”. 

Un capitol aparte l-ar putea constitui valoarea informaţiilor date de Blaga 
privind situaţia din Rusia, despre stadiul raporturilor polono-ruse, despre bolşe- 
vism şi apucăturile acestuia, dar mai ales despre numeroasele infiltrări de spioni 
în diferite organizaţii poloneze, cu scop destabilizator etc. Ştim şi am mai aflat 
despre analizele pe care mareșalul Pilsudski i le prezenta şefului misiunii diplo- 
matice la Varşovia, lacovaky - ca unui aliat. 

Materialul transmis de Blaga venea cu elemente noi de mare importanţă, 
ştiut fiind că unele publicaţii poloneze aveau corespondenţi proprii la Moscova. 
Este cazul ziarului Dziennik Warszawski, care — în opinia diplomatului român 
„oglindește fidel starea de spirit ce domneşte acum în Rusia. In masele mari ale 
poporului stăpâneşte o agitaţie ca în ajunul unui răsboiu. Lunile din urmă au fost 
luni de agitaţie războinică, dovadă discursurile lui Vorosilow şi Bucharin. In masse 
se vorbeşte că în primăvara aceasta isbucneşte războiul. In provincie mulţimea se 
pregăteşte de acest războiu, adunând febrilă rezerve alimentare — pentru zile grele. 
In unele părţi — svonurile alarmante au produs o adevărată panică. Autorităţile so- 
vietice vorbesc pe faţă, că ceva se pregăteşte şi că Rusia trebuie să fie gata în orice 
moment să facă faţă evenimentelor”. Cu uşurinţă ne putem imagina cu cât interes 
erau citite asemenea materiale la Ministerul Afacerilor Străine şi diseminate apoi 

prin buletinele redactate de Consiliul de Miniştri şi de alte instituţii româneşti abi- 
litate cu asigurarea securităţii României. 

Pentru a-şi destinde cititorii, Lucian Blaga aminteşte de ştirea transmisă 
de la Londra de Gazeta Warszawska Poranna în care s-a anunţat „că la vămile 
engleze s'au descoperit în cutii de icre negre importate din Rusia, în loc de icre, 
literatură de propagandă comunistă”. 

Nu lipsite de pragmatism i s-a părut organizarea de conducerea Ministeru- 
lui Afacerilor Externe polonez a unor conferinţe de presă pentru corespondenţii 
ziarelor străine, cu scopul: „ca presa străina să fie mai bine si mai unitar infor- 
mată asupra Poloniei”. Am spune că aceasta era o soluţie „de cumpărat” şi că 
într-o anumită măsură Nicolae Titulescu o va pune în aplicare la preluarea porto- 
foliului externelor. 

Obiectivitatea informaţiilor din rapoartele sale poate fi reţinută din însuşi 
modul în care a Blaga a redactat ştirile preluate din presa poloneză legate de or- 
ganizarea serbărilor din 18 martie — pentru aniversarea lui Pilsudski. Astfel, amin- 
teşte cum pamfletistul A. Nowaczynski a relevat „partea caraghioasă a tuturor 
pregătirilor ce s'au făcut pentru serbarea de mâne, şi spune că Clemenceau, Foch, 
Mussolini, Edison, au fost sărbătoriţi mai modest, dar că Wilhelm II şi Nicolae II 
exact la fel”. 

A mai comunicat Blaga cum chiar ziarul propilsudskian G/os Prawady a 
redat la rându-i darea de seamă asupra solemnităţilor din întreaga ţară - în cinstea 
lui Pilsudski. 

„În toate centrele din provincie s'au făcut mari manifestații de simpatie «co- 
mandantului, creatorului, salvatorului» Poloniei. Serbările continuă şi azi. De re- 
ținut sobrietatea notei ataşatului român de presă: — ziarele de dreapta arată în 
genere partea caraghioasă a acestui teatru republican în cinstea unui mareşal — 
sărbătorit cu mai mult tărăboiu decât ţarul din cele trecute vremi”. 

Ca lecţie de marcare a unui eveniment, Lucian Blaga a prezentat autorită- 
ților româneşti marcarea morţii lui Beethoven în toată presa polonă, care a ţinut 
isonul presei germane şi a celei mondiale, închinând articole marelui compozitor. 
Încercări de a caracteriza muzica lui se amestecă cu fragmente întunecate din viaţa 
de mare suferinţă a eroicului izolat. Prin justeţea observaţiilor şi prin vibrația tra- 
gică — articolul închinat lui Beethoven din partea ziarului Kurjer Poranny reţine 
îndeosebi atenţia cititorului. Comentariul lui Blaga: Presa polonă ştie adesea să 
depăşească „jurnalismul” — ceea ce constituie desigur un merit vrednic de imitat. 

Ne oprim aici cu analiza destul de succintă — a documentelor diplomatice 
şi de presă — a tuturor informaţiilor la îndemână, transmise timp de zece luni de 
la Varşovia de Lucian Blaga. Le-am interpretat în contextul documentelor similare 
trimise de la Legația României, respectiv de diplomaţi cu renume în aparatul Mi- 

nisterului Afacerilor Străine, precum: Alexandru Florescu şi Alexandru Iacovaky, 
miniştri plenipotenţiari, de consilierii C. Laptew ori Vasile Grigorcea, viitori mi- 
niştri plenipotenţiari la Londra şi Budapesta. In acest context larg, materialul re- 
dactat şi înaintat de începătorul ataşat de presă, care se simţea datorită şi modestiei 
care îl caracteriza „la marginea diplomaţiei”, nu este cu nimic mai prejos decât tra- 
valiul lor, al predecesorilor şi contemporanilor lui la misiune. Rândurile lui Blaga, 
care au stat 83 de ani în colbul arhivei de la Palatul Victoriei, dovedesc o mare 
obiectivitate, dorinţa de a contribui personal la asigurarea unei imagini cât mai 
obiective şi veridice a României în Polonia, o angajare plenară a sa în a combate 
ferm orice scorneli, ca să folosim limbajul vremii, şi — mai ales — să pună cap in- 
sinuărilor, minciunilor, calomniilor, defăimărilor la adresa României — care nu lip- 
seau — din paginile varşoviene, uneori şi din provincie, cum ne-am convins. A 
făcut toate acestea cu mare profesionalism. Poate după el, numai Aron Cotruş va 
mai reuşi această performanţă. Cel din urmă a lucrat însă la Varşovia, nu zece luni, 
ci şapte-opt ani. Va schimba şase ambasadori: Carol Davilla, Gheorghe Cretzianu, 
Grigore Bilciurescu, Victor Cădere, Constantin Vişoianu şi D. Zamfirescu. Iorga 
i-a fost un bun mentor. N-a avut meticulozitatea lui Blaga, a fost plămădit însă 
din acelaşi aluat ca şi predecesorul său: talentat şi solid în acţiuni şi manifestare, 
aşa cum îi stătea bine unui transilvan. 

Nu exagerăm cu nimic, credem, că relaţia diplomatică româno-polonă a 
pierdut mult prin renunţarea personală a lui Blaga la acest post. Ar fi dat o mare 
şi trainică strălucire misiunii sale. 

Si totuşi a fost un mare câştig pentru Palatul Sturdza că o asemenea perso- 
nalitate a rămas până la urmă timp de 13 ani sub „fascinația diplomaţiei”, mese- 
rie sau profesie pe care a înţeles-o de la început, i s-a dedicat şi s-a angajat pe 
drumul început la Varşovia — ca patriot român — încercând să dea valenţe noi pro- 
fesiei, intrând în panteonul diplomaţiei româneşti. Eforturile îi vor reuşi din plin, 
mai ales la Berna şi Viena, unde se maturizează, ridicându-se pe noi trepte. Printr- 
o muncă asiduă, plină şi de vicisitudini inerente oricărei activităţi, mai ales la în- 
ceput, Lucian Blaga s-a impus aşadar ca poet, filosof, publicist şi dramaturg, dar 
nu în ultimul rând ca diplomat. El rămâne înscris în istoria diplomaţiei româneşti 
prin remarcabile sale manifestări. Varşovia a însemnat pentru Lucian Blaga primul 
pas în diplomaţie, în care s-a şi impus tenacele sebeşan, unde a învins tot felul de 
vicisitudini, urmând însă cu brio „drumul cronicarilor” în relaţia dintre România 
şi Polonia. Un drum care rămâne să fie descoperit în continuare şi mai ales desţe- 
lenit. El va trebui grabnic şi repietruit, de oameni noi, capabili să deţină un post 
în această ţară. 

VIEȚILE RENAŞTERII DUPĂ MIHAI PRICOP 


Grigore ILISEI 


De când s-a retras din templul medicinei, profesorul Mihai Pricop se de- 
dulceşte cu o mai veche şi mereu ispititoare, prin gustul fără pereche, merinde, 
cea a artei şi cetitului. Nu doar că are mai mult răgaz să privească şi să se farmece 
pe îndelete de colecţia sa de tablouri, cu multe piese preţioase de Ștefan Dimi- 
trescu, Pătraşcu, Băncilă, Baba, Craiu, Alupi, Bouşcă, Bălaşa şi atâţia alţi impor- 
tanţi pictori români, adunate în timp în colindurile pe câmpiile picturii, cele pline 
de înmiresmate flori şi de frumos mirositoare nectare, ci şi să se gândească mai în 
voie la geneza lor şi la travaliul meşterilor. Se uită fericit la zugrăvelile cele mă- 
iestre de pe pereţii casei din strada Octav Botez, din universul domestic pe care şi 
l-a creat împreună cu doamna Zenovia, şi acest excerciţiu admirativ şi reflexiv, 
totodată, îl îndeamnă la rememorări şi regăsiri de îndeletniciri care i-au marcat 
viaţa, l-au bucurat nespus şi l-au înălțat nu odată. Erau întâlnirile cu marea artă, 
cu izbânzile acesteia în cuvânt, sunet, culoare, marmoră, piatră, lut, etc. Acestea, 
fie că s-au petrecut în România, fie în cuprinsul lumii, i-au dat elanul şi energia 
să aspire spre vârfuri, să-şi dorească să atingă altitudini în profesia sa de chirurg, 
dar şi în viaţa de dincolo de aceasta. A găsit, în pofida acaparatoarei preocupări de 
ginecolog şi obstetrician, de om totdeauna cu bisturiul în bandulieră, gata de luptă 
şi de acţiune, fărâma de timp să se împărtăşească din minunăţiile artelor şi, con- 
comitent, să dobândească, prin lecturi sistematice şi intense, unele din cheile în- 
ţelegerii creaţiilor artistice, în deosebi a celor plastice. Şi a mers mai departe încă 
din vremea când era prins în vârtejul şi malaxorul clinic şi didactic. 

A vroit să spună şi altora ce-a priceput din limbajul artei şi să le deschidă 
celor doritori a se cumineca din potirul de inegalabile frumuseți artistice căile de 
mers spre esențe. Cărţile pe care le-a scris; alcătuind un raft respectabil, stau măr- 
turie în această privinţă. Acum, odată ieşit din linia întâi a frontului medical, Mihai 
Pricop s-a dedicat cu aprinsă pasiune artei, căutând să-i desluşească alte şi alte 
taine, unele la care s-a gândit cândva într-o fulgerare, dar n-a avut cum să adân- 
cească meditaţia. O face în prezent şi-şi pune ordine în impresii, în observaţiile de 
odinioară, le articulează şi caută să exprime un punct de vedere privitor la unele 
momente din istoria artei. Aşa s-a aplecat în cartea ce-a precedat-o pe aceasta, în 
„Medicină şi pictură”, apărută tot la Dana Art, asupra unui subiect incitant, abor- 

dat mai rar in integrum, cel al maladiilor de care au suferit artiştii. S-a ocupat într- 
o sinteză mai cu seamă de felul în care suferinţele au marcat creaţia acestor pic- 
tori şi sculptori. Ni se propunea acolo o vedere dintr-un unghi interesant, acela al 
omului care cunoaşte patologii şi e în stare, în cunoştintă de cauză, să dea la iveală 
judecăţi pertinente despre corespondenţele dintre actul creator şi patimile şi boa- 
lele creatorului. 

Şi în cartea ce apare acum, intitulată „Frumuseţea feminină în pictura 
Renaşterii”, Mihai Pricop nu-şi uită condiţia de medic. Dimpotrivă, din paginile 
bucoavnei transpare dubla sa factură, ce l-a caracterizat toată viaţa, cea de doctor, 
dar şi de iubitor al artei, degustător al frumosului în formele lui cele mai pure. 
S-a consacrat în activitatea prodigioasă de chirurg slujirii femeii. Într-un fel aceasta 
a fost zeitatea la care s-a închinat. Pesemene, aşa îmi place să cred, şi-a exersat pro- 
fesia nu doar numai cu gândul la actul medical, ci şi animat de bucuria de a putea 
privi nu rareori plăsmuiri artistice, aşa cum se înfăţişau în trupurile de amforă al 
multor femei pe care-i căzuseră ochii. Privirea n-a fost, aşadar, niciodată glacială, 
ci una încărcată de emoţii, cele ale admiratorului frumuseţii ce se dedă florarului. 
Că Mihai Pricop este în felul său un poet al feminităţii şi splendorilor acesteia ne- 
o dovedeşte şi vibrația în faţa capodoperelor Renaşterii, perioadă de eflorescenţă 
febrilă şi scânteitoare a spritului, de regăsire roditoare a liniei cutezătoare în su- 
blimitatea sa a Antichității artistice, de înnobilare a acesteia. O Renaştere văzută 
ca o floare în corola căreia se proiectează auroral femeia. Din mulțimea de fațete 
ale Renaşterii, Mihai Pricop s-a oprit, cum era şi firesc, având instrumentele tre- 
buitoare, asupra frumuseţii feminine. A reuşit să revele cu unele accente originale, 
derivate din experientele sale de medic, modul în care meşterii Renaşterii au dat 
chip nemuritor femeii, trupului, chipului, şlefuindu-le diamantin şi mai ales mi- 
ruindu-le cu duhul ce conferă unicitate. Desigur, nu ne sunt prezentate unghiuri 
noi cu privire la o perioadă artistică despre care s-au pronunţat autoritar şi decisiv 
mari nume, dar ni se oferă, ceea ce constituie meritul autorului, o viziune sintetică, 
cuprinzătoare , referitoare la prezenţa femeii în lucrările unor creatori nimbaţi de 
geniu. E o cercetare, cum s-ar spune azi, sectorială. În realitate mai degrabă putem 
vorbi de săgetarea cu privirea a miezului, întrucât femeia este vioara întâi în pic- 
tura şi sculptura epocii, cea care a aprins talentul artiştilor celei mai fertile şi mai 
efervescente perioade din istoria artei. Cu fineţe şi apetit pentru detaliul semnifi- 
cativ, autorul adaugă, acolo unde găseşte de cuviinţă, notații personale privind 
anatomia nudurilor şi figurilor din tablouri celebre, ceea ce reprezintă nu numai 
o contribuţie originală, ci şi deschide perspective pentru receptarea şi interpreta- 
rea unor asemenea opere. De asemenea putem decoda şi cu ajutorul unor astfel de 

observaţii cum au lucrat meşterii fauri. Hermeneutica se înscrie de multe ori în 
aceste pasagii în sfera psihanalizei, cu un interes aparte, ţinând tot de backgroun- 
dul medicului, pentru resorturile erotice. „Figura «Giocondeiy, notează Mihai 
Pricop, comentând tabloul celebru al lui Da Vinci, păstrează o seninătate netul- 
burată, neatinsă de îndoieli. Lumina surâsului apare între pleoape grele, 
ochii ascund vise leneşe, gura, care în general reprezintă stimul vizual cu o mare 
încărcătură erotică, oferă un contrast între atitudinea buzelor şi seriozitatea pă- 
trunzătoare a ochilor”. Excursul lui Mihai Pricop conturează epoca, contextul 
ideologic, artistic, care a generat această celebrare în planul creaţiei a unuia din- 
tre miturile frumuseţii dintotdeauna, a acestui miracol estetic, dar şi a celorlalte da- 
ruri pe care reprezentantele sexului frumos le etalau în nişte veacuri prielnice 
scoaterii la lumină nu doar a nurilor, ci şi a farmecului inteligenţei, culturii, ma- 
ternității. Cartea este un elogiu adus feminităţii, în cultul căreia a respirat Mihai 
Pricop, ŞI, în acelaşi timp, o reverență înaintea acestor magicieni ai transpunerilor 
plastice ale frumuseţii miraculoase a femeii. „Reprezentarea femeii în pictură, re- 
marcă autorul, includea sâni frumoşi, fese bine rotunjite şi pline. Corpul uman era 
«redescoperit» doar din punct de vedere estetic şi doar pentru o elită restrânsă. 
Nuditatea era exhibată în artă, dar mai puţin prezentă în raporturile umane”. 

Vieţile Renaşterii după Mihai Pricop sunt scrise cu pasiunea şi entuzias- 
mul unui om care recuperează teritorii. Acelea râvnite cândva şi care păreau că se 
îndepărtaseră ca o Fata Morgana. Şi, iată, miracolul se petrece. Ținuturile elizee 
s-au reapropiat îmbietor şi e dat celui care crezuse că le pierduse iremediabil să le 
străbată iar şi apoi să-şi aştearnă impresiile spre a le dărui şi altora. 

„Frumuseţea feminină în pictura Renaşterii” este fructul zemos şi aromat 
al regăsiri unuia dintre eurile sălăşluitoare . Cred că ceea ce-mi spunea Matei 
Călinescu în interviul din 1995 la „Oleacă de taifas”, emisiunea mea de la TVR, 
publicat apoi în volumul cu acelaşi titlu din 1998 de la Polirom, că: „Noi n-avem, 
de fapt, un singur eu, o identitate, un bloc, ci suntem formaţi dintr-o multitudine 
de euri”, se potriveşte şi lui Mihai Pricop ca multor altor oameni. „Unele din aces- 
tea, mai profunde, continua argumentaţia criticul Matei Călinescu, fostul profe- 
sor de la Indiana University, care se exprimă rareori, ori se exprimă mai ales în 
actul creaţiei”. Este eul, în cazul lui Mihai Pricop, ce se păstrase mai în umbră şi 
acum păşeşte în prim plan. Şi-a cerut drept la vorbire şi făptuieşte. O face prin cu- 
vânt, ca mesager al gândului şi prin imagini de capodopere , ilustrând hermeneu- 
tica. Suntem poftiţi la un ospăț spiritual, la mesele cele îmbelşugate ale Renaşterii, 
una dintre vârstele nemuritoare ale omenirii, ale geniului ţâşnind ca un gheizer 
din lăuntrurile fiinţei umane. 

THE ARMENIAN SOUL OF ROMANIA 


Florin CÂNTEC 


În fiecare an, la 24 aprilie, armenii comemorează Metz Yeghem-ul („Marele 
Rău”), moment de neuitare a masacrelor de tip genocidal săvârşite de guvernul 
„Junilor turci” asupra populaţiei armeneşti între anii 1915 şi 1916. Dincolo de la- 
crima vărsată pentru cei peste un milion şi jumătate de nevinovaţi epuraţi etnic în 
numele panturcismului şi turanismului, semnificaţia acestei comemorări este şi 
aceea de a exorciza un rău cu atât mai apăsător şi tragic cu cât Turcia refuză şi azi 
să-şi asume, simbolic, vina pentru faptele abominabile de atunci. De aceea, ar- 
menii încearcă, an de an, în fiecare loc în care mai există comunităţi ale lor, fie şi 
firave, să nu uite şi să nu ierte această traumă, această rană neînchisă provocată de 
crimele de atunci. Cu acest 
gând la Iaşi, în acest an, dom- 
nul Maricel Agop, liderul co- 
munităţii armene, s-a gândit să 
cheme, pe scena şi sub reflec- 
toarele studioului TVR Iaşi, pe 
28 aprilie, la ora 19, un şaman. 

Îmbrăcat într-un costum 
armenesc, cu deja celebra lui 
KL-KHARG brodată pe creş- 
tet, cu o barbă lungă, sură şi 
împletită la capăt, exorcistul şi- 
a început calm ritualul, în faţa 
celor câteva sute de spectatori 
care umpleau sala şi care-l ur- 
măreau cu respiraţia tăiată. 
Ştiaţi că în fibra lor de adân- 
cime, la sevă, prison blues-ul, 
doina dobrogeană şi balada ar- 
menească sunt totuna? Că poţi 
substitui, magic, eflorescenţe 
sonore de la una la cealaltă sau | 
că pe structura canava a ritmu- k | 
rilor primordiale, comune fie- Harry Tavitian şi i zi 
căruia în incantaţia tragică, se : 

pot broda la nesfârşit kilim-uri sonore unice, neobişnuite, dar consecvent armonice 
între ele indiferent de structurile din care provin iniţial? Dar că poţi cânta la pian 
ca la o harpă — cu mâna stângă îmblânzind, stenic, fundalul ritmic, cu volute aspre 
în timp ce, în picioare fiind, mângâi cu buricele degetelor, tandru sau ciupit, repezit 
viril, corzile prelungi ale unui pian cu coadă disecat în văzul publicului, cu capa- 
cul ridicat? Cum e posibil să pui în dialog o prelucrare unică după Suita Româ- 
nească de Bela Bartok cu un imn religios armenesc din secolul al XIII-lea cântat 
din shvi şi ragtime-ul primitiv sincopat al lui Scott Joplin? Păi, după cum spu- 
neam, prin magie... 

Ca să fiu sincer nu cred că eticheta de Etno-jazz poate însemna ceva. Forţa 
imensă a jazz-ului vine de fapt din uriaşa libertate pe care o descătuşează. Aici 
poţi asimila şi retransfigura orice, zdrobirea, mutilarea, schimbarea sau ironia la 
adresa canonului fiind reguli de configurare. Sugestiile, influenţele sau temele fol- 
klorice (în sensul de exprimare identitară a unei culturi prin muzica ei, nu de mu- 
zică populară, de consum) care generează astăzi genul proxim numit „world 
music” sunt, la urma urmelor, structurile esenţiale ale jazz-ului, o lume unde sunt 
topite rădăcinile ritmice şi meniul sufletesc specifice sudului american în combi- 
nație cu orice altceva mai poate fi la îndemână, deci şi cu mirodenii balcanice şi 
caucaziene pentru că aici, chiar asta e regula. Tehnica şamanului care a oficiat la 
laşi katharsis-ul din sale de concerte a TVR a acoperit zone foarte îndepărtate 
unele de altele cu aceeaşi abilitate şi, mă grăbesc să o spun, a dat o palmă măreaţă 
detractorilor săi care îl catalogau, în anii când prefera variantele esenţializate şi 
abstracte ale free-jazzului, drept omul „care face pianul ţăndări” prin fineţea tul- 
burătoare a unui borangic sonor trist şi emoţionant, iritant catifelat. Accesele sale 
stihinice din trecut s-au transformat, cu rafinament alchimic, în accente drama- 
tice care fulgeră sclipitor în spaţiul sonor atât de straniu şi de acaparator pe care 
pianul, sub mîinile-i neastâmpărate, îl crează în jur. 

Celor care s-au întrebat, poate, ce are de-a face trista comemorare istorică 
din preambul cu trăirea în transă pe care şamanul armean, cu dexterităţi de derviş 
rotitor, ne-a înşurubat-o frugal în suflete, ar trebui doar să le reamintesc că „The 
Entertainer”, celebrul rag al lui Scott Joplin cu care a început exorcismul a fost 
scris exact în anul în care armenii erau măcelăriți. De aceea, dincolo de tehnică şi 
de o arhitectură sonoră unică, am fost invitaţi să fim martori la o trăire de excep- 
ție, în care oftaturile şi chiotele triste nu erau întâmplătoare, iar cel care oficia la 
pian ţinea tot timpul ochii închişi nu atât pentru a ne transmite o metaforă a orbi- 
rii omului contemporan, post-modern, ci pentru a ne invita să intrăm în lumea lui 
izvodită din mirodenii şi sânge la poalele Araratului şi ale cărei ritmuri şi tângu- 
ieli tragice sunt izbitor de asemănătoare cu ale noastre. Să intrăm deci, în lumea 
lui Harry Tavitian! 


Text publicat şi pe platforma online www.iasuluniversitar.ro 

VALENTIN CIUCĂ 


Vasilian DOBOŞ 


Un OM rar, un vorbitor elevat, civilizat (o raritate!), înveşmântat mereu 
ca un aristocrat din momentele sobre ale României. Numai simpla sa prezenţă 
educă, impune o distanţă a conversaţiei. Este ştiutor multiplu al artelor, vede bine 
capodopera, harul adevărat, dar şi impostura. Te scoate din scenă ca şi cum ai fi o 
pasăre rănită, dacă eşti necuviincios. lrită pe cei săraci cu duhul când intră pe spa- 
țiul culturii. Este la zi cu istoria artei contemporane, concepe cărți rare, dicţionare 
din care nu-i scapă artiştii de calitate pe care a pus ochii şi sufletul. Umblă cu gra- 
ție prin Europa, ori Orient, ca un culegător subtil de valori pe care le comentează 
aproape exhaustiv, fie începând cu Duccio di Buonisegna până la Hieronimus 
Bosch, fie de la Arcimboldo la Francisco de Zurbaran, ori de la cuplul Van Dyck 
la Robert Delaunay, Klee, Picabia, Luchian, Țuculescu, Sorin Dumitrescu... atâ- 
ţia şi-atâţia. 

Este neobosit. Aproape an de an a aşezat în biblioteci idei despre artă, 
despre lumea artei; există aici o misie care este şi îndeplinită cu exemplaritate, 
uneori cu ochiul călătorului avid de estetici. Pare a fi o baterie solară, sau mai bine 
zis un complice al lui Dumnezeu, ori un hoţ de energie sacră. Dar, şi mai impor- 
tant, e un Om rar, care a pus mâna pe trecut, prezent şi viitor. Aşadar, a colecţio- 
nat dimensiunile temporale. 

MIHAIL SADOVEANU ȘI TEATRUL 


Dumitru IVĂNESCU 


La 19 aprilie 1910, aflat la Valea Călugărească, Spiru Haret îi scria lui Ni- 
colae Gane, explicându-se şi scuzându-se în acelaşi timp, pentru faptul că, în cali- 
tate de ministru al instrucţiunii publice, a fost obligat să ia o hotărâre neaşteptată. 
Această hotărâre privea numirea lui Mihail Sadoveanu în funcţia de director al Tea- 
trului Naţional din laşi. Pentru o înţelegere mai exactă a modului în care s-a făcut 
această opţiune, reproducem textul scrisorii menţionate: „Vă sunt dator această scri- 
soare, pentru a vă cere iertare că, după ce v-am cerut părerea, şi după ce mi-aţi dat-o, 
nu am numit director la teatru pe domnul H. Leca. Totul era pregătit ca să se facă 
aşa; însă la momentul din urmă au intervenit tot felul de consideraţii locale care m-au 
silit să schimb decizia. Când ne vom vedea, vom mai vorbi. Eu cred că şi Sado- 
veanu va putea împlini bine însărcinarea aceasta; dar vă spun drept că nu mă gân- 
disem la dânsul““!. Câteva succinte informaţii oferite de arhiva Naţionalului ieşean 
vor demonstra că încrederea pe care Haret a arătat-o celui desemnat la | aprilie 
1910, să se ocupe de destinele teatrului din fosta capitală a Moldovei, şi-a găsit aco- 
perirea în acţiunile pe care Sadoveanu le-a întreprins, în interesul scenei ieşene şi 
al culturii româneşti, pe durata a mai bine de opt ani de zile. 

Sadoveanu a fost instalat director într-o perioadă de criză a teatrului româ- 
nesc, criză, în acelaşi timp, administrativă, financiară şi de prestigiu. De la bun în- 
ceput, principalele preocupări ale noului director au avut ca obiect îmbunătăţirea 
repertoriului, a „zestrei tehnice“ a teatrului şi, nu în ultimul rând, a stării materiale 
a actorului. EI a prelungit asupra Teatrului Naţional din laşi prestigiul „Vieţii ro- 
mânești““, consfinţind supremaţia intelectuală a revistei asupra întregii mişcări cul- 
turale ieşene. Noul program al teatrului derivă din principiile directoare ale revistei, 
ai cărei mentori sunt cooptați în comitetele de lectură şi de administraţie? „Eu nu 
socotesc teatrul ca un local de distracţie — spunea Sadoveanu la începutul carierei 
sale de director, într-un interviu acordat la 1911 „Rampei“ — sau ca o instituţie me- 
nită să satisfacă nevoile intelectuale ale unei clase restrânse. Cred că teatrul este o 
şcoală şi că trebuie să fie o şcoală pentru păturile mari ale poporului. De aceea în- 
țeleg să dau, în special acestora, opere pe care să le înţeleagă şi care să-i folo- 
sească“”. 

Sadoveanu face exact ceea ce toată lumea aşteaptă de la el: în foarte scurt 
timp reuşeşte să calmeze spiritele în teatru, readuce echilibrul bugetar al instituţiei, 
atrage publicul de toate categoriile. Că a reuşit ce şi-a propus, câştigându-şi astfel 
încrederea şi adeziunea colaboratorilor, ne putem uşor convinge dintr-un document 
pe care întregul personal al teatrului l-a trimis Ministerului Cultelor şi Instrucțiunii 
Publice, în anul imediat următor numirii sale, când s-a încercat, din motive necu- 
noscute nouă, înlăturarea lui Sadoveanu din funcţia pe care a deținut-o. EI s-a impus 
actorilor, se spune în memoriul acestora, prin „aptitudinile sale, tactul, prudenţa, 

cunoașterea aprofundată a psihologiei artistului — artist el însuşi — şi mai ales prin 
blândeţea sa, a reuşit a îndruma instituţia pe o cale de progres, aşa cum demult nu 
s-a pomenit, atât moraliceşte, prin introducerea unui repertoriu select şi modern, 
cât şi materialiceşte, reţetele sale crescând simţitor“. Firesc, ei cer menţinerea lui 
Sadoveanu în postul de director: „„... vă rugăm dar, domnule ministru, să binevoiţi 
a ne lăsa şi pe viitor pe domnul Sadoveanu în mijlocul nostru, mai ales acum, când 
domnia sa a ajuns a ne cunoaşte şi aspiraţiile noastre, iar noi a-l stima şi a-i acorda 
tot concursul nostru necondiţionat, un om atât de bine dotat cu calităţile ce se cer 
pentru conducerea acestei instituţii de cultură naţională“. Surprins de acest gen de 
intervenţie cu care nu era obişnuit, ministrul Constantin C. Arion, în termeni ce 
confirmă încercarea de înlăturare a prozatorului de la conducerea teatrului scria, la 
12 ianuarie 1911, pe memoriul actorilor ieşeni, următoarea rezoluţie: „Domnul M. 
Sadoveanu va rămâne director nu pentru că cer artiştii, dar în vederea marilor sale 
merite literare şi pentru că apreciem că îşi face datoria *. 

Revenind la programul lui M. Sadoveanu, adevărată profesiune de credinţă, 
este necesar să precizăm că atât în timpul directoratului său cât şi ulterior, ca mem- 
bru în comitetele de lectură şi administraţie ale Teatrului Naţional din laşi, a mili- 
tat cu consecvență pentru punerea lui în aplicare. La deschiderea stagiunii 
1913-1914, în cuvântul înainte publicat cu acest prilej, el afirma următoarele: „Din- 
tre lucrările pe care ni le propunem spre realizare, stagiune cu stagiune, am înfăp- 
tuit pe cât am putut până acuma [...] acele care privesc îmbunătăţirea stării materiale 
a artiştilor noştri şi sporirea zestrei tehnice a teatrului. Repertoriul, de asemenea, a 


Mihail Sadoveanu, director al Teatrului Naţional lași, 
împreună cu personalul artistic (1914-1915 

afirmaţie sale, trebuie remarcat că Sadoveanu s-a străduit să alcătuiască un reper- 
toriu select şi să încurajeze orice încercare valoroasă a dramaturgiei naţionale. 

„În alegerea pieselor — spunea el — am ţinut socoteală şi de tradiţia ieşeană şi 
de gustul nostru care nu e înşelat de vorbe goale şi ştie să distingă între piesele de 
teatru ceea ce e în adevăr artă adevărată“. Stagiunea 1913-1914, de exemplu, a fost 
deschisă cu piesa lui St. O. Iosif, Zorile, alături de care, din dramaturgia româ- 
nească, se mai aflau creaţiile lui Victor Eftimiu şi G. Diamandy. Nu-i mai puţin ade- 
vărat că nenumăratele procese-verbale ale comitetului de lectură de la teatrul ieşean, 
comitet din care Sadoveanu făcea parte în virtutea funcţiei, unele dintre ele cali- 
grafiate mărunt de însuşi autorul Fraţilor Jderi, au ca obiect discuţiile purtate în 
jurul lucrărilor româneşti oferite spre reprezentare. 

Înţelegând că teatrul este un organism viu, adânc implicat în transformările 
prin care trecea societatea românească la început de secol, Sadoveanu se dovedeşte 
nu numai om de bun gust, dar şi foarte receptiv la operele dramatice moderne, ex- 
presie, cum spunea el, „a problemelor sociale şi a cazurilor de conştiinţă caracte- 
ristice epocii noastre“. „Am multă admiraţie pentru clasici — declara Sadoveanu — 
dar dacă aş da numai operele lui Sofocle, ale lui Euripide, ale lui Shakespeare sau 
Moliere, fireşte că aş înălța sufletul câtorva, dar n-aş stabili nici o legătură sufle- 
tească puternică între aceşti clasici şi marea majoritate a spectatorilor. Ca teatrul să 
fie o şcoală, trebuie să se adreseze direct şi sufletului şi inteligenţei şi concepţiei mo- 
derne de viaţă a publicului. Ceea ce interesa pe Sofocle nu mai interesează pe con- 
temporani. Frământările şi problemele sociale din vechea Athenă nu mai au decât 
un răsunet vag în epoca aburului şi electricităţii. Preocupările noastre sunt de altă 
natură şi crizele morale sau intelectuale sunt altele. Pe mine personal, ca să dau un 
exemplu, mă incită literatura clasică, dar mă face să simt şi să gust altfel viaţa, li- 
teratura rusească, engleză sau franceză contemporană. Pe Plaut îl admir, pe Dosto- 
ievski şi pe Tolstoi îi simt. Şi ca mine sunt mulţi, afară doar de snobii literaturii. De 
aceea în repertoriul teatrului de la laşi am făcut un mare loc operelor dramatice mo- 
derne“*. 

Deplin conştient de menirea teatrului ca factor de propagandă a celor mai 
nobile idei, Sadoveanu a făcut din scena ieşeană, mai presus de toate, o tribună în 
slujba intereselor naționale. Cum altfel pot fi interpretate cuvintele sale, spuse în 
preajma primului război mondial, despre piesele lui St. O. Iosif, cuvinte prin care 
scriitorul mărturisea următoarele: „Dintre piesele originale cu care se înfăţişează 
artiştii Teatrului Naţional din laşi în stagiunea 1913-1914, pomenim frumoasa 
dramă în două acte, Zorile, a poetului St. O. Iosif, care a dispărut aşa de brusc din 
literatura noastră. Zorile cuprinde un episod din revoluţia de la 1848 a fraţilor noştri 
din Ardeal, cu durerile lor, pe care acuma le simţim tot mai aspru şi cu aspiraţiile 
lor, care din zi în zi ne devin tot mai scumpe“. Dar interesul acestor mărturisiri, din- 
colo de curiozitatea pe care o stârneşte pentru viaţa teatrului ieşean, e încă mai larg. 
Scena trebuie să fie reprezentanta democratică a tuturor cetăţenilor, care contribuie 
la propăşirea ei: ,.... instituţia noastră are ca menire răspândirea culturii românești. 
Deci trebuie să cheme într-însa pe toţi cei care, nefiind români prin naştere, vor să 
dovedească că sunt români prin sentimente şi datorii“. 


NO 


ProEuropeana Clubul cărții digitale 


În 1915, un gazetar ieşean se vedea îndreptăţit să afirme că „prezenţa d-lui 
M. Sadoveanu în fruntea acestei instituţiuni este o chezăşie sigură că Teatrul Na- 
țional din laşi păşeşte spre o eră de progres“. Salariile actorilor crescuseră consi- 
derabil şi, în acelaşi timp, fusese instituită măsura de reducere a preţurilor la intrare 
cu 30% pentru ca şi celor „cu punga mai uşoară“ să le fie accesibile reprezentațiile 
societăţii dramatice, simultan cu organizarea spectacolelor populare — „nu însă în 
genul lui Sherlock Holmes, sau a dramelor răsuflate“ — deoarece, era convins Sa- 
doveanu, „trebuie să facem parte şi publicului mare şi trebuie să deprindem să vie 
la teatru şi lumea cea mai multă, care până azi stătea deoparte“!!. 

De mare cinste s-a bucurat în timpul directoratului lui Sadoveanu opera lui 
Caragiale, piesele marelui dramaturg fiind prezentate, începând cu anul 1912, în 
fiecare stagiune ieșeană. O situaţie specială a avut stagiunea 1912-1913, care a în- 
ceput la 18 octombrie cu reprezentarea piesei O scrisoare pierdută, însoţită de o 
conferinţă dedicată lui Caragiale, despre care un cronicar, C. Alexandrescu, spune 
că „a fost cel mai frumos şi semnificativ omagiu“!?. Cu această ocazie, M. Sado- 
veanu a anunţat publicul ieşean că pe scena Naţionalului vor fi jucate toate lucră- 
rile dramaturgului nostru naţional, care era în fond Caragiale. În consecinţă, întreaga 
lună octombrie a acelui an teatrul din laşi a prezentat pe scena sa numai spectacole 
din dramaturgia marelui scriitor. Ordinea spectacolelor a fost următoarea: O scri- 
soare pierdută (18 şi 21 octombrie), O noapte furtunoasă (20 şi 27 octombrie), Soa- 
cra (0 şi 26 octombrie), Năpasta (21 şi 26 octombrie), Conul Leonida faţă cu 
reacţiunea (21, 25 şi 27 octombrie) şi D-ale carnavalului (25, 27 şi 28 octombrie). 
„Am voi ca aceste reprezentații — spunea Sadoveanu — ale operei dramatice a lui Ca- 
rapiale să fie o sărbătoare literară pentru tot laşul intelectual, pentru care marele 
dispărut a avut atâta simpatie şi în care pentru prima oară piesele lui au văzut lumina 
rampei. Actorii ieşeni au creat pentru întâia oară tipurile lui Caragiale; dintre cei de 
atunci vor apărea şi acum unii pe scenă“!?. Cronicile apărute în presă au evidenţiat 
realizările interpretative, cu deosebire ale actorilor Vernescu Vâlcea şi Vlad Cu- 
zinschi. 

Desigur, pentru public şi pentru actori un asemenea prilej era cu adevărat o 
sărbătoare. Pentru ultimii însă, obligaţi, după cum afirmă Sadoveanu într-o scri- 
soare publică adresată lui L. Rebreanu, „să schimbe necontenit afişul, să joace 50 
de spectacole noi, în pripă pregătite“, munca lor se duce „într-o încordare şi înfri- 
gurare am putea zice tragice“, încât, se întreba directorul teatrului, „cu ce inimă şi 
cu câtă îngăduinţă trebuie să fie spectatorul?!" Sadoveanu a înţeles că „privilegiul 
artistului de a muri de foame cu ochii aţintiţi spre dulcea imagine a artei trebuie să 
rămâie un urât vis al trecutului“ şi directoratul său a constituit, în acest sens, un mo- 
ment important în viaţa acestui „bun şi vechi teatru“ cum îl numea el. Cerând de la 
actori doar „energie şi nădejde“, de la colaboratorii apropiaţi pasiune, de la public 
„încurajare şi simpatie“ şi oferind în schimb „tact, prudenţă, cunoaşterea aprofun- 
dată a psihologiei artistului“, Sadoveanu a reuşit să îmbunătăţească statutul actoru- 
lui de provincie. A schimbat nu numai repertoriul, acordând credit dramaturgiei 
originale româneşti, dar a atras şi actori de valoare, încât, pe bună dreptate, în nu- 
mărul din 10 februarie 1913 al revistei „Teatru“ se afirmă că „Dl. Vernescu- Vâlcea 

constituie, împreună cu dl. Demestrescu Radu, infuzia de sânge nou şi întăritor pe 
care dl. Sadoveanu, ca bun chirurg, a făcut-o Teatrului Naţional din laşi“!5. Au 
urmat, la scurt timp, Lucia şi Ştefan Braborescu, Aura Fotino, Petru Bulandra ş.a. 
Ca să nu mai spunem că un număr important de actori, ca Anicuţa Cârjă, Mărioara 
Davidoglu, Sorana 'Țopa, Bruno Braeschi, Al. Critico, Aurel Ghiţescu, St. Morco- 
vescu-Teleajen, Miluţă Gheorghiu, C. Calmuschi şi alţii, şi-au început cariera sub 
directoratul şi îndrumările competente ale lui Sadoveanu. Toţi aceştia se alăturau 
unor nume cunoscute în teatrul românesc, care făceau onoare scenei ieşene, ca Vlad 
Cuzinschi, Athena Georgescu, P. Petrone, I.C. Damira, Natalia şi Iancu Profir, Di- 
dina Castriş, Aglae Pruteanu. Despre cea din urmă Tudor Arghezi avea să scrie, în 
1912, într-o cronică teatrală, apărută în paginile „Vieţii româneşti“, aprecieri mai 
mult decât măgulitoare. „Celelalte teatre nu-mi aduc aminte să ne fi adus ceva nou, 
înainte de vacanţă — afirma Arghezi — în afară de jocul pasionat şi dogoritor al doam- 
nei Pruteanu, din laşi, din Dama cu camelii. Noi care am văzut-o jucând pentru în- 
tâiaşi dată, precizând cu putere şi conture de văpaie anume senzaţii şi sentimente, 
slăbind pe alocuri, dar neîncetat în posesiunea unui temperament adevărat, am cre- 
zut că ne dăm seama câte glorii de scenă ar fi întunecat doamna Pruteanu dacă, în 
loc să pâlpâie la laşi, oraş mai mult de filozofi decât de spectaculişti, ar fi venit să 
ardă în Bucureşti“ I€. 

De o bună primire s-a bucurat, la vremea aceea, iniţiativa directorilor teatre- 
lor naţionale din Craiova şi laşi, scriitorii Emil Gârleanu şi Mihail Sadoveanu, de 
a face un schimb de spectacole între cele două trupe teatrale. Timp de o lună de 
zile, de la 9 ianuarie şi până la 10 februarie 1914, teatrul ieşean a prezentat specta- 
colele sale, din respectiva stagiune, la Craiova, iar Naţionalul craiovean la laşi. Re- 
ferindu-se la această iniţiativă înainte de punerea ei în aplicare, Sadoveanu nota: 
„schimbul de artişti din laşi şi Craiova, idee pornită din oraşul Banilor, însă bine pri- 
mită şi în cetatea Unirii, să nădăjduim că va avea bune urmări. Ea stabileşte un cu- 
rent circular între două extreme ale Ţării, aşa de interesante fără îndoială şi din 
punct de vedere artistic-cultural. Pe lângă aceasta, ţine să dea actori noi şi reperto- 
riu nou publicului şi public nou actorilor. Fiecare dintre cele două societăţi drama- 
tice porneşte dincolo cu un capital artistic cultural, căci ambele oraşe au în urma lor 
o tradiţie culturală şi artistică“. 

Până la izbucnirea războiului, după care M. Sadoveanu va încredința în multe 
rânduri conducerea teatrului lui G. Ibrăileanu, s-ar cuveni menţionate încercarea 
sa, în noiembrie 1913, de a angaja o orchestră pentru spectacolele teatrale, măsu- 
rile luate cu scopul de a determina pe proprietarii sălilor de cinematograf din laşi 
să ofere tineretului spectacole în care „să găsească motiv de înălţare sufletească, nu 
enervare şi aţâţare a instinctelor“!5, cât şi omagiul adus memoriei lui V. Alecsandri 
cu prilejul deschiderii stagiunii 1915-1916. 

În timpul războiului, M. Sadoveanu s-a ocupat de organizarea unei tipogra- 
fii pentru tipărirea ziarului de front „România“, pe care l-a şi condus o bucată de 
vreme. Teatrul, în stagiunea 1916-1917, a fost închis, iar în cea următoare, 1917- 
1918, la laşi au dat spectacole şi celelalte Naţionale, din Bucureşti şi Craiova, eva- 
cuate din pricina războiului. Abia în stagiunea 1918-1919 lucrurile încep să intre în 


ProEuropeana Clubul cărții digitale 


normal. Dar, pentru o bună desfăşurare a activităţii artistice, Teatrul Naţional ie- 
şean avea nevoie de reparaţii serioase, cu atât mai mult cu cât în timpul războiului 
în localul său au funcţionat serviciile Primăriei şi Înalta Curte de Casaţie, iar Par- 
lamentul şi-a ţinut aici şedinţele. Apare deci firească intervenţia repetată a lui M. Sa- 
doveanu către Ministerul Cultelor şi Instrucţiei Publice, pentru a obţine aprobarea 


Teatrul Naţional „Vasile Alecsandri“ laşi 


fondurilor necesare lucrărilor de reparaţii şi pentru a arăta „starea tristă în care a 
ajuns frumoasa şi costisitoarea clădire a Teatrului Naţional din laşi“!. Aceluiaşi for 
i se adresează Sadoveanu pentru a rezolva situaţia critică, din punct de vedere ma- 
terial, a personalului teatrului, din cauza „scumpirii traiului“ în oraşul laşi, măcinat 
de tarele războiului. 

La începutul anului 1919, Sadoveanu renunţă la funcţia de director în fa- 
voarea lui M. Codreanu, fără însă a rupe legăturile cu teatrul ieşean. De-a lungul ani- 
lor, până la începutul celui de al doilea război mondial, îl vom întâlni cu regularitate 
ca membru în comitetele de lectură sau administraţie. Aceste contacte ale lui Sa- 
doveanu cu scena ieşeană, fără a avea o influenţă prea mare, n-au rămas fără urmări 
în opera marelui prozator. Un lucru rămâne însă cert; cea mai mare parte din pro- 
ducţia sa dramatică este produsul anilor în care s-a aflat implicat şi ca director în 
bunul mers al Naţionalului ieşean. 

Din iniţiativa lui Sadoveanu a apărut la laşi, în perioada 21 octombrie 1912- 
17 februarie 1913, publicaţia săptămânală „Teatrul“, de fapt un apendice al „Vieţii 
româneşti“. Având în colegiul de redacţie pe G. Topârceanu, M. Sevastos şi C. Să- 
teanu, în paginile ei puteai găsi programul spectacolelor săptămânale, rezumatul 
pieselor ce se jucau pe scena Teatrului Naţional din laşi, schiţe şi foiletoane satirice, 
reportaje lirice, sonete, poezii umoristice etc. Cele 17 numere ale revistei au mai be- 
neficiat de colaborările lui T. Arghezi, M. Codreanu, Gala Galaction, M. Sadoveanu, 

Demostene Botez, Otilia Cazimir, Garabet Ibrăileanu, N.A. Bogdan, Enric Furtună, 
C. Alexandrescu, Anicuţa Cârjă şi alţii. Aici apare, în numărul 10 din 25 decembrie 
1912, sub semnătura lui Sadoveanu, comedia amară într-un act Un mic incident. 
Nu era prima încercare de acest gen a romancierului. Cu trei ani mai înainte, re- 
vista „Ramuri“, în numărul din | februarie 1909, a publicat primul text dramatic, 
după cunoştinţa noastră, aparţinând lui Sadoveanu, intitulat Domnu Popovici. 

Teatrul lui Sadoveanu, cu subiecte din viţa de provincie a funcţionarului mă- 
runt, a profesorului de liceu, pare a fi inspirat din fapte pe care autorul le-a trăit di- 
rect; de aici rezultă şi caracterul lui realist. Mai mult chiar, o altă lucrare, De ziua 
mamei, apărută la 1911 în paginile „Vieţii româneşti“, are un vădit caracter auto- 
biografic. 

Investigaţiile întreprinse pentru a găsi manuscrisele originale ale acestor lu- 
crări s-au dovedit infructuoase, cu o singură excepţie. La Muzeul Literaturii Ro- 
mâne din Bucureşti se află, înregistrată sub cota 13496/1, piesa într-un act De ziua 
mamei. Pentru celelalte două texte dramatice la care ne-am referit nu am aflat nici 
un indiciu că ar fi făcut obiectul unei interpretări pentru scenă. Cu totul alta e situaţia 
celorlalte lucrări de acest gen aparţinând lui Sadoveanu. Din informaţiile ce le de- 
ţinem despre comedia Ziua Dochiei şi adaptarea Zile vesele, după război, se poate 
preciza, totuşi, că Sadoveanu însuşi nu le-a acordat creditul necesar unor opere li- 
terare. Un argument în acest sens ar fi şi faptul că amândouă aceste comedii au 
văzut lumina rampei fără ca numele autorului să fie cunoscut. 

Cea dintâi reprezentaţie cu Zile vesele, după război a avut loc la 19 ianuarie 
1912, în repertoriul stagiunii, în dreptul autorului trecându-se cuvântul Anonim, iar 
în programul de spectacol paternitatea piesei era atribuită Unui călugăr de la mă- 
năstirea Neamţ. În stagiunea următoare, 1912-1913, trei asteriscuri ocupau, pen- 
tru aceeaşi piesă, locul autorului. Abia în cea de a treia stagiune vom găsi câteva 
lămuriri despre cele două lucrări dramatice. Făcând o trecere în revistă a spectaco- 
lelor de care ieşenii aveau a lua cunoştinţă în anii 1913-1914, M. Sadoveanu, în ca- 
litate de director, scria, printre altele: „... Câteva localizări se pot adăugi la acest 
ciclu de lecturi originale şi traduceri în versuri: F//oarea de răsură, comedie în două 
acte, Ziua Dochiei, comedie într-un act, de autorul (s.n.) altei prelucrări cunoscute 
Zile vesele, după război”. 

Ziua Dochiei se reprezintă la 12 octombrie 1913, în spectacol-coupe cu 
drama lui St. O. Iosif, Zorile?. În colecţia de manuscrise a teatrului, aflată în mo- 
mentul de faţă la Arhivele Naţionale din laşi, nu s-a păstrat nici măcar o copie, după 
care s-ar fi montat spectacolul. La un moment dat am crezut că Ziua Dochiei şi De 
ziua mamei ar constitui de fapt una şi aceeaşi lucrare, având în vedere data editării 
şi a interpretării pe scenă, cât şi titlul, oarecum apropiat. Anunţată ca o comedie 
într-un act, Ziua Dochiei nu părea a fi aceeaşi cu cealaltă piesă, tot într-un act, pu- 
blicată în „Viaţa românească“, dar în fond o melodramă. Era, de altfel, singura lu- 
crare din opera dramatică a lui M. Sadoveanu al cărei text ne era necunoscut. Am 
avut, totuşi, acces la ea datorită amabilităţii lui Constantin Mitru — căruia îi mulţu- 
mim şi pe această cale — care ne-a oferit o copie a piesei Ziua Dochiei. Copia a fost 
făcută pentru uzul actorilor ieşeni — sunt menţionaţi interpreţii R. Demetrescu, Flo- 

rica Momuleanu, Natalia Profir, |. Profir, Vlad Cuzinschi şi St. Guţulescu — şi se află 
într-un caiet de 70 file — cu unele corecturi şi adăugiri făcute de M. Sadoveanu — de 
la care lipseşte ultima filă. 

La 11 septembrie 1915, comitetul de lectură de la Teatrul Naţional din laşi, 
întrunit la sugestia directorului M. Sadoveanu, a luat în discuţie repertoriul pentru 
stagiunea 1915-1916. S-a căzut de acord ca în stabilirea lui să se aibă în vedere ur- 
mătoarele principii: „/. Să se dea toată precăderea literaturii româneşti originale, in- 
troducând în repertoriu lucrările dramatice mai vechi, consacrate şi întâmpinând cu 
o largă bunăvoință piesele noi, care se vor prezenta. 2. Să se ţină seama de aproape, 
de momentele excepţionale prin care trecem şi să căutăm, pe cât va fi cu putinţă, a 
alcătui un repertoriu în concordanţă cu interesele naţionale ale momentului, făcând 
să se reprezinte, în decursul acestei stagiuni, lucrări atât din literatura noastră, cât 
şi din cele străine, care prin subiectul şi tendinţa lor sunt în stare să exalte sentimente 
naţionale şi orice sentiment de înaltă valoare morală. Aceasta fără a implica un ex- 
clusivism care să înlăture din repertoriu orice altă lucrare de valoare cu alt conţinut, 
care s-a produs în ultimul timp în literatura noastră sau în cele străine“%. De altfel, 
marele nostru romancier a dovedit o receptivitate pe măsura talentului său la aspi- 
rațiile naţionale de care era pătruns poporul român în anii premergători înfăptuirii 
statului naţional unitar. Nimic mai firesc pentru unul dintre cei mai buni cunoscători 
ai istoriei naţionale. Teatrul trebuia să fie în accepţia lui Sadoveanu „un factor de 
progres“, dar şi o tribună de luptă „în acele vremuri de prefacere naţională, când, 
peste hotarele puse de oameni şi vremi vitrege, tot neamul nostru simte nevoia unei 
legături mai apropiate, întru aşteptarea vremurilor pe care toţi le nădăjduim"”. 

În stagiunea despre care vorbim, 1915-1916, abundă lucrările dramatice ro- 
mâneşti. E reluată piesa Zorile de St. O. Iosif, dar primul spectacol, care a avut loc 
la 17 octombrie, cu drama Ovidiu, este dedicat memoriei lui V. Alecsandri, inter- 
pretul lui August Octaviu Caesar fiind C.I. Nottara, actorul bucureștean jucând a 
doua zi şi în Fântâna Blanduziei rolul lui Horaţiu. Tot din opera lui Alecsandri, ac- 
torii ieşeni au prezentat Baba Hârca şi Cinel-Cinel. Din repertoriul românesc n-a 
lipsit O scrisoare pierdută, de I.L. Caragiale, cu lancu Niculescu, primul interpret 
al lui Nae Caţavencu, O noapte furtunoasă şi Conul Leonida faţă cu reacţiunea, iar 
din cel străin, Otrava, de Octave Mirbeau, după Zola, feeria Faust, Învierea de 
Henry Bataille, după Tolstoi, şi Doi sergenți de Rotti”. 

În contextul arătat, Zile vesele, după război, o comedie care avea ca perso- 
naj principal un erou din războiul pentru cucerirea independenţei de stat de la 1877- 
1878, nu putea fi decât conformă programului teatrului ieşean şi în consens cu gustul 
publicului, mai ales că şi interpretarea piesei s-a bucurat de participarea unor repu- 
taţi actori ieşeni din acea vreme ca: I. Profir, P. Petrone, V. Boldescu, Verona Cu- 
zinschi, Vlad Cuzinschi, Natalia Profir şi alţii. Fără a stărui asupra valorii literare a 
adaptării ce aparţine lui Sadoveanu, e mai mult ca sigur că nici autorul ei nu şi-a 
făcut prea mari speranţe, cu tot succesul pe care Zile vesele, după război l-a înre- 
gistrat. Drept argument ar sta şi faptul că Sadoveanu nu s-a gândit să o tipărească 
cu toate că, în timp, ea a devenit îndeajuns de cunoscută încât atât publicul, cât şi 
cronicarii dramatici şi oamenii de teatru, au uitat că este vorba de o adaptare şi des- 

pre această piesă s-a vor- 
bit şi s-a scris ca despre 
o producţie aparţinând în 
întregime marelui proza- 

Dt5 TATE ŢIA ică anță “lorică 
Mahu Asan eâpilan de cavalerie au V' Cumaseha Dei amprentă folclorică. 

lin boer | x greu de identificat, „ar- 
fedarita _— ie ej Raluca i haizarea“ limbajului fă- 
faima vervă gropi cându-se în „context 
lingvistic vechi. Autorii 
au îndepărtat imixtiunile locale moderne, lămurind în acelaşi timp „poezia“ textu- 
lui. Ei au realizat un spectacol feeric cu uşoare note parodice. Cercetările întreprinse 
de noi nu ne-au oferit un manuscris care să aibă grafia unuia din cei doi „autori“. 
Două dactilograme, din care una la Arhivele Naţionale Iaşi?*, cu un context mai 
amplu, şi alta la Muzeul Literaturii Române din Bucureşti, ne oferă o imagine des- 
tul de exactă despre rostul acestei prelucrări. Spectacol ocazional, oferit îndeosebi 
în preajma sărbătorilor de iarnă, el a avut ca interpreţi pe Mărioara Davidoglu, Sil- 
via lonaşcu, Şt. Dăncinescu, N. Botez şi alţii. Urmând a da crezare notei făcute de 
Sandu Teleajen pe exemplarul bucureştean, trebuie să acceptăm că el s-a „repre- 
zentat pe scena Teatrului Naţional din laşi vreme de douăzeci de ani, de la 1922- 
1944. 

Cea mai redutabilă dintre realizările lui Sadoveanu în domeniul teatrului ră- 
mâne Neamul Şoimăreştilor, scrisă în colaborare cu Mihail Sorbu. Pentru a evi- 
denţia caracterul dramatic al operei, Sadoveanu s-a gândit să apeleze la serviciile 
unui dramaturg de meserie. O primă variantă a piesei, făcută la puţin timp după apa- 
riţia romanului Neamul Şoimăreştilor, poartă data de 16 octombrie 1912 şi a fost ju- 
cată, zece ani mai târziu, de către Victor lon Popa, pe scena Teatrului Naţional din 
Cernăuţi. Amănunte privind această colaborare, dintre romancier şi dramaturg, ne 
oferă M. Sorbul într-un interviu apărut în paginile revistei „Rampa“, cu puţin timp 
înaintea premierei din stagiunea 1934-1935. „Neamul Şoimăreştilor — afirmă M. 
Sorbul — a fost scris mai demult. Încă de pe vremea când nu plecasem din bejenie 
la laşi, DI. Sadoveanu mi-a propus să lucrăm împreună şi să facem teatru din ro- 
manul său Neamul Şoimăreştilor. Cunoaştem romanul şi bineînţeles că am primit 
propunerea cu plăcere. După scurt timp ne-am pus pe lucru. A fost o colaborare 

efectivă, rolul meu fiind oarecum de specialist, de om de teatru, ocupându-mă în- 
deosebi de desfăşurarea acţiunii, adică de construcţia propriu-zisă a piesei. Am cău- 
tat să folosesc dialogurile romanului şi aceasta dă farmec literar lucrării“. M. 
Sorbul a înţeles că materia pe care o avea la dispoziţie nu îi oferea posibilitatea rea- 
lizării unei compoziţii dramatice, motiv pentru care autorii au fost obligaţi să-i dea 
o structură baladescă. 

Piesa a fost prezentată în 14 septembrie la Bucureşti şi la 13 octombrie 1934 
la laşi, cu nenumărate dificultăţi de montare — sunt indicate opt spaţii de joc — im- 
puse de subiect şi de atmosfera istorică. În capitală, sub regia lui Soare Z. Soare, şi-au 
dat concursul prestigioase nume ale Naţionalului bucureştean, precum G. 
Calboreanu, G. Ciprian, Mărioara Zimniceanu, Victoria Mierlescu, lon Finteşteanu, 
N. Bălţăteanu, Bulfinski, V. Valentineanu. Amplu comentată în presa epocii, bucu- 
rându-se, în egală măsură, de aprecieri elogioase, mai ales când a fost vorba de in- 
terpreţi, Mărioara Zimniceanu cucerind cele mai multe superlative, dar şi de 
observaţii critice, îndeosebi asupra regiei, despre care R. Seişan credea că este „prea 
decorativă, interioarele ţărăneşti prea au un pronunţat caracter de bazar de ulcele, 
mobile şi cusături naţionale, iar salonul polonez îţi face impresia unei săli de bal 
mascat şic costumat“, piesa a fost bine primită de public. La laşi însă, spectaco- 
lul a fost un adevărat triumf, aceasta datorându-se, în mare măsură, concepţiei re- 
gizorale a lui lon Sava şi pictorului scenograf Th. Kiriackoff. Referindu-se la 
premiera din 13 octombrie 1934, Petru Comarnescu, în monografia dedicată remar- 
cabilului regizor ieşean, scria următoarele: „Regia lui lon Sava a adâncit şi relevat 
mai temeinic ideologia piesei, conflictele ei sociale; apoi actorilor ieşeni le era mai 
familiară creaţia sadoveniană, viziunea istorică şi limbajul marelui scriitor. Specta- 
colul ieşean a avut remarcabile însuşiri de picturalitate. [...] Remarcabil a fost şi 
decorul cu sala curţii domneşti în stilul epocii, decor simplificat la liniile mari ale 
arhitecturii bizantino-gotice, aşa cum le-a realizat în sinteza lui stilul arhitectural 
moldovenesc. Prispa, foarte lungă şi susţinută de stâlpi de lemn crestaţi, lasă să se 
vadă din plin natura. Eforturi de autenticitate stilistică s-au depus şi în confecţio- 
narea costumelor. Ecouri de doină, cântece de bucium, chiote ţărăneşti, trilurile pă- 
sărelelor contribuiau prin muzicalitatea lor la potenţarea poetică a viziunii“. 

La spectacol şi-au dat concursul, alături de artiştii teatrului, şi un număr de 
70 de figuranţi, piesa, spre deosebire de montarea bucureşteană, reuşind să reliefeze 
mai puternic atmosfera de epocă, poate şi prin faptul că s-a renunţat la ideea unei 
acţiuni purtată în interioare, optându-se, cum remarca un cronicar, pentru „prispa 
casei lui moş Mihu“, „călărime şi buciumaşi“, „cruci strâmbe în cimitire sărace şi 
suflete umile şi resemnate de veacuri între morminte“. În rândul interpreţilor se 
aflau Ştefan Ciubotăraşu, Aurel Ghiţescu, Constantin Ramadan, George Popovici, 
Sandina Stan, Mărioara Davidoglu ş.a., iar în sală „toate lojele pline. Jos nici un loc. 
Balcoane ticsite. Lume în picioare. Lume afară care nu mai încăpea. O seară cum 
n-a mai fost de la directoratul d-lui Mihai Codreanu de 12 ani încoace. Încasări brute 
30.000 lei“*!. În acest fel spectatorii probau ca piesa lui M. Sadoveanu şi M. Sorbul 
este totuşi o lucrare valoroasă, bine situată epic, lirică la modul sadovenian şi cel puţin 
la fel de izbutită ca lucrările dramatice de acelaşi gen realizate de N. Iorga. 

Documentele de arhivă — doar câteva, mărturisind despre o pasiune care a 
durat mai multe decenii, dacă luăm în consideraţie faptul că începând cu 1910, prac- 
tic, Sadoveanu a avut un contact continuu cu teatrul ieşean până la izbucnirea celui 
de al doilea război mondial, fiind permanent membru în comitetele de lectură şi ad- 
ministraţie ale Naţionalului, o adevărată „eminenţă cenuşie“ pentru fiecare dintre di- 
rectorii care s-au aflat la cârma instituţiei ieşene — se constituie într-un tablou 
sugestiv al contribuţiei sadoveniene la progresul teatrului românesc. Fără a evi- 
denţia un dramaturg distinct, cercetarea noastră încearcă să ofere, avem convinge- 
rea, imaginea omului de teatru, şi mai presus, a unui teren neinvestigat al operei 
sadoveniene. 


' ANI, colecţia „Documente“, p. 357/63; vezi şi Documente din arhive ieşene, vol. Il, ediţie de D. 
Ivănescu, Gh. Ungureanu şi Virginia Isac, Bucureşti, Editura „Minerva“, 1976, p. 61. 

2 Val Condurache, Sadoveanu şi teatrul, în „România literară“, anul XIII, nr. 45, din 6 noiembrie 
1980, p. 16. 

2 LN., Interviu cu domnul M. Sadoveanu, în „Rampa“, an. |, nr. l,p. |. 

+ ANB, fond Ministerul Cultelor şi al Instrucţiei Publice, dosar 2597/1912, f. 5-6; vezi Documente 
din arhive ieşene, vol. II, p. 186-187. 

5 Ibidem, f. 6. 

* ANI, colecţia „Foi volante“, programe de teatru, stagiunea 1913-1914, f. 2. 

7 Ibidem, stagiunea 1911-1912, f. 3. 

*IN., op. cit., p. 2. 

” ANI, colecţia „Foi volante“, programe de teatru, stagiunea 1913-1914, f. 3. 

'% Ibidem, stagiunea 1911-1912, f. 3. 

1 „Arta românească“, laşi, nr. 8/1910. 

2 Teatru“, nr. 2, din 28 octombrie 1912, p. 9. 

"ANI, colecţia „Foi volante“, programe de teatru, stagiunea 1912-1913, p. 3v. 

11 „Teatru“, nr. II, din | ianuarie 1913, p. 12, şi „Rampa“ din 25 decembrie 1912. 

15 Teatru“, nr. 16, din 10 februarie 1913,p. 11. 

10 Teatru“, nr. 1, din 21 octombrie 1912, p. 14. 

"! ANI, colecţia „Foi volante“, programe de teatru, stagiunea 1913-1914, f. 63; vezi şi ANI, fond 
Teatrul Naţional laşi, dosar 297, f. 19-25. 

'* Ibidem, fond Teatrul Naţional Iaşi, dosar 308, f. 66; vezi şi Documente din arhive ieşene, vol. IL, 
p. 195. 

'» Documente din arhive ieşene, vol. II, p. 204-209. 

% ANI, colecţia „Foi volante“, programe de teatru, stagiunea 1911-1912, f. 4 şi 73. 

2! Ibidem, stagiunea 1913-1914, f. 3. 

* Ibidem, f. 62. 

5 ANI, fond Teatrul Naţional laşi, dosar 319, f. 8. 

* Ibidem, colecţia „Foi volante“, programe de teatru, stagiunea 1913-1914, f. 63. 

” Ibidem, stagiunea 1915-1916, f. 2. 

** ANI, colecţia „Manuscrise“, nr. 2555. 

*7 De vorbă cu M. Sorbul, în „Rampa“, nr. 5002, din 15 septembrie 1934. 

* „Universul“, nr. 254, din 17 septembrie 1934. 

* Petru Comarnescu, 7. Sava, Bucureşti, Ed. Meridiane, 1966, p. 55-57. 

% AL. Pogonat, Cronica teatrală la Neamul Şoimăreştilor, în „Opinia“, nr. 8249, din 17 octombrie 
1934. 

Lumea“, nr. 4933, din 17 octombrie 1934. 

SADOVEANU, OMUL SOCIAL 


Vasile IANCU 


Părerea că Mihail Sadoveanu, clasic încă din anii când mai avea atâtea cărţi 
de scris, debutând editorial cu patru volume într-un singur an, 1904 — „anul lui Sa- 
doveanu”, după definiţia lui Nicolae lorga —, primul preşedinte al Societăţii Scrii- 
torilor Români (noiembric, 1909, aşadar, la 29 de ani), director al Teatrului Naţional 
din laşi, la 30 de ani, membru corespondent al Academiei Române, la 36 de ani, şi 
membru activ, la 41 de ani, coordonator, singur sau în colaborare, al mai multor re- 
viste literare şi ziare de mare audienţă, părerea că marele prozator şi poet în proză 
a fost un taciturn inexpugnabil, prin urmare, un om greu abordabil, distant, neso- 

ciabil, chiar neprietenos, a devenit un fapt de la sine înţeles. Ce mai, o realitate axio- 
matică. Fals şi extrem de simplificator. 

Cine citeşte cu aplecare opera sa (de unică amplitudine în literatură, minus 
textele ratate din perioada comunistă), fireşte, şi paginile de confesiuni, purtând 
gheara inconfundabilului povestitor („Anii de ucenicie”, 1944, „Evocări”, 1954, 
„Mărturisiri”, 1960 ş.a.), cine cunoaşte, cât de cât, mărturiile celor care i-au fost 
aproape, unii, prieteni devotați (scriitori, dar şi oameni cu alte îndeletniciri), cine 
desluşeşte, dincolo de ficțiuni, istorisiri mirabile, poveşti, întâmplări („Privelişti do- 
brogene”, „Drumuri basarabene”, „Împărăţia apelor”, „Istorisiri de vânătoare”, „Po- 
veştile de la Bradu-Strâmb” etc.), atitudinea scriitorului pentru personajele sale, 
pentru amicii săi, din toate straturile sociale, de toate naţiile, din toate zonele locuite 
de români, înţelege că omul Sadoveanu a fost un om social şi sensibil, însă, discret, 
interiorizându-şi sentimentele, atent la „dureri înăbuşite”. Este elocventă 
broşura „Cum scăpăm de nevoi şi cum putem dobândi pământ” (1910), de fapt, o 
epistolă pedagogică adresată sătenilor. (De altminteri, şi alte studii şi articole sem- 
nate Sadoveanu pot fi înscrise în ceea ce am putea numi pedagogie socială.).Vor- 
bea şi gospodarul Mihail Sadoveanu care îşi întemeiase cuib domestic trainic la 
Fălticeni, cu livadă şi stupină, apoi, la laşi, în Dealul Copoului, pentru numeroasa 
sa familie. Popasurile printre oameni, în numeroasele sale drumuri, în toate pro- 
vinciile românești, având darul rar de a şti să asculte, atent însă numai la vorbe în- 
țelepte, cu miez, la taifas adânc, respingând pălăvrăgeala, râsul degeaba („oamenii 
râd când nu se cuvine” — „Ostrovul lupilor”), preferând în locul sporovăielii gratuite 
tăcerea, izolarea, popasurile tihnite între semenii săi, din orice strat social, simțindu-se ca 
acasă între oamenii simpli şi oneşti, din „seminţia mamei”, i-au sporit, cu sigu- 
ranţă, izvoarele narative, impresionantul vocabular. Miile de pagini (un expert al 
operei sadoveniene, filologul Gavril Istrate, avansează cifra de peste 22.000 de pa- 
gini scrise în care „Nu există, în toată opera lui, nici un singur cuvânt de prisos”) 
radiază „o filosofie al cărei miez e dragostea de oameni” (Const. Ciopraga — „Mi- 
hail Sadoveanu”, 1966). Trebuie să relevăm şi un aparent paradox: filosofia lui Sa- 
doveanu „este şi profund sceptică” (Nicolae Manolescu — „Sadoveanu sau utopia 
cărții”; v. analiza romanului „Creanga de aur”). lubitorul de oameni nu era în divorţ 
cu scepticul Sadoveanu. Omul ţinea straşnic la netulburarea fiinţei sale complexe. 
Voia să-şi sondeze adâncurile sufletului, să pună într-o ordine mentală lumea ope- 
relor sale, în tăcere sihastră. Portretul făcut de criticul N. Manolescu, în acelaşi stu- 
diu, amintindu-ne, parcă, de expresivul portret călinescian din „Istoria literaturii 
române...”, este memorabil: „E de ajuns să-i privim portretele spre a-i descoperi 
mândria solitară şi solemnă: tânăr, vârstnic, acasă, în pădure printre sălbăticiuni, pe 
drum, în căruţă, în barcă, cu bastonul, cu undiţa sau cu puşca, şezând în fotoliu sau 
pe trunchiuri de copac, călcând pe covoare sau pe poteci desfundate, orăşean sau 
țăran, îmbrăcat elegant, cu marea lavalieră sub guler şi cu pălăria imensă ca o far- 
furie zburătoare deasupra creştetului, cu cojocul pe umeri şi pantaloni bufanţi vâ- 
râţi în bocanci ghintuiţi, el pare mereu singur chiar când e însoţit, cufundat într-o 

muţenie de sfinx. Izbitoare e puterea lui de abstragere din tot ce-l înconjoară, natură 
sau om. (...) Figura de divinitate enigmatică a lui Sadoveanu e a unui Budha au- 
tohton”. De aceea, personajul Mihail Sadoveanu nici nu poate fi prins într-o for- 
mulă, oricât de expresivă şi mintoasă ar fi aceasta. E antologic episodul povestit de 
lonel Teodoreanu, când l-a însoţit pe bunul său prieten, dimpreună cu Ştefana Ve- 
lisar - Teodoreanu, într-o călătorie pe mare, până la Constantinopol: ,.... l-am văzut 
pe puntea de sus a vaporului care ne ducea noaptea, cu valul vânăt al Mării Negre, 
stând între vânturi şi sub lună ca un Menhir. O doamnă frumoasă i-a tulburat frivol 
împărtăşania, întrebându-l: 

- Vă inspirați, Maestre? 

A măsurat-o cu toată Marea Neagră în ochii lui mici, dar i-a răspuns mol- 

doveneşte, cu un aer de imensă cocuţă botoasă : 

- Nu. Şăd. („Însemnări ieşene”, | mai 1939) 

Autorul „Medelenilor” spune că tăcerile lui Sadoveanu erau „„... cu ma- 
iestate, alteori cu pândă, alteori cu îndârjire, alteori cu vast dispreţ şi alteori cu mi- 
lostenie, ca icoanele atotştiutoare”. Concluzia aceluiaşi prieten: „Nimeni nu-l ştie” 
(20 aprilie 1939, în evocarea „Popasul printre oameni”). 

Privim câteva imagini fotografice: elevul Mihail Sadoveanu, la 16 ani, în 
echipa de oină a Liceului Naţional din laşi, între opt colegi şi profesorul lor de gim- 
nastică, 1. Mitescu (9 mai 1896); în redacţia revistei „Viaţa Românească” (1906), în 
acelaşi rând cu G. Ibrăileanu, Const. Stere, Izabela Sadoveanu, cu aceeaşi privire 
greu de pătruns, venind de departe; în ipostaza de director al Teatrului Naţional din 
laşi, de curând numit (1910) în ţinută elegantă, foarte matur pentru cei 29 de ani cât 
avea atunci, cu uitătură misterioasă şi, totodată, cât se poate de serioasă; în aceeaşi 
postură, de astă dată, prin anii 1914-1915, în mijlocul colectivului artistic al Naţio- 
nalului, o lume de doamne şi domni distinşi, directorul în centru, ca „un mare boier 
al harului”; la o şezătoare culturală în Bucovina (1910), cel mai sigur, în Cernăuţi, 
cu Cincinat Pavelescu, Caton Theodorian, Dimitrie Anghel, Gh. Tofan (colaborator 
constant al „Vieţii Româneşti”, cu studii şi articole privind viaţa social-politică a bu- 
covinenilor, un naţionalist raţional), A. de Hertz, Sextil Puşcariu, Emil Gârleanu, lon 
Minulescu ş.a.; pe frontul din Bulgaria (iulie 1913), locotenentul M. Sadoveanu 
lângă un cort de campanie, în plan secund, un ostaş, cel mai probabil, ordonanța sa; 
la Rădăşeni-Fălticeni, în toamna anului 1913, după experienţa războiului din Bal- 
cani, scriitorul, îmbrăcat ca un târgoveţ de ţară, între ai săi, din familie, dar şi cu prie- 
tenul G.Topârceanu, căutând, cu privirea, peste lume, peste timp, alte universuri, 
numai de el bănuite; în Basarabia, după Unire, între alţii, cu N. Dunăreanu, T. Pam- 
file, Şt. Ciobanu, Neculai N. Beldiceanu şi Apostol D. Culea; în vie, la vila cu turn 
din Copou (sept. 1925), gazda retrasă în spatele musafirilor dragi — Panait Istrati, 
Gala Galaction, D.D. Pătrăşcanu, |. Rosenthal; la Mănăstirea Putna, cu Ateneul Tă- 
tăraşi, lângă câteva feţe bisericeşti, el, clasicul prozator, cu vestită lavalieră, distin- 
gându-se net, şi tot cu acelaşi aer enigmatic; scriitorul la 50 de ani, la întâlnirea 
„promoţiei Sadoveanu” de la Liceul Naţional din laşi, cum a fost numită promoţia 

sa de liceeni, în onoarea de-acum celebrului prozator, membru al Academiei; şi la 
un după aceea, în 1931, în înalta demnitate de preşedinte al Senatului... Avem, apoi, 
în memorie, alte înfăţişări ale aceluiaşi personaj social: academicianul şi demnita- 
rul cinstit cu onoruri, bărbatul respectat de foarte multă lume, între oameni simpli 
— pescari, vânători, ţărani. E acelaşi. Netulburată, parcă, şi oricum enigmatică per- 
sonalitate. Nici o dregătorie, nici o poziţie conferită de marea sa operă, prin preţui- 
rea confraţilor de breaslă, nu i-au clintit mişcarea misterioasă a sufletului, atitudinea 
faţă de semenii necăjiţi, pe cât de comprehensivă, pe atât de înţelepătoare, filoso- 
fia de viaţă. „Bănuim - zice Nicolae Manolescu (op.cit.) — că autorul are sufletul 
eroilor săi, timiditatea lor sfioasă sau înţeleaptă, dorinţa lor de a păsi împăcare. EI 
e un ultragiat, un utopist, un om al naturii, şi contemplaţia este refuzul lui de a ac- 
cepta o lume ce se degradează”. 

Revelatoare sunt amintirile celor care i-au fost prieteni, care i-au stat în 
preajmă şi l-au cunoscut pe Mihail Sadoveanu, atât cât putea fi cunoscut. lată, 
bunăoară, ce povesteşte lonel Teodoreanu, tânăr scriitor, participant la o şedinţă 
restrânsă de lectură, în casa lui Demostene Botez, unde era şi redacţia „Însemnă- 
rilor literare”. Prezenţi: fireşte, gazda, Topârceanu, Ibrăileanu. Sadoveanu vine 
ceva mai târziu. Tace şi ascultă. Ibrăileanu insistă să citească ceva din ceea ce a 
adus. Mai totdeauna avea în buzunar o povestire nouă, o nuvelă, un fragment de 
roman. „Niciodată n-am simţit mai aproape de inimă obrazul şi suflarea eternei 
primăveri, decât în acel ceas de îngenunchere a trufiei tinereşti (de care cra stă- 
pânit autorul de mai târziu al „Medelenilor” — n.n.), ascultând glasul care-mi suna 
parcă nu în ureche, ci în amintire, ca fluierul marelui Pan”. Un renumit pedagog 
al timpului, Vasile Todicescu, directorul vestitei Şcoli Normale „Vasile Lupu” din 
laşi, l-a invitat pe scriitor să ţină lecţii de literatură română viitorilor învăţători. 
A predat câteva ore: despre scriitori favoriţi — lon Neculce, lon Creangă, Mihai 
Eminescu. „Şcolarii pierdeau noţiunea de trecere a vremii, opreau cursul oricăror 
altor gânduri şi rămâneau confiscaţi total profesorului lor”, îşi aminteşte un fost 
elev după 20 de ani de la petrecerea acelui moment. lar un alt fost elev, Alexan- 
dru Pogonat, ţine minte, şi în anul de graţie 1939, cum a predat profesorul maes- 
tru Sadoveanu strigătura: ... Şi ne-am mutat cu toţii, într-o duminică, la poalele 
muntelui, pe Valcea Bistriţei, în sat la Hangu... Tabla neagră, băncile, catedra pie- 
reau din ce în ce... În locul lor, prinsese a ridica abur pădurea. acolo. departe... 
(...) Si au început ţiganii un brâu...” În broşura amintită, din 1910, prin vocea ţă- 
ranului Neculai Ioader Ifrim, vorbeşte, de fapt, scriitorul cu vocaţie de pedagpop, 
de astă dată, social: „.... un neamţ care vine în ţara noastră se pricepe la orice: 
poate fi morar, mașinist, fierar, lemnar, ciobotar, negustor, grădinar, orice; şi de 
aceea, neamţul trăieşte mai bine decât noi, la noi în ţară. De ce? Pentru că a în- 
văţat mai multe şi mai bine!” Observaţii, învățăminte valabile şi acum, după un 
veac de la rostirea/ scrierea lor! Din păcate. 

Într-o vreme când mintea de puber, aşadar, destul de buimacă, nu desluşea 
cu limpezime lucrurile şi amesteca lesne oamenii din cărți cu aceia din viaţa reală, 

dorindu-i pe cei din urmă precum personajele din universul de hârtie, desigur, per- 
sonajele iubite/ bune, pe atunci, l-am zărit — ăsta-i cuvântul — pe Mihail Sadoveanu 
pe peronul gării din Paşcani. L-am văzut în carne şi oase. Chiar în oraşul în care ve- 
nise pe lume (după mărturia unui bărbat din Verşeni, născut în acelaşi an cu scrii- 
torul, mama, Profira Ursachi, l-ar fi născut pe Mihai în casa părinţilor ei din satul 
pomenit) şi unde eram în prima clasă de liceu, cum ar veni acum, într-a opta, după 
cele şapte clase gimnaziale. 

Venise în târgul natal să se întâlnească cu alegătorii săi. Era candidat pentru 
Marea Adunare Naţională. Avea încă demnități în stat. Nemaipomenitul narator, că- 
ruia îi citisem câteva cărţi din imensa lui operă, era prezent în conştiinţa mea, în me- 
moria mea afectivă ca un scriitor foarte apropiat de semenii săi, un fel de sfetnic al 
neamului, un mare sfătos. Îl asociam cu sociabilul Creangă, aşa cum îl descriu con- 
temporanii. Lecţiile profesorului de română, dascăl îndrăgostit de opera sadove- 
niană, din care — am aflat mai târziu — voia să-şi dea doctoratul, acele lecţii îmi 
întăriseră convingerea că scriitorul, cu neamuri în satul în care şi noi aveam rube- 
denii apropiate, ar fi un om de la care aş putea asculta, într-o bună zi, multe şi fas- 
cinante istorisiri, aşa, ca la un taifas de demult, bunăoară, ca la Hanu-Ancuţei, han 
pe care îl vedeam adesea, în zile curate, din cerdacul casei părinteşti. Fantezii de co- 
pilandru, hrănit cu „Neamul Şoimăreştilor”, „Fraţii Jderi”, „Anii de ucenicie”, „La 
noi în Viişoara”, cu romanele lui Jules Verne, cu nuvelele lui Turgheniev... Şi am 
văzut un domn masiv şi, în ochii mei, sever, cu privirea, parcă, absentă, lunecând 
pe deasupra tuturor călătorilor, un domn cu pelerină bogată, ca un muşchetar, cum 
nu mai întîlnisem până atunci, şi cu o pălărie cu boruri mari, mai mari decât avea 
pălăria unui moş de-al nostru, cititor în zodii şi în cărţi slavoneşti. Se plimba, dom- 
nul Mihail Sadoveanu, la braţ cu o doamnă (Valeria Sadoveanu), în aşteptarea ple- 
cării trenului special cu două vagoane spre capitală. Aş fi dorit să-i ascult 
fermecătorul, inconfundabilul glas la întâlnirea cu păşcănenii, ce avusese loc, la do- 
rinţa expresă a candidatului, în palatal lui Roznovanu cel Bătrân de care povesteşte 
în „Istoria pe scurt a Târgului Paşcani” („Oameni şi locuri” — 1908), dar şi-n alte 
cărţi. Glasul acela care rostea „Amintirile...” lui Creangă, versuri din Eminescu. 
Nu eram, însă, votant. 

Am privit, nostalgic şi puţin dezamăgit, cum urca în vagonul aparte, cu dungi 
roşii, orizontale, ajutat de conductorul de tren. Şi asta a fost tot. 

Cu ceva vreme în urmă, am primit o corespondenţă îndeajuns de mănoasă 
de la un avocat din Bacău, Corneliu Meza (Dumnezeu să-l aibă în pace!), în care ne 
relata, cu amănunte semnificative, cum l-a cunoscut pe Mihail Sadoveanu, omul şi 
scriitorul. Cunoaşterea marelui evocator de istorii, întâlnirile cu acesta se petrecu- 
seră în anii interbelici. Pe atunci, C.M. era profesor de literatură română la un liceu 
din Vaslui, apoi, a practicat avocatura în acelaşi oraş. A fost, ani mulţi, preşedinte 
al Casei Naţionale Viitorul” din Vaslui, inspector cultural onorific în Ministerul 
Învăţământului. Publica articole pe teme culturale şi de educaţie în „Neamul Ro- 
mânesc”, „Universul”, „Dimineaţa”, în gazete locale, în „Opinia” de la laşi etc., 

participa constant la cursurile de vară ale Universităţii Populare din Vălenii de 
Munte, prezidate de Nicolae lorga, s-a implicat serios în varii fundaţii de strângere 
de fonduri pentru ridicarea de mausolee (de ex., la Mărăşeşti), de statui (de ex. a lui 
Eminescu, din laşi ş.a.), organiza cicluri de conferinţe cu invitaţi de seamă din ţară, 
Prin urmare, acest domn făcea parte din acea intelectualitate, mai mult sau mai puţin 
anonimă, care îşi asuma, cu mare devotament şi demnitate, rolul de luminători ai nea- 
mului. În aceste circumstanţe, a avut şi câteva întâlniri — caracterizate chiar de 
epistolier, memorabile — cu Mihail Sadoveanu. Şi le enumeră. Aici, doar puţine. În 
oct. 1918, când Regimentul 25 Infanterie Vaslui, din care făcea parte şi tânărul ofi- 
țer Corneliu Meza, se îndrepta spre Bucovina, provincie de curând integrată Ro- 
mâniei Mari, M. Sadoveanu şi mulţi alţi cărturari i-au întâmpinat pe ostaşi în gara 
laşi, urându-le succes în dificila şi patriotica lor misiune. Clipă de neuitat: scriito- 
rul, membru corespondent al Academiei, director al Teatrului Naţional îl îmbrăţi- 
şează pe necunoscutul ofiţer. Între anii 1921-1922, Ateneul Tătăraşi — laşi făcea 
turnee cultural-artistice în Ardeal. Şi cu acest prilej, Corneliu Meza îl cunoaşte mai 
bine pe scriitor, personalitatea- pivot a „ateneiştilor”, cărora li se alăturase şi acti- 
vul avocat din Vaslui. Apoi, l-a invitat, printr-o misivă călduroasă, să vină la Vaslui 
să susţină o conferinţă pe ce subiect va voi autorul atâtor opere fundamentale pen- 
tru literatura română. Sadoveanu răspunde prompt şi vine, dimpreună cu prietenii 
săi G. Topârceanu, fraţii Teodoreanu, şi vorbeşte despre Eminescu. Pe urmă, cei 
patru oaspeţi citesc din creaţia lor. Semnatarul scrisorii nu uită să amintească de en- 
tuziasmul publicului, de ospăţul prelungit până după miezul nopţii, oferit de colo- 
nelul D. Hotnog, probabil, prefectul judeţului Vaslui, în casa sa. La câtva timp, 
Mihail Sadoveanu a răspuns altei invitaţii a Casei Naţionale din Vaslui, susținând 
un expozeu despre Ştefan cel Mare şi epoca sa. Primirea a fost şi mai ataşantă, în 
condiţiile în care, şi-n Vaslui, mişcarea legionară era destul de puternică şi agre- 
sivă, iar scriitorul începea să fie ameninţat. Această din ultimă poftire avea şi o certă 
încărcătură de solidaritate cu maestrul. Pe 8 februarie 1931, Sadoveanu îi trimite o 
carte poştală lui Corneliu Meza, cerându-şi scuze că a întârziat să răspundă la o 
scrisoare a acestuia şi, totodată, mulţumindu-le „tuturor prietinilor mei de-acolo”. 
„Aveţi gratitudinea mea pentru caldele şi delicatele sentimente ce le exprimă, prin 
domnia ta, artistului şi omului”, mai scrie expeditorul. Ultimele cuvinte sunt o re- 
luare din epistola coordonatorului vieţii culturale vasluiene care îl asigura de tot 
respectul şi solidaritatea pentru „artistul şi omul Mihail Sadoveanu”. În final, scrii- 
torul sugerează, cu discreţie, că gestul vasluienilor „e o mângâiere aleasă în vre- 
muri grele sufletului”. 

Tăceri însingurate şi, adesea, misterioase, prietenii de o viaţă, cu unii, prie- 
tenii abandonate sau prea încercate, cu alții, din varii motive, subiective, poate, şi 
obiective, cine ştie?, admiraţie pentru oamenii de ispravă, indiferent din ce catego- 
rie socială erau aceştia, implicare în felurite acţiuni, menite să emancipeze nevoia- 


dată, în gesturi generoase palpabile, făcute cu multă discreţie. Îl avem în vedere, bi- 

neînțeles, pe omul şi scriitorul Sadoveanu de dinainte de acapararea puterii de către 
comunişti, cu ajutorul tancurilor armatei roşii. După această tragică schimbare a 
destinului istoric al României, personalitatea acestui mare maestru al limbii literare 
române pare scindată. Din nefericire. Creatorul atâtor capodopere ale literaturii na- 
ționale a făcut compromisuri inacceptabile, greu de desluşit: a livrat pe piaţa cultu- 
rală a ţării sale scrieri precum „Mitrea Cocor”, „Păuna Mică” şi alte câteva 
asemenea, fără valoare estetică, ideologizate într-un chip penibil. Scrieri care, parcă, 
n-ar fi fost zămislite de pana măiastră sadoveniană. Şi omul Sadoveanu a făcut com- 
promisuri inadmisibile: a girat cu numele său o guvernare străină aspirațiilor de- 
mocratice ale românilor, pentru care cetăţeanul şi scriitorul Mihail Sadoveanu 
pledase pentru ele, ocupând poziţii oficiale în stat, oferite de acel sistem criminal, 
şi acceptate. E de înţeles, oare, până la un punct, ataşamentul său la sistemul bol- 
şevic? Greu de spus. Mihail Sadoveanu a fost un intelectual de stânga şi în perioada 
interbelică. Fapt prea bine ştiut. Bunăoară — ca să dăm un singur exemplu —, a pri- 
mit direcţia politică a ziarelor „Adevărul” şi „Dimineaţa”, finanţate de grupuri de 
stânga, chiar comuniste, din care făcea parte şi înstărita familie evreiască a lui Mar- 
cel Pauker, familie coproprietară a acestor publicaţii de stânga. lar Marcel Pauker, 
reamintim, a fost unul dintre fondatorii partidului comunist din România, filială a 
partidului bolşevic din U.R.S.S., soţul Anei Pauker, secretară a biroului politic al 
P.M.R. (P.C.R). Nu accepţi asemenea răspundere — politică! —, dacă nu împărtăşeşti 
ideologia patronilor. Sigur că acest episod al vieţii sale avea loc în plină campanie 
de ameninţări la persoana Sadoveanu din partea legionarilor. A fost, pe urmă, în 
anii maximei terori comuniste, în poziţii de vârf: vicepreşedinte al Marii Adunări 
Naţionale, preşedintele Uniunii Scriitorilor (numit de partid), a fost martorul ares- 
tării miilor de intelectuali, demnitari, ofiţeri superiori, ţărani gospodari — blamaţii 
chiaburi —, cei din urmă, simpatizaţi de scriitor, lucru evident şi în operele sale, a 
ştiut de confiscările abuzive de proprietăţi, de nenumăratele abuzuri ale autorităţi- 
lor comuniste, de asasinate politice, între victime, aflându-se şi fiul prietenului său, 
D.D. Pătrăşcanu — Lucrețiu P. A tăcut. Şi-a conservat poziţia şi privilegiile, şi-a edi- 
tat opera sub proprie supraveghere. Despre ce vorbesc toate aceste stări, sentimente, 
atitudini, destule dintre ele, contradictorii? Despre o personalitate complexă, de ne- 
înţeles, aşa cum observa şi prietenul său lonel Teodoreanu, cu mulţi ani înainte, re- 
ferindu-se la omul Mihail Sadoveanu din alte împrejurări. Prieten care — şi el — a 
avut de suferit rigorile sălbatice ale regimului comunist. 

Pentru o lungă perioadă a vieţii sale, Mihail Sadoveanu a fost un om so- 
cial model. Merită să reținem şi o mărturisire, în acest sens, într-o evocare a „prie- 
tinului unic” G. Ibrăileanu: „Omul social din mine era încă la începuturile lui; 
mai târziu, treptat, acest om şi-a făcut evoluţia; căci fiecare din noi repetă în fi- 
ința sa fizică şi morală evoluţia umanităţii. După treizeci şi mai bine de ani, 
abia mă socotesc ajuns la o iniţiere” („Evocări” — ESPLA, 1954). A fost un om so- 
cial şi după instaurea regimului comunist. De partea cui? Ştim. Cum ar fi justifi- 

cat el această poziţie, nimeni nu poate 
şti. Dar, ar fi dat justificări? Poate că în 
intimitatea celor mai de încredere oa- 
meni să fi oferit şi justificări pentru 
compromisurile pe care le-a făcut. 
Când a fost emisarul lui Gheorghiu- 
Dej, în Franţa, pentru a-l convinge pe 
mitropolitul Bucovinei, Visarion Puiu, 
condamnat de regimul comunist la 
moarte, să revină în ţară — şi asta se în- 
tâmpla în anul 1958 —, marele prozator, 
atunci, e drept, fără demnități în regim, 
avea ştiinţă de mai toate nenorocirile 
abătute asupra ţării sale o dată cu in- 
staurarea „orânduirii socialiste/ comu- 
niste”. Să nu le fi considerat nenorociri, 
ci reforme necesare? Dumnezeu ştie. 

Când ne gândim la Mihail Sado- 
veanu de după august 1944, ne apucă — 
vorba poetului — „tristeţi pustii, molipsi- 
toare...” şi năvălesc în memoria noastră în- 
trebări cărora nu le găsim niciodată 
răspunsuri limpezi. Ca şi cum am fi pierdut 
un mare prieten din tinereţe, când credem 
că prieteniile sunt eterne. Şi, se pare, avem 
aceste stări pentru că pe Sadoveanu, cel 
care ne-a dat bucuria de a citi „Hanu-An- 
cuţei”, „Divanul Persian”, „Creanga de 
aur”, „Baltagul”, „Fraţii Jderi”, „Zodia 
Cancerului sau „Vremea Ducăi Vodă”, 
de ce nu, şi „Nicoară Potcoavă” şi atâtea 
alte pagini de mare literatură, îl iubim. 
Pentru că îl preţuim pe genialul artist al 
cuvântului. De aceea, mâhnirea e şi mai 
adâncă, şi în conştiinţa noastră omul so- 
cial Mihail Sadoveanu, din ultima parte 
a existenţei sale, rămâne, cum am mai 
spus, nedesluşit. 

Ediţie îngrijită de Constantin Mitru 

Mihai SADOVEANU 

Opere 3. Povestiri de război * Comoara 

dorobanţului * Floare ofilită *Amintirile 

căprarului Gheorghiţă * Povestiri de sărbători 
Ediţie critică de Cornel Simionescu. 
Note şi comentarii de 
Cornel Simionescu și Fănuş Băileşteanu 
Bucureşti, Minerva, 1986 


CUM L-AM CUNOSCUT PE SADOVEANU" 


Preot Dr. Vasile VASILACHE 


Unul dintre privilegiile celor bătrâni este şi acela al amintirilor. Ei au bu- 
curia de a istorisi cele văzute şi trăite în vremile trecute, care-s ca şi invizibile pen- 
tru cei ce nu le-au văzut. Pentru cei în vârstă însă apar ca vii oamenii şi întâmplările 
vieţii lor, care acuma odihnesc, sub frunzişul anilor, în vremile de mult apuse. Și cu 
cât anii trec, istoria este dezbrăcată de patimile şi pasiunile care au clocotit şi fiert 
evenimentele, şi cu ele şi pe oameni. Distanţele istorice îţi dau bucuria imparţiali- 
tăţii, a adevărului istoric în esenţa lui şi acea frumuseţe a inefabilului grandorii şi 
decadenţei între oameni. Abia atuncea se dă la o parte ceața cu vălul pâclelor negre 
care s-au aşternut la pământ, dându-ţi bucuria vederilor clare ale evenimentelor şi 
ale oamenilor, aşa cum au fost în realitatea lor genuină. 

Cu Sadoveanu putem spune, pe drept, că „intrăm întru împărăția aminti- 
rilor” — cum atirmă Lucian Blaga. 

Cum şi când l-am cunoscut pe Mihail Sadoveanu? Trebuie să vă precizez 
că nu de la începutul vieţii sale, deşi eu mă aflu acuma în anii bătrâneţii. Tatăl meu 
a fost cu câţiva ani mai mic decât Sadoveanu, iar eu am fost al patrulea fecior la pă- 
rinţi. Mai precis, eu l-am cunoscut personal în ultimii treizeci de ani ai vieţii sale. 
L-am cunoscut mai întâi din depărtare, prin scrierile sale, şi apoi personal. Ca elev 
de Seminar la Huşi, şi apoi ca student la Bucureşti, citeam cu drag scrierile lui care 
oplindeau trecutul și prezentul poporului român, în povestiri de o rară frumuseţe li- 
terară. Totul era ca o poezie a prozei. Şi cum el era un scriitor foarte productiv, în 
fiecare an dând la lumina tiparului câte două sau trei volume, apoi mai tot timpul 
cu trăiam cu eroii lui, alergam după ei, îi ascultam şi mă destătam cu povestirile lor. 
Autorul însuşi era, de altfel, prezent în scrierile sale. Aş putea spune că nici nu 
aveam timp să mă apropiu de autorul însuşi, căci el era într-o alergare permanentă 
a vieţii, de la o operă la alta şi dintr-un loc într-altul. Şi cum el era o fire tăcută, nici 
nu spunea nimănui când şi unde se duce şi ce face. 

Mihail Sadoveanu avea un dar de povestitor care te vrăjea, cu o voce în- 
ceată şi molcomă, plină de dulceaţă, care parcă venea din adâncuri de istorie şi de 
întâmplări din vremuri de mult apuse. EI însuşi fiind un creator de povești şi un 
mare artist, în a le povesti. Dintre scriitorii din trecut, îndeosebi lui îi plăceau po- 
vestirile lui lon Creangă şi Sadoveanu era socotit cel mai bun cititor al Amintirilor 
lui lon Creangă. Dintre cei vechi, el îl prefera pe cronicarul Neculce, iar dintre con- 

temporani pe Mihai Eminescu. Toţi aceştia îi erau iluştrii înaintaşi, pe care Sado- 
veanu îi avea vrednice pilde de urmat, cu o străşnicie de neclintit. 

Şi acum, venind la amintirile mele personale, cum l-am cunoscut pe Mihail 
Sadoveanu? Pentru prima dată, în vremea studenţiei mele la Universitatea din Bu- 
cureşti, pe când eram student nu numai la Teologie, dar în acelaşi timp şi la Istorie, 
ca student al lui Nicolae Iorga, precum şi la Litere şi Filosofie, ca student al lui Nae 
Ionescu, Rădulescu-Motru şi D. Gusti. La Litere am frecventat cursurile profeso- 
rului Caracostea şi îndeosebi lecţiile lui de Seminar, la care erau chemaţi marii scrii- 
tori ai Ţării, pentru a-şi dezvălui din secretele de adânc ale creaţiei lor. Aşa au fost 
chemaţi Octavian Goga, Păstorel şi lon Teodoreanu, Nichifor Crainic, Mihail Sa- 
doveanu, George Bacovia şi mulţi alţii. Şi-mi amintesc de una din întrebările ce i-au 
fost puse lui Mihail Sadoveanu, „care-i prima amintire din viaţă, înaintea căreia 
nu e alta?” EL a început prin a spune că nu ar putea preciza la ce vârstă, dar că cea 
dintâi amintire din viaţă este următoarea: „Fram la Paşcani (n.red. — oraşul de naş- 
tere al scriitorului), şi într-o zi de început de vară, îmbrăcat fiind cu o singură piesă, 
mă aflam cu alți copii pe medeanul oraşului, bucurându-mă de razele dulci ale soa- 
relui. La marginea medeanului era o baracă, a unui fierar, de al cărei perete de 
scânduri eu m-am sprijinit cu spatele. O scânteie de pe nicovală sare printre scân- 
duri pe gântul meu şi atuncea eu am strigat cu un ţipet de copil, „otava”. Nu pu- 
team pronunţa pe „r” ca să spun „otrava. Deci probabil să fi avut atuncea în 
preajma a doi anişori”. 

Mai târziu, când eu am avut cinstea să-l cunosc personal, l-am întrebat, ca 
preot, pentru ce părinţii i-au dat numele de Mihail. El mi-a răspuns, „pentru că 
m-am născut în luna Noiembrie, la ziua de Sfântul Mihail”. lată de ce mă bucur că 
această comemorare a Centenarului naşterii lui Sadoveanu, noi, aicea, în America, 
o facem astăzi 8 Noiembrie, chiar în ziua patronului Mihail Sadoveanu care, toată 
viaţa lui, a ţinut-o ca pe o zi sfântă şi festivă pentru el. 

La începutul activităţii lui de scriitor, Mihail Sadoveanu şi-a avut aşezarea 
lui la Fălticeni, apoi pentru puţin timp la Bucureşti, iar după primul război mondial 
la laşi. Aicea el îşi avea o frumoasă vilă la Copou. Această vilă, pe vremuri, fusese 
reşedinţa lui Mihail Kogălniceanu, iar acuma devenise proprietatea lui Mihail Sa- 
doveanu. Și tot aicea, la început, Sadoveanu a locuit, în această vilă, împreună cu 
George Enescu, amândoi moldoveni, mari creatori şi iubitori de adevăr şi de frumos, 
care în veci nu vor pieri. 

În 1935, Mitropolit la laşi era Nicodim, un vechi şi bun prieten al lui Mi- 
hail Sadoveanu, la care Sadoveanu venea adesea. Şi unul şi altul erau povestitori de 
seamă în limba românească, Nicodim fiind născut în Pipirigul lui David Creangă, 
bunicul lui lon Greangă, şi din rudenia lui. În acel timp eu eram Director al Mitro- 
poliei şi editor al revistei „Mitropolia Moldovei”. Şi cum în 1936 apăruse o nouă 

traducere a Bibliei, tăcută de Mitropolitul Nicodim, Gala Galaction şi Pr. Vasile 
Radu, am închinat un număr de revistă noii traduceri a Bibliei. Şi pentru aceasta am 
cerut să-şi exprime aprecierea şi scriitorii ieşeni, Mihail Sadoveanu şi lonel Teo- 
doreanu. 

Ducându-mă în acest scop la Mihail Sadoveanu, el m-a primit la Copou, cu 
caldă prietenie. Era o zi frumoasă de primăvară, în care cireşii şi caişii din livada 
lui erau în floare, umplând văzduhul cu un plăcut parfum, iar vila albă cu turnul 
înalt din mijloc, în care scriitorul îşi avea tihna creaţiilor sale, domina împrejurimile. 
Cu prietenie, Mihail Sadoveanu mi-a făgăduit articolul, dar mi-a spus ca după el să 
retipăresc studiul prezentat de el, cu câţiva ani mai înainte, în revista „Viaţa Ro- 
mânească”, cu privire la noua traducere a Psalmilor în româneşte, în care el evi- 
denţia calităţile traducerii făcute de Mitropolitul Nicodim. Era un studiu profund, 
realizat pe comparații amănunțite de texte vechi ale Bibliei în româneşte, pentru a 
răspunde criticilor care se complăceau în conservarea textului vechi al Psalmilor. 

Convorbiri personale şi mai îndelungate am avut la Mănăstirea Neamţ, 
unde Mihail Sadoveanu, împreună cu cei de la „Viaţa Românească” de la Iaşi, venea 
în fiecare vară. Și aşa, vara la Mănăstirea Neamţ erau două soboare, al călugărilor 
în frunte cu Starețul lor şi alt sobor al scriitorilor moldoveni, acuma în frunte cu 
starețul lor Mihail Sadoveanu. Și aşa în Duminici şi sărbători, când cu toţii intrau 
în biserica „Înălţării Domnului” a lui Ştefan cel Mare, însuşi Vodă de peste veacuri 

era şi el în fruntea mulțimilor, închinându-se la Icoana făcătoare de Minuni a Mai- 
cii Domnului, pe care Alexandru cel Bun o primise ca dar de la împăratul loan Pa- 
leologul de la Bizanţ. 

După 1948 şi până în 1959, eu mă aflam vieţuitor la Mănăstirea Neamţ, 
apoi ca igumen la Schitul Pocrov, ce se află sus în munte, la o depărtare de 5-6 ki- 
lometri de Mănăstire. Până acolo urcai numai cu piciorul, prin codri seculari, pe o 
potecă tainică de munte. Schitul Acoperământului Maicii Domnului — Pocrov — cum 
i se spune, era într-o poiană de rai pe culme de munte, cum îi spunea însuşi Mihail 
Sadoveanu. Dar să dăm ascultare la cele ce însuşi Mihail Sadoveanu scria despre 
Schitul Pocrov: „Se află un schit în munte, deasupra chinoviei de la Neamţ, care nu-i 
mai departe decât cinci ori şase kilometri de mănăstire. Când ajungi sus, găseşti 
o poiană, căreia noi i-am spus Poiana Raiului. Schit, căsuțe, arhondaric, livezi — 
trebuie să le cercetezi, ca să ţi se umple sufletul de dulceaţă. Însă nu poţi ajunge în 
asemenea cetăţuie nici cu ,„turismele ”, nici chiar cu trăsura cu cai. Greu şi cu pri- 
mejdie e urcuşul într-un car cu boi, printre trunchiuri căzute pe margine de pră- 
pastie. De când ţiu minte, închinătorii către asemenea loc al inimii noastre cele 
bune s-au nevoit a ajunge acolo cu piciorul. Fac întâi un popas la Şipotul Maicii 
Domnului, se răcoresc cu apă vie, şi apoi se tot duc pe poteca lui Ştefun Vodă până 
în Poiana Raiului. 

Un iscusit şi harnic om din vremurile nouă a chibzuit un plan de şosea ca 
Să ajungi acolo cu automobilul. Frumos lucru asemenea operă de artă şi nici prea 
costisitoare. Multă lume s-a bucurat de această bună-vestire; dar alții — iubitori ai 
tainelor — s-au bucurat mai puțin, înțelegând că, dacă ajungi în cinci minute cu 
cea mai uşoară înlesnire acolo sus, apoi a doua zi Poiana Raiului nu mai este. Se 
stinge aicea şi apare în alte singurătăţi ale muntelui, încă nesiluite, unde un cuvios 
schivnic va alcătui alt Pocrov al sufletului. Drept aceea, vlădica Nicodim, stăpânul 
acelui loc, n-a binecuvântat planul oamenilor noi şi Poiana Raiului se află încă în 


fiinţă. 


De altminteri, într-o regiune ca asta a Moldovei, ca şi în celelalte ţinuturi 
româneşti, are grijă Dumnezeu să deschidă din când în când calea spre locurile 
depărtate şi ascunse... N-aş putea spune că nu sunt un iubitor al progresului teh- 
nic, şi cu toate acestea mie mi-i dragă această Țară şi acest popor aşa cum sunt şi 
doresc uneori să rămână totul nestricat, ca Poiana Raiului de la Pocrov” (Mihail 
Sadoveanu, Drumuri, în „Istoria din Ardeal”, Bucureşti, Biblioteca pentru toți, 
1972). 

Și după 1948 Mihail Sadoveanu continua să vină la Mănăstirea Neamţ, în 
fiecare vară, şezând la Schitul Vovidenia, la depărtare de aproape 2 kilometri de 
Mănăstire şi la 5 kilometri de Schitul Pocrov. 

Ca fost vânător, Mihail Sadoveanu, deşi bătrân, avea şi acuma plăcerea că- 

Jătoriei prin munţi şi codri. Şi una din cele mai plăcute, pe care şi-o rezerva când era 
la Vovidenia, era şi aceea de a veni la Schitul Pocrov, însoţit de Valeria Sadoveanu, 
soţia sa, şi de toată familia lui, cu Profira Sadoveanu şi Constantin Mitru, de prie- 
teni ca Teodorenii, Gala Galaction, Lesnea, Mihai Codreanu, Petre Pogonat şi alţii. 

În acel timp, 1949-1959, eu lucram la o nouă traducere a Bibliei, la care în- 
suşi Mihail Sadoveanu lucrase mai înainte, traducând cartea Ruth şi 100 de Psalmi 
şi din Proverbe. Manuscrisul cu cei 100 de Psalmi mi-l făgăduise mie. Mihail Sa- 
doveanu nu cunoștea limbile originale ale Bibliei, dar el a lucrat cu Mihai Vider, un 
fost rabin care se încreştinase. Acesta-i traducea textul original, iar Mihail Sado- 
veanu îi dădea frumuseţea veşmântului românesc. Principiul după care s-a călăuzit 
el, îmi spunea, era acela de a nu pune în româneşte mai multe cuvinte decât în tex- 
tul original. Numai atuncea ai o traducere fidelă, concentrată, a textului sfânt. Alt- 
fel nu e o traducere exactă, ci e un comentariu, o interpretare, în care tu poţi adăuga 
greşeli, ducând în eroare cititorul. 

De acelaşi principiu în a respecta textul sfânt eram călăuzit şi eu şi spre 
ilustrare i-am prezentat cele ce găsisem până şi în ultima tipărire a Noului Testament 
din 1952. În Epistola I-a a lui Petru, în capitolul II, stih 17, noii traducători puse- 
seră: „Jubiţi tovărăşia dintre fraţi”. În textul original grecesc erau însă numai două 
cuvinte: AGAPATE ADELFOTITA, iubiţi frăția, în textul latin, de asemenea două 
cuvinte: „diligitem fraternitatem”, în traducerile franceze, la fel: „aime la frater- 
nite”, în englezeşte, de asemenea erau două cuvinte: „love fhe brotherhood”. Nică- 
ieri nu se afla camaraderia ori tovărăşia, al treilea cuvânt, decât în traducerea 
românească din 1952, care mai apoi s-a corectat. În ediţia Britanică însă s-a păstrat, 
până astăzi: „iubiţi pe oameni ca fraţii”. 

În această privinţă ar fi să amintesc şi de alte multe abateri în traducerile bi- 
blice, pe care le discutam cu Mihail Sadoveanu. lar el îmi spunea că îndeosebi pro- 
verbele şi-au pierdut frumuseţea cugetării lor prin această traducere liberală de 
comentator. Textul vechi ebraic nu e pe temei de rimă şi metrică europeană, ci pe 
acela al paralelismului de gândire, care are frumuseţea lui creatoare. Când ai banul 
curat de aur ori de argint, când îl arunci, are sunetul lui nobil, dar dacă îi adaugi 
aliaje îi iei sunetul lui nobil, adevărat... 

Când coboram din munte aveam adeseori bucuria de a-i face o vizită la 
Schitul Vovidenia. Din cerdacul casei lui avea priveliştea îndepărtărilor pe apa Nem- 
țişorului, iar Cetatea Neamţului o aveai ca în palmă. De fiecare dată aveam discu- 
ţii de istorie, de întâmplări şi aprecieri în cele ale trecutului. Într-una din veri 
scrisesem o carte „Păcat şi pedeapsă”, în care după câteva capitole de analiză a pă- 
catelor şi pedepselor, încheiam cu un capitol despre pilde istorice de păcate şi pe- 
depse. La auzul acestora el ceru să-i istorisesc câteva. Astfel ascultă cele ce s-au 
întâmplat cu mitropoliţii de la Bucureşti în ultimii o sută cincizeci de ani, când unii 

pe alţii s-au izgonit, luându-și la rândul lor pedeapsa cuvenită, iar cei fără de vină 
sfârşind cu bine. Dar fără să fiu atent, i-am spus şi pedeapsa ce şi-a luat Ştefan cel 
Mare, care a cucerit Chilia de la Munteni. Atuncea Ştefan cel Mare, în lupta de la 
Chilia, a primit o rană care nu i s-a vindecat toată viaţa şi la sfârşit tot de ea a murit. 
Abia sfârşisem de spus acestea şi parcă-l văd pe cuconu Mihai cum sare în apăra- 
rea eroului lui preferat, Ştefan cel Mare. Se scoală de pe scaun, păşeşte de-a lungul 
cerdacului cu paşi grei şi plini de energie, spunând că Ştefan cel Mare, ca Părinte 
al Modovei, a luptat la Chilia să-şi apere casa neamului său... l-am admirat ple- 
doaria iubirii sale pentru Șrefan cel Mare şi Sfânt, plină de o elocinţă rară, şi cu 
aceasta mi-am mai uşurat faptul de a-i fi spus un adevăr istoric. 

Într-o dimineaţă de vară cu soare mă suisem pe culmile Pocrovului, dim- 
preună cu un ucenic al meu de la Mănăstirea Antim din Bucureşti, Sandu Topor- 
nischi, să cânte ceva din poeziile lui Mihai Eminescu. Tânărul cântăreţ, înzestrat cu 
un deosebit dar al cântării, atrage admiraţia tuturor şi îndeosebi a lui Mihail Sado- 
veanu. Dar el ar fi voit să-i cânte mai multe poezii din Eminescu, însă tânărul nu le 
ştia pe de rost, iar eu nu aveam cartea cu poeziile lui Eminescu în Schit. Atuncea am 
aflat ceva cu totul deosebit: Mihail Sadoveanu ştia toate poeziile lui Eminescu pe 
de rost. El spunea textul şi tânărul cântăreţ le cânta. Uimit de aceasta îl întreb: „Cum 
de-ai învățat, Cucoane Mihai, toate poeziile lui Eminescu, care numără sute de pa- 
pini?” EL mi-a răspuns: „Mi-au plăcut mult şi numai atuncea ajungi ca o poezie şi 
un text să te pătrundă, când îl ştii pe de rost, atuncea el se topește în fiinţa ta, fă- 
cându-ţi să răsune de frumusețile exprimării şi ale gândirii toate fibrele fiinţei tale”. 

Văzând talentul cântăreţului, Cuconu Mihai, cum îi spuneam noi moldo- 
venii, cere să-i aduc cartea „Prohodul Domnului”, care se cântă în biserici la Denii, 
în Vinerea Sfintelor Patimi. Şi pe când tânărul Sandu cânta mai multe stihuri din Sta- 
rea I-a, a Il-a şi a III-a, Mihail Sadoveanu lăcrăma. Era mărturia unei simţiri calde 
pentru suferințele Celui ce pătimise atâta de la oameni; lăcrămile acestea mi-au 
amintit alt plâns, cu hohote, al lui Mihail Sadoveanu, de la prohodirea scumpului său 
prieten G. Topîrceanu din laşi, 1937, la care eu slujisem ca preot. De asemeni, multe 
lacrimi de taină a vărsat şi pentru fiul său Paul Mihu Sadoveanu, ce a murit pe front 
în cel de-al doilea război mondial. Acuma însă, Mihail Sadoveanu el însuşi e din- 
colo de perdeaua veacurilor, în împărăţia cea veşnică, în Poiana Raiului din ceruri, 
în care se şterg toate lacrămile, după cum se spune în Cartea Revelaţiilor din Bi- 
blie. 


* Comunicare ţinută în cadrul Simpozionului Centenarului Naşterii lui Mihail Sadoveanu, organi- 
zat de Departamentul de limbi romanice al Universităţii de Stat Michigan din Ann Arbor, Mi- 
chigan, în ziua de 8 Noiembrie 1980. 

COANA VALERICA 


Grigore ILISEI 


Într-o aducere aminte înfiorată de miresme de demult Ştefana Velisar Teo- 
doreanu evocă acel moment destăinuitor ce i s-a dăruit într-o bună dimineaţă, când 
uriașul cu statură de munte, conu Mihai Sadoveanu, a intrat, cum obişnuia să o facă 
zilnic, în casa Teodorenilor din laşi. Era neliniștit şi sfios şi lăsa impresia că duce cu 
dânsul povara unei mari taine. A păşit în odaie şi s-a aşezat pe divan „ca unul care 
se instalează bine într-o sanie pentru un drum lung”, cum sloveneşte Ştefana Veli- 
sar Teodoreanu în „Cuvântul înainte” la Daim, cartea apărută în 1980 la Editura Mi- 
nerva, în anul centenarului naşterii lui Sadoveanu. Îndată, fără să aştepte, potrivit 
ritualului diurn, poftirea la vorbă a gazdei, prietenul cel bun şi-a deschis sufletul. 
Boncăluia asemenea unui cerb ce-şi descânta aleasa. În celălalt colţ al divanului 
doamna Lily sorbea vorbele meşterului cuprins de o mare tulburare, care nu prea 
mai semăna cu cel ce o înminuna cu prezenţa sa dimineaţă de dimineaţă, pe la oa- 
rele 8, pe ea şi pe Ionel, când acesta izbutea să se rupă din cleştele clienţilor cei aca- 
paratori. De această dată doamna Lily nu apucase să îngaime măcar o vorbuliţă. 
Taciturnul cuvânta, se spovedea ca înaintea unui duhovnic. Venise de fapt să-şi măr- 
turisească taina, să spună, cui altcuiva decât fiinţei căreia simţea că-i poate încre- 
dinţa secretele sale?, că se îndrăgostise la 60 de ani şi fusese fermecat de o copilandră. 
Se numea Valeria Mitru, colega şi prietena cea mai dragă a Profirei, fiica de lângă 
inima scriitorului. Urca des la Sadoveni, în Copou, la casa cu campanilă, unde era 
mereu binevenită. Coana Catincuţa, soţia cu care Sadoveanu se luase la Fălticeni, 
mama celor 11 copii ai familiei, murise de aproape un an şi într-o bună zi, cum mi 
se confesase la Văratec chiar eroina, conu Mihai o văzuse cu alţi ochi. 

Sadoveanu i-a împărtăşit doamnei Lily cum s-a întâmplat totul în acea dimi- 
neaţă a destăinuirilor, când tăcerile deveniseră amintire şi scriitorul n-a mai trebuit 
să fie tras de limbă. „Marele taciturn, scrie în predoslovia de carte Ştefana Velisar 
Teodoreanu, vorbea, vorbea, mânându-şi gândurile din desime către luminis. 

Nu mă încumetam să deschid gura. Căscam ochii mari şi nu-mi puteam dez- 
lipi privirea de pe obrazul său, pe care treceau luminile şi umbrele vieţii sale...”. 

Da, ca prin farmec ţi-e dat dintr-odată să vezi cum Mihail Sadoveanu glăsu- 
ieşte: 

„— Şi acum, că mă ştii bine, să-ţi spun matale vestea ce-am venit să-ţi dau. lată 
s-a ivit în calea mea o rază de soare, care-mi mângâie viaţa. Eu am rămas văduv nu 
din anul acesta, ci cu şase ani în urmă, după cum ţi-am spus, de când s-a paralizat 
biata nevastă-mea, aşa că după ce se va împlini anul de doliu, am hotărât să mă că- 
sătoresc din nou. Te miri? şi mă privea prelung. 

lar eu tăceam. Era, într-adevăr, neaşteptat. 

— Fata cu care mă însor, a urmat el, nu calcă şi nu ia dreptul nimănui. Sunt 

liber şi singur. O cunoşti şi mata. Ai văzut-o la noi. E tânără, mai tânără bine decât 
mata. Dar este un dar, prea frumos şi neaşteptat al soartei, trebuie să-l primesc. Fe- 
ricirea mea, ştiu, este pe o muche de cuţit. Am 60) de ani. l-aş putea fi tată...” 

Mărturisirea s-a însoţit de un gest la fel de surprinzător, acela al scoaterii din 
desagă a unor foi de hârtie îndoite, cu versuri, pe care care Sadoveanu, la fel de trans- 
figurat, a anunţat că vrea să le citească. La auzul unei astfel de dorinţe, Lily şi-a zis 
sieşi în gând: 

„— Săracul conu Mihai, e tare atins, a scris ca un licean poezii”! Însă ceea ce 
i-a fost hărăzit să asculte nu aducea fir cu stihuirile romanţioase de adolescent. Era 
sfâşietoarea transcripție a unei stări pe care un demiurg o trăia auroral şi el ţinuse să 
nu i se piardă urma. „Ceva de transpus la orgă”, nota răscolită doamna Lily. Încăr- 
cătura de emoție şi sublim a momentului nu putea să fie doar privilegiul ei. L-a che- 
mat şi pe lonel să se fericească şi l-a smuls din ghearele clienţilor, făcând abstracţie 
şi de rezerva lui Mihail Sadoveanu. Nu se putea ca să nu se bucure de ceva de neui- 
tat prietenul lonel. Acesta parcă s-a cuminecat la altar. La capătul lecturii a exclamat 
scânteitor ca întotdeauna: „Magnifice, coane Mihai! Originale! Sunt pe măsura pro- 
zei matale! Să le fi auzit Ibrăileanu! Cu ce amnar ţi-ai aprins pana, coane Mihai? 
Cu ce mirodenii ţi-ai uns coardele? În ce tezaur ţi-ai muiat condeiul? Ce vulcan ai 
îmblânzit în mata? etc, etc. 

Scrisorile acestea de dragoste, ce-au luat forma sonetelor, au fost publicate 
după 40 de ani de la trimitere, la centenarul scriitorului, în 1980. Cartea, intituilată 
Daim (Domniței alese a inimii mele), a tost lansată în acel noiembrie jubiliar la 
Casa „Sadoveanu” din Copou, inaugurată atunci ca muzeu memorial. Era palimp- 
sestul legăturii ce se consfinţise în urmă cu patru decenii în acest loc. O împreunare 
care s-a dovedit a fi la înălţimea zborurilor înalte de lăstuni, urcând în tării, din so- 
netele Daimului. Coana Valerica a păstrat cu nobleţe sufletească puritatea dintru în- 
ceputuri aşa cum şade curat un vin de împărtăşanie într-un potir. S-a petrecut asta atât 
cât a trăit Sadoveanu, urcat la ceruri în octombrie 1961, cât şi după moartea lui, până 
la trecerea la cele veşnice a coanei Valerica în 1985. 

S-a săvârşit astfel un miracol. Nimic din ceea ce-a fost sfânt între cei doi nu 
s-a pângărit. Ei s-au ridicat din contingent şi au aspirat la transcendent. Inteligența, 
buna cuviinţă, generozitatea, cultura, caracterul Valeriei au cântărit enorm în această 
ecuaţie. Au reprezentat elemente decisive şi au scos din banalitate o legătură tru- 
pească. Combustiile trăirii alături au îmbrăcat o dimensiune puternic spirituală. Am 
perceput acest lucru şi din vorbirile totdeauna măsurate ale coanei Valerica, dar şi din 
tăcerile ei aşa de grăitoare. M-am aflat de multe ori în preajma ei la Văratec, unde 
se refugia pentru vacanțe după ce casa de la Vovidenic fusese transformată în muzeu. 
Îi plăcea să hălăduiască prin aceste ţinuturi. Avea sentimentul că-l regăseşte aici în 
duh pe cel care se spovedea într-o scrisore trimisă în acel anotimp al dezghiocării dra- 
gostei de amurg a lui conu Mihai: „Când ai venit, trimisă, cătră mine,/ A fost o zi ca 
niciodată,/ Un cer de iarnă nouă şi curată ;/ Sub sori de-argint, privelişti stranii.../ 
Cum îngheţa în juru-ne tăcerea/ Ca-n clipa unei sacre epifanii, / Te-am salutat cân- 
tându-mi re-invierea,/ Când ai venit, iubito, cătră mine.” (Apariție) 

lubirea de asfinţit a dăinuit o viaţă cu lumina ei de opal în sufletul Valeriei 
M. Sadoveanu, cum a iscălit şi dedicaţia caldă pentru mine şi doamna mea Ecate- 

rina pe pagina de gardă a Daimului. 
Bulgărele acesta ca de foc îi dădea ener- 
gia cultivării cuviincioase, dar plină de 
osârdie a memoriei soțului ei. O făptuia 
cu discrerţie şi afecțiune, ceca ce nu tre- 
cea neobservat. La Văratec, în casa mai- 
cii Benedicta, unde trăgea, înființase o 
advărată colonie de spiritualitate. 1 se 
alăturau vară de vară doamna Lily, Zoe 
Dumitrescu Buşulenga, Profiriţa Sado- 
veanu, Didica Sadoveanu şi mulţi alţii. 
Se reîntrupa atmosfera de la Vovidenie, 
din anii când petrecea acolo verile cu 
conu Mihai. Modesta casă mănăsti- 
rească lua aură de reşedinţă aleasă. Era 
meritul Valeriei, care ştia să înnobileze 
locurile pe unde trecea, să le sfinţească. 
Și câtă dreptate avea Profira Sado- 
veanu, cu care am convorbit în 1996, 
pentru un taifas la TVR. Era anul în care 
scriitoarea împlinea 90 de ani. Cu oare- 
care timiditate am atins momentul ace- 
lui aprins ceas al întâlnirii tatălui ei cu 
Valeria Mitru. Mi-a fost teamă să nu pă- 
şesc pe un teren minat. Temeri neînte- 
meiate. La întrebarea mea privitoare la 
modul în care a intrat Valeria în clanul 
sadovenesc, Profira mi-a răspuns fără 
nici o ezitare, chiar cu nedisimulată plă- 
cere: 

„— Noi ne-am bucurat. Nu numai 
eu, dar şi fraţii mei, că s-a întâmplat ca 
Valerica, prietena noastră, să devină 
soția tatălui nostru şi nu cine ştie cine, 
vreo cucoşneaţă de pe la baluri. Se ţi- 
neau peste tot după dânsul toate duduile 
şi cucoanele. Valeria Mitru, prietena 
meu, era o femeie excepţională şi din 
punctul de vedere al inteligenţei şi sufle- 
leşte”. 

Ce elogiu mai înalt decât cel al 
fiicei iubite a lui Mihail Sadoveanu. Pe 
deplin meritat însă de o făptură înzes- 
trată de Dumnezeu cu nimbul exempla- 
rităţii. 


MUAL 
SAIOIVI ANI 


MANU ANCIŢEI 


RAI FAGUL 


Mihail SADOVEANU 
Hanu Ancuţei * Baltagul 
Ediţie îngrijită de Constantin Mitru 
Repere istorico-literare de Corneliu Simionescu 
Bucureşti, Minerva, 1987 


MIHAIL SADOVEANU 
HANU ANCUȚEI 


Mihail SADOVEANU 
Hanu Ancuţei 
Ediţie îngrijită şi prefațată de Constantin Trandafir 
Galaţi, Porto Franco, 1992 


Mihail SADOVEANU 
Drumuri basarabene 
Ediţie îngrijită şi prefațată de I. Oprişan 
București — Saeculum 
Chişinău -L.E.P Știința *, 1992 

CORESPON DENTA 
MIHAIL SADOVEANU CĂTRE VALERIA MITRU 
(fragmente) 
ianuarie - martie 1942 


Spovedania unui optimist 


Prin generozitatea Maiei Mitru, cumnata lui Sadoveanu, au ajuns în arhi- 
vele Muzeului Literaturii Române laşi, în 2010, 19 scrisori trimise Valeriei Mitru, 
în 1942, dactilografiate de neobositul Constantin Mitru şi rămase, încă, nepublicate, 
epistole care luminează câteva aspecte şi frământări de viaţă din perioada războiu- 
lui dar care, mai ales, ni-l înfăţişează pe Sadoveanu în starea de confesiune pură, 
cum altă dată în „Anii de ucenicie” ori „Amintirile căprarului Gheorghiţă”. 

17 ianuarie — 8 martie 1942, într-un Bucureşti agitat de miezul războiului. 
Sadoveanu era vânat de partizanii legionari şi se baricada în casă, „cu revolverele 
pe masă”, după cum mărturiseşte Profira Sadoveanu, ieşind foarte rar şi pe ascuns, 
ca să ajungă la Academie sau pe la cunoştinţe. Prima soţie a lui Sadoveanu, Ecate- 
rina, era pe moarte şi, cu toate acestea, ignorând contextul, maestrul trăieşte cu in- 
tensitate povestea de dragoste cu cea care avea să-i devină a doua soţie, mult mai 
tânăra Valeria Mitru, aflată şi ea la Bucureşti. Nevoia de dialog a conului Mihai, una 
de-a dreptul acută dar greu de împlinit față către față, din cauza riscurilor evidente, 
se transferă în corespondenţă cu Valeria şi avem, astfel, la îndemână aceste scrisori 
trimise acesteia în perioada amintită. 

Dacă elementele de biografie sunt cunoscute, mai ales din volumele Profi- 
rei, aspectele relaţiei intime Sadoveanu-Valeria sunt aproape deloc la îndemână. 
Poate doar confesiunea făcută lui Lili Teodoreanu, publicată de aceasta ca prefață 
la volumul de versuri DAIM, scris tot în preajma anului 1942 special pentru Vale- 
ria. 

Ceea ce rămâne de importanţă, dincolo de aceste amănunte, este valoarea 
literară intrinsecă, desfăşurată într-o construcţie liric-narativă, cu acente pe medi- 
taţie profundă într-un spaţiu mistic-filosofic (cum cel din „Creanga de aur”, de 
pildă). Sadoveanu priveşte adânc o realitate crudă, anti-umană şi anti-umanistă, îşi 
deplânge situarea derizorie în socialul ostil şi o plasează pe Valeria la capătul dia- 
metral al confesiunii, ea devenind persoana și locul salvării, al ancorării şi extragerii 
din disperare. 

Textul e oarecum atipic pentru genul „scrisoare de dragoste”, cel care ne-a 
obişnuit cu declaraţiile directe şi pătimașe. Sadoveanu face analize ample ale 
timpurilor trăite, filtrează moral, gândeşte posibile soluţii de salvare individuală şi 
colectivă şi realizează, poate involuntar, o frescă a vremii de o acuratețe pur sado- 


de ui 

veniană. Aflată la celălalt capăt (deşi tot în același context), Valeria rămâne sin- 
gura pată de lumină, pe care Sadoveanu avea să și-o asume cu tot sufletul, chiar 
foarte/ prea repede după moartea primei soţii, poate din optimismul, deloc explicit, 
ce-i drept, dar existent în eul său profund. 
După publicarea volumului „Pagini de jurnal şi documente inedite”, în 
2005, în colecția Mousaion a editurii „Junimea”, sub îngrijirea lui Constantin Cio- 
praga (volum oferit tot de Maia Mitru), cele 19 scrisori inedite sunt un alt impor- 
tant reper al scrisului sadovenian, pe cât de personal, pe atât de necesar, cât mai 
curând posibil, publicului ataşat marelui scriitor. 
Liviu APETROAIE 


bă dd 


/17. Il. 1942/ 
Știri şi fapte 


Mulţămesc frumos pentru ceasornicul cu cheiță pe care mi l-a adus, cum 
a înţeles că doream, dimineaţă. In vremea nopții m-am trezit de vreo două ori şi am 
avut nevoie de el. M-am gândit să mă duc să i-l cer, dar m-am sfiit, ca să nu-i tul- 


bur somnul, de care are atâta nevoie. 


Am uitat să-ți spun că, într-o miercuri, cătră ora 6, când am ieşit împreună 
şi ne-am despărţit lângă staţia de tramvai, ca să te duci pe jos spre „Orfeu, am 
stat şi te-am privit un timp cum te duci. Erai grăbită. La prima stradă laterală, ai 
vrut să opreşti un taxi care trecea; nu era liber; ai trecut mai departe. Atunci m-am 
mişcat şi te-am urmărit. Ai încercat să opreşti o a doua maşină, te-ai întors câţiva 
paşi înapoi; după asta ţi-ai reluat umbletul săltat şi repegior înspre Muzeul Simu. 
Îmi plăcea acel umblet accelerat şi grațios şi am fost în urma ta un timp, fără să ştii, 
ca să te mai văd. O clipă am avut intenţia să te ajung şi să te opresc pentru 0 în- 
trebare, un pretext. Te-am petrecut din ochi lung răstimp şi, când te-ai amestecat cu 
depărtarea, cu trecătorii şi cu vehiculele, te-am dus cu mine numai în imagine, în- 


târziind întâlnirea la care eram aşteptat, ca să mai fiu cu tine. 


Am încă odată prilej să-ţi dau dreptate. 


Ss 

Duminică, la amiază, am avut vizita d-lui profesor Oțetea, directorul tea- 
trului naţional din laşi. Mi-a dat felurite ştiri despre trebile teatrului, care merg 
bine din punct de vedere material; dar o dihonie şi o duşmănie, ş-o nemulțămire, 
ş-o fierbere — de speriat. O samă dintre artiştii care se socot mari şi cu renume au 
ideea că pot fi directori, cum au mai fost şi alții, ş-atunci pun la cale cabale prin 


presă, denunţuri la direcţia generală ş.a. 


S-a pus la laşi în repetiție Zile vesele după război, o prelucrare a mea de 
acum treizeci de ani, care s-a mai reluat de multe ori cu succes acolo şi la alte tea- 
tre până în vremea din urmă. Piesa e foarte amuzantă şi are acum ş-un spor de haz 
din pricina şarjelor contra politicianismului. D. Oțetea mi-a cerut învoirea să pună 
pe afiş — aşa cum s-a mai făcut — numai numele meu. Şi piesele lui Alecsandri foarte 
multe sunt prelucrări. Interesează substanţa românească pusă pe scenariul străin. 
Cei care stau la pândă au stârnit îndată un motiv de scandal — d. Oțetea zice că îm- 
potriva lui; eu l-am luat pe drept cuvânt împotriva mea: sunt în laşi destui care 


sunt gata să facă asta. 


Comedia trebuie să se dea sâmbătă 14 februarie şi d. Oțetea, duminică, 
nu primise încă vestea despre ce s-a întâmplat şi cum au mers lucrurile, deşi lăsase 
dispoziție să fie înștiințat. Un grup de amici ieşeni, care fuseseră puşi în curent [cu] 
ce se pregăteşte, veniseră la d. Oțetea, sfătuindu-l să menţină pe afiş prezentarea 
mea cea veche: „prelucrare de M. Sadoveanu”. Ceea ce d. Oțetea făcuse; dar am 
rămas cu nelinişte şi amărăciune, deprins fiind să fiu tratat în acest fel de câțiva ani 
de zile destul de lungi. Orice s-ar întâmpla, Caliban rămâne la pândă în peştera lui 


având oficiul să rânjească şi să insulte. 


Cei ce fac asemenea lucru n-au citit un rând din opera mea; nici nu mă cu- 
nosc măcar; găsesc satisfacție a sufletului şi fiinţei lor în însăşi bestialitatea care-i 
călăuzeşte. Îți închipui că totdeauna mi-am făcut aceste reflecţii subt masca 
nepăsării pe care o afişez. După ce lucrurile se produc, îmi dobândesc imediat li- 
niştea şi forța pe care le am în mine; dar timpul cât ticăloşia stă la pândă şi pre- 


găteşte îmi e cu deosebire penibil. N-am spus nimic copiilor. Ar fi fost bine, poate, 

să fii şi tu la amiaza aceea. Preocuparea mea ar fi fost ca o negură pe care o risi- 


peşte soarele. 


La ora 2, d. Oțetea mi-a telefonat. Primise ştirea de la secretariatul tea- 
trului din laşi. Reluarea trecuse în cele mai bune condiţii, cu o sală plină, lume şi 


succes. lată cum ai dreptate; şi iată cum am şi eu, ca să te am totdeauna aproape. 


Prea scumpo. 
17.11.942 


bă Ad 


18. II. 1942 


Credeam că n-am să am timpul material să-ţi pun pe hârtie câteva cuvinte, 
aşa cum mă hotărâsem dimineaţă, după ce am stat cu tine de vorbă şi te-am mân- 
gâiat, evocându-te. Mi s-a dat un telefon de la Cartea Românească. Toneghin avea 
a-mi face o comunicare. M-am dus pe-acolo şi am apucat a vedea şi vitrina cu 
Zodia Cancerului (ultima zi, mi se pare); şi am găsit o scrisoare de la editura ita- 
liană Mondadori privind traducerea romanului Ostrovul Lupilor. Baltagul şi 
Hanu- Ancuţei apar acum tot la Mondadori într-un singur volum. Am mai găsit 
acolo pe Arghezi, cu care am stat de vorbă despre câteva lucruri şi pe un domn 
tânăr, cu numele Constantin Leonescu, care are o colecţie complectă a tuturor ope- 
relor mele (101 unităţi). Mai aveam a-ţi comunica o mulţime, o mulțime de lucruri, 
care, dealtminteri, se pot rezuma într-un singur cuvânt — sau, dacă vrei, în trei cu- 
vinte: Îmi eşti dragă. Adăugând pe „foarte ”, rezultă patru cuvinte. Multiplicând 
totul cu o sută ori o mie, vezi că n-aş avea timp să-ţi spun tot ceea ce vreau să-ţi 


spun. Prea scumpă şi prea dulce Doamnă a inimii mele! 


18.11.42 


0 ai 

FESTIVALUL CONCURS NAŢIONAL 
DE PROZĂ 
„MIHAIL SADOVEANU” 
ediţia a II-a, LAŞI, 4-6 noiembrie 2011 


Concursul Naţional de Proză „Mi- 
hail Sadoveanu”, ediţia a II-a, laşi, 4-6 
noiembrie 2011, se desfăşoară în con- 
formitate cu regulamentele Uniunii 
Scriitorilor din România şi este organi- 
zat de Muzeul Literaturii Române laşi, 
Societatea Culturală „Junimea '90” şi 
Uniunea Scriitorilor din România - fi- 
liala lași, în parteneriat cu instituţii pu- 
blice şi de cultură. 

La concurs pot participa autori de 
până la 40 de ani, care nu sunt membri 
ai Uniunii Scriitorilor şi nu au debutat 
editorial. 

Participanţii vor trimite până la 3 
(trei) lucrări în proză, dactilografiate la 
1,5 rânduri, de cel mult 10 pagini for- 
mat A4 (fiecare lucrare), semnate cu 
motto şi fără alte precizări privind per- 
soana. 

Lucrările, dactilografiate în trei 
(3) exemplare, vor fi trimise pe adresa: 
Muzeul Literaturii Române lași, str. V. 
Pogor nr. 4, cod. 700110, lași, tel. 
0747.499.400, cu menţiunea Pentru 
Concursul „Mihail Sadoveanu”. 

Lucrările se trimit până la data de 
14 octombrie 2011 (data poştei). Ele 
vor purta în loc de semnătura un motto 
ales de autor. În coletul poştal va fi in- 
trodus un plic închis (având acelaşi 
motto), care va conţine numele şi pre- 
numele autorului, locul şi data naște- 
rii, o copie după cartea de identitate 
(opţional), studii, activitate literară, 
adresa completă, numărul de telefon şi 
adresa electronica (dacă există). 


Pentru detalii şi informaţii, persoană de contact: 
Tel. 0751.694.549; 
e-mail: liviu.apetroaie(O gmail.com 

Mihail SADOVEANU 
Dumbrava minunată 
Prefaţă de Cornelia Ştefănescu 
Bucureşti, Editura Tineretului, 1996 


MOSTENIRE 


SADOVEANU 


Mihail SADOVEANU, 
Opere alese, vol. 4. 
Ediţie critică de Corneliu Simionescu. 
Studiu introductiv de Constantin Ciopraga, 
Bucureşti, Editura Fundaţiei Culturale Române, 1997 


Mihail 
SADOVEANU 


Ochi de urs 
si alte povestiri 
Mihail SADOVEANU 
Ochi de urs şi alte povestiri 
Antologie de Nicolae Manolescu şi Marius Chivu 
Cuvânt înainte, note şi comentarii de Marius Chivu 
laşi, Polirom, 2004 

ISTORICI ȘI ISTORICI LITERARI 
DESPRE REVOLUȚIA ROMÂNĂ DE LA 1848 (11) 


Gheorghe CLIVETI 


Din motive lesne de înţeles, cercetările consacrate revoluţiei de la 1848 au 
căpătat un puternic impuls, însă excesiv de ideologizant, ca urmare a accederii co- 
muniştilor la putere politică în România. În chiar anul 1945, al accederii semnifi- 
cative a „preferaţilor Moscovei” la guvernare, Lucrețiu Pătraşcu publica Un veac de 
frământări sociale. Lucrarea, apărută la „Cartea rusă”, cuprindea un întins capitol 
„menit” probării conforme „preceptelor noii ideologii” a „adevăratului 1848”. „Con- 
vins” că „unii au denigrat revoluţia paşoptistă pentru partidul conservator de pe vre- 
muri”, iar „alţii au înfăţişat într-o lumină falsă oamenii şi faptele revoluţionare, 
pentru a lăsa nepătată tradiţia liberalilor”! — aşa „vorbe” nefiind, atunci, să recu- 
noaştem, „cu totul în vânt” -, ideologul Pătrăşcanu şi-a propus să dezvăluie „ade- 
vărul istoric” după „tezele marxist-leninist-staliniste”, reuşind „să revoluţioneze 
revoluţia” şi să facă din ea „o maşină de război politic”. A urmărit să realizeze, pe 
seama „momentului 1848”, un veritabil „catehism revoluţionar”, axat nu de critica, 
ci de negarea în temeiul „dialecticii răsturnate”, proprii „determinismului mate- 
rialist”, a miezului de idei naţionale şi liberale al revoluţiei de la mijlocul secolului 
al XIX-lea; un „catehism” căruia istorici-ideologi(zaţi) au avut ca „sarcină de par- 
tid”, mai ales în „deceniul şase”, să-i asigure „acoperire factuală'?. Regimul co- 
munist, întruchipând „revoluţia de tip nou”, cu „miză totalitară”, simţea nevoia de 
a se „legitima” el însuşi prin „precedente revoluţionare”, între care şi „cel de la 
1848”, ca „moment ce a marcat trecerea de la orânduirea feudală la cea capitalistă”, 
supus de aceea unei „reinterpretări integrale”, de natură „să convingă” că „maselor 
populare” le-a revenit, şi atunci, „rolul principal, de făuritoare conştiente (sic!) ale 
istoriei”; că doar „unii lideri, democrat-revoluţionari”, precum Nicolae Bălcescu şi 
Avram lancu, au putut fi „reale personalităţi, înțelegând şi răspunzând deziderate- 
lor progresiste ale maselor”; că „alţi lideri” au ilustrat „interese înguste de clasă, ale 
burgheziei în formare şi ale moşierimii reacționare”, aceste din urmă două clase, 
„antagonice pe timpul revoluţiei”, urmând „să pună bazele alianţei burghezo-mo- 
şiereşti, consfinţite de constituţia de la 1866”. Scrutate de „manualul Roller”?, ase- 
menea „clişee ideologizante”, de spirit „cominternist” întârziat, aveau să străbată 
intens partea rezervată revoluţiei de la 1848 în volumul IV, din 1964, al tratatului 
de Istoria României, volum intitulat Formarea şi consolidarea orânduirii capitaliste 
(1848-1878), a cărui redactare au asigurat-o, „la vârf”, P. Constantinescu-laşi şi V. 
Maciu?. Revoluţiei „paşoptiste” i-a fost atribuită o semnificaţie „tezistă”, aceea de 
a fi fost „burgheză”, cu unele „trăsături burghezo-democratice”, cu „împliniri eve- 
nimenţiale” inegale, de la ale unei „reale revoluţii” în Ţara Românească şi Transil- 


A 


vania la ale unei „mişcări revoluţionare” în Moldova, semnificaţie la distanţă mare 


ProEuropeana Clubul cărții digitale 


de cea promovată de „spiritele liberale”, a unui „mare act istoric de fundamentare 
a drepturilor individului şi de emancipare naţională”, ca şi de cea nutrită de „spiri- 
tele conservatoare”, a unui „moment deviant”, cel puţin la nivelul Principatelor, de 
la „buna tradiţie românească”. Semnificaţia de „revoluţie burgheză”, consonantă 
„tezei” că „lupta de clasă reprezintă motorul istoriei”, a presupus deplasarea aproape 
cu totul a atenţiei „istoricilor marxişti” de la „cuvintele şi trăirile revoluţionare” 
spre „determinaţiile materialiste, economico-sociale” ale „momentului paşoptist””. 

Până spre finele regimului comunist n-a prea fost cum să survină, pe tema 
revoluţiei de la 1848, o detaşare considerabilă de „tezismul marxist”, anevoios „în- 
muiat”, în anii „ceauşismului”, de „protocronismul” inspirator de „front unic isto- 
riografic”, de „istorie unică şi unitară a poporului român””. Posibilităţi de recuperare 
a adevărului istoric despre revoluţie au fost încercate, e drept, după 19648, pe co- 
ordonatele interpretării epocii moderne româneşti nu doar în funcţie de „succesiu- 
nea formațiunilor social-economice”, ci şi prin raportare la „procesul afirmării 
naţiunii”. Rolul esenţial în impunerea înţelegerii revoluţiei de la 1848 ca moment 
al acelui „proces” l-a avut „şcoala clujeană de istorie””, beneficiară de impactul ex- 
traordinar al ediţiei din 1967 a cărţii lui David Prodan, Supplex Libellus Valacho- 
rum, dar şi de împrejurarea „controlării” Secţiei de profil a Academiei de Constantin 
Daicoviciu, Ştefan Pascu şi Andrei Oțetea, ultimul stabilindu-se la Bucureşti după 
ce activase şi la Universitatea ieşeană. Studiile de specialitate, precum şi cursurile 
universitare produse, la Cluj, „pe lângă academicieni”, de încă tinerii Camil Mure- 
şan, Pompiliu Teodor, Liviu Maior, aveau să ilustreze din plin tendinţa națională, 
nu căutat „protocronistă”, de definire a epocii moderne. Aceleiaşi tendinţe avea să 
se racordeze şi „şcoala ieşeană de istorie modernă”, iniţiată de Dumitru Berlescu şi 
confirmată de Gheorghe Platon, Leonid Boicu, Alexandru Zub, Vasile Cristian, Va- 
sile Russu, pe când la Bucureşti i-au dat expresie nu atât cursurile universitare „de 
spirit Maciu”, cât cercetările „de institute de specialitate”, prin exemple înalte ofe- 
rite de A. Oțetea, Valentin Al. Georgescu, Dan Berindei, Vlad Georgescu. În acea 
tendinţă, studiile privind revoluţia de la 1848 s-au dispus sistemic, sub acoperirea 
uneori pur formală dată de „tezele materialismului dialectic şi istoric”. Şi-au putut 
avea rostul ediţii ale scrierilor „paşoptiştilor”, de preferinţă pentru istoricii „de me- 
serie” fiind cele ale lui Bălcescu, ale lui Kogălniceanu sau ale „fruntaşilor arde- 
leni”, pentru istoricii literari fiind cele ale unor I. Heliade Rădulescu, V. Alecsandri, 
I. Ghica, C. Negri, cele ale Brătienilor şi cele „conspirative” ale lui C.A. Rosetti ră- 
mânând la ediţiile anterioare anului 1945. Asemenea ediţii, între care o menţiune 
specială merită cele de corespondenţă privată şi de memorialistică, completive celor 
de acte şi documente, se cuvin, desigur, a fi evaluate la dimensiunea unui demers 
amplu, de sine stătător, „trimiterile infrapaginale” la ele, chiar şi „selective”, de 
le-am încerca aici, neputând fi decât implacabil amendabile!”. 

În mod firesc, studiile de specialitate au tins să ţină ritmul cu ediţiile de 
„texte primare”. Ele s-au justificat ori s-au făcut remarcate după cât şi cum au va- 
lorificat „date noi” şi au „chestionat” registrul tematic „revoluţionar paşoptist”, 
chiar dacă, până spre 1989, cu greu au avut cum să scape „supervizării politico- 
ideologice de partid”. În oglinda „tezelor comunismului naţional” s-a reflectat mai 
ales tema caracterului unitar al revoluţiei române de la 1848. Pentru relevarea unui 


a 

atare caracter, acele „teze” au impus să nu se pornească, cu prioritate, de la textele 
şi stările de spirit ale „paşoptiştilor”, ci de la „determinaţiile structurale”, prevalent 
social-economice, ale „desfăşurătorului evenimenţial revoluţionar”!!. Şi tot ele au 
presupus lămurirea raportului social-naţional în sensul că, deşi cu poziţii diver- 
gente faţă de „problemele sociale”, boierimea/nobilimea, burghezia, meseriaşii „de 
rând” şi țărănimea „s-au solidarizat sub imperativul emancipării naţionale”. Domi- 
naţiei străine, în toate expresiile sau „formele” ei suportate de „provinciile româ- 
neşti”, i-a fost subliniat „rolul sinonim celui al feudalismului”, de „înfrânare a 
progresului societăţii”!?. Pe fondul strânsului raport social-naţional, „etapa istorică 
a procesului de formare a naţiunii moderne” a fost prezentată în strânsă corespon- 
denţă, nu doar temporală, cu cea „a crizei de sistem a feudalismului, a descompu- 
nerii rânduielilor feudale şi a genezei relaţiilor capitaliste”. În cazul Transilvaniei, 
acel strâns raport a decurs din firea lucrurilor, ştiut fiind că românii nu participau 
la „sistemul politic al Principatului”, că „asuprirea lor socială” echivala cu „opri- 
marea naţională”, încât cele două „planuri” ale luptei lor, cel al „acţiunii supli- 
cante”, dusă de intelectuali, şi cel al „revolutei sociale”, depăşind mai tot ce le-a 
disociat pe timpul Luminilor, s-au apropiat până la a se contopi, spre 18438, într-un 
unic, nu şi uniform, efort revoluţionar-emancipator!'“. În Bucovina, chiar şi în Banat, 
elitele româneşti au tins spre a accede la unele „beneficii ale administraţiei contro- 
late direct sau indirect de Viena”, însă nu într-atât încât să nu le rămână motive de 
a acţiona „revoluţionar” la 184815. Cu mult mai complicat a decurs raportul social- 
naţional! din stările de lucruri ale Principatelor Moldova şi Valahia. Cele două en- 
tităţi statale româneşti ciscarpatine au trecut prin schimbări de regimuri interne, 
decise însă de factori externi, schimbări de la domniile fanariote la cele pământene 
şi cele „regulamentare”, cu implicaţii serioase asupra dispoziţiilor boierimii între a-şi 
consolida „privilegiile”, fie şi sub „protecţie străină”, şi a se angaja „diriguitor” 
pe linia emancipării naţionale. Prin arzuri adresate Porții Otomane, prin tot mai 
frecvente memorii adresate „puterilor creştine”, celor limitrofe Principatelor, mai 
întâi, apoi şi celor „din Occident”, exponenţi ai boierimii au invocat „vechile drep- 
turi ale Moldovei şi Valahiei”, ca temeiuri ale autonomiei celor „două ţării”, chiar 
ale aspirațiilor acestora de „neatârnare”, după cum au formulat şi numeroase „pro- 
iecte de reformă”. Mai toate asemenea acte au fost prezentate ca un proces con- 
tinuu, demarat pe la 1750 şi culminat la 1848, străbătător al schimbărilor de regimuri 
menţionate mai sus, proces definit „patriotic”, ferit de orice „inspiraţie” sau „ma- 
nevre” ţinând de „interese străine”. Plusarea continuității acelui proces petiţionar s-a 
asimilat, în fond, tendinţelor istoriografice de a releva tot ca procesuală geneza 
societăţii româneşti moderne, implicit a revoluţiei de la 1848, moment când, pen- 
tru conformitate, raportul social-naţional nu a avut cum să fie altcumva decât foarte 
strâns. Pentru relevarea genezei revoluţiei, unii istorici, cu deosebire G.D. Iscru, au 
perseverat în urmarea „tezelor marxiste”, părând mai preocupaţi să probeze carac- 
terul burghezo-democratic al „momentului revoluţionar”, decât să-l sublinieze pe cel 
naţional!” Alţi istorici le-au urmat într-un mod mai elastic. Gheorghe Platon, spre 
exemplu, a căutat să integreze geneza revoluţiei române de la 1848 procesului de 
mai largă cuprindere geografică şi de durată numit „revoluţia atlantică”!* şi impli- 
cant de „revoluţii sectoriale”, de la cea „demografică” şi cea „agrară” la cea „in- 

dustrială” şi cea „politico-ideologică”!?. Fiecare dintre asemenea „revoluţii” a fost 
considerată, pentru „cazul românesc”, după „modelul atlantic”, în fond, ca „proces 
cvasi-constant acumulativ” de date şi stări de lucruri suscitante de schimbare, de re- 
forme profunde, adâncind „criza” de natură să determine revoluţia de amploarea 
celei de la 1848. Numai că, spre deosebire de „revoluţia atlantică”, înţeleasă ca „sin- 
teză a revoluțiilor” — americană, de la 1776, franceză, de la 1789, „occidentale”, de 
la 1820, 1830 şi 1848% - în „cazul românesc”, „revoluţiile” demografică, agrară, in- 
dustrială şi ideologică au putut însemna încercări”, confruntate cu împrejurări ex- 
trem de dure, precum războaie şi ocupaţii militare străine, cataclisme naturale, 
suferinţe socio-umane, şi nu „procese reale de creştere pe toate cele patru planuri”?!. 
Asimilând „procesul de geneză a revoluţiei paşoptiste” celui al „genezei societăţii 
româneşti moderne”, integrat „fenomenului euro-atlantic”, mentorul de „şcoală” de 
istorie modernă la Iaşi a întreprins un impresionant program istoriografic”, rezol- 
vând multe probleme de interes special, dar şi lăsând nu puţine spre a fi elucidate; 
a dat cea mai înaltă expresie şi cel mai dens conţinut interpretării genezei revolu- 
ţiei de la 1848 ca proces istoric de durată şi de cuprindere panromânească. În ori- 
zontul unei atare interpretări, străbătută încă de „tezism determinist”, s-au înscris 
mai toate studiile de specialitate „din ţară” consacrate revoluţiei marcate de un strâns 
raport social-naţional. În registru „determinist”, închegat de „evoluţii structurale”, 
a fost abordată lupta pentru „apărarea (!) autonomiei Principatelor”; a fost recon- 
stituită lupta pentru unitatea naţională”; a fost evaluată ideologia „generaţiei pa- 
şoptiste”%; a fost explicată devenirea instituţiilor, inclusiv a celor culturale”, până la 
a se pretinde atingerea, prin cele ale organizării statale, de parametri constituţio- 
nali, în expresia Regulamentelor Organice”. Privite în ansamblu, studiile consa- 
crate revoluţiei de la 1848 s-au raportat prevalent la problematica „genezei 
fenomenului”, într-un registru „determinist”, tratând cam expeditiv înțelesurile des- 
prinse din cuvinte, gesturi, acte programatice, înfruntări de forţe, implicaţii inter- 
naţionale de pe timpul anului amintit, cu prelungiri transilvane” şi pe timpul celui 
următor. Pentru redarea caracterului unitar al revoluţiei române, confirmat îndeo- 
sebi de strânsul raport social-naţional, a contat în mod „logic” mai mult aprofun- 
darea genezei decât explozia de energii vădită de „desfăşurătorul revoluţionar”, de 
text şi de acţiuni. În deplină concordanţă cu caracterul unitar al revoluţiei, a fost im- 
perios necesar să fie, nu tocmai uşor, prezentat „desfăşurătorul ei evenimenţial”, 
realul merit pentru aşa ceva revenindu-i lui Dan Berindei, specialist deplin avizat 
asupra surselor documentare şi faptelor etapei istorice a constituirii statului român 
modern”. Studiile istorice au şi confirmat stadiul corespunzător realizării părţii de 
rezervat revoluţiei „paşoptiste” în cuprinsul tratatului de /sroria Românilor preco- 
nizat nu însă şi „definitivat” să apară prin anii '80 ai secolului trecut. 

Studiile de după 1989 asupra revoluțiilor, în general, asupra celei „paşop- 
tiste”, în special, s-au menţinut, chiar consolidat, la o cotă înaltă de interes, deopo- 
trivă ştiinţific şi public. Căutările de explicare a implicaţiilor înlăturării violente a 
„regimului ceauşist” au presupus şi referiri asupra „revoluţiilor” sau a „loviturilor 
de stat din trecutul românesc””!. La revoluţia „paşoptistă” s-au făcut referiri ca la un 
„precedent istoric exemplar”. Cercetările de specialitate asupra acesteia s-au inten- 
sificat şi din cauza relansării, în noile condiţii, preocupărilor de elaborare a tratatu- 

lui academic de Istoria Românilor. Măcar principial, abordarea „momentului pa- 
şoptist” nu prea mai era cum a se face în „registrul tezist-marxist”. În fapt, însă, se 
dovedea aproape imposibil să se renunţe la relevarea semnificaţiilor acelui „mo- 
ment istoric” altcumva decât prin considerarea „strânselor determinaţii social eco- 
nomice”, prin aprofundarea unui „proces de sinteză” culminat la 1848. Ca substitut 
„fericit” pentru „procesul descompunerii feudalismului şi al genezei capitalismului” 
a putut servi „procesul de modernizare”?, cu etape, până spre mijlocul secolului al 
XIX-lea, apoi până spre 1918 şi după aceea, pe măsura ființării României Mari”. 
Considerarea „procesualităţii modernizării” într-o accepţiune similară celei a „creş- 
terii standardelor vieţii materiale”, cu corespondențe „suprastructurale”, de la cele 
instituţionale la cele ideologice, şi nu decelarea modernității, după repere proprii 
mai ales istoriei culturii, ca „formă de conştiinţă a unui anumit timp istoric”, a 

girat „noua faţă” căpătată de abordarea „deterministă” a genezei revoluţiei române 
de la 1848, implicit a caracterului ei unitar. Rămâneau să fie stinse discrepanţele 
între geneza unitară, dată de „evoluţii structurale”, a revoluţiei şi desfăşurătorul 
evenimenţial al acesteia, nu doar aparent fragmentar. A fost nevoie, pentru măcar di- 
minuarea acelor discrepanțe, de tact şi simţ de echilibru în coordonarea tomului |, 
Constituirea României moderne (1821-1878), al volumului VII al noului tratat de 
Istoria Românilor, realizarea capitolului privitor la revoluţia de la 1848 revenind 
celor mai renumiţi specialişti, Dan Berindei, Gheorghe Platon şi Liviu Maior, fie- 
care cu studii întreprinse timp de câteva decenii şi prezentând interpretări marcate 
de specificul vădit şi la „momentul revoluţionar paşoptist” de una sau alta dintre 
„cele trei mari provincii istorice româneşti”. Relevante, în sensul celor menţionate 
apar titlurile unor teme sau subcapitole: Cadrul general de desfăşurare a revoluţiei 

române; Premisele şi începuturile stării revoluționare; Începuturile revoluției ro- 
mâne. Mişcarea revoluționară din Moldova; Regimul revoluţionar în Țara Româ- 
nească; Revoluţia română în Transilvania, Bucovina şi Moldova în vara 1848; 
Locul revoluţiei în istoria națională şi însemnătatea ei. 

Din cuprinsul întinsului capitol al noii sinteze consacrat revoluţiei „paşop- 
tiste” răzbate consensul celor trei autori în privinţa sublinierii semnificaţiilor „mare- 
lui moment istoric” de puternică şi unitară afirmare a naţiunii române, de energică 
impulsionare dată „procesului modernizării societăţii”, de judicioasă, programatică, 
fundamentare a edificării României moderne. Acelaşi consens a fixat şi admiterea 
unei intense şi de durată determinări prealabile a actelor revoluţiei, în spiritul cuvin- 
telor de „pontif revoluţionar”, tot mai frecvent şi evlavios invocate, ale lui Bălcescu, 
după care „Revoluţia de la 1848 n-a fost un fenomen neregulat, efemer, fără trecut şi 
viitor, fără altă cauză decât voinţa întâmplătoare a unei minorităţi sau mişcarea gene- 
rală europeană. Cauza ei se pierde în zilele veacurilor. Uneltitorii ei sunt optsprezece 
veacuri de trude, suferinţe şi lucrare a poporului român asupra lui însuşi”. Şi tot în 
spiritul cuvintelor lui Bălcescu asupra mersului revoluției în istoria românilor, „Mo- 
mentul paşoptist” a fost interpretat şi cumva „teleologic”, sub impresia „marilor iz- 
bânzi naţionale” de la 1859, 1877 şi 1918. Cât despre partea analitică, inevitabil 
„prozaică”, a interpretării aceluiaşi „moment”, scrierile istorice continuă să resimtă 
unele „constrângeri deterministe”, mai ales cu privire la problematica socială, subsu- 
mabilă raportului social-naţional. Tendinţe de ieşire din asemenea „constrângeri”, 
nu doar prin incerte până la urmă „demitizări”*, s-au făcut simţite, dacă avem în ve- 
dere istoria intelectuală, deschiderile istoriei culturale* asupra „fenomenului revolu- 
ționar”. A fost încercată o nouă explicaţie a rostului „modern” al boierimii“, la fel şi 
o nouă abordare a genezei burgheziei, din perspectivă comparatistă asupra „cazurilor 
de elite sociale noi” la nivel european, dar şi prin efort exploratoriu privind „libertă- 
ţile comerciale” şi de altă natură cunoscute de societatea românească, „orientarea spre 
piaţă” a producţiei agricole”, dar şi „îmburghezirea boierimii”", ca şi „capitalizarea” 
unor practici proprii, la rigoare, „regimului de privilegii”. In noile tendinţe s-a în- 
scris şi relevarea implicaţiilor „acumulării decalajelor” între starea economico-socială 
a românimii şi progresele „europene”“?. Perspectiva europeană apare tot mai intens 
luată în considerare şi la evaluarea rolului „societăţilor secrete”, al „acţiunilor con- 
spirative”, cu trăsături ţinând „de timp şi loc”, nu integral asimilate „premiselor re- 
voluţiei paşoptiste”%. Sunt tot mai evidente semnele detaşării de „teze deterministe” 
sau de „clişee interpretative” prin recursul la „textul primar”, genuin, al „momentu- 
lui revoluţionar”. Este singura cale prin care scrierile istorice ar putea să reducă dis- 
tanţa faţă de reuşitele istoriei literare în relevarea „autenticului paşoptist”*. 
Demersurile de istoria istoriei sau de istoriografie, privitoare la „generaţia paşoptistă”, 
au făcut, prin natura lor, progrese remarcabile pe acea cale“. Într-o invitaţie convin- 
gătoare de a o urma se văd şi preocupările mai noi de reevaluare a reperelor istorice 
ale „paradigmei revoluţionare”. Că va surveni ori nu sub auspiciile unui „dialog 
constructiv între generaţii de specialişti”, rescrierea istoriei revoluţiei „paşoptiste”, 
în sensul de „istorie trăită”, cu adecvări conceptuale şi metodologice, poate atrage 
după ea rescrierea istoriei întregii epoci moderne româneşti, cu implicaţii, desigur, 

! Lucrețiu Pătrăşcanu, Un veac de frământări sociale, Bucureşti, 1945, p. 112. 

2 Gh. Georgescu-Buzău, Descompunerea fedalismului şi începuturile capitalismului în Ţara Ro- 
mânească şi Moldova, Bucureşti, 1950; Idem, Nicolae Bălcescu, 1956; V. Maciu, De la con- 
ception sociale et politique de Nicolae Bălcescu, în „Nouvelles Etudes d'Histoire”, 1 (1955), p. 
373-390 etc. 

* Istoria României (coord. Mihai Roller), Bucureşti, 1947; ediţii şi în 1952, 1956. 

+ Petre Constantinescu-laşi, /ntelectualii şi revoluţia de la 1848 în Principatele Române, Bucureşti, 
1948; că Vasile Maciu a fost cel mai devotat „istoric ideolog” al volumului avea să reiasă şi din 
cuprinsul prelegerilor pe care le-a ţinut până spre 1974 la Facultatea de profil a Universităţii bu- 
cureştene; Vasile Maciu, Istoria modernă a României. Constituirea şi consolidarea formaţiunii 
capitaliste în România (1848-1878), Universitatea din Bucureşti, Centrul de multiplicare, 1972. 
Pentru cel care fusese, „ca urmare a meritelor pe linie de partid muncitoresc”, promovat, în ace- 
laşi an, 1949, de la condiţia de profesor secundar la cea de conferenţiar universitar şi de şef al 
secţiei de Istorie modernă la Institutul de Istorie al Academiei, mai fiind, în anii 1953-1956, di- 
rector al Arhivelor Statului, iar începând cu anul 1963 profesor universitar şi membru cores- 
pondent al Academiei, „interpretarea” revoluţiei de la 1848 nu a avut cum să survină decât 
printr-o strânsă „luminare” prilejuită de „tezele marxist-leniniste adaptate creator la realităţile ro- 
mâneşti”. Conform acelor „teze”, „istoria modernă a României a început odată cu revoluţia de 
la 1848, care a răsturnat formațiunea feudală, înlocuind-o cu cea capitalistă în Transilvania şi Bu- 
covina, adică pe o treime a ţării noastre, şi a zdruncinat iremediabil sistemul feudal în Moldova 
şi Ţara Românească”; Vasile Maciu, op. cit., p. 4 şi urm.; v. şi Istoria României (tratat), vol. IV, 
Bucureşti, 1964, p. VII. 

* De reţinut că „tezismul marxist” însuşit de istorici a penetrat intens şi părţile rezervate „paşop- 
tismului” în cursurile universitare şi sintezele de istorie literară din anii *50 şi *60 ai secolului 
trecut. 

* “Tezismul marxist” a influenţat serios scrierea istoriei, şi nu doar în spaţiul românesc, pe timpul 
comunismului. Cum constata Jacques le Goff, „marxismul i-a contaminat pe mai toţi istoricii, 
fie că au fost sau nu conştienţi de aceasta, fie că l-au adoptat mai mult sau mai puţin rigid sau l-au 
contestat mai mult sau mai puţin deschis”; Jacques le Goff, /storia politică mai poate fi coloana 
vertebrală a istoriei?, în ldem, Imaginarul medieval, Bucureşti, 1971, p. 439. La rigoare, „con- 
taminarea” de „marxism” a fost/continuă să fie vădită de explicarea faptelor istorice ca „deter- 
minate socio-economic, cu prioritate”. 

7 V, pentru înţelegerea „fenomenului protocronist”, nu neapărat prin referiri speciale la revoluţia 
„paşoptistă”, Alexandra Tomiţă, O istorie „glorioasă ”. Dosarul protocronismului românesc, 
Bucureşti, 2007, passim. 

* În anul 1964 A. Oțetea şi S. Schwann au publicat K. Marx. Însemnări despre români (Manuscrise 
inedite), la Editura Academiei din Bucureşti, lucrare cuprinzând, între altele, „extrase” făcute de 
Marx după Elias Regnault, Histoire politique et sociale des Principautes Danubiennes, Paris, 
1855, din care răzbăteau un evident, „în spirit paşoptist”, partizanat al cauzei române şi un re- 
chizitoriu asupra protectoratului Rusiei suportat, şi la momentul revoluţiei naţionale, de Princi- 
patele Moldova şi Valahia. 

” Noţiunea de „şcoală istorică” se cuvine a fi înțeleasă în sensul elastic de stare de spirit a unui anu- 
mit mediu intelectual, prin excelenţă de emulaţie creatoare, nu în sensul strict al presupunerii de 
„mentorat” şi de „discipoli”. 

1 O bibliografie istorică a revoluţiei române de la 1848 ar fi, desigur, deosebit de utilă. Ea ar cu- 

prinde referinţe mai controlate decât au putut fi în volumele amplei Bibliografii istorice a Ro- 
mâniei. 

!! Sublinierea „caracterului determinat unitar al revoluţiei”, prin referiri fie la „geneza” acesteia, fie 
la „desfăşurătorul ei evenimenţial”, s-a făcut cu deosebire la „momente aniversative”, reducti- 
bile prin lustri; Vasile Maciu, Caracterul unitar al revoluţiei române de la 1848 în țările ro- 
mâne, în „Studii”, nr. 5/1968, p. 679-707; Ştefan Pacu, Legături şi trăsături de unitate ale 
revoluţiei de la 1848 în ţările române, în „Anale de istorie”, anul XIX, nr. 2/1973, p. 61-73; V. 
Russu, Unitatea revoluţiei române de la 1845, în „Analele ştiinţifice ale Universităţii <<AL.I. 
Cuza>> din laşi”, Secţia a. Istorie, fasc. XIX, 1978, p. 207-215; Gh. Platon, Unitatea în revo- 
luția de la 1848, în „Analele ştiinţifice ale Universităţii <<AL.I. Cuza>> din laşi”, Secţ. III, a. 
Istorie, t. XXX, 1984, p. 59-63; Apostol Stan, Revoluţia de la 1848. Solidaritate şi unitate na- 
țională, Bucureşti, 1987. 

PV. Cristian, V. Russu, Anul 1845 şi începutul epocii moderne în istoria României, în „Anuarul In- 
stitutului de Istorie şi Arheologie <<A.D. Xenopol>>-laşi”, t. IX, 1972, p. 448-450; cei doi au- 
tori au subscris, printr-un referat cu titlul menţionat, prezentat la dezbateri organizate de Institutul 
de Istorie “A.D. Xenopol” în 17 mai 1871, la punctul de vedere exprimat de L. Boicu, prin refe- 
ratul de bază, intitulat A doua jumătate a secolului al XVIII-lea — început al epocii moderne în 
istoria României, publicat în acelaşi număr al “Anuarului ...”, p. 433-444. 

'3 Istoria României (tratat), vol. III-IV, passim; punct de vedere dezvoltat de Gh. Platon, în Geneza 
revoluţiei române de la 1848. Introducere în istoria modernă a României, laşi, 1980, passim (V. 
şi ediţia mai nouă, cu subtitlul: Introducere în istoria modernă a românilor. Ediţie nouă, cu 
adăugiri şi precizări, laşi, 1999, passim). 

14 O demonstraţie deplin convingătoare, în sensul celor menţionate, la David Prodan, Supplex li- 
bellus Valachorum. Din istoria formării naţiunii române, Bucureşti, 1998, p. 309-327 (ntelec- 
tualitate şi popor) şi 438-491 (Forme de acţiune în continuare). 

15 1.D. Siciu, Revoluţia de la 1848-1849 în Banat, Bucureşti, 1968, passim; Mihai lacobescu, Din 
istoria Bucovinei, vol. 1 (1774-1862). De la administraţia militară la autonomia provincială, Bu- 
cureşti, 1993, p. 305-338; 361-426; v. şi Mihai-Şteian Ceauşu, Bucovina habsburgică. De la 
anexare la Congresul de la Viena, laşi, 1998, p. 129-138. 

!* Vlad Georgescu, /deile politice şi iluminismul în Principatele Române. 1750-1831, Bucureşti, 
1972, p. 10-13; Idem, Memoires et projets de reforme dans les Principautes Roumaines. 1831- 
1848. Repertoire et textes. Avec un supplement pour les annes 1769-1830, Bucureşti, 1972, pas- 
sim; Valeriu Şotropa, Proiectele de constituţie, programele de reforme şi petiţiile de drepturi 
din țările române în secolul al XVIII-lea şi prima jumătate a secolului al XIX-lea, Bucureşti, 
1976, passim. 

1! G.D. Iseru, Revoluția română din 1848-1849, Bucureşti, 1988; v. şi Constantin Căzănişteanu, 
Dan Berindei, Marin Florescu, Vasile Miculae, Revoliția română din 1848, Bucureşti, 1969; 
Ileana Petrescu şi VI. Osiac, Anul revoluționar 1848 în Oltenia, Craiova, 1973. 

15 „Geneza revoluţiei de la 1848 — fiind, totodată, şi o Introducere în problematica complexă a is- 
toriei noastre moderne — nu este o simplă sinteză a unui secol de dezvoltare organică şi unitară 
a istoriei noastre. Încearcă să situeze istoria românească în contextul istoriei şi al civilizaţiei eu- 
ropene. Schema istoricului francez Jacques Godechot şi a americanului R.R. Palmer, cu privire 
la extensiunea Revoluţiei occidentale sau atlantice (subl. în text), ne-a oferit prilejul să ilustrăm 
măsura în care evoluţia societăţii româneşti se încadrează în limitele civilizaţiei industriale — 
ale celui de-al doilea val —, fiind legată organic cu civilizaţia europeană, armonizându-se, într-o sin- 

cronie sui generis, cu fenomenele specifice dezvoltării acesteia”; Gh. Platon, op. cit., ediţia din 
1999, p. 5; v. R.R. Palmer, The Age of the Democratic Revolution, t. 1 (1770-1792), t. II (1792- 
1799), Princeton, 1959, 1964; Jacques Godechot, Les Revolutions 1770-1799, Paris, 1970; ldem, 
Les revolutions de 1848 („Memorial des siecles”), Paris, 1971, passim. 

19 Dacă Jacques Godechot, în Les revolutions de 1848, admitea doar „revoluţiile” demografică, 
agrară şi industrială ca „transformări structurale”, subsumabile „revoluţiei atlantice sau occi- 
dentale”, Gheorghe Platon, în op. ciz., p. 17, 137-331, a adăugat, din perspectiva „specificului 
românesc”, şi „revoluţia ideologică”, vădită de „constituirea şi afirmarea naţiunii române; lupta 
naţională”. 

% Din perspectiva „revoluţiei atlantice”, revoluțiile de la 1848 „au închis” ciclul revoluţionar de- 
terminat de „creşterea civilizaţiei occidentale”, cu inerente „crize”, demarate prin anii '70 ai se- 
colului al XVIII-lea; Jacques Gadechot, op. cit., p. 33-36; apud Gh. Platon, op. cit., p. 16 şi urm. 

?! Sensul „revoluţiei ideologice” validează o atare constatare; v. Gh. Platon, op. cit., p. 270-331. 

2 Al. Zub, Pe marginea unui curriculum academic: Gh. Platon, în vol. Naţional şi social în isto- 
ria românilor. Profesorului Gheorghe Platon la a 70-a aniversare (coord. lon Agrigoroaiei, 
Gheorghe Cliveti), laşi, 1998, p. 9-16; Gh. Cliveti, /storia modernă a românilor în opera lui 
Gheorghe Platon, în „Anuarul Institutului de Istorie <<A.D. Xenopol>>-laşi”, t. XLIII-XLIV, 
2006-2007, p. 807 şi urm. 

*3 Nu este vizată, printr-o atare observaţie, tema cauzalității în istorie. Observabilă rămâne expli- 
carea faptelor omeneşti ca „determinate structural”, până la a se dispune „procesual”, de „fac- 
tori prevalent materiali”, a „stărilor de conştiinţă”, a „valorilor intelectuale, culturale, artistice” 
ca reflectând direct „stări existenţiale”. În literatura de specialitate, cu deosebire la nivelul celei 
„occidentale”, şi-a făcut loc, de câteva bune decenii, o intensă dezbatere privind „autonomia, 
chiar indeterminarea actelor creative”, de la cele culturale la cele politice, marcate de „subiec- 
tivism uman”, faţă de „datele vieţii materiale”. Or, revoluțiile s-au relevat prin excelenţă ca în- 
semne ale implicării subiectivităţii umane, cuantificabile mai ales politic, în schimbări ale 
cursului istoriei. Am sondat dezbaterea de genul menţionat, demarată încă prin anii '50-'60 ai 
secolului trecut şi împlicând „nume sonore”, pecum Raymond Aron, Pierre Renouvin sau Jean- 
Baptiste Duroselle, din perspectiva studiului istoric al relaţiilor internaţionale. S-a admis că, lu- 
crând „în subteran”, factorii demografici, sociali, economici, nu au acţionat ei înşişi, en tant que 
telles, în facerea istoriei politice, implicit în „actele revoluţionare”, cu atât mai puţin în a celei 
culturale; v. Gh. Cliveti, Prolegomene la studiul relaţiilor internaţionale. Epoca modernă, Bu- 
cureşti, 2009, p. 134-138, 144-148. 

” Anastasie Iordache, Apostol Stan, Apărarea autonomiei Principatelor Române. 1821-1859, Bu- 
cureşti, 1987, passim; Anastasie Iordache, Principatele Române în epoca modernă, vol. I-II, 
Bucureşti, 1996, 1998. 

*5 Cornelia Bodea, Lupta românilor pentru unitatea naţională. 1834-1849, Bucureşti, 1967; Ladi- 
slau Gyemânt, Mişcarea națională a românilor din Transilvania. 1790-1848, Bucureşti, 1986; 
Gh. Platon, op. cit., p. 270-331. 

% Paul Cornea, Mihai Zamfir, op. cit., vol. I-II; George Em. Marica, losif Hajos, Călina Mare, Cons- 
tantin Rusu, /deologia generației române de la 1848 din Transilvania, Bucureşti, 1968; nume- 
roase studii şi articole, de diverşi autori, privind întregul sau detaliile aceleiaşi teme. 

* Alexandru Duţu, Cultura română şi civilizația europeană modernă, Bucureşti, 1977; Dan Be- 
rindei, Cultura națională română modernă, Bucureşti, 1986; Nicolae Bocşan, Contribuţii la is- 
toria iluminismului românesc, Timişoara, 1986; Alexandru Dobre, /dealul unităţii naționale în 


ProEuropeana Clubul cărții digitale 


cultura românească, Bucureşti, 1988. 


% Gh. Platon, op.cit., p. 91-102; v. şi Idem, Modova şi începuturile revoluţiei de la 1848, Chişinău, 


1993, p. 22-237; Valentin Al. Georgescu, Structures sociale et institutionnelles des Principau- 
tes Roumaines (fin XVIII-debut XIX* siecle, f. |., 1976; Istoria dreptului românesc (coord. loan 
Ceterchi), vol. 11/1, Bucureşti, 1984, passim; Adrian Macovei, Moldova şi Țara Românească de 
la unificarea economică la unirea politică din 1859, laşi, 1989; mai nou, Regulamentul organic 
al Moldovei, ediţie integrală realizată de Dumitru Vitcu şi Gabriel Bădărău cu sprijinul lui Cor- 
neliu Istrati), laşi, 2004, p. 15-61 (ntroducere, de D. Vitcu şi Gabriel Bădărău), 71-156 (studii 
privind Regulamentul Organic publicate într-un decurs de câteva decenii de Iuliu C. Ciubotaru, 
Gheorghe Ungureanu şi Constantin C. Angelescu). 


% Revoluţia de la 1848 în Țările Române. Culegere de studii, sub redacţia lui N. Adăniloaie şi a lui 


Dan Berindei, Bucureşti, 1974; Dan Berindei, 7848 în Țările Române, Bucureşti, 1984; Dan 
Berindei a publicat cărţi, studii speciale, articole şi a colaborat la editarea corpusurilor docu- 
mentare relative la marile momente ale construcţiei naţionale; v., spre edificare, Istoria Romă- 
nilor, vol. VII, tom I. Constituirea României mdoerne. 1821-1870 (coord. Dan Berindei), 
Bucureşti, 2003, passim; şi, recent, Dan Berindei, Constituirea României moderne. 150 de ani 
de la Unirea Principatelor, Bucureşti, 2009. 


3 Dan Berindei, Prefaţă la Istoria Românilor, vol. |. Moștenirea timpurilor îndepărtate (coord. 


Mircea Petrescu-Dâmboviţa şi Alexandru Vulpe), Bucureşti, 2001, p. XIX. 


3! Spre edificare, v. Alex Mihai Stoenescu, Istoria loviturilor de stat în România. 1821-1999, vol. 


1. Revoluţie şi francmasonerie, Bucureşti, 2000, passim, cu deosebire următorul pasaj de text, 
de la p. 7 (Cuvânt înainte): „ Dacă acceptăm că revoluțiile, răscoalele şi loviturile de stat nu 
sunt evenimente întâmplătoare şi au avut întotdeauna o cauză majoră, profundă şi impersonală 
în organizarea şi funcţionarea statului român modern, atunci care a fost această cauză în stare să 
le producă la intervale atât de scurte, România cunoscând din 1821 şi până astăzi 3 revoluţii, 2 
răscoale şi nu mai puţin de 15 lovituri de stat şi tentative de lovituri de stat?”; v. şi p. 706-107, 
pentru tonul lejer, publicistic, maniera prezenteistă, nelipsită de judecăţi de efect, în care auto- 
rul a abordat Revoluţia de la 1848. 


* Chiar şi numai prin raportarea la „învăţămintele revoluţiei paşoptiste”, nu poate fi decât discuta- 


bilă aprecierea „modernizării” ca sinonimă înfăptuirii României moderne, pe motivul, la rându-i 
discutabil, că „orice analiză a perioadei (acelei înfăptuiri — n.ns., G.C.) trebuie să fie dominată 
de problematica modernizării”; v. Istoria Românilor, vol. VII, t. Il. De la Independenţă la Marea 
Unire. 1878-1918 (coord. Gh. Platon), Bucureşti, 2003, p. 44-56; vw. , în sensul aceleiaşi aprecieri, 
notaţiile lui Gh. Iacob din /storia României. Compendiu (coord. loan Aurel Pop şi loan Bolo- 
van), Cluj-Napoca, 2004, p. 547-570; pentru discuţii, într-un sens mai larg, v., Constantin lor- 
dan, Modernisation, reperes d'un processus historique dans le sud-est europeen. XIX*-debut du 
XX" siecles, în „Revue des ctudes du sud-est europeen”, XXX, 3-4, 1992, p. 301 şi urm.; Al. 
Duţu, Deux periodes de promesses, în aceeaşi revistă, nr. cit., p. 177-182; Al. Zub, La moderni- 
sation et ses nuances, în aceeaşi revistă, nr. cit., p. 295 şi urm.); Daniel Barbu, La modernisa- 
tion et le pouvoir des intelectuels, în aceeaşi revistă, nr. cit., p. 297-300. „Problematica 
modernizării” a părut, e drept, de bon ton , măcar sub raport istoriografic, prin anii '70 şi '80 ai 
secolului trecut, prin tendinţa de a o substitui pe cea a „modului de „producţie capitalist”. La ri- 
goare, termenul de „modernizare”, pretins integrator, se dovedeşte, ca şi cel de „mod de pro- 
ducţie”, uniformizator. Sub expresia că „societatea românească, în ansamblul ei, se moderniza, 
la fel şi mai fiecare dintre domeniile acesteia, economic, social, instituţional, cultural”, apar si- 

tuate pe coordonate istorice uniforme fenomene care, între ele sau între fazele evoluţiei lor, au 
prezentat inerente „diferenţe specifice”; pentru o posibilă bază de discuţii asupra „conceptului 
de modernizare”, v., recent, Cristian Ploscaru, Modernizarea societăţii româneşti. Consideraţii 
privind actualitatea unui concept istoriografic, în vol. Historia sub specie aeternitatis. In ho- 
norem magistri Alexandru Zub (ediderunt Victor Spinei et Gheorghe Cliveti), Bucureşti-Brăila, 
2009, p. 189-199. 

“ Gh. Platon, V. Russu, Gh. Iacob, V. Cristian, |. Agrigoroaiei, Cum s-a înfăptuit România mo- 

dernă. O perspectivă asupra strategiei dezvoltării, laşi, 1993; Nicolae Bocşan, Toader Nicoară, 

Sorin Mitu, Manual multifuncțional de istorie modernă a României, Cluj-Napoca, 1998; Isto- 

ria Românilor, vol. VII, tom. I-Il, vol. VIII. România întregită. 1918-1940 (coord. loan Scurtu), 

Bucureşti, 2003, passim. 

4 Adrian Marino, Modern, modernism, modernitate, Bucureşti, 1970; Matei Călinescu, Cinci feţe 

ale modernităţii. Modernism. Avangardă. Decadenţă. Kitsch. Post-modernism, Bucureşti, 1995. 

“5 Istoria Românilor, vol. VII, tom. |, p. 241-327, cu Bibliografie, p. 315-327. 

% Ibidem, p. 241-327 (şi alte teme sau subcapitole). 

37 Nicolae Bălcescu, Mersul revoluţiei ..., în ldem, Opere, vol. II, ed. cit., p. 107. 

*% Lucian Boia, Istorie şi mit în conştiinţa românească, Bucureşti, 2006, p. 59-71, 347-354. 

” Relevante, în sensul „noilor abordări”, multe studii cuprinse de recentul volum Romantism şi mo- 
dernitate. Atitudini. Reevaluări. Polemici (coord. Andi Mihalache, Alexandru Istrate), laşi, 2009; 
în acelaşi sens, v. şi Simona Nicoară, op. cit.; unele studii din vol. Cultură politică şi politici cul- 
turale în România modernă (coord. Al. Zub şi Adrian Cioflâncă), laşi, 2005. 

Gheorghe Platon, Alexandru-Florin Platon, Boierimea din Moldova în secolul al XIX-lea. Con- 
text european, evoluţie socială şi politică (date statistice şi observaţii istorice), Bucureşti, 1995. 

+! /bidem, p. 8, 91-129; v. şi Alexandru-Florin Platon, Geneza burgheziei în Principatelor Române 
(a doua jumătate a secolului al XVIII-lea — prima jumătate a secolului al XIX-lea). Prelimina- 
riile unei istorii, laşi, 1997, p. 264-344; problema, de lămurit, ar fi că, din chiar statisticile mi- 
nuţios întocmite şi conţinute de cartea Boierimea română, p. 145-193, şi din „scrieri de epocă” 
rezultă cum, sub „regimul de privilegii”, spre sau la momentul revoluţiei „paşoptiste”, mai cu- 
rând „elemente industrioase sau negustoreşti” căutau „să se îmboierească”, prin diverse „prac- 
tici”, între care şi „cumpărarea de titluri”, decât „boieri” tinzând „să se îmburghezească”, o stare 
de lucruri ce s-a menţinut până cel puţin la 1858. 

* Bogdan Murgescu, România şi Europa. Acumularea decalajelor economice (1500-2010), p. 60- 
64, 103-114; de remarcat orizontul larg în care sunt evaluate aspecte ţinând de raportarea stări- 
lor economice româneşti la cele europene, pentru secolul al XVIII-lea şi prima parte a secolului 
următor; deşi tributar unui anumit „tezism”, rămâne însă de primă referinţă, în cuprinsul litera- 
turii de specialitate, prin forţa analitică, studiul lui Andrei Oțetea, Părrunderea comerțului ro- 
măânesc în circuitul internaţional (în perioada de trecere de la feudalism la capitalism), 
Bucureşti, 1977, studiu privind, e drept, „perioada premergătoare revoluţiei paşoptiste”. 

BN. Isar, Publicişti francezi şi cauza română (1834-1859), Bucureşti, 1991, p. 13-27; Cornelia 
Bodea, Faţa secretă a mişcării prepaşoptiste române. Unitatea naţională, Bucureşti, 2004; Şte- 
fan Delureanu, Mazzini şi românii în Risorgimento, Bucureşti, 2006, p. 25-74; nu dispunem de 
suficient „instrumentar de specialitate” pentru a ne pronunţa asupra scrierilor referitoare la franc- 
masonerie. 

+ O dinstanţă datorată, în bună măsură, /szoriei lui George Călinescu, într-un timp când sinteza de 
istorie literară implica şi referiri asupra scrierilor istorice, mai ales asupra acelora ce s-au ilus- 
trat şi prin valenţe literare; mai nou, istoria literară s-a conformat aproape în exclusivitate crite- 

riului estetic, devenind o Istorie critică a li- 
teraturii române, în expresia cea mai înaltă 
atinsă de Nicolae Manolescu, „acoperitoare” 
şi modului de înţelegere a canonului paşop- 


ist, v. Nicolae Manolescu, op. cit., p. 151- maia 

155; continuă însă să se facă simţite CALATOR... 
preocupări de sinteză integrală, privind isto- PRIN VÂLTOAREA VREMII 
ria literară şi istoriografia, după modelul pro- 


fesat mai ales de Paul Cornea; v., de acesta, fai 

Oamenii începutului de drum. Studii şi cer- 
cetări asupra epocii paşoptiste, Bucureşti, 
1974; Idem, şi Mihai Zamfir, op. cit.; intere- 
sant ar fi un demers comparatist între contri- 
buţiile istoricilor literari şi cele ale istoricilor 
privitoare la ideologia, actele, personalităţile 
şi întregul „generaţiei paşoptiste”. 

“5 Pompiliu Teodor, Evoluţia gândirii istorice ro- 
mâneșşti, Cluj, 1970, p. 89-179; Al. Zub, Mi- 
hail Kogălniceanu istoric, laşi, 1974, ldem, A 
scrie şi a Jace istorie (istoriografia română 
postpaşoptistă), laşi, 1981, p. 32-52; ldem, Bi- 
ruit-au gândul (note despre istorismul româ- 
nesc), laşi, 1983; V. Cristian, Contribuţia Refugiați basarabeni 
istoriografiei la pregătirea ideologică a revo- | apostoli _ 
luției române de la 1848, Bucureşti, 1985; ai neamului românesc 
Idem, Istoriografia paşoptistă, laşi, 1996 etc. 

1 După „modele occidentale” — Brigitte Schlie- 
ben-Lange, Ideologie, revolution et unifor- 
mite de la langue, Hayen, 1996; Teoretizarea 


Alexandru MÂNĂSTIREANU 
Călător... prin vâltoarea vremii 

(Din aproape, în tot mai aproape). Vol. IV 

Iaşi, PIM, 2011 


Vlad BEJAN 


revoluțiilor (coord. John Foran), laşi, 2004; Refugiaţi basarabeni apostoli 
v., mai nou, „la noi”, Alexandru Mamina, ai neamului românesc 
Paradigme revoluţionare în secolul al XIX- laşi, PIM, 2011 


lea (tipuri europene şi manifestări româ- 
neşti), Bucureşti, 2008. 

+7 Unui atare „dialog” i-ar putea fi de real folos 
publicaţii/reviste de critică istoriografică, 
care ar depăşi stadiul recenziilor nu arareori 
„manieriste”. 

% „Istoria trăită” presupune redarea dimensiu- 
nii umane a revoluţiei, încât actorii umani să 
nu mai apară doar ca implicaţi de „marele 
eveniment”, determinat „peste ei”. Deocam- 
dată, istoria „deterministă”, fextualistă, se 
vede provocată de genul biografic, cu apetit : 
genealogic, însă nu până la a fi pusă în faţa Daniel DRĂGAN 
alternativei de natură să (re)articuleze „da- Biedermeier. Roman 
tele” conform sensului destinial al revoluţiei. Târgovişte, Bibliotheca, 2011 

STAFIA EUROPEI (Il) 


Al. HUSAR - inedit 


Om de-o rară, aleasă şi îngrijită cultură (,,... până la etatea de 18 ani am 
ajuns să citesc şi să cunosc, — spunea, — operele literare ale celor mai de frunte 
scriitori români, germani şi maghiari, precum şi ceva din literatura altor popoare 
şi chiar a altor continente neeuropene”), cu adevărat ceea ce numesc germanii un 
Kulturmensch, simbol al omului de cultură, Virgil Sotropa era cel care merita — 
îmi dădeam seama — această jertfă a mea. 

Era acum un om ostracizat, s-ar fi zis, scos din pâine. Pensionar rupt de oa- 
meni şi într-un fel, alungat din viaţă, i se făcuse o mare nedreptate, de fapt, mai 
multe nedreptăţi. Pierduse (i se luase) totul: casele, via, grădina, livada, mica lui 
moșşioară, obţinută prin alinaţă, titlu de coproprietar al fabricii de bere din Năsăud 
(pe cât ştiam, fabrica se oprise, devenise în scurtă vreme o ruină). Casa din deal, cu 
inscripţia la intrare: Sic transit gloria mundi, era acum părăsită, goală, cimitirul fa- 
miliei din preajma ei, îngrădit cu un mic grilaj de metal, cu mari cruci în marmoră 
neagră, era năpădit de buruieni. În casa lui din strada Vasile Naşcu, unde-l vizita- 
sem cu ani de zile în urmă, ca elev) se instalase acum Poşta oraşului. Odată cu des- 
fiinţarea vechii Academii Române, pierduse titlul de membru de onoare al 
Academiei. Revista lui nu mai putea să apară... Tot atâtea injustiţii ce-l vizau direct 
şi împotriva cărora avea, firesc suficiente motive să protesteze, să condamne tot ce 
i se-ntâmpla. Dar orice formă de protest îi era imposibilă. Cel care publicase până 
atunci zeci de pagini nu mai putea publica acum un rând. 

Ceea ce m-a surprins, în faţa acestei situaţii, a fost, mai presus de orice, 
poziţia lui, înaltul său echilibru, moralul ridicat, mintea clară. Ca un om inteligent, 
în fond cinstit şi decent, suporta totul cu o demnitate spartană. Alt om ar fi înjurat, 
osândind acest regim. În timp ce unii îl înjurau sau condamnau aevea, fără rezerve, 
el avea o detaşare senină, o vie resemnare în priviri. Tristeţea îl înnobila, îi oferea 
o frumuseţe în plus iar cuvintelor sale o suverană distincţie. Ca un ierarh în toga an- 
tică, privea totul cu calm, cumva de sus, fără nicio ranchiune, fără resentimente, 
încât —logic — puneai bază pe spusele lui... 

Pierdut în clădirea de la marginea oraşului, o hardughie din alt veac, în care 
stătea cu fiica sa, căsătorită cu un inginer silvic (Suteu) şi nepoata sa Ina, avea la etaj 
odaia sa, unde nu putea cobori sau urca decât dus de braţ de fiica sa, ca Oedip de 
Antigona, şi unde-şi aştepta cu resemnare sfârşitul, încă de pe când trăia soţia sa zi- 


* Text oferit spre publicare de doamna prof. Margareta Husar, soţia regretatului cărturar 

când: „acum suntem buni numa-n fum”... 

Urcam cu o mapă-n mână scări de lemn cu baldachin, în casa ca-ntr-un 
roman de Dickens, spre odaia sa plină de cărţi, stampe, fotografii şi tablouri de 
epocă, aşezate în bună rânduială printre colecţii de reviste şi ziare vechi, claie peste 
grămadă, unde-l priveam stând comod pe-un jilţ cu spetează, la biroul său larg, sau 
în paşi rari târându-şi lent sandalele negre pe podelele mari. De obicei fără ochelari, 
sau cu ochelarii atârnându-i pe piept, răsfoia lexicoane sau cărţi rare ori descifra 
hârtii cu variate însemnări, în timp ce-mi dicta în ritm egal, impecabil, ore-n şir, 
pagini ce umpleau mapa mea. 

La o oră anumită, nepoata sa Ina (care-mi fusese elevă, colegă cu sora mea, 
Maria, la Liceul de fete „Domnița Ileana” din acelaşi oraş) ne aducea pe o tavă de 
metal un aşa-numit apetitorium, compus din frugalităţi selecte, mai ales prăjituri, 
fructe şi două păhărele de cristal colorate, în care curgea dintr-o mică garafă de sti- 
clă o licoare dulce şi nu prea tare, ce se putea numi, la o adică, cireşată, vişinată sau 
afinată. Prilej cu care, firesc, ne îngăduiam şi noi a vorbi de una-alta, ca vechi şi — 
aş fi zis — buni cunoscuţi. 

* 
X* x 


Într-o zi am stat mai mult în grădina din faţa casei. Era o splendidă zi de 
toamnă, senină, spre amiază, cu cerul deschis larg în zări. La o masă lungă, cu două 
jilţuri de nuiele comode, aveam în spate livada cu liniştea ei superbă, dând spre 
calea ferată, nu departe de gară, şi în faţă cu poarta înaltă ce dădea spre fostul Bu- 
levard al Grănicerilor, numit acum Bulevardul Republicii, cu legătura spre Bistriţa 
prin podul de lemn acoperit din Tradam peste Someş, memorabil descris de Liviu 
Rebreanu în romanul Jon. 

În timp ce domnişoara Ina venea cu delicatul ei apetitorium, profesorul 
privea indulgent şi senin, din tronul său de nuiele, câinii — iviţi din trei-patru părţi 
ale grădinii — stând cuminţi la picioarele lui. Cu profilul său de monedă romană, o 
efigie, o relicvă a altor vremi, trăsăturile lui exprimau bunătate, eleganţă, nobleţe şi 
un farmec nespus. Obrazu-i palid, absorbit de gânduri, faţa lui îmblânzită vădea un 
surâs de pergament. Se vedea în ochii lui strânşi, de ardezie, o vagă suferinţă as- 
cunsă; în ochii lui mari, parcă duşi departe, o gândire pătrunzătoare. Privindu-ne în 
voie, schimbam câte o vorbă, pe neaşteptate, fără veste. Din trecutul în care vibram 
în odaia lui de sus, ascultându-l povestindu-şi viaţa, ne aflam acum aici în alt timp 
şi, firesc, veni vorba de prezentul în care trăiam amândoi. 

Mă privi atunci cu o expresie de adâncă linişte în ochi, amintindu-și noto- 
riul pasaj: „O stafie umblă prin Europa — stafia comunismului” şi începu a citi din 
cartea la îndemână: „Toate puterile bătrânei Europe s-au unit într-o sfântă fugărire 
după această stafie: papa şi țarul, Metternich şi Guizot, radicalii francezi şi pliţiş- 
tii germani...” Şi adăugă pe şoptite: „Încă de atunci, vezi, din 1848, când a fost pu- 
blicat la Londra Manifestul, e o dovadă — toate puterile europene recunosc deja 
comunismul ca o forță. Şi iată azi, în atâtea ţări la putere, fără un adversar de 
temut, comunismul nu mai e un mit, o legendă, ci o cruntă, crâncenă realitate”. 

Simţeam, cu toţii, pe pielea 
noastră: nu mai era nicio salvare! Ale- 
gerile din 1946 aduseseră la putere gu- 
vernul Petru Groza, comuniştii 
deveneau tot mai tari, mai temerari, mai 
categorici. Alungaseră pe rege din ţară. 
Țara devenise „republică populară”. Aş- 
teptam zi de zi să se-ntâmple ceva, să in- 
tervină o schimbare. Aşteptam să vină 
americanii, să ne scape de comunism... 

— De ce să te mire? — îmi zise 
atunci, spre surprinderea mea, profeso- 
rul, adăugând calm, senin: „Nu trebuie 
să ne mire... Era normal să ajungem 
aici. N-aveam ce face...” Şi relua: „Asta 
vine de demult. Asta vine de la greci, de 
la romani, din antichitate...” Calm, pon- 
derat, mi-a ţinut atunci o adevărată lec- 
ție de istorie, acolo în livada de la 
marginea oraşului, vorbind de fraţii 
Grachi, de Spartacus, de Revoluţia fran- 
ceză, de Revoluţia rusă. 

Cu o surprinzătoare intuiţie, 
astfel, vrednicul dascăl lega zilele noas- 
tre de zilele scavilor din antichitate. Bu- 
curos, vedeam cum în mintea lui de om 
cumpănit, luminat, evenimentele vremii 
îşi găseau o explicaţie logică, raţională. 
Pierdut în clădirea de la marginea ora- 
şului, în aparenta lui izolare, martor conş- 
tient al evenimentelor, nu departe de 
realitate, urmărea marea mişcare poli- 
tico-socială a epocii şi-mi dădeam 
seama — avea asupra ei o viziune clară 
şi obiectivă. Lunga lui viaţă fusese brăz- 
dată de atâtea accidente şi evenimente 
istorice care-i proiectaseră mintea în fur- 
tuna vremii. Şi, neîndoielnic, avea o în- 
altă conştiinţă a timpului, prin care îşi 
depăşea evident vremea sa. Vedeam prin 
el — ca o şiră a spinării vremii — marea 
dramă istorică ce se abătea asupra noas- 
tră. 

Valeria MANTA TĂICUȚU 
Lecturi necesare 
Buzău, Editura Casei Corpului Didactic 

„I.Gh. Dumitraşcu “, 2011 


Semne 
ale unei 
experiențe 
a înțelegerii 


ALEIARDRU-OVIBIU VINTILA 


p 

Alexandru-Ovidiu VINTILĂ 
Demersul dialogic. Semne ale unei experienţe a 
înţelegerii 
Bucureşti, Zracus Arte, 2011 


P Tan Muscalu 


Ion MUSCALU 

AL. MIRONESCU ÎN DIMENSIUNEA EPOCII 


lonei NECULA 


Alexandru Mironescu a fost o personalitate complexă, un erudit cu tentaţii ce 
exceda cadrul unui singur registru de creaţie. S-a disipat în atâtea planuri şi dome- 
nii de creaţie încât îl putem asocia vechilor personalităţi decupate din vremuri me- 
dievale. S-a remarcat ca om de ştiinţă, ca filosof, ca mărturisitor de credinţă, ca 
eseist, ca poet, ca dramaturg şi nu în ultimă instanţă ca prozator cu bogate resurse 
narative. 

Romanul său, Ziduri între vii, subintitulat o poveste care nu e un roman şi 
un roman care nu e o poveste, a fost început în 1940 şi încheiat la 9 noiembrie 1962, 
pentru a fi editat trei decenii mai târziu, în 1995, la Editura R.A.]. din Bucureşti, 
deci peste alte două decenii de la săvârşirea din viaţă a autorului. Interpunerea aces- 
tor intervale nefireşti de mari între momentele elaborării lui — gestație, scriere, edi- 
tare, punere în circulaţie — dă deja măsura degradării istoriei pe care a traversat-o 
autorul. Vorba lui Blaga: venise vreme grea pentru domni... 

Or, Alexandru Mironescu chiar era un domn onorabil, serios şi respectat, de- 
cupat din peisajul lumii româneşti interbelice şi din cadrele unei generaţii bine clă- 
dită spiritualiceşte, conştientă de menirea, de rostul şi de funcţiile ei profilactice. I-a 
fost dat însă să traverseze o epocă malignă, marcată de un proletcultism agresiv şi 
reşti. L-a marginalizat, l-a proscris, dar n-a reuşit să-l înregimenteze complet în ta- 
băra rataţilor. A continuat să lucreze şi să dea seama de robusteţea sa spirituală chiar 
şi atunci când regimul comunist îi ridicase dreptul de semnătură şi de a se exprima 
în spaţiul public. O făcea dintr-o pornire interioară şi nu din spaima ratării, faţă de 
care avea o înţelegere mai specială. Monstruozitatea unei generaţii, declara unul 
dintre personajele cărţii, se măsoară după rataţii lăsaţi în urmă, iar rataţii sunt ge- 
niile care s-au poticnit pe drumul năzuinţelor absolute, sterilizaţii unei lenevii fa- 
buloase (p.85). 

Romanul Ziduri între vii a fost scris, în mare parte, în această perioadă de 
traumatizare spirituală, când cultura trebuia ţinută la nivelul de înţelegere a sub- 
mediocrităţii agresive, ilustrată de prototipala pufoaică sovietică şi de populara 
şapcă proletară. Scriitorul ştia că drumul său spre masa de lectură a cititorilor este 
blocat pentru cine ştie câtă vreme, dar nu se putea mulţumi cu condiţia larvară, de 
trăitor în imediatitate şi-n vălmăşagul trebuinţelor primare. Reprezenta doar o ge- 
neraţie care-şi cunoştea bine rostul, menirea şi sarcinile emancipării spirituale a 

Romanul despre care ne-am propus să vorbim în aceste rânduri se revendică 
dintr-o rememorare desfăşurată a studenţiei sale pariziene, cu tot registrul de în- 
tâmplări, situaţii şi experienţe sentimentale încercate de tânărul student valah, rătăcit 
în capitala Franţei, la o vârstă când abia ieşise din adolescenţă. 

Se împacă dispoziţia reflexivă a autorului cu noimele actului narativ şi cu exi- 
genţele dispunerii epice? Se împacă, pentru că autorul aduce în portativ romanesc fapte 
şi întâmplări pretextuale pentru a extrage din substanţa lor o învăţătură, o idee, o înţe- 
lepciune de viaţă. Dacă nu le-ar fi adunat în roman, le-ar fi abordat, cu siguranţă, eseis- 
tic şi exegetic. Ar fi abordat, bunăoară, problema democraţiei şi demagogii într-un 
eseu destul de acrit, dar pentru că şi-a prohibit tentaţia eseistică a trebuit să apeleze la 
oratoria unui personaj din roman. Accesul la merite reale, iată democrația, noțiune 
antinomică demagogiei, farsei, imposturii. Accesul la un ideal moral şi material, iată 
democraţia. Fireşte, o societate omenească nu va fi niciodată alcătuită din îngeri, căci 
nişte păcate şi nişte nereguli vor fi totdeauna amestecate în substanţa ei, dar partea im- 
portantă e să urmărească mereu promovarea valorii şi a acţiunii edificatoare, să func- 
ționeze posibilitatea eliminării lăturilor şi denunţarea imposturii. Un regim trebuie să 
deschidă oamenilor o perspectivă, să dea o nădejde efectivă, să creeze un scop real 
către ascensiunea morală şi materială, ca mai tot omul să fie util şi să aibă sentimen- 
tul că viaţa lui nu e de prisos (p.88). 

Ar fi putut, la fel, să scrie un eseu despre valoarea salonului cultural francez, 
ca loc geometric pentru peroraţii, schimburi de idei, dispute şi fascinante scânteieri 
spirituale între invitaţi. Ar fi realizat, în felul acesta, alternativa franceză la imagi- 
nea salonului german, aşa cum o configurase Nicolaus Sombart în volumul său me- 
morialistic, Tinereţea la Berlin. Cum n-a făcut-o eseistic, îşi pune personajul 
principal, pe Şerban, să dea seama de personalităţile întâlnite în salonul colegului 
său şi să înregistreze cât mai fidel dezbaterile la care asistă fascinat. Care sunt in- 
vitaţii reuniți în salonul familiei Blondet? Cam toate somităţile Franţei din perioada 
interbelică — de la Paul Valery şi Bergson, la Jacques Maritain, Cocteau şi Ber- 
diaeff. Tânărul student român frăise noaptea asta intens, participând la o sărbătoare 
rară şi augustă. Parcă fusese într-o Acropolă de vis, într-o Apoteoză. (p.136). 

Ar fi putut, la fel, să scrie un eseu interesant despre evoluţia ştiinţei moderne 
şi despre anxietăţile pe care le induce în interiorul omului şi cetăţii. Problema era 
actuală, ispitise deja destule conştiinţe îngrijorate de consecinţele derivate des- 
tructurante pentru viitorul omenirii. Cum autorul romanului nu-i dispus la un astfel 
de travaliu eseistic încredințează problema personajelor sale, care îi extrag toate în- 
ţelesurile căpătate în veacurile din urmă. În dialogul tânărului student român cu ma- 
gistrul său francez problema evoluţiei ştiinţifice şi a ostilităţilor induse este analizată 
din mai multe unghiuri şi perspective. Știința a strămutat accentul principal al tu- 
turor preocupărilor pe lumea exterioară, pe obiecte; ea cunoaşte legea căderii cor- 
purilor şi când spun aceasta mă gândesc foarte departe, cunoaște plutirea 
corpurilor, cunoaşte legile combinațiilor etc... etc... dar oare nu există şi un uni- 
vers interior cu legi tot atât de implacabile despre care noi nu mai ştim nimic şi care 

totuşi trebuie să aibă o importanță considerabilă, dacă ne gândim că între lucruri 
şi om există o linie foarte categorică de demarcaţie şi mai ales dacă ţinem cont de 
faptul că omul rămâne totuşi măsura tuturor lucrurilor? (p.103). Nefiind de na- 
tură materială, esenţa umană scapă cercetării ştiinţifice, dar trebuie văzut, consimte 
şi profesorul francez, punctul de joncțiune între cele două realităţi. Punctul acesta 
nu este exclus să se afle la nivelul percepţiei sau al memoriei (p.104). 

Vorbeam la începutul acestor rânduri despre multiplele înfăţişări ale perso- 
nalităţii lui Alexandru Mironescu. Cred că nu greşesc dacă spun că punctul forte al 
prestaţiilor sale cărturăreşti l-a reprezentat eseistica, activată, cel mai adesea, de pe 
poziţii duhovniceşti, ceea ce-l aduce în apropierea lui Nichifor Crainic. Tentaţia 
aceasta, de a da gândului o anumită adâncime rămâne la fel de evidentă şi atunci 
când autorul se repliază în planul narativ. Întâmplările, situaţiile şi dialogurile epice 
devin, cum am mai spus, simple pretexte pentru a conferi concreteţe, obiectivitate 
şi legitimitate unei idei sau paradigme ce nu şi-au găsit împlinirea în plan exepetic. 
Pigmentul eseistic rămâne, aşadar, o constantă indiferent ce registru de creaţie a 
îmbrăţişat autorul. 

Aşa stând lucrurile, nu trebuie să ne mai mire că nici în romanul Ziduri între 
vii, Alexandru Mironescu nu-și trădează şi nu-şi anulează abilităţile exegetice pe 
care le optimizase cu atâta ardoare, acribie şi zel în colaborările sale la „Floarea de 
Foc“ şi la alte reviste ale vremii. Există în epica sa o tentă metafizică, îndreptată mai 
mult spre descoperirea divinului şi a legitimării creştinismului, decât spre descifra- 
rea stufoaselor probleme cosmogonice. Dumnezeu trebuie căutat...printre oameni. 
EL a şi fost printre noi... şi e mereu până la sfârşitul veacurilor. În gânduri, în sen- 
timentele omeneşti, în evenimentele din viaţa noastră se manifestă el cu cea mai 
mare limpezime... e cazul, aş zice, al Judithei... Dar îl putem afla în orice ocazie. 
lar creştinismul e uşa, e drumul care duce la el... (p.287) 

Nu rămâne imun la nici una din problemele care traversează veacul, ba chiar 
le abordează curajos, cu abilitate şi cu o conştiinţă creştinească nefisurată. Omul este 
o fiinţă fragilă, pendulează între prăpăstiile neantului absorbant şi tentaţia absolu- 
tului. Nimeni nu trăieşte cu adevărat, declară un personaj, dacă nu este ancorat şi 
în absolut (p.297). 

În dialogul personajelor din roman se dezbat multe probleme sensibile şi de 
mare actualitate pentru acele vremuri tulburi, când lumea - cea europeană în primul 
rând, bulversată de ideea comunismului sovietic, căuta să se aşeze în cadenţa unei 
evoluţii normale. Se discută despre antisemitism, ca despre o absurditate, despre in- 
failibilitatea Papei, ca autoritate supremă, deasupra tuturor controverselor şi des- 
pre multe alte probleme aflate în prim-planul disputelor interbelice. În /umea 
aceasta gata să examineze şi să arunce în controversă orice, plină de filosofi şi de 
oameni de ştiinţă, trebuie să fie cineva care să arunce ultimul cuvânt cu putere... 
Altfel, din neascultare aţi văzut ce-a ieşit. Calvin l-a născut pe Rousseau, iar Rous- 
seau pe Robespiere... Într-o lume atât de individualistă, gata să discute totul, să in- 
terpreteze şi să taie firul în patru numai o autoritate supremă mare căt însuşi 

Dacia literară, nr. 5, 2011 


Hristos poate salva unitatea (p.297). 

Repet. Sunt probleme ce reclamă 
un tratament eseistic, dar Alexandru Miro- 
nescu nu se sfieşte să le confere legitimi- 
tate epică. Mai ales barbaria 
comunismului, instaurată într-o serie de 
țări europene după modelul colosului ră- 
săritean îi produce multe frisoane preves- 
titoare de rău. Nu-i extrage toate 
implicaţiile sordide, dar faptul se explică 
uşor. Continuat după eliberarea sa din de- 
tenţia comunistă (în noiembrie 1963, după 
mai bine de cinci ani de iad) romanul era 
din capul locului sortit sertarului cu fund 
dublu. Ştia că persecuțiile nu s-au încheiat 
odată cu eliberarea sa şi mai ştia că orice 
nouă percheziţie putea să-i atragă alte mi- 
zerii — lui şi familiei lui. A trebuit, aşadar, 
să puncteze mai puţin asupra acestui as- 
pect, să se abţină de la o abordare frontală 
şi să adopte o atitudine evazivă, suficientă 
totuşi pentru a-i detecta toate aprehensiu- 
nile de care era încercat. 

Ziduri între vii este un roman al 
singurătăţii, al înstrăinării omului faţă de 
semenii lui, dar şi faţă de sine — ca ur- 
mare a neîncrederii opulente care viciază 
sinergia umană şi acţiunea comună în 
vederea unei misiuni istorice. Nu vezi că 
oamenii, la toate nivelurile, nu pot face 
nimic împreună? Nici chiar noi. Între 
toți parcă ar fi nişte ziduri, ziduri între 
vii, spune la un moment dat unul dintre 
personajele cărţii. Este romanul epocii 
individualiste, în care omul se găseşte tot 
mai singur. Deşi generic sunt fiinţe co- 
lective, oamenii se mişcă în paralel, în 
indiferenţă reciprocă şi într-o necomuni- 
care sterilă. Dar romanul este important 
şi pentru că încifrează în substanţa sa 
drama unui autor ce-a simţit nevralgiile 
veacului său cu asupra de măsură. 

laşi, Opera Magna, 2011 


IOAN PAUL, CRITICUL, 
ISTORICUL LITERAR ŞI ESTETICIANUL'(1) 


Victor DURNEA 


Itinerariul biografic trasat în prima parte a studiului de faţă! pune în evi- 
denţă existenţa unui început relativ bun de carieră scriitoricească, materializat prin 
publicarea mai multor poezii, a două nuvele şi a unei ample traduceri, început aban- 
donat îndată după debutul editorial (1881) în favoarea altuia, de carieră, ca să-i spun 
aşa, critico-pedagogică. Mai exact, o carieră de pedagog de rang înalt, universitar, 
specializat în disciplinele aplicate literaturii, ce îşi asumă sarcini suplimentare, de 
critic. Model în acest sens puteau fi, în Transilvania, Grigore Silaşi, profesor de ro- 
mână, o vreme, la Universitatea din Cluj şi critic la cîteva reviste, printre care „Ami- 
cul familiei“, şi Al. Roman, profesor la Budapesta şi membru al Academiei Române, 
cum în România puteau fi Titu Maiorescu, B.P. Hasdeu şi, de ce nu, Aron Densu- 
sianu. 

Piatră de temelie în această carieră, dar şi primă manifestare a lui loan Paul 
în ipostaza respectivă o constituie fără doar şi poate teza de doctorat, pe care el o 


Profesorii Institutelor-unite, secţia Bacalaureat 1897; 
jos: A.D. Xenopol, Papa Culianu, Caragiani 
sus: Mircea Pompiliu, loan Paul (stânga) şi alții 

susţine în 1883 la Universitatea din Budapesta sub conducerea mai sus menţiona- 
tului Al. Roman. Despre aceasta, în afara titlului — Az uj nepies irâny a român sze- 
pirodalomban (Noua direcţie poporală în literatura română) —, se ştie că ar fi fost 
o istorie a literaturii române din secolul al XIX-lea şi că dimensiunile îi erau rela- 
tiv reduse (66 de pagini). Volumul nu se află nici la Biblioteca Academiei, nici la 
Biblioteca Universităţii din Cluj; nu există nici informaţii certe că s-ar păstra în 
vreo bibliotecă maghiară. S-ar putea totuşi ca pierderea, dacă pierdere e, să nu fie 
atît de mare precum pare. Evident, înainte de toate, interesează dacă în lucrarea lui 
loan Paul prin sintagma „noua direcţie poporală“ (sau „noul curent poporal'“) este 
desemnat junimismul, interesează, în fond, atitudinea luată faţă de mişcarea por- 
nită la laşi. Or, din fericire, această atitudine transpare într-un alt text, publicat doar 
doi ani şi cîteva luni mai tîrziu, cel din „Foaia diecezană“. 

Într-adevăr, „schiţa literară“ Grigorie Mihail Alexandrescu, ocazionată de 
moartea poetului, se prezintă cu o introducere extrem de amplă şi cu digresiuni aşij- 
derea, care sugerează preluarea lor cu totul sau, mai curînd, inspirarea dintr-un text 
prealabil, adaptarea lui în funcție de noii destinatari, cititorii destul de puţin culti- 
vaţi ai revistei bisericeşti de la Caransebeş. Şi acel text nu putea fi decît teza de 
doctorat din 1883. 

Introducerea pomenită este în fapt o schiţă de istorie a începuturilor poe- 
ziei româneşti (culte), cu reliefarea dificultăţilor întîmpinate — în primul rînd, sără- 
cia limbii, care nu are „măduă“, apoi, lipsa modelelor şi, în sfîrşit, lipsa publicului, 
dificultăţi care au condus la puţine biruinţe şi la „nenumărate rătăciri ale scriitori- 
lor noştri din seclul curgătoriu“, ale celor care „au cercat să latinizeze, să italieni- 
zeze şi să franțuzească limba poeziei“, care „muncă zadarnică au muncit, căci au 
rămas străini de firea naţiunei şi n-au putut prinde rădăcini“. 

Tabloul ce, în mare, corect, însă uneori detaliile nu se articulează bine. Aşa, 
de pildă, după ce se clamează lipsa modelelor, se susţine că ea a fost (totuşi) un 
„avantagiu“ pentru puţinii poeţi „creatori ai limbei noastre literare“, întrucît „ei ne- 
avînd modele au fost siliţi a scoate ideile şi limba lor din primul izvor, din natură şi 
din popor, şi prin aceasta au devenit ceea ce sînt, modele de literatură, autori ade- 
văraţi“. Afirmația e întărită printr-un exemplu pregnant, care însă îşi depăşeşte ime- 
diat condiţia demonstrativă, devenind un fapt pe baza căruia se inferează o judecată 
asupra actualităţii literare. Astfel, de la observarea obedienţei faţă de un model a 
„celei mai mare părţi a tinerilor noştri scriitori [care] sînt aşa de îmbătaţi de fru- 
museţele lui Alecsandri, încît fără să ştie îl copiază“ se trece la constatarea unui alt 
neajuns, la fel de important, anume că ei sînt „atinşi şi de suflarea spiritului realist, 
fără ca să-l înţeleagă pe deplin“. Reversul acestuia — pierderea „acelui idealism, 
acelui dor puternic de a crea, care a făcut nemuritori pe bătrînii noştri“ —, ilustrat, 
fireşte, şi cu versurile eminesciene din Epigonii, îngăduie autorului să păşească mai 
departe şi, prin sublinierea ingratitudinii arătate faţă de „nemuritorii“ menţionaţi — 
„se vede că națiunea noastră n-a ajuns la acel grad de conştiinţă naţională, ca să ştie 
ce are, să-şi preţuiască bărbaţii mari şi să se hrănească din ce are mai priitoriu“ —, 
să revină la subiectul său: „în această privinţă, cel mai cumplit esemplu e Alexan- 

drescu“. Stins atunci din viaţă în sărăcie şi uitare, el este „cu toate acestea cel mai 
bun poet al nostru în feliul său, poetul care în cugetare şi sîmţire a întrecut pe toţi 
ceilalţi“. 

Aşezarea lui Grigore Alexandrescu în vîrful ierarhiei literare nu e o vorbă 
scăpată în fuga condeiului, ca urmare a emoţiei provocate de moartea lui. Este o ju- 
decată pe care loan Paul o repetă, după ce prezintă destul de detaliat anii de formare 
a poetului şi trece la analiza cîtorva creaţii, începînd cu Anul 1840. Citînd pasaje din 
„epistolele“ poetului, el remarcă: „Alexandrescu, ca un spirit critic ce era, sîngur 
făcea critica scrierilor sale. Dînsul n-a fost un spirit de şablon, ci geniu natural, n-a 
fost ca rîul strîns în maluri măiestrite?, ci un povoi de munte, care îşi face sîngur dru- 
mul şi nu alege preste ce dă.“ [subl. m.] Şi la fel, referindu-se la descrierea călăto- 
riei la mănăstiri, el constată că aceasta e „una din cele mai alese lucrări prozaice în 
literatura noastră“, ba chiar „o proză [cum] nu găsim în toată literatura noastră“, 
oricum, pe baza căreia „îl putem pune alături cu loan Ghica, cu Papadopol Cali- 
mach, Odobescu, Bălcescu şi Slavici“. 

La reiterarea judecății de valoare se adaugă reliefarea faptului că ea este în 
opoziţie cu aceea general acceptată, căreia, mai mult, i se precizează modul de for- 
mare. Încheind schiţa „biografiei acestui suflet mare“, loan Paul declară, la înce- 
putul celui de-al cincilea „foileton“, că a făcut-o „din puţinele întîmplări din viaţa 
ce au putut străbate în lume“, celelalte rămînînd „neştiute, căci cercurile literare ro- 
mâne în patima lor pentru anumiţi autori favoriţi uită cu totul pe alţii“. E „un fel de 
modă“, precum aceea „în costume sau în mîncăruri“, descrisă amănunţit, dată fiind 
credinţa autorului că astfel „caracteriz[ează] mai viu viitoarea dezamăgire a publi- 
cului nostru cetitoriu, care astăzi e tîrît în o unilaterală şi enervătoare direcţiune, de 
a gusta numai producte picanterizate de forma limbagiului poporal întrodus pe urma 
scrierilor lui Alecsandri de societatea Junimea“. 

Cu precauţiile şi menajamentele cuvenite, loan Paul îşi explică pe larg 
punctul de vedere: el recunoaşte scrierilor lui Alecsandri „mădua [sic], aceea parte 
nutritoare, care rămîne şi care zideşte pe cetitoriu“, dar totodată pune în evidenţă în 
ele „mai multă grigiă pentru formă decît pentru cuprins [...] excelarea mai mult 
prin dulceaţa limbagiului său poporal decît prin puterea şi cuprinsul ideilor“. „Pre- 
dilecţiunea pentru formă“ a fost, de asemenea, cultivată „în societatea Junimea, po- 
văţuită de agera critică a eruditului nostru bărbat Maiorescu şi tîrîtă de puternicul 
esemplu al lui Alecsandri“. 

Nu e însă vorba doar de un gest justiţiar, întors către trecut. Reaşezarea va- 
lorilor are consecinţe în prezent și în viitor. Ne rămîne, spune răspicat loan Paul, „să 
alergăm dar la Junimea cînd ne trebuieşte modelul unei forme a unei limbi alese şi 
frumoase, să imităm limba frumoasă a junimiştilor, dar cînd e vorba la o adică, cînd 
e vorba de idei, să ne întoarcem la bătrînii noştri scriitori, ieşiţi din modă, să ne în- 
toarcem la modestul Alexandrescu...“ Sau, cu alte cuvinte: „genii ne trebuiesc, pre 
care urmîndu-i să aflăm secretul drumului la idei“. Şi doctorul de la Caransebeş 
conchide: „În acest sens socotesc că Alexandrescu astăzi este primul între poeţii 
noştri. E oportun, cum s-ar zice, să ţinem mai mult la el ca la toţi ceilalţi poeţi ai 

noştri, afară poate de Eminescu.“ În sprijinul aprecierii se aduceau în ultimul „„foi- 
leton“ al „schiţei literare“ şi „dovezile materiale“ — o amplă colecţie de citate din 
opera poetului, citate revelatoare, alese cu nedezminţită competenţă. 

Privit în totul, studiul lui loan Paul îşi atinge cele trei obiective propuse — 
de propagare mai largă în rîndul cititorilor ardeleni a operei lui Grigore Alexan- 
drescu, de „revizuire“ istorico-literară şi de promovare a unei direcţii literare în care 
junimismul e doar o componentă secundară. Dacă ar fi fost publicat într-o revistă 
de circulaţie mai largă, mai ales dincolo de Carpaţi, el ar fi provocat cu siguranţă 
reacţii, iar autorul ar fi trebuit să se angajeze în dezbaterea publică de la mijlocul 
anilor '80 ai secolului al XIX-lea. Nestimulat în vreun fel, prin ralieri sau prin cri- 
tici, loan Paul a trebuit să părăsească o vreme preocupările din această sferă. La ele 
va reveni abia după instalarea sa la Iaşi, mai precis în 1892, cînd dă la iveală în re- 
vista „Arhiva“ ceea ce la prima vedere pare o simplă recenzie a unui manual di- 
dactic, la o disciplină cu un loc întrucîtva marginal în programa şcolară. 

Focalizarea asupra manualului respectiv, „de poetică română“, alcătuit de 
G. lonescu-Gion, e motivată de la început, ea producîndu-se în condiţiile în care 
apariţia şi succesul său (cunoştea a treia ediţie în numai cîţiva ani) aveau drept fun- 
dal absenţa vreunuia de limba şi literatura română „de o valoare general recunos- 
cută“, cele existente „variind şi în materie şi în metod”. Dar neajunsurile acestora 
din urmă — foarte grave, căci „e de mirare cum după atîta experienţă nu s-a crista- 
lizat măcar materia de propus, dacă nu şi metodul, cum de nu s-a stabilit o măsură 
comună, pe care autori şi dascăli să o aibă în vedere“, în condiţiile în care „în altă 
lume o carte didactică nici nu se mai judecă după cuprinsul ei, după materia didac- 
tică dintr-însa, fiindcă aceasta e fixată de programe analitice detailate [sic], este 
aceeaşi în toate cărţile“ —, aceste neajunsuri sînt prezente şi în manualul de poetică 
al lui lonescu-Gion. Vina o purta însă şi critica, dat fiind că în genere „se mulțăm[ea] 
a înfiera copierile sau cel mult a arăta greşelile, fără să arate în mod pozitiv cum ar 
trebui să fie“. 

Această lacună îşi propunea, aşadar, să o complinească profesorul ardelean 
stabilit la Iaşi şi el procedează metodic afirmînd că, în prealabil, „va fi cu cale să ne 
înţelegem asupra unor principii, nu zic pedagogice, dar de bun simţ“, dintre care 
unele „privesc cuprinsul şi altele [...] au în vedere forma, adică metoda şi limbajul“. 

În fapt, „principiul care priveşte cuprinsul“ e tocmai programa analitică a 
disciplinei, adică „materiile“ de urmat. Şi dată fiind situaţia de la noi, acestei ches- 
tiuni îi dă prioritate loan Paul. În viziunea lui, „materiile“ obligatorii într-un manual 
de poetică ar fi „cam următoarele”: 1. „definiţia frumosului, bunului şi utilului“; 2. 
„deosebirea limpede între artă şi ştiinţă“; 3. prezentarea „bazelor estetice ale aces- 
tor şcoli [clasicism, romantism ]““ sau arătarea „deosebirilor de principii între arta cla- 
sică antică, cea clasică a renesansei franceze mai ales, între arta romantică şi în fine 
arta modernă naturalistă**; 4. „locul poeziei între celelalte arte, a mijloacelor de 
care se foloseşte ea în particular“; 5. în legătură cu genul, „recerinţele“ poeziei în 
privinţa „fondului ei de idei“ şi în privinţa formei; 6. limba poeziei; 7. figurile poe- 
tice; 8. „genurile poetice“ şi istoria lor. 

În funcţie de cele opt „materii“ va fi analizat şi manualul lui G. lonescu- 
Gion. Totalizînd obiecțiile aduse, se observă numaideciît că ele au un numitor 
comun, anume anacronismul esteticii aflată la baza lui şi care, de fapt, constituia şi 
structura de rezistenţă a criticii maioresciene. În legătură cu deosebirea dintre artă 
şi ştiinţă, loan Paul subliniază astfel că trebuie să se „arate terenul, mijloacele şi 
scopul sau mai bine scopurile artei [...] conform principiilor de astăzi ale şcoalei na- 
turaliste, fiindcă a ne întoarce în urmă la Horaţiu şi Boileau, la clasici ori la arta ro- 
mantică, ar însemna a acoperi ochiul şcolarului, ca să nu vadă lumea în care trăieşte. 

Astăzi ştiinţele pozitive şi cu ele cele filosofice, sociologice, morală, estetică etc. s-au 
coborit din sferele impersonalităţii, a inspiraţiei, a entuziasmului pur, s-au coborit 
toate în lume şi lucrează în folosul practic al lumii“. În acest sens, se subliniază că 
diferenţierea făcută de Gion între artă şi ştiinţă — preluată în fond de la Maiorescu: 
„Poezia exprimă frumosul; ştiinţa se ocupă de adevăr. Deosebirea între adevăr şi fru- 
mos este că cel dintîi cuprinde numai idei, iar cel de-al doilea idei manifestate în ma- 
terie sensibilă.“ — e departe de a fi satisfăcătoare, de vreme ce şi neadevărul 
(minciuna) e tot o idee, „adevărurile ştiinţei tot în idei sensibile sînt manifestate“, 
iar arta nu este „cum o vedeau romanticii, o frumoasă minciună şi nimic mai mult“. 

Criticul nu ezită să formuleze tezele la care aderă. „E elementar lucru as- 
tăzi — spune el —pentru cel ce a gustat soliditatea şi forţa unei singure scrieri de artă 
naturalistă, e elementar de tot că minciuna nu mai e admisă în artă, tot atît de ne- 

admisă ca şi în ştiinţă. Nu se mai creează în artă, nu mai trebuie inspirație, nu mai 
trebuie îmbolditură, ci observaţie şi darul de a înfăţişa exact. Ştiinţa constată ade- 
vărul din natură, îl descrie şi îl clasifică la locul său în sistemul adevărurilor de fe- 
liul lui; iar arta reproduce şi izolează adevărul, acelaşi adevăr, pentru ca, izolat fiind 
şi scos din şirul de cauze şi efecte în care stă încurcat în natură, să poată fi accesi- 
bil, să poată fi observat şi înţeles mai limpede şi de ochiul ordinar. Romanul, nuvela, 
piesa teatrală, poezia lirică chiar ne înfăţişază lumea reală cu podoabele şi mizeria 
ei, ca să o vedem bine, să o înţelegem, să ne miște inima şi să ne şcolarizeze voinţa 
spre apucături morale. În cîştigul acesta, în învăţătura şi morala ce ne-o dă arta, 
găsim desfătarea căriia lumea s-a deprins a-i zice plăcere estetică.“ 

Din perspectiva acestor concepţii, autorul manualului de poetică română 
n-a făcut decît „a-i arunca şcolarului în ochi vorbe ca: inspiraţie, poet de geniu, poet 
de talent, creaţiune, un ce ideal, cuvinte într-aripate, natură ideală, lume idealizată 
ori spiritualizată, lume morală materializată, libertate neţărmurită a imaginaţiunii 
etc.“, împrumutate din „romanticism', care n-a fost altceva decît „o boală nervoasă 
care ca o epidemie a turburat mintea oamenilor, de care însă lumea a scăpat“. Pu- 
nerea poeticii pe baze romantice, se adaugă, „e o greşeală fundamentală astăzi cînd 
naturalismul în artă e general recunoscut şi urmat, cînd noi românii chiar avem cî- 
teva începuturi frumoase în această direcţie în piesele teatrale ale lui Caragiale, no- 
velele lui Slavici, amintirile din copilărie ale lui Creangă etc.“ 

Tot de estetica anacronică ţine şi atenţia prea mare acordată „recerinţelor 
poeziei în privinţa formei“ în detrimentul celor „în privinţa fondului“. Arta „natu- 
ralistă“, contemporană, observă loan Paul, „nu mai e aşa formalistă cum era înainte 
vreme“ şi ca atare „poetica din şcoală“ trebuie mai degrabă „să ne umple de înţe- 
les“ noţiuni, precum „a avea spirit de observaţie, a fi obiectiv, a avea idei adinci, in- 
teresante, nouă, originale, a avea sinceritate de sentiment, spirit filosofic, a înfățişa 
tipuri şi obiceiuri generale din societate, a reprezenta timpul şi locul în care a trăit, 
a avea o influenţă morală şi culturală, a impune literaturii felul său de a fi, a fi real, 
pesimist ori optimist, a fi fantast ori idealist etc.“, care „privesc toate esența poeziei“, 
care sînt frecvent întrebuințate, dar cu accepţii variate, ambigui. (În această ordine 
de idei, e de reţinut remarca, după care unele dintre noţiunile respective „au fost des- 
luşite şi în româneşte de d-l Şt. Velovan“ în «Convorbiri literare» şi de d-l I. Ghe- 
rea în criticele sale“.) 


* Vezi şi Victor Durnea, Profesorul, criticul şi scriitorul loan Paul. 1. Biografia, în „Cul- 
tura“, nr. 13, din 17 aprilie 2011, p. 19-21, i Victor Durnea, „Un moţ transplantat în 
laşi. loan Paul [Scriitorul], în „Convorbiri literare“, nr. 7, iulie 2011, p. 120-125. 


!Vezi Profesorul, criticul şi scriitorul loan Paul, în „Cultura”, anul V, nr. 13 (318), 7 aprilie 2011, p. 19-21. 

2 Aici, cu sensul de „artificiale“. 

* Aici, termenul desemnează întregul curent realist, nu doar derivaţia iniţiată de Zola către sfirşi- 
tul secolului al XIX-lea. 

+ În alt loc, se face trimitere la explicaţia pe care acesta o dăduse imaginaţiei. E de reţinut că Şte- 
fan Velovan fusese directorul Seminarului Pedagogic şi Teologic din Caransebeş. 

Dacia literară, nr. 5, 2011 


Raluca BRANCOMIR (israel) 


BRAILLE 


Rana deschisă 

de atâta vreme o astup cu pământ 
încă o lopată 

apoi încă şi încă o alta 

până când rana se va închide. Apoi se deschide 
o nouă rană 

în trupul sfârtecat. 

Sapă o literă adâncă 

în carnea mea. O descifrez 
răbdătoare 

petrec degetele peste carnea ei fragedă 
proaspăt deschisă 

spre cer. 

Încet. 

Încet. 

Ustură. Doare. 

Sensul se naşte din surparea cărnii 
sub pământul greu 

care o acoperă. 

Acolo unde pământurile cele două 
se răsfrâng. 

Rodica MARIAN 


HOTARE DIN GUTUI 


Într-o clipă, pe când scot din poşetă două gutui alese atent, 
Mă striveşte imperial mirosul din casele copilăriei, din dulapurile 
Pe marginea cărora gutuile erau așezate ca soldaţii în rând, 
Aceeaşi clipă în care glasul unei poete își plânge la televizor 
Imaginea mâinilor mamei, pierdutele mâini 
Ce-şi rânduiseră gutuile aidoma cu amintirea mea, 
Aceeași clipă fulgerătoare în care realizez 
că eu nu pot da seamă 
De gesturile nici unei mâini, fiindcă mie-mi păreau gutuile 
puse acolo 
Prin însuşi destinul lor de toamnă... Dar mâinile, mâinile mamei 
Mă aruncă într-un abis de ape, cu nenumărate vâltori, 
de fapte şi mirări, 
Toată truda, toată răbdarea lumii, pe când erau voinice, 
Apoi slăbite, înnobilate în albul bolii lungi... 
În fuga aceleași clipe realizez deodată, 
Cum tocmai mă-împiedec în jungla cea străveche 
De-un cap uriaș de olmec, de buzele-i rotunde cu iz de gutui, 
Aceeași clipă în care trec iarăşi bariera lăsată dintre mine 
Şi-un altul din mine, fără să mă mai pot oglindi 
Într-o vreo ipotetică altă oprire... şi tot trecând aşa, 
Mereu prin frânghii uriaşe de sprijin, ca podurile incaşe 
dintre stânci, 
Chiar acum, fireşte încontinuu trecând, 
Nu-mi doresc nimic altceva decât să aşez 
Un gutui la dreapta și altul la stânga, în chip de santinele 
Ale celui ori ale celei care - desigur - odată și-odată voi fi... 


Ca 


ProEuropeana Clubul cărții digitale 


= 
= 
= 
(3% 
LO 
[4 
[zi 
il 
S 
e 
5 
[24 
.S 
S 
% 
(a) 


= 
bca 
[= 
ta 
[fe] 
= 
| = 
e] 
[si 
ba 
[5 
= 
&j 
5 
S 
[2] 


Ştefan OPREA 


LA BAAAD' 


La Baaad, la Baaad, 

S-aud metafore cum cad, 
Cum cad într-una din înalt 
De la un Pol la celălalt, 


S-aude o voce care cântă 
Și umple înserarea sfântă 
De armonii şi disonanţe, 

De necuvinte şi de stanţe, 


De-njurături şi anateme, 
De doine, sutre şi poeme 
Învolburate şi rebele; 
Poeta magnus, printre ele, 


Curat la trup și răzvrătit, 
De moarte încă nenuntit, 
Ascultă astrele cum cad 
La Baaad, la Baaad. 


Dar într-o seară prea albastră, 
Cum sta, cu Mil, la o fereastră 
Şi admirau, privind în jos, 
Femeile cu sân sfios, 


Trecu pe-acolo Una care - 

Cu râs frumos, de-nmormântare, 
Tot îl chema, îl tot chema; 
Poetul se-nsoţi cu Ea. 


De-atunci, mereu, la Baaad, 
S-aud metafore cum cad, 
S-aude o voce care cântă 
Şi umple veşnicia sfântă. 


“Pe 6 august (Schimbarea la față...) 2011, Cezar Ivănescu ar fi împlinit 70 de ani 

Rafila RADU 


KATINUL FURNICILOR DE CULOARE ROZ 


acolo unde 

păsări mari cu greu îşi iau 

rămasul bun de la vară 

acolo unde 

nodul plin de semne 

singur se dezleagă 

lungind drumul cu o rază 

o ultimă lecţie cu trepte despre trepte 
în trepte înfioară - 

câmpul adormit dă rod 

narcotizat şi el 

de istorii grăbite cu-nţelesul prea târziu 
Katinul furnicilor de culoare roz 
Fântâna Albă a bivolilor costelivi 

sus ochiul de şoim 

jos spaima copilului sărman 

trimis la furat de spice. 

Rodica ŞINCA* 


MĂ SIMT BĂTRÂN 


Văd un înger venind încet spre patul meu. 
Salvarea mea îmi trece prin păr. 

Nu vroiam decât o mică protecție 

şi ea a venit la mine. 

O să duc viaţă de înger! 


Nu mai e pământ pe unde să calci. 
Dar eu văd o cale. 

Cred că am fost ales 

să te iau de lângă mine, 

pentru că îngerul a murit. 


SUFLET CENUŞIU 


Veneai spre mine ca vântul 
prin coama cailor albi, 
ce fugeau spre nicăieri şi oriunde. 


Suflet vechi - cenuşiu, 
întoarce-te-n acel vânt sec din urmă, 
spre marginea lumii şi-a mea. 


Oare de ce mi-a fost dat să văd 


«cât ești de sigur în spaţiul ce-ţi rămâne?» 


1 Premiul revistei „Dacia literară“ la Festivalul-concurs „Porni Luceafărul...”, ediţia 
a XXX-a, Botoşani. 

Vasile TUDOR 


RONDUL DE SINGURĂTATE 


În ultimul timp 

trotuarele se hrănesc tot mai mult 
cu picioarele mele 

(pasărea domnului POE 

ameninţă Biblioteca) 


Prin agonia serii umblă 
indiferența cu ochi gravi 


Adolescenta din întunecimi iradiază orbitor 
un chip abandonat, purificat de rugă... 

Cel singur îşi târăşte steaua 

într-un pustiu îndoliat 


Drog sfânt - lluzia cea blondă 
înalță sângele-n picioare! 


Din zodii suflă vântul ruginiu 
şi spulberă splendoarea feţei. 
lată sufletul morţilor în mâna Cerşetorului... 


Timidă, 
peste ziduri 
mi-i umbra minutar! 


Ca 

JURNALUL DE LA SIHĂSTRIA* 


Nedy GAVRILIU (Canada) 


Noiembrie 2007 — la Misiune 

Aproape am terminat de corectat îngerul din stânga: îngerul. Îngerul, — începe să 
„se mişte”. Te simt, Doamne, eşti aici, în jur. Te simt, mă pătrunzi şi mă respiri. Mila Ta, 
Doamne, mă respiră. Ce e omul, Doamne, — ce ţi-e Ție omul, Doamne, de te apleci la el. 

Doamne, mila Ta. De mi-ar străpunge inima mea de lemn, — de-ai trece odată 
prin mine, Doamne, să mă dezlemnesc. 

Darurile Tale, Doamne. 

Eşti aici, Doamne, Te simt. Ce cauţi, Doamne, la un murdar? Eu sunt murdar, 
Doamne, — cu ce m-aş putea spăla eu vreodată. În mine îmi stă mizeria, — stă să pocnească. 
Altarele Tale, Doamne al puterilor, Doamne al milelor. Părintele Iachint. Părinte Iachint, 
roagă-te pentru mine, nemernicul şi păcătosul. Părinte Iachint. Altarele Tale, Doamne al 
puterilor. Chipul îngerului. Înger. Ce cuvânt, — cuvântul „înger”. Te spintecă. În-ger. Se în- 
fige în tine şi trece prin tine, — lama de lumină. 

Mă târăşte păcatul şi mizeria, — încoace şi-ncolo. Târâtură prin mizeria lumii. Pă- 
rinte Iachint, mi-e aşa de dor. Doamne, sparge-mi odată pietroiul ăsta, punga asta de mi- 
zerie şi spintecă-mă cu Duhul Tău şi smulge-mă din întuneric. Te simt, Doamne. Eşti aici, 
— eşti aici, în jur — aproape mă înveleşti ca o plapumă, cum făcea mama mea după ce a 
murit. Venea şi se aşternea în jurul meu, să nu-mi fie cumva frig. 

Frigul lumii. Frigul păcatului. 

Mă hărţuieşte păcatul, zboară în jurul meu şi mai muşcă din mine un pic, mai lo- 
veşte cu ciocul. 

În-ger. 

Taie-l, Doamne, taie-l şi scoate-l din mine, Doamne. Glasul Domnului, care taie 
para focului. Doamne, Dumnezeul meu, ziua şi noaptea am strigat înaintea Ta, — Doamne, 
sunt om păcătos, Doamne — sunt murdar! 

Te murdăreşti, Doamne! 

Mă apasă ziua, mă apasă noaptea. 

Păcatul colcăie, dă târcoale. Şobolan nemernic, — intră pe unde nu te-aştepţi. Intră 
prin frumuseţe, ţi se-nfige-n inimă, în carne, în tot ce e în văz vedere şi în piatră nemiş- 
care. Doamne, mai bine mă arzi tot. Ce să mai alegi din mine, Doamne. Arde-mă tot, 
aruncă-mă tot în turma de porci, la Capernaum. Ce Ți-e Doamne, Ţie omul? Doamne, 
auzi? Ce Ţi-e Ţie, Doamne, omul? lată mizeria mă-nnăbuşă şi mi se îneacă sufletul. Pă- 
catul hărţuieşte din întuneric, — râde batjocoritor, biruitor, — „gunoiule!!!” Doamne, sari, 
Doamne, — scapă-mă!!! 

Altarele Tale, Doamne al puterilor. Dezleagă, Doamne, — dezleagă-mă! Mi-e 


frică. 
Carnea Ta, Doamne, — carnea îngerilor Tăi trece prin mine, gunoiul. Ce e omul, 
Doamne, de cauţi la el? 

Întuneric. Întuneric şi frig. Fum. 

Vămile. Vămile. 

lată-mă rămânând ceea ce sunt, — cu steaguri de singurătate, cu scuturi de frig, — 
Maica Domnului. Paraclisul Maicii Domnului. „Preasfântă Născătoare de Dumnezeu, mi- 
luieşte-ne pe noi.” Părintele lachint. E 2 fără 25, noaptea, acum acasă. Poate Părintele la- 
Chint citeşte Catismele. Utrenia înfigându-se în noaptea lumii, — împrăştiindu-se printre 
rătăciri şi păcate. Părintele Iachint. Te rog, te rog, roagă-te pentru mine. Zbaterile sufletu- 
lui meu. Calea către Domnul. „Ca să trăiesc în casa Domnului întru lungime de zile.” 
Doamne. 

Îngerul. Chipul îngerului. 

Înnnnnnn-ger. Înnnnnnn-ger. Înger. 

... În jur. Aripile tale. Nu. Nu mă lăsa. Înger. Părinte Iachint. Îngerul. Părintele Ro- 
berto. Hora diamantelor. Isaia dănţuieşte. Isaia, — se roteşte Isaia ca un derviş, Isaia,... 
Isaia, — „tu eşti preot în veac, după rânduiala lui Melchisedec.” Doamne, ţine-mă. Dacă 
mă laşi, cad. Mi-e frică să merg. 

Ilona. Şi ca lona mă rog, Dumnezeule din stricăciune scoate-mă. Preasfântă Năs- 
cătoare de Dumnezeu, miluieşte-ne pe noi. E târziu. E linişte. Îngerul. 

Catisma 3. „Jubi-Te-voi, Doamne.” 

Doamne, Doamne. Vino. Eşti. Cald. Cald, în jur. Doamne. Doamne. Doamne. 


kăkk 


Cred că trebuie să fii foarte atent. 

Astăzi am fost greu lovit de diavol. 

Încă mai simt durerea, — în cârcă, în ficat, în oase — ca o durere reumatică. 

Mai greu e durerea reumatică din suflet, — bate diavolul ca un vânt otrăvit şi ar- 
zător, — infectează, împuţeşte şi otrăveşte tot în jur. Simt durerea în ceafă, în piept — ca după 
o tuse puternică — usturimi în fundul urechilor, dureri în testicule, în veziculele seminale, 
în şira spinării, în umeri. 

Cred că trebuie să fii foarte atent. Să stai tot timpul cu faţa către Dumnezeu. Dacă 
nu eşti cu faţa către EI, astfel încât să ţi se oglindească pe faţă chipul Lui, imediat eşti ata- 
cat: şi poţi să simţi sau să nu simți, să ştii sau să nu ştii. Să trăieşti doar efectele, fără să ai 
habar ce se petrece şi de unde vine. 

Atâta vreme cât eşti cu faţa către Dumnezeu şi ţi se oglindeşte pe faţă chipul Lui 
— adică arăţi aşa cum ar trebui să arăţi — nu te atacă. N-are curaj. Cum ţi-ai luat privirea de 
la Dumnezeu şi a intrat umbra pe faţa ta, cum sare la tine, — văzut sau nevăzut, ştiut sau 
neştiut. Îţi intră înăuntru, în tine, ca un sfredel — nici n-ai timp să-ţi dai seama. Vine şi se 
instalează în tine, de nu mai ai stare, nu te mai găseşti, nu mai ştii unde eşti, ce să faci, unde 
să te aşezi, că ţi se pare fără rost să stai în picioare. Şi uite-aşa, nu ştii ce să faci cu tine, şi 
intri în disperare. 

... şi apoi vine dezamăgirea, — descurajarea. Ţi-e ruşine cu tine. N-ai curaj să ceri 
ajutor la Dumnezeu, slab şi murdar cum eşti, trădător al luminii date ţie de EI în dar. Îţi vine 
să te arunci la gunoi, să te-ngropi de viu. 

„.. şi-apoi vine prin oameni: niciodată nu ştii cum vine prin oameni, — prin cine 
şi cum. Şi niciodată nu ştii cum vei fi tu în faţa acelui om, prin care vine. Poate să fie fra- 
tele tău, să-ţi fie cel mai bun prieten, şi să te trezeşti că-l urăşti, deodată, de moarte, şi nici 
nu ştii de ce. Simţi în tine un vierme, o fierbinţeală, o zvâcnire de nervi şi de ură, şi nu ştii 

de ce, — şi nici n-ai putere, şi nici dorinţa să te gândeşti la asta. 

Când am început să scriu asta începuseră la vecinul de sus nişte bubuituri, de 
simţeam că se dărâmă casa, — se mişca întreaga casă, cu totul. 

Acuma e atâta linişte. 

Încă mai simt în mine zvârcolirile zilei de azi. Convulsiile. Tăieturile în stomac, 
durere în oase. 

Orice vreau să fac, mereu îmi vine alt gând, — să fac altceva în loc. 

... Interesant, la gândul de rugăciune nu se bagă. Stă deoparte, — sau aşa pare. 

Simt în mine tremurul. 

„„„ Poate trece. 

„„Și Dumnezeu a dat poruncă peştelui şi peştele a scuipat pe Iona la țărm.” 


4 Octombrie 2008 

E atâta tremur. În mine, — îl simt. 

Cred că începe Marea Călătorie. Încep să părăsesc acest tărâm. 

„.„. mi-am dus la Florin primele lucruri: începutul dezrădăcinării sau al înrădăci- 
nării, al începutului sau al sfârşitului. Viaţa mea, în două valize. 

În faţa mea, doar mânăstirea; în spate, nimic: câteva cutii în basementul unui 
prieten; cutii care, — cine ştie cum, când şi la cine vor ajunge până la urmă. 

Zbor sau mă prăbuşesc. Nu există cale de mijloc. 

„.. Plec. Devine realitate. 

Am păşit pe tărâmul dintre lumi, — tărâmul dintre înainte şi după, — tărâmul de la 
mijlocul clepsidrei, unde nu e nici nisipul de deasupra, nici nisipul de dedesubt; nici cel 
al trecutului, nici cel al viitorului. Nisipul nu are dimensiune aici, — e gâtuit până la nimic; 
nu € loc, şi nu e timp aici. O linişte în care atârn, — o linişte pe care am început să păşesc; 
atâta linişte aici. 

În jurul meu se clădeşte pustiul. Pustiirea care mă dezleagă, — se mişcă ascuţit şi 
tăietor în jurul meu, răneşte din toate părţile, pentru că altfel nu pot fi dezlegat. 

„.. aerul sună altfel. Sună a pustiu, — a un pustiu care se aşează cale lumii. 

Simt cum mă trage de dincolo. Nu pot altfel. E singura cale. 

Atâta tremur. Atâta tremur înăuntru. 

Mi-e frig, mi-e cald; nu pot să ţin ochii deschişi, mă prăbuşesc, am nisip în ochi; 
nu pot să dorm, — totul ustură pe dinăuntru, totul arde pe dinăuntru, trebuie să deschid 
ochii, să aprind lumina. Samson, Avva de Foc. Nu mai văd cuvintele, nu le mai simt. Totul 
se învârtejeşte. O usturime în mijlocul meu. 

Ameţesc; mă doare capul, — mă doare ceva; urechile îmi sunt înfundate, nisipul, 
— nisipul în ochi. Ceva fierbinte curge de sus, — de undeva din vârf, ceva se scurge, vâs- 
cos, fierbinte, mă înfundă şi mă ustură pe dinăuntru, peste tot. 

De dincolo de perdeaua vâscoasă şi fierbinte dintre mine şi mine, de dincolo de 
perdeaua de usturime vâscoasă, mă cheamă liniştea. O simt, — e acolo. Nu e aşa departe, 
— greşeşti. Hm, — infectule; mă adulmeci. Te simt, — îmi dai târcoale, te învârţi în jurul 
meu, — daaaaaaaa, ştii ce faci. Şiret. Aproape îţi simt mirosul. Dar ştii ceva? Am ceva pen- 
tru tine, — fii atent: Doamne lisuse Hristoase, Fiul lui Dumnezeu, miluieşte-mă pe mine, 
păcătosul. 

„.. strânge-te. Strânge-te în colţul tău, urdurosule, — uleios, usturător şi întunecat. 

„.„. e mai bine. S-a mai dus ameţeala, — s-a mai îndepărtat. 

Ştiu, — eu. Eu îl las să facă găuri în mine, — eu, nemernicul. Aluneci în genune, — 
aluneci în păcat ca un vierme, — ca un melc bolnav, — melc bolnav şi otrăvit, — aluneci, 
încet, încet, — cu tembela voluptate oarbă, — înghiţi cu lăcomie bolnavă mlaştina otrăvită 
a păcatului, — tragi în tine cu voluptate întunericul, apoi o faci pe martirul. Schizoidule. 

Coboară din nou, fierbinte şi vâscoasă, în mine: mi se înfundă urechile. Lumea, 
lumea, lumea, lumea. Toţi, — tare, — să se audă pe sine. 

„„. aici, unde se gâtuie realitatea: se gâtuie, se răsuceşte, ca un vârtej, — se răsu- 
ceşte, strâns, strâns până la nebunie, sare totul din ea, — mai rămâne doar nimicul. Aici, 
unde se gâtuie totul până la nimic. lona. Zăvoarele pământului asupra mea. 

Usturimea şi spasmele păcatului: izbânda vâscosului. 

Părinte Nifon. Părinte Nifon. „„iiiiiiiiin”, Niculaaaaaaaai”, — vin, 
laaaaaaaaaaaaaas-o, ... — vin”, şi-tz” dăm noi o răs'sfinţit, — vin”, Niculai .” 

„.. Părinte Nifon. 

... se zbate în mine, — se răsuceşte, se zvârcoleşte. Degeaba te tângui ca un dobi- 
toc. Roagă-te. 

„.. Vocile lumii. 

Pădurea. Muntele. ,.... aici au înflorit copacii în livadă, părinte; sunt în pădure, 
în munte, la semnal...” 

Copacii în livadă. Pădurea. Ceaţa, dimineaţa. După ploaie. Părinte Nil. Stana. Li- 
niştea. 

Părinte Ghervasie. Ce faci, părinte Ghervasie. Îţi sunt bune mănuşile. 

„.. durerea. Durerea bolborositoare. Vâjâie pe dinăuntru.... Părinte Nifon. 

„.. totul ustură, totul arde, totul doare. Îl simt cum se înfăşoară în jurul meu. Prin 
pântece, da; mistica pântecelui. Mistica pântecelui, pe unde intră viermele. Întunericul. 
Arsura. 

Mă ustură fruntea, pe dinăuntru. 

Apoi coboară în mijloc. 

Încearcă să intre şi să tragă în jur perdeaua lui de întuneric. Sunete se încrucişează 
în minte, — cuvinte repezi, nemaiauzite, — limbi nemaiauzite. Argana. Mirosfodar. Aran- 
domir. Fanurie. Sfinte Fanurie, — Sfinte Fanurie. Tu eşti. Sfinte Fanurie, odihneşte-mă un 
pic. Părinte Mihail. Alb ca neaua. Arinkos. Maranga. Aranguanir. Arismos. Karana. 
Nirrin. En eirini. Tou Kiriou deitomen. Puţină pace. Părinte Nifon. 


Psaltirea. 

Părinte Roberto. 

Ustură. Atât de tare se bate păcatul înăuntru, că ustură. O usturime ca un ac lung, 
care străbate tot. Un ac de siringă, lung, uriaş, care spintecă. Otrava. Se bate otrava înă- 
untru. 

Are ceva de animal hăituit, păcatul. Apoi se înfuzează, — se îmbibă în tine: te face 
el. Te face animal hăituit. Ţi-e frică. Ți-e frică de tot. Păcatul e frica. Fără păcat nu e frică. 
Frica de Creaţie, — frica de tot din jur; totul pare îmbibat în păcat, — pare că te hăituieşte 
din ochii lucrurilor. Încuiat în spinii întunericului. Nu ai unde să te mişti. Eşti străpuns. 
Orice mişcare, doare. Irrrrrrrrrrrrr-sinnin, te străpunge ca o sfârâitoare pasăre de foc, prin 
găurile sinelui. Srrrrrrrrrr-rin, shaaaaaaaaaaaunnnnnnnn, — devine foc, fierbinte şi vâscos, 

lăsându-se în tine, în adâncuri. Mistica abdomenului. Părinte Pavel, cum ieşi de-aici? 
„.. ce fel de linişte e aceasta. Ce e... Hei. Nimeni. Nimicule. Hei. 
„.. linişte. Atârnă în ape grele, gelatinoase. Liniştea. 
Doamne, lisuse Hristoase, Fiul lui Dumnezeu, miluieşte-mă pe mine, păcătosul. 
Veececeeceecezi? Veeeececezi, puiu”? Se-nfige Hristos ca un pumnal şi-l ţintu- 
ieşte la pământ. Mai mişcă-te, nemernicule. 
... Părinte Galeriu! Ce e? Ce să fac? Părinte, spune! 
a TACE: 
„.„. Părinte! 
„.„. se aude liniştea pulsând... 


10 Octombrie 2008 

Mi-e frică. 

Sunt bolnav de frică. Dacă nu sunt eu? Dacă nu sunt eu, cel care într-adevăr vrea 
asta? Dacă sunt ispitit? 

Mi-e atât de frică, — mă doare toată fiinţa de frică; mă uit la Părintele Anatolie şi 
mă cutremur din străfunduri; e bucuria de a-i vedea pe ei, — e dragostea de a-i vedea pe ei, 
sau chiar dragostea de-a fi eu aşa? Cât de adânc e totul, de fapt, legat de mine? Cât de 
adânc e totul în mine? Cât de mult mă mint? Mă mint, sau nu? Mă doare toată fiinţa de 
frică. Simt ghearele fricii cuprinzându-mi pieptul, — venind din spate şi împlântându-mi-se în 
piet. În omoplaţi. O durere tremurătoare, convulsivă îmi taie fiinţa în toate direcţiile. Frica. 
Îşi întinde acele în mine, — tentacule ascuţite de oţel îmi trec prin maţe, prin toate mădu- 
larele. Mi-e frică. 

Eu? Ca ei? Dar ce e-n mine, gunoiul, ca să mă visez ca ei? Eu, să mă desprind de 
lume şi să plonjez în Duhul lui Dumnezeu? Dar ce există în gunoiul de mine care să-mi 
dea curajul de-a face asta? UNDE să poposească în mine Duhul? De ce să se agaţe în mine 
bătaia Duhului Sfânt? Pe ce să se aşeze în mine ninsoarea Lui? Ce anume în mine poate 
spera în poposirea Lui, în aşezarea Lui, în mila Lui? 

Unde în mine să-şi plece capul? Sunt atât de mizerabil şi de pustiit. 

Cât de mult îmi place să mă visez ca ei, şi cât de mult am de fapt în comun cu 
ei? Dacă sunt nebun? Dacă sunt doar un biet nebun, obsedat de asta? 

Mă ustură pieptul pe dinăuntru de frică, — mi se-nfige în gât, îmi înfundă ure- 
chile. Se învârte totul. 

Mi-e frică. 

Îmi intră frica-n urechi, — burghie fierbinţi. Îmi pătrund în mijloc şi pârâie înă- 
untru. Ce mă fac? 

... dar ce frumuseţe, — ce frumuseţe vine. Doamne, lisuse Hristoase, miluieşte-mă pe 
mine, păcătosul. 

Doaaaaaaaaaaaaaaaamne, miluieşte-mă. 


14 Octombrie 2008 

Împachetez totul. 

Tot ce am. Ca evreii lui Shalom Alehem. 

... viaţa mea în câteva cutii, şi-n două valize. Toată viaţa mea; asta e tot ce am. 

„... pe măsură ce fac cutii şi le duc la Florin, rămân cu din ce în ce mai puţine, — 
şi situaţia de fapt nu se schimbă. Pot şi fără aia, şi fără aia. Pot fără ORICE din tot ce am 

adunat, — din tot ce mi se pare că am. 

„„. hm. E o experienţă să-ţi pui viaţa în cutii. 

.... mi-e atât de frică, de fapt. 

„.. dar e un fel de frică, — o frică ce arde, parcă dinspre în afară către înăuntru, — 
arde şi curăţă, arde şi întăreşte, — cauterizează crusta de infecţie acumulată; sper că şi in- 
fecţia dinăuntru. 

Trebuie să demontez capela. 

Nu pot. 

Ce-mi mai rămâne? Unde să-mi plec capul? 

Mă uit în ochii Maicii Domnului. Tu, cea în ochii căreia mă uit când mi-e frică, 
în ochii căreia îmi ard singurătatea, tu care mă încălzeşti când mi-e frig, care mă acoperi 
de rău când îl simt că vine din dedesubturi către mine, tu care mă priveşti cu dojană când 
păcătuiesc şi cu milă când păcatul mă aduce la disperare, tu care-mi încălzeşti inima când 
o cuprinde gheaţa. Cum să mă lipsesc de tine? 

Tu, în ochii căreia mă trezesc dimineaţa, în privirea căreia mă culc noaptea, de 
la care-mi iau rămas-bun când plec, căreia îi spun bun-venit când vin. 

Cum să pun eu icoana Maicii Domnului într-o cutie? 

Am încercat; am luat-o de pe proskinetarion şi m-am gândit să i-o dăruiesc pă- 
rintelui Roberto. Am scris o mică dedicație, am lipit-o pe spatele icoanei, şi am plecat la 
Misiune. Father Roberto n-a venit. 

„... am terminat luminile pe veşmântul verde al îngerului din dreapta. 


Epilog 

Când eram mic, — poate aveam cinci-şase ani — la televizor era un film serial des- 
pre viaţa lui Leonardo Da Vinci. Un film-lume, — o lume uriaşă pentru mine. Leonardo- 
copil, Leonardo-adolescent, Leonardo-bărbat... 

„.. unul sau doi domni în costum şi cu cravată comentau din afara cadrului viaţa 
lui Leonardo, după care păşeau în cadru şi deveneau personaje ale filmului, vorbind cu 
Leonardo, cu mama lui care-l chema să deseneze pentru musafiri, — mi-aduc aminte că de- 
senase în cărbune un câine — intrau şi ieşeau din lumea aceea, din viaţa lui Leonardo, după 
bunul lor plac, ca nişte stăpâni. 

„.. atunci mi-a trecut prin minte că cineva i-a filmat viaţa lui Leonardo, — cineva 
trebuie că l-a filmat tot timpul, în ascuns, pentru ca apoi să arate lumii cum a fost, — să arate 
lumii filmul. 

De-atunci, mergând singur prin casă, mă întorceam brusc în spate, să-l surprind 
asupra faptului pe cel care, fără îndoială, mă filma, pentru ca atunci când voi fi cel mai 
mare pictor din lume, un Leonardo al timpului meu, să arate lumii cum a fost, — adică 
acele clipe pe care eu le trăiam atunci; fără-ndoială că acele clipe pe care le trăiam eu, 
erau nepreţuite pentru istoria întregii lumi, şi cineva încerca să mi le fure filmându-mă în 
ascuns. 

„.. nu l-am prins pe cel care mă filma. 

„.. acum, nu îmi mai e teamă. 


Port Credit, 27 Mai 2010 


* Fragment din romanul Nesomnul dinainte 

POETUL „CĂRŢILOR NESCRISE“ 


Emilian GALAICU-PĂUN 


Nu cred că istoria literaturii române îl va reţine pe Vladimir Beşleagă neapărat ca 
poet, deşi anume poetul din el a făcut posibilă spectaculoasa evoluţie (în domeniul lim- 
bajului — a se vedea Zbor frânt, dar şi Viaţa şi moartea nefericitului Filimon) a prozato- 
rului cu acelaşi nume, intrat demult în conştiinţa critică a contemporanilor. Altminteri, 
nu-i deloc un caz singular — şi Nicolae Breban este, înainte de toate, recunoscut drept ro- 
mancier de primă mână, compunerea versurilor (Elegii parisiene, 1992; ediţia a II-a, 2006) 
sau traducerea unor autori dragi (Rainer Maria Rilke, £Elegii duineze, 2006; 2008) rămâ- 
nând o dulce zăbavă, dacă nu cumva poezia joacă rolul de camerton. Altfel spus, debutul 
poetic al lui Vladimir Beşleagă, cu volumul Țipărul lăstunului, ediţie alcătuită de Andrei 
Țurcanu, Cartier, 2006, nu mi se pare unul surprinzător, ci cât se poate de firesc — este 
căutarea tonului personal între o probă de orchestră şi o reprezentaţie cu public (romanele 
sunt nişte concerte simfonice, nu-i aşa?!...), versurile fiind scrise pe durata întregii vieţi de 
creator. În acest sens, se cheamă că autorul Zbor-ului frânt (într-o primă redacţie, chiar Ți- 
pătul lăstunului, titlu ce s-a păstrat pentru varianta rusă a romanului: Kpur cmpuarca) şi-a 
văzut visul cu ochii: ,,...0 ce mult aş vrea/ înainte de-a închide ochii/ pentru totdeauna/ să 
scriu o carte a cărţilor mele nescrise...” 

(De remarcat punctele de suspensie, la începutul şi la sfârşitul versurilor, amintind 
de cusăturile unei răni cauterizate, grăitoare tocmai prin ceea ce nu poate spune — într-un 
alt text, autorul se confesează: „....vreau o carte fără cuvinte/ vreau să mă cufund în tăcere/ 
Eterna Tăcere...”; dacă nu ar fi impregnate de-un spirit profund naţional — de ex.: „,...cum 
stau satele noastre/ cetăţi fără de ziduri/ sub asprul vânt al istoriei...” —, aş zice că autorul 
nostru urmează îndeaproape poetica haiku-ului.) 

La prima vedere, textele poetice ale lui Vladimir Beşleagă seamănă grafic cu 
nişte mici partituri muzicale în care autorul pune pe hârtie nici nu un lied, rareori — un 
motiv încheiat, cel mult un acord (,,...trăiesc/ în aşteptarea/ unei/ minuni...”), o notă (cu 
surdină: „trrrec trrrenuri/ prrrin uuurechi/ vvvâjâie vvvântul/ vvvân/ vvvurechi/ uuurlă 
luuupii/ uuuân/ uuurechi...” — nu ştiu de ce, aceste versuri mă duc cu gândul la trenurile 
cu deportaţi basarabeni, din '40, "41, '49), dacă nu cumva însuşi câmpul alb al paginii 
funcţionează pe post de cutie de rezonanţă. Sunt tot atâtea stări (doar că nu de moment, ci 
îndelung răbdate), surprinse pe viu şi înfierate cu dangaua. Până la os, unele: „„...de ce-aş 
ascunde/ dacă simt/ că voi muri/ poate/foarte curând...” 

Altfel spus, poetica lui Vladimir Beşleagă funcţionează după principiul spiralei 
comprimate timp îndelungat până aproape/dincolo de pragul de rezistenţă şi brusc elibe- 
rate — exemplar, în acest sens, mi se pare poemul de la pag. 37, un adevărat hronic/po- 
melnic al neamului (nevoii — cum altfel?!) descărcat într-un singur vers, rupt şi acesta în 
trei: „...mirosul/ cuşmei/ lui tata...” 

Din aceeaşi categorie — hai să-i spunem, citându-i pe cronicarii atât de dragi cărtu- 

rarului nostru, de neamul moldovenilor — se remarcă „satele noastre/ cetăţi fără de zi- 
duri...”, citat mai sus; mai puţin convingător, căci se lasă furat de retorică, „„...proslăvi- 
tu-te-am/ urâtu-te-am (...) neam al meu...” conţine şi câteva versuri pe care eu unul le-aş 
ridica în stemă: „[al meu neam] dat lumii de haram/ şi mie/ de hram”. Fără să se refere ex- 
plicit la perduta genta, a noastră, poemul de la pag. 33 (una dintre capodoperele volumu- 
lui) are forţa unei parabole naţionale (un fel de Miorița din perspectiva... câinilor „mai 
(puţin) bărbaţi”), dar şi general-umane: „„...câinele acesta/ văzând că se apropie haita de/ 
lupi/ cu ochii aprinşi din întuneric/ porni să scheaune la picioarele mele/ deodată făcu un 
salt înainte/ se întoarse cu botul spre mine/ şi porni el/primul să urle...” 


Vladimir Beşleagă sărbătorit de prieteni culturali 
Iaşi, Casa „Pogor“, sub nuc, 18 iulie 2006 


La fel pe dimensiunea baladescă, de data aceasta a Meşterului Manole (din care n-a 
rămas piatră pe piatră), se construieşte şi poemul de la pag. 35 (,,...e ca un blestem/ mereu 
de la zero/ mereu de la zero/ mereu de la zero/ mereu de la zero îmi reiau existenţa”), dar 
ceva din scrâşnetul lui „haram/hram” parcă s-a pierdut pe drum. Aşadar, nu discursul mi- 
litant (chit că — în surdină), şi nici lamentările (perfect bărbăteşti), ci mai curând „datu” cu 
cuţâtu-n chiatră” scapără scântei în lirica autorului nostru. Şi aici recunosc mâna artizanului 
care a cioplit Zbor frânt — or, versurile-i sunt tot atâtea aşchii de cremene, sărite de la ma- 
rile construcţii epice ale romancierului. 

Chiar şi atunci când îşi mângâie femeia, tot cu mână aspră de Meşter Manole & 
cioplitor în piatră o face. Nu-i vorbă: versurile degajă o mare tandreţe (,,...dulce eşti şi/ 
mult amăgitoare/ coapsă albă de femeie...”), dar şi o potenţă gata oricând să explodeze 
(,„...bărbatul/ să uimească pre femeie/ femeia/ să încânte pre bărbat...”). Nu-i mai puţin 
adevărat că unor declaraţii directe, oricât de simţite (,„...gândul meu dintâi/ către tine/ su- 

flarea mea de pe urmă/ pentru tine...” sau „prin suflarea ta respir/ prin suflarea ta trăiesc”), 
le prefer acest scurt (cu o silaba mai puţin ca un haiku!) poem care lasă loc imaginaţiei, 
dezvăluind doar atât cât să sugereze o dulce prezenţă: „...de te uiţi prin firul ierbii/ vezi 
lucind genunchi şi coapse...”. Sunt versuri de atmosferă, concise ca nişte ikebane de cu- 
vinte, ale căror simetrii funcţionează nu doar în interiorul unui text, ci şi între două şi mai 
multe poeme; două dintre acestea mi se par pur şi simplu complementare: „.... fiinţa mea 
adevărată/ e doar în noapte/ împărată...” şi „...de atâtea zile şi nopţi nu te-am văzut/ şi 
peste sufletul meu a coborât/ întunericul...”. Fără a străluci prin originalitate (parcă am mai 
întâlnit comparații naturiste, de genul: „...tu vei fi creanga încărcată de floare/ iar vântul 
eu/ venit de pe drumuri de arşiță...” sau „,...ai apărut în viaţa mea/ precum/ într-o livadă 
la sfârşit de vară/ după ploaie...”), emoţionează tocmai firescul spunerii/trăirii, chit că-n 
spatele aparentei simplităţi se desluşesc sonoritățile ademenitoare din Cântarea cântări- 
lor, la unison cu versetele grave ale Ec/esiastului, ca-n acest poem de forţă pe care-l citez 
cap-coadă respectându-i verticalitatea: „„ ...fără tine/ s-a lăsat iar pustiul peste întreaga/ 
lume/ şi iar mă simt gol pe dinăuntru/ cum eram înainte de a te cunoaşte/ din ce-am fost 
am rămas doar o// coajă// subţire fragilă/ ca mâine se va risipi şi ea/ iar vântul/ o va spul- 
bera/ amestecându-mă/ cu pulberea eternă/ a pământului...” 

Şi astfel, pe neprins de veste, nu mai suntem pe tărâmul lui Eros, ci al lui Tha- 
natos. Punct şi de la (celălalt) capăt. 

Atunci când nu reacţionează visceral (acel „...nu nu nu” din plâns pentru fecio- 
rul meu pierdut pe 21 ianuarie 1987), tema morţii nu-i dă fiori metafizici lui Vladimir 
Beşleagă — s-ar zice versurile sale se aştern ca nişte traverse pentru ca trenul funerar să 
poată sosi la timp în... gara pentru unul singur. Uimitor de concretă, lumea văzută cu ochi 
de rămas-bun capătă un plus de prezenţă, ca şi cum abia transpunerea acesteia în cuvinte 
i-ar garanta perenitatea (,...cu fiece zi sufletul meu/ se mută să trăiască în cuvinte/ în rân- 
duri de carte”). Mai cu seamă îi reuşesc lui Beşleagă pastelurile în alb şi negru — specia 
pe care ar putea-o patenta! —, dintre care două mi se par adevărate bijuterii: „...cortegiul 
alb urcând pe costişa cu umbre/ sus pe culme un copac singuratic veghează/ psalmii cad 
din iarbă pe marginea drumului/ şi caprele vin din urmă clătinându-şi/ tăcute bărbile// faţa 
ta nu se vede în aburii căldurii/ copite mari rotunde lasă urme rotunde/ ochii mei curg prin 
praful fierbinte/ al drumului/ şi pe unde calcă ei rămân picături negre...” şi, mai spre fi- 
nalul volumului, când universul liric începe a se dematerializa până la sunetul de clopote 
din poema finală, această cerna hodinka: „...am zis da soarele nostru a scăpătat spre/ chin- 
die// şi ca mâine va ninge abundent/ clădind deasupra noastră/ munţi albi/ şi el va lumina 
atât de slab/ încât nu va mai putea încălzi/ să-i topească/ şi noi vom adormi sub zăpezi/ pen- 
tru totdeauna...” 

Seninătatea cu care acceptă trecerea/tăcerea eternă (,...m-am risipit... viaţa s-a 
dus....”), dincolo de resemnare (,,...sunt bătrân ca vremea eu/ sunt bătrân ca vremea eu/ 
sunt bătrân ca vremea eu/ sunt bătrân...”), trădează de fapt un suflet împăcat cu sine (mai 
puţin — cu lumea), chit că a avut multe de pătimit. Este un fel de/chiar Memento mori, în 
regim de aşteptare („Asudând, printre Pomi, în Grădină,/ Risipindu-mă în file de carte,/ În- 
găduie-mi doar o Oră senină -/ Îngădui-mi-o, Moarte”), dar şi o partidă de şah — exact ca-n 
filmul lui Ingmar Bergman, A șaptea pecete — cu Nimicul, Marele („Orice Dorinţă (a 
mea) Împlinită/ Este un Pas (al meu) către Moarte./ Orice Dorinţă (a mea) Neîmplinită/ 
Sunt Doi Paşi ai Morţii către Mine”). Altfel spus, fie că începe cu albele, fie că începe cu 
negrele, pierderea este înscrisă în logica însăşi a jocului, ceea ce nu-l face mai puţin pa- 

sional. Deloc întâmplător, autorul se identi- 
fică — dovadă: textul e reluat pe coperta a 
patra a volumului, pe post de... basorelief! 
— cu „un cocostâre singuratic/ în câmp des- 
chis/ prins în crucea/ lunetei (...) gata să-şi 
ia/ zborul/ printr-o zvâcnire a aripilor/ ne- 
ştiind/ că degetul/ iată/ apasă/ pe trăgaci...” 
Or, de la substantivul „trăgaci” la verbul „a 
trage” e o viaţă de om, în cazul de faţă — de 
creştin, şi atunci acordul final al cărţii (şi nu 
numai...) nu poate fi decât acesta: „...tra- 
geţi vă rog clopotele/ trageţi vă rog clopo- 
tele/ trageţi vă rog clopotele/ trageţi vă rog 
clopotele/ trageţi vă rog clopotele/ trageţi vă 
rog clopotele/ trageţi vă rog clopotele/ tra- 
geţi vă rog clopo.../ trageţi vă rog clo.../ 
tra... vă ro... clo.../ tra vă vă ro ro/ ca să po 
mu riiii...” 

Nu-ţi prea vine să spui, după aceste 
cuvinte, obişnuitul „restul e tăcere” — în 
plus, din vraful de manuscrise ale maestru- 
lui Beşleagă s-ar putea alege oricând alte 2- 
3 volume de versuri, pentru a nu rămâne, 
tocmai Domnia Sa, Poetul „cărților nes- 
crise” (citeşte — „needitate”). 


XXX 


Vladimir Beşleagă este un tragic 
maratonist al literelor noastre care tot 
aleargă de câteva decenii bune, dar nu spre 
a vesti Victoria în cetate, ci pentru a da 
alarma! De la Zbor frânt la Cumplite 
vremi, fără a uita de Viaţa şi moartea ne- 
fericitului Filimon (una dintre puţinele 
opere de sertar ale literaturii române din 
Basarabia!), Domnia Sa nu şi-a scos nicio- 
dată zalele de luptător, şi nici nu s-a încu- 
nunat, ca atâţia alţii, cu laurii crescuţi în 
serele politicii naţionale. Dacă nu aş şti că 
orice comparaţie şchioapătă, l-aş numi „un 
Socrate la scară locală”; frică însă mi-i că 
se vor găsi deîndată unii să-i întindă cupa 
cu otravă. D'aia şi nu-l compar cu nimeni 
— Vladimir Beşleagă este el însuşi o uni- 
tate de măsură. 


[ă 


Paul GORBAN 
Mişcarea în infinit a lui Grigore Vieru 
laşi, Princeps Edit, 2011 


Judecăți critice 


voi. VI (2009-2019) 


Leonard GAVRILIU 
Judecăţi critice 
Vol. VI (2009-2010) 
laşi, Ștef, 2011 


Mihai CIMPOI 
Critice. Identitate şi alteritate. Vol. IX 
Craiova-Chişinău, Fundaţia „Scrisul românesc “ 
- Editura „Magna Princeps“, 2011 

„GENIUL POPORULUI“ 
ŞI IDENTITATEA NAȚIONALĂ 


Alexandru ZUB 


Aşa definită, tema intervenţiei mele! evocă unele abordări mai vechi, de acum câ- 
teva decenii, când în istoriografie se punea acut problema discursului identitar, după o 
lungă perioadă de schematism ideologic şi reducţii proletcultiste. Am luat eu însumi parte 
la ele, cu uneltele de care dispuneam, spre a contribui, pe cât posibil, la limpezirile ce se 
impuneau. Studiile despre istoricii paşoptişti, Juminea, şcoala critică, perioada dintre ma- 
rile conflagrații, ca şi cele privitoare la dictatura comunistă sau la tranziţia posttotalitară 
se cuvin parcurse ca secvenţe ale unui discurs menit să dea seama, cumva, de aportul is- 
toriografiei la discursul naţional. Este perspectiva în care ne preocupă, aici, fixarea unor 
jaloane în discuţia despre Geniu şi memorie colectivă. 

Am preluat de la Eminescu sintagma „geniul poporului”, ca element al identită- 
ţii colective, însă ea poate fi regăsită şi la alţi autori, din epocă şi mai dinainte, după cum 
rezultă din atâtea crestomaţii tematice, ca şi din studiile aferente, alcătuind deja o vastă „li- 
teratură”. S-ar putea spune că sintagmele din titlu comportă o anume sinonimie şi că uneori 
s-a abuzat de ea, sub impuls romantic, naţionalist etc, pe mai tot parcursul manifestării 
sale. 

Expresia „geniul poporului” a prins un contur ideologic destul de ferm în epoca 
descoperirii folclorului, mai peste tot în Europa, însă cu rezultate spectaculoase în zona 
sud-estică. G. Asachi, V. Karadjic, B. Kopitar, V. Alecsandri sunt repere de neocolit în 
această zonă şi chiar pentru un spaţiu etnocultural mai vast.? Scriind un poem cu sens pa- 
renetic ( La patrie, 1812), G. Asachi aduna într-un distih mai toate elementele unui discurs 
regenerativ, chemându-i pe „românii Daciei” să-şi folosească „mîndrul semn de origine” 
şi istoria lor tumultoasă pentru a-şi regăsi demnitatea străveche. 

Kogălniceanu, Bălcescu, Alecsandri, Barițiu, din generaţia paşoptistă, aveau să 
dea încă mai mult prestigiu discursului identitar. Întemeiat pe o lungă tradiţie, primul din 
seria amintită pleda pentru „istorie naţională” ca izvor de solidaritate şi ca element inte- 
grator. La fel gândeau, dintre contemporani, Bălcescu, Barițiu, Ghica, Papiu-llarian, Russo, 
pleiadă ilustră, aflată în miezul luptei pentru unitatea statală a românilor”, ca „sinteză re- 
voluţionară”, în acord cu o lungă, insiduoasă, acumulare de ememente favorabile. Kogăl- 
niceanu şi-a început sinteza de istorie naţională cu un compendiu privind „limba şi 
literatura română sau valahă”, publicat la Berlin, în 1837, aproape sincron cu eseul de 
„istoria ţiganilor” şi cu sinteza însăşi, acea Histoire de la Valăchie, de la Moldavie et la Va- 
laques transdanubiens. În viziunea sa, ca şi la alţi comilitoni, limba este primul element 
definitoriu pentru naţiune, indiferent de mărimea acesteia şi de situaţia momentană.” Isto- 
ria, „orgoliul străbun” din poema lui Bolliac intra în această definiţie, pe care Michelet o 
ştia incluzând „iubirea înverşunată a trecutului, calda legătură cu această nefericită pa- 
trie”.6 

Imaginea ideală a Dacoromâniei a trecut din inimile „căuzaşilor” pe agenda di- 
plomaţilor şi în demersuri politice semnificative. „Şi astfel, încet-încet, conchidea Alec- 

sandri, adevărul iese la lumină, şi acel adevăr arată că există în lume o Românie, deşi ea 
nu figurează pe hărţile de geografie”.” Este rezultatul pe care îl intuise şi Bălcescu desci- 
frând o dialectică a fenomenului, un mers al revoluției în timp şi spaţiu, pe seama unei le- 
gități multiseculare.* 

Citându-l patetic pe Aaron, cel de care s-a folosit consensual şi Bălcescu, tână- 
rul dascăl de „istoria patriei” de la Academia Mihăileană le amintea ascultătorilor, în 1843, 
că, fără „conştiinţa naţionalităţii”, românii nu-şi puteau apăra cum se cuvine onoarea, dem- 
nitatea, „dreptăţile”.” EI invoca, aplelând şi la prestigiul unui confrate apusean, Saint-Marc 
Girardin, deopotrivă „artele războiului” şi „ale păcii” ca să pună în lumină meritele ade- 
vărate ale unor strămoşi, înainte ca zona carpato-danubiană, unde se hotăra „lupta între bar- 
barie şi civilizaţie” să fie cotropită de migratori.! Istoricul, ajuns om politic, nu va ezita 
să pună în lumină virtuțile defensive ale acelui „Paysan du Danube”, intrat concomitent 
şi în literatură. 

Dacă trecutul istoric se cuvine citit ca expresie a unei atitudini active (historia ma- 
gistra gentium), cum s-a întâmplat frecvent în epoca regenerării naţionale!!, era normal ca 
apelul la marile valori să fie mai insistent şi ca acestea să formeze chiar un sistem. Volney, 
Schiller, Michelet, între alţii, au ajuns repere uzuale în prima parte a secolului XIX, ală- 
turi de Vico, Karamzin, Fichte sau Ranke, ale căror nume implicau sincronia cu lumea sa- 
vantă a timpului şi cu acel Zeitgeist care va impregna mai toate scrierile istorice.!? 

Esenţa acelui spirit se poate defini prin naţiune, cum au făcut-o deja e.g. Xeno- 
pol, Iorga, Pârvan, primul debutând chiar cu un studiu ajuns clasic, despre Cultura naţio- 
nală şi culminând profesionalmente cu o sinteză de Istoria românilor din Dacia Traiana. 
Este spiritul în care au căutat să interpreteze fenomenul românesc şi alți cărturari, de la 
Eminescu la Noica, de la Rădulescu-Motru şi Mehedinţi la Gusti şi Eliade, pentru a nu 
aminti decât aceste nume dintr-o lungă serie. 

Definind programul maiorescian de la Junimea prin sintagma „naționalitatea în 
marginile adevărului”, Eminescu a găsit formula cea mai bună ca să rezume disputa din- 
tre „naţionali şi cosmopoliţi”!5, dispută încă actuală şi în zilele noastre.!* Se cerea obser- 
vată, în fond, justa măsură, ca în orice axiologie istorică, aşa cum poetul o înţelegea sub 
impuls etnopsihologic. In această viziune, conta decisiv „geniul naţional, spiritul propriu 
şi caracteristic al poporului”, ca în Geniu pustiu, unde eroul îndeamnă la „reacțiune mo- 
rală”, la „revoluţiune de idei”.!5 Propria sa generaţie, strânsă la mormântul ştefanian de la 
Putna (1871), trebuia să se considere un „agent al istoriei”, apărătorul unei cauze de ca- 
racter naţional. Demersurile personale se cuveneau deci estimate în lumina interesului co- 
lectiv. Ce spunea Eminescu despre slăbiciunile de caracter manifestate de români se poate 
compara cu opinia romanticului german Holderlin, în al cărui roman, Hyperion, apar ju- 
decăţi critice de o rară asprime la adresa poporului german.!* Asemenea analogii sunt 
mereu utile când e vorba de specificităţi etnoculturale, destine istorice etc. 

Ca şi istoria în ansamblu, orice specific naţional se bazează pe un complex de ele- 
mente, în combinaţii variate. N. Iorga vorbea de rasă, sol, idee, ca de nişte permanențe!”, 
cele pe care F. Braudel avea să le raporteze la „durata lungă”. Este o viziune memorabilă 
şi sub unghiul ce ne preocupă aici, de analiză a specificului naţional, a elementelor ce de- 
finesc până la urmă o personalitate etnoculturală. 

Numeroase antologii, volume de memorii, ediţii tematice, corpuri epistolare per- 
mit acum analize mai subtile şi mai comprehensive pe seama fenomenului naţional.!* Cea 
mai sistematică, realizată în ani de trudă, e cea iniţiată de Iordan Chimet sub titlul Drep- 
tul la memorie, repertoriu fundamental, de neocolit în orice dezbatere pe teme identitare. 
Este nivelul cel mai înalt la care s-a ajuns, după cel din epoca Junimii, radiografie vastă 
şi complexă a temei în discuţie.” Acelaşi distins literat a făcut să apară apoi, în spirit afin, 

şi o culegere menită să fixeze Momentul adevărului, unul de bilanţ cât mai obiectiv, de asu- 
mare critică a moştenirii ancestrale.% Numai /unimea şi Criterion pot fi invocate ca mo- 
mente comparabile, soldate cu noi eforturi de sinteză. 

Blocajul moral produs de nesfârşitele dispute identitare, întârzierea excesivă în 
analiza patologiei colective constituie un factor susceptibil să indispună şi să alarmeze 
spiritele iubitoare de echilibru.?! Sinteza lui G. Călinescu? era, în fond, „o demonstraţie a 
puterii de creaţie română, cu notele ei specifice”, în acelaşi spirit care îl făcuse pe Xeno- 
pol să scrie, cu o jumătate de secol în urmă, /storia românilor din Dacia Traiana, iar pe 
N. lorga, ceva mai târziu, să publice o nouă sinteză, Geschichte des rumânischen Volkes 
(1905). 

E semnificativ faptul că în ultima lucrare publicată de Noica, De dignitate Euro- 
pae (1988), filozoful condamna ispita lamentaţiei sterile din cultura continentului, îndeo- 
sebi a celei apusene, rostindu-se astfel în numele eternilor marginali ai istoriei şi al unei 
vechi tradiţii culturale.? În viziunea autorului, logosul istoric „nu şi-a găsit căile şi a dus 
la nihilism”, discurs pe care totuşi cultura europeană a ştiut să-l valorifice.2 

„Să nu credem dar la pieirea unei naţionalităţi”, îndemna Odobescu? în termeni si- 
milari cu cei folosiţi de Kogălniceanu, Barițiu, Bălcescu, Papiu-llarian, exprimând de fapt o 
idee ce îşi făcuse loc în elită şi avea să rămână fecundă în deceniile următoare. A. D. Xeno- 
pol, N. Iorga, V. Pârvan pot fi citați consensual, cu nuanţe personale nu lipsite de noimă. Axa 
diacronică se intersecta, în discursul identitar, cu axa sincroniei, implicând „lunga durată” în 
analiza fenomenului. Numai în această perspectivă se poate defini corect națiunea, ca produs 
organic al istoriei, după cum s-au rostit deja Kogălniceanu, lorga, Gusti şi alţii. 

Declarând, ca ministru de externe, independenţa României în raport cu Înalta 
Poartă, Kogălniceanu chema în sprijin istoria, secolele de rezistenţă antiotomană, ca şi pe- 
rioadele mai nefaste de amestec jenant în treburile noastre”. Venise timpul ca românii să-şi 
redobândească demnitatea legitimă. Era tocmai momentul când Eminescu susţinea, în 
presă, că „nici o literatură puternică şi sănătoasă, capabilă să determine spiritul unui popor, 
nu poate exista decât determinată ea însăşi, la rândul ei, de spiritul acelui popor, înteme- 
iată adică pe baza largă a geniului naţional.” Sintagma ultimă, geniu naţional, e de alt fel 
laitmotivul multor texte eminesciene, poetul însuşi fiind convins că „Dumnezeul geniului” 
îl sorbise din popor „cum soarbe Soarele un nor din marea de amar”.% În altă parte, el 
evoca „adâncimea geniului popular”, ca sursă de revitalizare continuă a creaţiei artistice” 
şi a istoriei însăşi, după cum au sesizat deja unii exegeţi.* 

Spirit afin, M. Eliade a ştiut să recunoască la Eminescu, în mesajul său poetic, ple- 
doaria indefectibilă, absolută, pentru națiunea română. „Istoria patetică a neamului româ- 
nesc a fost proiectată în eternitate prin versurile unui poet care a suferit toată viaţa de 
sărăcie, uneori chiar de foame şi a murit omorât de un nebun într-un ospiciu (...). Este o 
lecţie de modestie pe care însăşi istoria ne-o dă nouă tuturora”. 

În acest spirit, Eminescu definea şi misiunea istoricului, gravă, aceea de a pune 
în lumină, dincolo de banale cauzalităţi, „adâncimea geniului popular”. Misiune dificilă 
şi remodelată mereu de profesioniştii domeniului. E destul să amintim, pentru a încheia, 
că de curând, Liga Studenţilor Români din Străinătate, România Jună, a repus în discuţie 
chestiunea identităţii noastre colective şi a ajuns la concluzia că aceasta are ca piloni: con- 
ştiinţa istorică, religia, limba şi tradiţiile poporului, aceiaşi piloni pe care s-a sprijinit, în 
secolul XIX, discursul renaşterii naţionale.* 


' Simpozionul Geniu şi memorie colectivă, Putna, 21-22 august 2011. 
2 Cf. T. Vianu, Opere, 8, Bucureşti, 1979, p. 5-50. 

3 Apud Cântare României , ed. II, G.C. Nicolescu, Bucureşti, 1967, p. 67 (infra CR) 

+ N. Bălcescu, Mersul revoluției în istoria românilor, în România viitoare, Paris, 1850. 

5 CR, p. 94. 

* Ibidem, p. 9-10. 

7 Ibidem, p. 138. 

5 Ibidem, p. 146-157. 

” Ibidem, p. Ll4 

10 Jbidem. p. 117 

! Alexandru Zub, Kogălniceanu istoric, 1974, 399-408 

12 Cf. Paul Cornea, Originile romantismului românesc, Bucureşti, 1972 ( şi alte ediţii). 

15 Eminescu despre cultură şi artă, ed. D. Irimia, Iaşi, 1970, p. 90-94. 

14 Cf. lordan Chimet, Momentul adevărului, Cluj-Napoca, Dacia, 1996, passim. 

15 M. Eminescu, Proza literară, Ed. Eugen Simion, Bucureşti, 1964, p. XV, XVII. Cf. 
D. Vatamaniuc, Geniu pustiu şi revoluțiile, în Maniuscriptum, VIL, 1/1977, p. 76 

16 Cf. Şt. A. Doinaş, Refracţii, în vol.. Momentul adevărului, ed. |. Chimet, p. 401-202. 

1 N. lorga, Generalităţi cu privire la studiile istorice, ed. III, Bucureşti, 1944 

'5 Omul şi pământul românesc, ed. M. Niculescu, Paris, 1955. Gândirea social-politică 
despre Unire (1859), ed. P. Constantinescu — laşi, D. Berindei, Bucureşti, 1966; vezi 
de exemplu Cântare României, ed. G.C. Nicolescu, ed. II, Bucureşti, 1967; Naţional 
şi universal, ed. Pompiliu Macrea, Bucureşti, 1975; Discursul contemporan, ed. |. 
Mirea, Bucureşti, 1977; Frumosul românesc în viziunea poporului, ed. loan Şerb, 
Florica Şerb, Bucureşti 1977; Carmen Saeculare Valahicum „ed. V. Netea, Bucu- 
reşti, 1977; Aesthesis Carpato-Dunărean, ed. Florin Mihăilescu, Bucureşti, 1981; 
Paul Simionescu, Ethnoistoria. Convergenţă interdisciplinară, Bucureşti, 1983, Ilie 
Purcaru, Literatură şi națiune, Bucureşti 1986; Dreptul la memorie „ed. lordan Chi- 
met, I-IV, Cluj-Napoca, 1992-1993; Momentul adevărului, ed. Iordan Chimet, Cluj- 
Napoca, 1996; Constantin Schifirneţ, Geneza modernă a ideii naţionale. Psihologie 
etnică şi identitate românească, Bucureşti, 2001; Idem, Filosofie şi națiune, Bucu- 
reşti, 2003; M. Mâciu, Ernopsihologia în concepția românească, Bucureşti, 2008. 

' Iordan Chimet (ed), Dreptul la memorie, I-IV, Cluj-Napoca, Dacia, 1992-1993. 

% Idem, Momentul adevărului, Cluj-Napoca, Dacia, 1996 

2! Cf. Sorin Antohi, România în 1995: geografie simbolică şi identitate socială, în vol. 
Momentul adevărului, ed. cit, p. 261-272. 

* G. Călinescu, Istoria Literaturii române de la origini până în prezent, Bucureşti, 
1941, p. 886. 

5 C. Noica, De dignitate Europae, trad. germ., de Georg Scherg, Bucureşti, Kriterion, 
1988; ed. rom. Modelul cultural european, Bucureşti, Humanitas, 1993. 

4 ldem, op cit. 

2% CR p. 259. 

2% Adunarea Deputaţilor, 9 mai 1877 

 M. Eminescu, Opera politică, Il, p. 438. 

* Apud, Mesagerul Sfântului Anton, XVIII, 104, 2011, p. 16-17. 

% M. Eminescu, op cit. 

% Eugen Simion, Sfidarea retoricii. Jurnal german, Bucureşti, 1985, p. 405; Zoe Dumi- 
trescu-Buşulenga, Eminescu, Bucureşti, 1989, p. 181-182. 

31 M. Eminescu, Basarabia, Sibiu, 1990, p. 68. 

% Idem, Opera politică, IL, p. 438. 

33 Codruţ Constantinescu, Dilemele identitare ale României June, în Revista 22, nr. 35 


(23-29 august 2011), p. 13. 

NOI ŞI... ARBORIGENII! 


Stelian DUMISTRĂCEL 


În mod surprinzător, deoarece cuvântul nu este la îndemâna oricui, substantivul 
aborigen a ajuns să fie folosit ca termen de insultă, fiind asociat cu diferite apelative uti- 
lizate în limbajul familiar ca depreciative, de exemplu cu numele unor maimuțe. Se pare 
că, în legătură cu acest aspect, a rezultat, în plus, deformarea aspectului fonetic al cuvân- 
tului în arborgien, prin fenomenul numit etimologie populară. Toate acestea după ce subs- 
tantivul, cu forma de plural, a fost întrebuințat frecvent pentru a-i numi, predilect, pe 
indivizii aparţinând populațiilor băştinaşe din Australia. 


Ca punct de plecare, ne-a atras atenţia folosirea măcar aleatorie a cuvântului res- 
pectiv într-o emisiune de televiziune cu profil de pamflet, al cărei producător şi realizator 
nu numai că, de obicei, este în posesia unui vocabular exact semantic şi ca formă a cu- 
vintelor, ci şi face pertinente şi caustice observaţii în legătură cu greşelile lingvistice ale 
mediului publicistic şi politic. Termenul a apărut într-un enunţ de sfidare a celor care îi des- 
consideră în bloc pe români (aproximativ): „România nu este o ţară de aborigeni, de 
maimuțe, de giboni” (octombrie, 2010). 


Înşiruirea nu implică, numaidecât, ideea raportului de sinonimie între aborigeni şi 
numele de primate care urmează, dar, oricum, contextul situează termenul în discuţie în 
zona conotaţiei negative; analizând enunţul, cei mai mulţi studenţi dintr-o grupă de labo- 
rator de pragmalingvistică au considerat termenul (pe care unii l-au aflat abia cu această 
ocazie) drept un depreciativ; pe de altă parte, deraierea (!) lui, în câteva cazuri, în arbori- 
geni (pornind de la arborii în care respectivii s-or fi cățărând cu abilitate!), au făcut proba 
considerării termenului ca referindu-se la maimuțe. 


Este în afara oricărei discuţii faptul că şi România, ca toate ţările cu un statut 
geopolitic care nu iese din comun, este populată şi de aborigeni, împrumut din franceză 
(aborigenes) care, după primul lexicon important ce îl înregistrează (Dicţionarul Acade- 
miei), înseamnă „cel care aparţine populaţiunii primitive a unei ţări; băştinaş”; iată, pen- 
tru deplină lămurire sinonimele, neologisme şi/sau termeni vechi, din diferite alte 
dicţionare: autohton, indigen, pământean, băştinaş. Prezentăm (păstrând grafia surselor) 
numai câteva exemple, de pe internet, în care cuvântul este corect folosit, de internauţi de 
diferite niveluri culturale: 


— Romanii sunt, la origini, un popor de tarani agricultori si pastori. Locuintele lor 
aveau o ornamentatie elementara, constand, in principal, din simboluri etnografice, ca- 
racteristice comunitatilor europene aborigene stravechi, care au supravietuit in zonele mai 
putin accesibile ale continentului (de exemplu, etnografia romaneasca contine multe mo- 
tive care prezinta o asemanare izbitoare cu cele ale comunitatilor celtice irlandeze, sau ale 
celor din Muntii Pirinei sau Caucaz) (pantaleonescu.ro); 

— „Acu! suntem in cautarea solutiilor salvatoare si vrem sa facem pe plaja noastra 
terenuri de golf si domenii de vanatoare, iar pe aborigeni ii calificam in meserii perfor- 
mante de „baieti de mingi” si „haitasi”! Si-uite asa rezolvam toate problemele!” (danpa- 
trascu.eu/); 

D900 DAR De 
— „Numele bravului cocoş aborigen (carpatin sau danubiano-pontic) provenind 


(scriam acum o săptămînă) din ceea ce, pentru slavoni, era găină, concluzia logică ar fi că, 
la români, feminismul...” (Şerban Foarţă, Cucurrigulum vitae, UL; dilemaveche.ro). 


Nu aş fi demascat (!) poziţia lui ingrată în vocabularul unei categorii de vorbitori 
instruiți (pe care îi cunosc), dacă nu aş fi constatat, oarecum surprins, că termenul abori- 
geni, oricum cam elitist, pentru numeroşi vorbitori ai limbii române (şi nu fără cultură) este 
mai întâi, legat semantic de textele în care se vorbeşte despre băştinaşii din Australia. 
Câteva exemple: 


— „Australia pastreaza inca triburi cu traditii si ritualuri nealterate de trecerea vremii 
sau de insistenta altor popoare. Un exemplu este peninsula Cape York, de o frumusete ex- 
traordinara, in care traiesc momentan aproximativ 18.000 de aborigeni” (anti.bl0g.ro); 


— „Cum este posibil ca un craniu cu trasaturi aborigene, specific Australiei, vechi 
de cel putin 11.000 de ani, sa fie descoperit in America Latina, mai precis in Brazilia?”... 
(descopera.ro); 


— „Nicole Kidman a intrat in conflict cu membri comunitatii aborigine din Aus- 
tralia, deoarece, in timpul unei emisiuni tv din Germania, a incercat sa cante la didgeridoo, 
un instrument tipic aborigen... Aborigenii considera ca femeile care canta la didgeridoo 
vor devein infertile” (stiri.acasa.ro); 


— „Bah crestinilor, voi ati auzit de ameri-indieni, azteci, mayasi, aborigeni? Stiti 
cine n-a auzit de ei? Cei care au scris biblia. Pentru ei lumea era limitata cat cunosteau ei 
acum 4000 de ani, ce numim noi azi orientul-mijlociu... Cat despre mayasi, azteci, puteti 
sa le vizitati ruinele si maine. Sunt inca alcolo si mult mai vechi decat biblia si povestile 
ei de razboi. lar aborigenii sunt inca in Australia...” (antena3.ro). 


Mai putem constata că, în acest spaţiu virtual în general elevat, deprecierea se- 
mantică a termenului nu este apanajul persoanelor la care m-am referit la începutul textu- 
lui; iată probe, în enunţuri de registru polemic: 


— ... avem atitudini de aborigeni pro sau contra evident subliniate in mod absolut 
fara sa ne indoim vreo secudna de ceea ce credem!” (evz.ro); 


— „Kefren dragă, mă îndoiesc puternic că cunoşti tu ceva. Nu de alta dar schema am 
făcut-o eu acuma iar tu la grădiniţă erai deja mumificat. Ce vezi tu în schemă, scumpul meu 
aborigen, sunt desene dintr-o bibliotecă de simboluri. Am fost relativ decent şi nu ţi-am pus 
desenele pe care le meritai..., fraier ce eşti...” (forum.realitatea.net). 


Evident, cea mai... spectaculoasă intervenţie în destinul semantic al acestui cuvânt 
constă în „democratizarea” prin falsa analiză a corpului sonor: deraierea, în fond lexicală, 
motivată, oricum, prin exotismul mediului de referință, spre arborigeni; democratizare, de 
vreme ce termenul arbori este mai cunoscut decât aborigeni, iar procesul respectiv se pro- 
duce la două niveluri. 


lată, mai întâi, deformarea cuvântului în contexte în care neologismul păstrează, 
măcar aparent, sensul, corect, de “autohton, băştinaş”, într-un registru neutru al discursu- 
lui; textele aparţin unor internauțţi ce pot fi consideraţi ca având o formaţie profesională 
cel puţin medie, iar situaţiile de comunicare şi subiectele sunt diverse: 


— Un concurs de imaginaţie, privind comportamentul a trei personaje, „un client, 
un creativ şi un om de research, naufragiaţi pe o insulă pustie”. Concurenţii trebuie să 


ss 

răspundă la întrebarea „Ce fac ei ca să reuşească să se întoarcă la civilizaţie?”. Aşadar, 
faţă de exigenţele întreprinderii, la concurs pot participa (şi participă) doar persoane cu ins- 
trucţie medie sau superioară, cel puţin în materie de marketing. Mai notăm că, din cele ce 
urmează, se deduce că insula era totuşi, locuită, căci intruşii intră în relaţie cu băştinaşi, 
pe care concurenţii îi numesc arborigeni! lată câteva răspunsuri: „Researcher-ul face un 
scurt studiu de insula si descopera: a) buying intention servicii turistice Insula Pustie medie 
4.78 pe o scala de la 1 la 5 (unde 1-deloc interesat sa cumpar, 5-foarte interesat sa cumpar), 
in crestere 20% fata de anul trecut —> exista diferente semnificative b) concurenta: un mic 
grup de arborigeni, primitiv organizati in asigurarea de adapost si hrana. Arborigenii sunt 
rapid cooptati sa lucreze pentru Client”; „Creativul gandeste niste variante cool, bio si, 
implicit, de ultima ora, pe care arborigenii-angajati le pun in practica: focuri de tabara...” 
(blog. iqads.ro; evidenţierile prin italice ne aparţin). 


— Meditaţii pe teme religioase şi de antropologie — la o cafea!: „Animismul este 
pana azi religia oamenilor primitivi, care au trait la inceputul lumii, sau a celor ce sunt azi 
arborigeni prin diferite colturi ale lumii”; „,...atunci cand oamenii nu inteleg ceva cate- 
gorisesc in ceva inferior. Este o teorie antropologica, in sensul ca si atunci cand Colombo 
a descoperit Lumea Noua i-a categorisit pe arborigeni ca pe niste salbatici, neintelegand 
ca si ei aveau o cultura si o religie si o societate proprie” (cafeneaua.com). 


Desigur, culmea în materie de (re)interpretare a cuvântului este folosirea variantei 
arborigeni cu referire chiar la locuitori ai Australiei, în (pretinse?) note de călătorie la faţa 
locului; spicuim de pe internet: 


„Aeroportul din Alice Springs are pe jos covor persan cu pictura arborigena. Arta 
nu altceva. La vremea aia nu stiam ca-i arta, am crezut ca sunt doar niste covoare candva 
unicolore, pe care copiii pasagerilor le-au mazgalit cu puncte si linii, cercuri etc. Mai tarziu 
am aflat ca e arta arborigena...” Şi, în continuare: „Am vazut iarasi niste arborigeni care 
duhneau de iti mutau fata - cam ca tigancile noastre din autobuze. Au o figura tare 
stranie/salbatica arborigenii astia. Exact ca aia de ii vezi pe la televizor” 
(stefanicai.blogspot.com). 


In sfârşit, deprecierea semantică semnalată iniţial este maximă în enunţuri în care 
termneul în discuţie (substantiv, dar şi adjectiv), folosit pentru... ai noştri, apare în vari- 
anta arborigeni: 


— „Mersul la un endocrinolog se poate asemana cu incercarea de a regla electro- 
nica unui mercedes mordern de catre niste arborigeni dotati cu o surubelnita si carora li 
s-au aratat unde se afla cutia cu electronica” (/forum.romedic.ro/prod/Lipsa_orgasmului!); 

— „Acesti arborigeni ai politicii romanesti au ajuns sa-si puna copita pe partide si 
acum le birjaresc in beneficiul lor personal” (obiectivbr.ro); 

— ...nu esti decat o maimuta coborata din copac care filozofeaza in stil arborigen 
esti cel mai josnic «ziarist» sportiv...” (blogsport.gsp.ro). 


Legătura dintre comportament şi falsa etimologie a cuvântului a fost exploatată li- 
terar într-o schiţă pe tema reclamei turistice: „Ce alte atracţii mai aveţi ? - Noi avem şi ar- 
borigeni ! ... - Arborigeni, ce-i aia, poate aborigeni ?! ...- Noi avem arborigeni, ca ăia 
prin junglă. - Mă scuzaţi, se spune, aborigeni. - Cum, nu arborigeni ?! - Nu ! - Păi, dacă 
trăiau în copaci, adică în arbori, nu erau arborigeni ?7!” (agonia.ro). 


Comentarii? 


Dumnezeu să ne ajute să coborâm din arborele necunoaşterii! 

TI ANDI 


DIALOGURILE „DACIEI LITERARE" 


Maria CARPOV: 


„NU SE FACE SUFICIENT PENTRU 
ACEASTĂ SPLENDOARE DE ORAŞ CARE E IAŞUL” 


Maria Carpov, vestitul profesor universitar ieşean, deţine tâlcul 
unei arte pe cale de dispariţie în societatea actuală: arta de a-l îndatora 
pe Celălalt. Iar în Celălalt se ipostaziază, rând pe rând, sute de profesori 
de franceză din şcolile Moldovei, zecile de autori francezi care îi dato- 
rează eminentului traducător întâlnirea cu spaţiul cultural român, Iașul, 
care îi datorează fostului director al Inspectoratului de Cultură un Cen- 
tru Cultural Francez, şi, de ce nu, revista „Dacia literară”, care îi dato- 
rează intelectualului Maria Carpov interviul de mai jos... (C.C.) 


Doamnă profesoară, ne aflăm în locuinţa dumneavoastră, un decupaj de 
verdeață şi linişte în vacarmul oraşului. 

În ciuda liniei de tramvai, aflată la cincisprezece metri de noi, construcţiile ce se 
interpun formează un fel de barieră fonică. Locul ar putea fi şi mai frumos dacă nu s-ar 
transforma, parţial, în parcare. Înainte locuiam tot pe strada Arcu, la o casă cu o curte 
mare, spațioasă. În 1987 a fost, însă, dărâmată, iar noi a trebuit să ne mutăm. Am obţinut 
o casă revendicată pe care, după ce am aranjat-o, am fost nevoiţi să o părăsim. Cu mare 
greutate, am găsit casa în care ne aflăm acum. M-a atras faptul că locul este izolat, însă în 
acelaşi timp invadat de lumină... 

Cam ca situaţia intelectualului... 

Ar fi bine ca aceasta să fie definiţia intelectualului român. Izolat şi invadat de lu- 
mină... 

Observ că după atâtea decenii de Iaşi n-aţi dobândit nici cele mai vagi urme 
de accent moldovenesc! 

Pe de altă parte, să ştiţi că eu îi acuz pe moldovenii care încearcă să scape de ac- 
cent. 

Într-adevăr, ce ne-am face cu Chiriţa vorbind olteneşte? 

Nu ştiu, însă ar fi interesat de încercat (ne amuzăm — C.C.). 


Sa 

CLEAR za eseu 


„Întreţineam despre laşi imaginea unui ţinut idilic” 


Am făcut această divagaţie pentru a vorbi despre originile dumneavoastră 
bucureştene. 

Într-adevăr, sunt născută în Bucureşti, mi-am făcut acolo studiile. Am o menta- 
litate de locuitor de oraş mare, în sensul că (zâmbeşte — C.C.) pot parcurge mari distanţe 
pe jos. Am făcut Franceza, pe atunci neexistând dublă specializare. În cadrul secţiei noas- 
tre, Româna, ca disciplină, se făcea dintr-un fel de reverență pentru limba naţională, atâta 
tot. Din păcate, n-am lucrat cu somităţile de la catedrele de Limbă şi literatură română. Am 
făcut doar un curs de Istoria limbii cu profesorul lon Coteanu şi un curs, nu-mi mai amin- 
tesc cum se chema, la care participam doar pentru că îmi plăcea profesorul Iorgu Iordan. 
La cursurile comune tuturor secţiilor, aveam şansa de a-l avea profesor pe Tudor Vianu se- 
condat de o echipă de asistenţi de primă mână: Ion Frunzeti, Vera Călin... La Franceză îl 
aveam pe profesorul Nicolae Condeescu, de la care am învăţat multe şi la care, de altfel, 
mi-am dat licenţa. Am învăţat, printre altele, să iubim Franţa, să o cunoaştem sub aspec- 
tul ei de hartă culturală. Era şi o legătură specială între noi şi profesori, îi iubeam, iar ei, 
la rândul lor, ne ocroteau, căci existau şi momente mai delicate în care aveam nevoie de 
protecţie. 

Se simţea suflul interbelic în Universitate? 

Da! Noi eram penultima serie de programă interbelică, dacă pot să-i spun aşa. 
Vorbim despre sfârşitul anilor "40. Reforma învățământului a început să se aplice din 1948. 
Am terminat facultatea în 1950, deci am mai prins vechea programă aflată, însă, în ...li- 
chidare. Ar trebui să mai spun că nu doar cu profesorii pe care i-am avut mă pot lăuda, ci 
şi cu colegii mei. Unul dintre ei, pierdut recent, era Mircea Ivănescu. Eram foarte apropiaţi; 
nici nu se putea altfel de vreme ce secţia era foarte restrânsă: am intrat 40, am terminat 26. 
Încă de pe atunci, Mircea Ivănescu era un intelectual cu totul special, un model spre care 
să aspiri. Cultură, educaţie, talent... 

Funcţiona instituţia aceasta a „modelului” pe atunci? 

Sigur că da, deşi nu la un mod declarativ! Un exemplu care îmi vine acum în 
minte: la Catedra de italiană era doamna Nina Fason, cultivată, instruită. Şi, asemenea ei, 
mulţi alţii. 

Ce putea spera un student de la viaţă, din punctul de vedere al carierei? 

Nu-mi puneam o astfel de problemă. Poate erau şi studenţi care se gândeau foarte 
serios la carieră, însă nu-mi amintesc de discuţii între noi despre ce vom face după ce ter- 
minăm facultatea. Ne preocupau cu totul alte lucruri. Mă gândesc, bunăoară, la Paul Mi- 
clău, cu care eram şi am rămas în relaţii de prietenie şi care, aşa cum ştiţi, a făcut o carieră 
strălucită. Venea dintr-un sat din Banat, ai cărui locuitori fuseseră strămutați în Bărăgan. 
Ei bine, marea lui problemă era ca acest lucru să nu se afle, să nu piardă şansa de a învăţa. 
Ar fi fost, într-adevăr, păcat! Deşi terminase un liceu într-un mic orăşel, Oraviţa, cunoş- 
tinţele lui erau solide, el însuşi fiind o fire studioasă. Cariera? De multe ori nici nu depin- 
dea de tine! Puteai avea noroc, puteai avea ghinion! 

La dumneavoastră a fost noroc? 

Nu chiar din primul moment. Imediat după ce am terminat, am lucrat la o revistă 
care apărea în limbi străine. Îmi plăcea ce făceam, mai ales că în departamentul francez al 
revistei se vorbea numai limba franceză, or una din dorinţele noastre cele mai mari era să 

venim în contact cu vorbitori nativi. Episodul acesta a durat doar câteva luni, întrucât pro- 
fesorii mei de la Franceză doreau neapărat să mă aducă în Universitate, ceea ce, admit, a 
fost un mare noroc. Am lucrat de la început cu profesorul Nicolae Condeescu, pe care l-am 
urmat mult şi după ce am plecat din Bucureşti. Am făcut Istoria limbii franceze, un obiect 
dificil însă indispensabil pentru cineva care vroia să intre în intimitatea funcționării unei 
limbi. Am lucrat în Catedra bucureşteană patru ani. 


Plecarea spre capitala Moldovei în ce condiţii s-a petrecut? 

Îl cunoscusem pe viitorul meu soţ care şi el avea un post în Bucureşti, dar care, 
ca moldovean înrăit, a vrut să vină la Iaşi. Institutul de Chimie „Petru Poni” fusese înfi- 
inţat la începutul anilor '50, deci ar fi avut unde să se manifeste profesional. Cât despre 
mine... Trăiam încă din lonel Teodoreanu, din „La Medeleni”... În plus, vizitasem deja 
Iaşul, iar oraşul mă cucerise. 

Deci n-a fost vorba despre o decizie greu de luat. 

Nicidecum! Şi nici vreun eventual spirit de aventură! Gândeam, pe atunci mult 
mai întemeiat, că laşul este oraşul culturii. 

Circulau în Bucureşti „mitologii” despre această culturalitate? 

Mai degrabă circulau în Bucureşti mulţi ieşeni care, refugiindu-se acolo, se sta- 
biliseră, din diferite motive, în capitala României. Întreţineam despre laşi imaginea unui 
ținut idilic. Transferul de la Universitatea bucureşteană la cea ieşeană s-a făcut fără pro- 
bleme. La laşi se reînfiinţase secţia de Franceză. Printre profesorii ce predau la laşi era 


Ca 


ProEuropeana Clubul cărții digitale 


= 
= 
o 
[3 
fe 
= 
c 
ui 
i 
s 
[3 
= 
SS 
5 
& 
[2] 


= 
ha 
la) 
[3%] 
[fe 
= 
= 
Ii 
ps 
5 
Li 
[5 
E 
:*] 
(3) 
[=] 
[a) 


alte calităţi, o imensă generozitate intelectuală. În fine, un ultim motiv care m-a determi- 
nat să fac pasul acesta spre laşi a fost Biblioteca Centrală. Nu numai că directorul ei era 
un om hărăzit pentru asta, domnul Grigore Botez, dar fondul de carte, disponibilitatea Bi- 
bliotecii de a te primi în sânul ei erau argumente decisive. Îmi amintesc de şederile mele 
la fondul de carte rară, era absolut mirific. 

Atmosfera culturală a Iaşului anilor *60 cum v-o amintiţi? 

Pot spune doar că o singură clipă, ca bucureştean, n-am încercat vreun sentiment 
de frustrare. Mergeam la spectacole, la concertele de la Filarmonică. Aveam şi posibilita- 
tea de a ajunge oricând la Bucureşti, mulţi dintre foştii mei colegi rămânând acolo. De la 
un moment dat, avansând pe linie universitară, mergeam oficial, ca membru în tot felul de 
comisii de doctorat. 

Aţi rămas cu nostalgia Bucureştiului? 

Nu, nu-mi plac sentimentele de genul acesta. Te macină şi nu-ţi dau nimic în 
schimb. Ce rezolv dacă sunt nostalgică? 

Deci sunteţi nostalgică! 

(e amuzată — C.C.) Mă rog, şi nostalgia poate fi constructivă uneori. 


„Esenţa demersului meu pedagogic a fost încrederea în student, chiar dacă 
uneori Studentul se comporta ca şi cum nu ar fi meritat investiţia de încredere” 


Trecând la o altă dimensiune a dialogului nostru, profesorul Alexandru Că- 
linescu îmi vorbea, destul de recent, despre nivelul lamentabil al studenţilor de astăzi. 
Cum erau studenţii ieşeni ai anilor '60? 

Erau minunaţi! Nu exagerez deloc. Astăzi, unii dintre studenţii la Franceză nu 
au nici o competenţă pentru a frecventa aceste cursuri. 

Şi atunci de ce au optat pentru Franceză? 

Pentru că astăzi există o mentalitate foarte păguboasă despre ce înseamnă a şti o 
limbă străină. În cazul cel mai fericit, a şti o limbă s-ar rezuma, cred unii, la a o citi, ceea 
ce, în realitate, înseamnă foarte puţin. Trebuie să ştii să redactezi în acea limbă, să vorbeşti 
în acea limbă, să visezi în acea limbă. Îmi amintesc ce seminarii făceam pe vremuri cu stu- 
denţii mei. Erau la un nivel care îmi permitea să încercăm împreună elemente de stilistică 
a traducerii. Apoi stilistică comparată între franceză şi română. Acele serii de studenţi mă 
mobilizau, mă determinau la eforturi suplimentare, cea ce pentru un cadru didactic este mi- 
nunat. Regret că seminariile acelea nu au rămas scrise pe undeva; am fi avut o superbă poe- 
tică a traducerii, cu contribuţia de mare calitate a studenţilor. 

Între dimensiunea de pedagog şi cea de traducător, în care vă regăsiţi mai mult? 

La modul absolut, cred că în nici una. În ambele cazuri există un interes, deci 
ideea de misie este afectată la marginile ei morale. Marele meu avantaj este că mi-a plă- 
cut ceea ce făceam. Interesul pe care îl aveam de la activităţile de traducere era să învăţ şi 
mai bine limba franceză. Traducerile te confruntă cu tot felul de situaţii particulare, per- 
miţându-ţi o mai mare familiaritate cu respectiva limbă. A mai fost tentaţia de a traduce 
nu orice, ci anumite cărţi. Mă refer la cărţi de literatură franceză din secolul XVII-XVIII. 

În traduceri sunteţi adepta relaţiei relaxate cu textul? 

Nu, stau foarte mult pe text, tocmai de aceea îmi şi iau atât timp traducerile. Ori- 
cum, e o ocupaţie ingrată, cronofagă... 

În plus, încă n-am auzit de statui ridicate traducătorilor! 

Vai, nu! Traducătorul nici nu este menţionat uneori. Văd că au apărut acum şi acele 
programe automate de traducere, folosite pe internet, cu nişte greşeli îngrozitoare, fără nuanţe, 
cu elementele de legătură dispărute. Vedeţi, traducerea este o acţiune participativă, iar parti- 
cipantul, traducătorul, trebuie să fie competent. Altfel, nu vorbim de traducere. 

Până la urmă, ce credeţi, traducătorul trebuie să rămână un tehnician, sau, 
din contra, are dreptul la creativitate? 

Există în continuare dispute aprinse între susținătorii diferitelor răspunsuri ce se 
pot da acestei întrebări. Pentru unii traducerea este o tehnică, pentru alţii este o artă. În ce 
mă priveşte, am tradus mereu cu sentimentul datoriei; nici n-am încercat să fac nu ştiu ce 
mare artă, însă niciodată nu m-am limitat la un act mecanic, de robot programat să înlo- 
cuiască tot felul de cuvinte. 

M-ar interesa să vorbim acum despre pedagogul Maria Carpov. 

Cel mai indicat ar fi ca la acest capitol al interviului să stea în faţa reportofonu- 
lui studenţii mei. 


î 


Maria Carpov împreună cu Andrei Pleşu, Al.Călinescu, Al. Dobrescu, 
Corneliu Ştefanache, Constantin-Liviu Rusu, Dorin Popa, arh. Cezar Rebenciuc, Lucian Vasiliu, 
Iaşi, Casa „Pogor“, octombrie 1991 

În ce fel aţi perceput şi construit relaţia cu studentul? 

Esenţa demersului meu pedagogic a fost încrederea în student, chiar dacă uneori 
studentul se comporta ca şi cum nu ar fi meritat investiţia de încredere. Am mers, însă, pe 
ideea că tocmai cel care se manifestă noncomformist are cel mai multă nevoie de încre- 
dere. Şi, mă laud, dar nu exagerez, am avut rezultate foarte bune în cazuri care se credeau 
pierdute. Studenţi care s-au realizat în ciuda unui început mai puţin fericit. Am văzut în ei 
potenţialul şi i-am ajutat să şi-l valorifice. 

Foloseaţi strategii pedagogice consacrate, sau, din contra, vă adaptaţi fiecă- 
rui caz în parte? 

Am convingerea că reţetele sunt uneori greu de aplicat şi că datoria profesorului 
este să se adapteze de la student la student. Un alt principiu care a stat la baza relaţiei mele 
cu studentul a fost stima pentru el. Nu puteam altfel, n-aş fi putut să mă stimez pe mine, 
dacă nu-l stimam mai întâi pe el. Chiar dacă unii n-au făcut cine ştie ce performanţe uni- 
versitare, au probat alte calităţi care le dau justificare pe deplin în societate. 

Puteţi numi câţiva dintre foştii studenţi despre care consideraţi că au justi- 
ficat stima investită de dumneavoastră? 

O, sunt foarte mulţi! În primul rând o sumedenie de profesori de franceză care 
acoperă, la ora aceasta, întreaga regiune a Moldovei. N-aş da nume, ca să nu nedreptăţesc. 
Pot vorbi despre echipe şi să amintesc de excelenta echipă de la Colegiul Naţional Iaşi 
sau de cea de la Centrul Cultural Francez Iaşi, unde, iarăşi, exigenţele sunt foarte mari. 

Se lua greu un examen la profesorul Maria Carpov? 

Nu se lua uşor, de vreme ce materia era dificilă. Ceea ce pot spune este că nicio- 
dată n-am făcut mizerii studenţilor, iar dacă urăsc un cuvânt acesta e cuvântul „meschin”. 
Nu le căutam nod în papură, chichiţe. Din contra, căutam mereu elementele compensato- 
rii. Dacă nu ştia cum se întrebuința articolul hotărât în franceza străveche, nu era un capăt 
de ţară; în mod cert ştia alte lucruri care îl salvau. În nota mea se reflecta, de fiecare dată, 
coeficientul de stimă despre care v-am vorbit deja. 


„Îmi amintesc de grupul meu de prieteni, cu care adeseori mă fălesc: Irina 
Mavrodin, Mircea Ivănescu, Paul Miclău, Modest Moraru. Toţi învățam de rupeam căr- 
țile, fără să ne gândim la ce salariu urma să avem, la ce aveam să facem” 


Ce se întâmplă cu învăţământul actual, doamna Carpov? Desigur, încă avem 
în minte episodul Bacalaureatul 2011, şi parcă nu ne putem dezmetici... 

Mie toată povestea aceasta cu Bacalaureatul, şi isteria în care s-a transformat, mi 
se pare falsă. Vorbim despre un examen care trebuie să fie dificil. Pe vremea când dădeam 
eu bacalaureatul, procentul de reuşită era cam de patruzeci la sută, aşadar apropiat cu co- 
eficientul de anul acesta. Nimeni nu se complexa, nimeni nu se depresa, nimeni nu-şi con- 
sidera viața încheiată picând acest examen. 

Dar a venit prea brusc adevărul acesta! 

Într-adevăr, asta pentru că, timp îndelungat, elevii, părinţii şi profesorii s-au com- 
plăcut în nişte facilităţi care n-ar fi trebuit să existe, mai ales că, pentru o naţiune, alături 
de sănătate, învăţământul rămâne un element întemeietor. 

Avem, însă, de-a face cu un foarte perfid cerc vicios. Mă gândesc la notele jal- 
nice pe care viitorii profesori le obţin la titularizare. 

Nu uitaţi că mai e o etapă: gândiţi-vă şi la notele cu care aceşti aspiranţi la titu- 
larizare au fost admişi în universităţi, la fel cum ar trebui să medităm la seriozitatea ad- 
miterii la facultate. 

Care credeţi că ar fi soluţia pentru ieşirea din impasul în care se află învă- 
ţământul românesc, suspus unei avalanşe de reforme dar, iată, întârziind să se în- 
scrie pe un drum bun? 

Copiii trebuie convinşi să înveţe! Nu poţi face asta tu, profesorul care ai luat ti- 
tularizarea cu nota cinci. 

Cei care ar putea fi cu adevărat buni nu vin în învăţământ din cauza sala- 
riilor. 

Salarii proaste am avut şi noi. Diferenţa era că trăiam într-un regim de sărăcie ge- 
neralizată, constitutivă, şi, probabil, nu eram obişnuiţi să ne ridicăm asemenea probleme. 
Pe de altă parte, tot constitutivă era nevoia noastră de a învăţa. Îmi amintesc de grupul 
meu de prieteni, cu care adeseori mă fălesc: Irina Mavrodin, Mircea Ivănescu, Paul Mi- 
clău, Modest Moraru. Toţi învăţam de rupeam cărţile, fără să ne gândim la ce salariu urma 
să avem, la ce aveam să facem. 

Generaţia dumneavoastră avea, totuşi, spre deosebire de cea de astăzi, mi- 
nima garanţie a faptului că societatea respecta ideea de învăţare. În prezent, însă, 
modelele de succes nu prea mai au legătură cu spațiul şcolii. 

Este adevărat, şi tocmai de aceea trebuie create noi motivații. 

Sistemul Bolognia, destul de recent implementat în învățământul românesc, 
cum vi se pare? 

Sistemul Bolognia este un dezastru. Cineva s-a grăbit să subscrie la acest sistem 
şi s-a ajuns unde s-a ajuns. Se face acum o teză de doctorat în mai puţin de trei ani uitându-se 
ce înseamnă de fapt, mai ales în domeniul umanist, cuprinderea completă a unui subiect. 
Şi tot doctor este cel care, în trecut, lucra opt ani de zile pentru a finaliza o teză. Vedeţi, 
cu astfel de echivalări nu pot fi de acord. Singura soluţie ar fi să se meargă pe adâncirea 
unor micro-aspecte, în aşa fel încât să ştii totul despre puţin. 

Mie mi se pare că unul din marile vicii ale învăţământului românesc este 
eterna goană după satisfacerea formelor. Directorii de liceu sunt preocupaţi să dea 
promovabilităţi cât mai mari pentru a nu fi sancţionaţi de Inspectorate, universită- 
ţile se tem să redevină serioase de frică să nu rămână fără studenţi, profesorii ple- 
dează pentru cât mai mulţi doctoranzi şi aşa mai departe. 

Categoric, toate aceste ignorări ale conţinutului de dragul formei sunt reale. Aud 
că se plâng unii de numărul mic de studenţi. Mie acest număr mi se pare mult prea mare, 
asta dacă ţinem cont şi de studenţii de la universităţile particulare. Trebuie reconsiderată 
ideea de valoare. Şi asta cât mai urgent! 

Vă inspiră încredere aceşti miniştri care, inevitabil, îşi propun să reformeze 
decisiv învăţământul? 

Unii deloc! Nu pot să nu constat că această idee de „reformă” a devenit o obse- 
sie. Sunt necesare trei-patru reforme per ministru. Nu văd rostul acestei obsesii. Ideală ar 
fi situaţia în care politicul nu s-ar amesteca, iar miniştrii ar fi cu adevărat profesionişti ai 
Educaţiei, nu efemeri oameni politici. Sunt de părere că politicul reprezintă o zonă a com- 


promisului. 
N 93 pre 

„Vă mărturisesc că am un sentiment uşor degradant, de invidie, când aud că 
nu ştiu care oraş este declarat oraş cultural european ” 


Nu putem să nu pomenim aici despre un alt episod din biografia dumnea- 
voastră: la începutul anilor 90 aţi ajuns la conducerea Inspectoratului pentru Cul- 
tură laşi, actuala Direcţie pentru Cultură. 

A fost o numire venită de la Ministerul Culturii, ministru fiind în acea perioadă 
Andrei Pleşu. Am fost luată total prin surprindere, m-am şi speriat. Le-am explicat că nu 
mă pricep la astfel de treburi, însă mi-au replicat că nimeni nu se pricepe şi că totul se în- 
vaţă. În fine, în toamna anului 1990, prefectul Dan Gâlea, un om care s-a dovedit a fi de 
o excelentă calitate, m-a convins să fac pasul acesta. Un prefect inteligent, cultivat, poliglot... 

Vorbea bine franceză? 

Comunica! La fel şi în engleză, în italiană... N-avea nici o problemă. Nu eram 
chiar căzută din cer, veneam acolo cu nişte idei, printre care una discutată cu studenţii mei 
de la Franceză: înfiinţarea la laşi a unui Centru Cultural Francez. M-a servit entuziasmul 
uluitor al studenţilor care, seara, erau deja în tren, spre Bucureşti, mergând la autorităţile 
implicate în acest proiect. Şansa noastră a fost şi aceea a unui moment istoric favorabil. 
Ambasada franceză a fost de acord, trimițând la laşi o delegaţie pentru a discuta cu auto- 
rităţile locale. Sprijinul pe care acest proiect l-a avut din partea domnului Gâlea şi a dom- 
nului Constantin Simirad, primar pe atunci, a fost esenţial. Desigur, nu ne iluzionam că 
entuziasmul meu şi al studenţilor ar fi fost suficient. Au fost şi suficiente piedici, însă pe 
acestea încerc să le uit şi să rețin doar eforturile diferitelor instituţii. Până şi Armata ne-a 
ajutat. 

Care a fost concluzia generală pe care aţi decupat-o din experienţa de la Ins- 
pectorat? 

O concluzie valabilă şi astăzi pentru mine: nu se face suficient de mult pentru 
această splendoare de oraş care e Iaşul. Şi la nivel de punere în valoare a patrimoniului, 
dar şi la punerea în valoare a inteligenţelor. Ar trebui să existe reperatori de valori. Vă 
mărturisesc că am un sentiment uşor degradant, de invidie, când aud că nu ştiu care oraş 
este declarat oraş cultural european. laşul nu face nici o pregătire în acest sens. Există aici 
un mare potenţial intelectual care trebuie adus la suprafaţă, scos în faţă. 

Spuneţi-mi, nu v-a tentat să vă stabiliți în străinătate? Cântecul de sirenă al 
Parisului, bunăoară, nu l-aţi auzit niciodată? 

Niciodată! Iaşul, Universitatea reprezintă adevărata mea casă, şi, ştiţi cum se 
spune, „casa e casă!”. Românii din străinătate mi-au propus să fac pasul acesta; aşa se face 
că de câte ori mai merg în străinătate, îi ocolesc. Cunosc tineri care, odată ajunşi acolo, au 
simţit o strângere de inimă şi s-au întors. Tocmai această strângere de inimă m-ar împie- 
dica să mă stabilesc altundeva. 

Totuşi, pe final, permiteţi-mi să vă adresez o întrebare pe care obişnuiesc să 
o propun celor cu care construiesc dialoguri: dacă aţi putea să alegeţi locul şi timpul 
în care să trăiţi şi să vă formaţi care ar fi acestea? 

Ştiu răspunsul! Iaşul ar fi acel loc. Într-o nouă existenţă aş vrea să fac arhitectură, 
specializându-mă pe restaurarea clădirilor vechi. Mi-aş face o echipă de oameni înzestrați, 
devotați. Le-aş da o ruină şi le-aş spune să o scoată ca pe vremea lui, să spunem, Cuza... 

Constat, nu fără surprindere, o adiere de idealism... 

Ce ne-am face fără idealuri?! Sunt ca aerul de necesare... 

OMUL HAMLETIAN 
ŞI CEL DON QUIJOTIST 


loan HOLBAN 


George Astaloş a părăsit România în 1971, în acelaşi timp cu Ilie Constantin şi, de 
atunci, cărţile sale au fost trecute la “fondul special” al bibliotecilor publice, iar numele 
nu figurează în dicționarele apărute înainte de 1989: asemenea celor peste o sută de scrii- 
tori din diaspora românească, George Astaloş a dispărut, victimă, şi el, a despărțirii ro- 
mânilor de români, pe care au pus-o în practică cele două regimuri comuniste, ale lui Dej 
şi Ceauşescu. Poetul, dramaturgul, eseistul au revenit în ţară după 1990 şi, astăzi, poetul 
Cînturilor de ocnă rămîne printre puţinii ficţionari deplin reintegraţi în spaţiul cultural în 
care s-au format. 

Mai întîi a fost poetul, cel din Șodron (1970), La lingua del canario (1974), Bor- 
del dă merde (1975), Aqua Mater (1984), Symetries/ Simetrii (1986; 1991), Poeme retorice 
interzise, 1958 - 1968 (1991), Magma (1992), Ecuația tăcerii (1996), Poeme (1997), Pe 
muche de şuriu._Cînturi de ocnă (1999). Prima observaţie care se impune este cea privi- 
toare la foarte strînsa unitate stilistică şi tematică a poeziei lui George Astaloş. Tema lite- 
raturii sale este aceea a închiderii, a claustrării într-un univers acvatic care nu pare a-i lăsa 
decît şansa “ideii” de libertate, niciodată concretizată în fapt: între fiinţa din acest univers 
şi zona exterioară, căreia îi ghiceşte, doar, tumultul, închipuindu-şi viaţa, nu există punți 
de comunicare: “poate că erau crabii/ somnului meu sticlos/ care îmi forfecau indiscreţi 
visele/ sau poate delfinii/ cu extravaganta lor tandreţe/ care îmi înăbuşeau necontenit re- 
volta/ sau castorii poate/ cu perversitatea lor ereditară/ care îmi rodeau grațios gleznele/ 
sau poate sepiile/ cu atavismul lor tentacular/ care îmi paralizau mişcarea/ sau poate chiar 
tu/ crescînd impudic/ din ţeasta mea cu peşti/ exaltaţi/ tu/ care netezeşti apele/ cu nuferi/ 
aprinşi/ ce se mai aud pe-afară” („ţeasta mea cu peşti“) George Astaloş îşi construieşte 
poemele (în fapt, pare că un singur poem la care lucrează neîntrerupt, de o viaţă) în pers- 
pectiva semnificației particulare pe care o au apa şi toate semnele asociate sferei sale se- 
mantice; identitatea şi funcţionalitatea acestora sînt vizibile în toate poemele din Șodron, 
Aqua Mater şi Simetrii, de exemplu, unde plonjarea în universul acvatic înseamnă a des- 
chide calea spre esenţă, dar, în acelaşi timp, apa şi elementele asociate desemnează re- 
plierea în mineral, în neființă, în inform, ca pentru o nouă şi repetată geneză. Vederea 
distinge contururile lumii de dincoace şi, deopotrivă, de dincolo de real, fiinţa pendulînd 
între proiectul şi modelul acestuia, punînd semnul egalităţii între a percepe senzorial şi a 
citi, între a înţelege “edenul fluid” şi a organiza (prin sintaxa textului) lumea; ţinta fiecă- 
rei “aventuri” în mişcarea haotică a viului polimorf care e apa (iar poemele lui George 
Astaloş dau mereu senzaţia plonjării în necunoscut) rămîne fixarea (“pictarea”) unei stări 
de spirit sau a unei noi dimensiuni a fiinţei interioare; citită astfel, poezia din Ecuația tă- 
cerii, Magma ori Poeme capătă înțelesurile unui document personal, ale unui “jurnal” care 
consemnează jocul formei cu absenţa acesteia, al fiinţei cu nefiinţa: “ce cîntec trist îngînă/ 
aceşti peşti migratori/ subţiaţi de înoturi, iubito/ credeam că doar cuvintele/ erau elegiace/ 
şi ascultam fermecaţi/ cîntece îndepărtate/ cu scoici de ghioc la ureche/ ecoul/ spărgea 

nervurile de calcar/ invadînd întinderile campestre/ ale adîncului/ de dans ucigător/ şi de 
supleţe/ prinşi/ între dorinţa atavică/ de a evada din accesibil/ şi de inaccesibila virtute/ de 
a ne înfrîna atavismul/ reuşeam să ne smulgem uneori/ visului nostru cu peşti ireali/ şi să 
ne refugiem/ în resemnare” („peşti migratori“). 

Caracteristică liricii lui George Astaloş este ceea ce aş numi tensiunea de semnifi- 
care, obsedantă, deplin dominatoare, explicabilă prin însuşi faptul identificării fiinţei cu 
un univers foarte complex în bogăţia constelaţiei sale simbolice; apa este vedere, dar şi 
ecranare, este viaţă şi moarte, lumină şi întuneric, plonjare şi plutire, frigul adîncurilor şi 
căldura erosului, senzualitate şi sexualitate (pentru ultimul raport, G. Durand dă seama în 
Structurile antropologice ale imaginarului: o lectură a poeziei lui Astaloş cu această carte 
alături ar fi extrem de instructivă). În fine, peste tot, metafora căderii, cu accelerarea ma- 
ximă a fluxului de imagini provenind de dincolo de real, lăsînd impresia de oniric; succe- 
siunea acestor imagini durează cît fulgerarea blitz-ului, fiecare pregătind ivirea celei 
următoare, această mişcare neîntreruptă a vieţii dinspre şi înspre moarte (identificată cel 
mai adesea cu erosul) fiind ipostaziată în poezie prin sintagme reluate care îngroaşă con- 
tururile, le dă greutatea unui balast ce apasă colecţionarul de vise, cît şi prin sugestii acus- 
tice, proprii, de altminteri, poeziei postmoderne care recuperează, dar altfel, clasica 
“muzicalitate”: un alt ritm, însă şi un alt ton, e diferența dintre romanţă, “cînturi” de ocnă 
şi muzica, dodecafonică: o dodecafonie nu liberă, ci organizată serial: “marea scoici/ 
marea creveţi/ melcii la mal/ melcii la mal/ marea scoici/ marea creveţi/ visule/ visule cal/ 
caii trec verzi pe pereţi” („cînt“). Fascinat de universul acvatic, de materia grea, limpede 
şi vîscoasă, vie şi moartă, diafană şi metalică, poetul pendulează între dimensiunea para- 
bolică şi aceea simbolică, oferind planuri imagistice de o mare forță persuasivă; “ne vom 
întoarce la peşti/ ştiu locul/ şi se va uimi pămîntul/ ca ochii unui om bătrîn/ va creşte un 
mal mai aproape/ şi din el/ un alt mal vom uita/ vor rămîne între noi doar înoturi/ dragos- 
tea va fi de apă şi ea/ şi ne vom privi/ sireni şi sirene/ e adevărată povestea/ nu-ţi fie frică 
iubito/ cînd plouă/ ne legănam/ într-o frescă de apă sărată/ cu visele în coadă de peşte/ 
despicate în două” („elegia ne vom întoarce“). 

Al doilea Astaloş. Iată-i autoportretul din cartea de interviuri (1989 - 1994) Fie pii- 
nea cit de rea, tot mai bine-i la Paris (1996; 1998). George Astaloş este un om de carte şi 
de idee, deloc grăbit, gustînd tihna şi voluptatea lecturii, dar şi urmărirea febrilă a unei idei. 
De aceea, dialogurile purtate de Astaloş cu Eugen Giurgiu, Valeriu Stancu, Nicolae Baboi, 
Adrian Dumitraşcu, Radu Sergiu Ruba, Nic. Iliescu, George Arion, Sorin Preda, Liliana 
Tandabur, Giuseppe Reale, Doina Stănescu, Amelia Calujnai, Costel Petcu, lon Deaco- 
nescu, Radu Bărbulescu, Radu Buznea, Mihai Elin, Alexandru Lungu, Liliana Plevnes, 
Gabriela Negreanu, Tudor George, Geo Vasile, Andriana Fianu, Raphaelle Bacque, Sorin 
Stratilat au o notă particulară; întrebările sînt adresate de oameni inteligenţi, buni cunos- 
cători ai fenomenului cultural şi ai literaturii lui George Astaloş, iar răspunsurile privesc 
totdeauna un orizont de aşteptare bine conturat: de aici, impresia de soliditate, de cuprin- 
dere, pînă la epuizare, a unui subiect. Ca în cazul tuturor cărților de interviuri, aceeaşi în- 
trebare şi pentru Fie piinea cit de rea, tot mai bine-i la Paris: este o carte de autor sau una 
cu autori? O carte de autor, de această dată. Abundenţa, după 1990, cărţilor de acest gen 
mă obligă să fac aceste precizări. În general, interviurile sînt luate de gazetari şi ele ur- 
măresc “pulsul zilei”, mai cu seamă cel politic, de atitudine civică, într-o problemă sau alta; 
de aceea, cărţile care adună asemenea dialoguri se uzează foarte repede: peste un interval 
de timp relativ scurt, nu se mai recunosc acolo nici gazetarul şi nici personalitatea care a 
răspuns. Şi acesta pentru că întrebările fie că nu au vizat esenţa unui mod de a gîndi (sau 
de a produce un bun cultural), o constantă a unei mentalități, fie au fost pur şi simplu ne- 

serioase: o sumă de glume (cu semnul întrebării, unele, cu acela al exclamării, altele) nu 
exprimă decît rareori un lucru profund. 

Prima calitate a cărţii este seriozitatea; George Astaloş - provocat de oamenii de cul- 
tură cu care a stat de vorbă - citeşte varii domenii ale actualităţii şi, în acest fel, se (re)ci- 
teşte pe sine. Aşadar, cîţi George Astaloş se află în protagonistul acestei cărți? Exilatul: 
“Cel ce se lasă înghiţit de cultura altei ţări e radiat pe viaţă din repertoriul identităţii”. Poe- 
tul: “Poezia e o practică a discreţiei - un act confidenţial, destinat unui anumit tip de sen- 
sibilitate. Poezia nu e o îndeletnicire, o meserie sau o profesie, care să-i ofere practicianului 
ei un statut social. Poetul trebuie să aibă decenţa rezervei - o decenţă infinit mai pronun- 
țată decît aceea a marilor interpreţi de muzică clasică (rezervaţi prin natură), a marilor pe- 
dagogi sau a savanților ce revoluţionează ciclic ştiinţele. Lumea nu are nevoie de poeţi - 
poetul are nevoie de lume”. Spectatorul (şi pasionatul) curselor de cai: “Ca apanaj al cul- 
turii, cursele de cai se practică în toate ţările lumii (sau aproape). Jocul nu e nici un viciu, 
nici boală, nici dragoste pasionată”. Memorialistul: “Pentru mine, războiul era ca un basm 
a cărui acţiune se petrecea undeva într-un spaţiu ireal, unde tatăl meu se ducea ca să săr- 
bătorească un fel de carnaval înstelat cu artificii şi de alte minuni strălucitoare. Îmi amin- 
tesc că, venind în permisie de un Crăciun, nimic nu părea ieşit din comun - aşa trebuia să 
fie: toţi taţii erau pe front”. Colecţionarul de timbre: “Filatelia e o lume structurată aproape 
ştiinţific, dinamizată de o paradoxală încărcătură poetică - ceea ce probabil, m-a atras de 
la primul contact cu mărcile”. Colecţionarul de vise: “Colecţionarul de vise îşi poate ex- 
trage materia fantasmului de evaziune din compendiul biobibliografiei mele, sau pentru cei 
mai înarmaţi logistic, din cărţile mele. Generaţia mea a fost «nărăvită la vise», cum spune 
Teodor Pîcă într-unul din sonetele lui, de un Emil Cioran, de un lonescu şi, pentru cei mai 
intraţi în misterele românismului din afara «graniţelor» ţării, de un Ştefan Lupaşcu sau un 
Gherasim Luca”. Dramaturgul: “Dramaturgia are misiunea de a pune în dialog conflictele 
majore şi moravurile unei comunităţi lingvistice de destin. De asta dramaturgia este cel mai 
perisabil gen literar şi tot de asta (sau mai ales de asta), teatrul intră în viaţa individului cînd 
acesta atinge maturitatea”. O carte cu foarte mulți George Astaloş: cîte întrebări sînt, cîţi 
“întrebători” există şi cîte segmente ale mozaicului unui foarte important om de cultură îşi 
cer dreptul la liberă exprimare. 

Alt George Astaloş, cel care face antologia de poezie română contemporană în edi- 
ție franceză, Erhique et Esthetique (1996). Dincolo de faptul că orice operaţie de antolo- 
gare a unui spaţiu literar este una de critic şi istoric literar (chestie de gust, nu de silință, 
vorba lui lon Creangă), apariţia masivei antologii în Franţa a putut relansa discuţia purtată, 
vreme de decenii, în jurul problemei traducerilor din literatura noastră, a difuzării valori- 
lor acesteia în alte zone culturale. Puţină istorie. Cele două regimuri dictatoriale dintre 
1948 şi 1989 au avut, din punctul de vedere al “exportului” cultural, foarte multe puncte 
comune. N-au contat valoarea estetică, nici sondarea pieţei, nici tehnicile de marketing şi 
eficienţa în perspectiva “cuceririi” sau, măcar, a percutării reale a altor cîmpuri culturale. 
În anii “50, s-a tradus în mai toate limbile pămîntului proza lui Zaharia Stancu (cum au citit, 
ce au înţeles japonezii din Descul/f?) şi cîteva romane convenabile ale lui Sadoveanu (cum 
sună oare în germană Mitrea Cocor?), pentru ca, în deceniul opt mai ales, să se difuzeze, 
cu predilecție în spaţii culturale francofone, cele mai slabe cărţi ale lui Marin Preda sau ro- 
mane care n-au spus mai nimic cititorului occidental, gen Nişte țărani de Dinu Săraru ori 
Galeria cu viţă sălbatică de Constantin Ţoiu. În ţările “prietene” s-a tradus mult, de-a 
valma cărţi bune şi proaste, dar fără nici un efect decît umplerea “camerei morţilor”, cum 
se numeau şi în Germania de Est sau în Bulgaria, depozitele unde se acumulau cărți inutile, 
necitite de nimeni, cel mult comentate encomiastic (şi la comandă, pentru scriitorul “din 

ţara vecină şi prietenă”), de către recenzenţi improvizaţi şi cu stagii româneşti la munte şi 
la mare. Poezia a fost, într-un fel, favorizată pentru că, măcar în deceniile opt şi nouă, 
s-au tradus poeme (rar şi volume, însă) din cîţiva poeţi importanţi, datorită eforturilor unor 
prieteni ai culturii române, cu vocaţie pentru actul traducerii. 

După 1989 s-a petrecut o esenţială schimbare de perspectivă. Cel puţin, ceea ce s-a tra- 
dus după această dată este competitiv şi răspunde cererii specifice de pe piaţa occi- 
dentală a bunurilor simbolice. Ce distinge, în acest context, antologia lui George Astaloş? 
Mai întîi, calitatea literară a textelor şi, desigur, aceea a tălmăcirilor;, se află aici texte (în- 
soţite de scurte note biobibliografice) de Gherasim Luca, Tudor George, Teodor Pică, Şte- 
fan Aug. Doinaş, Alexandru Lungu, Mircea Ivănescu, Dan Laurenţiu, Mircea Ciobanu, 
Mihai Ursachi, Cezar Ivănescu, Ana Blandiana, Şerban Foarţă, Gabriela Melinescu, Mihai 
Cantuniari, Horia Bădescu, lon Deaconescu, Valeriu Stancu. Apoi, antologia răspunde 
unei idei a lui George Astaloş, care priveşte condiţia umană, esenţa ei, în acest timp: fap- 
tul interesează pe oricine, de oriunde: “Din punct de vedere psihologic, omul modern este 
ori «hamletian» ori «don quijotists». Neadaptîndu-se convențiilor sociale ale lumii în care 
trăieşte, hamletianul se refugiază în el însuşi, trăindu-şi prezentul în marginea unui discurs 
anterior, pe cînd don quijotistul, răvăşit de ambiția singularizării, ignoră sistematic reali- 
tatea prezentului, proiectîndu-se într-un viitor nebulos, alimentat de fantasmele unei ipo- 
tetice deveniri. Prizonieri ai propriei lor concepţii despre viaţă, şi unul şi altul se consideră 
învingători în confruntarea lor cu destinul - în realitate, fiind învinşi amîndoi înainte chiar 
de a opta pentru maniera lor comportamentală”. Şi nu e omul de azi - ființa din poezia 
celor traduşi (şi nu trădaţi) de George Astaloş - un hamletian şi/sau un don quijotist? 

Un om hamletian se regăseşte în teatrul lui Astaloş, cel din Vin soldaţii şi alte piese 
(1970), Contestatory visions (1991), Amprenta exilului (1995), Politikon (1996). 

Un om don quijotist se regăseşte în romanul Mirosul banilor (1995) ori în eseurile 
din Utopii (1997). 

O sinteză a celor doi, un George Astaloş par lui-meme se află, însă, totdeauna în 
poezia sa; să recitim: “am altoit cu şerpi puieţii din grădină/ şi-am împletit ghirlande de 
floră submarină/ am înălţat pe cer/ un curcubeu rebel/ şi-am semănat în ape/ sămînţă de- 
arhipel/ am ridicat colombe/ pe aripe de brize/ şi-am luminat cu sori/ crestele de banchize/ 
am smălțuit cu fosfor/ vîrtejul de comete/ şi fluiere-am scobit/ în oase de crevete/ le-am 
pus veşmînt de ţepi/ aricilor de mare/ şi-am scufundat răcori/ în apa din izvoare/ am răsu- 
cit ţipari/ în orga lui eol/ şi-am sfredelit vulcani/ în gheaţa de la pol/ am netezit oceane/ şi 
plăji am aurit/ am împrăştiat ceaţa/ şi norii i-am golit/ am reclădit o lume/ din culmi pînă-n 
abis/ şi cînd totul fu gata/ m-am apucat de scris: Dragă doamnă. Aici totul e pregătit pen- 
tru venirea dumneavoastră şi, dacă vă veţi hotări să faceţi pasul, să ştiţi că între timp multe 
lucruri s-au schimbat în acest mic paradis care, într-o oarecare măsură, vă aparţine. Tabuul, 
de exemplu, ce ne-a pricinuit atîtea neajunsuri la începutul relaţiei noastre, nu mai e de ac- 
tualitate, iar copacul pe care l-aţi scuturat atît de curajos de poame, într-o vreme nu toc- 
mai favorabilă unor astfel de iniţiative, a fost clasat monument al naturii. În curînd nu va 
mai fi pomenit decît în cărţile de şcoală. La data la care vă scriu, livezile sînt în floare, re- 
colta se anunţă deosebit de bogată anul acesta şi, cînd veţi primi aceste rînduri, fructele vor 
fi tocmai în pîrg. Şi dacă nimic nu vă va împiedica să reveniţi, am putea să le culegem îm- 
preună împărțindu-le pe din două ca în vremurile bune. Dragă doamnă, în aşteptarea răs- 
punsului dumneavoastră, vă rog să credeţi în sentimentele mele cele mai alese etc. etc., 


etc.” („scrisoare femeii”). 

FARMECUL ISTORISIRII TRADIȚIONALE” 


lancu PAŞCANU 


Proza, indiferent de timpul când a fost sau este scrisă, de dimensiunile ei (schiţă, 
nuvelă, roman etc.), de structura narativă, de suflul care o bântuie, trebuie să aibă o po- 
veste despre om. O poveste care să curgă autentic, credibil, sincer şi, dacă se poate, în cu- 
vinte cât mai frumos meşteşugite. Cred că ăsta e crezul prozatorului Dumitru Vacariu. Un 
crez pe care l-a ilustrat, în chip constant, atât în naraţiunile cu subiecte sumbre din dra- 
matica realitate românească a secolului trecut, în a doua sa jumătate, când fiinţa noastră a 
fost brutal agresată de regimul totalitar comunist (v. Ochii viperei, Praznicul orbilor etc.), 
cât şi în proza de inspiraţie istorică, aceasta pe linie sadoveniană. 

Romanul Vornicul Țării de Sus (reeditare într-o ediţie completată şi revizuită a 
celei dintâi, din 1987) probează cel mai bine, cel mai convingător virtuțile povestitorului 
de factură tradiţională, în deplinul şi apreciatul sens al cuvântului. (Când aud postmoder- 
nii de tradiţie în literatură e ca şi cum pomeneşti de ceva cu totul şi cu totul desuet, ana- 
cronic, numai bun de aruncat — vorba iubiţilor marxişti — la lada de gunoi a istoriei. Şi, ca 
să dăm puţin timpul înapoi, şi „noul roman” francez îşi propusese să „destituie vechile 
mituri ale profunzimii” din romanul tradiţional, să se ocupe de „sufletul romantic al lu- 
crurilor”, să promoveze indiferența faţă de valorile — pretinse, spuneau promotorii — mo- 
rale, religioase, politice, să golească de substanţă personajele, şi-aşa anodine, nişte fantoşe. 
Şi la ce-a folosit moda? Unii i-au zis curent. Ce a rămas valabil din aceste cărţi ale „nou- 
lui roman”? Un experiment. Poate că, în alt context, voi avea prilejul să dezvolt subiectul 
care nu-mi dă pace de ceva vreme. Chiar din clipa când am lăsat din mână, plictisit, ener- 
vat că mi-am pierdut timpul citind vreo două-trei „noi romane”, cu răbdarea unui căută- 
tor de aur în Sahara, doar-doar voi da şi peste pagini memorabile. Nici lectura, ulterioară, 
a eseului lui Romul Munteanu (Editura pentru Literatură Universală, 1968) nu mi-a 
schimbat, cât de cât, convingerea. Mă lămurisem cu „romanele”. În sufletul şi spiritul ci- 
titorului de literatură autentică nu rămăsese nimic după sfârşirea „Gumelor”. Ca să dau un 
singur exemplu. De ce?, mi-am zis şi-mi spun şi acum. Pentru că „romanele” cu pricina 
n-au suflet, n-au măcar o singură poveste umană, un singur personaj cu carne. Simplu. Am 
rămas cu gustul searbăd al unor pagini fără vlagă — scrise, parcă, pentru a valida o teorie 
—, nişte experimente în cuvinte preţios pălăvrăgite, ca să demonstreze, ce?...) 


După această lungă paranteză, vom releva, de la început, plăcerea povestitorului 

Dumitru Vacariu de a sta la taifas cu cititorul. Plăcere care se transmite. Şi nu şi această 


calitate trebuie să fie misiunea, rostul, capcana seducătoare a naratorului? 

Un boier iubitor de ţară, „un om al acestui pământ, cu mai multe moşii în ţinu- 
turile Orheiului şi Sucevei”, Vornicul "Țării de Sus, din vremea ceva mai liniştită de după 
domnia lui lon Vodă Cumplitul, avea prestigiul unui cărturar, tălmăcitor al întâmplărilor 
de pomină ale lui Alexandru Macedon, dar mai cu seamă iscusit conducător de oaste, e vic- 
tima unor uneltiri mârşave. Intrigile sunt puse la cale de un sol al leşilor, pan Adamiec, 
mânat de interese tulburi pornite de la craiul său. Maşinaţiunile merg până acolo, încât 
domnul (personaj generic numit în roman Măria Sa), care îl preţuia pe vornic, decide tă- 
ierea capului „trădătorului”, „vândutului” Porții Otomane. Până la urmă, cu înfruntări dra- 
matice, încleştări aventuroase, încercări de asasinare (moş Petre, un sfetnic de taină şi 
înţelept este la un pas de moarte), adevărul iese la lumină şi Vornicul Țării de Sus este eli- 
berat din turnul cel mare al Galatei. Salvarea îi vine de la cine nu ne aşteptăm: de la cura- 
joasa Doamnă a ţării, în vreme ce Măria Sa este plecat la Suceava „să adune oaste pentru 
a opri năvala turcilor”. Până la judeţul cel adevărat şi drept, când vornicul avea să-şi do- 
vedească nevinovăția şi „curăţenia sufletului”, ea, Doamna, s-a pus „chezaşă slobozirii din 
temniţă, împotriva pravilei”. Sunt, în ampla naraţiune a lui Dumitru Vacariu, o pasionantă 
poveste de dragoste, o „basnă” pilduitoare cu ursul, lupul şi căprioara, o răpire spectacu- 
loasă a unei domniţe dintr-un harem, se pun la cale treburi înalte la care jupâniţele au rân- 
duiala lor, sunt confruntări dure cu solul Porții, sunt lupte şi trădări. Povestea, în întregul 
ei, are viaţă şi graţie limbajului personajelor, dar şi vocii colorate, expresive a autorului, 
cu ecouri din cronici, inserția cuvintelor vechi fiind făcută cu dozaj firesc, verosimil. Cum 
observă, cu fineţe analitică, loan Holban, în prefața la roman (Oamenii, ca pietrele din Bis- 
trița), „culoarea locală, cu studiul atent al epocii şi limbii vorbite atunci (hiclenie, cercare 
etc.), face accesibilă vremea şi pentru cititorul de azi, tot mai stresat de tot felul de reali- 
tăți şi termeni noi, globalizare şi «barbarisme», pe numele lor”. 

O sugestie: un inteligent, dar şi pragmatic autor de manual de literatură română 
pentru gimnaziu, la capitolul literatură contemporană, ar putea foarte bine să includă ro- 
manul Vornicul Ţării de Sus în acel manual. Ar fi un real câştig, în primul rând, pentru 
şcolari. Câteva argumente în sprijinul acestei idei le-am sugerat aici. (Pasionatul cititor 
juvenil de Harry Potter, poftitor de fantastice poveşti pe mii de pagini (Dumnezeule, în 
şapte volume!), la un moment dat, parcă, repetitive totuşi, ca un serial de televiziune ame- 
rican care nu se mai termină, va zăbovi, sunt convins, cu plăcere şi folos, şi pe cele aproape 
200 de pagini ale unei istorisiri de la noi, zămislită de Dumitru Vacariu. La sfatul profe- 


sorului de literatură română, poate... 


* Dumitru Vacariu, Vornicul Țării de Sus (ediţia a II-a). laşi, Junimea, 2011 

BASME POPULARE ROMÂNEŞTI 


Emilia PAVEL 


Apariţia celor două volume de Basme populare româneşti constituie un important 
act de cultură, cu privire la valorificarea patrimoniului cultural naţional, existent în Arhi- 
vele de folclor de la sfârşitul secolului al XIX-lea. Publicarea volumelor se datorează dis- 
tinsului editor I. Oprişan şi pasionatului cercetător, Iordan Datcu. 

Grigore Creţu s-a născut la Tg. Neamţ, la 25 ianuarie 1848, părinţii săi fiind Teo- 
dor Robu şi Maria Robului, ţărani originari din Ştefăneşti Botoşani, stabiliţi la Tg. Neamţ, 
ca laboranţi, la o farmacie. 

Mama s-a îngrijit ca fiii săi să înveţe carte. Călugării de la mănăstirea Neamţ le-au 
schimbat numele de familie din Robu, în Creţu. 

Grigore Creţu a urmat cursul secundar la Academia Mihăileană din Iaşi (bacalau- 
reat în 1868). A avut colegi pe Vasile Conta, Calistrat Hogaş, G. Panu şi alţii. După 1868, 
urmează cursurile Universităţii din Bucureşti la Facultatea de Litere. Îl are profesor pe 
Bogdan Petriceicu Hasdeu. Între manuscrisele lăsate din acel timp de Grigore Creţu se 
află şi „Filologie comparată” (note după cursul lui Bogdan Petriceicu Hasdeu). 

După absolvirea facultăţii, este numit profesor de limba română şi limba latină la 
Seminariile din Roman şi Huşi, apoi la Liceul „Matei Basarab” din Bucureşti. 

Studiind basmele publicate în cele două volume, deducem că Grigore Creţu şi-a în- 
drumat elevii să selecţioneze materialele pe teren, cu multă atenţie. Reproducerea fidelă 
a povestirii era una din rigorile asupra căreia profesorul a atras cu deosebire atenţia. 

Dintre elevii lui, amintim pe G. Topîrceanu, Virgil Cioflec şi Dimitrie Nanu. Cel 
mai harnic a fost G. Topîrceanu, care a completat 6 caiete cu materiale culese minuţios. 

lordan Datcu apreciază activitatea de cercetare a lui Grigore Creţu, astfel: „Mulţi 
ani el a fost unul dintre cei mai stăruitori oaspeţi ai Bibliotecii Academiei Române. Mi- 
gălea la manuscripte cum n-a mai făcut nimeni. Le citea şi răscitea, le aducea la lumină, 
le observa îndelung, le străbătea, «le mânca, poți spune, cu ochii». Era în stare să stră- 
bată mii de pagini, pentru a-şi face câteva rânduri de însemnări, cu privire la un cuvânt.” 

Grigore Creţu a fost membru al Societăţii „Junimea”, din 1874, membru al Socie- 
tăţii istorice române (fondată de Gr. Tocilescu în 1901) şi al Societăţii filologice (înfiin- 
ţată de Ovid Densuşianu în anul 1905). A purtat corespondenţă cu Ovid Densuşianu, Al. 
Philippide, S. FI. Marian, Arthur Gorovei. A colaborat la publicaţii periodice, precum 
„Convorbiri literare” (din 1875), „Columna lui Traian”, „Revista de istorie, arheologie şi 

filologie”. Alexandru Philippide intenţiona 


să îl ia colaborator la Dicţionarul limbii ro- 
mâne. 

În 1871 a participat împreună cu 
Mihai Eminescu, loan Slavici, G. Dem. 
Teodorescu ş.a. la comemorarea a 400 de 
ani de la sfinţirea Mănăstirii Putna. Cu acest 
prilej, Grigore Creţu a descoperit în podul 
Mănăstirii Voroneţ Codicele Voroneţian, pe 
care l-a împrumutat lui lon a lui Gh. Sbiera 
(acesta nu i l-a mai restituit)... 

În anul 1872 s-a căsătorit la Huşi cu 
fiica protopopului N. Popescu, rudă cu 
Episcopul Melhisedec. 

În 1970, este publicat la Editura M;- 
nerva volumul Grigore Creţu, Folclor din 
Oltenia şi Muntenia, ediţie îngrijită de A. 
Milea şi lon Stănculescu (prefața de Ovidiu 
Papadima). lordan Datcu a fost redactorul 
cărţii. 

Iordan Datcu opinează: „Și antolo- 
gia de lirică populară, publicată în 1970, 
şi cele două volume de basme populare pu- 
blicate în 2010 datorează mult pasiunii cu 
care s-a aplecat asupra Arhivei «Grigore 
Creţu» pensionarul (fost magistrat) lon 
Stănculescu”. 

lon Stănculescu s-a născut la 4 ia- 
nuarie 1899 în com. Leu, jud. Dolj, şi-a 
făcut studiile la Turnu Măgurele (până în 
anul 1920) şi pe cele de drept şi litere la 
Iaşi, unde şi-a luat licenţa în drept şi filoso- 
fie în 1924 şi pe cea de litere în 1925. S-a că- 
sătorit cu o soră a lui Cezar Petrescu. A fost 
magistrat până în 1949. S-a stins din viaţă la 
7 februarie 1981, la Bucureşti. 


” Grigore Creţu, Basme populare româneşti. 
Bucureşti, Editura Saeculum 1.0., 2010. 


MISTERUL 
EREDITĂȚII 
CULTURALE“ 


___ loan RĂDUCEA 


Subtitlul volumului Cantemireștii. 
Aventura europeană a unei familii princiare 
din secolul al XVIII-lea ar fi putut fi Aven- 
tura intelectuală a unei familii..., ţinînd 
cont mai întîi de multele pagini, organizate 
şi în capitole separate, dedicate analizei 
operelor celor doi Cantemireşti importanţi, 
Dimitrie şi Antioh. Aceste opere pot fi con- 
siderate şi eroi ai cărţii, cu un destin urmă- 
rit pînă astăzi, ca motivaţie a genezei sale. 
Ultimul capitol, „Aventura europeană a /s- 
toriei Imperiului Otoman”, conţine încă de 
la denumire o personificare a tratatului, iar 
paralelismul ei cu titlul general este de in- 
terpretat în acelaşi sens. Prima versiune a 
lucrării este în limba franceză, astfel că ea 
beneficiază de traducerea românească, ex- 
celentă, a Magdei Jeanrenaud, după cum 
autorul, istoric ieşean stabilit în Franţa, re- 
cunoaşte, într-un grupaj de „Mulţumiri”. 

În aceste condiţii, ne puteam aş- 
tepta la nivelul unei lucrări de popularizare, 
în medii de limbă franceză, a unor subiecte 
clasice pentru culturile română şi rusă. Nu 
este aşa, fiindcă şi locurile comune, pentru 
noi, legate de cel mai important dintre scrii- 
torii din epoca veche, sînt antrenate într-o 
sinteză superioară, după o salutară concep- 
ţie de ansamblu. 

Prezentînd, în esenţă, modul în care s-au ilustrat Constantin Cantemir, boierul de 
origini modeste, care se impune la bătrîneţe domn, după o viaţă în slujba armelor; fiul Di- 
mitrie, strălucitul scriitor şi, deopotrivă, aventurosul om politic; nepotul Antioh, rafinatul 
literat, ambasador al Rusiei la Londra şi Paris, cartea dă prilejul unei meditații asupra de- 
terminismului intelectualităţii, a influenţei pe care o exercită aceasta în ereditate. 

Viziunea asupra întregului dă valoare detaliilor şi arta de a îmbina documentul cu 
naraţiunea conduce la o multitudine de pasaje agreabile, alăturînd informaţii izolate de re- 
gulă de bariere lingvistice şi culturale, româneşti, turceşti, ruseşti, franceze — iar acesta nu 
este cel mai mic merit al cărţii. Studiul monografic are în vedere, pentru prima dată, cali- 
tăţile întregului neam Cantemir, însă este realizat bicefal, după cele două mari personali- 
tăţi ale lui, Dimitrie şi Antioh, pentru care se propun modele de portretistică evolutivă, 
care îmbină fineţea psihologică şi tensiunea epică, citatul şi interogaţia retorică. lată-l pe 
Dimitrie, în primăvara anului 1711, încolţit la divanele din laşi de către boieri, căci nu se 
sfiesc să-i reproşeze: „te-ai cam grăbit, măriia ta, cu chiematul moscalilor!” (p. 84). Na- 
ratorul se află însă de partea sa, explicîndu-i detaliat decizia, de la resorturi naţionale şi 
creştine la calcule dinastice şi context european. Cîţiva ani mai târziu el este surprins în re- 
fugiul rusesc, trecînd prin clipe de deznădejde la moşiile obţinute de la ţarul rus, lîngă 
Harkov. Se menţionează acuza lui Neculce că se deda, uneori, băuturii, dar se ricanează 
cu amuzament complice: „La urma urmei, Dimitrie nu-şi pierde niciodată cu totul tăria: 
în cazul lui, ambiția învinge mereu” (p. 95). 

Între darurile scriitoriceşti, Ştefan Lemny îl are şi pe acela al titlurilor memora- 
bile, în virtutea cărora momentele vieţii devin sublimate cadre narative („Întemeierea unei 
case princiare”, „Bărbatul cu perucă şi turban”, „Un Orfeu pentru sultan” etc.) iar desti- 
nul un excurs, „De la Istanbul la Sankt Petersburg: Dimitrie Cantemir” — titlul primei părți 
— şi „Din Rusia în Occident: Antioh Cantemir” — titlul părţii a doua. Plonjeul în erudiţia 
istorică este însoţit de angajamente de geografie istorică, din perspectiva domnitorului pri- 
beag schiţindu-se, cu artă descriptivă, şi o esenţială antiteză Istanbul — Rusia: „In locul fur- 
nicarului din capitala otomană (...) descoperă acum vastele întinderi ale stepei ruse şi 
aşezările pe care Petru cel Mare tocmai le-a scos din somnul lor medieval pentru a le pro- 
pulsa dintr-odată (sic!) în modernitate” (p. 93). Dacă intenţia este de investigaţie inter- 
culturală, aşa cum se previne printr-un citat din Montesquieu, plasat la loc vizibil, aceasta 
nu înseamnă că se fac mai puţine servicii culturii române, a cărei problematică este inse- 
rată în text cu multă naturaleţe. Incipitul constă în repere de imagologie despre Moldova, 
termen necunoscut sau vag la 1700, repere necesare, se pare, pînă astăzi, de vreme ce pre- 
faţatorul cărţii, reputat istoric francez, ezită dacă să o înţeleagă drept regiune, „după cum 
privesc unii, sau cvasi-naţiune, dacă e să ne luăm după alţii” (?!). De altfel, pentru acelaşi, 
româna înseamnă „această limbă danubiană”... Aceste superbii galice... Passons... În 
condiţiile în care autonomia noastră medievală este încă ignorată sau neînţeleasă, istori- 
cul subliniază apăsat, repetat şi ilustrat de fapte că tradiţiile bizantine au supravieţuit în 
Principatele române şi la Istanbul, făcîndu-se prin aceasta un continuator al liniei iniţiate 
de Nicolae Iorga, în celebra formulă „Bizanţ după Bizanţ”. În aceeaşi idee, se vorbeşte de 
tema „excepţiei româneşti”, a cărei sursă este identificată într-un volum cantemirian, Des- 
criptio Moldaviae. Prin aceasta, s-a obţinut şi o paralelă utilă publicului-ţintă iniţial, cel 
francez, care cunoaşte şi el tema „excepţiei franceze”, de data aceasta din economia con- 
temporană... 

Pentru un cercetător, textul constituie şi o trecere în revistă a problematicii in- 
terdisciplinare pe care o solicită studiul acestui fenomen istorico-literar şi de ereditate în 
cultură, care poate fi desemnat cu numele de cantemiriologie. Amănuntul relevant, solici- 
tînd mai multe perspective, înfloreşte peste tot, de la precizarea că turca stăpînilor oto- 

mani era de fapt un „jargon burlesc turco- 
arabo-persan”, căci limba originară era 
„strivită” de sacralitatea arabei Coranului şi, 
respectiv, de prestigiul literar la persanei, la 
citarea scrisorilor lui Antioh, bucuros că a 
făcut în sfîrşit rost de ultimele portrete de 
sultani, ca să publice tratatul de istorie al pă- 
rintelui său. Menţiunea anecdotică se află la 
locul ei şi luăm la cunoştinţă că prinţul Di- 
mitrie, focos şi la 49 de ani, se bate în duel 
cu un locotenent, după ce s-a recăsătorit cu 
cea mai frumoasă blondă din aristocrație, 
Anastasia Trubeţkoi, fată de 17-18 ani... 
Supărătoare pînă la un punct, există în text 
unele repetiţii de afirmaţii şi chiar de citate. 
Aflăm de mai multe ori că Prutul, în urma 
înfrîngerii de la Stănileşti, a devenit „nesu- 
ferit pentru urechile ruseşti”, respectiv 
„foarte neplăcut pentru urechile ruseşti” (p. 
90, respectiv p. 199). De faptul că Rusia nu 
va mai găsi prea lesne „un ambasador de ca- 
litatea principelui Cantemir” aflăm de cel 
puţin trei ori, ultima dată la p. 265. Contra- 
ziceri şi la data publicării Divanului: anul 
1698, aşa după cum se ştie şi afirmă şi au- 
torul, la p. 67; anul 1699, cum se afirmă la 
p. 44 şi p. 125... Aceste imperfecţiuni, rare, 
s-ar putea datora şi unei lipse de evidenţă în 
utilizarea fişelor bibliografice, altminteri 
bogate şi pline de interes, eterogenitatea 
surselor citate dovedind dificultatea acestei 
întreprinderi transnaţionale. Concepută pe 
modelul monografiei de familie, dar atrasă 
prin bogăţia de informaţie de stilul erudit; 
construind cu competenţa specialistului 
matur contexte şi analize — evenimențţiale, 
de personaje istorice şi chiar de opere lite- 
rare; cu o structură logică şi cu destule cali- 
tăţi beletristice, Cantemireştii lui Ştefan 
Lemny sînt meniţi înscrierii în bibliografia 
clasică a domeniului. 


” Ştefan LEMNY — Cantemireştii. Aventura eu- 
ropeană a unei familii princiare din secolul 
al XVIII-lea. Prefaţă de Emmanuel Le Roy 
Ladurie. Traducere de Magda Jeanrenaud. 
laşi, Editura Polirom, 2010. 


Cristina CHIPRIAN 


POEZIA E LUXUL 
SĂRACILOR* 


Cu o dialectică îndelung studiată, 
Adrian Alui Gheorghe inversează rapor- 
tul existent — imanent în modul cel mai fi- 
resc, lăsând să coexiste în viziunile sale 
poezia şi filosofia, ca două feţe ale acele- 
iaşi monede turnate în metal preţios. Uni- 
versul poetic este centrul unui cosmos 
cuprinzând realitatea şi oglindirea ei mul- 
tiplă, într-o piramidă a valorilor care se re- 
organizează permanent. Cititorul este 
chemat să parcurgă itinerariul, lăsându-se 
orientat la intersecţii şi treceri de nivel, într-un 
edificiu de semne convergente ce focali- 
zează variat. 

Actul poetic este un transfer de 
trăire şi receptare, teoretizat şi concretizat 
aproape simultan, pentru a proiecta clipa în 
eternitate. Investigând universul cunoscut 
şi pe acela necunoscut, subiectul caută 
„punctul care e centrul lumii” fără a avea o 
finalitate abstractă, ci o supoziţie sensibilă: 
resturile de aur rămase/după ce s-au poleit 
ochii sturzilor.” (Paznicul ploii). Poezia nu 
poate oferi viaţă veşnică, „dar atinge cu de- 
getul inexprimabilul”. Expresia poetică se 
încarcă de sens, încercând să se autodefi- 
nească dar evitând delimitările. Imagini ori- 
ginare şi rostiri profunde circumscriu 
atitudinea creatorului în Logos: „Dumne- 
zeu face toate lucruile frumoase, poeţii vin 
doar şi pun hoţeşte semnătura”. (Poetul 
bătrîn îşi declamă faima-2). Alte proiecţii 
vizualizează poezia ca o pâine împărţită ci- 
titorilor flămânzi, manipulaţi astfel întru 
supunere la efect (Otrava). Este un schimb 
de materie şi spirit, care implică şi relativi- 
zează trăirea. 

Imaginarul poetic se structurează 
mozaical, din sticle necizelate sau din vi- 

tralii răsfrânte, traversând patrimonii cultu- 
rale şi pagini memorabile, experienţe sen- 
zoriale şi extrasenzoriale care îşi află o 
rostire elaborată, simplificată în esenţă şi di- 
namic stratificată: sunet de monedă arun- 
cată pe nisip; deschiderea unei stridii cu 
dinţii; lipirea pe cer a unui timbru; sorbitura 
unei picături de supă cosmică — toate aces- 
tea asociate unor structuri onomatopeice 
care ar necesita cercetări semiotice — „E po- 
sibil, totuşi, ca unele lucruri să îmi scape”. 
(Martor) Lumea post-modernă îşi află 
răspuns la propriile obsesii, un răspuns — 
atitudine care o va reconstrui: „spectacolul 
morţii definitive a timpului/strivit sub pro- 
pria greutate” (Da, îmi place Brahms). 
Sensul tragic al destructurării şi descompu- 
nerii în expresia contemporană îşi află pro- 
iecţia şi soluţia: „prea multe cuvinte mor pe 
limba/poeziei...!” poezia, „ca o turmă/ de li- 
curici  înhămată la muzicile din sub- 
conştient...” (Poetul bătrîn îşi declamă 
faima 1). 

Intenţia de elaborare se aplică şi sen- 
zorialului, prin suprastructura epică, impusă 
ca o condiţie a tensiunii ascensionale. Aso- 
cierea suprastructurii epice reliefează in- 
tuiţii şi percepții, treceri din conştient în 
subconştient şi reveniri, verbalizarea şi va- 
lorizarea trăirii: „aşa am ajuns să nu ne mai 
ascultăm unul pe altul/ nu mai aveam timp/ 
ne grăbeam să visăm[...] trăiam?” (Ispita) 
Nuanţele extreme ale trăirii lirice configu- 
rează un pseudopersonaj - „ca un toreador 
în arenă[...] ca un sfânt care are revelaţia 
[...] ca un şarpe care digeră noaptea în vis- 
cere”-, personaj ce se dedublează liric: 
Oskar „care rămînea prizonierul lumilor / 
increatej...] Oskar care se năştea” tranzitând 
reflecţia şi reprezentarea (,„Trăind îşi cîşti- 
gase dreptul de a nu mai trăi.” — Metamor- 
foza). 

Parabola sintetizează emoția şi sem- 
nificaţia, grefate pe aluzia culturală: un om 
scapă mişcării de translație şi de revoluţie 
cosmică sărind din mers, iar alţi câţiva mar- 
tori reacţionează emblematic: „Ar fi bine să 
ne mai numărăm o dată[...] Am văzut balta 
cerului clipocind...[...] toţi priveam norii 

cosmici cu un uşor plictis” . Finalul suge- 
rează o concluzie neprelucrată logic, episo- 
dul devenind expresia nedescifrată a 
tragismului existenţial: „Universul a rămas 
la uşă/schelălăind.”(Pielea de sagri) 

O argumentaţie informală asupra 
poeziei evidenţiază miracolul receptării şi 
accidentele multiple ale nonreceptării: De 
ce n-ar trebui lăsată poezia pe mîna co- 
piilor — „Pentru că o mototolesc[...] Pen- 
tru că e periculoasă: înțeapă [...] Sînt multe 
motive [...] măcar pentru a nu-i strivi/vreu- 
nul din cele peste o sută de picioare.” Struc- 
tura argumentativă susține, de asemenea, 
altă artă poetică: Despre golemul uitat în 
tramvai - „poezia ar trebui să ştie 
adevărul[...] e copilul din flori[...] nu are 
mamă nu are tată”. Poetul trăieşte în tot 
acest timp — „o sută de kile chinuindu-se să 
spună unui sentiment pe nume[...] simu- 
lează un contact nemijlocit cu divinitatea.” 

Convins de necesitatea utilizării 
acestui leac universal - poezia — cititorul 
descoperă un îndemn la negaţie: necesita- 
tea negaţiei: „O lume întreagă luptă să nu 
scriu versul următor”, revolta banalităţii îm- 
potriva sublimului (Poem). Regresul civi- 
lizaţiei antice subliniază condiţia poetului: 
„În coşul de gunoi a aruncat (zdreanţa) 
ciorna unui poem”. lar creatorului post-mo- 
dern i se suprapune cititorul „vicios”: „ci- 
tesc pentru a mă ascunde de mine însumi/în 
toate paginile pe care le citesc”. (Cîrtiţa). 
Într-o serie de „ciudăţenii” intră şi 
răstălmăcirea cugetării asupra fericirii, pe 
care unii o găsesc în înţelepciune, alţii în 
avere, dar atribuirea se face prin evaluare: 
care sunt deştepţii, care sunt idioţii... 
(Schița unui poem ratat cu premeditare). 

Volumul, ilustrat cu 9 desene şi o co- 
pertă realizată de Laurenţiu Dimişcă, re- 
configurează esenţial poezia post-modernistă, 
rezonând profund şi esenţial, prin imagine 
şi verb, într-o desfăşurare neredundantă, 
realizând congruenţa conceptului cu rosti- 
rea. 


* Adrian Alui Gheorghe — Paznicul ploii. 


Cluj-Napoca, Editura „Limes”, 2010 


LA CAPĂTUL IMPERIULUI 
NOSTRU DE IDEI“ 


Oglinda sumară este o radiografie 
a unei vârste poetice plutind deasupra limi- 
telor. Este o dublă oglindire, a subiectului 
în ceilalţi, a pluralităţii în Unul. Mirajul 
oglindirii se aplică spiritului şi materiei, 
concretului şi abstractului, în cuvinte care 
vizează simplitatea, dar exprimă esenţa. 

Liviu Apetroaie defineşte senti- 
mente şi stări sufleteşti în contextul unei ab- 
senţe a sublimului, din care totuşi a primit, 
de-a lungul altor vârste, fragmente infime, 
necesare: „frântura de suflet pe care ai pri- 
mit-o de la ceilalţi“ (Raporr către prieteni); 
„să scriu un poem pentru o femeie”; „poe- 
mul stă ascuns în vârfuri de săgeată“ (Ma- 
nuscrise în Alfa), „de la dialogul de sticlă la 
marginea ultimului/ concept”. 

Logosul reuneşte reflecţia şi rosti- 
rea, într-o stare perpetuă de căutare a con- 
ceptului care se consumă, de cele mai multe 
ori, fără asociere sonoră, într-o reverberaţie 
profundă, în abisul conştiinţei de sine: „îi 
vorbea o necunoscută limbă [...]/ atunci 
când iese din vis/străbătând etern câmpiile.” 
(Odisee sanguină) Experienţa interioară 
corespunde plastic în exterior („când vedea 
prea mult sânge/ ştia că e seară”), dar ba- 
lansează în abstract, în inefabilul autocu- 
noaşterii („îl însoţise o pasăre nevăzută/ dar 
nu ştia că nu e singur“). Inconsistenţa lo- 
veşte cel mai ades conştiinţa rătăcitoare în 
timp şi spaţiu („de la o vreme scriem opuri 
transparente [...] ca o picurare de eter în 
forme concrete”- Dialogul de sticlă). Con- 
ceptul atrage manifestarea mai concretă a 


îndoielii („orice lucru este tot atât de uşor/ 


cum la fel de uşor nu este/ sau ar putea să nu 
fie“ — Tratat de îndoială). Îndoiala este ex- 
plorată ca esenţă a sinelui şi condiţie a inter- 
acţiunilor ființei („te obligă la exerciţii de 
suprimare/ a conştiinţei[...]/ asistentul are 
un răspuns/ dar nu mi-l spune decât pe 
bani[...]/ partea aceasta/ este cea mai nes- 


x» 


crisă”). Miticul Sisif se adaugă îndoielii 
întru perpetuarea şi valorizarea ei — dacă ar 
putea fi conştientizată. Dar logosul — con- 
cept şi cuvânt — lasă loc imaginii, nereve- 
late („logic intangibile”, „într-o secţiune 
finală”). 

Finalul şi finalitatea se proiectează 
împreună într-o viziune poetică edificată pe 
fundament filosofic: „ar putea fi ultimul 
poem[...]/ să citească tot mai des/ din con- 
ceptele aruncate privirii“ (Consideraţii des- 
pre metaforă); „la margini de scolastică/ 
apari dispari precum luciditatea/ retrasă în 
poemele de atunci” (Jurnalul unui sevraj 
anunţat), „efectul oglinzilor paralele/ te 
duce cu gândul la solipsism” (A zreia pri- 
vire). 

Experienţa culturală se estompează 
în proiecţii plastice şi expresii banale, dar 
conotative („unde mai venea/ doar timpul 
cu sensul lui aiurea” — Vu veac de secundi- 
tate). Poetul deţine „manufactura [...]/ de 
îndreptat sentimente”; chiar dacă sentimen- 
tele sunt revitalizate peste măsură în core- 
laţia dezamăgirilor. „EI are vreme să aştepte 
trecerea vremii”, dovedind infinită răbdare 
cu „un timp imperfect descris”, căruia îi 
opune jocul teoretic al cuvintelor, inducând 
o răstălmăcire de facto („obişnuia să 
ucidă/cu regularitate fiinţe mitice/ ca să le ia 
pielea mitică”). Cuvintele se înşiră semnifi- 

cant pe o axă a valorilor reinventate, evi- 


denţindu-se şi subsegmentele iniţiale, cu 
forţe orfice: „despre un alt altar [...]/ uitat 
de altele cuvinte”. (Oglinda sumară). 

Ce finalitate are poemul? „Voi un 
război cinstit cuceritor de moarte-naltă!” 
(Manuscrise în Alfa). Modernitatea poartă 
ecoul demiurgic al imaginii-simbol. „Alfa 
cercetează o carte/ la începutul opului sacru/ 
himeric”. (Alt manuscris cu Alfa), dar şi 
conştiinţa „secundităţii”: „mărunţesc fraze 
textualist — barbare/ le împrăştie sacerdotal 
[...]/ noapte şi zi peste palimpseste/ păşeşte 
Alfa şi le rescrie” (4lfa peripateticul). 

Volumul sintetizează devenirea in- 
terioară şi cristalizează trăiri simple, „în- 
chise în confesiune”: „tristeţea pe care 
ţi-am născut-o în cântec”, „cum apune 
luna”. Conştiinţa păstrează, în spatele 
fiecărei mărturisiri, „carnetul cu termeni fi- 
losofici/ pe care nu-i pronunţă niciodată”. 
Sensibilizarea ideii şi  abstractizarea 
evocărilor oferă expresia originală a poetu- 
lui în Autoportret: „liviu apetroaie se va în- 
toarce cândva să iubească.” 

În simplitate s-a creat universul 
poetic vizualizând dimensiuni astrale. 
Lumea se reduce la două verbe emblema- 
tice, inter-reductibile: am stat/ am judecat. 
Cu aceste mijloace simple „s-a săvârşit 
lumea” (Apocalipsă), iar semnificaţia dublă 
deschide şi închide perspectiva: apocalipsa 
este, în fond, o altă creaţie. Şi tuturor le va 
trece „neîntristarea”, sau, altfel spus, prea 
puţina înţelegere a stării de a fi. 


* Liviu Apetroaie, Oglinda sumară. laşi, 
Editura Opera Magna, 2009. 

REVISTA 
„LIMBA ROMÂNĂ“ 


Theodor CODREANU 


Casa Limbii Române din Chişinău 
a sărbătorit în luna mai 2011 douăzeci de ani 
de la apariţia revistei Limba Română. Nu 
exagerez cu nimic zicând că alcătuiesc îm- 
preună principala formă instituţională de re- 
zistenţă în faţa rusificării Basarabiei, care 
n-a încetat după izbânda parţială a mişcării 
de renaştere naţională din anii 1985 — 1990. 
Desigur, avangarda a constituit-o Uniunea 
Scriitorilor, dar în sânul acesteia s-a insi- 
nuat, pas cu pas, discordia dintre diferite 
grupări şi dintre orgoliile diverşilor scriitori 
care, toate la un loc, au slăbit forța de pene- 
trare în rândul opiniei publice, sfârşind, în 
ultimul an, cu o confuzie a tuturor animo- 
zităţilor care s-ar putea să aibă consecinţe 
deosebit de grave, de lungă durată. Ce să 
mai vorbim de Frontul Popular devenit par- 
tid şi apoi neantizat de chiar liderii lui. 

Avantajul Casei Limbii Române şi al 
revistei cu aceeaşi numire constă tocmai în 
conservarea sintagmei Limba Română, pe 
care regretatul Grigore Vieru a scris-o întot- 
deauna, din clipa când a fost posibil în spa- 
țiul public, cu majuscule. O singură 
publicaţie, cea mai populară din ultimele trei 
decenii, a mai avut iniţiativa să se declare, 
pe frontispiciu, publicaţie de limba română: 
Literatura şi arta. Faptul mi se pare esen- 
țial, fiindcă, după aproape două secole de 
rusificare, limba română a avut de luptat cu 


doi monştri şi după 1989: primul, presiunea politică şi economică a Moscovei, dublată de 


şantajul militar transnistrean, al doilea, născut din primul, doctrina pseudoştiinţifică a mol- 
dovenismului, menită să cimenteze mentalitatea că moldovenii basarabeni sunt o altă etnie, 
cu o altă limbă, plămădită din ramura slavă, dar cu unele influenţe româneşti provocate de 
„imperialismul” Țării Româneşti care s-a extins în Moldova, în Ardeal, în Banat. Doc- 
trina moldovenismului s-a cristalizat definitiv în 1924, când a fost înfiinţată Republica 
Sovietică Socialistă Autonomă Moldovenească, dincolo de Nistru, spre a pregăti terenul 
expansiunii sovietice asupra Basarabiei reunite cu patria-mamă la 27 martie 1918. Şi as- 
tăzi Basarabia este, proprio motu, o anexă a acestei pretinse Republici Transnistrene, în 
care doctrina moldovenismului nu constituie decât faza finală de pecetluire a rusificării 
moldovenilor, argumentul suprem fiind uriaşul depozit de armament rusesc stocat acolo. 
Şi a redevenit anexă din clipa declanşării războiului transnistrean care a dus la curmarea 
mişcării de renaştere naţională prin detronarea guvernării Mircea Druc. Tot ce a urmat a 
stat sub spaima, mai mult sau mai puţin vizibilă, că orice tentativă de continuare a revo- 
luţiei naţionale nu mai are nici un sorţ de izbândă în faţa curentului panslavist. Slăbiciu- 
nea politicii româneşti, în context, a sporit această îngrijorare de care au profitat agrarienii, 
apoi comuniştii diriguiţi de Vladimir Voronin. 

S-a făcut observaţia că, între toate fostele republici desprinse din imperiul sovietic, 
Republica Moldova are un statut aparte. A produs singura revoluţie în care marea bătălie 
s-a dus pentru limba naţională, limba lui Alexe Mateevici, poetul-preot devenit simbol al 
unui cenaclu de mare răsunet în acei ani. Dacă în Ţările Baltice politicul a fost mai puter- 
nic şi a reuşit să triumfe inclusiv asupra limbii de ocupaţie, în Moldova politicul n-a fost 
la înălțimea păzitorilor limbii române şi, la scurt timp, limba română n-a mai fost recu- 
noscută oficial în Constituţie. Aici au intrat în joc cei care s-au erijat în stăpâni ai limbii, 
prin intermediul hibridului doctrinar sovietic numit mol/dovenism şi limbă moldovenească, 
hibrid slujit de pseudospecialişti precum Vasile Stati sau Victor Stepaniuc. Este ceea ce 
Martin Heidegger a numit uitarea adevărului Fiinţei sub impactul ideologiilor pseudo- 
moderniste totalitare. Am mai invocat cele două enunţuri eminesciene fundamentale cu pri- 
vire la adevăr şi limbă. Va trebui să le repetăm neobosit atâta vreme cât există şi va mai 
exista agresiune împotriva adevărului şi a limbii române: „În sfârşit, adevărul e stăpânul 
nostru, nu noi stăpânii adevărului”!. Şi corelatul cu adevărul limbii: „Nu noi suntem stă- 
pânii limbei, ci limba e stăpâna noastră. Precum într-un sanctuar reconstruim piatră cu 
piatră tot ceea ce a fost înainte — nu după fantezia sau inspirația noastră momentană, ci după 
ideea, în genere şi în amănunte, care-a predomnit la zidirea sanctuarului — astfel trebuie 
să ne purtăm cu limba noastră românească. Nu orice inspiraţie întâmplătoare e un cuvânt 
de-a ne atinge de această gingaşă şi frumoasă zidire, în care poate că unele cuvinte apar- 
ţin unei arhitecturi exotice, dar în ideea ei generală este însăşi floarea sufletului etnic al ro- 
mânimii”?. 

A face să renască fiinţa unui neam oprimat spiritual, lingvistic, cultural şi politic 

timp de aproape două veacuri, aşa cum s-a năzuit prin revoluţia basarabeană, înseamnă 


exact ceea ce spune Eminescu despre rezidirea sanctuarului limbii române şi, prin el, a în- 
suși trupului istoric al Basarabiei ca parte organică concrescută în matca românismului. De 
aceea este atât de mare responsabilitatea intelectualilor şi a politicienilor basarabeni (dar 
nu numai) în această fază incertă a istoriei româneşti, pe ambele maluri ale Prutului, pen- 
tru ca neamul acesta să nu dispară şi să-şi făurească viitorul pe care-l merită. Dar cum să 
rezideşti „sanctuarul limbii române”, „piatră cu piatră” cu „tot ceea ce a fost înainte”, când 
ideea românească, aceea „care-a predomnit în zidirea sanctuarului”, a fost umilită, ma- 
culată, agresată, interzisă de homunculul bizar care s-a vrut şi încă se vrea a fi stăpânul lim- 
bii şi al adevărului sub chipul struţo-cămilesc al „limbii moldoveneşti”? 

Oare câţi înţeleg că problema aceasta nu ţine numai de istorie, pur şi simplu, ci, 
mai ales, de ontologia fundamentală, aşa cum a regândit-o în secolul al XX-lea Martin Hei- 
degger? Şi ceea ce-i mai tulburător e că reflecţia filosofului german privitoare la adevărul 
Fiinţei şi al limbii este, în esenţa ei, eminesciană. Şi cine a înţeles mai bine drama Basa- 
rabiei decât Eminescu? 

Când intelectualii basarabeni au pariat pe limba română, în renaşterea lor, ei parcă 
i-au ascultat pe Eminescu şi pe Heidegger. lată ce spune autorul celebrei Scrisori despre 
„umanism ” (1947): „în gândire Fiinţa ajunge să vorbească. Limba este locul de adăpost 
al Fiinţei. În lăcaşul ei trăieşte omul. Cei ce gândesc şi făuritorii de vers sunt veghetori ai 
acestui adăpost'”5. Pe veghetorii aceştia, Heidegger îi numeşte păstori ai Fiinţei. Dacă 
limba română este una dintre cele mai bogate şi mai complexe din lume (Noica o aşeza ală- 
turi de greaca veche şi de germana modernă, în ce priveşte posibilităţile de filosofare, de 
gândire a Fiinţei), se datorează, probabil, şi faptului că a fost creată chiar de păstori şi pă- 
zită, în veacuri, de păstorii cărturari ai Bisericii Ortodoxe Române, de la diaconul Coresi 
şi părintele-poet Alexe Mateevici, până la mitropolitul Bartolomeu Anania, de la mitro- 
politul-poet Dosoftei, până la Grigore Vieru, care, deşi n-a fost preot, a trăit ca nimeni 
altul taina care apără. În singurătatea păstoriei gândeşte, prin limbă, Fiinţa: „Fiinţa este 
paza care, în vederea adevărului ei, îl ocroteşte pe om în esenţa lui ec-statică, astfel încât 
ea adăposteşte ec-sistenţa în limbă. Iată de ce limba este deopotrivă loc de adăpost al Fi- 
inţei şi lăcaşul esenței omului. Şi tocmai pentru că limba este lăcaşul esenței omului, uma- 
nităţile istorice şi oamenii nu pot fi acasă în limba lor atâta vreme cât limba a devenit o 
simplă carcasă în spatele căreia oamenii îşi văd de uneltirile lor”. Heidegger face dis- 
tincţie între ec-sistenţă şi simpla existenţă rătăcitoare a omului în istorie. În „existenţă”, 
oamenii îşi pot bate joc chiar şi de limbă, mutilând-o, precum autorul de dicţionare Vasile 
Stati, dar în „ec-sistenţă” rătăcirea nu e posibilă. Când Mateevici scria despre limba română 
că este „limba vechilor cazanii”, plânsă şi cântată „pe la vatra lor” de ţărani, el trăia ec- 
static adevărul limbii, acelaşi cu al Fiinţei. Ce altceva spune Grigore Vieru în cunoscuta 
poemă În limba ta? O ec-sistenţă care se înalţă în tăcere, cum spune acelaşi Heidegger, 
îngânat parcă de Vieru astfel: Jar când nu poți/ Nici plânge şi nici râde,/ Când nu poți 

mângâia/ Şi nici cânta,/ Cu-al tău pământ,/ Cu cerul tău în faţă/ Tu taci atuncea/ Tot în 


limba ta.. Numai în tăcere glasul Fiinţei poate fi auzit din nou, spune Heidegger: „Omul 
trebuie, înainte de a vorbi, să asculte din nou glasul Fiinţei, cu riscul ca sub semnul aces- 
tui glas exigent (Anspruch) să aibă puţin sau rar ceva de spus. Numai astfel i se restituie 
cuvântului caracterul nepreţuit al esenței sale, iar omului lăcaşul pentru a locui în adevă- 
rul Fiinţei”5. Heidegger atrage atenţia că /ocuirea poetică în limbă este hălderliniană, nu 
idilică, sămănătoristă, sentimentală. Este locuire în adevăr, în sacru. Este regăsire a patriei 
pierdute. Ceea ce Mihai Cimpoi a înţeles din drama fiinţei basarabene când a coroborat-o cu 
mitul homeric al întoarcerii în Ithaca. Întoarcerea lui Hălderlin în patrie (vezi poemul 
Andenken), subliniază Heidegger, nu e egoism naţionalist, ci întoarcere cu toate popoarele 
spre origini, spre Fiinţă. Dar nu te poţi întoarce decât prin propria-ţi limbă pe cale de a fi 
uitată odată cu adevărul Fiinţei. Ulise este ispitit, în drumul său, să uite Ithaca. Ar fi putut 
rămâne în insula Sirenelor, la frumoasa Circe şi în atâtea alte locuri, dar nu I-a lăsat gla- 
sul Fiinţei, glasul patriei sale: „Lipsa de patrie, care rămâne să fie astfel gândită, rezidă în 
aceea că fiinţarea este abandonată de Fiinţă. Această lipsă este semnul că Fiinţa a fost ui- 
tată”. 

Identificarea limbii cu patria este şi cel mai adânc gând al lui Nichita Stănescu: 
Limba română este patria mea. Enunţul a devenit emblema-pavăză a Casei Limbii Ro- 
mâne din Chişinău. Oare întâmplător? Menirea cea mai înaltă a celor puţini care trudesc 
în această instituţie este, în pofida, poate, a vieților consumate în existenţă personală (pradă 
tuturor vicisitudinilor istorice), aceea de ec-sistenţă în Fiinţa Limbii Române. Ca unul care 
colaborez de mulţi ani cu păstorii Casei Limbii Române, ştiu prin câte greutăţi şi agresiuni 
au trecut cei care o slujesc. Casa însăşi a fost agresată, batjocorită, incendiată. Compara- 
tiv cu alte instituţii, lăcaşul este dintre cele mai modeste din Chişinău, dar are o nobleţe 
indicibilă. Pentru că i-au păşit pragul sau au colaborat în paginile reviste personalităţi pre- 
cum Eugen Coşeriu, Paul Miron, B. Garcia Hernândez, Rudolf Windisch, Guillaume Du- 
rand, Rajmund Piotrowski, Stanislav Semcinski, Nicolae Corlăteanu, Nicolae Mătcaş, 
Mioara Avram, Valeriu Rusu, Liviu Damian, lon Ungureanu, Morteza Mahmoudian, Sil- 
viu Berejan, lon Vatamanu, Gheorghe Vodă, Aureliu Busuioc, Eugen Beltechi, Al. Zub, 
Petru Soltan, Constantin Ciopraga, Anatol Ciobanu, Anatol Petrenco, Valeria Guţu-Ro- 
malo, G. Mihăilă, Stelian Dumistrăcel, Grigore Vieru, Victor Teleucă, Mihai Cimpoi, 
Constantin Ţoiu, Alexandru Husar, Valentin Mândâcanu, Vladimir Beşleagă, Anatol 
Codru, Nicolae Dabija, Dumitru Irimia, Dan Mănucă, Augustin Buzura, Mircea Borcilă, 
Marius Sala, Virgil Nemoianu, lon Hadârcă, Adrian Dinu Rachieru, Valentin Ciucă, Ale- 
xei Marinat, Nicolae Esinencu, Leonida Lari, Vasile Vasilache, Andrei Strâmbeanu, Mir- 
cea Dinescu, Șerban Codrin, Paul Mihail, Arcadie Suceveanu, Irina Condrea, lon 
Melniciuc, Emilian Marcu, Gheorghe Chivu, lurie Colesnic, Dumitru Tiutiuca, Ana Blan- 
diana, lon Ciocanu, Valeriu Matei, Iulian Filip, Maria Şleahtiţchi, Andrei Eşanu, Leo But- 
naru, Dumitru Crudu, Vlad Pohilă, Vasile Şoimaru, Ana Bantoş, Alexandru Bantoş, Mina 

Maria-Rusu, Pavel Şuşară, Gheorghe Vrabie, Lucian Vasiliu, Vsevolod Ciornei, Gheor- 


ghe Moldovanu, Viorica-Ela Caraman, lulian Boldea, Nicolae Rusu, Mircea Anghelescu, 
Ioan Holban, Alexandru Ruja, Grigore Ilisei, Mircea Ciubotaru, Viorel Dinescu, Lucian 
Lazăr, Vladimir Zagaevschi, Eugenia Bojoga, George Rusnac, Cristinel Munteanu, Ema- 
nuela Ilie, Aliona Grati, Mihai Posada, Alexandru Cazacu, Mioara Kozak, Pavel Balmuş, 
Eugen Munteanu, Teo Chiriac, Nicolae Roibu. Şi putem continua pe alte pagini enumera- 
rea făcută aleatoriu. 

Dacă zăboveşti o clipă asupra numelor aruncate în pagină, constați imediat că, în 
Casa Limbii Române, prin intermediul revistei Limba Română, una dintre cele mai bune 
din întreg spaţiul românesc, s-au întâlnit nu numai cei cu afinități elective, ci şi adversari 
în spaţiul grupărilor literare din Basarabia şi din Ţară. Un fenomen care nu se întâmplă în 
celelalte reviste de pe ambele maluri ale Prutului. Şi asta spune mult asupra rostului „păs- 
toresc” faţă de limba română şi faţă de Fiinţa românească. Aş spune, de aceea, că institu- 
ţia bidecenară de azi este cuptorul lui Heraclit. Fiindcă este deopotrivă lăcaş al limbii 
române şi Casa Fiinţei româneşti. 

Legenda spune că faima filosofului Heraclit din Efes crescuse atât de mult, încât au 
început să vină, din diverse colţuri ale Greciei, grupuri de curioşi care să-l cunoască şi să 
se împărtăşească din înţelepciunea lui. Se aşteptau ca Heraclit să-i întâmpine într-un palat 
sau barem într-un templu, dar grea le-a fost mirarea când l-au văzut, zgribulit de frig, în- 
călzindu-se lângă un cuptor. Cum vizitatorii s-au oprit scandalizaţi şi dispreţuitori, înţe- 
leptul s-a ridicat şi le-a spus, ospitalier: „Poftiţi! Şi aici sunt zei!”. 

Fireşte, nu e prea atrăgător un înțelept în zdrenţe şi zgribulit de frig. Imaginea aces- 
tui Heraclit îmi aminteşte de aceea a bătrânului Dascăl din Scrisoarea 1. Casa Limbii Ro- 
mâne poate să pară marginală şi neatrăgătoare puternicilor zilei. Dar ea este şi trebuie să 
fie sanctuarul de reclădit, în sens eminescian, sanctuarul Limbii Române. Cuptorul lui 
Heraclit. 


! M. Eminescu, Opere, XV. Fragmentarium. Addenda ediţiei, Editura Academiei Române, Bucu- 
reşti, 1993, p. 50. 

2 Ibidem, p. 98. 

3 Martin Heidegger, Originea operei de artă, trad. din germană şi note de Thomas Kleininger şi 
Gabriel Liiceanu, studiu introductiv de Constantin Noica, Editura Univers, Bucureşti, 1982, p. 
321. 

+ Ibidem, p. 364. 

5 Ibidem, p. 326. 

* Ibidem, p. 344. 

CIORAN DESPRE SHAKESPEARE 


Horaţiu STAMATIN 


Multe din temeiurile cioraniene au ca motivaţie faptele mari de cultură de pretu- 
tindeni. A dialogat cu ele ca în cele din urmă să constituie câmpuri de bătălie câştigate. În 
Caiete găsim acest îndemn care ne trimite direct spre sursele inepuizabile de a te pune „în 
rând cu lumea“: „Să te slujeşti de mitologii şi de teologii pentru confesiuni indirecte.“ (C., 
I, p. 368) „Gâlceava“ cu cei din jur are un efect terapeutic asupra fiinţei sale, încercând o 
îmbunătăţire a propriei sale stări de a fi: „De ce nu mă desprind de Marc Aureliu, de Epic- 
tet, de Buddha, de Zen şi aşa mai departe? De ce recurg la ei aproape-n fiecare zi? Ce 
aştept de la ei? Văd un singur răspuns: să învăţ să nu (mai) sufăr şi să-mi minimalizez mi- 
zeriile. Prin mijloacele mele proprii nu izbutesc: şi tocmai asta e mizeria mea.“ (C, II, p. 
155). 

Oprindu-ne doar la literatura engleză, îi vom găsi pe Jonathan Swift, W. Blake, 
Shelley, ]. Keats, Colleridge, Emily Bronte, Oscar Wilde, W.B. Yeats, James Joyce, E. 
Dowson, G. B. Shaw, Samuel Beckett, Scott Fitzgerald, Dylan Thomas, şi mai ales su- 
combarea totală în faţa poeziei lui Emily Dickinson („Aş da toţi poeţii pentru Emily Dic- 
kinson.“) (C.I, p. 33), cu toţii fac parte din vecinii săi de încredere cu care traversează 
„mundan'“ fiecare zi. Cioran nu s-a avut în vedere numai pe sine aşa cum mulţi ar fi ten- 
taţi să exclame. Exerciţii de admiraţie, cum singur se „denunţă“, sunt „vrând-nevrând ca- 
pricioase, ca tot ce derivă din admiraţie, din prietenie sau din entuziasm necontrolat.“ Iar 
Simone Boue, într-un interviu, crede chiar că: „Le succes a donc commence avec Exerci- 
ces d'admiration, tres tres tard [1986], et il est devenu Cioran. Avant, c'etait E.M. Cioran.“ 
Recent un tânăr talentat eseist aduce argumente în plus şi observă pertinent că „Admira- 
ţia nu e semn de sentimentalism, ci imbold de emulaţie inspirat de un model aparte. Căci 
a fi sentimental e a sufoca intelectul sub exces de emoție, pe cînd admiraţia te ridică la ni- 
velul celui pe care îl admiri. În primul caz te duci în jos, în cel de-al doilea urci. De aceea, 
în orice admiraţie dospeşte o năzuinţă fascinatorie cu bătaie competitivă, admiratul deve- 
nind sursa rivalităţilor ivite între admiratori.“ (Sorin Lavric, Impetu animo, „Rom. lit.“, nr. 
1,2011). 

Shakespeare e în prima linie de atenţie. Trimiterile la dramaturgia sa sunt cele 
mai frecvente. Le reproşează francezilor din Secolul Luminilor că nu l-au înţeles pe Ma- 
rele Will de vreme ce Diderot, în limitele raționalismului din epocă, profera nici mai mult, 
nici mai puţin: „Gustul pentru extraordinar este trăsătura mediocrităţii.“ (Sfărtecare, p. 
78). 

Consideraţiile lui Cioran asupra operei shakespeariene ţin de natura unor judecăţi 
izvorâte dintr-o cunoaştere a ei în cele mai intime aspecte. Coabitarea extremelor în crea- 
ţia dramaturgului, de la cele mai candide până la cele mai crude situaţii, îl face pe Cioran 
să o definească drept „loc al întâlnirii unui trandafir cu o secure“. (Silogismele..., p. 8). 
Afirmaţie reluată în Amurgul gândurilor: „Este atâta crimă şi poezie în Shakespeare că dra- 
mele lui par concepute de un trandafir în demenţă.“ Această largă desfăşurare, cu eroi de- 
veniţi nume comune în vorbirea curentă, îi dă „senzaţia unei cosmogonii“. (C. I, p. 180) 
Nu ezită să comparare lumea shakespeariană, ca şi cea a Vechiului Testament, cu cea din 

zilele noastre: „nu suntem decât maimuțe înfumurate sau domnişori discreţi, ce nu ştiu să-şi 
urle în spaţiu durerile şi bucuriile, să provoace natura sau pe Dumnezeu.“ (Si/ogismele..., 
p. 49) Intuiţia lui Cioran, care aparţine mai degrabă unui artist decât unui filosof, vede că 
măreţia shakespeariană vine de acolo că el stă departe de conceptualizare, că ideea se află 
undeva în umbra demersului artistic: „Shakespeare e mare fiindcă în el nu triumfă nicio 
idee: numai viaţa şi moartea.“ Şi spre deosebire de Shelley, spre exemplu, unde „latura sa 
generoasă face, în cea mai mare parte, din poezia sa ceva caduc; din fericire, Shakes- 
peare nu a slujit niciodată nimic.“ (7ratat..., p. 30). 

Apetenţa lui Cioran pentru literatură îi oferă posibilitatea de a-şi deschide zăga- 
zurile interioare. Atât Shakespeare cât şi Dostoievski îl fac „să atingă extremităţi pe care 
singur abia dacă le întrevăd. Ei mă scot la propriu afară din mine, mă proiectează dincolo 
de limitele mele.“ (C, II, p. 76) Este un teritoriu mult râvnit de el: „Mi-ar plăcea ca un poet 
să-şi facă un destin din cugetările mele!“ Ne întrebăm dacă Cioran ar fi fost un scriitor ce 
fel de romane ar fi ieşit de sub pana sa. Un tânăr reporter român îl şi punea alături de „fu- 
rioşii englezi“, iar Gastan Picon, într-o memorabilă Panoramă a noii literaturi franceze, 
1958, îi dedică rânduri elogioase: „Trois essais ... ont fait d'un jeune Roumain exile lun 
des meilleurs prosateurs francais de sa gensration. Il &crit avec un nettete, une precision, 
une agilite de lintellect qui &voque souvent Valery, mais ce cristal porte les reflets d'un 
feu desespere et oscillant: un sombre exaltation le brise et le ternit.“(p. 280). 

Este uimit că „Shakespeare a putut să scrie cu egală uşurinţă şi tragedii, şi farse“, 
spre deosebire de antici: „Nici Sofocle, nici Eschil, nici Euripide n-au scris comedii.“ Pri- 
lej pentru a constata că „Literatura modernă s-a născut din confuzia sau, dacă vreţi, din 
echivalarea genurilor.“ (C, 1, p. 272). 

De câteva ori Cioran foloseşte drept moto unele din replicile personajelor drama- 
turgului. În fruntea Tratatului de descompunere întâlnim din Richard III: „Il join with black 
despair against my soul,/ And to myself become an enemy.“ („„Duşmanca mea voi fi/ Şi su- 

fletul mi-l voi ucide în crunta-mi disperare. “ Trad. n.) cu vădita intenţie de a sublinia de- 
mersul întregii cărți. În Sfârtecare, se foloseşte de un alt moto din Macberh: ,„...Better be with 
the dead/... Than on the torture of the mind to lie/ In restless ecstasy“ („Mai bine cu cei 
morți să fim,/ Decât să zăcem bătuţi de gânduri într-o nebunie fără de răgaz. “ Trad. n.) pen- 
tru a-şi motiva identificarea şi capitularea necondiționată în faţa maleficului rege: „Macbeth 
— mi-eşti frate, purtător de cuvânt, mesager, alter ego.“ (p. 120). lar Lady Macbeth face parte 
din „femeile pe gustul meu“ deoarece „În clipele de tristeţe profundă există un fel de nos- 
talgie a cruzimii.“ Lui Cioran nu i-a fost teamă, chiar şi paradoxal fiind, în a-şi exhiba fără 
milă puseurile care ţâşnesc din adâncurile lumii sale subterane: „Violenţa mă defineşte. lar 
pentru că nu pot s-o traduc în act (cum vom vedea, dimpotrivă, violenţa e deseori tradusă în 
act!), pentru că trebuie s-o reprim, s-o strâng în mine, simt că-l trădez pe cel care sunt cu ade- 
vărat.““(C, III, p. 138) Şi continuă în tuşe groase, ca asemănarea cu personajul de mai sus să 
fie întregită într-o altă direcţie, cea a propriei sale stabilităţi: „Explozia, ba nu, nevoia de ex- 
plozie, iată ce simt, dar cum ştiu că nu pot Sauilea, mă consum regretând, mă istovesc 
mă exasperează compromisurile, aria resonuriările mele. Nu mai suport să mă stăpâ- 
nesc. Va trebui să urlu în sfârşit — să urlu ca să nu mai urlu.“ (dem) În alt loc, are o atitu- 
dine mult mai stăpânită şi după accese de a distruge lumea, tânjeşte după linişte şi recunoaşte 
tămăduitor că: „Lucrul cel mai grav e să-ţi pierzi controlul de sine“, şi e nevoie de astfel de 
scene deplorabile ca să-şi dea seama că: „Orice violenţă e suferință. Un om care-și pierde au- 
tocontrolul este de plâns: cel mai adesea riscă să fie ridicol. Iar ridicolul e tocmai suferință.“ 
(C, II, 122). Dar expunerea suferinţei este la rându-i tot o formă de agresiune comisă asupra 


celui care te ascultă. 


ProEuropeana Clubul cărții digitale 


a 
= 
o 
tai 
(ză 
pe 
[= 
vs 
rul 
[i] 
E 
9 
5 
[o] 
[a] 


= 
= 
=) 
SI 
tz 
= 
[= 
Ei 
9 
8 
5) 
= 
.S 
5 
3 
[a) 


Dintre toţi eroii shakespearieni, Macbeth se bucură de cea mai mare înţelegere, 
ca reprezentant al omului sub destinul implacabil, de unde şi tragismul personajului. Se mai 
poate vorbi de ridicol în cazul lui? Apropierea de Macbeth îi dă măcar satisfacția unei răz- 
bunări măcar la acest nivel al scriiturii, regele, care căutând pacea a trimis în pacea veş- 
nică pe mulți semeni, e văzut drept „un stoic al crimei, un Marc Aureliu cu pumnal.“ 
(Silogismele...p. 14) Totuşi Cioran îl consideră, prin „aweary of the sun“ („de soare isto- 
vit'“), ca fiind „ultima dintre creaturi“, fiindcă adevărata moarte nu stă în dispariţia fizică, 
adevărata moarte stă în „dezgustul faţă de orice strălucire, repulsia faţă de tot ce este ger- 
men, faţă de tot ce creşte la căldura iluziei.“ (7razat..., p. 79) Spre deosebire de Isus, care 
prin învierea sa „a văduvit literatura de un subiect minunat“, Macbeth „piere fără speranţa 
răscumpărării: în tragedie muribundul nu capătă sfânta împărtăşanie, cea de pe urmă... .“ 
Shakespeare nu a făcut din personajul său un martir, fiindcă această calitate ar fi susţinută 
de exteriorul mulţimii: „Adevăratul erou luptă şi moare în numele destinului său şi nu în 
numele unei credinţe“. El nu a căutat să scape ridicându-şi ochii spre cer: „singurul lui ab- 
solut este propria-i istorie, după cum singura-i dorinţă este voința tragică.“ (Idem, p. 132- 
133) Poate de aici vin efluviile cioraniene față de Macbeth. Filosoful valah a dus o altă 
bătălie la fel de acerbă, e drept pe alte tranşee, dar cu finalităţi comparabil asemănătoare: 
„N-am ucis pe nimeni, am făcut mai mult: am ucis Posibilul şi, exact ca în cazul lui Mac- 
beth, lucrul de care am cea mai mare nevoie este să mă rog, dar, ca şi el, nu pot spune 
Amin. “* (Despre neajunsul..., p. 64) De aceea tragedia Macbeth alături de Analele lui 
Tacit sunt „cărţile, ba mai mult, imaginile vieţii mele de fiecare zi“. (C,, |, p, 38). 

Cioran nu se sfiieşte să recunoască o anumită evoluţie în timp a sa: „Pe măsură 
ce îmbătrânesc, îmi place tot mai puţin să o fac pe Hamlet-ul. De pe acum nu ştiu ce spaimă 
anume să încerc în faţa morţii.“ (Silogismele..., p. 45) Odată Ionesco îl incită prin afirmaţia 
că monologul hamletian „conţine numai banalităţi“, o altă oportunitate pentru a-i răs- 
punde sapienţial: „Poate. Dar aceste banalităţi epuizează esenţa întrebărilor noastre. Lu- 
crurile profunde se dispensează de originalitate.“ (C.I, p. 323) De două ori leagă 
sinuciderea de demersurile prinţului danez. În primul rând, Cioran ne atrage atenţia că 
„Oricâtă amărăciune ar fi în noi, Hamlet n-a uitat să înşire iubirea printre «relele» care fac 
sinuciderea preferabilă vieţii. Numai că el vorbeşte de «chinurile dragostei dispreţuite»."“ 
(Amurgul... p. 19) Sau mai mult, despre neputinţa de a iubi. Ca „un amant dezabuzat“, nu 
ne aşteptam la altceva decât să o îndemne pe Ofelia să ia drumul mânăstirii, pregătindu-i ast- 
fel gestul final. Apoi din nou, revine şi crede că „Menţionarea necazurilor administrative 
(„the law's delay, the insolence of office“) printre motivele care justifică sinuciderea mi 
se pare lucrul cel mai adânc din spusele lui Hamlet.“(Silogismele..., p. 18). 

In Regele Lear, Shakespeare „defineşie nebunia ca o separație a spiritului de amă- 
răciune.“ (Lacrimi..., p. 179), sugerându-ne astfel o „reţetă“ de evitare a dezastrului men- 
tal. lar „Scena în care regele Lear, văzându-l pe Edgar în zdrenţe şi aproape gol, îşi sfâşie 
veşmintele — din toată piesa, această scenă mă mişcă cel mai tare.“ (C.I, p. 316) Fiind co- 
proprietar al teatrului Globe, Shakespeare a urmărit şi efectele scenice, a introdus perso- 
naje pe placul publicului, a creat personaje pentru anumiţi actori, el însuşi a jucat în piesele 
sale, în Hamlet a întruchipat pe scenă stafia regelui otrăvit. Recent, Peter Ackroyd în Sha- 
kespeare. Biografia ni-l surprinde pe dramaturg, cântărind îndelung economia textul dra- 
matic astfel ca să mulţumească publicul londonez al timpului său cât şi pe cel din 
posteritate. Un prieten nu ezită să-l compare cu Lear când îi spune, ironic totuşi, că „prin 
purtările şi furiile mele neputincioase, îi aduc aminte de spusa lui Lear: «Voi face aseme- 
nea lucruri, ce anume nu ştiu, dar vor cutremura pământul». 

Simţindu-se bine în literatură şi fără îndoială, mai bine în muzică, („În afară de 
muzică, totul e minciună...“) Cioran vituperează împotriva filosofiei, crede în puterea 

artei care este mult mai motivabilă în demersul existenţial: „Exerciţiul filosofic nu e fe- 
cund: este doar onorabil. Nu rişti nimic ca filosof: e o meserie fără destin, care umple cu 
gânduri voluminoase orele neutre şi goale, clipele refractare atât Vechiului Testament, cât 
şi lui Bach şi Shakespeare. S-au materializat oare aceste gânduri într-o singură pagină 
comparabilă cu un strigăt al lui lov, o spaimă a lui Macbeth sau cu măreţia unei cantate?“ 
Ca în cele din urmă să afirme sentenţios că „Universul nu se discută; se exprimă. lar fi- 
losofia nu-l exprimă.“ (7ratatul...p. 77) Dureroasă „despărţire de filosofie“?! 

Spre stupoarea şi disperarea prietenului său, Constantin Noica, următoarea măr- 
turisire a lui Cioran îl situează atavic în „Lumea ce gândea în basme şi vorbea în poezii“: 
„Curajul inteligenţei şi îndrăzneala de a fi tu însuţi se învaţă mai bine la şcoala poeţilor 
decât la cea a filosofilor. Afirmațiile lor fac să pălească până şi cuvintele cele mai straniu 
impertinente ale vechilor sofişti. Nimeni nu le adoptă: care gânditor a mers atât de departe 
ca Baudelaire sau a avut îndrăzneala să pună în sistem o intuiţie fulgurantă a lui Lear sau 
o tiradă a lui Hamlet?“ (Tratatul... p. 155) Existenţialismul, care nu-i era străin lui Cio- 
ran, s-a manifestat plenar prin opere literare şi mai puţin printr-un sistem filosofic. Raţiu- 
nea este insuficientă individului pentru a-l susţine întru fiinţare. Moartea şi suferinţa îl 
duc pe om spre conştientizarea sinuciderii, adică spre puterea de a-ţi decide propria soartă, 
opţiune proteică şi folositoare pentru a merge mai departe. 

Cu mai bine de jumătate de secol în urmă, Cioran simte visceral pierderea sen- 
sului filosofiei, poate de aici creditul pe care-l acordă literaturii. Dacă ea, filosofia, nu este 
aproape de omul individual, ca să-i dea o sistematizare şi direcţie Weltanschauung-ului 
său, atunci la ce bună? Cioran este conştient de mecanismul literaturii care ca „Orice ins- 
piraţie purcede dintr-un dar al exagerării: lirismul — şi întreaga lume a metaforei — ar fi 
numai o jalnică surescitare fără acea patimă care umflă cuvintele peste măsură. ... Orice 
inspiraţie adevărată ţâşneşte din anomalia unui suflet mai vast decât lumea.“ Acest prea 
plin, care scandalizează dar şi fascinează, îşi devoră, precum Cronos, proprii fii, cuvintele. 
Ce rămâne este înălțimea sentimentului: „În incendiul verbal al unui Shakespeare şi al unui 
Shelley simţim cenuşa cuvintelor, cădere şi iz al imposibilei demiurgii. Vocabulele se în- 
calecă între ele, ca şi cum nici una n-ar putea ajunge la deplina dilatare lăuntrică: e hernia 
imaginii, ruptura transcendentă a unor biete cuvinte, născute din folosinţa zilnică şi înăl- 
țate miraculos la altitudinea inimii.“ Fidelitatea lui Cioran faţă de literatură constă în aceea 
că aici a găsit un teritoriu fertil propriilor sale avataruri: „Adevărurile frumuseţii se hră- 
nesc cu exagerări [...]. Poezia: divagaţie cosmică a vocabularului.“ Exagerări care nu pot 
fi despărțite de corporalitatea noastră. Inflaţia de idei duce la stereotipie, sterilitate, infla- 
ţia de sentimente duce la „explozie ... la nevoia de explozie“, născătoare de lumi noi: „Ni- 
micuri umflate până la cer, neverosimilul, generator de univers! “ (Idem, p. 105) Aceste 
„nimicuri“ sunt tonele de viaţă pe care le poartă literatura cu ea, tone care sunt mult mai 
grele decât cele din realitatea de unde vin, fiindcă au încărcătura unui sentiment, unui 
gând. În această autohărţuire, dacă ajungi la un adevăr, cum îl vei recunoaşte? Va fi el sub 
forma unei pietre filosofale (sic) sau se va manifesta aşa ca Macbeth, spre exemplu, în 
toată nuditatea sa, fiindcă: „Adevărul? Se află în Shakespeare, un filosof n-ar putea să şi-l în- 
suşească fără să zboare în ţăndări, cu sistemul lui cu tot.“ (Silogismele..., p. 114). 

Că prin literatură Cioran primeşte acele „imbolduri venite din afară“, (Heiddeger 
dixit), reprezintă fără îndoială o dezmărginire din jocul abstract al conceptelor în generoasa 
lume intuitivă, ambiguă, a preaplinului revărsat. In final, Cioran, (re)citindu-l pe Shakes- 
peare, aude vocile propriului său adânc, şi-n ritmurile lor urcă spre înălţimi, ca să declare 
apoteotic: „Despre eu n-ar trebui să vorbească decât Shakespeare sau Dumnezeu“ (4mur- 
gul...,„p.85). 

(excerpt din Cioran şi literatura engleză) 

O NOUĂ CARTE DESPRE NIETZSCHE, 
ÎNTOTDEAUNA NECESARĂ 


Nicoleta DABIJA 


Oricât s-ar scrie despre Nietzsche, din orice perspectivă s-ar situa interpretul filo- 
sofiei lui, gânditorul german rămâne un subiect mereu fascinant şi inepuizabil. De aceea, 
o carte nouă, o înţelegere diferită, este întotdeauna binevenită, în fond, o şansă în plus 
pentru cel interesat de Nietzsche să-şi răspundă la alte întrebări. Lăsând la o parte impor- 
tanţa sa în filosofie, rolul operei în istoria culturii, Nietzsche e surprinzător şi ca (sau mai 
ales ca) existenţă, mai precis, prin forţa cu care a impus existenţei proprii să fie la înălţi- 
mea gândului propriu (sau poate invers?). Pentru o astfel de interpretare optează şi Nico- 
lae Stan, în cea mai recentă carte a lui, cu un titlu care îmi place mult, Nietzsche, ermitul 
vesel (Bucureşti, Editura Economica, 2011). Singur recunoaşte, în primele pagini ale vo- 
lumului, că-şi propune o „reconstruire” a vieţii şi operei nietzscheene, o reconstruire care 
i-a reuşit întocmai şi pe care a realizat-o cu o claritate impresionantă a stilului. Analiza lui 
reface, cronologic, parcursul existenţial, şi deopotrivă pe cel creator, descriind deopotrivă, 
uneori polemic, dar de o polemică discretă, de bun-simţ, perspectivele esenţiale prin care 
a fost interpretat de-a lungul vremii filosoful german: biografistă, mitologizantă, ontolo- 
gică, hermeneutică, postmodernă şi metafizică. Dincolo de acestea, mi s-a părut că auto- 
rul a urmărit şi a rămas fidel pe parcursul demersului său felului în care Nietzsche însuşi 
se interpretează şi îşi discută creaţia, îndeosebi în Ecce Homo şi în corespondenţă. Aşa- 
dar, pentru un gânditor de profunzimea lui Nietzsche, la care masca e o realitate şi o ne- 
cesitate, Nicolae Stan a ales-o pe cea mai potrivită, firească în alt sens, masca cea mai 
apropiată de chipul real al lui Nietzsche, anume, discursul lui confesiv. 

Cartea debutează cu un capitol despre copilăria şi anii de formare ai lui Nietzsche, 
dar, repet, Nicolae Stan nu se reduce la o simplă relatare a vieţii, ci o dublează permanent 
de înţelesuri, interpretări, mărturii. Următoarele capitole analizează cele trei metamorfoze 
pe care Nietzsche şi le asumă destinal, prezente în Aşa grăit-a Zarathustra. Metamorfo- 
zarea în cămilă, este, după interpretarea lui Gilles Deleuze, etapa în care omul poartă po- 
vara unor valori comune, date prin educaţie, morală, cultură. Leul, al doilea stadiu, este 
identificat etapei în care omul distruge idolii stabiliţi, în care porneşte la o critică severă 
a valorilor care i-au fost impuse. Transformarea în copil, a treia metamorfoză, înseamnă 
timpul unui început nou, valori şi principii noi. Finalul volumului se opreşte la perioada 
poate mai puţin luată în calcul de interpreţi, anii de cădere psihică şi paralizie, în care 
Nietzsche poate ajunsese în sfârşit să cunoască odihna, trimițându-şi însă spiritul în lume, 
să-i tulbure şi să-i trezească pe cei care vor avea destul curaj să-l asculte până la capăt. Ni- 
colae Stan pare să-l fi ascultat. Spun pare pentru că deosebita discreţie cu care îşi formu- 
lează pasiunea pentru gânditorul german îl împiedică pe alocuri să rostească cu mai multă 
îndrăzneală opiniile personale. Deosebită e grija şi atenţia cu care autorul caută să nu 
piardă ceva din vedere în analiza sa, deschisă şi spre cititori. Pun discreţia şi pe seama 
faptului că lucrarea este, din câte am dedus, teza de doctorat a lui Nicolae Stan, sau o pre- 
lucrare a acesteia, ori în acest caz, accentul se pune un pic altfel. Dar „reţinerea” nu ştir- 
beşte nimic din reuşita cărţii, cum spuneam, interesantă înainte de orice prin claritatea 
limbajului, ceea ce-i deschide cred posibilitatea de a fi o bună introducere în opera lui 
Nietzsche şi o modalitate potrivită de familiarizare cu spiritul acestuia. 

UN TABLOU: DOMNIȘOARA CHRISTINA! 


Cristina SCARLAT 


La Muzeul Literaturii Române din laşi — Casa Pogor — poate fi admirat tabloul 
(ulei pe pânză) (al) pictorului ieşean Dimitrie Gavrilean - Domnişoara Christina (1993), 
inspirat de textul omonim al lui Mircea Eliade. 

Elementele care surprind vizual în tabloul pictorului ieşean sunt imaginea fetei 
şi schiţa conacului. Criticul Cornel Ungureanu, într-un articol publicat în 20072, spunea 
că „prima clădire pe care ţi-o imaginezi în Domnișoara Christina este castelul, cu nenu- 
măratele lui încăperi pentru oaspeţi, cu pavilioanele pentru servitori, cu grajdurile care 
apăpostesc caleaşca domnişoarei, cu pivnițele care coboară în subconştientul aleşilor, cu 
lumea de odinioară venind aici să petreacă, să stea la taifas şi să trăiască amorurile secrete 
(...)”. Artistul şi criticul par să fi consonat din acest punct de vedere. Tabloul lui Dimitrie 
Gavrilean pare, dacă facem raportarea la analiza textului narativ, structurat în două planuri: 
primul, al Christinei - element central în decorul pictural, foarte clar conturat cromatic - 
şi al doilea, al „celorlalţi”, al lumii din care făcea odinioară parte eroina — marcat de (nu 
castelul, ci de) conacul boieresc, şi el foarte clar amplasat în peisaj, dar abia schiţat, din 
tuşe schematice, aproape estompat de cromatica decorului cu care pare să se contopească. 
Singurul element arhitectonic care face referire clară la text este conacul. Castelul (cum 
spune Cornel Ungureanu) care ne trimite la poveste. Aceea a eroinei a cărei imagine, în 
prim planul tabloului, oferă cheia de decriptare a poveştii din spatele imaginii, de racord 
cu lumea romanescă. 

Tabloul ilustrează ceea ce Roman Ingarden numea, plecând de la concepţia stra- 
tului de „aparenţe schematizate” al operei de artă, paradoxul existenţei acesteia în ine- 
xistenţă (Ingarden, 1978) Re-crearea în spaţiul operei a spaţiului real — sau, în cazul de 
faţă, literar. Combinarea în planul imaginilor a unor elemente sugerate de spaţiul romanesc, 
în care sunt configurate elemente din spaţiul real — textul lui Eliade - plasează concret ac- 
țiunea: câmpiile dunărene, moşia unde locuieşte familia Moscu. 

Plecând de la consideraţiile lui Ingarden pe marginea tablourilor cu temă lite- 
rară“ şi a portretelor” şi de la observaţia conform căreia „obiectul reprezentat în tablou (...) 
este doar indicat în mod intenţional printr-o imagine vizuală reconstruită în tablou”, dar 
că prezenţa reconstruită „nu este nimic altceva decât simplă aparenţă, un fel de fantomă 
(...)% conchidem că pânza ridică anumite probleme de interpretare. Poate fi considerată şi 
tablou cu temă literară, dar şi portret: focalizarea atenţiei asupra personajului central (por- 
tret) şi încadrarea acestuia în spaţiul amplu, în care se regăsesc elemente conexe (tablou). 
Portretul, în termenii formulaţi de Ingarden, nu şi-ar găsi aici justificarea. Pânza, aici, nu 
reconstruieşte un obiect material ce apare reprezentat (personajul — persoana Christinei). 
Pentru că un portret este definit ca reprezentare a unei persoane concrete, obiect real. Pro- 
blema rezidă din faptul că lumea reală, din care se presupune că ar face parte obiectul re- 
prezentat aici a fost substituită de cea livrescă, de spaţiul romanului. Şi mai complexă, 
pornind de aici, prin faptul că şi în spaţiul romanesc figura Christinei este reconstruită 
din/prin discursul celorlalte personaje şi din reacţia acestora, din comportamentul şi evo- 
luţia lor livrescă în funcţie de personajul absent. Descrierea portretului Christinei făcut de 
personajele din roman (Sanda, Egor, Simina, doamna Moscu) constituie corul de voci pe 

care pictorul le-a ascultat pentru a concretiza imaginea obiectului, respectiv portretul fetei 
dispărute. 

Tabloul lui Dimitrie Gavrilean ilustrează o scenă din romanul lui Eliade. Defi- 
nind tabloul „ca operă de artă picturală, relativ cel mai aproape cu spectacolul cinemato- 
grafic sau teatral”, Ingarden menţionează că „amândouă aceste genuri de artă conţin un 
strat al obiectelor reprezentate şi un strat de imagini, reconstruite în tablou cu mijloace 
picturale, iar în spectacolul de teatru prin intermediul recuzitei şi al actorilor de pe scenă, 
dezvăluite subiectului privitor în percepții vizuale şi auditive” . În tabloul menţionat, stra- 
tul obiectelor reprezentate este ilustrat de portretul Christinei, în plan central, şi de con- 
acul care se desluşeşte în plan secund. Stratul de imagini este sărac ilustrat, aproape 
rudimentar — intenţia autorului fiind aceea a încadrării în prim plan a personajului Chris- 
tinei. Tuşele de culoare, într-un joc cromatic cu trimitere directă la universul romanesc - 
combinarea de roşu şi negru, pentru ilustrarea regimului nocturn în care „apare” în roman 
strigoiul Christinei - compun un decor minimal. 

Tabloul poate fi privit ca o scenă de teatru, încremenită, înrămată, care atrage 
atenţia asupra elementului central vizat în roman: prezența Christinei într-o lume în care 
se încăpăţânează să bântuie, deşi nu-i mai aparține. 

In spaţiul romanesc, prezența Christinei se insinuează progresiv. Singurul ele- 
ment de la care pornind se va reconstitui povestea fetei ucise în timpul răscoalei din 1907 
este portretul aflat în conacul familiei Moscu: „...avem un portret în mărime naturală al 
Christinei; l-a pictat Mirea. Copiii o ştiu după portretul acela...” (Eliade, 1996). Descrie- 
rea fidelă o face, însă, Egor — pictor fiind: „Domnişoara Christina zâmbea din portretul lui 
Mirea, parcă l-ar fi privit într-adins pe el. Era o fată foarte tânără, îmbrăcată într-o rochie 
lungă, cu talia subţire şi înaltă, cu buclele negre lăsate pe umeri.” În tabloul lui Gavrilean, 
părul fetei are culoarea spicului, iar pentru rochie - al cărei element cromatic nu este men- 
ţionat în text - pictorul alege o combinaţie de albastru, maro şi cărămiziu, care contrastează 
cu decorul. Receptarea şi de către cititor prin intermediul stărilor personajelor din roman 
care iau contact cu personajul Christinei este progresivă, se accentuează pe măsură ce se 
intensifică şi reacţiile celorlalți — în special ale lui Egor. Tabloul lui Gavrilean pare a fi sur- 
prins momentele dinaintea izbucnirii conflictului romanesc, cele ale primelor apariţii ale 
personajului feminin central, văzute aproape empatic, prin intermediul stărilor lui Egor 
provocate de portretul fetei, cu care pare că dialoghează tacit. Acestuia i se pare că fe- 
cioara „îl privea în ochi zâmbindu-i cu familiaritate, parcă l-ar fi atins pe el din tot gru- 
pul să-i spună numai lui de nesfârşita ei singurătate. Pluteau mult dor şi multă jale în ochii 
domnişoarei Christina. Zadarnic îi zâmbea ea familiar, zadarnic îşi strângea cu mâna um- 
breluţa albastră şi îşi ridica pe furiş o sprânceană, parcă l-ar fi invitat să râdă şi el de pă- 
lăria ei prea mare şi prea încărcată, pe care, fireşte, n-o poate suferi, dar a pus-o, pentru că 
aşa i-a cerut mama ("Nu stă bine unei domnişoare să pozeze decât desăvârşit îmbrăcată.”). 
Doar Christina suferea în nemişcarea ei.(...) ”!0. În tabloul lui Gavrilean figura tristă a fetei 
contrastează cu silueta în aparenţă liniştită. „Umbreluţa” şi „pălăria încărcată” apar în ta- 
bloul lui Gavrilean, teatral, ca elemente de recuzită aduse din spaţiul romanului, acceso- 
rii necesare legitimării personajului livresc. 

Se constată clar, prin portretul Christinei şi elementele de vestimentaţie riguros 
conturate de artist că e vizat stratul obiectului pricipal al operei — în termenii ingardieni. 
Mijloacele plastice de expresie au reconstruit „aparențele vizuale” care au dus la „recu- 
perarea obiectului reprezentat”. (Ingarden, 1978).!! 

Obiect expresiv prin excelenţă —dacă apelăm la termenii lui Pudovkin (1960)? — 
care vorbea despre montaj (în cinema) ca despre „un monolog cinematografic fără cu- 
vinte” — tabloul, ca şi sculpura, „posedă forţa de înrâurire directă a imaginii vizuale. Dar 

le lipsesc mişcarea şi dezvoltarea acesteia în timp”!5. Fără cuvinte, imaginea Christinei pe 
pânză, contrastând puternic cu decorul cu care, totuşi, intră în rezonanţă - acesta exprimând 
starea sufletească predominantă a fetei plecată prea tânără din lumea celor vii după care 
tânjeşte şi în care, strigoi, rătăceşte — este clar conturată, bagajul de semne „livreşti” la care 
face trimitere fiind coerent semnalat. 

Tabloul lui Dimitrie Gavrilean trimite la procedeul cinematografizării, în aceeaşi 
accepţie pe care o dă Pudovkin termenului.!* Dacă în film cinematografizarea (ca şi, în tea- 
tru, teatralizarea), procesul de „amplificare a reliefului şi a expresivităţii poate fi realizat 
de aparatul mobil cu ajutorul prim-planului, al raccourci-ului, al luminii, al microfonului 
apropiat şi depărtat”!5, în pictură acest lucru se poate realiza prin focalizarea asupra deta- 
liului semnificativ, pe elementul contrastant, recurgând la jocul de lumini şi umbre, dia- 
logând în materia operei prin semnele aşezate cromatic pe pânză. Portretul Christinei pe 
pânza lui Gavrilean este, prin contrast cu decorul din care se desprinde, aproape fotogra- 
fic. Imaginea pe care o citim este una realistă, în termenii definiţi de Pudovkin: „zugrăvi- 
rea realităţii obiective, oglindită cu o precizie şi claritate maximă, cu aprofundare maximă 
şi cu maximă îmbrăţişare a complexităţii sale.”16 O realitate, însă, a textului, a lumii fic- 
ţionale din care vine Christina, ca personaj. Figura feminină se desprinde din universul ta- 
bloului. Decorul, pe de o parte, şi fata, pe de altă parte par două tablouri diferite, suprapuse, 
însă, tematic, intercondiţionându-se vizual şi simbolic. Ca realizare, în ceea ce priveşte 
tehnica abordată par scrise diferit. Decorul pare un tablou neterminat, parcă structură fără 
importanţă majoră decât prin sugerarea simbolică, schematică, a elementelor care fac ra- 
cordarea la textul romanului, pentru a susţine partitura imagistică a fetei din planul cen- 
tral. Tabloul fetei e lucrat aproape în filigran, tehnica detaliului, absentă în planul secund 
al decorului, fiind intens exersată. Impresia este aceea a unui real decor de teatru, iar eroina, 
pe scenă, în faţa noastră, un actor jucându-şi propriul rol. 

În ceea ce priveşte relaţia artistului cu propria operă şi cu aceea a textului nara- 
tiv, sesizăm o foarte fină mise-en-abime a receptării: pictorul care priveşte tabloul (Egor 
la primul contact cu portretul Christinei) şi artistul Gavrilean care, prin ochii acestui per- 
sonaj alter ego şi prin stările sale recompune vizual imaginea fetei. Gavrilean pare să fi 
ascultat vocea pictorului din roman care spune: „Aş vrea să încerc odată să pictez acest ta- 
blou (...), să-l pictez cum ştiu eu, iar nu să fie o copie...”!” Ca o prelungire a mâinii picto- 
rului din text care concretizează textul, care materializează gândul. lar tabloul, pe lângă 
faptul că recuperează elemente de pre-istorie romanescă, concretizează vizual imaginea 
unui portret inexistent decât la nivel textual, prin descriere. 

Elementele de pre-istorie viz(ualiz)ate sunt — cum am amintit deja - cele care 
încadrează temporal şi spaţial apariţiile eroinei. Decorul sumbru descrie, schematic, prin 
culori închise „aceste câmpii dunărene” descrise de Nazarie în roman. Personajul crede că 
„nimeni n-a încercat vreodată să picteze asemenea locuri” care „ţi se par la început dez- 
nădăjduite, pustii, bătute de prea mult soare, şi apoi îţi dai seama de fecunditatea lor îns- 
păimântătoare, de farmecul lor...”!* Siluetele copacilor, în culori roşiatice, ca nişte rămăşiţe 
răvăşite de arşiţă, trimit direct la spaţiul arid descris în roman. Totul e sumbru, ars, lipsit, 
parcă, de viaţă, pustiu. Culorile amurgului, în tuşe de culori intense, marchează spaţiul 
temporal nocturn în care evoluează, în roman, personajul feminin central. 

Toate elementele care trimit la preistoria literară a personajului — vestimentația, 
accesoriile, trăsăturile fizice - sunt riguros conturate. O notă de suport vizual al textului li- 
terar, de completare a lui, de scoatere în evidenţă a unor detalii definitorii pentru ilustra- 
rea livrescă a poveştii este aceea a eliminării parţiale a „zonelor de indeterminare” de care 
vorbea Ingarden (Ingarden, 1978)'. De exemplu: tristeţea fetei, în roman, marcată de tra- 
gica şi timpuria ei dispariţie din lumea celor vii, care nu poate fi descrisă decât la nivelul 

stratului semnificației (am citat mai sus fragmentele care descriu „dialogul” tacit al lui 
Egor cu fata din tablou) constituie o astfel de zonă de indeterminare. Aceasta este rezol- 
vată în spaţiul tabloului prin expresia feţei care exprimă, vizual, această stare sufletească 
a personajului. De asemenea, această trăsătură este puternic exprimată prin combinaţia 
de culori sumbre, vizualizând un decor care se află într-o puternică relaţie de empatie cu 
starea personajului. 

Ca o concluzie, plecând de la partitura imagistică pe care ne-o propune spre lec- 
tură-vizualizare Dimitrie Gavrilean (care nu ne surprinde, ca subiect abordat plastic, având 
în vedere alte serii plastice inspirate din miturile autohtone sau având ca punct de plecare 
subiecte adiacente Domnişoarei...), ne aflăm în faţa nu a unui tablou, ci a unei scene de tea- 
tru sau film înrămate, care surprinde în esenţa lui un personaj profund, de sorginte roma- 
nescă, venind să completeze noi contururi ale prozei lui Eliade (prin eliminarea zonelor de 
indeterminare cu mijloace specifice limbajului plastic), demonstrând, o dată în plus, con- 
vorbirea dintre limbajele artei. 


Cercetările au fost sprijinite de Fondul Social European în România sub responsabilitatea 
AMPOSDRU [grant POSDRU/CPP 107/DMI 1.5/$/78342]. 


' Fragment (căruia i s-au adus modificări) din lucrarea Domnişoara Christina de Mircea Eliade: un 
construct semiotic radial susţinută în cadrul Conferinţei Naţionale cu prezentare Internaţională 
„Logos, Universalitate, Mentalitate, Educaţie, Noutate- 2011” organizată de Centrul de Cerce- 
tari Socio Umane Lumen şi Editura Lumen cu ocazia aniversării a 10 ani de activitate a Aso- 
ciaţiei Lumen, laşi, 18-19 februarie. Lucrare realizată cu sprijinul Programului Operaţional 
Sectorial Dezvoltarea Resurselor Umane în cadrul proiectului POSDRU / 1.5 / S/ 78342. 

2 Cornel Ungureanu, „Mircea Eliade în câteva războaie timpurii”, în Luceafărul, nr. 17 (788), mier- 
curi, 2 mai 2007, pp. 12-13. 

3 Roman Ingarden, Studii de estetică, în româneşte de Olga Zaicik, studiu introductiv şi selecţia tex- 
telor de Nicolae Vanina, Editura Univers, Bucureşti, 1978, p.26. 

+ Ibidem., p.Ill. 

s Ibidem., p.127. 

* Ibidem., pp. 130-131. 

7 Ibidem., pp.206-207. 

% Mircea Eliade, Domnișoara Christina, ediţie îngrijită de Mihai Dascal, tabel cronologic de Mir- 
cea Handoca, prefaţă de Sorin Alexandrescu, Editura Minerva, Bucureşti, 1996, p.26. 

* Ibidem.,pp. 28-29. 

1% Ibidem. 

"1 Roman Ingarden, op. cit., ibidem., p. 15. 

12 Pudovkin, V.I. (1960), Despre arta filmului, traducere de D.I. Suchianu şi Gh. Ciocler, 
E.S.P.L.A.,Cartea rusă, Bucureşti, pp.65-96. 

5 Ibidem., p. 155. 

14 Ibidem., p.228. 

15 Ibidem. 

1 Ibidem., p. 235. 

17 Mircea Eliade, op. cit., p.30. 

15 Ibidem., p.6. 

'9 Roman Ingarden,, op. cit., pp. 121; 216. 

% O altă zonă de indeterminare, care nu poate fi rezolvată nici pictural, nici cinematografic este, de 
exemplu, cea a parfumului de violete, care constituie, la nivelul textului, un leitmotiv. Un sim- 
bol al prezenţei şi al personalităţii fetei moarte, care-şi marchează astfel prezenţa, prin apelul la 
simţul olfactiv al personajelor, la nivel livresc. Acest lucru se poate rezolva doar parţial- în lim- 
baj cinematografic, teatral sau plastic — prin vizualizarea, concret, a unui buchet de violete - 
cum am văzut în telefilmul lui Viorel Sergovici. Dar parfumul florilor nu poate fi redat - decât, 
poate, într-o montare în direct, într-o piesă de teatru, a textului. 

BALCIC - IPOSTAZE ALE ETERNITĂȚII... 


Valentin CIUCĂ 


Resuscitarea interesului faţă de creaţia pictorilor stabiliţi sezonier în proximitatea 
mării şi a castelului Reginei Maria la Balcic, după glorioasa prezenţă aici a lui N.N. To- 
nitza, Ştefan Dimitrescu, Nicolae Dărăscu, Camil Ressu, Francisc Șirato sau Steriadi şi a 
altor nume de autoritate, face ca exodul spre lumina sudului să sporească cu frenezia unei 
pilduitoare recuperări. Trebuie spus că aşezarea din vecinătatea Capului Caliacra, Muntele 
Alb, populaţia multietnică şi multiculturală prin pitorescul locului a devenit, după ani de 
fortuită absenţă, o veritabilă tentaţie culturală. Pelerinajele artiştilor la Balcic în anii din 
urmă atestă interesul pentru motiv şi pentru sugestiile generoase ale peisajului, unde se în- 
tâlnesc zbuciumul mării, volumetria incitantă a stâncilor, spirtul vag oriental al locului. Ta- 
berele estivale de aici sunt expresia unui interes mereu sporit, dar şi o verificare 
individuală în raport cu ceea ce a însemnat strălucita perioadă interbelică cu numele ei de 
maximă rezonanţă. 

In context, artiştii din Suceava nu puteau rămâne indiferenți tentaţiei, s-au consti- 
tuit, pe baza unor profitabile afinități elective, pe grupuri şi au descins câteva veri la rând 
în spaţiul Balcicului. Recent, grupul alcătuit voluntar din Mihail Gavril, Dumitru Bostan, 
Mihai Voicu şi Niculai Moroşanu a realizat una dintre cele mai concludente valoric şi es- 
tetic ediţii, expoziţia fiind un veritabil regal cultural. Pornind de la ideea că Balcicul a de- 
venit în timp prin autoritatea clasicilor şi contribuţiile contemporanilor un veritabil topos, 
încărcat de spiritualitate şi valoare, a sugerat ca şi altădată, pierderea în orizontul marin al 
orientului, dreptul de a visa teritoriile inefabilului. Mihail Gavril, pictor cu resurse colo- 
ristice nelimitate, în pictura în ulei sau acuarelă, ridică vălurile de pe suprafaţa unui veri- 
tabil mit, Balcicul, şi-l apropie de sensibilitatea perceptivă a celor dispuşi să viseze colorat. 
Onctuozitatea culorii, grafia eşafodajului compozițional, accentele de culoare, ritmurile ei 
polifonic orchestrate, fac ca ansamblul să devină expresia unei spontaneităţi bine gândite 
şi a unui farmec ce ţine de pitorescul ofertei locului. Arta lui, indiferent de tehnica utili- 
zată, ţine de dimensiunea unui extrovertit care chiar se bucură de darurile naturii în felu- 
ritele sale expresii. Pare a fi permanent inspirat şi nu exclud ipoteza că, în cazul său, tot 
ceea ce vede transformă în pictură. Verva aparţine unui spontan, subtilitățile de ton unui 
poet rafinat. Expoziţia suceveană scoate în relief personalitatea unui nemţean de anver- 
gură, Dumitru Bostan junior, a cărui prestație porneşte de la suava grafie a începuturilor 
lumii, când s-au despărţit biblic apele. Epura unei urme vagi de creion sugerează cuplul 
întuneric-lumină, noapte şi zi, bine şi rău, credinţă şi păgânitate. În creştere sensibilă, ma- 
terialitatea formelor sugerează naşterea universului şi configurarea prin imagine a cos- 
mosului şi a propriei sale fiinţe interioare. Caligramele lui urmează trasee aproape diafane 
în grafică, picturile fiind la rându-le, încărcate de fiorul unui reflexiv înfiorat de propriile 
izbânzi. Arta lui are savori comune cu stampele japoneze şi, de aceea, privitorul trebuie, 
prin cultură vizuală, să sesizeze zonele de transcendenţă. Grafica propriu zisă aparţine lui 
Mihai Voicu ale cărui teme de reflecţie se racordează ideii că citatul poate deveni oricând 
monumental. Prin ansamblul compozițional se exprimă, prin rafinament se împlineşte. 
Arhitecturile lui, extrase din dialogul cu realul şi transcendenţa, devin propuneri de a per- 
cepe cauzalităţi şi finalităţi estetice, indiferent de motivul ce impune o posiblilă schemă 
grafică. Inventiv cu resurse uriaşe, graficianul nu osteneşte să caute esenţele şi să le de- 

codeze prin imagine. Mi se pare a fi, la ora actuală, într-o formă de creaţie majoră, aptă 
să-l plaseze în plutonul de vârf al graficienilor români. Etalând impecabile calităţi de lea- 
der cultural, Niculai Moroşanu, animatorul Grupului celor patru artişti expozanţi de 
acum, poate face trimitere la numele folosit în perioada interbelică prin care se atesta aso- 
cierea la Iaşi dintre N.N. Tonitza, Francisc Șirato, Ştefan Dimitrescu şi Oscar Han. Nicu- 
lai Moroşanu îşi susține cu vitalitate discursul artistic pornind şi revenind la dominanta 
formaţiei sale în zona arhitecturii. Lucrările lui de la Balcic sunt de fapt glose pe o temă 
unde volumetria formelor, ritmul interior al imaginii, definesc un spaţiu viu al expresiei, 
acolo unde spontaneitatea şi verva imaginativă sunt definite mereu prin raport cu veşnicia. 

Expoziţia de la Suceava, calitatea sălii, prezenţa multor confraţi, dar şi a unor au- 
tentici interesaţi de artă, a elevilor de la Liceul de Artă, validează cu excelenţă un eveni- 
ment care este destinat să dureze şi să genereze o autentică emulaţie spirituală. Salut cordial 
expozanţii şi cred în valoarea lor cu bucuria unei certitudinii... 


sd 


NUME DE ARTIŞTI 
Bogdan ULMU 


TEATRUL românesc nu a dus lipsă niciodată de talente, cum se știe. Dar ludicul 
din mine nici nu poate să treacă cu vederea onomastica... nostimă a unor slujitori ai săi. 
Nu rîdem de numele ieşite de comun, ferească Dumnezeu, ci doar le reinventariem... Ca 
să nu credeți că exagerez, vă reamintesc că l-am văzut pe scenă, prin anii 65-70, la Tea- 
trul Mic, pe un cunoscut histrion care semna... Neamţu-Ottonel. Pesemne, era abstinent... 
Tot acolo juca, într-o vreme, actorul Pagubă (care şi-a schimbat numele, în Panduru). La 
Bacău era un director și comedian, Pepene (și-a cosmeticat şi el onomastica, ulterior). Nici 
Besoiu nu sună sobru (rapel — Băsescu). Actorul Mălaimare nu mai are nevoie de prezen- 
tare. Nu ştiu ce-o mai fi cu o interpretă bună, văzută de mine prin 838, la Pîrîul Rece, Că- 
rămidă. Cu ea juca atunci Bisericanu. Pe o actriță cu care lucrez des, o cheamă Pîrţac... La 
Baia Mare i-am cunoscut pe Mititelu şi Turturică; iar în alte teatre, rămînînd în zona fau- 
nei, mai jucau Ursu (Melania), Lupu (Ion), Lupu (Buznea), Lupu Maria, Dumitru Lupu 
(compozitorul), Iepure (Mihai), Capră (Michi), Vulpe (Cornel) şi Buhă (Bianca, studenta 
noastră). Pe o scenografă cu care am colaborat în două teatre o cheamă Porumbel; dar e şi 
un actor, la Comedie, Huluba! Lumea /actatelor îi include, fără şovăieli, pe Nicu Brânzea 
(cu care-am lucrat la Brăila în 1980, şi acum e la Hollywood), Costel Caşcaval (actorul din 
filmul lui Pintilie), colegii mei din laşi, Smîntînică & Sfaiţer, ori fostul meu student, Smîn- 
tînă. Am mai avut la Bîrlad, un actor, Brînzeiu. Am fost amic cu Adrian Răţoi (de la 
Braşov) şi coleg, la Iaşi, cu profesorul Giîscă. Am avut un student... Labă (la Iaşi) şi o stu- 
dentă Suflet! Sau o actriță... Isbîndă (Bacău)! La Naţionalul bucureştean joacă o fată Ciu- 
ciulică; şi la Galaţi, familia de actori Păpușă. Şi tot acolo, e o comediană, Friptu. Nici 
secretarii literari nu scapă de onomastici chisnovate: la Constanţa l-am întîlnit pe Romeo 
Profit, iar la Bîrlad pe Aurora Ceapă. Tot aici juca actrița Bugetescu (am lucrat cu ea, după 
ce şi-a schimbat numele)... Cea mai bună actriță de la Sibiu se numește... Popii! lar o co- 
legă de an, în facultate, era tiza unui mare marxist (Engels). Am cunoscut-o și pe croni- 
căreasa Margareta Bărbuţă; şi pe doamna Areta Moşu — pe dl. Corneliu Baba, n-am avut 
şansa... La Odeon joacă acum copilul... China! Și la Sibiu am lucrat, în 1980, cu Nae Floca. 
La Timişoara aveam două prietene: Indira şi Gandi (nu e fabulaţie, credeţi-mă! Anda Gandi 
a fost chiar directoare la Teatrul German!)! Să nu uităm de Marian Politic şi Dumitru Năs- 
truşnicu. 

Bref: colorată mai e, şi onomastic, minunata lume a teatrului!... 

DAN HATMANU 


Vasilian DOBOŞ 


Văzându-l în plimbările sale citadine, Dan Hatmanu mi-a dat impresia unui om 
molcom, neliniştit de gânduri, subtil selector de imagini, de umbre şi neguri. 

E o fiinţă dominată de poeticitate, fenotipic şi genotipic este creator... îmi zic. 
I-am privit picturile în galerii, i-am răsfoit albumele. Am dreptate, este impresionant. Cei 
care l-au comentat, admirându-l, Irimescu, Baba, Comarnescu, Dan Hăulică şi alți mulți, 
aşijderea, i-au oferit salut de aur al artei româneşti. Universalitatea operei sale este per- 
ceptibilă, prezenţa lui Dumnezeu, ascuns în culoare, de asemenea. 

A adus Parisul marilor emulaţii în România, la Iaşi, i-a presărat nostalgii, humor 
şi autoironii. Haina Marilor Exersări l-a solidarizat cu istoria trăirilor artistice continentale, 
a trecut în modernitate pe cei iluştri, într-o nouă dinamică, în Galeria Timpului. 

Perioada leningrădeană este a tuşelor grele, dezinvolte, dar de temeritate occi- 
dentală, de prindere a clipei care porneşte vibrația în suflet. 

Parisul îi oferă o recuzită plastică în care jocul compozit şi asaltul cromatic devin 
Mouline Rouge-ul creaţiei sale pline de miez, o retrăire dimpreună cu măreţii Europei. Îi 
exersează chiar. Ni-i aşează în vitrine de cristal. 

În portrete poţi lesne descifra Eul uman, fie al demnităţii lui Titulescu, ori al per- 
sonajelor familiale, pline de fabule ca Mamaia şi Tataia, unele personalităţi, exersate în 
pensulă modiglianistă ori dinamizată cubist, în care extrasenzorialul devine permanenţă 
precum slava cerului. 

Autorul se autocrează pe ascendenţa unui grafic compus din multiple oglinzi, în 
care forma se distrează, între sobrietate şi autocomicitate, cu extravaganţa caracterială, in- 
teligenţa şi istețimea copilului conştient de o putere specială. 

Este atât de avid încât simte nevoia de substituiri. Intră în ramele lui Lucas Cra- 
nach, ale lui Dali, dimpreună cu poeţii Marin Sorescu, Dan Bogdan Hanu, dimpreună 
cu maeştrii Corneliu Baba şi Ion Irimescu, dimpreună cu marea sa familie. Exersează 
nostalgia fotografiei, monumentele cu istorie indistructibilă, străzi liniştitoare, case care 
nu vor mai fi. 

EI este Dan Hatmanu, cel care a trăit creaţia de Sus în jos. 

CĂRŢI PRIMITE 
(selectiv şi cronologic) 


e Victor DURNEA. De /a Societatea Scriitorilor Români la Uniunea Scriitorilor din România. Vol. 
I (1909-1925). Iaşi, editura Convorbiri literare, 2009; 

e Teodor TIMOFTE. Fstetica absenței (Laurenţiu Ulici). laşi, Pim, 2009; 

e George L. NIMIGEANU. Treptele mărturisirii. Poeme. Cuvânt înainte de Ion Roşioru. Mediaş, Sa- 
muel, 2010; 

e Mariana PÂNDARU, Dan CIOATĂ. Medicina ca misiune. Dialoguri. Deva, Călăuza, 2010; 

e loan V. MAFTEI-BUHĂIEȘTI. Simfonia umorului. laşi, Rocad Center, 2010; 

e Maria-Gabriela CONSTANTIN. Laura celor o sută de cuvinte. Proză. Cluj-Napoca, Limes, 2010: 

e Anca HAȚIEGAN. Cărţile omului dublu. Teatralitate şi roman în regimul comunist. Cluj-Napoca, 
Limes, 2010; 

* Elvira Mariana SĂPUNARU. Infinitul şi clipa. Versuri. laşi, Princeps Edit, 2010; 

+ Marian PĂTRAŞCU. America e de vină, trăiască America! Antologie publicistică. Râmnicu Vâl- 
cea, Fortuna, 2010; 

e Doru MAXIMOVICI. Mărul muşcat. Cu o prezentare de Valentin Ciucă. laşi, Editura Fundaţiei 
Culturale Poezia, 2010; 

e Ion MAFTEI (FLAVUS). Mâine... (numai false probleme). laşi, Junimea, 2010; 

e Nicu VLADIMIR. Lucrătorul ostenit. Ediţie îngrijită de Daniel Silviu Petre şi Emil Kindlein. Bu- 
cureşti, Blumenthal, 2010; 

e Ioan BARB. Picătura de infinit. Poeme. Cu un cuvânt de Silviu Guga. Sibiu, 4.7.U., 2010; 

e Daniel LĂCĂTUŞ. Preţ de o clipă. Cu o prezentare de Petru Flueraşu. Sibiu, 4.7.U., 2010; 

e Leonard GAVRILIU (destinatar). Scrisori de la Vasile Pavelcu (istoria unui doctorat în psiholo- 
gie). Paşcani, Antet XX Press, 2011; 

e Luminiţa CORNEA. Pe cărarea raiului. Convorbiri duhovniceşti cu Înaltpreasfinţitul loan. Cluj- 
Napoca, Casa Cărţii de Ştiinţă, 2010; 

e Carmen FOCŞA. Cimitirul zeilor. Versuri. Bucureşti, Granada, 2010; 

e Cătălin GHIŢĂ. Deimografia. Scenarii ale terorii în proza românească. Cuvânt înainte de Ştefan 
Borbely. laşi, Institutul European, 2011; 

e CENACLUL „Atitudini”. Melancolie Diesel. Antologie de versuri. Ploieşti, Karta-Graphic, 2010; 

e loan V. MAFTEI-BUHĂIEȘTI. Mic tratat la chipul din oglindă. Versuri. laşi, Timpul, 2011; 

* Dorina POTÂRCĂ. Amintirile unui „element dubios”. Editor Virginia Ion. Bucureşti, Fundaţia 
Academia Civică, 2011; 

e Nicolae TĂICUŢU. Piarră piatra de e piatră. Versuri. Râmnicu Sărat, Valman, 2011; 

e Cătălin BORDEIANU. Lupul singuratec. Versuri. Colecţia „Opera omnia”. laşi, TipoMoldova, 
2011; 

e Petruş ANDREI. Și vremea nu mă vremuieşte... (65 de poeme). Bârlad, Sfera, 2011; 

e Iancu GRAMA. Fraudele din paradis. Versuri. Bacău, Corgal Press, 2011; 

* Mihai PREPELIȚĂ. Somnambuliada sau manifestul unui poet postmodernist. Bucureşti, Editura 
Dacoromână IDC, 2010; 

e Ana Alexandru ȘIȘMANIAN. 2/ absențe. Craiova, Ramuri, 2009; 

e Viorel SAVIN. £xilat în strigăt. Versuri. Râmnicu Sărat, Valman, 2010; 

e Adrian GEORGESCU. Moartea spionului. Ediţia a II-a. Bucureşti, Lieben Publishing, 2011; 

e Gavril CIUBAN, Otilia Vanda CIUBAN. Srrăzinerii. Colecţia „Scriitori la ei acasă”. Cluj-Na- 
poca, Dacia XXI, 2010; 

e Vasile MIC. Copacul de argint. Versuri. Cluj-Napoca, Sedan, 2011; 
e Daniel CRISTEA-ENACHE. /yrica Magna. Eseu despre poezia lui Nichita Stănescu. Prefaţă de 
Alex Ștefănescu. Bucureşti, Curtea Veche, 2010; 
e Teodor RĂDUCAN. Repere antologice. Album de artă plastică. laşi, Printco, 2010; 
e Alexandru Ovidiu VINTILĂ. Viaţa preschimbată. Versuri. Cu prezentări de Mircea Muthu, Adrian 
Dinu Rachieru şi Horia Gârbea. laşi, Timpul, 2011; 
e Lucia SAV. Symposionul astrelor şi rozelor. Versuri. Cu un cuvânt de Adrian Popescu. Cluj-Napoca, 
ed. Casa Cărţii de Ştiinţă, 2011; 
e Teodora JURMA. Viaţa albastră a dunelor. Versuri. Cu un cuvânt de Ion Cristofor. Cluj-Napoca, 
ed. Casa Cărţii de Ştiinţă, 2010; 
e Nicolae JINGA. Retorica nigra. Versuri. Timişoara, Brumar, 2010; 
e Dan Cristian IORDACHE. Abel! şi eu. Poeme. Cu un cuvânt de Vasile Andru. Timişoara, Brumar, 
2010; 
e Eugenia ŢĂRĂLUNGĂ. Biu. Poeme şi texte-bloc. Prefaţă de Ruxandra Cesereanu. Cluj-Napoca, 
Limes, 2010; 
e Emil ILIESCU. Între două lumi. Proză. Cluj-Napoca, Limes, 2010; 
* Viorica RĂDUȚĂ. Cam toți murim. Versuri. Cluj-Napoca, Limes, 2010; 
e Liviu CAPŞA. Raiul ascuns. Versuri. Cu un cuvânt de Dan Cristea. Cluj-Napoca, Limes, 2010; 
e Lazăr POPESCU. Eșecul cartofilor cruzi. Vol. | — Falsul paradis. Roman. Cluj-Napoca, Limes, 
2010; 
e Gaetano MOLLO. Rămurosul. Povestea unui copăcel... În româneşte de Gabriela Lungu. Cluj- 
Napoca, Limes, 2010; 
e Dan REBREANU. Micile sirene. Roman. Cluj-Napoca, Limes, 2011; 
e Grigore CHIPER. Roman-simulacru. Poeme. Cluj-Napoca, Limes, 2010; 
e ANTOLOGIA scriitorilor români contemporani din întreaga lume. Coordonator: Ligya Dia- 
conescu. F. 1., Fortuna, 2011; 
e Maria-Vera WILLINGER. Bar clopotele. În căutarea celor care nu mai sunt. Jurnal, confesiuni. 
Piteşti, Pământul, 2010; 
e Maria-Vera WILLINGER. Mă nasc din mine. Versuri. Piteşti, Pământul, 2011; 
e Ştefan MITROI. Recviem pentru Tănase. Proză. Bucureşti, Neverland, 2010; 
e Ana DOBRE. Ștefan Mitroi — opizecistul fără generaţie. Bucureşti, Detectiv, 2011; 
e Gheorghe ŞORA. 7eama de întuneric. Versuri. Cu un cuvânt de Cornel Udrea. Arad, Gutenberg, 
2010; 
e George BACIU. /storia mai aproape de tine. laşi, Alfa, 2010; 
e Victoria MILESCU. Dreptatea învingătorului. Poezii. Cu un cuvânt de Gheorghe Istrate. Râm- 
nicu Sărat, Rafet, 2010; 
e Tucu MOROŞANU. Magia catapultată peste ape./ Magic catapulted over waters. Poeme/ poems. 
Traduceri de Olimpia Iacob. Bucureşti, Criterion publishing, 2010; 
e Maria BACIU. Sub pleoapa lumii. Versuri. Botoşani, Quadrat, 2010; 
e Daniel SĂUCA. Secera şi pixul. Propaganda în presa scrisă... Cluj-Napoca, Eikon, 2010; 
e Constantin ARCU. Coctei] în cranii mici. Roman. Piteşti, Paralela 45, 2011; 
e Catinca AGACHE. /nsularii. Roman. Cu un cuvânt de Constantin Dram. laşi, Universitas XXI, 
2011; 
Mihai LIȚU MUNTEANU. Rătăcit în iubire. Versuri. laşi, Timpul, 2010. 
Mihai, CIMPOI. Vasile Cârlova. Poetul „sufletului mâhnit”. Târgovişte/ed. Bibliotheca, Chişi- 
nău/ed. Cartdidact, 2010; 
CARTEA VIE. Litere şi poveşti. Antologie realizată în cadrul proiectului „Ai carte! Ai parte!”. 
Galaţi, Sinteze, 2011; 
Dionisie, VITCU. Bulicherii şi sfârâiace din capu unui actor autohton. laşi, Panfilius, 2010; 

e Anatol, VIERE. Haosiada (roman-taximetrist). Cernăuţi, „Misto, 2011; 
Constantin, ARCU. Faima de dincolo. Roman. Cu un cuvânt de Mircea A. Diaconu. Piteşti, Pa- 
ralela 45, 2011; 
Maria, MĂNUCĂ. Trenul Cervantes. Versuri. laşi, Universitas XXI, 2010; 
Constantin, POPA. Crescătoria de clipe. Versuri. Prefaţă de loan Holban. Iaşi, Cronica, 2011; 
Gheorghe Andrei, NEAGU. Războiul muştelor. Proză. Cu o prezentare de Adrian Dinu Rachieru. 
Bacău, Pro Plumb, 2010; 
George, STANCA. Erotikon. Înaintea erei naşterii Venerei. Poeme. Cuvânt-înainte de Al. Cistele- 
can. Bucureşti, ed. Niculescu, 2011; 
loan F., POP. Tăceri de la margine. Târgu-Lăpuş/ Galaxia Gutenberg, Cluj-Napoca/ Dacia XĂT, 2011; 
e Dan, CUMPĂNĂ. Un arogant român, celebru în America. Album de artă. Cu un eseu de Valentin 
Ciucă şi prezentări de Lucian Gruia, Cătălin Bordeianu, Constantin Dumitru. laşi, Ar XXI, 2011; 
e Horaţiu, STAMATIN. La Est de Mâna mea. Poeme. Câmpulung Moldovenesc, Editura Funda- 
ției Culturale „Alexandru Bogza ”, 2009; 
e Leonid DRAGOMIR. Fragmente de adolescent întârziat. Ediţia a II-a, revizuită. Cuvânt înainte 
de Mihai Şora. Bucureşti, Cartex, 2010; 
e Dan, SANDU. Amintiri din Samsara. Versuri. Cu o prezentare de Calistrat Costin. Bacău, Editura 
Ateneul Scriitorilor, 2011; 
e Ciabua, AMIREDIJIBI. Gora Mborgali sau Surâsul destinului. Roman. Traducere din limba rusă 
de Marcel Petrişor, Alexandra Popescu Vizghina şi Dana Petrişor. Bucureşti, Christiana, 2010; 
e CD. Cele mai frumoase poezii de dragoste (11 poeţi contemporani). Redactor: Tudor Cristian Roşca. 
Poeme în lectura actorilor Cristian Gheorghe şi Vlad Vasiliu. Galaţi, editura Homer, 2011; 
Cristinel, ZĂNOAGĂ. Gânduri în undă. laşi, Pim, 2011; 
Tudor Cristian, ROȘCA. Nişteversuri. Galaţi, ed. Centrul Cultural Dunărea de Jos, 2011; 
Paul, GORBAN. Submarinul Karmei. Poeme. laşi, Princeps Edit, 2011; 
Dana, POTORAC. Cronică de cafea. Versuri. Cu un cuvânt de Viorel Ştefănescu. Galaţi, Anta- 
res, 2010; 
e Adrian, LUNGU. Maria. Proză. Satu Mare, Citadela, 2010; 
e Gheorghe, BADEA. Dicţionar grec-român şi român-grec al celor Trei Sfinte şi Dumnezeieşti Li- 
turghii. laşi, Doxologia, 2009; 
Sorin, CALEA. Ard în silabe. Versuri, Craiova, Contrafort, 2011; 
Claudiu-Nicolae, ȘIMONAȚI. Cuvinte de înțelepciune. Craiova, Contrafort, 2011; 
Andrei, POPETE-PĂTRAȘCU. Decapitarea secundei. Versuri. Craiova, Contrafort, 2011; 
Tudor Gheorghe, CALOTESCU. Îmbrățişat cu cerul. Versuri. Craiova, Contrafort, 2011; 
Oana, FLOREA. Căderea în amurg. Versuri. Craiova, Contrafort, 2011; 
Jacques, JOUET. Paul sălbaticul. Roman. Traducere de Gabriela şi Constantin Abăluţă. Cluj-Na- 
poca, Limes, 2011; 
e Herman, VAN ROMPUY. Haiku. Traducere din neerlandeză de Constantin Abăluţă. Cluj-Na- 
poca, Limes, 2011; 
e Ioana, NEGOESCU. Jurnal cu tine, o lighioană şi restul lumii. Versuri. Prefaţă de Mihail Gălă- 
țanu. Postfaţă de Lucian Gruia. Cu un cuvânt de Ana Blandiana. Cluj-Napoca, Limes, 2011, 
e Vianu, MUREŞAN. Pavese. Omul jignit. Cluj-Napoca, Limes, 2011; 
e Mariana, BRĂESCU. /mperfecțiuni provizorii. Povestiri satirice. Bucureşti, ed. Carpathia, 2011; 
e C., MANOLIU. /ubiri pasagere. Jurnalul unei vieţi. Ediţie de Ion N. Oprea. Postfaţă de Constan- 
tin Huşanu. laşi, Pim, 2011; 
Adrian, GEORGESCU. Țărmul. Roman. Bucureşti, Sieben Publishing, 2011; 
TRATAMENTE PENTRU INIMĂ. Antologie de versuri. Vatra Dornei, Studis, 2011; 
Ignat Florin, BOCIORT. Estetică literară prin controverse. Cluj-Napoca, Arpeggione, 2011; 
Ilie, DAN. Surâsul inşelării vinovate. Versuri. Botoşani, Quadrat, 2011; 

2 Alexandru Zub: Kogălniceanu - mesaj peren EA Ă î 
Ă Un istoric de seamă, un om al cetăţii - Dumitru Ivănescu 

SCENE CONTIMPORANE 


Poezii de: _ : 

Proză de: A i i : 
2 Constantin Chiriac: Rame de lemn pictat, cu floricele 
Profil de: Me E 
5 Stelian Dumistrăcel: Sever Pop (27 iulie 1901-17 februarie 1961). 
Desţărarea şi spaţiul regăsirii de sine 

KOGĂLNICEANU - MESAJ PEREN 


Alexandru ZUB 


La 20 iunie 1891, se stingea la Paris, în timpul unei intervenţii chirurgi- 
cale, unul dintre marii oameni ai României, Mihail Kogălniceanu. A avut grijă să 
dispună, testamentar, cele de cuviinţă, cu o subliniere deontologică demnă de 
amintit: „Pe fiii mei îi binecuvântez şi le las cu limbă de moarte consiliul şi chiar 
ordinul ca să poarte cu demnitate numele de Kogălniceanu şi aceasta o vor face 
iubind şi servind cu credinţă şi dragoste iubita noastră ţară, România”). Era un 
ultim îndemn al spiritului său generos şi devotat comunităţii apartenente. Îşi în- 
cheia viaţa aşa cum o începuse, de fapt, căci s-a preocupat mereu de înălțarea efec- 
tivă a patriei sale. 

Impunându-se din primii ani ca o figură eminentă a culturii române, apoi 
ca om politic, legislator şi diplomat, el a pătruns în legendă pe când era încă tânăr 
şi se voia „un Prometeu”, capabil să schimbe lumea în care se mişca. Timpul, cu 
toate convulsiile produse şi atâtea transformări decisive, a tot sporit legenda, fă- 
când din marele om o emblemă a modernităţii noastre. Câteva repere ale traseu- 
lui său biografic se vădesc aici utile. 

Născut la laşi, în 1817, pe când lumea românească se afla în ajun de mari 
convulsii social-politice, M. Kogălniceanu s-a instruit mai întâi în urbea natală, cu 
dascăli distinşi, apoi în Franţa (la Luneville) şi în Germania (la Berlin), ca bursier 
al statului, trimis de domnitorul M. Sturdza, la începutul perioadei regulamentare, 
în ideea de a stimula înnoiri specifice sub multiple aspecte. La colegiul francez a 
fost vegheat de abatele Lhomme, cel care se ocupase şi de educaţia înaltului său 
protector. Din 1834, până în primăvara lui 1838, el s-a format, acolo, în spiritul li- 
bertăţii de gândire şi al iniţiativei creatoare, visându-se un erou menit să înalțe 
lumea românească, să-i refacă demnitatea şi să-i stimuleze optim spiritul creativ. 
Prietenului său V. Alecsandri, panicat de contraste etnoculturale, el îi scria, la 15 
martie 1835: „Da, recunosc, e o mare deosebire între patria noastră şi Franţa. 
Aceasta e mare, puternică, una din ţările cele mai distinse din Europa... Moldova, 
din contra, e mică, săracă, nu e celebră decât prin trecutul ei, încă ignorat de na- 
ţiunile străine, abia începem să ridicăm capul, abia ne scuturăm lanţurile neştiin- 
ţei. Dar, fiindcă e ţara noastră, trebuie să o susţinem şi tot ce putem face mai bun 
e să încercăm a o servi şi a o ilustra prin talentele noastre, dacă trebuie'?. 

Aduna de pe atunci date, vechi şi noi, despre ţara sa, sintetizându-le (1837) 
într-un compendiu despre cultura română, o schiţă de istoria ţiganilor (temă la 
modă atunci, ca şi acum), pentru a-şi încheia stagiul de la Berlin cu o sinteză de 
istorie a Valahiei, a Moldovei şi a românilor transdanubieni, sinteză ce urma să fie 


Sz 

continuată „acasă” cu încă un volum, din care însă a scos la lumină numai frag- 
mente. A beneficiat, la Universitatea berlineză, de competenţa unor profesori 
iluştri, precum Gans, Ranke, Savigny. Într-un cerc simandicos, de sorginte hu- 
ghenotă, l-a cunoscut şi pe savantul Alexander Humboldt, de la care a preluat, se 
ştie, unele sugestii de investigaţie a realului sociopolitic, etnografic etc. Diserta- 
țiile de istoria religiei şi de cultură tradiţională făcute atunci pentru grupul moldav 
de eruditul teolog şi diplomat Alexandru Sturdza, vărul domnitorului, avea să le 
publice peste câţiva ani, în cadrul unui program nespus de ambițios. 

Întors la laşi, tânărul Kogălniceanu a devenit aghiotant domnesc şi om cu 
multiple iniţiative, nu numai de ordin intelectual. A editat un timp Alăuta romă- 
nească, secondându-l pe Asachi, apoi revistele Dacia literară şi Arhiva romă- 
nească, esenţiale amândouă pentru „orizontul de aşteptare” al epocii, ca şi pentru 
soluţiile propuse de entuziastul cărturar, a cărui „minte genială”, s-a spus, e sesi- 
zabilă la originea multor iniţiative de caracter livresc, didactic, social etc. Istoric 
şi literat, teoretician al curentului naţional, ideolog al revoluţiei paşoptiste, mili- 


Bust Mihail Kogălniceanu, realizat de Richard P. Hette. 
Amplasat în anul 1923 la Ateneul Tătăraşi; 
din 1987 în curtea Muzeului „M. Kogălniceanu“ din laşi 


tant pentru unitatea românească, el a slujit mereu acea patrie ideală evocată şi la 
cursul de istorie din 1843, pe când pregătea revista Propăşirea şi un somptuos 
corpus narativ, Letopiseţile Țării Moldovei, indispensabil pentru istoriografie. 
Totodată, a pus la îndemâna lumii savante din afară două volume de „fragmente 
extrase din cronicile moldo-muntene”, convins că românii erau la fel de necunoscuţi 

în străinătate, pe cât de merituoşi se dovediseră în veacul median“. 

În acelaşi spirit şi cu egal aplomb, a publicat mai apoi un volum despre 
„răpirea Bucovinei”, denunţând prin documente manevrele care au dus la dra- 
maticul eveniment din 1775. Este tocmai volumul pe care Eminescu l-a difuzat, 
clandestin, în zonă, acolo unde îl mai întâlnise pe marele istoric şi cu ocazia ser- 
bării din 1871 la mormântul lui Ștefan cel Mare. În acel volum, Kogălniceanu 
chema în sprijin „istoria imparțială, morala publică şi conştiinţa umană”, convins 
că dreptatea avea să vină şi pentru români într-o bună zi, în numele unei istorii pe 
care a ţinut să o exalte şi în auzul unui militant ardelean, G. Pop de Băseşti, venit 
anume să-l consulte, ca pe un oracol: țara în care „Şincai a plâns lacrimi de sânge” 
şi pe care Bălcescu a cântat-o memorabil nu putea rămâne fără viitor”. Să mai 
notăm că în ultimul deceniu de viaţă s-a ocupat diplomatic şi competent de 
„chestiunea Dunării”, prezentă demult pe agenda cabinetelor. 

Acestui spaţiu etnocultural de mare complexitate Kogălniceanu i-a închi- 
nat marile-i însuşiri de cărturar şi om al cetăţii, adjudecându-şi merite imperisa- 
bile. Cu bun temei, N. Iorga a văzut în el, reunite armonios, ipostaza de „Mihail 
al luminii” şi cea de „Mihail al săbiei”, intelectualul şi militantul, într-o osmoză 
anevoioasă, ambele dimensiuni fiind deopotrivă necesare în epocă”. 

Actualitatea lui Kogălniceanu a fost mereu evocată, de istorici (A. D. Xe- 
nopol, N. Iorga, D. Onciul, G. Brătianu, A. Oțetea etc.), ca şi de scriitori, în forme 
ce atestă o deplină afinitate de mesaj. „Privit în diversele ipostaze, de îndrumător 
cultural sau istoric, de om politic cumpănind trebile sau urmărind iţele echilibru- 
lui internaţional, cu cât îl apropii mai mult, din orice parte, la orice punct al vieţii 
sale, el câştigă în faţa celui mai exigent analist. Pe seama unei judecăţi normale, 
deprinsă să puie la cântar oameni, stări şi lucruri, cu gândul de a desluşi limpede 
liniile mari ale trecutului unui popor, Kogălniceanu apare cu o semnificaţie cu 
titlu aparte. Fiul căminarului Ilie... e cel dintâi creier românesc organizat în sens 
modern, care primeşte şi elaborează problemele continentului din vremea lui, pen- 
tru a le pune de acord cu interesele naţionale”, observa O. Goga, ocazional, în fi- 
rească armonie cu alți comentatori ai operei în cauză, între care se cuvin amintiţi 
e.g. R. Dragnea, G. Călinescu, N. Cartojan, serie ce se continuă, cu nuanţe legi- 
time, până azi. 

Destinul postum al Kogălniceanului a fost să-şi menţină mereu actualita- 
tea, inclusiv în anii sumbri de proletcultism şi discurs totalitar. A fost nevoie, în 
strategia puterii din acea epocă, de figuri emblematice, militanţi pentru progres şi 
libertate, ca suport „naţional” pentru noua ideologie. Kogălniceanu părea să fie uti- 
lizabil, graţie luptei sale pe tărâm social, în sprijinul ţărănimii şi al unor etnii de- 
favorizate la timpul său, situaţie de care s-au folosit unii istorici (A. Oțetea, D. 
Simonescu etc.) pentru a-i repune în circulaţie opera şi a înlesni noi exegeze. Pu- 
blicarea operei, în marea serie a Academiei Române, realizată de D. Simonescu, 
Alexandru Zub, Georgeta Penelea-Filitti, a fost aproape încheiată, în multe vo- 

lume, rămânând încă nepusă în valoare secţiunea epistolară, de care s-au ocupat 
cândva unii istorici literari, în frunte cu distinsul profesor Paul Cornea. Perioada 
postcomunistă n-a fost totuşi, nici ea, destul de prielnică restituţiei, din moment 
ce alţi „valorificatori”, capabili să o continue, editorial şi exegetic, nu s-au mai 
ivit. 


Fără îndoială, Kogălniceanu merită devotament cărturăresc în fiecare nouă 
generaţie. Să sperăm că aşa va fi şi sub impactul deconstrucţiilor şi demitizărilor 
acum la modă. De bun augur se vădeşte includerea lui într-o „istorie esenţială a li- 
teraturii române'”, ceea ce poate constitui un impuls benefic. 


1: Apud Alexandru Zub, Mihail Kogălniceanu, biobibliografie, Bucureşti, 1971, p. LXXIX. 
2 Apud idem, M. Kogălniceanu, un arhitect al României moderne, ed. III, laşi, 2005, p. 15. 
3- Cf. Victor Durnea, Propuneri de recurs, laşi, 2011, p. 5-10. 


+ M. Kogălniceanu, Opere, II, ed. Alexandru Zub, Bucureşti, 1976, p. 415. 
5. Ibidem, p. 522-542. 


* Apud Alexandru Zub, Mihail Kogălniceanu, biobibliografie, p. LXXIX. 
7 Ibidem, p. LXXX. 


& O Goga, M. Kogălniceanu precursor al unităţii neamului, conferinţă, Bucureşti, 1936. 


% Mihai Zamfir, Scurtă istorie. Panorama alternativă a literaturii române, |, Bucureşti, 2011, p. 
126-131. 

UN ISTORIC DE SEAMĂ, UN OM AL CETĂȚII: 
DUMITRU IVĂNESCU 


A plecat dintre noi, după o scurtă suferinţă, un eminent studios al trecu- 
tului românesc în context european: Dumitru Ivănescu. S-a stins, brusc, la 4 sep- 
tembrie a.c., lăsând un gol de neacoperit în familie, în tagma istoriografică, în 
societatea cu care a ştiut să aibă relaţii îndeobşte cordiale. Faptul se explică nu 
doar prin unicitatea oricărei persoane (cu atât mai mult dacă e vorba de o perso- 
nalitate), ci mai ales prin neputinţa de a-l înlocui eficient şi fără zăbavă. Lumea se 
consolează de regulă evocând faptele dispărutului, partea de bine pe care acesta a 
izbutit să o aducă în „economia” lumii, însă nimic nu mai poate înlocui o prezenţă 
ce s-a dovedit activă şi benefică decenii în şir. Comunitatea profesională o resimte 
în consecinţă, odată cu ispita unui repertoriu bibliografic cât mai complet. 

Un asemenea bilanţ e însă prematur, în cazul de faţă, din moment ce unele 
manifestări cărturăreşti se află încă risipite în presă sau în curs de apariţie, auto- 
rul socotindu-se „mobilizat” consensual până în ultima clipă. Stă ca exemplu, la 

pan 

îndemâna celor interesaţi, studiul despre ideea „prinţului străin” în epoca Unirii, 
abia apărut într-o culegere tematică şi ţinând anume de un proiect mai vast!. 

Atent cu datele despre alţii, D. Ivănescu a fost destul de judicios şi în sis- 
tematizarea datelor despre sine, punând într-o anumită rânduială informaţia utilă 
unei analize a activităţii sale ca arhivist, istoric, literat, ipostaze afine ale efortu- 
lui său epistemic. Nota curriculară şi lista de lucrări disponibile pot edifica pe ori- 
cine asupra angajamentului său cărturăresc, constant şi mereu extins, de la iniţierea 
propriu-zisă în meseria de istoric până la reflecţiile personale, concluzive, despre 
document şi biografie?. 

Bârlădean de origine (n. 17 octombrie 1939), D. Ivănescu a studiat isto- 


-ria la Universitatea „Al. |. Cuza”, bucurându-se de îndrumarea unor modernişti de 


seamă, precum D. Berlescu şi Gh. Platon, ultimul fiind şi conducătorul tezei sale 
de doctorat, privitoare la prezenţa postumă a lui Cuza Vodă. Epoca Unirii a rămas, 
în fond, principala secvenţă cronotopică de care s-a ocupat, sub unghi documen- 
tar şi analitic, pe linia unei sinteze mai ample la care ar fi ajuns, fără îndoială, dacă 
nu se stingea înainte de timp. lar acea secvenţă i-a permis să examineze, totodată, 
unele aspecte ale paşoptismului, ca şi urmările acestuia în plan economic, social- 
politic, cultural. Relaţiile cu vecinii şi contextul european l-au preocupat în egală 
măsură, ca fiind indispensabile în orice discurs integrativ. 

Rolul factorului alogen în construcţia identitară a ajuns a fi o temă predi- 
lectă, căreia şi D. Ivănescu i-a făcut loc în preocupările sale de modernist. Îm- 
preună cu D. Vitcu şi C. Turliuc, el a publicat de altfel un consistent volum de 


Aurel Vasiliu, Nicolae Creţu, Dumitru Ivănescu 
Cimitirul „Eternitatea“, Bârlad, 21 august 2010 

şi alte periodice”. 

Istoria diplomaţiei şi a raporturilor externe, îndeosebi cu referire la epoca 
Unirii şi la cea a independenţei, ocupă un loc proeminent în studiile cercetătoru- 
lui. Arhivele franceze, mai ales, i-au furnizat documente noi şi posibilitatea de a 
nuanţa cunoaşterea unor evenimente, figuri, situaţii. 

Tema unităţii naţionale, cu corolarele ei, independenţa şi modernizarea, a 
fost mereu pusă la lucru, cu documente şi nuanţe noi, pe cont propriu sau în echipă, 
de la acte şi scrisori (1973) la momente, fapte, protagonişti (2005) şi la toţi în unu 
(2009). Sinteza despre Alexandru Ioan Cuza în conştiinţa posterității (2001, pre- 
miată apoi de Academie) a fost o culminaţie de strădanii restitutive, extinse în 
mod firesc prin colaborarea cu alți modernişti. La fel a făcut şi în alte cazuri, le- 
gate de evoluţia chestiunii orientale, războiul de întregire, literatura interbelică, ar- 
hivele statului. 

Ultima temă a rămas, de fapt, o constantă în activitatea vechiului arhivist, 
care a fost mereu şi un istoric de marcă, atent la valorificarea noutăţii, în sens dia- 
cronic, după bunele exemple ale unor înaintaşi, precum G. Asachi, T. Codrescu, 
G. Ghibănescu, G. Ungureanu, Şt. Meteş etc. 

În calitate de arhivist, ajuns chiar şef al filialei ieşene, s-a dovedit la fel 
de atent în sistematizarea „materialelor”, unele puse în valoare en historien de el 
însuşi, după exemplul predecesorului său, G. Ungureanu, şi al altor specialişti în 
domeniu. A colaborat la Revista arhivelor, la întocmirea de îndrumătoare şi alte 
evidențe, a avut legături cordiale cu arhivişti de seamă, precum Ştefan Meteş, des- 
pre care a şi scris la un moment dat. În biroul său l-am întâlnit prima dată pe dis- 
tinsul clasicist şi scriitor Petru Creţia, care venise la laşi, pe urmele lui Eminescu, 
şi a dorit să ne cunoaștem. 

Se regăsesc în palmaresul disponibil, în acelaşi sens, muzeografi, etnologi, 
oameni de artă, cu privire la care D. Ivănescu a adus mereu date noi. Culegerea de 
studii Documentul între biografie şi operă (Ed. Alfa, 2004) îi adună pe unii, nu fără 
temei, sub aceeaşi copertă: Călinescu, Creangă, Eminescu, Kirileanu, Maiorescu, 
Oțetea, Philippide, Sadoveanu, Xenopol, notaţi aici în altă ordine decât cea din 
volum. În dedicaţia pe exemplarul oferit subsemnatului, autorul le socoate simple 
„mofturi de istorie literară”, sperând totuşi că ele vor avea ecou în breaslă. Din- 
colo de această glumă amicală, volumul se arată destul de consistent pentru a se 
impune. 

Cât despre istoriografia propriu-zisă, trebuie amintite numaidecât contri- 
buţiile sale, cele mai multe cu extensii documentare, despre G. Asachi, Ilie Băr- 
bulescu, T. Codrescu, M. Costăchescu, N. Iorga, M. Kogălniceanu, 1. Minea, A. 
Oțetea, Gh. Platon, A.D. Xenopol, ultimul beneficiind anume de mai multe de- 
mersuri. 

În ultimul număr din Dacia literară, ieşit după dispariţia istoricului, s-a 

Dumitru Ivănescu şi Carmelia Leonte 
Convorbire despre străzile junimiştilor Vasile Pogor şi Nicolae Gane. 
Iaşi, martie 2011 


întâmplat să apară (nu fără noimă) un articol al său despre Mihai/ Sadoveanu şi 
teatrul, text ce prelungeşte până în clipa de faţă strădania sa cărturărească, acum 
în slujba istoriei literares. 

O anume voinţă de afirmare, în sens pozitiv, se putea recunoaşte (cum alt- 
fel?) în mai toate actele sale şi ea ar putea fi de sursă genetică, deoarece din familia 
lui s-au impus şi alte figuri: fratele Cezar, poetul, scriitorul; unchiul Gh. Ivănescu, 
marele lingvist, personalitate ilustră a filologiei noastre. Îi era proprie, se poate 
spune, ca oricărui studios al trecutului, „bucuria — niciodată obosită — de a mai 
cunoaşte încă o parte din necunoscut”, ca în reflecţia rostită cândva, la mormân- 
tul altui istoric, abia săvârşit din viaţă“. E un gând consolator, poate, la îndemâna 
oricui mai simte respect pentru strădania cărturărească. 


1: Cultură, politică şi societate în timpul domniei lui Carol . 130 de ani de la proclamarea Rega- 
tului României, ed. Gheorghe Cliveti, Adrian-Bogdan Ceobanu, Ionuţ Nistor, laşi, Demiurg, 
2011,p. 21-31. 

2 D. Ivănescu, Documentul între biografie şi operă, laşi, Alfa, 2004. 

3 Idem, Alexandru Ioan Cuza în conştiinţa posterităţii, laşi, Junimea, 2001. 

+ D. Vitcu, D. Ivănescu, C. Turliuc, Modernizare şi construcție naţională în România. Rolul facto- 
rului alogen 1832-1918, laşi, Junimea, 2002. 

* Dacia literară, XXII, 5, 2011, p. 4-14. 

& V. Pârvan, Scrieri alese, ed. Alexandru Zub, Bucureşti, Ed. Academiei, 2006, p. 612. 


ProEuropeana Clubul cărții digitale 


MELCHISEDEC EPISCOPUL, 
FĂURITOR DE UNIRE 


Preot Dumitru BĂRBOS 


În gândirea episcopului Melchisedec Ştefănescu, realizarea Unirii Prin- 
cipatelor era un deziderat major, căruia i s-a dedicat prin slujirea cuvântului, ple- 
dând în mod constant în favoarea acestuia. În predicile sale, argumenta importanţa 
şi chiar imperiozitatea Unirii pentru viitorul românilor ca popor şi pentru afirma- 
rea lor în lume, ca unitate naţională. Împlinirea acestui deziderat a fost anticipată 
şi pregătită de evenimentele istorice majore din 1848 şi 1877, perioadă în care tâ- 
nărul Mihail Ştefănescu de atunci îşi completa studiile şi activa apoi ca inspector 
şi profesor la seminariile de la Socola şi Huşi. Odată ajuns episcop, Melchisedec 
a menţinut o strânsă colaborare cu domnitorul Alexandru loan Cuza, care, pe lângă 
reformele administrative, era preocupat şi de reformele bisericeşti. Implicarea 
episcopului Melchisedec în acest proces reformator a constituit o contribuţie esen- 
țială la realizarea unităţii Bisericii Ortodoxe Române şi la obţinerea ulterioară a au- 
tocefaliei (1885). 

Cu toate că vorbeau aceeaşi limbă, însufleţiţi de acelaşi gând, românii din 
cele trei provincii, Transilvania, Moldova şi Ţara Românească, erau separați din 
punct de vedere administrativ şi geografic, dar uniţi în cuget şi simţire, prin legă- 
turile culturale şi religioase. De fapt, cele trei provincii formau un singur stat. Do- 
rinţa fierbinte care îi anima pe români era aceea a unităţii naţionale, consolidarea 
într-un singur stat, unitar, modern. Primul pas s-a făcut la 24 ianuarie 1859, cînd 
cele două Provincii româneşti, Moldova şi Țara Românească, se unesc sub un sin- 
gur sceptru, cel al colonelului Alexandru loan Cuza. Unirea a fost recunoscută de 
marile puteri, însă, cu toate acestea, nu au lipsit şi unele tergiversări, motiv pen- 
tru care printre priorităţile noului Domn era şi aceea a neatârnării faţă de orice pu- 
tere străină, obiectiv greu de atins, dacă luăm în considerare interesele externe, 
Cuza, însă, a dat dovadă de multă diplomaţie, în scurta domnie a reuşit să stabi- 
lească o singură Capitală, la Bucureşti, reforme administrative, constituţionale, 
acestea toate fiind doar un început pentru tânărul stat. 

Reformele din timpul lui Cuza au vizat şi Biserica. Situaţia nu era prea 
bună dacă ne gândim că majoritatea mănăstirilor erau închinate Muntelui Athos. 
Lipsa unui organ autonom de conducere, abuzurile unor ierarhi străini de intere- 

sele româneşti!, au adus mari prejudicii Bisericii, prin urmare se impuneau folo- 
sirea limbii române în cult şi secularizarea averilor mănăstireşti; acestea fiind prin- 
tre primele reforme promovate de guvernul unionist. 

Prin decretul din 1864, în primul capitol, art. I, se arată că Biserica Orto- 
doxă Română este independentă de orice autoritate străină, însă rămâne în unitate 
dogmatică cu Patriarhia Ecumenică şi cu celelalte Biserici surori. Într-un aseme- 
nea context se impune de la sine crearea unei instituţii sinodale. 

În toate aceste proiecte, Cuza a avut alături un colaborator devotat cauzei 
naţionale, în persoana episcopului academician Melchisedec Ştefănescu?. Dacă 
vom urmări cu atenţie activitatea sa, cuvântările ţinute cu diferite ocazii sau ra- 
poartele întocmite, unele prezentate în cadrul sinodului, şi pe lângă acestea, ra- 
poartele trimise de Cuza şi de Melchisedec Patriarhiei Ecumenice cu privire la 
sfinţirea „Sfântului şi Marelui Mir”, se va putea observa colaborarea strânsă din- 
tre cei doi. Apropierea dintre ei a fost posibilă datorită crezului comun, politic şi 
religios. Cuza, prin statutul ce i-l oferă scaunul domnesc, s-a dovedit a fi un apă- 
rător al credinţei strămoșești, al idealurilor şi unităţii naţionale, iar Melchisedec din 
anvonul Bisericii a pledat pentru unitatea neamului, adresându-se tuturor catego- 
riilor sociale. 

Melchisedec s-a remarcat în rândul clerului din Eparhia Huşilor, şi este 
ales ca să-i reprezinte în Divanul ad-hoc, alegere care s-a dovedit a fi meritată, cei 
care i-au acordat încrederea văzând în el „raportorul dorințelor clerului naţional.” 
Printre priorităţile Bisericii, Melchisedec vede nevoia înființării unei autorităţi si- 
nodale, în care să fie reprezentată preoțimea fiecărei eparhii.?. În acest scop, pe 
când era la Huşi, în 25 iunie, rosteşte în catedrală faimosul cuvânt pentru unire: 
Jertfă pentru unirea Principatelor, în care împleteşte spiritul creştin cu cel naţio- 
nal patriotic şi transpune în limbaj biblic-teologic, necesitatea unităţii;. 

În perioada convulsionată, anterioară, concomitentă sau posterioară Uni- 
rii, Melchisedec este prezent lângă personalitatea timpului cea mai bine reliefată, 
Mihail Kogălniceanu, care a fost un factor activ, deseori hotărâtor în mersul eve- 
nimentelor dintre 1840 şi 1864. Ales în 1857 deputat în Divanul Ad-hoc din par- 
tea clerului din Huşi, arhimandritul Melchisedec are o mare responsabilitate, 
purtând pe umeri ideile celor care îşi pun speranţele în el, fiind convinşi întocmai 
ca el că Biserica nu poate avea înrâurire asupra societății româneşti dacă repre- 
zentanții ei nu binecuvântează mişcările înalte şi aspiraţiunile mari ale naţiunii. 

Alegerile pentru Divanurile Ad-hoc, din care Mechisedec şi Kogălniceanu 
făceau parte, sunt marcate de mari tensiuni. Divanurile aveau un caracter consul- 
tativ; reprezentanţii Bisericii, ai marii boierimi, ai burgheziei, ai ţărănimii clăcaşe, 
erau împărţiţi în două tabere, conform convingerilor divergente, politice şi admi- 

nistrative; se întruneau cu scopul de a face unele propuneri referitoare la realiza- 
rea Unirii Principatelor Române, iar alţii, propuneri pentru menţinerea separării 
acestora. Dacă în Țara Românească majoritatea covârşitoare a opiniei publice sus- 
ţine ideea Unirii, în Moldova lucrurile se arătau mai dificile. 

Partida unionistă, reprezentată de personalităţi ca: Mihail Kogălniceanu, 
Alexandru loan Cuza, Melchisedec, Manolache Costache Epureanu, Anastasie 
Panu etc. se confruntă cu opoziţia puternică a separatiştilor moldoveni (Nicolae Is- 
trate, artizanul mişcării separatiste, Gheorghe Asachi, Constantin Negruzzi ş.a.). 
Aceştia din urmă doresc menţinerea separării principatelor, motivându-şi alegerea 
prin posibila decădere a Iaşului şi a Moldovei, odată cu fixarea capitalei adminis- 
trative, creştine şi spirituale la Bucureşti. Având de partea lor sprijinul marilor pu- 
teri antiunioniste, Austria şi Turcia, separatiştii reuşesc, într-o primă etapă, să 
câştige alegerile pentru Divanul Ad-hoc din Moldova (la 19 iulie 1857). În do- 
rința de a-şi realiza visul de domnie, Vogoride, caimacanul Moldovei (sub pro- 
tecția puterilor antiunioniste amintite), falsifică listele electorale de reprezentare 
în Divanul Ad-hoc, prin substituirea listelor electorale ale unioniștilor cu cele ale 
antiunioniştilor. Această strategie face ca numărul reprezentanţilor celor care nu 
împărtăşesc idealul de unire să pară majoritar în Divan. 

Pentru ca partida unionistă să obțină victoria, trebuia să aibă de partea sa 
reprezentații cei mai influenţi ai Bisericii Ortodoxe Române. Melchisedec, erudit 
de seamă şi orator recunoscut în această epocă, nu poate refuza colaborarea soli- 
citată de omul cu care împărtăşeşte aceleaşi idealuri reformiste, Kogălniceanu, 
care, la rândul său, este ziarist, editor de cărţi şi reviste, un extraordinar orator 
(unul din cei mai mari pe care i-am avut), un erudit istoric, un jurist şi un econo- 
mist de bună formaţie occidentală, profesii şi calităţi pe care, în bună parte, le-a 
probat şi Episcopul în timpul activităţilor sale. 

Melchisedec a fost atras de Kogălniceanu în diversele activităţi pe care le 
desfăşura: avocat, moşier, arendaş, comerciant, industriaş, întreprinzător cu mul- 
tiple iniţiative. Amândoi îşi impresionează contemporanii prin puterea de reflec- 
ţie, prin erudiție sau prin buna administrare a domeniilor în care îşi desfăşoară 
activităţile, iar întreaga lor concepţie administrativ-politică este întemeiată pe ideea 
centrală a necesităţii dezvoltării României ca stat naţional, unit, autonom şi larg 
democratic, nu realizat însă pe cale revoluţionară, ci prin reforme, adeseori cu ca- 
racter tranzacţional, manifestat între tendinţele adverse ale epocii. 

Prin urmare, au avut loc noi alegeri paşnice, astfel încât la 22 septembrie 
1857 se convoacă Divanul Ad-hoc al Moldovei care, de această dată, este favora- 
bil unirii, iar la 30 septembrie cel al Ungrovlahiei, iar prin documentele întocmite, 
sunt puse bazele unirii celor două principate. În 7 şi 9 octombrie 1857 sunt ela- 

borate Rezoluţiile, de întocmirea cărora nici Melchisedec şi, mai ales, nici Kogăl- 
niceanu nu sunt străini. Se pare că ideea ca moştenitorii prinţului străin să fie edu- 
caţi în religia ortodoxă i-ar aparţine chiar lui Melchisedec. 

Pe lângă deziderate laice, Melchisedec susţine, în Divan, deziderate religioase 
precum: ridicarea morală şi materială a clerului, înfiinţarea unei autorități centrale 
pentru organizarea şi buna funcționare a organismului bisericesc, independenţa 
Bisericii Ortodoxe Române faţă de orice „chiriarhie” străină. 

Convenţia de la Paris dă semnalul începerii reformelor româneşti în toate 
domeniile de activitate: politică, socială, economică şi religioasă. Melchisedec va 
fi promotorul discret al Legii secularizării averilor mânăstireşti. Verificarea ges- 
tionării mănăstirilor scoate la iveală numeroase nereguli în evidenţa şi gestiona- 
rea fondurilor. În iulie 1863, guvernul, din care face parte şi Melchisedec, oferă o 
sumă importantă călugărilor greci drept despăgubire (30 milioane franci), dar aceş- 
tia o refuză. Astfel, guvernul încearcă o rezolvare pe cale paşnică a unei chestiuni 
cu implicaţii internaţionale delicate, însă Turcia, Austria şi Rusia se opun vehement 
adoptării legii. Cu toate acestea, guvernul Kogălniceanu grăbeşte dezbaterea, 
adoptarea şi promulgarea legii. Un rol important pentru acceptarea noii legi îl 
joacă pe plan intern Melchisedec, iar pe plan extern de recunoaşterea măsurii s-a 
ocupat în bună parte Costache Negri. 

Legea secularizării averilor mânăstireşti, rod al conlucrării discrete din- 
tre Kogălniceanu şi Melchisedec, votată la 17/29 decembrie 1863, prevede urmă- 
toarele: „Toate averile mănăstireşti închinate şi neînchinate precum şi alte legate 
publice sau daruri făcute de diferiţi testatori şi donatori din Principatele Unite la 
Sfântul Mormânt, Muntele Athos, Sinai precum şi la mitropolii, episcopii şi la 
metoacele lor de aici din ţară şi la alte mănăstiri şi biserici din oraşe sau la aşeză- 
minte de binefacere şi de utilitate publică, se proclamă domeniuri ale Statului 
Român, iar veniturile acestor aşezăminte vor fi cuprinse în bugetul general al sta- 
tului”. 

Reformele lui Cuza, în special interzicerea închinării de mănăstiri la Mun- 
tele Athos şi textul din Legea organică ce prevede autocefalia Bisericii Române, 
provoacă disensiuni în relaţia cu Patriarhia Ecumenică. Nemulţumirile patriarhu- 
lui ecumenic se amplifică în 1882. Camera Deputaţilor propune ridicarea Biseri- 
cii noastre în rangul de Patriarhie (la 9 martie), iar la 25 martie în acelaşi an, s-a 
sfinţit pentru prima dată la noi „Sfântul Mir”, aceasta fiind principala prerogativă 
a unei Biserici autocefale. 

Patriarhul ecumenic Ioachim al III-lea (1878 — 1884) trimite o scrisoare 
plină de critici Sfântului Sinod al Bisericii Ortodoxe Române, iar Sfântul Sinod de- 
leagă pe cărturarul-episcop Melchisedec Ştefănescu pentru a întocmi răspunsul, 

care a fost întemeiat pe considerente logice indubitabile: arată că învățătura creş- 
tină a pătruns pe teritoriul ţării noastre înainte de a exista Constantinopolul, men- 
ționând ajutoarele acordate de români de-a lungul istoriei, dar şi atitudinea 
dezaprobatoare a Patriarhiei Ecumenice față de Biserica noastră, angajată în lupta 
de afirmare şi de renaştere naţională. 

Melchisedec Ştefănescu conchide: „Biserica noastră nu mai crede că Sfân- 
tul Duh trebuie să se pogoare mai întâi la Constantinopol sau aiurea şi apoi de 
acolo să-L cerem şi să-L dobândim şi noi, ci trebuie să-L căutăm şi să-L cerem de 
sus de la Părintele luminilor şi dătătorul a tot darul desăvârşit”. Răspunsul des- 
chide, de fapt, calea spre recunoaşterea autocefaliei Bisericii Ortodoxe Române, 
ceea ce se petrece la 25 aprilie 1885, sub Patriarhul Ioachim al IV-lea, în timpul 
căruia a mai primit o nouă scrisoare care viza obţinerea autocefaliei Bisericii Or- 
todoxe Române, al cărei conţinut este tot rodul gândirii lui Melchisedec Ştefă- 
nescu. 

Aşa cum bine a intuit Melchisedec, angajat în lupta pentru întregirea ne- 
amului, odată cu Unirea Principatelor Române în 1859 şi odată cu obţinerea in- 
dependenţei ţării noastre în 1877, creşte autoritatea Bisericii, autoritate consfințită 
atât în Constituţia promulgată la 30 iunie 1866, care arată că „Biserica Ortodoxă 
Română este şi rămâne neatârnată de orice chiriarhie străină, păstrându-şi însă 
unitatea cu Biserica Ecumenică a Răsăritului în privinţa dogmelor”, cât şi în tex- 
tul Legii organice din decembrie 1872, numai că autoritatea respectivă trebuie re- 
cunoscută de către Patriarhia din Constantinopol. 

Alegerea lui Melchisedec ca ministru al cultelor în guvernul unionist, fă- 
cută de Kogălniceanu şi aprobată de Cuza, nu este aleatorie sau determinată de re- 
laţiile de prietenie dintre cei doi cărturari, deoarece valoarea culturală a 
Episcopului este confirmată de părerile atât ale marelui istoric Nicolae Iorga, care 
îl numeşte pe Melchisedec bărbat cu o chemare ştiinţifică netăgăduită, cât şi ale 
lui Bogdan Petriceicu Hasdeu, ilustrul istoric şi lingvist, care scrie despre episco- 
pul Melchisedec că: „a fost bărbatul cel mai cu ştiinţă printre prelaţii contempo- 
rani şi locul său în Academia Română nu e o simplă convenienţă politică sau 
greşeală de adresă. În episcopul Melchisedec strălucea munca literară, iar ca aca- 
demician va rămâne, în tot dreptul, în Panteonul naţional, pentru că alegerea lui 
ca membru activ al Academiei Române nu s-a datorat nici numelui său de fami- 
lie, nici vreunei influenţe lăturalnice, ci numai personalităţii lui şi valoarei reale a 
operelor pe care le-a conceput şi publicat”. Biografia într-o oarecare măsură ase- 
mănătoare, bogatele sale cunoştinţe teologice, istorice, didactice, literare şi filo- 
logice, precum şi numeroasele sale lucrări, care au determinat alegerea sa ca 
membru activ al Academiei Române, precum şi ctitoria Bibliotecii forului acade- 

Mic, căreia i-a donat biblioteca perso- 
nală, contribuie alături de faptele sale 
profund patriotice la poziționarea lui 
alături de marele Patriarh al Bisericii 
Ortodoxe Române, Miron Cristea“, cel 
care a continuat, în perioada istorică ur- 
mătoare, proiectele începute de Melchi- 
sedec pentru unificarea bisericească din 
noul stat român unitar (1918) şi-a orga- 
nizat Biserica noastră ca Patriarhie, con- 
tribuind la întocmirea şi apoi la votarea 
Statutului de organizare şi funcţionare 
a Bisericii Ortodoxe Române. 


! Despre aceste abuzuri vorbeşte şi Melchisedec 
în Cronica Romanului, fiind membru în co- 
misia de inventariere, s-a lovit în mod direct 
de oponenţa călugărilor greci care nu voiau 
să predea inventarul mănăstirilor. 

2 Vezi Alexandru M. Ioniţă. Domnitorul Ale- 
xandru loan Cuza şi Episcopul Academician 
Melchisedec Ştefănescu în slujba idealului 
naţional, în lucrarea Din trecutul Bisericii şi 
a Patriei noastre, Constanţa, EX PONTO, 
2001, p. 162-180. 

3 Vlad, Gheorghe. Episcopul Melchisedec, 
MMS, Anul XXXIV, Nr. 1-2, lanuarie-Fe- 
bruarie, 1958, p. 77 

+ Porcescu, Scarlat. Episcopul Melchisedec 80 
de ani de la moartea sa, în MMS, Anul 
XLVII, Nr. 5-6, mai-iunie 1972, p. 387. 

5 Vezi materialul cercetat de noi, aflat în Biblio- 
teca Academiei Române (|. 104297), scris cu 
caractere chirilice şi latine. Încă din foaia de 
titlu aflăm că publicaţia aparţine Arhiman- 
dritului Melchisedec, pe când era rectorul 
Seminarului de la Huşi, publicată la Iaşi în 
tipografia lui Adolfi Gherman, în anul 1856. 

* Vasilescu, Gheorghe. Patriarhul Miron Cris- 
tea — Un luptător pentru unitatea neamului, 
GB, anul LIV, nr. 5-8, mai-august 1998, p. 
127-130. 

Quardeni della CASA ROMENA 
di Venezia 
Iaşi, Editura Universităţii 
„Alexandru loan Cuza“, 2010 


Receptarea Sfinte 


RECEPTAREA SFINTEI SCRIPTURI 
între filologie, hermeneutică şi traductologie 
Lucrările simpozionului Explorări în tradiţia biblică 
românească şi europeană 
laşi, Editura Universităţii 
„Alexandru loan Cuza“, 2010 


BIBLICUM JASSYENSIS 
Romanian Journal for Biblical Philology 
and Hermeneutics 
laşi, Editura Universităţii 
„Alexandru loan Cuza“, 2010 


ION PETROVICI - ÎNTREGIRI BIOGRAFICE 


lonei NECULA 


Nu-mi propun, în aceste rânduri ocazionale, să reconstitui pas cu pas bio- 
grafia filosofului Ion Petrovici. Mi se pare prea cunoscută şi prea uşor de restau- 
rat, având în vedere că filosoful însuşi s-a remarcat, printre altele, şi ca un 
memorialist copios, cu multe reveniri asupra devenirii propriei sale personalităţi. 

Nu ştiu să existe în biografia filosofului aspecte sau evenimente eludate 
sau trecute cu vederea, dar sunt, recunosc, unele elemente prezentate expeditiv, 
fără extensiunile lămuritoare şi fără recurenţele aşteptate. Se vede de departe că 
există în biografia filosofului şi aspecte despre care nu-i dispus să se arate prea gu- 
raliv, dar nici să le treacă, subtil, cu vederea. Le menţionează fugos, dar nu bate 
monedă pe ele şi nici nu le scoate din partitura memorialistică 

Cine ştie, bunăoară, că filosoful a avut, în afara celor două surori - Florica 
Hortence Stâlpeanu şi Elena Maria Gatoschi — şi un frate, mai mic decât viitorul 
filosof cu opt ani, Dumitru Petrovici, născut înainte de recăsătorirea mamei sale, 
Ortansa Petrovici, născută Berea cu căpianul Vasile Stâlpeanu de la garnizoana 
din localitate? Tatăl viitorului filosof a murit tânăr, când Ion Petrovici se afla în ul- 
tima clasă a Liceului Sf. Sava, iar mama sa, încă tânără, a rămas văduvă şi însăr- 
cinată, după ce opt ani de zile se resemnase cu ideea de sterilitate. Trebuie să fi fost 
prin 1880 când s-a recăsătorit cu cpt. Vasile Stâlpeanu, iar relaţiile tânărului li- 
cean cu noul tată n-au fost dintre cele mai bune. Nu privea cu ochi buni figura 
marţială a celui ce-i luase locul tatălui său adevărat şi evita relaţii mai directe cu 
el. Ultima vacanţă de vară nici n-a mai petrecut-o în familie, ci la bunica sa din- 
spre mamă, la Zamfirica, sora poetului Theodor Serbănescu, unde a compus poe- 
mul dramatic O sărutare, ce-l va consacra printre dramaturgii timpului, 
beneficiind şi de o călduroasă recomandare a lui Caragiale. 

Ce-i drept, memorialistul lon Petrovici a consemnat apariția noului său 
frate, dar laconic, telegrafic, sumar, fără să mai revină ulterior asupra subiectului: 
„Îmi aduc aminte că, odată, mama, care după opt ani de sterilitate s-a ştiut însăr- 
cinată, a venit să-mi spună la câteva ore după ce mă pusesem în gură cu ea: Să ştii 
că tata, fiindcă nu te porți bine, a scris la Paris să-i mai trimită un copil” (lon Pe- 
trovici, De-a lungul unei vieţi, Editura pentru literatură, Bucureşti, 1966, p.21). 

Oricum, elevul Ion Petrovici s-a consolat greu cu ideea despărțirii defini- 
tive de tatăl său, unul din cei mai de seamă avocați ai baroului local, cum avea să-l 
prezinte G.G. Ursu în lucrarea sa de geografie literară, Tecuciul literar, (p.75). 

Avusese cu tatăl său adevărat relaţii perfecte şi aprecia grija ce i-o purta, chiar şi 
după ce-a devenit elev la Bucureşti şi trăia despărţit de familie. Căci şi după ce-a 
ajuns în clasele mari ale liceului, nu-l lăsa niciodată să vină de la Bucureşti sin- 
gur, în vacanțe, şi nici să se întoarcă singur, la reluarea cursurilor. Il însoțea tot- 
deauna pe tren şi căuta să-l ferească de orice disconfort şi de orice dezagremente ce 
l-ar fi putut afronta emoţional sau intelectiv. Prea se purtase cu el exemplar ca să nu- 
i păstreze o amintire plină de gratitudine şi să agreeze noua însoţire a mamei sale. 

Sub veghea educativă a mamei. Ştim din memorialistica lui lon Petro- 
vici că problemele de pedagogie în familia sa erau lăsate în seama mamei, ale 
călugăriţe din laşi, unde severitatea nu era deloc o vorbă fără acoperire. Cel puţin 
aşa s-a întâmplat în vremea copilăriei sale (a viitorului filosof Ion Petrovici), dar, 
probabil, ulterior, după recăsătorirea ei cu Vasile Stâlpeanu, lucrurile s-au mai 
schimbat, noul pater famillias asumându-și şi el răspunderi în privinţa odraslelor. 
Căci nu era vorba numai de nou-apărutul copil provenit din căsătoria anterioară a 
mamei ci şi de cele două fiice, rezultate din noua căsătorie, Florica şi Elena, amân- 
două integrându-se ulterior în viitoarea protipendadă a oraşului. In 1917, când 
Octav Onicescu este detaşat cu trupa la Tecuci, erau deja domnişoare împlinite şi 
puneau la cale diferite farse pe seama gradaţilor din oraş. Una dintre ele le va simţi 
direct chiar autorul Memoriilor, găzduit în imediata apropiere a caselor Stâlpeanu 
şi Petraş la doamna Sturza, unde mai locuia şi doamna Makarovici, împreună cu 
fiica ei, Viorica - apropiată ca vârstă de cele două surori Stâlpeanu şi de Ketty Pe- 
traş (fiica inginerului Petraş, frate cu pictorul Gaheorghe Petraşcu) - împreună cu 
care alcătuia un grup feminin plin de viaţă, de graţii şi cu dispoziţie pentru şotii 
nevinovate. 

Se-nţelege că la acea dată nici lon Petrovici, nici fratele său Dumitru nu 
mai erau în oraş. Primul devenise deja profesor la Universitatea din Iaşi, iar Du- 
mitru, absolvent al Liceului militar din Iaşi şi al Şcolii militare de artilerie în 1912, 
figura deja în cadrele ofiţerimii române. 

O carieră militară ca oricare alta. N-a fost chiar o carieră liniară, pen- 
tru că vremurile erau tulburi şi tânărul sublocotenent a participat la operaţiile răz- 
boiului balcanic şi la ofensiva trupelor româneşti în Austro-Ungaria. În iunie 1912, 
prin I.D. nr. 322 i se acordase gradul de sublocotenent, iar trei ani mai târziu, prin 
I.D. nr. 1867 din 1915 va fi avansat la gradul de locotenent. În Foaia calificativă 
întocmită pe numele său pentru perioada 1 noiembrie 1911 — 31 octombrie 1912 
se menţionează: „„Se prezintă bine. Ținută îngrijită. Sănătos. Incalecă bine. Inte- 
ligent. A luat parte la tragerile de război şi la concentrarea de la Cochezlui (19 
august — 17 septembrie, unde a comandat şi condus binişor o secţie. Are memo- 
rie să înveţe regulamentele. Disciplinat. Conduită bună. Fiind prea nou în grad 
voi face propuneri la anul viitor.” (A se vedea Foaia calificativă întocmită la 
31.X912), 

Subliniem doar că era în tipicul 
armatei ca asemenea foi calificative să 
se întocmească anual, într-un singur 
exemplar de către superiori şi că o copie 
după acest document se înainta direct 
Ministerului de Război (serviciul per- 
sonalului). Consultând registrul cu 
aceste foi calificative, existent la Arhi- 
vele militare de la Piteşti se poate re- 
constitui întregul traseu al evoluţiei sale 
militare, cu toate ridicările în grad şi cu 
toate însărcinările primite. 

Surprinde existenţa la pagina 2 
din registru a unei declaraţii dată de lo- 
cotenentul Petrovici Dumitru, în care se 
arată: „La 15 august 1916 am plecat în 
campanie cu PA. a Diviz.2 Artilerie 
Căl. Bat.5 având ca comand. la Divi- 
zion pe Dl. General Mircea Botez, 
atunci Lt. Colonel. Comanda Regiment 
tot Domniasa o avea. Comandant al 
Diviz.2 Cavalerie era D-l General Ba- 
sarabescu. 

După luptele din Transilvania 
şi frontieră unde am fost tot sub co- 
manda d-lui General Botez am plecat 
cu Divizionul pe Dunăre. Aici am avut 
următorii comandanți: Divizion DI Că- 
pitan Neacşu Panaite, Divizie Dl. Ge- 
neral Sinescu. 

La 19 noiembrie 1916, în tim- 
pul retragerii am căzut prizonier la 
Germani în pădurea Bolintinu. Am stat 
în captivitate până la 1 iunie 1918, 
când m-am prezentat la Diviz 2 bat. Că- 
lăreaţă în Bsarabi luând comanda Bat. 
S-a. Am avut următorii şefi: Divizion, 
Căpitan Negrutzi, Regiment, DI. Col. 
Roşianu, Divizie: DI General Constan- 
tinidi Al. 

La 1 sept. 1918 s-a prezentat 


trenul Cuvânt 
me 


18 
trenul Cuvânt 
Ediţia 2010 a Festivalului Naţional de Poezie 
„Costache Conachi de la Tecuci. 
Galaţi, Centrul Cultural Dunărea de Jos, 2011 


a. 8. secară 


A.G. SECARĂ 
Anonimul gălăţean 
Cluj-Napoca, Napoca Star, 2011 


poeme rnțer Draorcate 


Paul BLAJ 
poeme înnorate 
Cluj-Napoca, Napoca Star, 2011 

Dl. Maior Iordăchescu Romulus care a luat comanda Diviz. 2 Art. Căl. De la 
această dată, 1 sept. 1918 şi până astăzi am avut în tot timpul campaniei din Un- 
garia şefi: Divizion: DI. Maior Iordăchescu R. Regiment, DI Col. Roşianu Ctin, 
Divizie — DI General Constantinidi Al. 

Aceasta îmi este declaraţia pe care o semnez. 

Dată azi 9 Martie 1920, Galaţi 

Lt. D. Petrovici” 

Din această declaraţie nu rezultă cum a căzut prizonier, unde şi-a făcut 
prizonieratul sau cât a durat calvarul. Probabil că Declaraţia nu urmărea o mărtu- 
risire completă, ci doar numele celor ce-ar fi putut furniza informaţii obiective. 

Alte amănunte despre această perioadă mai tulbure din viaţa sa aflăm 
din foaia calificativă întocmită pentru intervalul 31 martie — 31 octombrie 1920 
în care se arată c-a rămas în gradul de locotenent cu care a căzut prizonier, şi 
că din cauza aceasta s-a defazat înaintarea în grad conform vechimii, asemeni 
celor din promoţia sa, dar că „n-a suferit nici o pedeapsă, că de doi ani de când 
îl am sub comandă am fost prea mulțumit. Comandă bine bateria sub toate ra- 
porturile. Are grijă deosebită de om şi cal. Ştie să se lege cu soldatul şi este un 
exemplu de disciplină în divizion. Are o purtare exemplară în societate, este 
sincer şi bun comandant, iubeşte şefii. Are unitatea în mână. E ofiţer pe care 
divizionul contează şi a exprimat-o în ofensiva din Ungaria din anul 1919. Me- 
rită cu prisosință a i se da vechimea promoției pe care a pierdut-o din cauza 
prizonieratului.” 

Pe aceeaşi foaie calificativă mai figurează şi notația şefului ierarhic su- 
perior, care consemnează: „Notele favorabile ale comandantului de divizion sunt 
îndreptăţite şi le menţin. Ofițer care face parte din promoţia 1912 şi cu cursurile 
şcoalei speciale de Artilerie terminate, merită să i se rectifice vechimea în grad 
şi să fie înaintat la gradul de căpitan după ce se va termina procesul ofiţerilor pri- 
zonieri de la Krefeld, unde a fost în captivitate.” 

Cum prin I.D. nr.588 din 26 Il. 1921 a fost înaintat la gradul de căpitan 
e de presupus că şi problemele prizonieratului său au fost soluționate pozitiv, 
fără motive de suspecţie. Doi ani mai târziu, prin I.D. nr.656 din 7 aprilie este 
înaintat la gradul de maior, iar la 17 mai 1931, prin I.D. nr.1553 capătă gradul 
de colonel. 

Tot din consultarea acestor foi calificative mai aflăm că o vreme, în 1932 
a fost numit profesor de armament şi tragere la şcoala pregătitoare de ofiţeri. Tre- 
cea drept un specialist în materie şi se bucura de o bună recunoaştere în cadrul ie- 
rarhiei militare. 

Misiuni. Prin I.D. nr. 4176 din 1926 a fost desemnat într-o comisie de ar- 
mament şi muniţiuni care a făcut deplasarea în Polonia. Din dosar nu rezultă sco- 
pul acestei misiuni şi adevăratele ei însărcinări, dar faptul că a fost introdus în 

componenţa comisiei dovedeşte că se bucura de o bună reputaţie în rândurile cas- 
tei militare. 

Prin Ordinul telefonic nr.593/1941 a fost numit prefect de Ialomiţa iar doi 
ani mai târziu, în 1943 a fost numit în aceeaşi funcţie la judeţul Vlaşca, unde „îşi 
dă multă osteneală spre a obține rezultate bune, rămâne a se vedea care vor fi 
valoarea acestor rezultate bune ”, se arată într-o foaie calificativă semnată de Mi- 
nistrul A facerilor Interne. 

Recunoaşteri oficiale. Pentru îndelungata sa activitate militară şi pentru 
devotamentul arătat în slujirea intereselor ţării, Dumitru Petrovici a primit mai 
multe ordine şi medalii după cum urmează: 

— Avântul Țărei, prin 1.D. nr. 6247 din 2 mai 1914; 

— Steaua României (cavaler) cl. V cu pamblică de Virtutea Militară, prin 

I.D. nr. 3782 din 10 decembrie 1924; 

— Crucea comemorativă, prin 1.D. nr. 1774 din 7 iulie 1918; 

— Coroana României, de pace (comandor) cl.IV cu pamblică de Virtutea 

Militară, prin I.D. nr. 3782 din 10 decembrie 1924; 

— Medalia Victoria, prin 1.D. nr. 3390 din 20 iulie 1921. 

Nu sunt, cu siguranţă, consemnate toate recunoaşterile cu care-a fost ono- 
rat în lunga sa carieră militară. Nu cred că un interval aşa de mare, de 20 de ani, 
precum cel cuprins între 1924 şi 1944, când a avut atâtea însărcinări importante, 
să nu fi fost compensat şi cu alte recunoaşteri nemenţionate în documentele con- 
sultate. 


Starea civilă. Dosarul existent la Arhivele Militare din Piteşti nu conţine 
prea multe detalii privind viaţa particulară a Generalului Dumitru Petrovici. Aflăm 
totuşi că la 2 iunie 1918 (era locotenent şi avea 27 de ani, dacă luăm ca reper data 
naşterii aşa cum e consemnată în dosarul său de la Arhivele militare din Piteşti — 
5 mai 1891) s-a căsătorit cu Alexandrina Ionescu din oraşul Târgovişte. De altfel, 
oraşul Văcăreştilor a devenit localitatea sa adoptivă în care şi-a petrecut tot restul 
de viaţă. A avut o singură fiică, Ortansa, nume dat probabil în amintirea mamei 
sale. 

Generalul Dumitru Petrovici s-a pensionat în 1943 şi dosarul său nu mai 
consemnează şi alte evenimente ulterioare pensionării. Nu ştim, bunăoară, nimic 
despre întâmplările restului de viaţă şi nici despre data şi împrejurările despărțirii 
de lume. Îşi vizita fratele de la Bucureşti din ce în ce mai rar, ocazional. Informa- 
torii care îl ţineau sub observaţie pe filosof consemnau uneori şi despre prezenţa 
generalului în casa de pe str. Ana Ipătescu. Sursa Marcu Filip de exemplu arăta în 
nota informativă depusă la 2 octombrie 1961 că „în ziua de 29 septembrie a.c. 
(când) sursa l-a vizitat pe fostul ministru Ion Petrovici la locuinţa lui din Bd. Ana 
Ipătescu nr.24, între orele 18-19, au fost de faţă şi surorile lui, precum şi multă 

lume: fratele lui, generalul pensionar 
domiciliat în Târgovişte, fiica acestuia 
căsătorită cu un colonel pensionar şi 
vreo 4 doamne al căror nume nu le-a 
putut reține.” (ACNSAS, dosar 3080, 
vol.I, f. 222). La fel, sursa Călinescu 
(fără nici o legătură cu reputatul critic şi 
istoric literar), în nota informativă de- 
pusă la 28 noiembrie 1964 îl menţio- 
nează, dar numai ca frate nu şi ca 
prezenţă şi participant la discuţii. 

Bănuiala noastră este că la 
moartea lui lon Petrovici, întâmplată la 
17 februarie 1972 era încă în viaţă (ar fi 
avut 91 de ani). În anunţul mortuar pu- 
blicat în România liberă din 18 februa- 
rie 1972 figurează, printre alte familii 
îndurerate de moartea filosofului, şi fa- 
milia Petrovici. Or, după ştiinţa noas- 
tră, în ţară nu mai existau alte familii cu 
acest nume din neamul Petrovici, iar 
fiul filosofului, Vladimir Petrovici 
(Japon) n-a participat la înmormântarea 
tatălui. În acelaşi necrolog apare şi o fa- 
milie Catuniari, nelipsită nici în necro- 
logurile celor două surori, decedate la 
interval de numai câteva zile una după 
alta, în 3 şi 7 septembrie 1975. Să fie 
vorba de noua ramură constituită prin 
căsătoria fiicei generalului Dumitru Pe- 
trovici cu sus-amintitul colonel? Ar fi o 
pistă, dar şi un indiciu care reclamă o 
adâncire a cercetării. Oricum, fratele 
general nu s-a ridicat la nivelul filoso- 
fului, dar nu ştim în ce măsură prezenţa 
filosofului prin diferite guverne, de la 
Averescu la Antonescu, n-a influenţat 
în vreun fel şi imaginea generalului, în 
cadrul castei militare. 

Ion BELDEANU 
Dimineţi fără glorie. Poeme 
Iaşi, Opera Magna, 2011 


DICIIONAR DI ARJĂ 
ȘI 
CIMILIZAȚIL MLDILVALĂ 


Vasile DEMCIUC 
Dicţionar de artă şi civilizaţie medievală 
Tipărit cu binecuvântarea Î.P.S. Teofan, 
Mitropolit al Moldovei şi Bucovinei 
laşi, Doxologia / Opera Magna, 2011 


Artelul Textual 


«Brazde peste haturi» revisited 
ediţie îngrijită de Luka Lukici Meletiev 
Prefaţă de Sorin Antohi 
Iaşi, Opera Magna, 2011 


ARDELEANUL DIN „GRĂDINA LINIŞTII“ 


Constantin OSTAP 


Primul contact cu inimoşii membri ai Fundaţiei „Alba Iulia 1918” pen- 
tru Integrarea României a fost cel din 14 mai 2005, la mormântul lui Delavran- 
cea din cimitirul Eternitatea din laşi. Recitesc, cu emoție, cuvintele domnului lon 
Mărgineanu din articolul Printre „Trăitori” şi „Trecători” publicat în numărul 
28/ 2006 al revistei Dacoromania din Alba Iulia: 

»... Amintiţi-vă: anul trecut, noi, colegiul revistei Dacoromania, v-am am- 
biționat să fiți martorii unui fapt demn de unicitate: amintirea (pomenirea) lui 
Delavrancea, acolo, într-un strat de umbre a cimitirului Eternitatea. I-am cură- 
țat mormântul, l-am stropit cu pământul albiulian cu iz de Unire şi fâlfăit de stea- 
guri, cu neîntrerupta sa culoare a rugăciunii.” 

Prietenul nostru făcea referire la evocarea pe care, în volumul Despre Iaşi 
numai cu dragoste, o intitulasem Țărâna Ardealului pe mărmântul lui Dela- 
vrancea. Începea cu aceste cuvinte: „Totdeauna mi-au fost dragi ardelenii... ”. Mă 
refeream la colegii ardeleni pe care i-am avut, din 1936, la Liceul Internat din Iaşi, 
unde a fost profesor Valentin Bude (1876-1933), vrednicul transilvănean despre 
care vreau să amintesc aici. Apoi afecțiunea pentru «cei de dincolo» s-a extins la 
mulţi dintre ardelenii pe care i-am cunoscut şi stimat, mai ales la cei «trăitori în 
Târgu leşului», precum îndrăgitul profesor univ. Gavril Istrate (n. 1914!) sau cel 
apropiat inimii mele, trecut acum în eternitate, profesorul universitar Alexandru 
Husar (1920-2009). 

În cimitirul din dealul Tătăraşilor dorm somnul de veci mulţi ardeleni 
veniţi în laşi, evocaţi de Olga Rusu în volumul din anul 2008, Patrimoniul Cul- 
tural leşean — Cimitirul Eternitatea. În afară de mormântul lui Valentin Bude, 
există aici mormântul farmacistului Justin Adace (1876-1947) din Regla-Nă- 
săud, al dirijorului Ion Baciu (1931-1995) din Brateiu Sibiului, al academicia- 
nului Aron Densuşianu (1837-1900) din Densuş-Hunedoara, al arhitectului 
Ştefan Emilian (1819-1899) din Bonţida-Cluj, al istoricului Nicolae Gostar 
(1922-1978) din Deva-Hunedoara, al farmacistului Samuel Conya (1845-1940) 
din Braşov, al profesorului Ștefan Micle (1817-1879) din Feleac-Cluj, al scrii- 
torului loan Paul (1857-1926) din Hiliş-Turda, al prietenului lui Eminescu, 
Miron Pompiliu (1848-1897) din Ştei- Valea Crişului, al profesorului agronom 

Emil-Honoriu Roşu (1912-1997) din Geoagiu-Hunedoara, al compozitorului şi 
dirijorului Achim Stoia (1910-1973) din Mohu-Sibiu etc. 

De ce gândul meu s-a oprit la Valentin Bude? Motivul este — oarecum — 
de ordin sentimental. Mă explic. În 1976, la un secol de la naşterea lui, în revista 
Steaua din Cluj (nr. 1/ ianuarie 1976), George Corbu a publicat un amplu articol, 
intitulat Epigramistul Valentin Bude. Atunci a venit în laşi, autorul articolului şi 
am mers împreună în cimitirul Eternitatea, unde, în parcela 23/ I, rândul 5, locul 
17, fusese înmormântat fostul profesor al liceului meu. Vroiam să aprindem acolo 
o lumânare şi să punem un buchet de flori pe piatra mormântului. Nu l-am putut 
identifica, căci dispăruse crucea de la acel mormânt. Atunci am apelat la domnul 
Spiridon, administratorul cimitirului, care ne-a condus la locul de veci al lui Va- 
lentin Bude. Cu ajutorul lui şi a unor inimoşi ieşeni, am pus o cruce pe acest mor- 
mânt, cu o placă de marmură având cuvenita inscripţionare. De atunci datează 
dorinţa mea de a şti cine a fost Valentin Bude, căci nu mă puteam împăca la gân- 
dul că a fost doar... un epigramist. Am căutat, deci, alte informaţii despre acest sol 
al Ardealului, pe care l-am evocat în volumul III Cu Iaşii mână-n mână..., în nota 
„Un ieşean fanatic...”. Reţinusem din articolul lui G. Corbu: ,„... Datorită presti- 
giului său de centru cultural şi renumelui de oraş al şcolilor, laşul atrăsese un 
grup de tineri profesori ardeleni... Cu forța lui de asimilare, cu viaţa socială atât 
de aparte şi, în deosebi, cu poezia sa, laşul a făcut din toți aceşti noi veniţi, prin- 
tre care şi Valentin Bude (s.n.) nişte ieşeni fanatici...”. 

Păstrez în biblioteca mea acel Anuar jubiliar 1895-1935 al Liceului In- 
ternat, în care a fost publicat necrologul Valentin Bude, reprodus din ziarul Opi- 
nia din 10 ianuarie 1933, după decesul îndrăgitului profesor ardelean (3 ianuarie 
1933). Era cuvântul de adio rostit la mormântul profesorului de colegul său, Va- 
leriu Buţureanu. Urmau evocări ale unor etape din viaţa celui dispărut: „... Nepo- 
tul unui erou care a luptat în regimentele grădicereşti la 1848, Valentin Bude a 
respirat în casa părintească aerul îmbătător al iubirii de neam, care, din nădej- 
dile moarte ale atâtor generaţii, a făcut să răsară soarele strălucitor al unităţii na- 
ționale (...). Liceul l-a făcut la Braşov în şcoala care poartă numele lui Şaguna şi 
în care bunicul său a ţinut ca nepotul să-şi primească, odată cu învăţătura de 
carte, şi o educaţie națională, dându-l în gazdă la Axente Severu, tovarășul de 
luptă al lui Avram Iancu, dela care s-au întipărit în mintea încă fragedă a elevu- 
lui înălțătoare amintiri...”. 

Acele amintiri au fost consemnate de V. Bude în broşura intitulată Ammin- 
tiri din viaţa de elev la Liceul Şaguna din Braşov (1931), ... pe care autorul a 
ținut s-o răspândească cu profuziune în rândul elevilor, în mod gratuit — desigur 
cu credinţa că în acele istorioare naive ale copilăriei sale se ascund unele sfaturi 

care pot înobila gândirea elevilor din generaţia de azi (...). În aceste amintiri, sti- 


lul său glumeţ şi curgător se aseamănă cu cel al lui Creangă şi îmi explic atrac- 
țiunea povestirilor sale, prin bunătatea sa sufletească care-l făcea să găsească, 
după expresia lui Creangă, cuvintele care merg drept la inimă.” 

Aflăm că studiile universitare le-a făcut la Universitatea din Bucureşti 
(1896-1900), unde i-a avut ca profesori pe Titu Maiorescu, Mihail Dragomirescu 
şi Constantin Dumitrescu-laşi. În 1901 a obţinut licenţa în Litere şi Filosofie. Ur- 
mase cu regularitate cursurile lui Titu Maiorescu. 

În 1903 şi-a susţinut doctoratul în Filosofie la Iena, cu tema: Educaţia ti- 
neretului. Este explicaţia publicării unor lucrări precum Îndoiala cartesiană şi 
cea sceptică (1904) sau Criza teosofiei (1904). Se ştie că a fost colaborator al mul- 
tor publicaţii precum Semănătorul, Alecsandri, Arhiva, Lumea, Gazeta Moldo- 
vei, Evenimentul. Volumul său 101 epigrame a fost tipărit la laşi, la tipografia H. 
Goldner. Tot aici, în 1910, a publicat traducerea volumului Din lirica germană 
modernă. 

În mod parţial, Bude este cunoscut mai ales prin 101 epigrame, din 1905. 

Bude era conştient de aceasta, iar catrenele şi epigramele lui o dovedesc. 
De exemplu, el şi-a conceput acel auto-epitaf, care se poate constitui în cea mai 
succintă... auto-biografie: 

Aici zace B. Românul, 

Din regatul unguresc, 

Fost profesor de germană 

La liceul franțuzesc. 

Bude a fost, iniţial, profesor de germană la Liceul Francez din Bucureşti 
„... Sous le haut patronage de la legation de France”. În 1904 a venit în Iaşi, ca 
profesor de română, latină şi germană la Liceul Internat, Liceul Naţional şi Liceul 
Militar, la Institutul de Fete „Humpel”, precum şi la Gimnaziul „Alexandru cel 
Bun”. Curând a devenit o figură cunoscută în mediul cultural ieşean, fiind apre- 
ciat şi stimat pentru spiritul său şi pentru profunzimea gândirii sale. 

A păstrat o constantă dragoste fostului său profesor, Titu Maiorescu, că- 
ruia i-a trimis, în 1905, volumul de epigrame. În scrisoarea acestuia de mulțumire 
(9/ 22 martie 1905), magistrul făcea anumite remarci referitoare la epigramele in- 
titulate Școlare şi Monologul unui profesor mulțumit că s-a scos ETICA din 
cursul liceal. 

Implicarea în atmosfera spirituală a Iaşului acelor vremuri s-a remarcat 
prin participarea la comemorarea a 15 ani de la moartea lui Vasile Alecsandri, pu- 
blicând în acel ALBUM omagial din 1906 versurile sale Marelui poer V A. 

A fost prieten cu dr. ]. |. Mironescu, moldoveanul din Tazlău, cel despre 

care G. Călinescu a menţionat în a sa 
ISTORIE A LITERATURII... : ... Au- 
torul compătimeşte pe ţărani, pe victi- 
mele răscoalei din 1907”. Înţelegem 
deci, sensul catrenului lui Bude, intitu- 
lat Talpa țării: 

Țărănime-i talpa ţării! 

De-aici nu urmează oare 

Că pe biata țărănime 

Toți s-o calce în picioare?... 

Valentin Bude a devenit un 
obişnuit al „Academiei Libere” de la 
bodega lui Samoilă din strada Lăpuş- 
neanu, unde a lansat butada: „Viaţa-i 
Scurtă: s-o facem lată”. 

Într-o anume perioadă, amin- 
tirea lui Valentin Bude intrase într-un 
con de umbră. Nu şi la laşi. În tableta 
Valentin Bude — un epigramist uitat? 
(ziarul „„Monitorul”, 21 februarie 
1996), Aurel Leon a făcut o caldă evo- 
care a profesorului ardelean. Alte do- 
vezi sunt  consemnările despre 
Valentin Bude în recentele lucrări be- 
letristice publicate în Iaşi. Astfel, Ionel 
Maftei, în volumul 700 personalități 
ieşene. LEXICON (2009) nota: ,.... A 
venit în laşi în 1904, unde a rămas 
toată viaţa”. Din volumul citat al cer- 
cetătoarei Olga Rusu, aflăm informaţii 
inedite de genul: „... Urmează cursu- 
rile şi la Conservatorul din Capitală, 
Arheologia şi Epigrafia”. Să mai con- 
semnăm că Institutul de Filologie Ro- 
mână „A. Philippide” din laşi l-a 
inclus pe Valentin Bude în Dicţionarul 
de literatură. 

Mihai DRAGOLEA 
Epiderma de bazalt 
Colecţia de mirări 2 
Cluj-Napoca, Limes, 2011 


Vasile legna 
ANIMALE DOMESTICE 


Vasile IGNA 
Animale domestice 
Cluj-Napoca, Limes, 2011 


Andrei MOLDOVAN 
Mâhnirile limbii române 
Cluj-Napoca, Limes, 2011 


EUGENIU COŞERIU. 
PORTRETUL DIN VITRALIU 


Nicolae LEAHU 


25 septembrie 1998. 

Ştiam deja că este în Universitate şi că vizitează fostul şi actualul (după 
reînfiinţare) Liceu Teoretic „on Creangă”, unde învățase; ştiam şi că în acea zi ca- 
tifelată, de toamnă, urma să i se confere titlul de d.h.c. şi, alături de alţi cîţiva co- 
legi neîmpovăraţi de obligaţii organizatorice, aşteptam în catedră să se apropie 
ora cînd vom merge în Sala de conferinţe. Aşteptarea curgea vîscoasă şi străvezie 
ca mierea, umplînd sau golind ceştile de cafea: cei care îl cunoscuseră îi evocau 
simplitatea şi solidaritatea cu basarabenii, intransigenţa în chestiunile de principiu, 
erudiţia sau acea aură de nobleţe care îi făceau carisma şi ferma situare în lume: 
în universul ideilor sau între colegi, discipoli şi, pur şi simplu, admiratori. 

Cînd am ajuns afară — or, între timp, o voce impersonală, dar alertată, anun- 
ţase că „Vin!” — Eugeniu Coşeriu şi întreaga-i suită erau lîngă havuzul din faţa 
Facultăţii de Filologie. Saluta mulţimea profesoral-studiantină care invadase pa- 
sajul pentru a vedea o legendă. Marele lingvist privea cînd spre falnicul stejar care 
străjuie curtea, cînd spre clădirea fostei Şcoli Normale sau spre cea a fostului Liceu 
de Fete „Domnița Ileana”, parcă vrînd să-şi reamintească ceva anume. S-a desprins 
atît de firesc din mijlocul grupului în care se afla, încît, surprins, cînd îmi ajunse 
în faţă, abia am reuşit să îngaim: „Bine aţi venit! Sînt Leahu.” „A-a-a-a!, exclamă 
Magistrul prelungind vocala, vasăzică dumneata eşti... poetul?!” Spusese „poe- 
tul” reliefînd fiecare fonem, ca şi cum l-ar fi rostit cu italice. Înmărmurisem. 
Aveam 35 de ani, două cărţi de versuri şi trăiam senzaţia nu numai că primisem, 
dar şi acceptasem botezul. Ar fi putut ciopli din mine un elf. N-aş fi mişcat! 

xXx x 

Sigur de sine, privind ţintă, cu mişcări perfect controlate, abia schiţind un 
zîmbet sau hohotind cu întreg corpul, era Leul inconfundabil: solid constituit, îna- 
intînd fără ezitări, ca o forţă a naturii. Şi era din acelaşi an 1921. Şi avea acelaşi 
obraz rece şi neted ca al lui taică-meu. 

XXX 

Avea o memorie fabuloasă, organizată milimetric, chiar dacă răvăşită de-ati- 
tea ori, în tainicele-i singurătăţi, la laşi şi la Roma, la Milano, Montevideo şi Ti- 
bingen. O atestă cursurile, mustind de asocieri între antici şi renascentişti, între 
medievali şi moderni, dar mai ales prelegerile şi interviurile Sale. O memorie stră- 


lucind ca o monaderie. 
“i 25 = 

In 17 mai 2001 începusem să lucrăm, în biroul decanului, la al doilea inter- 
viu şi, într-o clipă de respiro, şi-a amintit de Sadoveanu şi ne-a purtat, reproducînd 
pagină cu pagină, aproape o oră, prin sihăstrii montane şi prin bălțile Prutului, 
prin pădurea Tigheciului şi peste vaduri de rîu, poposind la Hanu Ancuţei şi în bă- 
tătura Jderilor sau iuţind caii, din nou, pe şleahurile Şoimăreştilor sau pe potecile 
priporoase ale Lipanilor, legînd viaţa de moarte şi împletind bucuria şi amarul cu 
nodurile unei nostalgii nevindecate pentru paradisul de acasă: amintea de nostal- 
gia lui Eminescu şi Enescu; era o nostalgie nemîntuită nici de revelaţiile întîietă- 
ţii şi nici de onoruri. 

De necrezut, dar nimic, absolut nimic nu s-a înregistrat din acel recital pe 
niciunul din cele două reportofoane pe care le-aveam. Amuţiseră şi ele, ascultînd? 
Ascultînd povestea înstrăinatului, care ani de zile le-a dat întîlnire părinţilor şi su- 
rorilor, turlei bisericii şi cumpenelor de fîntînă în cuvintele clasicilor. Spunea: 
«Cînd eram deja în Italia şi în Uruguay şi mergeam la scăldat, înotam, cît puteam, 
într-o direcţie — iar eu, trebuie să spun, nu sînt deloc un slab înotător —, recitînd 
„Riga Crypto şi lapona Enigel”, iar de întors mă întorceam cu „După melci” sau 
„Luceafărul”». 

XX x 

L-am văzut la Bălţi, extrem de emoţionat, cu ochii umezi, la inaugurarea 
Sălii-muzeu „Eugeniu Coşeriu” la Liceul Teoretic „Ion Creangă”, dar şi la Mi- 
hăileni, la o inaugurare similară la şcoala din localitate, unde un grup de elevi, de 
la preşcolari la liceeni, au ţinut un concert de cam două ore. N-a dat niciun semn 
de plictis sau de nerăbdare, urmărindu-i parcă vrăjit, parcă sedus de puritatea vo- 
cilor locului: era acasă şi îl cinsteau nepoţii şi strănepoţii leaţilor săi, majoritatea 
retraşi undeva, între umbre... 

XX x* 

În ziua a doua a Colocviului Internaţional „Filologia secolului al XXI-lea, 
la ora prînzului, împreună cu Gheorghe Popa şi Maria Şleahtiţchi, îl însoţeam pe 
Magistru spre reastaurantul „Nistru”, situat la nici o sută de metri de campusul 
universitar bălţean. Opriţi în drum, de colegi care aveau în grijă organizarea şe- 
dinţelor de după masă, ambii rămaseră puţin în urmă, pentru ca aproape de poarta 
principală să fiu acroşat şi eu de cineva, „pentru o vorbă”. M-am scuzat: „Numai 
o clipă, Dom” Profesor!”. Revenindu-i alături, e adevărat că în citeva clipe, Pro- 
fesorul îmi zise, nu fără acel zîmbet scurt, care îi lumina chipul: „M-aţi lăsat sin- 
gur... ca bucureştenii!” Şi astăzi cred că, de fapt, comparaţia se referea la ziua de 
28 iunie 1940, ziua care îi marcase decisiv existenţa, abandonîndu-l vîrtejului aiu- 
ritor al unei crîncene istorii, al unei istorii căreia a trebuit să-i smulgă un rost... 

x * x* 

— Nici dacă vorbeam cu Ferdinand de Saussure n-aş fi avut asemenea emo- 
ţii! — mă întîmpină Raisa, abia intrînd în casă. — Acum cinci minute a sunat Dl. Co- 
şeriu şi a spus să-i telefonezi la Tiibingen. 

Coşeriu? La Tiibingen? 

Formez. Mă întreb cum mă descurce nemţeşte dacă ridică altcineva recepto- 

rul. Dumnezeule! E pe recepţie: 

— Domnule Leahu, ştiu că dumneata faci de mai mulţi ani naveta la Bălţi şi 
cum €u ţin s-o ajut pe nepoata Emilia, care vrea să se instaleze la Odesa, la fiică- 
sa, unde are de gînd să-şi ia un apartament, am să-i dau banii necesari, cumpărînd 
eu, pe-o vreme, apartamentul ei bălţean. Aşa că te-aş ruga să te foloseşti de apar- 
tament pînă vine timpul să văd şi eu ce voi face cu el! 

Proiectul nu s-a mai realizat în varianta preconizată, dar, poate şi pentru că 
însuşi Magistrul îmi sugerase o posibilitate, în acelaşi an 2001, pe 1 decembrie, 
descălecam la Bălţi. 

XX % 

În ziua în care am mers la Mihăileni împreună cu participanţii la Colocviul 
Internaţional „Filologia secolului al XXI-lea, mihăilenenii în frunte cu primarul 
l-au întîmpinat pe ilustrul lor compatriot la porțile satului, cu un taraf şi cu pîine 
şi sare puse pe un frumos prosop brodat. Omagiatul, primind gestul ospitalităţii, 
împărţi personal, cîte o frîntură, tuturor însoţitorilor săi. 

Pînă în clipa despărțirii, uitasem şi de gest şi de colac, pentru că pîinea des- 
pre care vorbeam fusese, de fapt, un ultrasofisticat colac împletit în nu mai ştiu cîte 
viţe. ÎL ajutasem să facă bagajele. Strînsesem împreună cu Gheorghe Popa cărțile, 
revistele, suvenirele şi mărunţişurile nelipsite oricărei călătorii, cînd, aproape la ie- 
şirea din spaţiosul apartament în care fusese cazat, Magistrul întrebă: „Domnule 
Popa, dar colacul... a încăput în geantă?” 

Rămăsese o bucată, cam de-o palmă, undeva într-o noptieră. Pur şi simplu 
o neglijasem. Am recuperat-o, înghesuind-o în bagaj. 

Doar doamna lulia Mărgărit, o altă ilustră lingvistă, originară din Floreştii 
Basarabiei, mi-a mai dat un exemplu de o asemenea pietate faţă de preacurata 

faţă a pîinii de ACASĂ... 
XX * 

Cînd venea vorba de „deosăghiri”, Magistrul zicea: «Pe mine mă irită, 
uneori, nespus chestia asta cu accentul. l-am zis-o unui bucureştean, care mă tot 
lăuda că uite, dom'le, au trecut atâţia şi atîţia ani, iar eu, deşi printre străini, tot mai 
păstrez accentul moldav. l-am zis, deci, şi le-o zic şi ieşenilor ăştia mai spilcuiţi: 
„Nu eu am accent, dumneata ai accent!» Traduc din română în română: privind 
lucrurile în absolut, din perspectiva obiectivului fundamental al actului de comu- 
nicare lingvistică, Eugeniu Coşeriu avertiza că nu izul accentului ne împiedică să 
comunicăm şi, cu atît mai mult, să ne înțelegem sau, pur şi simplu, să vorbim în 
proprietate de termeni. 

XX * 

Eugen, Eugeniu, Eugenio, Coşeriu, Coseriu — semne editoriale ale unei iden- 
tități proteice, mereu conştientă, însă, de unitatea internă a fiinţei sale, evadînd, tri- 
umfătoare, din tiparele clipelor şi ale locurilor, ale limbilor şi ale limbajelor, ale 
inerţiilor cunoaşterii... 


20 iulie 2011 


SE 

SINUCIDEREA LUI ILARIE VORONCA 


Emil NICOLAE 


1. Poetul s-a întors la Bucureşti ca să obţină „paşaport pentru moarte” 


Dintre poeţii avangardei interbelice (Stephane Roll, Claude Sernet, Geo 
Bogza, Saşa Pană, Virgil Gheorghiu ş.c.1.), pare că Ilarie Voronca (alături de B. 
Fondane şi T. Tzara) a reuşit să-şi impună un profil mai bine conturat, perceput ca 
atare atât în România cât şi în Franţa. lată, s-au împlinit deja 65 de ani de la enig- 
matica lui dispariţie (la 5 aprilie 1946, când nu atinsese încă vârsta de 43 de ani, 
căci s-a născut la 18/31 decembrie 1903, în Brăila) şi momentul a fost marcat de 
apariţia celei mai consistente monografii care i-a fost dedicată, Ilarie Voronca. 
Le poete integral de Christophe Dauphin (Ed. Rafael de Surtis, Cordes sur Ciel, 
2011). 

Totuşi, în pofida acribiei autorului, motivele concrete ale sinuciderii poe- 
tului — dincolo de mereu invocata hipersensibilitate — au rămas în sfera bănuieli- 
lor. Până când, în nr. 6 (253)/ iunie 2011 al revistei clujene Apostrof, istoricul Carol 
lancu a tipărit corespondenţa inedită dintre Ilarie Voronca şi prietenul său, medi- 
cul Saul Axelrud (12 scrisori din perioada 1943-1946). În discuţia de faţă, ultima 
scrisoare este importantă aşa că o redau în întregime: „Dragul meu Prieten şi 
Frate,/ Nu ştiu cum să încep. Nu ştiu nici măcar dacă voi avea puterea să duc până 
la capăt confesiunea asta. În două cuvinte: trăiesc cea mai gravă dramă a vieţii 
mele şi nu ştiu dacă voi scăpa cu viaţă. Am întreprins călătoria la Bucureşti. Am 
plecat în 8 ianuarie şi am ajuns acolo în data de 16 a aceleiaşi luni. Primit în tri- 
umf, nu am rămas decât 17 zile, perioadă necesară procurării documentelor divi- 
nei (vai! diabolicei!) Rovena. Am luat vaporul în 4 februarie şi am ajuns la 
Marsilia în 23 februarie. Deja pe vapor am simţit că pasiunea Rovenei nu mai era 
cea din 1939. La vreo zece zile după ce ne-am instalat la Paris, mi-a făcut urmă- 
toarea mărturisire: a cunoscut mai mulţi bărbaţi în timpul celor 6 ani cât am stat 
despărțiți. Dar de un an, trăia practic cu un bărbat pe care continuă să-l adore. Un 
violonist («frumos, inteligent, fermecător», merita să o auzi vorbind despre asta). 
Şi atunci scrisorile şi telegramele tale care mă asigurau de dragostea ta, i-am spus 
eu (Oh, scrisorile, mi-a răspuns ea, ce importanţă au acele scrisori!). De ce nu mi- 
ai spus nimic la Bucureşti? De ce m-ai urmat? - Am crezut că te iubeam încă şi că- 
| voi uita pe George. Ei bine nu! Pe el îl iubesc./ Am vrut să mă omor. Cu gaz. 
Rovena m-a surprins. Cu fiecare zi mă detestă mai mult. O iau cu forţa o dată sau 
de două ori pe zi. Se arată dezgustată. Nici un cuvânt drăguţ. Nici o delicateţe. 

MAI FRUMOASĂ CA NICIODATĂ. Şi îmi tot repetă: «nu mă poţi forţa să te iu- 
bescy. Ce să fac, dragă Prietene? Soții Mazeng mă sfătuiesc să mă rog. Iar eu 
vreau s-o ţin lângă mine. Sunt nebun după ea. Dacă ai fi la Paris!” (text orig. în 
franceză, tradus de Carol lancu şi adnotat: “Precizare verbală a doctorului Axel- 
rud: expediată din Paris la 26 martie 1946 şi ajunsă la poşta din Corneilhan la 29 
martie 1946”). Adaug şi o parte din comentariul lui Carol lancu: “Doctorul Axel- 
rud mi-a relatat că a cunoscut-o pe această femeie, pentru care a nutrit o pasiune 
devorantă, la Bucureşti, cu ocazia unui voiaj efectuat în 1939. Separat de ea în 
toţi anii războiului, dar separat şi de Colomba (soţie - n.m.), el nu a revăzut-o pe 
Rovena decât în ianuarie 1946.” 
După o prodigioasă activitate poetică în cercurile avangardiste româneşti 
(din care au rezultat volumele de versuri: Restrişti, 1923; Colomba şi Ulise, 1927; 
Plante şi animale şi Bră- 
| fara nopților, 1929; Zo- 
| diac şi Invitaţie la bal, 
1 1930; Incantaţii, 1931; 
Petre Schlemihl, 1932; 
Patmos şi alte şase 
poeme, 1933) — bine apre- 
ciate chiar de G. Căli- 
| nescu şi E. Lovinescu, 
acesta din urmă confe- 
rindu-i măgulitorul atribut 
„miliardarul de imagini” -, 
Ilarie Voronca decide să 
se mute în Franţa, unde va 
construi a altă operă în- 
semnată. Dar, până în 
1939 (deşi obținuse cetă- 
țenia franceză în 16 iunie 
1938), continuă să călăto- 
rească între Paris şi Bucu- 
reşti. Apoi, după 
terminarea războiului, 
„oficial”, să spunem, Ila- 
rie Voronca se întoarce în 
ţară cu scopuri culturale, 
după cum consemnează 
. i Saşa Pană în revista Ori- 
Victor Brauner şi Ilarie Voronca zont (nr. 4/ februarie 
(Bucureşti, 1924) 1946): „Cunoscutul poet 

Ilarie Voronca, actualul director al emisiunii române a Radiodifuziunii de Stat 
franceze, a sosit în data de 16 ianuarie în Bucureşti. Acum zece ani, părăsind ţara, 
s-a stabilit la Paris. În timpul cotropirii naziste, a făcut parte din mişcarea de re- 
zistenţă franceză. Ilarie Voronca a sosit pentru scurt timp în ţară în scopul resta- 
bilirii relaţiilor culturale şi în primul rând acele radiofonice între Franţa şi 
România.” Neoficial, însă, poetul avea de rezolvat şi chestiunea intimă a relaţiei 
cu Rovena. Carol Iancu relatează (ap. dr. S. Axelrud): „Dând urmare pasiunii sale 
şi încrezător în sentimentele de dragoste declarate de Rovena, «plus belle que ja- 
mais» (mai frumoasă ca niciodată), Voronca, primit «în triumf» la Bucureşti, a 
făcut demersurile necesare pentru a-i facilita obținerea unui paşaport şi a revenit 
cu ea în Franţa, după o călătorie de nouăsprezece zile cu vaporul, care a ajuns la 
Marsilia pe data de 23 februarie 1946.” (cf.rev. Apostrof, nr.cit). 

În partea „publică” a vizitei sale la Bucureşti, Ilarie Voronca avea toate 
motivele să fie mulțumit, să trăiască din plin „triumful” (v. mai sus, scrisoarea ci- 
tată). Peste ani, Saşa Pană, care s-a ocupat intens de editarea şi traducerea operei 
prietenului său în postumitate, îşi aminteşte: „Ultima imagine a lui Ilarie Voronca 
o păstrez din după-amiaza zilei de 2 februarie 1946. Era într-o sâmbătă, la sediul 
modest al Societăţii Scriitorilor Români, pe strada General Berthelot (azi Nuferi- 
lor). Poetul sosise de câteva zile. El venise şi cu misiune din partea radiodifuziu- 
nii franceze. Dar mai ales sosise cu aureolă: a poetului care căpătase notorietate 
europeană şi a cetăţeanului care participase cu arma în Rezistență. /.../ La S.S.R., 
primire sărbătorească. Urarea de bun venit la întoarcerea fiului risipitor a rostit- 
o părintele Gala Galaction. Încheiată cu o caldă şi prelungă îmbrăţişare. Ochii 
negri ai poetului erau inundaţi de lacrimi. Braţele i se agitau exteriorizând neli- 
niştea de care era copleşit. Opera poetului, de un sunet personal - mai ales - şi de 
un carat elevat, a fost înfăţişată de admirabilul interpret şi iubitor al poeziei, Per- 
pessicius. Un alt critic, regretatul Pompiliu Constantinescu, a evocat momente 
semnificative din anii când erau colegi la seminarul pedagogic şi de la reuniunile 
din primii ani ai cenaclului din Câmpineanu 40. A reamintit cum sărbătoritul de 
azi, fire excesiv de sensibilă, a fost constrâns de împrejurări barbare să-şi strângă 
într-o valiză cărţile şi câteva lenjuri, şi să se exileze departe de ţara în al cărei pa- 
trimoniu literar lăsase multe cărţi. /.../ Îmi amintesc şi programul artistic care a 
urmat vorbitorilor. Din poemele lui Voronca au recitat societara Teatrului Naţio- 
nal Agepsina Macri-Eftimiu şi Alexandru Marius (fratele sărbătoritului), actor la 
acelaşi teatru. Apoi a luat (adică a încercat să ia) cuvântul şi cel sărbătorit. Dar 
aplauzele, îmbrăţişările nu conteneau. Fiecare vroia să-i strângă mâna, să-i spună 
un cuvânt cordial. Şi, pe lângă cei vreo 40 de scriitori, odăile (două) erau ticsite 
de o variată asistenţă: oameni de artă şi alte categorii de intelectuali, prieteni. După 
ce, cu tremur în glas, a mulţumit pentru tot ce se spusese, poetul a cerut îngăduinţă 
să citească şi el din poeţi francezi comunişti şi luptători în Rezistență: din Aragon 
şi din Gabriel Peri, martirul. Altă serie de aplauze şi de îmbrăţişări. Şi un Voronca 

Ba IZA 
radios.” (cf. prefeţei la: Ilarie Voronca, Poeme alese, vol. I, Ed. Minerva, Bucu- 
reşti, 1972). 

În general, tonul „fastuos” a dominat şi comentariile apărute în presa ro- 
mânească a momentului, referitoare la vizita lui Ilarie Voronca. Pentru că ea se 
înscria într-un şir lung de mesageri „triumfali” ai stângii comuniste din Vestul post- 
belic, venind în primul rând din Franţa (Louis Aragon, Elsa Triolet, Tristan Tzara 
ş.a.). Mulţi dintre ei, e de observat, trecuţi prin experienţa suprarealismului, dar de- 
taşaţi de ea şi de A. Breton când acesta a refuzat să se lase ademenit în mrejele Co- 
minternului stalinist. Lucru binecunoscut şi la Bucureşti. Încât, la vremea 
respectivă, Ov.S. Crohmălniceanu scria într-un articol cu o tendinţă evidentă chiar 
din titlu (Suprarealismul, azi, o diversiune ideologică): „Apariţia fascismului în 
Europa precipită apele ca un reactiv chimic. Cei care reprezentau în sânul curen- 
tului spiritul protestatar, revolta cu intenţii sincere îl abandonează pe Breton şi 
trec la stânga. Rând pe rând pleacă Aragon, Prevert, Robemont, Dessaignes, Sou- 
pault, chiar şi Eluard. /.../ Azi Breton trece cu arme şi bagaje în rândurile celor ce- 
i numise dreptaşii curentului, partizanii literaturii pure.” (cf. Revista literară, nr. 
28/ Duminică, 24 August 1947). Numai că, la Bucureşti, tocmai aşa-zişii „diver- 
sionişti” ai suprarealismului, adică aceia rămaşi lângă A. Breton, sunt modelele ar- 
tiştilor tineri, componenți ai noului val avangardist. lar unul dintre ei, Gherasim 
Luca, fără aderenţă la mediile oficiale care-l omagiau pe Ilarie Voronca, îşi putea 
permite să-i transmită lui Victor Brauner (la Paris) o altă impresia asupra vizitei 
acestuia: „Am aflat prin intermediul familiei tale că un ilustru poet naţional, ra- 
diofonist şi rezistent, în trecere prin România, a adus veşti despre tine, pe care te 
consider cel puţin la fel de strălucit ca personajul ilustru la care mă refer mai sus 
încercând să-l descriu în culori provocatoare. Cu ocazia acestei vizite literare, 
agrare şi pestilenţiale, dar foarte instructive, am avut fericirea să aflu că zvonurile 
care circulau despre dispariţia lui Herold în cuptoarele de la Maidanek erau false, 
şi că puteam în sfârşit să scap de acest insuportabil şi teribil coşmar.” (scrisoare 
din ianuarie 1946 — cf. arhiva V. Brauner, MNAM Paris). De altfel, peste puţin 
timp, Ghersaim Luca însuşi va emigra în Franţa. 


2. Între prietenii pierduţi şi regăsiţi 


Este interesant faptul că scurta vizită pe care a făcut-o la Bucureşti în ia- 
nuarie - februarie 1946, pe lângă „recuperarea” iubitei fatale şi defilarea „în tri- 
umf” prin diverse medii oficiale, a însemnat pentru Ilarie Voronca şi reconcilierea 
cu o seamă de prieteni avangardişti din tinerețe. Căci, în 1933, când decidea să se 
instaleze în literatura franceză, poetul nu se despărțea în cei mai buni termeni de 
colegii săi bucureşteni. Motivul ţine de ceea ce am putea numi „afacerea Ulise”. 
Iată despre ce era vorba. Aproximativ în aceeaşi perioadă (1927-1928), B. Fon- 
dane/ Fundoianu, în Franţa (unde se stabilise mai devreme) şi Ilarie Voronca, în 

România, abordau tema rătăcitorului Ulise, ca metaforă a artistului neînțeles şi 
marginalizat de semeni dar, în subsidiar, şi a binecunoscutului „juif errant”. Mai 
mult, amândoi revendicau pentru operele lor (Fundoianu pentru un lung poem şi 
Voronca pentru un ciclu de poeme cât o carte) acelaşi titlu, Ulisse, fiecare susţi- 
nându-şi prioritatea. 

În cercurile avangardei se ştia cum stau lucrurile şi mulţi îi ţineau partea lui 
B. Fondane (care publicase deja în 1927 un fragment din „Projet Ulysse 1927” în 
revista Integral şi, ulterior, alt fragment în unu). Asta se vede atât din corespon- 
denţa privată, cât şi din comentariile din presă (după ce Ilarie Voronca şi-a publi- 
cat volumul în 1928, la Bucureşti şi mai târziu, în 1933, la Paris). De pildă, 
Stephan Roll îi scria lui B. Fondane (în primăvara lui 1933): „A plecat la Paris — 
ca şi acum — unde v-a povestit şi a aranjat «calamitateay, «infamia» lui Roll. Aici, 
întors, s-a dedat aceloraşi sabotaje, ascundea prin librării exemplarele lui Unu, le 
cumpăra de la chioşcuri, rupea afişele... Nesty (Claude Sernet - n.m.) nu mi-a răs- 
puns, şi-a înfundat struţeşte capul în nisip şi a tăcut. Victor (V. Brauner - n.m.) 
care suferise primul bubele dulci ale prieteniei Voronca, îl repudiase, renunţase la 
el, rupsese cojile şi a rămas solidar cu prietenia mea. Azi sistemul Voronca te-a 
ajuns şi pe tine. Nu-i nimic, îţi răspund eu şi nu voi căuta să fiu împăciuitor. Vo- 
ronca pierde un prieten în tine, tu nu. Construcţia lui psihică nu poate ţine nicio- 
dată vreunul. Mi-aduc aminte, întrucât te priveşte, când ne-ai trimis primul 
fragment din Ulisse pentru Unu. l-am citit lui Voronca. A explodat în elogii. M-a 
întrebat, puţin după aceea — uitase — cum e intitulat. l-am spus: Ulisse. A îngălbe- 
nit, s-a năruit în el, a plecat, «L-A APUCAT MIGRENA» etc. /.../ Rândurile tale 
au înfuriat pe toţi contra lui Voronca. Îţi promit că-l vom dejuca. Am şi dat pentru 
mâine în Dimineaţa un anunţ al cărţii tale că a apărut. Voi mai face şi pe unde voi 
putea, înainte ca volumul lui Voronca să ajungă aici.” (sub titlul Ulysse dans la 
cite, 1933, Ilarie Voronca se grăbise să scoată şi ediţia franceză a cărții, simultan 
cu varianta B. Fondane!). 

Saşa Pană îi scria şi el lui B. Fondane: „Roll m-a pus la curent cu apariţia 
cărţii Ulysse şi cu matrapazlâcurile comise de Voronca, la Paris, cu această oca- 
zie. Pentru carte te felicit şi te îmbrăţişez şi-ţi voi scrie mai mult după ce o voi citi. 
Cât despre Voronca, n-a făcut decât să-şi urmeze linia veroasă în raporturile cu 
prietenii pe care i-a pierdut pe rând, pentru că nu-i merita.” Romaşcanul F. Bru- 
nea-Fox era şi mai crud (reporter, deh) în scrisorile sale: „Dragă Mieluşon, /.../ 
M-am grăbit să parez porcăria lui Voronca, barem pe un teren lui preţios: RE- 
CLAMA. Am publicat în ziarele mele (F. Brunea-Fox colabora permanent la Ade- 
vărul şi Dimineaţa - n.m.) câteva notițe, dintre care una mai lungă. Cu o înţepătură. 
A avut efect. Voronca a venit la mine, alarmat (acasă, sunt de câteva zile gripat) 
şi mi-a făcut o scenă dramatică. Ţi-a adus acuzări şi calificative. Scena a durat 
trei ore. Țintea şi să mă recâştige - cele două gazete contând în zestrea lui comer- 
cială. În concluzie i-am spus, considerând chiar, până la confirmarea din partea ta 

a incriminărilor de dânsul contestate —, că mie motivul litigios nu-mi provoacă 
nimic, în cauză fiind doar un act de inamiciţie. Dacă dânsul n-a fost capabil să sa- 
crifice vanitatea unei prietenii, pentru mine e calificat. CINE NU-I PRIETEN CU 
FUNDOIANU NU-I NICI CU MINE. /.../ Găsesc că trebuie lăsat în pace. Mai 
ales că — deşi nimeni n-a exijat — susţine că nici n-are de gând să-şi etaleze volu- 
mul în vitrine. V. e un caz clinic. Maniac, dezaxat, poltron, servil, persecutat de ob- 
sesii, târâtor. Am fost silit să i le spun toate astea.” (cf. vol. Iubite Fondane... 
Scrisori inedite, Ed. Vinea, Bucureşti, 1998; ediţie îngrijită de Michel Carassou 
şi Petre Răileanu). 

Cu toţi aceşti prieteni din grupul revistei unu (plus Geo Bogza ş.a.) relaţiile 
lui Ilarie Voronca s-au răcit, odată cu exilarea sa în Franţa, iar în timpul războiu- 
lui au dispărut cu totul. Cât despre relaţiile cu ceilalţi avangardişti români rămaşi 
în Hexagon, nu cred că mai e cazul să detaliez (cel puţin în privinţa lui B. Fon- 
dane). Poate ar trebui spuse doar câteva lucruri legate de Victor Brauner. În afară 
de faptul că a inventat şi a lansat, împreună cu Ilarie Voronca, „Pictopoezia” (v. re- 
vista 75 HP din 1924), pictorul i-a şi ilustrat acestuia volumul de debut (Resrrişti, 
1923), ulterior oferindu-i desenele sale pentru Brăzara nopților (1929) şi Petre 
Schlemihi (1932). Din fragmentele epistolare de mai sus se-nţelege ce s-a întâm- 
plat după incidentul cu Ulise. Apoi, în timpul războiului, pe când Victor Brauner 
se refugiase (şi avea domiciliu obligatoriu) în Pirineii Orientali, iar B. Fondane se 
ascundea lângă Paris (până în momentul arestării şi lichidării în cuptoarele de la 
Auschwitz), Ilarie Voronca intra în Rezistență şi se apropia de Tristan Tzara şi de 
comunişti (parcurs împărtăşit şi de cumnatul său Claude Sernet, fratele Colombei). 
Încât, terminarea conflagrației mondiale i-a găsit pe fiecare în altă poziţie/ postură: 
B. Fondane dispărut tragic, V. Brauner alături de A. Breton şi de alţi suprarealişti 
care s-au ferit de angajamente stângiste, Ilarie Voronca printre învingători şi ocu- 
pând „funcţii” oficiale (la radio). 

Întors astfel în România postbelică (ocupată de sovietici şi pregătită să de- 
vină Republică Populară) era oarecum firesc ca poetul să joncţioneze cu avan- 
gardiştii „istorici” rămaşi aici, apropiaţi şi ei de PC. Aşa se explică primirea 
entuziastă de la Bucureşti chiar de către cei care-l acuzau în corespondenţa anilor 
“30, ca şi reacţia aceloraşi scriitori la aflarea veştii sinuciderii din 5 aprilie 1946. 
Redau câteva extrase din revista Orizont (nr. 8/ 1 Mai 1946). Stephan Roll: „Ila- 
rie Voronca dispare pe neaşteptate, într-un moment când cu toţii eram bine pregătiți 
să-i ascultăm orchestraţia simfonică a marei lui iubiri pentru oameni, cu bucuria 
poetului şi a noastră, că aceşti oameni au scăpat de catapultul morţii pe care li-l 
pregătise fascismul. Şi în lacrimile noastre, euforia minunată a poemelor lui Vo- 
ronca a rămas să se oglindească pentru totdeauna.” (cf. art. Îndrăgostitul de oa- 
meni). Saşa Pană: „Voronca iubea viaţa, iubea pe oameni, iubea oraşul. Parisul, 
Bucureştii au trecut prin pupilele lui, prin inima lui ca prin tunele. EI era cea mai 
sensibilă coardă pe care am avut fericirea s-o întâlnesc.” (cf. art. La moartea ri- 
sipitorului de iubire şi de imagini; de altfel, în postumitatea lui Ilarie Voronca, 

Saşa Pană va depune eforturi neprecupeţite pentru editarea operei acestuia). Adaug 
şi cuvintele lui Geo Bogza, scrise după un an: „Ilarie Voronca murise prin sinuci- 
dere. Ilarie Voronca - sinucis. lată ceea ce, înainte de ziua blestemată şi fatală, ar 
fi putut părea o imposibilitate categorică, un non-sens desăvârşit şi monstruos, ul- 
timul dintre ultimele lucruri absurde care s-ar fi putut întâmpla pe faţa pământu- 
lui. lată ceea ce, în primăvara anului trecut, îmi încremeni creierul şi îmi făcu 
inima să sângere...” (v. Revista literară, nr. 8 din 6 Aprilie 1947). 

Dincolo de o celebră aserțiune („despre morţi, numai de bine”), nu trebuie 
să ne grăbim să punem ciudata schimbare de optică a semnatarilor de mai sus doar 
pe seama conjuncturii: după un război nimicitor şi dramele individuale prin care 
au trecut toţi, de o parte şi de cealaltă a frontului, era normal ca şi gândurile şi 
sentimentele să se reaşeze într-o matcă mai înțeleaptă. Însuşi „triumfătorul” Ila- 
rie Voronca nu se simţea chiar atât de senin pe cât părea în relatările vizitei din 
1946 la Bucureşti. Ochiul pătrunzător al viitorului dramaturg Aurel Baranga ob- 
serva altceva la reuniunea de după întâlnirea oficială de la sediul S.S.R: „Şi totuşi, 
la agapa colegială care a urmat, în locul unei bucurii depline, atmosfera ce a dom- 
nit a fost de o vagă tristeţe, de regrete şi neliniști, nu ştiu de ce asemănătoare parcă 
poemelor din primul volum al lui Voronca, din «Restrişti». Era din pricina faptu- 
lui că Voronca pleca din nou la rosturile sale fireşti din acea Franţă generoasă şi 
nostalgică, era aripa neştiută a unei negre presimţiri, nu pot să-mi dau seama...” 
(v. Orizont, idem). Dacă e să facem presupuneri, nu-i exclus ca în momentul aga- 
pei Ilarie Voronca să se fi gândit şi la fostul prieten „Mieluşon” (B. Fondane), asa- 
sinat de nazişti, şi la incidentul cu Ulise, şi la prieteniile adevărate care-i 
rămăseseră (cele de la Bucureşti sau cele de la Paris?) etc. 

Un lucru, însă, e cert şi ni-l dezvăluie un document păstrat în arhiva lui 
Saşa Pană (astăzi în posesia fiului său, dl Vladimir Pană). La agapa cu pricina, 
printre meseni a circulat o foaie de hârtie (reproduc primele două rânduri: „Res- 
taurantul Imperial. 2 fevruarie 1946/ În seara sărbătoririi lui Ilarie Voronca”) pe 
care şi-au pus toţi semnăturile, pe două coloane (în total 36 de persoane). Prima 
coloană începe cu P. Constantinescu-laşi şi Gala Galaction (mai Jos, între alţii: G. 
Ivaşcu, Ury Benador, Ştefan Roll, Gr. Preoteasa) şi se termină cu Miron 
Constantinescu. A doua coloană începe cu — atenţie! —- ROVENA VORONCA 
(s.m.) şi se termină cu A. Baranga, G. Macovescu, Cicerone Theodorescu, Saşa 
Pană şi Ilarie Voronca. Aşadar, cel puţin pentru poetul sărbătorit, starea de relativă 
nostalgie/ tristeţe constatată de Aurel Baranga putea să provină (şi) din învecina- 
rea cu „paşaportul pentru moarte”, cu „divina (vai! diabolica) Rovena /.../ mai fru- 
moasă ca niciodată” (v. scrisoare din 26 martie 1946, reprodusă la început). Nu 
este exclus ca discuţiile („„explicaţiile”) dintre amanți să fi început la Bucureşti, ter- 
minându-se la Paris cu sinuciderea poetului. Ori ca acesta, pur şi simplu, să fi sim- 
țit ceva (inclusiv, în situaţia dată, remuşcări faţă de soţia sa, Colomba, de altfel 
cunoscută de majoritatea celor prezenţi; nu mai comentez aici „numele” asumat 
de iubită pe respectiva foaie de hârtie). 

TREI ENIGME DIN CORESPONDENŢA 
SCRIITORULUI GEORGE IVAŞCU 


Alina BUTNARU 


Activitatea lui George Ivaşcu! a stat sub semnul jurnalisticii şi al demer- 
sului critic. Două sunt lucrările care evidenţiază aceste înclinații spre jurnalismul 
literar şi istoria ideilor literare: Reflector peste timp (Din istoria reportajului ro- 
mânesc), Din istoria teoriei şi criticii literare româneşti şi Istoria literaturii ro- 
mâne. 

Poate că astăzi nu am fi avut posibilitatea să ne oprim atenţia asupra celor 
cuprinse de colecția George Ivaşcu, dacă paşii doamnei Voichiţa Tessa Ivaşcu 
(fiica scriitorului) nu ar fi fost îndreptaţi spre Bârlad de scriitorul Ion Hobana, 
pentru a dona un număr impresionant de cărţi din secolele XIX şi XX, mobilier, 
obiecte de artă decorativă, tablouri, corespondenţă şi fotografii ce au aparţinut căr- 
turarului. 

Corespondenţa lui George Ivaşcu, mai ales din perioada cât a fost redac- 
tor şef la revistele Contemporanul (1955-1971) şi Lumea (1963-1966) şi director 
al revistei România literară (1971-1988), cuprinde scrisori — 66 la număr — SI 
dintre ele fiind semnate de personalităţi ale lumii literare româneşti, iar restul ex- 
pediate din străinătate cu însemnele unor instituţii („Asociaţia internaţională a cri- 
ticilor literari”, „The University of North Carolina”, „Rencontres internationales 
de Geneve”, „L”Academie Royale de Langue et de Litterature Frangaise). Multe 
din cele 50 de scrisori ce poartă semnătura unor nume sonore (Tudor Arghezi, Geo 
Bogza, Nichita Stănescu, Ana Blandiana, Miron Radu Paraschivescu, Tudor Teo- 
dorescu Branişte, lorgu Iordan, Şerban Cioculescu, lon Alexandru, Alexandru Ro- 
setti), au un conţinut convenţional: de obicei sunt rânduri însoţite de rugămintea 
publicării ori modificării unor texte sau urări de sănătate. În această categorie se 
înscriu şi câteva scrisori al căror expeditor era scriitorul bârlădean G.G.Ursu. Într-una 
din ele însă, cea din 26 aprilie 1978, spiritul sensibil al lui G.G.Ursu transpare din 
cele câteva fraze din finalul scrisorii, desprinzându-se de convenţionalism: „În 
martie a fost un frumos simpozion Emil Gârleanu — Elena Farago, la Bârlad, la 
care am luat parte cu o comunicare. Erau zilele apariţiei brânduşelor pe dealul 

grădinii publice; le-am cules cu fiorul de altădată...[...] Mi-ar părea foarte bine 


dacă ne-am putea plimba pe cărările copilăriei şi adolescenţei noastre, din ce în 
ce mai îndepărtate”. 

De la sensibilitatea lui G.G. Ursu trecem la polemica elevată a lui Constantin 
Noica, exprimată într-O precizare (datată 21 iunie 1980, nr. inv. 3775) trimisă lui 
G. Ivaşcu, rugându-l să fie publicată în România literară ca răspuns la un articol 
al lui George Arion. Dorinţa i-a fost respectată, întrucât am găsit-o în nr. 27 al Ro- 
mâniei literare din 3 iulie 1980, An XIII, p.2, George Arion, căruia i se adresase 
de prima dată, nepublicând „precizarea” lui Noica. Eminentul filozof spune 
că G. Arion publicase în Flacăra, din 5 iunie 1980 (nr.23, An XXIX), „căteva re- 
latări despre o convorbire cu mine care nu avea de fel caracter de interviu”, adău- 
gând: „mărturisesc a nu mă recunoaşte în majoritatea formulărilor şi nici în 
câteva din părerile pe care mi le atribuiţi”. Am căutat şi am găsit acel număr al 
revistei. Toate acestea, pentru a descoperi ce l-a deranjat atât de mult pe C. Noica 
încât a fost determinat să ceară dreptul la replică. Articolul, apărut sub titlul În 
epoca actuală se trăieşte mai mult. Omenirea ar trebui să profite de asta, se pre- 
zintă sub forma unor întrebări şi răspunsuri. După încercări repetate de a-i lua un 
interviu, G. Arion reuşeşte, în sfârşit, să descindă în camera lui C. Noica, la Păl- 
tiniş, unde filozoful îşi crease oaza lui de meditaţie: o singură încăpere dintr-o 
vilă, în care se afla doar strictul necesar (un pat îngust, un scaun, o măsuţă cu câ- 
teva cărţi şi manuscrise, o sobă, un lavoar şi un lighean), tocmai pentru a înlătura 
tot ceea ce ar fi putut provoca vreo tulburare a gândului. 

Din capul locului, C. Noica a refuzat să fie intervievat preferând o discu- 
ție liberă, fără consemnarea vreunui cuvânt. I-a spus lui G. Arion că îl autorizează 
să reconstituie convorbirea şi chiar să o publice, fără să o vadă înainte, în cazul în 
care consideră că discuţia lor „merită să fie trecută pe hârtie”. 

Parcurgând dialogul dintre cei doi, mi-a fost foarte greu să cred că G. 
Arion a reţinut întocmai răspunsurile pline de încărcătură filozofică ale lui C. 
Noica. lată doar un exemplu, în acest sens: „Omul e o fiinţă prospectivă. Nu poate 
să trăiască fără să se gândească la viitorul său. Şi pentru care îşi propune dife- 
rite soluţii de viaţă. Occidentul a oferit nu demult o astfel de soluție: mişcarea 
hippy. Dar cit de eficientă a fost ea? Pe ciţi a putut interesa? Cînd tinerii hippy 
s-au adunat la Katmandu, în Nepal, nepalezii rideau de ei. Nu prin negarea isto- 
riei se poate rămine în istorie şi se poate ajunge la istorie. Niciodată nu-mi voi da 
asentimentul la negarea valorilor civilizaţiei şi umanismului. Nu cred că se poate 
renunţa atit de uşor la ceea ce au făurit generaţii întregi înainte. Cultura dă o 

mare seninătate şi o mare şansă de împlinire sufletească. A respecta firescul vie- 
ţii ar trebui să devină o deviză a omului. ” În acest stil este construită întreaga 
discuţie. Urmărind răspunsurile la cele 13 întrebări, legate în mare măsură de ac- 
tivitatea filozofului şi de probleme de viaţă, nu am reuşit să desluşesc ce anume a 
constituit motivul indignării lui C. Noica. Dacă nu s-a recunoscut în „majoritatea 
formulărilor” şi nici în părerile pe care i le atribuise autorul articolului, atunci de 
ce atâta supărare pentru ceea ce a consimţit să fie trecut pe hârtie şi publicat, fără 
revederea materialului înainte de tipărire?... G. Arion mărturiseşte în încheiere că 
a avut ezitări în privinţa încredinţării tiparului a acestui „interviu sui-generis”. 
Dar tot el adaugă ca o consolare: „În definitiv, nu era vorba decit de o relatare fă- 
cută din memorie. De-abia după mai multe zile de îndoieli mi-am dat seama că 
ginditorul nu glumise cînd îmi îngăduise să povestesc cu vorbele mele ceea ce îmi 
spusese. Am înţeles că de fapt singura modalitate de a consemna o convorbire cu 
autorul ROSTIRII FILOZOFICE este tocmai aceasta. Fiindcă îl interesează să 
vadă nu rigoarea din copierea mecanică a cuvintelor sale ci să priceapă în ce 
măsură spusele lui stirnesc un ecou în mintea şi sufletul celui cu care vorbeşte.” 
„...relatare făcută din memorie”... Dacă a fost vorba de un dialog imaginar pus 
apoi pe hârtie? Dar atunci cum rămâne cu răspunsurile lui C. Noica, foarte elabo- 
rate, trecute prin experienţa gândirii filozofice? O serie de întrebări care nu şi-au 
găsit răspunsul, încă. 

Revenind la supărarea marelui filozof, putem face doar supoziţii: poate nu 
a fost mulţumit de felul redării din memorie a discuţiei (reacţia fiind aceea a ne- 
recunoaşterii majorităţii ideilor emise) sau de existenţa acelui „ceva” care nu tre- 
buia să apară în text, dar autorul articolului a reprodus discuţia aşa cum s-a derulat 
ea, din dorinţa unei expuneri cât mai fidele. 

Este evident că atât G. Arion cât şi C. Noica, nu vin cu explicaţii concrete 
pentru a lămuri misterul. Mă aşteptam să găsesc în Interviuri, vol. Il (Editura A/- 
batros, 1982), carte apărută sub semnătura lui G. Arion, o notă prin care autorul 
să explice reacţia marelui filozof. A preferat, însă, să reproducă la pagina 172 acea 
precizare aparţinând lui C. Noica, fără a mai face altă menţiune. 


În cele trei pagini ale unei alte scrisori, datată 21 august 1981, Bucureşti, 
George Macovescu evocă momentele de sinceră prietenie dintre el şi George 

terară în acea perioadă, îl determină pe Macovescu să sublinieze că prietenia din- 


tre ei nu se compara cu prietenia transformată în „instituție, cu director, cu serviciul 
planificării, al contabilităţii şi mai ales cu bilanţ având rubricile profit şi pier- 
deri”, aşa cum era „la modă”. 

Există un fragment, în care Macovescu spune ”...viața nu ţi-a fost uşoară. 
Din contra. Ai trecut prin zguduiri înspăimântătoare. De ce a fost nevoe? Tu nu 
ai vrut altceva decât ca lumea să fie mai bună, mai frumoasă pentruca omul să 
fie om, nu fiară. Dar, poate, tocmai de aceea te-au murdărit şi te-au lovit cei ce 
au crezut că noua lume este tot o afacere rentabilă pentru ei, iar noul om tot un 
Samsar, că visul acela al nostru este o ocazie pentru ei de a se folosi de putere pen- 
tru a-i zdrobi pe cei pe care nu îi puteau depăşi pe căi normale, omeneşti, civili- 
zate.” Oprindu-mă la acest pasaj, atenţia mi-a fost atrasă de afirmaţia „„4i trecut 
prin zguduiri înspăimântătoare”. M-am întrebat ce a vrut să spună G. Macovescu? 
Căutările mele în găsirea răspunsului au dat rezultate. Iată despre ce este vorba. 
În Dicţionarul general al literaturii române? este menţionat faptul că în anul 
1948, George Ivaşcu a fost implicat în procesul grupului Lucrețiu Pătrăşcanu şi 
condamnat mai întâi la moarte, apoi la temniţă grea, pentru ca în 1954 să fie de- 
clarat nevinovat şi eliberat. Asta pe de o parte. Pe de altă parte, Alex. Ştefănescu 
spune că „in 1951, George Ivaşcu a fost arestat şi, după aproape doi ani, con- 
damnat la 5 ani temniţă grea, 10 ani degradare civică şi confiscarea averii pen- 
tru crimă contra păcii (publicase sub pseudonim câteva articole favorabile 
participării României în război)'?. Era în perioada 1944-1964, când după ocupa- 
rea României de către sovietici, în 1944, şi instaurarea comunismului, foarte mulţi 
scriitori români au fost arestaţi din motive politice. Acelaşi Alex Ştefănescu, pre- 
cizează în Istoria literaturii române contemporane (Editura Maşina de scris, 
2005) la pagina 338, că George Ivaşcu fusese mobilizat în anul 1941, pentru o pe- 
rioadă de 45 de zile la Marele Stat Major, la secţia propagandă, semnând cu nu- 
mele său în ziarul Soldatul şi în revista Sentinela, articole de susţinere a războiului 
antisovietic. De fapt, aşa cum Alex Ştefănescu indică a luat aceste informaţii din 
capitolul Incandescentul din cartea Istoria clipei (Editura Adevărul, 1998) apa- 
ținând lui Cristian Popişteanu. Totul a început în 20 septembrie 1951, cu rechizi- 
toriul de urmărire nr. 507 al Parchetului Curţii Bucureşti, Cabinetul Crime de 
Război. În urma acestui rechizitoriu, G. Ivaşcu (care avea 40 de ani) şi Constan- 
tin Salcie, au fost trimişi în judecată pentru crime contra păcii. Capetele de acu- 
zare le cunoaştem deja. În mod favorabil, s-au adăugat declaraţiile martorilor 

Ghimbăşeanu Matei, Velcescu loan şi Nicolaescu Gheorghe care au influenţat în- 
trucâtva activitatea celor doi acuzaţi, atunci când au fost concentrați la Secţia de 
Propagandă a Marelui Stat Major. La fel de importante au fost depoziţiile marto- 
rilor Gh. Călinescu, Gh. Vlădescu Răcoasa, Jean Hefter din care reieşea că în tim- 
pul regimului antonescian, George Ivaşcu era în legătură cu cercurile progresiste 
şi grupările de rezistenţă, şi că a conlucrat în colectivul de redacţie al ziarului Ro- 
mânia liberă în ilegalitate. De altfel, relaţia dintre George Ivaşcu şi George Că- 
linescu era una strânsă, încă din 1939, când George Ivaşcu era secretar de redacţie 
la Jurnalul literar. „O diagramă a acestei activităţi constituind-o amănunțţitele re- 
latări redacţionale din scrisorile către director (n.a. G. Călinescu) publicate în vo- 
lumul al II-lea din Confruntări literare.* Se mai arată că G. Ivaşcu, pe vremea 
când era asistent la Facultatea de Litere din Iaşi, a avut o activitate progresistă, 
lucru care reiese din depoziţia martorului lorgu lordan şi din publicaţiile apărute 
în revista Manifest. Astfel, după ce avusese loc şedinţa publică din 21 martie 1953, 
Tribunalul Suprem al R.P.R îl condamnă pe „Ivaşcu Gheorghe de 43 de ani, do- 
miciliat în Bucureşti, str. Lt. Victor Manu Nr. 6, născut în comuna Cerţeşti, fostul 
Judeţ Tutova, de profesie funcţionar, fără avere, la 5 ani temniţă grea, 10 ani de- 
gradare civică şi confiscarea averii”. Foarte stranie formularea „confiscarea ave- 
rii”. De la cine? De la un „funcţionar... fără avere”? E ca în Caragiale: există, dar 
lipseşte cu desăvârşire! 

Un an mai târziu, la 24 august, Tribunalul Suprem şi Colegiul Penal au in- 
trodus o cerere pentru îndreptarea sentinţei penale dată de Tribunalul Capitalei, 
Colegiul 1 penal, în baza căreia G. Ivaşcu rămăsese condamnat la cei 5 ani de tem- 
nițţă. Motivul a fost examinarea superficială a articolelor apărute în presă, sub 
semnătura lui G. Ivaşcu sau sub pseudonim, dovedindu-se că s-a procedat greşit 
în stabilirea stării de fapt şi aprecierea probelor. De asemenea, s-a precizat că 
„această activitate desminte intenţia acuzatului de a contribui, prin scris, la susţi- 
nerea şi continuarea războiului de agresiune şi, prin consecinţă, nu se poate sus- 
ţine cu temei că Gheorghe Ivaşcu ar fi săvârşit infracţiunea pentru care a fost 
condamnat prin hotărârea citată mai sus.” Cu alte cuvinte, G. Ivaşcu a fost absol- 
vit de „vină” şi reabilitat, pentru că în 1955 îl găsim redactor şef la revista Con- 


temporanul. 
* 


* x* 


O altă scrisoare care a intrat sub lupa cercetării mele este cea semnată Ion 
Vitner*, abordând două subiecte incendiare, după părerea mea. Primul este legat 

de Tudor Vianu şi momentul eliminării sale din Universitate, iar cel de-al doilea 
— de marea plenară a Uniunii Scriitorilor, din aprilie 1953. Încă de la începutul 
scrisorii, dactilografiată şi nedatată, reiese clar că Vitner dorea ca textul trimis lui 
George Ivaşcu să fie publicat în România literară, pentru că era „singura revistă 
care putea fi citită cu interes la acea oră”. Acest text era trimis pentru a doua oară, 
multe lucruri fiind eliminate la sugestia lui George Ivaşcu, cu toate că, spune el, 
„unele probleme ar merita să fie cunoscute de cititorii de azi, cum este cea a ava- 
tarurilor universitare ale lui Tudor Vianu”. 

Autorul acestei scrisori, fiind implicat în evenimentele descrise în text, 
după cum însuşi o spune, se pronunţă vehement: „Nu crezi că a sosit ora adevă- 
rului? (unde eşti tu Quevedo?!) ” — probabil cu referire la Francisco de Quevedof. 
Revenind la subiectul Tudor Vianu, ne aflăm în 1957, după cinci ani de la elimi- 
narea sa din Universitate, când a avut loc o plenară universitară, în cadrul căreia, 
potrivit afirmațiilor lui Vitner ar fi trebuit ca el să fie „procurorul” lui Vianu, pre- 
zentând un referat cuprinzător asupra „idealismului său nociv şi a maiorescianis- 
mului inepuizabil şi persistent”. Lângă el trebuind să se afle Macovescu şi 
losifescu”. „Premiul” era obţinerea postului de ambasador al României la Paris. 
Evenimentul (procesul lui Vianu) s-a derulat, dar nu cu personajele menţionate. 
Apăruse la orizont un amator de post diplomatic: „Nicuţă”*, care redactase un re- 
ferat „la modul sub-intelectual”, înfierându-l pe Tudor Vianu. După o lună de la 
aşa-zisul proces, a plecat la Paris pentru a-şi ocupa mult râvnitul post. 

Al doilea moment descris pe scurt de Vitner, sub titlul Plenara cu «tipi- 
cul», ne trimite în anul 1953 când avusese loc marea plenară a Uniunii Scriitori- 
lor, „în problema tipicului, având drept finalitate glorificarea lui Malenkov”. 
Vitner vine cu precizarea: „într-o şedinţă «intimă», la C.C., unde am fost convo- 
cat în calitate de membru al biroului Uniunii şi responsabil cu critica literară, 
am atras atenţia — cu tot tactul de rigoare — că este glorificată cea mai mare tâm- 
penie care a putul fi vreodată formulată în problematica esteticului, adică redu- 
cerea întregii arte la tipicitate, ceea ce înseamnă excluderea din artă a muzicii, 
baletului, etc. şi excluderea din istoria artei a impresionismului, artelor de avan- 
gardă, a romanului modern şi a întregului lirism”. Acest punct de vedere expri- 
mat cu atâta apăsare, ar fi stârnit „valuri”, iar plenara nu ar mai fost cu tipicul”, 
ci cu Vitner, după cum însuşi o spune în scrisoare. Cum să dăm crezare lui Vitner, 
care era adeptul realismului socialist, doctrină proclamată oficial în 1932 de C.C. 
al Partidului Comunist al Uniunii Sovietice, privind stilul şi conţinutul obligato- 
riu al creaţiilor din domeniul literaturii, artelor plastice şi muzicii? 
lată trei scrisori enigmatice, fiecare în felul ei: prima, cea semnată de 

PA PREA SI ez a LEA 

Constantin Noica, înscriindu-se în area- 
lul fenomenelor paradoxale, a doua — 
cea a lui George Macovescu — care 
scoate la iveală momentele de cruntă 
suferinţă ale lui George Ivaşcu — cerce- 
tarea lor ducând la descoperirea unor 
neconcordanţe a motivaţiilor, iar cea a 
lui Vitner, care ne face să ne întrebăm 
dacă cele relatate de el se bazează 
întrutotul pe chestiuni reale. 


1 Născut la 22 iulie 1911, la Cerţeşti, fostul 


Ion MURGEANU 
judeţ Tutova. Studiile liceale (1922-1929) Poemele septuagenare 
le-a urmat la Liceul „Codreanu” din Bâr- Râmnicu Sărat, Valman, 2011 


lad. În 1933 a absolvit Facultatea de Litere 
şi Filozofie din cadrul Universităţii „„Ale- 
xandru loan Cuza”, laşi. A murit la 21 


Mircea Coloşenco 


iunie 1988, la Bucureşti. 
? Dicţionarul general al literaturii române, 
Editura Univers Enciclopedic, 2005, p.710. 
3 Scriitori arestaţi (1944-1964) în România 
literară, nr. 23 din 2005. Pseudonimul fo- 

losit de G. Ivaşcu era Paul Ştefan când îşi 


semna articolele din revista Vremea. Mircea COLOŞENCO 
+ Dicţionarul General al Literaturi Fabule virtuale 
Române, Bucureşti, Ed. Univers Enciclo- Bârlad, Sfera, 2011 

5 (1914-1991), critic literar, reprezentant al “ideii 
realismului socialist. TOD 
* Scriitor (1580-1645) aparţinând „secolului IS IO Î | Ă 
de aur” al literaturiii spaniole. LIN | | [| 
Silvian losifescu (1917-2006) — critic literar, ) MANI 
pedagog şi traducător român. R( ) | AN L 


% Profesorul Constantin Nicuţă, rector al Uni- 
versităţii Bucureşti, numit ambasador al 
României la Paris. 


” Gheorghi Malenkov (1902-1988) — politician Alexandru PHILIPPIDE 
Istoria limbii române 

Pee ai | che Ediţie critică de G. Ivănescu, 

Uniunii Sovietice, preşedinte al Consiliu- Carmen-Gabriela Pamfil, Luminiţa Botoşineanu 

lui de miniştri. Iaşi, Polirom, 2011 

UN MOT TRANSPLANTAT ÎN IAŞI 
IOAN PAUL. CRITICUL (II) 


Victor DURNEA 


Îndepărtarea de poziţiile reprezentate de „primul“ Maiorescu (acela din 
„criticele“ date la lumină în intervalul 1867-1872) se relevă şi în recenzia pe care, 
anul următor, loan Paul o consacra tot în „Arhiva“ periodicului „Literatură şi şti- 
ință“ apărut sub direcţiunea lui C. Dobrogeanu-Gherea, periodic apreciat de la 
bun început drept „o lucrare de cea mai mare importanţă în mica noastră litera- 
tură“. Ce-i drept, calificativul acordat este justificat mai întîi prin colaborarea „nu- 
mărului însemnat din scriitorii noştri de seamă“, pe care îi enumeră fără omisiune, 
iar cînd se trecea la cele trei „lucrări“ semnate de Gherea, totul prefigurează mai 
curînd o judecată complexă, relevînd lucruri bune, dar şi situate la polul opus. Cri- 
ticul socialist — se mai spunea aici — „ne-a obicinuit a aştepta de la D-sa studii se- 
rioase, ţinute într-un ton academic, totdeauna limpezi şi niciodată fără folos şi pe 
nedreptul răutăcioase“. În prima categorie este inclus studiul Mişcarea literară şi 
ştiinţifică, „articol foarte instructiv“, în care Gherea „cu multă pătrundere şi drep- 
tate [...] analizează cauzele care au determinat mişcarea literară din generaţia tre- 
cută, precum şi împrejurările care au produs epoca lui Eminescu [...] arată cauzele 
secetei literare de astăzi şi prevede că clasa care va da naştere unei noi mişcări li- 
terare în viitor are să fie proletariatul intelectual şi păturile mai culte ale proleta- 
riatului manual orăşănesc [...] prevede că idealurile care vor însufleţi şi vor inspira 
viitoarea mişcare literară vor fi cele socialiste [...] n-are să mai preamărească tre- 
cutul barbar, ci viitorul de aur“. În schimb, celelalte două „lucrări“ pomenite (con- 
tra lui Titu Maiorescu şi contra lui A. Philippide) sînt respinse: în ele, spune 
recenzentul, „ne doare tonul jos, zeflemeaua aspră şi totuşi uşoară, spiritul ieftin 
pe care dl. Gherea îl întrebuinţează“. În acest context, criticului socialist i se mai 
recomandă să compare o scriere de dinainte de întemeierea Junimei şi una con- 
temporană, pentru că atunci „va înţelege uşor rolul d-lui Maiorescu şi al Junimei 
şi [...] va găsi şi d-lui că e păcat, nu pentru d-l Maiorescu, ci pentru d-sa şi pen- 
tru critica noastră literară, dacă a întrebuințat stilul pe care l-a întrebuințat“. Me- 
ritele pe care recenzentul le invocă şi le recunoaşte aici promotorului „direcţiei 
noi“ sînt, precum se observă, reale, dar şi relative, „istorice“. În schimb, este mai 
eficientă pledoaria în favoarea lui A. Philippide, ale cărui merite ştiinţifice criti- 

cul socialist făcuse imprudenţa de a declara că le ignoră. 

La problemele atinse mai larg în recenzia asupra manualului de poetică şi 
doar punctual în cea la periodicul condus de Gherea, loan Paul intenţiona să re- 
vină neîndoielnic în conferinţa anunţată în 1895, al cărei subiect ar fi fost „condi- 
țiile de fond ale poeziei din punct de vedere psihologic“. Din păcate, ea pare să nu 
fi fost ţinută ori textul ei nu s-a transmis. lar ulterior preocupările în această di- 
recţie au cedat locul celor strict didactice, în legătură cu predarea limbii şi litera- 
turii române şi a limbii germane. Ele vor reveni în prim plan de abia după război, 
mai întîi în cursul de estetică început la Universitatea din Cluj în toamna anului 
1919, apoi în conferinţa Eminescu, rostită la Oradea în 1922. 

Aşa cum am menţionat, loan Paul n-a izbutit să dea la tipar cursul de es- 
tetică, din el transmiţîndu-se posterităţii doar lecţia de deschidere, inclusă de G.T. 
Kirileanu în volumul editat în 19285. Neîndoielnic, profesorului i-a lipsit răgazul 
necesar pentru a o pregăti la nivelul exigenţelor puse de intrarea în ceea ce se va 
numi epoca interbelică. Conform obişnuinţelor, el o începe propunîndu-şi „să 
arunce o privire generală asupra întregului teren al acestei ştiinţe, asupra chestiu- 
nilor de care se ocupă şi asupra scopurilor pe care le urmăreşte [...] asupra nece- 
sităţii ei pentru orice om cu aspirații de cultură, pentru viitorii profesori de partea 
literară şi pentru acele suflete alese cărora D-zeu le-a dat din născare dumnezeiasca 
putere creatoare...“ În acest sens, mai departe, este conturat un tablou al „evolu- 
ției fiinţelor vieţuitoare [...] întîmplată după legi eterne, prin adaptarea la mediul 
înconjurător“, tablou justificat prin faptul că „din acest punct de vedere astăzi se 
studiază toate ştiinţele pozitive şi, prin urmare, şi estetica literară modernă“. Este 
de fapt prefața la o schiţă a evoluţiei omului, în trei trepte, de la „egoism la al- 
truism““, apoi de la „desfătarea prin util la desfătarea în moralitate“ şi, în sfîrşit, de 
acolo pînă la „înţelegerea frumosului, a desfătării estetice“. În continuare, se in- 
sistă asupra dificultăţilor întîmpinate în definirea ştiinţifică a frumosului, asupra 
„felurilor de frumos“ distinse de-a lungul timpului, cu o oprire mai îndelungată 
asupra frumosului „natural“, necesară pentru a decela caracteristicile celui existent 
în diferitele arte, organizate şi ierarhizate în funcţie de simţurile implicate. Fără 
doar şi poate, sînt indicate/sugerate în această lecţie de deschidere „temele“ ce 
urmau a fi tratate într-un curs de estetică, pentru a spune aşa, conservator, la ni- 
velul achiziţiilor de la sfîrşitul secolului al XIX-lea, prea puţin productiv pentru 
specialişti confruntaţi cu noile fenomene din domeniul artelor, dar oferind un fun- 
dament solid celor cărora le revenea sarcina formării tinerei generaţii. 

Mai instructivă, din punctul de vedere al atitudinii faţă de fenomenul li- 
terar românesc, este amintita conferință Eminescu, din 19226. Subiectul ei îl con- 
stituiau propriu-zis relaţiile poetului cu „românii de dincoace de munţi, precum şi 
influenţa acestor români asupra ideilor, a sentimentelor şi a caracterului [său] de 

scriitor“. Era vădit o limitare, pe care conferenţiarul o justifică de la început prin 
imposibilitatea (pentru oricine) de „a cuprinde în cadrul îngust al unei conferinţe 
figura măreaţă şi vasta operă a celui mai mare geniu pe care neamul românesc l-a 
putut zămisli de la Traian şi pînă în vremurile de acum, măreaţa figură a lui Emi- 
nescu, arhanghel literaturii noastre“. Ideea e reluată şi aprofundată în introducere: 
mintea şi inima poetului sînt vaste şi largi „cît mintea şi inima neamului nostru în- 
treg“ şi „în cea mai simplă şi mai mică din poeziile sale“ sînt de necuprins „infi- 
nitatea de gînduri, nemărginita putere de simţire şi numărul infinit de artificii ale 
artistului“, „condensate“. Aceasta, în condiţiile în care „numărul ideilor şi puterea 
de sentiment dintr-o scriere de înaltă valoare artistică nu se calculează şi nu se ju- 
decă după puţinul spus, ci după infinitul nespus de poet, dar lăsat de gîndit, de 
simţit, sugerat cititorului, dacă are cap de gîndit şi inimă de simţit.“ 

În consecinţă, e amînată „pentru altă ocazie“ „precizarea calităților este- 
tice ale scrierilor lui Eminescu, prin care el s-a înălțat aşa-zicînd la «şapte ceriuri» 
deasupra scriitorilor români cari l-au precedat“, precum şi rolul său, concretizat în 
„avîntul dat literaturii şi cu deosebire poeziei româneşti, în virtutea căruia şi as- 
tăzi progresează cu paşi repezi şi va progresa întotdeauna“, pentru că — se remarcă 
— geniul artistic „odată întrupat într-o limbă şi o literatură, devine o forță motrice 
atotputernică, în virtutea căreia acea limbă şi literatură progresează cît trăiesc“. 

Şi, ca preambul la tema propusă, întrebarea „unde, cînd şi din ce părinţi 
s-a născut Em.|inescu]“* primeşte următorul răspuns: „S-a născut şi a crescut pe în- 
treg pămîntul românesc, s-a născut în acelaşi ceas şi-n aceeaşi clipă în care s-a 
născut neamul românesc“. Ideea este dusă mai departe şi lămurită cu ajutorul unor 
analogii revelatoare: „Dacă crierul şi inima lui Em.[inescu] a fost trup din trupul 
neamului, cu atît mai vîrtos sufletul şi geniul lui Eminescu a fost suflet şi geniu 
după chipul şi asemănarea sufletului şi geniului neamului românesc întreg. După 
cum în lumea minerală cristalul e chintesenţa caracteristică a mineralului dintr-un 
munte întreg, tot astfel sufletul şi geniul unui mare artist ca Em.[inescu] e chinte- 
senţa caracteristică a sufletului şi geniului neamului întreg. [...] Sute şi mii de ani 
a lucrat neamul nostru întreg pînă ce din geniul său a creat geniul lui Em.[inescu], 
acest strop limpede de diamant cu milioane de feţe, în care în curs de 32 Y de ani 
s-a reflectat ca într-o oglindă universul întreg, dar cu deosebire ceriul şi pămîntul 
neamului românesc, cu trecutul, prezentul şi viitorul lui, cu bogăţiile şi cu podoa- 
bele sale.“ 

Imaginii plastice a unui proces, ca să-i spun aşa, „natural“, „organic“ („lu- 
crarea neamului întreg“), loan Paul îi dă însă şi un pandant raţional: cultura achi- 
ziţionată de poet, care „avea o memorie cumplită [...] întocmai ca poetul 
Alexandrescu, celalalt poet genial al nostru“, cultură în care intrau „ce s-a scris de 
seamă în literaturile popoarelor din Antichitate pînă astăzi [...] filosofia şi istoria 


ProEuropeana Clubul cărții digitale 


universală“, dar mai ales literatura noastră populară (cîntecele populare, memorate 
şi notate într-un număr imens, „scrierile prietenului său Creangă, ale lui Ispirescu 
şi Anton Pann“), cărţile bisericeşti etc. (E de reţinut aici menţinerea judecății de 
valoare exprimate în 1886 asupra lui Grigore Alexandrescu, precum şi rolul ce i 
se recunoaşte lui lon Creangă, care „a fost pentru Em.|inescu] o carte, din care zil- 
nic învăţa spirit şi limbă românească.) Şi ducînd raţionamentul mai departe, se 
conchide: „Em.[inescu] a fost un mare scriitor european şi-n acelaşi timp un mare 
scriitor naţional român, atît în spiritul, cît şi în forma scrierilor sale“. Primul atri- 
but este apoi dublat de conferenţiar cu termenul „cosmopolit“, cu precizarea că nu 
trebuie să se înţeleagă că poetul „ar fi fost un adversar al naţionalismului şi un 
partizan şi un propovăduitor al tendenţelor socialiste cosmopolite“ ori ar fi aderat 
la credinţa Junimii, unde „naționalismul era socotit o strîmtime de minte, iar cos- 
mopolitismul un semn de cultură superioară“. În fapt, subliniază loan Paul, „cu 
toată autoritatea lui Maiorescu, pe care membrii Junimiii îl numeau între ei «Tata 
Jupiter», Em.|inescu] a rămas totuşi un convins şi înfocat naţionalist, ba chiar şo- 
vinist, şi cele mai de seamă din poeziile sale, cum e Scrisoarea II] şi Doina, toc- 
mai prin forţa sentimentului naţional strălucesc...“ 

Se prefigurează astfel faptul că loan Paul înclină spre cei care — înaintea 
sa şi după el —atribuie Junimii un rol mult mai mic în „formarea“ poetului şi în im- 
punerea lui, pun într-o opoziţie tranşantă pe Eminescu şi literatura contemporană 
lui, care „e după chipul şi asemănarea societăţii [...] şi se caracterizează prin bla- 
zare, prin lipsă totală de idealism şi simţ patriotic şi naţional, prin scepticism şi ci- 
nism“. Mai exact spus, după chipul şi asemănarea societăţii din „Regat“. „Dacă în 
acest mediu social şi literar — conchide conferenţiarul — Em.[inescu] şi-a păstrat 
idealismul şi sentimentul naţional, aceasta se datoreşte influenţei covîrşitoare pe 
care a avut-o asupra sufletului şi caracterului său spiritul şi moravurile românilor 
subjugaţi de dincoace de munţi, cu care dînsul a fost în neîntrerupt contact din co- 
pilăria sa şi pînă la sfîrşitul vieţii.“ Faptele doveditoare sînt numeroase şi expu- 
nerea lor constituie cuprinsul conferinţei. În genere, ele fuseseră deja făcute 
cunoscute de cei ce se ocupaseră mai stăruitor de biografia poetului. Unul singur 
capătă la Ioan Paul culoarea ineditului şi ca atare merită reţinut aici, anume rolul 
de critic şi povăţuitor al lui Eminescu, atribuit lui Miron Pompiliu. 

În ultima parte publicată a conferinţei (reamintesc, neterminate), profe- 
sorul clujean pare să-şi contrazică spusele anterioare despre Junimea. Astfel, el 
adaugă mai întîi celor două „condiţii de naştere“ a unui mare poet (geniul puter- 
nic şi cultura vastă) o a treia — „un public cetitor exigent“ şi face observaţia că 
„scrisul lui Eminescu, pîn'a nu intra la Junimea, adică înainte de 1870, e — relativ 
— atît de adolescent, încît nici nu-ţi vine să crezi că-i de acelaşi Eminescu care 
creează apoi Scrisorile şi Luceafărul“ şi că „de îndată ce se mută la laşi şi intră 

în Junimea, Eminescu se înalță brusc la şapte ceruri“. Faptul se datora „şi progre- 
selor lui în cultură şi-n experienţa condeiului“, dar „în cea mai mare măsură ob- 
servaţiilor critice din Junimea [...], spirite critice ca Maiorescu, Lambrior, 
Caragiale, Pogor şi atîţi alţi [fiind] un stimul incalculabil“. Dar afirmaţia din urmă 
este pe nesimţite corectată. Pornind de la observaţia că Eminescu îşi citea poe- 
ziile „oficial şi cam în silă“, loan Paul adaugă: „În adevăr, îndreptarea făcută de- 
un critic e, prea adese, cum ar altoi cineva o creangă sălbătecă cu un vreasc 
dintr-un pom viu şi plin de sevă. Criticii fac, obişnuit, îmbunătăţiri rele. lar critica 
de real folos n-o poate face decît un cetitor sau critic şi dînsul de real talent.“ Un 
astfel de critic ar fi fost Miron Pompiliu, precizează conferenţiarul, adăugînd: 
„Multe, foarte multe din îndreptările făcute de Em.[inescu] în manuscrisele sale 
se datoresc discuţiilor şi certelor intime cu Pompiliu, lucru ştiut acesta de priete- 
nii lor comuni în Junimea.“ Şi în acelaşi sens — frazele cu care se încheie textul: 
„Poeziile cele mai perfecte ale lui Em.[inescu], acele pe cari, după discuţii şi certe 
cu Pomp.[iliu], Eminescu le-a dat şi la gealău, adică le-a supus unei corecturi mi- 
nuţioase, tocmai prin claritate, legătură logică şi simplitate lapidară de stil se în- 
alță faţă de cele lucrate numai din topor. Cît a contribuit Pompiliu la această geluire 
e un secret pe care amîndoi l-au dus cu ei în pămînt.“ 

Afirmațiile acestea izvorăsc, negreşit, cu precădere din sentimentele 
pioase păstrate prietenului decedat în mod tragic, precum şi dintr-o anume poli- 
teţe faţă de ascultătorii conferinţei, locuitori ai meleagurilor pe care acela se năs- 
cuse, dar conţin şi un grăunte de adevăr şi ca atare nu trebuie să fie ignorate cu 
desăvîrşire de eminescologi. 

Între distanţatele luări de poziţie în legătură cu literatura română şi arta în 
general, loan Paul a făcut şi cîteva incursiuni în domenii limitrofe, concretizate în 
texte precum „Lasă!“ de dincolo, Țăranul român şi ungur din Ardeal ori Peda- 
gogia țărănească. Cel dintii, din 1890, îşi propunea să releve în vorba pomenită 
în titlu, des repetată de țăranul român transilvănean, „o întreagă filosofie [...] o 
întreagă învăţătură de viaţă“. O „filosofie“ originală, capabilă să individualizeze, 
căci, în vorba cu pricina, „se coprinde caracterul românului“ şi tot ea are drept 
„rezultat istoria şi starea lui de astăzi“. Şi mai explicit: „Multe rele i-a adus ro- 
mânului, şi iarăşi de multe l-a ferit acel «lasă» al lui“. 

Spre dovadă sînt aduse întîmplări obişnuite. De la un lucru nefăcut la timp 
— însoţit/determinat de „lasă, că o duce şi aşa“ — se ajunge în cele din urmă la si- 
tuaţii, glosate cu zicale precum „leneşul mai mult aleargă“ şi „scumpul mai mult 
păgubeşte“. „Lasă!“ e răspunsul şi la afronturi repetate, pînă într-un moment cînd 
vine şi reacţia, care la prima vedere e disproporţionată: „«Lasăy astăzi, «lasă» 
mîine, din mulţi «lasă» se face cu vremea «acum e acum.“ Cu „lasă“ întîmpină 
românul şi jignirile din partea străinilor sau cu „degeaba [...] nu e ungurul, nu e 

sasul ca omul, să ştie da lumei cinstea cuvenită, nu e ca creştinul, să ştie ce se 
cade şi ce nu se cade“. Românul e „îngăduitor, preste măsură, îngăduitor faţă de 
străini“ şi consecinţa e că „omul care are ochi şi nu vede, care are urechi şi n-aude 
ia această îngăduinţă drept umilire, drept tîmpire şi urmează a necinsti pe cel ce îl 
cinsteşte““. Celui care e „cinstelnic cu cale, fără cale cinstelnic” „lumea s-a de- 
prins să-i tot ceară, fără să-i mai dea ceva în schimb“, dar şi aceasta pînă la un 
punct, cînd el spune: „Decît toată ziua hi şi ha, mai bine o dată ba.“ Cu „lasă“ co- 
mentează țăranul român experienţa tristă pe care o are la judecată, precum şi pier- 
derea copilului ce trebuia să-i fie toiag bătrîneţelor, fie prin şcoală, la terminarea 
căreia e silit să-şi caute pîinea „în ţară“, fie prin „cătănie“. Cu „lasă“ se consolează 
şi după nenorociri: „Îi arde românului casa, îi moare o vită, îi moare copilul ori ne- 
vasta, rămîne stingher în lumea aceasta; îi vine parcă să-şi ia lumea în cap, să se 
ducă pe pustii locuri, dar iarăşi îi trece prin minte vecinicul «lasă», îşi face din 
durere o datorie, tace şi înghite, căci cursul vremii n-o să-l schimbe cu umărul, aşa 
i-a fost scris şi pace.“ Şi, în sfîrşit, „cînd cade la zăcare şi e să-şi închidă românul 
ochii pentru veci, el suferă în tăcere [...] apoi moare în linişte, fără zbucium şi fără 
paradă, moare ca şi cum şi-ar împlini o datorie; pentru ce să se zbuciume în zadar, 
se gîndeşte, şi atunci «lasă!».“ 

Neîndoielnic, loan Paul a interpretat corect semnificaţia cuvîntului în 
cauză, des întrebuințat, iar faptele aduse ca probe conving pe deplin. Lucrul se 
realizează însă şi pentru că ele iau corp în veritabile scene epice, cu un personaj 
sau mai multe, bine reliefate, totul într-un limbaj bogat în valenţe plastice. Un 
exemplu elocvent e scena ce se petrece „la judecată, la notarul din sat, la solgăbi- 
rău ori la tistie (tribunal): „Lasă românul căciula în băț la uşă, îşi netezeşte părul 
pe frunte, şterge sudoarea drumului cu mîneca cămeşei şi intră aşezat. Un ăla tînăr, 
cu condeiul după ureche, îl întreabă de nume, de spița neamului şi, în limba lui pă- 
sărească, se aspreşte şi îi porunceşte să-şi spună pricina iute şi degrabă, că vremea- 
ipe bani. «Aşa a fost de treabă, măria ta» începe românul hotărît să nu uite nimic; 
şi spune şi spune omul de la rărunchi păsul şi necazul ce l-a adus. Domnul cel 
mare din fund, un ăla cu barba retezată, cu luleaua în gură şi cu mustaţa îngălbe- 
nită de fum, ridică ochii de pe scrisoare, se uită crunt peste ochelari la dînsul şi răs- 
tit îi porunceşte să nu întindă vorba. Românul se tulbură puţin, apoi urmează 
zăpăcit şi cu fruntea asudată; se mai încurcă, se mai descurcă, mai spune şi mai 
uită, în sfîrşit, ca omul cînd nu e la largul lui. Un ciorsoi de domn, slab scripcă, 
bătrîn şi jerpelit, cu mustaţa băț, îl pofteşte să pună degetul pe cruce, domnii mai 
se încruntă, mai rîd între ei, apoi îl trimet acasă. «Rău vă arde de necazul omului, 
s-a dus mielul în pagubă» îşi zice românul mergînd cătră casă. De, domni nu-s!?... 
Stăpîni nu-s!? Nici n-au înţeles ce le-am spus, nici nu m-au lăsat să isprăvesc, mă- 


ntorc fără nici-o ispravă.” 
să 47 

Cu experienţa acumulată în Lasă! de dincolo, loan Paul purcede cîţiva 
ani mai tîrziu la redactarea „studiului psihologic“ Țăranul român şi ungur din Ar- 
deal. În mod evident, e vorba nu de un veritabil studiu, ci de un eseu. Profesorul 
avea ştiinţă, probabil, de cercetările de etnopsihologie ale lui Wilhelm Wundt şi ale 
altora, fără să le fi aprofundat în mod deosebit. Nu va fi întreprins nici vreo do- 
cumentare specială şi, negreşit, în condiţiile în care se desfăşura existenţa sa, nu 
putea ajunge la deplina obiectivitate necesară unui asemenea studiu. Valorificînd, 
prin urmare, constatările nesistematice făcute în tinereţe, punea în evidenţă în în- 
cercarea sa ceea ce i se părea a fi caracteristică etnică în mai multe domenii, anume 
în fizionomie, în mentalitate şi comportament, în ocupaţii şi întocmirea gospodă- 
riei, în costume, în dansurile, muzica şi poezia populare şi în paremiologie. Lăsînd 
la o parte ceea ce e deformat de patriotism, eseul conţine o sumă de observaţii in- 
teresante şi de intuiţii ce se văd confirmate de ulterioare şi mai elaborate lucrări 
de etnografie. 

Într-o măsură, aceleiaşi preocupări îi aparţine şi conferința Pedagogia ță- 
rănească. De data aceasta însă primează nu decelarea specificului naţional, cît 
găsirea reactivului capabil să pună în evidenţă multiplele neajunsuri ale pedago- 
giei preponderent formaliste („„nemţeşti“), aplicată în şcolile româneşti ale vre- 
mii, cu urmările lor nefaste în moralitatea tinerei generaţii, dar şi a societăţii 
întregi. Ca şi în celelalte două texte, demonstraţia se sprijină şi pe scene conturate 
rapid, pe figuri prinse în cîteva linii caricate, pe zicala prompt găsită. Nouă e nota 
satirică, extinsă de la ironia încă bine camuflată pînă la sarcasmul caustic. În acest 
text, ca şi în cele precedente, profesorul şi criticul sînt secondaţi vădit de poten- 
ţialul scriitor. 


! Vezi Profesorul, criticul şi scriitorul loan Paul, în „Cultura”, anul V, nr. 13 
(318), 7 aprilie 2011, p. 19-21. 

? Aici, cu sensul de „artificiale“. 

3 Aici, termenul desemnează întregul curent realist, nu doar derivaţia iniţiată de 

„Zola către sfîrşitul secolului al XIX-lea. 

+ In alt loc, se face trimitere la explicaţia pe care acesta o dăduse imaginaţiei. E 
de reţinut că Ştefan Velovan fusese directorul Seminarului Pedagogic şi Teo- 
logic din Caransebeş. 

s p. 271-293. 

* Jon Paul despre Eminescu, cu o introducere de G.T. Kirileanu, în „(Buletinul) 
Mihai Eminescu“, anul XIII, nr. 20, 1942, p. p. 7-14; anul XIV, nr. 21, 1943, 
p. 12-14; anul XV, nr. 22, 1944, p.p. 11-13. (Textul e incomplet, revista înce- 
tîndu-şi apariţia în urma evenimentelor din august 1944.) 

Virgil MIHAIU 


Cetate spânzurată *'n parfum de vis 


Timpul mă strânge de gât 

Experții s'au refugiat în alte galaxii 
Mă voi psihanaliza eu însumi 
Diletant dar onest 

Voi decortica prezumtivele 
Motivaţiuni din juneţe 

Ale sentimentului meu 

De basarabeano-febleţe 


Printre foşnitoarele foreste din umbra 

_ Alpilor Carpatini 

In centrul geografic al României 

La Criţ 

Bunicii mei păstrau 

Un fel de pergament salvat 

Din altă eră 

(deși hârtia n'avea nici 30 de ani / deşi acuma ştiu că 30 de ani 
durează cât 30 de păpădii resfirate'n vânt) 


Diploma fusese acordată bunicului meu 
De primăria oraşului 
Cetatea Albă 


Fusese atunci 
Pe la 1927 
O mare foamete prin sudul Basarabiei 


Viitorul meu bunic 
Incă tânăr 
Preot şi învăţător cu patru copii 
In Criţul armoniei primordiale mustind 
de verdeață 
Se puse pe adunat ajutoare - 
în special grâne - 
Alcătui un convoi de căruţe 
Şi consătenii se porniră 
Spre Limanul Nistrului 
Nici astăzi 

La opt decenii după fapta moşului meu 
Nu mi-ar fi uşor să-i străbat traseul 


Atunci oameni şi animale se târau 

Pe lutoase căi 

Prin labirintul pădurilor 

Peste poduri anemiate 

Pândiţi de vietățile pământului şi tăriilor 

Pe muchii de prăpastie 

Sfidând câmpii înspinate 

Mâl şi pulbere 

Nouri de țânțari 

Foame şi sete 

(azi pe aceleaşi rute roiesc automobile uzate peste rosăturile 
asfaltului printre agonizante radiouri vulgar-globalizante 
în schimb resentimentele inter / naţionale germinează în 
gândurile şi manevrele 

controlorilor de frontiere) 


Astfel merseră transilvănenii noştri 
De bună credință 

Zile şi nopţi 

De bună voie merseră 

Până s'ajungă la 

Liman 


Asemenea apă precum Nistrul 
Dar nici ca Marea înspumată de secrete 
Moşul meu nu mai văzuse 


Cum îl va fi izbit soarele uscat 

Pe omul descins întâia dată 

Dintre foşnetele frunzişurilor umbroase 
Din centrul ţării 

La extremitatea ei de răsărit-miazăzi? 


Uimirea lui - uimirea genovezilor 
Edificând cetăţi în locuri improbabile 
Ca acesta 

Unde disjuncţia asiato-europeană 
Confluează 

În Marea adumbrită de istorie 


Citadela măcinată de timp 

Acolo unde Nistrul se lărgeşte precum 
Râul Tejo din marginea lusitană a Europei 
Va rămâne punctul cel mai distant 

Atins într'o viaţă 

De preotul-învăţător 

Mihaiu 

Echivalent basarabean 

Al cetăților aztece 

Sau al crenelurilor maure 
Recompensând 
Conquista şi Reconquista 


Cetatea Albă - 
Turn din Belâm al 
Romanităţii orientale! 


Numai că 

În timp ce lusitanii îşi făceau din 

Torre de Belâm 

Simbol îndelung șlefuit 

Venerat ca nestinsă nestemată din 
tezaurul Portugaliei 

Noi 

Latinii supraviețuitori de la Nistru 
pân! la Tisa 

Nu ne prea cunoaştem pe noi înşine 

(după cum ajunserăm şi fără nume 

când stalin ne trânti în tină 


sub lespedea inscripționată: rep. popul. romînă) 


Tot la Criţ 

Păstram albumul fotografic al germanului 
Kurt Hielscher 

Călător pe şosele primitive 

Prin toate provinciile româneşti 

In anii nouăsutetreizecişiunu-treizecişidoi 


Tomul legat în pânză 

RUMANIEN - Landschaft * Bauten * 
Volksleben 

Al editurii lipscane Brockhaus 

Etala o prefață de Octavian Goga 


Sunt acolo două imagini ale 
Mirabilei Cetăți Albe 
Reflectate în apele răbdătoare 
Ale Nistrului 


Două imagini 

De pe altă lume 

Captate cu maximă claritate occidentală 
De obiectivul aparatului 
Zeiss-lkon-Kamera 

Pe hârtie Agfa 

In nuanţe sepia 


> 

Ziduri creneluri turnuri 

Stâncile şi pietrele promontoriului 
Pe care rezistă 

Cetatea 

Adevărata 

Fantasmatica 

Intangibila 

Cetate Albă 


Pe luciul apei - două bărci 

Cu pânze uşor bombate 

Lângă catarge vagi siluete de gondolieri 
Parcă manevrează ambarcaţiunile 

In laguna Veneţiei 


Două jonci - s'ar zice - aici rătăcite 

Dintr'un peisaj oriental 

Dar cetatea îşi aruncă spre cer profilul orgolios 

Quasi-iberic 

Cu vagi tresăriri lituaniene 

(când statul litvanilor se întindea de la Baltica la Pontul Euxin 
Nistrul tăia frontieră între aceia şi Ţara Moldovei) 


Există şi o notiţă lămuritoare: „Cetatea Albă din Basarabia. Această ci- 
tadelă e amplasată pe malul estuarului format de Nistru la vărsarea în Marea 
Neagră. Aici se afla aşezarea milesiană Tyras, distrusă în timpul migraţiei po- 
poarelor. Mai târziu, genovezii au fondat acolo un centru comercial de antre- 
pozit numit Moncastro. În 1410 domnitorul moldav Alexandru cel Bun a cucerit 
cetatea. În 1484 ea e ocupată de turci, care dau oraşului numele de Akkerman. 
Din 1812 până în 1918 oraşul a fost rusesc.” 


Totul e fum 

Parfum de vis 

Visare de vânt 

Istorie mai contorsionată decât 
Meandrele Nistrului 

Şi mai întunecată decât 

Marea cea mare 


Mărinimoasa mătuşă Marusea era 
tot sudistă 

Din provincia numită de Geo Bogza 
„ţara de pământ” 

Crescuse la Bolgrad 

Pe malul lacului lalpug 


Sub spectrul deportării în Siberia 
A venit la Bucureşti 

S'a mariat cu fratele tatălui meu 
Criţeanul 

Şi astfel devenirăm rude 

Marusea avea trei frați 

Familia lor se numea Cişmigiu 

După ghilotinarea frontierelor 

N'a mai revăzut-o 

Pe verişoara Sonia 

Decât peste vreo jumătate de secol 


La despărţire fuseseră adolescente 
Când s'au reîntâlnit erau bătrâne 


Mărinimoasa mătuşă Marusea 
Muri spre anul 2000 

Chiar în Săptămâna Luminată - 
Semn ceresc 


Verişoara Sonia 

A rezistat prin umor şi bonomie 
Prinsă între impenetrabilele 
Frontiere sovietice 


O întâlnii puţin înainte de 

Proclamarea 

Rep. Moldova - un teritoriu 

Lipit milimetric de 

Cetatea Albă dezlipită 

(tot de jucătorul de puzzle cu soarta umană Stalin) din Basarabia 


Aşa încât basarabenii din Ştefan Vodă 
Privesc peste Liman 

Spre alți basarabeni 

Separaţi prin alte frontiere 


La fel cum eu 

- pe la nouăsuteoptzeci - 

Mersei la laşi 

Cu o unică rugăminte: 

Domnule Cărăuşu 

Dumneata care ai tăria să împlineşști 
Prin propriile puteri 

Visul românilor de a citi 

O revistă de jazz pe româneşte 
Domnule Cărăuşu 

Du-mă pe cea mai înaltă colină 

Din apropierea frontierei 

Să privesc pentru prima dată'n viaţă 
Peste Prut 


Mă temeam că voi muri 
Fără să fi văzut pământul 
Din marginea orientală a latinităţii 


ProEuropeana Clubul cărții digitale 


— 
= 
[= 
(3 
[to] 
= 
zi 
p 
S 
La 
[5 
= 
Al 
5 
% 
a) 


Providența m'a lăsat să ating limitele 
De la Nistru pân!'la Nissa 

Dar Cetatea Albă mi s'a sustras 
Percepţiilor fizice 

Şuviţă de fum şi de vis 

Adiind prin viziunea interioară 

A paradisului interzis 


Mătuşa mea prin alianţă 

Mai curând spirituală 

Sonia 

A supravieţuit ca profesoară de franceză 
impreună cu fiul ei 

Vlad 

Intr'un minuscul apartament de bloc sordid 
Pe strada Doina nr.100 

Din zona Poşta Veche 


Acela deveni locul meu de pelerinaj 
La fiecare nouă descindere în 
Chişinău 


Să am o rudă în Basarabia - 

Mai amabilă decât multe rubedenii 
de sânge - 

Ce privilegiu 

Ce hazard 

Ce predestinare 


Să-i aduc pe amicii mei 
În vizită de curtoazie 
La tanti Sonia - 

Alt privilegiu 

Altă încântare 


Dar nici dânsa 

Nici eternii dregători trecători 
Sau spiritele afine 

Din Chişinău 

Nu mai păstraseră 

larba 

Fiarelor 

Deschizătoare de cale 

Către cetatea din vale 
Cetatea în sine şi pentru sine 
Himera mea de-o viaţă 

Fata morgana din 

Lumea înconjurătoare 
Condamnată la destrămare 

Nicolae G. IORGULESCU (Austria) 


CUM GRĂDINILE UITATE 
Lui Christian W. Schenk 


Acum cînd lumea nu mai ţine 
în mîini destinurile toate, 

la poarta ei unul mai bate 

cu pumni slăbiți 

şi fruntea înspre bine 

ecoul pietrei încă nesfărmate 
de moara lumii 

crunte şi haine... 


O, cum ai vrut să-ți schimbi destinul 
atît de încărcat cu trupul tău, 

cu fruntea scursă-n albie de gînduri 
şi prăvălită 

peste porți închise 

ce se preling la rîndul lor în hău, 

în hăul ce şi-a-nchis preaplinul 
metaforelor sugrumate-n vise! 

Unde ţi-e casa, 

unde e mormîntul 

în care ţi s-a veştejit avîntul 
acelor prime idealuri 
cuprinse-n valuri 

de invidii şi tăceri? 


De ce nu ceri 
silaba ce ţi se cuvine, 
ori piatra rotunjită-n zări străine? 


Petalele-n grădini s-au veștejit, 
doar una încă 

care-nfruntă ceața 

lăsată peste cerul înnegrit 
refuză să-şi închidă viaţa 

cu lacătul banal și ruginit 

de ignoranţa grădinarilor plecaţi 
să hiberneze-n văgăuni străine, 
preaplini de ei, 

preaplini de viitor, 

uitaţi însă de Cel-Ce-Vine 

să umple iarăşi mugurii cu seva 
petalei ce le dă prezența 
grădinilor 

şi-n anul următor! 

a mi ai 


lrina Roxana GEORGESCU 


Repertoar de concepte 
(fragment) 


sporadic, îţi vei aminti de ameţeala aceasta ca de o boare 
iar tristețea mea o vei purta flămând pe genunchi 
rostind curajos povestea pe care ai trăit-o cândva, sub munţi 


doar o aşteptare teribilă 
(carnea lui roșie se taie felii, e cuminte şi blândă 
dar atât de departe) 


(lujere subțiri ieşind dintre degete) 

cu o mână îţi țineai gură, cu alta scriai despre viața pe care 
o lăsai în rafale de vânt 

dar nu erai tu acela, nici măcar amintirea ta despre tine 


îți voi spune atunci - mult mai târziu decât putem rezista - 
pumnul nostru 

e un şlod de pământ, 

alte făpturi locuiesc acum în noi, 

altele cântă şi vorbesc, altele dorm 

vom trece hotarul, orbete, iar dincolo 

nu vor fi decât ficțiuni 

(un neon în capătul pieţei) 

Câteva coji de seminţe, bucăţi de marţipan şi prescură, 

Adunate în buzunarele cămășii: acestea îţi vor fi provizii mai târziu 

(mai eşti, întreabă ea târziu?) 

Mai ești? 


Premiul „Cezar Ivănescu“ al Muzeului Literaturii Române laşi, la Festivalul concurs „Costache 
Conachi“, ediţia a XIX-a, Tecuci, 2011 

Andreea Elena LĂCĂTUŞ 


cer albastru fără înălțime 


încă una încă una şi gata 

încă una şi aşa se încheie toată seria 
punem punct şi o luăm de la capăt 

tot ce rămâne de făcut e să 

găsim capătul despre care se 

tot vorbeşte peste tot tot 

capătul acestui şir de poeme fără ieşire 
capătul vacanței capătul 

aşteptării toate aceste capete să le punem 
pe butuc şi cu un mare cuţit să le tăiem 


Premiul „loanid Romanescu“ al Muzeului Literaturii Române, 
la Festivalul concurs „Costache Conachi“. 


<a 

Andreea TELIBAN 


Deja departe 


deja departe de toate 
lucrurile ce ne lipeau 

bucată cu bucată 

am învăţat liniştea şi tăcerea 


suntem o pereche de mâini 
în care nici o vrăjitoare nu ar putea ghici 
începutul sfârşitul sau alte noduri în gât 


deja departe 

după ce am vândut lumea. 
acum nu au mai rămas decât 
treburile sfinților 


xec 


Premiul revistei „Dacia literară 
Tecuci, 2011 

la Festivalul concurs „Costache Conachi“, ediţia a XIX-a, 


Oana ZAHIU 


mamma, guarda le farfalle! 


m-am dus la veneţia să văd poetul 

se spune că stă la masa cafenelei din piață 
acolo unde-o bere face cât zece ore de muncă onestă 
dar n-am ce-i face 

cum a rămas înscris în piatră 

aşa ca la hollywood 

cum el a scris/ băut/ iubit nepermis de mult 
am văzut acolo 
porumbeijaponeziporumbeijaponezi 

un bărbat cânta la viaoră 

iar femeia dansa 

până la glezne în apă 

toți garguii îi ciuguleau din palmă 

poetul nueranueranuera 


Premiul „Mihai Ursachi“ al Muzeului Literaturii Române, 


la Festivalul concurs „Costache Conachi“. 

RAME DE LEMN PICTAT, CU FLORICELE 


Constantin CHIRIAC 
Moto: 


„Sunt duh învelit în nălucă de humă 
Sunt om odrăslit dintr-un tată şi-o mumă 
Dar sunt nespusă-ntrebare! 
Ce gând de destoinic să-mi spună-ncotro e 
Oceanul de foc, ce, icnind fără voie, 
Zvârlitu-m-a viu în mişcare?!” 
(Nichifor Crainic) 


Am părăsit copilăria desculță şi cu pantaloni scurți, plecând în lume cu da- 
toria de a descoperi merele de aur şi anii frumoşi care au fost furaţi părinţilor mei. 
Mama m-a îmbrăcat cu haine ţesute şi primenite printre gene, ca să mă ferească 
de boală şi nenoroc, iar tata mi-a adus în mâinile lui mari, bătătorite, omenia. Au 
rămas acasă să muncească şi să găsească urma paşilor mei pierduţi, într-o curte 
ce astăzi e a nimănui... Luând veşminte de pământ, oamenii în umbră s-au retras, 
lăsând colbul vremii să asfalteze drumurile pline de noroaiele în care, odinioară, 
înaintam desculți. 

Până şi biserica lui Veniamin Costache, întâistătătorul credinţei în Mol- 
dova anilor 1800 a rămas izolată la margine de Prut, ca o bijuterie ce nu-şi gă- 
seşte locul decât în sipetul amintirilor. Ce zumzet de credinţă şi cărăbuşi era în 
jurul ei în preajma Paştilor, când tot gospodarul îşi grijea şi curăța casa şi pomii, 
se ierta cu ceilalți din sat pentru fărădelegile şi păcatele făcute peste an, iar „bună 
ziua” era rostit de toţi cu inima largă. Dumnezeu venea, cu pui de cloşcă şi meri 
înfloriţi, cu ouă încondeiate şi cozonaci, să asculte prohodul Fiului Său — Mân- 
tuitorul nostru, adus ofrandă nespus de frumos de nişte nevoiaşi ce voiau cu-ade- 
vărat să se curăţească. 

Apoi venea munca îndârjită, arşița şi potopul de apă al Jijiei, care înghi- 
ţea frumuseţea neverosimilă a unei recolte strivite ca o lacrimă colţuroasă, într-un 
ochi secat de atâta plâns. Şi totuşi, câtă veselie şi drag de viaţă erau atunci, pe care 
nu le-am mai găsit apoi, decât construite sau fabricate! 

Am venit pe lume direct de la o nuntă unde mama, în luna a noua, a dan- 
sat cu „tata Ştefan”. Da, m-am grăbit! Am scos primul țipăt de uimire în căruţa ce 

mă ducea cu mama la dispensar, pecetluindu-mi astfel soarta de călător. De atunci 
am călătorit în lumi văzute şi nevăzute, în gânduri, cuvinte şi emoţii, în oraşe şi 
sate, în aglomeraţii şi pustiuri, şi mai ales în oameni. 

Prisăcani! Numele de care — oare de ce? — mi-era jenă în adolescenţă, şi 
pe care nu l-am rostit cu gura plină decât la maturitate! Satul care a fost sortit să- 
mi rostuiască destinul, ca o matrice a celei mai organizate şi puternice structuri din 
câte există pe lume: prisaca stupilor. Izvorul a ceea ce este mai sănătos şi dulce, 
dar şi cel care se răzbună cel mai repede pe necugetaţi. Locul în care, copil fiind, 
aveam la margini răsăritul şi apusul soarelui, bolta înstelată ce era numai a satu- 
lui nostru şi curcubeul ce-şi adăpa intensitatea culorilor în Prut, la care visam să 
ajung, vitejeşte mergând, în genunchi, pentru a mi se îndeplini toate dorinţele. Pri- 
lej de mândrie, făcut cu orgolioasă inconştienţă, Prisăcani este masculinul trium- 
fal, în ceea ce prisaca nu a dorit niciodată să se personalizeze. Este pericolul 
simbolului personajului celui mai hulit dintr-un stup — trântorul! Este cel ce asi- 
gură perenitatea structurii, dar care, în filosofia comunităţii bazate pe muncă ne- 
întreruptă, este — paria. Este cel care dă viaţă şi care, apoi, nu face nimic şi este 
împachetat în ceară pentru a fi lepădat. Este puterea falnică şi trecătoare a tinere- 
ţii bunicilor şi părinţilor noştri, odinioară campioni naționali la trântă, risipită în 
singurătatea copiilor care îşi aşteaptă părinţii plecaţi să se ia la trântă cu Europa. 

De unde au apărut „Harapul” şi „Puiul de Harap” în „Nunta populară”, 
personaje centrale ale celui mai frumos obicei păstrat peste secole numai în sat la 
noi, întruchipaţi de cei mai vajnici flăcăi ai obştii, ce-şi vopseau faţa cu cremă de 
pantofi? 

E o magie ce se întinde ca gheaţa peste Prut, din care ne înfruptam, lin- 
gându-ne pe degete, când mâncam ajunelele făcute de mama, cu sămânță de flan- 
dan şi miere în noaptea Ajunului de Crăciun. Era noaptea în care visam nespus de 
frumos căci masculinul cânepii, care este flandanul, este cel care produce mult- 
râvnita sămânță, pe care țăranii noştri nu au ştiut să o comercializeze precum cei 
din Columbia sau Afganistan! Rostul lor era în muncă, nimic nu venea de la sine, 
de aceea sărbătorile erau sărbători! 

Dacă nunta nu o făceai cu fanfara din Cozmeşti, nu erai om vrednic în 
satul cu case albastre. Erau sute de nuanţe de albastru!... Mâzga culorilor ţipătoare 
ce a împestriţat satul o fi fost şi în sufletul celor care au măcelărit Stejăroaica, îm- 
preună cu pădure cu tot. Legenda spune că Ştefan cel Mare, în drum spre Suceava, 
după bătălia de la Podul Înalt, s-a oprit să-şi tragă sufletul împreună cu oştenii lui 
osteniţi. Şi-a legat calul de un copac tânăr şi a adormit. Calul a păscut vârful co- 
pacului, de aceea copacul a crescut fără vârf. Stejăroaica s-a prăpădit, ca fumul ce 
iese din coşuri, drept, în nopţile cu ger, ca un țipăt spre stelele oţelite. 

Astăzi, când ajung mai repede la New York decât la Prisăcani, cercurile 
concentrice ale energiei ce mă leagă de centrul pământului cu un fir ombilical, 

îmi trimit frânturi de imagini de pe un 
alt tărâm. „lar eu eram frumos ca soa- 
rele şi şturlubatic ca vântul în turbura- 
rea sa. Ce-i pasă copilului că mama şi 
tata se gândesc la greutăţile zilei de 
mâine?! Copilul călare pe băţul lui se 
crede călare pe cel mai straşnic cal”, 
spune Creangă evocând acel paradis 
pierdut al copilăriei plin de greutăţi şi 
de frumuseţe. Mi se perindă prin faţa 
ochilor frânturi de imagini ce încreme- 
nesc în rame de lemn pictat, cu flori- 
cele, în parfum de gutui şi de rufe 
curate aduse de la ger, cu harbuji mu- 
raţi scoşi de Crăciun, să curăţească sta- 
niul lăsat de vinul lui tata, în aburii 
scoşi de mieii şi viţeii abia aduşi pe 
lume, ce-aveau să devină cei mai mari 
prieteni ai mei. 

Nopțile cu lună în care acope- 
rişurile de tablă poleiau, mi-au adus în 
dar o fată cu părul de foc, al cărei prim 
sărut mi-a tăiat respiraţia şi genunchii. 
Aşa am învăţat să dansez, păscând 
vaca. La fel mi se tăia respiraţia când 
treceam apele ce inundau câmpul şi 
drumurile, cu hainele în braţe, ca să 
ajung la şcoală la Iaşi; la fel mi se în- 
muiau genunchii când, an de an, în pri- 
mară, la liceu, sau la facultate, luam 
premiul întâi. 

De pe prispa casei părinteşti, la 
tâmplă cu ciripit de rândunele, căutam 
cu înfrigurare spre zare. Acum, din ză- 
rile pline de demnități şi împliniri, mi- 
e dor să mă aşez în genunchi, în 
pantaloni scurţi, în biserica din sat şi să 
spun, cu glasul curat al copilăriei, „Cre- 
zul”. 

loan HOLBA 
Ion Creangă. Spaţiul memoriei 
Iaşi, Princeps Edit, 2011 


rad 
Sub semnul IDEII EUROPENE. 
Supliment al revistei Contemporanul 
Ediţie alcătuită şi îngrijită de Aura Christi 
Bucureşti, Contemporanul, 2011 


Calin Ciobotari 


Teatrul 
„Luceafărul” 


Călin CIOBOTARI 
Teatrul „Luceafărul“. Cortine de cuvinte 
Cuvânt înainte de loan Holban 
laşi, Timpul, 2011 


SEVER POP 
(27 IULIE 1901-17 FEBRUARIE 1961) 
DESȚĂRAREA ŞI SPAȚIUL REGĂSIRII DE SINE 


Stelian DUMISTRĂCEL 


Asumarea complexă a istoriei elitelor româneşti, pe care totalitarismul le- 
a îndepărtat de pământul ţării, şi recuperarea valorilor morale din diaspora ne 
impun pe un loc aparte figura acestui savant, cercetător de marcă al graiurilor po- 
pulare româneşti şi personalitate proeminentă a dialectologiei europene. Perspec- 
tiva etică îşi pune amprenta asupra tonului discursului, acum, când se împlinesc 
110 de ani de la naştere (Pop s-a născut în aceeaşi zi cu Eugeniu Coşeriu, 27 iulie!) 
şi 50 de ani de la moarte. 

Contrariindu-i, de la început, pe cei din jur prin îndrăzneala distincţiilor 
metodologice, neliniştindu-i, mai apoi, pe unii, prin capacitatea de muncă şi printr- 
un neobişnuit simţ al datoriei, împins până la devoțiune, năsăudeanul optimist şi 
afabil va fi însă un cercetător şi un profesor adesea neînțeles şi incomod, sancţio- 
nat de rutină şi de pizmă, lovit de împrejurări. O viaţă punctată de mari realizări, 
fructificând proiecte îndrăzneţe, se va încheia, înainte de 60 de ani, cu durerea im- 
lumelor din Ar/asul lingvistic român 1, efect la care au contribuit, la sfârşitul anilor 
30, o anumită rivalitate de prestigiu cu Sextil Puşcariu, dar, mai ales, la sfârşitul 
anilor 50, refuzul autorităţilor (şi al instituţiilor ştiinţifice) româneşti ale vremii de 
a-i pune la dispoziţie rezultatele proprie-i munci, pentru tipărirea AHasului la Lou- 
vain, unde era profesor. 

Pentru Sever Pop, „desţărarea” a cunoscut mai multe etape; aceasta începe, 
de fapt, încă din 1941, când îndeplineşte funcţia de consilier cultural la Legația Ro- 
mână (până în 1943) şi, în parte, concomitent, pe aceea de director adjunct al Şco- 
lii Române de la Roma (până în 1946). Chiar de la începutul intervalului, revenirile 
acasă au fost rare; ruptura implacabilă s-a produs în 1948, când, „în ţară”, este 
destituit din învăţământ şi toate bunurile (ironie a soartei!) îi sunt confiscate. 

Spre deosebire de alte personalităţi ale exilului românesc, a căror viaţă se 
cere reconstituită din scrisori, din mărturii orale şi din scrieri memorialistice, în 
cazul lui Sever Pop suntem favorizați de faptul că devotata lui soţie, Alexandra, 
după ce s-a îngrijit de tipărirea (în 1966 şi 1969) a două culegeri, cuprinzând lu- 
crările din periodice sau rămase în manuscris, a publicat un volum biografic, Sever 


Ca 

m 509 i d unul 
Pop, sa vie et moments de I'histoire de 1 Atlas linguistique roumain sine ira et 
studio (Gembloux, 1980), din care extragem cele mai multe dintre informaţiile pe 
care le prezentăm aici (folosind abrevierea Vie). Asocierea, la numele dialectolo- 
gului, a titlului unei anumite lucrări ale sale este revelatoare, sub semnul faptului 
la care ne-am referit mai sus. Pentru lumea savantă, Sever Pop reprezintă incom- 
parabilul instrument de lucru pe care-l constituie excepţionala monografie La Dia- 
lectologie, însumând 1334 de pagini (1950), nouă volume masive din revista 
„Orbis” (cu subtitlul „Bulletin international de documentation linguistique”), apă- 
rută sub îngrijirea lui Pop între 1952 şi 1960, crearea Centrului Internaţional de 
Dialectologie Generală de pe lângă Universitatea Catolică din Louvain (1951) sau 
organizarea unui prestigios Congres Internaţional de Dialectologie Generală (au- 
gust, 1960, Louvain - Bruxelles), ca şi alte câteva aducătoare de mare prestigiu ini- 
țiative (Bibliografia chestionarelor lingvistice, repertoriul Institutelor de 
lingvistică şi al Arhivelor fonogramice etc.). 

Realizările, vădind nevoia orientării specialistului în spaţiul cel mai larg al 
profesiei, pe care până la urmă l-a şi controlat, sunt, într-adevăr, importante, dar 
satisfacția proprie şi a celor apropiaţi nu o poate da decât măsura marilor aspira- 
ţii ce stăpânesc o minte şi iluminează un spirit. Pentru familie — şi nu numai afec- 
tiv, pentru că fiica lui Sever Pop, Rodica Doina, a semnat, în calitate de coautoare, 
redactarea şi publicarea câtorva importante lucrări (4//asele lingvistice europene, 
repertoriu sistematic de hărţi, o monografie dedicată lui Jules Gillicron ş.a.), iar 
competenţa Alexandrei Sever Pop în domeniul dialectologiei, în mediul căruia a 
trăit din tinereţe, secondându-şi soţul în tot ce a făcut, de la anchetele pe teren, din 
anii 30, până la îngrijirea pentru tipar a volumelor amintite anterior, este aceea a 
unui adevărat profesionist (după cum putem constata, cu plăcută surprindere, par- 
curgând descrierea „momentelor din istoria ALR”), — aşadar, pentru familie, viaţa 
lui Sever Pop semnifică opera începută în 1928, când avea 27 de ani, şi rămasă ne- 
încheiată. 

LEGĂMÂNTUL. Este în această optică transmiterea unei singulare tenta- 
ţii spre întreg, diriguită de o superioară responsabilitate. Ca să facă un atlas, ALR, 
deşi fusese la Paris elevul lui Gillicron, tânărul studios vrea să afle totul, pe cont 
propriu, despre ceea ce înseamnă ancheta dialectală; rezultatele clarificării, într-o 
viziune ce va atrage prețuirea specialiştilor, le prezintă în Bus et methodes des 
enquctes dialectales (Paris, 1927). Când, în 1911, pleca din Poiana Ilvei la „Liceul 
Grăniceresc” din Năsăud, mama sa îi dădea de grijă să înveţe bine şi să-i scrie re- 
gulat (Vie, p. 7); atunci când, după 1950, nu se mai poate întoarce acasă pentru a- 
i arăta acesteia ce a realizat ascultându-i sfatul de a fi un şcolar silitor, îi scrie şi îi 
trimite una dintre publicaţii, pe care poşta (?) o reţine. Pop stăruie şi, într-o scri- 
soare ce însoţeşte a doua expediţie, roagă pe cel „care stă la poarta țarinei” să lase 
să ajungă cărţile la mama sa (după informaţii comunicate de un alt năsăudean, 
prof. G. Istrate). Într-o pagină din Jurnalul de anchetă, din iulie 1931, aşadar din 

primii ani ai acestei întreprinderi (pentru localitatea Cornereva, punctul 18 din re- 
țeaua ALR 1) scria: „Nu cunosc obstacole când e vorba de A//as. Sunt cuprins de 
fiori când pornesc la drum. Trebuie să se facă [= atlasul] orice ar fi” (cităm după 
manuscrisul lui Pop, inedit). 

Şi, iată că, după ani de muncă, departe de ţară, nu poate să-şi ţină legă- 
mântul; Alexandra Sever Pop (Vie, p. 438) ne-a lăsat mărturia că, pe patul de spi- 
tal de pe care nu avea să se mai ridice, soţul ei discută cu editorul problemele 
contractului pentru „Orbis” prin prisma sensului grav, moral, al descendentului 
românesc al lat. ligamentum. Şi aceasta după ce făcuse tot ce era omeneşte posi- 
bil: intervenţii la preşedintele de atunci al Academiei, rugămintea pentru sprijin 
adresată lui Sadoveanu (unul dintre cei trei scriitori ce i-au servit ca subiecţi de an- 
chetă pentru ilustrarea „limbii claselor culte”), scrisori trimise lui lorgu Iordan, 
Emil Petrovici şi D. Macrea, cu care discută apoi, când îi întâlneşte la manifestări 
ştiinţifice de peste hotare. În imaginea dintr-o fotografie de la Miinchen, din 1958, 
se pare că Petrovici se scuză sau încearcă explicaţii, pe care, e uşor de constatat, 
Sever Pop le ascultă măcar numai distrat, dacă nu neîncrezător. 

Sever Pop şi Eugeniu Coşeriu în dialog SR 


Printre unii dintre exilaţii români, tentativele lui Pop de a-i atrage pe lin- 
gviştii din ţară în viaţa ştiinţifică europeană (cerându-le informaţii pentru lucrările 
sale bibliografice, invitându-i să publice în „Orbis”, revistă în care nici un român 
nu a semnat nimic în timpul vieţii fondatorului) trezesc suspiciuni şi se încearcă 

chiar ostracizarea: i s-a adus, la un moment dat, de către unul dintre cei pe care îi 
sprijinise pentru studii, chiar acuzaţia că are „legături cu R.P.R.” (Vie, p. 535). Să 
fi fost deschiderea lui Pop doar o formă de captatio benevolentiae, pentru a-şi pu- 
blica Atlasul? Ne îndoim, şi avem motive temeinice. Sever Pop a fost, prin exce- 
lență, omul înaltei datorii morale; el a rămas fidel obligaţiei de reprezentant 
cultural al poporului său în străinătate, al misiunii asumate la Roma în 1941, în 
ciuda vicisitudinilor vremurilor şi a ostilităţii oficiale, a guvernelor şi a instituţii- 
lor, şi a ingratitudinii... „confraţilor” (unele părţi din secţiunea a II-a din ALR nu 
şi le-a putut procura nici până în 1958, iar, după moartea sa, Alexandra Sever Pop 
nu poate obţine, pentru un volum antologic, articolele publicate în ţară; Recuei/ 
posthume de linguistique et dialectologie, J]. Duculot, Gembloux, 1966, p. VI, 
370). 

Cum se manifestă dialectologul Sever Pop? Obiectul celor mai multe din- 
tre comunicările şi conferințele pe care acesta le prezintă la congrese internaţio- 
nale de lingvistică sau la universităţi europene se ocupă de etnicul românesc, de 
formele mentale şi de sensibilitatea poporului său, reflectate în toponime, în dife- 
rite vocabule ale profesiilor, în terminologia creştină românească, cu proiecţii în 
spaţiul lingvistic şi spiritual romanic. Desigur, cu privire la anomaliile din ţară, 
nota polemică este prezentă; când, în 1952 — 1953, se va clama „reformarea” or- 
tografiei limbii române, Pop va ironiza această pretenţie: „Le projet en question 
ne fait que reprendre sous une autre forme, tantât plus amplifice tantât abregee, 
les anciennes reformes de lortographe roumaine, pour leur donner, par un pro- 
cessus d'osmose, le caractere d'une nouvelle revolution scientifique faite pour le 
bien de la masse”. Primul fapt discutat este chiar suprimarea lui â, „changement... 
approuve en 1926 par les linguistes roumains ă Cluj (ă Pexception du mot român, 
qui doit conserver le signe â)” (Recueil, p. 17). 

În acelaşi timp, Pop este dominat de grija de a fi, în străinătate, reprezen- 
tantul unei morale; când, la spital, primeşte asistenţa unor preoţi, îi aminteşte so- 
ției sale să le plătească tuturor: „să ne purtăm omeneşte, peste tot pe unde trecem 
să lăsăm în urmă fapte bune; trebuie să fim la înălţime ca români!” (Vie, p. 437). 

Dacă un chimist, un biolog sau un fizician găseşte în altă ţară alte labora- 
toare, mai bine utilate, dacă un istoric găseşte alte arhive, iar un filozof îşi con- 
fruntă mai bine cunoaşterile într-un cu totul alt spaţiu al găndirii, mai variat, şi 
deşi toți aceştia s-au rupt, dureros, de un număr de semeni şi de o atmosferă, drama 
profesională a exilului unui dialectolog de teren nu poate fi raportată, de exemplu, 
decât la rememorările unui geograf sau botanist, legaţi de solul cercetat şi de plan- 
tele lui. Dar, pentru lingvist, lucrurile au căpătat, în plus, dimensiunea copleşi- 
toare a umanului, ce nu-şi are termen de comparaţie. Pe cercetătorul graiurilor, 
sensibilizat de omenie şi de înţelegere, l-au adoptat familiile bărbaţilor şi femei- 
lor de la care a înregistrat răspunsurile pentru A4//as: „Sunt ataşat de pământul meu, 
de pământul celor 301 sate româneşti pe care le-am cercetat. Am văzut multe lu- 

cruri şi am învățat mult de la poporul nostru. Numai după ce am studiat graiul Ba- 
natului mi-am dat seama ce înseamnă cântecul Patru boi cu lanţu-n coarne”, va 
mărturisi, liric, pe patul morţii (Vie, p. 427), cel care, în Jurnalul de anchetă din 
localitatea Măidan, din iulie 1931, nota că ţăranul pe care şi l-a găsit singur ca in- 
formator a acceptat să lucreze cu el pentru că Pop „i-a părut om bun la inimă”, im- 
presii pe care am avut şansa să le înregistrăm şi noi, după 30 — 40 de ani, în 
localităţi cercetate, înainte, de către Sever Pop, din judeţele Bacău şi Galaţi, măr- 
turii publicate într-un volum de Texte din seria Noul Atlas lingvistic român, pe re- 
giuni. Moldova şi Bucovina, apărut la Editura Academiei Române, în 1995, p. 
247-254). 

ÎNTOARCEREA. Una dintre cele mai impresionante pagini despre amarul 
exilului o constituie evocarea, de către Alexandra Sever Pop, a ultimelor zile ale 
soţului său, sub semnul întoarcerii, cu întreg sufletul, spre pământul țării. Cel care 
şi-a încheiat cercul statutului profesional pornind de la Buts şi ajungând la monu- 
mentala La Dialectologie, care şi-a onorat misiunea de legat cultural prin afirma- 
rea calităţilor intelectuale şi spirituale ale ţăranului român în forurile ştiinţifice ale 
Europei, îşi dă seama că moartea îl împiedică să-şi încheie cercul operei, publi- 
carea Atlasului, şi ultimele zile îi sunt pline de tristețea dorului de ţară. Înconju- 
rat de mari şi aleşi prieteni, care-l preţuiesc (printre aceştia monseniorii Antoni 
Griera şi Pierre Gardette, care se roagă pentru însănătoşirea lui şi îşi oferă, gene- 
ros, serviciile), chinuit de incertitudinile succesiunii profesionale (conducerea 
Centrului şi a revistei „Orbis”, publicarea Actelor Congresului de Dialectologie), 
între trezie şi delir, recheamă senzaţii ale copilăriei (mirosul de mălai [pain de 
mais] ars, gustul laptelui „de la văcuţele de pe valea Someşului”) şi călătoreşte 
prin locurile natale şi prin întreaga ţară pe care a străbătut-o şapte ani: „Noaptea 
aceasta voi merge departe, departe, pe valea Bistriţei, pe Ceahlău; am fost deja 
într-o noapte dincolo de Ceahlău; era frumos de nespus”; „Eu, singur? Nu, nu sunt 
singur. Sunt în Bucovina, Maramureş, Transilvania, în Basarabia. Am fost în valea 
Someşului, a Bistriţei, a Oltului! Cânt, cânt cu ţăranii mei, cu ţăranii cu care am 
lucrat!” (Vie, p. 430-431, 438-440). 

De Crăciun, muribundul ascultă colinde şi îşi aduce aminte cântecele ce I- 
au emoţionat cândva şi totdeauna: „Câte mori îs pe pârău”, „Bădiţă cu ţundra ne- 
agră”, „Bade, pentru dumneata”, „De-ar fi dorul vânzător”, „Cine n-are dor pe 
vale”, „Spusu-mi-a frunza de vie”, printre care se amestecă (voit, din întâmplare?) 
versuri de-ale lui Goga: „Dorurile mele n-au întruchipare... Tot ce-mi ţese noap- 
tea / Zorile-mi destramă, Mi s-a dus norocul... Nu-l mai plânge, mamă” (ibid., p. 
428-435). 

Într-o lucrare ce se intitulează „enciclopedică”, în care se ambiţiona înfăţi- 
şarea ştiinţei româneşti din diaspora, Românii în ştiinţa şi cultura occidentală, pu- 
blicată de American-Romanian Academy of Arts and Sciences (1992), numele lui 
Sever Pop şi prezentarea operei sale lipsesc; dacă nu este vorba doar de o regre- 

tabilă disfuncţionalitate, am putea, oare, considera că ne găsim în faţa uneia din- 
tre manifestările atitudinii unui segment al acelei lumi „incomprehensive” în care 
a trăit el şi în străinătate? (Vie, p. 503). Este o absenţă pe care o resimt dureros cei 
care îl preţuiesc pe savant şi cărora memoria acestuia le este sacră, căci Sever Pop 
a avut slăbiciunea, omenească, a... recunoaşterii. Nu întâmplător, volumul Recuei/ 
posthume... se deschide printr-un extras din articolul consacrat lingvisticii româ- 
neşti din Bolșaja Sovetskaja Enţiklopedija (1955), în care dialectologul este enu- 
merat printre lingviştii ale căror teorii „antiştiinţifice” au fost contaminate de 
saussurianism şi de... structuralism, despre Pop, în particular, afirmându-se că „s- 
a plasat pe o poziţie reacționară extremă, aderând la ideologia imperialismului şi 
catolicismului” (Recuei], p. 11). 
* 

Evocarea de faţă, care nici nu a încercat să reziste pateticului, s-a vrut, în 
legătură cu unele din cele relatate anterior, cu mult mai mult decât o replică sui- 
generis; ea poate fi, şi prin discipolii noştri, unul din paşii spre o adevărată repa- 
raţie morală, cu profunde şi esenţiale motivații şi benefice efecte. Căci nu numai 
atare sentimente de obligatio ne-au călăuzit în această rememorare a marelui dia- 
lectolog; într-o lucrare de sinteză asupra unei componente esenţiale a demersului 
de profil, cercetarea propriu-zisă de teren, am apelat la operele lui Sever Pop pen- 
tru analiza teorei şi a metodologiei privind cele mai variate aspecte. Punctul de ve- 
dere Pop, alături de cele ale celebrilor specialişti ai epocii, din Franţa, Spania, 
Italia sau Germania, de talia lui Jules Gillieron, Pierre Gardette, Antoni Griera, 
Karl Jaberg, Jakob Jud, Pierre Nauton, Paul Scheuermeier sau Jean Seguy, ne-a că- 
lăuzit în abordarea temelor de bază ale sintezei: evoluţia concepţiilor despre an- 
cheta dialectală (de la „prelevare de material” la considerarea acesteia drept o 
„formă de comunicare”), evaluarea cadrului sociocultural şi considerarea statutu- 
lui „partenerilor” la acest demers, analiza valorii rezultatelor şi utilizarea lor în 
lucrări de cartografie lingvistică şi multe altele (Stelian Dumistrăcel, în colaborare 
cu Doina Hreapcă, lon-Horia Bîrleanu, Ancheta dialectală ca formă de comuni- 
care, laşi, Editura Academiei Române, 1997, 453 p.). lar o superioară preţuire a 
calităților umane ale savantului mi-a fost favorizată şi de o anumită împrejurare; 
am avut privilegiul să aflu mai multe despre Sever Pop cunoscându-l pe unul din 
elevii săi de la Louvain; în lucrarea noastră citată mai sus (p. 267), l-am evocat, 
aşadar, pe talentatul dialectolog belgian Hugo Plomteux, care a cercetat graiurile 
din Italia. Sub semnul cultului, comun, pentru marele său profesor, ne-am întreţi- 
nut la Congresul Internaţional de Lingvistică Romanică de la Napoli, în aprilie 
1974, iar, apoi, în toamna aceluiaşi an, l-am însoţit pe DI Plomteux într-o anchetă 
de teren la Mirceşti — Iaşi. Cu încercări de răspunsuri la întrebări de tipul „Cum 
ar fi reacţionat Sever Pop?”; „Ce a zis şi ce ar mai fi zis el despre asta?”. 


Toate acestea mi-au revenit în memorie, acum, la împlinirea a 110 ani de la naşterea lui Sever Pop, 
fie-i țărâna uşoară şi amintirea neştearsă! 

PRIVELIŞTILE ICONICE ALE BALCICULUI 


Grigore ILISEI 


Balcicul e un spectacol geologic grandios. Plecat din Dobrogea scitică, 
străbaţi, în drum spre această aşezare mitică de pe țărmul Mării Negre (în anti- 
chitate se numea Dionysopolis), un ţinut arid, monoton, un peisaj mai degrabă 
somnolent, scos din aţipeală doar de elicele uriaşelor instalaţii eoliene, acele gi- 
rafe albe care au luat în stăpânire regatul vânturilor din apropierea mării. Şi, de- 
odată, scobori ca într-o peşteră a tezaurelor. Cornişa se încovoaie abrupt. Impresia 
este cea a selenarului. Colinile sunt tocmite din calcare, nisipuri aglutinate şi marne 
modelate piramidal de curenţii strânşi în herghelii şi tabunuri buiace, ce se reped 
nesăţioase asupra malurilor. Friabile la prima vedere, gata să se dezintegreze, sto- 
gurile albicioase, ce-au dat acestei părţii de litoral denumirea de Coasta de Argint, 
au în realitate o robusteţe stâncoasă. Casele suie în solz de peşte pe pereţii prăvăiţi 
parcă fără oprire. Drumurile haşurează neînchipuit de şerpos cocoaşele de dro- 
mader. Curgerea pământului e vijelioasă, de cascadă. La capătul acesteia se petrece 
miracolul. Marea se înstrunează domol într-un uimitor acord al pacificităţii şi în 
faţa privirilor se aşterne majestuos un tărâm de mătăsuri preţios sclipitoare. Se 
deşiră imperial o nesfâşire, căreia, ai dulcea iluzie, i-ai putea palpa întreaga-i fa- 
buloasă întindere. 

Această logodnă între vâltoare şi linişte a fermecat-o, de bună seamă, pe 
regina Maria când a ajuns să vadă pentru prima oară, în 1922, onirica plăsmuire 
a universului pământean de la Balcic. Naturii sublime i se adăugau , sporindu-i fe- 
ricit farmecul, pitoreştile şi multicolorele semne ale vieţuirii umane. Erau casele 
cu olane roşcate şi pereţi de spumă, povârnite aidoma dealurilor împrejmuitoare. 
Nu mai puţin cuceritori se dovedeau oamenii acestui Babilon de naţii, întrupând 
original împerecherea duhului balcanic şi oriental. Turci, tătari, români, bulgari 
purtau pecetea locului, pogorau din străvechimea străvechimilor. Maria Alexan- 
drina de Edinbourg, regina României, era o fire poeticească. lubea cu nesaţ tot 
ceea ce resipra poezie exotică, frumuseţe genuină. A hotărât după acea primă că- 
lătorie ca Balcicul, pe atunci al României, să fie reşedinţa sufletului său. Vroia să 
alăture nestematelor geologice, şarmului de colţ de imperiu nepervertit, însem- 
nele unei splendori iconice. Pe cele câteva zeci de hectare de coastă hirsută, rafi- 
nata fiinţă regească, cu simţul frumosului pulsând în sângele cel albastru, cu un 
vibrato la tot ceea ce avea atingere cu desăvârşitul, a dat naştere unei imense 
icoane slăvitoare a Celui care a zămislit minunăţiile lumii. 

Balcicul, „Cuibul linistit”, cum l-a denumit regina Maria, s-a constituit 

într-o ofrandă a frumuseţii şi o icoană cum nu se mai văzuse prin părţile acestea 
de lume, un colţ de rai ceresc transplantat pe Terra. Arhitecţii italienii Augustino 
şi Amerigo, chemaţi să dea viaţă acestei înfăţişări iconice de dimensiuni nemaîn- 
tâlnite şi grădinarul eleveţian Jules July au făptuit un veritabil act artistic de o ori- 
ginalitate frapantă. Domeniul regal al Bacicului, paradisiac în toată uriaşa lui 
cuprindere, nu-i doar o constelație de case, una mai chipeşă şi mai atrăgătoare ca 
alta, de la vila „Cuibul liniştit”, destinat stăpânei, la cea a prinţului Nicolae sau ar- 
hitectului peisagist, devenit administrator al domeniului. Aici nu se răsfață sub 
baldachinul albastru al cerului şi nu se oglindesc în mare numai grădinile cele se- 
miramidice, sălaş dumnezeiesc, sucedate caledoscopic şi înălțător de la o terasă la 
alta. Balciul, căruia i-a dat naştere vrerea regească, este mai ales o matrice spiri- 
tuală. În toposul său sunt turnate în piatră, ori ţesute cu fir vegetal, mituri, eresuri, 
credinţe, visări, ce-s chei ale existenţei umane, fundamente ziditoare ale univer- 
sului omenesc. În deosebi credinţa în Dumnezeu se regăseşte mărturisită în forme 
metaforice profunde, adânc grăitoare. Domeniul este un pământ al Divinităţii în 
fiecare fibră a lui. Icoanele, la care suntem poftiţi să ne închinăm, au fost făurite 
din piatră, plante, arbori, flori. Amirositoarele şi neasemuit de minunatele eflo- 
rescenţe se revarsă pretutindeni în lăuntrul acestui univers aidoma valurilor mării 
din apropiere. Una dintre icoanele mirifice poartă numele de Grădina Divinităţii. 
Te întâmpină o potopire de petale şi corole cu străluciri de juvaere, o sumeţire de 
arbori ce caută cerul sau îşi lasă coroanele la pământ cu foşnet de stihare arhiereşti. 
Grădina brăzdată de ape, strânse apoi în mănunchiul unor cascade ţimbalice, are 
forma Sfintei Cruci. E un crucifix uriaş pe o masă de altar , ce străjuie nemărgi- 
nirea albastru violet a mării. O reproducere a unui bazorelief din Torcello, prins 
ca o icoană în ungherul răsăritean la casei, decorează adăpostul din piatră al Fân- 
tânii Divinităţi, izvorul cel pururi reîntineritor. Un alt fascinant orizont e cel al 
Grădinii Gheţimani. Covorul floral se însoţeşte din loc în loc de imense vase din 
lut ars, pântecoase, dar pline de graţie, aduse pentru a împodobi incinta tocmai 
din Marocul Spaniol. Sunt parcă receptacole în care se distilează aromele florale 
şi cutii de rezonanţă ale creațiunilor pământeşti şi cereşti, admirabile expresiuni 
ale frumosului, împrăştiate aici ca dintr-un corn al abundenței. Dar centrul gravi- 
taţional al acestui topos sacru este paraclisul „Stela Maris”, chivot de Bizanţ gân- 
dit a pecetlui Dumnezeirea pe acest pamânt sarmatic. Bisericuța transpune la sud 
de Dunăre spiritul sălăşluitor în ctitoria lui Neagoe Basrab de la Curtea de Argeş 
şi închide în miezul său izvoarele primordiale ale creştinătăţii răsăritene constan- 
tinopolitane. Reprezintă o osmotică sinteză, o contopire de viziuni, simţiri şi sim- 
boluri afine. Iconostasul şi vechiul tron s-au meşterit în Creta, la 1721, tot într-o 
împărăție a albului şi albastrului marin, într-un leagăn în care icoanele se zugră- 
vesc cu focul inimii şi isihasmul sufletului. În lăcaşul acesta între 1938 şi 1940, 
anul cedării Cadrilaterului, într-un sacrofag de marmoră, ca într-un potir, s-a aflat 
inima reginei Maria, zămislitoarea paradisului Balcicului. Inima ei cea mare, ge- 
neratoare a aleselor fapte ziditoare, s-a întors în România a doua zi după semna- 

rea la Craiova a Tratatului cu Bulgaria. 
Dar spirtul acestei fiinţe generoase e în- 
veşnicit aici în tot şi în toate şi mai ales 
în crucea din vârful cornişei de deasu- 
pra vilei „Cuibul liniştit”, de la locul de 
veci ales de regina Maria. Este o piatră 
masivă, cioplită asemenea celor de la 
începutul lumii, cu o cunună care doi- 
neşte „Povestea vieţii mele”, aşa cum 
şi-a intitulat regina cartea sa de memo- 
rii. E un catarg care pluteşte peste co- 
rabia pământului şi mării Vesteşte în 
ceruri şi pe întinderea terestră existenţa 
aici, la Marea Neagră, a superbelor 
icoane pe care regina Maria le-a dăruit 
colţului de rai al Balcicului. Aceste pri- 
velişti iconice se iau la întrecere cu mă- 
reţia locului şi sunt jertfa adusă lui 
Dumnezeu de o fiică aleasă a Divinită- 
ţii. Are gustul şi mirozna apei neînce- 
pute din fântâna frumuseţii neprihănite. 

Dar regina Maria n-a fost sin- 
gura făuritoare de privelişti iconice de 
poveste. Inspiraţi de roditoarea lucrare 
regească, de prezenţa binecuvântată a 
reginei pe Coasta de Argint, demiurgii 
frumosului, meşterii penelului au venit 
în stoluri vară de vară la Balcic şi au 
eternizat în icoanele artei lor acest rai 
pământean. A trecut rând pe rând şi an 
de an pe aici toată floarea artelor fru- 
moase româneşti, de la Tonitza la Şte- 
fan Dimitrescu, ser, adică mai întreaga 
elită artistică a României. S-a ivit ast- 
fel încă un regat al frumuseţii, care, 
împreună cu acelacreat de regina 
Maria, a conferit Balcicului aură de 
unicitate şi faimă de tărâm mirabil. E 
un altar cu icoane vrăjit zugrăvite, iri- 
zate de culori măiastre şi mai ales în- 
cărcate de esenţele sublimate ale 
spiritului românesc. 


Theodor DAMIAN 
Semnul Isar / The Isar Sign 
Versiune în limba engleză de Maria Petrescu 
Prefaţă de Vasile Andru 
Postfaţă de Muguraş Maria Petrescu 
Deva, Călăuza, 2011 


dorin ploscaru 


aurora dreams 


Dorin PLOSCARU 
Aurora Dreams 
Timişoara, Brumar, 2011 


Lucian ALECSA 
Viaţă mahmură şi neagră 
Timişoara, Brumar, 2011 

DIALOGURILE „DACIEI LITERARE" 


Profesorul Petru URSACHE: 
„PUTEŢI CONTA PE MINE... SUNT TAUR! 


Supranumit „Bătrînul”, Petru Ursache nu prea are nimic din 
morga obişnuită a profesorilor universitari. Îl priveşti şi nu ştii dacă vine de 
la Catedră sau de la vreo şezătoare unde a resuscitat, pentru a cîta oară, 
tradiția romînească. E alergic la ipocrizii de tot felul, îi ştiu de frică impos- 
torii, securiştii democrați şi marxiştii de dreapta. Uneori căutătura albastră 
a profesorului Ursache se oţeleşte, şi atunci „Bătrînul” fie comite un text de- 
vastator, fie acordă un interviu ...„.Daciei literare”. (C.C.) 


Domnule Petru Ursache, aş vrea să începem printr-o mărturisire pe 
care v-o fac: mă contrariază uneori contrastul dintre alura dumneavoastră 
de ascet în civil şi virulenţa pe care, nu o dată, aţi demonstrat-o în raport cu 
judecarea anumitor aspecte culturale sau sociale ale plaiului mioritic. Dum- 
neavoastră cum v-aţi caracteriza? 

Asta de la zodie mi se trage. Sunt taur, aşa că nu trebuie să vă deruteze. 
Mă comport exact aşa cum mi-e firea; şi o fac stăruitor avînd grijă să nu mă abat 
de la regulă. Legenda mare despre patronul meu astral spune că taurului îi este 
dat să supra-vegheze ordinea şi ritmurile cosmice, cu calm, cu răbdare, dar şi cu 
cerbicie. Dă impresia de nepăsare şi inutilitate cînd existenţa eternă se revarsă de 
la sine, liniştită, netulburată. Dar ajunge să simtă doar un gest rebel, fie şi de la dis- 
tanţă, ca să se deştepte dintr-odată şi să devină de temut. 


» Cum să nu-ţi ieşi din apele tale cînd asişti la spectacolul sumbru care 
se desfăşoară în jurul tău, pînă la distrugere totală, la mortificare!?” 


Aşadar un luptător... 
E un luptător ideal. 

Veţi spune, şi pe bună dreptate, domnule Călin Ciobotari: astea sunt po- 
veşti pe care le înşiră tuşa Marița în serile molatice de toamnă sau, mai nou, cu- 
tare vorbăreaţă de la nu ştiu ce emisiune de adormit prostimea. Ce taur, ce linişte 
cosmică! Mi-ar plăcea, nimic de zis, o existenţă tihnită, împăcată şi întărită de bu- 
curia că mă aflu în cursul cel bun al normalităţii, că viaţa trăită este purtătoare de 
semne de nobleţe, că semenii mei, ca să nu spun vorbă mare, se unesc în idealuri 

menţin într-un limbaj prea retoric, dacă nu desuet pentru timpurile postmoderne 
şi pragmatice?! 

N-aş zice, domnule profesor! 

Oricum, observaţia dumneavoastră este corectă şi mi-o însuşesc: com- 
portarea mea se arată fracturată celor din jur, cu trecere prea directă de la aspec- 
tul de „ascet în civil” la „virulența” unor judecăţi proprii. Am impresia că nici 
dumneavoastră nu găsiţi aici o contradicţie de neîmpăcat sau o simplă notă stilis- 
tică. Poate cuvîntul „virulent” să fie cam apăsat în ce mă priveşte. Dar ce vreţi, 
domnule? Cum să nu-ţi ieşi din apele tale cînd asişti la spectacolul sumbru care 
se desfăşoară în jurul tău, pînă la distrugere totală, la mortificare!? Şi încă pe va- 
riate voci: deriziune, injurie, batjocură. Nu mă împac cu jumătăţi de măsură, cu mi- 
nima moralia. Adevărul pe care îl simţi pulsînd în jurul tău şi în venele tale trebuie 
re-spus hotărît şi pînă la capăt. 


Vă regăsiţi, simbolic, în apelativul pe care îl foloseşte soţia dvs., 
Magda Ursache — Bătrînul? Şi dacă da, care vă este ...Marea? 

Asta-i glumă cu poveste lungă şi ţine tot de „ascetismul virulent”. Am cu- 
noştinţe mai noi care se arată deschis rezervate faţă de formula apelativă „Bătri- 
nul”. Pe timpuri, se purta, indiferent de vîrstă, îndeosebi între scriitori. Este vorba 
de generaţia “60. Aveam colegi mult mai în etate care-mi spuneau „„Bătrînul” în 
mod firesc. Cu timpul, lucrurile s-au mai estompat, iar Marea i-a revenit lui He- 
mingway de fapt şi de drept. Din toată istoria a rămas însă un rest, de taină, ca să 
fie în ton cu Marea şi atît. Se destaină, mistic vorbind, în partea care priveşte uni- 
tatea de vederi cu Magda în bătălia scrisului. Aparţinem unor zodii diferite, dar 
complementare, tip coincidentia oppositorum. 


„Învăţământul a căzut, de atunci şi pînă astăzi, în mlaştina propagandei 
politice. Profesorii au fost şi continuă să fie activişti” 


Aţi terminat Filologia, la Iaşi, în 1956. Aş vrea să evocaţi, fie şi pe 
scurt, mediul universitar al acelor ani, accentuînd pe modelele pe care le avea 
la îndemînă, atunci, tînărul Petru Ursache. 

Ce modele? Am început facultatea în 1952, la puţină vreme de la celebra 
„reformă” a învăţămîntului (1948), comisă de echipa lui Iosif Chişinevschi, un 
individ care nici nu vorbea bine româneşte. Pe atunci, bieţii de noi tot mai cre- 
deam, cu mic cu mare, în mitul venirii americanilor; prin Munţii Făgăraşilor, ai 
Vrancei, ai Bucovinei grupuri paramilitare de partizani încă se mai războiau cu 
forţele comuniste care-şi întăreau de zor puterea. Trăiam într-o agitaţie continuă, 
între deznădejde şi speranţă. 

Bine, dar marii profesori coborîtori din raiul interbelic? 

Profesorii cei mari, unicate pe ţară şi gloria învăţămîntului universitar 
din totdeauna, Ştefan Bârsănescu, Petru Caraman, Theofil Simenschy, Gheorghe 
Ivănescu fuseseră raşi de pe statele de funcțiuni, în locul lor venind nişte podoabe 
de nedescris. Au rămas printre cei mai răsăriţi, dar tot de formaţie temeinică, in- 

terbelică profesorii: Al. Dima, N. I. Popa, Ştefan Cuciureanu, Constantin Cio- 
praga, Al. Zacordoneţ;, dar fiecare cu frica în spate să nu fie aruncat pe drumuri, 
dacă nu azi, mîine. De altfel, Ştefan Cuciureanu făcuse un stagiu, semn de retro- 
gradare forţată, într-o comună de pe valea Prutului, lui N. |. Popa, cu doctorat la 
Sorbona, i se desfiinţase catedra de franceză, iar Simenschy fusese trimis conta- 
bil într-o G.A.C., să numere ouă. Tartorul mare pe capul profesorilor era un oare- 
care Batcu, pe post de şef de cadre, fost comandant şi bătăuş de închisoare, poate 
la Galata, poate la Aiud, poate la Canal. Să mai continuu? 

Da, nu prea mai e nimic de comentat. Trecînd la un alt nivel al dis- 
cuţiei noastre, sunteţi etnolog, estetician, istoric literar, pedagog. De care din 
aceste componente ale formării dumneavoastră vă simţiţi mai ataşat? 

Greu de răspuns. lubirea mea de tinereţe, Istoria literaturii române, n-a 
avut nici o şansă pentru că s-a interpus o intrigă politică bine instrumentată de la 
„centru”; drumul mi-a fost barat ca să treacă în faţă o colegă descurcăreaţă în toate 
cele. Nu puteai rezista-avansa fără sprijin tovărăşesc, fără aliniere, fără umilință. 
Am dat un doctorat în Folcloristică (-Etnologie), însă nu am predat nici o oră în 
acest domeniu, decît ocazional, pe durate scurte. 

Nici măcar după aşa-zisa Revoluţie? 

După decembrie 1989 (dacă tot ne-a venit eliberarea de sus, din balcon), 
am solicitat să fiu inclus în programă: măcar mai tîrziu decît niciodată. Dar deca- 
nul de atunci (Iulian Popescu) s-a menţinut dîrz pe vechea poziţie eliminatorie. Es- 
tetica mi-a fost pur şi simplu impusă la începutul activităţii mele didactice. 
Conducerea (decan Vasile Arvinte, secretar de partid Vasile Adăscăliţei) a crezut 
că mă pune pe linie moartă şi scapă de mine. Eu am pregătit în scurtă vreme pen- 
tru comisia de analiză şi am litografiat, apoi, Cursul de Estetică (laşi, Litografia 
Universităţii, 1973), aşa că lucrurile s-au mai potolit o vreme. Satisfacţia didac- 
tică mi-a adus-o răstimpul 1990-2000, cînd am predat cursul de Estetică teologică 
la Facultatea de Teologie. 

Cît despre componenta pedagogică a activităţii universitare... 

Nici nu se poate vorbi de aşa ceva: de la pomenita „reformă” a învăţămîn- 
tului, nu se concepe pedagogie în sensul educaţional şi civic, ci politologie. 
Invăţămîntul a căzut, de atunci şi pînă astăzi, în mlaştina propagandei politice. 
Profesorii au fost şi continuă să fie activişti. 


„Două seisme puternice s-au abătut asupra Universităţii: reforma din 
1948, apoi schimbarea de după balconiada din 1989” 


Citesc uneori studiile dumneavoastră despre folclor şi mă întreb dacă, 
nu cumva, dezertarea de la tradiţia românească autentică va duce, într-un 
final, la un faliment al etnologiei. Altfel spus, cu ce se va ocupa un etnolog 
peste o sută de ani? 

Aveţi perfectă dreptate. Peste o sută de ani, ba mult mai devreme, Etno- 
logia va deveni o vagă amintire istorică. Însă termenii dezertare şi faliment se cu- 
vine să-i reluăm pentru a le da o accepţiune mai nuanţată. Aici este vorba de un 
fenomen ce ţine de succesiunea disciplinelor, de ordinea prioritară a unor forme 
de cunoaştere. Disciplinele se nasc, se dezvoltă şi, pe parcurs, se reaşează în struc- 

Petru Ursache şi Andrei Vartic (Chişinău) 
Biblioteca Judeţeană „Gh. Asachi“ Iași, 2007 


turarea lor sistemică. La 1900, să spunem, era de actualitate culegerea textelor 
orale. Aşa se înfiripa Folcloristica, o ştiinţă difuză şi fără margini; englezii n-au re- 
cunoscut-o decît ca fo/k-lore. Cu timpul s-a constatat că materialul cules, ca temei 
pentru justificarea Folcloristicii (- Etnografiei), poate fi reluat ca punct de plecare 
pentru o nouă disciplină: Etnologia. Nu este vorba decît despre două modalităţi de 
abordare a aceluiaşi material furnizat de tradiţie: descriptivistă, cantitativă şi con- 
statativă (Folcloristica-Etnografia), teoretică, valorizantă şi calitativă (Etnologia). 
Dar fiecare disciplină îşi are rostul şi punctul de greutate în istoria cunoaşterii. Do- 
cumentul folcloric îşi dobîndeşte plasament propriu în substratul culturii, după cum 
arheologia se justifică ocupînd o anumită poziţie în ansamblul ştiinţelor istorice. 
Un reper strategic în cîmp teoretic îl are şi raportul mutant dintre sat şi 
oraş. La 1900, satul dădea tonul în diverse forme de existenţă a etnicului. Costu- 
mul, cîntecul, dansul se manifestau din plin şi la vedere. Astăzi, toate au luat calea 
muzeelor, fiind înlocuite, mai mult sau mai puţin oportun, după împrejurări, cu 
produse orăşăneşti. Partea rea a lucrurilor este că în prezent satul cunoaşte un tra- 
tament de-a dreptul infamant. Începutul l-au făcut comuniştii în prima lor legi- 
slatură, „colectivizînd” iar procesul continuă, la fel de scandalos, sub ochii noştri, 
cu calcul şi cu sistemă; este scos din evidenţa prezentului, ca şi din istorie. Drept 
urmare, ideologia neostîngistă de la putere îi neagă, implicit, şi fondul cultural. 
Noile formule de reaşezare epistemică a disciplinelor nu mai ţin seama de tradiţie, 
sub pretext că ar fi „depăşită”. Dar cui să-i spui că asta este altă problemă? Aşa că 
Folcloristica, Etnografia, Etnologia au dispărut fără urmă, fiind incluse în Antro- 
pologie; sau se subsumează fie Sociologiei, fie Politologiei, după cum convin 

se întîmplă cu aceste realități culturale? 

Domnule Ursache, generalizînd un pic, sentimentul meu, tot mai acut, 
este că, în România, ideea de Universitate este tot mai perimată, mai dusă în 
derizoriu. În cazul în care îmi împărtăşiţi observaţia, care credeţi că ar fi 
cauzele care, în timp, au dus la această nefastă situaţie? 

Să ne înţelegem: două seisme puternice s-au abătut asupra acestei insti- 
tuţii, fala naţiunii pe timpuri: „reforma” din 1948, care a dus la ruptura totală cu 
tradiţia organică şi creatoare; apoi „schimbarea” de după balconiada din 1989, ur- 
mată de o brambureală demenţială, dirijată; în fond, exterminatorie. 


„Spre ce prăpastie se îndreaptă ţara vede oricine. Soluţia? Nimic mai 
simplu, revenira la realitate” 


Vi se pare că, după 20 de ani, despărţirea de comunism este, în sfîrşit, 
parafată, sau, din contra, comunismul continuă să ne dea tîrcoale, spectral, 
pervers, absurd? Vă pun această întrebare gîndindu-mă şi la atitudinea dum- 
neavoastră tranşantă, publică, faţă de foştii colaboratori ai Securităţii. 

Aceeaşi Mărie cu altă pălărie; două feţe ale răului. Nici o despărțire de 
comunism, din contra, stafia a ieşit întărită prin rapoartele Wiesel şi Tismăneanu, 
conținînd cele mai grosolane neadevăruri care s-au spus vreodată despre „firea 
românilor”. Comunismul retuşat, cu „faţă umană” s-a bucurat, postdecembrist, de 
ocrotire prin tăinuirea unor criminali notorii ca Drăghici şi Pleşiţă, ca şi prin acor- 
darea de gratificaţii ceciştilor şi activiştilor de seamă, medalizaţi iarăşi ; sunt în- 
curajaţi „nostalgicii” şi foştii profitori să-şi spună cuvîntul fără jenă pe reţeaua 
audio-vizualului ori să reînfiinţeze, cu sfidare, publicaţii de tristă şi neglorioasă 
amintire. „Boala din născare, leac nu are”; sau, în traducere: boala deprinsă nu 
poate fi învinsă. Şi tot aşa: foştii colaboratori ai Securităţii au fost promovați în 
funcţii de conducere. 

Aveţi şi exemple concrete? 

Să dau exemple limitîndu-mă numai la Facultatea la care am trudit cinci 
decenii mai mult decît încheiate? Lista s-ar lungi prea mult şi ar mînca paginile 
„Daciei literare”. 

Încotro se îndreaptă destinul acestei ţări, domnule profesor? E o în- 
trebare pe care v-o adresez cu amărăciune, dar şi cu speranţa că cineva ar şti 
răspunsul salvator la o asemenea interogaţie semi-retorică? 

Spre ce prăpastie se îndreaptă ţara vede oricine. Soluţia? Nimic mai sim- 
plu, revenirea la realitate. Adică, punctual: 1. restaurarea instituţiilor fundamen- 
tale care asigură buna funcţionare a unui stat de drept. Ele sunt: familia, şcoala, 
justiţia, biserica, armata; 2. promovarea valorilor autentice în toate sectoarele şi la 
toate nivelele vieţii civice; 3. acceptarea persoanelor competente şi de bună cre- 
dinţă în posturi de conducere. Atiît. 

O concluzie cu proiectare în viitor... 

La lucru! Puteţi conta pe mine... Sunt taur! 


(interviu realizat de Călin CIOBOTARI) 

ÎNNEBUNESC ŞI-MI PARE RĂU 


loan HOLBAN 


Nicolae Manolescu observa, cu dreptate, apropierea dintre poemele de azi 
ale lui Florin Iaru şi cele de tinereţe ale lui Geo Bogza. Ce legături pot fi stabi- 
lite între Cântece de trecut strada (1981), Aer du diamante (1982; împreună cu 
Mircea Cărtărescu, Traian T. Coşovei, lon Stratan), La cea mai înaltă ficţiune 
(1984), Înnebunesc şi-mi pare rău (1990), Poeme alese (1975-1990) (2002) şi 
Jurnal de sex (1929), Poemul invectivă (1933), ori Ioana Maria. 17 poeme 
(1937) ale lui Geo Bogza? O resuscitare a Avangardei în peisajul literar contem- 
poran? O dovadă, încă una, că spaţiul literar românesc stă sub semnul unei „eterne 
reîntoarceri““? Poezia penetrantistă a lui Geo Bogza se regăseşte, fără îndoială, în 
clocotul şi furia poemelor lui Florin Iaru. O mică diferenţă, însă, esenţială, asupra 
căreia avertizează autorul însuşi: aici ne aflăm /a cea mai înaltă ficțiune. Nu e 
simpla violentare a realului, accesul de furie de a nu-l putea cuprinde (pătrunde) 
în/ prin text; e mai mult: dorinţa mistuitoare de a-l (re)forma, de a-l modela după 
conturul fantasmelor pe care logica internă a sentimentelor le scoate la iveală: cât 
amor, câtă dragoste, cât Sade, câtă delicateţe şi cât eminescianism (da, emines- 
cianism!) închide un poem precum Zile de viol şi râs? „Sparse cu umărul pinte- 
nat toate uşile/ dincolo de care se auzea chițăitul ei fezandat./ Acolo, vectorial, 
masculin, îi cârpi două palme/ şi, pocnind-o cu capul de scaun,/ o întinse pe po- 
dele./ Efortul îl costă un râgâit de şapte secunde, / burta lui mare acoperi pântecul 
mic./ Scoase un cuţit şi, scrijelind-o pe faţă/ o îndesă să-şi desfacă picioarele./ 
Răcnetele gurii mai roşii ca sângele/ gâlgâiră/ făcând să zboare bibelouri din nop- 
tieră./ | se sparseră cu plăcere în cap./ O boţi ca pe un pachet de caramele/ într-o 
digestie externă,/ după care, ridicându-se în picioare,/ se pişă pe ea./ Soarele chi- 
cotea, auriu după cercevea./ Se şterse de uşi, de ferestre, lăsând camera deflorată/ 
o scriitură obscură, urmând a fi descifrată.“ Zile de viol şi râs trebuie citit: texte 
(scriitură) de viol şi râs. Scrisul corespunde, în viziunea poetului, cu actul sexual, 
un fel de text party cu „fetişcane crăcite pe etajere lejere/ secvenţe porno despre 
poziţiile sociale/ râsete şi erecţii în orice direcţii“. Dincolo de limbaj, şochează 
nonconformismul imaginării spaţiului şi a funcţiei sale în procesul semnificării 
realului în poezie: zile — texte de viol şi râs — nu sunt decât nişte „peisaje umplând 
realitatea de gânduri“: totul se petrece pe un pat de hârtie. 

Patul de hârtie e acela al păcatului citării, al intertextualităţii anilor când 
debuta Florin Iaru („Şi ieşi/ numai fereastra/ căzându-mi vaporoasă la picioare/ ca 
o scrisoare de la marea Moartă./ — Cine/ eşti tu —/ am disperat-o/ cu voce melo- 
dioasă/ dansând atârnat de o frânghie-n casă —/ şi unde/ eşti tu — vizuină lumi- 

nată“; sau: „— E sfârşitul! strigă ea — feriţi — e sfârşitul/ UHU!/ UHU!/ UHU- 
HUrlând în pantă/ locomotiva înaripată/ intra pe patru găuri deodată/ — sfârtecând 
cu pintenul tamponului/ cămaşa proaspăt călcată/ — purtând cu luciri carnivore în 
ochi/ cămaşa proaspăt călcată/ — când un semafor ţine loc de cravată“ — În micu- 
țul pavilion) ori, şi mai grav, al textuării realului, al (re)facerii lui în „ospiciul im- 
aginaţiei“, într-un nou limbaj, când cuvântul cade „asurzind hârtia poemului“ şi 
când, parafrazând celebra sintagmă-metaforă a desenului din covor, „pentru rea- 
litate gura mea e o croitoreasă“. Cum se vede, metafora obsedantă a poeziei lui 
Florin laru, de la Cântece de trecut strada la Poeme alese, pare că rămâne strada 
(şoseaua, cotidianul); în fapt, dincolo de realitatea caragialiană a lui Mitică, a Ziţei 
şi Vetei („— La poliţiune, nene Dumitrache, / (cu sentiment) la poliţiune...“), a 
nervului care umple doar „baniţa gândului bleagă“, a sufletului care „sare din ar- 
ticulaţie“ şi a fricii de astăzi, dincoace, în poem, Florin Iaru ne transferă în gaşca 
cerească trecând „pe uliţa noastră“, visând, exclamând „ce noapte frumoasă!““, lă- 
murind relaţia tensională cu „cerul înstelat“ şi aceea cu „legea morală“ a lumii 
care ţipă orbeşte „la poliţiune!“, în vis, în ceea ce s-ar putea numi insertul liric, în 
înalt — adevărata metaforă obsedantă a poeziei lui Florin Iaru: astfel: „Seara se 
lasă/ în orice inimă în fiece casă./ Lumea apasă pe clanţele pieptului/ şi visează“. 
În Cântece de trecut strada şi La cea mai înaltă ficţiune, realul e un scenariu ab- 
surd, grotesc — o „grădină a deliciilor“ scrisă/ pictată după un Bosch (post)mo- 
dern —, în care vorbele curg nemilos, în neştire — un „imperiu al cuvintelor“; „o 
poezie vorbăreaţă, care nu mai tace din gură“, cum zice Nicolae Manolescu —, fără 
a spune şi fără a lega nimic de nimic, pe nimeni de nimeni: aşa: ,„— Unde mergi? 
m-a întrebat. Acolo?/ — Acolo!/ — Liber — mi-a spus şi a râs — dar/ nu merită 
graba. Cine urcă urcă degeaba“ (0 pisică într-un magazin de jucării): asemeni 
unui tramvai cu un „vatman tâmp“ care îşi duce „înecaţii în larg“: o şosea vorbă- 
reaţă, o arteră crăpată, un ocean de şine de cale ferată într-un „geam voios de la 
bardezi“ a părut, multora, poezia lui Florin Iaru. 

În fond, poezia sa e comunicare.ro; în prima carte, Cântece de trecut strada, 
se poate regăsi un poet preocupat de canalele de comunicare dintre peisajul arid- 
poetic al străzii şi „gaşca cerească“, de spargerea „marilor etaje ale necomunică- 
rii“; acolo, încă, erau, în aerul cu diamante, un dialog productiv/ parodic cu Adela 
amorului „cu fetişism“ („Ea era atât de frumoasă/ încât vechiul pensionar/ se porni 
să roadă tapiţeria/ scaunului pe care ea a stat“ — Aer cu diamante), (ne)comuni- 
carea dintre doi oameni, între care, unul rămâne mereu singur („Ne-am închis într- 
o cameră/ şi am/schimbat capetele între noi/ şi ne-am/ legat la ochi/ cu o batistă 
neagră“; „Din doi oameni/ unul este singur/ explică musafirul/ celălalt e cu el/ Tu 
iubito joci singură şah/ în cele patru pătrate ale inimii mele...“ — Batista neagră, 
Scrisori din ţările calde),acela care stă la capătul de linie, înainte în urmă şi pen- 
tru care salvarea (iluzoria libertate) e memoria: „Capăt de linie — pentru mine./ 
Serie de puncte pe care am călcat/ ca pe botul umed al unor mine./ Şi tu care rămâi/ 
înainte în urma mea/ după ce uşile timpului/ s-au închis şi s-au uscat./ Nici-un fel 

de iarbă nu creşte deasupra —/ nici-o sârmă de stea!/ Capăt de linie/ Serie de mar- 
caje/ Numai memoria liberă/ care/ aruncă în seara fiecărui canal/ literele sublime/ 
(sublimele tale trucaje)“ (Marcaje noi fundaţii ceasuri). 

În orizontul raportului tensionat între dialog (vorbărie, trăncăneală, comu- 
nicare) şi tăcere (sugestie, privire, gest) îşi scrie Florin Iaru cărţile de poezie; pen- 
tru „adaptarea la mediu“, încercând să unească lumina cu întunericul („Dar ea din 
lumină nu va întinde niciodată mâna/ întunericului din mine“, se spune în poemul 
O femeie frumoasă la fereastra unui tren paralel), pentru a găsi o alternativă la 
spaţiul comunicării care e, cel mai adesea, o cameră „ca un interior de pasăre/ cu 
gâtul tăiat“: memoria e „pustie“, constată poetul care, de aceea, inventează un 
„tren paralel“, unde se vorbeşte în jargonul unui nou real, refuzând realitatea, pen- 
tru a o (re)forma: personajele lirice „Secunda-Cunigunda“ şi „Perpedes Aposto- 
lescu“ de pe străzile lui Florin Iaru vorbesc, mereu şi mereu, într-o altă lume în anii 
"80, pentru alte fiinţe decât eternul „lătrău“: astfel: „Bibilică/ Tribilică/ Bismark/ 
Trismark/ Bine-ai venit naşule/ da/ Bine-ai venit!“; „„Patefon eufon sau laringofon 
omofon?/ Îngerii sângerii sau în ce rai îngerai?“; „Be my guest, Harwest!/ Soyez 
câline, Clementine!/ Du bist schen, Helmuth Schâen!“. E un alt fel de a ieşi din 
vremea unui „fel de lătrău“: „Şi iese din adânc un fel de lătrău/ în braţe cu întâia 
literă a numelui tău:/ — La balamuc nebunule, la balamuc cu/ gunoiul tău de con- 
cepţie!/ Brusc mă trezesc la poarta spitalului/ şi gâfâi năuc: — Aici? Aici?/ Sunt 
dat politicos afară/ Sunt nişte uşi care n-au existat./ (Capăt de linie, Oraş renovat)/ 
Strigă pus în fundaţii ceasornicarul cu cuc:/ — Nimic n-o să moară!/ Timpul e 
veşnic!/ Dă-mi ceasul să ţi-l repar!/ Sunt specialist în decese de secundar!/ Vino 
la mine cu ora/ vino la mine cu ora să respirăm împreună/ beton şi mortar!/ Însă 
pe mâna mea stângă/ din ceas/ dedus/ crescuse un ierbar“: un fel al lui Florin Iaru 
şi, prin parafrază, al lui lon Barbu, de la care se revendică, în parte, explicit, lirica 
de început a poetului. Ceasul (ceasornicul) şi trenul sunt figurile lirice dominante 
ale primelor volume; locomotivele care dispar (Mâncătorii de trenuri) şi creierul 
care „face tic-tac“ (Cocktail tango); trenul de pe „şinele agitate“ (poştal, mărfar, 
de plăcere, politicos cerând un stilou, ca în poemul antologic Ghiorghi Mâzgă) şi 
ceasul care numără secundele din vremea fiinţei: coaja lui, ochiul din tavan, ţeasta 
frântă, botul ascuţit al timpului pe care îl macină, adică: „N-am ştiut — nu vreau 
să fi ştiut/ că există un ochi în tavan/ urmărindu-ne/ dansând/ strânşi, îmbrăţişați/ 
ciudaţi bărbaţi şi ciudate femei devenindu-şi amanţi/ spărgând/ cu botul ascuţit/ 
coaja ceasului:/ — Mâine!/ — Minţi!/ — Jur, nu, mâine!“ (Radiografia). 

Prima „artă poetică“ a lui Florin laru e în volumul La cea mai înaltă fic- 
țiune; semnificativ intitulată Fiara de mătase, aceasta adună ironia şi intenţia ex- 
plicită de a demola chiar stilul artei poetice „clasice“, de la Boileau încoace: „Să 
scriu, ah, să scriu o poezie mai umană/ din disperări fără sens, din absenţe eterne/ 
să fac: o sete o sticlă a apuca a stoarce a duce la gură o cană/ până când realitatea 
ţipă destuuul — dintre perne.../ Să scriu, ah, să descriu ceva durabil (o gheată de 
fier)/ să dau naştere unor sentimente cu pene/ să pun hârtii de ziar între sânu-ţi 

stingher şi pielea mea toată/ inima s-o bat mai înceată/ rânduri rânduri să-mi fie 
gândul şi mâna/ nici vorbă de zbieretul de catifea/ din cerul de ieri în care azi râde 
luna/ (ce fiară de mătase şi memoria mea)./ Să dau seama, ah, doamne, despre o 
doamnă: —/ o seamă de amănunte, cum ar fi/ călcâie roz în ciorapi albaştri, obice- 
iuri canine-feline/ gust de zmeurică, cireaşă putredă şi mica.../ (cu inimioara asta 
de ruj vrei să-l dai gata pe don” judecător?)/ Dar — să revin — ah desigur — să scriu 
o poezie mai umană/ dacă gândul e clar — bărbăţia e dreaptă —/ baionetă de plăcere 
la carabina nopţilor —/ cuvântul e (bine) simţit — metafora minunată —/ deşeul li- 
zibil — doar doar/ îţi voi îndupleca iubirea să mă vadă viu./ Dar eşti viu? Eşti viu?/ 
— Ah! Am să scriu! Am să mă străduiesc! Am să te/ scot din mine cu mângâie- 
rile mele roase de cuvinte/ cu solniţele mele de fraze, cu universul meu exoftal- 
mic/ piscicol.../ Aşa e bine? Acum sunt cuminte?/ — Dar parcă eu ştiu? — zice 
ploaia deschizând un ventricul —/ ce, parcă mai ştiu?“. Retoricele şi paradigmele 
(poetice şi de sensibilitate) cad, pe rând, sub ghilotina ironiei poetului (post)mo- 
dern; în primul rând, deşeul lizibil. Altfel spus, a exprima exprimabilul nu e de ac- 
ceptat pentru un poet care vrea a inexprima inexprimabilul; creierul acestuia 
„şampanizează“ oraşul, îşi construieşte o biografie (nu o ființă) fără însuşiri, scrie, 
strânge cuvintele „hăpăind frişca de gips dintr-un prezent năbădăios“,(îşi) cere o 
înaltă fidelitate a transcrierii noului real, mai creează un personaj (Fulminata), se 
risipește în cotidian, multiplicându-şi eul până la disoluţie, în sfârşit, cântă (trist) 
ca să-i treacă vremea: „Era o mare neagră — ah — neagră mai era/ şi-o insulă sărată 
acolo tra la la.../ Mi se umflase pieptul, cu dor sărind din coaste/ şi sternul drept 
tăia-o în valuri foarte vaste.../ Era o mare neagră şi-un ruliu-afurisit;/ se clătinau 
pereţii cu vesel clinchenit./ Tot capul se-ntrecuse pe sine încât mintea/ plutea în 
grota neagră ca un barcaz de chit —/ o literă de fosfor în frazele-vapoare./ Era o 
mare neagră./ Ah, mama ei de mare!/ Pe întuneric viața se despuia mai tare/ şi-afu- 
risita-ailaltă încet-încet cânta/ şi inima în mine înmănuşat pompa./ Hai, inimă! îm- 
pinge atom după atom/ prin tromba translată când tubă când trombon/ într-o 
femeie neagră şi-o mare despicată/ mişcând corăbii, zbaturi de moarte nemişcată,/ 
însângerând nisipul cu trupul meu adus/ de flux, pe întuneric, spre insula de sus./ 
Femeia — pe-ntuneric — cânta strivindu-şi gura:/ — Hai să ieşim ca iarba, să în- 
verzim natura,/ nebune diamanturi şi ne-azvârlim în deşt/ şi pe alergătorii grăbiţi 
— să-i dăm la peşti!/ Dar pompa inimoasă — ah — cum se balansa/ şi marea moartă 
poartă de nemişcat era/ când insula sărată, bătută de căleşti/ urca la cer grăbită./ 
S-au şters de zaţuri ceşti/ şi marea tra la la m-a dus la ea“ (Cântec de trecut vre- 
mea). 

Înnebunesc şi-mi pare rău întregea în 1990, seria cărților „amânate“, apă- 
rute după încetarea cenzurii; gândit şi scris în urmă cu câţiva ani, al treilea volum 
de versuri al ui Florin Iaru şi-a făcut stagiul obligatoriu prin sertarele vremii, acasă 
şi la editură, asemeni multor cărți amânate: motivele acestui arest la domiciliu al 
unei poezii veneau la vedere şi, cum s-a dovedit, ţineau de stilul, de conţinutul şi 
modul de abordare a realului, adunându-se, adică, în jurul raportului tensional cu- 

regim. Şocul pe care îl primeşte cititorul la cea mai înaltă ficţiune, dintr-un poem 
precum Zile de viol şi râs, începe chiar din titlu; poezia lui Florin Iaru deconstru- 
ieşte atât realul, cât şi modul de percepere a lui, stabilit prin convențiile literare tra- 
diţionale (Înnebunesc şi-mi pare rău „denunţă“ romanţa, de pildă). Vorbit — şi 
Florin Iaru îşi vorbeşte, adesea, poemele —, textul pare celui care îl ascultă un „ce“ 
trăsnit, incoerent sub raport logic (logica locului comun!), simpatic însă, recon- 
fortant, provocator; citit, acelaşi text îşi dezvăluie /ogica internă vizând consti- 
tuirea acelui mod specific de lectură a realului, care face, între altele, un poet 
adevărat: „Cu lamă elastică tai/ şi tot tai/ zile de-a rândul conserva./ Tai şi dege- 
tele, tai ligamentele pumnului/ tai şi faţa de masă/ tai strigătele indignate ale gos- 
podinei/ tai şi masa./ Greu iese moartea din cutie!/ Mă avertizează populaţia stabilă 
a stomacului:/ — Te lăsăm dracului şi mergem la alții/ şi rămâi, prostule, cu flo- 
tanţii!/ Tai pardoseala de gresie/ (şi doar am pus-o astă vară cu osteneală şi chel- 
tuială)/ despic grabnic betonul, retez ţevile gureşe,/ iau beregata apartamentului/ 
tai fundaţia casei/ tai betonul/ sfârtec parcarea cu toate parcatele/ tai familii/ şi tai 
unicatele/ anulez subsolul cu notele de subsol/ tăietura umple gazonul, gazonul 
umple cu tăieturi/ câmpia ziarelor buimace./ Nu vrea să iasă — şi pace!/ Mă aver- 
tizează emisarii cerului gurii/ mă înghesuie papilele cu nurii:/ — Dă-i bătaie, bă- 
trâne, altfel te lăsăm şi ne ducem la alţii/ şi-ai să rămâi cu arşii, turtiţi şi înecaţii!/ 
Tai lacrimă caspică pe lama elastică/ tai sângele, sudoarea şi maioneza/ tai curen- 
tul, tai paragrafele, tai ciuful şi freza./ mă-nfurii de moarte pe resturile unei lumi 
sfârtecate/ dar continui să lupt cu tabla ce-nconjoară/ moartea picantă şi mică./ 
Tocmai e pe cale să mă lase/ armata pedestră şi colţuroasă de oase/ şi comanda- 
mentul suprem/ de fibre nervoase/ când, iată, se cască/ întâia-n tablă găurică!/ Ştiu 
că mai am de măcelărit ani de-a rândul cutia/ până să-mi umplu satisfăcut farfu- 
ria./ Ştiu c-am să iau capul şi gâtul materiei/ şi că am să dau cezarului ce-i al mi- 
zeriei/ dar/ ai mei sunt cu mine, mă apără,/ salivează/ adulmecând viitorul./ Prezint 
garanţia!“ (Mini-conservă de moarte în sos picant). 

Originalitatea poeziei lui Florin Iaru, ca şi a majorităţii colegilor săi de ge- 
neraţie, a fost căutată mai ales, în procedeele tehnice; intertextualitatea — Iaru se 
îndreaptă, mai cu seamă, spre explorarea poeziei eminesciene şi bacoviene (Cărre 
energie, La negre) —, tradiţia Avangardei şi expresionismului cu rădăcinile în 
Urmuz (iată una din figurile specifice, de uz foarte larg, începând cu „strămoşul“ 
Urmuz, trecând prin avangardişti şi terminând cu un expresionist precum H. Bon- 
ciu: „Umbla cu cârlige la degete/ cu ouă la subsuori/ avea un morcov/ avea sticle 
în ochi/ giuben pe cap/ sub giuben un sonar/ sub sonar un radar“), histrionismul 
au reprezentat reperele principale ale intervențiilor criticii de întâmpinare de-a 
lungul anilor. Aceste aspecte, imediat vizibile, e adevărat, sunt, însă, secundare 
sau, altfel spus, nu sunt decât efecte de ecou controlat ale unui anumit fel de a 
percepe realul şi de a închipui lectura lui, propriu generaţiei '80; poezia lui Florin 
Iaru, Mircea Cărtărescu, lon Stratan, Alexandru Muşina, Mariana Marin, Magda- 

lena Ghica, Bogdan Ghiu, Liviu loan Stoiciu, dincolo de particularităţile „vocilor“, 
incontestabile, purcede de la un program literar ferm articulat la începutul anilor 
"80. Este, mai întâi, o poezie a opoziției faţă de o realitate în continuă degradare; 
ironia, sarcasmul, ludicul, subversiunea — despre care s-a vorbit atât — aici trebuie 
căutate. Poeme precum Călătorie sprâncenată (cu ficţiunea „omului nou“) ori 
Estetica (cu „un cizmar genial ciocănind cuişoarele““) sunt percutante nu atât sub 
raport literar, cât în orizontul amintitei poezii a opoziţiei. În al doilea rând, pro- 
gramul literar al generaţiei "80 (care acoperea şi opţiuni de ordin politic şi social) 
ţintea la dinamitarea modelului liric aflat în circulaţie la sfârşitul deceniului opt al 
secolului trecut; contestările lui Nichita Stănescu, ca şi refacerea punților cu Avan- 
garda şi expresionismul sunt puncte ale amintitului program literar. 

Altfel, la o poezie de viol şi râs ne-am putea aştepta să fie, în primul rând, 
senzorială: şi nu e. Poemele lui Florin Iaru aparţin cerebralităţii, unei lucidităţi 
cristaline, tăioase, unei forţe extraordinare de a imagina spaţiul fantasmelor. Visând 
la un desant în real, trăind mereu la cea mai înaltă ficţiune, poetul ne invită la un 
bairam de sensuri: să mergem — să bem mult vin —, să golim tăvi cu mâncare — 
ce va fi acolo — să tot petreci... 

Prozele şi fragmentele din (auto)biografia lui Florin Iaru, adunate în volu- 
mul Fraier de Bucureşti (2011) sunt asemeni poemelor din Cântece de trecut 
strada, La cea mai înaltă ficţiune ori Înnebunesc şi-mi pare rău, fermecătoare 
şi profunde, adică, navetând dinspre proza zilelor spre esenţele tari ale lirismului. 
Citite în logica lor narativă, textele fraierului de Bucureşti cresc din ceea ce un au- 
tobiograf inspirat din alt secol numea rechemare; întâmplările cu scriitori, care al- 
cătuiesc aproape în întregime sumarul cărţii, nu sunt simple evocări sau 
aduceri-aminte pentru că nu portretul şi „adevărul“ din memorie contează aici, în 
primul rând, ci fluxul afectiv care uneşte naratorul cu „personajul“ său, felul cum 
se constituie o paradigmă literară şi de sensibilitate întrucât, iată, protagoniștii 
prozelor sunt, cu două excepţii, scriitori ai generaţiei '80: în această dimensiune, 
Fraier de Bucureşti interesează nu doar pe cititorul poeziei lui Florin Iaru, ci şi 
pe istoricul literar preocupat de modul cum s-a construit, dinlăuntru, o generaţie 
care a marcat în chip decisiv literatura noastră contemporană. 

Mircea Nedelciu e unul dintre personajele-pivot ale naraţiunilor din Fraier 
de Bucureşti; cu el, Florin laru explorează straturile adânci ale memoriei, reche- 
mând figura prozatorului de „pe când era ghid şi însoțea autocarele cu turiştii ne- 
buni şi străini care voiau sălbăticie — dar nu oriunde, ci chiar în inima fierbinte a 
comunismului românesc — ori cu legendarele străineze ce visau la virilitatea ro- 
mânească“, apoi, împreună, la casa lui Alice Botez, din Uranus, demolată în furia 
sistematizărilor de la începutul anilor '80, în celebra librărie-magazie de la „Car- 
tea Românească“, unde chiar şi eu am băut o ceaşcă cu vin fiert, strecurându-mă 
în „careul de aşi“, al celor doi, de treflă şi cupă, alături de Dan Stanciu şi Călin An- 
gelescu, în sfârşit, în „chichineaţa“ casei lui Mircea Nedelciu de pe Dionisie Lupu. 
Prin redacţiile editurilor şi gazetelor din Bucureşti, înainte şi după 1989, Florin 

solidaritate umană, de breaslă şi „unitate în simţiri“ care dau contur unei genera- 
ţii literare; la Capşa, cu poeţii „din manualele de română de acum“, la „Cotidia- 
nul“, „Academia Caţavencu“, „Dracula“, „Secrete de familie“ ori altădată, la 
„Cartea Românească“ şi „Eminescu“, acasă la Ion Bogdan Lefter, cu Bogdan Ghiu 
şi Doru Mareş, noaptea, cumpărând, clandestin, pui, în vremea cartelelor şi cozi- 
lor nesfârşite la „punguliţe cu stârpiturile salvatoare“, cu Florin Călinescu pe când 
acesta „iubea poezia“, apoi, în timpul când, patron, „i se părea că se «consumă» 
computerele de atâta muncă“, în „căsuţa conspirativă“ a lui Stelian Tănase, cu 
„pisicarul“ Ştefan Agopian, în conducerea „operativă“ a ziarului lui lon Raţiu, la 
discotecă, împreună cu Traian T. Coşovei, „un arbitru al eleganţei înainte de '89*, 
la „Cenaclul de luni“, cu Radu Călin Cristea şi inevitabila caracudă, prin Piaţa 
Amzei, cu Al. Vlad, în vremuri şi cu băuturi tulburi, cu Virgil Mazilescu, Octavian 
Stoica, Eugen Suciu şi pictorul lon Dumitru — cu ei şi prin rechemarea lor în in- 
stanța memoriei, Florin Iaru reconstituie o epocă şi un climat literar, căutând şi cul- 
tivând prietenia, o valoare, azi, pierdută în negura sărmanei noastre tranziţii care 
şi-a serbat majoratul şi ar cam trebui să se mărite, ca să nu rămână fată bătrână; 
asta aşa, ca din partea unui fraier de laşi pentru fraierul de Bucureşti. 

„Am crezut că anumite poveşti nu pot fi spuse decât în Bucureşti, pentru că 
oraşul meu e din altă poveste“, scrie Florin Iaru pe prima pagină a cărţii; oraşul 
din altă poveste este, în fapt, protagonistul prozelor din Fraier de Bucureşti: e 
misterios, sexy „dacă ai jeep“ şi primejdios „dacă eşti infanterist“, tresare când, în 
unul din cartierele sale, apare o „Pobeda“, toropit în verile sale toride, suportă cu 
greu schimbările (una din ele, radicală, a fost înnoirea W.C.-urilor), e ființa vie, aşa 
cum a fost văzut Bucureştiul doar în ciclul Hallipa al Hortensiei Papadat-Ben- 
gescu, şi în Craii de Curtea-Veche ai lui Mateiu 1. Caragiale. Prozatorul în ipos- 
taza memorialistului, se ştie, depune mărturie despre oamenii şi locurile evocate; 
acestui nivel narativ al cărţii lui Florin Iaru i se circumscrie Bucureştiul de di- 
nainte de 1989, al foametei, frigului şi cozilor la alimente, rememorat în tonurile 
ironiei amare: „Viaţa de noapte a început în Bucureşti abia după 1984. Pe la 12 
noaptea se aprindeau aragazele, se dădea drumul la lumina electrică, uneori cur- 
gea apa caldă. Cosmopoliţi împuţiţi, ne plăcea sexul cu apă caldă. Dar viaţa noas- 
tră nocturnă nu se oprea aici. Tot ce era legat de căldură şi electricitate devenise 
noptatic. Pensionarii şi-au regăsit, primii, sensul pierdut al existenţei, înfiinţându- 
se, cu scăunel şi sacoşă, în fața magazinului, cam după miezul nopţii. Aici, timp 
de cinci ani, s-au înfiripat poveşti de dragoste, de ură, de revoltă. Eu mi-am făcut 
stagiul la lapte.“; „1982 a coincis cu începutul foametei în Bucureşti. După lungi 
ezitări şi ocolişuri prin provincie, penuria s-a instalat şi în Capitală. Cine mai are 
chef azi să-şi aducă aminte poate depune mărturie cum au dispărut, peste noapte, 
zahărul, uleiul şi pâinea, înlocuite, tot peste noapte, de alimentaţia raţională. Tot 
atunci, genetica consemnează apariţia primilor oameni-hârciogi“. După 1990, oa- 


ProEuropeana Clubul cărții digitale 


SEE OO POE 0, 


= 


menii-hârciogi se transform 
maradonari, iar fraierul de Bucureşti uită de stagiul la lapte şi caută banii de pe lan- 
țul Sfântului Anton: „Localurile înghesuite prin pivnițe, printre cotloane, barăcile 
mizere, chioşcurile pline de bere la cutie, ţigările greceşti Assos şi Karelia, doza- 
toarele, cuptoarele turceşti, piaţa unde se tăiau miei, găini, câini şi folii de plastic, 
comercianţi vânturând ceasuri, brichete, blugi prespălaţi şi valută falsă, străzile 
pline de rable nemţeşti la mâna a treia, tot Bucureştiul post-revoluţionar te în- 
demna să cheltuieşti banii şi să-ţi depui lapţii cu folos. Apăruseră cupoanele. Se 
deschiseseră băncile. Se vânturau maradonarii. Vuia strada de alba-neagra. Vestul 
Estului sălbatic răsărea la Bucureşti. Şi uite că mă trezesc cu tizul meu, librarul de 
la Cartea Românească, care, în zorii democraţiei, vine la mine şi-mi propune o 
afacere. Lanţul Sfântului Anton, versiune revizuită. Versiune cu premii“. Dincolo 
de peisaj se află, însă, fiinţa vie, aceea care, de pildă, „privea cu înţelegere“ refa- 
cerea şi destrămarea cuplurilor în ruinele cutremurului din 1977; e fiinţa vie, cum 
îi spunea „marea europeană“ în Fecioarele despletite, Concert din muzică de 
Bach şi Drumul ascuns. 

Povestea oraşului din cartea lui Florin Iaru este, înainte de toate, a oameni- 
lor săi; aici, între bucureşteni obişnuiţi, bogaţi, fițoşi sau cei din „fauna“ sa in- 
confundabilă, se află poezia, miezul prozelor din Fraier de Bucureşti. Autorul nu 
urmăreşte o stratificare socială, nu caută neapărat identități acolo, nu descrie şi nu 
„judecă“, iese din tiparul prozei pentru a regăsi o tipologie care, în fond, reprezintă 
metafora fiinţei interioare a Oraşului; curvele şi peştii de pe Victoriei şi Academiei, 
doi beţivi, el şi ea, întinşi pe caldarâmul străzii Masaryk, fostă Fucik, ciudaţi care 
văd extratereştri, găşti de cartier, o vindecătoare şi un ţigan „cu un scânduroi de- 
asupra capului“, pe Banu Manta, grafomanii de prin edituri sunt parte din ființa 
Oraşului, la fel cum scriitorii evocaţi mai înainte, „arabul din colţ“, cu butic de 
„Cafea“, unde se găsesc „ca în copilărie“, cafea Columbia, „braziliană sau de la 
antipozi, amestecuri şi rase pursânge“, taximetriştii, „cel mai tare barometru de 
opinie“ din Bucureşti, câinele de la metrou, căminul din 6 Martie („Era pe la mij- 
locul anilor 70, ehe, ce vremuri — ar spune nostalgicii; fugi, bă, cu poveştile tale 
de adormit copiii — ar zice moderniştii“), oameni „aterizaţi“ într-o fantezie bolnavă 
sau năruiţi în „viciul românesc al lenei“, blatul, „patent bucureştean“, dar şi fe- 
brilitatea amoroasă ori ţepele de la Caritas, FNI, SAFI, Gerald, după ce, în dece- 
niul nouă, aceiaşi bucureşteni aflau că „suntem capăt de coloană pe ţară şi că de 
aia flacăra de aragaz era mai mică decât chestia de furnică“; o lume împărţită 
atunci în două categorii: „cei care ţineau rândul la lapte şi ceilalţi, care bucătă- 
reau noaptea“. 

Peste tot, Florin laru caută, cum spune adesea, ceea ce e reprezentativ 
pentru bucureşteni; iată bucureşteanul-bucureştean: „Dacă n-are bani, bucureş- 
teanul e posomorit. Cum traversează gologanul fanta buzunarului, cum îi lucesc 
ochii, fluieră şi redevine omul senin dintotdeauna“; „Pentru bucureşteanul-bu- 


TE 


ProEuropeana Clubul cărții digitale 


= 
= 
(i 
CN 
6 
= 
i 
'S 
[4] 
s 
D 
sta 
A] 
[5] 
[0] 
a 


= 
= 
[= 
SI 
S 
pă 
= 
'g 
S 
= 
5) 
= 
0 
3; 
% 
a) 


cureştean, cel mai negru moment al 
oraşului a fost mineriada din 14-15 
iunie“; „Bucureştenii au o altă idee 
despre lume şi timp“; „Bucureşteanul 
e curios. E foarte curios. Şi-ar da şi 
viaţa, cu condiţia să nu moară de tot“. 
În sfârşit, Mişu din Poveste de iarnă 
(1): „Degrabă spuitor de bancuri ne- 
vinovate, prietenul meu Mişu a ajuns 
la vârsta maturității fără griji şi fără re- 
grete. Se îndrepta senin spre anonima- 
tul vesel al tuturor bucureştenilor 
joviali. Scăpase de soba din baie, cu 
care păcălise ultimele ierni ale fostu- 
lui regim, îşi câştigase un loc sigur la 
serviciu, s-a recăsătorit şi, ca orice om 
obişnuit, a făcut şi un copil, o fetiță, 
Smărăndiţa. Nu mâncase căcat nicio- 
dată, aşa încât, spre maturitate, îşi 
putea evalua viaţa tot cu zâmbetul pe 
buze şi putea privi pe oricine drept în 
ochi“: anonimatul vesel al tuturor bu- 
cureştenilor joviali e, deopotrivă, al lui 
Mitică, dar şi al lui Lică Trubadurul: 
„Bucureşteanul e un Mitică, deci om 
raţional, dar cam dus. E suficient să 
adie o minune în zonă, că el a şi miro- 
sit-o!“, scrie Florin Iaru; când e „dus“, 
Mitică, omul raţional, jovialul lui Ca- 
ragiale, se transformă într-un „cinte- 
zoi““ care pune pe jar fetele din mahala, 
devine Lică Trubadurul din Concert 
din muzică de Bach sau bucureşteanul 
boier, sărac, cu işlic ori cu joben din 
Istoria Bucurescilor a lui G.I. lon- 
nescu-Gion. Doar bucureştenii se pot 
numi Mitică, spune Florin Iaru; cei- 
lalţi, din provincie, se cheamă Costică; 
numele, adaug în spiritul şi litera Vă- 
căreştilor, rimează cu Fraierică: de Bu- 
cureşti, de laşi... 

Linişte redusă la tăcere / Quitness Silenced / 


Calme reduit au silence 
Versiune englezească: Cristina Tătaru 


Versiune franțuzească: Yvonne et Mircea Goga, 


Letiţia Ilea 
Cluj-Napoca, Limes, 2011 

FRÂNTURI DINTR-O MEMORIE 


Oltiţa CÂNTEC 


În iulie 1951, la Muzeul Etnografic al Moldovei, în schema de personal era în- 
cadrată o nouă anagajată, tînăra Emilia Pavel. Absolvirea cu brio a studiilor la Facultatea 
de Istorie şi Geografie a Universităţii “ Al.I.Cuza“ laşi, recomandările profesorilor, calită- 
țile ei intelectuale şi umane au recomandat-o cu prisosinţă pentru şefia uneia dintre secții. 
Calitățile de care pomeneam, concretizate în fidelitatea faţă de profesiune şi instituţie, pa- 
siunea pentru cercetarea etnografică de teren, capacitatea de teoretizare au făcut ca Emi- 
lia Pavel să se dedice, pînă la părăsirea oficială a cîmpului muncii, uneia şi aceleiaşi pasiuni 
profesionale: folclorul. O pasiune de-o viaţă, întrucît chiar şi după retragerea din cîmpul 
muncii, cercetătoarea a rămas foarte apropiată de viaţa spirituală a satului şi manifestările 
sale populare, de muzeu, de studiu şi cercetare. 

Deloc întîmplător, în 2011, un superb volum — cartonat, cu supracopertă, impri- 
mat pe hîrtie de bună calitate, consistent atît în privinţa numărului de pagini, cît şi al con- 
ținutului ştiinţific, cu un bogat material ilustrativ — a apărut la Editura Princeps Edit sub 
semnătura Emiliei Pavel. Neobosita folcloristă a strîns între coperte toate materialele de 
care dispunea pe o temă extrem de atrăgătoare prin complexitatea ei, masca tradiţională. 
Masca, univers antropologic este titlul acestei lucrări care impresionează cel puţin prin 
două însuşiri: perspectiva comparatistă şi abundența informaţională. Imaginea imprimată 
pe copertă, o mască de moşneag realizată de cunoscutul artist popular Nicoale Popa de la 
Tîrpeşti Neamţ, şi o mască din pănuşi de porumb de la indienii Seneca Iroquois, New 
York, indică imagistic metoda utilizată de autoare în abordarea acestui subiect atît de com- 
plicat şi important pentru orice cultură tradițională. Întrucît lucrarea are meritul de a inte- 
gra masca autohtonă în contextul larg şi divers al culturilor lumii, stabilind puncte comune 
şi diferenţe specifice. Masca este un produs artistic legat de toate momentele importante 
ale anului, dar şi ale calendarului vieţii individuale, un element care ţine fundamental de 
spectacolul specific satului. Masca vizează atît scopuri simbolice, cît şi ludice, condensînd 
semnficaţii arhaice ce se aşteaptă decriptate. 

Nu sînt un specialist în etnografie, dar am lecturat cu plăcere şi curiozitate noua 
lucrare a Emiliei Pavel. Din mai multe motive: cunoscînd-o personal pe semnatara ei, 
eram convinsă că e un tom din care voi afla lucruri fascinante despre lumea satului; for- 
mula de prezentare este una dinamică, combinînd inspirat citarea bibliografică cu refe- 
rinţa directă la documentarea de teren şi imaginea foto; stilul Emiliei Pavel e simplu, nu 
simplist, direct, la obiect. Acestea sînt alte însuşiri care adiționate fac Masca, univers an- 
tropologic o lucrare de referinţă. O lucrare care conţine în format livresc frînturi dintr-o 
memorie, a ruralităţii româneşti tradiţionale, afectată iremediabil de transformare şi ui- 
tare. Satele noastre au fost supuse unor operaţiuni sociale forţate în ultima jumătate de 
veac, operaţiuni care i-au deformat identitatea, afectîndu-le în temeliile lor spirituale. Cărţi 
precum aceasta a Emiliei Pavel devin resură informativă primară şi nu doar pentru cei cu 
curiozitate profesională, ci şi cei, ca mine, pur şi simplu curioşi. Ideea, editorilor, bănuiesc, 
de a face o ediţie trilingvă e salutară. Traducerile în engleză şi franceză vor facilita dru- 
mul măştii româneşti, via Emilia Pavel, şi spre alte spaţii naţionale. Masca, univers an- 
tropologic e o carte elegantă, al cărei albastru de Voroneţ de pe copertă bucură ochiul şi 


sufletul celui care o atinge, o foileatează şi apoi o citeşte. 

O CARTE DE EXCEPŢIE: 
DICȚIONAR SUBIECTIV AL 
PERSONAJELOR LUI I.L. CARAGIALE 


lon BELDEANU 


Titlul cărţii de faţă, Dicţionar al personajelor lui 1. L. Caragiale (Ed. Cartea 
Românească, Bucureşti, 2010), devine edificator pentru ceea ce şi-a propus şi a reuşit au- 
torul. Avem, aşadar, o trecere în revistă a personajelor lui Caragiale, altfel zis, o galerie a 
acestora realizată cu tact şi inteligenţă prin punctarea importanţei fiecăruia. Pentru aceasta, 
Gelu Negrea apelează la eseu, chiar dacă specia în cauză nu e deloc simplă, adică la în- 
demâna oricui. | 

De altfel în deschiderea volumului, Gelu Negrea precizează că „orice tentativă 
de definire a eseului” pare a fi „obstaculată” (termenul îi aparţine) de nu puţine dificul- 
tăţi „generate nu de sărăcia materialului supus reflecţiei”, ci, dimpotrivă, de abundența re- 
feririlor „până la granițele inhibiţiei”. 

Gelu Negrea propune ca modalitate de realizare a investigaţiei sale eseul, moda- 
litate de ordin enciclopedic, se constituie, după opinia sa, „emanația unei conştiinţe indi- 
viduale confruntate cu un univers problematic asumat”. Cu alte cuvinte, eseul (asupra 
căruia Gelu Negrea se opreşte deloc întâmplător) se află la intersecţia spaţiilor de frontieră 
dintre literatură şi alte sectoare sau domenii ale spiritului. De unde şi diversitatea, ampli- 
tudinea speciei atingând şi vizând filosofia, literatura, morala, istoria, sociologia şi alte 
domenii. 

În textele caragialene Gelu Negrea găseşte „aproape o mie patru sute de perso- 
naje”, după cum ne-o şi spune, dintre acestea reprezentative, deci semnificative, fiind circa 
o mie cincizeci. Celelalte nu dispun, nu au forţa şi atributele necesare spre a fi cotate ast- 
fel, rămânând aşadar doar apariţii sumare „de umplutură” (după expresia autorului). De alt- 
fel Gelu Negrea le grupează într-un Inventar exhaustiv al personajelor lui 1. L. Caragiale. 

N-are rost să insistăm asupra acestora, însă trebuie adăugată doar următoarea pre- 
cizare: că autorul nu agreează critica literară, căreia îi şi vede ineficienţa ori altfel zis, sfâr- 
şitul: „Dacă va rămâne cantonată în vetustul perfid al gloriei de odinioară, dacă se va 
încăpăţâna orgolioasă să nu se schimbe radical (...) critica literară îşi semnează, manu 
propria, certificatul de deces”. 

Personajeşe lui Caragiale capătă, sub peniţa lui Gelu Negrea, definiţii mai mult 

decât semnificative, impunându-se prin 
precizia caricaturală a comportamentului. 
Sâsâitul Agamiţă Dandanache şi ascensiu- 
nea sa pe scena politică reprezintă un „ac- 
cident regretabil şi irelevant”, aşa cum 
Conu” Fănică se impune ca „un personaj 
de mare modernitate a construcţiei lite- 
rare”. În acelaşi timp, Efimiţa (din Conul 
Leonida faţă cu reacţiunea) se relevă a fi 
„strategul din umbră”, adică „cel care or- 
ganizează şi conduce jocul discuţiilor po- 


litice”, în vreme ce Tipătescu devine „un 


i ME? tic” fi însăsi Medeea IANCU 
on iLaR romantic”, ceea ce face ca însăşi Divina tragedie 
comedia O scrisoare pierdută să „treacă Timişoara, Brumar, 2011 


norocos — după cum consideră Gelu Ne- 
grea —pe lângă dramă”. Ca să nu mai vor- 
bim de Rică Venturiano, caricatural şi 
neîndemânatic, ridicol şi preţios, devenit o 


„imagine emblematică pentru gazetarul marca arene 
2 5 ș po POR semințe de piatră 
român demagog, sforăitor şi găunos” din iai ax pierit 


care se profilează viitorul „om politic 
veros şi detestabil”. 
lată de ce Nicolae Manolescu, în 


textul reţinut de autor şi aşezat pe coperta zi 

volumului, consideră că Dicţionarul su- Monica PATRICHE 

biectiv.... al lui Gelu Negrea „propune o Seminţe de piatră / Graines en pierre 
Traducere în limba franceză 

de Florentina-Mădălina Tudor 

turii române” şi bineînţeles „o revizuire” Timişoara, Brumar, 2011 


lectură nouă a operei unui clasic al litera- 


„a evaluărilor aflate în circulaţie”. 

De unde şi importanţa deosebită 
a cărţii asupra căreia ne-am oprit, care, în 
mod semnificativ, a întrunit şi întruneşte 
aprecierile critice de până acum. Grăitor în 
acest sens devine faptul că volumul în 


Cuvânt înainte de Gheorghe Grigurcu 


acesteia. Cluj-Napoca, Limes, 2011 

CĂRȚI COMENTATE DE 


Vasile IANCU 


ISTORIA CA UN 
FASCINANT ROMAN 


Sunt două tipuri de a scrie istorie — 
ne referim la stilul în care se aştern pe hâr- 
tie faptele, interpretările, ipotezele: scrisul 
expresiv şi scrisul cuminte, auster până la 
uscăciune sterilă, fastidioasă. Un istoric 
american care se ocupă de mulţi ani, în căr- 
țile şi studiile sale, de istoria poporului 
român — Paul E. Michelson (Huntington 
College, Indiana) —, ne spunea într-un dia- 
log că istoria bună trebuie scrisă frumos, în 
limbaj expresiv, desigur, bazată pe docu- 
mente, nu pe fantezii, pe conjecturi închi- 
puite. Istoriile scrise mecanic, plictisitor — 
se întreba retoric convorbitorul nostru — ce 
valoare mai au dacă nu le citeşte nimeni? 
Iubitor de istorie de când ne ştim şi, evident, 
cititor de istorii, am citit cărți şi aşa, şi aşa. 
Pe unele le ţin minte, revin la ele, pe altele 
aproape le-am uitat şi nu le voi mai des- 
chide decât, poate, pentru o informaţie, pre- 
cum găsim, la o adică, şi-n dicţionare 
enciclopedice ori pe inertul internet. Sigur 
că nici istoriile prea mult încărcate de im- 
aginarul autorului, fie ele compuse de un 
autentic prozator, nu-mi inspiră încredere. 
Îngemănarea metodelor ştiinţei istorice cu 
talentul literar nu poate avea ca efect decât 
o lucrare captivantă. Şi folositoare. Despre 
o astfel de lucrare e vorba şi în prea succin- 
tul nostru comentariu: Între cruciați şi tă- 
tari (Cluj- Napoca ,Ed. Limes, 2010). 
Autor: Ovidiu Pecican. Nu-i nicio mirare: 
Ovidiu Pecican este şi prozator, poet, eseist. 

Istoricul medievist dă proba pro- 

fesionalismului şi-n acest op, mai cu seamă 
că abordează o perioadă greu de înţeles, ne- 
desluşită în bună măsură, cu multe goluri 
informaţionale, cu numeroase şi, adesea, 
inexplicabile mişcări de populaţii: veacul al 
XIII — lea. Secol în care se înjghebau, parcă, 
miraculos, grupări statale mici între Dunăre 
şi arcul carpatic. De la atestarea comitatului 
de Timiş (1177), „semn al începutului or- 
ganizării Banatului de către maghiari” şi 
până la marea invazie tătaro — mongolă în 
Europa Răsăriteană şi Centrală (1241 — 
1243) — cum se istorisesc faptele, cu rigu- 
roase trimiteri la surse, şi se consemnează, 
sintetic, într-o cronologie din final — e o 
epocă a răsturnărilor politico — militare şi 
religioase spectaculoase, a bătăliilor, când 
iuți, când prelungite strategic, în numele 
Crucii hristice, dar şi al ambițiilor de cuce- 
riri, unele, efemere, altele, întemeietoare. O 
epocă în care Ovidiu Pecican plonjează cu 
instrumentele istoricului inteligent, blindat 
de informaţii atent filtrate, nuanţându — le 
şi tâlcuindu — le în expresia literatului rafi- 
nat. Pentru a revela cât de cât densitatea cu- 
prinsului, să notăm câteva capitole şi 
subcapitole ale lucrării Între cruciați şi tă- 
tari: | — Cruciadă şi ideologii (Ideea de răz- 
boi sfânt şi fronturile cruciate europene, 
Românii, troienii şi o lectură mitologică a 
lui Michel Foucault, Troia, Veneţia, Roma. 
Patrii mitice şi ideologie universalistă) ; II — 
Occident în Balcani (Cronici apusene ale 
cruciadei a IV — a, Episodul soliei cruciate 
la Ioniţă Caloianul în opera lui Gh. 1. Bră- 
tianu, Cunoaşterea trecutului la curtea din 
Trnovo) ; III — Între Carpaţi şi Dunăre (Un 
model pentru ideea de stat sud — şi est — car- 


patic: formațiunea teutonă, Fabulă şi alego- 
rie creştină. Mănăstirea Bizere în secolele 
al XII — lea — al XIII — lea) ş.a. 
„Prima jumătate a secolului al 
XIII — lea a fost, în istoria spaţiului dintre 
Carpaţi şi Bosfor, o epocă frământată, 
densă, rapidă şi de o mare bogăţie croma- 
tică. Acum, Apusul feudal s-a întâlnit cu 
fastuoasa civilizaţie răsăriteană a Bizanţu- 
lui, iar popoarele aprige de călăreţi care stă- 
pâneau stepa, cumanii şi, ulterior, tătarii au 
ajuns să interfereze cu lumea sedentară a 
slavilor aflată într-un proces de diferenţiere 
socială care era departe de a fi atins deplina 
ei structurare. În acest amalgam de influ- 
enţe şi contraste, populaţia romanică din 
Balcani şi de la nord de Dunăre, în pofida 
unor autonomii regionale de o anume ve- 
chime ici şi acolo, a ajuns să se definească 
mai bine sub raport identitar. Vlahii, care 
erau încă prinşi în simbiozele vlaho-bulgară 
(în munţii Haemus), vlaho-pecenegă (în 
Țara Bârsei) şi vlaho-cumană (în Munte- 
nia), urmau să devină cunoscuţi, nu peste 
mult timp, ca fiind membrii unor comunităţi 
proprii, ieşind din indiviziunile în care îi 
plasaseră meandrele istoriei politice ante- 
rioare. Toate aceste comunităţi au încercat, 
fiecare în felul ei, după împrejurări, să îşi 
croiască un destin istoric propriu. Cele care 
au izbutit au întemeiat state medievale pro- 
prii (Ţara Românească şi Moldova)”, scrie 
autorul în cuvântul înainte la prima ediţie a 
cărţii, din 2004. Aşadar, trebuie să preci- 
zăm, avem acum în faţă ediţia a doua, unde 
Ovidiu Pecican adaugă câteva texte mai re- 
cente. lar în noul argument nu ezită nici o 
clipă să facă observaţii critice de felul ur- 
mător: „Istoriile curentelor ideologice din 
trecut, fie ele chiar elaborate sub egida unor 
universităţi prestigioase, precum Cam- 
bridge sau Oxford, lasă o pagină albă când 
vine vorba despre răsăritul şi sud-estul Eu- 
ropei”. 
Conexiunile cu stările de lucruri 


din contemporaneitatea europeană ne în- 
deamnă la reflecţii, aruncând cu grijă privi- 
rea peste umăr, către veacurile apuse, însă 
de neuitat pentru o dreaptă, înţeleaptă jude- 
cată de valoare asupra istoriei. „În zilele 
noastre, atunci când vine vorba despre iden- 
titatea europeană profundă, o trimitere obli- 
gatorie este cea la axa — spirituală — 
Ierusalim — Atena — Roma. (...) Astăzi, 
când proiectul unificării Europei a prins 
contururi ample şi consistente, a devenit 
evident că procesul asamblării unităţii eu- 
ropene porneşte pe liniamente liberal şi 
creştin-democrate, dar şi socialiste, ori po- 
pulare, dinspre alte baze, identificabile în 
programul evenimentului fondator al Revo- 
luţiei burgheze din Franţa sau în urmările 
imediate ale acestora.(...) Numai că între 
antichitate şi anul 1879 a trecut un mileniu 
şi jumătate, iar acest interval de timp a fost 
suficient de lung pentru a produce, la rându- 
i, alte ipostazieri ale unităţii europene. Au- 
torii care s-au ilustrat în câmpul istoriei 
ideii de Europa au vorbit pe larg şi argu- 
mentat despre episodul pus sub genericul 
Respublica Christiana, când ideea creştină, 
a cărei purtătoare de cuvânt privilegiată a 
fost papalitatea, a ajuns stindardul sub care 
nu numai Apusul, ci, uneori, şi Răsăritul eu- 
ropean, opunându-se valorilor exterioare re- 
ligiei lui Hristos. Proiectele de cruciadă 
antiotomană — cruciada târzie despre care 
vorbea Nicolae Iorga -, care au reunit pe- 
riodic puteri occidentale şi principi orto- 
docşi, au constituit întruchipări ale aceloraşi 
impulsuri şi idei unificatoare, ce respingeau 
radical alteritatea religioasă, recurgând la 
fundamentele de credinţă comună”, co- 
mentează Ovidiu Pecican într-un segment 
al volumului (Ierusalim, Troia, Atena. Un 
triunghi de importanţă istorică şi rezonanţă 
universală). 

Într-o scurtă postfață, Adrian Po- 
pescu remarcă, pe bun temei, că volumul, 
deşi neficţional, musteşte de epic, iar stilul, 

liber de pedanterie, e plin ochi de intuiţii li- 
terare. Şi avansează şi o sugestie: autorul ar 
avea datele necesare pentru a face din Io- 
niţă Caloian un personaj de roman. 


JURNALUL CĂRTURARU- 
LUI SENTIMENTAL 


Autor de versuri (Tizlu la alegere 
— 1981), de povestiri şi nuvele (Joana din 
primăvară — 1986), eseist şi critic literar 
(Corabia argonauţilor — 1972, Poetică 
eminesciană — 1989, Modele culturale 
comparate — 2005 ş.a.), Gheorghe Drăgan 
(n. 1943, comuna Târgu Trotuş, jud. Bacău) 
ne încântă — o spunem dintru început — cu 
un fermecător jurnal. La drept vorbind, un 
memorial ca o poveste rotundă, un micro- 
roman sacadat, cu tramă şi desfăşurări epice 
acroşante evidențiind talentul naratorului. 
„Jurnalul lui P. H. Lippa” (laşi, Ed. PIM, 
2011), transcris fragmentar şi comentat pe 
larg de Gheorghe Drăgan, cum ne înştiin- 
ţează scriptorul pe coperta cărţii, între 25 
februarie 2006 şi 29 iunie 2007, e structurat 
pe trei paliere: o dată vorbeşte/ scrie P. H. 
Lippa, altă dată, eroul său, Domnul R., al- 
teori, scriitorul nostru, Gh. Drăgan. Un fel 
de naraţiune jurnalieră în ramă. Subiectul e 
atracţios în curgerea romanului sentimental 
(înţelegem sintagma în sens cumva flau- 
bertian): o poveste de dragoste între Dom- 
nul R., „Profesorul”, „belferul tomnatic” şi 
Teodora, o doamnă cu vreo douăzeci de ani 
mai tânără, mamă a doi copii, liberă — luăm 
cunoştinţă către sfârşitul paginilor — de obli- 
gaţii matrimoniale. Acest „love story” e 
conţinut în jurnalul lui P. H. Lippa, scriitor 
basarabean — zice comentatorul —, trecut 
prin gulagurile Siberiei şi prin închisorile 
comuniste din România, stabilit la Bucu- 
reşti, personaj în „carnea” căruia îl ghicim 
pe fruntaşul unionist din Basarabia, Pante- 
limon Halippa (n. 1883, Cubolta, Soroca — 

m. 30 apr., Bucureşti, 1979), om politic, 
preşedintele Sfatului Ţării, ministru în mai 
multe rânduri în România interbelică, mem- 
bru corespondent al Academiei Române, 
exclus în 1948 şi reabilitat post-mortem, în 
1990, publicist şi scriitor. E de reamintit că 
singurul său volum de versuri — Flori de 
pârloagă — a fost prefaţat de Mihail Sado- 
veanu. Domnul R. — ni se dezvăluie în final, 
potrivit jurnalului lui P. H. Lippa — este 
bunul său prieten şi coleg de liceu Vladimir 
Răuţki. Ca lucrurile să capete şi mai intere- 
santă turnură, jurnalul intră în mâinile co- 
mentatorului Gheorghe Drăgan graţie 
doamnei Elise Bacinski, încredințând ma- 
nuscrisul editorului Gheorghe Drăgan. Noi 
ştim că autorul a fost ani buni şi redactor de 
carte şi editor la Junimea, la Institutul Eu- 
ropean. Dar, dacă aceste fapte sunt, pur şi 
simplu, reale sau cu oarecari corespondențe 
în viaţa persoanelor/ personajelor, în cele 
aproximativ 140 de pagini ale cărții, Ghe- 
orghe Drăgan desfăşoară virtuozităţi de is- 
torisitor cu har, de fin comentator al 
relaţiilor interumane, fie că aceste relaţii 
sunt imaginare sau extrase din realitatea 
palpabilă. Un pasaj semnificativ: „...ce în- 
seamnă liniştea sau confortul personal la 
care năzuieşte insul în diferite împrejurări 
ale vieţii? Apărarea de gura lumii? 
Evitarea unei anume violări a vie- 
ţii intime nu este o formă de fugă de ceilalţi, 
lipsă de curaj şi chiar de responsabilitate? 
Apărarea unui secret (cu orice preţ) nu este 
totuna cu renunţarea la libertatea de a te 
afirma în comunitate, fie ea cât de res- 
trânsă? Ca să te simţi liber trebuie să ai cu- 
rajul asumării unor riscuri. Libertatea 
trebuie mai întâi cucerită! Apoi, o con- 
servi!” Sau: „Dragostea profundă, totală, 
ce transcende senzualitatea, se circumscrie 
ideii de eternitate. Orice amant care jură iu- 
bire pentru totdeauna 0 face şi dintr-o re- 
voltă nemărturisită împotriva efemerităţii 
bucuriei organice, a satisfacţiei sexuale de- 


venite, atât de repede, neant”. 

Omul de carte Gheorghe Drăgan 
dă frumos tribut, deloc dizarmonic, deloc 
saturat, dimpotrivă, trimiterilor livreşti (Pla- 
ton, Socrate, Paolo Malatesta, Francesca da 
Rimini, Goethe, Al. Odobescu, Lucian 
Blaga, Vasile Voiculescu, evanghelistul 
Matei, Sf. Pavel, Ghilgameş, Oedip, Ham- 
let, H. Bergson), încorporate firesc în ţesă- 
tura poveştii. E, aici, în volumul acesta 
deloc corpolent, Gheorghe Drăgan prozato- 
rul, pe alocuri, şi poetul, şi eseistul. Şi se 
joacă pe trei trepte: pe aceea de interpret 
subtil, cu frecvente surâsuri ironice, pe cea 
de potenţial editor, salvând de la uitare un 
manuscris interesant, în fine, pe aceea de 
autor coagulant care ştie să nu dilueze un 
subiect atât de delicat. O poveste de iubire. 


NOSTALGII EXPRESIVE 


Amintirile lui Dan Ciachir (Când 
moare o epocă, laşi, Ed. Timpul, 2010) ne 
sunt familiare. Miezul lor e aidoma celui 
gustat şi de noi. Pentru că am traversat cam 
aceeaşi „iepocă”. Cu bune — întrucât eram 
tineri, rezistenți la mizerii şi tot speram la 
vremuri normale — şi cu multe rele. Memo- 
rialistul Ciachir extrage din „epocă” mai cu 
seamă acele trăiri care i-au înflorit exis- 
tenţa. Şi, într-un fel, bine face. Ne bucură 
sufletul, mai ales că ştie — cu indubitabil ta- 
lent de istorisitor, slujind o memorie prodi- 
gioasă — să îmbrace în fraze frumoase acest 
al nostru trecut. Cu nostalgie vârtos ţinută 
în frâie de o luciditate,bun simţ şi bun gust 
remarcabile, cu ironie şi umor, cu judecăţi 
pregnante, cu accente înţelept distribuite, 
oferind cititorului care a trăit acele timpuri 
bucuria lecturii. Dar şi modele, repere, stări 
şi situaţii, personaje şi evenimente credi- 
bile. Credem că ceea ce dă verosimilitate şi, 
totodată, o vie autenticitate evocărilor auto- 


rului nostru €, în primul rând, echilibrul în 
chibzuirea faptelor şi oamenilor. Altfel 
spus, ne-patima, imparţialitatea, bine cum- 
pănita neutralitate. Deşi, ascultându-l pe 
Dan Ciachir, ai putea crede că bărbatul 
acesta e în stare, la o adică, să te facă cu ou 
şi cu oţet, să nu mai ştii să-ţi găseşti argu- 
mentele. Or, cuvintele puse pe hârtie îl tră- 
dează pe înţelept, pe creştinul care are în 
minte, probabil, mai totdeauna, pilda femeii 
păcătoase. Precum şi alte pilde şi învățături 
din Cartea sfântă. 

Stăruitor cunoscător al vieţii bise- 
riceşti, apropiat de înalţi ierarhi,de preoţi şi 
monahi de rând, când aduce vorba de 
această lume, îşi înmoaie peana în sucuri 
dulci-mângâietoare, cu recunoştinţă şi res- 
pect. Are, cu certitudine, motivele sale. Nu 
le discut, 

Sunt neutru. Nu imparţial, ca tot 
românul. 

Dacă selectăm, fireşte, în chip su- 
biectiv, din sumar (împărţit pe trei secțiuni: 
Când moare o epocă, Derusificarea şi dez- 
gheţul, Reminescenţe, prima, cea mai sub- 
stanțială), câteva titluri de proze 
memorialistice, vom avea, poate, o repre- 
zentare sugestivă a universului evocat: Un 
refugiu monden — e vorba de Vama Veche 
— Ascultându-l pe Ţuţea, Nobleţea smere- 
niei, Intendentul lui Salazar, Când moare 
o epocă, Ultimii negustori, Declinul ora- 
şului, Arhaism şi anticomunism, O casă 
veche din Tulcea — casa unui interesant per- 
sonaj, Valentin Şerbu, O cruce cu sma- 
ralde, apoi, piesa care dă genericul celui de 
al doilea capitol, Ispiza trecutului, Apogeul 
dezghețului, În preajma micii revoluţii 
culturale, Fuga lui Petru Dumitriu. 

Personajele pomenite mai sus, 
precum şi multe altele (Toma Caragiu, Dinu 
C. Giurescu, Taşcu Gheorghiu, Petre Van- 
cea, Iustin Moisescu, mitropolitul, pe urmă, 
patriarhul Teoctist, Eugen Barbu, D.Stăni- 
loaie, Matei Balş, Nina Cassian, Dan Lau- 

renţiu, Alexandru Ivasiuc, alţi scriitori, zia- 
rişti, actori, avocaţi), toate sunt descrise în 
culori intense, cu tuşe rapide de cele mai 
multe ori, oricum, expresive. O lume care a 
fost, populată, în cartea lui Dan Ciachir, 
adesea, de personalităţi puternice, o lume 
reconstituită de forţa evocatoare a stilului. 
Un stil, aci, de reporter cu înzestrare aparte, 
aici, de documentarist scrupulos, aici, de 
prozator sadea, cu ascuţite antene asupra 
realului. Care are priceperea să se aşeze în 
miezul evenimentelor, a trăirilor şi oameni- 
lor ca martor verosimil, fără să ne dea nicio 
clipă senzaţia că el, autorul, e ... buricul 
universului povestit. Nimic din ceea ce is- 
toriseşte Dan Ciachir nu ne este străin. 
Chiar dacă nu i-am stat niciodată alături. 
Tocmai de aceea evocările sale par des- 
prinse dintr-un tablou vivant, derulat, parcă, 


pe un ecran de cuvinte tocmite cu meşteşug. | 

Nu rezist seducţiei de a nu repro-, 
duce, măcar în final, un pasaj grăitor în 
multe privinţe: „Ceauşescu era la apogeul 
popularității sale după scena balconului din 
21 august. La sfârşitul conferinţei, la care 
participaseră toţi scriitorii, în număr de 
şapte-opt sute pe atunci, le-a oferit o masă 
în vasta cantină a Institutului Agronomic de 
la Şosea. Taşcu Gheorghiu a fost aşezat la 
coada mesei, lângă doi agenţi spătoşi cu 
cefe groase. 

«Unul dintre ei, dragă Dane, după 
ce a băut şi a mâncat cu poftă până a obosit, 
s-a lăsat ghiftuit pe speteaza scaunului şi i- 
a spus colegului său: Băăă, ce-aş mai bate 
acum pe unu... Zău că m-a cuprins un 
fior...»” 


E d 


CĂRȚI COMENTATE DE 


ÎN PAS DE RAI UITAT 


În conformitate cu indicaţiile adău- 
gate titlului, Scrisorile pe frunze „nu se mi- 
mează, nu se cântă”, deci nu ar trebui 
înţelese ca manifestare a unei atitudini, de- 
oarece aceste texte vizualizează fenomene. 
Supraimpresionate pe forme vegetale, poe- 
mele configurează din frânturi un univers 
redimensionat şi reevaluat, având cores- 
pondenţe sacre şi originare. Expresia poe- 
tică se află în vecinătatea miniaturalului 
oriental, chiar dacă imaginea a părăsit sim- 
bolismul vizualizat şi echilibrul clasic al 
elementelor. 

Secvenţele decupate prin tehnica 
oximoronului tind să se integreze tematic în 

Cristina CHIPRIAN 


structuri care edifică volumul: „inger fără 
zbor/ lumina mea-i la tine toată”; „pe po- 
teca amintirilor/ a luat foc în maci culoa- 
rea.” Între sacru şi profan, lirismul 
conturează detalii şi nuanţe ale trăirii. Con- 
diţia tragică se asociază „arhipelagurilor de 
sublim” cu marginile măcinate de nelinişte. 
Griji cotidiene sau atitudini generalizate 
sintetizează viața ca agitaţie perpetuă şi 
căutare. Microstructurile se coagulează pe 
câmpuri semantice şi asociaţii (pasăre — 
pene, aripi, trup arse — cântec, foc viu). 
Sistemul antitezelor complexe 
antrenează antinomii imanente: „se 
cern în cosmos iubiri”- sugestii ale 
forţelor care organizează natura: trezi- 


rea din trupul pădurii, adevărul din 


dezgo-lirea cireşilor, orbirea din poarta 
culorilor, încarcerarea în valul cosmic, 
căderea fructului interzis. 

Ecouri postmoderne dau perspec- 
tivă notaţiei lirice. Eul liric de expresie în- 
altă se simte contaminat prin discursul 
prozaic („domnule înger eşti prost, 
nebun?”), iar constatarea este descurajantă: 
„cine vrea ciuguleşte/ sămânţa vie a veacu- 
lui pe rod”. Aluzia livrescă potenţează con- 
cretul imaginii şi al emoţiei directe: „uit 
legenda lui Sisif! în graiul primăverii 
țip[...]'*; „începe Oda Bucuriei/ în graiul/ 
părăsesc”. Metafora culturală exprimă ten- 
siunea lirică modernă: „Operă dincolo de 
final[...] în simfonia scrisă chiar pe jar”. 
Erosul capătă o inedită expresie lingvistică: 
„iubirea [...] nelegiuită prin neviz şi neauz”. 
Feminitatea se traduce prin sensibilitate — 
„lacrimi fără scut”, frumuseţe şi aspirație — 
„sufletul unei femei/ acoperit de-o rochie cu 
flori”. 

Volumul Altarul de pelin contu- 
rează o tematică lirică fundamentală, expri- 
mată în structuri extinse, care aprofundează 
viziunea. Graţia şi puritatea sunt trepte ale 
cunoaşterii prin osmoză, în timp ce adevă- 
rul „stă închis la poarta măreţiei/ în biblii.” 
(Singură) Intuiţia plasmatică decodifică iu- 
birea îngerilor(Ofrandă) şi intră „în sufle- 
tul pomului cu rod” (7riunghi în care 
doarme cercul). Plânsul exteriorizează şi 
alungă emoția: „mi-a rămas trupul/ cămaşă 
pentru zei”. Feminitatea coboară din mit, 
renunțând la aură şi mister, îşi asociază con- 
diţia creatorului („o naştere/ în ieslea unui 
vers”) şi identifică o atitudine fundamen- 
tală: „destinul/ se apleacă şi sărută/ aura 
universului neînfrânt”. 

Vizualul susţine eşafodajul suplu şi 
rafinat al universului liric, câutând imagi- 
nea - concept/ purificarea care se eviden- 


țiază în culoare şi sens, în nonculoare şi 
simbol. 


* Rafila Radu. Scrisori pe frunze / Letters on 
leaves, laşi, Editura Timpul, 2008 şi Altarul 
de pelin, laşi, Editura Cronica, 2009. 


ZĂPADA ARE ADUCERI 
AMINTE“ 


Volumul lui Viorel Mureşan vă- 
deşte, încă din titlu, intenţia de a valoriza 
experienţa şi de a o reflecta în cuvânt. Mă- 
nunchiul preţios al cuvintelor se adună cu 
dificultate, într-un moment de lucidă re- 
evaluare a vicţii şi creaţiei. 

33 de rime pentru umbră, ciclul 
de deschidere, operează trecerea lentă 
printr-un spaţiu urban cu subtile reverbera- 
ţii antice şi imagini emblematice, care se 
structurează şi se destructurează din piese 
developate metaforic („printre poalele iernii 
săracii cu duhul/se caută-n absolut tot văz- 
duhul”). Imaginea se decupează între simţ 
şi percepţie, traversată afectiv de obsesii 
(„tot drumul am primit felicitări de la în- 
geri”). Asemănător, prin inserția de medita- 
ție vizualizată, ciclul final de 33 de 
haiku-uri recompune natura în senzaţii su- 
prapuse, adâncind sensul. 

Motivul creaţiei absorbite în exis- 
tenţa cotidiană reprezintă punctul de plecare 
într-un proces de mărturisire şi recuperare 
(„urmele lui s-au făcut iarbă” —Cenuşă din 
Paradis, „am scris şi multă poezie de dra- 
goste”). 

Imaginarul şocant identifică senti- 
mente confuze,expuse în galeria temporală 
(Numeşte muzica ochilor sau copacul care 


Ca 

ne minte). Memoria plastică a lecturilor se 
insinuează în firescul decorului, continuând 
astfel realitatea în Gerunzii întrerupte. 
Esenţa şi aparenţa tind să se evidenţieze re- 
ciproc Într-un cimitir ornat: „în cascada 
neagră a psalmilor/ [...] se rotea numai o 
saltea pneumatică”. Existenţa, cenzurată 
prin însăşi direcţia sa finală, este rezumată 
repetat, de fiecare dată mai greu de înţeles 
(„anotimpul dintre noi aduce tot mai des cu 
zborul unor insecte”). 

Un fascicul de raze recuperatoare 
pune în act interpretarea faptelor, dincolo 
de evaluarea comună: „moartea [...] de ro- 
teşte în fiecare zi pe acoperişul clopotniţei”; 
„norii nu cântă dar sunt ţinuţi într-o colivie 
de aur; „se topesc ca plumbul/în găurile 
roşii din văzduh” — (0 ceaşcă de rouă). 

Realităţi concrete şi reprezentări li- 
vreşti conduc la complexe de trăiri, ancorate 
simultan în domenii distincte: „cu ochii pe 
foaia albă noi tăceam/ ca nişte călugări în faţa 
mării”; „capela sixtină se mutase/ între fire 
lungi de mătase/ de-i curgeau prin pereţi 
oase”. (Inima mea aşa cum nu e). Condiţia 
autorului liric, confruntată cu miracolul exis- 
tenţei şi al revelaţiei, configurează o ascen- 
siune: „şi-ndată se ivi pe hârtie/ biserică albă 
cu cărţi şi sicrie; „ea era frumoasă ca ziua ri- 
sipită [...] şi ca apusul zilei de ieri”. 

Pentru coerenţa ansamblului, poe- 
mul de notație şi haiku-ul îşi descoperă 
principii lirice comune: regruparea insolită, 
imaginea, real-crudă cu trimiteri letale, 
având semnificaţii ascunse în virtualul sim- 
bol („din pene negre/ ciocul galben al mier- 
lei/ ar spune ceva”). Intensitatea lirismului 
se accentuează prin decantarea expresiei, 
care se simplifică în registru comun, susţi- 
nând complexitatea mesajului. 


* Viorel Mureşan. Buchetul de platină. Cluj- 
Napoca, Editura Eikon, 2010. 

ÎNAINTE DE-A FI HAR 


Poemele lui Vasile Tărâţeanu” vi- 
brează în contextul a două sisteme de con- 
otaţie, căpătând astfel ecouri neaşteptate. 
Titlul volumului său bilingv implică refe- 
rinţe la sine, la originea sa, dar mai ales la 
domeniul veşnic promis, poezia. 

Conştiinţa harului, sensibilitatea im- 
plicită şi gratuitatea gestului se reunesc în 
condiţia poetului modern, care nu poate 
face „greva tăcerii” şi are un loc de muncă 
„la care nu atentează nimeni” (Anonimus). 
Tăcerea interzisă creatorului are o sorginte 
etnic- geografică: „Fă, Doamne, cum vrei/ 
numai nu seca Marea Neagră/ a ochilor 
mei” (Rugă în trei). Sensul imaginilor, des- 
prinse din cotidian, este ascendent spre tre- 
cut, „spre origini”. 

Reverberaţia lirică depăşeşte spaţiul 
circumscris, către simbol. Aspectele vieţii 
cazone se asociază manifestărilor general- 
umane iar omul comun îşi autodefineşte 
astfel starea În coborâre: „jumătate încă în 
aer/şi jumătate-n pământ”. Condiţia umană 
se prezintă în ipostazele sale emblematice: 
„Sunt un civil neinstruit/ [...] Încure 
dreapta cu stânga/ [...] stau drepţi dând 
onor”. Coerenţa lirică a argumentării sus- 
ţine structura unor poeme care vehiculează 
esențe: viaţa şi moartea ca două obligaţii 
asumate, atitudinea implicată şi înţelegerea 
ca paşaport pentru marea trecere. („Să com- 
parăm [...] preţul libertăţii cu aerul/ [...] Al 
bunătăţii cu mama”— Datori suntem). 

Iubirea conotează imaginea roman- 
tică a ochilor şi a mâinii, dând sens neaş- 
teptat motivului biblic: „ca dintr-un amplu 
paradis/ [...]Citească-l cine vrea să se în- 


frupte”. (Floare de nu mă uita). 

Continuând intenţia de autodefinire 
iniţiată din titlu, poeme de mică întindere 
interpretează stări de spirit şi gesturi sem- 
nificative: „toate bucuriile se dovedesc a fi 
artificiale/ Şi la hotarul dintre ele/ [...] 
zâmbetul meu de circumstanţă” (Stare 1). 
Spaţiul redus al expresiei subliniază repe- 
tat corelaţia între afirmaţia iniţială şi versu- 
rile care aduc atitudini, constatări, imagini 
şi concluzii. Autorul liric identifică evolu- 
nii — din care se simte exclusă — către iadul 
exprimării şi al conştiinţei martor („Din 
limba maternă/ să nu evadez”) unde se aso- 
ciază cu imaginea furtului, a pedepsei (4u- 
toexilare forțată). Forţa cuvintelor în 
vecinătatea expresiei poetice este eviden- 
ţiată ca un proces ascuns de recuperare şi 
renaştere („Cad şi mă ridic din nou/ reve- 
nind ca un ecou”) cu finalitatea sensului 
(„dintr-o soartă-n altă soartă”.) 

Poemele din deschiderea volumului 
dau expresie unei relaţii particulare cu pa- 
tria — una esenţială, a sufletului şi alta con- 
cretă, a atitudinii neîmpăcate: „Să cânţi/ 
Imn de dragoste aleasă/ [...]despre viaţa/ 
cea fără de moarte. (De patrie); „Că sun- 
tem la noi acasă/Nimănui acum nu-i pasă” 
(Vânt cu spini). 

Volumul bilingv, cu varianta în 
limba ucrainiană realizată de Vitali Kolo- 
dii, oferă imaginea unui poet şi a unui me- 
ridian liric ce comunică peste barierele 
spirituale încă nedesfiinţate. 


” Vasile Tărâţeanu. Eu sunt cel ce sunt. 
Cernăuţi, Editura Alexandru cel Bun, 2010. 


Horia BĂDESCU 
O noapte cât o mie de nopți 
Cluj-Napoca, Limes, 2011 


Lucrurile 
pe care nu mi le spui 


lacob FLOREA 


Lucrurile pe care nu mi le spui 
Bucureşti, Litera International, 2011 


Viorel SAVIN 
Impostorul. Arta înfrângerii de sine 
Cluj-Napoca, Dacia XĂT, 2011 

CĂRȚI COMENTATE DE 


George BODEA 


UN ROMAN AL 
ÎNTREBĂRILOR CARE-ŞI 
AŞTEAPTĂ RĂSPUNS" 


Scriitor a cărui valoare a fost recunos- 
cută atât de critica literară cât şi de publicul 
larg, evidenţiată în câteva rânduri prin acor- 
darea unor importante premii, Radu Mareş 
propune prin recentul său roman, Când ne 
vom întoarce, în planul artei narative, o sin- 
teză a mijloacelor la care a apelat până în 
prezent, iar în ceea ce priveşte tema, o abor- 
dare a provocatoarei probleme a relaţiei in- 
dividului cu istoria, centrând-o pe aspecte 
ce ţin de destinul Bucovinei din anii pre- 
mergători celui de-al doilea război mondial. 
În ceea ce priveşte tema şi unele motive, 
precursorii săi ar putea fi socotiți Mircea 
Streinul şi lon Ţugui cu „solemnităţile” 
sale. Îi deosebeşte modul de a scrie. 

Dincolo de dispunerea materiei epice pe 
capitole cu titlu propriu, cinci de toate, există 
în roman o armătură de sfere concentrice: in- 
dividul, familia, structurile sociale mai cu- 
prinzătoare: satul, oraşul, provincia, ţara — la 
care se fac referiri din unghiuri diferite, per- 
spectiva fiind relativizată. După parcurgerea 
a numai câtorva pagini m-am întrebat deja 
care este de fapt instanţa narativă, unicitatea 
ei fiind doar aparent fără fisură, aspect asu- 
pra căruia voi reveni. 

Romanul porneşte realistic, în felul pro- 
zei obiective balzaciene. Suntem introduşi 
în spaţiu şi timp, facem cunoştinţă cu pro- 

tagonistul şi cu deocamdată puţini repre- 
zentanţi ai lumii necunoscute către care se 
îndreaptă Gavril M., personajul principal, 
cu misiunea (vocaţia?) de a reda vigoarea 
fermei la care fusese numit administrator de 
Ministerul Agriculturii şi Domeniilor, la o 
vreme după dispariţia misterioasă a lui 
Wagner, administratorul anterior, care îi im- 
presionase pe toţi prin seriozitatea sa exem- 
plară. Tocmai el să fi fugit la ruşi — cum se 
zvonea? Prea de tot! Şi încă însoţit de un 
ofiţer trădător din armata română. 

În ciuda aparentei precizii, e de la înce- 
put observabilă indecizia naratorului în pri- 
vinţa datei când tânărul inginer agronom a 
primit numirea la fermă: „în primăvara lui 
1935 sau 1936”. În mod şi mai surprinză- 
tor, trăirile personajului confruntat cu rava- 
giile secetei sunt plasate, câteva pagini mai 
încolo, cu un an înainte: „Nu era deloc uşor 
de descris ce se întâmpla în sufletul lui în 
acea dimineaţă din primăvara anului 
1934.” De fapt, timpul se dilată şi se con- 
tractă după cum este afectat de evenimente 
însuşi personajul principal. E aici o formă 
de trăire în proximitatea disperării generate 
de seceta care pare a ţine de cine ştie când, 
pentru a nu se mai termina vreodată. 

Acţiunea în primul capitol — Domnişo- 
rul — are o curgere lentă, de acumulare pro- 
gresivă a unor detalii care configurează 
imaginea Bucovinei cu mediile ei specifice: 
în prim plan satul, în plan apropiat oraşul, 
instituţiile principale: biserica, şcoala, de la 


cea rurală până la universitatea cernăuţeană, 
organele aparatului de stat, familia, etniile 
conlocuitoare ş.a. E o lume care încă îşi 
caută identitatea, având adeseori impresia 
că a avut una dar a pierdut-o; de fapt, e o 
lume care evoluează către un orizont iden- 
titar. De aceea, din roman nu puteau să lip- 
sească preocupările pentru definirea 
fundalului politic al epocii, cu numeroase 
turbulenţe şi derapaje cu consecinţe grave. 
Scriitorul ştie să dozeze fără efecte stânje- 
nitoare toate aceste referiri, evitând osten- 
taţia şi tezismul. 

În Bucovina lui Radu Mareş e vie amin- 
tirea trecutului imperial. Bătrânul contabil 
Onofrei laudă rigoarea nemţească şi de- 
plânge stricarea rânduielilor după rotunji- 
rea ţării. Acest, de altfel simpatic, „moş 
Onofrei” e un moralist înverşunat: „La ce 
se pricep românii noştri? Nu te supăra, se 
pricep să fure şi să mintă...!” Cei din fa- 
milia Suditu, „regăţeni” săraci şi angajaţi la 
fermă, par să-i confirme aprecierile: „Erau 
într-adevăr alt tip de ţărani decât băştina- 
şii din Bucovina, parcă altă rasă...” Aceşti 
Sudiţi nu aveau acte, nu se îngrijeau, săpu- 
nul fiindu-le necunoscut, în schimb făceau 
casă bună cu râia şi păduchii. Cel puţin aşa 
sunt văzuţi de oamenii locului. 

Imaginea Bucovinei este prefigurată 
încă de la nivelul onomasticii. Oricine va 
consulta un atlas lingvistic va observa acu- 
rateţea cu care alege scriitorul numele cele 
mai reprezentative şi nu doar la modul ge- 
neral, ci în legătură cu anume localităţi 
unde întâlnim patronime ca Buliga, Vorob- 
chievici, Posteucă, Volcinschi, Motrescu, 
Suharovschi, Trifan, Tomuţ şi mai toate ce- 
lelalte. Multe dintre aceste nume au o rezo- 
nanţă deosebită: le-au purtat fie cărturari 
prestigioşi de la Cernăuţi, învăţători, profe- 


sori şi preoţi, fie mai apoi luptători din re- 
zistenţa românească anticomunistă (în 
preajma căreia ne aflăm cu materia epică a 
acestei cărţi incitante). 

Sunt însă şi nume cu indubitabilă va- 
loare simbolică şi cred că unul dintre aces- 
tea este acela al lui Gavri/ M. Iniţiala de la 
ceea ce ar fi trebuit să fie patronimul ne 
poate duce cu gândul la Arhanghelul Mi- 
hail. Apoi este vorba despre un sfânt care a 
fost emblematic pentru o mişcare de renaş- 
tere naţională specific românească. Eşuată, 
deci neîntreagă. Cine este însă Gavril M, cel 
aflat la vedere în carte? Destinul lui e cât se 
poate de caracteristic pentru numeroşi inte- 
lectuali din Bucovina, ca de altfel şi din alte 
zone ale ţării, care au provenit din familii 
ţărăneşti şi s-au format şi afirmat în spiritul 
dragostei de neam, cu înţelegere faţă de ne- 
cazurile celorlalți, neuitându-i pe cei rămaşi 
acasă, dar doritori să cunoască şi, dacă se 
poate, să schimbe lumea. 

În copilărie îi moare năpraznic tatăl, 
mama rămâne cu el şi cu două fete. Cum- 
ulând trăsăturile Vitoriei Lipan a lui Sado- 
veanu, mai ales ştiinţa de a intra în relaţie cu 
oamenii, şi ale Marei lui Slavici — chiverni- 
seala şi truda pentru copii —, această mamă 
„mămuca” răzbeşte, dar are şi slăbiciunile 
ei, de care alţii vor profita (îşi mărită fetele 
încălcând din interes obiceiurile şi părăseşte 
înrâurită de al doilea ginere „dreapta cre- 
dință”, spre marea supărare a preotului din 
sat şi a lui Gavril). Figura eroului cu nume 
de arhanghel al lui Radu Mareş îşi dezvă- 
luie personalitatea fiind pus în relaţie cu nu- 
meroase alte personaje. În afara legăturii 
dintre fiu şi mamă, impresionează relaţia 
frate-soră, dusă până în pragul ispitei. Apoi 
alte fațete ale eroului se conturează prin le- 
găturile pe care acesta le are cu Vorobchie- 

vici, şeful gării, primul care ia contactul cu 
noul venit, cu Tina, ţiganca trimisă de la 
fermă să-l aducă într-o căruță, Onofrei, con- 
tabilul cel plin de importanţă, Ilie Motrescu, 
căruia lumea îi mai zice Călugărul sau Că- 
lugăraşul, prieten încă din vremea studiilor 
la Cernăuţi, profesorul Volcinschi, preotul 
Posteucă şi mai ales Katria, iubita şi apoi 
soția lui. 

Radu Mareş are o capacitate deosebită 
de a-şi individualiza personajele, cu alte cu- 
vinte fiecare bucovinean al scriitorului ilus- 
trează convingător starea de diversitate în 
unitate. Gavril este un fost student strălucit, 
un tânăr ambițios, deşi uneori pândit de des- 
curajare; pentru unii e prea serios, Iliuţă 
constată că visul ar fi slăbiciunea lui. El e pe 
punctul de a-şi finaliza proiectele legate de 
fermă, se căsătoreşte cu Katria, în ciuda 
opoziţiei tatălui fetei, ucrainean care îi dis- 
preţuieşte pe români. Dar tocmai când visul 
vieţii părea atât de aproape de împlinire, 
Gavril va fi omorât de jandarmii aflaţi sub 
comanda şefului de post Popescu Gogu, 
într-o acţiune justificată ca represiune îm- 
potriva legionarilor. Ilie Motrescu, priete- 
nul lui Gavril, era legionar şi acum se afla 
lângă acesta, pentru a muri împreună. 

Mare parte a personajelor romanului 
sunt nişte firi visătoare — „făuritori de vi- 
suri”. Gavril, încă din perioada cernău- 
țeană, ca elev şi student, vorbeşte adeseori 
despre o lume care va să vină. Volcinschi, 
îndrăgitul profesor al aceluiaşi, imaginează 
o grădină exemplară a Bucovinei în Cer- 
năuţi, în al cărei nucleu semnificativ să fie 
amplasate „o bisericuţă de piatră în centru 
grădinii şi cele două statui care fuseseră 
comandate: Ştefan cel Mare şi poetul Emi- 
nescu”, precum şi „o mare şcoală de agri- 
cultură”. lar asta trebuia să se întâmple 

pentru a edifica o punte trainică între ora- 
şul multă vreme cosmopolit şi satul rămas, 
ca în străvechime, un spaţiu al datinilor şi 
superstiţiilor. Cel plecat la oraş doreşte să 
se întoarcă degrabă acasă, într-un mediu 
ocrotitor, unde presimte că se află în 
preajma răspunsurilor posibile la neliniştile 
ființei: „În satul românesc, despre care 
doar proştii vorbesc cu dispreț, există încă 
adevărul nestricat al lumii”, constată ace- 
laşi întemeietor al marii grădini a Bucovi- 
nei. 

O caracteristică a multor personaje re- 
prezentative din roman o constituie un acut 
simţ al observaţiei. Ele analizează oamenii 
şi întâmplările cu ochi expert, se autoanali- 
zează potenţând-şi trăirile, intră în relaţii 
tainice cu natura înconjurătoare. E acum 
momentul să revin la problema instanţei na- 
rative. Este în această privinţă o împletire 
între obiectivitatea unui observator lucid şi 
subiectivitatea unui narator implicat, care 
nu numai că priveşte evenimentele din in- 
teriorul spaţiului în care acestea se petrec, 
dar şi participă la ele, poartă amprenta lor 
modelatoare. 

Dacă în primele patru capitole ale ro- 
manului impresia privirii din exterior e mai 
mare, în ultimul capitol — Curaţi şi lumi- 
naţi — lucrurile sunt tranşate printr-un inci- 
pit surprinzător: „Mă numesc Vorobchievici 
Octavian şi cele povestite până aici îmi 
aparțin. Unele fapte le-am cunoscut nemij- 
locit, altele mi-au fost relatate de dragii mei 
Ecaterina şi Gavril M.” De fapt, până aici 
impresia, în ceea ce mă priveşte, fusese mai 
degrabă că Gavril şi Katria îşi povestesc 
unul altuia întâmplările prin care au trecut, 
inclusiv aspecte referitoare la copilăria şi 
viaţa lor de familie, dar că mai există ci- 
neva, un fel de personaj fără nume, care ştie 
de cele întâmplate, chiar şi de înţelesul 


celor rămase pentru unul sau altul dintre 
personaje fără de înţeles. Cine ar putea pă- 
trunde tainica putere a vrăjilor țigăncii Tina, 
aducătoarea de ploaie, ba chiar de furtună, 
ea însăşi apărând în mijlocul furtunii ca o 
prezenţă imaterială? Sau cine ştie ce aver- 
tisment i-a transmis lui Gavril şi poate şi 
mamei lui fiinţa stranie cu un ochi galben 
de pisică şi unul vineţiu, prezentă la nunta 
surorii Parascuţa? 

Romanul se încheie cu vorbe de litanie 
poruncitoare, parcă încă o întrupare a visu- 
lui de „schimbare la faţă a României”. Im- 
presia de deznădejde este însă acum mai 
sfâşietoare: „Spune şi tu, de la cine să fi spe- 
rat că ne va veni totuşi salvarea? Dar va 
veni? ” În imediata apropiere, pe Nistru, se 
auzea „geamătul surd al tunurilor ruseşti”. 
Urma a doua retragere românească din Bu- 
covina de Nord. 

Titlul romanului pare a-şi descifra sen- 
sul în ultimul capitol, într-un monolog al 
povestitorului care vorbeşte despre „cele în- 
tâmplate la fermă”, despre derută şi eroism, 
despre implacabilitatea istoriei, despre im- 
plicare şi expectativă, despre fiinţa visătoare 
şi suferindă care este omul, despre dezechi- 
librul legionar şi echilibrul necesar, în nu- 
mele unor cunoscători ai umbrei pe care o 
fac pământului: „7u nu vei înțelege nicio- 
dată ce-a fost cu adevărat. Istoria, mă tem 
că şi ea şi-a creat aici un lapsus mincinos şi 
nu-ți va fi de ajutor. Cât despre noi, noi, 
ştiutorii, când ne vom întoarce, nu vom găsi 
decât vidul.” 

Pasajul citat poate fi pus în legătură şi 
cu interogaţiile din tot subcapitolul final. 
Din nou visul ar putea fi un posibil răspuns 
care să anuleze „vidul”. 


* Radu Mareş. Când ne vom întoarce, roman. 
Cluj-Napoca, Limes, 2010. 


VINOVAT DE 
SINCERITATE 


Titlul de mai sus, ales pentru a-l caracte- 
riza pe George L. Nimigeanu, este al uneia 
dintre poeziile sale. De altfel, în creaţia sa, 
cel puţin în cele trei volume pe care le-am 
avut la îndemână, există o permanentă preo- 
cupare de autodefinire, de aici decurgând 
ponderea textelor de inspiraţie autobiogra- 
fică, a profesiunilor de credinţă şi artelor 
poetice. 

Despre cele vreo zece volume de poezie 
care i-au apărut începând din 1983 (Colinele 
singurătăţii, Editura Dacia, Cluj) au scris 
de-a lungul timpului critici importanţi, unii 
dintre ei foarte buni cunoscători ai fenome- 
nului mai aparte care a fost şi este poezia ro- 
mânească. Numele acestora sunt enumerate 
în capitolul final, Referințe, al volumului Pe 
streaşina veacului, Editura Augusta, Timi- 
şoara, 1999. Dar de atunci au făcut-o şi alţii 
în prefeţele, postfeţele şi recenziile la cule- 
gerile tipărite în ultimii zece ani, între ace- 
ştia îndeosebi Dumitru-Mircea Budu, care, 
în prefața la Faţa nevăzută a durerii, apre- 
ciază pe bună dreptate că poetul de care se 
ocupă „nu aparţine, contrar unor posibile 
aparenţe, vreunei poetici dominante” şi vede 
în acesta un „etern trubadur pe străzile me- 
moriei”. Şi mai precisă este caracterizarea 
pe care i-o face acelaşi prefațator cu prilejul 
apariţiei ultimului volum, Zodia nedreptă- 
ţii, Editura Samuel, Mediaş, 2010, decelând 
în creaţia lui „reperele unei memorii tortu- 
rate de agresiunea istoriei înguste şi abe- 
rante”. 

Şi Adrian Dinu Rachieru, cel care îl in- 
clusese pe George L. Nimigeanu în antolo- 

gia Poeți din Bucovina, Editura Helicon, 
Timişoara, 1996, dedicându-i medalionul 
„La trapezul iluziei“, atrage atenția asupra 
amprentei pe care şi-a pus-o pe viaţa trăită 
cu intensitate într-un „concret mustitor”, ca- 
pabil să genereze însă un „interogativism 
frisonând metafizic”. (Adrian Dinu Ra- 
chieru, Cuvânt înapoi: Poetul mărturisito- 
rul, în Pe streaşina veacului) 

În ciuda numărului relativ mare de apre- 
cieri critice favorabile, poezia lui George L. 
Nimigeanu este destul de puţin cunoscută 
publicului larg, ceea ce s-ar părea că mai 
adaugă o semnificaţie titlului ultimei cule- 
geri de poeme, „Zodia nedreptăţii“, pome- 
nit şi mai devreme. Nu ştiu cum vor fi 
arătând celelalte cărţi ale sale, dar în pagi- 
nile pe care le am în faţă constat prezenţa 
unor elemente de evidentă asemănare atât 
în ceea pe priveşte temele şi motivele, re- 
cuzita imagistică, prozodia, cât şi în dispu- 
nerea textelor pe cicluri. 

Aş începe cu ultima apreciere consta- 
tând o structură tripartită a volumelor amin- 
tite anterior. Din acest punct de vedere ele 
amintesc de acele compoziţii muzicale în 
care ultima parte pare a o relua pe prima. 
Diferenţa e dată în mare măsură de prozo- 
die, încât impresia este şi de compoziţie ter- 
nară în care elementele ritmice diferă. Cu 
aceeaşi uşurinţă poetul apelează la avanta- 
jele versului liber, ca şi la constrângerile 
versificaţiei clasice, caz în care se ajunge 
uneori poate la o prea mare lejeritate acolo 
unde ar fi trebuit să fie mai multă rigoare. 

În volumul Faţa nevăzută a durerii, 
primul ciclu este alcătuit din poezii în vers 
liber, prin care autorul îşi propune să defi- 
nească poetic „locul geometric al realității” 
şi atitudinea lirică faţă de această realitate. 
Frecvent eul poetic poate fi identificat în 

formele de persoana I şi a II-a ale verbelor, 
pronumelor şi adjectivelor pronominale. De 
pildă, în poezia În spaţiul timpului, intero- 
gaţia este rostită la persoana I: „Cum aș 
putea să descriu/ priveliştile timpului/ geo- 
metria lor variabilă”, pe când în Monolog 
în fața oglinzii eul liric este identificat cu 
persoana căreia i se adresează poetul: „Vei 
visa/ sub clopot de aer cu sunet impur/ 
limbă de clopot vei fi şi/ de marginile lumii 
lovindu-te// vei descifra întâmplarea/ sâm- 
bure de adevăr/ în fructul minciunii.// In- 
venta-vei păsări şi astre/ şi poate şi un cer 
mai înalt şi mai curat/ şi cu inima vei trasa 
hărţile zborului”. 

Cele două fragmente sunt definitorii şi 
pentru concepţia despre propria-i menire, 
preocupantă pentru poetul medieşean. 

Ciclul al doilea din acelaşi volum se in- 
titulează Fotografii de ocazie. Autorul ape- 
lează acum la versul cu ritm, rimă şi 
măsură, cu efecte muzicale, favorizând su- 
biectivitate. În devenirea discursului liric, 
tonul grav alternează cu cel ironic-fantezist. 
Fără a pune sub semnul îndoielii originali- 
tatea celui ce realizează aici mai degrabă 
lungmetraje decât „fotografii de ocazie”, in- 
stantanee, „blitzuri“ — cum se intitulează 
numeroase texte —, aş identifica şi prezenţa 
unor posibile apropieri de Bacovia, Radu 
Gyr, dar şi de George Topîrceanu. O poezie 
se şi numeşte Bacoviană, având o recuzită 
adecvată: ploaia, pustiul, singurătatea, 
„cerul de plumb”, iarna copleşitoare. De alt- 
fel, incipitul e lămuritor: „Ca-ntr-un poem 
de Bacovia/ plouă şi plouă pustiu.” 

Spre Topîrceanu duc tonul parodic, ironia, 
poanta, răspărul, neologismul zbenguit: „Jubi- 
rea ta? — un braconaj subtil/ în propriile mele 
rezervaţii/ un fel de pus probleme-n ecuaţii/ un 
nu ştiu ce-n doi peri şi din profil// Plasând ju- 


dicios niscaiva nuri/ prin aburoase frontiere 
luneci/ iluminezi izvoare, zei întuneci/ şi vicle- 
neşti în tainice păduri.” 

Partea a treia, Bălciul tranziției, din vo- 
lumul la care m-am referit până aici spre a- 
i evidenția tipul de construcţie tripartită, 
conţine preponderent poeme în proză (în 
unele texte există totuşi elemente de prozo- 
die clasică, mascate de renunţarea la mar- 
cajul tipografic al versurilor). Aici se poate 
observa revenirea la unele perspective pro- 
puse în prima parte, lărgindu-se în acelaşi 
timp câmpul de observaţie din perspectivă 
diacronică într-o neostoită derulare de „ba- 
liverne eterne plus ifose camerale şi guver- 
namentale”. 

Lehamitea e atotstăpânitoare: 

„Îmi creşte iarba drumului prin care su- 
Jletu-n colburi bântuie pe drum la morile- 
ntrebării sunt uium şi vremile sunt reci 
şi-alunecoase. 

Din naştere-s cu pagubă la stele, nabab 
însă la glod şi bolovani şi sunt bătrân de-un 
milion de ani lăstarii golului îmi dau prin 
piele.” 

Poezia aceasta şi altele ca ea sunt cita- 
bile în întregime. Ele dau consistenţă şi 
conving. 

În multe privinţe aspectele relaţiei din- 
tre cele trei părţi constitutive sunt asemănă- 
toare în toate cele trei cărți. După cum 
asemănări există şi în ceea ce priveşte te- 
matica şi atitudinile lirice. Scriitorul acordă 
prioritate temelor decepţiei. El meditează 
contemplând lumea de „pe streaşina veacu- 
lui”, constatând dispunerea bipolară a tot 
ceea ce-i oglindeşte ochiul şi mintea: indi- 
vid-istorie, realitate-imagine, adică relativi- 
tate şi „istoria care se scrie”. Martorul se 
confruntă tragic între altele cu relativizarea 
continuă. 


Volumul Zodia nedreptăţii se deschide 
semnificativ cu textul Semnul care lipseşte, 
acesta fiind chiar „singurul semn care s-ar 
potrivi // între realitate şi istoria care se 
scrie // despre realitate //— nicidecum aceea 
care se vinde pe piaţă — // nu este niciodată 
semnul de egalitate.” Pentru a anula ne- 
dreptatea inadvertenţelor, poetul scormo- 
neşte rănile propriei sale biografii dintr-o 
irepresibilă nevoie de clarificare. Pătrun- 
dem acum în spaţiul unui adevărat „memo- 
rial al durerii” în genul celui de la Sighet, 
cu imagini din lumea patriei reale, a victi- 
melor ciumei roşii, a deportărilor în Bără- 
gan, a falsificatorilor istoriei. Numai că 
uneori rostirea e fără de relief artistic, re- 
dusă la o simplă consemnare jurnalistică: 
„Trudeau din greu de-a lungul zilei... Foa- 
mea/o amăgeau c-un polonic de ciorbă,/ c- 
un ciot de câine... neagră şi uscată,/ lihniţi, 
cu ochii-n blide... fără vorbă.” (Copii ai 
foamei) 

Sunt, mai degrabă în ciclul Amintiri 
dintr-o copilărie interzisă, numeroase as- 
pecte comune cu cele din poezia basara- 
beană şi chiar nord-bucovineană de factură 
tradiţională. O oarecare diluţie şi previzibi- 
litate a versurilor cred că ar fi fost de evitat 
pentru a nu ne duce gândul la gesticulaţia 
păunesciană care-i însoțea potopul de cu- 
vinte. 

Interesante efecte obține George L. Ni- 
migeanu atunci când valorifică sugestii în- 
tâlnite în poezia noastră populară. O 
adevărată doină cultă este poezia Lacrimă, 
dispusă în terţine, din nou sub semnul tri- 
adei: „Nu-mi da, Doamne, drum de cuc/ dus 
în lume — mă tot duc/ şi mă pierd ... şi mă 
usuc// Gândul-spin ... Pelin amar/sufletul 
„.. şi tot mai rar/în cer stelele-mi răsar//În 
ce scorbură să-ncui/durerea? ... Că iarbă 

nu-i/ leac pe rană să mi-o pui// Când pe 
mine mă adun/ ofu seara cui să-l spun?.../ 
că mă bate gând nebun// cum ar bate cui de 
foc/ ţintuindu-mă pe loc/ pasăre fără 
noroc...// Sub cerul străinului/ în cărarea 
spinului.../ în pofta hainului...” 


l-aş vedea locul binemeritat într-o oricât 
de severă antologie inspirată din folclorul 
nostru care încă se mai dovedeşte modelator 
viguros. Chiar şi în cazul de faţă deîndată se 
poate observa cum pericolul unei derive in- 
flaţioniste dispare. În poeziile lui George L. 
Nimigeanu atrage atenţia frecvenţa mare a 
unor termeni cheie: adevăr incertitudine, ab- 
Senţă, existenţă, inexistentă îndoială, a trăi, 
a muri, noapte, zi, lumină, întuneric. Se dis- 
tinge apoi dispunerea lor antinomică. De 
asemenea de remarcat existenţa unor arii se- 
mantice care configurează contextul istoric, 
spaţiul şi timpul, îndoiala, suferinţa, vârstele 
omului, familia. Cel mai adesea experienţa 
de viaţă e transfigurată, esenţializată, dobân- 
dind o semnificație mai generală. Atunci 
când se rămâne la amănuntul strict personal, 
comunicarea devine suferindă: „Lung mi-e 
drumul!!1... şi ... / Păzit de spini” („Drum 
păzit de spini“) 

Cu mai bine de zece ani înainte de 
„Zodia nedreptăţii“, lui George L. Nimi- 
geanu îi apărea la Timişoara placheta „Pe 
streaşina veacului“, cea mai „optimistă” din- 
tre cele trei cărți avute aici în vedere. Ea cu- 
prinde monologuri lirice cu adresanţi diferiţi, 
care ar putea deveni parteneri de dialog. 
Frecvent e vizată o persoană a II-a singulară, 
un fel de „tu semnul meu, frate” — ar zice 
Baudelaire, ,, şi tu şi eu fluturi de-o clipă” — 
îi numeşte cel ce se simte „vinovat de since- 
ritate”. Mai este avută în vedere şi o persoană 

a Il-a plurală, de aceeaşi stirpe: „iar eu ca şi 
voi/ vorbă sunt şi sunt / colbul de pe talpa lui 
Dumnezeu”. („Întâmpinare'“) 

Dar mai există un adresant special şi 
acela e numit în versul ultim din citatul de 
mai sus, Divinitatea mereu căutată ca în 
psalmii arghezieni: „Nici în speranţă, 
Doamne, nu-mi ştiu rândul/ întru iertarea 
Ta dumnezeiască/ pe răni stă veacul — corb 
să ciugulească/ însângerându-mi truda şi 
cuvântul// de parcă n-aş fi semn întru 
osândă/ şi preainaltul cerurilor Tale/ nume 
nu am dar sunt în părţi egale/ pe cât vânat 
e preţ pe-atâta pândă// Fii, Doamne, bun n- 
am nicio mângâiere/ între cuvânt şi gând 
mă iau cu fapta/ greu amăgit ba-n stânga 
ba în dreapta/ încât averea mea e o cădere” 
(„Penitenţa“) 

După acest tip de poezii, grupate în ca- 
pitolul „Proba tiparelor“, urmează cele ce 
compun ciclul „Plus-minus viaţa“, în care 
predominantă este preocuparea pentru au- 
todefinire: „Vorbă a pustiului”, „cerşetor 
zdrenţăros” „ecou sunt”, „sunt clipă ”, „fe- 


_» 


ricit sunt”, „încercat în dorință”, „doar 
taina întăinându-mă ”, „o clătinare a lumi- 
lor / sunt”. 

Poetul care, am văzut, se consideră şi 
„fericit”, dedică în final, sub genericul 
„Rang de nobleţe”, câteva, să le zicem cu 
vorba lui loan Alexandru, imne-ţării, Buco- 
vinei, obârşiei, satului românesc, ţăranului, 
limbii române şi prietenilor, aşa că nu e 
deloc hazardată premoniţia sa: „„știu/ pus la 
zid voi fi şi voi fi/ desenat pe zidul acela/ de 
pumnalele propriilor mele cuvinte” (,„Pre- 
moniţie“) 

Tot ce a fost cuprins în enumerarea de 
mai sus cultivă mitologia jertfei. 


„COCTEIL ÎN CRANII MICI“ 


Victor TEIŞANU 


Proza lui Constantin Arcu surprinde con- 
flictul dintre sordidul existenţial şi aspiraţia supe- 
] rioară, un război permanent în interiorul conştiinţei. 
Personajele sunt marcate profund de starea lor con- 
flictuală şi se comportă adesea ciudat, prevalând în 
genere aspectul visceral, chiar atunci când e vorba 
de intelectuali cu ştaif. Mizeria existenţială cople- 
şeşte cu autoritate endemică precedentul roman, de 
altfel o reuşită incontestabilă, intitulat Faima de din- 
colo (2001). Acolo, autorul dezvăluia şansele unui 
mediu precar, în speţă târgul prăfuit de la marginea 

OCT lumii, de a trăi grotesc. Lipsa de perspectivă gene- 
e hac rează la tot pasul vicii imposibil de eradicat. Sub 
masca grotescului se ascundea totuşi tragedia unor 
destine omeneşti, condamnate din start la absenţa ori- 
cărei perspective. 

Noul roman, Cocteil în cranii mici (Piteşti, Editura Paralela 45, 2011) 
schimbă oarecum planurile. Scena se lărgeşte considerabil, ne aflăm într-un mediu 
cu mult mai select, printre judecători şi avocaţi, procurori, cadre universitare de 
toate gradele, ziarişti cu ifose şi scriitori famelici. Galeria acestor personaje trebuie 
numaidecât completată cu diverse exemplare feminine, de la justiţiare însetate de 
funcţii, la turiste dubioase îndrăgostite de România, trecând însă obligatoriu prin 
bolgia damelor fatale, care exercită asupra bărbaţilor o forţă de atracţie în acelaşi 
timp diabolică şi destructivă. 

Aşadar, deşi aspectul scenei s-a schimbat, în sensul populării sale cu ipo- 
chimeni spilcuiţi, esența rămâne aceeaşi. Dincolo de eleganța vestimentară, de 
gesticulaţia preponderent arogantă şi de cadrul citadin, regăsim aceleaşi metehne 
umane, acelaşi jalnic standard moral din romanul anterior. Diferenţa o face doar 
fardul gros care acoperă feţele personajelor. Schema epică este dominată în fapt 
de eroii principali, domnul F., un soi de lider neoficial în Palatul de Justiţie, atât 
prin vârstă cât şi prin competenţă, şi tânăra stagiară Delia, prototipul feminin al vi- 
cleniei în arta de a cuceri şi supune bărbaţii. Cu directe origini greceşti, ea este şi 
pentru judele F. un otrăvit dar amoros, capabil să-l destabilizeze şi să-l compro- 
mită definitiv. Carcasa cu feromoni acţionează metodic, precum picătura chine- 
zească, şubrezind zi de zi echilibrul psihic al eroului masculin ca şi imaginea 

publică a acestuia. Judele F., redus la o ipostază pur instinctuală, pierde complet 
controlul, renunțând treptat la principiile etice şi profesionale care i-au conferit 
autoritate de-a lungul anilor. Din justiţiarul intransigent şi incoruptibil, judele, 
căzut în plasa unei pasiuni ridicole, devine un soi de obsedat sexual, gata să-şi sa- 
crifice fără ezitare cariera şi chiar familia. Portretele celor două personaje se con- 
turează memorabil pe măsura consumării spectacolului epic. El, cu vagi tresăriri 
de orgoliu, capitulând în faţa perversului joc amoros pus la cale de cocheta Delia, 
aceasta, cu ascunse trăsături bovarice, gata să-şi atingă scopurile chiar şi prin ig- 
norarea unor constrângeri legale sau etice. 

Dacă în Faima de dincolo votca se transformase într-un personaj omni- 
prezent, menit să facă suportabilă o realitate crudă, în Cocteil în cranii mici putem 
vorbi de obsesia eroticului, împinsă până la descompunerea morală a personalită- 
ţii. Tensiunile instinctuale extrem de puternice afectează iremediabil fibra orică- 
ror sentimente oneste, împingând mereu materia narativă către zona licenţioasă a 
exprimărilor fără perdea. Erotismul roade conştiinţe, devenind, cum spuneam, ob- 
sesiv. Poate cel mai prezent dintre personaje, cu rol de liant în întregul eşafodaj de 
acţiuni sociale sau spirituale. Practic nu există în roman măcar un singur nume 
care să fie ferit de implicaţiile amoroase ale edificiului epic. 

Chiar şi al treilea personaj al cărţii, tânărul universitar Cosmin Anca, 
având alura unui intelectual promiţător, se lasă sedus de malefica Delia. Efigii 
bine conturate, purtătoare de clare simboluri, cum ar fi versatilitatea, cultivarea re- 
laţiilor suspuse, pragmatismul de tip machiavelic, sunt senatorul Mancaş şi pre- 
şedintele judecătoriei, Găinuşă. O lume în vizibilă descompunere morală, în care 
scara autentică de valori este sfidată la tot pasul. Iar respectul pentru lege, clamat 
demagogic, rămâne doar sperietoarea celor slabi. 

Exista în proza de până la acest roman o tuşă suculentă de umor. Acum 
umorul îmbracă forma expresiei tranşante, cel mult ironice, cum stă bine unui ade- 
vărat rechizitoriu, pentru că de fapt romanul radiografiază nemilos o societate bol- 
navă, în care nu triumful binelui contează, ci supraviețuirea cât mai confortabilă. 

Constantin Arcu nu este doar un prozator inspirat ci şi un abil analist al fi- 
ridelor întunecate ale sufletului, veşnic scindat între capcana telurică şi aspiraţiile 
elevate. Posedă o ştiinţă a construcţiilor ample, cu permutări şi schimbări de si- 
tuaţie spectaculoase. Lejeritatea naratorului este magistrală. Dar lectorul simte că 
se află în faţa unor puneri în scenă extrem de elaborate, că tensiunea textului este 
lăsată să se dezvolte prin acumulări, până la paroxism. Nu lipsesc inserţiile de rea- 
lism fantastic, venind pe filieră latino-americană. Prozatorul pare a fi el însuşi un 
sceptic, pentru că, ridicând vălul, ne arată o lume plină de protagonişti vulnerabili, 
dincolo de arsenalul lor în care se amestecă perfidia, minciuna, fatalitatea, mize- 
ria etică şi eterna vocaţie a compromisului. Toate acestea făcând posibilă exis- 
tenţa unei reţele temeinic organizate, în care interlopii şi infractorii comunică 
armonios cu „organele” îndrituite să-i pedepsească. 

Cocteil în cranii mici este un roman viu, cu o cursivitate debordantă, şi o 
temerară incizie în corpul unei realităţi suferinde, operaţie înfăptuită de un maes- 
tru al stilului, plin de vervă şi aplomb. 

UN PSALMIST AL BUCURIEI * 


Amalia VOICU 


Nu de mult un critic literar de oarecare calibru se hazarda să aprecieze că un 
anume scriitor ar fi, cităm, ultimul mare psalmist... lată că, la ceasurile Paştilor, când lec- 
turăm versurile din Lăcrimarul înflorit (într-o prezentare elegantă, fapt deja obişnuit la 
Editura Limes), a mai apărut încă unul. Este vorba de Ioan Petraş, un psalmist al bucu- 
riei, căci lăcrimarul (precum Graalul) poate fi orice îşi închipuie cititorul şi mai mult decât 
atât — mahrama Sfintei Veronica, ştergarul lacrimilor lui Hristos, ori chiar vasul în care pi- 
cură sudoarea şi plângerea acestuia... Înclinăm către prima variantă, care ne confirmă fap- 
tul că înflorirea provine dintr-o nădejde tainică lăsată moştenire de Mântuitor Sfintei 
Veronica, aceea că va învia... . 

Însă ce cuprinde /ăcrimarul, acest instrumentar al sufletului, aidoma cu mătă- 
niile? Având inflexiuni veterotestamentare, care ne reamintesc de Cântecele pescarului 
Seled ale lui Al. Leontescu (poet remarcat în închisoare de însuşi N. Steinhardt), volumul 
se constituie din trei secvenţe lirice — Cantanah, Miriam (Gomera şi Miriam erau, coin- 
cidenţă, cele două personaje ideal-feminine din imnurile lui Leontescu) şi Lacrimarium. 
„Un maestru al invocaţiei” îl numeşte Mircea Petean, în cadrul prefeţei, pe poetul loan Pe- 
traş: „Maestru cântăreţ drapat în volute metaforice de un mare efect spectacular, poetul e 
înainte de toate un maestru al invocaţiei. Apelul la arhetip, miza pe arhaicitate şi respec- 
tul pentru tradiţie crează o tainică poezie a numelor, poetul stăpâneşte la modul desăvâr- 
şit arta de a modula sunetele de aşa manieră încât prin invocaţie să scoată la lumină sensuri 
ascunse, imagini pierdute, lumi scufundate”. A invoca înseamnă a chema în propria voce 
însuşi glasul Domnului; faptul că are îndrăzneala de comunicare cu esenţele superioare îl 
deosebeşte net de majoritatea scriitorilor autişti din zilele noastre. Aşadar, autorul de faţă 
are o preferinţă aparte pentru sonorități ebraice — cantanah, (H)annah, Mir-ana-mir, Elo- 
him, mire(le)-mir etc. şi pentru palinodii, refăcând reverberaţii în auz. 

Pentru teologul I. Petraş, cuvântul, în sens primordial şi metaforic, este un potir 
încăpător, iar în sens anagogic, mistic, potirul, deşi aparent neîndestulător, conţine în fapt 
cuvântul - „în Cuvânt potirul/ frăgezind lumină/ în Potir cuvântul...// [...] în Potir hodină/ 
suflete al meu...”. Înţesat de miresme vechi, limbajul folosit este unul al cărţilor din stra- 
nele bisericeşti; în pofida acestor lucruri, apar sensuri noi provenind din ambivalentele 
valori morfologice ale unor termeni. În versurile „la rădăcinile Lacrimei/ creşte moartea 
mea/ frumoasă ca o lumină/ de nimeni ştiută” (Rădăcina-lăcrimar), trecerea este văzută 
la modul sublim, căci de fapt „„moartea este ziua de naştere a veşniciei”, după cum spune 
părintele Arsenie. Urmează o suită de Cânturi - „târziu am pătruns în pivniţele/ Lacrimei 
tale/ căutând-o/ pe-a mea, mare cât/ o mie de sori”, în care originalitatea modului swiftian 
sau eminescian de a vedea lucrurile predomină (diminuându-se sau augmentându-se prin 
prisma afectiv-subiectivă a lacrimii-oglindă: mirror, zice englezul, mirare dumnezeiască, 

ar spune Blaga...). În reflexiile lacrimei se ascund şi versuri aşa-zis de dragoste, dar până 
la urmă şi firesc, „ascult cum m-adulmecă Moartea/ în formă de inimă/ cu vibrări de cris- 
tal!” (Cânt 1). Aflăm, de asemenea, în volumul cel puţin nominalizat la premiile „„Obser- 
vatorului cultural”, şi o latură patriotică (misionară?!) cu virtuţi prozodice nebănuite — 
„e-n mine un sobor de nerăbdări/ şi vreme când ies îngerii la coasă/ împrăştiind din dra- 
nițele Lunii/ lumina pe poteca mea de-acasă”. E ceva natural atâta timp cât multe dintre 
poeme sunt scrise de la celălalt capăt al lumii, tocmai din Sydney. În lacrimile Noului Tes- 
tament se răsfrânge mai vechiul curcubeu, ca legământ al speranţei făcut cu un Adam con- 
temporan. 

Secţiunea Miriam poartă ca emblemă un catren din Odysseas Elytis, De iubire 
rănile, din To Axion Esti, despre „roza neofilită” (traduce V. Ivanovici), despre „tranda- 
firul fără prihană” (adăugăm noi), Maica Domnului. Iarăşi, metafora morţii este încăpă- 
toare şi intimă totodată - „cine ţi-a pus în grădina din inimă/ povara acestui cuvânt/ şi-n 
Moartea ce mâine-o-să-şi facă/ din mine un soi de veşmânt ?”, dând seama de apropierea 
morții şi la propriu şi la figurat. În Potir, efigia Luceafărului („„străjer al vieţii”, cum îl nu- 
mesc poeţii greci) prinde „„rădăcini” la modul bizantino-eminescian: „inima mea e ase- 
meni/ unui început de Luceafăr/ şi caută/ de mână c-un înger/ în poiana Potirului/ lacrimi 
să răsădească/ chiparoşi/ prin văile MIRULUI”. În schimb, valenţele erotice ale poeziei re- 
ligioase sunt captate în versuri precum „peste cerul obrajilor/ fulgeră un cântec/ la umbră 
de cedru/ a sânilor tăi. Tu nu/ mai ai trup/ ci flăcări de miere” (Psalm). 

În concordanţă cu noile virtuţi ale limbajului instaurat de poet, heruvimii î îşi 
permit să aparţină unui bestiar inocent şi, nici mai mult, nici mai puţin, „să pască prin pă- 
şunile Cerului rouă de-argint” - v. Clopot în lăcrimar. În ultima secţiune, acest limbaj se 
purifică până într-atât încât nu mai are nevoie de veşminte prozodice, de măsură, de ritm, 
de rimă, iar psalmistul/ sau imnologul iese dezbrăcat de cuvinte, gol, cu toată sinceritatea, 
aidoma regelui David, să dănţuiască în faţa Celui de Sus... Simbolul lebedei (negre, pro- 
babil) înlocuieşte simbolul pelicanului şi devine Arhanghelul luminii, îngerul feţei, un 
metatronic modern, care nu mai ţine cont de convențiile clasice sau romantice, în poemul 
Lebăda. De obicei, ritualul creştin conţine canonic termeni destul de clasicizaţi — iată că 
scriitorul I. Petraş modifică aceste lucruri, în favoarea lirismului de bună calitate (ex. luna 
ia adeseori locul soarelui). Dintre celelalte „obiecte” lirice încărcate de negrul doliului, 
mierla transmite cu duioşie chemarea intimă a morţii - „în loc de Năframă/ o mierlă porţi 
azi în lumină/ ca pâinea răscoaptă/ şi frântă liturgic”. Mai departe, Lăcrimar III poartă o 
amprentă uşor epică, personajul liric auxiliar fiind un bătrân care îndrumă paşii neofitului 
spre lumină. 

Volumul prezentat poate fi citit şi ca un Prohod postmodern, al cărui ceremo- 
nial este însoţit de „flacăra Busuiocului”, de Trandafirul de Mare, de îngerul-cavaler fără 
de moarte, toate transfigurându-se în Învierea cea mare, nenumită, dar ghicită în subtext, 
în majoritatea versurilor acestei cărți. Este o poezie în faţa căreia se închină chiar şi criti- 
cul, care îşi doreşte să rămână în continuare în stare de uimire şi să încheie comentariile 
critice aici. Pentru a câta oară, poetul mistic se aseamănă delfinului care ar trebui să ex- 
plice unui inginer de nave mecanismele inefabile ale mişcării în mare... 


” loan Petraş. Lăcrimarul înflorit. Cluj-Napoca, Editura Limes, 2010. 

LIDIA POPIȚA STOICESCU: 
CALMUL APELOR ADÂNCI 


Virgil BORCAN 


Poate în virtutea discreţiei (sunt convins că ar deranja-o calificativul, mai potrivit 
după mine, „smerită”), Lidia Popiţa Stoicescu nu surprinde, nu tulbură, nu bulversează 
ierarhizări axiologice. Abstrasă iureşului contemporan, autoarea preferă calmul apelor 
adânci, în care valorile se decantează de la sine, sub „lumina lină” a unui spirit creştin au- 
tentic. Observaţia stă în picioare pentru toate cele trei titluri de până acum: densul roman 
istoric Vai celui singur, avându-l în centru pe voievodul Petru Rareş, eseurile din Adevă- 
rul fără plural şi acum, recent, dar nu în ultimul rând, lirica din Dacă n-ar fi culorile. 

S-a spus odinioară că din şcoala de literatură „Mihai Eminescu”(devenită, de fapt, 
în 1954, Institutul de Literatură şi Critică Literară, al Uniunii Scriitorilor) au ieşit exact 
atâţia scriitori câţi intraseră şi s-ar putea să fie aşa... Verdictul îl va da Istoria şi critica li- 
terară onestă şi pertinentă. Dacă însă romancierul Paul Goma sau criticul literar Gheorghe 
Grigurcu au „umplut” spaţiul literaturii cu personalitatea lor proeminentă, autoarea de faţă 
a avut înţelepciunea să aştepte, într-un demers asemănător curajului socratic (care nu în- 
seamnă să te avânţi — chiar dacă „ Audaces Fortuna juvat”- ci să nu faci pasul înapoi). lar 
rezultatul e pe măsură. 

Dacă n-ar fi culorile probează o maturitate expresivă şi stilistică deconcertantă, pe 
care de obicei un poet o obţine după câteva încercări (a se citi: volume) ca fruct al unor 
căutări validate de duşul rece al criticii. În cazul nostru însă, autoarea confirmă butada 
mallarmeeană potrivit căreia „Universul a fost creat pentru a deveni o carte frumoasă”. 
Atentă observatoare a capilarelor care irigă cultura (din izvorul sacru), Lidia Popiţa Stoi- 
cescu conciliază corespondenţele din natură („haina vie a dumnezeirii”, în gândirea ne- 
oplatonică) cu liturghia cosmică, la care — ca om — participă fiinţial. Şi o face poetic, cu o 
discreţie inefabilă, dând mereu impresia că eul liric se anonimează în spatele metaforei 
(cândva/ - în Timpul fără sfârşit -/ se va afla ce mult ne-am iubit/ când ne vor găsi mode- 
lați/ - vas de lut -/ în care/ inimile noastre/ au tot bătut,/ au tot bătut/ au tot bătut ...). 

E un joc sinestezic perfect stăpânit în versurile autoarei (iSzare, Clipă, Muzicală), 
cel puţin în măsura în care fiinţa umană, cu frisonul metafizic al morţii care o însoţeşte, 
se integrează lumii. Remanentă însă, la finalul lecturii, e o nădejde duioasă, fără crispări, 
întrucât avem în faţă o carte de mărturisire implicită, care urmează oarecum logic după 
Adevărul fără plural, şi pe care ar putea-o foarte bine rezuma cuvintele Sfântului Apos- 
tol Pavel: „Nu eu mai trăiesc, ci Hristos trăieşte în mine!”. 

E o carte de citit în linişte şi singurătate. Nu putem, totuşi, să nu remarcăm discreţia stilistică 
a versurilor, care ascund multe nopți de trudă neliniştită pe text, întrucât simplitatea (pe care o putem 
defini ca pe o „complexitate rezolvată”) e lucrul cel mai greu de obținut. 

Lidia Popiţa Stoicescu e în afara generaţiilor poetice şi în afara „măştilor”; spre 
deosebire de Fernando Pessoa, de pildă, ea are o singură identitate, care nu e nici măcar 
cea explicită de „poet creştin” (după modelul unor Juan de la Cruz sau loan Alexandru), 
întrucât credincioşia ei e de structură, nu de natură. 

DISCURS ÎNDRĂGOSTIT DE DRAGOSTE" 


loan RĂDUCEA 


Structura volumului Despre dragoste. Anatomia unui sentiment de Liviu Antonesei este una 
eterogenă, în sensul compilării unor texte care, deşi personale, aparţin unor tipuri de scriere diferite. Pu- 
nerea lor laolaltă, cu divagaţii şi intercalări, este un mod de a sublinia intenţia unei sincere investigaţii, 
precum şi dificultatea temei. 

Un prim eseu este investit cu rol axiologic, expunînd şapte teze, numerotate, asupra acesteia. 
De la început este evident că strădania cultivării paradoxului şi a expresiei iconoclaste ţine de un joc sti- 
listic, menţinut pe tot parcursul volumului. El nu poate ascunde reflecţia matură, de pe poziţii de bun- 
simţ şi în fond clasicizante, aşa cum se cuvine universitarului. 

Un just autocomentariu este cel al vîrstei de tranziție pe care o exprimă aceste pagini — for- 
mula este folosită ca să explice întoarcerea, pentru această a III-a ediţie, la varianta tipărită, după aceea 
electronică, de pe „Liternet”. Într-adevăr, eseistul gustă climatul de libertate postdecembrist, la institui- 
rea căruia a şi contribuit din plin. EI îşi asumă libertatea de opinie, dar se fereşte să ia o atitudine hotă- 
rîtă, întîrziat de fascinația promovării ei. Din păcate, mărturiseşte că preferă să reia pasaje din autori 
preferaţi, decît „să-şi încerce inutil puterile” (p. 77). Lui îi plac zecile de opinii policrome în care se 
poate învălui în voie, cu voluptăţi de intelectual, după o estetică a ideii ţinînd de textualism. Emblema- 
tic este incipitul, scurtă parafrază din iluministele „Drepturi ale omului”, ca profesiune de credință, ur- 
mată de dilema originii liberului arbitru — vine de la Dumnezeu sau de la natură, nu contează, autorul 
vrea să rămînă în „neutralitatea axiologică lebniziană” (sic!; p. 15). Între aserţiunile din cele şapte teze 
iniţiale, o reținem pe aceea a suprapunerilor între felurile de iubire, care pot merge pînă la a privi chi- 
pul iubitei ca pe o epifanie. 

Eseul secund tratează despre cei trei termeni antici elini pentru dragoste, însă sfirşeşte prin a 
insista pe considerabilul Henry Miller, „acest Zarathustra din Brooklyn”. Complicată în mod agreabil 
de gustul de a lua drept martori diverşi cărturari şi a-i găsi varii temeiuri filozofice, jubilaţia amorului 
străbate paginile. Nu e de mirare că ele iau şi forme lirice, explicate, în mod prudent, pentru prestigiul 
gînditorului, drept „„interludii”. Poetice sînt efuziunile confesive, amestecate cu speculaţii despre situa- 
ţia ontologică a iubirii, în fraze cascadate („Un poem”; procedeul este cărtărescian) sau tensiunea nota- 
ției coşmarurilor personale care au avut implicaţii erotice — pagini remarcabile, deşi prea puţine. Finalul 
cărții constă într-un interviu cu Al. Paleologu, pe subiectul în discuţie, urmat de o bibliografie tematică 
„foarte puţin comentată” — cîteva menţiuni, într-adevăr. 

Cele cîteva zeci de pagini propriu-zis eseistice sînt organizate ca un excurs în problematica 
domeniului. Autorul face dovada că, aşa cum sînt posibile în amor şi gesturile „„non-coitale” (p. 94), se 
poate şi el desprinde de glosarea artefactelor culturale, pentru constructe ideatice proprii. Într-un rînd, 
deşi se scuză că n-ar fi „politic corect”, are iniţiativa să respingă ideea de iubire în homosexualitate, ce 
nu depăşeşte aria sexuală, neridicîndu-se la veritabila iubire, căci Dumnezeu a gîndit atracţia erotică 
între fiinţe care să se completeze, nu să se dedubleze (p. 44). 

Constituie desigur o naivitate intenţia „să ameliorezi un mit” (p. 143), în cazul de faţă cel al 
androginului, în ideea că predestinarea celor două jumătăţi devine fatală doar din momentul în care se 
produce. Faptul trădează însă o fervoare a ideii care se încadrează discursului îndrăgostit, atît de rar la 
noi şi pretutindeni. Motivarea lui printr-un bricolaj eseistic reprezintă principalul merit al cărţii. 


* Liviu Antonesei. Despre dragoste. Anatomia unui sentiment. În epilog, o discuţie despre dragoste 
cu Al. Paleologu. Bucureşti, Ideea Europeană, 2010, 160 p. 

POLITICI DISTRUCTIVE LA ADRESA 
MONAHISMULUI ROMÂNESC 
(fragmente) 


Preot Florin HOSTIUC 


Creştinismul românesc, de origine apostolic, s-a dezvoltat în contextul mai larg 
al legăturilor intrinsece cu Imperiul Roman şi mai apoi Bizantin. Deşi rămân destule con- 
troverse privitoare la pătrunderea şi răspândirea mesajului evanghelic în spaţiul geografic 
ocupat de strămoşii noştri, opinia general acceptată este că în paralel cu misionarii creş- 
tini veniţi din sudul Dunării, în Scythia Minor a propovăduit o perioadă şi Sfântul Apos- 
tol Andrei. Cui s-a adresat el în mod direct are mai puţină importanţă. Grecilor locuitori 
aici sau autohtonilor, cert este că fundamental şi definitiv învăţătura creştină prinde aici ră- 
dăcini adânci şi se vor dezvolta în timp comunităţi care vor mărturisi pe Hristos cel răs- 
tignit şi înviat. 

Informaţiile legate de organizarea administrativă a bisericii înainte de secolul al 
IV-lea sunt destul de puţine. Totuşi, descoperiri mai recente atestă mai ales în partea de sud- 
est o destul de intensă activitate religioasă creştină. Primii martiri cunoscuţi pe teritoriile 
patriei noastre pot fi, în lumina izvoarelor scrise păstrate, şi primii monahi cunoscuți la noi. 
Vorbim aici despre Epictet preotul şi Astion de la Halmyris. Actul martiric al celor doi 
face referire la starea de monah pe care o avea Astionl!. În virtutea documentului amintit 
avem de a face cu primul călugăr străromân cunoscut cu numele. Acest fapt, aşa cum sus- 
ţin cercetătorii amintiţi mai sus, nu exclud posibilitatea existenţei unei vieţuiri asemănă- 
toare celei monastice şi înainte de momentul amintit, aşa cum nu se poate afirma nici 
despre martiri precum că ar fi primii, în sens real. Este foarte posibil ca pe măsură ce se 
vor face noi descoperiri arheologice să se găsească mărturii despre creştini şi mucenici 
mai înainte de Epicet şi Astyon. Cu atât mai mult cu cât religia dacilor precreştini prezintă 
multe similitudini cu practicile ascetice ale creştinătăţii. Ne referim aici atât la nivel de în- 
văţătură de credinţă — dacii aveau un concept clar despre viaţa veşnică, despre rugăciune 
şi chiar preoţie să îi spunem sacramentală- dar şi la nivel organizatoric şi de trăire inte- 
rioară. Marii preoţi ai dacilor trăiau o viaţă în retragere, asceză, cu un regim alimentar ex- 
clusiv vegetarian. 

Urme ale aşezărilor monastice în zona Dobrogei şi chiar în stânga Dunării încep 
a fi găsite din ce în ce mai multe. Din lipsă de spaţiu şi fiindcă nu face obiectul cercetării 
noastre decât adiacent, amintim în treacăt vestigiile din vecinătatea satului Slava Rusă, 
din jud Tulcea sau cele din Bulgaria de azi de la Kana-Ghiol, Suha-Reka, Rujno şi altele? 

Mai mult, în perioada primelor Sinoade Ecumenice creştinismul stră-român are 
reprezentanţi de seamă: Betranion — prieten cu Sfântul Vasile cel Mare, cu care întreţine 

corespondenţă, urmaşul său, Gherontie (Terentius) — participant la Sinodul II Ecumenic de 
la Constantinopol( 381) sau Teotim de Tomis, vajnic apărător al Sfântului loan Gură de Aur 
la Sinoadele de la Constantinopol din 400 şi 403. La cel de al treilea Sinod Ecumenic, la 
Efes, participă episcopul Timotei al Tomisului, iar urmaşul lui, Alexandru, semnează acele 
Sinodului IV Ecumenic de la Calcedon (451).3 E de la sine înţeles că odată ce aici avem 
de a face deja cu o ierarhie foarte bune structurată, cu scaune episcopale ce au continui- 
tate, tradiţie şi relaţii strânse cu centrul de la Constantinopol şi cu alte Patriarhii din epocă 
se găsesc şi centre mănăstireşti suficient de puternice şi influente încât să furnizeze can- 
didaţi demni de funcţiile şi misiunile episcopale. La acest moment istoric (vorbim de se- 
colul IV) se formase deja cutuma potrivit căreia candidaţii episcopat să fie deja monahi ori 
dacă nu erau, să treacă înainte de hirotonie în rândul călugărilor. Motivația este şi ea lo- 
gică şi ţine cont de însemnătatea misiei la care sunt chemaţi. Monahismul înseamnă de- 
dicare totală slujirii lui Dumnezeu, iar ierarhul cu atât mai mult are îndatorirea de a nu 
precupețţi nici un efort spre bunul mers la Bisericii şi spre slujire. 

Din rândul monahilor originari din părţile noastre s-au ridicat în timp personali- 
tăți deosebit de importante ale creştinismului primar. În afară de ierarhii pomeniți mai sus 
ca vajnici apărători ai ortodoxiei, demni de amintit sunt şi Sfântul loan Casian — înteme- 
ietor al monahismului în zona Marsiliei de azi şi propovăitor cu fapta al tradiţiei creştine 
de sorginte oriental-bizantină. Se ştie despre el că a călătorit mult în Țara Sfântă, în Siria 
şi Egipt, unde a învăţat de la Părinţii deşertului vieţuirea aspră călugărească şi unde s-a călit 
duhovniceşte. 

Dionisie cel Mic ( Exiguus) este cunoscut de istoriografia mondială drept cel ce 
a socotit cel dintâi, cu multă îndrăzneală, tipul funcţie de anul naşterii lui Hristos. Nu de- 
geaba este şi numit "părintele erei creştine”. Într-un moment de tandreţe spirituală, aşa 
cum au toţi marii trăitori creştini, el vorbeşte despre ”Schytia cumplită prin frig şi prin 
barbari, dar care întotdeauna a ridicat oameni plini de căldură şi minunaţi prin blândeţea 
ţinutei lor. Că aşa este, eu o ştiu, nu numai printr-o cunoaştere directă, de la naşterea mea, 
ci şi prin experienţă, deoarece acolo, într-o comunitate terestră expusă tuturor relelor, s-a 
produs renaşterea mea, cu harul lui Dumnezeu prin Botez, a unui număr de oameni dintre 
care unii sunt fericiţi părinţi cu care această regiune slăveşte bărbaţi de care sunt mândru 
că i-am văzut ducând o viaţă divină, într-un trup fragil.* 

Acest umil monah scit (străromân) a desfăşurat o activitate prodigioasă la Roma, 
unde scrie ori traduce în latineşte foarte multe opere.* 


xXx 


În perioada premergătoare întemeierii statelor feudale româneşti centre mona- 
hale au existat practic în toate zonele locuite de strămoşii noştri. În secolul al VII-lea scau- 
nul mitropolitan tomitan se mută la Vicina, în zona gurilor Dunării, aşezăminte monahale 
găsim la Murfatlar-Basarabi, atestat înainte de secolul X, la Niculiţel şi Găvan, în secolele 
X-XI, la Corbii de Piatră (Com. Jgheaburi, jud Argeş)- din sec. XII-XIII, la Curtea de 
Argeş, înainte de sec XIV, sau complexul monahal de la Aluniş-Nucu, din zona de curbură 
a Carpaţilor, în jud Buzău. În Moldova, deşi cercetările arheologice nu au fost atât de ex- 
tinse, pe baza unor informaţii anterioare se poate concluziona că s-a urmat aceeaşi linie. 
Aceasta cu atât mai mult cu cât vechile vetre monahale moldave sunt adesea numite „„si- 
hăstrii”, semn lingvistic vizibil al existenţei anterioare a unei organizări monastice suficient 

de puternice. 

Vestigii asemănătoare, datate cel puţin secolele X-XI se găsesc şi în Banat, la 
Morisena-Cenad, la Gurile Chindiei, sau la mănăstirea Bezdin ori în Transilvania la Dă- 
bâca ( sec X ), Moigrad ( sec XI-XII ) sau Hodoş-Bodrog ( înainte de sec XII Y. 

După întemeierea propriu-zisă a statelor feudale româneşti putem vorbi de o ade- 
vărată efervescenţă în ceea ce priveşte dezvoltarea şi extinderea monahismului la noi, 
aceasta cu atât mai mult cu cât călugării s-au aflat în primele rânduri ale luptei pentru păs- 
trarea identităţii naţionale şi mai ales spiritual-confesionale. Domnitorii întemeietori fon- 
dează nu doar statul civil ci şi multe din centrele monahale. 

Xx* x 

Comunismul reintroduce brutal în istorie conceptul luptei de clasă, în care avem 
de a face cu o delimitere foarte clară, pe principii ideologice şi materiale, între diversele 
categorii sociale. Iar toţi cei ce nu corespund tiparului ideologic devin vrăjmaşi, atât la 
nivel de grup dar şi individual. 

La vremea la care regimul comunist îşi face intrarea pe firmamentul istorie Ro- 
mâniei mişcarea monastică românească se afla pe un trend ascendent, revenind-şi cu pu- 
tere din ce în ce mai mare după loviturile pe care le încasase în urma reformelor 
secularist-iluministe determinate de măsurile lui Cuza. Constituţia adoptată în 1948 pre- 
vedea că „libertatea de conştiinţă şi libertate religioasă sunt garantate de stat” şi „toate 
cultele sunt libere şi egale în faţa legii, oricine este liber să împărtăşescă sau nu o credinţă 
religioasă. Cultele religioase se organizează şi funcţionează libere, iar modul de organizare 
şi funcţionare este reglementat prin lege”. 

După modelul sovietic statul comunist român a dorit supunerea aproape orbească 
a oricărei forma de organizare bisericească. Experimentul reuşise parţial în Uniunea So- 
vietică, iar modelul se dorea implementat la un alt nivel, într-o formă ceva mai elevată şi 
în România. Doar diplomaţia unor înalţi ierarhi şi mai ales viziunea de ansamblu şi tena- 
citatea Patriarhului Justinian Marina a făcut ca lucrurile să poată lua o altă turnură. Evi- 
dent nu au lipsit sacrificiile. Ca în orice război, că aici vorbim efectiv de o luptă dechisă 
pentru supravieţuire, au existat victime, oportunişti, trădători şi persoane oscilante care 
au facilitat pe de o parte impunerea unor compromisuri iar pe de altă parte au facilitat mar- 
tirajul. 

În cazul tuturor cultelor religioase recunoscute de lege statul a avut plasați, ade- 
sea în posturi decizionale cheie, oameni recrutaţi sau chiar anume pregătiţi, care au su- 
pravegheat şi au influenţat anumite acţiuni. Aşa cum subliniam mai sus, o Biserică 
martirizată total nu era de nici un folos. Şi aici exemplul nu lipsea. În Albania, acolo unde 
toate cultele, inclusiv cele necreştine, au fost decapitate iar ierarhia eclesiastică a fost total 
compromisă, însăşi imaginea statului comunist a avut de suferit. Nu se dorea o repetiţie a 
accidentului albanez ci o abordare evoluată a fenomentului, ţinând cont de rezultatele ob- 
ţinute deja în uniunea Sovietică. De la caz la caz, da la o ţară la alta realităţile s-au dove- 
dit a fi altele. În România s-au izbit de rezistenţa tacită sau făţişă a unor ierarhi, teologi sau 
simpli credincioşi, în Bulgaria a mocnit vreme de 50 de ani un conflict cu răbufniri pe- 
riodice, în Polonia Biserica s-a bucurat de o relativă autonomie, fapt care i-a permis in- 
clusiv implicarea directă şi colaborarea cu Sindicatul liber Solidaritatea. Alegerea 
cardinalului Karol Woitila ca papă, în 1978 a condus la regrupări de forţe şi la reorgani- 
zarea politicilor în ceea ce priveste relaţia bisericii Catolice Poloneze cu puterea politică. 

Personalitatea deosebit de puternică şi simpatia de care s-a bucurat Papa loan Paul al II- 
lea au asigurat un ascendent deosebit asupra liderilor comunişti polonezi, mulţi dintre ei 
admiratori secreţi ai carismaticului papă. 

Paradoxal pentru o perioadă de persecuții, aşa cum o dovedesc chiar documen- 
tele de arhivă ale fostei Securităţi, Biserica Ortodoxă Română a crescut, s-a dezvoltat, iar 
în cazul studiat, monahismul s-a revigorat şi a renăscut ca din propria cenuşă. Evident 
vorbim aici despre o atitudine consecventă, concentrată , o adevărată politică de stat. Prin 
ordinul nr. 13/21089 din 6 octombrie 1948 transmis serviciului Securităţii Poporului din 
Tulcea şi Ialomiţa (şi bineînţeles şi celorlalte servicii regionale) se stipula: 

„În conformitate cu ordinul Direcţiunii Generale a Securităţii Poporului 
nr.49468/948, vă rugăm a dispune măsuri să ni se înainteze până la data de 22 octombrie 
a.c. un studiu cuprinzând schița de obiective şi planul de muncă în vederea pătrunderii in- 
formative în aceste obiective (biserici şi mănăstri — nn.) pentru perioada 7 noiembrie- 
31 decembrie a.c., privind punctele sensibile din punct de vedere al cultelor religioase. 

Între aceste obiective se vor regăsi neapărat: 

-mănăstirile însemnate; 

-punctele de pelerinaj, 

-sediile cultelor şi ale bisericilor, episcopii, protopopii, parohii mai în- 
semnate din punct de vedere al securităţii. 

-locurile de adunare clandestină ale cultelor neautorizate şi de adunare 
conspirativă ale unor clerici antidemocratici, locuinţele de preoţi, domiciliile unor fana- 
tici religioşi, etc. 

Nu se adminte nici o întârziere peste termenul fixat, lucrările dumneavoastră tre- 
buind să slujească la întocmirea planului general de muncă al problemei. 

Lt. Col. De Securitate Locotenent de Securitate 

O. Câmpeanu Năstase Sepi” 


Documentul în sine este mai mult decât elocvent. Încă din primele zile ale exis- 
tenţei sale ca instituţie represivă şi de supraveghere, Securitatea a acordat o atenţie cu totul 
specială Bisericii. Deşi în nota de mai sus nu se face referire directă la un cult anume se 
subînţelege că vor fi supravegheate, urmărite şi prelucrate date privitoare la toate cultele 
şi mişcările de sorginte religioasă pentru ca, pe baza datelor preliminare culese să se rea- 
lizeze un plan de măsuri prin care tot ce înseamnă femonen religios să fie atent urmărit şi 
îndrumat. Se va observa de-a lungul timpului o creştere graduală a atenţiei care se va 
acorda cultelor religioase în general şi Bisericii Ortodoxe în mod special cu scopul su- 
bordonării obiective şi punctuale a instituţiei în sine. Din fericire Biserica a avut în rân- 
durile sale mulţi oameni de o verticalitate morală şi spirituală deosebită, fapt ce a zădărnicit 
sau a îngreunat în mod deosebit acţiunile menite să distrugă credinţa şi Biserica. 

XX x 

Evenimente interne şi externe au coagulat şi intensificat pregătirile reprezentan- 
ților statului ateu pentru desființare comunităţilor monastice. Revoluţia din Ungaria vecină, 
desfăşurată în anul 1956 a demonstrat că fără măsuri represive foarte bine puse la punct 
şi fără o mână de fier care să asigure ascultare necondiționată, fără frica impusă, un stat 
comunist, oricât de bine structurat şi condus, oricât de liberal şi deschis anumitor schim- 
bări, nu poate rrezista furiei populare. 

O experienţă asemănătoare va trăi şi Polonia, numai că de astă dată armatele so- 
vietice, deşi comasate la frontierele cu statul polon, nu au mai intervenit. 

Deloc străină de graba şi furia cu care autorităţile comuniste s-au năpustit asu- 
pra vetrelor monahale este şi directiva pe care Nichita Hruşciov o impune tuturor lideri- 
lor din blocul sovietic de la tribuna celui de al XXI-lea Congres al P.C.U.S. 

kk 

La deschiderea cursurilor Seminarului Monahal de la Agapia, în 1949, Prea Fe- 
ricirea Sa, Patriarhul Iustinian mărturisea că „monahii trebuie să fie în slujba luminii, cul- 
turii şi ajutorării societăţii conduşi de spiritul evanghelic al jertfirii de sine... redând astfel 
Bisericii un monahism nou şi luminat, care să îmbine viaţa duhovnicească cu cea cultu- 
rală şi socială... deoarece vrem un monahism luminat, nu ignorant”. 

Statul ar fi trebuit aşadar să preia din start lucrarea de reintegrare în viaţa civilă 
a foştilor monahi, ceea ce nu s-a întâmplat decât rareori, ei fiind puşi în delicata situaţie 
de a se descurca prin propriile forţe. Unii s-au reintegrat în familii, au revenit la vechile 
ocupaţii ori s-au recalificat în alte domenii, alţii au rămas în preajma mănăstirilor aştep- 
tând vremuri mai bune şi permisive. Alţii s-au angajat tot pe lângă instituţiile eclesiale. Cel 
mai simplu le-a fost ierodiaconilor şi ieromonahilor care au primit de foarte multe ori pos- 
turi la parohii, în administraţia bisericească la diferite niveluri ierarhice ori au fost anga- 
jaţi pe diverse posturi în tipografiile bisericeşti sau alte instituţii eclesiastice. Aşa am 
cunoscut la vremea copilăriei mele pe fostul ieromonah Varahil Moraru, alungat din mă- 
năstirea Rarău. Fost ucenic al maestrului Corneliu Baba, înzestrat de Dumnezeu cu un de- 
osebit simţ artistic, pictor, poet şi scriitor, domnia sa şi-a câştigat existenţa pictând. În satul 
Izvorul Mureşului din judeţul Harghita este şi astăzi mărturie vie biserica parohială orto- 
doxă românească, zugrăvită cu măiestrie şi dragoste de părintele Varahil. 

O altă experienţă personală este cea a maicii Aglaia Scurtu, angajată ca femeie de 
serviciu la Protopopiatul Piatra Neamţ vreme de aproape trei decenii după ce fusese nevoită 
să părăsească mănăstirea Almaş-Neamţ în urma Decretului 410/1959. Ospitalitatea sa spe- 
cific moldovenească era renumită şi oricare din preoți trecea pragul protopopiatului cu di- 
verse treburi mergea aproape obligatoriu pe la maica, să servească o cafea sau o dulceaţă. 


! Mihail Diaconescu, Istoria literaturii daco-romane... p. 433-444. Traducerea integrală a marti- 
rionului face referire la numirea de monah. Apud Sebastian Dumitru Cârstea, Monahismul 
ardelean în trecut şi astăzi. Sibiu, Ed. Andreeană, 2008, pp.38-39. 

> Apud Sebastian Dumitru Cristea, Monahismul ardelean în trecut şi astăzi. Sibiu, Ed. An- 
dreeană, 2008, pp.42-44. 

3 Pr. Prof. Dr. Mircea Păcurariu, Istoria bisericii Ortodoxe Române. Bucureşti, EIBMBOR, 
1987, pp.36-40. 

+ loan G. Coman, „Sciții” Ioan Cassian şi Doinisie cel Mic şi legăturile lor cu lumea meditera- 
neeană. În S.T., nr 3-4/1975, p. 19%. 

s Apud Sebastian Dumitru Cristea, op.cit. pp. 45-50. 

* Idem, pp.53-62 

7 ACNSAS, Fond Documentar, Dosar D74/3, f.23. 

3 Patriarhul Justinian, Ridicarea monahismului românesc. Cuvânt la deschiderea cursurilor Se- 
minarului monahal de la Mănăstirea Văratec, la 20 martie 1949, în Apostolat social, vol 1, Bu- 
cureşti, 1949, p. 177. 

ÎNTRE PRUT ŞI JIJIA - BISERICA DIN LUCENI 


Preot Teofil OLARU 


Satul Luceni, situat în comuna Victoria, judeţul Iaşi, se află, ca mai toate satele 
comunei , între cele două râuri din zonă, Jijia şi Prut, zonă încărcată de istorie, pe care Sa- 
doveanu, ori lonel Teodoreanu au descris-o cu atâta farmec în prozele lor. Din această 
cauză satele comunei au fost încercate de apele acestor râuri, revărsările frecvente du- 
când la inundaţii masive. Oamenii acestor locuri, gospodari dar şi credincioşi, au găsit re- 
sursele de a supravieţui diluviilor de fiecare dată. De la aceste evenimente pare-se a-şi 
trage numele satul Luceni şi nu de la antroponimicul Luca. Nu s-a găsit nici un nume de 
Luca în satul Luceni. La baza numelui stă o legendă care împleteşte originea satului cu cea 
a Bisericii existente. Se spune că, înainte ca Roznovanu să zidească biserica de piatră (care 
există şi astăzi), în timpul inundaţiilor, oameni au pribegit şi au căutat să se mute în locuri 
ferite de inundaţii. Mergând spre răsărit au găsit un ostrov unde se odihnea un copil păs- 
când un vițel. Acolo oamenii au hotărât să zidească o biserică din lemnul adus de apele ce 
curgeau nemăsurat. Dacă în satele învecinate oamenii aveau puţin pământ ori deloc, mun- 
cind la boierul Roznovanu, oamenii satului Luceni, unii dintre ei urmaşi ai răzeşilor erau 
binecuvântaţi cu mari proprietăţi de pământ, un lucru rar la acea vreme şi în aceste locuri. 
Dintre urmaşii lor trăiesc şi azi, unii locuind în continuare în sat, alţii lăsând în urmă satul 
fără să uite de unde au plecat, ajungând în timp ingineri, preoţi, profesori universitari chiar 
peste hotare, educați într-un profund spirit religios creştin, dar şi cărturăresc, de la preo- 
ţii satului. Este profund impresionantă activitatea preoţilor care au adus mult bine oame- 
nilor satului, cei bătrâni amintindu-și de fiecare preot cu multă recunoştinţă încât chiar 
crezi că Dumnezeu şi Sf. Petru au umblat mult timp încoace şi nu „în vremea aceea” când 
toate păreau să se întâmple „odată ca niciodată”. 

Biserica Parohiei ,, Sf. Nicolae” din satul Luceni, comuna Victoria, se află la 2 
kilometri de comună, în partea estică a ei. Un reper important este localitatea de frontieră 
Sculeni. Luceni este asezat la 4 km sud-est de centrul comunei, pe malul din stânga Jijiei, 
datând din anul 1436. 

Biserica a fost construită la începutul secolului al XIX-lea, pe locul alteia mai 
vechi, din lemn, care, după cum se vehiculează, a fost arsă din temelii. Ea este ctitoria bo- 
ierului Nicolae Rosetti (Ruset) Roznovanu. Lucrările de zidire s-au finalizat în anul 1808, 
iar sfinţirea ei s-a săvârşit în anul 1810. Astfel, odată cu trecerea timpului, această biserică 
a ajuns cel mai vechi edificiu rămas, fiind cu această ocazie socotit monument de arhi- 
tectură bisericească cu o reală încărcătură istorică. Zidurile de 1,20 metri stau ca mărturie 
a rezistenţei în timp a bisericii. Însă tot cu trecerea timpului au apărut şi diversele pro- 
bleme, legate în mod special de calitatea finisării exterioare, dar şi interioare a zidului. În 
tot acest timp, au fost făcute lucrări de restaurare dar fără succes. 

Vrednic de pomenire a fost preotul Nicolae Gugoaşă care a reuşit, chiar dacă 
după aproape 60 de ani, restaurarea bisericii dărâmate în timpul celui de-al doilea război 
mondial, în proporţie de aproape 50%, şi care s-a ocupat şi de împodobirea ei, după răz- 
boi nemairămânând decât foarte puţine lucruri de valoare sau de patrimoniu care se pare 
că nu a fost puţin. Biserica are un stil arhitectonic în formă de cruce bizantină-triconc, în 
centrul bisericii bolta sprijinindu-se pe arcadele ce compun spaţiul absidelor laterale, şi a 
altarului. Biserica e prevăzută cu un pridvor închis adăugat după anul 1947, construit 
odată cu restaurarea de după război. Restaurarea de după 1947 nu a rezistat şi de aceea era 
necesară o intervenţie aproape radicală chiar în structura de rezistenţă a zidului, şi cu 
această ocazie s-a intervenit şi la aproape tot ce ţine de o restaurare completă. De aceea, 
în anul 2005 au început lucrările de restaurare. Poate că de aceea nu se prea ţine un pro- 
gram aşa de variat de servicii în timpul săptămânii, primând intensele ore de muncă de res- 
taurare. Dar se ţine un program de slujbe religioase destul de riguros în toate sărbătorile 
şi duminicile de peste an. Lucrările continuă şi în acest an. Fondurile sunt în mod exclu- 
siv din partea credincioşilor satului, ajutoare primind puţin câte puţin şi din partea satelor 
învecinate, primăria comunei dând şi ea aportul. 

Biserica satului a însufleţit oamenii care de multe sute de ani au avut parte în fie- 
care săptămână de slujbele religioase de care alte sate nu aveau parte. Dintre preoţii cunos- 
cuţi remarcăm pe Gheorghe Lucian, şi loan Lucian, vrednici de pomenire prin istorioarele 
culese din evenimentele contemporane lor. Pline de haz, ele reprezintă o fabulă a vieţii trans- 
misă generaţiilor viitoare. Aceste istorisiri cuprindeau părţi din viaţa oamenilor satului cu 
bune şi cu rele dar şi îndemnuri la o viaţă morală, duhovnicească. Un alt preot renumit pen- 
tru portul său „haiducesc” era pr. Iorgu. Mergea călare pe cal, avea ploscuţă cu „răchie din 
cea tare” — după cum el însuşi mărturisea şi umbla neobosit (călare ca de obicei) spre a face 
bine în sat. Vrednic de amintire este şi pr. Gheorghe Bârsan care aducea ploile şi era cunoscut 
pentru minunile sale. Ultimul a fost pr. Nicolae Gugoaşă care din 1947 a vegheat la viaţa spi- 
rituală a satului în vremuri cât se poate de tulburi. Satul a fost încercat de boli ca tifosul, ho- 
lera, apoi de foamete, despre care cei în vârstă încă îşi amintesc, ori situaţia de după cel de-al 
II-lea război mondial, care a distrus satul şi cea mai mare parte din biserică, comunismul şi 
altele. Biserica Lucenilor străjuia şi sufletele credincioşilor de la Victoria (până în 1985), 
până când pr. Nicolae a zidit o măreaţă biserică în plin comunism aproape de centrul comu- 
nei cu hramul Sf. Constantin şi Elena. 

De remarcat este marele dar învăţătoresc al preoţilor. În vremurile când doar preo- 
tul era cunoscător al cărţilor, în sat s-a manifestat un real avânt didactic din partea preoţi- 
lor şi familiilor lor. Pr. Lucian a fost învăţător al satului până când cântăreţul satului a 
continuat munca dascălilor veritabili. La fel şi părintele Gheorghe Bârsan care a fost şi pro- 
fesor în sat. Părintele Nicolae Gugoaşă şi multă vreme şi soţia sa Artemiza-Gica (până la 
pensionare) au fost dascăli ai satului, învățând copii dar şi oameni care din cauza războ- 
iului nu au reuşit să cunoască la timp materiile claselor primare. Contemporanii consideră 
că toate au intrat în făgaşul lor. Fiecare sat are câte o biserică, câte un preot, apele sunt ză- 
găzuite de barajul de la Stânca-Costeşti şi nimic nu pare că ar fi fost altfel înainte. 

SINCERITATE ŞI DEVOȚIUNE 


Vasile FLOREA 


S-ar fi putut crede că, după un veac şi jumătate de pictură modernă inspirată ex- 
clusiv de natură și nu de mitologie, de religie şi de cronici, după afirmarea în arta româ- 
nească a unor personalități care au creat un patrimoniu de inestimabilă valoare, nu ar mai 
fi rămas spaţiu pentru noi și originale contribuţii în domeniu, ci doar pentru poncifuri şi 
improvizări seci. 

Aşa se şi explică de ce majoritatea artiștilor din ultimele generații n-au mai dialo- 
gat direct cu natura, ci au experimentat modalități de expresie ce făceau apel la imagina- 
ție, la intelect, la facultatea minţii de a conceptualiza, de a crea imagini inedite. Mulţi 
dintre aceştia se iluzionează că inovează, că se afla în avangarda, dar şi avangarda este și 
ea la vârsta senectuţii, dacă ținem seamă că s-a născut cu mai bine de un secol în urmă. Ei 
bine, unii artiști nu s-au lăsat amăgiţi de această himeră şi printre aceştia — puţini — se află 
pictorița Elena Floareș Cojenel. Am putea să spunem, speculând, că artiştii din stirpea 
Doamnei Cojenel se află în ariergarda . 

Fără prejudecata că a te adresa direct naturii este un mod de abordare vetust, Elena 

Cojenel a înţeles că , indiferent de inventarul mijloacelor de expresie folosite, esenţial este 
ce ai de spus ca artist, ce dospește sau clocoteşte în sufletul tău, adică ce trăiri are, cum con- 
stata poetul, „cer veşmintele vorbirii”. Iar pictorița noastră este — au putut-o constata mulți 
comentatori — un suflet de elită, bogat ca trăire, sensibil, generos şi plurivalent care caută 
cu înfrigurare sa găsească cele mai adecvate „vesminte ale vorbirii” pentru a se exprima. 

Ce o deosebeşte în mod aproape radical de majoritatea colegilor de breaslă este 
pasiunea cu care Elena Cojenel se dăruieşte fără nicio reticență creaţiei. Am zis pasiune, 
dar termenul este prea uzat, prea slab ca să poată reda starea sufletească ce o animă pe 
aceasta artistă. Ea ne evocă mai degrabă imaginea marilor posedaţi ai penelului, de genul 
unui Van Gogh,lar odată așezată în fața şevaletului, parca se afla acolo de totdeauna. Ex- 
plicaţia constă în faptul ca artist născut, iar nu făcut, tânăra profesoară se aflase totdeauna 
în preajma muzelor. Pe Melpomena și pe Thalia le slujise a un moment dat ca actor şi re- 
gizor, iar de Euterpe nu s-a despărțit nici până astăzi muzica sunetelor fiind suport şi puncte 
spre „muzica” transfigurata a culorilor. Amatoare de muzică şi-a conceput încă de la în- 
ceput pictura intr-o indisolubilă conexiune cu lumea muzicii. Când năvalnice, tumultoase 
ca un ropot de sunete, când melodioase, line, prelungi ca o melopee, tuşele aşternute pe 
pânză trădează o natură sensibilă, plină de temperament, cu o solidă cultură muzicală aşa 
cum solida este şi cultura plastică formată în lungi şi fructuoase contacte cu arta muzee- 
lor. Şi cum, în muzică trebuie să fi fost oripilată de stridenţe şi disonanțe, s-a ferit şi a 
reuşit ca asemenea disonanțe şi stridenţe sa nu-și îngăduie nici în pictură. De aici consta- 
tarea pe care o facem când îi analizăm cu ochi critic tablourile, că legea dominantă în 
aceste opere este armonia desăvârşită, îngemănarea cordială a tonurilor şi nuanţelor celor 
mai fine, fie în savante combinaţii, fie în juxtapuneri cu grijă alese. 

Urmărindu-i evoluția, cum am făcut-o recent în propriul atelier, am putut constata 
că de la tablourile începuturilor în care mai dibuia încă în redarea formelor, a ajuns rapid, 
arzând, cum se spune, etapele, la un meșteșug care o situează în rândul maeștrilor noștri 
consacraţi. Fie că pictează peisaje rustice sau aspecte din urbea de reședință — din Iaşul în 
ce are el mai vechi și mai pitoresc, fie că , evadând intr-o prestigioasă lume a viligiaturi- 
ştilor de pretutindeni, pictează Veneţia sau Florenţa, artista surprinde cu un simt ce nu 
înşeală „genius loci” indimenticabile pe care îl căutăm în toate peregrinările noastre. Sta- 
rea de spirit în care au fost zămislite aceste peisaje a fost — este evident — una de plenara 
bucurie caci nicio nota acută de nelinişte, niciun scâncet, nici un suspin, vreun „Tipăt” ca 
la Munch, necum vreun câmp cu corbi negri ca la Van Gogh, nu tulbură edenica stare de 
beatitudine din aceste peisaje. Avem aici în toata puritatea şi prospețimea lor albul zăpe- 
zilor imaculate ce potopesc uliţe şi sălașuri sărăcăcioase, avem smaraldul crângurilor în- 
verzite, ruginiul toamnelor romantice, rosul acoperişurilor în vechile burguri europene şi 
albastrul apelor din lagună — toate culori pe care pictorița le pune să cânte o adevărată odă 
a bucuriei pentru că știe s-o facă dezinvolt, fără crispări, fără poticniri, cu uşurinţa şi cu 
firescul ce-şi găsesc explicaţia intr-o sinceră, nesofisticată trăire. 

Şi dacă peisajul ca gen ii dă prilejul să releve darul de colorist, ce se mai poate 
spune despre jocul fascinant de culori din tablourile cu flori ? Aici, fantezia în compune- 
rea buchetelor şi gingăşia cu care tratează corolele, reproducându-le nu numai bogăţia cro- 
matică , ci şi factura țesutului vegetal, totul cu adevărata risipa de talent şi imaginație, ne 
întăreşte convingerea că artista trăieşte frumosul cu toată fiinţa. 


e 

Apropiată de modul cum înţelege să 
picteze florile este abordarea naturii 
moarte. A dovedit că știe sa înnobileze şi 
materia plebee din care sunt alcătuite natu- 
rile statice obiecte din inventarul casnic. 

O discuţie interesantă comportă con- 
tribuția Elenei Cojenel în domeniul portre- 
tului. Câteva efigii de copii ne îndrituiesc 
s-o plasam în descendenta directa a lui To- 
nitza. Mai intervine însă ceva. Motiv de 
subtilă psihanaliză, artista trădează o se- 
cretă nostalgie după un trecut mai îndepăr- 
tat oglindit în operele muzeale unor 
predecesori celebri din veacuri apuse. Fas- Petru REZUŞ 
tul vestimentar al cutăror portrete semnate Pe urmele Ii lon Creangă 
de mari maeştri o fascinează. Şi atunci pro- TARI AL ai aa Saul 

> laşi, Princeps Edit, 2011 
cedează la executarea unor portrete în stilul 
şi cu recuzita proprii tablourilor care-i stâr- 


/ ai 
nesc imaginaţia. Procedeul, se ştie, nu este B ș 
cu totul insolit. A realiza o lucrare de pic- 1 
tură, de literatură (în special în poezie) îm- DIALOGURI 


IN LIBERTATE 


prumutând subiecte şi mijloace de expresie 
din opera prestigioasă a unor înaintaşi este 
o uzanţa acceptată, validată. Un exemplu 
este poezia lui Eminescu „Foaia veştedă” 
după Lenau, iar în pictura, de notorietate 
sunt tablourile lui Petrașcu după Lapati, 


după C.D.Mirea, după Rubens şi după Ve- Cassian Maria SPIRIDON 
lazquez (,„Infantele”). 101 dialoguri în libertate. Vol. II. 
Fără a copia mecanic originalul, Bucureşti, Ideea Europeană, 2007 


cum n-o făcuseră nici personalitățile evo- 
cate, deci îndeplinind un adevărat act crea- 
tor, Elena Cojenel a realizat mai multe 
portrete în care modelele etalează costume 
de epoca. Astfel ne-au întâmpinat în expo- 
ziție un portret după „Băiatul în albastru” a 
lui Gainsborough, un portret de bărbat a lui 
Capriolo şi ca o încununare, un dublu por- 
tret al artistei împreuna cu soțul ei pozând 
ca nişte burghezi olandezi din sec. al XVII- 
lea în somptuoase straie de paradă, con- 
ştienţi şi mândri de propria demnitate. Livia Ciupercă 

Elena Floareș Cojenel este o artistă Dominic Stanca. Studiu monografic 
pe care o apreciez la superlativ. Bocutejtă, Aninersalie 2011 


LIVIA CIUPERCĂ 

FILE DINTR-UN JURNAL TEATRAL 


Bogdan ULMU 


Glose teatrale pe tema căsătoriei: cînd am montat Căsătoria lui Gogol, am mers 
pe ideea unei candidate la măritiş nu tînără şi nu atrăgătoare. Unii mi-au sărit în cap, 
susținînd că Agafia Tihonovna e jună & belă. Nu cred: fiindcă dacă ar fi aşa, nu ar trimite 
peţitoarea să-i aducă miri virtuali, cu arcanul. Şi nu ar opta pentru un fătălău tomnatec, care 
şi el se sperie şi fuge... 

La fel am gîndit şi distribuţia pentru prima variantă a Nopții furtunoase: Ziţa nu 
e atrăgătoare, de-asta Țircădău s-a apucat de băut, iar familia îi caută, cu disperare, un nou 
soț. 

Ei bine, „sacrilegiul” meu regizoral a găsit, recent, un punct de sprijin într-o mai 
veche montare a marelui director de scenă Ion Sava: pentru Scorpia îmblinzită a marelui 
Will, Sava a propus o Catarină trecută, urîtă, şi plină de cusururi sufletești; dar nici 
Petrucchio nu era mai breaz — flăcău bătrîn, chip respingător etc. 

Morala: nimic nu-i nou sub soare, chiar dacă unele idei îţi vin în alt context, și 
înainte să afli isprăvile antemergătorilor... 

* 

Totdeauna m-au fascinat, pe scenă, actorii care tăceau o bună parte din piesă, ori 
chiar pe parcursul unui întreg spectacol. Am mai vorbit despre Codrescu în Jocul ielelor, 
Tudorel Popa în Preţul, Sanda Toma în Mutter Courage, Luiza Derdelian în ... Escu 
ş.a.m.d. 

Jocul lor excepţional mi-a amintit o cugetare a lui Nicolae lorga:,, Tăcerea are 
glasul ei de înțelepciune: ascultă-l!”. Asta am și făcut... 

* 

G. Banu spune că el e criticul afirmatic, că nu-şi pierde vremea discutînd despre 
spectacole proaste. Sigur, e o poziţie comodă, dar poate şi... laşă. Căci un critic de noto- 
rietate internațională, precum compatriotul nostru, mi se pare că e important să explice și 
de ce un spectacol nu i se pare meritoriu...Chiar dacă pe moment artiştii vor fi indignaţi, 
ulterior opinia teatrologului îi va pune pe (poate, profitabile) gînduri... 

* 


Beatrice Rancea vorbind,într-o emisiune tv, despre minunata Natalie Portman în 
Lebăda neagră afirmă: doar cei care-au făcut balet înţeleg dificultatea rolului. 

Punct de vedere discutabil: ce se fac, în cazul acesta, actorii care au fost slabi la 
fizică şi trebuie să-l joace pe Einstein? Criticii obezi şi cu platfus, care analizează jocul in- 
terpreţilor unor atleți? Afonii care privesc un film cu Beethoven? 

Oamenii de cultură înțeleg orice particularitate a rolurilor, prin experiență, intui- 
ție şi binecuvîntată empatie. 

PETRU URSACHE 


Vasilian DOBOŞ 


De multe ori l-am văzut în plimbări meditative, poate peripatetice, cu 
Doamna sa, pe Aleea Sadoveanu, înspre regatul vinului, limpezit atâtea decenii de 
academicianul Valeriu Cotea. Se punea la cale, cred, ori Universitatea care ucide 
(carte bulversantă a Magdei Ursache), ori Sadovenizând, sadovenizând..., ori În- 
amoraţi întru moarte sau Eros Poesis la Cezar Ivănescu (carte generată de dra- 
gostea — reciprocă — faţă de Poetul marilor adâncimi, şi negre, şi luminoase, de 
mărturisirile, de adevărurile spuse, fie la Junimea, editura, fie în casa Profesoru- 
lui din Copou, dar, mai mult, de lecturile operei lui Don Cezar). „Bătrânul”, sau 
„blândul Ben”, numiri calde ale Doamnei, „litografiază” chipul unui om înţelept, 
ecumenic, bun judecător, iscoditor... Citindu-l, vezi ce a îndrăgit: tinereţea fără 
bătrâneţe a neamului, cu drame peste drame, dimensiunea firelor universale 
conectate la culturile vechi ale lumii, dar şi matricele rito-mitologice ale noastre, 
pe care le-a constituit în corpus-uri de documente-dosar importante. Un om al li- 
niştii îl văd, văzându-l matinal, cu mers calm, spre Biblioteca Universitară pentru 
aproape toată ziua; pricină pentru care l-aş numi a fi el însuşi un „text deschis”. 

Vitalitatea sa, compusă din vitalitatea minţii, din vitalitatea coloanei ver- 
tebrale şi a mâinii care s-a comportat ca un domnitor cu stiloul şi hârtia, este de 
opt decenii neînduplecată şi neostoită, basta că se-nveşmântă modern, cum îi este 
spiritul şi inima la secol douăzeci şi unu. De-aş încerca, de-am încerca, nu cred 
să-i ţinem pasul, ori taifasul... 

Din Lumină, un cor şopteşte, hieratic: Ave! 

CĂRŢI PRIMITE RECENT 


(cronologic şi selectiv) 


e VIERE, Anatol. //aosiada (roman-taximetrist). Cernăuţi, „Misto ”, 2011; 

e ARCU, Constantin. Faima de dincolo. Roman. Cu un cuvânt de Mircea A. Diaconu. Piteşti, Para- 
lela 45, 2011; 

e MĂNUCĂ, Maria. Trenul Cervantes. Versuri. laşi, Universitas XXI, 2010; 

e POPA, Constantin. Crescătoria de clipe. Versuri. Prefaţă de loan Holban. laşi, Cronica, 2011; 

e NEAGU, Gheorghe Andrei. Războiul muştelor. Proză. Cu o prezentare de Adrian Dinu Rachieru. 
Bacău, Pro Plumb, 2010; 

e STANCA, George. FErofikon. Înaintea erei naşterii Venerei. Poeme. Cuvânt-înainte de Al. Cistelecan. 
Bucureşti, ed. Niculescu, 2011; 

e POP, loan F. Tăceri de la margine. Târgu-Lăpuş/ Galaxia Gutenberg, Cluj-Napoca/ Dacia XĂT, 2011; 

+ CUMPĂNĂ, Dan. Un arogant român, celebru în America. Album de artă. Cu un eseu de Valentin 
Ciucă şi prezentări de Lucian Gruia, Cătălin Bordeianu, Constantin Dumitru. laşi, Art XĂT, 2011; 

e STAMATIN, Horaţiu. La Est de Mâna mea. Poeme. Câmpulung Moldovenesc, Editura Fundaţiei 
Culturale „Alexandru Bogza ”, 2009; 

e DRAGOMIR, Leonid. Fragmente de adolescent întârziat. Ediţia a II-a, revizuită. Cuvânt înainte de 
Mihai Șora. Bucureşti, Cartex, 2010; 

e SANDU, Dan. Amintiri din Samsara. Versuri. Cu o prezentare de Calistrat Costin. Bacău, Editura 
Ateneul Scriitorilor, 2011; 

e AMIREDIJIBI, Ciabua. Gora Mborgali sau Surăsul destinului. Roman. Traducere din limba rusă de 
Marcel Petrişor, Alexandra Popescu Vizghina şi Dana Petrişor. Bucureşti, Christiana, 2010; 

e CD. Cele mai frumoase poezii de dragoste (11 poeţi contemporani). Redactor: Tudor Cristian Roşca. 
Poeme în lectura actorilor Cristian Gheorghe şi Vlad Vasiliu. Galaţi, editura Homer, 2011; 

e ZĂNOAGĂ, Cristinel. Gânduri în undă. laşi, Pim, 2011; 

e ROȘCA, Tudor Cristian. Vişteversuri. Galaţi, ed. Centrul Cultural Dunărea de Jos, 2011; 

e GORBAN, Paul. Submarinul Karmei. Poeme. laşi, Princeps Edit, 2011; 

e POTORAC, Dana. Cronică de cafea. Versuri. Cu un cuvânt de Viorel Ştefănescu. Galaţi, Antares, 
2010; 

e LUNGU, Adrian. Maria. Proză. Satu Mare, Citadela, 2010; 

e BADEA, Gheorghe. Dicţionar grec-român şi român-grec al celor Trei Sfinte şi Dumnezeieşti Litur- 
ghii. laşi, Doxologia, 2009; 

e CALEA, Sorin. Ard în silabe. Versuri, Craiova, Contrafort, 2011; 

e ȘIMONAȚI, Claudiu-Nicolae. Cuvinte de înțelepciune. Craiova, Contrafort, 2011; 

e POPETE-PĂTRAȘCU, Andrei. Decapitarea secundei. Versuri. Craiova, Contrafort, 2011; 

e CALOTESCU, Tudor Gheorghe. Îmbrățișat cu cerul. Versuri. Craiova, Contrafort, 2011; 

e FLOREA, Oana. Căderea în amurg. Versuri. Craiova, Contrafort, 2011; 

e JOUET, Jacques. Pau/ sălbaticul. Roman. Traducere de Gabriela şi Constantin Abăluţă. Cluj-Na- 
poca, Limes, 2011; 

e VAN ROMPUY, Herman. /Jaiku. Traducere din neerlandeză de Constantin Abăluţă. Cluj-Napoca, 
Limes, 2011; 

e NEGOESCU, Ioana. Jurnal cu tine, o lighioană şi restul lumii. Versuri. Prefaţă de Mihail Gălăţanu. 
Postfaţă de Lucian Gruia. Cu un cuvânt de Ana Blandiana. Cluj-Napoca, Limes, 2011, 

e MUREŞAN, Vianu. Pavese. Omul jignit. Cluj-Napoca, Limes, 2011; 

+ BRĂESCU, Mariana. /mperfecțiuni provizorii. Povestiri satirice. Bucureşti, ed. Carpathia, 2011; 

e MANOLIU, C. Jubiri pasagere. Jurnalul unei vieți. Ediţie de Ion N. Oprea. Postfaţă de Constantin Hu- 
şanu. laşi, Pim, 2011; 

e GEORGESCU, Adrian. Țărmul. Roman. Bucureşti, Sieben Publishing, 2011. 

Academia bârlădeană 
Acasă (Bucureşti) 

Acolada (Satu Mare) 
Actualitatea literară (Lugoj) 
Antares (Galaţi) 

Apostrof (Cluj-Napoca) 
Ardealul literar (Hunedoara) 
Arhitectura (Bucureşti) 
Astra (Braşov) 

Ateneu (Bacău) 

Atent (Timişoara) 

Axis libri (Galaţi) 


Baaadul literar (Bârlad) 

Banat (Lugoj) 

Boem(Q) (Galaţi) 

Bucovina literară (Suceava) 

Buletin Informativ  Copyro 
(Bucureşti) 


Cafeneaua literară (Piteşti) 
Caiete critice (Bucureşti) 
Caiete Silvane (Zalău) 
Caietele Oradiei 

Caligraf (Drobeta-Turnu Severin) 
Cenaclul de la Păltiniş (Sibiu) 
Citadela (Satu Mare) 

Conta (Piatra Neamţ) 
Contrafort (Chişinău) 
Contemporanul (Bucureşti) 
Convorbiri literare (laşi) 
Cronica (laşi) 

Cronica veche (laşi) 

Cultura (Bucureşti) 

Curtea de la Argeş 


Discobolul (Alba Iulia) 
Dilema veche (Bucureşti) 
Dilemateca (Bucureşti) 
Dunărea de Jos (Galaţi) 


Elanul (Găgeşti — Vaslui) 
Epifania (laşi) 


Euphorion (Sibiu) 
Ex Ponto (Constanţa) 


Familia (Banat, Serbia) 

Familia (Oradea) 

Feed Back (laşi) 

Floare de latinitate (Novi- 
Sad, Serbia) 


Hyperion (Botoşani) 


Intercultural (Sibiu) 
Intertext (Chişinău) 


Însemnări ieşene 


Le Persil (Elveţia) 

Letras Rumanas (Spania) 

Limba română (Chişinău) 

Literatura şi Arta (Chişinău) 

Luceafărul de dimineaţă (Bu- 
cureşti) 

Lumina (Serbia) 

Lumină lină (New York) 


Memoria (Bucureşti) 

Mesagerul literar şi artistic 
(Bistriţa) 

Mozaicul (Craiova) 


NRF (Noua Revistă Filolo- 
gică) — Bălţi, R. Moldova 
Nord Literar (Baia Mare) 


Observator cultural 
(Bucureşti) 

Oglinda literară (Focşani) 

Oraşul (Cluj-Napoca) 

Orient latin (Timişoara) 

Origini (USA) 


Plumb (Bacău) 
Poesis (Satu Mare) 

Poezia (laşi) 
Porto Franco (Galaţi) 
Pro Saeculum (Focşani) 


Ramuri (Craiova) 

Revista Nouă (Câmpina) 

Revista ilustrată (Bistriţa) 

Revista română (laşi) 

România literară (Bucureşti) 

Românii (publicaţie a români- 
lor din Serbia de Nord Est) 


Salonul literar  (Odobeşti- 
Vrancea) 

Scrisul Românesc (Craiova) 

Secolul XXI (Bucureşti) 

Semn (Bălţi, R. Moldova) 

Spaţii culturale (Râmnicu 
Sărat) 

Spiritul critic (Paşcani) 

Sud (Bolintin Vale — Giurgiu) 

Sud-Est Cultural (Chişinău) 

Sui generis (Brăila) 

Suplimentul de cultură (laşi) 


Teatrul Naţional Timişoara 
Tecuciul literar-artistic 
Tibiscus (Banat) 

Timpul (laşi) 

Tomis (Constanţa) 

Tribuna (Cluj-Napoca) 


Vatra (Târgu Mureş) 

Vatra veche (Târgu Mureş) 

Verso (Cluj-Napoca) 

Vestea Bună (Răducăneni — 
Iaşi) 

Viaţa Basarabiei (Chişinău) 

Visătorii (Puieşti — Bârlad — 
Vaslui) 

Vitraliu (Bacău) 


Wallonie/ Bruxelles (Belgia) 

REGULAMENTUL 
de organizare şi acordare a Premiului 
Naţional de Poezie „Mihai Eminescu” 
pentru Opera Prima 


Din 1991 se acordă de către Primăria 
Municipiului Botoşani, prin Hotărîrea Consiliu- 
lui Local, Premiul Naţional de Poezie „Mihai 
Eminescu” pentru Opera Omnia, în colabo- 
rare cu Fundaţia Culturală „Hyperion-caiete bo- 
toşănene” Botoşani, Memorialul Ipoteşti — 
Centrul Naţional de Studii „Mihai Eminescu”. 
Începînd cu anul 1998 este acordat un premiu 
naţional pentru debut editorial, cu denumirea 
Premiul Naţional de Poezie „Mihai Emi- 
nescu” — Opera Prima. 

Premiul este înmînat laureatului la înce- 
putul galei de decernare a Premiului Naţional de 
Poezie „Mihai Eminescu” — Opera Omnia, în 
fiecare 15 ianuarie, pentru anul precedent, pe 
scena Teatrului „Mihai Eminescu“ din Botoşani, 
valoarea lui financiară fiind (şi în funcţie de fon- 
durile aprobate de Consiliul Judeţean Botoşani, 
prin Memorialul Ipoteşti — Centrul Naţional de 
Studii „Mihai Eminescu”) în valoare de 3.000 
lei brut. 

Poeţii debutanţi şi editurile care publică 
astfel de cărți vor trimite pe adresa organizatori- 
lor (Gellu Dorian, Fundaţia Culturală „Hype- 
rion-Caiete Botoşănene” Botoşani, Pietonal 
Transilvaniei, nr.3, Bl. A8, Apt. 8, Botoşani) cîte 
6(şase) exemplare din cărţile publicate în pe- 
rioada ianuarie-decembrie, pînă pe data de 10 
decembrie a anului curent. 

Un juriu format din critici şi istorici li- 
terari, profesori universitari din importantele 
centre culturale ale ţării, prezidat de preşedintele 
juriului naţional de acordare a premiului pentru 
Opera Omnia, în urma selecţiei cărţilor primite 
în termenul regulamentar, va decide cîştigătorul. 

Juriul are latitudinea de a acorda, în 
funcţie de fondurile existente, pînă la cel mult 
trei premii, împărțind fondul în mod egal poeţi- 
lor premiaţi sau, în situaţia în care anul editorial 
nu este relevant, să nu acorde premiul. 

Echim Vancea 


o noapte de umbre 


OPERA OMNIA 


Do] 
Echim VANCEA 


O noapte de umbre 
laşi, Tipo Moldova, 2011 


Nicolae Mihai 
epilog 


din amncziile unui 


condamnat la viaţă 


OPERA OMNIA 


| MOLDOVA | 
Nicolae MIHAI 
Epilog sau Din amneziile unui condamnat la viaţă 
Iaşi, Tipo Moldova, 2011 


Christian W. Schenk 
Suferind tăcerea 
Iaşi, Tipo Moldova, 2011 

Fondată la laşi în 1840 
de Mihail Kogălniceanu 


Vă invităm 

să susţineţi apariția 

publicaţiei, 

prin abonament, pentru anul 2012 
în formula: 

l. COMPANIA NAȚIONALĂ 
„POȘTA ROMÂNĂ“ 

2. MUZEUL LITERATURII 
ROMÂNE - Str. V. Pogor nr. 4, laşi, 
cod 700110 - prin mandat poştal în 
sumă de 31,20 lei, cu menţiunea 
pentru Daniela ILIE (tel. 0232.410340, 
0747.499400, între orele 9-15). 
Această sumă reprezintă: 24.00 lei 
cost revistă (6 numere duble/an) 

şi 7,20 lei cost speze poştale. 
Sumele pot fi virate către Societatea 
Culturală „Junimea '90“, 

la Banca Comercială laşi, 

România - cod IBAN: RO 03 
RNCB 0175033604750001 (în lei). 


Revista este membră a 
Asociaţiei Publicațiilor 
af Literare şi Editurilor din 
România (A.PL.E.R.) 
şi a 
se Asociaţiei Revistelor şi 


ia ti Publicaţiilor din Europa 


(ARPE) 


Date de apariţie: 
ianuarie-februarie (nr. 1-2) 
martie-aprilie (nr. 3-4) 


mai-iunie (nr. 5-6) 

iulie-august (nr. 7-8) 
septembrie-octombrie (nr. 9-10) 
noiembrie-decembrie (nr. 11-12) 


Ana BANTOȘ Nicolae DABIJA 

Deschidere spre universalism. Poeme pentru totdeauna 

77) Literatura română din Opera poetică. 

ra TDandloş Basarabia postbelică Prefaţă de acad. Mihai Cimpoi 

IIDERE Chișinău, Casa Limbii Române  Postfaţă de Theodor Codreanu 

PRE Nichita Stănescu“, 2010 Itinerar biografic şi bibliografie de 
ISN 


EX LIBRIS 


acad. Mihail Dolgan 
laşi, Princeps Edit, 2011 


Literatura 


română 


din Basarabia 
postbelică 


a Doina 
33 1 Uricaniu 


ca 


ALERTĂ DE GRAD ZERO 


Doina URICARIU 
Scara leilor. Vol. |-Il 
lași, Polirom, 2011 


aş Igor URSENCO ăi Mircea LUTIC 
Alertă de grad zero Arminden cu heruvimi 
în proză scurtă românească actuală Cu o prezentare 
(antologie) de Ştefan Hostiuc 
Bucureşti, Herg Benet, 2011 Cernăuţi, Misto, 2011 


IMPORTANT 


NICOLAE DABIJ 

Începând cu anul 2012 revista DACIA LITERARĂ va apărea în 6 numere 
(o dată la două luni, preţ 4 lei exemplarul, 138 pagini). 


Costul abonamentului anual este de 31,20 lei, 
din care 24,00 - preț revistă și 7,20 - speze poștale 
Persoană de contact: Daniela Ilie (tel. 0232.213210) 


ISSN (Tipărit) 1220-7322; ISSN (Electronic) 1584-2657 


www. dacialiterara.ro 

